<h1>בבא מציעא</h1>
<h2>דף ב.</h2>
<strong><big>שְׁנַיִם</big></strong> אוֹחֲזִין בְּטַלִּית זֶה אוֹמֵר אֲנִי מְצָאתִיהָ וְזֶה אוֹמֵר אֲנִי מְצָאתִיהָ זֶה אוֹמֵר כּוּלָּהּ שֶׁלִּי וְזֶה אוֹמֵר כּוּלָּהּ שֶׁלִּי זֶה יִשָּׁבַע שֶׁאֵין לוֹ בָּהּ פָּחוֹת מֵחֶצְיָהּ וְזֶה יִשָּׁבַע שֶׁאֵין לוֹ בָּהּ פָּחוֹת מֵחֶצְיָהּ וְיַחְלוֹקוּ
זֶה אוֹמֵר כּוּלָּהּ שֶׁלִּי וְזֶה אוֹמֵר חֶצְיָהּ שֶׁלִּי הָאוֹמֵר כּוּלָּהּ שֶׁלִּי יִשָּׁבַע שֶׁאֵין לוֹ בָּהּ פָּחוֹת מִשְּׁלֹשָׁה חֲלָקִים וְהָאוֹמֵר חֶצְיָהּ שֶׁלִּי יִשָּׁבַע שֶׁאֵין לוֹ בָּהּ פָּחוֹת מֵרְבִיעַ זֶה נוֹטֵל שְׁלֹשָׁה חֲלָקִים וְזֶה נוֹטֵל רְבִיעַ
הָיוּ שְׁנַיִם רוֹכְבִין עַל גַּבֵּי בְּהֵמָה אוֹ שֶׁהָיָה אֶחָד רוֹכֵב וְאֶחָד מַנְהִיג זֶה אוֹמֵר כּוּלָּהּ שֶׁלִּי וְזֶה אוֹמֵר כּוּלָּהּ שֶׁלִּי זֶה יִשָּׁבַע שֶׁאֵין לוֹ בָּהּ פָּחוֹת מֵחֶצְיָהּ וְזֶה יִשָּׁבַע שֶׁאֵין לוֹ בָּהּ פָּחוֹת מֵחֶצְיָהּ וְיַחְלוֹקוּ
בִּזְמַן שֶׁהֵם מוֹדִים אוֹ שֶׁיֵּשׁ לָהֶן עֵדִים חוֹלְקִין בְּלֹא שְׁבוּעָה:
<strong><big>גְּמָ׳</big></strong> לְמָה לִי לְמִתְנָא זֶה אוֹמֵר אֲנִי מְצָאתִיהָ וְזֶה אוֹמֵר אֲנִי מְצָאתִיהָ זֶה אוֹמֵר כּוּלָּהּ שֶׁלִּי וְזֶה אוֹמֵר כּוּלָּהּ שֶׁלִּי לִיתְנֵי חֲדָא חֲדָא קָתָנֵי זֶה אוֹמֵר אֲנִי מְצָאתִיהָ וְכוּלָּהּ שֶׁלִּי וְזֶה אוֹמֵר אֲנִי מְצָאתִיהָ וְכוּלָּהּ שֶׁלִּי
וְלִיתְנֵי אֲנִי מְצָאתִיהָ וַאֲנָא יָדַעְנָא דְּכוּלָּהּ שֶׁלִּי אִי תְּנָא אֲנִי מְצָאתִיהָ הֲוָה אָמֵינָא מַאי מְצָאתִיהָ רְאִיתִיהָ אַף עַל גַּב דְּלָא אֲתַאי לִידֵיהּ בִּרְאִיָּה בְּעָלְמָא קָנֵי תְּנָא כּוּלָּהּ שֶׁלִּי דְּבִרְאִיָּה לָא קָנֵי
וּמִי מָצֵית אָמְרַתְּ מַאי מְצָאתִיהָ רְאִיתִיהָ וְהָא אָמַר רַבְנַאי וּמְצָאתָהּ דַּאֲתַאי לִידֵיהּ מַשְׁמַע
אִין וּמְצָאתָהּ דִּקְרָא דַּאֲתָא לִידֵיהּ מַשְׁמַע וּמִיהוּ תַּנָּא לִישָּׁנָא דְעָלְמָא נָקֵט וּמִדְּחָזֵי לֵיהּ אָמַר אֲנָא אַשְׁכַּחִית וְאַף עַל גַּב דְּלָא אֲתַאי לִידֵיהּ בִּרְאִיָּה בְּעָלְמָא קָנֵי תָּנֵי כּוּלָּהּ שֶׁלִּי דְּבִרְאִיָּה בְּעָלְמָא לָא קָנֵי לַהּ
וְלִיתְנֵי כּוּלָּהּ שֶׁלִּי וְלָא בָּעֵי אֲנִי מְצָאתִיהָ אִי תָּנֵי כּוּלָּהּ שֶׁלִּי הֲוָה אָמֵינָא בְּעָלְמָא דְּקָתָנֵי מְצָאתִיהָ בִּרְאִיָּה בְּעָלְמָא קָנֵי תְּנָא אֲנִי מְצָאתִיהָ וַהֲדַר תְּנָא כּוּלָּהּ שֶׁלִּי דְּמִמִּשְׁנָה יַתִּירָה אַשְׁמְעִינַן דִּרְאִיָּה לָא קָנֵי
וּמִי מָצֵית אָמְרַתְּ חֲדָא קָתָנֵי וְהָא זֶה וְזֶה קָתָנֵי זֶה אוֹמֵר אֲנִי מְצָאתִיהָ וְזֶה אוֹמֵר אֲנִי מְצָאתִיהָ זֶה אוֹמֵר כּוּלָּהּ שֶׁלִּי וְכוּ׳
אָמַר רַב פָּפָּא וְאִיתֵּימָא רַב שִׁימִי בַּר אָשֵׁי וְאָמְרִי לַהּ כְּדִי רֵישָׁא בִּמְצִיאָה וְסֵיפָא בְּמִקָּח וּמִמְכָּר
וּצְרִיכָא
<h2>דף ב:</h2>
דְּאִי תְּנָא מְצִיאָה הֲוָה אָמֵינָא מְצִיאָה הוּא דִּרְמוֹ רַבָּנַן שְׁבוּעָה עֲלֵיהּ מִשּׁוּם דְּמוֹרֵי וְאָמַר חַבְרַאי לָאו מִידֵּי חָסַר בָּהּ אֵיזִל אֶתְפִּיס וְאִתְפְּלֵיג בַּהֲדֵיהּ אֲבָל מִקָּח וּמִמְכָּר דְּלֵיכָּא לְמֵימַר הָכִי אֵימָא לָא
וְאִי תְּנָא מִקָּח וּמִמְכָּר הוּא דִּרְמוֹ רַבָּנַן שְׁבוּעָה עֲלֵיהּ מִשּׁוּם דְּמוֹרֵי וְאָמַר חַבְרַאי דְּמֵי קָא יָהֵיב וַאֲנָא דְּמֵי קָא יָהֵיבְנָא הַשְׁתָּא דִּצְרִיכָא לְדִידִי אֶשְׁקְלֵיהּ אֲנָא וְחַבְרַאי לֵיזִיל לִטְרַח לִיזְבַּן אֲבָל מְצִיאָה דְּלֵיכָּא לְמֵימַר הָכִי אֵימָא לָא צְרִיכָא
מִקָּח וּמִמְכָּר וְלִחְזֵי זוּזֵי מִמַּאן נָקֵט לָא צְרִיכָא דְּנָקֵט מִתַּרְוַיְיהוּ מֵחַד מִדַּעְתֵּיהּ וּמֵחַד בְּעַל כָּרְחֵיהּ וְלָא יָדַעְנָא מִי הוּא מִדַּעְתֵּיהּ וּמִי הוּא בְּעַל כָּרְחֵיהּ
לֵימָא מַתְנִיתִין דְּלָא כְּבֶן נַנָּס דְּאִי בֶּן נַנָּס הָאָמַר
כֵּיצַד אֵלּוּ וָאֵלּוּ בָּאִין לִידֵי שְׁבוּעַת שָׁוְא
אֲפִילּוּ תֵּימָא בֶּן נַנָּס הָתָם וַדַּאי אִיכָּא שְׁבוּעַת שָׁוְא הָכָא אִיכָּא לְמֵימַר דְּלֵיכָּא שְׁבוּעַת שָׁוְא אֵימוֹר דְּתַרְוַיְיהוּ בַּהֲדֵי הֲדָדֵי אַגְבְּהוּהָ
לֵימָא מַתְנִיתִין דְּלָא כְּסוֹמְכוֹס דְּאִי כְּסוֹמְכוֹס הָאָמַר מָמוֹן הַמּוּטָּל בְּסָפֵק חוֹלְקִין בְּלֹא שְׁבוּעָה
וְאֶלָּא מַאי רַבָּנַן הָא אָמְרִי הַמּוֹצִיא מֵחֲבֵרוֹ עָלָיו הָרְאָיָה
הַאי מַאי אִי אָמְרַתְּ בִּשְׁלָמָא רַבָּנַן הָתָם דְּלָא תָּפְסִי תַּרְוַיְיהוּ אֲמַרוּ רַבָּנַן הַמּוֹצִיא מֵחֲבֵירוֹ עָלָיו הָרְאָיָה הָכָא דְּתַרְוַיְיהוּ תָּפְסִי [פָּלְגִי] לַהּ בִּשְׁבוּעָה
אֶלָּא אִי אָמְרַתְּ סוֹמְכוֹס הַשְׁתָּא וּמָה הָתָם דְּלָא תָּפְסִי תַּרְוַיְיהוּ חוֹלְקִין בְּלֹא שְׁבוּעָה הָכָא דְּתַרְוַיְיהוּ תָּפְסִי לַהּ לֹא כׇּל שֶׁכֵּן
אֲפִילּוּ תֵּימָא סוֹמְכוֹס כִּי אָמַר סוֹמְכוֹס שֶׁמָּא וְשֶׁמָּא אֲבָל בָּרִי וּבָרִי לָא אָמַר
וּלְרַבָּה בַּר רַב הוּנָא דְּאָמַר אָמַר סוֹמְכוֹס אֲפִילּוּ בָּרִי וּבָרִי מַאי אִיכָּא לְמֵימַר
אֲפִילּוּ תֵּימָא סוֹמְכוֹס כִּי אָמַר סוֹמְכוֹס הֵיכָא דְּאִיכָּא דְּרָרָא דְמָמוֹנָא אֲבָל הֵיכָא דְּלֵיכָּא דְּרָרָא דְמָמוֹנָא לָא
וְלָאו קַל וָחוֹמֶר הוּא וּמָה הָתָם דְּאִיכָּא דְּרָרָא דְמָמוֹנָא לְמָר וְאִיכָּא דְּרָרָא דְמָמוֹנָא לְמָר
<h2>דף ג.</h2>
וְאִיכָּא לְמֵימַר כּוּלָּהּ לְמָר וְאִיכָּא לְמֵימַר כּוּלָּהּ לְמָר אָמַר סוֹמְכוֹס מָמוֹן הַמּוּטָּל בְּסָפֵק חוֹלְקִין בְּלֹא שְׁבוּעָה הָכָא דְּלֵיכָּא דְּרָרָא דְמָמוֹנָא דְּאִיכָּא לְמֵימַר דְּתַרְוַיְיהוּ הִיא לֹא כׇּל שֶׁכֵּן
אֲפִילּוּ תֵּימָא סוֹמְכוֹס שְׁבוּעָה זוֹ מִדְּרַבָּנַן הִיא כִּדְרַבִּי יוֹחָנָן דְּאָמַר רַבִּי יוֹחָנָן שְׁבוּעָה זוֹ תַּקָּנַת חֲכָמִים הִיא שֶׁלֹּא יְהֵא כׇּל אֶחָד וְאֶחָד הוֹלֵךְ וְתוֹקֵף בְּטַלִּיתוֹ שֶׁל חֲבֵירוֹ וְאוֹמֵר שֶׁלִּי הוּא
לֵימָא מַתְנִיתִין דְּלָא כְּרַבִּי יוֹסֵי דְּאִי כְּרַבִּי יוֹסֵי הָא אָמַר אִם כֵּן מָה הִפְסִיד רַמַּאי אֶלָּא הַכֹּל יְהֵא מוּנָּח עַד שֶׁיָּבֹא אֵלִיָּהוּ
אֶלָּא מַאי רַבָּנַן כֵּיוָן דְּאָמְרִי רַבָּנַן הַשְּׁאָר יְהֵא מוּנָּח עַד שֶׁיָּבֹא אֵלִיָּהוּ הָא נָמֵי כִּשְׁאָר דָּמֵי דִּסְפֵיקָא הִיא
הַאי מַאי אִי אָמְרַתְּ בִּשְׁלָמָא רַבָּנַן הָתָם דְּוַדַּאי הַאי מָנֶה דְּחַד מִינַּיְיהוּ הוּא אָמְרִי רַבָּנַן יְהֵא מוּנָּח עַד שֶׁיָּבֹא אֵלִיָּהוּ הָכָא דְּאִיכָּא לְמֵימַר דְּתַרְוַיְיהוּ הוּא אָמְרִי רַבָּנַן פָּלְגִי בִּשְׁבוּעָה
אֶלָּא אִי אָמְרַתְּ רַבִּי יוֹסֵי הִיא הַשְׁתָּא וּמָה הָתָם דִּבְוַדַּאי אִיכָּא מָנֶה לְמָר וְאִיכָּא מָנֶה לְמָר אֲמַר רַבִּי יוֹסֵי יְהֵא מוּנָּח עַד שֶׁיָּבֹא אֵלִיָּהוּ הָכָא דְּאִיכָּא לְמֵימַר דְּחַד מִינַּיְיהוּ הוּא לֹא כׇּל שֶׁכֵּן
אֲפִילּוּ תֵּימָא רַבִּי יוֹסֵי הָתָם וַדַּאי אִיכָּא רַמַּאי הָכָא מִי יֵימַר דְּאִיכָּא רַמַּאי אֵימָא תַּרְוַיְיהוּ בַּהֲדֵי הֲדָדֵי אַגְבְּהוּהָ
אִי נָמֵי הָתָם קָנֵיס לֵיהּ רַבִּי יוֹסֵי לְרַמַּאי כִּי הֵיכִי דְּלוֹדֵי הָכָא מַאי פְּסֵידָא אִית לֵיהּ דְּלוֹדֵי
תִּינַח מְצִיאָה מִקָּח וּמִמְכָּר מַאי אִיכָּא לְמֵימַר אֶלָּא מְחַוַּורְתָּא כִּדְשַׁנִּין מֵעִיקָּרָא
בֵּין לְרַבָּנַן וּבֵין לְרַבִּי יוֹסֵי הָתָם גַּבֵּי חֶנְוָנִי עַל פִּנְקָסוֹ דְּקָתָנֵי זֶה נִשְׁבָּע וְנוֹטֵל וְזֶה נִשְׁבָּע וְנוֹטֵל
מַאי שְׁנָא דְּלָא אָמְרִינַן נַפְּקֵיהּ לְמָמוֹנָא מִבַּעַל הַבַּיִת וִיהֵא מוּנָּח עַד שֶׁיָּבֹא אֵלִיָּהוּ דְּהָא בְּוַדַּאי אִיכָּא רַמַּאי
אָמְרִי הָתָם הַיְינוּ טַעְמָא דְּאָמַר לֵיהּ חֶנְוָנִי לְבַעַל הַבַּיִת אֲנָא שְׁלִיחוּתָא דִידָךְ קָא עָבְדִינָא מַאי אִית לִי גַּבֵּי שָׂכִיר אַף עַל גַּב דְּקָא מִשְׁתְּבַע לִי לָא מְהֵימַן לִי בִּשְׁבוּעָה אֶת הֶאֱמַנְתֵּיהּ דְּלָא אֲמַרְתְּ לִי בְּסָהֲדֵי הַב לֵיהּ
וְשָׂכִיר נָמֵי אָמַר לֵיהּ לְבַעַל הַבַּיִת אֲנָא עֲבַדִי עֲבִידְתָּא גַּבָּךְ מַאי אִית לִי גַּבֵּי חֶנְוָנִי אַף עַל גַּב דְּמִשְׁתְּבַע לִי לָא מְהֵימָן לִי הִלְכָּךְ תַּרְוַיְיהוּ מִשְׁתַּבְעִי וְשָׁקְלִי מִבַּעַל הַבַּיִת:
תָּנֵי רַבִּי חִיָּיא מָנֶה לִי בְּיָדְךָ וְהַלָּה אוֹמֵר אֵין לְךָ בְּיָדִי כְּלוּם וְהָעֵדִים מְעִידִים אוֹתוֹ שֶׁיֵּשׁ לוֹ חֲמִשִּׁים זוּז נוֹתֵן לוֹ חֲמִשִּׁים זוּז וְיִשָּׁבַע עַל הַשְּׁאָר
שֶׁלֹּא תְּהֵא הוֹדָאַת פִּיו גְּדוֹלָה מֵהַעֲדָאַת עֵדִים מִקַּל וָחוֹמֶר
וּתְנָא תּוּנָא שְׁנַיִם אוֹחֲזִין בְּטַלִּית זֶה אוֹמֵר אֲנִי מְצָאתִיהָ וְכוּ׳ וְהָא הָכָא כֵּיוָן דְּתָפֵיס אֲנַן סָהֲדִי דְּמַאי דְּתָפֵיס הַאי דִּידֵיהּ הוּא וּמַאי דְּתָפֵיס הַאי דִּידֵיהּ הוּא וְקָתָנֵי יִשָּׁבַע
מַאי שֶׁלֹּא תְּהֵא הוֹדָאַת פִּיו גְּדוֹלָה מֵהַעֲדָאַת עֵדִים מִקַּל וָחוֹמֶר שֶׁלֹּא תֹּאמַר הוֹדָאַת פִּיו הוּא דְּרַמְיָא רַחֲמָנָא שְׁבוּעָה עֲלֵיהּ כִּדְרַבָּה
דְּאָמַר רַבָּה מִפְּנֵי מָה אָמְרָה תּוֹרָה מוֹדֶה מִקְצָת הַטַּעֲנָה יִשָּׁבַע חֲזָקָה אֵין אָדָם מֵעִיז פָּנָיו בִּפְנֵי בַּעַל חוֹבוֹ וְהַאי בְּכוּלֵּיהּ בָּעֵי דְּנִכְפְּרֵיהּ וְהָא דְּלָא כַּפְרֵיהּ מִשּׁוּם דְּאֵין אָדָם מֵעִיז פָּנָיו
<h2>דף ג:</h2>
וְהַאי בְּכוּלֵּיהּ בָּעֵי דְּלוֹדֵי לֵיהּ וְהַאי דְּלָא אוֹדִי אִשְׁתְּמוֹטֵי הוּא דְּקָא מִישְׁתְּמֵט מִינֵּיהּ סָבַר עַד דְּהָווּ לִי זוּזִי וּפָרַעְנָא לֵיהּ וְאָמַר רַחֲמָנָא רְמִי שְׁבוּעָה עֲלֵיהּ כִּי הֵיכִי דְּלוֹדֵי לֵיהּ בְּכוּלֵּיהּ
אֲבָל הַעֲדָאַת עֵדִים דְּלֵיכָּא לְמֵימַר הָכִי אֵימָא לָא קָא מַשְׁמַע לַן קַל וָחוֹמֶר
וּמַאי קַל וָחוֹמֶר וּמָה פִּיו שֶׁאֵין מְחַיְּיבוֹ מָמוֹן מְחַיְּיבוֹ שְׁבוּעָה עֵדִים שֶׁמְּחַיְּיבִין אוֹתוֹ מָמוֹן אֵינוֹ דִּין שֶׁמְּחַיְּיבִין אוֹתוֹ שְׁבוּעָה
וּפִיו אֵין מְחַיְּיבוֹ מָמוֹן וְהָא הוֹדָאַת בַּעַל דִּין כְּמֵאָה עֵדִים דָּמֵי
מַאי מָמוֹן קְנָס וּמָה פִּיו שֶׁאֵין מְחַיְּיבוֹ קְנָס מְחַיְּיבוֹ שְׁבוּעָה עֵדִים שֶׁמְּחַיְּיבִין אוֹתוֹ קְנָס אֵינוֹ דִּין שֶׁמְּחַיְּיבִין אוֹתוֹ שְׁבוּעָה
מָה לְפִיו שֶׁכֵּן מְחַיְּיבוֹ קׇרְבָּן תֹּאמַר בְּעֵדִים שֶׁאֵין מְחַיְּיבִין אוֹתוֹ קׇרְבָּן
הָא לָא קַשְׁיָא רַבִּי חִיָּיא כְּרַבִּי מֵאִיר סְבִירָא לֵיהּ דְּאָמַר עֵדִים מְחַיְּיבִין אוֹתוֹ קׇרְבָּן מִקַּל וָחוֹמֶר
דִּתְנַן אָמְרוּ לוֹ שְׁנַיִם אָכַלְתָּ חֵלֶב וְהוּא אוֹמֵר לֹא אָכַלְתִּי רַבִּי מֵאִיר מְחַיֵּיב וַחֲכָמִים פּוֹטְרִים
אָמַר רַבִּי מֵאִיר אִם הֱבִיאוּהוּ שְׁנַיִם לִידֵי מִיתָה חֲמוּרָה לֹא יְבִיאוּהוּ לִידֵי קׇרְבָּן הַקַּל אָמְרוּ לוֹ מָה אִם יִרְצֶה לוֹמַר מֵזִיד הָיִיתִי יִפָּטֵר
אֶלָּא מָה לְפִיו שֶׁכֵּן מְחַיְּיבוֹ אָשָׁם אָשָׁם הַיְינוּ קׇרְבָּן
אֶלָּא מָה לְפִיו שֶׁכֵּן מְחַיְּיבוֹ חוֹמֶשׁ הָא לָא קַשְׁיָא רַבִּי חִיָּיא כְּרַבִּי מֵאִיר סְבִירָא לֵיהּ כִּי הֵיכִי דִּמְחַיֵּיב לֵיהּ קׇרְבָּן מִקַּל וָחוֹמֶר מְחַיֵּיב לֵיהּ חוֹמֶשׁ מִקַּל וָחוֹמֶר
אֶלָּא מָה לְפִיו שֶׁכֵּן אֵינוֹ בְּהַכְחָשָׁה וּבַהֲזָמָה תֹּאמַר בְּעֵדִים שֶׁיֶּשְׁנָן בְּהַכְחָשָׁה וּבַהֲזָמָה
אֶלָּא אָתְיָא מֵעֵד אֶחָד וּמָה עֵד אֶחָד שֶׁאֵין מְחַיְּיבוֹ מָמוֹן מְחַיְּיבוֹ שְׁבוּעָה עֵדִים שֶׁמְּחַיְּיבִין אוֹתוֹ מָמוֹן אֵינוֹ דִּין שֶׁמְּחַיְּיבִין אוֹתוֹ שְׁבוּעָה
מָה לְעֵד אֶחָד שֶׁכֵּן עַל מָה שֶׁהוּא מֵעִיד הוּא נִשְׁבָּע
<h2>דף ד.</h2>
תֹּאמַר בְּעֵדִים שֶׁעַל מַה שֶּׁכָּפַר הוּא נִשְׁבָּע
אֶלָּא אָמַר רַב פָּפָּא אָתֵי מִגִּלְגּוּל שְׁבוּעָה דְּעֵד אֶחָד
מָה לְגִלְגּוּל שְׁבוּעָה דְּעֵד אֶחָד שֶׁכֵּן שְׁבוּעָה גּוֹרֶרֶת שְׁבוּעָה תֹּאמַר בְּעֵדִים דְּמָמוֹן קָא מְחַיְּיבִי
פִּיו יוֹכִיחַ מָה לְפִיו שֶׁכֵּן אֵינוֹ בְּהַכְחָשָׁה עֵד אֶחָד יוֹכִיחַ שֶׁיֶּשְׁנוֹ בְּהַכְחָשָׁה וּמְחַיְּיבוֹ שְׁבוּעָה
מָה לְעֵד אֶחָד שֶׁכֵּן עַל מַה שֶּׁמֵּעִיד הוּא נִשְׁבָּע תֹּאמַר בְּעֵדִים שֶׁעַל מַה שֶּׁכָּפַר הוּא נִשְׁבָּע פִּיו יוֹכִיחַ
וְחָזַר הַדִּין לֹא רְאִי זֶה כִּרְאִי זֶה וְלֹא רְאִי זֶה כִּרְאִי זֶה הַצַּד הַשָּׁוֶה שֶׁבָּהֶן שֶׁעַל יְדֵי טַעֲנָה וּכְפִירָה הֵן בָּאִין וְנִשְׁבָּע אַף אֲנִי אָבִיא עֵדִים שֶׁעַל יְדֵי טַעֲנָה וּכְפִירָה הֵם בָּאִין וְנִשְׁבָּע
מָה לְהַצַּד הַשָּׁוֶה שֶׁבָּהֶן שֶׁכֵּן לֹא הוּחְזַק כַּפְרָן תֹּאמַר בְּעֵדִים שֶׁכֵּן הוּחְזַק כַּפְרָן
וּבְעֵדִים מִי הוּחְזַק כַּפְרָן וְהָאָמַר רַב אִידִי בַּר אָבִין אָמַר רַב חִסְדָּא הַכּוֹפֵר בְּמִלְוֶה כָּשֵׁר לְעֵדוּת בְּפִיקָּדוֹן פָּסוּל לְעֵדוּת
אֶלָּא פָּרֵיךְ הָכִי מָה לְהַצַּד הַשָּׁוֶה שֶׁבָּהֶן שֶׁכֵּן אֵינָן בְּתוֹרַת הֲזָמָה תֹּאמַר בְּעֵדִים שֶׁיֶּשְׁנָן בְּתוֹרַת הֲזָמָה
הָא לָא קַשְׁיָא רַבִּי חִיָּיא תּוֹרַת הֲזָמָה לָא פָּרֵיךְ
אֶלָּא דְּקָאָמַר וְתַנָּא תּוּנָא מִי דָּמֵי הָתָם לְמַלְוֶה אִית לֵיהּ סָהֲדֵי לְלֹוֶה לֵית לֵיהּ סָהֲדֵי דְּלָא מַסֵּיק לֵיהּ וְלָא מִידֵּי דְּאִי הֲווֹ לֵיהּ סָהֲדֵי לְלֹוֶה דְּלָא מַסֵּיק לֵיהּ וְלָא מִידֵּי לָא בָּעֵי רַבִּי חִיָּיא לְאִשְׁתְּבוֹעֵי הָכָא כִּי הֵיכִי דַּאֲנַן סָהֲדֵי בְּהַאי אֲנַן סָהֲדֵי בְּהַאי וַאֲפִילּוּ הָכִי מִשְׁתַּבְעִי
אֶלָּא כִּי אִיתְּמַר וּתְנָא תּוּנָא אַאִידַּךְ דְּרַבִּי חִיָּיא אִיתְּמַר דְּאָמַר רַבִּי חִיָּיא מָנֶה לִי בְּיָדְךָ וְהַלָּה אוֹמֵר אֵין לְךָ בְּיָדִי אֶלָּא חֲמִישִּׁים זוּז וְהֵילָךְ חַיָּיב
מַאי טַעְמָא הֵילָךְ נָמֵי כְּמוֹדֶה מִקְצָת הַטְּעָנָה דָּמֵי
וּתְנָא תּוּנָא שְׁנַיִם אוֹחֲזִין בְּטַלִּית
וְהָא הָכָא כֵּיוָן דְּתָפֵיס אֲנַן סָהֲדֵי דְּמַאי דְּתָפֵיס הֵילָךְ הוּא וְקָתָנֵי יִשָּׁבַע
וְרַב שֵׁשֶׁת אָמַר הֵילָךְ פָּטוּר מַאי טַעְמָא כֵּיוָן דְּאָמַר לֵיהּ הֵילָךְ הָנֵי זוּזִי דְּקָא מוֹדֵי בְּגַוַּיְיהוּ כְּמַאן דְּנָקֵיט לְהוּ מַלְוֶה דָּמֵי בְּאִינָךְ חֲמִשִּׁים הָא לָא מוֹדֵי הִלְכָּךְ לֵיכָּא הוֹדָאַת מִקְצָת הַטְּעָנָה
וּלְרַב שֵׁשֶׁת קַשְׁיָא מַתְנִיתִין אָמַר לְךָ רַב שֵׁשֶׁת מַתְנִיתִין תַּקָּנַת חֲכָמִים הִיא
וְאִידַּךְ אִין תַּקָּנַת חֲכָמִים הִיא וּמִיהוּ אִי אָמְרַתְּ בִּשְׁלָמָא מִדְּאוֹרָיְיתָא הֵילָךְ חַיָּיב מְתַקְּנִי רַבָּנַן שְׁבוּעָה כְּעֵין דְּאוֹרָיְיתָא אֶלָּא אִי אָמְרַתְּ מִדְּאוֹרָיְיתָא הֵילָךְ פָּטוּר מְתַקְּנִי רַבָּנַן שְׁבוּעָה דְּלֵיתָא דִּכְווֹתַהּ בִּדְאוֹרָיְיתָא
מֵיתִיבִי
<h2>דף ד:</h2>
סְלָעִים דִּינָרִין מַלְוֶה אוֹמֵר חָמֵשׁ וְלֹוֶה אוֹמֵר שָׁלֹשׁ רַבִּי שִׁמְעוֹן בֶּן אֶלְעָזָר אוֹמֵר הוֹאִיל וְהוֹדָה מִקְצָת הַטְּעָנָה יִשָּׁבַע רַבִּי עֲקִיבָא אוֹמֵר אֵינוֹ אֶלָּא כְּמֵשִׁיב אֲבֵידָה וּפָטוּר
קָתָנֵי מִיהַת רַבִּי שִׁמְעוֹן בֶּן אֶלְעָזָר אוֹמֵר הוֹאִיל וְהוֹדָה מִקְצָת הַטְּעָנָה יִשָּׁבַע טַעְמָא דְּאָמַר שָׁלֹשׁ הָא שְׁתַּיִם פָּטוּר וְהַאי שְׁטָר דְּקָמוֹדֵי בֵּיהּ הֵילָךְ הוּא וּשְׁמַע מִינַּהּ הֵילָךְ פָּטוּר
לָא לְעוֹלָם אֵימָא לָךְ שְׁתַּיִם חַיָּיב וְהַאי דְּקָתָנֵי שָׁלֹשׁ לְאַפּוֹקֵי מִדְּרַבִּי עֲקִיבָא דְּאָמַר מֵשִׁיב אֲבֵידָה הָוֵי וּפָטוּר קָא מַשְׁמַע לַן דְּמוֹדֶה מִקְצָת הַטְּעָנָה הָוֵי וְחַיָּיב
אִי הָכִי רַבִּי שִׁמְעוֹן בֶּן אֶלְעָזָר אוֹמֵר הוֹאִיל וְהוֹדָה מִקְצָת הַטְּעָנָה יִשָּׁבַע אַף זֶה יִשָּׁבַע מִבְּעֵי לֵיהּ
אֶלָּא לְעוֹלָם שְׁתַּיִם פָּטוּר וְהֵילָךְ חַיָּיב וְשָׁאנֵי הָכָא דְּקָא מְסַיַּיע לֵיהּ שְׁטָרָא
אִי נָמֵי מִשּׁוּם דְּהָוֵה לֵיהּ שְׁטָר שִׁעְבּוּד קַרְקָעוֹת וְאֵין נִשְׁבָּעִין עַל כְּפִירַת שִׁעְבּוּד קַרְקָעוֹת
אִיכָּא דְּמוֹתֵיב מִסֵּיפָא רַבִּי עֲקִיבָא אוֹמֵר אֵינוֹ אֶלָּא כְּמֵשִׁיב אֲבֵידָה וּפָטוּר טַעְמָא דְּאָמַר שָׁלֹשׁ הָא שְׁתַּיִם חַיָּיב וְהָא שְׁטָר כֵּיוָן דְּקָא מוֹדֵי בֵּיהּ כְּהֵילָךְ דָּמֵי שְׁמַע מִינַּהּ הֵילָךְ חַיָּיב
לָא לְעוֹלָם אֵימָא לָךְ שְׁתַּיִם נָמֵי פָּטוּר וְהַאי דְּקָתָנֵי שָׁלֹשׁ לְאַפּוֹקֵי מִדְּרַבִּי שִׁמְעוֹן בֶּן אֶלְעָזָר דְּאָמַר מוֹדֶה מִקְצָת הַטַּעֲנָה הָוֵי וְחַיָּיב קָא מַשְׁמַע לַן דְּמֵשִׁיב אֲבֵידָה הָוֵי וּפָטוּר
הָכִי נָמֵי מִסְתַּבְּרָא דְּאִי סָלְקָא דַעְתָּךְ שְׁתַּיִם חַיָּיב בְּשָׁלֹשׁ הֵיכִי פָּטַר לֵיהּ רַבִּי עֲקִיבָא הַאי אִעָרוֹמֵי קָא מַעֲרִים סָבַר אִי אָמֵינָא שְׁתַּיִם בָּעֵינָא אִשְׁתְּבוֹעֵי אֵימָא שָׁלֹשׁ דְּאֶהְוֵי כְּמֵשִׁיב אֲבֵידָה וְאִיפָּטֵר אֶלָּא שְׁמַע מִינַּהּ שְׁתַּיִם נָמֵי פָּטוּר
אֶלָּא קַשְׁיָא לְרַבִּי חִיָּיא שָׁאנֵי הָתָם דְּקָא מְסַיַּיע לֵיהּ שְׁטָרָא אִי נָמֵי מִשּׁוּם דְּהָוֵה לֵיהּ שְׁטָר שִׁעְבּוּד קַרְקָעוֹת וְאֵין נִשְׁבָּעִין עַל כְּפִירַת שִׁעְבּוּד קַרְקָעוֹת
מֵתִיב מַר זוּטְרָא בְּרֵיהּ דְּרַב נַחְמָן טְעָנוֹ כֵּלִים וְקַרְקָעוֹת הוֹדָה בַּכֵּלִים וְכָפַר בַּקַּרְקָעוֹת הוֹדָה בַּקַּרְקָעוֹת וְכָפַר בַּכֵּלִים פָּטוּר הוֹדָה מִקְצָת קַרְקָעוֹת פָּטוּר מִקְצָת כֵּלִים חַיָּיב
טַעְמָא דְּכֵלִים וְקַרְקָעוֹת דְּקַרְקַע לָאו בַּת שְׁבוּעָה הִיא הָא כֵּלִים וְכֵלִים דֻּומְיָא דְּכֵלִים וְקַרְקָעוֹת חַיָּיב הֵיכִי דָּמֵי לָאו דְּאָמַר לֵיהּ הֵילָךְ וּשְׁמַע מִינַּהּ הֵילָךְ חַיָּיב
לָא לְעוֹלָם אֵימָא לָךְ כֵּלִים וְכֵלִים נָמֵי פָּטוּר וְהָא דְּקָתָנֵי כֵּלִים וְקַרְקָעוֹת הָא קָא מַשְׁמַע לַן הוֹדָה בְּמִקְצָת כֵּלִים חַיָּיב אַף עַל הַקַּרְקָעוֹת
מַאי קָא מַשְׁמַע לַן זוֹקְקִין תְּנֵינָא זוֹקְקִין הַנְּכָסִים שֶׁאֵין לָהֶן אַחְרָיוּת אֶת הַנְּכָסִים שֶׁיֵּשׁ לָהֶן אַחְרָיוּת לִישָּׁבַע עֲלֵיהֶם
הָכָא עִיקָּר הָתָם אַגַּב גְּרָרָא נַסְבַהּ
<h2>דף ה.</h2>
וּלְמַאן דְּאָמַר הֵילָךְ פָּטוּר אַמַּאי אִיצְטְרִיךְ קְרָא לְמַעוֹטֵי קַרְקַע מִשְּׁבוּעָה הָא כׇּל קַרְקַע הֵילָךְ הוּא
אָמַר לָךְ אִיצְטְרִיךְ קְרָא הֵיכָא דְּחָפַר בָּהּ בּוֹרוֹת שִׁיחִין וּמְעָרוֹת
אִי נָמֵי הֵיכָא דִּטְעָנוֹ כֵּלִים וְקַרְקָעוֹת וְהוֹדָה בַּכֵּלִים וְכָפַר בַּקַּרְקָעוֹת
תָּא שְׁמַע דְּתָנֵי רָמֵי בַּר חָמָא אַרְבָּעָה שׁוֹמְרִין צְרִיכִין כְּפִירָה בְּמִקְצָת וְהוֹדָאָה בְּמִקְצָת שׁוֹמֵר חִנָּם וְהַשּׁוֹאֵל נוֹשֵׂא שָׂכָר וְהַשּׂוֹכֵר
הֵיכִי דָּמֵי לָאו דַּאֲמַר לֵיהּ הֵילָךְ
לָא דַּאֲמַר לֵיהּ שָׁלֹשׁ פָּרוֹת מָסַרְתִּי לָךְ וּמֵתוּ כּוּלְּהוּ בִּפְשִׁיעָה וְאָמַר לֵיהּ אִיהוּ חֲדָא לָא הָיוּ דְבָרִים מֵעוֹלָם וַחֲדָא מֵתָה בְּאוֹנֶס וַחֲדָא מֵתָה בִּפְשִׁיעָה דִּבְעֵינָא שַׁלּוֹמֵי לָךְ דְּלָאו הֵילָךְ הוּא
תָּא שְׁמַע דְּתָנֵי אֲבוּהּ דְּרַבִּי אַפְטוֹרִיקִי לִדְרַבִּי חִיָּיא קַמַּיְיתָא מָנֶה לִי בְּיָדְךָ וְהַלָּה אוֹמֵר אֵין לְךָ בְּיָדִי כְּלוּם וְהָעֵדִים מְעִידִים אוֹתוֹ שֶׁיֵּשׁ בְּיָדוֹ חֲמִשִּׁים זוּז יָכוֹל יִשָּׁבַע עַל הַשְּׁאָר
תַּלְמוּד לוֹמַר עַל כׇּל אֲבֵידָה אֲשֶׁר יֹאמַר כִּי הוּא זֶה עַל הוֹדָאַת פִּיו אַתָּה מְחַיְּיבוֹ וְאִי אַתָּה מְחַיְּיבוֹ עַל הַעֲדָאַת עֵדִים
מַתְנִיתָא קָא רָמֵית עֲלֵיהּ דְּרַבִּי חִיָּיא רַבִּי חִיָּיא תַּנָּא הוּא וּפָלֵיג
וְהָא קְרָא קָאָמַר הָהוּא לְמוֹדֶה מִקְצָת הַטַּעֲנָה
וַאֲבוּהּ דְּרַבִּי אַפְטוֹרִיקִי אָמַר לָךְ כְּתִיב הוּא וּכְתִיב זֶה חַד לְמוֹדֶה מִקְצָת הַטַּעֲנָה וְחַד לְהַעֲדָאַת עֵדִים דְּפָטוּר
וְאִידָּךְ חַד לְמוֹדֶה מִקְצָת הַטַּעֲנָה וְחַד לְמוֹדֶה מִמִּין הַטַּעֲנָה
וְאִידַּךְ מוֹדֶה מִמִּין הַטַּעֲנָה לֵית לֵיהּ וְסָבַר לֵיהּ כְּרַבָּן גַּמְלִיאֵל דִּתְנַן טְעָנוֹ חִטִּין וְהוֹדָה לוֹ בִּשְׂעוֹרִין פָּטוּר וְרַבָּן גַּמְלִיאֵל מְחַיֵּיב:
הָהוּא רָעֲיָא דְּהָווּ מָסְרִי לֵיהּ כׇּל יוֹמָא חֵיוָתָא בְּסָהֲדֵי יוֹמָא חַד מְסַרוּ לֵיהּ בְּלָא סָהֲדֵי לְסוֹף אָמַר לְהוּ לֹא הָיוּ דְבָרִים מֵעוֹלָם אֲתוֹ סָהֲדֵי אַסְהִידוּ בֵּיהּ דַּאֲכַל תַּרְתֵּי מִינַּיְיהוּ אֲמַר רַבִּי זֵירָא אִם אִיתָא לִדְרַבִּי חִיָּיא קַמַּיְיתָא מִשְׁתְּבַע אַשְּׁאָרָא
אֲמַר לֵיהּ אַבָּיֵי אִם אִיתָא מִשְׁתְּבַע וְהָא גַּזְלָן הוּא אֲמַר לֵיהּ שֶׁכְּנֶגְדּוֹ קָאָמֵינָא
הַשְׁתָּא נָמֵי דְּלֵיתָא לִדְרַבִּי חִיָּיא נְחַיְּיבֵיהּ מִדְּרַב נַחְמָן
דִּתְנַן מָנֶה לִי בְּיָדְךָ אֵין לְךָ בְּיָדִי פָּטוּר וְאָמַר רַב נַחְמָן מַשְׁבִּיעִין אוֹתוֹ שְׁבוּעַת הֶיסֵּת
דְּרַב נַחְמָן תַּקַּנְתָּא הִיא
<h2>דף ה:</h2>
וְתַקַּנְתָּא לְתַקַּנְתָּא לָא עָבְדִינַן
וְתִיפּוֹק לֵיהּ דְּהָוֵה לֵיהּ רוֹעֶה וְאָמַר רַב יְהוּדָה סְתָם רוֹעֶה פָּסוּל
לָא קַשְׁיָא הָא דִידֵיהּ הָא דְּעָלְמָא דְּאִי לָא תֵּימָא הָכִי אֲנַן חֵיוָתָא לְרוֹעָה הֵיכִי מָסְרִינַן וְהָא כְּתִיב לִפְנֵי עִוֵּר לֹא תִתֵּן מִכְשֹׁל אֶלָּא חֲזָקָה אֵין אָדָם חוֹטֵא וְלֹא לוֹ:
זֶה יִשָּׁבַע שֶׁאֵין לוֹ בָּהּ פָּחוֹת מֵחֶצְיָהּ [וְכוּ׳]: עַל דְּאִית לֵיהּ מִשְׁתְּבַע אוֹ עַל דְּלֵית לֵיהּ מִשְׁתְּבַע אָמַר רַב הוּנָא דְּאָמַר שְׁבוּעָה שֶׁיֵּשׁ לִי בָּהּ וְאֵין לִי בָּהּ פָּחוֹת מֵחֶצְיָהּ
וְנֵימָא שְׁבוּעָה שֶׁכּוּלָּהּ שֶׁלִּי וּמִי יָהֲבִינַן לֵיהּ כּוּלַּהּ
וְנֵימָא שְׁבוּעָה שֶׁחֶצְיָהּ שֶׁלִּי מַרַע לֵיהּ לְדִיבּוּרֵיהּ
הַשְׁתָּא נָמֵי מַרַע לֵיהּ לְדִיבּוּרֵיהּ דְּאָמַר כּוּלָּהּ שֶׁלִּי וּלְדִבְרֵיכֶם שְׁבוּעָה שֶׁיֵּשׁ לִי בָּהּ וְאֵין לִי בָּהּ פָּחוֹת מֵחֶצְיָהּ
וְכִי מֵאַחַר שֶׁזֶּה תָּפוּס וְעוֹמֵד וְזֶה תָּפוּס וְעוֹמֵד שְׁבוּעָה זוֹ לָמָּה אָמַר רַבִּי יוֹחָנָן שְׁבוּעָה זוֹ תַּקָּנַת חֲכָמִים הִיא שֶׁלֹּא יְהֵא כׇּל אֶחָד וְאֶחָד הוֹלֵךְ וְתוֹקֵף בְּטַלִּיתוֹ שֶׁל חֲבֵירוֹ וְאוֹמֵר שֶׁלִּי הוּא
וְנֵימָא מִיגּוֹ דַּחֲשִׁיד אַמָּמוֹנָא חֲשִׁיד נָמֵי אַשְּׁבוּעָתָא
לָא אָמְרִינַן מִיגּוֹ דַּחֲשִׁיד אַמָּמוֹנָא חֲשִׁיד אַשְּׁבוּעָתָא דְּאִי לָא תֵּימָא הָכִי הַאי דְּאָמַר רַחֲמָנָא מוֹדֶה מִקְצָת הַטַּעֲנָה יִשָּׁבַע נֵימָא מִיגּוֹ דַּחֲשִׁיד אַמָּמוֹנָא חֲשִׁיד אַשְּׁבוּעָתָא
הָתָם אִשְׁתְּמוֹטֵי קָא מִשְׁתְּמִיט לֵיהּ כִּדְרַבָּה
תִּדַּע דְּאָמַר רַב אִידִי בַּר אָבִין אָמַר רַב חִסְדָּא הַכּוֹפֵר בְּמִלְוֶה כָּשֵׁר לְעֵדוּת בְּפִיקָּדוֹן פָּסוּל לְעֵדוּת
אֶלָּא הָא דְּתָנֵי רָמֵי בַּר חָמָא אַרְבָּעָה שׁוֹמְרִין צְרִיכִין כְּפִירָה בְּמִקְצָת וְהוֹדָאָה בְּמִקְצָת שׁוֹמֵר חִנָּם וְהַשּׁוֹאֵל נוֹשֵׂא שָׂכָר וְהַשּׂוֹכֵר נֵימָא מִיגּוֹ דַּחֲשִׁיד אַמָּמוֹנָא חֲשִׁיד אַשְּׁבוּעָתָא
הָתָם נָמֵי אִשְׁתְּמוֹטֵי קָא מִשְׁתְּמִיט סָבַר מַשְׁכַּחְנָא לְגַנָּב וְתָפֵיסְנָא לֵיהּ אִי נָמֵי מַשְׁכַּחְנָא לֵיהּ בַּאֲגַם וּמַיְיתֵינָא לֵיהּ
אִי הָכִי הַכּוֹפֵר בְּפִקָּדוֹן אַמַּאי פָּסוּל לְעֵדוּת נֵימָא אִשְׁתְּמוֹטֵי קָא מִשְׁתְּמִיט סָבַר עַד דְּבָחֵשְׁנָא וּמְשַׁכַּחְנָא לֵיהּ
כִּי אָמְרִינַן הַכּוֹפֵר בְּפִקָּדוֹן פָּסוּל לְעֵדוּת כְּגוֹן דְּאָתוּ סָהֲדֵי וְאַסְהִידוּ בֵּיהּ דְּהָהִיא שַׁעְתָּא אִיתֵיהּ לְפִקָּדוֹן בְּבֵיתֵיהּ וַהֲוָה יָדַע אִי נָמֵי דַּהֲוָה נָקֵיט לֵיהּ בִּידֵיהּ
אֶלָּא הָא דְּאָמַר רַב הוּנָא מַשְׁבִּיעִין אוֹתוֹ שְׁבוּעָה שֶׁאֵינָהּ בִּרְשׁוּתוֹ נִימָא מִיגּוֹ דַּחֲשִׁיד אַמָּמוֹנָא חֲשִׁיד אַשְּׁבוּעָתָא
הָתָם נָמֵי מוֹרֶה וְאָמַר דְּמֵי קָא יָהֵבְנָא לֵיהּ
אֲמַר לֵיהּ רַב אַחָא מִדִּיפְתִּי לְרָבִינָא וְהָא קָא עָבַר עַל לָאו דְּלֹא תַּחְמֹד
לֹא תַּחְמֹד לְאִינָשֵׁי בְּלָא דְּמֵי מַשְׁמַע לְהוּ
<h2>דף ו.</h2>
וְאֶלָּא הָא דְּאָמַר רַב נַחְמָן מַשְׁבִּיעִין אוֹתוֹ שְׁבוּעַת הֶיסֵּת נֵימָא מִיגּוֹ דַּחֲשִׁיד אַמָּמוֹנָא חֲשִׁיד אַשְּׁבוּעָתָא
וְתוּ הָא דְתָנֵי רַבִּי חִיָּיא שְׁנֵיהֶם נִשְׁבָּעִין וְנוֹטְלִין מִבַּעַל הַבַּיִת נֵימָא מִיגּוֹ דַּחֲשִׁיד אַמָּמוֹנָא חֲשִׁיד אַשְּׁבוּעָתָא
וְתוּ הָא דְּאָמַר רַב שֵׁשֶׁת שָׁלֹשׁ שָׁבוּעוֹת מַשְׁבִּיעִין אוֹתוֹ שְׁבוּעָה שֶׁלֹּא פָּשַׁעְתִּי בָּהּ שְׁבוּעָה שֶׁלֹּא שָׁלַחְתִּי בָּהּ יָד שְׁבוּעָה שֶׁאֵינָהּ בִּרְשׁוּתִי נֵימָא מִיגּוֹ דַּחֲשִׁיד אַמָּמוֹנָא חֲשִׁיד אַשְּׁבוּעָתָא
אֶלָּא לָא אָמְרִינַן מִיגּוֹ דַּחֲשִׁיד אַמָּמוֹנָא חֲשִׁיד אַשְּׁבוּעָתָא
אַבָּיֵי אָמַר חָיְישִׁינַן שֶׁמָּא מִלְוֶה יְשָׁנָה יֵשׁ לוֹ עָלָיו
אִי הָכִי נִשְׁקוֹל בְּלָא שְׁבוּעָה
אֶלָּא חָיְישִׁינַן שֶׁמָּא סְפֵק מִלְוֶה יְשָׁנָה יֵשׁ לוֹ עָלָיו
וְלָאו אָמְרִינַן תָּפֵיס מָמוֹנָא מִסְּפֵיקָא מִשְׁתְּבַע נָמֵי מִסָּפֵק
אָמַר רַב שֵׁשֶׁת בְּרֵיהּ דְּרַב אִידִי פָּרְשִׁי אִינָשֵׁי מִסְּפֵק שְׁבוּעָה וְלָא פָּרְשִׁי מִסְּפֵק מָמוֹנָא מַאי טַעְמָא מָמוֹן אִיתֵיהּ בַּחֲזָרָה שְׁבוּעָה לֵיתֵיהּ בַּחֲזָרָה:
בָּעֵי רַבִּי זֵירָא תְּקָפָהּ אֶחָד בְּפָנֵינוּ מַהוּ
הֵיכִי דָמֵי אִי דְּשָׁתֵיק אוֹדוֹיֵי אוֹדִי לֵיהּ וְאִי דְּקָא צָוַוח מַאי הֲוָה לֵיהּ לְמֶעְבַּד
לָא צְרִיכָא דִּשְׁתֵיק מֵעִיקָּרָא וַהֲדַר צָוַוח מַאי מִדְּאִשְׁתִּיק אוֹדוֹיֵי אוֹדִי לֵיהּ אוֹ דִלְמָא כֵּיוָן דְּקָא צָוַוח הַשְׁתָּא אִיגַּלַּאי מִילְּתָא דְּהַאי דִּשְׁתֵיק מֵעִיקָּרָא סָבַר הָא קָא חָזוּ לֵיהּ רַבָּנַן
אָמַר רַב נַחְמָן תָּא שְׁמַע בַּמֶּה דְּבָרִים אֲמוּרִים שֶׁשְּׁנֵיהֶם אֲדוּקִין בָּהּ אֲבָל הָיְתָה טַלִּית יוֹצֵאת מִתַּחַת יָדוֹ שֶׁל אֶחָד מֵהֶן הַמּוֹצִיא מֵחֲבֵירוֹ עָלָיו הָרְאָיָה הֵיכִי דָמֵי אִי נֵימָא כִּדְקָתָנֵי פְּשִׁיטָא אֶלָּא שֶׁתְּקָפָהּ אֶחָד בְּפָנֵינוּ
לָא הָכָא בְּמַאי עָסְקִינַן כְּגוֹן דְּאָתוּ לְקַמַּן כְּדִתְפִיסוּ לַהּ תַּרְוַיְיהוּ וְאָמְרִינַן לְהוּ זִילוּ פְּלוּגוּ וּנְפַקוּ וַהֲדַר אֲתוֹ כִּי תָּפֵיס לַהּ חַד מִינַּיְיהוּ הַאי אֲמַר אוֹדוֹיֵי אוֹדִי לִי וְהַאי אֲמַר בִּדְמֵי אֹגַרְתִּי נִיהֲלֵיהּ דְּאָמְרִינַן לֵיהּ עַד הַשְׁתָּא חָשְׁדַתְּ לֵיהּ בְּגַזְלָן וְהַשְׁתָּא מוֹגְרַת לֵיהּ בְּלָא סָהֲדִי
וְאִיבָּעֵית אֵימָא כִּדְקָתָנֵי דְּאָתוּ לְקַמַּן כִּי תָּפֵיס לַהּ חַד מִינַּיְיהוּ וְאִידַּךְ מְסָרֵךְ בָּהּ סָרוֹכֵי וַאֲפִילּוּ לְסוֹמְכוֹס דְּאָמַר מָמוֹן הַמּוּטָּל בְּסָפֵק חוֹלְקִין בְּלֹא שְׁבוּעָה מוֹדֶה סוֹמְכוֹס דְּסִרְכָא לָאו כְּלוּם הִיא
אִם תִּמְצֵי לוֹמַר תְּקָפָהּ אֶחָד בְּפָנֵינוּ מוֹצִיאִין אוֹתָהּ מִיָּדוֹ הִקְדִּישָׁה אֵינָהּ מְקוּדֶּשֶׁת אִם תִּמְצֵי לוֹמַר תְּקָפָהּ אֶחָד בְּפָנֵינוּ אֵין מוֹצִיאִין אוֹתָהּ מִיָּדוֹ הִקְדִּישָׁהּ בְּלֹא תְּקָפָהּ מַהוּ
כֵּיוָן דְּאָמַר מָר אֲמִירָתוֹ לַגָּבוֹהַּ כִּמְסִירָתוֹ לַהֶדְיוֹט דָּמֵי כְּמַאן דְּתַקְפַהּ דָּמֵי
אוֹ דִלְמָא הַשְׁתָּא מִיהָא הָא לָא תַּקְפַהּ וּכְתִיב וְאִישׁ כִּי יַקְדִּישׁ אֶת בֵּיתוֹ קֹדֶשׁ וְגוֹ׳ מָה בֵּיתוֹ בִּרְשׁוּתוֹ אַף כֹּל בִּרְשׁוּתוֹ לְאַפּוֹקֵי הַאי דְּלֹא בִּרְשׁוּתוֹ
תָּא שְׁמַע דְּהָהִיא
<h2>דף ו:</h2>
מַסּוּתָא דַּהֲווֹ מִנְּצוּ עֲלַהּ בֵּי תְרֵי הַאי אָמַר דִּידִי הוּא וְהַאי אָמַר דִּידִי הוּא קָם חַד מִינַּיְיהוּ אַקְדְּשַׁהּ פָּרְשִׁי מִינַּהּ רַב חֲנַנְיָה וְרַב אוֹשַׁעְיָא וְכוּלְּהוּ רַבָּנַן וַאֲמַר לֵיהּ רַב אוֹשַׁעְיָא לְרַבָּה כִּי אָזְלַתְּ קַמֵּיהּ דְּרַב חִסְדָּא לְכַפְרִי בְּעִי מִינֵּיהּ
כִּי אֲתָא לְסוּרָא אֲמַר לֵיהּ רַב הַמְנוּנָא מַתְנִיתִין הִיא סְפֵק בְּכוֹרוֹת אֶחָד בְּכוֹר אָדָם וְאֶחָד בְּכוֹר בְּהֵמָה בֵּין טְהוֹרִים בֵּין טְמֵאִים הַמּוֹצִיא מֵחֲבֵירוֹ עָלָיו הָרְאָיָה וְתָנֵי עֲלַהּ אֲסוּרִים בְּגִיזָה וּבַעֲבוֹדָה
וְהָא הָכָא דְּאָמַר תְּקָפוֹ כֹּהֵן אֵין מוֹצִיאִין אוֹתוֹ מִיָּדוֹ דְּקָתָנֵי הַמּוֹצִיא מֵחֲבֵירוֹ עָלָיו הָרְאָיָה וְכִי לֹא תְּקָפוֹ אֲסוּרִין בְּגִיזָּה וּבַעֲבוֹדָה
אֲמַר לֵיהּ רַבָּה קְדוּשַּׁת בְּכוֹר קָאָמְרַתְּ לְעוֹלָם אֵימָא לָךְ תְּקָפוֹ כֹּהֵן מוֹצִיאִין אוֹתוֹ מִיָּדוֹ וַאֲפִילּוּ הָכִי אֲסוּרִים בְּגִיזָּה וּבַעֲבוֹדָה דִּקְדוּשָּׁה הַבָּאָה מֵאֵלֶיהָ שָׁאנֵי
אֲמַר לֵיהּ רַב חֲנַנְיָה לְרַבָּה תַּנְיָא דִּמְסַיַּיע לָךְ הַסְּפֵיקוֹת נִכְנָסִין לַדִּיר לְהִתְעַשֵּׂר
וְאִי סָלְקָא דַעְתָּךְ תְּקָפוֹ כֹּהֵן אֵין מוֹצִיאִין אוֹתוֹ מִיָּדוֹ אַמַּאי נִכְנָסִין לַדִּיר נִמְצָא זֶה פּוֹטֵר מָמוֹנוֹ בְּמָמוֹנוֹ שֶׁל כֹּהֵן
אֲמַר לֵיהּ אַבָּיֵי אִי מִשּׁוּם הָא לָא תְּסַיְּיעֵיהּ לְמָר הָכָא בְּמַאי עָסְקִינַן כְּגוֹן דְּלֵית לֵיהּ אֶלָּא תִּשְׁעָה וְהוּא דְּמָה נַפְשָׁךְ אִי בַּר חִיּוּבָא הוּא שַׁפִּיר קָא מְעַשַּׂר אִי לָאו בַּר חִיּוּבָא הוּא תִּשְׁעָה לָאו בַּר עַשּׂוֹרֵי נִינְהוּ
הֲדַר אָמַר אַבָּיֵי לָאו מִילְּתָא הִיא דְּאָמְרִי דִּסְפֵיקָא לָאו בַּר עַשּׂוֹרֵי הִיא דִּתְנַן קָפַץ אֶחָד מִן הַמְּנוּיִין לְתוֹכָן כּוּלָּן פְּטוּרִין
וְאִי סָלְקָא דַּעְתָּךְ סְפֵיקָא בָּעֵי עַשּׂוֹרֵי לְעַשֵּׂר מִמָּה נַפְשָׁךְ דְּאִי בַּר חִיּוּבָא הוּא שַׁפִּיר מְעַשַּׂר וְאִי לָאו בַּר חִיּוּבָא הוּא נִפְּטַר בְּמִנְיָן הָרָאוּי
דְּאָמַר רָבָא מִנְיָן הָרָאוּי פּוֹטֵר
<h2>דף ז.</h2>
אֶלָּא מַאי אִית לָךְ לְמֵימַר עֲשִׂירִי וַדַּאי אָמַר רַחֲמָנָא וְלֹא עֲשִׂירִי סָפֵק הָכָא נָמֵי עֲשִׂירִי וַדַּאי אָמַר רַחֲמָנָא וְלֹא עֲשִׂירִי סָפֵק
אֲמַר לֵיהּ רַב אַחָא מִדִּפְתִּי לְרָבִינָא מַאי סְפֵיקוֹת אִילֵּימָא סְפֵק בְּכוֹרוֹת יִהְיֶה קֹדֶשׁ אָמַר רַחֲמָנָא וְלֹא שֶׁכְּבָר קָדוֹשׁ
אֶלָּא סְפֵק פִּדְיוֹן פֶּטֶר חֲמוֹר וְכִדְרַב נַחְמָן דְּאָמַר רַב נַחְמָן אָמַר רַבָּה בַּר אֲבוּהּ יִשְׂרָאֵל שֶׁיֵּשׁ לוֹ עֲשָׂרָה סְפֵק פִּטְרֵי חֲמוֹר בְּתוֹךְ בֵּיתוֹ מַפְרִישׁ עֲלֵיהֶן עֲשָׂרָה שֵׂיִין וּמְעַשְּׂרָן וְהֵן שֶׁלּוֹ
מַאי הָוֵי עֲלַהּ דְּמַסּוּתָא תָּא שְׁמַע דְּאָמַר רַבִּי חִיָּיא בַּר אָבִין הֲוָה עוֹבָדָא בֵּי רַב חִסְדָּא וְרַב חִסְדָּא בֵּי רַב הוּנָא וּפַשְׁטַהּ מֵהָא דְּאָמַר רַב נַחְמָן כׇּל מָמוֹן שֶׁאֵין יָכוֹל לְהוֹצִיאוֹ בְּדַיָּינִין הִקְדִּישׁוֹ אֵינוֹ קָדוֹשׁ
הָא יָכוֹל לְהוֹצִיאוֹ בְּדַיָּינִין הִקְדִּישׁוֹ קָדוֹשׁ אַף עַל גַּב דְּלָא אַפְּקֵיהּ וְהָאָמַר רַבִּי יוֹחָנָן גָּזַל וְלֹא נִתְיָיאֲשׁוּ הַבְּעָלִים שְׁנֵיהֶם אֵינָם יְכוֹלִין לְהַקְדִּישׁוֹ זֶה לְפִי שֶׁאֵינָהּ שֶׁלּוֹ וְזֶה לְפִי שֶׁאֵינָהּ בִּרְשׁוּתוֹ
מִי סָבְרַתְּ בְּמַסּוּתָא מִטַּלְטְלִין עָסְקִינַן בְּמַסּוּתָא מְקַרְקְעֵי עָסְקִינַן דְּכִי יָכוֹל לְהוֹצִיאָה בְּדַיָּינִין בִּרְשׁוּתֵיהּ קָיְימָא
תָּנֵי רַב תַּחְלִיפָא בַּר מַעְרְבָא קַמֵּיהּ דְּרַבִּי אֲבָהוּ שְׁנַיִם אֲדוּקִים בְּטַלִּית זֶה נוֹטֵל עַד מָקוֹם שֶׁיָּדוֹ מַגַּעַת וְזֶה נוֹטֵל עַד מָקוֹם שֶׁיָּדוֹ מַגַּעַת וְהַשְּׁאָר חוֹלְקִין בְּשָׁוֶה מַחְוֵי לֵיהּ רַבִּי אֲבָהוּ וּבִשְׁבוּעָה
אֶלָּא מַתְנִיתִין דְּקָתָנֵי דְּפָלְגִי בַּהֲדָדֵי וְלָא קָתָנֵי זֶה נוֹטֵל עַד מְקוֹם שֶׁיָּדוֹ מַגַּעַת הֵיכִי מַשְׁכַּחַתְּ לַהּ אָמַר רַב פָּפָּא דִּתְפִיסִי בְּכַרְכְּשָׁתָא
אָמַר רַב מְשַׁרְשְׁיָא שְׁמַע מִינַּהּ הַאי סוּדָרָא כֵּיוָן דְּתָפֵיס בֵּיהּ שָׁלֹשׁ עַל שָׁלֹשׁ קָרֵינַן בֵּיהּ וְנָתַן לְרֵעֵהוּ
דִּכְמַאן דִּפְסִיק דְּמֵי וְקָנֵי
וּמַאי שְׁנָא מִדְּרַב חִסְדָּא דְּאָמַר רַב חִסְדָּא גֵּט בְּיָדָהּ וּמְשִׁיחָה בְּיָדוֹ אִם יָכוֹל לְנַתְּקוֹ וְלַהֲבִיאוֹ אֶצְלוֹ אֵינָהּ מְגוֹרֶשֶׁת וְאִם לָאו מְגוֹרֶשֶׁת
הָתָם כְּרִיתוּת בָּעֵינַן וְלֵיכָּא הָכָא נְתִינָה בָּעֵינַן וְהָא אִיכָּא
אָמַר רָבָא אִם הָיְתָה טַלִּית מוּזְהֶבֶת חוֹלְקִין פְּשִׁיטָא לָא צְרִיכָא דְּקָאֵי דַּהֲבָא בֵּי מִצְעֵי
הָא נָמֵי פְּשִׁיטָא לָא צְרִיכָא דְּמִיקְרַב לְגַבֵּי דְּחַד מַהוּ דְּתֵימָא דַּאֲמַר לֵיהּ פְּלוֹג הָכִי קָא מַשְׁמַע לַן דַּאֲמַר לֵיהּ מַאי חָזֵית דְּפָלְגַתְּ הָכִי פְּלוֹג הָכִי:
תָּנוּ רַבָּנַן שְׁנַיִם אֲדוּקִין בִּשְׁטָר מַלְוֶה אוֹמֵר שֶׁלִּי הוּא וְנָפַל מִמֶּנִּי וּמְצָאתִיו וְלֹוֶה אָמַר שֶׁלְּךָ הוּא וּפְרַעְתִּיו לָךְ יִתְקַיֵּים הַשְּׁטָר בְּחוֹתְמָיו דִּבְרֵי רַבִּי
רַבָּן שִׁמְעוֹן בֶּן גַּמְלִיאֵל אוֹמֵר יַחְלוֹקוּ
נָפַל לְיַד דַּיָּין לֹא יוֹצִיאוֹ עוֹלָמִית רַבִּי יוֹסֵי אוֹמֵר הֲרֵי הוּא בְּחֶזְקָתוֹ
מָר יִתְקַיֵּים הַשְּׁטָר בְּחוֹתְמָיו וְגָבֵי לֵיהּ מַלְוֶה כּוּלֵּיהּ וְלֵית לֵיהּ מַתְנִיתִין שְׁנַיִם אוֹחֲזִין כּוּ׳
אָמַר רָבָא אָמַר רַב נַחְמָן בִּמְקוּיָּם דִּבְרֵי הַכֹּל יַחְלוֹקוּ כִּי פְּלִיגִי בְּשֶׁאֵינוֹ מְקוּיָּם
רַבִּי סָבַר מוֹדֶה בִּשְׁטָר שֶׁכְּתָבוֹ צָרִיךְ לְקַיְּימוֹ וְאִי מְקַיֵּים לֵיהּ פָּלֵיג וְאִי לָא מְקַיֵּים לֵיהּ לָא פָּלֵיג
מַאי טַעְמָא חַסְפָּא בְּעָלְמָא הוּא מַאן קָא מְשַׁוֵּי לֵיהּ לְהַאי שְׁטָרָא לֹוֶה הָא קָאָמַר דִּפְרִיעַ
וְרַבִּי שִׁמְעוֹן בֶּן גַּמְלִיאֵל סָבַר מוֹדֶה בִּשְׁטָר שֶׁכְּתָבוֹ אֵין צָרִיךְ לְקַיְּימוֹ וְאַף עַל גַּב דְּלָא מְקַיֵּים לֵיהּ יַחְלוֹקוּ
נָפַל לְיַד דַּיָּין לֹא יוֹצִיאוֹ עוֹלָמִית
<h2>דף ז:</h2>
מַאי שְׁנָא לְיַד דַּיָּין אָמַר רָבָא הָכִי קָאָמַר וְאַחֵר שֶׁמָּצָא שְׁטָר שֶׁנָּפַל לְיַד דַּיָּין וְהֵיכִי דָּמֵי דִּכְתַב בֵּיהּ הֶנְפֵּק לֹא יוֹצִיאוֹ עוֹלָמִית
וְלָא מִיבַּעְיָא לָא כְּתַב בֵּיהּ הֶנְפֵּק דְּאִיכָּא לְמֵימַר כָּתַב לִלְוֹת וְלֹא לָוָה אֶלָּא אֲפִילּוּ כְּתַב בֵּיהּ הֶנְפֵּק דִּמְקוּיָּם לֹא יַחֲזִיר דְּחָיְישִׁינַן לְפֵירָעוֹן
וְרַבִּי יוֹסֵי אוֹמֵר הֲרֵי הוּא בְּחֶזְקָתוֹ וְלָא חָיְישִׁינַן לְפֵירָעוֹן וְלָא חָיֵישׁ רַבִּי יוֹסֵי לְפֵירָעוֹן
וְהָתַנְיָא מָצָא שְׁטַר כְּתוּבָּה בַּשּׁוּק בִּזְמַן שֶׁהַבַּעַל מוֹדֶה יַחֲזִיר לָאִשָּׁה אֵין הַבַּעַל מוֹדֶה לֹא יַחֲזִיר לֹא לָזֶה וְלֹא לָזֶה
רַבִּי יוֹסֵי אוֹמֵר עוֹדָהּ תַּחַת בַּעֲלָהּ יַחֲזִיר לָאִשָּׁה נִתְאַרְמְלָה אוֹ נִתְגָּרְשָׁה לֹא יַחֲזִיר לֹא לָזֶה וְלֹא לָזֶה
אֵיפוֹךְ נָפַל לְיַד דַּיָּין לֹא יוֹצִיאוֹ עוֹלָמִית דִּבְרֵי רַבִּי יוֹסֵי וַחֲכָמִים אוֹמְרִים הֲרֵי הוּא בְּחֶזְקָתוֹ
אִי הָכִי קַשְׁיָא דְּרַבָּנַן אַדְּרַבָּנַן
שְׁטַר כְּתוּבָּה כּוּלָּהּ רַבִּי יוֹסֵי וְחַסּוֹרֵי מְחַסְּרָא וְהָכִי קָתָנֵי אֵין הַבַּעַל מוֹדֶה לֹא יַחֲזִיר לֹא לָזֶה וְלֹא לָזֶה בַּמֶּה דְּבָרִים אֲמוּרִים שֶׁנִּתְאַרְמְלָה אוֹ שֶׁנִּתְגָּרְשָׁה אֲבָל עוֹדָהּ תַּחַת בַּעֲלָהּ יַחֲזִיר לָאִשָּׁה שֶׁרַבִּי יוֹסֵי אוֹמֵר עוֹדָהּ תַּחַת בַּעֲלָהּ יַחֲזִיר לָאִשָּׁה נִתְאַרְמְלָה אוֹ שֶׁנִּתְגָּרְשָׁה לֹא יַחֲזִיר לֹא לָזֶה וְלֹא לָזֶה
רַב פָּפָּא אָמַר לְעוֹלָם לָא תֵּיפוֹךְ רַבִּי יוֹסֵי לְדִבְרֵיהֶם דְּרַבָּנַן קָאָמַר לְהוּ
לְדִידִי אֲפִילּוּ נִתְאַרְמְלָה אוֹ נִתְגָּרְשָׁה נָמֵי לָא חָיְישִׁינַן לְפֵירָעוֹן לְדִידְכוּ אוֹדוֹ לִי מִיהַת בְּעוֹדָהּ תַּחַת בַּעֲלָהּ דְּיַחֲזִיר לָאִשָּׁה דְּלָאו בַּת פֵּירָעוֹן הִיא
וַאֲמַרוּ לֵיהּ רַבָּנַן אֵימוֹר צְרָרֵי אַתְפְּסָה
רָבִינָא אָמַר לְעוֹלָם אֵיפוֹךְ קַמַּיְיתָא וְטַעְמָא דְּרַבָּנַן הָכָא מִשּׁוּם דְּחָיְישִׁינַן לִשְׁתֵּי כְתוּבּוֹת וְרַבִּי יוֹסֵי לִשְׁתֵּי כְתוּבּוֹת לָא חָיֵישׁ
אָמַר רַבִּי אֶלְעָזָר מַחֲלוֹקֶת בְּשֶׁשְּׁנֵיהֶם אֲדוּקִים בַּטּוֹפֶס וּשְׁנֵיהֶם בַּתּוֹרֶף אֲבָל אֶחָד אָדוּק בַּטּוֹפֶס וְאֶחָד אָדוּק בַּתּוֹרֶף זֶה נוֹטֵל טוֹפֶס וְזֶה נוֹטֵל תּוֹרֶף וְרַבִּי יוֹחָנָן אָמַר לְעוֹלָם חוֹלְקִין
וַאֲפִילּוּ אֶחָד אָדוּק בַּטּוֹפֶס וְאֶחָד בַּתּוֹרֶף וְהָתַנְיָא זֶה נוֹטֵל עַד מָקוֹם שֶׁיָּדוֹ מַגַּעַת לָא צְרִיכָא דְּקָאֵי תּוֹרֶף בֵּי מִצְעֵי
אִי הָכִי מַאי לְמֵימְרָא לָא צְרִיכָא דִּמְקָרַב לְגַבֵּי דְחַד מַהוּ דְּתֵימָא אָמַר לֵיהּ פְּלוֹג הָכִי קָא מַשְׁמַע לַן דְּאָמַר לֵיהּ מַאי חָזֵית דְּפָלְגַתְּ הָכִי פְּלוֹג הָכִי
אֲמַר לֵיהּ רַב אַחָא מִדִּפְתִּי לְרָבִינָא לְרַבִּי אֶלְעָזָר דְּאָמַר זֶה נוֹטֵל טוֹפֶס וְזֶה נוֹטֵל תּוֹרֶף לְמָה לֵיהּ וְכִי לָצוּר עַל פִּי צְלוֹחִיתוֹ הוּא צָרִיךְ
אֲמַר לֵיהּ לִדְמֵי
דְּאָמַר הָכִי שְׁטָרָא דְּאִית בֵּיהּ זְמַן כַּמָּה שָׁוֵי וּדְלֵית בֵּיהּ זְמַן כַּמָּה שָׁוֵי בִּשְׁטָרָא דְּאִית בֵּיהּ זְמַן גָּבֵי מִמְּשַׁעְבְּדֵי וְאִידַּךְ לָא גָּבֵי מִמְּשַׁעְבְּדֵי יָהֵיב לֵיהּ הֵיאַךְ דְּבֵינֵי בֵּינֵי
וְיַחְלוֹקוּ נָמֵי דַּאֲמַרַן לְדָמֵי דְּאִי לָא תֵּימָא הָכִי שְׁנַיִם אוֹחֲזִין בְּטַלִּית הָכִי נָמֵי דְּפָלְגִי הָא אַפְסְדוּהּ הָא לָא קַשְׁיָא
<h2>דף ח.</h2>
דְּחַזְיָא לִקְטַנִּים
וְהָא דְּאָמַר רָבָא אִם הָיְתָה טַלִּית מוּזְהֶבֶת חוֹלְקִין הָכִי נָמֵי דְּפָלְגִי לַהּ הָא אַפְסְדוּהָ הָא לָא קַשְׁיָא דְּחַזְיָא לִבְנֵי מְלָכִים
וְהָא דִּתְנַן הָיוּ שְׁנַיִם רוֹכְבִין עַל גַּבֵּי בְּהֵמָה וְכוּ׳ הָכִי נָמֵי דְּפָלְגִי לַהּ הָא אַפְסְדוּהָ בִּשְׁלָמָא טְהוֹרָה חַזְיָא לְבָשָׂר אֶלָּא טְמֵאָה הָא אַפְסְדוּהָ אֶלָּא לִדְמֵי הָכָא נָמֵי לִדְמֵי
אָמַר רָמֵי בַּר חָמָא זֹאת אוֹמֶרֶת הַמַּגְבִּיהַּ מְצִיאָה לַחֲבֵירוֹ קָנָה חֲבֵירוֹ
דְּאִי סָלְקָא דַּעְתָּךְ לֹא קָנָה חֲבֵירוֹ תֵּיעָשֶׂה זוֹ כְּמִי שֶׁמּוּנַּחַת עַל גַּבֵּי קַרְקַע וְזוֹ כְּמִי שֶׁמּוּנַּחַת עַל גַּבֵּי קַרְקַע וְלֹא יִקְנֶה לֹא זֶה וְלֹא זֶה אֶלָּא לָאו שְׁמַע מִינַּהּ הַמַּגְבִּיהַּ מְצִיאָה לַחֲבֵירוֹ קָנָה חֲבֵירוֹ
אָמַר רָבָא לְעוֹלָם אֵימָא לָךְ הַמַּגְבִּיהַּ מְצִיאָה לַחֲבֵירוֹ לֹא קָנָה חֲבֵירוֹ וְהָכָא הַיְינוּ טַעְמָא מִגּוֹ דְּזָכֵי לְנַפְשֵׁיהּ זָכֵי נָמֵי לְחַבְרֵיהּ
תִּדַּע שֶׁאִילּוּ אָמַר לִשְׁלוּחוֹ צֵא וּגְנוֹב לִי וְגָנַב פָּטוּר וְשׁוּתָּפִין שֶׁגָּנְבוּ חַיָּיבִין מַאי טַעְמָא לָאו מִשּׁוּם דְּאָמְרִינַן מִגּוֹ דְּזָכֵי לְנַפְשֵׁיהּ זָכֵי נָמֵי לְחַבְרֵיהּ שְׁמַע מִינַּהּ
אָמַר רָבָא הַשְׁתָּא דְּאָמְרַתְּ אָמְרִינַן מִגּוֹ חֵרֵשׁ וּפִקֵּחַ שֶׁהִגְבִּיהוּ מְצִיאָה מִתּוֹךְ שֶׁקָּנָה חֵרֵשׁ קָנָה פִּקֵּחַ
בִּשְׁלָמָא חֵרֵשׁ קָנָה דְּקָא מַגְבַּהּ לֵיהּ בֶּן דַּעַת אֶלָּא פִּקֵּחַ בְּמַאי קָנָה
אֶלָּא אֵימָא חֵרֵשׁ קָנָה פִּקֵּחַ לָא קָנָה וּמַאי מִגּוֹ מִגּוֹ דִּשְׁנֵי חֵרְשִׁין בְּעָלְמָא קָנוּ הַאי נָמֵי קָנֵי
הַאי מַאי אִם תִּמְצָא לוֹמַר הַמַּגְבִּיהַּ מְצִיאָה לַחֲבֵירוֹ קָנָה חֲבֵירוֹ הָנֵי מִילֵּי הֵיכָא דְּקָא מַגְבַּהּ לֵיהּ אַדַּעְתָּא דְּחַבְרֵיהּ הַאי אַדַּעְתָּא דִּידֵיהּ קָא מַגְבַּהּ לֵיהּ אִיהוּ לָא קָנֵי לְאַחֲרִינֵי מַקְנֵי
אֶלָּא אֵימָא מִתּוֹךְ שֶׁלֹּא קָנָה פִּקֵּחַ לֹא קָנָה חֵרֵשׁ
וְכִי תֵּימָא מַאי שְׁנָא מִשְּׁנֵי חֵרְשִׁין דְּעָלְמָא הָתָם תַּקִּינוּ לְהוּ רַבָּנַן דְּלָא אָתֵי לְאִנְּצוֹיֵי הָכָא מֵימָר אָמַר פִּקֵּחַ לָא קָנֵי אֲנָא אֶקְנֵי
אֲמַר לֵיהּ רַב אַחָא בְּרֵיהּ דְּרַב אַדָּא לְרַב אָשֵׁי דִּיּוּקֵיהּ דְּרָמֵי בַּר חָמָא מֵהֵיכָא אִי נֵימָא מֵרֵישָׁא שְׁנַיִם אוֹחֲזִין בְּטַלִּית הָתָם הַאי קָאָמַר כּוּלָּהּ שֶׁלִּי וַאֲנָא אַגְּבַּהְתַּהּ כּוּלַּהּ וְהַאי אָמַר כּוּלָּהּ שֶׁלִּי וַאֲנָא אַגְּבַּהְתַּהּ כּוּלַּהּ
אֶלָּא מֵהָא דְּקָתָנֵי זֶה אוֹמֵר כּוּלָּהּ שֶׁלִּי וְזֶה אוֹמֵר כּוּלָּהּ שֶׁלִּי הָא תּוּ לְמָה לִי אֶלָּא מִמִּשְׁנָה יְתֵירָה שְׁמַע מִינַּהּ הַמַּגְבִּיהַּ מְצִיאָה לַחֲבֵירוֹ קָנָה חֲבֵירוֹ
וְהָא אוֹקֵימְנָא רֵישָׁא בִּמְצִיאָה וְסֵיפָא בְּמִקָּח וּמִמְכָּר
אֶלָּא מִסֵּיפָא זֶה אוֹמֵר כּוּלָּהּ שֶׁלִּי וְזֶה אוֹמֵר חֶצְיָהּ שֶׁלִּי הָא תּוּ לְמָה לִי אֶלָּא מִמִּשְׁנָה יְתֵירָה שְׁמַע מִינַּהּ הַמַּגְבִּיהַּ מְצִיאָה לַחֲבֵירוֹ קָנָה חֲבֵירוֹ
וּמִמַּאי דְּבִמְצִיאָה דִּלְמָא בְּמִקָּח וּמִמְכָּר
וְכִי תֵּימָא אִי בְּמִקָּח וּמִמְכָּר מַאי לְמֵימְרָא אִיצְטְרִיךְ סָלְקָא דַּעְתָּךְ אָמֵינָא הַאי דְּקָאָמַר חֶצְיָהּ שֶׁלִּי לֶהֱוֵי כְּמֵשִׁיב אֲבֵידָה וְלִיפְּטַר קָמַשְׁמַע לַן דְּהַאי אִיעָרוֹמֵי קָא מַעֲרִים סָבַר אִי אָמֵינָא כּוּלָּהּ שֶׁלִּי בָּעֵינָא אִשְׁתְּבוֹעֵי אֵימָא הָכִי דְּאֶהְוֵי כְּמֵשִׁיב אֲבֵידָה וְאִיפְּטַר
אֶלָּא מֵהָא הָיוּ שְׁנַיִם רוֹכְבִין עַל גַּבֵּי בְּהֵמָה הָא תּוּ לְמָה לִי אֶלָּא מִמִּשְׁנָה יְתֵירָה שְׁמַע מִינַּהּ הַמַּגְבִּיהַּ מְצִיאָה לַחֲבֵירוֹ קָנָה חֲבֵירוֹ
וְדִלְמָא הָא קָמַשְׁמַע לַן דְּרוֹכֵב נָמֵי קָנֵי
אֶלָּא מִסֵּיפָא בִּזְמַן שֶׁהֵן מוֹדִין אוֹ שֶׁיֵּשׁ לָהֶן עֵדִים חוֹלְקִין בְּלֹא שְׁבוּעָה בְּמַאי אִי בְּמִקָּח וּמִמְכָּר צְרִיכָא לְמֵימַר אֶלָּא לָאו בִּמְצִיאָה וּשְׁמַע מִינַּהּ הַמַּגְבִּיהַּ מְצִיאָה לַחֲבֵירוֹ קָנָה חֲבֵירוֹ
וְרָבָא אָמַר לָךְ מִגּוֹ דְּזָכֵי לְנַפְשֵׁיהּ זָכֵי נָמֵי לְחַבְרֵיהּ:
הָיוּ שְׁנַיִם רוֹכְבִין: אָמַר רַב יוֹסֵף אָמַר לִי רַב יְהוּדָה
<h2>דף ח:</h2>
שְׁמַעִית מִינֵּיהּ דְּמָר שְׁמוּאֵל תַּרְתֵּי רָכוּב וּמַנְהִיג חַד קָנֵי וְחַד לָא קָנֵי וְלָא יָדַעְנָא הֵי מִינַּיְיהוּ
הֵיכִי דָמֵי אִילֵּימָא רָכוּב לְחוֹדֵיהּ וּמַנְהִיג לְחוֹדֵיהּ מַנְהִיג לְחוֹדֵיהּ מִי אִיכָּא מַאן דְּאָמַר לָא קָנֵי אֶלָּא אִי אִיכָּא לְמֵימַר דְּלָא קָנֵי רָכוּב הוּא דְּאִיכָּא לְמֵימַר
אֶלָּא רָכוּב בִּמְקוֹם מַנְהִיג אִיבַּעְיָא לֵיהּ מַאי רָכוּב עָדִיף דְּהָא תָּפֵיס בַּהּ אוֹ דִלְמָא מַנְהִיג עָדִיף דְּאָזְלָא מֵחֲמָתֵיהּ
אָמַר רַב יוֹסֵף אָמַר לִי רַב יְהוּדָה נֶחְזֵי אֲנַן דִּתְנַן הַמַּנְהִיג סוֹפֵג אֶת הָאַרְבָּעִים וְהַיּוֹשֵׁב בַּקָּרוֹן סוֹפֵג אֶת הָאַרְבָּעִים רַבִּי מֵאִיר פּוֹטֵר אֶת הַיּוֹשֵׁב בַּקָּרוֹן
וּמִדְּאָפֵיךְ שְׁמוּאֵל וְתָנֵי וַחֲכָמִים פּוֹטְרִין אֶת הַיּוֹשֵׁב בַּקָּרוֹן שְׁמַע מִינַּהּ רָכוּב לְחוֹדֵיהּ לָא קָנֵי וְכׇל שֶׁכֵּן רָכוּב בִּמְקוֹם מַנְהִיג
אֲמַר לֵיהּ אַבָּיֵי לְרַב יוֹסֵף הָא זִמְנִין סַגִּיאִין אֲמַרְתְּ לַן נֶחְזֵי אֲנַן וְלָא אֲמַרְתְּ לַן מִשְּׁמֵיהּ דְּרַב יְהוּדָה
אֲמַר לֵיהּ אִבְרָא וּדְכִירְנָא נָמֵי דַּאֲמַרִי לֵיהּ הֵיכִי פָּשֵׁיט מָר רָכוּב מִיּוֹשֵׁב יוֹשֵׁב לָא תָּפֵיס בְּמוֹסֵירָה רָכוּב תָּפֵיס בְּמוֹסֵירָה וַאֲמַר לִי רַב וּשְׁמוּאֵל דְּאָמְרִי תַּרְוַיְיהוּ מוֹסֵירָה לָא קָנֵי
אִיכָּא דְאָמְרִי אֲמַר לֵיהּ אַבָּיֵי לְרַב יוֹסֵף הֵיכִי פָּשֵׁיט מָר רָכוּב מִיּוֹשֵׁב יוֹשֵׁב לָא תָּפֵיס בְּמוֹסֵירָה רָכוּב תָּפֵיס בְּמוֹסֵירָה אֲמַר לֵיהּ הָכִי תְּנָא אִידֵּי מוֹסֵירָה לָא קָנֵי
אִתְּמַר נָמֵי אָמַר רַבִּי חֶלְבּוֹ אָמַר רַב הוּנָא מוֹסֵירָה מֵחֲבֵירוֹ קָנָה בִּמְצִיאָה וּבְנִכְסֵי הַגֵּר לָא קָנֵי
מַאי לְשׁוֹן מוֹסֵירָה אָמַר רָבָא אִידִי אַסְבְּרָא לִי כְּאָדָם הַמּוֹסֵר דָּבָר לַחֲבֵירוֹ בִּשְׁלָמָא מֵחֲבֵירוֹ קָנֵי דְּקָא מָסַר לֵיהּ חַבְרֵיהּ אֶלָּא בִּמְצִיאָה וּבְנִכְסֵי הַגֵּר מַאן קָא מָסַר לֵיהּ דְּלִיקְנֵי
מֵיתִיבִי הָיוּ שְׁנַיִם רוֹכְבִין עַל גַּבֵּי בְּהֵמָה וְכוּ׳ מַנִּי אִילֵימָא רַבִּי מֵאִיר הַשְׁתָּא יוֹשֵׁב קָנֵי רָכוּב מִיבְּעֵי אֶלָּא לָאו רַבָּנַן וּשְׁמַע מִינַּהּ רָכוּב קָנֵי
הָכָא בְּמַאי עָסְקִינַן בְּמַנְהִיג בְּרַגְלָיו אִי הָכִי הַיְינוּ מַנְהִיג תְּרֵי גַּוְונֵי מַנְהִיג מַהוּ דְּתֵימָא רָכוּב עָדִיף דְּהָא מַנְהִיג וְתָפֵיס בַּהּ קָא מַשְׁמַע לַן
תָּא שְׁמַע שְׁנַיִם שֶׁהָיוּ מוֹשְׁכִין בְּגָמָל וּמַנְהִיגִין בַּחֲמוֹר אוֹ שֶׁהָיָה אֶחָד מוֹשֵׁךְ וְאֶחָד מַנְהִיג
<h2>דף ט.</h2>
בְּמִדָּה זֹאת קָנוּ רַבִּי יְהוּדָה אוֹמֵר לְעוֹלָם לֹא קָנָה עַד שֶׁתְּהֵא מְשִׁיכָה בְּגָמָל וְהַנְהָגָה בַּחֲמוֹר
קָתָנֵי מִיהַת אוֹ שֶׁהָיָה אֶחָד מוֹשֵׁךְ וְאֶחָד מַנְהִיג מוֹשֵׁךְ וּמַנְהִיג אִין אֲבָל רָכוּב לָא
הוּא הַדִּין דַּאֲפִילּוּ רָכוּב וְהָא דְּקָתָנֵי מוֹשֵׁךְ וּמַנְהִיג לְאַפּוֹקֵי מִדְּרַבִּי יְהוּדָה דְּאָמַר עַד שֶׁתְּהֵא מְשִׁיכָה בְּגָמָל וְהַנְהָגָה בַּחֲמוֹר קָמַשְׁמַע לַן דַּאֲפִילּוּ אִיפְּכָא נָמֵי קָנֵי
אִי הָכִי לִיעָרְבִינְהוּ וְלִתְנִינְהוּ שְׁנַיִם שֶׁהָיוּ מוֹשְׁכִין וּמַנְהִיגִין בֵּין בְּגָמָל בֵּין בַּחֲמוֹר
אִיכָּא חַד צַד דְּלָא קָנֵי אִיכָּא דְּאָמְרִי מְשִׁיכָה בַּחֲמוֹר וְאִיכָּא דְּאָמְרִי הַנְהָגָה בְּגָמָל
וְאִית דְּמוֹתֵיב מִסֵּיפָא בְּמִדָּה זוֹ קָנָה בְּמִדָּה זוֹ לְמַעוֹטֵי מַאי לָאו לְמַעוֹטֵי רָכוּב לָא לְמַעוֹטֵי אִיפְּכָא
אִי הָכִי הַיְינוּ רַבִּי יְהוּדָה אִיכָּא בֵּינַיְיהוּ צַד אֶחָד דְּלֹא קָנָה אִית דְּאָמְרִי מְשִׁיכָה בַּחֲמוֹר וְאִיכָּא דְּאָמְרִי הַנְהָגָה בְּגָמָל
תָּא שְׁמַע אֶחָד רָכוּב חֲמוֹר וְאֶחָד תָּפוּס בְּמוֹסֵירָה זֶה קָנָה חֲמוֹר וְזֶה קָנָה מוֹסֵירָה שְׁמַע מִינַּהּ רָכוּב קָנֵי
הָכָא נָמֵי בְּמַנְהִיג בְּרַגְלָיו אִי הָכִי נִקְנֵי נָמֵי רָכוּב בְּמוֹסֵירָה אֵימָא זֶה קָנָה חֲמוֹר וַחֲצִי מוֹסֵירָה וְזֶה קָנָה חֲצִי מוֹסֵירָה
בִּשְׁלָמָא רָכוּב קָנֵי דְּקָמַגְבַּהּ לֵיהּ בֶּן דַּעַת אֶלָּא תָּפוּס בְּמוֹסֵירָה בְּמַאי קָנֵי
אֵימָא זֶה קָנָה חֲמוֹר וְכוּלֵּיהּ מוֹסֵירָה וְזֶה קָנָה מַה שֶּׁתָּפוּס בְּיָדוֹ
הַאי מַאי אִם תִּימְצֵי לוֹמַר הַמַּגְבִּיהַּ מְצִיאָה לַחֲבֵירוֹ קָנָה חֲבֵירוֹ הָנֵי מִילֵּי הֵיכָא דְּקָא מַגְבַּהּ לֵיהּ אַדַּעְתָּא דְּחַבְרֵיהּ הַאי אַדַּעְתָּא דִּידֵיהּ קָא מַגְבַּהּ לֵיהּ אִיהוּ לָא קָנֵי לְאַחֲרִינֵי מַקְנֵי
אָמַר רַב אָשֵׁי זֶה קָנָה חֲמוֹר וּבֵית פַּגֶּיהָ וְזֶה קָנָה מַה שֶׁתָּפוּס בְּיָדוֹ וְהַשְּׁאָר לֹא קָנָה לֹא זֶה וְלֹא זֶה
רַבִּי אֲבָהוּ אָמַר לְעוֹלָם כִּדְקָתָנֵי הוֹאִיל וְיָכוֹל לְנַתְּקָהּ וְלַהֲבִיאָהּ אֶצְלוֹ
וְהָא דְּרַבִּי אֲבָהוּ בְּרוּתָא הִיא דְּאִי לָא תֵּימָא הָכִי טַלִּית שֶׁהִיא מוּנַּחַת חֶצְיָהּ עַל גַּבֵּי קַרְקַע וְחֶצְיָהּ עַל גַּבֵּי עַמּוּד וּבָא אֶחָד וְהִגְבִּיהַּ חֶצְיָהּ מֵעַל גַּבֵּי קַרְקַע וּבָא אַחֵר וְהִגְבִּיהַּ חֶצְיָהּ מֵעַל גַּבֵּי עַמּוּד הָכִי נָמֵי דְּקַמָּא קָנֵי וּבָתְרָא לָא קָנֵי הוֹאִיל וְיָכוֹל לְנַתְּקָ[הּ] וְלַהֲבִיאָ[הּ] אֶצְלוֹ אֶלָּא הָא דְּרַבִּי אֲבָהוּ בְּרוּתָא הִיא
תָּא שְׁמַע רַבִּי אֱלִיעֶזֶר אוֹמֵר רָכוּב בַּשָּׂדֶה וּמַנְהִיג בָּעִיר קָנָה הָכָא נָמֵי מַנְהִיג בְּרַגְלָיו אִי הָכִי הַיְינוּ מַנְהִיג תְּרֵי גַּוְונֵי מַנְהִיג
אִי הָכִי רָכוּב בָּעִיר מַאי טַעְמָא לָא קָנֵי אָמַר רַב כָּהֲנָא לְפִי שֶׁאֵין דַּרְכָּן שֶׁל בְּנֵי אָדָם לִרְכּוֹב בָּעִיר
אֲמַר לֵיהּ רַב אָשֵׁי לְרַב כָּהֲנָא אֶלָּא מֵעַתָּה הִגְבִּיהַּ אַרְנָקִי בְּשַׁבָּת שֶׁאֵין דַּרְכָּן שֶׁל בְּנֵי אָדָם לְהַגְבִּיהַּ אַרְנָקִי בְּשַׁבָּת הָכִי נָמֵי דְּלָא קָנֵי אֶלָּא מַאי דַּעֲבַד עֲבַד וְקָנֵי הָכָא נָמֵי מַאי דַּעֲבַד עֲבַד וּקְנִי
אֶלָּא בְּמִקָּח וּמִמְכָּר עָסְקִינַן דַּאֲמַר לֵיהּ קְנֵי כְּדֶרֶךְ שֶׁבְּנֵי אָדָם קוֹנִין
<h2>דף ט:</h2>
וְאִי רְשׁוּת הָרַבִּים הוּא קָנֵי וְאִי אָדָם חָשׁוּב הוּא קָנֵי וְאִי אִשָּׁה הִיא קָנְיָא וְאִי אִינִישׁ זִילָא הוּא קָנֵי
בָּעֵי רַבִּי אֶלְעָזָר הָאוֹמֵר לַחֲבֵירוֹ מְשׁוֹךְ בְּהֵמָה זוֹ לִקְנוֹת כֵּלִים שֶׁעָלֶיהָ מַהוּ
לִקְנוֹת מִי אֲמַר לֵיהּ קְנֵי אֶלָּא מְשׁוֹךְ בְּהֵמָה זוֹ וּקְנֵי כֵּלִים שֶׁעָלֶיהָ מַהוּ מִי מַהְנְיָא מְשִׁיכָה דִּבְהֵמָה לְאַקְנוֹיֵי כֵּלִים אוֹ לָא
אָמַר רָבָא אִי אֲמַר לֵיהּ קְנֵי בְּהֵמָה וּקְנֵי כֵּלִים מִי קָנֵי כֵּלִים חָצֵר מְהַלֶּכֶת הִיא וְחָצֵר מְהַלֶּכֶת לֹא קָנָה
וְכִי תֵּימָא כְּשֶׁעָמְדָה וְהָא כֹּל שֶׁאִילּוּ מְהַלֵּךְ לֹא קָנָה עוֹמֵד וְיוֹשֵׁב לֹא קָנָה
וְהִלְכְתָא בִּכְפוּתָהּ
אֲמַרוּ לֵיהּ רַב פָּפָּא וְרַב הוּנָא בְּרֵיהּ דְּרַב יְהוֹשֻׁעַ לְרָבָא אֶלָּא מֵעַתָּה הָיָה מְהַלֵּךְ בִּסְפִינָה וְקָפְצוּ דָּגִים וְנָפְלוּ לְתוֹךְ הַסְּפִינָה הָכִי נָמֵי דְּחָצֵר מְהַלֶּכֶת הִיא וְלָא קָנֵי אֲמַר לֵיהּ סְפִינָה מֵינָח נָיְיחָא וּמַיָּא הוּא דְּקָא מַמְטוּ לַהּ
אֲמַר לֵיהּ רָבִינָא לְרַב אָשֵׁי אֶלָּא מֵעַתָּה הָיְתָה מְהַלֶּכֶת בִּרְשׁוּת הָרַבִּים וְזָרַק לָהּ גֵּט לְתוֹךְ חֵיקָהּ אוֹ לְתוֹךְ קַלְתָּהּ הָכָא נָמֵי דְּלָא מִגָּרְשָׁה אֲמַר לֵיהּ קַלְתָּהּ מֵינָח נָיְיחָא וְאִיהִי דְּקָא מְסַגְּיָא מִתּוּתַהּ:
<strong><big>מַתְנִי׳</big></strong> הָיָה רוֹכֵב עַל גַּבֵּי בְּהֵמָה וְרָאָה אֶת הַמְּצִיאָה וְאָמַר לַחֲבֵירוֹ תְּנָהּ לִי נְטָלָהּ וְאָמַר אֲנִי זָכִיתִי בָּהּ זָכָה בָּהּ אִם מִשֶּׁנְּתָנָהּ לוֹ אָמַר אֲנִי זָכִיתִי בָּהּ תְּחִלָּה לֹא אָמַר כְּלוּם:
<strong><big>גְּמָ׳</big></strong> תְּנַן הָתָם מִי שֶׁלִּיקֵּט אֶת הַפֵּאָה וְאָמַר הֲרֵי זוֹ לִפְלוֹנִי עָנִי רַבִּי אֱלִיעֶזֶר אוֹמֵר זָכָה לוֹ וַחֲכָמִים אוֹמְרִים יִתְּנֶנָּה לֶעָנִי הַנִּמְצָא רִאשׁוֹן
אָמַר עוּלָּא אָמַר רַבִּי יְהוֹשֻׁעַ בֶּן לֵוִי מַחְלוֹקֶת מֵעָשִׁיר לְעָנִי
דְּרַבִּי אֱלִיעֶזֶר סָבַר מִגּוֹ דְּאִי בָּעֵי מַפְקַר נִכְסֵיהּ וְהָוֵי עָנִי וַחֲזֵי לֵיהּ הַשְׁתָּא נָמֵי חֲזֵי לֵיהּ וּמִגּוֹ דְּזָכֵי לְנַפְשֵׁיהּ זָכֵי נָמֵי לְחַבְרֵיהּ וְרַבָּנַן סָבְרִי חַד מִגּוֹ אָמְרִינַן תְּרֵי מִגּוֹ לָא אָמְרִינַן
אֲבָל מֵעָנִי לְעָנִי דִּבְרֵי הַכֹּל זָכָה לוֹ דְּמִגּוֹ דְּזָכֵי לְנַפְשֵׁיהּ זָכֵי נָמֵי לְחַבְרֵיהּ
אֲמַר לֵיהּ רַב נַחְמָן לְעוּלָּא וְלֵימָא מָר מֵעָנִי לְעָנִי מַחְלוֹקֶת דְּהָא מְצִיאָה הַכֹּל עֲנִיִּים אֶצְלָהּ וּתְנַן הָיָה רוֹכֵב עַל גַּבֵּי בְּהֵמָה וְרָאָה אֶת הַמְּצִיאָה וְאָמַר לַחֲבֵירוֹ תְּנָהּ לִי נְטָלָהּ וְאָמַר אֲנִי זָכִיתִי בָּהּ זָכָה בָּהּ
אִי אָמְרַתְּ בִּשְׁלָמָא מֵעָנִי לְעָנִי מַחְלוֹקֶת
<h2>דף י.</h2>
מַתְנִיתִין מַנִּי רַבָּנַן הִיא אֶלָּא אִי אָמְרַתְּ בְּעָשִׁיר וְעָנִי מַחְלוֹקֶת אֲבָל מֵעָנִי לְעָנִי דִּבְרֵי הַכֹּל זָכָה לוֹ הָא מַנִּי לָא רַבָּנַן וְלָא רַבִּי אֱלִיעֶזֶר
אֲמַר לֵיהּ מַתְנִיתִין דְּאָמַר תְּחִילָּה
הָכִי נָמֵי מִסְתַּבְּרָא דְּקָתָנֵי סֵיפָא אִם מִשֶּׁנְּתָנָהּ לוֹ אָמַר אֲנִי זָכִיתִי בָּהּ תְּחִילָּה לֹא אָמַר כְּלוּם תְּחִילָּה בְּסֵיפָא לְמָה לִי פְּשִׁיטָא אַף עַל גַּב דְּלָא אָמַר תְּחִילָּה תְּחִילָּה קָאָמַר אֶלָּא לָאו הָא קָא מַשְׁמַע לַן רֵישָׁא דְּאָמַר תְּחִילָּה
וְאִידַּךְ תְּנָא סֵיפָא לְגַלּוֹיֵי רֵישָׁא סֵיפָא דְּאָמַר תְּחִילָּה רֵישָׁא דְּלָא אָמַר תְּחִילָּה
רַב נַחְמָן וְרַב חִסְדָּא דְּאָמְרִי תַּרְוַיְיהוּ הַמַּגְבִּיהַּ מְצִיאָה לַחֲבֵירוֹ לֹא קָנָה חֲבֵירוֹ
מַאי טַעְמָא הָוֵי תּוֹפֵס לְבַעַל חוֹב בִּמְקוֹם שֶׁחָב לַאֲחֵרִים וְהַתּוֹפֵס לְבַעַל חוֹב בִּמְקוֹם שֶׁחָב לַאֲחֵרִים לֹא קָנָה
אֵיתִיבֵיהּ רָבָא לְרַב נַחְמָן מְצִיאַת פּוֹעֵל לְעַצְמוֹ
בַּמֶּה דְּבָרִים אֲמוּרִים בִּזְמַן שֶׁאָמַר לוֹ בַּעַל הַבַּיִת נַכֵּשׁ עִמִּי הַיּוֹם עֲדוֹר עִמִּי הַיּוֹם אֲבָל אָמַר לוֹ עֲשֵׂה עִמִּי מְלָאכָה הַיּוֹם מְצִיאָתוֹ שֶׁל בַּעַל הַבַּיִת הוּא
אֲמַר לֵיהּ שָׁאנֵי פּוֹעֵל דְּיָדוֹ כְּיַד בַּעַל הַבַּיִת הוּא
וְהָאָמַר רַב פּוֹעֵל יָכוֹל לַחֲזוֹר בּוֹ אֲפִילּוּ בַּחֲצִי הַיּוֹם
אֲמַר לֵיהּ כֹּל כַּמָּה דְּלָא הָדַר בֵּיהּ כְּיַד בַּעַל הַבַּיִת הוּא כִּי הֲדַר בֵּיהּ טַעְמָא אַחֲרִינָא הוּא דִּכְתִיב כִּי לִי בְנֵי יִשְׂרָאֵל עֲבָדִים עֲבָדַי הֵם וְלֹא עֲבָדִים לַעֲבָדִים
אָמַר רַבִּי חִיָּיא בַּר אַבָּא אָמַר רַבִּי יוֹחָנָן הַמַּגְבִּיהַּ מְצִיאָה לַחֲבֵירוֹ קָנָה חֲבֵירוֹ וְאִם תֹּאמַר מִשְׁנָתֵינוּ דְּאָמַר תְּנָהּ לִי וְלָא אָמַר זְכָהּ לִי:
<strong><big>מַתְנִי׳</big></strong> רָאָה אֶת הַמְּצִיאָה וְנָפַל עָלֶיהָ וּבָא אַחֵר וְהֶחְזִיק בָּהּ זֶה שֶׁהֶחְזִיק בָּהּ זָכָה בָּהּ:
<strong><big>גְּמָ׳</big></strong> אָמַר רֵישׁ לָקִישׁ מִשּׁוּם אַבָּא כֹּהֵן בַּרְדְּלָא אַרְבַּע אַמּוֹת שֶׁל אָדָם קוֹנוֹת לוֹ בְּכׇל מָקוֹם [מַאי טַעְמָא] תַּקִּינוּ רַבָּנַן דְּלָא (אָתֵי) [לֵיתוֹ] לְאִנְּצוֹיֵי אָמַר אַבָּיֵי מוֹתֵיב רַבִּי חִיָּיא בַּר יוֹסֵף פֵּיאָה אָמַר רָבָא מוֹתֵיב רַבִּי יַעֲקֹב בַּר אִידִי נְזִיקִין
אָמַר אַבָּיֵי מוֹתֵיב רַבִּי חִיָּיא בַּר יוֹסֵף פֵּיאָה נָטַל מִקְצָת פֵּיאָה וְזָרַק עַל הַשְּׁאָר אֵין לוֹ בָּהּ כְּלוּם נָפַל לוֹ עָלֶיהָ פֵּרַס טַלִּיתוֹ עָלֶיהָ מַעֲבִירִין אוֹתוֹ הֵימֶנָּה וְכֵן בְּעוֹמֶר שִׁכְחָה
וְאִי אָמְרַתְּ אַרְבַּע אַמּוֹת שֶׁל אָדָם קוֹנוֹת לוֹ בְּכׇל מָקוֹם נִקְנוֹ לֵיהּ אַרְבַּע אַמּוֹת דִּידֵיהּ
הָכָא בְּמַאי עָסְקִינַן דְּלָא אֲמַר אֶקְנֵי
וְאִי תַּקּוּן רַבָּנַן כִּי לָא אֲמַר מַאי הָוֵי
כֵּיוָן דִּנְפַל גַּלִּי דַּעְתֵּיהּ דְּבִנְפִילָה נִיחָא לֵיהּ דְּנִקְנֵי בְּאַרְבַּע אַמּוֹת לָא נִיחָא לֵיהּ דְּנִקְנֵי
<h2>דף י:</h2>
רַב פָּפָּא אָמַר כִּי תַּקִּינוּ לֵיה רַבָּנַן אַרְבַּע אַמּוֹת בְּעָלְמָא בְּשָׂדֶה דְּבַעַל הַבַּיִת לָא תַּקִּינוּ לֵיה רַבָּנַן וְאַף עַל גַּב דִּזְכָה לֵיהּ רַחֲמָנָא בְּגַוַּהּ כִּי זְכָה לֵיהּ רַחֲמָנָא לְהַלּוֹכֵי בַּהּ וּלְנַקּוֹטֵי פֵּיאָה לְמִיהְוֵי חֲצֵירוֹ לָא זְכָה לֵיהּ רַחֲמָנָא
אָמַר רָבָא מוֹתֵיב רַבִּי יַעֲקֹב בַּר אִידִי נְזִיקִין רָאָה אֶת הַמְּצִיאָה וְנָפַל לוֹ עָלֶיהָ וּבָא אַחֵר וְהֶחְזִיק בָּהּ זֶה שֶׁהֶחְזִיק בָּהּ זָכָה בַּהּ וְאִי אָמְרַתְּ אַרְבַּע אַמּוֹת שֶׁל אָדָם קוֹנוֹת לוֹ בְּכׇל מָקוֹם נִקְנוֹ לֵיהּ אַרְבַּע אַמּוֹת דִּידֵיהּ
הָכָא בְּמַאי עָסְקִינַן דְּלָא אֲמַר אֶקְנֵי וְאִי תַּקּוּן רַבָּנַן כִּי לָא אֲמַר מַאי הָוֵי כֵּיוָן דְּנָפַל עָלֶיהָ גַּלִּי דַּעְתֵּיהּ דְּבִנְפִילָה נִיחָא לֵיהּ דְּנִקְנֵי בְּאַרְבַּע אַמּוֹת לָא נִיחָא לֵיהּ דְּנִקְנֵי
רַב שֵׁשֶׁת אָמַר כִּי תַּקִּינוּ רַבָּנַן בְּסִמְטָא דְּלָא דָּחֲקִי רַבִּים בִּרְשׁוּת הָרַבִּים דְּקָא דָחֲקִי רַבִּים לָא תַּקִּינוּ רַבָּנַן
וְהָא בְּכׇל מָקוֹם קָאָמַר
כׇּל מָקוֹם לְאֵתוֹיֵי צִידֵּי רְשׁוּת הָרַבִּים
וְאָמַר רֵישׁ לָקִישׁ מִשּׁוּם אַבָּא כֹּהֵן בַּרְדְּלָא קְטַנָּה אֵין לָהּ חָצֵר וְאֵין לָהּ אַרְבַּע אַמּוֹת וְרַבִּי יוֹחָנָן מִשּׁוּם רַבִּי יַנַּאי אָמַר יֵשׁ לָהּ חָצֵר וְיֵשׁ לָהּ אַרְבַּע אַמּוֹת
בְּמַאי קָמִיפַּלְגִי מָר סָבַר חָצֵר מִשּׁוּם יָדָהּ אִיתְרַבַּאי כִּי הֵיכִי דְּאִית לַהּ יָד חָצֵר נָמֵי אִית לַהּ וּמָר סָבַר חָצֵר מִשּׁוּם שְׁלִיחוּת אִיתְרַבַּאי וְכִי הֵיכִי דִּשְׁלִיחוּת לֵית לַהּ חָצֵר נָמֵי לֵית לַהּ
מִי אִיכָּא מַאן דְּאָמַר חָצֵר מִשּׁוּם שְׁלִיחוּת אִיתְרַבַּאי וְהָתַנְיָא בְּיָדוֹ אֵין לִי אֶלָּא יָדוֹ גַּגּוֹ חֲצֵירוֹ וְקַרְפֵּיפוֹ מִנַּיִן תַּלְמוּד לוֹמַר הִמָּצֵא תִמָּצֵא מִכׇּל מָקוֹם
וְאִי סָלְקָא דַעְתָּךְ חָצֵר מִשּׁוּם שְׁלִיחוּת אִיתְרַבַּאי אִם כֵּן מָצִינוּ שָׁלִיחַ לִדְבַר עֲבֵירָה וְקַיְימָא לַן אֵין שָׁלִיחַ לִדְבַר עֲבֵירָה
אָמַר רָבִינָא הֵיכָא אָמְרִינַן דְּאֵין שָׁלִיחַ לִדְבַר עֲבֵירָה הֵיכָא דְּשָׁלִיחַ בַּר חִיּוּבָא הוּא אֲבָל בְּחָצֵר דְּלָאו בַּר חִיּוּבָא הוּא מִיחַיַּיב שׁוֹלְחוֹ
אֶלָּא מֵעַתָּה הָאוֹמֵר לְאִשָּׁה וְעֶבֶד צְאוּ גִּנְבוּ לִי דְּלָאו בְּנֵי חִיּוּבָא נִינְהוּ הָכִי נָמֵי דְּמִיחַיַּיב שׁוֹלְחָן
אָמְרַתְּ אִשָּׁה וְעֶבֶד בְּנֵי חִיּוּבָא נִינְהוּ וְהַשְׁתָּא מִיהָא לֵית לְהוּ לְשַׁלּוֹמֵי דִּתְנַן נִתְגָּרְשָׁה הָאִשָּׁה נִשְׁתַּחְרֵר הָעֶבֶד חַיָּיבִין לְשַׁלֵּם
רַב סַמָּא אָמַר הֵיכָא אָמְרִינַן אֵין שָׁלִיחַ לִדְבַר עֲבֵירָה הֵיכָא דְּאִי בָּעֵי עָבֵיד וְאִי בָּעֵי לָא עָבֵיד אֲבָל חָצֵר דִּבְעַל כֻּרְחֵיהּ מוֹתֵיב בַּהּ מִיחַיַּיב שׁוֹלְחוֹ
מַאי בֵּינַיְיהוּ אִיכָּא בֵּינַיְיהוּ כֹּהֵן דְּאָמַר לֵיהּ לְיִשְׂרָאֵל צֵא וְקַדֵּשׁ לִי אִשָּׁה גְּרוּשָׁה אִי נָמֵי אִישׁ דְּאָמַר לַהּ לְאִשָּׁה אַקִּפִי לִי קָטָן
לְהָךְ לִישָּׁנָא דְּאָמַר כֹּל הֵיכָא דְּאִי בָּעֵי עָבֵיד אִי בָּעֵי לָא עָבֵיד לָא מִיחַיַּיב שׁוֹלְחוֹ הָנֵי נָמֵי אִי בָּעֵי עָבֵיד אִי בָּעֵי לָא עָבֵיד לָא מִיחַיַּיב שׁוֹלְחָן לְהָךְ לִישָּׁנָא דְּאָמְרַתְּ כֹּל הֵיכָא דְּשָׁלִיחַ לָאו בַּר חִיּוּבָא מִיחַיַּיב שׁוֹלְחוֹ הָנֵי נָמֵי כֵּיוָן דְּלָאו בְּנֵי חִיּוּבָא נִינְהוּ מִיחַיַּיב שׁוּלְחָן
וּמִי אִיכָּא לְמַאן דְּאָמַר חָצֵר לָאו מִשּׁוּם יָדָהּ אִיתְרַבַּאי וְהָתַנְיָא יָדָהּ אֵין לִי אֶלָּא יָדָהּ גַּגָּהּ חֲצֵירָהּ וְקַרְפֵּיפָהּ מִנַּיִן תַּלְמוּד לוֹמַר וְנָתַן מִכׇּל מָקוֹם
לְעִנְיַן גֵּט כּוּלֵּי עָלְמָא לָא פְּלִיגִי דְּחָצֵר מִשּׁוּם יָדָהּ אִיתְרַבַּאי כִּי פְּלִיגִי לְעִנְיַן מְצִיאָה מָר סָבַר
<h2>דף יא.</h2>
יָלְפִינַן מְצִיאָה מִגֵּט וּמָר סָבַר לָא יָלְפִינַן מְצִיאָה מִגֵּט
וְאִיבָּעֵית אֵימָא בִּקְטַנָּה כּוּלֵּי עָלְמָא לָא פְּלִיגִי דְּיָלְפִינַן מְצִיאָה מִגֵּט וְהָכָא בְּקָטָן קָא מִיפַּלְגִי
מָר סָבַר יָלְפִינַן קָטָן מִקְּטַנָּה וּמָר סָבַר לָא יָלְפִינַן קָטָן מִקְּטַנָּה
וְאִיבָּעֵית אֵימָא מָר אֲמַר חֲדָא וּמָר אֲמַר חֲדָא וְלָא פְּלִיגִי:
<strong><big>מַתְנִי׳</big></strong> רָאָה אוֹתָן רָצִין אַחַר מְצִיאָה אַחַר צְבִי שָׁבוּר אַחַר גּוֹזָלוֹת שֶׁלֹּא פֵּרְחוּ וְאָמַר זָכְתָה לִי שָׂדִי זָכְתָה לוֹ הָיָה צְבִי רָץ כְּדַרְכּוֹ אוֹ שֶׁהָיוּ גּוֹזָלוֹת מַפְרִיחִין וְאָמַר זָכְתָה לִי שָׂדִי לֹא אָמַר כְּלוּם:
<strong><big>גְּמָ׳</big></strong> אָמַר רַב יְהוּדָה אָמַר שְׁמוּאֵל וְהוּא שֶׁעוֹמֵד בְּצַד שָׂדֵהוּ
וְתִקְנֵי לֵיהּ שָׂדֵהוּ דְּאָמַר רַבִּי יוֹסֵי בְּרַבִּי חֲנִינָא חֲצֵרוֹ שֶׁל אָדָם קוֹנָה לוֹ שֶׁלֹּא מִדַּעְתּוֹ
הָנֵי מִילֵּי בְּחָצֵר הַמִּשְׁתַּמֶּרֶת אֲבָל חָצֵר שֶׁאֵינָהּ מִשְׁתַּמֶּרֶת אִי עוֹמֵד בְּצַד שָׂדֵהוּ אִין אִי לָא לָא
וּמְנָא תֵּימְרָא דְּחָצֵר שֶׁאֵינָהּ מִשְׁתַּמֶּרֶת אִי עוֹמֵד בְּצַד שָׂדֵהוּ אִין אִי לָא לָא
דְּתַנְיָא הָיָה עוֹמֵד בָּעִיר וְאוֹמֵר יוֹדֵעַ אֲנִי שֶׁעוֹמֶר שֶׁיֵּשׁ לִי בַּשָּׂדֶה פּוֹעֲלִים שְׁכֵחוּהוּ לֹא יְהֵא שִׁכְחָה יָכוֹל לֹא יְהֵא שִׁכְחָה תַּלְמוּד לוֹמַר וְשָׁכַחְתָּ עֹמֶר בַּשָּׂדֶה בַּשָּׂדֶה וְשָׁכַחְתָּ וְלֹא בָּעִיר
הָא גּוּפַהּ קַשְׁיָא אָמְרַתְּ יָכוֹל לֹא יְהֵא שִׁכְחָה אַלְמָא הָוֵי שִׁכְחָה וְנָסֵיב לַהּ תַּלְמוּדָא בַּשָּׂדֶה וְשָׁכַחְתָּ וְלֹא בָּעִיר אַלְמָא לָא הָוֵי שִׁכְחָה
אֶלָּא לָאו הָכִי קָאָמַר בַּשָּׂדֶה שָׁכוּחַ מֵעִיקָּרוֹ הָוֵי שִׁכְחָה זָכוּר וּלְבַסּוֹף שָׁכוּחַ אֵין שִׁכְחָה מַאי טַעְמָא דְּכֵיוָן דְּקָאֵי גַּבַּהּ הָוְיָא לַיהּ חֲצֵרוֹ וְזָכְתָה לֵיהּ
אֲבָל בָּעִיר אֲפִילּוּ זָכוּר וּלְבַסּוֹף שָׁכוּחַ הָוְיָא שִׁכְחָה מַאי טַעְמָא דְּלֵיתֵיהּ גַּבֵּיהּ דְּלִזְכֵּי לֵיהּ
מִמַּאי דִּלְמָא גְּזֵירַת הַכָּתוּב הִיא דְּבַשָּׂדֶה נֶהֱוֵי שִׁכְחָה וּבָעִיר לָא נֶהֱוֵי שִׁכְחָה
אָמַר קְרָא לֹא תָּשׁוּב לְקַחְתּוֹ לְרַבּוֹת שִׁכְחַת הָעִיר
הַאי מִיבְּעֵי לֵיהּ לְלָאו
אִם כֵּן נֵימָא קְרָא לֹא תִּקָּחֶנּוּ מַאי לֹא תָּשׁוּב לְרַבּוֹת שִׁכְחַת הָעִיר
וְאַכַּתִּי מִיבְּעֵי לֵיהּ לִכְדִתְנַן שֶׁלְּפָנָיו אֵין שִׁכְחָה שֶׁלְּאַחֲרָיו יֵשׁ שִׁכְחָה שֶׁהוּא בְּבַל תָּשׁוּב
זֶה הַכְּלָל כֹּל שֶׁהוּא בְּבַל תָּשׁוּב שִׁכְחָה כֹּל שֶׁאֵינוֹ בְּבַל תָּשׁוּב אֵינוֹ שִׁכְחָה
אָמַר רַב אָשֵׁי אָמַר קְרָא יִהְיֶה לְרַבּוֹת שִׁכְחַת הָעִיר
וְכֵן אָמַר עוּלָּא וְהוּא שֶׁעוֹמֵד בְּצַד שָׂדֵהוּ וְכֵן אָמַר רַבָּה בַּר בַּר חָנָה וְהוּא שֶׁעוֹמֵד בְּצַד שָׂדֵהוּ
אֵיתִיבֵיהּ רַבִּי אַבָּא לְעוּלָּא מַעֲשֶׂה בְּרַבָּן גַּמְלִיאֵל וּזְקֵנִים שֶׁהָיוּ בָּאִים בִּסְפִינָה אָמַר רַבָּן גַּמְלִיאֵל עִישּׂוּר שֶׁאֲנִי עָתִיד לָמוֹד נָתוּן לִיהוֹשֻׁעַ
<h2>דף יא:</h2>
וּמְקוֹמוֹ מוּשְׂכָּר לוֹ וְעִישּׂוּר אַחֵר שֶׁאֲנִי עָתִיד לָמוֹד נָתוּן לַעֲקִיבָא בֶּן יוֹסֵף כְּדֵי שֶׁיִּזְכֶּה בּוֹ לַעֲנִיִּים וּמְקוֹמוֹ מוּשְׂכָּר לוֹ
וְכִי רַבִּי יְהוֹשֻׁעַ וְרַבִּי עֲקִיבָא בְּצַד שָׂדֵהוּ שֶׁל רַבָּן גַּמְלִיאֵל הָיוּ עוֹמְדִין
אֲמַר לֵיהּ דָּמֵי הַאי מֵרַבָּנַן כִּדְלָא גָּמְרִי אִינָשֵׁי שְׁמַעְתָּא
כִּי אֲתָא לְסוּרָא אֲמַר לְהוּ הָכִי אָמַר עוּלָּא וְהָכִי אוֹתְבִיתֵיהּ אֲמַר לֵיהּ הָהוּא מֵרַבָּנַן רַבָּן גַּמְלִיאֵל מִטַּלְטְלֵי אַגַּב מְקַרְקְעֵי הִקְנָה לָהֶם רַבִּי זֵירָא קַבְּלַהּ רַבִּי אַבָּא לָא קַבְּלַהּ
אָמַר רָבָא שַׁפִּיר עֲבַיד דְּלָא קַבְּלַהּ וְכִי לֹא הָיָה לָהֶם סוּדָר לִקְנוֹת מִמֶּנּוּ בַּחֲלִיפִין אֶלָּא טוֹבַת הֲנָאָה אֵינָהּ מָמוֹן לִקְנוֹת מִמֶּנּוּ בַּחֲלִיפִין הָכָא נָמֵי טוֹבַת הֲנָאָה אֵינָהּ מָמוֹן לִקְנוֹת עַל גַּבֵּי קַרְקַע
וְלָא הִיא מַתְּנוֹת כְּהוּנָּה נְתִינָה כְּתִיבָא בְּהוּ חֲלִיפִין דֶּרֶךְ מִקָּח וּמִמְכָּר הוּא מִטַּלְטְלִין אַגַּב מִקַּרְקַע נְתִינָה אַלִּימְתָּא הִיא
רַב פָּפָּא אָמַר דַּעַת אַחֶרֶת מַקְנָה אוֹתָן שָׁאנֵי
וּמְנָא תֵּימְרַאּ דִּתְנַן רָאָה אוֹתָן רָצִין אַחַר הַמְּצִיאָה כּוּ׳ וְאָמַר רַבִּי יִרְמְיָה אָמַר רַבִּי יוֹחָנָן וְהוּא שֶׁרָץ אַחֲרֵיהֶן וּמַגִּיעָן וּבָעֵי רַבִּי יִרְמְיָה בְּמַתָּנָה הֵיאַךְ קַבְּלַהּ מִינֵּיהּ רַבִּי אַבָּא בַּר כָּהֲנָא אַף עַל פִּי שֶׁרָץ אַחֲרֵיהֶן וְאֵין מַגִּיעָן מַאי טַעְמָא לָאו מִשּׁוּם דְּדַעַת אַחֶרֶת מַקְנָה אוֹתָן שָׁאנֵי
אֲמַר לֵיהּ רַב שִׁימִי לְרַב פָּפָּא הֲרֵי גֵּט דְּדַעַת אַחֶרֶת מַקְנָה אוֹתָהּ וְאָמַר עוּלָּא וְהוּא שֶׁעוֹמֶדֶת בְּצַד בֵּיתָהּ אוֹ בְּצַד חֲצֵרָהּ שָׁאנֵי גֵּט דְּאִיתֵיהּ בְּעַל כׇּרְחָהּ
מַתְקֵיף לַהּ רַב שֵׁשֶׁת בְּרֵיהּ דְּרַב אִידִי וְלָאו קַל וָחוֹמֶר הוּא וּמָה גֵּט דְּאִיתֵיהּ בְּעַל כׇּרְחָהּ אִי עוֹמֶדֶת בְּצַד בֵּיתָהּ וּבְצַד חֲצֵרָהּ אִין אִי לָא לָא מַתָּנָה דְּמִדַּעְתֵּיהּ לֹא כׇּל שֶׁכֵּן
אֶלָּא אָמַר רַב אָשֵׁי
<h2>דף יב.</h2>
חָצֵר אִיתְרַבַּאי מִשּׁוּם יָד וְלָא גָּרְעָה מִשְּׁלִיחוּת גַּבֵּי גֵּט דְּחוֹב הוּא לָהּ אֵין חָבִין לְאָדָם אֶלָּא בְּפָנָיו גַּבֵּי מַתָּנָה דִּזְכוּת הוּא לוֹ זָכִין לְאָדָם שֶׁלֹּא בְּפָנָיו
גּוּפָא רָאָה אוֹתָן רָצִין אַחַר הַמְּצִיאָה וְכוּ׳ אָמַר רַבִּי יִרְמְיָה אָמַר רַבִּי יוֹחָנָן וְהוּא שֶׁרָץ אַחֲרֵיהֶן וּמַגִּיעָן בָּעֵי רַבִּי יִרְמְיָה בְּמַתָּנָה הֵיאַךְ קַבְּלַהּ מִינֵּיהּ רַבִּי אַבָּא בַּר כָּהֲנָא אַף עַל פִּי שֶׁרָץ אַחֲרֵיהֶן וְאֵין מַגִּיעָן
בָּעֵי רָבָא זָרַק אַרְנָקִי בְּפֶתַח זֶה וְיָצָא בְּפֶתַח אַחֵר מַהוּ אֲוִיר שֶׁאֵין סוֹפוֹ לָנוּחַ כְּמוּנָּח דָּמֵי אוֹ לָא
אֲמַר לֵיהּ רַב פָּפָּא לְרָבָא וְאָמְרִי לַהּ רַב אַדָּא בַּר מַתְנָה לְרָבָא וְאָמְרִי לַהּ רָבִינָא לְרָבָא לָאו הַיְינוּ מַתְנִיתִין רָאָה אוֹתָן רָצִין אַחַר הַמְּצִיאָה וְאָמַר רַבִּי יִרְמְיָה אָמַר רַבִּי יוֹחָנָן וְהוּא שֶׁרָץ אַחֲרֵיהֶן וּמַגִּיעָן וּבָעֵי רַבִּי יִרְמְיָה בְּמַתָּנָה הֵיאַךְ וְקַבְּלַהּ מִינֵּיהּ רַבִּי אַבָּא בַּר כָּהֲנָא בְּמַתָּנָה אַף עַל פִּי שֶׁרָץ אַחֲרֵיהֶן וְאֵין מַגִּיעָן
אֲמַר לֵיהּ מִתְגַּלְגֵּל קָאָמְרַתְּ שָׁאנֵי מִתְגַּלְגֵּל דִּכְמוּנָּח דָּמֵי:
<strong><big>מַתְנִי׳</big></strong> מְצִיאַת בְּנוֹ וּבִתּוֹ הַקְּטַנִּים מְצִיאַת עַבְדּוֹ וְשִׁפְחָתוֹ הַכְּנַעֲנִים מְצִיאַת אִשְׁתּוֹ הֲרֵי אֵלּוּ שֶׁלּוֹ מְצִיאַת בְּנוֹ וּבִתּוֹ הַגְּדוֹלִים מְצִיאַת עַבְדּוֹ וְשִׁפְחָתוֹ הָעִבְרִים מְצִיאַת אִשְׁתּוֹ שֶׁגֵּירְשָׁהּ אַף עַל פִּי שֶׁלֹּא נָתַן כְּתוּבָּה הֲרֵי אֵלּוּ שֶׁלָּהֶן:
<strong><big>גְּמָ׳</big></strong> אָמַר שְׁמוּאֵל מִפְּנֵי מָה אָמְרוּ מְצִיאַת קָטָן לְאָבִיו שֶׁבְּשָׁעָה שֶׁמּוֹצְאָהּ מְרִיצָהּ אֵצֶל אָבִיו וְאֵינוֹ מְאַחֵר בְּיָדוֹ
לְמֵימְרָא דְּסָבַר שְׁמוּאֵל קָטָן לֵית לֵיהּ זְכִיָּיה לְנַפְשֵׁיהּ מִדְּאוֹרָיְיתָא וְהָתַנְיָא הַשּׂוֹכֵר אֶת הַפּוֹעֵל יְלַקֵּט בְּנוֹ אַחֲרָיו לְמֶחֱצָה לִשְׁלִישׁ וְלִרְבִיעַ לֹא יְלַקֵּט בְּנוֹ אַחֲרָיו רַבִּי יוֹסִי אוֹמֵר בֵּין כָּךְ וּבֵין כָּךְ יְלַקֵּט בְּנוֹ וְאִשְׁתּוֹ אַחֲרָיו וְאָמַר שְׁמוּאֵל הֲלָכָה כְּרַבִּי יוֹסֵי
אִי אָמְרַתְּ בִּשְׁלָמָא קָטָן אִית לֵיהּ זְכִיָּיה לְנַפְשֵׁיהּ כִּי קָא מְלַקֵּט לְנַפְשֵׁיהּ קָא מְלַקֵּט וַאֲבוּהּ מִינֵּיהּ קָא זָכֵי אֶלָּא אִי אָמְרַתְּ קָטָן לֵית לֵיהּ זְכִיָּיה לְנַפְשֵׁיהּ כִּי קָא מְלַקֵּט לְאָבִיו קָא מְלַקֵּט אֲבוּהּ עָשִׁיר הוּא אַמַּאי אִשְׁתּוֹ וּבְנוֹ מְלַקֵּט אַחֲרָיו
שְׁמוּאֵל טַעְמָא דְּתַנָּא דִּידַן קָאָמַר וְלֵיהּ לָא סְבִירָא לֵיהּ
וְסָבַר רַבִּי יוֹסֵי קָטָן אִית לֵיהּ זְכִיָּיה מִדְּאוֹרָיְיתָא וְהָתְנַן מְצִיאַת חֵרֵשׁ שׁוֹטֶה וְקָטָן יֵשׁ בָּהֶן מִשּׁוּם גָּזֵל מִפְּנֵי דַּרְכֵי שָׁלוֹם רַבִּי יוֹסֵי אוֹמֵר גָּזֵל גָּמוּר
וְאָמַר רַב חִסְדָּא גָּזֵל גָּמוּר מִדִּבְרֵיהֶן נָפְקָא מִינַּהּ לְהוֹצִיאָהּ בְּדַיָּינִין
אֶלָּא אָמַר אַבָּיֵי עֲשָׂאוּהָ כְּמִי שֶׁהָלְכוּ בָּהּ נָמוֹשׁוֹת דַּעֲנִיִּים גּוּפַיְיהוּ מַסְּחִי דַּעְתַּיְיהוּ סָבְרִי בְּרֵיהּ דְּהַיְאךְ מְלַקֵּטי לֵיהּ
אֲמַר לֵיהּ רַב אַדָּא בַּר מַתְנָה לְאַבָּיֵי וְכִי מוּתָּר לָאָדָם לְהַרְבִּיץ אֲרִי בְּתוֹךְ שָׂדֵהוּ כְּדֵי שֶׁיִּרְאוּ עֲנִיִּים וְיִבְרְחוּ
אֶלָּא אָמַר רָבָא
<h2>דף יב:</h2>
עָשׂוּ שֶׁאֵינוֹ זוֹכֶה כְּזוֹכֶה מַאי טַעְמָא עֲנִיִּים גּוּפַיְיהוּ נִיחָא לְהוּ כִּי הֵיכִי דְּכִי אָגְרוּ לְדִידְהוּ נִלְקוֹט בְּנַיְיהוּ בָּתְרַיְיהוּ
וּפְלִיגָא דְּרַבִּי חִיָּיא בַּר אַבָּא דְּאָמַר רַבִּי חִיָּיא בַּר אַבָּא אָמַר רַבִּי יוֹחָנָן לֹא גָּדוֹל גָּדוֹל מַמָּשׁ וְלֹא קָטָן קָטָן מַמָּשׁ אֶלָּא גָּדוֹל וְסָמוּךְ עַל שֻׁלְחָן אָבִיו זֶהוּ קָטָן קָטָן וְאֵינוֹ סָמוּךְ עַל שֻׁלְחָן אָבִיו זֶהוּ גָּדוֹל:
מְצִיאַת עַבְדּוֹ וְשִׁפְחָתוֹ הָעִבְרִים הֲרֵי הוּא שֶׁל עַצְמָן: אַמַּאי לֹא יְהֵא אֶלָּא פּוֹעֵל וְתַנְיָא מְצִיאַת פּוֹעֵל לְעַצְמוֹ בַּמֶּה דְּבָרִים אֲמוּרִים בִּזְמַן שֶׁאָמַר לוֹ נַכֵּשׁ עִמִּי הַיּוֹם עֲדוֹר עַמִּי הַיּוֹם
אֲבָל אָמַר לוֹ עֲשֵׂה עִמִּי מְלָאכָה הַיּוֹם מְצִיאָתוֹ לְבַעַל הַבַּיִת
אָמַר רַבִּי חִיָּיא בַּר אַבָּא אָמַר רַבִּי יוֹחָנָן הָכָא בְּעֶבֶד נוֹקֵב מַרְגָּלִיּוֹת עָסְקִינַן שֶׁאֵין רַבּוֹ רוֹצֶה לְשַׁנּוֹתוֹ לִמְלָאכָה אַחֶרֶת
רָבָא אָמַר בְּמַגְבִּיהַּ מְצִיאָה עִם מְלַאכְתּוֹ עָסְקִינַן
רַב פָּפָּא אָמַר כְּגוֹן שֶׁשְּׂכָרוֹ לְלַקֵּט מְצִיאוֹת וְהֵיכִי דָּמֵי דְּאַקְּפַי אַגְמָא בִּכְווֹרֵי:
הַאי שִׁפְחָה הֵיכִי דָמֵי אִי דְּאַיְיתַי שְׁתֵּי שְׂעָרוֹת מַאי בָּעֲיָא גַּבֵּיהּ
וְאִי דְּלָא אַיְיתַי שְׁתֵּי שְׂעָרוֹת אִי אִיתֵיהּ לְאָב דַּאֲבוּהּ הָוְיָא וְאִי דְּלֵיתֵיהּ לָאָב תִּיפּוֹק בְּמִיתַת הָאָב
דְּאָמַר רֵישׁ לָקִישׁ אָמָה הָעִבְרִיָּה קֹנָה עַצְמָהּ בְּמִיתַת הָאָב מֵרְשׁוּת הָאָדוֹן מִקַּל וָחוֹמֶר וְלָאו אִיתּוֹתַב רֵישׁ לָקִישׁ
נֵימָא מֵהַאי נָמֵי תֶּיהְוֵי תְּיוּבְתָּא
לָא לְעוֹלָם דְּאִיתֵיהּ לְאָב וּמַאי הֲרֵי הֵן שֶׁלָּהֶן לְאַפּוֹקֵי דְּרַבָּה:
מְצִיאַת אִשְׁתּוֹ: גֵּירְשָׁהּ פְּשִׁיטָא
הָכָא בְּמַאי עָסְקִינַן בִּמְגוֹרֶשֶׁת וְאֵינָהּ מְגוֹרֶשֶׁת דְּאָמַר רַבִּי זֵירָא אָמַר שְׁמוּאֵל כׇּל מָקוֹם שֶׁאָמְרוּ חֲכָמִים מְגוֹרֶשֶׁת וְאֵינָהּ מְגוֹרֶשֶׁת בַּעְלָהּ חַיָּיב בִּמְזוֹנוֹתֶיהָ
טַעְמָא מַאי אֲמוּר רַבָּנַן מְצִיאַת אִשָּׁה לְבַעְלָהּ כִּי הֵיכִי דְּלָא תֶּיהְוֵי לַהּ אֵיבָה הָכָא אִית לַהּ אֵיבָה וְאֵיבָה:
<strong><big>מַתְנִי׳</big></strong> מָצָא שִׁטְרֵי חוֹב אִם יֵשׁ בָּהֶן אַחְרָיוּת נְכָסִים לֹא יַחְזִיר שֶׁבֵּית דִּין נִפְרָעִין מֵהֶן אֵין בָּהֶן אַחְרָיוּת נְכָסִים יַחְזִיר שֶׁאֵין בֵּית דִּין נִפְרָעִין מֵהֶן דִּבְרֵי רַבִּי מֵאִיר
וַחֲכָמִים אוֹמְרִים בֵּין כָּךְ וּבֵין כָּךְ לֹא יַחְזִיר מִפְּנֵי שֶׁבֵּית דִּין נִפְרָעִין מֵהֶן:
<strong><big>גְּמָ׳</big></strong> בְּמַאי עָסְקִינַן אִילֵימָא כְּשֶׁחַיָּיב מוֹדֶה כִּי יֵשׁ בָּהֶן אַחְרָיוּת נְכָסִים אַמַּאי לֹא יַחְזִיר הָא מוֹדֶה וְאִי כְּשֶׁאֵין חַיָּיב מוֹדֶה כִּי אֵין בָּהֶן אַחְרָיוּת נְכָסִים אַמַּאי יַחְזִיר נְהִי דְּלָא גָּבֵי מִמְּשַׁעְבְּדֵי מִבְּנֵי חָרֵי מִגְבָּא גָּבֵי
לְעוֹלָם כְּשֶׁחַיָּיב מוֹדֶה וְהָכָא הַיְינוּ טַעְמָא דְּחָיְישִׁינַן שֶׁמָּא כָּתַב לִלְוֹת בְּנִיסָן וְלֹא לָוָה עַד תִּשְׁרִי וְאָתֵי לְמִטְרַף לָקוֹחוֹת שֶׁלֹּא כַּדִּין
אִי הָכִי כֹּל שְׁטָרֵי דְּאָתוּ לְקַמַּן נֵיחוּשׁ לְהוּ הָכִי
כֹּל שְׁטָרֵי לָא רִיעֵי הָנֵי רִיעֵי
אֶלָּא הָא דִּתְנַן כּוֹתְבִין שְׁטָר לַלֹּוֶה אַף עַל פִּי שֶׁאֵין מַלְוֶה עִמּוֹ לְכַתְּחִילָּה הֵיכִי כָּתְבִינַן נֵיחוּשׁ שֶׁמָּא כָּתַב לִלְוֹת בְּנִיסָן וְלֹא לָוָה עַד תִּשְׁרִי וְאָתֵי לְמִטְרַף לָקוֹחוֹת שֶׁלֹּא כַּדִּין
אָמַר רַב אַסִּי
<h2>דף יג.</h2>
בִּשְׁטָרֵי הַקְנָאָה דְּהָא שַׁעְבֵּיד נַפְשֵׁיהּ
אִי הָכִי מַתְנִיתִין דְּקָתָנֵי אִם יֵשׁ בָּהֶן אַחְרָיוּת נְכָסִים לֹא יַחֲזִיר וְאוֹקֵימְנָא כְּשֶׁחַיָּיב מוֹדֶה וּמִשּׁוּם שֶׁמָּא כָּתַב לִלְוֹת בְּנִיסָן וְלֹא לָוָה עַד תִּשְׁרֵי וְאָתֵי לְמִטְרַף לָקוֹחוֹת שֶׁלֹּא כַּדִּין אַמַּאי לֹא יַחֲזִיר
נֶחְזֵי אִי בִּשְׁטַר הַקְנָאָה הָא שַׁעְבֵּיד לֵיהּ נַפְשֵׁיהּ אִי בִּשְׁטָר דְּלָא הַקְנָאָה לֵיכָּא לְמֵיחַשׁ דְּהָא אָמְרַתְּ כִּי לֵיכָּא מַלְוֶה בַּהֲדֵיהּ לָא כָּתְבִינַן
אָמַר לְךָ רַב אַסִּי אַף עַל גַּב דִּשְׁטָרֵי דְּלָאו הַקְנָאָה כִּי לֵיכָּא מַלְוֶה בַּהֲדֵיהּ לָא כָּתְבִינַן מַתְנִיתִין כֵּיוָן דִּנְפַל אִתְּרַע לֵיהּ וְחָיְישִׁינַן דִּלְמָא אִקְּרִי וּכְתוּב
אַבָּיֵי אָמַר עֵדָיו בַּחֲתוּמָיו זָכִין לוֹ וַאֲפִילּוּ שְׁטָרֵי דְּלָאו הַקְנָאָה
מִשּׁוּם דְּקַשְׁיָא לֵיהּ כֵּיוָן דְּאָמְרַתְּ בִּשְׁטָרֵי דְּלָאו הַקְנָאָה כִּי לֵיתֵיהּ לְמַלְוֶה בַּהֲדֵיהּ לָא כָּתְבִינַן לֵיכָּא לְמֵיחַשׁ דְּאִקְּרִי וּכְתוּב
אֶלָּא הָא דִּתְנַן מָצָא גִּיטֵּי נָשִׁים וְשִׁחְרוּרֵי עֲבָדִים דְּיָיתֵיקֵי מַתָּנָה וְשׁוֹבָרִים הֲרֵי זֶה לֹא יַחְזִיר שֶׁמָּא כְּתוּבִים הָיוּ וְנִמְלַךְ עֲלֵיהֶם שֶׁלֹּא לִיתְּנָם וְכִי נִמְלַךְ עֲלֵיהֶם מַאי הָוֵי וְהָא אָמְרַתְּ עֵדָיו בַּחֲתוּמָיו זָכִין לוֹ
הָנֵי מִילֵּי הֵיכָא דְּקָא מָטוּ לִידֵיהּ אֲבָל הֵיכָא דְּלָא מָטוּ לִידֵיהּ לָא אָמְרִינַן
אֶלָּא מַתְנִיתִין דְּקָתָנֵי מָצָא שִׁטְרֵי חוֹב אִם יֵשׁ בָּהֶם אַחְרָיוּת נְכָסִים לֹא יַחְזִיר וְאוֹקִימְנָא כְּשֶׁחַיָּיב מוֹדֶה וּמִשּׁוּם שֶׁמָּא כָּתַב לִלְוֹת בְּנִיסָן וְלֹא לָוָה עַד תִּשְׁרֵי
בִּשְׁלָמָא לְרַב אַסִּי דְּאָמַר בִּשְׁטָרֵי אַקְנְיָיתָא מוֹקֵי לַהּ בִּשְׁטָרֵי דְּלָאו אַקְנְיָיתָא וְכִדְאָמְרִינַן אֶלָּא לְאַבָּיֵי דְּאָמַר עֵדָיו בַּחֲתוּמָיו זָכִין לוֹ מַאי אִיכָּא לְמֵימַר
אָמַר לָךְ אַבָּיֵי מַתְנִיתִין הַיְינוּ טַעְמָא דְּחָיְישִׁ[ינַן] לְפֵרָעוֹן וְלִקְנוּנְיָא
וְלִשְׁמוּאֵל דְּאָמַר לָא חָיְישִׁינַן לְפֵרָעוֹן וְלִקְנוּנְיָא מַאי אִיכָּא לְמֵימַר הָנִיחָא אִי סָבַר לַהּ כְּרַב אַסִּי דְּאָמַר בִּשְׁטָרֵי הַקְנָאָה מוֹקֵי מַתְנִיתִין בִּשְׁטָרֵי דְּלָאו הַקְנָאָה אֶלָּא אִי סָבַר כְּאַבָּיֵי דְּאָמַר עֵדָיו בַּחֲתוּמָיו זָכִין לוֹ מַאי אִיכָּא לְמֵימַר
שְׁמוּאֵל מוֹקֵי לְמַתְנִיתִין כְּשֶׁאֵין חַיָּיב מוֹדֶה
אִי הָכִי כִּי אֵין בָּהֶן אַחְרָיוּת נְכָסִים אַמַּאי יַחְזִיר נְהִי דְּלָא גָּבֵי מִן מְשַׁעְבְּדֵי מִבְּנֵי חָרֵי מִגְבֵּי גָּבֵי
שְׁמוּאֵל לְטַעְמֵיהּ דְּאָמַר שְׁמוּאֵל אוֹמֵר הָיָה רַבִּי מֵאִיר שְׁטַר חוֹב שֶׁאֵין בּוֹ אַחְרָיוּת נְכָסִים אֵין גּוֹבֶה לָא מִמְּשַׁעְבְּדִי וְלָא מִבְּנֵי חָרֵי
וְכִי מֵאַחַר שֶׁאֵינוֹ גּוֹבֶה אַמַּאי יַחְזִיר אָמַר רַבִּי נָתָן בַּר אוֹשַׁעְיָא לָצוֹר עַל פִּי צְלוֹחִיתוֹ שֶׁל מַלְוֶה
וְנַהְדְּרֵיהּ (לְהוּ) לְלֹוֶה לָצוֹר עַל פִּי צְלוֹחִיתוֹ שֶׁל לֹוֶה לֹוֶה הוּא
<h2>דף יג:</h2>
דְּאָמַר לֹא הָיוּ דְבָרִים מֵעוֹלָם
אָמַר רַבִּי אֶלְעָזָר מַחְלוֹקֶת בְּשֶׁאֵין חַיָּיב מוֹדֶה דְּרַבִּי מֵאִיר סָבַר שְׁטָר שֶׁאֵין בּוֹ אַחְרָיוּת נְכָסִים אֵינוֹ גּוֹבֶה לָא מִמְּשַׁעְבְּדִי וְלָא מִבְּנֵי חָרֵי וְרַבָּנַן סָבְרִי מִמְּשַׁעְבְּדִי הוּא דְּלָא גָּבֵי מִבְּנֵי חָרֵי מִגְבָּא גָּבֵי אֲבָל כְּשֶׁחַיָּיב מוֹדֶה דִּבְרֵי הַכֹּל יַחְזִיר וְלָא חָיְישִׁינַן לְפֵרָעוֹן וְלִקְנוּנְיָא
וְרַבִּי יוֹחָנָן אָמַר מַחְלוֹקֶת כְּשֶׁחַיָּיב מוֹדֶה דְּרַבִּי מֵאִיר סָבַר שְׁטָר שֶׁאֵין בּוֹ אַחְרָיוּת נְכָסִים מִמְּשַׁעְבְּדִי הוּא דְּלָא גָּבֵי אֲבָל מִבְּנֵי חָרֵי מִגְבָּא גָּבֵי וְרַבָּנַן סָבְרִי מִמְּשַׁעְבְּדֵי נָמֵי גָּבֵי אֲבָל כְּשֶׁאֵין חַיָּיב מוֹדֶה דִּבְרֵי הַכֹּל לֹא יַחְזִיר דְּחָיְישִׁינַן לְפֵרָעוֹן
תַּנְיָא כְּווֹתֵיהּ דְּרַבִּי יוֹחָנָן וּתְיוּבְתָּא דְּרַבִּי אֶלְעָזָר בַּחֲדָא וּתְיוּבְתָּא דִשְׁמוּאֵל בְּתַרְתֵּי
מָצָא שִׁטְרֵי חוֹב וְיֵשׁ בָּהֶם אַחְרָיוּת נְכָסִים אַף עַל פִּי שֶׁשְּׁנֵיהֶם מוֹדִים לֹא יַחְזִיר לֹא לָזֶה וְלֹא לָזֶה אֵין בָּהֶן אַחְרָיוּת נְכָסִים בִּזְמַן שֶׁהַלֹּוֶה מוֹדֶה יַחְזִיר לַמַּלְוֶה אֵין הַלֹּוֶה מוֹדֶה לֹא יַחְזִיר לֹא לָזֶה וְלֹא לָזֶה דִּבְרֵי רַבִּי מֵאִיר
שֶׁהָיָה רַבִּי מֵאִיר אוֹמֵר שְׁטָרי שֶׁיֵּשׁ (בָּהֶם) [בּוֹ] אַחְרָיוּת נְכָסִים גּוֹבֶה מִנְּכָסִים מְשׁוּעְבָּדִים וְשֶׁאֵין (בָּהֶם) [בּוֹ] אַחְרָיוּת נְכָסִים גּוֹבֶה מִנְּכָסִים בְּנֵי חוֹרִין וַחֲכָמִים אוֹמְרִים אֶחָד זֶה וְאֶחָד זֶה גּוֹבֶה מִנְּכָסִים מְשׁוּעְבָּדִים
תְּיוּבְתָּא דְּרַבִּי אֶלְעָזָר בַּחֲדָא דְּאָמַר לְרַבִּי מֵאִיר שְׁטָר שֶׁאֵין בּוֹ אַחְרָיוּת נְכָסִים אֵינוֹ גּוֹבֶה מִנְּכָסִים מְשׁוּעְבָּדִים וְלֹא מִנְּכָסִים בְּנֵי חוֹרִין וְקָאָמַר בֵּין לְרַבִּי מֵאִיר בֵּין לְרַבָּנַן לָא חָיְישִׁינַן לִקְנוּנְיָא
וּבָרָיְיתָא קָתָנֵי שְׁטָר שֶׁאֵין בּוֹ אַחְרָיוּת נְכָסִים מִמְּשַׁעְבְּדִי הוּא דְּלָא גָּבֵי הָא מִבְּנֵי חוֹרִין מִגְבָּא גָּבֵי וְקָתָנֵי בֵּין לְרַבִּי מֵאִיר בֵּין לְרַבָּנַן חָיְישִׁינַן לִקְנוּנְיָא דְּקָתָנֵי אַף עַל פִּי שֶׁשְּׁנֵיהֶם מוֹדִים לֹא יַחְזִיר לֹא לָזֶה וְלֹא לָזֶה אַלְמָא חָיְישִׁינַן לִקְנוּנְיָא
וְהָא הָנֵי תַּרְתֵּי הוּא
<h2>דף יד.</h2>
חֲדָא הוּא דְּחַד טַעַם הוּא דְּמִשּׁוּם דְּקָאָמַר רַבִּי אֶלְעָזָר מַחְלוֹקֶת בְּשֶׁאֵין חַיָּיב מוֹדֶה הוּא מְתָרֵץ הָכִי
תְּיוּבְתָּא דִשְׁמוּאֵל בְּתַרְתֵּי חֲדָא כְּרַבִּי אֶלְעָזָר דְּהָא מוֹקֵי מַתְנִיתִין בְּשֶׁאֵין חַיָּיב מוֹדֶה
וַחֲדָא דְּאָמַר שְׁמוּאֵל מָצָא שְׁטַר הַקְנָאָה בַּשּׁוּק יַחְזִיר לַבְּעָלִים וְלָא חָיְישִׁינַן לְפֵרָעוֹן
תְּיוּבְתָּא דְּקָתָנֵי הָכָא אַף עַל פִּי שֶׁשְּׁנֵיהֶם מוֹדִים לֹא יַחְזִיר לֹא לָזֶה וְלֹא לָזֶה אַלְמָא חָיְישִׁינַן לְפֵרָעוֹן וְכׇל שֶׁכֵּן הָכָא דְּלָא מוֹדֵה לֹוֶה דְּחָיְישִׁינַן לְפֵרָעוֹן
אָמַר שְׁמוּאֵל מַאי טַעְמַיְיהוּ דְּרַבָּנַן סָבְרִי אַחְרָיוּת טָעוּת סוֹפֵר הוּא
אֲמַר לֵיהּ רָבָא בַּר אִיתַּי לְרַב אִידִי בַּר אָבִין וּמִי אָמַר שְׁמוּאֵל הָכִי וְהָאָמַר שְׁמוּאֵל שֶׁבַח שֶׁפֶר וְשִׁעְבּוּד צָרִיךְ לִימָּלֵךְ
לֵימָא מַאן דְּאָמַר הָא לָא אָמַר הָא
לָא קַשְׁיָא כָּאן בִּשְׁטַר הַלְוָאָה דְּלָא יָהֵיב אִינָשׁ זוּזֵי בִּכְדִי כָּאן בְּמִקָּח וּמִמְכָּר דְּעָבֵיד אִינָשׁ דְּזָבֵין אַרְעָא לְיוֹמֵיהּ
כִּי הָהִיא דַּאֲבוּהּ בַּר אִיהִי זְבַין עִלִּיתָא מֵאֲחָתֵיהּ אֲתָא בַּעַל חוֹב טַרְפַהּ מִינֵּיהּ אֲתָא לְקַמֵּיהּ דְּמָר שְׁמוּאֵל אֲמַר לֵיהּ כְּתַבָה לָךְ אַחְרָיוּת אֲמַר לֵיהּ לָא אֲמַר לֵיהּ אִם כֵּן זִיל לִשְׁלָמָא אֲמַר לֵיהּ וְהָא מָר הוּא דְּאָמַר אַחְרָיוּת טָעוּת סוֹפֵר הוּא אֲמַר לֵיהּ הָנֵי מִילֵּי בִּשְׁטָרֵי הַלְוָאָה אֲבָל בִּשְׁטָרֵי מִקָּח וּמִמְכָּר לָא דַּעֲבִיד אִינָשׁ דְּזָבֵין אַרְעָא לְיוֹמֵיהּ
אָמַר אַבָּיֵי רְאוּבֵן שֶׁמָּכַר שָׂדֶה לְשִׁמְעוֹן בְּאַחְרָיוּת וּבָא בַּעַל חוֹב דִּרְאוּבֵן וְקָא טָרֵיף לֵיהּ מִינֵּיהּ דִּינָא הוּא דְּאָזֵיל רְאוּבֵן וּמִשְׁתַּעֵי דִּינָא בַּהֲדֵיהּ וְלָא מָצֵי אָמַר לֵיהּ לָאו בַּעַל דְּבָרִים דִּידִי אַתְּ דְּאָמַר לֵיהּ דְּמַפְּקַתְּ מִינֵּיהּ עֲלַי דִּידִי הָדַר
אִיכָּא דְּאָמְרִי אֲפִילּוּ שֶׁלֹּא בְּאַחְרָיוּת נָמֵי דְּאָמַר לֵיהּ לָא נִיחָא לִי דְּלֶיהְוֵי לְשִׁמְעוֹן תַּרְעוֹמֶת עֲלַי
וְאָמַר אַבָּיֵי רְאוּבֵן שֶׁמָּכַר שָׂדֶה לְשִׁמְעוֹן שֶׁלֹּא בְּאַחְרָיוּת וְיָצְאוּ עָלֶיהָ עֲסִיקִין עַד שֶׁלֹּא הֶחְזִיק בָּהּ
<h2>דף יד:</h2>
יָכוֹל לַחֲזוֹר בּוֹ מִשֶּׁהֶחְזִיק בָּהּ אֵינוֹ יָכוֹל לַחֲזוֹר בּוֹ דְּאָמַר לֵיהּ חַיְיתָא דְקִטְרֵי סְבַרְתְּ וְקַבֵּלְתְּ מֵאֵימָתַי הָוְיָא חֲזָקָה מִכִּי דָיֵישׁ אַמִּצְרֵי
וְאִיכָּא דְּאָמְרִי אֲפִילּוּ בְּאַחְרָיוּת נָמֵי דְּאָמַר לֵיהּ אַחְוִי טִרְפָךְ וַאֲשַׁלֵּם לָךְ
אִיתְּמַר הַמּוֹכֵר שָׂדֶה לַחֲבֵירוֹ וְנִמְצֵאת שֶׁאֵינָהּ שֶׁלּוֹ רַב אָמַר יֵשׁ לוֹ מָעוֹת וְיֵשׁ לוֹ שֶׁבַח וּשְׁמוּאֵל אָמַר מָעוֹת יֵשׁ לוֹ שֶׁבַח אֵין לוֹ
בְּעוֹ מִינֵּיהּ מֵרַב הוּנָא פֵּירֵשׁ לוֹ אֶת הַשֶּׁבַח מַהוּ טַעְמָא דִשְׁמוּאֵל מִשּׁוּם דְּלָא פָּירֵשׁ שְׁבָחָא וְהָכָא הָא פָּירֵשׁ לֵהּ אוֹ דִלְמָא טַעְמֵיהּ דִשְׁמוּאֵל כֵּיוָן דְּלֵית לֵיהּ קַרְקַע מִחֲזֵי כְּרִיבִּית אֲמַר לְהוּ אִין וְלָאו וְרַפְיָא בִּידֵיהּ
אִיתְּמַר אָמַר רַב נַחְמָן אָמַר שְׁמוּאֵל מָעוֹת יֵשׁ לוֹ שֶׁבַח אֵין לוֹ אַף עַל פִּי שֶׁפֵּירַשׁ לוֹ אֶת הַשֶּׁבַח מַאי טַעְמָא כֵּיוָן דְּקַרְקַע אֵין לוֹ שְׂכַר מְעוֹתָיו עוֹמֵד וְנוֹטֵל
אֵיתִיבֵיהּ רָבָא לְרַב נַחְמָן אֵין מוֹצִיאִין לַאֲכִילַת פֵּירוֹת וְלִשְׁבַח קַרְקָעוֹת וְלִמְזוֹן הָאִשָּׁה וְהַבָּנוֹת מִנְּכָסִים מְשׁוּעְבָּדִים מִפְּנֵי תִּיקּוּן הָעוֹלָם
מִמְּשַׁעְבְּדִי הוּא דְּלָא מַפְּקִינַן הָא מִבְּנֵי (חוֹרִין) [חָרֵי] מַפְּקִינַן וְקָתָנֵי מִיהָא לִשְׁבַח קַרְקָעוֹת מַאי לָאו בְּלוֹקֵחַ מִגַּזְלָן
לָא בְּבַעַל חוֹב
אִי בְּבַעַל חוֹב אֵימָא רֵישָׁא אֵין מוֹצִיאִין לַאֲכִילַת פֵּירוֹת וְאִי בְּבַעַל חוֹב בַּעַל חוֹב מִי אִית לֵיהּ פֵּירֵי וְהָאָמַר שְׁמוּאֵל בַּעַל חוֹב גּוֹבֶה אֶת הַשֶּׁבַח שֶׁבַח אִין אֲבָל פֵּירוֹת לָא
אֶלָּא פְּשִׁיטָא בְּגוֹזֵל וְנִגְזָל וּמִדְּרֵישָׁא בְּגוֹזֵל וְנִגְזָל סֵיפָא נָמֵי בְּגוֹזֵל וְנִגְזָל
מִידֵּי אִרְיָא הָא כִּדְאִיתָא וְהָא כִּדְאִיתָא
וְהָא לָא תָּנֵי הָכִי לְשֶׁבַח קַרְקָעוֹת כֵּיצַד הֲרֵי שֶׁגָּזַל שָׂדֶה מֵחֲבֵירוֹ וַהֲרֵי הִיא יוֹצְאָה מִתַּחַת יָדוֹ כְּשֶׁהוּא גּוֹבֶה גּוֹבֶה אֶת הַקֶּרֶן מִנְּכָסִים מְשׁוּעְבָּדִים וְשֶׁבַח גּוֹבֶה מִנְּכָסִים בְּנֵי חוֹרִין
הֵיכִי דָמֵי אִילֵּימָא כִּדְקָתָנֵי גַּזְלָן מִמַּאן גָּבֵי אֶלָּא לָאו כְּגוֹן שֶׁגָּזַל שָׂדֶה מֵחֲבֵירוֹ וּמְכָרָהּ לְאַחֵר וְהִשְׁבִּיחָהּ
אָמַר לָךְ לָאו תָּרוֹצֵי קָא מְתָרְצַתְּ תָּרֵיץ נָמֵי בְּבַעַל חוֹב
תָּא שְׁמַע לַאֲכִילַת פֵּירוֹת כֵּיצַד הֲרֵי שֶׁגָּזַל שָׂדֶה מֵחֲבֵירוֹ וַהֲרֵי הִיא יוֹצְאָה מִתַּחַת יָדוֹ כְּשֶׁהוּא גּוֹבֶה גּוֹבֶה אֶת הַקֶּרֶן מִנְּכָסִים מְשׁוּעְבָּדִים וּפֵירוֹת גּוֹבֶה מִנְּכָסִים בְּנֵי חוֹרִין
הֵיכִי דָמֵי אִילֵּימָא כִּדְקָתָנֵי גַּזְלָן מִמַּאן גָּבֵי אֶלָּא לָאו כְּגוֹן שֶׁגָּזַל שָׂדֶה מֵחֲבֵירוֹ וּמְכָרָהּ לְאַחֵר וְהִשְׁבִּיחָהּ
אָמַר רָבָא הָכָא בְּמַאי עָסְקִינַן כְּגוֹן שֶׁגָּזַל שָׂדֶה מֵחֲבֵירוֹ מְלֵאָה פֵּירוֹת וְאָכַל אֶת הַפֵּירוֹת וְחָפַר בָּהּ בּוֹרוֹת שִׁיחִין וּמְעָרוֹת בָּא נִגְזָל לִגְבּוֹת קֶרֶן גּוֹבֶה מִנְּכָסִים מְשׁוּעְבָּדִים בָּא נִגְזָל לִגְבּוֹת פֵּירוֹת גּוֹבֶה מִנְּכָסִים בְּנֵי חוֹרִין
רַבָּה בַּר רַב הוּנָא אָמַר כְּגוֹן
<h2>דף טו.</h2>
שֶׁנְּטָלוּהָ מַסִּיקִין בָּא נִגְזָל לִגְבּוֹת קֶרֶן גּוֹבֶה מִנְּכָסִים מְשׁוּעְבָּדִים בָּא נִגְזָל לִגְבּוֹת פֵּירוֹת גּוֹבֶה מִנְּכָסִים בְּנֵי חוֹרִין
רָבָא לָא אָמַר כְּרַבָּה בַּר רַב הוּנָא הֲרֵי הִיא יוֹצְאָה מִתַּחַת יָדוֹ בְּדִינָא מַשְׁמַע וְרַבָּה בַּר רַב הוּנָא לָא אָמַר כְּרָבָא הֲרֵי הִיא יוֹצְאָה מִתַּחַת יָדוֹ בְּעֵינָא מַשְׁמַע
רַב אָשֵׁי אָמַר לִצְדָדִין קָתָנֵי כְּגוֹן שֶׁגָּזַל שָׂדֶה מֵחֲבֵירוֹ מְלֵאָה פֵּירוֹת וְאָכַל אֶת הַפֵּירוֹת וּמָכַר אֶת הַשָּׂדֶה בָּא לוֹקֵחַ לִגְבּוֹת קֶרֶן גּוֹבֶה מִנְּכָסִים מְשׁוּעְבָּדִים בָּא נִגְזָל לִגְבּוֹת פֵּירוֹת גּוֹבֶה מִנְּכָסִים בְּנֵי חוֹרִין
בֵּין לְרָבָא בֵּין לְרַבָּה בַּר רַב הוּנָא מִלְוָה עַל פֶּה הוּא וּמִלְוָה עַל פֶּה אֵינוֹ גּוֹבֶה מִנְּכָסִים מְשׁוּעְבָּדִים
הָכָא בְּמַאי עָסְקִינַן כְּשֶׁעָמַד בַּדִּין וַהֲדַר זַבֵּין
אִי הָכִי פֵּירוֹת נָמֵי כְּשֶׁעָמַד בַּדִּין עַל הַקֶּרֶן וְלֹא עָמַד בַּדִּין עַל הַפֵּירוֹת וּמַאי פַּסְקָא סְתָמָא דְמִילְּתָא כִּי תָּבַע אִינִישׁ קַרְנָא תָּבַע בְּרֵישָׁא
וְסָבַר שְׁמוּאֵל לוֹקֵחַ מִגַּזְלָן לֵית לֵיהּ שְׁבָחָא
וְהָא אֲמַר לֵיהּ שְׁמוּאֵל לְרַב חִינָּנָא בַּר שִׁילַת אִמְּלֵיךְ וּכְתוֹב שׁוּפְרָא שְׁבָחָא וּפֵירֵי
בְּמַאי אִי בְּבַעַל חוֹב מִי אִית לֵיהּ פֵּירֵי וְהָאָמַר שְׁמוּאֵל בַּעַל חוֹב גּוֹבֶה אֶת הַשֶּׁבַח שֶׁבַח אִין אֲבָל פֵּירוֹת לָא אֶלָּא לָאו בְּלוֹקֵחַ מִגַּזְלָן
אָמַר רַב יוֹסֵף הָכָא בְּמַאי עָסְקִינַן כְּגוֹן שֶׁיֵּשׁ לוֹ קַרְקַע
אֲמַר לֵיהּ אַבָּיֵי וְכִי מוּתָּר לִלְוֹת סְאָה בִּסְאָה בִּמְקוֹם שֶׁיֵּשׁ לוֹ קַרְקַע
אֲמַר לֵיהּ הָתָם הַלְוָאָה הָכָא זְבִינֵי
אִיכָּא דְּאָמְרִי אָמַר רַב יוֹסֵף הָכָא בְּמַאי עָסְקִינַן כְּגוֹן שֶׁקָּנוּ מִיָּדוֹ
אֲמַר לֵיהּ אַבָּיֵי וְכִי מוּתָּר לִלְוֹת סְאָה בִּסְאָה בִּמְקוֹם שֶׁקָּנוּ מִיָּדוֹ
אֲמַר לֵיהּ הָתָם הַלְוָאָה וְהָכָא זְבִינֵי:
גּוּפָא אָמַר שְׁמוּאֵל בַּעַל חוֹב גּוֹבֶה אֶת הַשֶּׁבַח אָמַר רָבָא תֵּדַע שֶׁכָּךְ כּוֹתֵב לוֹ מוֹכֵר לַלּוֹקֵחַ אֲנָא אֵיקוּם וַאֲשַׁפֵּי וַאֲדַכֵּי וַאֲמָרֵיק זְבִינֵי אִילֵּין אִינּוּן וְעַמְלֵיהוֹן וּשְׁבָחֵיהוֹן וְאֵיקוּם קֳדָמָךְ וּצְבִי זָבֹינָא דְּנַן וְקַבֵּיל עֲלוֹהִי
אֲמַר לֵיהּ רַב חִיָּיא בַּר אָבִין לְרָבָא אֶלָּא מֵעַתָּה מַתָּנָה דְּלָא כָּתֵיב לֵיהּ הָכִי הָכִי נָמֵי דְּלָא טָרֵיף שְׁבָחָא אֲמַר לֵיהּ אִין
וְכִי יָפֶה כֹּחַ מַתָּנָה מִמֶּכֶר אֲמַר לֵיהּ אִין יָפֶה וְיָפֶה
אָמַר רַב נַחְמָן הָא מַתְנִיתָא מְסַיַּיע לֵיהּ לְמָר שְׁמוּאֵל וְהוּנָא חַבְרִין מוֹקֵים לַהּ בְּמִילֵּי אַחֲרִינֵי דְּתַנְיָא הַמּוֹכֵר שָׂדֶה לַחֲבֵירוֹ וַהֲרֵי הִיא יוֹצְאָה מִתַּחַת יָדוֹ כְּשֶׁהוּא גּוֹבֶה גּוֹבֶה אֶת הַקֶּרֶן מִנְּכָסִים מְשׁוּעְבָּדִים וְשֶׁבַח גּוֹבֶה מִנְּכָסִים בְּנֵי חוֹרִין
וְהוּנָא חַבְרִין מוֹקֵים לַהּ בְּמִילֵּי אַחֲרִינֵי בְּלוֹקֵחַ מִגַּזְלָן
תַּנְיָא אִידַּךְ הַמּוֹכֵר שָׂדֶה לַחֲבֵירוֹ וְהִשְׁבִּיחָהּ וּבָא בַּעַל חוֹב וּטְרָפָהּ כְּשֶׁהוּא גּוֹבֶה אִם הַשֶּׁבַח יוֹתֵר עַל הַיְּצִיאָה נוֹטֵל אֶת הַשֶּׁבַח מִבַּעַל הַקַּרְקַע וְהַיְּצִיאָה מִבַּעַל חוֹב וְאִם הַיְּצִיאָה יְתֵירָה עַל הַשֶּׁבַח אֵין לוֹ אֶלָּא הוֹצָאָה שִׁיעוּר שֶׁבַח מִבַּעַל חוֹב
וְהָא שְׁמוּאֵל בְּמַאי מוֹקֵים לַהּ אִי בְּלוֹקֵחַ מִגַּזְלָן קַשְׁיָא רֵישָׁא דְּאָמַר שְׁמוּאֵל לוֹקֵחַ מִגַּזְלָן לֵית לֵיהּ שְׁבָחָא אִי בְּבַעַל חוֹב קַשְׁיָא רֵישָׁא וְסֵיפָא דְּאָמַר שְׁמוּאֵל בַּעַל חוֹב גּוֹבֶה אֶת הַשֶּׁבַח
אִיבָּעֵית אֵימָא בְּלוֹקֵחַ מִגַּזְלָן כְּגוֹן שֶׁיֵּשׁ לוֹ קַרְקַע אִי נָמֵי בְּשֶׁקָּנוּ מִיָּדוֹ
אִיבָּעֵית אֵימָא בְּבַעַל חוֹב וְלָא קַשְׁיָא כָּאן בְּשֶׁבַח
<h2>דף טו:</h2>
הַמַּגִּיעַ לַכְּתֵפַיִם כָּאן בְּשֶׁבַח שֶׁאֵינוֹ מַגִּיעַ לַכְּתֵפַיִם
וְהָא מַעֲשִׂים בְּכׇל יוֹם וְקָא מַגְבֵּי שְׁמוּאֵל אֲפִילּוּ בְּשֶׁבַח הַמַּגִּיעַ לִכְתֵפַיִם
לָא קַשְׁיָא הָא דְּמַסֵּיק בֵּיהּ כְּשִׁיעוּר אַרְעָא וּשְׁבָחָא הָא דְּלָא מַסֵּיק בֵּיהּ אֶלָּא כְּשִׁיעוּר אַרְעָא דְּיָהֵיב לֵיהּ שְׁבָחֵיהּ וּמְסַלֵּיק לֵיהּ
הָנִיחָא לְמַאן דְּאָמַר אִי אִית לֵיהּ זוּזֵי לְלוֹקֵחַ לָא מָצֵי מְסַלֵּיק לֵיהּ לְבַעַל חוֹב שַׁפִּיר אֶלָּא לְמַאן דְּאָמַר כִּי אִית לֵיהּ זוּזֵי לְלוֹקֵחַ מָצֵי מְסַלֵּיק לֵיהּ לְבַעַל חוֹב נֵימָא לֵיהּ אִילּוּ הֲוָה לִי זוּזֵי הֲוָה מְסַלְּקִינָּךְ מִכּוּלַּהּ אַרְעָא הַשְׁתָּא דְּלֵית לִי זוּזֵי הַב לִי גְּרִבָא דְאַרְעָא (בְּאַרְעָא) [בְּהָא
הָכָא בְּמַאי עָסְקִינַן כְּגוֹן שֶׁעֲשָׂאוֹ אַפּוֹתֵיקֵי דַּאֲמַר לֵיהּ לֹא יְהֵא לְךָ פֵּרָעוֹן אֶלָּא מִזּוֹ:
הִכִּיר בָּהּ שֶׁאֵינָהּ שֶׁלּוֹ וּלְקָחָהּ אָמַר רַב מָעוֹת יֵשׁ לוֹ שֶׁבַח אֵין לוֹ וּשְׁמוּאֵל אָמַר אֲפִילּוּ מָעוֹת אֵין לוֹ
בְּמַאי קָמִיפַּלְגִי רַב סָבַר אָדָם יוֹדֵעַ שֶׁקַּרְקַע אֵין לוֹ וְגָמַר וְנָתַן לְשׁוּם פִּקָּדוֹן וְנֵימָא לֵיהּ לְשׁוּם פִּקָּדוֹן סָבַר לָא מְקַבֵּל
וּשְׁמוּאֵל סָבַר אָדָם יוֹדֵעַ שֶׁקַּרְקַע אֵין לוֹ וְגָמַר וְנָתַן לְשׁוּם מַתָּנָה וְנֵימָא לֵיהּ לְשׁוּם מַתָּנָה כְּסִיפָא לֵיהּ מִילְּתָא
וְהָא פְּלִיגִי בַּיהּ חֲדָא זִימְנָא דְּאִיתְּמַר הַמְקַדֵּשׁ אֶת אֲחוֹתוֹ רַב אָמַר מָעוֹת חוֹזְרִין וּשְׁמוּאֵל אָמַר מָעוֹת מַתָּנָה רַב אָמַר מָעוֹת חוֹזְרִין אָדָם יוֹדֵעַ שֶׁאֵין קִידּוּשִׁין תּוֹפְסִין בַּאֲחוֹתוֹ וְגָמַר וְנָתַן לְשׁוּם פִּקָּדוֹן וְנֵימָא לַהּ לְשׁוּם פִּקָּדוֹן סָבַר לָא מְקַבְּלָה מִינֵּיהּ
וּשְׁמוּאֵל אָמַר מָעוֹת מַתָּנָה אָדָם יוֹדֵעַ שֶׁאֵין קִידּוּשִׁין תּוֹפְסִין בַּאֲחוֹתוֹ וְגָמַר וְנָתַן לְשׁוּם מַתָּנָה וְנֵימָא לָהּ לְשׁוּם מַתָּנָה כְּסִיפָא לַהּ מִילְּתָא
צְרִיכָא דְּאִי אִיתְּמַר בְּהָא בְּהָא קָאָמַר רַב דְּלָא עָבְדִי אִינָשֵׁי דְּיָהֲבִי מַתָּנוֹת לְנוּכְרָאָה אֲבָל גַּבֵּי אֲחוֹתוֹ אֵימָא מוֹדֵה לֵיהּ לִשְׁמוּאֵל
וְאִי אִיתְּמַר בְּהָךְ בְּהָךְ קָאָמַר שְׁמוּאֵל אֲבָל בְּהָא אֵימָא מוֹדֶה לֵיהּ לְרַב צְרִיכָא
בֵּין לְרַב דְּאָמַר פִּקָּדוֹן בֵּין לִשְׁמוּאֵל דְּאָמַר מַתָּנָה הַאי לְאַרְעָא בְּמַאי קָא נָחֵית וּפֵירוֹת הֵיכִי אָכֵיל
סָבַר אֲנָא אֵיחוֹת לְאַרְעָא וְאֶיעְבֵּיד וְאֵיכוֹל בְּגַוַּיהּ כִּי הֵיכִי דַּהֲוָה קָא עָבֵיד אִיהוּ לְכִי אָתֵי מָרֵיהּ דְּאַרְעָא זוּזַאי נֶהְווֹ לְרַב דְּאָמַר פִּקָּדוֹן פִּקָּדוֹן לִשְׁמוּאֵל דְּאָמַר מַתָּנָה מַתָּנָה
אָמַר רָבָא הִלְכְתָא יֵשׁ לוֹ מָעוֹת וְיֵשׁ לוֹ שֶׁבַח וְאַף עַל פִּי שֶׁלֹּא פֵּירֵשׁ לוֹ אֶת הַשֶּׁבַח הִכִּיר בָּהּ שֶׁאֵינָהּ שֶׁלּוֹ וּלְקָחָהּ מָעוֹת יֵשׁ לוֹ שֶׁבַח אֵין לוֹ
אַחְרָיוּת טָעוּת סוֹפֵר הוּא בֵּין בִּשְׁטָרֵי הַלְוָאָה בֵּין בִּשְׁטָרֵי מִקָּח וּמִמְכָּר
בְּעָא מִינֵּיהּ שְׁמוּאֵל מֵרַב חָזַר וּלְקָחָהּ מִבְּעָלִים הָרִאשׁוֹנִים מַהוּ אֲמַר לֵיהּ מָה מָכַר לוֹ רִאשׁוֹן לַשֵּׁנִי כׇּל זְכוּת שֶׁתָּבֹא לְיָדוֹ
מַאי טַעְמָא מָר זוּטְרָא אָמַר נִיחָא לֵיהּ דְּלָא נִקְרְיֵיהּ גַּזְלָנָא רַב אָשֵׁי אָמַר נִיחָא לֵיהּ דְּלֵיקוּ בְּהֵמָנוּתֵיהּ
מַאי בֵּינַיְיהוּ אִיכָּא בֵּינַיְיהוּ דְּמִית לוֹקֵחַ מַאן דְּאָמַר נִיחָא לֵיהּ דְּלָא לִקְרְיֵיהּ גַּזְלָנָא
<h2>דף טז.</h2>
הָא מִית לֵיהּ וּמַאן דְּאָמַר נִיחָא לֵיהּ דְּלֵיקוּם בְּהֵמָנוּתֵיהּ בַּהֲדֵי בְּנֵי נָמֵי נִיחָא לֵיהּ דְּלֵיקוּם בְּהֵמָנוּתֵיהּ
סוֹף סוֹף קָרוּ לֵיהּ בְּנֵי לוֹקֵחַ גַּזְלָנָא
אֶלָּא אִיכָּא בֵּינַיְיהוּ דְּמִית גַּזְלָן מַאן דְּאָמַר נִיחָא לֵיהּ לְאִינִישׁ דְּלָא לִקְרְיוּהּו גַּזְלָן הָא מִית לֵיהּ לְמַאן דְּאָמַר נִיחָא לֵיהּ דְּלֵיקוּם בְּהֵמָנוּתֵיהּ הָכִי נָמֵי אַף עַל גַּב דְּמִית נִיחָא לֵיהּ דְּלֵיקוּם בְּהֵמָנוּתֵיהּ
סוֹף סוֹף קָרוּ לִבְנֵיהּ בְּנֵי גַּזְלָנָא
אֶלָּא אִיכָּא בֵּינַיְיהוּ דְּיַהֲבַהּ בְּמַתָּנָה מַאן דְּאָמַר נִיחָא לֵיהּ דְּלֵיקוּם בְּהֵמָנוּתֵיהּ מַתָּנָה נָמֵי נִיחָא לֵיהּ דְּלֵיקוּם בְּהֵמָנוּתֵיהּ מַאן דְּאָמַר נִיחָא לֵיהּ דְּלָא נִקְרְיוּהּו גַּזְלָנָא אָמַר לֵיהּ מַאי גְּזַלִי מִינָּךְ:
פְּשִׁיטָא זַבְּנַהּ אוֹרְתַהּ וְיַהֲבַהּ בְּמַתָּנָה לָאו לְאוֹקֹמַהּ קַמֵּי לוֹקֵחַ קָא בָּעֵי
נְפַלָה לֵיהּ בִּירוּשָׁה יְרוּשָּׁה מִמֵּילָא הִיא וְלָאו אִיהוּ קָא טָרַח אַבָּתְרַהּ
גַּבְיַ[הּ] (אִיהוּ) בְּחוֹבוֹ חָזֵינַן אִי אִית לֵיהּ אַרְעָא אַחֲרִיתִי וַאֲמַר הַאי בָּעֵינָא לְאוֹקֹמַהּ קַמֵּיהּ לוֹקֵחַ קָא בָּעֵי
וְאִי לָא זוּזֵי הוּא דְּבָעֵי אִפְּרוֹעֵי
יַהֲבַהּ נִהֲלֵיהּ בְּמַתָּנָה פְּלִיגִי בַּהּ רַב אַחָא וְרָבִינָא חַד אָמַר מַתָּנָה כִּירוּשָּׁה דְּהָא מִמֵּילָא וְחַד אָמַר מַתָּנָה כְּמֶכֶר דְּאִי לָאו דְּטָרַח וְאַרְצִי קַמֵּיהּ לָא הָוֵי יָהֵיב לֵיהּ מַתָּנָה לְהָכִי טְרַח וְאַרְצִי קַמֵּיהּ כִּי הֵיכִי דְּלֵיקוּם בְּהֵמָנוּתֵיהּ
וְעַד אֵימַת נִיחָא לֵיהּ דְּלֵיקוּם בְּהֵמָנוּתֵיהּ אָמַר רַב הוּנָא עַד שְׁעַת הַעֲמָדָה בַּדִּין
חִיָּיא בַּר רַב אָמַר עַד דְּמָטְ[יָ]א אַדְרַכְתָּא לִידֵיהּ רַב פָּפָּא אָמַר עַד דְּמַתְחֲלִן יוֹמֵי אַכְרַזְתָּא
מַתְקֵיף לַהּ רָמֵי בַּר חָמָא מִכְּדִי הַאי לוֹקֵחַ בְּמַאי קָנֵי לְהַאי אַרְעָא בְּהַאי שְׁטָרָא הַאי שְׁטָרָא חַסְפָּא בְּעָלְמָא הוּא
אֲמַר לֵיהּ רָבָא תְּהֵא בְּמַאֲמִינוֹ בְּהָהִיא הֲנָאָה דְּלָא קָאָמַר לֵיהּ מִידֵּי וְקָא סָמֵיךְ עֲלֵיהּ טָרַח וּמַיְיתֵי לֵיהּ גָּמַר וּמַקְנֵי לֵיהּ
מֵתִיב רַב שֵׁשֶׁת מַה שֶּׁאִירַשׁ מֵאַבָּא מָכוּר לָךְ מַה שֶּׁתַּעֲלֶה מְצוּדָתִי מָכוּר לָךְ לֹא אָמַר כְּלוּם מַה שֶּׁאִירַשׁ מִן אַבָּא הַיּוֹם מָכוּר לָךְ מַה שֶּׁתַּעֲלֶה מְצוּדָתִי הַיּוֹם מָכוּר לָךְ דְּבָרָיו קַיָּימִין
אָמַר רָמֵי בַּר חָמָא הָא גַּבְרָא וְהָא תְּיוּבְתָּא
אָמַר רָבָא גַּבְרָא קָא חָזֵינָא וּתְיוּבְתָּא לָא קָא חָזֵינָא הָכָא סָמְכָא דַּעְתֵּיהּ וְהָכָא לָא סָמְכָא דַּעְתֵּיהּ הָכָא סָמְכָא דַּעְתֵּיהּ דְּאָזֵיל טָרַח וּמַיְיתֵי לֵיהּ כִּי הֵיכִי דְּלָא נִקְרְיֵיהּ גַּזְלָנָא הָכָא לָא סָמְכָא דַּעְתֵּיהּ
שַׁלְחוּהָ לְקַמֵּיהּ דְּרַבִּי אַבָּא בַּר זַבְדָּא אֲמַר לְהוּ זוֹ אֵינָהּ צְרִיכָה לִפְנִים אָמַר רָבָא זוֹ צְרִיכָה לִפְנִים וְלִפְנַי לִפְנִים הָכָא סָמְכָא דַּעְתֵּיהּ וְהָכָא לָא סָמְכָא דַּעְתֵּיהּ
הֲוָה עוֹבָדָא בְּפוּמְבְּדִיתָא וְאוֹתְבֵיהּ אֲמַר לְהוּ רַב יוֹסֵף זוֹ אֵינָהּ צְרִיכָה לְפָנִים וַאֲמַר לֵיהּ אַבָּיֵי צְרִיכָה לִפְנִים וְלִפְנַי לִפְנִים הָכָא סָמְכָא דַּעְתֵּיהּ הָכָא לָא סָמְכָא דַּעְתֵּיהּ
וּמַאי שְׁנָא רֵישָׁא וּמַאי שְׁנָא סֵיפָא אָמַר רַבִּי יוֹחָנָן סֵיפָא מַה שֶּׁאִירַשׁ מֵאַבָּא הַיּוֹם מִשּׁוּם כְּבוֹד אָבִיו מַה שֶּׁתַּעֲלֶה מְצוּדָתִי הַיּוֹם
<h2>דף טז:</h2>
מִשּׁוּם כְּדֵי חַיָּיו
אָמַר רַב הוּנָא אָמַר רַב הָאוֹמֵר לַחֲבֵרוֹ שָׂדֶה שֶׁאֲנִי לוֹקֵחַ לִכְשֶׁאֶקָּחֶנָּה קְנוּיָה לָךְ מֵעַכְשָׁיו קָנָה
אָמַר רָבָא מִסְתַּבְּרָא מִלְּתֵאּ דְרַב בְּשָׂדֶה סְתָם אֲבָל בְּשָׂדֶה זוֹ לָא מִי יֵימַר דִּמְזַבֵּין לַהּ נִיהֲלֵיהּ
וְהָאֱלֹהִים אָמַר רַב אֲפִילּוּ בְּשָׂדֶה זוֹ מִכְּדֵי רַב כְּמַאן אַמְרַהּ לִשְׁמַעְתֵּיהּ כְּרַבִּי מֵאִיר דְּאָמַר אָדָם מַקְנֶה דָּבָר שֶׁלֹּא בָּא לָעוֹלָם
דְּתַנְיָא הָאוֹמֵר לְאִשָּׁה הִתְקַדְּשִׁי לִי לְאַחַר שֶׁאֶתְגַּיֵּיר לְאַחַר שֶׁתִּתְגַּיְּירִי לְאַחַר שֶׁאֶשְׁתַּחְרֵר לְאַחַר שֶׁתִּשְׁתַּחְרְרִי לְאַחַר שֶׁיָּמוּת בַּעְלִיךְ לְאַחַר שֶׁיַּחְלוֹץ לָךְ יְבָמִיךְ לְאַחַר שֶׁתָּמוּת אֲחוֹתִיךְ אֵינָהּ מְקוּדֶּשֶׁת
רַבִּי מֵאִיר אוֹמֵר מְקוּדֶּשֶׁת
וְהָא אִשָּׁה כְּשָׂדֶה זוֹ דָּמְיָא וְאָמַר רַבִּי מֵאִיר מְקוּדֶּשֶׁת:
אָמַר שְׁמוּאֵל הַמּוֹצֵא שְׁטַר הַקְנָאָה בַּשּׁוּק יַחְזִירוֹ לַבְּעָלִים דְּאִי מִשּׁוּם דְּכָתַב לִלְוֹת וְלֹא לָוָה הָא שַׁעְבֵּד נַפְשֵׁיהּ וְאִי מִשּׁוּם פֵּרָעוֹן לָא חָיְישִׁינַן לְפֵרָעוֹן דְּאִם אִיתָא דְּפַרְעֵיהּ מִקְרָע הֲוָה קָרַע לֵיהּ
אָמַר רַב נַחְמָן אַבָּא מִן סָפְרֵי דַּיָּינֵי דְּמָר שְׁמוּאֵל הֲוָה וַהֲוֵינָא כְּבַר שֵׁיתא כְּבַר שְׁבַע וּדְכִירְנָא דַּהֲווֹ מַכְרְזִי וְאָמְרִי הָנֵי שְׁטָרֵי אַקְנְיָיתָא דְּמִשְׁתַּכְחִי בְּשׁוּקָא נַהְדְּרִינְהוּ לְמָרַיְיהוּ
אָמַר רַב עַמְרָם אַף אֲנַן תְּנֵינָא כׇּל מַעֲשֵׂה בֵּית דִּין הֲרֵי זֶה יַחְזִיר אַלְמָא לָא חָיְישִׁינַן לְפֵרָעוֹן אֲמַר לֵיהּ רַבִּי זֵירָא מַתְנִיתִין בִּשְׁטָרֵי חַלְטָאתָא וְאַדְרַכְתָּא דְּלָאו בְּנֵי פֵרָעוֹן נִינְהוּ
אָמַר רָבָא וְהָנֵי לָאו בְּנֵי פֵרָעוֹן נִינְהוּ וְהָא אָמְרִי נְהַרְדָּעֵי שׁוּמָא הָדַר עַד תְּרֵיסַר יַרְחֵי שַׁתָּא וְאָמַר אַמֵּימָר אֲנָא מִנְּהַרְדְּעָא אֲנָא וּסְבִירָא לִי דְּשׁוּמָא הָדַר לְעוֹלָם
אֶלָּא אָמַר רָבָא הָתָם הַיְינוּ טַעְמָא דַּאֲמַרִי אִיהוּ הוּא דְּאַפְסֵיד אַנַּפְשֵׁיהּ דִּבְעִידָּנָא דְּפַרְעֵיהּ אִבְּעִי לֵיהּ לְמִקְרְעֵיהּ לִשְׁטָרֵיהּ אִי נָמֵי לְמִכְתַּב שְׁטָרָא אַחֲרִינָא עִילָּוֵיהּ
דְּמִדִּינָא אַרְעָא לָא בָּעֲיָא לְמֶיהְדַּר וּמִשּׁוּם וְעָשִׂיתָ הַיָּשָׁר וְהַטּוֹב בְּעֵינֵי ה׳ הוּא דַּאֲמוּר רַבָּנַן תֶּהְדַּר הִלְכָּךְ מֵרֵישָׁא הוּא דְּקָא זָבֵין אִיבְּעִי לֵיהּ לְמִכְתַּב שְׁטַר זְבִינֵי
גַּבֵּי שְׁטַר חוֹב מַאי אִיכָּא לְמֵימַר אִם אִיתָא דְּפַרְעֵיהּ אִיבְּעִי לֵיהּ לְמִיקְרְעֵיהּ לִשְׁטָרֵיהּ אֵימוֹר אִשְׁתְּמוֹטֵי קָא מִשְׁתְּמִיט לֵיהּ דְּאָמַר לֵיהּ לִמְחַר יָהֵבְנָא לָךְ דְּהַשְׁתָּא לֵיתֵיהּ גַּבַּאי אִי נָמֵי אַפְּשִׁיטֵי דְסָפְרָא זָיֵיר לֵיהּ:
אָמַר רַבִּי אֲבָהוּ אָמַר רַבִּי יוֹחָנָן הַמּוֹצֵא שְׁטַר חוֹב בַּשּׁוּק אַף עַל פִּי שֶׁכָּתוּב בּוֹ הֶנְפֵּק לֹא יַחְזִירוֹ לַבְּעָלִים
לָא מִיבַּעְיָא הֵיכָא דְּלֹא כָּתוּב בּוֹ הֶנְפֵּק דְּאִיכָּא לְמֵימַר כָּתַב לִלְוֹת וְלֹא לָוָה אֶלָּא אֲפִילּוּ כָּתוּב בּוֹ הֶנְפֵּק וּמַאי נִיהוּ דִּמְקוּיָּם לֹא יַחְזִיר דְּחָיְישִׁינַן לְפֵרָעוֹן
אֵיתִיבֵיהּ רַבִּי יִרְמְיָה לְרַבִּי אֲבָהוּ כׇּל מַעֲשֵׂה בֵּית דִּין הֲרֵי זֶה יַחְזִיר אֲמַר לֵיהּ יִרְמְיָה בְּרִי לֹא כׇּל מַעֲשֵׂה בֵּית דִּין שָׁוִים אֶלָּא כְּגוֹן שֶׁהוּחְזַק כַּפְרָן
אָמַר רָבָא וּמִשּׁוּם דְּהוּחְזַק כַּפְרָן חֲדָא זִמְנָא תּוּ לָא פָּרַע כְּלָל אֶלָּא אָמַר רָבָא מַתְנִיתִין בִּשְׁטַר חַלְטָאתָא וְאַדְרַכְתָּא וְכִדְרַבִּי זֵירָא
וְכַפְרָן הוֹאִיל וַאֲתָא לִידַן נֵימָא בֵיהּ מִלְּתָא דְּאָמַר רַב יוֹסֵף בַּר מִנְיוֹמֵי אָמַר רַב נַחְמָן אָמְרוּ לוֹ צֵא תֵּן לוֹ
<h2>דף יז.</h2>
וְאָמַר פָּרַעְתִּי נֶאֱמָן בָּא מַלְוֶה לִכְתּוֹב אֵין כּוֹתְבִין וְנוֹתְנִין לוֹ
חַיָּיב אַתָּה לִיתֵּן לוֹ וְאָמַר פָּרַעְתִּי אֵינוֹ נֶאֱמָן בָּא מַלְוֶה לִכְתּוֹב כּוֹתְבִין וְנוֹתְנִין לוֹ
רַב זְבִיד מִשְּׁמֵיהּ דְּרַב נַחְמָן אָמַר בֵּין צֵא תֵּן לוֹ בֵּין חַיָּיב אַתָּה לִיתֵּן לוֹ וְאָמַר פָּרַעְתִּי נֶאֱמָן בָּא מַלְוֶה לִכְתּוֹב אֵין כּוֹתְבִין וְנוֹתְנִין לוֹ
אֶלָּא אִי אִיכָּא לְפַלּוֹגֵי הָכִי הוּא דְּאִיכָּא לְפַלּוֹגֵי אָמְרוּ לוֹ צֵא תֵּן לוֹ וְאָמַר פָּרַעְתִּי וְהָעֵדִים מְעִידִין אוֹתוֹ שֶׁלֹּא פְּרָעוֹ וְחָזַר וְאָמַר פָּרַעְתִּי הוּחְזַק כַּפְרָן לְאוֹתוֹ מָמוֹן
חַיָּיב אַתָּה לִיתֵּן לוֹ וְאָמַר פָּרַעְתִּי וְהָעֵדִים מְעִידִין אוֹתוֹ שֶׁלֹּא פָּרַע וְחָזַר וְאָמַר פָּרַעְתִּי לֹא הוּחְזַק כַּפְרָן לְאוֹתוֹ מָמוֹן
מַאי טַעְמָא אִשְׁתְּמוֹטֵי הוּא קָא מִשְׁתְּמִיט מִינֵּיהּ סָבַר עַד דִּמְעַיְּינוּ בִּי רַבָּנַן בְּדִינִי
אָמַר רַבָּה בַּר בַּר חָנָה אָמַר רַבִּי יוֹחָנָן מָנֶה לִי בְּיָדְךָ וְהַלָּה אוֹמֵר אֵין לְךָ בְּיָדִי כְּלוּם וְהָעֵדִים מְעִידִים אוֹתוֹ שֶׁיֵּשׁ לוֹ וְחָזַר וְאָמַר פָּרַעְתִּי הוּחְזַק כַּפְרָן לְאוֹתוֹ מָמוֹן
כִּי הָא דְּשַׁבְּתַאי בְּרֵיהּ דְּרַבִּי מָרִינוּס כְּתַב לַהּ לְכַלְּתֵיהּ אִיצְטְלָא דְמֵילָתָא בִּכְתוּבְּתַהּ וְקַבְּלַהּ עֲלֵיהּ אִירְכַס כְּתוּבְּתַהּ אֲמַר לַהּ לָא הָיוּ דְּבָרִים מֵעוֹלָם אֲתוֹ סָהֲדֵי וְאָמְרִי אִין כְּתַב לַהּ לְסוֹף אֲמַר לְהוּ פְּרַעְתִּיהָ אֲתָא לְקַמֵּיהּ דְּרַבִּי חִיָּיא אֲמַר לֵיהּ הוּחְזַקְתָּ כַּפְרָן לְאוֹתָהּ אִיצְטְלָא:
אָמַר רַבִּי אָבִין אָמַר רַבִּי אִלְעָא אָמַר רַבִּי יוֹחָנָן הָיָה חַיָּיב לַחֲבֵירוֹ שְׁבוּעָה וְאָמַר נִשְׁבַּעְתִּי וְהָעֵדִים מְעִידִין אוֹתוֹ שֶׁלֹּא נִשְׁבַּע וְחָזַר וְאָמַר נִשְׁבַּעְתִּי הוּחְזַק כַּפְרָן לְאוֹתָהּ שְׁבוּעָה
אַמְרוּהָ קַמֵּיהּ דְּרַבִּי אֲבָהוּ אֲמַר לְהוּ מִסְתַּבְּרָא מִלְּתָא דְּרַבִּי אָבִין שֶׁנִּתְחַיֵּיב שְׁבוּעָה בְּבֵית דִּין אֲבָל חִיֵּיב עַצְמוֹ שְׁבוּעָה [נֶאֱמָן] עָבֵיד אִינִישׁ דְּמִקְּרֵי וְאָמַר אַהְדְּרוּהָ קַמֵּיהּ דְּרַבִּי אָבִין אֲמַר לְהוּ אֲנָא נָמֵי בְּבֵית דִּין אֲמַרִי
אִיתְּמַר נָמֵי אָמַר רַבִּי אָבִין אָמַר רַבִּי אִלְעָא אָמַר רַבִּי יוֹחָנָן הָיָה חַיָּיב לַחֲבֵירוֹ שְׁבוּעָה בְּבֵית דִּין וְאָמַר נִשְׁבַּעְתִּי וְהָעֵדִים מְעִידִין אוֹתוֹ שֶׁלֹּא נִשְׁבַּע וְחָזַר וְאָמַר נִשְׁבַּעְתִּי הוּחְזַק כַּפְרָן לְאוֹתָהּ שְׁבוּעָה
אָמַר רַבִּי אַסִּי אָמַר רַבִּי יוֹחָנָן הַמּוֹצֵא שְׁטַר חוֹב בַּשּׁוּק וְכָתוּב בּוֹ הֶנְפֵּק וְכָתוּב בּוֹ זְמַנּוֹ בּוֹ בַּיּוֹם יַחְזִירוֹ לַבְּעָלִים
אִי מִשּׁוּם כָּתַב לִלְוֹת וְלֹא לָוָה הָא כָּתוּב בּוֹ הֶנְפֵּק אִי מִשּׁוּם פֵּרָעוֹן לִפְרִיעָה בַּת יוֹמָא לָא חָיְישִׁינַן
אֲמַר לֵיהּ רַבִּי זֵירָא לְרַבִּי אַסִּי מִי אָמַר רַבִּי יוֹחָנָן הָכִי הָא אַתְּ הוּא דְּאָמְרַתְּ מִשְּׁמֵיהּ דְּרַבִּי יוֹחָנָן שְׁטָר שֶׁלָּוָה בּוֹ וּפְרָעוֹ אֵינוֹ חוֹזֵר וְלֹוֶה בּוֹ שֶׁכְּבָר נִמְחַל שִׁיעְבּוּדוֹ
אֵימַת אִילֵּימָא לִמְחַר וּלְיוֹמָא חָרָא מַאי אִרְיָא שֶׁכְּבָר נִמְחַל שִׁעְבּוּדוֹ תִּיפּוֹק לֵיהּ דְּהָוֵה לֵיהּ מוּקְדָּם וּתְנַן שִׁטְרֵי חוֹב הַמּוּקְדָּמִין פְּסוּלִין
אֶלָּא לָאו בְּיוֹמֵיהּ אַלְמָא פָּרְעִי אִינָשֵׁי בְּיוֹמֵיהּ
אֲמַר לֵיהּ מִי קָא אָמֵינָא דְּלָא פָּרְעִי כְּלָל דְּלָא שְׁכִיחִי אִינָשֵׁי דְּפָרְעִי בְּיוֹמֵיהּ קָא אָמֵינָא
רַב כָּהֲנָא אָמַר כְּשֶׁחַיָּיב מוֹדֶה אִי הָכִי מַאי לְמֵימְרָא
מַהוּ דְּתֵימָא הַאי מִפְרָע פַּרְעֵיהּ וְהַאי דְּקָא אָמַר לָא פְּרַעְתֵּיהּ מִשּׁוּם דְּקָבָעֵי מֶהְדַּר לְמֵזְפָא בֵּיהּ זִמְנָא אַחֲרִיתִי וְלִפְשִׁיטֵי דְסָפְרָא חָיֵישׁ קָא מַשְׁמַע לַן דְּאִם כֵּן מַלְוֶה גּוּפֵיהּ לָא שָׁבֵק סָבַר שָׁמְעִי בֵּי רַבָּנַן וּמַפְסְדִי לִי
מַאי שְׁנָא מֵהָא דִּתְנַן מָצָא שִׁטְרֵי חוֹב אִם יֵשׁ בָּהֶן אַחְרָיוּת נְכָסִים לֹא יַחֲזִיר
וְאוֹקִימְנָא כְּשֶׁחַיָּיב מוֹדֶה וּמִשּׁוּם שֶׁמָּא כָּתַב לִלְוֹת בְּנִיסָן וְלֹא לָוָה עַד תִּשְׁרֵי וְאָתֵי לְמִטְרַף לָקוֹחוֹת מִנִּיסָן וְעַד תִּשְׁרֵי שֶׁלֹּא כַּדִּין
וְלָא אָמְרִינַן דְּאִם כֵּן מַלְוֶה גּוּפֵיהּ לָא שָׁבֵיק דְּאָמַר לֵיהּ כְּתוֹב שְׁטָרָא אַחֲרִינָא בְּתִשְׁרִי דְּדִלְמָא שָׁמְעִי רַבָּנַן וּמַפְסְדִי לִי
אָמְרִי הָתָם מִשּׁוּם דְּאִית לֵיהּ רַוְוחָא דְּקָא טָרֵיף לָקוֹחוֹת מִנִּיסָן וְעַד תִּשְׁרֵי מֵינָח נִיחָא לֵיהּ וְלָא אָמַר וְלָא מִידֵּי הָכָא כֵּיוָן דְּלֵית לֵיהּ רַוְוחָא דְּסוֹף סוֹף שְׁטָרָא הָאִידָּנָא כְּתִיב מַאי אִיכָּא דְּקָטָרֵיף לָקוֹחוֹת בִּשְׁטָר שֶׁנִּמְחַל שִׁיעְבּוּדוֹ לָא שָׁבֵיק:
אָמַר רַבִּי חִיָּיא בַּר אַבָּא אָמַר רַבִּי יוֹחָנָן הַטּוֹעֵן אַחַר מַעֲשֵׂה בֵּית דִּין
<h2>דף יז:</h2>
לֹא אָמַר כְּלוּם מַאי טַעְמָא כׇּל מַעֲשֵׂה בֵּית דִּין כְּמַאן דְּנָקֵיט שְׁטָרָא בִּידֵיהּ דָּמֵי
אֲמַר לֵיהּ רַבִּי חִיָּיא בַּר אַבָּא לְרַבִּי יוֹחָנָן וְלֹא מִשְׁנָתֵינוּ הִיא זוֹ הוֹצִיאָה גֵּט וְאֵין עִמּוֹ כְּתוּבָּה גּוֹבָה כְּתוּבָּתָהּ
אֲמַר לֵיהּ אִי לָאו דְּדַלַּאי לָךְ חַסְפָּא לָא מַשְׁכַּחַתְּ מַרְגָּנִיתָא תּוּתַהּ
אָמַר אַבָּיֵי מַאי מַרְגָּנִיתָא דִּלְמָא בִּמְקוֹם שֶׁאֵין כּוֹתְבִין כְּתוּבָּה עָסְקִינַן דְּגֵט הַיְינוּ כְּתוּבְּתַהּ אֲבָל בִּמְקוֹם שֶׁכּוֹתְבִין כְּתוּבָּה אִי נְקִיטָא כְּתוּבָּה גָּבְיָא אִי לָא לָא גָּבְיָא
הֲדַר אָמַר אַבָּיֵי לָאו מִלְּתָא הִיא דְּאָמְרִי דְּאִי סָלְקָא דַעְתָּךְ בִּמְקוֹם שֶׁאֵין כּוֹתְבִין כְּתוּבָּה עָסְקִינַן אֲבָל בִּמְקוֹם שֶׁכּוֹתְבִין כְּתוּבָּה אִי נְקִיטָא כְּתוּבָּה גָּבְיָא אִי לָא לָא גָּבְיָא אַלְמָנָה מִן הָאֵירוּסִין בְּמַאי גָּבְיָא
בְּעֵדֵי מִיתַת בַּעַל לִטְעוֹן וְלֵימָא פְּרַעְתִּיהָ וְכִי תֵּימָא הָכִי נָמֵי אִם כֵּן מָה הוֹעִילוּ חֲכָמִים בְּתַקָּנָתָן
אֲמַר לֵיהּ מָר קַשִּׁישָׁא בְּרֵיהּ דְּרַב חִסְדָּא לְרַב אָשֵׁי וְאַלְמָנָה מִן הָאֵירוּסִין דְּאִית לַהּ כְּתוּבָּה מְנָא לַן
אִילֵּימָא מֵהָא דִּתְנַן נִתְאַרְמְלָה אוֹ נִתְגָּרְשָׁה בֵּין מִן הָאֵירוּסִין וּבֵין מִן הַנִּישּׂוּאִין גּוֹבָה אֶת הַכֹּל דִּלְמָא הֵיכָא דִּכְתַב לַהּ
וְכִי תֵּימָא מַאי לְמֵימְרָא לְאַפּוֹקֵי מִדְּרַבִּי אֶלְעָזָר בֶּן עֲזַרְיָה דְּאָמַר שֶׁלֹּא כָּתַב לָהּ אֶלָּא עַל מְנָת לְכוֹנְסָהּ אִצְטְרִיכָא לֵיהּ
דַּיְקָא נָמֵי דְּקָתָנֵי גּוֹבָה אֶת הַכֹּל אִי אָמְרַתְּ בִּשְׁלָמָא דִּכְתַב לַהּ הַיְינוּ דְּקָא תָּנֵי גּוֹבֶה אֶת הַכֹּל אֶלָּא אִי אָמְרַתְּ דְּלָא כְּתַב לַהּ
<h2>דף יח.</h2>
מַאי גּוֹבָה אֶת הַכֹּל מָנֶה וּמָאתַיִם הוּא דְּאִית לַהּ
וְאֶלָּא מִדְּתָנֵי רַב חִיָּיא בַּר אַמֵּי אִשְׁתּוֹ אֲרוּסָה לֹא אוֹנֵן וְלֹא מִטַּמֵּא לָהּ וְכֵן הִיא לֹא אוֹנֶנֶת וְלֹא מִטַּמְּאָה לוֹ מֵתָה אֵינוֹ יוֹרְשָׁהּ מֵת הוּא גּוֹבָה כְּתוּבָּתָהּ
דִּלְמָא דִּכְתַב לַהּ וְכִי תֵּימָא דִּכְתַב לַהּ מַאי לְמֵימְרָא מֵתָה אֵינוֹ יוֹרְשָׁהּ אִיצְטְרִיכָא לֵיהּ
אֶלָּא אַבָּיֵי מִגּוּפַהּ דְּמַתְנִיתִין קָא הָדַר בֵּיהּ דְּאִי סָלְקָא דַּעְתָּךְ בִּמְקוֹם שֶׁאֵין כּוֹתְבִין כְּתוּבָה עָסְקִינַן דְּגֵט הַיְינוּ כְּתוּבְּתַהּ אַטּוּ גֵּט מָנֶה מָאתַיִם כְּתִיב בֵּיהּ
וְכִי תֵּימָא כֵּיוָן דְּתַקִּינוּ רַבָּנַן לְמִגְבֵּא (לַהּ) [בֵּיהּ] כְּמַאן דִּכְתִיב בֵּיהּ דָּמֵי לִטְעוֹן וְלֵימָא פָּרַעְתִּי
וְכִי תֵּימָא דְּאָמְרִינַן לֵיהּ אִי פְּרַעְתַּהּ אִיבְּעִי לָךְ לְמִיקְרְעֵיהּ אָמַר לַן לָא שְׁבַקְתַּן אָמְרָה בָּעֵינָא לְאִנְּסוֹבֵי בֵּיהּ
וְכִי תֵּימָא אָמְרִינַן לֵיהּ אִיבְּעִי לָךְ לְמִיקְרְעֵיהּ וּמִכְתַּב אַגַּבֵּיהּ גִּיטָּא דְּנַן דִּקְרַעְנוּהּו לָא מִשּׁוּם דְּגִיטָּא פְּסוּלָה הוּא אֶלָּא כִּי הֵיכִי דְּלָא תִּגְבֵּי בֵּיהּ זִמְנָא אַחֲרִיתִי אַטּוּ כֹּל דְּמַגְבֵּי בְּבֵי דִינָא מַגְבֵּי:
<strong><big>מַתְנִי׳</big></strong> מָצָא גִּיטֵּי נָשִׁים וְשִׁחְרוּרֵי עֲבָדִים דְּיָיתֵיקֵי מַתָּנָה וְשׁוֹבָרִין הֲרֵי זֶה לֹא יַחֲזִיר שֶׁאֲנִי אוֹמֵר כְּתוּבִין הָיוּ וְנִמְלַךְ עֲלֵיהֶן שֶׁלֹּא לִתְּנָן:
<strong><big>גְּמָ׳</big></strong> טַעְמָא דְּנִמְלַךְ שֶׁלֹּא לִתְּנָן הָא אָמַר תְּנוּ נוֹתְנִין וַאֲפִילּוּ לִזְמַן מְרוּבֶּה
וּרְמִינְהוּ הַמֵּבִיא גֵּט וְאָבַד הֵימֶנּוּ מְצָאוֹ לְאַלְתַּר כָּשֵׁר אִם לָאו פָּסוּל
אָמַר רַבָּה לָא קַשְׁיָא כָּאן בִּמְקוֹם שֶׁהַשְּׁיָירוֹת מְצוּיוֹת כָּאן בִּמְקוֹם שֶׁאֵין הַשַּׁיָּירוֹת מְצוּיוֹת
וַאֲפִילּוּ בִּמְקוֹם שֶׁהַשְּׁיָירוֹת מְצוּיוֹת וְהוּא שֶׁהוּחְזְקוּ שְׁנֵי יוֹסֵף בֶּן שִׁמְעוֹן בְּעִיר אַחַת
דְּאִי לָא תֵּימָא הָכִי קַשְׁיָא דְּרַבָּה אַדְּרַבָּה דְּהָהוּא גִּיטָּא דְּאִשְׁתְּכַח בֵּי דִינָא דְּרַב הוּנָא דַּהֲוָה כְּתִוב בֵּיהּ בִּשְׁוִירֵי מָתָא דְּעַל רָכִיס נַהֲרָא אָמַר רַב הוּנָא
<h2>דף יח:</h2>
חָיְישִׁינַן לִשְׁנֵי שְׁוִירֵי וַאֲמַר לֵיהּ רַב חִסְדָּא לְרַבָּה פּוֹק עַיֵּין בָּהּ דִּלְאוּרְתָּא בָּעֵי מִינָּךְ רַב הוּנָא נְפַק דַּק וְאַשְׁכַּח דִּתְנַן כׇּל מַעֲשֵׂה בֵּית דִּין הֲרֵי זֶה יַחֲזִיר
וְהָא בֵּי דִינָא דְּרַב הוּנָא דְּכִי מְקוֹם שֶׁהַשְּׁיָירוֹת מְצוּיוֹת דָּמֵי וְקָא פָּשֵׁיט רַבָּה דְּיַחְזִיר אַלְמָא אִי הוּחְזְקוּ שְׁנֵי יוֹסֵף בֶּן שִׁמְעוֹן אִין אִי לָא לָא
עֲבַד רַבָּה עוֹבָדָא בְּהָהוּא גִּיטָּא דְּאִשְׁתְּכַח בֵּי כִיתָּנָא דְּפוּמְבְּדִיתָא כִּשְׁמַעְתֵּיהּ
אִיכָּא דְּאָמְרִי הֵיכָא דִּמְזַבְּנִי כִּיתָּנָא וְהוּא שֶׁלֹּא הוּחְזְקוּ אַף עַל גַּב דִּשְׁכִיחָן שְׁיָירָתָא
וְאִיכָּא דְּאָמְרִי הֵיכָא דְּתָרוּ כִּיתָּנָא וְאַף עַל גַּב דְּהוּחְזְקוּ דְּלָא (שְׁכִיחָא שְׁיָירוֹת)
רַבִּי זֵירָא רָמֵי מַתְנִיתִין אַבָּרַיְיתָא וּמְשַׁנֵּי תְּנַן הַמֵּבִיא גֵּט וְאָבַד הֵימֶנּוּ מְצָאוֹ לְאַלְתַּר כָּשֵׁר וְאִם לָאו פָּסוּל וּרְמִינְהִי מָצָא גֵּט אִשָּׁה בַּשּׁוּק בִּזְמַן שֶׁהַבַּעַל מוֹדֶה יַחְזִיר לְאִשָּׁה אֵין הַבַּעַל מוֹדֶה לֹא יַחְזִיר לֹא לָזֶה וְלֹא לָזֶה
קָתָנֵי מִיהַת בִּזְמַן שֶׁהַבַּעַל מוֹדֶה יַחְזִיר לָאִשָּׁה וַאֲפִילּוּ לִזְמַן מְרוּבֶּה
וּמְשַׁנֵּי כָּאן בִּמְקוֹם שֶׁהַשְּׁיָירוֹת מְצוּיוֹת וְכָאן בִּמְקוֹם שֶׁאֵין הַשְּׁיָירוֹת מְצוּיוֹת
אִיכָּא דְּאָמְרִי וְהוּא שֶׁהוּחְזְקוּ דְּלָא נַהְדַּר וְהַיְינוּ דְּרַבָּה אִיכָּא דְּאָמְרִי אַף עַל גַּב דְּלָא הוּחְזְקוּ לָא נַהְדַּר וּפְלִיגָא דְּרַבָּה
בִּשְׁלָמָא רַבָּה לָא אָמַר כְּרַבִּי זֵירָא מַתְנִיתִין אַלִּימָא לֵיהּ לְאַקְשׁוֹיֵי אֶלָּא רַבִּי זֵירָא מַאי טַעְמָא לָא אָמַר כְּרַבָּה
אָמַר לָךְ מִי קָא תָנֵי הָא אָמַר תְּנוּ נוֹתְנִין וַאֲפִילּוּ לִזְמַן מְרוּבֶּה דִּלְמָא הָא אָמַר תְּנוּ נוֹתְנִין וּלְעוֹלָם כִּדְקַיְימָא לַן לְאַלְתַּר
לְמַאן דְּאָמַר לְרַבִּי זֵירָא בִּמְקוֹם שֶׁהַשְּׁיָירוֹת מְצוּיוֹת וְאַף עַל גַּב שֶׁלֹּא הוּחְזְקוּ שְׁנֵי יוֹסֵף בֶּן שִׁמְעוֹן וּפְלִיגָא דְּרַבָּה בְּמַאי קָא מִיפַּלְגִי
רַבָּה סָבַר דְּקָתָנֵי כׇּל מַעֲשֵׂה בֵּית דִּין הֲרֵי זֶה יַחְזִיר דְּאִשְׁתְּכַח בְּבֵית דִּין עָסְקִינַן וּבֵית דִּין כִּמְקוֹם שֶׁהַשְּׁיָירוֹת מְצוּיוֹת וְהוּא שֶׁהוּחְזְקוּ לֹא יַחְזִיר לֹא הוּחְזְקוּ יַחְזִיר
וְרַבִּי זֵירָא אָמַר לָךְ מִי קָתָנֵי כׇּל מַעֲשֵׂה בֵּית דִּין שֶׁנִּמְצְאוּ בְּבֵית דִּין כׇּל מַעֲשֵׂה בֵּית דִּין יַחְזִיר קָתָנֵי וּלְעוֹלָם דְּאִשְׁתְּכַח אַבָּרַאי
רַבִּי יִרְמְיָה אָמַר כְּגוֹן דְּקָא אָמְרִי עֵדִים מֵעוֹלָם לֹא חָתַמְנוּ אֶלָּא עַל גֵּט אֶחָד שֶׁל יוֹסֵף בֶּן שִׁמְעוֹן
אִי הָכִי מַאי לְמֵימְרָא מַהוּ דְּתֵימָא לֵיחוּשׁ דִּלְמָא אִתְרְמִי שְׁמָא כִּשְׁמָא וְעֵדִים כְּעֵדִים קָא מַשְׁמַע לַן
רַב אָשֵׁי אָמַר כְּגוֹן דְּקָא אָמַר נֶקֶב יֵשׁ בּוֹ בְּצַד אוֹת פְּלוֹנִית
וְדַוְקָא בְּצַד אוֹת פְּלוֹנִית אֲבָל נֶקֶב בְּעָלְמָא לָא
רַב אָשֵׁי מְסַפְּקָא לֵיהּ סִימָנִים אִי דְּאוֹרָיְיתָא אִי דְּרַבָּנַן
רַבָּה בַּר בַּר חָנָה
<h2>דף יט.</h2>
אִירְכַס לֵיהּ גִּיטָּא בֵּי מִדְרְשָׁא אֲמַר אִי סִימָנָא אִית לִי בְּגַוֵּיהּ אִי טְבִיעוּת עֵינָא אִית לִי בְּגַוֵּיהּ אַהְדְּרוּהּ נִיהֲלֵיהּ אֲמַר לָא יָדַעְנָא אִי מִשּׁוּם סִימָנָא אַהְדְּרוּהּ נִיהֲלִי וְקָא סָבְרִי סִימָנִין דְּאוֹרָיְיתָא אִי מִשּׁוּם טְבִיעוּת עֵינָא אַהְדְּרוּהּ נִיהֲלִי וְדַוְקָא צוּרְבָּא מִדְּרַבָּנַן אֲבָל אִינִישׁ דְּעָלְמָא לָא
גּוּפָא מָצָא גֵּט אִשָּׁה בַּשּׁוּק בִּזְמַן שֶׁהַבַּעַל מוֹדֶה יַחְזִיר לְאִשָּׁה אֵין הַבַּעַל מוֹדֶה לֹא יַחְזִיר לֹא לָזֶה וְלֹא לָזֶה
בִּזְמַן שֶׁהַבַּעַל מוֹדֶה מִיהָא יַחְזִיר לָאִשָּׁה וְלֵיחוּשׁ שֶׁמָּא כָּתַב לִיתֵּן בְּנִיסָן וְלֹא נָתַן לָהּ עַד תִּשְׁרֵי וַאֲזַל בַּעַל זַבֵּין פֵּירֵי מִנִּיסָן וְעַד תִּשְׁרֵי וּמַפְּקָא לְגִיטָּא דִּכְתִיב בְּנִיסָן וְאָתְיָא לְמִטְרַף לָקוֹחוֹת שֶׁלֹּא כַּדִּין
הָנִיחָא לְמַאן דְּאָמַר כֵּיוָן שֶׁנָּתַן עֵינָיו לְגָרְשָׁהּ שׁוּב אֵין לַבַּעַל פֵּירוֹת שַׁפִּיר אֶלָּא לְמַאן דְּאָמַר יֵשׁ לַבַּעַל פֵּירוֹת עַד שְׁעַת נְתִינָה מַאי אִיכָּא לְמֵימַר
כִּי אָתְיָא לְמִטְרַף אָמְרִינַן לַהּ אַיְיתַי רְאָיָה אֵימַת מְטָא גִּיטָּא לְיָדְךָ
וּמַאי שְׁנָא מִשְּׁטָרֵי חוֹב דִּתְנַן מָצָא שְׁטָרֵי חוֹב אִם יֵשׁ בָּהֶן אַחְרָיוּת נְכָסִים לֹא יַחְזִיר וְאוֹקֵימְנָא כְּשֶׁחַיָּיב מוֹדֶה וּמִשּׁוּם שֶׁמָּא כָּתַב לִלְווֹת בְּנִיסָן וְלֹא לָוָה עַד תִּשְׁרֵי וְקָא טָרֵיף לָקוֹחוֹת שֶׁלֹּא כַּדִּין
הָתָם נָמֵי לִיהְדַּר וְכִי אָתֵי לְמִטְרַף נֵימָא לֵיהּ אַיְיתִי רְאָיָה אֵימַת מְטָא שְׁטַר חוֹב לְיָדָךְ
אָמְרִי הָכָא גַּבֵּי גֵּט אִשָּׁה אָתֵי לוֹקֵחַ וְתָבַעה אָמַר הַאי דְּ[אַ]הְדְּרוּהּ נִיהֲלַהּ רַבָּנַן לְגִיטָּא מִשּׁוּם דְּלָא תִּעֲגִין וְתֵיתִיב הַשְׁתָּא דְּקָא אָתְיָא לְמִטְרַף תֵּיזִל וְתַיְתֵי רְאָיָה אֵימַת מְטָא גִּיטָּא לִידַהּ
הָכָא גַּבֵּי שְׁטַר חוֹב לָא אָתֵי לוֹקֵחַ וְתָבַע [אָמַר] מִדְּאַהְדְּרוּהּ נִיהֲלֵיהּ רַבָּנַן לִשְׁטַר חוֹב פְּשִׁיטָא לְמַאי הִלְכְתָא אַהְדְּרוּהּ נִיהֲלֵיהּ לְמִטְרַף הוּא שְׁמַע מִינַּהּ קָמוּ רַבָּנַן בְּמִילְּתָא וּמִקַּמֵּי דִּידִי מְטָא שְׁטָרָא לִידֵיהּ:
שִׁחְרוּרֵי עֲבָדִים וְכוּ׳: תָּנוּ רַבָּנַן מָצָא שְׁטַר שִׁחְרוּר בְּשׁוּק בִּזְמַן שֶׁהָרַב מוֹדֶה יַחְזִיר לָעֶבֶד אֵין הָרַב מוֹדֶה לֹא יַחְזִיר לֹא לָזֶה וְלֹא לָזֶה
בִּזְמַן שֶׁהָרַב מוֹדֶה מִיהָא יַחְזִיר לָעֶבֶד וְאַמַּאי נֵיחוּשׁ שֶׁמָּא כָּתַב לִיתֵּן לוֹ בְּנִיסָן וְלֹא נָתַן לוֹ עַד תִּשְׁרֵי וַאֲזַל עַבְדָּא וּקְנָה נִכְסִין מִנִּיסָן וְעַד תִּשְׁרֵי וַאֲזַיל הָרַב וְזַבְּנִינְהוּ וּמַפֵּיק לֵיהּ לְשִׁחְרוּר דִּכְתִב בְּנִיסָן וְקָא טָרֵיף לָקוֹחוֹת שֶׁלֹּא כַּדִּין
הָנִיחָא לְמַאן דְּאָמַר זְכוּת הוּא לָעֶבֶד שֶׁיּוֹצֵא מִתַּחַת רַבּוֹ לְחֵירוּת וּכְאַבָּיֵי דְּאָמַר עֵדָיו בַּחֲתוּמָיו זָכִין לֵיהּ שַׁפִּיר אֶלָּא לְמַאן דְּאָמַר חוֹב הוּא לָעֶבֶד שֶׁיּוֹצֵא מִתַּחַת רַבּוֹ לְחֵירוּת מַאי אִיכָּא לְמֵימַר
דְּכִי אָתֵי לְמִטְרַף אָמְרִינַן לֵיהּ אַיְיתִי רְאָיָה אֵימַת מְטָא שִׁחְרוּר לְיָדָךְ:
דְּיָיתֵיקֵי מַתָּנָה וְכוּ׳: תָּנוּ רַבָּנַן אֵיזוֹ הִיא דְּיָיתֵיקֵי דָּא תְּהֵא לְמֵיקַם וְלִהְיוֹת שֶׁאִם מֵת נְכָסָיו לִפְלוֹנִי מַתָּנָה כֹּל שֶׁכָּתוּב בּוֹ מֵהַיּוֹם וּלְאַחַר מִיתָה
אַלְמָא אִי כְּתִיבָא מֵהַיּוֹם וּלְאַחַר מִיתָה הוּא דְּקָנֵי וְאִי לָא לָא קָנֵי
אָמַר אַבָּיֵי הָכִי קָאָמַר אֵיזוֹ הִיא מַתְּנַת בָּרִיא שֶׁהִיא כְּמַתְּנַת שְׁכִיב מְרַע דְּלָא קָנֵי אֶלָּא לְאַחַר מִיתָה כֹּל שֶׁכָּתוּב בָּהּ מֵהַיּוֹם וּלְאַחַר מִיתָה
טַעְמָא דְּלָא אָמַר תְּנוּ הָא אָמַר תְּנוּ נוֹתְנִין
וּרְמִינְהוּ מָצָא דְּיָיתֵקָאוֹת אַפּוֹתֵיקָאוֹת וּמַתָּנוֹת אַף עַל פִּי שֶׁשְּׁנֵיהֶם מוֹדִין לֹא יַחְזִיר לֹא לָזֶה וְלֹא לָזֶה
אָמַר רַבִּי אַבָּא בַּר מֶמֶל לָא קַשְׁיָא
<h2>דף יט:</h2>
הָא בְּבָרִיא וְהָא בִּשְׁכִיב מְרַע
מַתְנִיתִין דְּקָתָנֵי הָא אָמַר תְּנוּ נוֹתְנִין בִּשְׁכִיב מְרַע דְּבַר מִהְדַּר הוּא
דְּאָמְרִינַן מַאי אִיכָּא לְמֵימַר דִּלְמָא כַּתְבַהּ מֵעִיקָּרָא לְהַאי וְאִמְּלִיךְ וְלָא יַהֲבַהּ נִיהֲלֵיהּ וַהֲדַר כַּתְבַהּ לְאִינִישׁ אַחֲרִינָא וְיַהֲבַיהּ נִיהֲלֵיהּ הַשְׁתָּא קָא הָדַר בֵּיהּ מֵהָהוּא דְּיַהֲבַהּ נִיהֲלֵיהּ
אִי בְּמַתְּנַת בָּרִיא יַהֲבַהּ לֵיהּ לֵית לֵיהּ פְּסֵידָא דְּכִי נָפְקָא תַּרְתֵּי בָּתְרָיְיתָא זָכֵי דְּהָא הֲדַר בֵּיהּ מִקַּמָּיְיתָא
אִי בְּמַתְּנַת שְׁכִיב מְרַע נָמֵי יַהֲבַהּ נִיהֲלֵיהּ לֵית בַּהּ פְּסֵידָא דְּבָתְרָיְיתָא זָכֵי דְּקָא הָדַר בֵּיהּ מִקַּמָּיְיתָא
כִּי קָתָנֵי בְּבָרַיְיתָא אַף עַל פִּי שֶׁשְּׁנֵיהֶם מוֹדִים לֹא יַחְזִיר לֹא לָזֶה וְלֹא לָזֶה בְּבָרִיא דְּלָאו בַּר מִהְדַּר הוּא
דְּאָמְרִינַן דִּלְמָא כַּתְבַהּ לְהַאי מֵעִיקָּרָא וְאִמְּלִיךְ וְלָא יַהֲבַהּ לֵיהּ וַהֲדַר כַּתְבַהּ לְאִינִישׁ אַחֲרִינָא וְיַהֲבַהּ לֵיהּ הַשְׁתָּא קָא הָדַר בֵּיהּ מֵהָהוּא דְּיַהֲבַהּ לֵיהּ וְסָבַר מִהְדָּר לָא מָצֵינָא הָדַרְנָא בִּי אֵימַר לְהוּ דַּאֲנָא לְהַאי יַהֲבִתַהּ וְנַיהְדְּרוּ נִיהֲלֵיהּ כְּתָבָא כִּי הֵיכִי דְּכִי מַפֵּיק הַאי כְּתָבָא דְּקָדֵים זָכֵה בֵּיהּ הוּא
אֶלָּא אָמְרִינַן לֵיהּ אֲנַן הַאי כְּתָבָא לָא יָהֲבִינַן לֵיהּ לְהַאי דִּלְמָא מִכְתָּב כְּתַבְתְּ מֵיהָב לָא יְהַבְתְּ נִיהֲלֵיהּ וִיהַבְתַּהּ לְאִינִישׁ אַחֲרִינָא וְקָא הָדְרַתְּ בֵּיהּ אִי לָא יְהַבְתַּהּ לְאִינִישׁ אַחֲרִינָא וְקָא בָּעֵית דְּתִתְּבַהּ לְהַאי כְּתֹיב לֵיהּ הַשְׁתָּא כְּתָבָא אַחֲרִינָא וְיַהֲבֵיהּ נִיהֲלֵיהּ דְּאִי יָהֲבַתְּ לְאִינִישׁ אַחֲרִינָא לֵית בַּהּ פְּסֵידָא דְּקָדֵים זָכֵי
מַתְקֵיף לַהּ רַב זְבִיד וְהָא אִידֵּי וְאִידֵּי דְּיָיתֵקָאוֹת קָא תָנֵי אֶלָּא אָמַר רַב זְבִיד הָא וְהָא בִּשְׁכִיב מְרַע וְלָא קַשְׁיָא הָא בֵּיהּ וְהָא בִּבְרֵיהּ
דְּקָא אָמַר תְּנוּ נוֹתְנִין בְּדִידֵיהּ דְּבַר מִהְדָּר הוּא דְּאָמְרִינַן אִי נָמֵי יַהֲבַהּ לְאִינִישׁ אַחֲרִינָא לֵית בַּהּ פְּסֵידָא דְּקַמָּא וּבָתְרָא בָּתְרָא זָכֵי דְּהָא הֲדַר בֵּיהּ מִקַּמָּא
כִּי קָא תָנֵי בְּבָרַיְיתָא אַף עַל פִּי שֶׁשְּׁנֵיהֶם מוֹדִים לֹא יַחְזִיר לֹא לָזֶה וְלֹא לָזֶה בִּבְרֵיהּ
דְּאָמְרִינַן דִּלְמָא כְּתַב אֲבוּהּ לְהַאי וְאִמְּלִיךְ וְלָא יַהֲבַיהּ נִיהֲלֵיהּ וּבָתַר אֲבוּהּ כְּתַב אִיהוּ לְאִינִישׁ אַחֲרִינָא וְיַהֲבַהּ לֵיהּ וְהַשְׁתָּא קָא הָדַר בֵּיהּ מֵהָהוּא סָבַר מִהְדָּר לָא מָצֵינָא הָדַרְנָא בִּי אֵימַר לְהוּ דְּאַבָּא יַהֲבַהּ לֵיהּ לְהַאי וְנִתְּבוּ לֵיהּ כְּתָבֵיהּ וְנֵיזִיל וְנַפֵּיק מִינֵּיהּ דְּהוּא זָכֵי וְנִפְלוֹג בַּהֲדֵיהּ
הִלְכָּךְ אָמְרִינַן לֵיהּ אֲנַן הַאי כְּתָבָא לָא יָהֲבִינַן לֵיהּ לְהַאי דְּדִלְמָא מִכְתָּב כַּתְבֵיהּ אֲבוּהּ מֵיהָב לָא יַהֲבַהּ לֵיהּ וִיהַבְתֵּיהּ אַתְּ לְאִינִישׁ אַחֲרִינָא וְקָא הָדְרַתְּ בֵּיהּ
אֶלָּא אִי קוּשְׁטָא קָא אָמְרַתְּ דִּיהַב לֵיהּ אֲבוּךְ זִיל אַתְּ הַשְׁתָּא כְּתֹיב לֵיהּ שְׁטָרָא אַחֲרִינָא דְּאִי נָמֵי לָא יַהֲבַהּ לֵיהּ אֲבוּהּ וּכְתַבְתֵּיהּ אַתְּ לְאִינִישׁ אַחֲרִינָא לֵית בַּהּ פְּסֵידָא דְּקַמָּא וּבָתְרָא קַמָּא זָכֵי:
תָּנוּ רַבָּנַן מָצָא שׁוֹבָר בִּזְמַן שֶׁהָאִשָּׁה מוֹדֶה יַחְזִיר לַבַּעַל אֵין הָאִשָּׁה מוֹדֶה לֹא יַחְזִיר לֹא לָזֶה וְלֹא לָזֶה
בִּזְמַן שֶׁהָאִשָּׁה מוֹדֶה מִיהַת יַחְזִיר לַבַּעַל וְלֵיחוּשׁ דִּלְמָא כָּתְבָה לִיתֵּן בְּנִיסָן וְלֹא נָתְנָה עַד תִּשְׁרֵי וַאֲזַלָה זְבֵנְתַּהּ לִכְתוּבְּ[תַ]הּ בְּטוֹבַת הֲנָאָה מִנִּיסָן עַד תִּשְׁרֵי
וּמַפֵּיק לֵיהּ לְשׁוֹבָר דִּכְתִיב בְּנִיסָן וְאָתֵא לְמִטְרַף לָקוֹחוֹת שֶׁלֹּא כַּדִּין
אָמַר רָבָא
<h2>דף כ.</h2>
שְׁמַע מִינַּהּ אִיתַאּ לְדִשְׁמוּאֵל דְּאָמַר שְׁמוּאֵל הַמּוֹכֵר שְׁטַר חוֹב לַחֲבֵירוֹ וְחָזַר וּמְחָלוֹ מָחוּל וַאֲפִילּוּ יוֹרֵשׁ מוֹחֵל
אַבָּיֵי אָמַר אֲפִילּוּ תֵּימָא לֵיתַיהּ לְדִשְׁמוּאֵל הָכָא בְּמַאי עָסְקִינַן בְּשֶׁשְּׁטַר כְּתוּבָּה יוֹצֵא מִתַּחַת יָדָהּ וְרָבָא אָמַר אִי מִשּׁוּם שְׁטַר כְּתוּבָּה חָיְישִׁינַן לִשְׁתֵּי כְתוּבּוֹת
וְאַבָּיֵי אָמַר חֲדָא לִשְׁתֵּי כְתוּבּוֹת לָא חָיְישִׁינַן וְעוֹד שׁוֹבֵר בִּזְמַנּוֹ טָרֵיף אַבָּיֵי לְטַעְמֵיהּ דְּאָמַר עֵדָיו בַּחֲתוּמָיו זָכִין לוֹ:
<strong><big>מַתְנִי׳</big></strong> מָצָא אִיגְּרוֹת שׁוּם וְאִיגְּרוֹת מָזוֹן שְׁטָרֵי חֲלִיצָה וּמֵיאוּנִין וּשְׁטָרֵי בֵירוּרִין וְכׇל מַעֲשֵׂה בֵּית דִּין הֲרֵי זֶה יַחְזִיר
מָצָא בַּחֲפִיסָה אוֹ בִדְלוֹסְקָמָא תַּכְרִיךְ שֶׁל שְׁטָרוֹת אוֹ אֲגוּדָּה שֶׁל שְׁטָרוֹת הֲרֵי זֶה יַחְזִיר וְכַמָּה אֲגוּדָּה שֶׁל שְׁטָרוֹת שְׁלֹשָׁה קְשׁוּרִין זֶה בָּזֶה רַבָּן שִׁמְעוֹן בֶּן גַּמְלִיאֵל אוֹמֵר אֶחָד הַלֹּוֶה מִשְּׁלֹשָׁה יַחְזִיר לַלֹּוֶה שְׁלֹשָׁה הַלֹּוִין מִן הָאֶחָד יַחְזִיר לַמַּלְוֶה
מָצָא שְׁטָר בֵּין שְׁטָרוֹתָיו וְאֵינוֹ יוֹדֵעַ מָה טִיבוֹ יְהֵא מוּנָּח עַד שֶׁיָּבוֹא אֵלִיָּהוּ אִם יֵשׁ עִמָּהֶן סִמְפּוֹנוֹת יַעֲשֶׂה מָה שֶׁבַּסִּמְפּוֹנוֹת:
<strong><big>גְּמָ׳</big></strong> מַאי שְׁטָרֵי בֵירוּרִין הָכָא תַּרְגִּמוּ שְׁטָרֵי טַעֲנָתָא רַבִּי יִרְמְיָה אָמַר זֶה בּוֹרֵר לוֹ אֶחָד וְזֶה בּוֹרֵר לוֹ אֶחָד:
וְכׇל מַעֲשֵׂה בֵּית דִּין הֲרֵי זֶה יַחְזִיר: הָהוּא גִּיטָּא דְּאִשְׁתְּכַח בֵּי דִינָא דְּרַב הוּנָא דַּהֲוָה כְּתִיב בֵּיהּ בִּשְׁוִירֵי מָתָא דְּעַל רָכִיס נַהֲרָא אֲמַר רַב הוּנָא
<h2>דף כ:</h2>
חָיְישִׁינַן לִשְׁנֵי שְׁוִירֵי אֲמַר לֵיהּ רַב חִסְדָּא לְרַבָּה פּוֹק עַיֵּין דִּלְאוּרְתָּא בָּעֵי לַהּ רַב הוּנָא מִינָּךְ נְפַק דַּק וְאַשְׁכַּח דִּתְנַן כׇּל מַעֲשֵׂה בֵּית דִּין הֲרֵי זֶה יַחְזִיר
אֲמַר לֵיהּ רַב עַמְרָם לְרַבָּה הֵיכִי פָּשֵׁיט מָר אִיסּוּרָא מִמָּמוֹנָא אֲמַר לֵיהּ תְּרָדָא שְׁטָרֵי חֲלִיצָה וּמֵיאוּנִין תְּנַן
פְּקַע אַרְזָא דְּבֵי רַב מָר אָמַר מִשּׁוּם לַתַּאי דִּידִי פְּקַע וּמָר אָמַר מִשּׁוּם לַתַּאי דִּידִי פְּקַע:
מָצָא בַּחֲפִיסָה אוֹ בִדְלוֹסְקָמָא: מַאי חֲפִיסָה אָמַר רַבָּה בַּר בַּר חָנָה חֵמֶת קְטַנָּה מַאי דְּלוֹסְקָמָא אָמַר רַבָּה בַּר שְׁמוּאֵל טְלִיקָא דְסָבֵי:
תַּכְרִיךְ שֶׁל שְׁטָרוֹת אוֹ אֲגוּדָּה שֶׁל שְׁטָרוֹת וְכוּ׳: תָּנוּ רַבָּנַן כַּמָּה הוּא תַּכְרִיךְ שֶׁל שְׁטָרוֹת שְׁלֹשָׁה כְּרוּכִין זֶה בָּזֶה וְכַמָּה הִיא אֲגוּדָּה שֶׁל שְׁטָרוֹת שְׁלֹשָׁה קְשׁוּרִין זֶה בָּזֶה
שָׁמְעַתְּ מִינַּהּ קֶשֶׁר סִימָן
הָא תָּנֵי רַבִּי חִיָּיא שְׁלֹשָׁה כְּרוּכִין זֶה בָּזֶה
אִי הָכִי הַיְינוּ תַּכְרִיךְ תַּכְרִיךְ כֹּל חַד וְחַד בְּרֵאשֵׁהּ דְּחַבְרֵיהּ אֲגוּדָּה דִּרְמוּ אַהֲדָדֵי (וּכְרוּכוֹת)
מַאי מַכְרִיז מִנְיָן
מַאי אִרְיָא תְּלָתָא אֲפִילּוּ תְּרֵין נָמֵי
אֶלָּא כִּדְאָמַר רָבִינָא טִבְעָא מַכְרֵיז הָכָא נָמֵי שְׁטָרֵי מַכְרֵיז:
רַבָּן שִׁמְעוֹן בֶּן גַּמְלִיאֵל אוֹמֵר אֶחָד הַלֹּוֶה מִשְּׁלֹשָׁה יַחְזִיר לַלֹּוֶה וְכוּ׳: דְּאִי סָלְקָא דַעְתָּךְ דְּמַלְוִין נִינְהוּ מַאי בָּעוּ גַּבֵּי הֲדָדֵי
דִּלְמָא לְקַיּוֹמִינְהוּ אָזְלִי דִּמְקַיְּימִי
דִּלְמָא מִידָא דְסָפְרָא נְפֻיל לָא מְשַׁהֵי אִינִישׁ קִיּוּמֵיהּ בִּידָא דְסָפְרָא:
שְׁלֹשָׁה שֶׁלָּווּ מֵאֶחָד יַחְזִיר לַמַּלְוֶה וְכוּ׳: דְּאִי סָלְקָא דַעְתָּךְ דְּלֹוִין נִינְהוּ מַאי בָּעוּ גַּבֵּי הֲדָדֵי
דִּלְמָא לְמִכְתְּבִנְהוּ אֲזֻלי דִּכְתִיבִי בִּתְלָת יְדֵי סָפְרֵי
וְדִלְמָא לְקַיּוֹמִינְהוּ אֲזֻלי מַלְוֶה מְקַיֵּים שְׁטָרֵיהּ לֹוֶה לָא מְקַיֵּים שְׁטָרֵיהּ:
אִם יֵשׁ עִמָּהֶן סִמְפּוֹנוֹת יַעֲשֶׂה מָה שֶׁבַּסִּמְפּוֹנוֹת: אָמַר רַב יִרְמְיָה בַּר אַבָּא אָמַר רַב סִמְפּוֹן הַיּוֹצֵא מִתַּחַת יְדֵי מַלְוֶה אַף עַל פִּי שֶׁכָּתוּב בִּכְתַב יָדוֹ אֵינוֹ אֶלָּא כִּמְשַׂחֵק וּפָסוּל
לָא מִבַּעְיָא כָּתוּב בִּכְתַב יַד סוֹפֵר דְּאִיכָּא לְמֵימַר סָפְרָא אִתְרְמִי לֵיהּ וּכְתַב אֶלָּא אֲפִילּוּ כָּתוּב בִּכְתַב יָדוֹ פָּסוּל סָבַר דִּלְמָא מִתְרְמֵי וְאָתֵי בֵּין הַשְּׁמָשׁוֹת וְקָא פָרַע לִי דְּאִי לָא יָהֵיבְנָא לֵיהּ לָא יָהֵיב לִי זוּזֵי אֶכְתּוֹב אֲנָא דְּכִי (אַיְיתַי) [מַיְיתֵי] לִי זוּזַי אֶתֵּן לֵיהּ
תְּנַן אִם יֵשׁ עִמָּהֶן סִמְפּוֹנוֹת יַעֲשֶׂה מָה שֶׁבְּסִמְפּוֹנוֹת
כִּדְאָמַר רַב סָפְרָא שֶׁנִּמְצָא בֵּין שְׁטָרוֹת קְרוּעִין הָכָא נָמֵי שֶׁמְּצָאוֹ בֵּין שְׁטָרוֹת קְרוּעִין
תָּא שְׁמַע נִמְצָא לְאֶחָד בֵּין שְׁטָרוֹתָיו שְׁטָרוֹ שֶׁל יוֹסֵף בֶּן שִׁמְעוֹן פָּרוּעַ שְׁטָרוֹת שְׁנֵיהֶם פְּרוּעִין
כִּדְאָמַר רַב סָפְרָא שֶׁנִּמְצָא בֵּין שְׁטָרוֹת קְרוּעִין הָכָא נָמֵי שֶׁנִּמְצָא בֵּין שְׁטָרוֹת קְרוּעִין
תָּא שְׁמַע שְׁבוּעָה שֶׁלֹּא פְּקָדַנוּ אַבָּא וְשֶׁלֹּא אָמַר לָנוּ אַבָּא וְשֶׁלֹּא מָצָאנוּ בֵּין שְׁטָרוֹתָיו שֶׁל אַבָּא שֶׁשְּׁטָר זֶה פָּרוּעַ
אָמַר רַב סָפְרָא שֶׁנִּמְצָא בֵּין שְׁטָרוֹת קְרוּעִין
תָּא שְׁמַע סִמְפּוֹן שֶׁיֵּשׁ עָלָיו עֵדִים יִתְקַיֵּים בְּחוֹתְמָיו אֵימָא יִתְקַיֵּים מֵחוֹתְמָיו
<h2>דף כא.</h2>
דְּשָׁיְילִינַן לְהוּ לְסָהֲדִי אִי פָּרוּעַ אִי לָא פָּרוּעַ
תָּא שְׁמַע סִמְפּוֹן שֶׁיֵּשׁ עָלָיו עֵדִים כָּשֵׁר מַאי עֵדִים עֵדֵי קִיּוּם
הָכִי נָמֵי מִסְתַּבְּרָא מִדְּקָתָנֵי סֵיפָא וְשֶׁאֵין עָלָיו עֵדִים פָּסוּל מַאי אֵין עָלָיו עֵדִים אִילֵּימָא דְּלֵיכָּא עִלָּוֵיהּ עֵדִים כְּלָל צְרִיכָא לְמֵימַר דְּפָסוּל אֶלָּא לָאו עֵדֵי קִיּוּם
גּוּפָא סִמְפּוֹן שֶׁיֵּשׁ עָלָיו עֵדִים יִתְקַיֵּים בְּחוֹתְמָיו אֵין עָלָיו עֵדִים וְיוֹצֵא מִתַּחַת יְדֵי שָׁלִישׁ אוֹ שֶׁיּוֹצֵא לְאַחַר חִיתּוּם שְׁטָרוֹת כָּשֵׁר
יוֹצֵא מִתַּחַת יְדֵי שָׁלִישׁ דְּהָא הֵימְנֵיהּ מַלְוֶה לְשָׁלִישׁ יוֹצֵא לְאַחַר חִיתּוּם שְׁטָרוֹת נָמֵי דְּאִי לָאו דִּפְרִיעַ לָא הֲוָה מַרַע לֵיהּ לִשְׁטָרֵיהּ:
<strong><big>הֲדַרַן עֲלָךְ שְׁנַיִם אוֹחֲזִין </big></strong>
מַתְנִי׳ <strong><big>אֵלּוּ</big></strong> מְצִיאוֹת שֶׁלּוֹ וְאֵלּוּ חַיָּיב לְהַכְרִיז
אֵלּוּ מְצִיאוֹת שֶׁלּוֹ מָצָא פֵּירוֹת מְפוּזָּרִין מָעוֹת מְפוּזָּרוֹת כְּרִיכוֹת בִּרְשׁוּת הָרַבִּים וְעִגּוּלֵי דְבֵילָה כִּכָּרוֹת שֶׁל נַחְתּוֹם מַחְרוֹזוֹת שֶׁל דָּגִים וַחֲתִיכוֹת שֶׁל בָּשָׂר וְגִיזֵּי צֶמֶר הַלְּקוּחִין מִמְּדִינָתָן וַאֲנִיצֵי פִשְׁתָּן וּלְשׁוֹנוֹת שֶׁל אַרְגָּמָן הֲרֵי אֵלּוּ שֶׁלּוֹ דִּבְרֵי רַבִּי מֵאִיר
רַבִּי יְהוּדָה אוֹמֵר כֹּל שֶׁיֵּשׁ בּוֹ שִׁינּוּי חַיָּיב לְהַכְרִיז כֵּיצַד מָצָא עִגּוּל וּבְתוֹכוֹ חֶרֶס כִּכָּר וּבְתוֹכוֹ מָעוֹת
רַבִּי שִׁמְעוֹן בֶּן אֶלְעָזָר אוֹמֵר כׇּל כְּלֵי אַנְפּוּרְיָא אֵין חַיָּיב לְהַכְרִיז:
<strong><big>גְּמָ׳</big></strong> מָצָא פֵּירוֹת מְפוּזָּרִין וְכַמָּה אָמַר רַבִּי יִצְחָק קַב בְּאַרְבַּע אַמּוֹת
הֵיכִי דָּמֵי אִי דֶּרֶךְ נְפִילָה אֲפִילּוּ טוּבָא נָמֵי וְאִי דֶּרֶךְ הִינּוּחַ אֲפִילּוּ בְּצִיר מֵהָכִי נָמֵי לָא
אָמַר רַב עוּקְבָא בַּר חָמָא בְּמַכְנַשְׁתָּא דְּבֵי דָרֵי עָסְקִינַן קַב בְּאַרְבַּע אַמּוֹת דִּנְפִישׁ טִרְחַיְיהוּ לָא טָרַח אִינִישׁ וְלָא הָדַר אָתֵי וְשָׁקֵיל לְהוּ אַפְקוֹרֵי מַפְקַר לְהוּ בְּצִיר מֵהָכִי טָרַח וְהָדַר אָתֵי וְשָׁקֵיל לְהוּ וְלָא מַפְקַר לְהוּ
בָּעֵי רַבִּי יִרְמְיָה חֲצִי קַב בִּשְׁתֵּי אַמּוֹת מַהוּ קַב בְּאַרְבַּע אַמּוֹת טַעְמָא מַאי מִשּׁוּם דִּנְפִישׁ טִרְחַיְיהוּ חֲצִי קַב בִּשְׁתֵּי אַמּוֹת כֵּיוָן דְּלָא נְפִישׁ טִרְחַיְיהוּ לָא מַפְקַר לְהוּ אוֹ דִּלְמָא מִשּׁוּם דְּלָא חֲשִׁיבִי וַחֲצִי קַב בִּשְׁתֵּי אַמּוֹת כֵּיוָן דְּלָא חֲשִׁיבִי מַפְקַר לְהוּ
קַבַּיִים בִּשְׁמוֹנֶה אַמּוֹת מַהוּ קַב בְּאַרְבַּע אַמּוֹת טַעְמָא מַאי מִשּׁוּם דִּנְפִישׁ טִרְחַיְיהוּ וְכׇל שֶׁכֵּן קַבַּיִים בִּשְׁמוֹנֶה אַמּוֹת כֵּיוָן דִּנְפִישׁא טִרְחַיְיהוּ טְפֵי מַפְקַר לְהוּ אוֹ דִלְמָא מִשּׁוּם דְּלָא חֲשִׁיבִי וְקַבַּיִים בִּשְׁמוֹנֶה אַמּוֹת כֵּיוָן דַּחֲשִׁיבִי לָא מַפְקַר לְהוּ
קַב שׁוּמְשְׁמִין בְּאַרְבַּע אַמּוֹת מַהוּ קַב בְּאַרְבַּע אַמּוֹת טַעְמָא מַאי מִשּׁוּם דְּלָא חֲשִׁיבִי וְשׁוּמְשְׁמִין כֵּיוָן דַּחֲשִׁיבִי לָא מַפְקַר לְהוּ אוֹ דִלְמָא מִשּׁוּם דִּנְפִישׁ טִרְחַיְיהוּ וְכׇל שֶׁכֵּן שׁוּמְשְׁמִין כֵּיוָן דִּנְפִישׁ טִרְחַיְיהוּ טְפֵי מַפְקַר לְהוּ
קַב תַּמְרֵי בְּאַרְבַּע אַמּוֹת קַב רִמּוֹנֵי בְּאַרְבַּע אַמּוֹת מַהוּ קַב בְּאַרְבַּע אַמּוֹת טַעְמָא מַאי מִשּׁוּם דְּלָא חֲשִׁיבִי קַב תַּמְרֵי בְּאַרְבַּע אַמּוֹת קַב רִמּוֹנֵי בְּאַרְבַּע אַמּוֹת נָמֵי כֵּיוָן דְּלָא חֲשִׁיבִי מַפְקַר לְהוּ
אוֹ דִלְמָא מִשּׁוּם דִּנְפִישׁא טִרְחַיְיהוּ וְקַב תַּמְרֵי בְּאַרְבַּע אַמּוֹת וְקַב רִמּוֹנֵי בְּאַרְבַּע אַמּוֹת כֵּיוָן דְּלָא נְפִישׁ טִרְחַיְיהוּ לָא מַפְקַר לְהוּ מַאי תֵּיקוּ
אִיתְּמַר
<h2>דף כא:</h2>
יֵאוּשׁ שֶׁלֹּא מִדַּעַת אַבָּיֵי אָמַר לָא הָוֵי יֵאוּשׁ וְרָבָא אָמַר הָוֵי יֵאוּשׁ
בְּדָבָר שֶׁיֵּשׁ בּוֹ סִימָן כּוּלֵּי עָלְמָא לָא פְּלִיגִי דְּלָא הָוֵי יֵאוּשׁ וְאַף עַל גַּב דְּשַׁמְעִינֵיהּ דְּמִיָּאַשׁ לְסוֹף לָא הָוֵי יֵאוּשׁ דְּכִי אֲתָא לִידֵיהּ בְּאִיסּוּרָא הוּא דַּאֲתָא לִידֵיהּ דִּלְכִי יָדַע דִּנְפַל מִינֵּיהּ לָא מִיָּאַשׁ מֵימָר אָמַר סִימָנָא אִית לִי בְּגַוֵּיהּ יָהֵבְנָא סִימָנָא וְשָׁקֵילְנָא לֵיהּ
בְּזוּטוֹ שֶׁל יָם וּבִשְׁלוּלִיתוֹ שֶׁל נָהָר אַף עַל גַּב דְּאִית בֵּיהּ סִימָן רַחֲמָנָא שַׁרְיֵיהּ כִּדְבָעֵינַן לְמֵימַר לְקַמַּן
כִּי פְּלִיגִי בְּדָבָר שֶׁאֵין בּוֹ סִימָן אַבָּיֵי אָמַר לָא הָוֵי יֵאוּשׁ דְּהָא לָא יָדַע דִּנְפַל מִינֵּיהּ רָבָא אָמַר הָוֵי יֵאוּשׁ דִּלְכִי יָדַע דִּנְפַל מִינֵּיהּ מִיָּאַשׁ מֵימָר אָמַר סִימָנָא לֵית לִי בְּגַוֵּיהּ מֵהַשְׁתָּא הוּא דְּמִיָּאַשׁ
(סִימַן פמגש ממקגטי ככסעז)
שְׁמַע פֵּירוֹת מְפוּזָּרִין הָא לָא יָדַע דִּנְפַל מִינֵּיהּ הָא אָמַר רַב עוּקְבָא בַּר חָמָא הָכָא בְּמַכְנַשְׁתָּא (דְּבִיזְרֵי) [דְּבֵי דָרֵי] עָסְקִינַן דַּאֲבֵידָה
תָּא שְׁמַע מָעוֹת מְפוּזָּרוֹת הֲרֵי אֵלּוּ שֶׁלּוֹ אַמַּאי הָא לָא יָדַע דִּנְפַל מִינֵּיהּ הָתָם נָמֵי כִּדְרַבִּי יִצְחָק דְּאָמַר אָדָם עָשׂוּי לְמַשְׁמֵשׁ בְּכִיסוֹ בְּכׇל שָׁעָה וְשָׁעָה הָכָא נָמֵי אָדָם עָשׂוּי לְמַשְׁמֵשׁ בְּכִיסוֹ בְּכׇל שָׁעָה וְשָׁעָה
תָּא שְׁמַע עִיגּוּלֵי דְבֵילָה וְכִכָּרוֹת שֶׁל נַחְתּוֹם הֲרֵי אֵלּוּ שֶׁלּוֹ אַמַּאי וְהָא לָא יָדַע דִּנְפַל מִינֵּיהּ הָתָם נָמֵי אַגַּב דְּיַקִּירֵי מִידָּע יָדַע בְּהוּ
תָּא שְׁמַע וּלְשׁוֹנוֹת שֶׁל אַרְגָּמָן הֲרֵי אֵלּוּ שֶׁלּוֹ וְאַמַּאי הָא לָא יָדַע דִּנְפַל מִינֵּיהּ הָתָם נָמֵי אַגַּב דַּחֲשִׁיבִי מַשְׁמוּשֵׁי מְמַשְׁמֵשׁ בְּהוּ וְכִדְרַבִּי יִצְחָק
תָּא שְׁמַע הַמּוֹצֵא מָעוֹת בְּבָתֵּי כְנֵסִיּוֹת וּבְבָתֵּי מִדְרָשׁוֹת וּבְכׇל מָקוֹם שֶׁהָרַבִּים מְצוּיִין שָׁם הֲרֵי אֵלּוּ שֶׁלּוֹ מִפְּנֵי שֶׁהַבְּעָלִים מִתְיָאֲשִׁין מֵהֶן וְהָא לָא יָדַע דִּנְפַל מִינֵּיהּ אָמַר רַבִּי יִצְחָק אָדָם עָשׂוּי לְמַשְׁמֵשׁ בְּכִיסוֹ בְּכׇל שָׁעָה
תָּא שְׁמַע מֵאֵימָתַי כׇּל אָדָם מוּתָּרִים בַּלֶּקֶט מִשֶּׁיֵּלְכוּ בָּהּ הַנָּמוֹשׁוֹת וְאָמְרִינַן מַאי נָמוֹשׁוֹת וְאָמַר רַבִּי יוֹחָנָן סָבֵי דְּאָזְלִי אַתִּיגְרָא רֵישׁ לָקִישׁ אָמַר לָקוֹטֵי בָּתַר לָקוֹטֵי
וְאַמַּאי נְהִי דַּעֲנִיִּים דְּהָכָא מִיָּאֲשִׁי אִיכָּא עֲנִיִּים בְּדוּכְתָּא אַחְרִיתָא דְּלָא מִיָּאֲשִׁי אָמְרִי כֵּיוָן דְּאִיכָּא עֲנִיִּים הָכָא הָנָךְ מֵעִיקָּרָא אִיָּאוֹשֵׁי מִיָּאַשׁ וְאָמְרִי עֲנִיִּים דְּהָתָם מְלַקְּטִי לֵיהּ
תָּא שְׁמַע קְצִיעוֹת בַּדֶּרֶךְ וַאֲפִילּוּ בְּצַד שְׂדֵה קְצִיעוֹת וְכֵן תְּאֵנָה הַנּוֹטָה לַדֶּרֶךְ וּמָצָא תְּאֵנִים תַּחְתֶּיהָ מוּתָּרוֹת מִשּׁוּם גָּזֵל וּפְטוּרוֹת מִן הַמַּעֲשֵׂר בְּזֵיתִים וּבְחָרוּבִים אָסוּר
בִּשְׁלָמָא רֵישָׁא לְאַבָּיֵי לָא קַשְׁיָא אַגַּב דַּחֲשִׁיבִי מְמַשְׁמֵשׁ בְּהוּ תְּאֵנָה נָמֵי מִידָּע יְדִיעַ דְּנָתְרָא
אֶלָּא סֵיפָא לְרָבָא קַשְׁיָא דְּקָתָנֵי בְּזֵיתִים וּבְחָרוּבִים אָסוּר אָמַר רַבִּי אֲבָהוּ שָׁאנֵי זַיִת הוֹאִיל וְחָזוּתוֹ מוֹכִיחַ עָלָיו וְאַף עַל גַּב דְּנָתְרִין זֵיתֵי מִידָּע יְדִיעַ דּוּכְתָּא דְּאִינִישׁ אִינִישׁ הוּא
אִי הָכִי אֲפִילּוּ רֵישָׁא נָמֵי אָמַר רַב פָּפָּא תְּאֵנָה עִם נְפִילָתָהּ נִמְאֶסֶת
תָּא שְׁמַע הַגַּנָּב שֶׁנָּטַל מִזֶּה וְנָתַן לָזֶה וְכֵן גַּזְלָן שֶׁנָּטַל מִזֶּה וְנָתַן לָזֶה
<h2>דף כב.</h2>
וְכֵן יַרְדֵּן שֶׁנָּטַל מִזֶּה וְנָתַן לָזֶה מַה שֶּׁנָּטַל נָטַל וּמַה שֶּׁנָּתַן נָתַן
בִּשְׁלָמָא גַּזְלָן וְיַרְדֵּן דְּקָא חָזֵי לְהוּ וּמִיָּאַשׁ אֶלָּא גַּנָּב מִי קָא חָזֵי לֵיהּ דְּמִיָּאַשׁ תַּרְגְּמַהּ רַב פָּפָּא בְּלִסְטִים מְזוּיָּן אִי הָכִי הַיְינוּ גַּזְלָן תְּרֵי גַּוְונֵי גַּזְלָן
תָּא שְׁמַע שָׁטַף נָהָר קוֹרָיו עֵצָיו וַאֲבָנָיו וּנְתָנוֹ בְּתוֹךְ שְׂדֵה חֲבֵירוֹ הֲרֵי אֵלּוּ שֶׁלּוֹ מִפְּנֵי שֶׁנִּתְיָאֲשׁוּ הַבְּעָלִים טַעְמָא דְּנִתְיָאֲשׁוּ הַבְּעָלִים הָא סְתָמָא לָא הָכָא בְּמַאי עָסְקִינַן כְּשֶׁיָּכוֹל לְהַצִּיל
אִי הָכִי אֵימָא סֵיפָא אִם הָיוּ הַבְּעָלִים מְרַדְּפִין אַחֲרֵיהֶם חַיָּיב לְהַחְזִיר אִי בִּיכוֹלִין לְהַצִּיל מַאי אִרְיָא מְרַדְּפִין אֲפִילּוּ אֵין מְרַדְּפִין נָמֵי הָכָא בְּמַאי עָסְקִינַן בִּיכוֹלִין לְהַצִּיל עַל יְדֵי הַדְּחָק מְרַדְּפִין לָא אִיָּיאוּשׁ אֵין מְרַדְּפִין אִיָּיאוֹשֵׁי מִיָּאַשׁ
תָּא שְׁמַע כֵּיצַד אָמְרוּ הַתּוֹרֵם שֶׁלֹּא מִדַּעַת תְּרוּמָתוֹ תְּרוּמָה הֲרֵי שֶׁיָּרַד לְתוֹךְ שְׂדֵה חֲבֵירוֹ וְלִיקֵּט וְתָרַם שֶׁלֹּא בִּרְשׁוּת אִם חוֹשֵׁשׁ מִשּׁוּם גָּזֵל אֵין תְּרוּמָתוֹ תְּרוּמָה וְאִם לָאו תְּרוּמָתוֹ תְּרוּמָה
וּמִנַּיִן הוּא יוֹדֵעַ אִם חוֹשֵׁשׁ מִשּׁוּם גָּזֵל וְאִם לָאו הֲרֵי שֶׁבָּא בַּעַל הַבַּיִת וּמְצָאוֹ וְאָמַר לוֹ כְּלָךְ אֵצֶל יָפוֹת אִם נִמְצְאוּ יָפוֹת מֵהֶן תְּרוּמָתוֹ תְּרוּמָה וְאִם לָאו אֵין תְּרוּמָתוֹ תְּרוּמָה לִיקְּטוּ הַבְּעָלִים וְהוֹסִיפוּ עֲלֵיהֶן בֵּין כָּךְ וּבֵין כָּךְ תְּרוּמָתוֹ תְּרוּמָה
וְכִי נִמְצְאוּ יָפוֹת מֵהֶן תְּרוּמָתוֹ תְּרוּמָה אַמַּאי בְּעִידָּנָא דִּתְרַם הָא לָא הֲוָה יָדַע תַּרְגְּמַהּ רָבָא אַלִּיבָּא דְּאַבָּיֵי דְּשַׁוְּיֵהּ שָׁלִיחַ
הָכִי נָמֵי מִסְתַּבְּרָא דְּאִי סָלְקָא דַעְתָּךְ דְּלָא שַׁוְּויֵהּ שָׁלִיחַ מִי הָוְיָא תְּרוּמָתוֹ תְּרוּמָה וְהָא אַתֶּם גַּם אַתֶּם אָמַר רַחֲמָנָא לְרַבּוֹת שְׁלוּחֲכֶם מָה אַתֶּם לְדַעְתְּכֶם אַף שְׁלוּחֲכֶם לְדַעְתְּכֶם
אֶלָּא הָכָא בְּמַאי עָסְקִינַן כְּגוֹן דְּשַׁוְּיֵהּ שָׁלִיחַ וַאֲמַר לֵיהּ זִיל תְּרוֹם וְלָא אֲמַר לֵיהּ תְּרוֹם מֵהָנֵי וּסְתָמֵיהּ דְּבַעַל הַבַּיִת כִּי תָּרֵים מִבֵּינוֹנִית (הוּא) תָּרֵים וַאֲזַל אִיהוּ וּתְרַם מִיָּפוֹת וּבָא בַּעַל הַבַּיִת וּמְצָאוֹ וַאֲמַר לֵיהּ כְּלָךְ אֵצֶל יָפוֹת אִם נִמְצְאוּ יָפוֹת מֵהֶן תְּרוּמָתוֹ תְּרוּמָה וְאִם לָאו אֵין תְּרוּמָתוֹ תְּרוּמָה
אַמֵּימָר וּמָר זוּטְרָא וְרַב אָשֵׁי אִקְּלַעוּ לְבוּסְתָּנָא דְּמָרִי בַּר אִיסַק אַיְיתִי אֲרִיסֵיהּ תַּמְרֵי וְרִימּוֹנֵי וּשְׁדָא קַמַּיְיהוּ אַמֵּימָר וְרַב אָשֵׁי אָכְלִי מָר זוּטְרָא לָא אֲכַל אַדְּהָכִי אֲתָא מָרִי בַּר אִיסַק אַשְׁכְּחִינְהוּ וַאֲמַר לֵיהּ לַאֲרִיסֵיהּ אַמַּאי לָא אַיְיתֵית לְהוּ לְרַבָּנַן מֵהָנָךְ שַׁפִּירָתָא
אֲמַרוּ לֵיהּ אַמֵּימָר וְרַב אָשֵׁי לְמָר זוּטְרָא הַשְׁתָּא אַמַּאי לָא אָכֵיל מָר וְהָתַנְיָא אִם נִמְצְאוּ יָפוֹת מֵהֶן תְּרוּמָתוֹ תְּרוּמָה אֲמַר לְהוּ הָכִי אָמַר רָבָא לֹא אָמְרוּ כְּלָךְ אֵצֶל יָפוֹת אֶלָּא לְעִנְיַן תְּרוּמָה בִּלְבַד מִשּׁוּם דְּמִצְוָה הוּא וְנִיחָא לֵיהּ אֲבָל הָכָא מִשּׁוּם כְּסִיפוּתָא הוּא דְּאָמַר הָכִי
תָּא שְׁמַע עוֹדֵהוּ הַטַּל עֲלֵיהֶן וְשָׂמַח הֲרֵי זֶה בְּכִי יֻתַּן נִגְּבוּ אַף עַל פִּי שֶׁשָּׂמַח
<h2>דף כב:</h2>
אֵינָן בְּכִי יוּתַּן
טַעְמָא מַאי לָאו מִשּׁוּם דְּלָא אָמְרִינַן כֵּיוָן דְּאִיגַּלַּאי מִילְּתָא דְּהַשְׁתָּא נִיחָא לֵיהּ מֵעִיקָּרָא נָמֵי נִיחָא לֵיהּ שָׁאנֵי הָתָם דִּכְתִיב כִּי יִתֵּן עַד שֶׁיִּתֵּן
אִי הָכִי רֵישָׁא נָמֵי הָתָם כִּדְרַב פָּפָּא דְּרַב פָּפָּא רָמֵי כְּתִיב כִּי יִתֵּן וְקָרֵינַן כִּי יוּתַּן הָא כֵּיצַד
בָּעֵינַן כִּי יוּתַּן דֻּומְיָא דְּכִי יִתֵּן מָה יִתֵּן לְדַעַת אַף כִּי יוּתַּן נָמֵי לְדַעַת
תָּא שְׁמַע דְּאָמַר רַבִּי יוֹחָנָן מִשּׁוּם רַבִּי יִשְׁמָעֵאל בֶּן יְהוֹצָדָק מִנַּיִן לַאֲבֵידָה שֶׁשְּׁטָפָהּ נָהָר שֶׁהִיא מוּתֶּרֶת דִּכְתִיב וְכֵן תַּעֲשֶׂה לַחֲמוֹרוֹ וְכֵן תַּעֲשֶׂה לְשִׂמְלָתוֹ וְכֵן תַּעֲשֶׂה לְכׇל אֲבֵידַת אָחִיךָ אֲשֶׁר תֹּאבַד מִמֶּנּוּ וּמְצָאתָהּ מִי שֶׁאֲבוּדָה הֵימֶנּוּ וּמְצוּיָה אֵצֶל כׇּל אָדָם יָצָאתָה זוֹ שֶׁאֲבוּדָה מִמֶּנּוּ וְאֵינָהּ מְצוּיָה אֵצֶל כׇּל אָדָם
וְאִיסּוּרָא דּוּמְיָא דְּהֶיתֵּירָא מָה הֶיתֵּירָא בֵּין דְּאִית בַּהּ סִימָן וּבֵין דְּלֵית בַּהּ סִימָן שַׁרְיָא אַף אִיסּוּרָא בֵּין דְּאִית בַּהּ סִימַן וּבֵין דְּלֵית בַּהּ סִימָן אֲסִירָא תְּיוּבְתָּא דְרָבָא תְּיוּבְתָּא
וְהִלְכְתָא כְּווֹתֵיהּ דְּאַבָּיֵי בְּיַעַל קַגַּם
אֲמַר לֵיהּ רַב אַחָא בְּרֵיהּ דְּרָבָא לְרַב אָשֵׁי וְכִי מֵאַחַר דְּאִיתּוֹתַב רָבָא הָנֵי תַּמְרֵי דְזִיקָא הֵיכִי אָכְלִינַן לְהוּ אֲמַר לֵיהּ כֵּיוָן דְּאִיכָּא שְׁקָצִים וּרְמָשִׂים דְּקָא אָכְלִי לְהוּ מֵעִיקָּרָא יָאוֹשֵׁי מְיָאַשׁ מִנַּיְיהוּ
יַתְמֵי דְּלָאו בְּנֵי מְחִילָה נִינְהוּ מַאי אֲמַר לֵיהּ בָּאגָא בְּאַרְעָא דְיַתְמֵי לָא מַחְזְקִינַן
מוּחְזָק וְעוֹמֵד מַאי כְּרַכְתָּא מַאי אֲמַר לֵיהּ אֲסִירָן:
כְּרִיכוֹת בִּרְשׁוּת הָרַבִּים הֲרֵי אֵלּוּ שֶׁלּוֹ: אָמַר רַבָּה וַאֲפִילּוּ בְּדָבָר שֶׁיֵּשׁ בּוֹ סִימָן אַלְמָא קָסָבַר רַבָּה סִימָן הֶעָשׂוּי לִידָּרֵס לָא הָוֵי סִימָן רָבָא אָמַר לֹא שָׁנוּ אֶלָּא בְּדָבָר שֶׁאֵין בּוֹ סִימָן אֲבָל בְּדָבָר שֶׁיֵּשׁ בּוֹ סִימָן חַיָּיב לְהַכְרִיז אַלְמָא קָסָבַר רָבָא סִימָן הֶעָשׂוּי לִידָּרֵס הָוֵי סִימָן
וְאִיכָּא דְּמַתְנֵי לְהָא שְׁמַעְתָּא בְּאַנְפֵּי נַפְשַׁהּ סִימָן הֶעָשׂוּי לִידָּרֵס רַבָּה אָמַר לָא הָוֵי סִימָן וְרָבָא אָמַר הָוֵי סִימָן
תְּנַן כְּרִיכוֹת בִּרְשׁוּת הָרַבִּים הֲרֵי אֵלּוּ שֶׁלּוֹ בִּרְשׁוּת הַיָּחִיד נוֹטֵל וּמַכְרִיז הֵיכִי דָּמֵי אִי דְּלֵית בְּהוּ סִימָן בִּרְשׁוּת הַיָּחִיד מַאי מַכְרֵיז אֶלָּא לָאו דְּאִית בְּהוּ סִימָן וְקָתָנֵי בִּרְשׁוּת הָרַבִּים הֲרֵי אֵלּוּ שֶׁלּוֹ אַלְמָא סִימָן הֶעָשׂוּי לִידָּרֵס לָא הָוֵי סִימָן תְּיוּבְתָּא דְּרָבָא
אָמַר לָךְ רָבָא לְעוֹלָם דְּלֵית בְּהוּ סִימָן וּדְקָא אָמְרַתְּ בִּרְשׁוּת הַיָּחִיד מַאי מַכְרֵיז מַכְרֵיז מָקוֹם וְרַבָּה אָמַר מָקוֹם לָא הָוֵי סִימָן דְּאִיתְּמַר מָקוֹם רַבָּה אָמַר לָא הָוֵי סִימָן וְרָבָא אָמַר הָוֵי סִימָן
תָּא שְׁמַע כְּרִיכוֹת בִּרְשׁוּת הָרַבִּים הֲרֵי אֵלּוּ שֶׁלּוֹ בִּרְשׁוּת הַיָּחִיד נוֹטֵל וּמַכְרִיז וְהָאֲלוּמּוֹת בֵּין בִּרְשׁוּת הָרַבִּים בֵּין בִּרְשׁוּת הַיָּחִיד נוֹטֵל וּמַכְרִיז רַבָּה הֵיכִי מְתָרֵץ לַהּ וְרָבָא הֵיכִי מְתָרֵץ לַהּ רַבָּה מְתָרֵץ לְטַעְמֵיהּ בְּסִימָן וְרָבָא מְתָרֵץ לְטַעְמֵיהּ בְּמָקוֹם
רַבָּה מְתָרֵץ לְטַעְמֵיהּ בְּסִימָן כְּרִיכוֹת בִּרְשׁוּת הָרַבִּים הֲרֵי אֵלּוּ שֶׁלּוֹ מִשּׁוּם
<h2>דף כג.</h2>
דְּמִדַּרְסָא בִּרְשׁוּת הַיָּחִיד נוֹטֵל וּמַכְרִיז דְּלָא מִדַּרְסָא וְהָאֲלוּמּוֹת בֵּין בִּרְשׁוּת הָרַבִּים וּבֵין בִּרְשׁוּת הַיָּחִיד נוֹטֵל וּמַכְרִיז כֵּיוָן דִּגְבִיהָן לָא מִדַּרְסָא
וְרָבָא מְתָרֵץ לְטַעְמֵיהּ בְּמָקוֹם כְּרִיכוֹת בִּרְשׁוּת הָרַבִּים הֲרֵי אֵלּוּ שֶׁלּוֹ דְּמִינַּשְׁתְּפָא בִּרְשׁוּת הַיָּחִיד חַיָּיב לְהַכְרִיז דְּלָא מִינַּשְׁתְּפָא וְהָאֲלוּמּוֹת בֵּין בִּרְשׁוּת הָרַבִּים וּבֵין בִּרְשׁוּת הַיָּחִיד נוֹטֵל וּמַכְרִיז כֵּיוָן דְּיַקִּירֵי לָא מִינַּשְׁתְּפָא
תָּא שְׁמַע כִּכָּרוֹת שֶׁל נַחְתּוֹם הֲרֵי אֵלּוּ שֶׁלּוֹ הָא שֶׁל בַּעַל הַבַּיִת חַיָּיב לְהַכְרִיז שֶׁל בַּעַל הַבַּיִת מַאי טַעְמָא כֵּיוָן דְּאִית בְּהוּ סִימָן דְּמִידָּע יְדִיעַ רִפְתָּא דְאִינִישׁ אִינִישׁ הוּא וְלָא שְׁנָא רְשׁוּת הָרַבִּים וְלָא שְׁנָא רְשׁוּת הַיָּחִיד נוֹטֵל וּמַכְרִיז אַלְמָא סִימָן הֶעָשׂוּי לִידָּרֵס הָוֵי סִימָן תְּיוּבְתָּא דְּרַבָּה
אָמַר לָךְ רַבָּה הָתָם הַיְינוּ טַעְמָא מִשּׁוּם דְּאֵין מַעֲבִירִין עַל הָאוֹכָלִין וְהָא אִיכָּא גּוֹיִם גּוֹיִם חָיְישִׁי לִכְשָׁפִים וְהָאִיכָּא בְּהֵמָה וּכְלָבִים בְּאַתְרָא דְּלָא שְׁכִיחִי בְּהֵמָה וּכְלָבִים
לֵימָא כְּתַנָּאֵי רַבִּי יְהוּדָה אוֹמֵר כׇּל דָּבָר שֶׁיֵּשׁ בּוֹ שִׁינּוּי חַיָּיב לְהַכְרִיז כֵּיצַד מָצָא עִיגּוּל וּבְתוֹכוֹ חֶרֶס כִּכָּר וּבְתוֹכוֹ מָעוֹת מִכְּלָל דְּתַנָּא קַמָּא סָבַר הֲרֵי אֵלּוּ שֶׁלּוֹ
סַבְרוּהָ דְּכוּלֵּי עָלְמָא סִימָן הַבָּא מֵאֵילָיו הָוֵי סִימָן וּמַעֲבִירִין עַל הָאוֹכָלִין מַאי לָאו בְּסִימָן הֶעָשׂוּי לִידָּרֵס קָא מִיפַּלְגִי מָר סָבַר לָא הָוֵי סִימָן וּמָר סָבַר הָוֵי סִימָן
אָמַר רַב זְבִיד מִשְּׁמֵיהּ דְּרָבָא אִי סָלְקָא דַעְתָּךְ דְּקָא סָבַר תַּנָּא קַמָּא סִימָן הֶעָשׂוּי לִידָּרֵס לָא הָוֵי סִימָן וּמַעֲבִירִין עַל הָאוֹכָלִין כִּכָּרוֹת שֶׁל בַּעַל הַבַּיִת בִּרְשׁוּת הָרַבִּים אַמַּאי מַכְרִיז
אֶלָּא אָמַר רַב זְבִיד מִשְּׁמֵיהּ דְּרָבָא דְּכוּלֵּי עָלְמָא סָבְרִי סִימָן הֶעָשׂוּי לִידָּרֵס הָוֵי סִימָן וּמַעֲבִירִין עַל הָאוֹכָלִין וְהָכָא בְּסִימָן הַבָּא מֵאֵילָיו קָא מִיפַּלְגִי דְּתַנָּא קַמָּא סָבַר סִימָן הַבָּא מֵאֵילָיו לָא הָוֵי סִימָן וְרַבִּי יְהוּדָה סָבַר הָוֵי סִימָן
וְרַבָּה אָמַר לָךְ דְּכוּלֵּי עָלְמָא סִימָן הֶעָשׂוּי לִידָּרֵס לָא הָוֵי סִימָן וְאֵין מַעֲבִירִין עַל הָאוֹכָלִין וְהָכָא בְּסִימָן הַבָּא מֵאֵילָיו קָמִיפַּלְגִי תַּנָּא קַמָּא סָבַר לָא הָוֵי סִימָן וְרַבִּי יְהוּדָה סָבַר הָוֵי סִימָן
אִיכָּא דְּאָמְרִי סַבְרוּהָ דְּכוּלֵּי עָלְמָא סִימָן הַבָּא מֵאֵילָיו הָוֵי סִימָן וְסִימָן הֶעָשׂוּי לִידָּרֵס לָא הָוֵי סִימָן מַאי לָאו בְּמַעֲבִירִין עַל הָאוֹכָלִין קָא מִיפַּלְגִי דְּמָר סָבַר מַעֲבִירִין וּמַר סָבַר אֵין מַעֲבִירִין
אָמַר רַב זְבִיד מִשְּׁמֵיהּ דְּרָבָא אִי סָלְקָא דַעְתָּךְ סָבַר תַּנָּא קַמָּא סִימָן הֶעָשׂוּי לִידָּרֵס לָא הָוֵי סִימָן וּמַעֲבִירִין עַל הָאוֹכָלִין כִּכָּרוֹת שֶׁל בַּעַל הַבַּיִת בִּרְשׁוּת הָרַבִּים אַמַּאי מַכְרִיז
אֶלָּא אָמַר רַב זְבִיד מִשְּׁמֵיהּ דְּרָבָא דְּכוּלֵּי עָלְמָא סָבְרִי סִימָן הֶעָשׂוּי לִידָּרֵס הָוֵי סִימָן וּמַעֲבִירִין עַל הָאוֹכָלִין וְהָכָא בְּסִימָן הַבָּא מֵאֵילָיו קָא מִיפַּלְגִי דְּתַנָּא קַמָּא סָבַר סִימָן הַבָּא מֵאֵילָיו לָא הָוֵי סִימָן וְרַבִּי יְהוּדָה סָבַר הָוֵי סִימָן
וְרַבָּה אָמַר לָךְ דְּכוּלֵּי עָלְמָא סִימָן הֶעָשׂוּי לִידָּרֵס לָא הָוֵי סִימָן וְאֵין מַעֲבִירִין עַל הָאוֹכָלִין וְהָכָא בְּסִימָן הַבָּא מֵאֵילָיו קָא מִיפַּלְגִי תַּנָּא קַמָּא סָבַר סִימָן הַבָּא מֵאֵילָיו לָא הָוֵי סִימָן וְרַבִּי יְהוּדָה סָבַר הָוֵי סִימָן
אָמַר רַב זְבִיד מִשְּׁמֵיהּ דְּרָבָא כְּלָלָא דַּאֲבֵידְתָּא כֵּיוָן דְּאָמַר וַוי לֵהּ לְחֶסְרוֹן כִּיס מִיָּאַשׁ לֵיהּ מִינַּהּ
וְאָמַר רַב זְבִיד מִשְּׁמֵיהּ דְּרָבָא הִלְכְתָא כְּרִיכוֹת בִּרְשׁוּת הָרַבִּים הֲרֵי אֵלּוּ שֶׁלּוֹ בִּרְשׁוּת הַיָּחִיד אִי דֶּרֶךְ נְפִילָה הֲרֵי אֵלּוּ שֶׁלּוֹ אִי דֶּרֶךְ הַנָּחָה נוֹטֵל וּמַכְרִיז וְזֶה וָזֶה בְּדָבָר שֶׁאֵין בּוֹ סִימָן אֲבָל בְּדָבָר שֶׁיֵּשׁ בּוֹ סִימָן לָא שְׁנָא בִּרְשׁוּת הָרַבִּים וְלָא שְׁנָא בִּרְשׁוּת הַיָּחִיד בֵּין דֶּרֶךְ נְפִילָה וּבֵין דֶּרֶךְ הַנָּחָה חַיָּיב לְהַכְרִיז
<h2>דף כג:</h2>
וּמַחְרוֹזוֹת שֶׁל דָּגִים: אַמַּאי לֶהֱוֵי קֶשֶׁר סִימָן בְּקִטְרָא דְּצַיָּידֵא דְּכוּלֵּי עָלְמָא הָכִי מְקַטְּרִי וְלֶהֱוֵי מִנְיָן סִימָן בְּמִנְיָנָא דְּשָׁוִין
בְּעוֹ מִינֵּיהּ מֵרַב שֵׁשֶׁת [מִנְיָן] הָוֵי סִימָן אוֹ לָא הָוֵי סִימָן אֲמַר לְהוּ רַב שֵׁשֶׁת תְּנֵיתוּהָ מָצָא כְּלֵי כֶסֶף וּכְלֵי נְחוֹשֶׁת גִּסְטְרוֹן שֶׁל אֲבָר וְכׇל כְּלֵי מַתָּכוֹת הֲרֵי זֶה לֹא יַחֲזִיר עַד שֶׁיִּתֵּן אוֹת אוֹ עַד שֶׁיְּכַוֵּין מִשְׁקְלוֹתָיו וּמִדְּמִשְׁקָל הָוֵי סִימָן מִדָּה וּמִנְיָן נָמֵי הָוֵי סִימָן:
וַחֲתִיכוֹת שֶׁל בָּשָׂר וְכוּ׳: אַמַּאי לֶהֱוֵי מַשְׁקְלָא סִימָן בְּמַשְׁקְלָא דְּשָׁוִין וְתֶהֱוֵי חֲתִיכָה גּוּפַהּ סִימָן אוֹ דְּדָפְקָא אוֹ דְּאַטְמָא מִי לָא תַּנְיָא מָצָא חֲתִיכוֹת דָּגִים וְדָג נָשׁוּךְ חַיָּיב לְהַכְרִיז חָבִיּוֹת שֶׁל יַיִן וְשֶׁל שֶׁמֶן וְשֶׁל תְּבוּאָה וְשֶׁל גְּרוֹגְרוֹת וְשֶׁל זֵיתִים הֲרֵי אֵלּוּ שֶׁלּוֹ
הָכָא בְּמַאי עָסְקִינַן בִּדְאִיכָּא סִימָנָא בִּפְסָקָא כִּי הָא דְּרַבָּה בַּר רַב הוּנָא מְחַתֵּיךְ לֵיהּ אַתְּלָתא קַרְנָתָא דַּיְקָא נָמֵי דְּקָתָנֵי דּוּמְיָא דְּדָג נָשׁוּךְ שְׁמַע מִינַּהּ
אָמַר מָר חָבִיּוֹת שֶׁל יַיִן וְשֶׁל שֶׁמֶן וְשֶׁל תְּבוּאָה וְשֶׁל גְּרוֹגְרוֹת וְשֶׁל זֵיתִים הֲרֵי אֵלּוּ שֶׁלּוֹ וְהָא תְּנַן כַּדֵּי יַיִן וְכַדֵּי שֶׁמֶן חַיָּיב לְהַכְרִיז אָמַר רַבִּי זֵירָא אָמַר רַב מַתְנִיתִין בְּרָשׁוּם מִכְּלָל דְּבָרַיְיתָא בְּפָתוּחַ אִי בְּפָתוּחַ אֲבֵידָה מִדַּעַת הִיא אָמַר רַב הוֹשַׁעְיָא בְּמֵצִיף
אַבָּיֵי אָמַר אֲפִילּוּ תֵּימָא אִידֵּי וְאִידֵּי בְּרָשׁוּם וְלָא קַשְׁיָא כָּאן קוֹדֶם שֶׁנִּפְתְּחוּ הָאוֹצָרוֹת כָּאן לְאַחַר שֶׁנִּפְתְּחוּ הָאוֹצָרוֹת כִּי הָא דְּרַב יַעֲקֹב בַּר אַבָּא אַשְׁכַּח חָבִיתָא דְחַמְרָא לְאַחַר שֶׁנִּפְתְּחוּ הָאוֹצָרוֹת אֲתָא לְקַמֵּיהּ דְּאַבָּיֵי אֲמַר לֵיהּ זִיל שְׁקוֹל לְנַפְשָׁךְ
בְּעָא מִינֵּיהּ רַב בִּיבִי מֵרַב נַחְמָן מָקוֹם הָוֵי סִימָן אוֹ לָא הָוֵי סִימָן אֲמַר לֵיהּ תְּנֵיתוּהָ מָצָא חָבִיּוֹת שֶׁל יַיִן וְשֶׁל שֶׁמֶן וְשֶׁל תְּבוּאָה וְשֶׁל גְּרוֹגְרוֹת וְשֶׁל זֵיתִים הֲרֵי אֵלּוּ שֶׁלּוֹ וְאִי סָלְקָא דַעְתָּךְ דְּמָקוֹם הָוֵי סִימָן לִכְרוֹז מָקוֹם אָמַר רַב זְבִיד הָכָא בְּמַאי עָסְקִינַן בְּרַקְּתָא דְנַהֲרָא
אָמַר רַב מָרִי מַאי טַעְמָא אֲמַרוּ רַבָּנַן רַקְּתָא דְנַהֲרָא לָא הָוֵי סִימָן דְּאָמְרִינַן לֵיהּ כִּי הֵיכִי דְּאִתְרְמִי לְדִידָךְ אִתְרְמִי נָמֵי לְחַבְרָךְ אִיכָּא דְּאָמְרִי אָמַר רַב מָרִי מַאי טַעְמָא אֲמַרוּ רַבָּנַן מָקוֹם לָא הָוֵי סִימָן דְּאָמְרִינַן לֵיהּ כִּי הֵיכִי דְּאִתְרְמִי לְדִידָךְ הַאי מְקוֹם אִתְרְמִי נָמֵי לְחַבְרָךְ הַאי מָקוֹם
הָהוּא גַּבְרָא דְּאַשְׁכַּח כּוּפְרָא בֵּי מַעֲצַרְתָּא אֲתָא לְקַמֵּיהּ דְּרַב אֲמַר לֵיהּ זִיל שְׁקוֹל לְנַפְשָׁךְ חַזְיֵיהּ דַּהֲוָה קָא מְחַסֵּם אֲמַר לֵיהּ זִיל פְּלוֹג לֵיהּ לְחִיָּיא בְּרִי מִינֵּיהּ לֵימָא קָא סָבַר רַב מָקוֹם לָא הָוֵי סִימָן אָמַר רַבִּי אַבָּא מִשּׁוּם יֵאוּשׁ בְּעָלִים נָגְעוּ בָּהּ דַּחֲזָא דְּקָדְחִי בֵּיהּ חִלְפֵי:
רַבִּי שִׁמְעוֹן בֶּן אֶלְעָזָר אוֹמֵר וְכוּ׳: מַאי אַנְפּוּרְיָא אָמַר רַב יְהוּדָה אָמַר שְׁמוּאֵל כֵּלִים חֲדָשִׁים שֶׁלֹּא שְׂבָעָתַן הָעַיִן הֵיכִי דָמֵי אִי אִית בְּהוּ סִימָן כִּי לֹא שְׂבָעָתַן הָעַיִן מַאי הָוֵי אִי דְּלֵית בְּהוּ סִימָן כִּי שְׂבָעָתַן הָעַיִן מַאי הָוֵי
לְעוֹלָם דְּלֵית בְּהוּ סִימָן נָפְקָא מִינַּהּ לְאַהְדּוֹרֵי לְצוּרְבָּא מֵרַבָּנַן בִּטְבִיעוּת עֵינָא שְׂבָעָתַן הָעַיִן קִים לֵיהּ בְּגַוַּיְיהוּ וּמַהְדְּרִינַן לֵיהּ כִּי לֹא שְׂבָעָתַן הָעַיִן לָא קִים לֵיהּ בְּגַוַּיְיהוּ וְלָא מַהְדְּרִינַן לֵיהּ דְּאָמַר רַב יְהוּדָה אָמַר שְׁמוּאֵל בְּהָנֵי תְּלָת מִילֵּי עֲבִידִי רַבָּנַן דִּמְשַׁנּוּ בְּמִלַּיְיהוּ בְּמַסֶּכֶת וּבְפוּרְיָא
<h2>דף כד.</h2>
וּבְאוּשְׁפִּיזָא מַאי נָפְקָא מִינַּהּ אָמַר מָר זוּטְרָא לְאַהְדּוֹרֵי לֵיהּ אֲבֵידְתָּא בִּטְבִיעוּת עֵינָא אִי יָדְעִינַן בֵּיהּ דְּלָא מְשַׁנֵּי אֶלָּא בְּהָנֵי תְּלָת מַהְדְּרִינַן לֵיהּ וְאִי מְשַׁנֵּי בְּמִילֵּי אַחֲרִינֵי לָא מַהְדְּרִינַן לֵיהּ
מָר זוּטְרָא חֲסִידָא אִגְּנִיב לֵיהּ כָּסָא דְכַסְפָּא מֵאוּשְׁפִּיזָא חַזְיֵאּ לְהָהוּא בַּר בֵּי רַב דְּמָשֵׁי יְדֵיהּ וְנָגֵיב בִּגְלִימָא דְחַבְרֵיהּ אֲמַר הַיְינוּ הַאי דְּלָא אִיכְפַּת לֵיהּ אַמָּמוֹנָא דְחַבְרֵיהּ כַּפְתֵיהּ וְאוֹדִי
תַּנְיָא מוֹדֶה רַבִּי שִׁמְעוֹן בֶּן אֶלְעָזָר בְּכֵלִים חֲדָשִׁים שֶׁשְּׂבָעָתַן הָעַיִן שֶׁחַיָּיב לְהַכְרִיז וְאֵלּוּ הֵן כֵּלִים חֲדָשִׁים שֶׁלֹּא שְׂבָעָתַן הָעַיִן שֶׁאֵינוֹ חַיָּיב לְהַכְרִיז כְּגוֹן בַּדֵּי מְחָטִין וְצִינּוֹרִיּוֹת וּמַחְרוֹזוֹת שֶׁל קַרְדּוּמּוֹת כׇּל אֵלּוּ שֶׁאָמְרוּ אֵימָתַי מוּתָּרִים בִּזְמַן שֶׁמְּצָאָן אֶחָד אֶחָד אֲבָל מְצָאָן שְׁנַיִם שְׁנַיִם חַיָּיב לְהַכְרִיז
מַאי בַּדֵּי שׂוֹכֵי וְאַמַּאי קָרוּ לֵיהּ בַּדֵּי דָּבָר דְּתָלוּ בֵּיהּ מִידֵּי בַּד קָרוּ לֵיהּ כִּי הַהוּא דִּתְנַן הָתָם עָלֶה אֶחָד בְּבַד אֶחָד
וְכֵן הָיָה רַבִּי שִׁמְעוֹן בֶּן אֶלְעָזָר אוֹמֵר הַמַּצִּיל מִן הָאֲרִי וּמִן הַדּוֹב וּמִן הַנָּמֵר וּמִן הַבַּרְדְּלָס וּמִן זוֹטוֹ שֶׁל יָם וּמִשְּׁלוּלִיתוֹ שֶׁל נָהָר הַמּוֹצֵא בִּסְרַטְיָא וּפְלַטְיָא גְּדוֹלָה וּבְכׇל מָקוֹם שֶׁהָרַבִּים מְצוּיִין שָׁם הֲרֵי אֵלּוּ שֶׁלּוֹ מִפְּנֵי שֶׁהַבְּעָלִים מִתְיָאֲשִׁין מֵהֶן
אִיבַּעְיָא לְהוּ כִּי קָאָמַר רַבִּי שִׁמְעוֹן בֶּן אֶלְעָזָר בְּרוֹב גּוֹיִם אֲבָל בְּרוֹב יִשְׂרָאֵל לָא אוֹ דִלְמָא אֲפִילּוּ בְּרוֹב יִשְׂרָאֵל נָמֵי אָמַר
אִם תִּמְצָא לוֹמַר אֲפִילּוּ בְּרוֹב יִשְׂרָאֵל נָמֵי אָמַר פְּלִיגִי רַבָּנַן עֲלֵיהּ אוֹ לָא פְּלִיגִי
וְאִם תִּמְצָא לוֹמַר פְּלִיגִי בְּרוֹב יִשְׂרָאֵל וַדַּאי פְּלִיגִי בְּרוֹב גּוֹיִם פְּלִיגִי אוֹ לָא פְּלִיגִי
וְאִם תִּמְצָא לוֹמַר פְּלִיגִי אֲפִילּוּ בְּרוֹב גּוֹיִם הֲלָכָה כְּמוֹתוֹ אוֹ אֵין הֲלָכָה כְּמוֹתוֹ
אִם תִּמְצָא לוֹמַר הֲלָכָה כְּמוֹתוֹ דַּוְקָא בְּרוֹב גּוֹיִם אוֹ אֲפִילּוּ בְּרוֹב יִשְׂרָאֵל
תָּא שְׁמַע הַמּוֹצֵא מָעוֹת בְּבָתֵּי כְנֵסִיּוֹת וּבְבָתֵּי מִדְרָשׁוֹת וּבְכׇל מָקוֹם שֶׁהָרַבִּים מְצוּיִין שָׁם הֲרֵי אֵלּוּ שֶׁלּוֹ מִפְּנֵי שֶׁהַבְּעָלִים מִתְיָאֲשִׁין מֵהֶן מַאן שָׁמְעַתְּ לֵיהּ דְּאָזֵיל בָּתַר רוּבָּא רַבִּי שִׁמְעוֹן בֶּן אֶלְעָזָר שָׁמְעַתְּ מִינַּהּ אֲפִילּוּ בְּרוֹב יִשְׂרָאֵל נָמֵי
הָכָא בְּמַאי עָסְקִינַן בִּמְפוּזָּרִין אִי בִּמְפוּזָּרִין מַאי אִרְיָא מָקוֹם שֶׁהָרַבִּים מְצוּיִין שָׁם אֲפִילּוּ אֵין הָרַבִּים מְצוּיִין שָׁם
אֶלָּא לְעוֹלָם בִּצְרוּרִין וְהָכָא בְּמַאי עָסְקִינַן בְּבָתֵּי כְנֵסִיּוֹת שֶׁל גּוֹיִם בָּתֵּי מִדְרָשׁוֹת מַאי אִיכָּא לְמֵימַר בָּתֵּי מִדְרָשׁוֹת דִּידַן דְּיָתְבִי בְּהוּ גּוֹיִם הַשְׁתָּא דְּאָתֵית לְהָכִי בָּתֵּי כְנֵסִיּוֹת נָמֵי דִּידַן דְּיָתְבִי בְּהוּ נָכְרִים
תָּא שְׁמַע מָצָא בָּהּ אֲבֵידָה אִם רוֹב יִשְׂרָאֵל חַיָּיב לְהַכְרִיז אִם רוֹב גּוֹיִם אֵינוֹ חַיָּיב לְהַכְרִיז מַאן שָׁמְעַתְּ לֵיהּ דְּאָמַר אָזְלִינַן בָּתַר רוּבָּא רַבִּי שִׁמְעוֹן בֶּן אֶלְעָזָר שָׁמְעַתְּ מִינַּהּ כִּי קָאָמַר רַבִּי שִׁמְעוֹן בֶּן אֶלְעָזָר בְּרוֹב גּוֹיִם אֲבָל בְּרוֹב יִשְׂרָאֵל לָא
מַנִּי רַבָּנַן הִיא תִּפְשׁוֹט מִינַּהּ דְּמוֹדוּ לֵיהּ רַבָּנַן לְרַבִּי שִׁמְעוֹן בֶּן אֶלְעָזָר בְּרוֹב גּוֹיִם
אֶלָּא לְעוֹלָם רַבִּי שִׁמְעוֹן בֶּן אֶלְעָזָר הִיא וַאֲפִילּוּ בְּרוֹב יִשְׂרָאֵל נָמֵי וְהָכָא בְּמַאי עָסְקִינַן בְּטָמוּן אִי בְּטָמוּן מַאי עֲבִידְתֵּיהּ גַּבֵּיהּ וְהָתְנַן מָצָא כְּלִי בָּאַשְׁפָּה מְכוּסֶּה לֹא יִגַּע בּוֹ מְגוּלֶּה נוֹטֵל וּמַכְרִיז
כִּדְאָמַר רַב פָּפָּא בְּאַשְׁפָּה שֶׁאֵינָהּ עֲשׂוּיָה לְפַנּוֹת וְנִמְלַךְ עָלֶיהָ לְפַנּוֹתָהּ הָכָא נָמֵי בְּאַשְׁפָּה שֶׁאֵינָהּ עֲשׂוּיָה לְפַנּוֹת וְנִמְלַךְ עָלֶיהָ לְפַנּוֹתָהּ
<h2>דף כד:</h2>
וְאִיבָּעֵית אֵימָא לְעוֹלָם רַבָּנַן מִי קָתָנֵי הֵן שֶׁלּוֹ אֵינוֹ חַיָּיב לְהַכְרִיז קָתָנֵי וְיַנִּיחַ וְיֵיתֵי יִשְׂרָאֵל וְיָהֵיב בֵּיהּ סִימָנָא וְשָׁקֵיל
תָּא שְׁמַע דְּאָמַר רַב אַסִּי מָצָא חָבִית יַיִן בְּעִיר שֶׁרוּבָּהּ גּוֹיִם מוּתֶּרֶת מִשּׁוּם מְצִיאָה וַאֲסוּרָה בַּהֲנָאָה בָּא יִשְׂרָאֵל וְנָתַן בָּהּ סִימָן מוּתֶּרֶת בִּשְׁתִיָּה לְמוֹצְאָהּ
כְּמַאן כְּרַבִּי שִׁמְעוֹן בֶּן אֶלְעָזָר שְׁמַע מִינַּהּ כִּי קָאָמַר רַבִּי שִׁמְעוֹן בֶּן אֶלְעָזָר בְּרוֹב גּוֹיִם אֲבָל בְּרוֹב יִשְׂרָאֵל לָא לְעוֹלָם אֵימָא לָךְ רַבִּי שִׁמְעוֹן בֶּן אֶלְעָזָר אֲפִילּוּ בְּרוֹב יִשְׂרָאֵל נָמֵי קָאָמַר וְרַב אַסִּי סָבַר לַהּ כְּווֹתֵיהּ בַּחֲדָא וּפְלִיג עֲלֵיהּ בַּחֲדָא
וְכִי מֵאַחַר דַּאֲסִירָא בַּהֲנָאָה מוּתֶּרֶת מִשּׁוּם מְצִיאָה לְמַאי הִלְכְתָא אָמַר רַב אָשֵׁי לְקַנְקַנָּהּ:
הָהוּא גַּבְרָא דְּאַשְׁכַּח אַרְבָּעָה זוּזֵי דְּצַיְירִי בִּסְדִינָא וּשְׁדוּ בִּנְהַר בֵּירָן אֲתָא לְקַמֵּיהּ דְּרַב יְהוּדָה אֲמַר לֵיהּ זִיל אַכְרֵיז וְהָא זוֹטוֹ שֶׁל יָם הוּא שָׁאנֵי נְהַר בֵּירָן כֵּיוָן דְּמִתְּקִיל לָא מִיָּאַשׁ וְהָא רוּבָּא גּוֹיִם נִינְהוּ שְׁמַע מִינַּהּ אֵין הֲלָכָה כְּרַבִּי שִׁמְעוֹן בֶּן אֶלְעָזָר אֲפִילּוּ בְּרוֹב גּוֹיִם שָׁאנֵי נְהַר בֵּירָן דְּיִשְׂרָאֵל סָכְרוּ לֵיהּ וְיִשְׂרָאֵל כָּרוּ לֵיהּ כֵּיוָן דְּיִשְׂרָאֵל סָכְרוּ לֵיהּ אֵימוֹר מִיִּשְׂרָאֵל נְפַל וְכֵיוָן דְּיִשְׂרָאֵל כָּרוּ לֵיהּ לָא מִיָּאַשׁ
רַב יְהוּדָה הֲוָה שָׁקֵיל וְאָזֵיל בָּתְרֵיהּ דְּמָר שְׁמוּאֵל בְּשׁוּקָא דְּבֵי דַיְסָא אֲמַר לֵיהּ מָצָא כָּאן אַרְנָקִי מַהוּ אֲמַר לֵיהּ הֲרֵי אֵלּוּ שֶׁלּוֹ בָּא יִשְׂרָאֵל וְנָתַן בָּהּ סִימָן מַהוּ אֲמַר לֵיהּ חַיָּיב לְהַחְזִיר תַּרְתֵּי אֲמַר לֵיהּ לִפְנִים מִשּׁוּרַת הַדִּין כִּי הָא דַּאֲבוּהּ דִּשְׁמוּאֵל אַשְׁכַּח הָנָךְ חֲמָרֵי בְּמַדְבְּרָא וְאַהְדְּרִינְהוּ לְמָרַיְיהוּ לְבָתַר תְּרֵיסַר יַרְחֵי שַׁתָּא לִפְנִים מִשּׁוּרַת הַדִּין
רָבָא הֲוָה שָׁקֵיל וְאָזֵיל בָּתְרֵיהּ דְּרַב נַחְמָן בְּשׁוּקָא דְגִלְדָּאֵי וְאָמְרִי לַהּ בְּשׁוּקָא דְרַבָּנַן אֲמַר לֵיהּ מָצָא כָּאן אַרְנָקִי מַהוּ אֲמַר לֵיהּ הֲרֵי אֵלּוּ שֶׁלּוֹ בָּא יִשְׂרָאֵל וְנָתַן בָּהּ סִימָן מַהוּ אֲמַר לֵיהּ הֲרֵי אֵלּוּ שֶׁלּוֹ וַהֲלֹא עוֹמֵד וְצוֹוֵחַ נַעֲשָׂה כְּצוֹוֵחַ עַל בֵּיתוֹ שֶׁנָּפַל וְעַל סְפִינָתוֹ שֶׁטָּבְעָה בַּיָּם
הָהוּא דַּיּוֹ דְּשָׁקֵיל בִּשְׂרָא בְּשׁוּקָא וְשַׁדְיֵהּ בְּצִנְיָיתָא דְּבֵי בַּר מָרִיּוֹן אֲתָא לְקַמֵּיהּ דְּאַבָּיֵי אֲמַר לֵיהּ זִיל שְׁקוֹל לְנַפְשָׁךְ וְהָא רוּבָּא דְּיִשְׂרָאֵל נִינְהוּ שָׁמְעַתְּ מִינַּהּ הֲלָכָה כְּרַבִּי שִׁמְעוֹן בֶּן אֶלְעָזָר אֲפִילּוּ בְּרוֹב יִשְׂרָאֵל שָׁאנֵי דַּיּוֹ דִּכְזוֹטוֹ שֶׁל יָם דָּמֵי וְהָא אָמַר רַב בָּשָׂר שֶׁנִּתְעַלֵּם מִן הָעַיִן אָסוּר בְּעוֹמֵד וְרוֹאֵהוּ:
רַבִּי חֲנִינָא מָצָא גְּדִי שָׁחוּט בֵּין טְבֶרְיָא לְצִיפּוֹרִי וְהִתִּירוּהוּ לוֹ אָמַר רַבִּי אַמֵּי הִתִּירוּהוּ לוֹ מִשּׁוּם מְצִיאָה כְּרַבִּי שִׁמְעוֹן בֶּן אֶלְעָזָר מִשּׁוּם שְׁחִיטָה כְּרַבִּי חֲנַנְיָא בְּנוֹ שֶׁל רַבִּי יוֹסֵי הַגְּלִילִי דְּתַנְיָא הֲרֵי שֶׁאָבְדוּ לוֹ גְּדָיָיו וְתַרְנְגוֹלָיו הָלַךְ וּמְצָאָן שְׁחוּטִין רַבִּי יְהוּדָה אוֹסֵר וְרַבִּי חֲנַנְיָא בְּנוֹ שֶׁל רַבִּי יוֹסֵי הַגְּלִילִי מַתִּיר
אָמַר רַבִּי נִרְאִין דִּבְרֵי רַבִּי יְהוּדָה כְּשֶׁמְּצָאָן בְּאַשְׁפָּה וְדִבְרֵי רַבִּי חֲנַנְיָא בְּנוֹ שֶׁל רַבִּי יוֹסֵי הַגְּלִילִי כְּשֶׁמְּצָאָן בַּבַּיִת מִדְּהִתִּירוּהוּ לוֹ מִשּׁוּם שְׁחִיטָה רוּבָּא יִשְׂרָאֵל נִינְהוּ שָׁמְעַתְּ מִינַּהּ הֲלָכָה כְּרַבִּי שִׁמְעוֹן בֶּן אֶלְעָזָר אֲפִילּוּ בְּרוֹב יִשְׂרָאֵל אָמַר רָבָא רוֹב גּוֹיִם וְרוֹב טַבָּחֵי יִשְׂרָאֵל
רַבִּי אַמֵּי אַשְׁכַּח פַּרְגִּיּוֹת שְׁחוּטוֹת בֵּין טְבֶרְיָא לְצִיפּוֹרִי אֲתָא לְקַמֵּיהּ דְּרַבִּי אַסִּי וְאָמְרִי לַהּ לְקַמֵּיהּ דְּרַבִּי יוֹחָנָן וְאָמְרִי לַהּ בֵּי מִדְרְשָׁא וַאֲמַרוּ לֵיהּ זִיל שְׁקוֹל לְנַפְשָׁךְ רַבִּי יִצְחָק נַפָּחָא אַשְׁכַּח קִיבּוּרָא דְאִזְלֵי בֵּי אָזְלוֹיֵי אֲתָא לְקַמֵּיהּ דְּרַבִּי יוֹחָנָן וְאָמְרִי לַהּ בְּבֵי מִדְרְשָׁא וַאֲמַרוּ לֵיהּ זִיל שְׁקוֹל לְנַפְשָׁךְ:
<strong><big>מַתְנִי׳</big></strong> וְאֵלּוּ חַיָּיב לְהַכְרִיז מָצָא פֵּירוֹת בִּכְלִי אוֹ כְּלִי כְּמוֹת שֶׁהוּא מָעוֹת בְּכִיס אוֹ כִּיס כְּמוֹת שֶׁהוּא צִבּוּרֵי פֵירוֹת צִבּוּרֵי מָעוֹת
<h2>דף כה.</h2>
שְׁלֹשָׁה מַטְבְּעוֹת זֶה עַל גַּב זֶה כְּרִיכוֹת בִּרְשׁוּת הַיָּחִיד וְכִכָּרוֹת שֶׁל בַּעַל הַבַּיִת וְגִיזֵּי צֶמֶר הַלְּקוּחִין מִבֵּית הָאוּמָּן כַּדֵּי יַיִן וְכַדֵּי שֶׁמֶן הֲרֵי אֵלּוּ חַיָּיב לְהַכְרִיז:
<strong><big>גְּמָ׳</big></strong> טַעְמָא דְּמָצָא פֵּירוֹת בִּכְלִי וּמָעוֹת בְּכִיס הָא כְּלִי וּלְפָנָיו פֵּירוֹת כִּיס וּלְפָנָיו מָעוֹת הֲרֵי אֵלּוּ שֶׁלּוֹ תְּנֵינָא לְהָא דְּתָנוּ רַבָּנַן מָצָא כְּלִי וּלְפָנָיו פֵּירוֹת כִּיס וּלְפָנָיו מָעוֹת הֲרֵי אֵלּוּ שֶׁלּוֹ מִקְצָתָן בַּכְּלִי וּמִקְצָתָן עַל גַּבֵּי קַרְקַע מִקְצָתָן בַּכִּיס וּמִקְצָתָן עַל גַּבֵּי קַרְקַע חַיָּיב לְהַכְרִיז
וּרְמִינְהוּ מָצָא דָּבָר שֶׁאֵין בּוֹ סִימָן בְּצַד דָּבָר שֶׁיֵּשׁ בּוֹ סִימָן חַיָּיב לְהַכְרִיז בָּא בַּעַל סִימָן וְנָטַל אֶת שֶׁלּוֹ זָכָה הַלָּה בְּדָבָר שֶׁאֵין בּוֹ סִימָן
אָמַר רַב זְבִיד לָא קַשְׁיָא הָא בְּכוּבָּא וְכִיתָּנָא הָא בְּצַנָּא וּפֵירֵי
רַב פָּפָּא אָמַר הָא וְהָא בְּצַנָּא וּפֵירֵי וְלָא קַשְׁיָא הָא דְּאִשְׁתְּיַיר בַּהּ מִידֵּי הָא דְּלָא אִשְׁתְּיַיר בַּהּ מִידֵּי
וְאִיבָּעֵית אֵימָא הָא וְהָא דְּלָא אִשְׁתְּיַיר בַּהּ מִידֵּי וְלָא קַשְׁיָא הָא דִּמְהַדְּרִי אַפֵּיהּ לְגַבֵּי פֵּירֵי הָא דְּלָא מְהַדְּרִי אַפֵּיהּ לְגַבֵּי פֵּירֵי
וְאִיבָּעֵית אֵימָא הָא וְהָא דִּמְהַדְּרִי אַפֵּיהּ לְגַבֵּי פֵּירֵי וְלָא קַשְׁיָא הָא דְּאִית לֵהּ אוּגְנִין לְצַנָּא הָא דְּלֵית לֵהּ אוּגְנִין לְצַנָּא:
צִבּוּרֵי פֵירוֹת וְצִבּוּרֵי מָעוֹת: שָׁמְעַתְּ מִינַּהּ מִנְיָן הָוֵי סִימָן תְּנִי צִבּוּר פֵּירוֹת שָׁמְעַתְּ מִינַּהּ מָקוֹם הָוֵי סִימָן תְּנִי צִבּוּרֵי פֵּירוֹת:
שְׁלֹשָׁה מַטְבְּעוֹת זֶה עַל גַּב זֶה: אָמַר רַבִּי יִצְחָק מַגְדְּלָאָה וְהוּא שֶׁעֲשׂוּיִין כְּמִגְדָּלִין תַּנְיָא נָמֵי הָכִי מָצָא מָעוֹת מְפוּזָּרוֹת הֲרֵי אֵלּוּ שֶׁלּוֹ עֲשׂוּיִין כְּמִגְדָּלִים חַיָּיב לְהַכְרִיז וְאֵלּוּ הֵן עֲשׂוּיִין כְּמִגְדָּלִים שְׁלֹשָׁה מַטְבְּעִין זֶה עַל גַּב זֶה
הָא גּוּפַהּ קַשְׁיָא אָמְרַתְּ מָצָא מָעוֹת מְפוּזָּרוֹת הֲרֵי אֵלּוּ שֶׁלּוֹ הָא מְשַׁלְחֲפִי שַׁלְחוֹפֵי חַיָּיב לְהַכְרִיז אֵימָא סֵיפָא עֲשׂוּיִין כְּמִגְדָּלִין חַיָּיב לְהַכְרִיז הָא מְשַׁלְחֲפִי שַׁלְחוֹפֵי הֲרֵי אֵלּוּ שֶׁלּוֹ תָּנָא כֹּל שֶׁאֵין עֲשׂוּיִין כְּמִגְדָּלִין מְפוּזָּרוֹת קָרֵי לְהוּ
אָמַר רַבִּי חֲנִינָא לֹא שָׁנוּ אֶלָּא שֶׁל שְׁלֹשָׁה מְלָכִים אֲבָל שֶׁל מֶלֶךְ אֶחָד אֵינוֹ חַיָּיב לְהַכְרִיז הֵיכִי דָמֵי אִי דַּעֲשׂוּיִין כְּמִגְדָּלִין אֲפִילּוּ שֶׁל מֶלֶךְ אֶחָד נָמֵי וְאִי דְּאֵין עֲשׂוּיִין כְּמִגְדָּלִין אֲפִילּוּ שֶׁל שְׁלֹשָׁה מְלָכִים נָמֵי לָא
אֶלָּא אִי אִתְּמַר הָכִי אִתְּמַר לֹא שָׁנוּ אֶלָּא שֶׁל מֶלֶךְ אֶחָד כְּעֵין שְׁלֹשָׁה מְלָכִים אֲבָל שֶׁל מֶלֶךְ אֶחָד אֵינוֹ חַיָּיב לְהַכְרִיז וְהֵיכִי דָּמֵי דַּעֲשׂוּיִין כְּמִגְדָּלִים רְוִיחָא תַּתָּאָה וּמְצִיעָא עִילָּוֵיהּ וְזוּטָא עִילָּוֵיהּ מְצִיעָא דְּאָמְרִינַן אַנּוֹחֵי אַנְחִינְהוּ אֲבָל שֶׁל מֶלֶךְ אֶחָד דְּכוּלְּהוּ כִּי הֲדָדֵי נִינְהוּ אַף עַל גַּב דְּמַנְּחִי אַהֲדָדֵי הֲרֵי אֵלּוּ שֶׁלּוֹ אֵימַר אִתְרְמוֹיֵי אִתְרְמִי וּבַהֲדֵי הֲדָדֵי נְפוּל
וְרַבִּי יוֹחָנָן אָמַר אֲפִילּוּ שֶׁל מֶלֶךְ אֶחָד נָמֵי מַכְרֵיז מַאי מַכְרֵיז מִנְיָן מַאי אִירְיָא תְּלָתָא אֲפִילּוּ תְּרֵין נָמֵי אָמַר רָבִינָא טִבְעָא מַכְרֵיז
בָּעֵי רַבִּי יִרְמְיָה כְּשֵׁיר מַהוּ כְּשׁוּרָה מַהוּ כַּחֲצוּבָה מַהוּ כְּסוּלָּם מַהוּ
פְּשׁוֹט מֵהָא חֲדָא דְּאָמַר רַב נַחְמָן אָמַר רַבָּה בַּר אֲבוּהּ כֹּל שֶׁאִילּוּ מַכְנִיס לָהֶ[ן] קֵיסָם בֵּינֵיהֶן וְנוֹטְלָם בְּבַת אַחַת חַיָּיב לְהַכְרִיז
בָּעֵי רַב אָשֵׁי
<h2>דף כה:</h2>
כְּאַבְנֵי בֵּית קוּלִיס מַהוּ
תָּא שְׁמַע דְּתַנְיָא מָצָא מָעוֹת מְפוּזָּרוֹת הֲרֵי אֵלּוּ שֶׁלּוֹ כְּאַבְנֵי בֵּית קוּלִיס חַיָּיב לְהַכְרִיז וְאֵלּוּ הֵן אַבְנֵי בֵּית קוּלִיס אַחַת מִכָּאן וְאַחַת מִכָּאן וְאַחַת עַל גַּבֵּיהֶן
תָּנוּ רַבָּנַן הַמּוֹצֵא סֶלַע בְּשׁוּק וּמְצָאוֹ חֲבֵירוֹ וְאָמַר שֶׁלִּי הִיא חֲדָשָׁה הִיא נִירוֹנִית הִיא שֶׁל מֶלֶךְ פְּלוֹנִי הִיא לֹא אָמַר כְּלוּם וְלֹא עוֹד אֶלָּא אֲפִילּוּ שְׁמוֹ כָּתוּב עָלֶיהָ לֹא אָמַר כְּלוּם לְפִי שֶׁאֵין סִימָן לְמַטְבֵּעַ דְּאָמַר דִּלְמָא אַפּוֹקֵי אַפְּקַהּ וּמֵאִינִישׁ אַחֲרִינָא נְפַל:
<strong><big>מַתְנִי׳</big></strong> מָצָא אַחַר הַגָּפָה אוֹ אַחַר הַגָּדֵר גּוֹזָלוֹת מְקוּשָּׁרִים אוֹ בִּשְׁבִילִין שֶׁבַּשָּׂדוֹת הֲרֵי זֶה לֹא יִגַּע בָּהֶן מָצָא כְּלִי בָּאַשְׁפָּה אִם מְכוּסֶּה לֹא יִגַּע בּוֹ אִם מְגוּלֶּה נוֹטֵל וּמַכְרִיז:
<strong><big>גְּמָ׳</big></strong> מַאי טַעְמָא דְּאָמְרִינַן הָנֵי אִינָשׁ אַצְנְעִינְהוּ וְאִי שָׁקֵיל לְהוּ לֵית לְהוּ לְמָרַיְיהוּ סִימָנָא בְּגַוַּויְיהוּ הִלְכָּךְ לִשְׁבְּקִינְהוּ עַד דְּאָתֵי מָרַיְיהוּ וְשָׁקֵיל לְהוּ
וְאַמַּאי לֶיהֱוֵי קֶשֶׁר סִימָנָא אָמַר רַבִּי אַבָּא בַּר זַבְדָּא אָמַר רַב בִּמְקוּשָּׁרִין בְּכַנְפֵיהֶן דְּכוּלֵּי עָלְמָא הָכִי מְקַטְּרִי לְהוּ
וְלֶהֱוֵי מָקוֹם סִימָן אָמַר רַב עוּקְבָא בַּר חָמָא בְּמִדַּדִּין אִי בְּמִדַּדִּין מֵעָלְמָא אָתוּ וּמוּתָּרִין
אִיכָּא לְמֵימַר מֵעָלְמָא אֲתוֹ וְאִיכָּא לְמֵימַר אִינָשׁ אַצְנְעִינְהוּ וְהָוֵה לֵיהּ סְפֵק הִינּוּחַ וְאָמַר רַבִּי אַבָּא בַּר זַבְדָּא אָמַר רַב כֹּל סְפֵק הִינּוּחַ לְכַתְּחִילָּה לֹא יִטּוֹל וְאִם נָטַל לֹא יַחֲזִיר:
מָצָא כְּלִי בָּאַשְׁפָּה מְכוּסֶּה לֹא יִגַּע בּוֹ מְגוּלֶּה נוֹטֵל וּמַכְרִיז: וּרְמִינְהוּ מָצָא כְּלִי טָמוּן בָּאַשְׁפָּה נוֹטֵל וּמַכְרִיז שֶׁכֵּן דֶּרֶךְ אַשְׁפָּה לִפַּנּוֹת
אָמַר רַב זְבִיד לָא קַשְׁיָא הָא בְּכוּבֵּי וְכָסֵי הָא בְּסַכִּינֵי וְהֶמְנֵיק בְּכוּבֵּי וְכָסֵי לֹא יִגַּע בְּסַכִּינֵי וְהֶמְנֵיק נוֹטֵל וּמַכְרִיז
רַב פָּפָּא אָמַר הָא וְהָא בְּכוּבֵּי וְכָסֵי וְלָא קַשְׁיָא כָּאן בְּאַשְׁפָּה הָעֲשׂוּיָה לִפַּנּוֹת כָּאן בְּאַשְׁפָּה שֶׁאֵינָהּ עֲשׂוּיָה לִפַּנּוֹת
אַשְׁפָּה הָעֲשׂוּיָה לִפַּנּוֹת אֲבֵידָה מִדַּעַת הִיא אֶלָּא בְּאַשְׁפָּה שֶׁאֵינָהּ עֲשׂוּיָה לִפַּנּוֹת וְנִמְלַךְ עָלֶיהָ לְפַנּוֹתָהּ
בִּשְׁלָמָא לְרַב פָּפָּא הַיְינוּ דְּקָתָנֵי שֶׁכֵּן דֶּרֶךְ אַשְׁפָּה לִפַּנּוֹת אֶלָּא לְרַב זְבִיד מַאי שֶׁכֵּן דֶּרֶךְ אַשְׁפָּה לִפַּנּוֹת שֶׁכֵּן דֶּרֶךְ אַשְׁפָּה לְפַנּוֹת לָהּ כֵּלִים קְטַנִּים:
<strong><big>מַתְנִי׳</big></strong> מָצָא בְּגַל וּבְכוֹתֶל יָשָׁן הֲרֵי אֵלּוּ שֶׁלּוֹ מָצָא בְּכוֹתֶל חָדָשׁ מֵחֶצְיוֹ וְלַחוּץ שֶׁלּוֹ מֵחֶצְיוֹ וְלִפְנִים שֶׁל בַּעַל הַבַּיִת אִם הָיָה מַשְׂכִּירוֹ לַאֲחֵרִים אֲפִילּוּ בְּתוֹךְ הַבַּיִת הֲרֵי אֵלּוּ שֶׁלּוֹ:
<strong><big>גְּמָ׳</big></strong> תָּנָא מִפְּנֵי שֶׁיָּכוֹל לוֹמַר לוֹ שֶׁל אֲמוֹרִיִּים הֵן אַטּוּ אֱמוֹרִים מַצְנְעִי יִשְׂרָאֵל לָא מַצְנְעִי לָא צְרִיכָא
<h2>דף כו.</h2>
דִּשְׁתִיךְ טְפֵי:
בְּכוֹתֶל חָדָשׁ מֵחֶצְיוֹ וְלַחוּץ שֶׁלּוֹ מֵחֶצְיוֹ וְלִפְנִים שֶׁל בַּעַל הַבַּיִת:
אָמַר רַב אָשֵׁי סַכִּינָא בָּתַר קַתָּא וְכִיסָא בָּתַר שִׁנְצֵיהּ
וְאֶלָּא מַתְנִיתִין דְּקָתָנֵי מֵחֶצְיוֹ וְלַחוּץ שֶׁלּוֹ מֵחֶצְיוֹ וְלִפְנִים שֶׁל בַּעַל הַבַּיִת וְלֶחְזֵי אִי קַתָּא לְגָאו אִי קַתָּא לְבַר אִי שִׁנְצֵיהּ לְגָאו אִי שִׁנְצֵיהּ לְבַר מַתְנִיתִין בְּאוּדְרָא וּנְסָכָא
תָּנָא אִם הָיָה כּוֹתֶל מְמוּלָּא מֵהֶן חוֹלְקִין פְּשִׁיטָא לָא צְרִיכָא דִּמְשַׁפַּע בְּחַד גִּיסָא מַהוּ דְּתֵימָא אִשְׁתְּפוֹכֵי אִישְׁתְּפוּךְ קָא מַשְׁמַע לַן:
אִם הָיָה מַשְׂכִּירוֹ לַאֲחֵרִים אֲפִילּוּ מָצָא בְּתוֹךְ הַבַּיִת הֲרֵי אֵלּוּ שֶׁלּוֹ: וְאַמַּאי לֵיזִיל בָּתַר בָּתְרָא
מִי לָא תְּנַן מָעוֹת שֶׁנִּמְצְאוּ לִפְנֵי סוֹחֲרֵי בְּהֵמָה לְעוֹלָם מַעֲשֵׂר בְּהַר הַבַּיִת חוּלִּין
וּבִירוּשָׁלַיִם בִּשְׁאָר יְמוֹת הַשָּׁנָה חוּלִּין בִּשְׁעַת הָרֶגֶל הַכֹּל מַעֲשֵׂר
וְאָמַר רַב שְׁמַעְיָה בַּר זְעֵירָא מַאי טַעְמָא הוֹאִיל וְשׁוּקֵי יְרוּשָׁלַיִם עֲשׂוּיִן לְהִתְכַּבֵּד בְּכׇל יוֹם אַלְמָא אָמְרִינַן קַמָּאֵי קַמָּאֵי אֲזַלוּ וְהָנֵי אַחֲרִינֵי נִינְהוּ הָכָא נָמֵי קַמָּא קַמָּא אֲזַל וְהָנֵי דְּבָתְרָא הוּא
אָמַר רֵישׁ לָקִישׁ מִשּׁוּם בַּר קַפָּרָא כְּגוֹן שֶׁעֲשָׂאוֹ פּוּנְדָּק לִשְׁלֹשָׁה יִשְׂרָאֵל
שְׁמַע מִינַּהּ הֲלָכָה כְּרַבִּי שִׁמְעוֹן בֶּן אֶלְעָזָר אֲפִילּוּ בְּרוֹב יִשְׂרָאֵל
אֶלָּא אָמַר רַב מְנַשְּׁיָא בַּר יַעֲקֹב כְּגוֹן שֶׁעֲשָׂאוֹ פּוּנְדָּק לִשְׁלֹשָׁה נָכְרִים
רַב נַחְמָן אָמַר רַבָּה בַּר אֲבוּהּ אֲפִילּוּ תֵּימָא לִשְׁלֹשָׁה יִשְׂרָאֵל מַאי טַעְמָא הָהוּא דִּנְפַל מִינֵּיהּ מִיָּאַשׁ מֵימָר אָמַר מִכְּדֵי אִינִישׁ אַחֲרִינָא לָא הֲוָה בַּהֲדַי אֶלָּא הָנֵי אֲמַרִי קַמַּיְיהוּ כַּמָּה זִמְנֵי לַיהְדְּרוּ לִי וְלָא [אַ]הְדַּרוּ לִי וְהַשְׁתָּא לַיהְדְּרוּ אִי דַּעְתַּיְיהוּ לְאַהְדּוֹרַהּ אַהְדְּרוּהָ נִיהֲלִי וְהַאי דְּלָא אַהְדְּרוּהָ לִי בְּדַעְתַּיְיהוּ לְמִיגְזְלַהּ
וְאַזְדָּא רַב נַחְמָן לְטַעְמֵיהּ דְּאָמַר רַב נַחְמָן רָאָה סֶלַע
<h2>דף כו:</h2>
שֶׁנָּפַל מִשְּׁנַיִם חַיָּיב לְהַחְזִיר מַאי טַעְמָא הָהוּא דִּנְפַל מִינֵּיהּ לָא מִיָּאַשׁ מֵימָר אָמַר מִכְּדֵי אִינִישׁ אַחֲרִינָא לָא הֲוָה בַּהֲדַאי אֶלָּא הַאי נָקֵיטְנָא לֵיהּ וְאָמֵינָא לֵיהּ אַנְתְּ הוּא דִּשְׁקַלְתֵּיהּ
בִּשְׁלֹשָׁה אֵינוֹ חַיָּיב לְהַחְזִיר מַאי טַעְמָא הָהוּא דִּנְפַל מִינֵּיהּ וַדַּאי מִיָּאַשׁ מֵימָר אָמַר מִכְּדֵי תְּרֵי הֲווֹ בַּהֲדַאי אִי נָקֵיטְנָא לְהַאי אָמַר לָא שְׁקַלְתֵּיהּ וְאִי נָקֵיטְנָא לְהַאי אָמַר לָא שְׁקַלְתֵּיהּ
אָמַר רָבָא הַאי דְּאָמְרַתְּ בִּשְׁלֹשָׁה אֵינוֹ חַיָּיב לְהַחְזִיר לָא אֲמַרַן אֶלָּא דְּלֵית בֵּיהּ שָׁוֶה פְּרוּטָה לְכׇל חַד וְחַד אֲבָל אִית בֵּיהּ שָׁוֶה פְּרוּטָה לְכׇל חַד וְחַד חַיָּיב לְהַחְזִיר מַאי טַעְמָא אֵימוֹר שׁוּתָּפֵי נִינְהוּ וְלָא מִיָּאֲשׁוּ
אִיכָּא דְּאָמְרִי אָמַר רָבָא אַף עַל גַּב דְּלֵית בֵּיהּ אֶלָּא שָׁוֶה שְׁתֵּי פְרוּטוֹת חַיָּיב לְהַחְזִיר מַאי טַעְמָא אֵימוֹר שׁוּתָּפֵי נִינְהוּ וְחַד מִנַּיְיהוּ אַחוֹלֵי אַחֲלֵיהּ לִמְנָתֵיהּ גַּבֵּי חַבְרֵיהּ
וְאָמַר רָבָא רָאָה סֶלַע שֶׁנָּפְלָה נְטָלָהּ לִפְנֵי יֵאוּשׁ עַל מְנָת לְגוֹזְלָהּ עוֹבֵר בְּכוּלָּן מִשּׁוּם לֹא תִגְזוֹל וּמִשּׁוּם הָשֵׁב תְּשִׁיבֵם וּמִשּׁוּם לֹא תוּכַל לְהִתְעַלֵּם וְאַף עַל גַּב (דַּחֲזָרָה) [דְּאַהְדְּרַהּ] לְאַחַר יֵאוּשׁ מַתָּנָה הוּא דְּיָהֵיב לֵיהּ וְאִיסּוּרָא דַּעֲבַד עֲבַד
נְטָלָהּ לִפְנֵי יֵאוּשׁ עַל מְנָת לְהַחְזִירָהּ וּלְאַחַר יֵאוּשׁ נִתְכַּוֵּין לְגוֹזְלָהּ עוֹבֵר מִשּׁוּם הָשֵׁב תְּשִׁיבֵם
הִמְתִּין לָהּ עַד שֶׁנִּתְיָאֲשׁוּ הַבְּעָלִים וּנְטָלָהּ אֵינוֹ עוֹבֵר אֶלָּא מִשּׁוּם לֹא תוּכַל לְהִתְעַלֵּם בִּלְבָד
אָמַר רָבָא הַאי מַאן דְּחָזֵי דִּנְפוּל זוּזֵי מֵחַבְרֵיהּ בֵּי חָלָתָא וְאַשְׁכְּחֵיהּ וְשַׁקְלֵיהּ לָא מִיחַיַּיב לְאַהְדּוֹרֵי לֵיהּ מַאי טַעְמָא הָהוּא דִּנְפַל מִינֵּיהּ מִיָּאַשׁ הוּא אַף עַל גַּב דְּחַזְיֵיהּ דְּאַיְיתִי אַרְבְּלָא וְקָא מְרַבֵּל מֵימָר אָמַר כִּי הֵיכִי דִּנְפוּל מִינַּאי דִּידִי הָכִי נְפוּל מֵאִינִישׁ אַחֲרִינָא וּמַשְׁכַּחְנָא מִידֵּי:
<strong><big>מַתְנִי׳</big></strong> מָצָא בַּחֲנוּת הֲרֵי אֵלּוּ שֶׁלּוֹ בֵּין הַתֵּיבָה וְלַחֶנְוָנִי שֶׁל חֶנְוָנִי לִפְנֵי שׁוּלְחָנִי הֲרֵי אֵלּוּ שֶׁלּוֹ בֵּין הַכִּסֵּא וְלַשּׁוּלְחָנִי הֲרֵי אֵלּוּ שֶׁל שׁוּלְחָנִי
הַלּוֹקֵחַ פֵּירוֹת מֵחֲבֵירוֹ אוֹ שֶׁשִּׁילַּח לוֹ חֲבֵירוֹ פֵּירוֹת וּמָצָא בָּהֶן מָעוֹת הֲרֵי אֵלּוּ שֶׁלּוֹ אִם הָיוּ צְרוּרִין נוֹטֵל וּמַכְרִיז:
<strong><big>גְּמָ׳</big></strong> אָמַר רַבִּי אֶלְעָזָר אֲפִילּוּ מוּנָּחִין עַל גַּבֵּי שׁוּלְחָן
תְּנַן לִפְנֵי שׁוּלְחָנִי הֲרֵי אֵלּוּ שֶׁלּוֹ הָא עַל גַּבֵּי שׁוּלְחָן דְּשׁוּלְחָנִי אֵימָא סֵיפָא בֵּין הַכִּסֵּא וְלַשּׁוּלְחָנִי שֶׁל שׁוּלְחָנִי הָא עַל גַּבֵּי שׁוּלְחָן שֶׁלּוֹ אֶלָּא מֵהָא לֵיכָּא לְמִשְׁמַע מִינַּהּ
וְרַבִּי אֶלְעָזָר הָא מְנָא לֵיהּ אָמַר רָבָא מַתְנִיתִין קְשִׁיתֵיהּ מַאי אִרְיָא דְּתָנֵי בֵּין הַכִּסֵּא לַשּׁוּלְחָנִי שֶׁל שׁוּלְחָנִי לִיתְנֵי עַל שׁוּלְחָן אִי נָמֵי מָצָא בַּשּׁוּלְחָנוּת כִּדְקָתָנֵי רֵישָׁא מָצָא בַּחֲנוּת שֶׁלּוֹ אֶלָּא שְׁמַע מִינַּהּ אֲפִילּוּ מוּנָּחִין עַל גַּבֵּי שׁוּלְחָן הֲרֵי אֵלּוּ שֶׁלּוֹ:
הַלּוֹקֵחַ פֵּירוֹת מֵחֲבֵירוֹ וְכוּ׳: אָמַר רֵישׁ לָקִישׁ מִשּׁוּם רַבִּי יַנַּאי לֹא שָׁנוּ אֶלָּא
<h2>דף כז.</h2>
בְּלוֹקֵחַ מִן הַתַּגָּר אֲבָל בְּלוֹקֵחַ מִבַּעַל הַבַּיִת חַיָּיב לְהַחְזִיר וְכֵן תָּנֵי תַּנָּא קַמֵּיהּ דְּרַב נַחְמָן לֹא שָׁנוּ אֶלָּא בְּלוֹקֵחַ מִן הַתַּגָּר אֲבָל בְּלוֹקֵחַ מִבַּעַל הַבַּיִת חַיָּיב לְהַחְזִיר
אֲמַר לֵיהּ רַב נַחְמָן וְכִי בַּעַל הַבַּיִת בְּעַצְמוֹ דָּשָׁן אֲמַר לֵיהּ אֶיסְמְיַהּ אֲמַר לֵיהּ לָא תִּתַּרְגַּם מַתְנִיתִין כְּגוֹן שֶׁדָּשָׁן עַל יְדֵי עַבְדּוֹ וְשִׁפְחָתוֹ הַכְּנַעֲנִים:
<strong><big>מַתְנִי׳</big></strong> אַף הַשִּׂמְלָה הָיְתָה בִּכְלַל כׇּל אֵלּוּ וְלָמָּה יָצָאת לְהַקִּישׁ אֵלֶיהָ לוֹמַר לְךָ מָה שִׂמְלָה מְיוּחֶדֶת שֶׁיֵּשׁ בָּהּ סִימָנִין וְיֵשׁ לָהּ תּוֹבְעִין אַף כׇּל דָּבָר שֶׁיֵּשׁ בּוֹ סִימָנִין וְיֵשׁ לוֹ תּוֹבְעִים חַיָּיב לְהַכְרִיז:
<strong><big>גְּמָ׳</big></strong> מַאי בִּכְלַל כׇּל אֵלּוּ אָמַר רָבָא בִּכְלַל כׇּל אֲבֵדַת אָחִיךָ
אָמַר רָבָא לְמָה לִי דִּכְתַב רַחֲמָנָא שׁוֹר חֲמוֹר שֶׂה וְשִׂמְלָה
צְרִיכִי דְּאִי כְּתַב רַחֲמָנָא שִׂמְלָה הֲוָה אָמֵינָא הָנֵי מִילֵּי בְּעֵדִים דְּגוּפַהּ וְסִימָנִין דְּגוּפַהּ אֲבָל חֲמוֹר בְּעֵדִים דְּאוּכָּף וְסִימָנִין דְּאוּכָּף אֵימָא לָא מַהְדְּרִינַן לֵיהּ כְּתַב רַחֲמָנָא חֲמוֹר דַּאֲפִילּוּ חֲמוֹר בְּסִימָנֵי הָאוּכָּף
שׁוֹר וָשֶׂה דִּכְתַב רַחֲמָנָא לְמָה לִי שׁוֹר דַּאֲפִילּוּ לְגִיזַּת זְנָבוֹ וְשֶׂה לְגִיזּוֹתָיו וְלִכְתּוֹב רַחֲמָנָא שׁוֹר דַּאֲפִילּוּ לְגִיזַּת זְנָבוֹ וְכׇל שֶׁכֵּן שֶׂה לְגִיזּוֹתָיו
אֶלָּא אָמַר רָבָא חֲמוֹר דְּבוֹר לְרַבִּי יְהוּדָה וְשֶׂה דַאֲבֵידָה לְדִבְרֵי הַכֹּל קַשְׁיָא
וְאֵימָא לִגְלָלִים הוּא דַּאֲתָא גְּלָלִים אַפְקוֹרֵי מַפְקַר לְהוּ וְדִילְמָא לְסִימָנִין הוּא דַּאֲתָא דְּאִיבַּעְיָא לַן סִימָנִין דְּאוֹרָיְיתָא אוֹ דְרַבָּנַן כְּתַב רַחֲמָנָא שֶׂה דַּאֲפִילּוּ בְּסִימָנִין מַהְדְּרִינַן וְסִימָנִין דְּאוֹרָיְיתָא
אָמְרִי מִדְּקָתָנֵי לְהוּ תַּנָּא לְסִימָנִין גַּבֵּי שִׂמְלָה דְּקָתָנֵי מָה שִׂמְלָה מְיוּחֶדֶת שֶׁיֵּשׁ בָּהּ סִימָנִין וְיֵשׁ לָהּ תּוֹבְעִין חַיָּיב לְהַכְרִיז אַף כׇּל דָּבָר שֶׁיֵּשׁ בּוֹ סִימָנִין וְיֵשׁ לוֹ תּוֹבְעִין חַיָּיב לְהַכְרִיז שְׁמַע מִינַּהּ דְּשֶׂה לָאו לְסִימָנִין הוּא דַּאֲתָא:
תָּנוּ רַבָּנַן אֲשֶׁר תֹּאבַד פְּרָט לַאֲבֵידָה שֶׁאֵין בָּהּ שָׁוֶה פְּרוּטָה רַבִּי יְהוּדָה אוֹמֵר וּמְצָאתָהּ פְּרָט לַאֲבֵידָה שֶׁאֵין בָּהּ שָׁוֶה פְּרוּטָה
מַאי בֵּינַיְיהוּ אָמַר אַבָּיֵי מַשְׁמָעוּת דּוֹרְשִׁין אִיכָּא בֵּינַיְיהוּ מָר נָפְקָא לֵיהּ מֵאֲשֶׁר תֹּאבַד וּמָר נָפְקָא לֵיהּ מִוּמְצָאתָהּ
וּלְמַאן דְּנָפְקָא לֵיהּ מֵאֲשֶׁר תֹּאבַד הַאי וּמְצָאתָהּ מַאי עָבֵיד לֵיהּ
הַהוּא מִיבְּעֵי לֵיהּ לְכִדְרַבְנַאי דְּאָמַר רַבְנַאי וּמְצָאתָהּ דַּאֲתַאי לִידֵיהּ מַשְׁמַע
וּלְמַאן דְּנָפְקָא לֵיהּ מִוּמְצָאתָהּ הַאי אֲשֶׁר תֹּאבַד מַאי עָבֵיד לֵיהּ
מִבְּעֵי לֵיהּ לְכִדְרַבִּי יוֹחָנָן דְּאָמַר רַבִּי יוֹחָנָן מִשּׁוּם רַבִּי שִׁמְעוֹן בֶּן יוֹחַאי מִנַּיִין לַאֲבֵידָה שֶׁשְּׁטָפָהּ נָהָר שֶׁהִיא מוּתֶּרֶת שֶׁנֶּאֱמַר כֵּן תַּעֲשֶׂה לְכׇל אֲבֵדַת אָחִיךָ אֲשֶׁר תֹּאבַד מִמֶּנּוּ וּמְצָאתָהּ מִי שֶׁאֲבוּדָה הֵימֶנּוּ וּמְצוּיָה אֵצֶל כׇּל אָדָם יָצְתָה זוֹ שֶׁאֲבוּדָה הֵימֶנּוּ וְאֵינָהּ מְצוּיָה אֵצֶל כׇּל אָדָם
וְאִידַּךְ הָא דְּרַבְנַאי מְנָא לֵיהּ נָפְקָא לֵיהּ מִוּמְצָאתָהּ
וְאִידַּךְ הָא דְּרַבִּי יוֹחָנָן מְנָא לֵיהּ נָפְקָא לֵיהּ מִמֶּנּוּ וְאִידָּךְ מִמֶּנּוּ לָא מַשְׁמַע לֵיהּ
רָבָא אָמַר פְּרוּטָה שֶׁהוּזְלָה אִיכָּא בֵּינַיְיהוּ מַאן דְּאָמַר מֵאֲשֶׁר תֹּאבַד אִיכָּא וּמַאן דְּאָמַר מִוּמְצָאתָהּ לֵיכָּא
וּלְמַאן דְּאָמַר אֲשֶׁר תֹּאבַד הָא בָּעֵינַן וּמְצָאתָהּ וְלֵיכָּא
אֶלָּא פְּרוּטָה שֶׁהוּקְרָה אִיכָּא בֵּינַיְיהוּ מַאן דְּאָמַר וּמְצָאתָהּ אִיכָּא וּמַאן דְּאָמַר אֲשֶׁר תֹּאבַד לֵיכָּא
וּלְמַאן דְּאָמַר וּמְצָאתָהּ הָא בָּעֵינַן אֲשֶׁר תֹּאבַד וְלֵיכָּא
אֶלָּא פְּרוּטָה שֶׁהוּקְרָה וְהוּזְלָה וְחָזְרָה וְהוּקְרָה אִיכָּא בֵּינַיְיהוּ מַאן דְּאָמַר אֲשֶׁר תֹּאבַד אִיכָּא וּמַאן דְּאָמַר וּמְצָאתָהּ בָּעֵינַן דְּאִית בַּהּ שִׁיעוּר מְצִיאָה מִשְּׁעַת אֲבֵידָה וְעַד שְׁעַת מְצִיאָה:
אִיבַּעְיָא לְהוּ סִימָנִין דְּאוֹרָיְיתָא אוֹ דְרַבָּנַן מַאי נָפְקָא מִינַּהּ
<h2>דף כז:</h2>
לְאַהְדּוֹרֵי גֵּט אִשָּׁה בְּסִימָנִים אִי אָמְרַתְּ דְּאוֹרָיְיתָא מַהְדְּרִינַן וְאִי אָמְרַתְּ דְּרַבָּנַן כִּי עֲבוּד רַבָּנַן תַּקַּנְתָּא בְּמָמוֹנָא אֲבָל בְּאִיסּוּרָא לָא עֲבוּד רַבָּנַן תַּקַּנְתָּא
תָּא שְׁמַע אַף הַשִּׂמְלָה הָיְתָה בִּכְלַל כׇּל אֵלּוּ וְלָמָּה יָצָאת לְהַקִּישׁ אֵלֶיהָ וְלוֹמַר לְךָ מָה שִׂמְלָה מְיוּחֶדֶת שֶׁיֵּשׁ לָהּ סִימָנִין וְיֵשׁ לָהּ תּוֹבְעִין חַיָּיב לְהַכְרִיז אַף כׇּל דָּבָר שֶׁיֵּשׁ לוֹ סִימָנִין וְיֵשׁ לוֹ תּוֹבְעִין חַיָּיב לְהַכְרִיז תַּנָּא תּוֹבְעִין אִצְטְרִיכָא לֵיהּ סִימָנִין כְּדִי נַסְבַהּ
תָּא שְׁמַע חֲמוֹר בְּסִימָנֵי אוּכָּף אֵימָא בְּעֵדֵי אוּכָּף
תָּא שְׁמַע וְהָיָה עִמְּךָ עַד דְּרֹשׁ אָחִיךָ אֹתוֹ וְכִי תַּעֲלֶה עַל דַּעְתְּךָ שֶׁיִּתְּנֶנּוּ לוֹ קוֹדֶם שֶׁיִּדְרְשֶׁנּוּ אֶלָּא דׇּרְשֵׁהוּ אִם רַמַּאי הוּא אוֹ אֵינוֹ רַמַּאי
מַאי לָאו בְּסִימָנִין לֹא בְּעֵדִים
תָּא שְׁמַע אֵין מְעִידִין אֶלָּא עַל פַּרְצוּף הַפָּנִים עִם הַחוֹטֶם אַף עַל פִּי שֶׁיֵּשׁ סִימָנִין בְּגוּפוֹ וּבְכֵלָיו
שְׁמַע מִינַּהּ סִימָנִין לָאו דְּאוֹרָיְיתָא אָמְרִי גּוּפוֹ דְּאָרוֹךְ וְגוּץ כֵּלָיו דְּחָיְישִׁינַן לִשְׁאֵלָה
אִי חָיְישִׁינַן לִשְׁאֵלָה חֲמוֹר בְּסִימָנֵי אוּכָּף הֵיכִי מַהְדְּרִינַן אָמְרִי אוּכָּף לָא שָׁאיְלִי אִינָשֵׁי אוּכָּפָא מִשּׁוּם דִּמְסַקֵּב לֵיהּ לַחֲמָרָא
אִיבָּעֵית אֵימָא כֵּלָיו בְּחִיוָּרֵי וּבְסוּמְקִי
אֶלָּא הָא דְּתַנְיָא מְצָאוֹ קָשׁוּר בְּכִיס אוֹ בְּאַרְנָקִי וּבְטַבַּעַת אוֹ שֶׁמְּצָאוֹ בֵּין כֵּלָיו אֲפִילּוּ לִזְמַן מְרוּבֶּה כָּשֵׁר וְאִי סָלְקָא דַעְתָּךְ חָיְישִׁינַן לִשְׁאֵלָה כִּי מְצָאוֹ קָשׁוּר בְּכִיס אַמַּאי כָּשֵׁר נֵיחוּשׁ לִשְׁאֵלָה
אָמְרִי כִּיס וְאַרְנָקִי וְטַבַּעַת לָא מַשְׁאֲלִי אִינָשֵׁי כִּיס וְאַרְנָקִי מִשּׁוּם דִּמְסַמְּנִי וְטַבַּעַת מִשּׁוּם דִּמְזַיֵּיף
לֵימָא כְתַנָּאֵי אֵין מְעִידִין עַל הַשּׁוּמָא וְאֶלְעָזָר בֶּן מַהֲבַאי אוֹמֵר מְעִידִין עַל הַשּׁוּמָא מַאי לָאו בְּהָא קָמִיפַּלְגִי דְּתַנָּא קַמָּא סָבַר סִימָנִין דְּרַבָּנַן וְאֶלְעָזָר בֶּן מַהֲבַאי סָבַר סִימָנִין דְּאוֹרָיְיתָא
אָמַר רָבָא דְּכוּלֵּי עָלְמָא סִימָנִין דְּאוֹרָיְיתָא וְהָכָא בְּשׁוּמָא מְצוּיָה בְּבֶן גִּילוֹ קָמִיפַּלְגִי מָר סָבַר שׁוּמָא מְצוּיָה בְּבֶן גִּילוֹ וּמָר סָבַר שׁוּמָא אֵינָהּ מְצוּיָה בְּבֶן גִּילוֹ
אִיבָּעֵית אֵימָא דְּכוּלֵּי עָלְמָא שׁוּמָא אֵינָהּ מְצוּיָה בְּבֶן גִּילוֹ וְהָכָא בְּסִימָנִין הָעֲשׂוּיִן לְהִשְׁתַּנּוֹת לְאַחַר מִיתָה קָמִיפַּלְגִי מָר סָבַר סִימָנִין עֲשׂוּיִם לְהִשְׁתַּנּוֹת לְאַחַר מִיתָה וּמָר סָבַר סִימָנִין אֵין עֲשׂוּיִם לְהִשְׁתַּנּוֹת לְאַחַר מִיתָה
אִיבָּעֵית אֵימָא דְּכוּלֵּי עָלְמָא שׁוּמָא אֵינָהּ עֲשׂוּיָה לְהִשְׁתַּנּוֹת לְאַחַר מִיתָה וְסִימָנִין דְּרַבָּנַן וְהָכָא בְּשׁוּמָא סִימָן מוּבְהָק הוּא קָמִיפַּלְגִי מָר סָבַר שׁוּמָא סִימָן מוּבְהָק הוּא וּמָר סָבַר שׁוּמָא לָאו סִימָן מוּבְהָק הוּא
אָמַר רָבָא אִם תִּמְצֵי לוֹמַר סִימָנִין לָאו דְּאוֹרָיְיתָא הֵיכִי מַהְדְּרִינַן אֲבֵידְתָּא בְּסִימָנִין דְּנִיחָא לֵיהּ לְמוֹצֵא אֲבֵידָה דְּנַהְדַּר בְּסִימָנִין כִּי הֵיכִי דְּכִי אָבְדָה לֵיהּ לְדִידֵהּ נָמֵי נַהְדְּרוּ לֵיהּ בְּסִימָנִין
אֲמַר לֵיהּ רַב סָפְרָא לְרָבָא וְכִי אָדָם עוֹשֶׂה טוֹבָה לְעַצְמוֹ בְּמָמוֹן שֶׁאֵינוֹ שֶׁלּוֹ
אֶלָּא נִיחָא לֵיהּ לְבַעַל אֲבֵידָה לְמֵיהַב סִימָנִין וּלְמִשְׁקְלֵיהּ מִידָּע יָדַע דְּעֵדִים לֵית לֵיהּ וּמֵימָר אָמַר כּוּלֵּי עָלְמָא לָא יָדְעִי סִימָנִין מוּבְהָקִים דִּידַהּ וַאֲנָא יָהֵיבְנָא סִימָנִין מוּבְהָקִים דִּידַהּ וְשָׁקֵלְנָא לַהּ
אֶלָּא הָא דִּתְנַן רַבָּן שִׁמְעוֹן בֶּן גַּמְלִיאֵל אוֹמֵר אֶחָד הַלֹּוֶה מִשְּׁלֹשָׁה יַחְזִיר לַלֹּוֶה שְׁלֹשָׁה שֶׁלָּווּ מִן הָאֶחָד יַחְזִיר לַמַּלְוֶה נִיחָא לֵיהּ לְלֹוֶה לְאַהְדּוֹרֵי לֵיהּ לְמַלְוֶה
אֲמַר לֵיהּ הָתָם סְבָרָא הוּא אֶחָד הַלֹּוֶה מִשְּׁלֹשָׁה יַחְזִיר לַלֹּוֶה דְּגַבֵּי לֹוֶה שְׁכִיחִי גַּבֵּי מַלְוֶה לָא שְׁכִיחִי שְׁמַע מִינַּהּ מִלֹּוֶה נְפוּל שְׁלֹשָׁה שֶׁלָּווּ מֵאֶחָד יַחְזִיר לַמַּלְוֶה דְּגַבֵּי מַלְוֶה שְׁכִיחִי גַּבֵּי לֹוֶה לָא שְׁכִיחִי
<h2>דף כח.</h2>
אֶלָּא הָא דִּתְנַן מָצָא תַּכְרִיךְ שֶׁל שְׁטָרוֹת אוֹ אֲגוּדָּה שֶׁל שְׁטָרוֹת הֲרֵי זֶה יַחְזִיר הָכִי נָמֵי דְּנִיחָא לֵיהּ לְלֹוֶה לְאַהְדּוֹרֵי לֵיהּ לְמַלְוֶה
אֶלָּא אָמַר רָבָא סִימָנִין דְּאוֹרָיְיתָא דִּכְתִיב וְהָיָה עִמְּךָ עַד דְּרֹשׁ אָחִיךָ אֹתוֹ וְכִי תַּעֲלֶה עַל דַּעְתְּךָ שֶׁיִּתְּנֶנּוּ קוֹדֶם שֶׁיִּדְרְשֶׁנּוּ אֶלָּא דׇּרְשֵׁהוּ אִם רַמַּאי הוּא אוֹ אֵינוֹ רַמַּאי לָאו בְּסִימָנִין שְׁמַע מִינַּהּ
אָמַר רָבָא אִם תִּמְצֵי לוֹמַר סִימָנִין דְּאוֹרָיְיתָא אִם תִּמְצֵי לוֹמַר הָא פְּשִׁיט לֵיהּ סִימָנִין דְּאוֹרָיְיתָא מִשּׁוּם דְּאִיכָּא לְמֵימַר כִּדְשַׁנִּינַן
סִימָנִין וְסִימָנִין יַנִּיחַ סִימָנִין וְעֵדִים יִנָּתֵן לְבַעַל הָעֵדִים סִימָנִין וְסִימָנִין וְעֵד אֶחָד עֵד אֶחָד כְּמַאן דְּלֵיתֵיהּ דָּמֵי וְיַנִּיחַ
עֵדֵי אֲרִיגָה וְעֵדֵי נְפִילָה תִּנָּתֵן לְעֵדֵי נְפִילָה דְּאָמְרִינַן זַבּוֹנֵי זַבְּנַהּ וּמֵאִינִישׁ אַחֲרִינָא נְפַל
מִדַּת אׇרְכּוֹ וּמִדַּת רׇחְבּוֹ תִּנָּתֵן לְמִדַּת אׇרְכּוֹ דְּמִדַּת רׇחְבּוֹ שַׁעוֹרֵי קָא מְשַׁעַר לַהּ כַּד מִכַּסֵּי לַהּ מָרַהּ וְקָאֵי וּמִדַּת אׇרְכּוֹ לָא מִשְׁתַּעַר לֵהּ
מִדַּת אׇרְכּוֹ וּמִדַּת רׇחְבּוֹ וּמִדַּת גַּמָּיו יִנָּתֵן לְמִדַּת אׇרְכּוֹ וְרׇחְבּוֹ
מִדַּת אׇרְכּוֹ וּמִדַּת רׇחְבּוֹ וּמִדַּת מִשְׁקְלוֹתָיו יִנָּתֵן לְמִדַּת מִשְׁקְלוֹתָיו
הוּא אוֹמֵר סִימָנֵי הַגֵּט וְהִיא אוֹמֶרֶת סִימָנֵי הַגֵּט יִנָּתֵן לָהּ בְּמַאי אִילֵימָא בְּמִדַּת אׇרְכּוֹ וְרׇחְבּוֹ דִּלְמָא בַּהֲדֵי דְּנָקֵיט לֵיהּ חֲזַיְתֵיהּ אֶלָּא נֶקֶב יֵשׁ בּוֹ בְּצַד אוֹת פְּלוֹנִי
הוּא אוֹמֵר סִימָנֵי הַחוּט וְהִיא אוֹמֶרֶת סִימָנֵי הַחוּט יִנָּתֵן לָהּ בְּמַאי אִילֵימָא בְּחִיוָּרָא וּבְסוּמָּקָא וְדִלְמָא בַּהֲדֵי דְּנָקֵיט לֵיהּ חֲזַיְתֵיהּ אֶלָּא בְּמִדַּת אׇרְכּוֹ
הוּא אוֹמֵר בַּחֲפִיסָה וְהִיא אוֹמֶרֶת בַּחֲפִיסָה יִנָּתֵן לוֹ מַאי טַעְמָא מִידָּע יָדְעָה דְּכֹל מָה דְּאִית לֵיהּ בַּחֲפִיסָה הוּא דְּמַנַּח לֵיהּ:
<strong><big>מַתְנִי׳</big></strong> וְעַד מָתַי חַיָּיב לְהַכְרִיז עַד כְּדֵי שֶׁיֵּדְעוּ בּוֹ שְׁכֵנָיו דִּבְרֵי רַבִּי מֵאִיר רַבִּי יְהוּדָה אוֹמֵר שָׁלֹשׁ רְגָלִים וְאַחַר הָרֶגֶל הָאַחֲרוֹן שִׁבְעָה יָמִים כְּדֵי שֶׁיֵּלֵךְ לְבֵיתוֹ שְׁלֹשָׁה וְיַחְזוֹר שְׁלֹשָׁה וְיַכְרִיז יוֹם אֶחָד:
<strong><big>גְּמָ׳</big></strong> תָּנָא שְׁכֵנֵי אֲבֵידָה מַאי שְׁכֵנֵי אֲבֵידָה אִילֵימָא שְׁכֵינִים דְּבַעַל אֲבֵידָה אִי יָדַע לֵיהּ לֵיזוֹל וְלַהְדְּרַיהּ נִהֲלֵיהּ אֶלָּא שְׁכֵנֵי מָקוֹם שֶׁנִּמְצֵאת בּוֹ אֲבֵידָה:
רַבִּי יְהוּדָה אוֹמֵר כּוּ׳:
וּרְמִינְהוּ בִּשְׁלֹשָׁה בִּמְרַחְשְׁוָן שׁוֹאֲלִין אֶת הַגְּשָׁמִים רַבָּן גַּמְלִיאֵל אוֹמֵר בְּשִׁבְעָה בּוֹ שֶׁהוּא חֲמִישָּׁה עָשָׂר יוֹם אַחַר הֶחָג כְּדֵי שֶׁיַּגִּיעַ אַחֲרוֹן שֶׁבְּאֶרֶץ יִשְׂרָאֵל לִנְהַר פְּרָת
אָמַר רַב יוֹסֵף לָא קַשְׁיָא כָּאן בְּמִקְדָּשׁ רִאשׁוֹן כָּאן בְּמִקְדָּשׁ שֵׁנִי
בְּמִקְדָּשׁ רִאשׁוֹן דִּנְפִישִׁי יִשְׂרָאֵל טוּבָא דִּכְתִיב בְּהוּ יְהוּדָה וְיִשְׂרָאֵל רַבִּים כַּחוֹל אֲשֶׁר עַל הַיָּם לְרַב בָּעֵינַן כּוּלֵּי הַאי בְּמִקְדָּשׁ שֵׁנִי דְּלָא נְפִישִׁי יִשְׂרָאֵל טוּבָא דִּכְתִיב בְּהוּ כׇּל הַקָּהָל כְּאֶחָד אַרְבַּע רִבּוֹא אַלְפַּיִם שְׁלֹשׁ מֵאוֹת שִׁשִּׁים לָא בָּעֵינַן כּוּלֵּי הַאי
אֲמַר לֵיהּ אַבָּיֵי וְהָא כְּתִיב וַיֵּשְׁבוּ הַכֹּהֲנִים וְהַלְוִיִּם וְגוֹ׳ וְהַמְשֹׁרְרִים וְהַשּׁוֹעֲרִים וְכׇל יִשְׂרָאֵל בְּעָרֵיהֶם
וְכֵיוָן דְּהָכִי הוּא אִפְּכָא מִסְתַּבְּרָא מִקְדָּשׁ רִאשׁוֹן דִּנְפִישִׁי יִשְׂרָאֵל טוּבָא דִּמְצַוַּות עָלְמָא וּמִשְׁתַּכְחִי שְׁיָירָתָא דְּאָזְלִי בֵּין בִּימָמָא וּבֵין בְּלֵילְיָא לָא בָּעֵינַן כּוּלֵּי הַאי וְסַגִּי בִּתְלָתָא יוֹמָא מִקְדָּשׁ שֵׁנִי דְּלָא נְפִישִׁי יִשְׂרָאֵל טוּבָא וְלָא מְצַוַּות עָלְמָא וְלָא מִשְׁתַּכְחִי שְׁיָירָתָא דְּאָזְלִי בֵּין בִּימָמָא וּבֵין בְּלֵילְיָא בָּעֵינַן כּוּלֵּי הַאי
רָבָא אֲמַר לָא שְׁנָא בְּמִקְדָּשׁ רִאשׁוֹן וְלָא שְׁנָא בְּמִקְדָּשׁ שֵׁנִי לֹא הִטְרִיחוּ רַבָּנַן בַּאֲבֵדָה יוֹתֵר מִדַּאי
אָמַר רָבִינָא שְׁמַע מִינַּהּ כִּי מַכְרֵיז גְּלִימָא מַכְרֵיז דְּאִי סָלְקָא דַעְתָּךְ אֲבֵידְתָּא מַכְרֵיז בָּעֵינַן לְמִטְפֵּי לֵיהּ חֲדָא יוֹמָא לְעַיּוֹנֵי בְּמָאנֵיהּ אֶלָּא שְׁמַע מִינַּהּ גְּלִימָא מַכְרֵיז שְׁמַע מִינַּהּ
רָבָא אָמַר אֲפִילּוּ תֵּימָא אֲבֵידְתָּא מַכְרֵיז לֹא הִטְרִיחוּ רַבָּנַן בַּאֲבֵידָה יוֹתֵר מִדַּאי
תָּנוּ רַבָּנַן רֶגֶל רִאשׁוֹן אוֹמֵר רֶגֶל רִאשׁוֹן רֶגֶל שֵׁנִי אוֹמֵר רֶגֶל שֵׁנִי רֶגֶל שְׁלִישִׁי אוֹמֵר סְתָם
וְאַמַּאי לֵימָא רֶגֶל שְׁלִישִׁי דְּלָא אָתֵי לְאִחַלּוֹפֵי בְּשֵׁנִי שֵׁנִי נָמֵי
<h2>דף כח:</h2>
אַתְיָא לְאִחַלּוֹפֵי בְּרִאשׁוֹן הָא קָא אָתֵי רֶגֶל שְׁלִישִׁי
תָּנוּ רַבָּנַן בָּרִאשׁוֹנָה כׇּל מִי שֶׁמָּצָא אֲבֵידָה הָיָה מַכְרִיז עָלֶיהָ שְׁלֹשָׁה רְגָלִים וְאַחַר רֶגֶל אַחֲרוֹן שִׁבְעַת יָמִים כְּדֵי שֶׁיֵּלֵךְ שְׁלֹשָׁה וְיַחְזוֹר שְׁלֹשָׁה וְיַכְרִיז יוֹם אֶחָד מִשֶּׁחָרַב בֵּית הַמִּקְדָּשׁ שֶׁיִּבָּנֶה בִּמְהֵרָה בְּיָמֵינוּ הִתְקִינוּ שֶׁיְּהוּ מַכְרִיזִים בְּבָתֵּי כְנֵסִיּוֹת וּבְבָתֵּי מִדְרָשׁוֹת וּמִשֶּׁרַבּוּ הָאַנָּסִים הִתְקִינוּ שֶׁיְּהוּ מוֹדִיעִין לִשְׁכֵינָיו וְלִמְיוּדָּעָיו וְדַיּוֹ
מַאי מִשֶּׁרַבּוּ הָאַנָּסִין דְּאָמְרִי אֲבֵידְתָּא לְמַלְכָּא רַבִּי אַמֵּי אַשְׁכַּח אוּדְיָיא דְּדִינָרֵי חַזְיֵיהּ הָהוּא רוֹמָאָה דְּקָא מִירְתַת אֲמַר לֵיהּ זִיל שְׁקוֹל לְנַפְשָׁךְ דְּלָאו פָּרְסָאֵי אֲנַן דְּאָמְרִי אֲבֵידְתָּא לְמַלְכָּא
תָּנוּ רַבָּנַן אֶבֶן טוֹעִ[י]ן הָיְתָה בִּירוּשָׁלַיִם כׇּל מִי שֶׁאָבְדָה לוֹ אֲבֵידָה נִפְנֶה לְשָׁם וְכׇל מִי שֶׁמּוֹצֵא אֲבֵידָה נִפְנֶה לְשָׁם זֶה עוֹמֵד וּמַכְרִיז וְזֶה עוֹמֵד וְנוֹתֵן סִימָנִין וְנוֹטְלָהּ וְזוֹ הִיא שֶׁשָּׁנִינוּ צְאוּ וּרְאוּ אִם נִמְחֵת אֶבֶן הַטּוֹעִ[י]ן:
<strong><big>מַתְנִי׳</big></strong> אָמַר אֶת הָאֲבֵידָה וְלֹא אָמַר סִימָנֶיהָ לֹא יִתֵּן לוֹ וְהָרַמַּאי אַף עַל פִּי שֶׁאָמַר סִימָנֶיהָ לֹא יִתֵּן לוֹ שֶׁנֶּאֱמַר עַד דְּרֹשׁ אָחִיךָ אֹתוֹ עַד שֶׁתִּדְרוֹשׁ אֶת אָחִיךָ אִם רַמַּאי הוּא אִם אֵינוֹ רַמַּאי:
<strong><big>גְּמָ׳</big></strong> אִתְּמַר רַב יְהוּדָה אָמַר אֲבֵידְתָּא מַכְרֵיז וְרַב נַחְמָן אָמַר גְּלִימָא מַכְרֵיז
רַב יְהוּדָה אָמַר אֲבֵידְתָּא מַכְרֵיז דְּאִי אָמְרַתְּ גְּלִימָא מַכְרֵיז חָיְישִׁינַן לְרַמַּאי
רַב נַחְמָן אָמַר גְּלִימָא מַכְרֵיז לְרַמַּאי לָא חָיְישִׁינַן דְּאִם כֵּן אֵין לַדָּבָר סוֹף
תְּנַן אָמַר אֶת הָאֲבֵידָה וְלֹא אָמַר אֶת סִימָנֶיהָ הֲרֵי זֶה לֹא יִתֵּן לוֹ אִי אָמְרַתְּ בִּשְׁלָמָא אֲבֵידְתָּא מַכְרֵיז הָא קָא מַשְׁמַע לַן אַף עַל גַּב דְּאָמַר גְּלִימָא כִּי לָא אָמַר סִימָנִין לָא מַהְדְּרִינַן לֵיהּ אֶלָּא אִי אָמְרַתְּ גְּלִימָא מַכְרֵיז אָמַר אִיהוּ גְּלִימָא וְאָמַר אִיהוּ גְּלִימָא צְרִיכָא לְמֵימַר כִּי לָא אָמַר סִימָנִין לָא מַהְדְּרִינַן לֵיהּ
אָמַר רַב סָפְרָא לְעוֹלָם גְּלִימָא מַכְרֵיז אָמַר אִיהוּ גְּלִימָא וְאָמַר אִיהוּ סִימָנִין וּמַאי לֹא אָמַר אֶת סִימָנֶיהָ לָא אֲמַר סִימָנִין מוּבְהָקִין דִּידַהּ:
וְהָרַמַּאי אַף עַל פִּי שֶׁאָמַר אֶת סִימָנֶיהָ הֲרֵי זֶה לֹא יִתֵּן לוֹ: תָּנוּ רַבָּנַן בָּרִאשׁוֹנָה כׇּל מִי שֶׁאָבְדָה לוֹ אֲבֵידָה הָיָה נוֹתֵן סִימָנִין וְנוֹטְלָהּ מִשֶּׁרַבּוּ הָרַמָּאִין הִתְקִינוּ שֶׁיְּהוּ אוֹמְרִים לוֹ צֵא וְהָבֵא עֵדִים דְּלָאו רַמַּאי אַתְּ וְטוֹל
כִּי הָא דַּאֲבוּהּ דְּרַב פָּפָּא אִירְכַס לֵיהּ חַמְרָא וְאַשְׁכְּחוּהּ אֲתָא לְקַמֵּיהּ דְּרַבָּה בַּר רַב הוּנָא אֲמַר לֵיהּ זִיל אַיְיתִי סָהֲדִי דְּלָאו רַמַּאי אַתְּ וְטוֹל אֲזַל אַיְיתִי סָהֲדֵי אֲמַר לְהוּ יָדְעִיתוּן בֵּיהּ דְּרַמַּאי הוּא אֲמַרוּ לֵיהּ אִין אֲמַר לְהוּ אֲנָא רַמָּאָה אֲנָא אֲמַרוּ לֵיהּ אֲנַן לָאו רַמַּאי אַתְּ קָאָמְרִינַן אָמַר רַבָּה בַּר רַב הוּנָא מִסְתַּבְּרָא לָא מַיְיתֵי אִינִישׁ חוֹבְתָּא לְנַפְשֵׁיהּ:
<strong><big>מַתְנִי׳</big></strong> כׇּל דָּבָר שֶׁעוֹשֶׂה וְאוֹכֵל יַעֲשֶׂה וְיֹאכַל וְדָבָר שֶׁאֵין עוֹשֶׂה וְאוֹכֵל יִמָּכֵר שֶׁנֶּאֱמַר וַהֲשֵׁבוֹתוֹ לוֹ רְאֵה הֵיאַךְ תְּשִׁיבֶנּוּ לוֹ
מָה יְהֵא בַּדָּמִים רַבִּי טַרְפוֹן אוֹמֵר יִשְׁתַּמֵּשׁ בָּהֶן לְפִיכָךְ אִם אָבְדוּ חַיָּיב בְּאַחְרָיוּתָן רַבִּי עֲקִיבָא אוֹמֵר לֹא יִשְׁתַּמֵּשׁ בָּהֶן לְפִיכָךְ אִם אָבְדוּ אֵין חַיָּיב בְּאַחְרָיוּתָן:
<strong><big>גְּמָ׳</big></strong> וּלְעוֹלָם אָמַר רַב נַחְמָן אָמַר שְׁמוּאֵל עַד שְׁנֵים עָשָׂר חֹדֶשׁ תַּנְיָא נָמֵי הָכִי כׇּל דָּבָר שֶׁעוֹשֶׂה וְאוֹכֵל כְּגוֹן פָּרָה וַחֲמוֹר מִטַּפֵּל בָּהֶן עַד שְׁנֵים עָשָׂר חֹדֶשׁ מִכָּאן וְאֵילָךְ שָׁם דְּמֵיהֶן וּמַנִּיחָן
עֲגָלִים וּסְיָיחִין מִטַּפֵּל בָּהֶן שְׁלֹשָׁה חֳדָשִׁים מִכָּאן וְאֵילָךְ שָׁם דְּמֵיהֶן וּמַנִּיחָן אֲווֹזִין וְתַרְנְגוֹלִין מִטַּפֵּל בָּהֶם שְׁלֹשִׁים יוֹם מִכָּאן וְאֵילָךְ שָׁם דְּמֵיהֶן וּמַנִּיחָן
אָמַר רַב נַחְמָן בַּר יִצְחָק תַּרְנְגוֹלֶת כִּבְהֵמָה גַּסָּה תַּנְיָא נָמֵי הָכִי תַּרְנְגוֹלֶת וּבְהֵמָה גַּסָּה מִטַּפֵּל בָּהֶן שְׁנֵים עָשָׂר חוֹדֶשׁ מִכָּאן וְאֵילָךְ שָׁם דְּמֵיהֶן וּמַנִּיחָן עֲגָלִים וּסְיָיחִין מִטַּפֵּל בָּהֶן שְׁלֹשִׁים יוֹם מִכָּאן וְאֵילָךְ שָׁם דְּמֵיהֶן וּמַנִּיחָן אֲווֹזִין וְתַרְנְגוֹלִין וְכׇל דָּבָר שֶׁטִּיפּוּלוֹ מְרוּבֶּה מִשְּׂכָרוֹ מִטַּפֵּל בָּהֶן שְׁלֹשָׁה יָמִים מִכָּאן וְאֵילָךְ שָׁם דְּמֵיהֶן וּמַנִּיחָן
קַשְׁיָא עֲגָלִים וּסְיָיחִין אַעֲגָלִים וּסְיָיחִין אֲווֹזִין וְתַרְנְגוֹלִין אַאֲווֹזִין וְתַרְנְגוֹלִין
עֲגָלִים וּסְיָיחִין אַעֲגָלִים וּסְיָיחִין לָא קַשְׁיָא הָא דְּרִעְיָא וְהָא דְּפִטּוּמָא
אֲווֹזִין וְתַרְנְגוֹלִין אַאֲווֹזִין וְתַרְנְגוֹלִין נָמֵי לָא קַשְׁיָא הָא בְּרַבְרְבֵי הָא בְּזוּטְרֵי:
וְשֶׁאֵינוֹ עוֹשֶׂה וְאוֹכֵל: תָּנוּ רַבָּנַן וַהֲשֵׁבוֹתוֹ לוֹ רְאֵה הֵיאַךְ תְּשִׁיבֶנּוּ לוֹ שֶׁלֹּא יַאֲכִיל עֵגֶל לַעֲגָלִים וּסְיָח לִסְיָיחִין אֲווֹזָא לַאֲווֹזִין וְתַרְנְגוֹל לְתַרְנְגוֹלִין:
מָה יְהֵא בַּדָּמִים רַבִּי טַרְפוֹן אוֹמֵר יִשְׁתַּמֵּשׁ וְכוּ׳: עַד כָּאן לָא פְּלִיגִי
<h2>דף כט.</h2>
אֶלָּא כְּשֶׁנִּשְׁתַּמֵּשׁ בָּהֶן אֲבָל לֹא נִשְׁתַּמֵּשׁ בָּהֶן אִם אָבְדוּ פָּטוּר
לֵימָא תֶּיהְוֵי תְּיוּבְתָּא דְּרַב יוֹסֵף דְּאִתְּמַר שׁוֹמֵר אֲבֵידָה רַבָּה אָמַר כְּשׁוֹמֵר חִנָּם רַב יוֹסֵף אָמַר כְּשׁוֹמֵר שָׂכָר
אָמַר לְךָ רַב יוֹסֵף בִּגְנֵיבָה וַאֲבֵידָה דְּכוּלֵּי עָלְמָא לָא פְּלִיגִי דְּחַיָּיב כִּי פְּלִיגִי בְּאוּנְסִין דְּשׁוֹאֵל רַבִּי טַרְפוֹן סָבַר שָׁרוּ לֵיהּ רַבָּנַן לְאִשְׁתַּמּוֹשֵׁי בְּגַוַּיְיהוּ וְהָוֵה לֵיהּ שׁוֹאֵל עֲלַיְיהוּ וְרַבִּי עֲקִיבָא סָבַר לָא שָׁרוּ לֵיהּ רַבָּנַן לְאִשְׁתַּמּוֹשֵׁי בְּגַוַּיְיהוּ הִלְכָּךְ לָא הָוֵי שׁוֹאֵל עֲלַיְיהוּ
אִי הָכִי לְפִיכָךְ דְּאָמַר רַבִּי עֲקִיבָא לְמָה לִי אִי אָמְרַתְּ בִּשְׁלָמָא בִּגְנֵיבָה וַאֲבֵידָה הוּא דִּפְלִיגִי הַיְינוּ דְּקָתָנֵי רַבִּי עֲקִיבָא אוֹמֵר לֹא יִשְׁתַּמֵּשׁ בָּהֶן לְפִיכָךְ אִם אָבְדוּ אֵינוֹ חַיָּיב בְּאַחְרָיוּתָן סָלְקָא דַּעְתָּךְ אָמֵינָא שׁוֹמֵר שָׂכָר הָוֵי כִּדְרַב יוֹסֵף וּבִגְנֵיבָה וַאֲבֵידָה מְחַיֵּיב קָא מַשְׁמַע לַן לְפִיכָךְ הַשְׁתָּא דְּאָמְרַתְּ לֹא יִשְׁתַּמֵּשׁ בָּהֶן שׁוֹמֵר שָׂכָר לָא הָוֵי וְלָא מְחַיֵּיב בִּגְנֵיבָה וַאֲבֵידָה
אֶלָּא אִי אָמְרַתְּ בִּגְנֵיבָה וַאֲבֵידָה דְּכוּלֵּי עָלְמָא לָא פְּלִיגִי דְּחַיָּיב כִּי פְּלִיגִי בְּאוּנְסִין דְּשׁוֹאֵל מַאי לְפִיכָךְ דְּרַבִּי עֲקִיבָא הָכִי מִבְּעֵי לֵיהּ לְמִתְנֵא רַבִּי עֲקִיבָא אוֹמֵר לֹא יִשְׁתַּמֵּשׁ בָּהֶן וַאֲנָא יָדַעְנָא דְּכֵיוָן דְּלֹא יִשְׁתַּמֵּשׁ בָּהֶן לָאו שׁוֹאֵל הָוֵי וְאֵינוֹ חַיָּיב בְּאַחְרָיוּתָן לְפִיכָךְ דְּרַבִּי עֲקִיבָא לְמָה לִי
מִשּׁוּם לְפִיכָךְ דְּרַבִּי טַרְפוֹן
וּלְפִיכָךְ דְּרַבִּי טַרְפוֹן לְמָה לִי הָכִי קָאָמַר כֵּיוָן דְּשָׁרוּ לֵיהּ רַבָּנַן לְאִשְׁתַּמּוֹשֵׁי בְּגַוַּיְיהוּ כְּמַאן דְּאִישְׁתַּמַּשׁ בְּגַוַּיְיהוּ דָּמֵי וְחַיָּיב בְּאַחְרָיוּתָן
וְהָא אָבְדוּ קָתָנֵי
<h2>דף כט:</h2>
כִּדְרַבָּה דְּאָמַר רַבָּה נִגְנְבוּ בְּלִסְטִים מְזוּיָּין אָבְדוּ שֶׁטָּבְעָה סְפִינָתוֹ בַּיָּם
אָמַר רַב יְהוּדָה אָמַר שְׁמוּאֵל הֲלָכָה כְּרַבִּי טַרְפוֹן בְּיַד רַחֲבָה (הֲוָה לֵיהּ) [הֲווֹ] הָנְהוּ זוּזֵי דְיַתְמֵי אֲתָא לְקַמֵּיהּ דְּרַב יוֹסֵף אֲמַר לֵיהּ מַהוּ לְאִשְׁתַּמּוֹשֵׁי בְּגַוַּיְיהוּ אֲמַר לֵיהּ הָכִי אָמַר רַב יְהוּדָה אָמַר שְׁמוּאֵל הֲלָכָה כְּרַבִּי טַרְפוֹן
אֲמַר לֵיהּ אַבָּיֵי וְלָאו אִתְּמַר עֲלַהּ אָמַר רַבִּי חֶלְבּוֹ אָמַר רַב הוּנָא לֹא שָׁנוּ אֶלָּא בִּדְמֵי אֲבֵידָה הוֹאִיל וְטָרַח בַּהּ אֲבָל מָעוֹת אֲבֵידָה דְּלָא טָרַח בְּהוּ לָא וְהָנֵי כְּמָעוֹת אֲבֵידָה דָּמוּ אֲמַר לֵיהּ זִיל לָא שְׁבַקוּ לִי דְּאֶשְׁרֵי לָךְ:
<strong><big>מַתְנִי׳</big></strong> מָצָא סְפָרִים קוֹרֵא בָּהֶן אֶחָד לִשְׁלֹשִׁים יוֹם וְאִם אֵינוֹ יוֹדֵעַ לִקְרוֹת גּוֹלְלָן אֲבָל לֹא יִלְמוֹד בָּהֶן בַּתְּחִילָּה וְלֹא יִקְרָא אַחֵר עִמּוֹ
מָצָא כְּסוּת מְנַעֲרָהּ אֶחָד לִשְׁלשִׁים יוֹם וְשׁוֹטְחָהּ לְצׇרְכָּהּ אֲבָל לֹא לִכְבוֹדוֹ
כְּלֵי כֶסֶף וּכְלֵי נְחוֹשֶׁת מִשְׁתַּמֵּשׁ בָּהֶן לְצׇרְכָּן אֲבָל לֹא לְשַׁחֲקָן כְּלֵי זָהָב וּכְלֵי זְכוּכִית לֹא יִגַּע בָּהֶן עַד שֶׁיָּבוֹא אֵלִיָּהוּ
מָצָא שַׂק אוֹ קוּפָּה וְכׇל דָּבָר שֶׁאֵין דַּרְכּוֹ לִיטּוֹל הֲרֵי זֶה לֹא יִטּוֹל:
<strong><big>גְּמָ׳</big></strong> אָמַר שְׁמוּאֵל הַמּוֹצֵא תְּפִילִּין בַּשּׁוּק שָׁם דְּמֵיהֶן וּמַנִּיחָן לְאַלְתַּר
מֵתִיב רָבִינָא מָצָא סְפָרִים קוֹרֵא בָּהֶן אֶחָד לִשְׁלֹשִׁים יוֹם וְאִם אֵינוֹ יוֹדֵעַ לִקְרוֹת גּוֹלְלָן גּוֹלְלָן אִין שָׁם דְּמֵיהֶן וּמַנִּיחָן לָא אָמַר אַבָּיֵי תְּפִילִּין בֵּי בַּר חָבוּ מִשְׁכָּח שְׁכִיחִי סְפָרִים לָא שְׁכִיחִי
תָּנוּ רַבָּנַן הַשּׁוֹאֵל סֵפֶר תּוֹרָה מֵחֲבֵירוֹ הֲרֵי זֶה לֹא יַשְׁאִילֶנּוּ לְאַחֵר פּוֹתְחוֹ וְקוֹרֵא בּוֹ וּבִלְבַד שֶׁלֹּא יִלְמוֹד בּוֹ בַּתְּחִילָּה וְלֹא יִקְרָא אַחֵר עִמּוֹ
וְכֵן הַמַּפְקִיד סֵפֶר תּוֹרָה אֵצֶל חֲבֵירוֹ גּוֹלְלוֹ כׇּל שְׁנֵים עָשָׂר חֹדֶשׁ פּוֹתְחוֹ וְקוֹרֵא בּוֹ אִם בִּשְׁבִילוֹ פְּתָחוֹ אָסוּר סוֹמְכוֹס אוֹמֵר בְּחָדָשׁ שְׁלֹשִׁים יוֹם בְּיָשָׁן שְׁנֵים עָשָׂר חֹדֶשׁ רַבִּי אֱלִיעֶזֶר בֶּן יַעֲקֹב אוֹמֵר אֶחָד זֶה וְאֶחָד זֶה שְׁנֵים עָשָׂר חֹדֶשׁ:
אָמַר מָר הַשּׁוֹאֵל סֵפֶר תּוֹרָה מֵחֲבֵירוֹ הֲרֵי זֶה לֹא יַשְׁאִילֶנּוּ לְאַחֵר מַאי אִרְיָא סֵפֶר תּוֹרָה אֲפִילּוּ כֹּל מִילֵּי נָמֵי דְּאָמַר רַבִּי שִׁמְעוֹן בֶּן לָקִישׁ כָּאן שָׁנָה רַבִּי אֵין הַשּׁוֹאֵל רַשַּׁאי לְהַשְׁאִיל וְאֵין הַשּׂוֹכֵר רַשַּׁאי לְהַשְׂכִּיר
סֵפֶר תּוֹרָה אִיצְטְרִיכָא לֵיהּ מַהוּ דְּתֵימָא נִיחָא לֵיהּ לְאִינִישׁ דְּתִיעֲבִיד מִצְוָה בְּמָמוֹנֵיהּ קָא מַשְׁמַע לַן
פּוֹתְחוֹ וְקוֹרֵא בּוֹ פְּשִׁיטָא וְאֶלָּא לְמַאי שַׁיְילֵיהּ מִינֵּיהּ סֵיפָא אִיצְטְרִיכָא לֵיהּ וּבִלְבַד שֶׁלֹּא יִלְמוֹד בּוֹ בַּתְּחִלָּה
וְכֵן הַמַּפְקִיד סֵפֶר תּוֹרָה אֵצֶל חֲבֵירוֹ גּוֹלְלוֹ כׇּל שְׁנֵים עָשָׂר חֹדֶשׁ פּוֹתְחוֹ וְקוֹרֵא בּוֹ מַאי עֲבִידְתֵּיהּ גַּבֵּיהּ וְתוּ אִם בִּשְׁבִילוֹ פְּתָחוֹ אָסוּר הָא אָמְרַתְּ פּוֹתְחוֹ וְקוֹרֵא בּוֹ הָכִי קָאָמַר אִם כְּשֶׁהוּא גּוֹלְלוֹ פּוֹתְחוֹ וְקוֹרֵא בּוֹ מוּתָּר אִם בִּשְׁבִילוֹ פְּתָחוֹ אָסוּר
סוֹמְכוֹס אוֹמֵר בְּחָדָשׁ שְׁלֹשִׁים יוֹם בְּיָשָׁן שְׁנֵים עָשָׂר חֹדֶשׁ רַבִּי אֱלִיעֶזֶר בֶּן יַעֲקֹב אוֹמֵר אֶחָד זֶה וְאֶחָד זֶה שְׁנֵים עָשָׂר חֹדֶשׁ רַבִּי אֱלִיעֶזֶר בֶּן יַעֲקֹב הַיְינוּ תַּנָּא קַמָּא אֶלָּא אֵימָא רַבִּי אֱלִיעֶזֶר בֶּן יַעֲקֹב אוֹמֵר אֶחָד זֶה וְאֶחָד זֶה שְׁלֹשִׁים יוֹם:
אֲבָל לֹא יִלְמוֹד בּוֹ בַּתְּחִלָּה וְלֹא יִקְרָא אַחֵר עִמּוֹ: וּרְמִינְהוּ לֹא יִקְרָא פָּרָשָׁה וְיִשְׁנֶה וְלֹא יִקְרָא בּוֹ פָּרָשָׁה וִיתַרְגֵּם וְלֹא יִפְתַּח בּוֹ יוֹתֵר מִשְּׁלֹשָׁה דַּפִּין וְלֹא יִקְרְאוּ בּוֹ שְׁלֹשָׁה בְּנֵי אָדָם בְּכֶרֶךְ אֶחָד הָא שְׁנַיִם קוֹרִין
אָמַר אַבָּיֵי לָא קַשְׁיָא כָּאן בְּעִנְיָן אֶחָד כָּאן בִּשְׁנֵי עִנְיָנִים:
מָצָא כְּסוּת מְנַעֲרָהּ אֶחָד לִשְׁלשִׁים יוֹם: לְמֵימְרָא דְּנִיעוּר מְעַלֵּי לַהּ וְהָאָמַר רַבִּי יוֹחָנָן מִי שֶׁיֵּשׁ לוֹ גַּרְדִּי אוּמָּן בְּתוֹךְ בֵּיתוֹ יְנַעֵר כְּסוּתוֹ בְּכׇל יוֹם אָמְרִי בְּכׇל יוֹם קָשֵׁי לַהּ אֶחָד לִשְׁלשִׁים יוֹם מְעַלֵּי לַהּ
אִיבָּעֵית אֵימָא לָא קַשְׁיָא הָא בְּחַד וְהָא בִּתְרֵי
אִיבָּעֵית אֵימָא לָא קַשְׁיָא הָא בִּידָא וְהָא בְּחוּטְרָא
אִיבָּעֵית אֵימָא לָא קַשְׁיָא הָא בִּדְעַמְרָא הָא בִּדְכִיתָּנָא
אָמַר רַבִּי יוֹחָנָן כָּסָא דְחָרָשִׁין וְלָא כָּסָא דְפוֹשְׁרִין וְלָא אֲמַרַן אֶלָּא בִּכְלֵי מַתָּכוֹת אֲבָל בִּכְלֵי חֶרֶשׂ לֵית לַן בַּהּ וּבִכְלֵי מַתָּכוֹת נָמֵי לָא אֲמַרַן אֶלָּא דְּלָא צְוִיץ אֲבָל דִּצְוִיץ לֵית לַן בַּהּ וְלָא אֲמַרַן אֶלָּא דְּלָא שְׁדָא בַּהּ צִיבַיָּא אֲבָל שְׁדָא בֵּיהּ צִיבַיָּא לֵית לַן בַּהּ:
וְאָמַר רַבִּי יוֹחָנָן מִי שֶׁהִנִּיחַ לוֹ אָבִיו מָעוֹת הַרְבֵּה וְרוֹצָה לְאַבְּדָן יִלְבַּשׁ בִּגְדֵי פִשְׁתָּן וְיִשְׁתַּמֵּשׁ בִּכְלֵי זְכוּכִית וְיִשְׂכּוֹר פּוֹעֲלִים וְאַל יֵשֵׁב עִמָּהֶן יִלְבַּשׁ בִּכְלֵי פִשְׁתָּן בְּכִיתָּנָא רוֹמִיתָא וְיִשְׁתַּמֵּשׁ בִּכְלֵי זְכוּכִית בְּזוּגִּיתָא חִיוָּרְתָּא וְיִשְׂכּוֹר פּוֹעֲלִים וְאַל יֵשֵׁב עִמָּהֶן תַּרְגּוּמַאּ
<h2>דף ל.</h2>
בְּתוֹרֵי דִּנְפִישׁ פְּסֵידַיְיהוּ:
שׁוֹטְחָהּ לְצוֹרְכָּהּ אֲבָל לֹא לִכְבוֹדוֹ וְכוּ׳: אִיבַּעְיָא לְהוּ לְצוֹרְכּוֹ וּלְצוֹרְכָּהּ מַאי
תָּא שְׁמַע שׁוֹטְחָהּ לְצוֹרְכָּהּ לְצוֹרְכָּהּ אִין הָא לְצוֹרְכּוֹ וּלְצוֹרְכָּהּ לָא אֵימָא סֵיפָא אֲבָל לֹא לִכְבוֹדוֹ לִכְבוֹדוֹ הוּא דְּלָא הָא לְצוֹרְכָּהּ וּלְצוֹרְכּוֹ שַׁפִּיר דָּמֵי אֶלָּא מֵהָא לֵיכָּא לְמִשְׁמַע מִינַּהּ
תָּא שְׁמַע לֹא יִשְׁטָחֶנָּה לֹא עַל גַּבֵּי מִטָּה וְלֹא עַל גַּבֵּי מַגּוֹד לְצׇרְכּוֹ אֲבָל יִשְׁטָחֶנָּה עַל גַּבֵּי מִטָּה וְעַל גַּבֵּי מַגּוֹד לְצׇרְכָּהּ נִזְדַּמְּנוּ לוֹ אוֹרְחִים לֹא יִשְׁטָחֶנָּה לֹא עַל גַּבֵּי מִטָּה וְלֹא עַל גַּבֵּי מַגּוֹד בֵּין לְצוֹרְכּוֹ בֵּין לְצוֹרְכָּהּ
שָׁאנֵי הָתָם דְּמִקְלָא קָלֵי לַהּ אִי מִשּׁוּם עֵינָא אִי מִשּׁוּם גַּנָּבֵי
תָּא שְׁמַע הִכְנִיסָה לְרִבְקָה וְדָשָׁה כְּשֵׁירָה בִּשְׁבִיל שֶׁתִּינַק וְתָדוּשׁ פְּסוּלָה וְהָא הָכָא דִּלְצוֹרְכּוֹ וּלְצוֹרְכָּהּ הוּא וְקָתָנֵי פְּסוּלָה
שָׁאנֵי הָתָם דְּאָמַר קְרָא אֲשֶׁר לֹא עֻבַּד בָּהּ מִכׇּל מָקוֹם
אִי הָכִי אֲפִילּוּ רֵישָׁא נָמֵי
הָא לָא דָּמְיָא אֶלָּא לְהָא דִּתְנַן שָׁכַן עָלֶיהָ עוֹף כְּשֵׁירָה עָלָה עָלֶיהָ זָכָר פְּסוּלָה מַאי טַעְמָא
כִּדְרַב פָּפָּא דְּאָמַר רַב פָּפָּא אִי כְּתִיב עוּבַּד וְקָרֵינַן עוּבַּד הֲוָה אָמֵינָא אֲפִילּוּ מִמֵּילָא וְאִי כְּתִיב עָבַד וְקָרֵינַן עָבַד הֲוָה אָמֵינָא עַד דַּעֲבַד בָּהּ אִיהוּ
הַשְׁתָּא דִּכְתִיב עָבַד וְקָרֵינַן עוּבַּד בָּעֵינַן עוּבַּד דּוּמְיָא דְּעָבַד מָה עָבַד דְּנִיחָא לֵיהּ אַף עוּבַּד דְּנִיחָא לֵיהּ:
כְּלֵי כֶסֶף וּכְלֵי נְחוֹשֶׁת מִשְׁתַּמֵּשׁ בָּהֶן וְכוּ׳: תָּנוּ רַבָּנַן הַמּוֹצֵא כְּלֵי עֵץ מִשְׁתַּמֵּשׁ בָּהֶן בִּשְׁבִיל שֶׁלֹּא יֵרָקְבוּ כְּלֵי נְחוֹשֶׁת מִשְׁתַּמֵּשׁ בָּהֶן בְּחַמִּין אֲבָל לֹא עַל יְדֵי הָאוּר מִפְּנֵי שֶׁמַּשְׁחִיקָן כְּלֵי כֶּסֶף מִשְׁתַּמֵּשׁ בָּהֶן בְּצוֹנֵן אֲבָל לֹא בְּחַמִּין מִפְּנֵי שֶׁמַּשְׁחִירָן מַגְרֵיפוֹת וְקַרְדּוּמּוֹת מִשְׁתַּמֵּשׁ בָּהֶן בְּרַךְ אֲבָל לֹא בְּקָשֶׁה מִפְּנֵי שֶׁמַּפְחִיתָן כְּלֵי זָהָב וּכְלֵי זְכוּכִית לֹא יִגַּע בָּהֶן עַד שֶׁיָּבֹא אֵלִיָּהוּ
כְּדֶרֶךְ שֶׁאָמְרוּ בַּאֲבֵידָה כָּךְ אָמְרוּ בְּפִקָּדוֹן פִּקָּדוֹן מַאי עֲבִידְתֵּיהּ גַּבֵּיהּ אָמַר רַב אַדָּא בַּר חָמָא אָמַר רַב שֵׁשֶׁת בְּפִקָּדוֹן שֶׁהָלְכוּ בַּעֲלֵיהֶן לִמְדִינַת הַיָּם:
מָצָא שַׂק אוֹ קוּפָּה [וְכׇל דָּבָר] שֶׁאֵין דַּרְכּוֹ לִיטּוֹל הֲרֵי זֶה לֹא יִטּוֹל: מְנָהָנֵי מִילֵּי דְּתָנוּ רַבָּנַן וְהִתְעַלַּמְתָּ פְּעָמִים שֶׁאַתָּה מִתְעַלֵּם וּפְעָמִים שֶׁאִי אַתָּה מִתְעַלֵּם
הָא כֵּיצַד הָיָה כֹּהֵן וְהִיא בְּבֵית הַקְּבָרוֹת אוֹ שֶׁהָיָה זָקֵן וְאֵינָהּ לְפִי כְּבוֹדוֹ אוֹ שֶׁהָיְתָה מְלָאכָה שֶׁלּוֹ מְרוּבָּה מִשֶּׁל חֲבֵירוֹ לְכָךְ נֶאֱמַר וְהִתְעַלַּמְתָּ מֵהֶם
לְמַאי אִיצְטְרִיךְ קְרָא אִילֵימָא לְכֹהֵן וְהִיא בְּבֵית הַקְּבָרוֹת פְּשִׁיטָא הַאי עֲשֵׂה וְהַאי לֹא תַעֲשֶׂה וַעֲשֵׂה וְלָא אָתֵי עֲשֵׂה וְדָחֵי אֶת לֹא תַעֲשֶׂה וַעֲשֵׂה וְתוּ לָא דָּחֵינַן אִיסּוּרָא מִקַּמֵּי מָמוֹנָא
אֶלָּא לְשֶׁלּוֹ מְרוּבֶּה מִשֶּׁל חֲבֵירוֹ מִדְּרַב יְהוּדָה אָמַר רַב נָפְקָא דְּאָמַר רַב יְהוּדָה אָמַר רַב אֶפֶס כִּי
<h2>דף ל:</h2>
לֹא יִהְיֶה בְּךָ אֶבְיוֹן שֶׁלְּךָ קוֹדֵם לְשֶׁל כׇּל אָדָם
אֶלָּא לְזָקֵן וְאֵינָהּ לְפִי כְּבוֹדוֹ
אָמַר רַבָּה הִכִּישָׁהּ חַיָּיב בָּהּ אַבָּיֵי הֲוָה יָתֵיב קַמֵּיהּ דְּרַבָּה חֲזָא לְהָנָךְ עִיזֵּי דְּקָיְימוּ שְׁקַל קָלָא וּשְׁדָא בְּהוּ אֲמַר לֵיהּ אִיחַיַּיבְתְּ בְּהוּ קוּם אַהְדְּרִינְהוּ
אִיבַּעְיָא לְהוּ דַּרְכּוֹ לְהַחְזִיר בַּשָּׂדֶה וְאֵין דַּרְכּוֹ לְהַחְזִיר בָּעִיר מַהוּ מִי אָמְרִינַן הֲשָׁבָה מְעַלְּיָא בָּעֵינַן וְכֵיוָן דְּלָאו דַּרְכֵּיהּ לְהַחְזִיר בָּעִיר לָא לִחַיַּיב אוֹ דִלְמָא בַּשָּׂדֶה מִיהַת הוּא דְּאִיחַיַּיב לֵיהּ וְכֵיוָן דְּאִיחַיַּיב עֲלֵיהּ בַּשָּׂדֶה אִיחַיַּיב לֵיהּ בָּעִיר תֵּיקוּ
אָמַר רָבָא כֹּל שֶׁבְּשֶׁלּוֹ מַחְזִיר בְּשֶׁל חֲבֵירוֹ נָמֵי מַחְזִיר וְכֹל שֶׁבְּשֶׁלּוֹ פּוֹרֵק וְטוֹעֵן בְּשֶׁל חֲבֵירוֹ נָמֵי פּוֹרֵק וְטוֹעֵן
רַבִּי יִשְׁמָעֵאל בְּרַבִּי יוֹסֵי הֲוָה קָאָזֵיל בְּאוֹרְחָא פְּגַע בֵּיהּ הָהוּא גַּבְרָא הֲוָה דָּרֵי פִּתְכָּא דְאוֹפֵי אוֹתְבִינְהוּ וְקָא מִיתְּפַח אֲמַר לֵיהּ דְּלִי לִי אֲמַר לֵיהּ כַּמָּה שָׁוִין אֲמַר לֵיהּ פַּלְגָא דְזוּזָא יְהַיב לֵיהּ פַּלְגָא דְזוּזָא וְאַפְקְרֵהּ
הֲדַר זְכָה בְּהוּ הֲדַר יְהַיב לֵיהּ פַּלְגָא דְזוּזָא וְאַפְקְרֵהּ חַזְיֵיהּ דַּהֲוָה קָא בָּעֵי לְמֶיהְדַּר לְמִזְכֵּיה בְּהוּ אֲמַר לֵיהּ לְכוּלֵּי עָלְמָא אַפְקַרְ[תִּי]נְהוּ וְלָךְ לָא אַפְקַרְ[תִּי]נְהוּ
וּמִי הָוֵי הֶפְקֵר כִּי הַאי גַוְונָא וְהָתְנַן בֵּית שַׁמַּאי אוֹמְרִים הֶפְקֵר לַעֲנִיִּים הֶפְקֵר וּבֵית הִלֵּל אוֹמְרִים אֵינוֹ הֶפְקֵר עַד שֶׁיְּהֵא הֶפְקֵר לַעֲנִיִּים וְלַעֲשִׁירִים כִּשְׁמִיטָּה
אֶלָּא רַבִּי יִשְׁמָעֵאל בְּרַבִּי יוֹסֵי לְכוּלֵּי עָלְמָא אַפְקְרִינְהוּ וּבְמִלְּתָא בְּעָלְמָא הוּא דְּאוֹקְמֵיהּ
וְהָא רַבִּי יִשְׁמָעֵאל בְּרַבִּי יוֹסֵי זָקֵן וְאֵינָהּ לְפִי כְבוֹדוֹ הֲוָה רַבִּי יִשְׁמָעֵאל בְּרַבִּי יוֹסֵי לִפְנִים מִשּׁוּרַת הַדִּין הוּא דַּעֲבַד
דְּתָנֵי רַב יוֹסֵף וְהוֹדַעְתָּ לָהֶם זֶה בֵּית חַיֵּיהֶם אֶת הַדֶּרֶךְ זוֹ גְּמִילוּת חֲסָדִים אֲשֶׁר יֵלְכוּ זֶה בִּיקּוּר חוֹלִים בָּהּ זוֹ קְבוּרָה וְאֶת הַמַּעֲשֶׂה זֶה הַדִּין אֲשֶׁר יַעֲשׂוּן זוֹ לִפְנִים מִשּׁוּרַת הַדִּין:
אָמַר מָר אֲשֶׁר יֵלְכוּ זֶה בִּיקּוּר חוֹלִים הַיְינוּ גְּמִילוּת חֲסָדִים לֹא נִצְרְכָה אֶלָּא לְבֶן גִּילוֹ דְּאָמַר מָר בֶּן גִּילוֹ נוֹטֵל אֶחָד מִשִּׁשִּׁים בְּחׇלְיוֹ וַאֲפִילּוּ הָכִי מִבְּעֵי לֵיהּ לְמֵיזַל לְגַבֵּיהּ
בָּהּ זוֹ קְבוּרָה הַיְינוּ גְּמִילוּת חֲסָדִים לֹא נִצְרְכָה אֶלָּא לְזָקֵן וְאֵינָהּ לְפִי כְּבוֹדוֹ
אֲשֶׁר יַעֲשׂוּן זוֹ לִפְנִים מִשּׁוּרַת הַדִּין דְּאָמַר רַבִּי יוֹחָנָן לֹא חָרְבָה יְרוּשָׁלַיִם אֶלָּא עַל שֶׁדָּנוּ בָּהּ דִּין תּוֹרָה אֶלָּא דִּינֵי דְּמָגִיזְתָּא לְדַיְּינוּ אֶלָּא אֵימָא שֶׁהֶעֱמִידוּ דִּינֵיהֶם עַל דִּין תּוֹרָה וְלָא עֲבַדוּ לִפְנִים מִשּׁוּרַת הַדִּין:
<strong><big>מַתְנִי׳</big></strong> אֵי זוֹ הִיא אֲבֵידָה מָצָא חֲמוֹר אוֹ פָּרָה רוֹעִין בַּדֶּרֶךְ אֵין זוֹ אֲבֵידָה חֲמוֹר וְכֵלָיו הֲפוּכִין פָּרָה רָצָה בֵּין הַכְּרָמִים הֲרֵי זוֹ אֲבֵידָה הֶחְזִירָהּ וּבָרְחָה הֶחְזִירָהּ וּבָרְחָה אֲפִילּוּ אַרְבָּעָה וַחֲמִישָׁה פְּעָמִים חַיָּיב לְהַחְזִירָהּ שֶׁנֶּאֱמַר הָשֵׁב תְּשִׁיבֵם
הָיָה בָּטֵל מִסֶּלַע לֹא יֹאמַר לוֹ תֵּן לִי סֶלַע אֶלָּא נוֹתֵן לוֹ שְׂכָרוֹ כְּפוֹעֵל אִם יֵשׁ שָׁם בֵּית דִּין מַתְנֶה בִּפְנֵי בֵּית דִּין אִם אֵין שָׁם בֵּית דִּין בִּפְנֵי מִי יַתְנֶה שֶׁלּוֹ קוֹדֵם:
<strong><big>גְּמָ׳</big></strong> אַטּוּ כֹּל הָנֵי דְּאָמְרִינַן לָאו אֲבֵידָה הָווּ אָמַר רַב יְהוּדָה הָכִי קָאָמַר אֵי זוֹ הִיא כְּלַל אֲבֵידָה שֶׁהוּא חַיָּיב בָּהּ מָצָא חֲמוֹר וּפָרָה רוֹעִין בַּדֶּרֶךְ אֵין זוֹ אֲבֵידָה וְלָא מִיחַיַּיב בַּהּ חֲמוֹר וְכֵלָיו הֲפוּכִים פָּרָה וְרָצָה בֵּין הַכְּרָמִים הֲרֵי זוֹ אֲבֵידָה וּמִיחַיַּיב בַּהּ
וּלְעוֹלָם אָמַר רַב יְהוּדָה אָמַר רַב עַד שְׁלֹשָׁה יָמִים הֵיכִי דָמֵי אִי בְּלֵילָוָתָא אֲפִילּוּ חֲדָא שַׁעְתָּא נָמֵי אִי בִּימָמָא אֲפִילּוּ טוּבָא נָמֵי לָא
לָא צְרִיכָא דַּהֲוָה חָזֵי לַהּ בְּקַדְמְתָא וּבַחֲשֶׁכְתָּא תְּלָתָא יוֹמֵי אָמְרִינַן אִיתְרְמוֹיֵי אִתְרְמִי לַהּ וְנָפְקָא טְפֵי וַדַּאי אֲבֵידָה הִיא
תַּנְיָא נָמֵי הָכִי מָצָא טַלִּית וְקַרְדּוֹם
<h2>דף לא.</h2>
בְּאִסְרַטְיָא וּפָרָה רָצָה בֵּין הַכְּרָמִים הֲרֵי זוֹ אֲבֵידָה טַלִּית בְּצַד גָּדֵר קַרְדּוֹם בְּצַד גָּדֵר וּפָרָה רוֹעָה בֵּין הַכְּרָמִים אֵין זוֹ אֲבֵידָה שְׁלֹשָׁה יָמִים זֶה אַחַר זֶה הֲרֵי זוֹ אֲבֵידָה רָאָה מַיִם שֶׁשּׁוֹטְפִין וּבָאִין הֲרֵי זֶה גּוֹדֵר בִּפְנֵיהֶם
אָמַר רָבָא לְכׇל אֲבֵידַת אָחִיךָ לְרַבּוֹת אֲבֵידַת קַרְקַע אֲמַר לֵיהּ רַב חֲנַנְיָא לְרָבָא תַּנְיָא דִּמְסַיַּיע לָךְ רָאָה מַיִם שֶׁשּׁוֹטְפִין וּבָאִין הֲרֵי זֶה גּוֹדֵר בִּפְנֵיהֶם
אֲמַר לֵיהּ אִי מִשּׁוּם הָא לָא (תְּסַיְּיעַי) [תְּסַיְּיעַן] הָכָא בְּמַאי עָסְקִינַן בִּדְאִיכָּא עוּמְרִין אִי דְּאִיכָּא עוּמְרִין מַאי לְמֵימְרָא לָא צְרִיכָא דְּאִית בַּהּ עוּמְרִין דִּצְרִיכִי לְאַרְעָא מַהוּ דְּתֵימָא כֵּיוָן דִּצְרִיכִי לְאַרְעָא כִּי גּוּפַהּ דְּאַרְעָא דָּמַיִין קָא מַשְׁמַע לַן:
מָצָא חֲמוֹר וּפָרָה [וְכוּ׳]: הָא גּוּפַהּ קַשְׁיָא אָמְרַתְּ מָצָא חֲמוֹר וּפָרָה רוֹעִין בַּדֶּרֶךְ אֵין זוֹ אֲבֵידָה רוֹעִין בַּדֶּרֶךְ הוּא דְּלָא הָווּ אֲבֵידָה הָא רָצָה בַּדֶּרֶךְ וְרוֹעָה בֵּין הַכְּרָמִים הָוְיָא אֲבֵידָה אֵימָא סֵיפָא חֲמוֹר וְכֵלָיו הֲפוּכִים וּפָרָה רָצָה בֵּין הַכְּרָמִים הֲרֵי זוֹ אֲבֵידָה רָצָה בֵּין הַכְּרָמִים הוּא דְּהָוְיָא אֲבֵידָה הָא רָצָה בַּדֶּרֶךְ וְרוֹעָה בֵּין הַכְּרָמִים אֵין זוֹ אֲבֵידָה
אָמַר אַבָּיֵי יַגִּיד עָלָיו רֵעוֹ תְּנָא רוֹעָה בַּדֶּרֶךְ דְּלָא הָוְיָא אֲבֵידָה וְהוּא הַדִּין לְרוֹעָה בֵּין הַכְּרָמִים תְּנָא רָצָה בֵּין הַכְּרָמִים דְּהָוְיָא אֲבֵידָה וְהוּא הַדִּין לְרָצָה בַּדֶּרֶךְ
אֲמַר לֵיהּ רָבָא אִי יַגִּיד עָלָיו רֵעוֹ לִיתְנֵי קִילְּתָא וְכׇל שֶׁכֵּן חֲמִירְתָּא לִיתְנֵי רָצָה בַּדֶּרֶךְ דְּהָוְיָא אֲבֵידָה וְכׇל שֶׁכֵּן רָצָה בֵּין הַכְּרָמִים וְלִתְנֵי רוֹעָה בֵּין הַכְּרָמִים דְּלָא הָוְיָא אֲבֵידָה וְכׇל שֶׁכֵּן רוֹעָה בַּדֶּרֶךְ
אֶלָּא אָמַר רָבָא רָצָה אַרָצָה לָא קַשְׁיָא הָא דְּאַפַּהּ לְגַבֵּי דַּבְרָא הָא דְּאַפַּהּ לְגַבֵּי מָתָא
רוֹעָה אַרוֹעָה נָמֵי לָא קַשְׁיָא כָּאן בַּאֲבֵידַת גּוּפָהּ כָּאן בַּאֲבֵידַת קַרְקַע
כִּי קָתָנֵי רוֹעָה בַּדֶּרֶךְ לָא הָוְיָא אֲבֵידָה הָא רוֹעָה בֵּין הַכְּרָמִים הָוְיָא אֲבֵידָה בַּאֲבֵידַת קַרְקַע וְכִי קָתָנֵי רָצָה בֵּין הַכְּרָמִים הָוְיָא אֲבֵידָה הָא רוֹעָה בֵּין הַכְּרָמִים לָא הָוְיָא אֲבֵידָה בַּאֲבֵידַת גּוּפָהּ דְּרָצָה בֵּין הַכְּרָמִים מִסְ[תַּ]קְּבָא וְרוֹעָה בֵּין הַכְּרָמִים לָא מִסְ[תַּ]קְּבָא
וְרוֹעָה בֵּין הַכְּרָמִים נְהִי דְּלָא מִסְ[תַּ]קְּבָא תִּיפּוֹק לֵיהּ מִשּׁוּם אֲבֵידַת קַרְקַע
וְתִיפּוֹק לֵיהּ מִשּׁוּם אֲבֵידַת גּוּפָהּ דְּדִלְמָא קָטְלוּ לַהּ בְּאַתְרָא דְּמַתְרוּ וַהֲדַר קָטְלִי וְדִלְמָא אַתְרוֹ בָּהּ אִי אַתְרוֹ בַּהּ וְלָא אִזְדְּהַרוּ בַּהּ וַדַּאי אֲבֵידָה מִדַּעַת הִיא:
הֶחְזִירָהּ וּבָרְחָה הֶחְזִירָהּ וּבָרְחָה [וְכוּ׳]: אֲמַר לֵיהּ הָהוּא מִדְּרַבָּנַן לְרָבָא אֵימָא הָשֵׁב חֲדָא זִמְנָא תְּשִׁיבֵם תְּרֵי זִמְנֵי
אֲמַר לֵיהּ הָשֵׁב אֲפִילּוּ מֵאָה פְּעָמִים מַשְׁמַע תְּשִׁיבֵם אֵין לִי אֶלָּא לְבֵיתוֹ לְגִינָּתוֹ וּלְחוּרְבָּתוֹ מִנַּיִן תַּלְמוּד לוֹמַר תְּשִׁיבֵם מִכׇּל מָקוֹם הֵיכִי דָמֵי אִי דְּמִינַּטְרָא פְּשִׁיטָא אִי דְּלָא מִינַּטְרָא אַמַּאי
לְעוֹלָם דְּמִינַּטְרָא וְהָא קָא מַשְׁמַע לַן דְּלָא בָּעֵינַן דַּעַת בְּעָלִים וְכִדְרַבִּי אֶלְעָזָר דְּאָמַר הַכֹּל צְרִיכִין דַּעַת בְּעָלִים חוּץ מֵהֲשָׁבַת אֲבֵידָה שֶׁהַתּוֹרָה רִיבְּתָה הֲשָׁבוֹת הַרְבֵּה
שַׁלַּח תְּשַׁלַּח אֵימָא שַׁלַּח חֲדָא זִימְנָא תְּשַׁלַּח תְּרֵי זִמְנֵי
אֲמַר לֵיהּ שַׁלַּח אֲפִילּוּ מֵאָה פְּעָמִים מַשְׁמַע תְּשַׁלַּח אֵין לִי אֶלָּא לִדְבַר הָרְשׁוּת לִדְבַר מִצְוָה מִנַּיִן תַּלְמוּד לוֹמַר תְּשַׁלַּח מִכׇּל מָקוֹם
אֲמַר לֵיהּ הָהוּא מִדְּרַבָּנַן לְרָבָא וְאֵימָא הוֹכֵחַ חֲדָא זִימְנָא תּוֹכִיחַ תְּרֵי זִמְנֵי
אֲמַר לֵיהּ הוֹכֵחַ אֲפִילּוּ מֵאָה פְּעָמִים מַשְׁמַע תּוֹכִיחַ אֵין לִי אֶלָּא הָרַב לְתַלְמִיד תַּלְמִיד לְרַב מִנַּיִן תַּלְמוּד לוֹמַר הוֹכֵחַ תּוֹכִיחַ מִכׇּל מָקוֹם
עָזֹב תַּעֲזֹב עִמּוֹ אֵין לִי אֶלָּא בְּעָלָיו עִמּוֹ שֶׁאֵין בְּעָלָיו עִמּוֹ מִנַּיִן תַּלְמוּד לוֹמַר עָזֹב תַּעֲזֹב מִכׇּל מָקוֹם
הָקֵם תָּקִים עִמּוֹ אֵין לִי אֶלָּא בְּעָלָיו עִמּוֹ שֶׁאֵין בְּעָלָיו עִמּוֹ מִנַּיִן תַּלְמוּד לוֹמַר הָקֵם תָּקִים מִכׇּל מָקוֹם
וּלְמָה לֵיהּ לְמִכְתַּב פְּרִיקָה וּלְמָה לֵיהּ לְמִכְתַּב טְעִינָה צְרִיכִי דְּאִי כְּתַב רַחֲמָנָא פְּרִיקָה הֲוָה אָמֵינָא מִשּׁוּם דְּאִיכָּא צַעַר בַּעֲלֵי חַיִּים וְאִיכָּא חֶסְרוֹן כִּיס אֲבָל טְעִינָה דְּלָאו צַעַר בַּעֲלֵי חַיִּים אִיכָּא וְלָא חֶסְרוֹן כִּיס אִיכָּא אֵימָא לָא
וְאִי אַשְׁמְעִינַן טְעִינָה מִשּׁוּם דִּבְשָׂכָר אֲבָל פְּרִיקָה דִּבְחִנָּם אֵימָא לָא צְרִיכָא
וּלְרַבִּי שִׁמְעוֹן דְּאָמַר אַף טְעִינָה בְּחִנָּם מַאי אִיכָּא לְמֵימַר לְרַבִּי שִׁמְעוֹן לָא מְסַיְּימִי קְרָאֵי
לְמָה לִי לְמִכְתַּב הָנֵי תַּרְתֵּי וּלְמָה לִי לְמִכְתַּב אֲבֵידָה צְרִיכִי דְּאִי כְּתַב רַחֲמָנָא הָנֵי תַּרְתֵּי מִשּׁוּם דְּצַעֲרָא דְּמָרַהּ אִיתָא צַעֲרָא דִּידַהּ אִיתָא אֲבָל אֲבֵידָה דְּצַעֲרָא דְּמָרַהּ אִיתָא וְצַעֲרָא דִּידַהּ לֵיתָא אֵימָא לָא וְאִי אַשְׁמְעִינַן אֲבֵידָה מִשּׁוּם דְּלֵיתֵאּ לְמָרַהּ בַּהֲדַהּ
<h2>דף לא:</h2>
אֲבָל הָנֵי תַּרְתֵּי דְּאִיתֵאּ לְמָרַהּ בַּהֲדַהּ אֵימָא לָא צְרִיכָא
מוֹת יוּמַת הַמַּכֶּה אֵין לִי אֶלָּא בְּמִיתָה הַכְּתוּבָה בּוֹ מִנַּיִן שֶׁאִם אִי אַתָּה יָכוֹל לַהֲמִיתוֹ בְּמִיתָה הַכְּתוּבָה בּוֹ שֶׁאַתָּה רַשַּׁאי לַהֲמִיתוֹ בְּכׇל מִיתָה שֶׁאַתָּה יָכוֹל לַהֲמִיתוֹ תַּלְמוּד לוֹמַר מוֹת יוּמַת מִכׇּל מָקוֹם
הַכֵּה תַכֶּה אֵין לִי אֶלָּא בְּהַכָּאָה הַכְּתוּבָה בָּהֶן מִנַּיִן שֶׁאִם אִי אַתָּה יָכוֹל לַהֲמִיתָן בְּהַכָּאָה הַכְּתוּבָה בָּהֶן שֶׁאַתָּה רַשַּׁאי לְהַכּוֹתָן בְּכׇל הַכָּאָה שֶׁאַתָּה יָכוֹל תַּלְמוּד לוֹמַר הַכֵּה תַכֶּה מִכׇּל מָקוֹם
הָשֵׁב תָּשִׁיב אֵין לִי אֶלָּא שֶׁמִּשְׁכְּנוֹ בִּרְשׁוּת בֵּית דִּין מִשְׁכְּנוֹ שֶׁלֹּא בִּרְשׁוּת בֵּית דִּין מִנַּיִן תַּלְמוּד לוֹמַר הָשֵׁב תָּשִׁיב מִכׇּל מָקוֹם
חָבֹל תַּחְבֹּל אֵין לִי אֶלָּא שֶׁמִּשְׁכְּנוֹ בִּרְשׁוּת מִשְׁכְּנוֹ שֶׁלֹּא בִּרְשׁוּת מִנַּיִן תַּלְמוּד לוֹמַר חָבֹל תַּחְבֹּל מִכׇּל מָקוֹם
וְהָנֵי תְּרֵי קְרָאֵי לְמָה לִי חַד לִכְסוּת יוֹם וְחַד לִכְסוּת לַיְלָה
פָּתֹחַ תִּפְתַּח אֵין לִי אֶלָּא לַעֲנִיֵּי עִירֶךָ לַעֲנִיֵּי עִיר אַחֶרֶת מִנַּיִן תַּלְמוּד לוֹמַר פָּתֹחַ תִּפְתַּח מִכׇּל מָקוֹם
נָתֹן תִּתֵּן אֵין לִי אֶלָּא מַתָּנָה מְרוּבָּה מַתָּנָה מוּעֶטֶת מִנַּיִן תַּלְמוּד לוֹמַר נָתֹן תִּתֵּן מִכׇּל מָקוֹם
הַעֲנֵיק תַּעֲנִיק אֵין לִי אֶלָּא שֶׁנִּתְבָּרֵךְ הַבַּיִת בִּגְלָלוֹ מַעֲנִיקִין לֹא נִתְבָּרֵךְ הַבַּיִת בִּגְלָלוֹ מִנַּיִן תַּלְמוּד לוֹמַר הַעֲנֵיק תַּעֲנִיק מִכׇּל מָקוֹם
וּלְרַבִּי אֶלְעָזָר בֶּן עֲזַרְיָה דְּאָמַר נִתְבָּרֵךְ הַבַּיִת בִּגְלָלוֹ מַעֲנִיקִין לוֹ לֹא נִתְבָּרֵךְ הַבַּיִת בִּגְלָלוֹ אֵין מַעֲנִיקִין תַּעֲנִיק לְמָה לִי דִּבְּרָה תוֹרָה כִּלְשׁוֹן בְּנֵי אָדָם
הַעֲבֵט תַּעֲבִיטֶנּוּ אֵין לִי אֶלָּא שֶׁאֵין לוֹ וְאֵינוֹ רוֹצֶה לְהִתְפַּרְנֵס אָמַר רַחֲמָנָא תֵּן לוֹ דֶּרֶךְ הַלְוָאָה יֵשׁ לוֹ וְאֵינוֹ רוֹצֶה לְהִתְפַּרְנֵס מִנַּיִן תַּלְמוּד לוֹמַר תַּעֲבִיטֶנּוּ מִכׇּל מָקוֹם
וּלְרַבִּי שִׁמְעוֹן דְּאָמַר יֵשׁ לוֹ וְאֵינוֹ רוֹצֶה לְהִתְפַּרְנֵס אֵין נִזְקָקִין לוֹ תַּעֲבִיטֶנּוּ לְמָה לִי דִּבְּרָה תוֹרָה כִּלְשׁוֹן בְּנֵי אָדָם:
הָיָה בָּטֵל מִן הַסֶּלַע לֹא יֹאמַר לוֹ תֵּן לִי סֶלַע אֶלָּא נוֹתֵן לוֹ שְׂכָרוֹ כְּפוֹעֵל (בָּטֵל): תְּנַן נוֹתֵן לוֹ שְׂכָרוֹ כְּפוֹעֵל בָּטֵל
מַאי כְּפוֹעֵל בָּטֵל אָמַר אַבָּיֵי כְּפוֹעֵל בָּטֵל שֶׁל אוֹתָהּ מְלָאכָה דִּבְטַל מִינַּהּ:
אִם יֵשׁ שָׁם בֵּית דִּין מַתְנֶה בִּפְנֵיהֶם: אִיסּוּר וְרַב סָפְרָא עֲבֻיד עִיסְקָא בַּהֲדֵי הֲדָדֵי אֲזַל רַב סָפְרָא פְּלַג לֵיהּ בְּלָא דַּעְתֵּיהּ דְּאִיסּוּר בְּאַפֵּי בֵּי תְרֵי אֲתָא לְקַמֵּיהּ דְּרַבָּה בַּר רַב הוּנָא אֲמַר לֵיהּ זִיל אַיְיתִי תְּלָתָא דִּפְלַגְתְּ קַמַּיְיהוּ אִי נָמֵי
<h2>דף לב.</h2>
תְּרֵי מִגּוֹ תְּלָתָא וְאִי נָמֵי תְּרֵי סָהֲדִי דִּפְלַגְתְּ בְּאַפֵּי בֵּי תְלָתָא
אֲמַר לֵיהּ מְנָא לָךְ הָא אֲמַר לֵיהּ דִּתְנַן אִם יֵשׁ שָׁם בֵּית דִּין מַתְנֶה בִּפְנֵיהֶם אֵין שָׁם בֵּית דִּין בִּפְנֵי מִי יַתְנֶה שֶׁלּוֹ קוֹדֵם
אֲמַר לֵיהּ מִי דָּמֵי הָתָם דְּמַפֵּיק מָמוֹנָא מֵהַאי וּמוֹתֵיב לְהַאי בָּעֵינַן בֵּית דִּין אֲבָל הָכָא דִּידִיה שְׁקַלִי גִּילּוּי מִילְּתָא בְּעָלְמָא הוּא בִּתְרֵי סַגִּי לֵיהּ תִּדַּע דִּתְנַן אַלְמָנָה מוֹכֶרֶת שֶׁלֹּא בִּפְנֵי בֵּית דִּין
אֲמַר לֵיהּ אַבָּיֵי וְלָאו מִי אִתְּמַר עֲלַהּ אָמַר רַב יוֹסֵף בַּר מִנְיוֹמֵי אָמַר רַב נַחְמָן אַלְמָנָה אֵינָהּ צְרִיכָה בֵּית דִּין שֶׁל מוּמְחִין אֲבָל צְרִיכָה בֵּית דִּין שֶׁל הֶדְיוֹטוֹת:
<strong><big>מַתְנִי׳</big></strong> מְצָאָהּ בָּרֶפֶת אֵין חַיָּיב בָּהּ בִּרְשׁוּת הָרַבִּים חַיָּיב בָּהּ וְאִם הָיְתָה בְּבֵית הַקְּבָרוֹת לֹא יִטַּמֵּא לָהּ אִם אָמַר לוֹ אָבִיו הִיטַּמֵּא אוֹ שֶׁאָמַר לוֹ אַל תַּחְזִיר לֹא יִשְׁמַע לוֹ
פָּרַק וְטָעַן פָּרַק וְטָעַן אֲפִילּוּ אַרְבָּעָה וַחֲמִישָׁה פְּעָמִים חַיָּיב שֶׁנֶּאֱמַר עָזֹב תַּעֲזֹב
הָלַךְ וְיָשַׁב לוֹ וְאָמַר הוֹאִיל וְעָלֶיךָ מִצְוָה אִם רְצוֹנְךָ לִפְרוֹק פְּרוֹק פָּטוּר שֶׁנֶּאֱמַר עִמּוֹ אִם הָיָה זָקֵן אוֹ חוֹלֶה חַיָּיב
מִצְוָה מִן הַתּוֹרָה לִפְרוֹק אֲבָל לֹא לִטְעוֹן רַבִּי שִׁמְעוֹן אוֹמֵר אַף לִטְעוֹן
רַבִּי יוֹסֵי הַגְּלִילִי אוֹמֵר אִם הָיָה עָלָיו יָתֵר עַל מַשָּׂאוֹ אֵין זָקוּק לוֹ שֶׁנֶּאֱמַר תַּחַת מַשָּׂאוֹ מַשּׂאוֹי שֶׁיָּכוֹל לַעֲמוֹד בּוֹ:
<strong><big>גְּמָ׳</big></strong> אָמַר רָבָא רֶפֶת שֶׁאָמְרוּ אֵינָהּ מַתְעָה וְאֵינָהּ מְשַׁמֶּרֶת אֵינָהּ מַתְעָה מִדְּקָתָנֵי אֵינוֹ חַיָּיב בָּהּ וְאֵינָהּ מְשַׁמֶּרֶת מִדְּאִיצְטְרִיךְ לְמִיתְנֵי אֵינוֹ חַיָּיב בָּהּ
דְּאִי סָלְקָא דַעְתָּךְ מְשַׁמֶּרֶת הַשְׁתָּא מַשְׁכַּח לָהּ אַבָּרַאי מְעַיֵּיל לַהּ לְגַוַּאי מַשְׁכַּח לַהּ מִגַּוַּאי מִבַּעְיָא אֶלָּא שְׁמַע מִינַּהּ אֵינָהּ מְשַׁמֶּרֶת שְׁמַע מִינַּהּ:
מְצָאָהּ בָּרֶפֶת אֵינוֹ חַיָּיב: אָמַר רַבִּי יִצְחָק וְהוּא שֶׁעוֹמֶדֶת תּוֹךְ לַתְּחוּם מִכְּלָל דְּבִרְשׁוּת הָרַבִּים וַאֲפִילּוּ בְּתוֹךְ הַתְּחוּם נָמֵי חַיָּיב
אִיכָּא דְּמַתְנֵי לַהּ אַסֵּיפָא בִּרְשׁוּת הָרַבִּים חַיָּיב בָּהּ אָמַר רַבִּי יִצְחָק וְהוּא שֶׁעוֹמֶדֶת חוּץ לַתְּחוּם מִכְּלַל דְּבָרֶפֶת אֲפִילּוּ עוֹמֶדֶת חוּץ לַתְּחוּם נָמֵי אֵינוֹ חַיָּיב בָּהּ:
בְּבֵית הַקְּבָרוֹת לֹא יִטַּמֵּא לָהּ: תָּנוּ רַבָּנַן מִנַּיִן שֶׁאִם אָמַר לוֹ אָבִיו הִיטַּמֵּא אוֹ שֶׁאָמַר לוֹ אַל תַּחְזִיר שֶׁלֹּא יִשְׁמַע לוֹ שֶׁנֶּאֱמַר אִישׁ אִמּוֹ וְאָבִיו תִּירָאוּ וְאֶת שַׁבְּתוֹתַי תִּשְׁמֹרוּ אֲנִי ה׳ כּוּלְּכֶם חַיָּיבִין בִּכְבוֹדִי
טַעְמָא דִּכְתַב רַחֲמָנָא אֶת שַׁבְּתוֹתַי תִּשְׁמֹרוּ הָא לָאו הָכִי הֲוָה אָמֵינָא (צָיְיתָא) [נֵיצִית] לֵיהּ וְאַמַּאי הַאי עֲשֵׂה וְהַאי לֹא תַעֲשֶׂה וַעֲשֵׂה וְלָא אָתֵי עֲשֵׂה וְדָחֵי אֶת לֹא תַעֲשֶׂה וַעֲשֵׂה
אִיצְטְרִיךְ סָלְקָא דַּעְתָּךְ אָמֵינָא הוֹאִיל וְהוּקַּשׁ כִּיבּוּד אָב וָאֵם לִכְבוֹדוֹ שֶׁל מָקוֹם שֶׁנֶּאֱמַר כָּאן כַּבֵּד אֶת אָבִיךָ וְאֶת אִמֶּךָ וְנֶאֱמַר לְהַלָּן כַּבֵּד אֶת ה׳ מֵהוֹנֶךָ הִלְכָּךְ לֵצִיית לֵיהּ קָא מַשְׁמַע לַן דְּלָא לִשְׁמַע לֵיהּ:
מִצְוָה מִן הַתּוֹרָה לִפְרוֹק אֲבָל לֹא לִטְעוֹן: מַאי אֲבָל לֹא לִטְעוֹן אִילֵימָא אֲבָל לֹא לִטְעוֹן כְּלָל מַאי שְׁנָא פְּרִיקָה דִּכְתִיב עָזֹב תַּעֲזֹב עִמּוֹ טְעִינָה נָמֵי הָכְתִיב הָקֵם תָּקִים עִמּוֹ
אֶלָּא מִצְוָה מִן הַתּוֹרָה לִפְרוֹק בְּחִנָּם וְלֹא לִטְעוֹן בְּחִנָּם אֶלָּא בְּשָׂכָר רַבִּי שִׁמְעוֹן אוֹמֵר אַף לִטְעוֹן בְּחִנָּם תְּנֵינָא לְהָא דְּתָנוּ רַבָּנַן פְּרִיקָה בְּחִנָּם טְעִינָה בְּשָׂכָר רַבִּי שִׁמְעוֹן אוֹמֵר זוֹ וָזוֹ בְּחִנָּם
מַאי טַעְמַיְיהוּ דְּרַבָּנַן דְּאִי סָלְקָא דַעְתָּךְ כְּרַבִּי שִׁמְעוֹן לִכְתּוֹב רַחֲמָנָא טְעִינָה וְלָא בָּעֵי פְּרִיקָה וַאֲנָא אָמֵינָא וּמָה טְעִינָה דְּלֵית בַּהּ צַעַר בַּעֲלֵי חַיִּים וְלֵיכָּא חֶסְרוֹן כִּיס חַיָּיב פְּרִיקָה דְּאִית בָּהּ צַעַר בַּעֲלֵי חַיִּים וְחֶסְרוֹן כִּיס לֹא כׇּל שֶׁכֵּן אֶלָּא לְמַאי הִלְכְתָא כַּתְבֵיהּ רַחֲמָנָא לוֹמַר לָךְ פְּרִיקָה בְּחִנָּם טְעִינָה בְּשָׂכָר
וְרַבִּי שִׁמְעוֹן מַאי טַעְמָא מִשּׁוּם דְּלָא מְסַיְּימִי קְרָאֵי
וְרַבָּנַן אַמַּאי לָא מְסַיְּימִי קְרָאֵי הָכָא כְּתִיב רוֹבֵץ תַּחַת מַשָּׂאוֹ הָתָם כְּתִיב נוֹפְלִין בַּדֶּרֶךְ דִּרְמוּ אִינְהוּ וּטְעוּנַיְיהוּ בְּאוֹרְחָא מַשְׁמַע וְרַבִּי שִׁמְעוֹן נוֹפְלִין בַּדֶּרֶךְ אִינְהוּ וּטְעוּנַיְיהוּ עִלָּוַיְיהוּ מַשְׁמַע
אָמַר רָבָא
<h2>דף לב:</h2>
מִדִּבְרֵי שְׁנֵיהֶם נִלְמַד צַעַר בַּעֲלֵי חַיִּים דְּאוֹרָיְיתָא וַאֲפִילּוּ רַבִּי שִׁמְעוֹן לָא קָאָמַר אֶלָּא מִשּׁוּם דְּלָא מְסַיְּימִי קְרָאֵי אֲבָל מְסַיְּימִי קְרָאֵי דָּרְשִׁינַן קַל וָחוֹמֶר מִשּׁוּם מַאי לָאו מִשּׁוּם צַעַר בַּעֲלֵי חַיִּים דָּרְשִׁינַן
דִּלְמָא מִשּׁוּם דְּאִיכָּא חֶסְרוֹן כִּיס וְהָכִי קָאָמַר וּמָה טְעִינָה דְּלֵית בַּהּ חֶסְרוֹן כִּיס חַיָּיב פְּרִיקָה דְּאִית בַּהּ חֶסְרוֹן כִּיס לֹא כׇּל שֶׁכֵּן
וּטְעִינָה אֵין בָּהּ חֶסְרוֹן כִּיס מִי לָא עָסְקִינַן דְּאַדְּהָכִי וְהָכִי בָּטֵיל מִשּׁוּקֵיהּ אִי נָמֵי אָתוּ גַּנָּבֵי וְשָׁקְלִי כֹּל מָה דְּאִיכָּא בַּהֲדֵיהּ
תֵּדַע דְּצַעַר בַּעֲלֵי חַיִּים דְּאוֹרָיְיתָא דְּקָתָנֵי סֵיפָא רַבִּי יוֹסֵי הַגְּלִילִי אוֹמֵר אִם הָיָה עָלָיו יָתֵר [עַל] מַשָּׂאוֹ אֵין זָקוּק לוֹ שֶׁנֶּאֱמַר תַּחַת מַשָּׂאוֹ מַשּׂאוֹי שֶׁיָּכוֹל לַעֲמוֹד בּוֹ לָאו מִכְּלָל דְּתַנָּא קַמָּא סָבַר זָקוּק לוֹ מַאי טַעְמָא לָאו מִשּׁוּם דְּצַעַר בַּעֲלֵי חַיִּים דְּאוֹרָיְיתָא
דִּלְמָא בְּתַחַת מַשָּׂאוֹ פְּלִיגִי דְּרַבִּי יוֹסֵי סָבַר דָּרְשִׁינַן תַּחַת מַשָּׂאוֹ מַשּׂאוֹי שֶׁיָּכוֹל לַעֲמוֹד בּוֹ וְרַבָּנַן סָבְרִי לָא דָּרְשִׁינַן תַּחַת מַשָּׂאוֹ
תֵּדַע דְּצַעַר בַּעֲלֵי חַיִּים לָאו דְּאוֹרָיְיתָא דְּקָתָנֵי רֵישָׁא הָלַךְ וְיָשַׁב לוֹ וְאָמַר לוֹ הוֹאִיל וְעָלֶיךָ מִצְוָה לִפְרוֹק פְּרוֹק פָּטוּר שֶׁנֶּאֱמַר עִמּוֹ וְאִי סָלְקָא דַעְתָּךְ צַעַר בַּעֲלֵי חַיִּים דְּאוֹרָיְיתָא מָה לִי אִיתֵיהּ לְמָרֵיהּ בַּהֲדֵיהּ וּמָה לִי כִּי לֵיתֵיהּ לְמָרֵיהּ בַּהֲדֵיהּ
לְעוֹלָם צַעַר בַּעֲלֵי חַיִּים דְּאוֹרָיְיתָא מִי סָבְרַתְּ פָּטוּר פָּטוּר לִגְמָרֵי וְדִלְמָא פָּטוּר בְּחִנָּם וְחַיָּיב בְּשָׂכָר וְהָכִי קָאָמַר רַחֲמָנָא כִּי אִיתֵיהּ לְמָרֵיהּ בַּהֲדֵיהּ עֲבֵד גַּבֵּיהּ בְּחִנָּם וְכִי לֵיתֵיהּ לְמָרֵיהּ בַּהֲדֵיהּ עֲבֵד גַּבֵּיהּ בְּשָׂכָר וּלְעוֹלָם צַעַר בַּעֲלֵי חַיִּים דְּאוֹרָיְיתָא
(סִימַן בֶּהֱמַת בֶּהֱמַת אוֹהֵב שׂוֹנֵא רַבְצָן)
לֵימָא מְסַיַּיע לֵיהּ בֶּהֱמַת גּוֹי מִטַּפֵּל בָּהּ כְּבֶהֱמַת יִשְׂרָאֵל אִי אָמְרַתְּ בִּשְׁלָמָא צַעַר בַּעֲלֵי חַיִּים דְּאוֹרָיְיתָא מִשּׁוּם הָכִי מִטַּפֵּל בָּהּ כְּבֶהֱמַת יִשְׂרָאֵל אֶלָּא אִי אָמְרַתְּ צַעַר בַּעֲלֵי חַיִּים לָאו דְּאוֹרָיְיתָא אַמַּאי מִטַּפֵּל בָּהּ כְּבֶהֱמַת יִשְׂרָאֵל הָתָם מִשּׁוּם אֵיבָה
הָכִי נָמֵי מִסְתַּבְּרָא דְּקָתָנֵי אִם הָיְתָה טְעוּנָה יֵין נֶסֶךְ אֵין זָקוּק לָהּ אִי אָמְרַתְּ בִּשְׁלָמָא לָאו דְּאוֹרָיְיתָא מִשּׁוּם הָכִי אֵין זָקוּק לָהּ אֶלָּא אִי אָמְרַתְּ דְּאוֹרָיְיתָא אַמַּאי אֵין זָקוּק לָהּ הָכִי קָאָמַר וּלְהַטְעִינָהּ יֵין נֶסֶךְ אֵין זָקוּק לָהּ
תָּא שְׁמַע בֶּהֱמַת גּוֹי וּמַשּׂאוֹי יִשְׂרָאֵל וְחָדַלְתָּ וְאִי אָמְרַתְּ צַעַר בַּעֲלֵי חַיִּים דְּאוֹרָיְיתָא אַמַּאי וְחָדַלְתָּ עָזֹב תַּעֲזֹב מִבְּעֵי לֵיהּ לְעוֹלָם צַעַר בַּעֲלֵי חַיִּים דְּאוֹרָיְיתָא הָתָם בִּטְעִינָה
אִי הָכִי אֵימָא סֵיפָא בֶּהֱמַת יִשְׂרָאֵל וּמַשּׂאוֹי גּוֹי עָזֹב תַּעֲזֹב וְאִי בִּטְעִינָה אַמַּאי עָזֹב תַּעֲזֹב מִשּׁוּם צַעֲרָא דְּיִשְׂרָאֵל
אִי הָכִי אֲפִילּוּ רֵישָׁא נָמֵי רֵישָׁא בְּחַמָּר גּוֹי סֵיפָא בְּחַמָּר יִשְׂרָאֵל מַאי פָּסְקַתְּ סְתָמָא דְּמִלְּתָא אִינִישׁ בָּתַר חֲמָרֵיהּ אָזֵיל
וְהָא וְחָדַלְתָּ וְעָזֹב תַּעֲזֹב בִּפְרִיקָה הוּא דִּכְתִיבִי
אֲמַר לֵיהּ הָא מַנִּי רַבִּי יוֹסֵי הַגְּלִילִי הִיא דְּאָמַר צַעַר בַּעֲלֵי חַיִּים לָאו דְּאוֹרָיְיתָא
תָּא שְׁמַע אוֹהֵב לִפְרוֹק וְשׂוֹנֵא לִטְעוֹן מִצְוָה בְּשׂוֹנֵא כְּדֵי לָכוֹף אֶת יִצְרוֹ וְאִי סָלְקָא דַּעְתָּךְ צַעַר בַּעֲלֵי חַיִּים דְּאוֹרָיְיתָא הָא עֲדִיף לֵיהּ אֲפִילּוּ הָכִי כְּדֵי לָכוֹף אֶת יִצְרוֹ עָדִיף
תָּא שְׁמַע שׂוֹנֵא שֶׁאָמְרוּ שׂוֹנֵא יִשְׂרָאֵל וְלֹא שׂוֹנֵא אוּמּוֹת הָעוֹלָם אִי אָמְרַתְּ צַעַר בַּעֲלֵי חַיִּים דְּאוֹרָיְיתָא מָה לִי שׂוֹנֵא יִשְׂרָאֵל וּמָה לִי שׂוֹנֵא
מִי סָבְרַתְּ אַשּׂוֹנֵא דִקְרָא קָאֵי אַשּׂוֹנֵא דְמַתְנִיתִין קָאֵי
תָּא שְׁמַע
<h2>דף לג.</h2>
רֹבֵץ וְלֹא רַבְצָן רֹבֵץ וְלֹא עוֹמֵד תַּחַת מַשָּׂאוֹ וְלֹא מְפוֹרָק תַּחַת מַשָּׂאוֹ מַשּׂאוֹי שֶׁיָּכוֹל לַעֲמוֹד בּוֹ וְאִי אָמְרַתְּ צַעַר בַּעֲלֵי חַיִּים דְּאוֹרָיְיתָא מָה לִי רוֹבֵץ וּמָה לִי רַבְצָן וּמָה לִי עוֹמֵד
הָא מַנִּי רַבִּי יוֹסֵי הַגְּלִילִי הִיא דְּאָמַר צַעַר בַּעֲלֵי חַיִּים דְּרַבָּנַן
הָכִי נָמֵי מִסְתַּבְּרָא דְּקָתָנֵי תַּחַת מַשָּׂאוֹ מַשּׂאוֹי שֶׁיָּכוֹל לַעֲמוֹד בּוֹ מַאן שָׁמְעַתְּ לֵיהּ דְּאִית לֵיהּ הַאי סְבָרָא רַבִּי יוֹסֵי הַגְּלִילִי שְׁמַע מִינַּהּ
וּמִי מָצֵית מוֹקְמַתְּ לַהּ כְּרַבִּי יוֹסֵי הַגְּלִילִי וְהָא קָתָנֵי סֵיפָא תַּחַת מַשָּׂאוֹ וְלֹא מְפוֹרָק מַאי לֹא מְפוֹרָק אִילֵּימָא לֹא מְפוֹרָק כְּלָל הָא כְּתִיב הָקֵם תָּקִים עִמּוֹ אֶלָּא פְּשִׁיטָא לָא מְפוֹרָק בְּחִנָּם אֶלָּא בְּשָׂכָר מַאן שָׁמְעַתְּ לֵיהּ דְּאִית לֵיהּ הַאי סְבָרָא רַבָּנַן לְעוֹלָם רַבִּי יוֹסֵי הַגְּלִילִי הִיא וּבִטְעִינָה סָבַר לַהּ כְּרַבָּנַן
תָּנוּ רַבָּנַן כִּי תִרְאֶה יָכוֹל אֲפִילּוּ מֵרָחוֹק תַּלְמוּד לוֹמַר כִּי תִפְגַּע אִי כִּי תִפְגַּע יָכוֹל פְּגִיעָה מַמָּשׁ תַּלְמוּד לוֹמַר כִּי תִרְאֶה וְאֵיזוֹ הִיא רְאִיָּיה שֶׁיֵּשׁ בָּהּ פְּגִיעָה שִׁיעֲרוּ חֲכָמִים אֶחָד מִשֶּׁבַע וּמֶחֱצָה בְּמִיל וְזֶה הוּא רִיס
תָּנָא וּמִדַּדֶּה עִמּוֹ עַד פַּרְסָה אָמַר רַבָּה בַּר בַּר חָנָה וְנוֹטֵל שָׂכָר:
<strong><big>מַתְנִי׳</big></strong> אֲבֵדָתוֹ וַאֲבֵדַת אָבִיו אֲבֵדָתוֹ קוֹדֶמֶת אֲבֵדָתוֹ וַאֲבֵדַת רַבּוֹ שֶׁלּוֹ קוֹדֵם
אֲבֵדַת אָבִיו וַאֲבֵדַת רַבּוֹ שֶׁל רַבּוֹ קוֹדֶמֶת שֶׁאָבִיו הֱבִיאוֹ לָעוֹלָם הַזֶּה וְרַבּוֹ שֶׁלִּמְּדוֹ חׇכְמָה מְבִיאוֹ לְחַיֵּי הָעוֹלָם הַבָּא וְאִם אָבִיו חָכָם שֶׁל אָבִיו קוֹדֶמֶת
הָיָה אָבִיו וְרַבּוֹ נוֹשְׂאִין מַשּׂאוֹי מַנִּיחַ אֶת שֶׁל רַבּוֹ וְאַחַר כָּךְ מַנִּיחַ אֶת שֶׁל אָבִיו הָיָה אָבִיו וְרַבּוֹ בְּבֵית הַשְּׁבִי פּוֹדֶה אֶת רַבּוֹ וְאַחַר כָּךְ פּוֹדֶה אֶת אָבִיו וְאִם אָבִיו חָכָם פּוֹדֶה אֶת אָבִיו וְאַחַר כָּךְ פּוֹדֶה אֶת רַבּוֹ:
<strong><big>גְּמָ׳</big></strong> מְנָא הָנֵי מִילֵּי אָמַר רַב יְהוּדָה אָמַר רַב אָמַר קְרָא אֶפֶס כִּי לֹא יִהְיֶה בְּךָ אֶבְיוֹן שֶׁלְּךָ קוֹדֵם לְשֶׁל כׇּל אָדָם
וְאָמַר רַב יְהוּדָה אָמַר רַב כׇּל הַמְקַיֵּים בְּעַצְמוֹ כָּךְ סוֹף בָּא לִידֵי כָּךְ:
הָיָה אָבִיו וְרַבּוֹ נוֹשְׂאִין מַשּׂאוֹי וְכוּ׳: תָּנוּ רַבָּנַן רַבּוֹ שֶׁאָמְרוּ רַבּוֹ שֶׁלִּמְּדוֹ חׇכְמָה וְלֹא רַבּוֹ שֶׁלִּמְּדוֹ מִקְרָא וּמִשְׁנָה דִּבְרֵי רַבִּי מֵאִיר רַבִּי יְהוּדָה אוֹמֵר כֹּל שֶׁרוֹב חׇכְמָתוֹ הֵימֶנּוּ רַבִּי יוֹסֵי אוֹמֵר אֲפִילּוּ לֹא הֵאִיר עֵינָיו אֶלָּא בְּמִשְׁנָה אַחַת זֶה הוּא רַבּוֹ
אָמַר רָבָא כְּגוֹן רַב סְחוֹרָה דְּאַסְבְּרַן זוּהֲמָא לִיסְטְרוֹן שְׁמוּאֵל קְרַע מָאנֵיהּ עֲלֵיהּ הָהוּא מֵרַבָּנַן דְּאַסְבְּרֵיהּ אֶחָד יוֹרֵד לְאַמַּת הַשֶּׁחִי וְאֶחָד פּוֹתֵחַ כֵּיוָן
אָמַר עוּלָּא תַּלְמִידֵי חֲכָמִים שֶׁבְּבָבֶל עוֹמְדִין זֶה מִפְּנֵי זֶה וְקוֹרְעִין זֶה עַל זֶה וּלְעִנְיַן אֲבֵדָה בִּמְקוֹם אָבִיו אֵינָן חוֹזְרִין אֶלָּא לְרַבּוֹ מוּבְהָק
קָבָעֵי מִינֵּיהּ רַב חִסְדָּא מֵרַב הוּנָא תַּלְמִיד וְצָרִיךְ לוֹ רַבּוֹ מַאי אֲמַר לֵיהּ חִסְדָּא חִסְדָּא לָא צְרִיכְנָא לָךְ אַתְּ צְרִיכַתְּ לִי עַד אַרְבְּעִין שְׁנִין אִיקְּפַדוּ אַהֲדָדֵי וְלָא עָיְילִי לְגַבֵּי הֲדָדֵי יְתֵיב רַב חִיסְדָּא אַרְבְּעִין תַּעֲנִיָּתָא מִשּׁוּם דַּחֲלַשׁ דַּעְתֵּיהּ דְּרַב הוּנָא יָתֵיב רַב הוּנָא אַרְבְּעִין תַּעֲנִיָּתָא מִשּׁוּם דְּחַשְׁדֵיהּ לְרַב חִסְדָּא
אִיתְּמַר רַב יִצְחָק בַּר יוֹסֵף אָמַר רַבִּי יוֹחָנָן הֲלָכָה כְּרַבִּי יְהוּדָה רַב אַחָא בַּר רַב הוּנָא אָמַר רַב שֵׁשֶׁת הֲלָכָה כְּרַבִּי יוֹסֵי
וּמִי אָמַר רַבִּי יוֹחָנָן הָכִי וְהָאָמַר רַבִּי יוֹחָנָן הֲלָכָה כִּסְתַם מִשְׁנָה וּתְנַן רַבּוֹ שֶׁלִּמְּדוֹ חׇכְמָה מַאי חׇכְמָה רוֹב חׇכְמָתוֹ
תָּנוּ רַבָּנַן הָעוֹסְקִין בְּמִקְרָא מִדָּה וְאֵינָהּ מִדָּה בַּמִּשְׁנָה מִדָּה וְנוֹטְלִין עָלֶיהָ שָׂכָר בַּתַּלְמוּד אֵין לָךְ מִדָּה גְּדוֹלָה מִזּוֹ וּלְעוֹלָם הֱוֵי רָץ לַמִּשְׁנָה יוֹתֵר מִן הַתַּלְמוּד
הָא גוּפַאּ קַשְׁיָא אָמְרַתְּ בַּתַּלְמוּד אֵין לְךָ מִדָּה גְּדוֹלָה מִזּוֹ וַהֲדַר אָמְרַתְּ וּלְעוֹלָם הֱוֵי רָץ לַמִּשְׁנָה יוֹתֵר מִן הַתַּלְמוּד אָמַר רַבִּי יוֹחָנָן
<h2>דף לג:</h2>
בִּימֵי רַבִּי נִשְׁנֵית מִשְׁנָה זוֹ שְׁבַקוּ כּוּלֵּי עָלְמָא מַתְנִיתִין וַאֲזַלוּ בָּתַר תַּלְמוּדָא הֲדַר דְּרַשׁ לְהוּ וּלְעוֹלָם הֱוֵי רָץ לַמִּשְׁנָה יוֹתֵר מִן הַתַּלְמוּד
מַאי דְּרוּשׁ כִּדְדָרֵישׁ רַבִּי יְהוּדָה בְּרַבִּי אִלְעַאי מַאי דִּכְתִיב הַגֵּד לְעַמִּי פִּשְׁעָם וּלְבֵית יַעֲקֹב חַטֹּאתָם
הַגֵּד לְעַמִּי פִּשְׁעָם אֵלּוּ תַּלְמִידֵי חֲכָמִים שֶׁשְּׁגָגוֹת נַעֲשׂוֹת לָהֶם כִּזְדוֹנוֹת וּלְבֵית יַעֲקֹב חַטֹּאתָם אֵלּוּ עַמֵּי הָאָרֶץ שֶׁזְּדוֹנוֹת נַעֲשׂוֹת לָהֶם כִּשְׁגָגוֹת וְהַיְינוּ דִּתְנַן רַבִּי יְהוּדָה אוֹמֵר הֱוֵי זָהִיר בַּתַּלְמוּד שֶׁשִּׁגְגַת תַּלְמוּד עוֹלָה זָדוֹן
דָּרֵשׁ רַבִּי יְהוּדָה בְּרַבִּי אִלְעַאי מַאי דִּכְתִיב שִׁמְעוּ דְּבַר ה׳ הַחֲרֵדִים אֶל דְּבָרוֹ אֵלּוּ תַּלְמִידֵי חֲכָמִים [אָמְרוּ] אֲחֵיכֶם אֵלּוּ בַּעֲלֵי מִקְרָא שֹׂנְאֵיכֶם אֵלּוּ בַּעֲלֵי מִשְׁנָה מְנַדֵּיכֶם אֵלּוּ עַמֵּי הָאָרֶץ
שֶׁמָּא תֹּאמַר פָּסַק סִבְרָם וּבָטַל סִיכּוּיָם תַּלְמוּד לוֹמַר וְנִרְאֶה בְּשִׂמְחַתְכֶם שֶׁמָּא תֹּאמַר יִשְׂרָאֵל יֵבוֹשׁוּ תַּלְמוּד לוֹמַר וְהֵם יֵבֹשׁוּ אוּמּוֹת הָעוֹלָם יֵבוֹשׁוּ וְיִשְׂרָאֵל יִשְׂמָחוּ:
<strong><big>הֲדַרַן עֲלָךְ אֵלּוּ מְצִיאוֹת </big></strong>
מַתְנִי׳ <strong><big>הַמַּפְקִיד</big></strong> אֵצֶל חֲבֵירוֹ בְּהֵמָה אוֹ כֵלִים וְנִגְנְבוּ אוֹ שֶׁאָבְדוּ שִׁילֵּם וְלֹא רָצָה לִישָּׁבַע שֶׁהֲרֵי אָמְרוּ שׁוֹמֵר חִנָּם נִשְׁבָּע וְיוֹצֵא
נִמְצָא הַגַּנָּב מְשַׁלֵּם תַּשְׁלוּמֵי כֶפֶל טָבַח וּמָכַר מְשַׁלֵּם תַּשְׁלוּמֵי אַרְבָּעָה וַחֲמִשָּׁה לְמִי מְשַׁלֵּם לְמֵי שֶׁהַפִּקָּדוֹן אֶצְלוֹ
נִשְׁבַּע וְלֹא רָצָה לְשַׁלֵּם נִמְצָא הַגַּנָּב מְשַׁלֵּם תַּשְׁלוּמֵי כֶפֶל טָבַח וּמָכַר מְשַׁלֵּם תַּשְׁלוּמֵי אַרְבָּעָה וַחֲמִשָּׁה לְמִי מְשַׁלֵּם לְבַעַל הַפִּקָּדוֹן:
<strong><big>גְּמָ׳</big></strong> לְמָה לֵיהּ לְמִתְנֵי בְּהֵמָה וּלְמָה לֵיהּ לְמִתְנֵי כֵּלִים
צְרִיכִי דְּאִי תְּנָא בְּהֵמָה הֲוָה אָמֵינָא בְּהֵמָה הוּא דְּמַקְנֵי לֵיהּ כְּפֵילָא מִשּׁוּם דִּנְפִישׁ טִירְחַהּ לְעַיּוֹלַהּ וּלְאַפּוֹקַהּ אֲבָל כֵּלִים דְּלָא נְפִישׁ טִירְחַיְיהוּ אֵימָא לָא מַקְנֵי לֵיהּ כְּפֵילָא
וְאִי תְּנָא כֵּלִים הֲוָה אָמֵינָא כֵּלִים הוּא דְּקָמַקְנֵי לֵיהּ כְּפֵילָא מִשּׁוּם דְּלָא נְפִישׁ כְּפֵלַיְיהוּ אֲבָל בְּהֵמָה דְּכִי טָבַח וּמָכַר מְשַׁלֵּם תַּשְׁלוּמֵי אַרְבָּעָה וַחֲמִשָּׁה אֵימָא לָא מַקְנֵי לֵיהּ כְּפֵילָא צְרִיכָא
מַתְקֵיף לַהּ רָמֵי בַּר חָמָא וְהָא אֵין אָדָם מַקְנֶה דָּבָר שֶׁלֹּא בָּא לָעוֹלָם וַאֲפִילּוּ לְרַבִּי מֵאִיר דְּאָמַר אָדָם מַקְנֶה דָּבָר שֶׁלֹּא בָּא לָעוֹלָם הָנֵי מִילֵּי כְּגוֹן פֵּירוֹת דֶּקֶל דַּעֲבִידִי דְּאָתוּ
אֲבָל הָכָא
<h2>דף לד.</h2>
מִי יֵימַר דְּמִגַּנְבָא וְאִם תִּמְצֵי לוֹמַר דְּמִגַּנְבָא מִי יֵימַר דְּמִשְׁתְּכַח גַּנָּב וְאִי מִשְׁתְּכַח גַּנָּב מִי יֵימַר דִּמְשַׁלֵּם דִּלְמָא מוֹדֵי וּמִפְּטַר אָמַר רָבָא נַעֲשָׂה כְּאוֹמֵר לוֹ לִכְשֶׁתִּגָּנֵב וְתִרְצֶה וּתְשַׁלְּמֵנִי הֲרֵי פָּרָתִי קְנוּיָה לְךָ מֵעַכְשָׁיו
מַתְקֵיף לַהּ רַבִּי זֵירָא אִי הָכִי אֲפִילּוּ גִּיזּוֹתֶיהָ וּוַלְדוֹתֶיהָ נָמֵי אַלְּמָה תַּנְיָא חוּץ מִגִּיזּוֹתֶיהָ וּוַלְדוֹתֶיהָ אֶלָּא אָמַר רַבִּי זֵירָא נַעֲשָׂה כְּאוֹמֵר לוֹ חוּץ מִגִּיזּוֹתֶיהָ וּוַלְדוֹתֶיהָ
וּמַאי פְּסָקַאּ סְתָמָא דְּמִלְּתָא שְׁבָחָא דְּאָתֵא מֵעָלְמָא עֲבִיד אִינִישׁ דְּמַקְנֵי שְׁבָחָא דְּמִגּוּפַהּ לָא עֲבִיד אִינִישׁ דְּמַקְנֵי
אִיכָּא דְּאָמְרִי אָמַר רָבָא נַעֲשָׂה כְּאוֹמֵר לוֹ לִכְשֶׁתִּגָּנֵב וְתִרְצֶה וּתְשַׁלְּמֵנִי סָמוּךְ לִגְנֵיבָתָהּ קְנוּיָה לָךְ מַאי בֵּינַיְיהוּ
אִיכָּא בֵּינַיְיהוּ קוּשְׁיָא דְּרַבִּי זֵירָא אִי נָמֵי דְּקָיְימָא בַּאֲגַם:
שִׁילֵּם וְלֹא רָצָה לִישָּׁבַע [וְכוּ׳]: אָמַר רַבִּי חִיָּיא בַּר אַבָּא אָמַר רַבִּי יוֹחָנָן לֹא שִׁילֵּם שִׁילֵּם מַמָּשׁ אֶלָּא כֵּיוָן שֶׁאָמַר הֲרֵינִי מְשַׁלֵּם אַף עַל פִּי שֶׁלֹּא שִׁילֵּם
תְּנַן שִׁילֵּם וְלֹא רָצָה לִישָּׁבַע שִׁילֵּם אִין לֹא שִׁילֵּם לָא אֵימָא סֵיפָא נִשְׁבַּע וְלֹא רָצָה לְשַׁלֵּם טַעְמָא דְּלֹא רָצָה הָא רָצָה אַף עַל פִּי שֶׁלֹּא שִׁילֵּם אֶלָּא מֵהָא לֵיכָּא לְמִשְׁמַע מִינַּהּ
תַּנְיָא כְּוָתֵיהּ דְּרַבִּי יוֹחָנָן הַשּׂוֹכֵר פָּרָה מֵחֲבֵירוֹ וְנִגְנְבָה וְאָמַר הַלָּה הֲרֵינִי מְשַׁלֵּם וְאֵינִי נִשְׁבָּע וְאַחַר כָּךְ נִמְצָא הַגַּנָּב מְשַׁלֵּם תַּשְׁלוּמֵי כֶפֶל לַשּׂוֹכֵר
אָמַר רַב פָּפָּא שׁוֹמֵר חִנָּם כֵּיוָן שֶׁאָמַר פָּשַׁעְתִּי מַקְנֵה לֵיהּ כְּפֵילָא דְּאִי בָּעֵי פָּטַר נַפְשֵׁיהּ בִּגְנֵיבָה שׁוֹמֵר שָׂכָר כֵּיוָן שֶׁאָמַר נִגְנְבָה מַקְנֵה לֵיהּ כְּפֵילָא דְּאִי בָּעֵי פָּטַר נַפְשֵׁיהּ בִּשְׁבוּרָה וּמֵתָה
שׁוֹאֵל שֶׁאוֹמֵר הֲרֵינִי מְשַׁלֵּם לָא מַקְנֵי לֵיהּ כְּפֵילָא בְּמַאי הֲוָה לֵיהּ לְמִפְטַר נַפְשֵׁיהּ בְּמֵתָה מֵחֲמַת מְלָאכָה מֵתָה מֵחֲמַת מְלָאכָה לָא שְׁכִיחַ
אִיכָּא דְּאָמְרִי אָמַר רַב פָּפָּא שׁוֹאֵל נָמֵי כֵּיוָן שֶׁאָמַר הֲרֵינִי מְשַׁלֵּם מַקְנֵי לֵיהּ כְּפֵילָא דְּאִי בָּעֵי פָּטַר נַפְשֵׁיהּ בְּמֵתָה מֵחֲמַת מְלָאכָה אֲמַר לֵיהּ רַב זְבִיד הָכִי אָמַר אַבָּיֵי שׁוֹאֵל עַד שֶׁיְּשַׁלֵּם מַאי טַעְמָא הוֹאִיל וְכׇל הֲנָאָה שֶׁלּוֹ בְּדִיבּוּרָא לָא מַקְנֵי לֵיהּ כְּפֵילָא
תַּנְיָא כְּווֹתֵיהּ דְּרַב זְבִיד הַשּׁוֹאֵל פָּרָה מֵחֲבֵירוֹ וְנִגְנְבָה וְקִידֵּם הַשּׁוֹאֵל וְשִׁילֵּם וְאַחַר כָּךְ נִמְצָא הַגַּנָּב מְשַׁלֵּם תַּשְׁלוּמֵי כֶפֶל לַשּׁוֹאֵל
לְלִישָּׁנָא קַמָּא דְּרַב פָּפָּא וַדַּאי לָא הָוְיָא תְּיוּבְתָּא לְלִישָּׁנָא בָּתְרָא לֵימָא תֶּיהְוֵי תְּיוּבְתֵּיהּ
אָמַר לְךָ רַב פָּפָּא מִי אַלִּימָא מִמַּתְנִיתִין דְּקָתָנֵי שִׁילֵּם וְאוֹקֵימְנָא בְּאָמַר הָכָא נָמֵי בְּאָמַר
מִי דָּמֵי הָתָם לָא קָתָנֵי קִידֵּם הָכָא קָתָנֵי קִידֵּם מַאי קִידֵּם קִידֵּם וְאָמַר
הָא מִדְּקָתָנֵי גַּבֵּי שׂוֹכֵר וְאָמַר וְגַבֵּי שׁוֹאֵל קִידֵּם שְׁמַע מִינַּהּ דַּוְקָא קָתָנֵי מִידֵּי גַּבֵּי הֲדָדֵי תַּנְיָא
שַׁיְילִינְהוּ לְתַנָּאֵי דְּבֵי רַבִּי חִיָּיא וּדְבֵי רַבִּי אוֹשַׁעְיָא וְאָמְרִי גַּבֵּי הֲדָדֵי תַּנְיָין
פְּשִׁיטָא אָמַר אֵינִי מְשַׁלֵּם וְחָזַר וְאָמַר הֲרֵינִי מְשַׁלֵּם הָא קָאָמַר הֲרֵינִי מְשַׁלֵּם אֶלָּא אָמַר הֲרֵינִי מְשַׁלֵּם
<h2>דף לד:</h2>
וְחָזַר וְאָמַר אֵינִי מְשַׁלֵּם מַאי מִי אָמְרִינַן מִהְדָּר קָא הָדַר בֵּיהּ אוֹ דִלְמָא בְּמִלְּתֵיהּ קָאֵי וְדַחוֹיֵי הוּא דְּקָא מְדַחֵי לֵיהּ
אָמַר הֲרֵינִי מְשַׁלֵּם וָמֵת וְאָמְרוּ בָּנָיו אֵין אָנוּ מְשַׁלְּמִין מַאי מִי אָמְרִינַן מִהְדָּר קָא הָדְרִי בְּהוּ אוֹ דִלְמָא בְּמִלְּתָא דַאֲבוּהוֹן קָיְימִי וְדַחוֹיֵי הוּא דְּקָא מְדַחוּ לֵיהּ
שִׁלְּמוּ בָּנִים מַאי מָצֵי אָמַר לְהוּ כִּי אַקְנַאי כְּפֵילָא לַאֲבוּכוֹן דַּעֲבַד לִי נְיָיח נַפְשַׁאי לְדִידְכוּ לָא אוֹ דִלְמָא לָא שְׁנָא
שִׁילֵּם לְבָנִים מַאי מָצוּ אָמְרִי לֵיהּ כִּי אַקְנִי לָךְ אֲבוּנָא כְּפֵילָא דַּעֲבַדְתְּ לֵיהּ נְיָיח נַפְשֵׁיהּ אֲבָל אֲנַן לְדִידַן לָא אוֹ דִלְמָא לָא שְׁנָא שִׁלְּמוּ בָּנִים לְבָנִים מַאי
שִׁילֵּם מֶחֱצָה מַאי שָׁאַל שְׁתֵּי פָּרוֹת וְשִׁילֵּם אַחַת מֵהֶן מַאי שָׁאַל מִן הַשּׁוּתָּפִין וְשִׁילֵּם לְאֶחָד מֵהֶן מַאי שׁוּתָּפִין שֶׁשָּׁאֲלוּ וְשִׁילֵּם אֶחָד מֵהֶן מַאי שָׁאַל מִן הָאִשָּׁה וְשִׁילֵּם לְבַעְלָהּ מַאי אִשָּׁה שֶׁשָּׁאֲלָה וְשִׁילֵּם בַּעֲלָהּ מַאי תֵּיקוּ
אָמַר רַב הוּנָא מַשְׁבִּיעִין אוֹתוֹ שְׁבוּעָה שֶׁאֵינָהּ בִּרְשׁוּתוֹ מַאי טַעְמָא חָיְישִׁינַן שֶׁמָּא עֵינָיו נָתַן בָּהּ
מֵיתִיבִי הַמַּלְוֶה אֶת חֲבֵירוֹ עַל הַמַּשְׁכּוֹן וְאָבַד הַמַּשְׁכּוֹן וְאָמַר לוֹ סֶלַע הִלְוִיתִיךָ עָלָיו שֶׁקֶל הָיָה שָׁוֶה וְהַלָּה אוֹמֵר לֹא כִּי אֶלָּא סֶלַע הִלְוִיתַנִי עָלָיו סֶלַע הָיָה שָׁוֶה פָּטוּר
סֶלַע הִלְוִיתִיךָ עָלָיו שֶׁקֶל הָיָה שָׁוֶה וְהַלָּה אוֹמֵר לֹא כִי אֶלָּא סֶלַע הִלְוִיתַנִי עָלָיו שְׁלֹשָׁה דִּינָרִים הָיָה שָׁוֶה חַיָּיב
סֶלַע הִלְוִיתַנִי עָלָיו שְׁנַיִם הָיָה שָׁוֶה וְהַלָּה אוֹמֵר לֹא כִּי אֶלָּא סֶלַע הִלְוִיתִיךָ עָלָיו סֶלַע הָיָה שָׁוֶה פָּטוּר
סֶלַע הִלְוִיתַנִי עָלָיו שְׁנַיִם הָיָה שָׁוֶה וְהַלָּה אוֹמֵר לֹא כִּי אֶלָּא סֶלַע הִלְוִיתִיךָ עָלָיו חֲמִשָּׁה דִּינָרִים הָיָה שָׁוֶה חַיָּיב
מִי נִשְׁבָּע מִי שֶׁהַפִּקָּדוֹן אֶצְלוֹ שֶׁמָּא יִשָּׁבַע זֶה וְיוֹצִיא הַלָּה אֶת הַפִּקָּדוֹן
אַהֵיָיא אִילֵּימָא אַסֵּיפָא וְתִיפּוֹק לֵיהּ דִּשְׁבוּעָה גַּבֵּי מַלְוֶה הִיא דְּהָא קָא מוֹדֵי מִקְצָת הַטַּעֲנָה אֶלָּא אָמַר שְׁמוּאֵל אַרֵישָׁא
מַאי אַרֵישָׁא אַסֵּיפָא דְּרֵישָׁא סֶלַע הִלְוִיתִיךָ עָלָיו שֶׁקֶל הָיָה שָׁוֶה וְהַלָּהּ אוֹמֵר לֹא כִּי אֶלָּא סֶלַע הִלְוִיתַנִי עָלָיו שְׁלֹשָׁה דִּינָרִין הָיָה שָׁוֶה חַיָּיב דִּשְׁבוּעָה גַּבֵּי לֹוֶה הוּא וַאֲמוּר רַבָּנַן לִשְׁתְּבַע מַלְוֶה שֶׁמָּא יִשָּׁבַע זֶה וְיוֹצִיא הַלָּה אֶת הַפִּקָּדוֹן
וְאִם
<h2>דף לה.</h2>
אִיתָא לִדְרַב הוּנָא כֵּיוָן דְּמִשְׁתְּבַע מִלְוֶה שֶׁאֵינָהּ בִּרְשׁוּתוֹ הֵיכִי מָצֵי מַפֵּיק לַהּ אָמַר רָבָא שֶׁיֵּשׁ עֵדִים שֶׁנִּשְׂרְפָה
אִי הָכִי מֵהֵיכָא מַיְיתֵי לַהּ אֶלָּא אָמַר רַב יוֹסֵף שֶׁיֵּשׁ עֵדִים שֶׁנִּגְנְבָה סוֹף סוֹף מֵהֵיכָא מַיְיתֵי לַהּ דְּטָרַח וּמַיְיתֵי לַהּ
אִי הָכִי כִּי מִשְׁתְּבַע מַלְוֶה נָמֵי לִטְרַח לֹוֶה וְלַיְתֵי בִּשְׁלָמָא מַלְוֶה יָדַע מַאן קָא עָיֵיל וְנָפֵק בְּבֵיתֵיהּ וְאָזֵיל וְטָרַח וּמַיְיתֵי לַהּ אֶלָּא לֹוֶה מִי יָדַע מַאן עָיֵיל וְנָפֵיק בְּבֵיתֵיהּ דְּמַלְוֶה
אַבָּיֵי אוֹמֵר גְּזֵירָה שֶׁמָּא יִטְעוֹן וְיֹאמַר לוֹ אַחַר שְׁבוּעָה מְצָאתִיהָ רַב אָשֵׁי אָמַר זֶה נִשְׁבָּע וְזֶה נִשְׁבָּע זֶה נִשְׁבָּע שֶׁאֵינָהּ בִּרְשׁוּתוֹ וְזֶה נִשְׁבָּע כַּמָּה הָיָה שָׁוֶה וְהָכִי קָאָמַר מִי נִשְׁבָּע תְּחִילָּה מַלְוֶה נִשְׁבָּע תְּחִילָּה שֶׁמָּא יִשָּׁבַע זֶה וְיוֹצִיא הַלָּה אֶת הַפִּקָּדוֹן
רַב הוּנָא בַּר תַּחְלִיפָא מִשְּׁמֵיהּ דְּרָבָא אָמַר רֵישָׁא דְסֵיפָא תְּיוּבְתָּא לְרַב הוּנָא סֶלַע הִלְוִיתַנִי עָלָיו שְׁתַּיִם הָיָה שָׁוֶה וְהַלָּה אוֹמֵר לֹא כִי אֶלָּא סֶלַע הִלְוִיתִיךָ עָלָיו סֶלַע הָיָה שָׁוֶה פָּטוּר וְאִם אִיתָא לִדְרַב הוּנָא מִגּוֹ דְּמִשְׁתְּבַע מַלְוֶה שֶׁאֵינָהּ בִּרְשׁוּתוֹ לִישְׁתְּבַע נָמֵי אַגִּילְגּוּל שְׁבוּעָה כַּמָּה הָיָה שָׁוֶה
אָמַר רַב אָשֵׁי אַמְרִיתַהּ לִשְׁמַעְתָּא קַמֵּיהּ דְּרַב כָּהֲנָא וְאָמַר לִי תְּהֵא בְּמַאֲמִינוֹ וּנְהֵמְנֵיהּ לֹוֶה לְמַלְוֶה נָמֵי בְּהָא כַּמָּה הֲוָה שָׁוֶה לָא קִים לֵיהּ בְּגַוֵּיהּ וּנְהֵמְנֵיהּ מַלְוֶה לְלֹוֶה דְּקִים לֵיהּ בְּגַוֵּיהּ לָא מְהֵימַן לֵיהּ
וּמַאי שְׁנָא לֹוֶה דִּמְהֵימַן לֵיהּ לְמַלְוֶה וּמַאי שְׁנָא מַלְוֶה דְּלָא מְהֵימַן לֵיהּ לְלֹוֶה לֹוֶה מְקַיֵּים בֵּיהּ בְּמַלְוֶה תֻּמַּת יְשָׁרִים תַּנְחֵם מַלְוֶה מְקַיֵּים בֵּיהּ בְּלֹוֶה וְסֶלֶף בּוֹגְדִים יְשָׁדֵּם:
הָהוּא גַּבְרָא דְּאַפְקֵיד כִּיפֵּי גַּבֵּי חַבְרֵיהּ אֲמַר לֵיהּ הַב לִי כִּיפַּי אֲמַר לֵיהּ לָא יָדַעְנָא הֵיכָא אוֹתְבִי[תִי]נְהוּ אֲתָא לְקַמֵּיהּ דְּרַב נַחְמָן אֲמַר לֵיהּ כֹּל לָא יָדַעְנָא פְּשִׁיעוּתָא הִיא זִיל שַׁלֵּים לָא שַׁילֵּם אֲזַל רַב נַחְמָן אַגַּבְּיֵהּ לְאַפַּדְנֵיהּ מִינֵּיהּ לְסוֹף אִישְׁתְּכֻח כִּיפֵּי וְאִיַּקּוּר אָמַר רַב נַחְמָן הָדְרִי כִּיפֵּי לְמָרַיְיהוּ וְהָדְרָא אַפַּדְנָא לְמָרַהּ
אָמַר רָבָא הֲוָה יָתֵיבְנָא קַמֵּיהּ דְּרַב נַחְמָן וּפִרְקִין הַמַּפְקִיד הֲוָה וַאֲמַרִי לֵיהּ שִׁילֵּם וְלֹא רָצָה לִישָּׁבַע וְלָא אַהְדַּר לִי
וְשַׁפִּיר עֲבַד דְּלָא אַהְדַּר לִי מַאי טַעְמָא הָתָם לָא אַטְרְחֵיהּ לְבֵי דִינָא הָכָא אַטְרְחֵיהּ לְבֵי דִינָא
לְמֵימְרָא דְּסָבַר רַב נַחְמָן דְּשׁוּמָא הָדַר שָׁאנֵי הָתָם דְּשׁוּמָא בְּטָעוּת הֲוָה (דְּקָא) [דְּהָא] הֲוָה כִּיפֵּי מֵעִיקָּרָא
אָמְרִי נְהַרְדָּעֵי שׁוּמָא הָדַר עַד תְּרֵיסַר יַרְחֵי שַׁתָּא וְאָמַר אַמֵּימָר אֲנָא מִנְּהַרְדְּעָא אֲנָא וּסְבִירָא לִי שׁוּמָא הָדַר לְעוֹלָם וְהִלְכְתָא שׁוּמָא הָדַר לְעוֹלָם מִשּׁוּם שֶׁנֶּאֱמַר וְעָשִׂיתָ הַיָּשָׁר וְהַטּוֹב
פְּשִׁיטָא שָׁמוּ לֵיהּ לְבַעַל חוֹב וַאֲזַל אִיהוּ וְשָׁמַהּ לְבַעַל חוֹב דִּידֵיהּ אָמְרִינַן לֵיהּ לָא עֲדִיף אַתְּ מִגַּבְרָא דַּאֲתֵית מִינֵּיהּ זַבְּנַהּ אוֹרְתַאּ וְיַהֲבַהּ בְּמַתָּנָה וַדַּאי הָנֵי מֵעִיקָּרָא אַדַּעְתָּא דְּאַרְעָא נְחוּת וְלָאו אַדַּעְתָּא דְּזוּזֵי נְחוּת
שָׁמוּ לַהּ לְאִשָּׁה וְאִינְּסִיבָא אוֹ שָׁמוּ מִינַּהּ דְּאִשָּׁה וְאִינְּסִיבָא וּמֵתָה בַּעַל בְּנִכְסֵי אִשְׁתּוֹ לוֹקֵחַ הָוֵי לָא מַיהְדַּר וְלָא מַהְדְּרִינַן לֵיהּ
דְּאָמַר רַבִּי יוֹסֵי בַּר חֲנִינָא בְּאוּשָׁא הִתְקִינוּ הָאִשָּׁה שֶׁמָּכְרָה בְּנִכְסֵי מְלוֹג בְּחַיֵּי בַּעְלָהּ וָמֵתָה הַבַּעַל מוֹצִיא מִיַּד הַלָּקוֹחוֹת
<h2>דף לה:</h2>
אַגְבְּיֵהּ אִיהוּ בְּחוֹבוֹ פְּלִיגִי בַּהּ רַב אַחָא וְרָבִינָא חַד אָמַר הָדְרָה וְחַד אָמַר לָא הָדְרָה
מַאן דְּאָמַר לָא הָדְרָה סָבַר הַאי זְבִינֵי מְעַלְּיָא הִיא דְּהָא מִדַּעְתָּא דְּנַפְשֵׁיהּ אַגְבְּיֵהּ וּמַאן דְּאָמַר הָדְרָה סָבַר לָא זְבִינֵי מְעַלְּיָא הוּא וְהַאי דְּאַגְבְּיֵהּ מִדַּעְתֵּיהּ וְלָא אֲתָא לְדִינָא מֵחֲמַת כִּיסּוּפָא הוּא דְּאַגְבְּיֵהּ
וּמֵאֵימַת אָכֵיל פֵּירֵי רַבָּה אָמַר מִכִּי מָטְיָא אַדְרַכְתָּא לִידֵיהּ אַבָּיֵי אָמַר עֵדָיו בַּחֲתוּמָיו זָכִין לוֹ
רָבָא אָמַר מִכִּי שְׁלִימוּ יְמֵי אַכְרַזְתָּא:
<strong><big>מַתְנִי׳</big></strong> הַשּׂוֹכֵר פָּרָה מֵחֲבֵירוֹ וְהִשְׁאִילָהּ לְאַחֵר וּמֵתָה כְּדַרְכָּהּ יִשָּׁבַע הַשּׂוֹכֵר שֶׁמֵּתָה כְּדַרְכָּהּ וְהַשּׁוֹאֵל יְשַׁלֵּם לַשּׂוֹכֵר אָמַר רַבִּי יוֹסֵי כֵּיצַד הַלָּה עוֹשֶׂה סְחוֹרָה בְּפָרָתוֹ שֶׁל חֲבֵירוֹ אֶלָּא תַּחְזוֹר פָּרָה לַבְּעָלִים:
<strong><big>גְּמָ׳</big></strong> אֲמַר לֵיהּ רַב אִידִי בַּר אָבִין לְאַבָּיֵי מִכְּדֵי שׂוֹכֵר בְּמַאי קָנֵי לְהַאי פָּרָה בִּשְׁבוּעָה
וְנֵימָא לֵיהּ מַשְׂכִּיר לְשׂוֹכֵר דַּל אַנְתְּ וְדַל שְׁבוּעֲתָךְ וַאֲנָא מִשְׁתַּעֵינָא דִּינָא בַּהֲדֵי שׁוֹאֵל אֲמַר לֵיהּ מִי סָבְרַתְּ שׂוֹכֵר בִּשְׁבוּעָה הוּא דְּקָא קָנֵי לַהּ מִשְּׁעַת מִיתָה הוּא דְּקָנֵי וּשְׁבוּעָה כְּדֵי לְהָפִיס דַּעְתּוֹ שֶׁל בַּעַל הַבַּיִת
אָמַר רַבִּי זֵירָא פְּעָמִים שֶׁהַבְּעָלִים מְשַׁלְּמִין כַּמָּה פָּרוֹת לַשּׂוֹכֵר הֵיכִי דָּמֵי אַגְרַהּ מִינֵּיהּ מְאָה יוֹמֵי וַהֲדַר שַׁיְילַהּ מִינֵּיהּ תִּשְׁעִין יוֹמֵי הֲדַר אַגְרַהּ מִינֵּיהּ תְּמָנַן יוֹמֵי וַהֲדַר שַׁיְילַהּ מִינֵּיהּ שִׁבְעִין יוֹמֵי וּמֵתָה בְּתוֹךְ יְמֵי שְׁאֵלָתָהּ דְּאַכֹּל שְׁאֵלָה וּשְׁאֵלָה מִיחַיַּיב חֲדָא פָּרָה
אֲמַר לֵיהּ רַב אַחָא מִדִּיפְתִּי לְרָבִינָא מִכְּדִי חֲדָא פָּרָה הִיא עַיְילַהּ וְאַפְּקַהּ אַפְּקַהּ מִשְּׂכִירוּת וְעַיְּילַהּ לִשְׁאֵילָה אַפְּקַהּ מִשְּׁאֵילָה וְעַיְּילַהּ לִשְׂכִירוּת אֲמַר לֵיהּ וּמִי אִיתַהּ לְפָרָה בְּעֵינָא דְּנֵימָא לֵיהּ הָכִי
מָר בַּר רַב אָשֵׁי אָמַר אֵין לוֹ עֲלֵיהֶן אֶלָּא שְׁתֵּי פָּרוֹת חֲדָא דִּשְׁאֵלָה וַחֲדָא דִּשְׂכִירוּת שׁוּם שְׁאֵלָה אַחַת הִיא וְשׁוּם שְׂכִירוּת אַחַת הִיא דִּשְׁאֵלָה קָנֵי לִגְמָרֵי דִּשְׂכִירוּת עָבֵד בַּהּ יְמֵי שְׂכִירוּתֵיהּ וּמַיהְדַּר לַיהּ לְמָרַהּ
אָמַר רַבִּי יִרְמְיָה פְּעָמִים שֶׁשְּׁנֵיהֶם בְּחַטָּאת
<h2>דף לו.</h2>
פְּעָמִים שֶׁשְּׁנֵיהֶם בְּאָשָׁם פְּעָמִים שֶׁהַשּׂוֹכֵר בְּחַטָּאת וְהַשּׁוֹאֵל בְּאָשָׁם פְּעָמִים שֶׁהַשּׂוֹכֵר בְּאָשָׁם וְהַשּׁוֹאֵל בְּחַטָּאת
הָא כֵּיצַד כְּפִירַת מָמוֹן אָשָׁם בִּיטּוּי שְׂפָתַיִם חַטָּאת
פְּעָמִים שֶׁשְּׁנֵיהֶם בְּחַטָּאת כְּגוֹן שֶׁמֵּתָה כְּדַרְכָּהּ וְאָמְרוּ נֶאֶנְסָה שׂוֹכֵר דְּבֵין כָּךְ וּבֵין כָּךְ מִיפְּטַר פָּטוּר בְּחַטָּאת שׁוֹאֵל דְּבֵין כָּךְ וּבֵין כָּךְ חַיּוֹבֵי מִיחַיַּיב בְּחַטָּאת
פְּעָמִים שֶׁשְּׁנֵיהֶם בְּאָשָׁם כְּגוֹן שֶׁנִּגְנְבָה וְאָמְרוּ מֵתָה מֵחֲמַת מְלָאכָה דְּתַרְוַיְיהוּ קָא כָפְרִי מָמוֹנָא דְּהָא מִיחַיְּיבִי וְקָא פָטְרִי נַפְשַׁיְיהוּ
שׂוֹכֵר בְּחַטָּאת וְשׁוֹאֵל בְּאָשָׁם כְּגוֹן שֶׁמֵּתָה כְּדַרְכָּהּ וְאָמְרוּ מֵתָה מֵחֲמַת מְלָאכָה שׂוֹכֵר דְּבֵין כָּךְ וּבֵין כָּךְ מִיפְּטַר פָּטוּר חַיָּיב בְּחַטָּאת שׁוֹאֵל דְּמִיחַיַּיב בְּמֵתָה כְּדַרְכָּהּ וְקָא פָטַר נַפְשֵׁיהּ בְּמֵתָה מֵחֲמַת מְלָאכָה בְּאָשָׁם
שׂוֹכֵר בְּאָשָׁם וְשׁוֹאֵל בְּחַטָּאת כְּגוֹן שֶׁנִּגְנְבָה וְאָמְרוּ מֵתָה כְּדַרְכָּהּ שׂוֹכֵר הוּא דְּמִיחַיַּיב בִּגְנֵיבָה וַאֲבֵידָה וְקָא פָטַר נַפְשֵׁיהּ בְּמֵתָה כְּדַרְכָּהּ בְּאָשָׁם שׁוֹאֵל דְּבֵין כָּךְ וּבֵין כָּךְ חַיּוֹבֵי מִיחַיַּיב בְּחַטָּאת
מַאי קָא מַשְׁמַע לַן לְאַפּוֹקֵי מִדְּרַבִּי אַמֵּי דְּאָמַר כׇּל שְׁבוּעָה שֶׁהַדַּיָּינִים מַשְׁבִּיעִים אוֹתָהּ אֵין חַיָּיבִין עָלֶיהָ מִשּׁוּם שְׁבוּעַת בִּיטּוּי שֶׁנֶּאֱמַר אוֹ נֶפֶשׁ כִּי תִשָּׁבַע לְבַטֵּא בִשְׂפָתַיִם כִּי תִשָּׁבַע מֵעַצְמָהּ קָא מַשְׁמַע לַן דְּלָא כְּרַבִּי אַמֵּי
אִתְּמַר שׁוֹמֵר שֶׁמָּסַר לְשׁוֹמֵר רַב אָמַר פָּטוּר וְרַבִּי יוֹחָנָן אָמַר חַיָּיב
אָמַר אַבָּיֵי לְטַעְמֵיהּ דְּרַב לָא מִבַּעְיָא שׁוֹמֵר חִנָּם שֶׁמָּסַר לְשׁוֹמֵר שָׂכָר דְּעַלּוֹיֵי עַלְּיַיהּ לִשְׁמִירָתוֹ אֶלָּא אֲפִילּוּ שׁוֹמֵר שָׂכָר שֶׁמָּסַר לְשׁוֹמֵר חִנָּם דְּגָרוֹעֵי גָּרְעַהּ לִשְׁמִירָתוֹ פָּטוּר מַאי טַעְמָא דְּהָא מְסָרָהּ לְבֶן דַּעַת
וּלְטַעְמֵיהּ דְּרַבִּי יוֹחָנָן לָא מִיבַּעְיָא שׁוֹמֵר שָׂכָר שֶׁמָּסַר לְשׁוֹמֵר חִנָּם דְּגָרוֹעֵי גָּרְעַהּ לִשְׁמִירָתוֹ אֶלָּא אֲפִילּוּ שׁוֹמֵר חִנָּם שֶׁמָּסַר לְשׁוֹמֵר שָׂכָר דְּעַלּוֹיֵי עַלְּיַיהּ לִשְׁמִירָתוֹ חַיָּיב דְּאָמַר לֵיהּ אֵין רְצוֹנִי שֶׁיְּהֵא פִּקְדוֹנִי בְּיַד אַחֵר
אָמַר רַב חִסְדָּא הָא דְּרַב לָאו בְּפֵירוּשׁ אִתְּמַר אֶלָּא מִכְּלָלָא דְּהָנְהוּ גִּינָּאֵי דְּכֹל יוֹמָא הֲווֹ מַפְקְדִי מָרַיְיהוּ גַּבַּהּ דְּהַהִיא סָבְתָּא יוֹמָא חַד אַפְקְדֻינְהוּ לְגַבֵּי חַד מִינַּיְיהוּ שְׁמַע קָלָא בֵּי הִלּוּלָא נְפַק אֲזַל אַפְקְדִינְהוּ לְגַבַּהּ דְּהַהִיא סָבְתָּא אַדַּאֲזַל וַאֲתָא אִגְּנוּב מָרַיְיהוּ
אֲתָא לְקַמֵּיהּ דְּרַב וּפַטְרֵיהּ מַאן דַּחֲזָא סָבַר מִשּׁוּם שׁוֹמֵר שֶׁמָּסַר לְשׁוֹמֵר פָּטוּר וְלָא הִיא שָׁאנֵי הָתָם דְּכֹל יוֹמָא נָמֵי אִינְהוּ גּוּפַיְיהוּ גַּבַּהּ דְּהַהִיא סָבְתָּא הֲווֹ מַפְקְדִי לְהוּ
יָתֵיב רַבִּי אַמֵּי וְקָאָמַר לַהּ לְהָא שְׁמַעְתָּא אֵיתִיבֵיהּ רַבִּי אַבָּא בַּר מֶמֶל לְרַבִּי אַמֵּי הַשּׂוֹכֵר פָּרָה מֵחֲבֵירוֹ וְהִשְׁאִילָהּ לְאַחֵר וּמֵתָה כְּדַרְכָּהּ יִשָּׁבַע הַשּׂוֹכֵר שֶׁמֵּתָה כְּדַרְכָּהּ וְהַשּׁוֹאֵל מְשַׁלֵּם לַשּׂוֹכֵר וְאִם אִיתָא לֵימָא לֵיהּ אֵין רְצוֹנִי שֶׁיְּהֵא פִּקְדוֹנִי בְּיַד אַחֵר אֲמַר לֵיהּ הָכָא בְּמַאי עָסְקִינַן בְּשֶׁנָּתְנוּ לוֹ רְשׁוּת הַבְּעָלִים לְהַשְׁאִיל
אִי הָכִי לִבְעָלִים בָּעֵי לְשַׁלּוֹמֵי דַּאֲמַרוּ לֵיהּ לְדַעְתָּךְ
מֵתִיב רָמֵי בַּר חָמָא הַמַּפְקִיד מָעוֹת אֵצֶל חֲבֵירוֹ צְרָרָן וְהִפְשִׁילָן לַאֲחוֹרָיו מְסָרָן לִבְנוֹ וּבִתּוֹ הַקְּטַנִּים וְנָעַל בִּפְנֵיהֶם שֶׁלֹּא כָּרָאוּי חַיָּיב שֶׁלֹּא שָׁמַר כְּדֶרֶךְ הַשּׁוֹמְרִים
טַעְמָא דִּקְטַנִּים הָא גְּדוֹלִים פָּטוּר אַמַּאי נֵימָא לֵיהּ אֵין רְצוֹנִי שֶׁיְּהֵא פִּקְדוֹנִי בְּיַד אַחֵר
אָמַר רָבָא כׇּל הַמַּפְקִיד
<h2>דף לו:</h2>
עַל דַּעַת אִשְׁתּוֹ וּבָנָיו הוּא מַפְקִיד
אָמְרִי נְהַרְדָּעֵי דַּיְקָא נָמֵי דְּקָתָנֵי אוֹ שֶׁמְּסָרָן לִבְנוֹ וּבִתּוֹ הַקְּטַנִּים חַיָּיב הָא לִבְנוֹ וּלְבִתּוֹ הַגְּדוֹלִים פָּטוּר מִכְלָל דְּלַאֲחֵרִים לָא שְׁנָא גְּדוֹלִים וְלָא שְׁנָא קְטַנִּים חַיָּיב דְּאִם כֵּן לִיתְנֵי קְטַנִּים סְתָמָא שְׁמַע מִינַּהּ
אָמַר רָבָא הִלְכְתָא שׁוֹמֵר שֶׁמָּסַר לְשׁוֹמֵר חַיָּיב לָא מִבַּעְיָא שׁוֹמֵר שָׂכָר שֶׁמָּסַר לְשׁוֹמֵר חִנָּם דְּגָרוֹעֵי גָּרְעַהּ לִשְׁמִירָתוֹ אֶלָּא אֲפִילּוּ שׁוֹמֵר חִנָּם שֶׁמָּסַר לְשׁוֹמֵר שָׂכָר חַיָּיב מַאי טַעְמָא דַּאֲמַר לֵיהּ אַתְּ מְהֵימְנַתְּ לִי בִּשְׁבוּעָה הַאיְךְ לָא מְהֵימַן לִי בִּשְׁבוּעָה:
אִתְּמַר פָּשַׁע בָּהּ וְיָצָאת לַאֲגַם וּמֵתָה כְּדַרְכָּהּ אַבָּיֵי מִשְּׁמֵיהּ דְּרַבָּה אָמַר חַיָּיב רָבָא מִשְּׁמֵיהּ דְּרַבָּה אָמַר פָּטוּר
אַבָּיֵי מִשְּׁמֵיהּ דְּרַבָּה אָמַר חַיָּיב כׇּל דַּיָּינָא דְּלָא דָּאֵין כִּי הַאי דִּינָא לָאו דַּיָּינָא הוּא לָא מִבַּעְיָא לְמַאן דְּאָמַר תְּחִילָּתוֹ בִּפְשִׁיעָה וְסוֹפוֹ בְּאוֹנֶס חַיָּיב דְּחַיָּיב אֶלָּא אֲפִילּוּ לְמַאן דְּאָמַר פָּטוּר הָכָא חַיָּיב מַאי טַעְמָא דְּאָמְרִינַן הַבְלָא דְאַגְמָא קַטְלַהּ
רָבָא מִשְּׁמֵיהּ דְּרַבָּה אָמַר פָּטוּר כֹּל דַּיָּינָא דְּלָא דָּאֵין כִּי הַאי דִּינָא לָאו דַּיָּינָא הוּא לָא מִיבַּעְיָא לְמַאן דְּאָמַר תְּחִילָּתוֹ בִּפְשִׁיעָה וְסוֹפוֹ בְּאוֹנֶס פָּטוּר דְּפָטוּר אֶלָּא אֲפִילּוּ לְמַאן דְּאָמַר חַיָּיב הָכָא פָּטוּר מַאי טַעְמָא דְּאָמְרִינַן מַלְאַךְ הַמָּוֶת מָה לִי הָכָא וּמָה לִי הָתָם
וּמוֹדֵי אַבָּיֵי דְּאִי הֲדַרָא לְבֵי מָרַהּ וּמִתָה דְּפָטוּר מַאי טַעְמָא דְּהָא הֲדַרָא לַהּ וְלֵיכָּא לְמֵימַר הַבְלָא דְּאַגְמָא קַטְלַהּ וּמוֹדֵי רָבָא כֹּל הֵיכָא דְּאִי גַּנְבַהּ גַּנָּב בַּאֲגַם וּמֵתָה כְּדַרְכָּהּ בֵּי גַנָּב דְּחַיָּיב מַאי טַעְמָא דְּאִי שַׁבְקַהּ מַלְאַךְ הַמָּוֶת בְּבֵיתֵיהּ דְּגַנָּבָא הֲוָה קָיְימָא
אֲמַר לֵיהּ אַבָּיֵי לְרָבָא לְדִידָךְ דְּאָמְרַתְּ מַלְאַךְ הַמָּוֶת מָה לִי הָכָא וּמָה לִי הָתָם הַאי דְּאוֹתְבֵיהּ רַבִּי אַבָּא בַּר מֶמֶל לְרַבִּי אַמֵּי וְשַׁנִּי לֵיהּ בְּשֶׁנָּתְנוּ לוֹ בְּעָלִים רְשׁוּת לְהַשְׁאִיל וְלֵימָא לֵיהּ מַלְאַךְ הַמָּוֶת מָה לִי הָכָא וּמָה לִי הָתָם
אֲמַר לֵיהּ לְדִידְכוּ דְּמַתְנִיתוּ אֵין רְצוֹנִי שֶׁיְּהֵא פִּקְדוֹנִי בְּיַד אַחֵר אִיכָּא לְאוֹתֹבַהּ לְהַהִיא לְדִידִי דְּאָמֵינָא אַנְתְּ מְהֵימְנַתְּ לִי בִּשְׁבוּעָה וְהַאיְךְ לָא מְהֵימַן לִי בִּשְׁבוּעָה לֵיכָּא לְאוֹתֹבַהּ כְּלָל
מֵתִיב רָמֵי בַּר חָמָא הֶעֱלָהּ לְרָאשֵׁי צוּקִין וְנָפְלָה אֵין זֶה אוֹנֶס וְחַיָּיב הָא מֵתָה כְּדַרְכָּהּ הֲרֵי זֶה אוֹנֶס וּפָטוּר וְאַמַּאי לֵימָא לֵיהּ אַוֵּירָא דְהַר קַטְלַהּ אִי נָמֵי אוּבְצָנָא דְהַר קַטְלַהּ
הָכָא בְּמַאי עָסְקִינַן שֶׁהֶעֱלָהּ לְמִרְעֶה שָׁמֵן וְטוֹב אִי הָכִי נָפְלָה נָמֵי שֶׁהָיָה לוֹ לְתוֹקְפָּהּ וְלֹא תְּקָפָהּ
אִי הָכִי אֵימָא רֵישָׁא עָלְתָה לְרָאשֵׁי צוּקִין וְנָפְלָה הֲרֵי זֶה אוֹנֶס אִיבְּעִי לֵיהּ לְמִיתְקְפַהּ לָא צְרִיכָא שֶׁתְּקָפַתּוּ וְעָלְתָה תְּקָפַתּוּ וְיָרְדָה:
אָמַר רַבִּי יוֹסֵי כֵּיצַד הַלָּה עוֹשֶׂה סְחוֹרָה בְּפָרָתוֹ כּוּ׳: אָמַר רַב יְהוּדָה אָמַר שְׁמוּאֵל הֲלָכָה כְּרַבִּי יוֹסֵי אֲמַר לֵיהּ רַב שְׁמוּאֵל בַּר יְהוּדָה לְרַב יְהוּדָה אֲמַרְתְּ לַן מִשְּׁמֵיהּ דִּשְׁמוּאֵל חָלוּק הָיָה רַבִּי יוֹסֵי
<h2>דף לז.</h2>
אַף בָּרִאשׁוֹנָה הֲלָכָה כְּמוֹתוֹ אוֹ אֵין הֲלָכָה כְּמוֹתוֹ אֲמַר לֵיהּ חָלוּק הָיָה רַבִּי יוֹסֵי אַף בָּרִאשׁוֹנָה וַהֲלָכָה כְּמוֹתוֹ אַף בָּרִאשׁוֹנָה
אִתְּמַר נָמֵי אָמַר רַבִּי אֶלְעָזָר חָלוּק הָיָה רַבִּי יוֹסֵי אַף בָּרִאשׁוֹנָה וַהֲלָכָה כְּמוֹתוֹ אַף בָּרִאשׁוֹנָה וְרַבִּי יוֹחָנָן אָמַר מוֹדֶה הָיָה רַבִּי יוֹסֵי בָּרִאשׁוֹנָה שֶׁכְּבָר שִׁילֵּם
שִׁילֵּם אִין לֹא שִׁילֵּם לָא וְהָאָמַר רַבִּי חִיָּיא בַּר אַבָּא אָמַר רַבִּי יוֹחָנָן לֹא שִׁילֵּם שִׁילֵּם מַמָּשׁ אֶלָּא כֵּיוָן שֶׁאָמַר הֲרֵינִי מְשַׁלֵּם אַף עַל פִּי שֶׁלֹּא שִׁילֵּם אֵימָא מוֹדֶה הָיָה רַבִּי יוֹסֵי בָּרִאשׁוֹנָה שֶׁכְּבָר אָמַר הֲרֵינִי מְשַׁלֵּם:
<strong><big>מַתְנִי׳</big></strong> אָמַר לִשְׁנַיִם גָּזַלְתִּי לְאֶחָד מִכֶּם מָנֶה וְאֵינִי יוֹדֵעַ אֵיזֶה מִכֶּם אוֹ אָבִיו שֶׁל אֶחָד מִכֶּם הִפְקִיד לִי מָנֶה וְאֵינִי יוֹדֵעַ אֵיזֶה הוּא נוֹתֵן לָזֶה מָנֶה וְלָזֶה מָנֶה שֶׁהוֹדָה מִפִּי עַצְמוֹ
שְׁנַיִם שֶׁהִפְקִידוּ אֵצֶל אֶחָד זֶה מָנֶה וְזֶה מָאתַיִם זֶה אוֹמֵר שֶׁלִּי מָאתַיִם וְזֶה אוֹמֵר שֶׁלִּי מָאתַיִם נוֹתֵן לָזֶה מָנֶה וְלָזֶה מָנֶה וְהַשְּׁאָר יְהֵא מוּנָּח עַד שֶׁיָּבֹא אֵלִיָּהוּ
אָמַר רַבִּי יוֹסֵי אִם כֵּן מָה הִפְסִיד הָרַמַּאי אֶלָּא הַכֹּל יְהֵא מוּנָּח עַד שֶׁיָּבֹא אֵלִיָּהוּ
וְכֵן שְׁנֵי כֵלִים אֶחָד יָפֶה מָנֶה וְאֶחָד יָפֶה אֶלֶף זוּז זֶה אוֹמֵר יָפֶה שֶׁלִּי וְזֶה אוֹמֵר יָפֶה שֶׁלִּי נוֹתֵן אֶת הַקָּטָן לְאֶחָד מֵהֶן וּמִתּוֹךְ הַגָּדוֹל נוֹתֵן דְּמֵי קָטָן לַשֵּׁנִי וְהַשְּׁאָר יְהֵא מוּנָּח עַד שֶׁיָּבֹא אֵלִיָּהוּ אָמַר רַבִּי יוֹסֵי אִם כֵּן מָה הִפְסִיד הָרַמַּאי אֶלָּא הַכֹּל יְהֵא מוּנָּח עַד שֶׁיָּבֹא אֵלִיָּהוּ:
<strong><big>גְּמָ׳</big></strong> אַלְמָא מִסְּפֵיקָא מַפְּקִינַן מָמוֹנָא וְלָא אָמְרִינַן אוֹקֵי מָמוֹנָא בְּחֶזְקַת מָרֵיהּ
וּרְמִינְהִי שְׁנַיִם שֶׁהִפְקִידוּ אֵצֶל אֶחָד זֶה מָנֶה וְזֶה מָאתַיִם זֶה אוֹמֵר שֶׁלִּי מָאתַיִם וְזֶה אוֹמֵר שֶׁלִּי מָאתַיִם נוֹתֵן לָזֶה מָנֶה וְלָזֶה מָנֶה וְהַשְּׁאָר יְהֵא מוּנָּח עַד שֶׁיָּבֹא אֵלִיָּהוּ
אֲמַר לֵיהּ פִּקָּדוֹן אַגָּזֵל קָא רָמֵית גָּזֵל דַּעֲבַד אִיסּוּרָא קַנְסוּהּ רַבָּנַן פִּקָּדוֹן דְּלָא עֲבַד אִיסּוּרָא לָא קַנְסוּהּ רַבָּנַן
וּרְמִי פִּקָּדוֹן אַפִּקָּדוֹן וּרְמִי גָּזֵל אַגָּזֵל פִּקָּדוֹן אַפִּקְדוֹן דְּקָתָנֵי רֵישָׁא אוֹ אָבִיו שֶׁל אֶחָד מִכֶּם הִפְקִיד אֶצְלִי מָנֶה וְאֵינִי יוֹדֵעַ אֵיזֶה הוּא נוֹתֵן לָזֶה מָנֶה וְלָזֶה מָנֶה וּרְמִינְהִי שְׁנַיִם שֶׁהִפְקִידוּ וְכוּ׳
אָמַר רָבָא רֵישָׁא נַעֲשָׂה כְּמִי שֶׁהִפְקִידוּ לוֹ בִּשְׁנֵי כְרִיכוֹת דַּהֲוָה לֵיהּ לְמֵידַק סֵיפָא נַעֲשָׂה כְּמִי שֶׁהִפְקִידוּ לוֹ בְּכֶרֶךְ אֶחָד דְּלָא הֲוָה לֵיהּ לְמֵידַק כְּגוֹן דְּאַפְקִידוּ תַּרְוַיְיהוּ בַּהֲדֵי הֲדָדֵי בְּחַד זִימְנָא דְּאָמַר לְהוּ אַנְתְּ גּוּפַיְיכוּ לָא קָפְדִיתוּ אַהֲדָדֵי אֲנָא קָפֵידְנָא
וּרְמִי גָּזֵל אַגָּזֵל קָתָנֵי הָכָא אֲמַר לִשְׁנַיִם גָּזַלְתִּי לְאֶחָד מִכֶּם מָנֶה וְאֵינִי יוֹדֵעַ אֵיזֶה מִכֶּם אוֹ אָבִיו שֶׁל אֶחָד מִכֶּם הִפְקִיד לִי מָנֶה וְאֵינִי יוֹדֵעַ אֵיזֶה הוּא נוֹתֵן לָזֶה מָנֶה וְלָזֶה מָנֶה
וּרְמִינְהִי גָּזַל אֶחָד מֵחֲמִשָּׁה וְאֵינוֹ יוֹדֵעַ אֵיזֶה מֵהֶן גָּזַל זֶה אוֹמֵר אוֹתִי גָּזַל וְזֶה אוֹמֵר אוֹתִי גָּזַל מַנִּיחַ גְּזֵילָה בֵּינֵיהֶם וּמִסְתַּלֵּק דִּבְרֵי רַבִּי טַרְפוֹן אַלְמָא מִסְּפֵקָא לָא מַפְּקִינַן מָמוֹנָא וְאָמְרִינַן אוֹקֵים מָמוֹנָא בְּחֶזְקַת מָרֵיהּ
וּמִמַּאי דְּמַתְנִיתִין דְּהָכָא רַבִּי טַרְפוֹן הִיא דְּקָתָנֵי עֲלַהּ דְּהַהִיא מוֹדֶה רַבִּי טַרְפוֹן בְּאוֹמֵר לִשְׁנַיִם גָּזַלְתִּי לְאֶחָד מִכֶּם מָנֶה וְאֵינִי יוֹדֵעַ אֵיזֶה מִכֶּם שֶׁנּוֹתֵן לָזֶה מָנֶה וְלָזֶה מָנֶה
הָתָם דְּקָא תָבְעִי לֵיהּ הָכָא בְּבָא לָצֵאת יְדֵי שָׁמַיִם דַּיְקָא נָמֵי דְּקָתָנֵי שֶׁהוֹדָה מִפִּי עַצְמוֹ שְׁמַע מִינַּהּ
אָמַר מָר הָתָם דְּקָא תָבְעִי לֵיהּ וְהַלָּה מָה טוֹעֵן רַב יְהוּדָה אָמַר רַב הַלָּה שׁוֹתֵק רַב מַתְנָה אָמַר רַב הַלָּה
<h2>דף לז:</h2>
צוֹוֵחַ מַאן דְּאָמַר הַלָּה צוֹוֵחַ אֲבָל שְׁתִיקָה כְּהוֹדָאָה וּמַאן דְּאָמַר הַלָּה שׁוֹתֵק שְׁתִיקָה דְּהָכָא לָאו כְּהוֹדָאָה הוּא מָצֵי אֲמַר לֵיהּ הַאי דִּשְׁתִיקִי לְכֹל חַד וְחַד דְּאָמֵינָא דִּלְמָא הַאי הוּא
אָמַר מָר מַנִּיחַ גְּזֵילָה בֵּינֵיהֶם וּמִסְתַּלֵּק וְשָׁקְלִי לַהּ כּוּלְּהוּ וְאָזְלִי וְהָאָמַר רַבִּי אַבָּא בַּר זַבְדָּא אָמַר רַב כֹּל סְפֵק הִינּוּחַ לְכַתְּחִילָּה לֹא יִטּוֹל וְאִם נָטַל לֹא יַחֲזִיר אָמַר רַב סָפְרָא וְיַנִּיחַ
אֲמַר לֵיהּ אַבָּיֵי לְרָבָא מִי אָמַר רַבִּי עֲקִיבָא לֹא זוֹ הַדֶּרֶךְ מוֹצִיאָתוֹ מִידֵי עֲבֵירָה עַד שֶׁיְּשַׁלֵּם גְּזֵילָה לְכֹל חַד וְחַד אַלְמָא מִסְּפֵיקָא מַפְּקִינַן מָמוֹנָא וְלָא אָמְרִינַן אוֹקֵים מָמוֹנָא בְּחֶזְקַת מָרֵיהּ
וּרְמִינְהִי נָפַל הַבַּיִת עָלָיו וְעַל אִמּוֹ יוֹרְשֵׁי הַבֵּן אוֹמְרִים הָאֵם מֵתָה רִאשׁוֹנָה וְיוֹרְשֵׁי הָאֵם אוֹמְרִים הַבֵּן מֵת רִאשׁוֹן אֵלּוּ וָאֵלּוּ מוֹדִים שֶׁיַּחְלוֹקוּ וְאָמַר רַבִּי עֲקִיבָא מוֹדֶה אֲנִי בָּזוֹ שֶׁהַנְּכָסִים בְּחֶזְקָתָן
אֲמַר לֵיהּ הָתָם שֶׁמָּא וְשֶׁמָּא גָּזַל אֶחָד מֵחֲמִשָּׁה בָּרִי וְשֶׁמָּא וְהָא מַתְנִיתִין דְּהָכָא אָמַר לִשְׁנַיִם גָּזַלְתִּי לְאֶחָד מִכֶּם מָנֶה דְּשֶׁמָּא וְשֶׁמָּא הוּא וְקָתָנֵי נוֹתֵן לָזֶה מָנֶה וְלָזֶה מָנֶה
וּמִמַּאי דְּרַבִּי עֲקִיבָא הִיא דְּקָתָנֵי עֲלַהּ דְּהַהִיא מוֹדֶה רַבִּי טַרְפוֹן בְּאוֹמֵר לִשְׁנַיִם גָּזַלְתִּי לְאֶחָד מִכֶּם מָנֶה וְאֵינִי יוֹדֵעַ אֵיזֶה מִכֶּם כּוּ׳ לְמַאן מוֹדֶה לָאו לְרַבִּי עֲקִיבָא בַּר פְּלוּגְתֵּיהּ
וּמִמַּאי דְּשֶׁמָּא וְשֶׁמָּא הוּא חֲדָא דְּלָא קָתָנֵי תּוֹבְעִין אוֹתוֹ וְעוֹד הָא תָּנֵי רַבִּי חִיָּיא זֶה אוֹמֵר אֵינִי יוֹדֵעַ וְזֶה אוֹמֵר אֵינִי יוֹדֵעַ
הָא אוֹקֵימְנָא לַהּ בְּבָא לָצֵאת יְדֵי שָׁמַיִם
אֲמַר לֵיהּ רָבִינָא לְרַב אָשֵׁי וּמִי אָמַר רָבָא כֹּל בִּשְׁתֵּי כְּרִיכוֹת הֲוָה לֵיהּ לְמֵידַק וְהָאָמַר רָבָא וְאִי תֵּימָא רַב פָּפָּא הַכֹּל מוֹדִים בִּשְׁנַיִם שֶׁהִפְקִידוּ אֵצֶל רוֹעֶה שֶׁמַּנִּיחַ רוֹעֶה בֵּינֵיהֶן וּמִסְתַּלֵּק אֲמַר לֵיהּ הָתָם כְּשֶׁהִפְקִידוּ בְּעֶדְרוֹ שֶׁל רוֹעֶה שֶׁלֹּא מִדַּעְתּוֹ:
וְכֵן שְׁנֵי כֵלִים אֶחָד יָפֶה מָנֶה וְאֶחָד יָפֶה אֶלֶף זוּז כּוּ׳: וּצְרִיכָא
דְּאִי אַשְׁמְועִינַן הָךְ קַמַּיְיתָא בְּהַהִיא קָאָמְרִי רַבָּנַן מִשּׁוּם דְּלֵיכָּא פְּסֵידָא אֲבָל בְּהָא דְּאִיכָּא פְּסֵידָא דְגָדוֹל אֵימָא מוֹדוּ לֵיהּ לְרַבִּי יוֹסֵי וְאִי אִתְּמַר בְּהָא בְּהָא קָאָמַר רַבִּי יוֹסֵי אֲבָל בְּהָךְ אֵימָא מוֹדֵי לְהוּ לְרַבָּנַן צְרִיכָא
<h2>דף לח.</h2>
וְהָא טַעְמָא דְּרַבִּי יוֹסֵי מִשּׁוּם הֶפְסֵד הָרַמַּאי הוּא אֶלָּא תַּרְוַיְיהוּ לְרַבָּנַן אִיצְטְרִיךְ וְלֹא זוֹ אַף זוֹ קָתָנֵי:
<strong><big>מַתְנִי׳</big></strong> הַמַּפְקִיד פֵּירוֹת אֵצֶל חֲבֵירוֹ אֲפִילּוּ הֵן אֲבוּדִין לֹא יִגַּע בָּהֶן רַבָּן שִׁמְעוֹן בֶּן גַּמְלִיאֵל אוֹמֵר מוֹכְרָן בִּפְנֵי בֵּית דִּין מִפְּנֵי שֶׁהוּא כְּמֵשִׁיב אֲבֵידָה לַבְּעָלִים:
<strong><big>גְּמָ׳</big></strong> מַאי טַעְמָא אָמַר רַב כָּהֲנָא אָדָם רוֹצֶה בְּקַב שֶׁלּוֹ מִתִּשְׁעָה קַבִּים שֶׁל חֲבֵירוֹ וְרַב נַחְמָן בַּר יִצְחָק אָמַר חָיְישִׁינַן שֶׁמָּא עֲשָׂאָן הַמַּפְקִיד תְּרוּמָה וּמַעֲשֵׂר עַל מָקוֹם אַחֵר
מֵיתִיבִי הַמַּפְקִיד פֵּירוֹת אֵצֶל חֲבֵירוֹ הֲרֵי זֶה לֹא יִגַּע בָּהֶן לְפִיכָךְ בַּעַל הַבַּיִת עוֹשֶׂה אוֹתָן תְּרוּמָה וּמַעֲשֵׂר עַל מָקוֹם אַחֵר בִּשְׁלָמָא לְרַב כָּהֲנָא הַיְינוּ דְּקָתָנֵי לְפִיכָךְ
אֶלָּא לְרַב נַחְמָן בַּר יִצְחָק מַאי לְפִיכָךְ הָכִי קָאָמַר הַשְׁתָּא דַּאֲמוּר רַבָּנַן לָא נְזַבֵּין דְּחָיְישִׁינַן לְפִיכָךְ בַּעַל הַבַּיִת עוֹשֶׂה אוֹתָן תְּרוּמָה וּמַעֲשֵׂר עַל מָקוֹם אַחֵר
אָמַר רַבָּה בַּר בַּר חָנָה אָמַר רַבִּי יוֹחָנָן מַחֲלוֹקֶת בִּכְדֵי חֶסְרוֹנָן אֲבָל יוֹתֵר מִכְּדֵי חֶסְרוֹנָן דִּבְרֵי הַכֹּל מוֹכְרָן בְּבֵית דִּין
אַדְּרַב נַחְמָן בַּר יִצְחָק וַדַּאי פְּלִיגָא אַדְּרַב כָּהֲנָא מִי לֵימָא פְּלִיגָא כִּי קָאָמַר רַב כָּהֲנָא בִּכְדֵי חֶסְרוֹנָן קָאָמַר
וְהָא רוֹצֶה בְּקַב שֶׁלּוֹ מִתִּשְׁעָה קַבִּין שֶׁל חֲבֵירוֹ קָאָמַר גּוּזְמָא בְּעָלְמָא
מֵיתִיבִי לְפִיכָךְ בַּעַל הַבַּיִת עוֹשֶׂה אוֹתָן תְּרוּמָה וּמַעֲשֵׂר עַל מָקוֹם אַחֵר וְלֵיחוּשׁ דִּלְמָא הֲווֹ לְהוּ יוֹתֵר מִכְּדֵי חֶסְרוֹנָן וְזַבְּנִינְהוּ וְקָא אָכֵיל טְבָלִים יוֹתֵר מִכְּדֵי חֶסְרוֹנָן לָא שְׁכִיחַ
וְאִי מִשְׁתַּכְחִי מַאי מְזַבְּנִינַן לְהוּ וְלֵיחוּשׁ שֶׁמָּא עֲשָׂאָן בַּעַל הַבַּיִת תְּרוּמָה וּמַעֲשֵׂר עַל מָקוֹם אַחֵר כִּי מְזַבְּנִינַן נָמֵי לְכֹהֲנִים בִּדְמֵי תְרוּמָה מְזַבְּנִינַן לְהוּ
וּלְרַב נַחְמָן בַּר יִצְחָק נָמֵי נְזַבְּנִינְהוּ לְכֹהֲנִים בִּדְמֵי תְרוּמָה בְּהָא פְּלִיגִי דְּרַבָּה בַּר בַּר חַנָּה סְבַר יוֹתֵר מִכְּדֵי חֶסְרוֹנָן לָא שְׁכִיחַ מִידֵּי וְכִי מִשְׁתְּכַח לְקַמֵּיהּ הוּא דְּהָוְיָא יָתֵיר מִכְּדֵי חֶסְרוֹנָן אִי עָבֵיד לְהוּ בַּעַל הַבַּיִת תְּרוּמָה וּמַעֲשֵׂר עַל מָקוֹם אַחֵר מִקַּמֵּיה דְּהָווּ לְהוּ יוֹתֵר מִכְּדֵי חֶסְרוֹנָן עָבֵיד לְהוּ הִלְכָּךְ כִּי הָווּ לְהוּ יוֹתֵר מִכְּדֵי חֶסְרוֹנָן נְזַבְּנִינְהוּ לְכֹהֲנִים בִּדְמֵי תְרוּמָה
וְרַב נַחְמָן בַּר יִצְחָק סָבַר יָתֵר מִכְּדֵי חֶסְרוֹנָן מִשְׁכָּח שְׁכִיחַ וְכִי הָווּ לְהוּ לְאַלְתַּר הוּא דְּהָווּ לְהוּ וְאִי אָמְרַתְּ נְזַבְּנִינְהוּ זִימְנִין דְּקָדֵים וּמְזַבֵּין לְהוּ וְכִי עָבֵיד לְהוּ בַּעַל הַבַּיִת תְּרוּמָה וּמַעֲשֵׂר עַל מְקוֹם אַחֵר לָא יָדַע דִּ[מְ]זַבְּנָא וְקָא אָכֵיל טְבָלִים
מֵיתִיבִי הַמַּפְקִיד פֵּירוֹת אֵצֶל חֲבֵירוֹ וְהִרְקִיבוּ יַיִן וְהֶחְמִיץ שֶׁמֶן וְהִבְאִישׁ דְּבַשׁ וְהִדְבִּישׁ הֲרֵי זֶה לֹא יִגַּע בָּהֶן דִּבְרֵי רַבִּי מֵאִיר וַחֲכָמִים אוֹמְרִים עוֹשֶׂה לָהֶם תַּקָּנָה וּמוֹכְרָן בְּבֵית דִּין וּכְשֶׁהוּא מוֹכְרָן מוֹכְרָן לַאֲחֵרִים וְאֵינוֹ מוֹכְרָן לְעַצְמוֹ
כַּיּוֹצֵא בּוֹ גַּבָּאֵי צְדָקָה בִּזְמַן שֶׁאֵין לָהֶם עֲנִיִּים לְחַלֵּק פּוֹרְטִין לַאֲחֵרִים וְאֵין פּוֹרְטִין לְעַצְמָן גַּבָּאֵי תַמְחוּי בִּזְמַן שֶׁאֵין לָהֶם עֲנִיִּים לְחַלֵּק מוֹכְרִין לַאֲחֵרִים וְאֵין מוֹכְרִים לְעַצְמָן
קָתָנֵי מִיהַת פֵּירוֹת וְהִרְקִיבוּ מַאי לָאו אֲפִילּוּ יָתֵר מִכְּדֵי חֶסְרוֹנָן לֹא בִּכְדֵי חֶסְרוֹנָן וְהָא יַיִן וְהֶחְמִיץ שֶׁמֶן וְהִבְאִישׁ דְּבַשׁ וְהִדְבִּישׁ דְּיָתֵר מִכְּדֵי חֶסְרוֹנָן נִינְהוּ שָׁאנֵי הָנֵי כֵּיוָן דְּקָם קָם
שֶׁמֶן וְהִבְאִישׁ דְּבַשׁ וְהִדְבִּישׁ
<h2>דף לח:</h2>
לְמַאי חֲזוּ שֶׁמֶן חֲזֵי לְגִלְדָּאֵי דְּבַשׁ לִכְתִישָׁא דְגַמְלֵי
וַחֲכָמִים אוֹמְרִים עוֹשֶׂה לָהֶם תַּקָּנָה וּמוֹכְרָן בְּבֵית דִּין מַאי תַּקַּנְתָּא עָבֵיד לְהוּ אָמַר רַב אָשֵׁי לְקַנְקַנִּים
בְּמַאי קָא מִיפַּלְגִי דְּמָר סָבַר לְהֶפְסֵד מְרוּבֶּה חָשְׁשׁוּ לְהֶפְסֵד מוּעָט לֹא חָשְׁשׁוּ וּמָר סָבַר אֲפִילּוּ לְהֶפְסֵד מוּעָט נָמֵי חָשְׁשׁוּ:
רַבָּן שִׁמְעוֹן בֶּן גַּמְלִיאֵל אוֹמֵר יִמְכְּרֵם בְּבֵית דִּין מִפְּנֵי שֶׁהוּא כְּמֵשִׁיב אֲבֵידָה לִבְעָלִים: אִתְּמַר רַבִּי אַבָּא בְּרַבִּי יַעֲקֹב אָמַר רַבִּי יוֹחָנָן הֲלָכָה כְּרַבָּן שִׁמְעוֹן בֶּן גַּמְלִיאֵל וְרָבָא אָמַר רַב נַחְמָן הֲלָכָה כְּדִבְרֵי חֲכָמִים
וְהָא אַמְרַהּ רַבִּי יוֹחָנָן חֲדָא זִמְנָא דְּאָמַר רַבָּה בַּר בַּר חָנָה אָמַר רַבִּי יוֹחָנָן כׇּל מָקוֹם שֶׁשָּׁנָה רַבָּן שִׁמְעוֹן בֶּן גַּמְלִיאֵל בְּמִשְׁנָתֵינוּ הֲלָכָה כְּמוֹתוֹ חוּץ מֵעָרֵב וְצַיְדָן וּרְאָיָה אַחֲרוֹנָה
אָמוֹרָאֵי נִינְהוּ וְאַלִּיבָּא דְּרַבִּי יוֹחָנָן
מִדְּרַבָּן שִׁמְעוֹן בֶּן גַּמְלִיאֵל נִשְׁמָע דְּמוֹרִידִין קָרוֹב לְנִכְסֵי שָׁבוּי מִדְּרַבָּנַן נִשְׁמַע דְּאֵין מוֹרִידִין קָרוֹב לְנִכְסֵי שָׁבוּי
וּמִמַּאי דִּלְמָא עַד כָּאן לָא קָאָמַר רַבָּן שִׁמְעוֹן בֶּן גַּמְלִיאֵל הָכָא אֶלָּא מִשּׁוּם דְּקָא כָלְיָא קַרְנָא אֲבָל הָתָם הָכִי נָמֵי דְּאֵין מוֹרִידִין וְעַד כָּאן לָא קָאָמְרִי רַבָּנַן הָכָא אֶלָּא אִי כְּרַב כָּהֲנָא אִי כְּרַב נַחְמָן בַּר יִצְחָק אֲבָל הָתָם הָכִי נָמֵי דְּמוֹרִידִין
לְמֵימְרָא דִּתְרֵי טַעְמֵי נִינְהוּ וְהָאָמַר רַב יְהוּדָה אָמַר שְׁמוּאֵל הֲלָכָה כְּרַבָּן שִׁמְעוֹן בֶּן גַּמְלִיאֵל וְאָמַר שְׁמוּאֵל מוֹרִידִין קָרוֹב לְנִכְסֵי שָׁבוּי לָאו מִשּׁוּם דְּחַד טַעְמָא הוּא לָא תְּרֵי טַעְמֵי נִינְהוּ
הָכִי נָמֵי מִסְתַּבְּרָא דְּאָמַר רָבָא אָמַר רַב נַחְמָן הֲלָכָה כְּדִבְרֵי חֲכָמִים וְאָמַר רַב נַחְמָן מוֹרִידִין קָרוֹב לְנִכְסֵי שָׁבוּי אֶלָּא שְׁמַע מִינַּהּ תְּרֵי טַעְמֵי נִינְהוּ שְׁמַע מִינַּהּ
אִתְּמַר שָׁבוּי שֶׁנִּשְׁבָּה רַב אָמַר אֵין מוֹרִידִין קָרוֹב לִנְכָסָיו שְׁמוּאֵל אָמַר מוֹרִידִין קָרוֹב לִנְכָסָיו
בְּשֶׁשָּׁמְעוּ בּוֹ שֶׁמֵּת כּוּלֵּי עָלְמָא לָא פְּלִיגִי דְּמוֹרִידִין
כִּי פְּלִיגִי בְּשֶׁלֹּא שָׁמְעוּ בּוֹ שֶׁמֵּת רַב אָמַר אֵין מוֹרִידִין דִּלְמָא מַפְסִיד לְהוּ וּשְׁמוּאֵל אָמַר מוֹרִידִין כֵּיוָן דְּאָמַר מָר שָׁיְימִינַן לְהוּ כְּאָרִיס לָא מַפְסֵיד לְהוּ
מֵיתִיבִי רַבִּי אֱלִיעֶזֶר אוֹמֵר מִמַּשְׁמַע שֶׁנֶּאֱמַר וְחָרָה אַפִּי וְהָרַגְתִּי אֶתְכֶם יוֹדֵעַ אֲנִי שֶׁנְּשׁוֹתֵיהֶם אַלְמָנוֹת וּבְנֵיהֶם יְתוֹמִים אֶלָּא מָה תַּלְמוּד לוֹמַר וְהָיוּ נְשֵׁיכֶם וְגוֹ׳
מְלַמֵּד שֶׁנְּשׁוֹתֵיהֶם מְבַקְּשׁוֹת לִינָּשֵׂא וְאֵין מַנִּיחִין אוֹתָן וּבְנֵיהֶן רוֹצִים לֵירֵד לְנִכְסֵי אֲבִיהֶן וְאֵין מַנִּיחִין אוֹתָן אָמַר רָבָא לֵירֵד וְלִמְכּוֹר תְּנַן
הֲוָה עוֹבָדָא בִּנְהַרְדְּעָא וּפַשְׁטַהּ רַב שֵׁשֶׁת מֵהָא מַתְנִיתָא אֲמַר לֵיהּ רַב עַמְרָם דִּלְמָא לֵירֵד וְלִמְכּוֹר תְּנַן אֲמַר לֵיהּ דִּלְמָא מִפּוּמְבְּדִיתָא אַתְּ דִּמְעַיְּילִין פִּילָא בְּקוֹפָא דְמַחְטָא וְהָא דּוּמְיָא דִּנְשׁוֹתֵיהֶם [וּבְנֵיהֶם] קָתָנֵי מָה הָתָם כְּלָל לָא אַף הָכָא נָמֵי כְּלָל לָא
וּמוֹרִידִין קָרוֹב לְנִכְסֵי שָׁבוּי תַּנָּאֵי הִיא דְּתַנְיָא הַיּוֹרֵד לְנִכְסֵי שָׁבוּי אֵין מוֹצִיאִין אוֹתוֹ מִיָּדוֹ וְלֹא עוֹד אֶלָּא אֲפִילּוּ שָׁמַע שֶׁמְּמַשְׁמְשִׁין וּבָאִין וְקָדַם וְתָלַשׁ וְאָכַל הֲרֵי זֶה זָרִיז וְנִשְׂכָּר וְאֵלּוּ הֵן נִכְסֵי שְׁבוּיִין הֲרֵי שֶׁהָיָה אָבִיו אוֹ אָחִיו אוֹ אֶחָד מִן הַמּוֹרִישִׁין הָלְכוּ לָהֶם לִמְדִינַת הַיָּם וְשָׁמְעוּ בָּהֶן שֶׁמֵּת
הַיּוֹרֵד לְנִכְסֵי נְטוּשִׁים מוֹצִיאִין אוֹתוֹ מִיָּדוֹ וְאֵלּוּ הֵן נִכְסֵי נְטוּשִׁים הֲרֵי שֶׁהָיָה אָבִיו אוֹ אָחִיו אוֹ אֶחָד מִן הַמּוֹרִישִׁין הָלְכוּ לָהֶם לִמְדִינַת הַיָּם וְלֹא שָׁמְעוּ בָּהֶם שֶׁמֵּת וְאָמַר רַבָּן שִׁמְעוֹן בֶּן גַּמְלִיאֵל שָׁמַעְתִּי שֶׁהַנְּטוּשִׁים כִּשְׁבוּיִין
הַיּוֹרֵד לְנִכְסֵי רְטוּשִׁים מוֹצִיאִין אוֹתוֹ מִיָּדוֹ וְאֵלּוּ הֵן נִכְסֵי רְטוּשִׁים הֲרֵי שֶׁהָיָה אָבִיו אוֹ אָחִיו אוֹ אֶחָד מִן הַמּוֹרִישִׁין כָּאן וְאֵינוֹ יוֹדֵעַ לְהֵיכָן הָלְכוּ
מַאי שְׁנָא הָנָךְ דְּקָרוּ לְהוּ נְטוּשִׁים וּמַאי שְׁנָא הָנֵי דְּקָרוּ לְהוּ רְטוּשִׁים
<h2>דף לט.</h2>
נְטוּשִׁים דִּבְעַל כׇּרְחָן דִּכְתִיב וְהַשְּׁבִיעִת תִּשְׁמְטֶנָּה וּנְטַשְׁתָּהּ אַפְקַעְתָּא דְמַלְכָּא רְטוּשִׁים דְּמִדַּעְתָּן דִּכְתִיב אֵם עַל בָּנִים רֻטָּשָׁה
תָּנָא וְכוּלָּם שָׁמִין לָהֶם כְּאָרִיס אַהֵיָיא אִילֵּימָא אַשְּׁבוּיִין הַשְׁתָּא זָרִיז וְנִשְׂכָּר הֲוָה מַאי דְּאַשְׁבַּח מִיבַּעְיָא אֶלָּא אַרְטוּשִׁים וְהָא מוֹצִיאִין אוֹתָן מִיָּדוֹ קָתָנֵי
אֶלָּא אַנְּטוּשִׁים לְמַאן אִילֵּימָא לְרַבָּנַן הָא אָמְרִי מוֹצִיאִין אוֹתוֹ מִיָּדוֹ אִי רַבָּן שִׁמְעוֹן בֶּן גַּמְלִיאֵל הָא אָמַר שָׁמַעְתִּי שֶׁהַנְּטוּשִׁים כִּשְׁבוּיִין
כִּשְׁבוּיִין וְלֹא שְׁבוּיִין כִּשְׁבוּיִין דְּאֵין מוֹצִיאִין אוֹתָן מִיָּדוֹ וְלֹא שְׁבוּיִין דְּאִילּוּ הָתָם זָרִיז וְנִשְׂכָּר וְאִילּוּ הָכָא שָׁיְימִינַן לֵיהּ כְּאָרִיס
וּמַאי שְׁנָא מֵהָא דִּתְנַן הַמּוֹצִיא הוֹצָאוֹת עַל נִכְסֵי אִשְׁתּוֹ הוֹצִיא הַרְבֵּה וְאָכַל קִימְעָא קִימְעָא וְאָכַל הַרְבֵּה מַה שֶּׁהוֹצִיא הוֹצִיא וּמַה שֶּׁאָכַל אָכַל
הָא לָא דָּמְיָא אֶלָּא לְהָא דִּתְנַן הַמּוֹצִיא הוֹצָאוֹת עַל נִכְסֵי אִשְׁתּוֹ קְטַנָּה כְּמוֹצִיא עַל נִכְסֵי אַחֵר דָּמֵי אַלְמָא כֵּיוָן דְּלָא סָמְכָא דַּעְתֵּיהּ תַּקִּינוּ לֵיה רַבָּנַן כִּי הֵיכִי דְּלָא לַפְסְדִינְהוּ הָכָא נָמֵי תַּקִּינוּ לֵיה רַבָּנַן כִּי הֵיכִי דְּלָא לַפְסְדִינְהוּ
וְכוּלָּן שָׁמִין לָהֶם כְּאָרִיס וְכוּלָּן לְאֵיתוֹיֵי מַאי
לְאֵיתוֹיֵי הָא דְּאָמַר רַב נַחְמָן אָמַר שְׁמוּאֵל שָׁבוּי שֶׁנִּשְׁבָּה מוֹרִידִין קָרוֹב לִנְכָסָיו יָצָא לְדַעַת אֵין מוֹרִידִין קָרוֹב לִנְכָסָיו וְרַב נַחְמָן דִּידֵיהּ אָמַר בּוֹרֵחַ הֲרֵי הוּא כְּשָׁבוּי בּוֹרֵחַ מֵחֲמַת מַאי אִילֵימָא מֵחֲמַת כְּרָגָא הַיְינוּ לְדַעַת אֶלָּא בּוֹרֵחַ מֵחֲמַת מְרָדִין
אָמַר רַב יְהוּדָה אָמַר שְׁמוּאֵל שָׁבוּי שֶׁנִּשְׁבָּה וְהִנִּיחַ קָמָה לִקְצוֹר עֲנָבִים לִבְצוֹר תְּמָרִים לִגְדּוֹר זֵיתִים לִמְסוֹק בֵּית דִּין יוֹרְדִין לִנְכָסָיו וּמַעֲמִידִין אַפּוֹטְרוֹפּוֹס וְקוֹצֵר וּבוֹצֵר וְגוֹדֵר וּמוֹסֵק וְאַחַר כָּךְ מוֹרִידִין קָרוֹב לִנְכָסָיו וְלוֹקֵים אַפּוֹטְרוֹפָּא לְעוֹלָם אַפּוֹטְרוֹפָּא לְדִיקְנָנֵי לָא מוֹקְמִינַן:
אָמַר רַב הוּנָא אֵין מוֹרִידִין קָטָן לְנִכְסֵי שָׁבוּי וְלֹא קָרוֹב לְנִכְסֵי קָטָן וְלָא קָרוֹב מֵחֲמַת קָרוֹב לְנִכְסֵי קָטָן
אֵין מוֹרִידִין קָטָן לְנִכְסֵי שָׁבוּי דִּלְמָא מַפְסֵיד לְהוּ וְלָא קָרוֹב מֵחֲמַת קָרוֹב לְנִכְסֵי קָטָן בְּאַחֵי מֵאִימָּא וְלָא קָרוֹב לְנִכְסֵי קָטָן כֵּיוָן דְּלָא מָחֵי אָתֵי לְאַחְזוֹקֵי בֵּיהּ
אָמַר רָבָא שְׁמַע מִינֵּיהּ מִדְּרַב הוּנָא אֵין מַחֲזִיקִין בְּנִכְסֵי קָטָן
<h2>דף לט:</h2>
וַאֲפִילּוּ הִגְדִּיל
וְלָא אֲמַרַן אֶלָּא בְּאַחֵי דְאַבָּא אֲבָל בְּאַחֵי דְאִמָּא לֵית לַן בַּהּ וַאֲחֵי דְאַבָּא נָמֵי לָא אֲמַרַן אֶלָּא בְּאַרְעָתָא אֲבָל בְּבָתֵּי לֵית לַן בַּהּ וּבְאַרְעָתָא נָמֵי לָא אֲמַרַן אֶלָּא דְּלָא עֲבִיד עִיטְדָּא אֲבָל עֲבִיד עִיטְדָּא קָלָא אִית לַהּ
וְלָא הִיא לָא שְׁנָא אַחֵי דְאַבָּא וְלָא שְׁנָא אַחֵי דְאִמָּא לָא שְׁנָא אַרְעָתָא וְלָא שְׁנָא בָּתֵּי וְלָא שְׁנָא עֲבִיד עִיטְדָּא לָא שְׁנָא לָא עֲבִיד עִיטְדָּא לָא מַחֲתִינַן
הָהִיא סָבְתָּא דַּהֲוַיָא לַהּ תְּלָת בְּנָתָא אִישְׁתְּבַאי אִיהִי וַחֲדָא בְּרַתָּא אִידַּךְ תַּרְתֵּי בְּנָתָא שְׁכִיבָא חֲדָא מִינַּיְיהוּ וּשְׁבַקָה יָנוֹקָא אֲמַר אַבָּיֵי הֵיכִי נַעֲבֵיד לוֹקְמִינְהוּ לְנִכְסֵי בִּידָא דַּאֲחָתָא דִּלְמָא שְׁכִיבָא סָבְתָּא וְאֵין מוֹרִידִין קָרוֹב לְנִכְסֵי קָטָן נוֹקְמִינְהוּ לְנִכְסֵיה בִּידָא דְּיָנוֹקָא דִּלְמָא לָא שְׁכִיבָא סָבְתָּא וְאֵין מוֹרִידִין קָטָן לְנִכְסֵי שָׁבוּי
אָמַר אַבָּיֵי הִלְכָּךְ פַּלְגָא יָהֲבִינָא לַהּ לַאֲחָתָא וְאִידַּךְ פַּלְגָא מוֹקְמִינַן לֵיהּ אַפּוֹטְרוֹפָּא לְיָנוֹקָא רָבָא אָמַר מִגּוֹ דְּמוֹקְמִינַן אַפּוֹטְרוֹפָּא לְפַלְגָא מוֹקְמִינַן לֵיהּ אַפּוֹטְרוֹפָּא לְאִידַּךְ פַּלְגָא
לְסוֹף שְׁמַעוּ דִּשְׁכִיבָא סָבְתָּא אָמַר אַבָּיֵי תִּילְתָּא יָהֲבִינַן לַהּ לַאֲחָתָא וְתִילְתָּא יָהֲבִינַן לֵיהּ לְיָנוֹקָא וְאִידַּךְ תִּילְתָּא יָהֲבִינַן דַּנְקָא לַאֲחָתָא וְאִידַּךְ דַּנְקָא מוֹקְמִינַן לֵיהּ אַפּוֹטְרוֹפָּא לְיָנוֹקָא רָבָא אָמַר מִגּוֹ דְּמוֹקֵים אַפּוֹטְרוֹפָּא לְדַנְקָא מוֹקְמִינַן נָמֵי אַפּוֹטְרוֹפָּא לְאִידַּךְ דַּנְקָא
מָרִי בַּר אִיסַק אֲתָא לֵיהּ אַחָא מִבֵּי חוֹזָאֵי אֲמַר לֵיהּ פְּלוֹג לִי אֲמַר לֵיהּ לָא יָדַעְנָא לָךְ
אֲתָא לְקַמֵּיהּ דְּרַב חִסְדָּא אֲמַר לֵיהּ שַׁפִּיר קָאָמַר לָךְ שֶׁנֶּאֱמַר וַיַּכֵּר יוֹסֵף אֶת אֶחָיו וְהֵם לֹא הִכִּרֻהוּ מְלַמֵּד שֶׁיָּצָא בְּלֹא חֲתִימַת זָקָן וּבָא בַּחֲתִימַת זָקָן אֲמַר לֵיהּ זִיל אַיְיתִי סָהֲדִי דַּאֲחוּהּ אַתְּ אֲמַר לֵיהּ אִית לִי סָהֲדִי וְדָחֲלִי מִינֵּיהּ דְּגַבְרָא אַלִּימָא הוּא אֲמַר לֵיהּ לְדִידֵיהּ זִיל אַנְתְּ אַיְיתִי סָהֲדֵי דְּלָאו אֲחוּךְ הוּא
אֲמַר לֵיהּ דִּינָא הָכִי הַמּוֹצִיא מֵחֲבֵירוֹ עָלָיו הָרְאָיָה אֲמַר לֵיהּ הָכִי דָּיְינִינָא לָךְ וּלְכֹל אַלִּימֵי דְּחַבְרָךְ אֲמַר לֵיהּ סוֹף סוֹף אָתוּ סָהֲדִי וְלָא מַסְהֲדִי אֲמַר לֵיהּ תַּרְתֵּי לָא עָבְדִי
לְסוֹף אֲתוֹ סָהֲדִי דַּאֲחוּהּ הוּא אֲמַר לֵיהּ לִפְלוֹג לִי נָמֵי מִפַּרְדֵּיסֵי וּבוּסְתָּנִי דִּשְׁתַל אֲמַר לֵיהּ שַׁפִּיר קָאָמַר לָךְ דִּתְנַן הִנִּיחַ בָּנִים גְּדוֹלִים וּקְטַנִּים וְהִשְׁבִּיחוּ גְּדוֹלִים אֶת הַנְּכָסִים הִשְׁבִּיחוּ לָאֶמְצַע
<h2>דף מ.</h2>
וְכֵן אָמַר רַבָּה הִשְׁבִּיחוּ לָאֶמְצַע אָמַר לֵיהּ אַבָּיֵי מִי דָּמֵי הָתָם גְּדוֹלִים גַּבֵּי קְטַנִּים יָדְעִי וְקָא מָחֲלִי הָכָא מִי יָדַע דְּלֵיחִיל
אִגַּלְגַּל מִלְּתָא וּמְטָא לְקַמֵּיהּ דְּרַבִּי אַמֵּי אֲמַר לְהוּ גְּדוֹלָה מִזּוֹ אָמְרוּ שָׁמִין לָהֶם כְּאָרִיס הַשְׁתָּא דִּידֵיהּ לָא יָהֲבִינַן לֵיהּ
אַהְדְּרוּהָ (הָא) לְקַמֵּיהּ דְּרַב חִסְדָּא אֲמַר לְהוּ מִי דָּמֵי הָתָם בִּרְשׁוּת נָחֵית הָכָא לָאו בִּרְשׁוּת נָחֵית וְעוֹד קָטָן הוּא וְאֵין מוֹרִידִין קָרוֹב לְנִכְסֵי קָטָן
אַהְדְּרוּהָ לְקַמֵּיהּ דְּרַבִּי אַמֵּי אֲמַר לְהוּ לָא סַיְּימוּהָ קַמַּי דְּקָטָן הוּא:
<strong><big>מַתְנִי׳</big></strong> הַמַּפְקִיד פֵּירוֹת אֵצֶל חֲבֵירוֹ הֲרֵי זֶה יוֹצִיא לוֹ חֶסְרוֹנוֹת לְחִטִּים וּלְאוֹרֶז תִּשְׁעָה חֲצָאֵי קַבִּין לְכוֹר לִשְׂעוֹרִין וּלְדוֹחַן תִּשְׁעָה קַבִּין לְכוֹר לְכוּסְּמִין וּלְזֶרַע פִּשְׁתָּן שָׁלֹשׁ סְאִין לְכוֹר הַכֹּל לְפִי הַמִּדָּה וְהַכֹּל לְפִי הַזְּמַן
אָמַר רַבִּי יוֹחָנָן בֶּן נוּרִי וְכִי מָה אִכְפַּת לָהֶן לָעַכְבָּרִין וַהֲלֹא אוֹכְלוֹת בֵּין מֵהַרְבֵּה וּבֵין מִקִּמְעָה אֶלָּא אֵינוֹ יוֹצִיא לוֹ חֶסְרוֹנוֹת אֶלָּא לְכוֹר אֶחָד בִּלְבַד רַבִּי יְהוּדָה אוֹמֵר אִם הָיְתָה מִדָּה מְרוּבָּה אֵינוֹ מוֹצִיא לוֹ חֶסְרוֹנוֹת מִפְּנֵי שֶׁמּוֹתִירוֹת:
<strong><big>גְּמָ׳</big></strong> אוֹרֶז טוּבָא חָסֵר אָמַר רַבָּה בַּר בַּר חָנָה אָמַר רַבִּי יוֹחָנָן בְּאוֹרֶז קָלוּף שָׁנוּ לְכוּסְּמִין וּלְזֶרַע פִּשְׁתָּן שְׁלֹשָׁה סְאִין לְכוֹר וְכוּ׳: אָמַר רַבִּי יוֹחָנָן אָמַר רַבִּי חִיָּיא זֶרַע פִּשְׁתָּן בְּגִבְעוֹלִין שָׁנוּ תַּנְיָא נָמֵי הָכִי לְכוּסְּמִין וּלְזֶרַע פִּשְׁתָּן בַּגִּבְעוֹלִין וּלְאוֹרֶז שֶׁאֵינוֹ קָלוּף שְׁלֹשָׁה סְאִין לְכוֹר:
הַכֹּל לְפִי הַמִּדָּה וְכוּ׳: תָּנָא כֵּן לְכׇל כּוֹר וָכוֹר וְכֵן לְכׇל שָׁנָה וְשָׁנָה:
אָמַר רַבִּי יוֹחָנָן בֶּן נוּרִי וְכוּ׳: תַּנְיָא אָמְרוּ לוֹ לְרַבִּי יוֹחָנָן הַרְבֵּה אוֹבְדוֹת מֵהֶן הַרְבֵּה מִתְפַּזְּרוֹת מֵהֶן
תָּנָא בַּמֶּה דְּבָרִים אֲמוּרִים שֶׁעֵירְבָן עִם פֵּירוֹתָיו אֲבָל יִחֵד לוֹ קֶרֶן זָוִית אוֹמֵר לוֹ הֲרֵי שֶׁלְּךָ לְפָנֶיךָ
וְכִי עֵירְבָן עִם פֵּירוֹתָיו מַאי הָוֵי לִיחְזֵי לְדִידֵיהּ כַּמָּה הָוְיָין בְּמִסְתַּפֵּק מֵהֶם
וְלִיחְזֵי כַּמָּה אִסְתַּפַּק דְּלָא יָדְעִי כַּמָּה אִסְתַּפַּק:
רַבִּי יְהוּדָה אוֹמֵר אִם הָיְתָה וְכוּ׳: כַּמָּה מִדָּה מְרוּבָּה אָמַר רַבָּה בַּר בַּר חָנָה אָמַר רַבִּי יוֹחָנָן עֲשָׂרָה כּוֹרִין תַּנְיָא נָמֵי הָכִי כַּמָּה מִדָּה מְרוּבָּה עֲשָׂרָה כּוֹרִין
תָּנֵי תַּנָּא קַמֵּיהּ דְּרַב נַחְמָן בַּמֶּה דְּבָרִים אֲמוּרִים שֶׁמָּדַד לוֹ מִתּוֹךְ גּוֹרְנוֹ וְהֶחְזִיר לוֹ מִתּוֹךְ גּוֹרְנוֹ אֲבָל מָדַד לוֹ מִתּוֹךְ גּוֹרְנוֹ וְהֶחְזִיר לוֹ מִתּוֹךְ בֵּיתוֹ אֵינוֹ יוֹצִיא לוֹ חֶסְרוֹנוֹת מִפְּנֵי שֶׁמּוֹתִירוֹת
אֲמַר לֵיהּ וְכִי בְּשׁוּפְטָנֵי עָסְקִינַן דְּיָהֲבִי בִּכְיָילָא רַבָּא וְשָׁקְלִי בִּכְיָילָא זוּטָא דִּלְמָא בִּימוֹת הַגּוֹרֶן קָאָמְרַתְּ בַּמֶּה דְּבָרִים אֲמוּרִים שֶׁמָּדַד לוֹ בִּימוֹת הַגּוֹרֶן וְהֶחְזִיר לוֹ בִּימוֹת הַגּוֹרֶן אֲבָל מָדַד לוֹ בִּימוֹת הַגּוֹרֶן וְהֶחְזִיר לוֹ בִּימוֹת הַגְּשָׁמִים אֵינוֹ יוֹצִיא לוֹ חֶסְרוֹן מִפְּנֵי שֶׁמּוֹתִירוֹת
אֲמַר לֵיהּ רַב פָּפָּא לְאַבָּיֵי אִם כֵּן לִפְקַע כַּדָּא הֲוָה עוֹבָדָא וּפְקַע כַּדָּא אִיבָּעֵית אֵימָא מִשּׁוּם אִיצְצָא:
<strong><big>מַתְנִי׳</big></strong> יוֹצִיא לוֹ שְׁתוּת לְיַיִן רַבִּי יְהוּדָה אוֹמֵר חוֹמֶשׁ יוֹצִיא לוֹ שְׁלֹשָׁה לוּגִּין שֶׁמֶן לְמֵאָה לוֹג וּמֶחֱצָה שְׁמָרִים לוֹג וּמֶחֱצָה בָּלַע אִם הָיָה שֶׁמֶן מְזוּקָּק אֵינוֹ יוֹצִיא לוֹ שְׁמָרִים אִם הָיוּ קַנְקַנִּים יְשָׁנִים אֵינוֹ יוֹצִיא לוֹ בֶּלַע רַבִּי יְהוּדָה אוֹמֵר אַף הַמּוֹכֵר שֶׁמֶן מְזוּקָּק לַחֲבֵירוֹ כׇּל יְמוֹת הַשָּׁנָה הֲרֵי זֶה מְקַבֵּל עָלָיו לוֹג וּמֶחֱצָה שְׁמָרִים לְמֵאָה:
<strong><big>גְּמָ׳</big></strong> וְלָא פְּלִיגִי מָר כִּי אַתְרֵיהּ וּמָר כִּי אַתְרֵיהּ בְּאַתְרֵיהּ דְּמָר חָפוּ בְּקִירָא וְלָא מָיֵיץ טְפֵי בְּאַתְרֵיהּ דְּמָר חָפוּ בְּכוּפְרָא וּמָיֵיץ טְפֵי אִיבָּעֵית אֵימָא מִשּׁוּם גַּרְגִּישְׁתָּא הָא מָיְיצָא טְפֵי וְהָא לָא מָיְיצָא טְפֵי
בְּאַתְרֵיהּ דְּרַב יְהוּדָה רָמוּ אַרְבָּעִים וְתַמְנֵי כּוּזֵי בְּדַנָּא אָזֵיל דַּנָּא בְּשִׁיתָּא זוּזֵי פָּרֵיס רַב יְהוּדָה שִׁיתָּא שִׁיתָּא בְּזוּזָא
<h2>דף מ:</h2>
דַּל תְּלָתִין וְשִׁיתָּא בְּשִׁיתָּא פָּשׁוּ לֵיהּ תְּרֵיסַר דַּל תְּמָנְיָא שְׁתוּתֵי פָּשׁוּ לְהוּ אַרְבְּעָה
וְהָאָמַר שְׁמוּאֵל הַמִּשְׂתַּכֵּר אַל יִשְׂתַּכֵּר יוֹתֵר עַל שְׁתוּת
אִיכָּא גּוּלְפֵי וּשְׁמָרַיָּא אִי הָכִי נְפִישׁ לֵיהּ טְפֵי מִשְּׁתוּת אִיכָּא טִרְחֵיהּ וּדְמֵי בַּרְזַנְיָיתָא:
אִם הָיָה שֶׁמֶן מְזוּקָּק אֵינוֹ יוֹצִיא לוֹ שְׁמָרִים וְכוּ׳: וְהָא אִי אֶפְשָׁר דְּלָא בָּלַע אָמַר רַב נַחְמָן בִּמְזוּפָּפִין שָׁנוּ אַבָּיֵי אָמַר אֲפִילּוּ תֵּימָא שֶׁלֹּא בִּמְזוּפָּפִין כֵּיוָן דִּטְעוּן טְעוּן
רַבִּי יְהוּדָה אוֹמֵר אַף הַמּוֹכֵר שֶׁמֶן מְזוּקָּק לַחֲבֵירוֹ כׇּל יְמוֹת הַשָּׁנָה הֲרֵי זֶה מְקַבֵּל עָלָיו לוֹג וּמֶחֱצָה שְׁמָרִים לְמֵאָה: אָמַר אַבָּיֵי כְּשֶׁתִּמְצָא לוֹמַר לְדִבְרֵי רַבִּי יְהוּדָה מוּתָּר לְעָרֵב שְׁמָרִים לְדִבְרֵי חֲכָמִים אָסוּר לְעָרֵב שְׁמָרִים
לְדִבְרֵי רַבִּי יְהוּדָה מוּתָּר לְעָרֵב שְׁמָרִים וְהַיְינוּ טַעְמָא דִּמְקַבֵּל דַּאֲמַר לֵיהּ אִי בְּעַי לְעָרוֹבֵי לָךְ מִי לָא עָרֵבִי לָךְ הַשְׁתָּא נָמֵי קַבֵּיל
וְלֵימָא לֵיהּ אִי עָרֵבְתְּ לֵיהּ הֲוָה מִזְדַּבַּן לִי הַשְׁתָּא מַאי אֶעֱבֵיד לֵיהּ לְחוֹדֵיהּ לָא מִזְדַּבַּן לִי בְּבַעַל הַבַּיִת עָסְקִינַן דְּנִיחָא לֵיהּ בְּצִילָא וְלֵימָא לֵיהּ מִדְּלָא עָרֵבִית לִי אַחוֹלֵי אַחֵלְתְּ לִי
רַבִּי יְהוּדָה לְטַעְמֵיהּ דְּלֵית לֵיהּ מְחִילָה דִּתְנַן מָכַר לוֹ אֶת הַצֶּמֶד לֹא מָכַר לוֹ אֶת הַבָּקָר מָכַר לוֹ אֶת הַבָּקָר לֹא מָכַר לוֹ אֶת הַצֶּמֶד
רַבִּי יְהוּדָה אוֹמֵר הַדָּמִים מוֹדִיעִין כֵּיצַד אָמַר לוֹ מְכוֹר לִי צִמְדְּךָ בְּמָאתַיִם זוּז הַדָּבָר יָדוּעַ שֶׁאֵין הַצֶּמֶד בְּמָאתַיִים זוּז וַחֲכָמִים אוֹמְרִים אֵין הַדָּמִים רְאָיָה
לְדִבְרֵי חֲכָמִים אָסוּר לְעָרֵב שְׁמָרִים וְהַיְינוּ טַעְמָא דְּלָא מְקַבֵּל דַּאֲמַר לֵיהּ אִי בָּעֵית לְעָרוֹבֵי מִי הֲוָה שְׁרֵי לָךְ הַשְׁתָּא נָמֵי לָא מְקַבֵּילְנָא
אֲמַר לֵיהּ רַב פָּפָּא לְאַבָּיֵי אַדְּרַבָּה אִיפְּכָא מִסְתַּבְּרָא לְדִבְרֵי חֲכָמִים מוּתָּר לְעָרֵב שְׁמָרִים וְהַיְינוּ טַעְמָא דְּלָא מְקַבֵּל דַּאֲמַר לֵיהּ מִדְּלָא עָרֵבְתְּ לִי אַחוֹלֵי אַחֵלְיתְּ לִי לְדִבְרֵי רַבִּי יְהוּדָה אָסוּר לְעָרֵב שְׁמָרִים וְהַיְינוּ טַעְמָא דִּמְקַבֵּל דְּאָמַר לֵיהּ אִי בְּעַי לְעָרוֹבֵי לָא שְׁרֵי לִי לְעָרוֹבֵי לָךְ קַבּוֹלֵי לָא מְקַבְּלַתְּ זְבוֹן וְזַבֵּין תַּגָּרָא אִיקְּרִי
תַּנָּא אֶחָד הַלּוֹקֵחַ וְאֶחָד הַמַּפְקִיד לִפְקָטִים מַאי לִפְקָטִים אִילֵימָא כִּי הֵיכִי דְּלוֹקֵחַ לָא מְקַבֵּל פְּקָטִים מַפְקִיד נָמֵי לָא מְקַבֵּל פְּקָטִים וְלֵימָא לֵיהּ פְּקָטָךְ מַאי אֶיעְבֵּיד לְהוּ
אֶלָּא כִּי הֵיכִי דְּמַפְקִיד מְקַבֵּל פְּקָטִים לוֹקֵחַ נָמֵי מְקַבֵּל פְּקָטִים וּמִי מְקַבֵּל לוֹקֵחַ פְּקָטִים וְהָתַנְיָא רַבִּי יְהוּדָה אוֹמֵר לֹא אָמְרוּ שֶׁמֶן עָכוּר אֶלָּא לַמּוֹכֵר בִּלְבָד שֶׁהֲרֵי לוֹקֵחַ מְקַבֵּל עָלָיו לוֹג וּמֶחֱצָה שְׁמָרִים בְּלֹא פְּקָטִים
לָא קַשְׁיָא הָא דְּיָהֵיב לֵיהּ זוּזֵי בְּתִשְׁרִי וְקָא שָׁקֵיל מִינֵּיהּ בְּנִיסָן כִּי מִדָּה דְתִשְׁרִי הָא דְּיָהֵיב לֵיהּ זוּזֵי בְּנִיסָן וְקָא שָׁקֵיל מִינֵּיהּ בְּנִיסָן כִּי מִדָּה דְנִיסָן:
<strong><big>מַתְנִי׳</big></strong> הַמַּפְקִיד חָבִית אֵצֶל חֲבֵירוֹ וְלֹא יִחֲדוּ לָהּ בְּעָלִים מָקוֹם וְטִלְטְלָהּ וְנִשְׁתַּבְּרָה אִם מִתּוֹךְ יָדוֹ נִשְׁבְּרָה לְצוֹרְכּוֹ חַיָּיב לְצוֹרְכָּהּ פָּטוּר אִם מִשֶּׁהִנִּיחָהּ נִשְׁבְּרָה בֵּין לְצוֹרְכּוֹ בֵּין לְצוֹרְכָּהּ פָּטוּר יִחֲדוּ לָהּ הַבְּעָלִים מָקוֹם וְטִלְטְלָהּ וְנִשְׁבְּרָה בֵּין מִתּוֹךְ יָדוֹ וּבֵין מִשֶּׁהִנִּיחָהּ לְצוֹרְכּוֹ חַיָּיב לְצוֹרְכָּהּ פָּטוּר:
<strong><big>גְּמָ׳</big></strong> הָא מַנִּי רַבִּי יִשְׁמָעֵאל הִיא דְּאָמַר לָא בָּעִינַן דַּעַת בְּעָלִים דְּתַנְיָא הַגּוֹנֵב טָלֶה מִן הָעֵדֶר וְסֶלַע מִן הַכִּיס לִמְקוֹם שֶׁגָּנַב יַחְזִיר דִּבְרֵי רַבִּי יִשְׁמָעֵאל רַבִּי עֲקִיבָא אוֹמֵר
<h2>דף מא.</h2>
צָרִיךְ דַּעַת בְּעָלִים
אִי רַבִּי יִשְׁמָעֵאל מַאי אִירְיָא לֹא יִחֲדוּ אֲפִילּוּ יִחֲדוּ נָמֵי
לָא מִיבַּעְיָא קָאָמַר לָא מִיבַּעְיָא יִחֲדוּ דִּמְקוֹמָהּ הוּא אֶלָּא אֲפִילּוּ לֹא יִחֲדוּ דְּלָאו מְקוֹמָהּ הוּא לָא בָּעֵינַן דַּעַת בְּעָלִים
אֵימָא סֵיפָא יִחֲדוּ לָהּ הַבְּעָלִים מָקוֹם וְטִלְטְלָהּ וְנִשְׁבְּרָה בֵּין מִתּוֹךְ יָדוֹ בֵּין מִשֶּׁהִנִּיחָהּ לְצׇרְכּוֹ חַיָּיב לְצׇרְכָּהּ פָּטוּר אֲתָאן לְרַבִּי עֲקִיבָא דְּאָמַר בָּעֵינַן דַּעַת בְּעָלִים
אִי רַבִּי עֲקִיבָא מַאי אִירְיָא יִחֲדוּ אֲפִילּוּ לֹא יִחֲדוּ נָמֵי
לָא מִיבַּעְיָא קָאָמַר לָא מִיבַּעְיָא לֹא יִחֲדוּ דְּלָאו מְקוֹמָהּ הוּא אֶלָּא אֲפִילּוּ יִחֲדוּ נָמֵי דִּמְקוֹמָהּ הוּא בָּעֵינַן דַּעַת בְּעָלִים
רֵישָׁא רַבִּי יִשְׁמָעֵאל וְסֵיפָא רַבִּי עֲקִיבָא אִין דְּאָמַר רַבִּי יוֹחָנָן מַאן דִּמְתַרְגֵּם לִי חָבִית אַלִּיבָּא דְּחַד תַּנָּא מוֹבֵלְנָא מָאנֵיהּ בָּתְרֵיהּ לְבֵי מַסּוּתָא
תַּרְגְּמַהּ רַבִּי יַעֲקֹב בַּר אַבָּא קַמֵּיהּ דְּרַב שֶׁנְּטָלָהּ עַל מְנָת לְגוֹזְלָהּ
תַּרְגְּמַהּ רַבִּי נָתָן בַּר אַבָּא קַמֵּיהּ דְּרַב שֶׁנְּטָלָהּ עַל מְנָת לִשְׁלוֹחַ בָּהּ יָד
בְּמַאי קָמִיפַּלְגִי בִּשְׁלִיחוּת יָד צְרִיכָה חֶסְרוֹן מַאן דְּאָמַר לְגוֹזְלָהּ קָסָבַר שְׁלִיחוּת יָד צְרִיכָה חֶסְרוֹן וּמַאן דְּאָמַר לִשְׁלוֹחַ בָּהּ יָד קָסָבַר שְׁלִיחוּת יָד אֵינָהּ צְרִיכָה חֶסְרוֹן
מַתְקֵיף לַהּ רַב שֵׁשֶׁת מִידֵּי נְטָלָהּ קָתָנֵי טִלְטְלָהּ קָתָנֵי אֶלָּא אָמַר רַב שֵׁשֶׁת הָכָא בְּמַאי עָסְקִינַן כְּגוֹן שֶׁטִּלְטְלָהּ לְהָבִיא עָלֶיהָ גּוֹזָלוֹת וְקָא סָבַר שׁוֹאֵל שֶׁלֹּא מִדַּעַת גַּזְלָן הָוֵי וְכוּלָּהּ רַבִּי יִשְׁמָעֵאל הִיא וְסֵיפָא שֶׁהִנִּיחָהּ בְּמָקוֹם שֶׁאֵינָהּ מְקוֹמָהּ
וְרַבִּי יוֹחָנָן הִנִּיחָהּ בִּמְקוֹמָהּ מַשְׁמַע
אִיתְּמַר רַב וְלֵוִי חַד אָמַר שְׁלִיחוּת יָד צְרִיכָה חֶסְרוֹן וְחַד אָמַר שְׁלִיחוּת יָד אֵינָהּ צְרִיכָה חֶסְרוֹן תִּסְתַּיֵּים דְּרַב הוּא דְּאָמַר שְׁלִיחוּת יָד אֵינָהּ צְרִיכָה חֶסְרוֹן דְּתַנְיָא רוֹעֶה שֶׁהָיָה רוֹעֶה עֶדְרוֹ וְהִנִּיחַ עֶדְרוֹ וּבָא לָעִיר וּבָא זְאֵב וְטָרַף וּבָא אֲרִי וְדָרַס פָּטוּר הִנִּיחַ מַקְלוֹ וְתַרְמִילוֹ עָלֶיהָ חַיָּיב
וְהָוֵינַן בָּהּ מִשּׁוּם דְּהִנִּיחַ מַקְלוֹ וְתַרְמִילוֹ עָלֶיהָ חַיָּיב הָא שַׁקְלִינְהוּ
אָמַר רַב נַחְמָן אָמַר רַבָּה בַּר אֲבוּהּ אָמַר רַב בְּעוֹדָן עָלֶיהָ וְכִי עוֹדָן עָלֶיהָ מַאי הָוֵי הָא לָא מַשְׁכַהּ
וְאָמַר רַב שְׁמוּאֵל בַּר רַב יִצְחָק אָמַר רַב שֶׁהִכִּישָׁהּ בְּמַקֵּל וְרָצְתָה לְפָנָיו וְהָא לָא חַסְּרַהּ אֶלָּא לָאו שְׁמַע מִינַּהּ קָסָבַר שְׁלִיחוּת יָד אֵינָהּ צְרִיכָה חֶסְרוֹן
אֵימָא שֶׁהִכְחִישָׁהּ בְּמַקֵּל דַּיְקָא נָמֵי דְּקָתָנֵי שֶׁהִכִּישָׁהּ בְּמַקֵּל שְׁמַע מִינַּהּ
וּמִדְּרַב סָבַר שְׁלִיחוּת יָד צְרִיכָה חֶסְרוֹן לֵוִי סָבַר שְׁלִיחוּת יָד אֵינָהּ צְרִיכָה חֶסְרוֹן מַאי טַעְמָא דְּלֵוִי אָמַר רַבִּי יוֹחָנָן מִשּׁוּם רַבִּי יוֹסֵי בֶּן נְהוֹרַאי מְשׁוּנָּה שְׁלִיחוּת יָד הָאֲמוּרָה בְּשׁוֹמֵר שָׂכָר מִשְּׁלִיחוּת יָד הָאֲמוּרָה בְּשׁוֹמֵר חִנָּם
<h2>דף מא:</h2>
וַאֲנִי אוֹמֵר אֵינָהּ מְשׁוּנָּה
וּמַאי מְשׁוּנָּה לֹא תֵּאָמֵר שְׁלִיחוּת יָד בְּשׁוֹמֵר שָׂכָר וְתֵיתֵי מִשּׁוֹמֵר חִנָּם וּמָה שׁוֹמֵר חִנָּם שֶׁפָּטוּר בִּגְנֵבָה וַאֲבֵדָה שָׁלַח בָּהּ יָד חַיָּיב שׁוֹמֵר שָׂכָר שֶׁחַיָּיב בִּגְנֵבָה וַאֲבֵידָה לֹא כׇּל שֶׁכֵּן לְמַאי הִלְכְתָא כַּתְבִינְהוּ רַחֲמָנָא לוֹמַר לָךְ שְׁלִיחוּת יָד אֵינָהּ צְרִיכָה חֶסְרוֹן
וַאֲנִי אוֹמֵר אֵינָהּ מְשׁוּנָּה כְּרַבִּי אֶלְעָזָר דְּאָמַר דָּא וְדָא אַחַת הִיא מַאי דָּא וְדָא אַחַת מִשּׁוּם דְּאִיכָּא לְמִפְרַךְ מָה לְשׁוֹמֵר חִנָּם שֶׁכֵּן מְשַׁלֵּם תַּשְׁלוּמֵי כֶפֶל בְּטוֹעֵן טַעֲנַת גַּנָּב
וּמַאן דְּלָא פָּרֵיךְ סָבַר קַרְנָא בְּלָא שְׁבוּעָה עֲדִיפָא מִכְּפֵילָא בִּשְׁבוּעָה
רָבָא אָמַר לֹא תֵּאָמֵר שְׁלִיחוּת יָד לֹא בְּשׁוֹמֵר חִנָּם וְלֹא בְּשׁוֹמֵר שָׂכָר וְתֵיתֵי מִשּׁוֹאֵל וּמַה שׁוֹאֵל דִּלְדַעַת בְּעָלִים קָא עָבֵיד שָׁלַח בָּהּ יָד חַיָּיב שׁוֹמֵר חִנָּם וְשׁוֹמֵר שָׂכָר לֹא כׇּל שֶׁכֵּן
לָמָּה נֶאֱמַר חֲדָא לוֹמַר לָךְ שְׁלִיחוּת יָד אֵין צְרִיכָה חֶסְרוֹן וְאִידָּךְ שֶׁלֹּא תֹּאמַר דַּיּוֹ לַבָּא מִן הַדִּין לִהְיוֹת כְּנִידּוֹן מָה שׁוֹאֵל בִּבְעָלִים פָּטוּר אַף שׁוֹמֵר חִנָּם וְשׁוֹמֵר שָׂכָר בִּבְעָלִים פָּטוּר
וּלְמַאן דְּאָמַר שְׁלִיחוּת יָד צְרִיכָה חֶסְרוֹן הָנֵי תַּרְתֵּי שְׁלִיחוּת יָד לְמָה לִי חֲדָא שֶׁלֹּא תֹּאמַר דַּיּוֹ לַבָּא מִן הַדִּין לִהְיוֹת כַּנִּדּוֹן
וְאִידָּךְ לְכִדְתַנְיָא וְנִקְרַב בַּעַל הַבַּיִת אֶל הָאֱלֹהִים לִשְׁבוּעָה אַתָּה אוֹמֵר לִשְׁבוּעָה אוֹ אֵינוֹ אֶלָּא לְדִין נֶאֶמְרָה שְׁלִיחוּת יָד לְמַטָּה וְנֶאֶמְרָה שְׁלִיחוּת יָד לְמַעְלָה מָה לְהַלָּן לִשְׁבוּעָה אַף כָּאן לִשְׁבוּעָה
<h2>דף מב.</h2>
<strong><big>מַתְנִי׳</big></strong> הַמַּפְקִיד מָעוֹת אֵצֶל חֲבֵרוֹ צְרָרָן וְהִפְשִׁילָן לַאֲחוֹרָיו אוֹ שֶׁמְּסָרָם לִבְנוֹ וּלְבִתּוֹ הַקְּטַנִּים וְנָעַל בִּפְנֵיהֶם שֶׁלֹּא כָּרָאוּי חַיָּיב שֶׁלֹּא שִׁימֵּר כְּדֶרֶךְ הַשּׁוֹמְרִים וְאִם שִׁימֵּר כְּדֶרֶךְ הַשּׁוֹמְרִים פָּטוּר:
<strong><big>גְּמָ׳</big></strong> בִּשְׁלָמָא כּוּלְּהוּ שֶׁלֹּא שִׁימֵּר כְּדֶרֶךְ הַשּׁוֹמְרִים אֶלָּא צְרָרָן וְהִפְשִׁילָן לַאֲחוֹרָיו מַאי הֲוָה לֵיהּ לְמִיעְבַּד אָמַר רָבָא אָמַר רַבִּי יִצְחָק אָמַר קְרָא וְצַרְתָּ הַכֶּסֶף בְּיָדְךָ אַף עַל פִּי שֶׁצְּרוּרִין יִהְיוּ בְּיָדְךָ
וְאָמַר רַבִּי יִצְחָק לְעוֹלָם יְהֵא כַּסְפּוֹ שֶׁל אָדָם מָצוּי בְּיָדוֹ שֶׁנֶּאֱמַר וְצַרְתָּ הַכֶּסֶף בְּיָדְךָ וְאָמַר רַבִּי יִצְחָק לְעוֹלָם יַשְׁלִישׁ אָדָם אֶת מְעוֹתָיו שְׁלִישׁ בְּקַרְקַע וּשְׁלִישׁ בִּפְרַקְמַטְיָא וּשְׁלִישׁ תַּחַת יָדוֹ
וְאָמַר רַבִּי יִצְחָק אֵין הַבְּרָכָה מְצוּיָה אֶלָּא בְּדָבָר הַסָּמוּי מִן הָעַיִן שֶׁנֶּאֱמַר יְצַו ה׳ אִתְּךָ אֶת הַבְּרָכָה בַּאֲסָמֶיךָ תָּנָא דְּבֵי רַבִּי יִשְׁמָעֵאל אֵין הַבְּרָכָה מְצוּיָה אֶלָּא בְּדָבָר שֶׁאֵין הָעַיִן שׁוֹלֶטֶת בּוֹ שֶׁנֶּאֱמַר יְצַו ה׳ אִתְּךָ אֶת הַבְּרָכָה בַּאֲסָמֶיךָ
תָּנוּ רַבָּנַן הַהוֹלֵךְ לָמוֹד אֶת גּוֹרְנוֹ אוֹמֵר יְהִי רָצוֹן מִלְּפָנֶיךָ ה׳ אֱלֹהֵינוּ שֶׁתִּשְׁלַח בְּרָכָה בְּמַעֲשֵׂה יָדֵינוּ הִתְחִיל לָמוֹד אוֹמֵר בָּרוּךְ הַשּׁוֹלֵחַ בְּרָכָה בַּכְּרִי הַזֶּה מָדַד וְאַחַר כָּךְ בֵּירַךְ הֲרֵי זֶה תְּפִילַּת שָׁוְא לְפִי שֶׁאֵין הַבְּרָכָה מְצוּיָה לֹא בְּדָבָר הַשָּׁקוּל וְלֹא בְּדָבָר הַמָּדוּד וְלֹא בְּדָבָר הַמָּנוּי אֶלָּא בְּדָבָר הַסָּמוּי מִן הָעַיִן שֶׁנֶּאֱמַר יְצַו ה׳ אִתְּךָ אֶת הַבְּרָכָה בַּאֲסָמֶיךָ
אָמַר שְׁמוּאֵל כְּסָפִים אֵין לָהֶם שְׁמִירָה אֶלָּא בַּקַּרְקַע אָמַר רָבָא וּמוֹדֵי שְׁמוּאֵל בְּעֶרֶב שַׁבָּת בֵּין הַשְּׁמָשׁוֹת דְּלָא אַטְרְחוּהּ רַבָּנַן וְאִי שְׁהָא לְמוֹצָאֵי שַׁבָּת שִׁעוּר לְמִקְבְּרִינְהוּ וְלָא קַבְרִינְהוּ מְחַיַּיב וְאִי צוּרְבָּא מֵרַבָּנַן הוּא סָבַר דִּלְמָא מִיבְּעֵי לֵיהּ זוּזֵי לְאַבְדַּלְתָּא
וְהָאִידָּנָא דִּשְׁכִיחִי גָּשׁוֹשָׁאֵי אֵין לָהֶן שְׁמִירָה אֶלָּא בִּשְׁמֵי קוֹרָה וְהָאִידָּנָא דִּשְׁכִיחִי פָּרוֹמָאֵי אֵין לָהֶם שְׁמִירָה אֶלָּא בֵּינֵי אוּרְבֵי אָמַר רָבָא וּמוֹדֶה שְׁמוּאֵל בְּכוֹתֶל אִי נָמֵי בֵּין הַקְּרָנוֹת וְהָאִידָּנָא דִּשְׁכִיחִי טָפוֹחָאֵי אֵין לָהֶן שְׁמִירָה אֶלָּא בְּטֶפַח הַסָּמוּךְ לַקַּרְקַע אוֹ בְּטֶפַח הַסָּמוּךְ לִשְׁמֵי קוֹרָה
אֲמַר לֵיהּ רַב אַחָא בְּרֵיהּ דְּרַב יוֹסֵף לְרַב אָשֵׁי הָתָם תְּנַן חָמֵץ שֶׁנָּפְלָה עָלָיו מַפּוֹלֶת הֲרֵי הוּא כִּמְבוֹעָר רַבָּן שִׁמְעוֹן בֶּן גַּמְלִיאֵל אוֹמֵר כֹּל שֶׁאֵין הַכֶּלֶב יָכוֹל לְחַפֵּשׂ אַחֲרָיו וְתָנָא כַּמָּה חֲפִישַׂת הַכֶּלֶב שְׁלֹשָׁה טְפָחִים הָכָא מַאי מִי בָּעֵינַן שְׁלֹשָׁה טְפָחִים אוֹ לָא
אֲמַר לֵיהּ הָתָם מִשּׁוּם רֵיחָא בָּעֵינַן שְׁלֹשָׁה טְפָחִים הָכָא מִשּׁוּם אִיכַּסּוֹיֵי מֵעֵינָא לָא בָּעֵינַן שְׁלֹשָׁה טְפָחִים וְכַמָּה אָמַר רַפְרָם מִסִּיכְרָא טֶפַח
הָהוּא גַּבְרָא דְּאַפְקֵיד זוּזֵי גַּבֵּי חַבְרֵיהּ אוֹתְבִינְהוּ בִּצְרִיפָא דְאוּרְבָּנֵי אִיגְּנוּב אָמַר רַב יוֹסֵף אַף עַל גַּב דִּלְעִנְיַן גַּנָּבֵי נְטִירוּתָא הִיא לְעִנְיַן נוּרָא פְּשִׁיעוּתָא הִיא הָוֵה תְּחִילָּתוֹ בִּפְשִׁיעָה וְסוֹפוֹ בְּאוֹנֶס חַיָּיב וְאִיכָּא דְּאָמְרִי אַף עַל גַּב דִּלְעִנְיַן נוּרָא פְּשִׁיעוּתָא הִיא לְעִנְיַן גַּנָּבֵי נְטִירוּתָא הִיא וּתְחִלָּתוֹ בִּפְשִׁיעָה וְסוֹפוֹ בְּאוֹנֶס פָּטוּר וְהִילְכְתָא תְּחִילָּתוֹ בִּפְשִׁיעָה וְסוֹפוֹ בְּאוֹנֶס חַיָּיב
הָהוּא גַּבְרָא דְּאַפְקֵיד זוּזֵי גַּבֵּי חַבְרֵיהּ אֲמַר לֵיהּ הַב לִי זוּזַאי אֲמַר לֵיהּ לָא יָדַעְנָא הֵיכָא אוֹתְבִינְהוּ אֲתָא לְקַמֵּיהּ דְּרָבָא אֲמַר לֵיהּ כֹּל לָא יָדַעְנָא פְּשִׁיעוּתָא הִיא זִיל שַׁלֵּם
הָהוּא גַּבְרָא דְּאַפְקֵיד זוּזֵי גַּבֵּי חַבְרֵיהּ אַשְׁלְמִינְהוּ לְאִימֵּיהּ וְאוֹתְבִינְהוּ בְּקַרְטְלִיתָא וְאִיגְּנוּב אָמַר רָבָא הֵיכִי נְדַיְינוּ דַּיָּינֵי לְהַאי דִּינָא
נֵימָא לֵיהּ לְדִידֵיהּ זִיל שַׁלֵּים אָמַר
<h2>דף מב:</h2>
כׇּל הַמַּפְקִיד עַל דַּעַת אִשְׁתּוֹ וּבָנָיו הוּא מַפְקִיד
נֵימָא לַהּ לְאִימֵּיהּ זִילִי שַׁלִּימִי אָמְרָה לָא אֲמַר לִי דְּלָאו דִּידֵיהּ נִינְהוּ דְּאֶקְבְּרִינְהוּ
נֵימָא לֵיהּ אַמַּאי לָא אֲמַרְתְּ לַהּ אָמַר כׇּל שֶׁכֵּן דְּכִי אָמֵינָא לַהּ דְּדִידִי נִינְהוּ טְפֵי מִזְדַּהֲרָא בְּהוּ
אֶלָּא אָמַר רָבָא מִשְׁתְּבַע אִיהוּ דְּהָנְהוּ זוּזֵי אַשְׁלְמִינְהוּ לְאִימֵּיהּ וּמִשְׁתַּבְעָא אִימֵּיהּ דְּהָנְהוּ זוּזֵי אוֹתְבִינְהוּ בְּקַרְטְלִיתָא וְאִיגְּנוּב וּפָטוּר
הָהוּא אַפּוֹטְרוֹפָּא דְיַתְמֵי דִּזְבַן לְהוּ תּוֹרָא לְיַתְמֵי וּמַסְרֵיהּ לְבַקָּרָא לָא הֲווֹ לֵיהּ כַּכֵּי וְשִׁינֵּי לְמֵיכַל וּמִית אָמַר רָמֵי בַּר חָמָא הֵיכִי נְדַיְינוּ דַּיָּינֵי לְהַאי דִּינָא
נֵימָא לֵיהּ לְאַפּוֹטְרוֹפָּא זִיל שַׁלֵּים אָמַר אֲנָא לְבַקָּרָא מְסַרְתֵּיהּ
נֵימָא לֵיהּ לְבַקָּרָא זִיל שַׁלֵּים אָמַר אֲנָא בַּהֲדֵי תּוֹרֵי אוֹקֵימְתֵּיהּ אוּכְלָא שְׁדַאי לֵיהּ לָא הֲוָה יָדַעְינָא דְּלָא אֲכַל
מִכְּדֵי בַּקָּרָא שׁוֹמֵר שָׂכָר דְּיַתְמֵי הוּא אִיבְּעִי לֵיהּ לְעַיּוֹנֵי אִי אִיכָּא פְּסֵידָא דְיַתְמֵי הָכִי נָמֵי וְהָכָא בְּמַאי עָסְקִינַן דְּלֵיכָּא פְּסֵידָא דְיַתְמֵי דְּאַשְׁכְּחוּהּ לְמָרֵיהּ דְּתוֹרָא וּשְׁקוּל יַתְמֵי זוּזֵי מִינֵּיהּ
אֶלָּא מַאן קָא טָעֵין מָרֵיהּ דְּתוֹרָא קָטָעֵין אִיבְּעִי לֵיהּ לְאוֹדוֹעַן מַאי מוֹדְעִינַן לֵיהּ מִידָּע יָדַע דְּמִקָּח טָעוּת הָוֵי בְּסַפְסֵירָא דְּזָבֵן מֵהָכָא וּמְזַבֵּין לְהָכָא הִלְכָּךְ מִישְׁתְּבַע אִיהוּ דְּלָא הֲוָה יָדַע וּמְשַׁלֵּם בַּקָּרָא דְּמֵי בָשָׂר בְּזוֹל
הָהוּא גַּבְרָא דְּאַפְקֵיד כְּשׁוּתָא גַּבֵּי חַבְרֵיהּ הֲוָה לֵיהּ לְדִידֵיהּ נָמֵי כַּרְיָא דִכְשׁוּתָא אֲמַר לֵיהּ לְסַרְסְיֵהּ מֵהַאי רְמֵי אֲזַל רְמָא מֵאִידַּךְ אָמַר רַב עַמְרָם הֵיכִי נְדַיְינוּ דַּיָּינֵי לְהַאי דִּינָא
נֵימָא לֵיהּ לְדִידֵיהּ זִיל שַׁלֵּים אָמַר אֲנָא אָמְרִי לֵיהּ מֵהַאי רְמִי
נֵימָא לֵיהּ לְסַרְסְיֵהּ זִיל שַׁלֵּים אָמַר לָא אֲמַר לִי מֵהַאי רְמִי וּמֵהַאי לָא תִּרְמֵי
וְאִי דִּשְׁהָא שִׁיעוּר לְאֵיתוֹיֵי לֵיהּ וְלָא אַיְיתִי לֵיהּ גַּלִּי אַדַּעְתֵּיהּ דְּנִיחָא לֵיהּ בִּדְלָא שְׁהָא
סוֹף סוֹף מַאי פְּסֵידָא אִיכָּא וְהָא קָא מִשְׁתָּרְשִׁי לֵיהּ אָמַר רַב סַמָּא בְּרֵיהּ דְּרָבָא דַּהֲוָה שִׁיכְרָא חַלָּא רַב אָשֵׁי אָמַר בְּכִיסֵי
<h2>דף מג.</h2>
וּמְשַׁלֵּם לֵיהּ דְּמֵי כִּיסֵי:
<strong><big>מַתְנִי׳</big></strong> הַמַּפְקִיד מָעוֹת אֵצֶל שׁוּלְחָנִי אִם צְרוּרִין לֹא יִשְׁתַּמֵּשׁ בָּהֶן לְפִיכָךְ אִם אָבְדוּ אֵינוֹ חַיָּיב בְּאַחְרָיוּתָן מוּתָּרִין יִשְׁתַּמֵּשׁ בָּהֶן לְפִיכָךְ אִם אָבְדוּ חַיָּיב בְּאַחְרָיוּתָן אֵצֶל בַּעַל הַבַּיִת בֵּין צְרוּרִין וּבֵין מוּתָּרִין לֹא יִשְׁתַּמֵּשׁ בָּהֶן לְפִיכָךְ אִם אָבְדוּ אֵינוֹ חַיָּיב בְּאַחְרָיוּתָן חֶנְוָנִי כְּבַעַל הַבַּיִת דִּבְרֵי רַבִּי מֵאִיר רַבִּי יְהוּדָה אוֹמֵר חֶנְוָנִי כַּשּׁוּלְחָנִי:
<strong><big>גְּמָ׳</big></strong> מִשּׁוּם דִּצְרוּרִין לֹא יִשְׁתַּמֵּשׁ בָּהֶן אָמַר רַב אַסִּי אָמַר רַב יְהוּדָה בִּצְרוּרִין וַחֲתוּמִין שָׁנוּ רַב מָרִי אָמַר בְּקֶשֶׁר מְשׁוּנֶּה אִיכָּא דְאָמְרִי בָּעֵי רַב מָרִי קֶשֶׁר מְשׁוּנֶּה מַאי תֵּיקוּ:
מוּתָּרִין יִשְׁתַּמֵּשׁ בָּהֶן כּוּ׳: אָמַר רַב הוּנָא וַאֲפִילּוּ נֶאֶנְסוּ וְהָא אָבְדוּ קָתָנֵי כִּדְרַבָּה דְּאָמַר רַבָּה נִגְנְבוּ בְּלִסְטֵיס מְזוּיָּין אָבְדוּ שֶׁטָּבְעָה סְפִינָתוֹ בַּיָּם
וְרַב נַחְמָן אָמַר נֶאֶנְסוּ לָא אֲמַר לֵיהּ רָבָא לְרַב נַחְמָן לְדִידָךְ דְּאָמְרַתְּ נֶאֶנְסוּ לָא אַלְמָא לָא הָוֵי שׁוֹאֵל עֲלַיְיהוּ אִי שׁוֹאֵל לָא הָוֵי שׁוֹמֵר שָׂכָר נָמֵי לָא הָוֵי אֲמַר לֵיהּ בְּהָא מוֹדֵינָא לָךְ דְּהוֹאִיל וְנֶהֱנָה מַהֲנֶה בְּהָהוּא הֲנָאָה דְּאִי מִיתְרְמֵי לֵיהּ זְבִינָא דְּאִית בֵּהּ רַוְוחָא זָבֵן בְּהוּ הָוֵי עֲלַיְיהוּ שׁוֹמֵר שָׂכָר
אֵיתִיבֵיהּ רַב נַחְמָן לְרַב הוּנָא הַמַּפְקִיד מָעוֹת אֵצֶל שׁוּלְחָנִי אִם צְרוּרִין לֹא יִשְׁתַּמֵּשׁ בָּהֶן לְפִיכָךְ אִם הוֹצִיא לֹא מָעַל הַגִּזְבָּר וְאִם מוּתָּרִין יִשְׁתַּמֵּשׁ בָּהֶן לְפִיכָךְ אִם הוֹצִיא מָעַל הַגִּזְבָּר
וְאִי אָמְרַתְּ אֲפִילּוּ נֶאֶנְסוּ מַאי אִירְיָא הוֹצִיא אֲפִילּוּ לֹא הוֹצִיא נָמֵי
אֲמַר לֵיהּ הוּא הַדִּין אַף עַל גַּב דְּלֹא הוֹצִיא וְאַיְּידֵי דִּתְנָא רֵישָׁא הוֹצִיא תְּנָא סֵיפָא נָמֵי הוֹצִיא:
<strong><big>מַתְנִי׳</big></strong> הַשּׁוֹלֵחַ יָד בְּפִקָּדוֹן בֵּית שַׁמַּאי אוֹמְרִים יִלְקֶה בְּחָסֵר וּבְיָתֵר וּבֵית הִלֵּל אוֹמְרִים כִּשְׁעַת הוֹצָאָה רַבִּי עֲקִיבָא אוֹמֵר כִּשְׁעַת הַתְּבִיעָה:
<strong><big>גְּמָ׳</big></strong> אָמַר רַבָּה הַאי מַאן דִּגְזַל חָבִיתָא דְחַמְרָא מֵחַבְרֵיהּ מֵעִיקָּרָא שָׁוְיָא זוּזָא הַשְׁתָּא שָׁוְיָא אַרְבְּעָה תַּבְרַהּ אוֹ שַׁתְיַיהּ מְשַׁלֵּם אַרְבְּעָה אִיתְּבַר מִמֵּילָא מְשַׁלֵּם זוּזָא
מַאי טַעְמָא כֵּיוָן דְּאִי אִיתַהּ הָדְרָא לְמָרַהּ בְּעֵינָא הָהִיא שַׁעְתָּא דְּקָא שָׁתֵי לַיהּ אוֹ דְּקָא תָּבַר לַהּ קָא גָזֵל מִינֵּיהּ וּתְנַן כׇּל הַגַּזְלָנִין מְשַׁלְּמִין כִּשְׁעַת הַגְּזֵילָה אִיתְּבַר מִמֵּילָא מְשַׁלֵּם זוּזָא מַאי טַעְמָא הַשְׁתָּא לָא עָבֵיד לַהּ וְלָא מִידֵּי אַמַּאי קָא מְחַיְּיבַתְּ לֵיהּ אַהָהִיא שַׁעְתָּא דְּגַזְלַהּ הָהִיא שַׁעְתָּא זוּזָא הוּא דְּשָׁוְיָא
תְּנַן בֵּית הִלֵּל אוֹמְרִים כִּשְׁעַת הוֹצָאָה מַאי כִּשְׁעַת הוֹצָאָה אִילֵימָא כִּשְׁעַת הוֹצָאָה מִן הָעוֹלָם
וּבְמַאי אִי בְּחָסֵר מִי אִיכָּא לְמַאן דְּאָמַר וְהָא תְּנַן כׇּל הַגַּזְלָנִין מְשַׁלְּמִין כִּשְׁעַת הַגְּזֵילָה וְאִי בְּיָתֵר הַיְינוּ בֵּית שַׁמַּאי
<h2>דף מג:</h2>
אֶלָּא פְּשִׁיטָא כִּשְׁעַת הוֹצָאָה מִבֵּית בְּעָלִים לֵימָא רַבָּה דְּאָמַר כְּבֵית שַׁמַּאי אָמַר לָךְ רַבָּה בְּיָתֵר כּוּלֵּי עָלְמָא לָא פְלִיגִי כִּי פְּלִיגִי בְּחָסֵר
בֵּית שַׁמַּאי סָבְרִי שְׁלִיחוּת יָד אֵינָהּ צְרִיכָה חֶסְרוֹן וְכִי חָסַר בִּרְשׁוּתָא דִידֵיהּ חָסַר וּבֵית הִלֵּל סָבְרִי שְׁלִיחוּת יָד צְרִיכָה חֶסְרוֹן וְכִי חָסַר בִּרְשׁוּתָא דְּמָרֵיהּ חָסַר
אֶלָּא הָא דְּאָמַר רָבָא שְׁלִיחוּת יָד אֵינָהּ צְרִיכָה חֶסְרוֹן לֵימָא רָבָא דְּאָמַר כְּבֵית שַׁמַּאי אֶלָּא הָכָא בְּמַאי עָסְקִינַן כְּגוֹן שֶׁטִּלְטְלָהּ לְהָבִיא עָלֶיהָ גּוֹזָלוֹת וּבְשׁוֹאֵל שֶׁלֹּא מִדַּעַת קָא מִיפַּלְגִי
בֵּית שַׁמַּאי סָבְרִי שׁוֹאֵל שֶׁלֹּא מִדַּעַת גַּזְלָן הָוֵי וְכִי חָסַר בִּרְשׁוּתָא דִּידֵיהּ חָסַר וּבֵית הִלֵּל סָבְרִי שׁוֹאֵל שֶׁלֹּא מִדַּעַת שׁוֹאֵל הָוֵי וְכִי חָסַר בִּרְשׁוּתָא דְּמָרֵהּ חָסַר
אֶלָּא הָא דְּאָמַר רָבָא שׁוֹאֵל שֶׁלֹּא מִדַּעַת לְרַבָּנַן גַּזְלָן הָוֵי לֵימָא רָבָא דְּאָמַר כְּבֵית שַׁמַּאי אֶלָּא הָכָא בְּשֶׁבַח (שֶׁל) גְּזֵילָה קָמִיפַּלְגִי בֵּית שַׁמַּאי סָבְרִי שֶׁבַח גְּזֵילָה דְּנִגְזָל הָוֵי וּבֵית הִלֵּל סָבְרִי שֶׁבַח גְּזֵילָה דְּגַזְלָן הָוֵי
וּבִפְלוּגְתָּא דְּהָנֵי תַּנָּאֵי דְּתַנְיָא הַגּוֹזֵל אֶת הָרָחֵל גְּזָזָהּ וְיָלְדָה מְשַׁלֵּם אוֹתָהּ וְאֶת גִּיזּוֹתֶיהָ וְאֶת וַלְדוֹתֶיהָ דִּבְרֵי רַבִּי מֵאִיר רַבִּי יְהוּדָה אוֹמֵר גְּזֵילָה חוֹזֶרֶת בְּעֵינֶיהָ
דַּיְקָא נָמֵי דְּקָתָנֵי בֵּית שַׁמַּאי אוֹמְרִים יִלְקֶה בְּחָסֵר וּבְיָתֵר וּבֵית הִלֵּל אוֹמְרִים כִּשְׁעַת הוֹצָאָה שְׁמַע מִינַּהּ:
רַבִּי עֲקִיבָא אוֹמֵר כִּשְׁעַת הַתְּבִיעָה: אָמַר רַב יְהוּדָה אָמַר שְׁמוּאֵל הֲלָכָה כְּרַבִּי עֲקִיבָא וּמוֹדֶה רַבִּי עֲקִיבָא בִּמְקוֹם שֶׁיֵּשׁ עֵדִים מַאי טַעְמָא דְּאָמַר קְרָא לַאֲשֶׁר הוּא לוֹ יִתְּנֶנּוּ בְּיוֹם אַשְׁמָתוֹ וְכֵיוָן דְּאִיכָּא עֵדִים מֵהָהוּא שַׁעְתָּא הוּא דְּאִיחַיַּיב לֵיהּ אַשְׁמָה
אֲמַר לֵיהּ רַב אוֹשַׁעְיָא לְרַב יְהוּדָה רַבִּי אַתָּה אוֹמֵר כֵּן הָכִי אָמַר רַבִּי אַסִּי אָמַר רַבִּי יוֹחָנָן חָלוּק הָיָה רַבִּי עֲקִיבָא אֲפִילּוּ בִּמְקוֹם שֶׁיֵּשׁ עֵדִים מַאי טַעְמָא דְּאָמַר קְרָא לַאֲשֶׁר הוּא לוֹ יִתְּנֶנּוּ בְּיוֹם אַשְׁמָתוֹ וּבֵי דִינָא הוּא דְּקָא מְחַיְּיבִי לֵיהּ אַשְׁמָה
אֲמַר לֵיהּ רַבִּי זֵירָא לְרַבִּי אַבָּא בַּר פָּפָּא כִּי אָזְלַתְּ לְהָתָם אַקֵּיף אַסּוּלָּמָא דְצוֹר וְעוּל לְגַבֵּיהּ דְּרַבִּי יַעֲקֹב בַּר אִידִי וּבְעִי מִינֵּיהּ אִי שְׁמִיעָא לֵיהּ לְרַבִּי יוֹחָנָן הֲלָכָה כְּרַבִּי עֲקִיבָא אוֹ אֵין הֲלָכָה כְּרַבִּי עֲקִיבָא אֲמַר לֵיהּ הָכִי אָמַר רַבִּי יוֹחָנָן הֲלָכָה כְּרַבִּי עֲקִיבָא לְעוֹלָם
מַאי לְעוֹלָם אָמַר רַב אָשֵׁי שֶׁלֹּא תֹּאמַר הָנֵי מִילֵּי הֵיכָא דְּלֵיכָּא עֵדִים אֲבָל הֵיכָא דְּאִיכָּא עֵדִים לָא
וְאִי נָמֵי דְּאַהְדְּרַהּ לְדוּכְתַּהּ וְאִיתְּבַרָא לְאַפּוֹקֵי מִדְּרַבִּי יִשְׁמָעֵאל דְּאָמַר לָא בָּעֵינַן דַּעַת בְּעָלִים קָא מַשְׁמַע לַן דְּבָעֵינַן דַּעַת בְּעָלִים וְרָבָא אָמַר הֲלָכָה כְּבֵית הִלֵּל:
<strong><big>מַתְנִי׳</big></strong> הַחוֹשֵׁב לִשְׁלוֹחַ יָד בְּפִקָּדוֹן בֵּית שַׁמַּאי אוֹמְרִים חַיָּיב וּבֵית הִלֵּל אוֹמְרִים אֵינוֹ חַיָּיב עַד שֶׁיִּשְׁלַח בּוֹ יָד שֶׁנֶּאֱמַר אִם לֹא שָׁלַח יָדוֹ בִּמְלֶאכֶת רֵעֵהוּ הִטָּה אֶת הֶחָבִית וְנָטַל הֵימֶנָּה רְבִיעִית וְנִשְׁבְּרָה אֵינוֹ מְשַׁלֵּם אֶלָּא רְבִיעִית הִגְבִּיהָהּ וְנָטַל הֵימֶנָּה רְבִיעִית וְנִשְׁבְּרָה מְשַׁלֵּם דְּמֵי כוּלָּהּ
<h2>דף מד.</h2>
<strong><big>גמ׳</big></strong> מְנָהָנֵי מִילֵּי דְּתָנוּ רַבָּנַן עַל כׇּל דְּבַר פֶּשַׁע בֵּית שַׁמַּאי אוֹמְרִים מְלַמֵּד שֶׁחַיָּיב עַל הַמַּחְשָׁבָה כְּמַעֲשֶׂה וּבֵית הִלֵּל אוֹמְרִים אֵינוֹ חַיָּיב עַד שֶׁיִּשְׁלַח בּוֹ יָד שֶׁנֶּאֱמַר אִם לֹא שָׁלַח יָדוֹ בִּמְלֶאכֶת רֵעֵהוּ אָמְרוּ לָהֶן בֵּית שַׁמַּאי לְבֵית הִלֵּל וַהֲלֹא כְּבָר נֶאֱמַר עַל כׇּל דְּבַר פֶּשַׁע אָמְרוּ לָהֶן בֵּית הִלֵּל לְבֵית שַׁמַּאי וַהֲלֹא כְּבָר נֶאֱמַר אִם לֹא שָׁלַח יָדוֹ בִּמְלֶאכֶת רֵעֵהוּ
אִם כֵּן מָה תַּלְמוּד לוֹמַר עַל כׇּל דְּבַר פֶּשַׁע שֶׁיָּכוֹל אֵין לִי אֶלָּא הוּא אָמַר לְעַבְדּוֹ וְלִשְׁלוּחוֹ מִנַּיִן תַּלְמוּד לוֹמַר עַל כׇּל דְּבַר פֶּשַׁע:
הִטָּה אֶת הֶחָבִית כּוּ׳: אָמַר רַבָּה לֹא שָׁנוּ אֶלָּא נִשְׁבְּרָה אֲבָל הֶחְמִיצָה מְשַׁלֵּם אֶת כּוּלָּהּ מַאי טַעְמָא גִּירֵי דִידֵיהּ הוּא דְּאַהֲנוֹ לַהּ:
הִגְבִּיהָהּ וְנָטַל הֵימֶנָּה כּוּ׳: אָמַר שְׁמוּאֵל לֹא נָטַל נָטַל מַמָּשׁ אֶלָּא כֵּיוָן שֶׁהִגְבִּיהָהּ לִיטּוֹל אַף עַל פִּי שֶׁלֹּא נָטַל
לֵימָא קָא סָבַר שְׁמוּאֵל שְׁלִיחוּת יָד אֵינָהּ צְרִיכָה חֶסְרוֹן אָמְרִי לָא שָׁאנֵי הָכָא דְּנִיחָא לֵיהּ דְּתִיהְוֵי הָא חָבִית כּוּלַּהּ בָּסִיס לְהָא רְבִיעִית
בָּעֵי רַב אָשֵׁי הִגְבִּיהַּ אַרְנָקִי לִיטּוֹל הֵימֶנָּה דִּינָר מַהוּ חַמְרָא הוּא דְּלָא מִינְּטַר אֶלָּא אַגַּב חַמְרָא אֲבָל זוּזָא מִינְּטַר אוֹ דִּלְמָא שָׁאנֵי נְטִירוּתָא דְּאַרְנָקִי מִנְּטִירוּתָא דְּדִינָר תֵּיקוּ:
<strong><big>הֲדַרַן עֲלָךְ הַמַּפְקִיד </big></strong>
מַתְנִי׳ <strong><big>הַזָּהָב</big></strong> קוֹנֶה אֶת הַכֶּסֶף וְהַכֶּסֶף אֵינוֹ קוֹנֶה אֶת הַזָּהָב
הַנְּחֹשֶׁת קוֹנָה אֶת הַכֶּסֶף וְהַכֶּסֶף אֵינוֹ קוֹנֶה אֶת הַנְּחשֶׁת מָעוֹת הָרָעוֹת קוֹנוֹת אֶת הַיָּפוֹת וְהַיָּפוֹת אֵינָן קוֹנוֹת אֶת הָרָעוֹת
אֲסִימוֹן קוֹנֶה אֶת הַמַּטְבֵּעַ וְהַמַּטְבֵּעַ אֵינוֹ קוֹנֶה אֶת אֲסִימוֹן מִטַּלְטְלִין קוֹנִין אֶת הַמַּטְבֵּעַ מַטְבֵּעַ אֵינוֹ קוֹנֶה אֶת הַמִּטַּלְטְלִין
זֶה הַכְּלָל כׇּל הַמִּטַּלְטְלִים קוֹנִין זֶה אֶת זֶה כֵּיצַד מָשַׁךְ הֵימֶנּוּ פֵּירוֹת וְלֹא נָתַן לוֹ מָעוֹת אֵינוֹ יָכוֹל לַחְזוֹר בּוֹ נָתַן לוֹ מָעוֹת וְלֹא מָשַׁךְ הֵימֶנּוּ פֵּירוֹת יָכוֹל לַחְזוֹר בּוֹ
אֲבָל אָמְרוּ מִי שֶׁפָּרַע מֵאַנְשֵׁי דּוֹר הַמַּבּוּל וּמִדּוֹר הַפְּלַגָּה הוּא עָתִיד לְהִפָּרַע מִמִּי שֶׁאֵינוֹ עוֹמֵד בְּדִבּוּרוֹ
רַבִּי שִׁמְעוֹן אוֹמֵר כֹּל שֶׁהַכֶּסֶף בְּיָדוֹ יָדוֹ עַל הָעֶלְיוֹנָה:
<strong><big>גְּמָ׳</big></strong> מַתְנֵי לֵיהּ רַבִּי לְרַבִּי שִׁמְעוֹן בְּרֵיהּ הַזָּהָב קוֹנֶה אֶת הַכֶּסֶף אָמַר לוֹ רַבִּי שָׁנִיתָ לָנוּ בְּיַלְדוּתֶיךָ הַכֶּסֶף קוֹנֶה אֶת הַזָּהָב וְתַחֲזוֹר וְתִשְׁנֶה לָנוּ בְּזִקְנוּתֶיךָ הַזָּהָב קוֹנֶה אֶת הַכֶּסֶף
בְּיַלְדוּתֵיהּ מַאי סְבַר וּבְזִקְנוּתֵיהּ מַאי סָבַר בְּיַלְדוּתֵיהּ סְבַר דַּהֲבָא דַּחֲשִׁיב הָוֵי טִבְעָא כַּסְפָּא דְּלָא חֲשִׁיב הָוֵי פֵּירָא וְקָנֵי לֵיהּ פֵּירָא לְטִבְעָא בְּזִקְנוּתֵיהּ סְבַר כַּסְפָּא
<h2>דף מד:</h2>
דְּחָרִיף הָוֵי טִבְעָא דַּהֲבָא דְּלָא חָרִיף הָוֵי פֵּירָא וְקָנֵי לֵיהּ פֵּירָא לְטִבְעָא
אָמַר רַב אָשֵׁי כְּיַלְדוּתֵיהּ מִסְתַּבְּרָא מִדְּקָתָנֵי הַנְּחֹשֶׁת קוֹנָה אֶת הַכֶּסֶף
אִי אָמְרַתְּ בִּשְׁלָמָא כַּסְפָּא לְגַבֵּי דַּהֲבָא פֵּירָא הָוֵי הַיְינוּ דְּקָא תָנֵי הַנְּחֹשֶׁת קוֹנָה אֶת הַכֶּסֶף דְּאַף עַל פִּי דִּלְגַבֵּי דַּהֲבָא פֵּירָא הָוֵיא לְגַבֵּי נְחֹשֶׁת טִבְעָא הָוֵי אֶלָּא אִי אָמְרַתְּ כַּסְפָּא לְגַבֵּי דַּהֲבָא טִבְעָא הָוֵי הַשְׁתָּא לְגַבֵּי דַּהֲבָא דַּחֲשִׁיב מִינֵּיהּ אָמְרַתְּ טִבְעָא הָוֵי לְגַבֵּי נְחֹשֶׁת דְּאִיהוּ חֲשִׁיב וְאִיהוּ חָרִיף מִבַּעְיָא
אִיצְטְרִיךְ סָלְקָא דַּעְתָּךְ אָמֵינָא הָנֵי פְּרִיטֵי בְּאַתְרָא דְּסָגַיִי אִינְהוּ חֲרִיפִי טְפֵי מִכַּסְפָּא אֵימָא טִבְעָא הָוֵי קָא מַשְׁמַע לַן כֵּיוָן דְּאִיכָּא דּוּכְתָּא דְּלָא סָגֵי בֵּיהּ פֵּירָא הָוֵי
וְאַף רַבִּי חִיָּיא סְבַר דַּהֲבָא טִבְעָא הָוֵי דְּרַב אוֹזֵיף דִּינָרֵי מִבְּרַתֵּיה דְּרַבִּי חִיָּיא לְסוֹף אִיַּיקּוּר דִּינָרֵי אֲתָא לְקַמֵּיהּ דְּרַבִּי חִיָּיא אֲמַר לֵיהּ זִיל שַׁלֵּים לַהּ טָבִין וּתְקִילִין אִי אָמְרַתְּ בִּשְׁלָמָא דַּהֲבָא טִבְעָא הָוֵי שַׁפִּיר אֶלָּא אִי אָמְרַתְּ פֵּירָא הָוֵי הָוֵה לֵיהּ סְאָה בִּסְאָה וְאָסוּר
רַב דִּינָרֵי הֲווֹ לֵיהּ וְכֵיוָן דַּהֲווֹ לֵיהּ דִּינָרֵי נַעֲשָׂה כְּאוֹמֵר לָהּ הַלְוֵינִי עַד שֶׁיָּבֹא בְּנִי אוֹ עַד שֶׁאֻמְצָא מַפְתֵּחַ
אָמַר רָבָא הַאי תַּנָּא סָבַר דַּהֲבָא טִבְעָא הָוֵי דְּתַנְיָא פְּרוּטָה שֶׁאָמְרוּ אֶחָד מִשְּׁמוֹנָה בָּאִיסָּר הָאִיטַלְקִי לְמַאי נָפְקָא מִינַּהּ לְקִדּוּשֵׁי אִשָּׁה אִיסָּר אֶחָד מֵעֶשְׂרִים וְאַרְבָּעָה בְּדִינָר שֶׁל כֶּסֶף לְמַאי נָפְקָא מִינַּהּ לְמִקָּח וּמִמְכָּר
דִּינָר שֶׁל כֶּסֶף אֶחָד מֵעֶשְׂרִים וַחֲמִשָּׁה בְּדִינָר שֶׁל זָהָב לְמַאי נָפְקָא מִינַּהּ לְפִדְיוֹן הַבֵּן
אִי אָמְרַתְּ בִּשְׁלָמָא טִבְעָא הָוֵי מְשַׁעֵר תַּנָּא בְּמִידֵּי דְּקִיץ אֶלָּא אִי אָמְרַתְּ פֵּירָא הָוֵי מְשַׁעֵר תַּנָּא בְּמִידֵּי דְּאוֹקֵיר וְזִיל זִימְנִין דְּמַהְדַּר לֵיהּ כָּהֲנָא וְזִימְנִין דְּמוֹסֵיף לֵיהּ אִיהוּ לְכָהֲנָא אֶלָּא שְׁמַע מִינַּהּ טִבְעָא הָוֵי שְׁמַע מִינַּהּ
תְּנַן הָתָם בֵּית שַׁמַּאי אוֹמְרִים לֹא יַעֲשֶׂה אָדָם סְלָעִין דִּינְרֵי זָהָב וּבֵית הִלֵּל מַתִּירִין רַבִּי יוֹחָנָן וְרֵישׁ לָקִישׁ חַד אָמַר מַחְלוֹקֶת בִּסְלָעִים עַל דִּינָרִין דְּבֵית שַׁמַּאי סָבְרִי כַּסְפָּא טִבְעָא וְדַהֲבָא פֵּירָא וְטִבְעָא אַפֵּירָא לָא מְחַלְּלִינַן וּבֵית הִלֵּל סָבְרִי כַּסְפָּא פֵּירָא וְדַהֲבָא טִבְעָא וּפֵירָא אַטִּבְעָא מְחַלְּלִינַן אֲבָל פֵּירוֹת עַל דִּינָרִין דִּבְרֵי הַכֹּל מְחַלְּלִינַן
מַאי טַעְמָא מִידֵּי דְּהָוֵה אַכֶּסֶף לְבֵית הִלֵּל כֶּסֶף לְבֵית הִלֵּל אַף עַל גַּב דְּכַסְפָּא לְגַבֵּי דַּהֲבָא פֵּירָא הָוֵי לְגַבֵּי פֵּירָא טִבְעָא הָוֵי זָהָב נָמֵי לְבֵית שַׁמַּאי אַף עַל גַּב דְּדַהֲבָא לְגַבֵּי כַּסְפָּא פֵּירָא הָוֵי לְגַבֵּי פֵּירָא טִבְעָא הָוֵי וְחַד אָמַר אַף בְּפֵירוֹת עַל דִּינָרִין מַחְלוֹקֶת
וּלְמַאן דְּאָמַר אַף בְּפֵירוֹת עַל דִּינָרִין מַחְלוֹקֶת אַדְּמִיפַּלְגִי בְּסִלְעִין עַל דִּינָרִין לִפְלוּג בְּפֵירוֹת עַל דִּינָרִין אִי אִיפְּלוּג בְּפֵירוֹת עַל דִּינָרִין הֲוָה אָמֵינָא הָנֵי מִילֵּי בְּפֵירוֹת עַל דִּינָרִין אֲבָל בְּסִלְעִין עַל דִּינָרִין מוֹדוּ לָהֶן בֵּית הִלֵּל לְבֵית שַׁמַּאי דְּדַהֲבָא לְגַבֵּי כַּסְפָּא פֵּירָא הָוֵי וְלָא מְחַלְּלִינַן קָא מַשְׁמַע לַן
תִּסְתַּיֵּים דְּרַבִּי יוֹחָנָן הוּא דְּאָמַר אֵין מְחַלְּלִין דְּאָמַר רַבִּי יוֹחָנָן
<h2>דף מה.</h2>
אָסוּר לִלְווֹת דִּינָר בְּדִינָר
דִּינָר דְּמַאי אִילֵּימָא דִּינָר שֶׁל כֶּסֶף בְּדִינָר שֶׁל כֶּסֶף לְגַבֵּי נַפְשֵׁיהּ מִי אִיכָּא לְמַאן דְּאָמַר לָאו טִבְעָא הָוֵי אֶלָּא פְּשִׁיטָא דִּינָר שֶׁל זָהָב בְּדִינָר שֶׁל זָהָב וּלְמַאן אִי לְבֵית הִלֵּל הָא אָמְרִי טִבְעָא הָוֵי אֶלָּא לָאו לְבֵית שַׁמַּאי וּשְׁמַע מִינַּהּ רַבִּי יוֹחָנָן הוּא דְּאָמַר אֵין מְחַלְּלִין
לָא לְעוֹלָם אֵימָא לָךְ רַבִּי יוֹחָנָן הוּא דְּאָמַר מְחַלְּלִין וְשָׁאנֵי הַלְוָאָה כֵּיוָן דִּלְעִנְיַן מִקָּח וּמִמְכָּר שַׁוְּיוּהּו רַבָּנַן כִּי פֵירָא דְּאָמְרִינַן אִיהוּ נִיהוּ דְּאוֹקֵיר וְזִיל לְגַבֵּי הַלְוָאָה נָמֵי פֵּירָא הָוֵי
הָכִי נָמֵי מִסְתַּבְּרָא דְּכִי אֲתָא רָבִין אָמַר רַבִּי יוֹחָנָן אַף עַל פִּי שֶׁאָמְרוּ אָסוּר לִלְווֹת דִּינָר בְּדִינָר אֲבָל מְחַלְּלִין מַעֲשֵׂר שֵׁנִי עָלָיו שְׁמַע מִינַּהּ
תָּא שְׁמַע הַפּוֹרֵט סֶלַע מִמְּעוֹת מַעֲשֵׂר שֵׁנִי בֵּית שַׁמַּאי אוֹמְרִים בְּכׇל הַסֶּלַע מָעוֹת וּבֵית הִלֵּל אוֹמְרִים בְּשֶׁקֶל כֶּסֶף בְּשֶׁקֶל מָעוֹת הַשְׁתָּא לְבֵית שַׁמַּאי לְגַבֵּי פְּרִיטֵי מְחַלְּלִינַן לְגַבֵּי דַּהֲבָא מִיבַּעְיָא שָׁאנֵי פְּרִיטֵי בְּאַתְרָא דְּסָגַיִין חֲרִיפֵי
לִישָּׁנָא אַחֲרִינָא אָמְרִי לַהּ רַבִּי יוֹחָנָן וְרֵישׁ לָקִישׁ חַד אָמַר מַחְלוֹקֶת בִּסְלָעִין עַל דִּינָרִים דְּבֵית שַׁמַּאי סָבְרִי הַכֶּסֶף כֶּסֶף רִאשׁוֹן וְלֹא כֶּסֶף שֵׁנִי
וּבֵית הִלֵּל סָבְרִי הַכֶּסֶף כֶּסֶף רִיבָּה וַאֲפִילּוּ כֶּסֶף שֵׁנִי אֲבָל פֵּירוֹת עַל דִּינָרִין דִּבְרֵי הַכֹּל מְחַלְּלִינַן דְּאַכַּתִּי כֶּסֶף רִאשׁוֹן הוּא
וְחַד אָמַר אַף בְּפֵירוֹת עַל דִּינָרִין נָמֵי מַחְלוֹקֶת
וּלְמַאן דְּאָמַר סְלָעִין עַל דִּינָרִין מַחְלוֹקֶת אַדְּמִיפַּלְגִי בִּסְלָעִין עַל דִּינָרִין לִפְלְגֻי בִּסְלָעִין עַל סְלָעִין
אִי אִפְּלוּג בִּסְלָעִין עַל סְלָעִין הֲוָה אָמֵינָא הָנֵי מִילֵּי בִּסְלָעִין עַל סְלָעִין אֲבָל בִּסְלָעִין עַל דִּינָרִין מוֹדוּ לְהוּ בֵּית הִלֵּל לְבֵית שַׁמַּאי דְּדַהֲבָא לְגַבֵּי כַּסְפָּא פֵּירָא הָוֵי וְלָא מְחַלְּלִינַן קָא מַשְׁמַע לַן
תָּא שְׁמַע הַפּוֹרֵט סֶלַע שֶׁל מַעֲשֵׂר שֵׁנִי בִּירוּשָׁלַיִם בֵּית שַׁמַּאי אוֹמְרִים בְּכׇל הַסֶּלַע מָעוֹת וּבֵית הִלֵּל אוֹמְרִים בְּשֶׁקֶל כֶּסֶף בְּשֶׁקֶל מָעוֹת הַשְׁתָּא כַּסְפָּא לְגַבֵּי פְּרִיטֵי מְחַלְּלִינַן וְלָא אָמְרִינַן כֶּסֶף רִאשׁוֹן וְלֹא כֶּסֶף שֵׁנִי לְגַבֵּי דַּהֲבָא דַּחֲשִׁיב מִינֵּיהּ מִי אָמְרִינַן כֶּסֶף רִאשׁוֹן וְלֹא כֶּסֶף שֵׁנִי
אָמַר רָבָא יְרוּשָׁלַיִם קָמוֹתְבַתְּ שָׁאנֵי יְרוּשָׁלַיִם דִּכְתִיב בַּיהּ וְנָתַתָּה הַכֶּסֶף בְּכֹל אֲשֶׁר תְּאַוֶּה נַפְשְׁךָ בַּבָּקָר וּבַצֹּאן
תָּא שְׁמַע הַפּוֹרֵט סֶלַע מִמְּעוֹת מַעֲשֵׂר שֵׁנִי בֵּית שַׁמַּאי אוֹמְרִים בְּכׇל הַסֶּלַע מָעוֹת וּבֵית הִלֵּל אוֹמְרִים בְּשֶׁקֶל כֶּסֶף בְּשֶׁקֶל מָעוֹת
אֶלָּא דְּכוּלֵּי עָלְמָא הַכֶּסֶף כֶּסֶף רִיבָּה וַאֲפִילּוּ כֶּסֶף שֵׁנִי אֶלָּא אִי אִיתְּמַר דְּרַבִּי יוֹחָנָן וְרַבִּי שִׁמְעוֹן בֶּן לָקִישׁ הָכִי אִיתְּמַר חַד אָמַר מַחְלוֹקֶת בִּסְלָעִין עַל דִּינָרִין דְּבֵית שַׁמַּאי סָבְרִי גָּזְרִינַן
<h2>דף מה:</h2>
שֶׁמָּא יְשַׁהֶה עֲלִיּוֹתָיו דְּזִימְנִין דְּלָא מָלוּ זוּזֵי בְּדִינָרָא וְלָא מַסֵּיק וּבֵית הִלֵּל סָבְרִי לָא גָּזְרִינַן שֶׁמָּא יְשַׁהֶה עֲלִיּוֹתָיו דְּכִי לָא מָלוּ נָמֵי בְּדִינָרָא אַסּוֹקֵי מַסֵּיק לְהוּ אֲבָל בְּפֵירוֹת עַל דִּינָרִין דִּבְרֵי הַכֹּל מְחַלְּלִינַן דְּכֵיוָן דְּמַרְקְבִי לָא מְשַׁהֵי לְהוּ
וְחַד אָמַר אֲפִילּוּ בְּפֵירוֹת עַל דִּינָרִין נָמֵי מַחְלוֹקֶת
בִּשְׁלָמָא לְהָךְ לִישָּׁנָא דְּאָמְרַתְּ דְּמִדְּאוֹרָיְיתָא מִשְׁרָא שְׁרֵי וְרַבָּנַן הוּא דִּגְזַרוּ בֵּיהּ הַיְינוּ דְּקָתָנֵי יַעֲשֶׂה וְלֹא יַעֲשֶׂה אֶלָּא לְהָךְ לִישָּׁנָא דְּאָמְרַתְּ דְּמִדְּאוֹרָיְיתָא פְּלִיגִי מְחַלְּלִינַן וְלָא מְחַלְּלִינַן מִבְּעֵי לֵיהּ קַשְׁיָא
אִיתְּמַר רַב וְלֵוִי חַד אָמַר מַטְבֵּעַ נַעֲשֶׂה חֲלִיפִין וְחַד אָמַר אֵין מַטְבֵּעַ נַעֲשֶׂה חֲלִיפִין אָמַר רַב פָּפָּא מַאי טַעְמָא דְּמַאן דְּאָמַר אֵין מַטְבֵּעַ נַעֲשֶׂה חֲלִיפִין מִשּׁוּם דְּדַעְתֵּיהּ אַצּוּרְתָּא וְצוּרְתָּא עֲבִידָא דְּבָטְלָא
תְּנַן הַזָּהָב קוֹנָה אֶת הַכֶּסֶף מַאי לָאו בַּחֲלִיפִין וּשְׁמַע מִינַּהּ מַטְבֵּעַ נַעֲשֶׂה חֲלִיפִין לֹא בְּדָמִים אִי הָכִי הַזָּהָב קוֹנָה אֶת הַכֶּסֶף מְחַיֵּיב מִבְּעֵי לֵיהּ תְּנִי הַזָּהָב מְחַיֵּיב
הָכִי נָמֵי מִסְתַּבְּרָא מִדְּקָתָנֵי סֵיפָא הַכֶּסֶף אֵינוֹ קוֹנֶה אֶת הַזָּהָב אִי אָמְרַתְּ בִּשְׁלָמָא בְּדָמִים הַיְינוּ דְּאָמְרִינַן דַּהֲבָא פֵּירָא וְכַסְפָּא טִבְעָא וְטִבְעָא פֵּירָא לָא קָנֵי אֶלָּא אִי אָמְרַתְּ בַּחֲלִיפִין תַּרְוַיְיהוּ לִקְנוֹ אַהֲדָדֵי
וְעוֹד תַּנְיָא הַכֶּסֶף אֵינוֹ קוֹנֶה אֶת הַזָּהָב כֵּיצַד מָכַר לוֹ עֶשְׂרִים וַחֲמִשָּׁה דִּינָר שֶׁל כֶּסֶף בְּדִינָר שֶׁל זָהָב אַף עַל פִּי שֶׁמָּשַׁךְ אֶת הַכֶּסֶף לֹא קָנָה עַד שֶׁיִּמְשׁוֹךְ אֶת הַזָּהָב אִי אָמְרַתְּ בִּשְׁלָמָא בְּדָמִים מִשּׁוּם הָכִי לָא קָנֵי אֶלָּא אִי אָמְרַתְּ בַּחֲלִיפִין נִקְנֵי
אֶלָּא מַאי בְּדָמִים אִי הָכִי אֵימָא רֵישָׁא הַזָּהָב קוֹנֶה אֶת הַכֶּסֶף כֵּיצַד מָכַר לוֹ דִּינָר שֶׁל זָהָב בְּעֶשְׂרִים וַחֲמִשָּׁה דִּינָר שֶׁל כֶּסֶף כֵּיוָן שֶׁמָּשַׁךְ אֶת הַזָּהָב נִקְנָה כֶּסֶף בְּכׇל מָקוֹם שֶׁהוּא
אִי אָמְרַתְּ בִּשְׁלָמָא בַּחֲלִיפִין הַיְינוּ דְּקָתָנֵי נִקְנֶה כֶּסֶף בְּכׇל מָקוֹם שֶׁהוּא אֶלָּא אִי אָמְרַתְּ בְּדָמִים הַאי נִקְנֶה כֶּסֶף בְּכׇל מָקוֹם שֶׁהוּא נִתְחַיֵּיב גַּבְרָא מִיבְּעֵי לֵיהּ
אָמַר רַב אָשֵׁי לְעוֹלָם בְּדָמִים וּמַאי בְּכׇל מָקוֹם שֶׁהוּא כְּמוֹת שֶׁהוּא כְּדַאֲמַר לֵיהּ אִי אֲמַר לֵיהּ מֵאַרְנָקִי חֲדָשָׁה יָהֲבִינָא לָךְ לָא מָצֵי יָהֵיב לֵיהּ מֵאַרְנָקִי יְשָׁנָה אַף עַל גַּב דַּעֲדִיפִי מִינַּיְיהוּ מַאי טַעְמָא דְּאָמַר לֵיהּ לְיַשְּׁנָן קָא בָעֵינָא לְהוּ
אָמַר רַב פָּפָּא אֲפִילּוּ לְמַאן דְּאָמַר אֵין מַטְבֵּעַ נַעֲשֶׂה חֲלִיפִין מֶיעְבָּד הוּא דְּלָא עָבֵיד חֲלִיפִין אַקְנוֹיֵי מִיקְּנוּ בַּחֲלִיפִין מִידֵּי דְּהָוֵה אַפֵּירֵא לְרַב נַחְמָן פֵּירֵא לְרַב נַחְמָן לָאו אַף עַל גַּב דְּאִינְהוּ לָא עָבְדִי חֲלִיפִין אַקְנוֹיֵי מִקְּנוּ בַּחֲלִיפִין טִבְעָא נָמֵי לָא שְׁנָא
מֵיתִיבִי הָיָה עוֹמֵד בַּגּוֹרֶן וְאֵין בְּיָדוֹ מָעוֹת אוֹמֵר לַחֲבֵירוֹ הֲרֵי פֵּירוֹת הַלָּלוּ נְתוּנִים לְךָ בְּמַתָּנָה
<h2>דף מו.</h2>
וְחוֹזֵר וְאוֹמֵר הֲרֵי הֵן מְחוּלָּלִין עַל מְעוֹת שֶׁיֵּשׁ לִי בַּבַּיִת טַעְמָא דְּאֵין בְּיָדוֹ מָעוֹת הָא אִם יֵשׁ בְּיָדוֹ מָעוֹת לַיקְנֵי לְהוּ לְאִידַּךְ בִּמְשִׁיכָה וּפָרֵיק דְּהָכִי עֲדִיף דְּהָוֵה לֵיהּ נֻכְרַי
וְאִי אָמְרַתְּ מַטְבֵּעַ נִקְנֶה בַּחֲלִיפִין נִיקְּנוֹ לֵיהּ מָעוֹת לְהַיְאךְ אַגַּב סוּדָר וְלִפְרוֹק דְּלֵית לֵיהּ סוּדָר וְנַקְנִינְהוּ נִהֲלֵיהּ אַגַּב קַרְקַע דְּלֵית לֵיהּ קַרְקַע
וְהָא עוֹמֵד בַּגּוֹרֶן קָתָנֵי בְּגוֹרֶן שֶׁאֵינוֹ שֶׁלּוֹ וְאִיכְּפַל תַּנָּא לְאַשְׁמוֹעִינַן גַּבְרָא עַרְטִילַאי דְּלֵית לֵיהּ וְלָא כְּלוּם אֶלָּא לָאו שְׁמַע מִינַּהּ אֵין מַטְבֵּעַ נִקְנֶה בַּחֲלִיפִין שְׁמַע מִינַּהּ
וְאַף רַב פָּפָּא הֲדַר בֵּיהּ כִּי הָא דְּרַב פָּפָּא הֲווֹ לֵיהּ תְּרֵיסַר אַלְפֵי דִּינָרֵי בֵּי חוֹזָאֵי אַקְנִינְהוּ לְרַב שְׁמוּאֵל בַּר אַחָא אַגַּב אַסִּיפָּא דְּבֵיתֵיהּ כִּי אֲתָא נְפַק לְאַפֵּיהּ עַד תְּווֹךְ
וְכֵן אָמַר עוּלָּא אֵין מַטְבֵּעַ נַעֲשֶׂה חֲלִיפִין וְכֵן אָמַר רַב אַסִּי אֵין מַטְבֵּעַ נַעֲשֶׂה חֲלִיפִין וְכֵן אָמַר רַבָּה בַּר בַּר חָנָה אָמַר רַבִּי יוֹחָנָן אֵין מַטְבֵּעַ נַעֲשֶׂה חֲלִיפִין
אֵיתִיבֵיהּ רַבִּי אַבָּא לְעוּלָּא הֲרֵי שֶׁהָיוּ חֲמָרָיו וּפוֹעֲלָיו תּוֹבְעִין אוֹתוֹ בַּשּׁוּק וְאָמַר לַשּׁוּלְחָנִי תֵּן לִי בְּדִינָר מָעוֹת וַאֲפַרְנְסֵם וַאֲנִי אַעֲלֶה לְךָ יָפֶה דִּינָר וּטְרֵיסִית מִמָּעוֹת שֶׁיֵּשׁ לִי בְּבֵיתִי אִם יֵשׁ לוֹ מָעוֹת מוּתָּר וְאִם לָאו אָסוּר וְאִי סָלְקָא דַעְתָּךְ אֵין מַטְבֵּעַ נַעֲשֶׂה חֲלִיפִין הָוְיָא לֵיהּ הַלְוָאָה וְאָסוּר אִשְׁתִּיק
אֲמַר לֵיהּ דִּלְמָא אִידֵּי וְאִידֵּי בִּפְרוּטָטוֹת שָׁנוּ דְּלֵיכָּא עֲלַיְיהוּ טִבְעָא וְאִידֵּי וְאִידֵּי פֵּירָא הָווּ וּמִשּׁוּם הָכִי נִקְּנוֹ בַּחֲלִיפִין אֲמַר לֵיהּ אִין דַּיְקָא נָמֵי דְּקָתָנֵי יָפֶה דִּינָר וּטְרֵיסִית וְלָא קָתָנֵי דִּינָר יָפֶה וּטְרֵיסִית שְׁמַע מִינַּהּ
רַב אָשֵׁי אָמַר לְעוֹלָם בְּדָמִים וּבִפְרוּטָטוֹת כֵּיוָן דְּאִית לֵיהּ נַעֲשֶׂה כְּאוֹמֵר הַלְוֵינִי עַד שֶׁיָּבֹא בְּנִי אוֹ עַד שֶׁאֶמְצָא מַפְתֵּחַ
תָּא שְׁמַע כׇּל הַנַּעֲשֶׂה דָּמִים בְּאַחֵר כֵּיוָן שֶׁזָּכָה זֶה נִתְחַיֵּיב זֶה בַּחֲלִיפִין כׇּל הַנַּעֲשֶׂה דָּמִים בְּאַחֵר מַאי נִיהוּ מַטְבֵּעַ וּשְׁמַע מִינַּהּ מַטְבֵּעַ נַעֲשֶׂה חֲלִיפִין
אָמַר רַב יְהוּדָה הָכִי קָאָמַר
<h2>דף מו:</h2>
כׇּל הַנִּישּׁוֹם דָּמִים בְּאַחֵר כֵּיוָן שֶׁזָּכָה זֶה נִתְחַיֵּיב זֶה בַּחֲלִיפִין
הָכִי נָמֵי מִסְתַּבְּרָא מִדְּקָתָנֵי סֵיפָא כֵּיצַד הֶחְלִיף שׁוֹר בְּפָרָה אוֹ חֲמוֹר בְּשׁוֹר שְׁמַע מִינַּהּ
וּלְמַאי דִּסְלֵיק אַדַּעְתֵּיהּ מֵעִיקָּרָא מַטְבֵּעַ מַאי כֵּיצַד הָכִי קָאָמַר וּפֵירֵי נָמֵי עָבְדִי חֲלִיפִין כֵּיצַד הֶחְלִיף שׁוֹר בְּפָרָה אוֹ חֲמוֹר בְּשׁוֹר
הָנִיחָא לְרַב שֵׁשֶׁת דְּאָמַר פֵּירֵי עָבְדִי חֲלִיפִין אֶלָּא לְרַב נַחְמָן דְּאָמַר כְּלִי אִין אֲבָל פֵּירֵי לָא עָבְדִי חֲלִיפִין מַאי כֵּיצַד
הָכִי קָאָמַר יֵשׁ דָּמִים שֶׁהֵן כַּחֲלִיפִין כֵּיצַד הֶחְלִיף דְּמֵי שׁוֹר בְּפָרָה אוֹ דְמֵי חֲמוֹר בְּשׁוֹר
מַאי טַעְמֵיהּ דְּרַב נַחְמָן סָבַר לַהּ כְּרַבִּי יוֹחָנָן דְּאָמַר דְּבַר תּוֹרָה מָעוֹת קוֹנוֹת וּמִפְּנֵי מָה אָמְרוּ מְשִׁיכָה קוֹנָה גְּזֵירָה שֶׁמָּא יֹאמַר לוֹ נִשְׂרְפוּ חִטֶּיךָ בָּעֲלִיָּיה
וּמִלְּתָא דִּשְׁכִיחָא גְּזַרוּ בֵּיהּ רַבָּנַן מִלְּתָא דְּלָא שְׁכִיחָא לָא גְּזַרוּ בֵּיהּ רַבָּנַן
וּלְרֵישׁ לָקִישׁ דְּאָמַר מְשִׁיכָה מְפוֹרֶשֶׁת מִן הַתּוֹרָה הָנִיחָא אִי סָבַר לַהּ כְּרַב שֵׁשֶׁת מְתָרֵץ לַהּ כְּרַב שֵׁשֶׁת
אֶלָּא אִי סָבַר לַהּ כְּרַב נַחְמָן דְּאָמַר פֵּירֵי לָא עָבְדִי חֲלִיפִין וּמַטְבֵּעַ לָא קָנֵי הֵיכִי מְתָרֵץ לַהּ עַל כֻּרְחָךְ כְּרַב שֵׁשֶׁת מְתָרֵץ לַהּ
תְּנַן כׇּל הַמִּטַּלְטְלִין קוֹנִין זֶה אֶת זֶה וְאָמַר רֵישׁ לָקִישׁ וַאֲפִילּוּ כִּיס מָלֵא מָעוֹת בְּכִיס מָלֵא מָעוֹת תַּרְגְּמָא רַב אַחָא בְּדִינָר אַנְ[יָ]קָא וַאֲנִיגְרָא אֶחָד שֶׁפְּסָלַתּוּ מַלְכוּת וְאֶחָד שֶׁפְּסָלַתּוּ מְדִינָה
וּצְרִיכָא דְּאִי אַשְׁמְעִינַן פְּסָלַתּוּ מַלְכוּת מִשּׁוּם דְּלָא סָגֵי כְּלָל אֲבָל פְּסָלַתּוּ מְדִינָה דְּסָגֵי לֵיהּ בִּמְדִינָה אַחֲרִיתִי אֵימָא אַכַּתִּי מַטְבֵּעַ הוּא וְאֵין מַטְבֵּעַ נִקְנֶה בַּחֲלִיפִין
וְאִי אַשְׁמְעִינַן פְּסָלַתּוּ מְדִינָה מִשּׁוּם דְּלָא סָגֵי לֵיהּ לָא בְּצִנְעָא וְלָא בְּפַרְהֶסְיָא אֲבָל פְּסָלַתּוּ מַלְכוּת דְּסָגֵי לֵיהּ בְּצִנְעָא אֵימָא אַכַּתִּי מַטְבֵּעַ הוּא וְאֵין מַטְבֵּעַ נִקְנֶה בַּחֲלִיפִין צְרִיכָא
אָמַר רַבָּה אָמַר רַב הוּנָא מְכוֹר לִי בְּאֵלּוּ קָנָה
<h2>דף מז.</h2>
וְיֵשׁ לוֹ עָלָיו אוֹנָאָה
קָנָה אַף עַל גַּב דְּלָא מָשַׁךְ דְּכֵיוָן דְּלָא קָפֵיד קָנָה דְּכִי חֲלִיפִין דָּמֵי וְיֵשׁ לוֹ עָלָיו אוֹנָאָה דִּמְכוֹר לִי בְּאֵלּוּ קָאָמַר לֵיהּ רַב אַבָּא אָמַר רַב הוּנָא מְכוֹר לִי בְּאֵלּוּ קָנָה וְאֵין לוֹ עָלָיו אוֹנָאָה
פְּשִׁיטָא דָּמִים וְאֵין מַקְפִּיד עֲלֵיהֶן הָא קָאָמְרִינַן דְּקָנֵי דְּכַחֲלִיפִין דָּמוּ חֲלִיפִין וּמַקְפִּיד עֲלֵיהֶן מַאי
אָמַר רַב אַדָּא בַּר אַהֲבָה תָּא שְׁמַע הֲרֵי שֶׁהָיָה תּוֹפֵשׂ פָּרָתוֹ וְעוֹמֵד וּבָא חֲבֵירוֹ וְאָמַר לוֹ פָּרָתְךָ לָמָּה לַחֲמוֹר אֲנִי צָרִיךְ יֵשׁ לִי חֲמוֹר שֶׁאֲנִי נוֹתֵן לְךָ פָּרָתְךָ בְּכַמָּה בְּכָךְ וְכָךְ חֲמוֹרְךָ בְּכַמָּה בְּכָךְ וְכָךְ
מָשַׁךְ בַּעַל הַחֲמוֹר אֶת הַפָּרָה וְלֹא הִסְפִּיק בַּעַל הַפָּרָה לִמְשׁוֹךְ אֶת הַחֲמוֹר עַד שֶׁמֵּת הַחֲמוֹר לֹא קָנָה בַּעַל הַחֲמוֹר אֶת הַפָּרָה
שְׁמַע מִינַּהּ חֲלִיפִין וּמַקְפִּיד עֲלֵיהֶן לֹא קָנָה
אָמַר רָבָא אַטּוּ חֲלִיפִין בְּשׁוּפְטָנֵי עָסְקִינַן דְּלָא קָפְדִי אֶלָּא כׇּל חֲלִיפִין מִיקְפָּד קָפְדִי וְקָנָה וְהָכָא בְּמַאי עָסְקִינַן דַּאֲמַר לֵיהּ חֲמוֹר בְּפָרָה וְטָלֶה וּמָשַׁךְ אֶת הַפָּרָה וַעֲדַיִין לֹא מָשַׁךְ אֶת הַטָּלֶה דְּלָא הָוֵה לֵיהּ מְשִׁיכָה מַעַלְיָא
אָמַר מָר מְכוֹר לִי בְּאֵלּוּ קָנָה וְיֵשׁ לוֹ עָלָיו אוֹנָאָה לֵימָא סָבַר רַב הוּנָא מַטְבֵּעַ נַעֲשֶׂה חֲלִיפִין
לָא רַב הוּנָא סָבַר לַהּ כְּרַבִּי יוֹחָנָן דְּאָמַר דְּבַר תּוֹרָה מָעוֹת קוֹנוֹת וּמִפְּנֵי מָה אָמְרוּ מְשִׁיכָה קוֹנָה גְּזֵירָה שֶׁמָּא יֹאמַר לוֹ נִשְׂרְפוּ חִטֶּיךָ בַּעֲלִיָּיה מִלְּתָא דִּשְׁכִיחָא גְּזַרוּ בַּהּ רַבָּנַן וּמִלְּתָא דְּלָא שְׁכִיחָא לָא גְּזַרוּ בַּהּ רַבָּנַן אֲמַר לֵיהּ מָר הוּנָא בְּרֵיהּ דְּרַב נַחְמָן לְרַב אָשֵׁי אַתּוּן הָכִי מַתְנִיתוּ לַהּ אֲנַן הָכִי מַתְנֵינַן לַהּ וְכֵן אָמַר רַב הוּנָא אֵין מַטְבֵּעַ נַעֲשֶׂה חֲלִיפִין
בַּמֶּה קוֹנִין
רַב אָמַר בְּכִלְיוֹ שֶׁל קוֹנֶה דְּנִיחָא לֵיהּ לְקוֹנֶה דְּלֶהֱוֵי מַקְנֶה קוֹנֶה כִּי הֵיכִי דְּלִגְמַר וְלַקְנֵי לֵיהּ וְלֵוִי אָמַר בְּכִלְיוֹ שֶׁל מַקְנֶה כִּדְבָעֵינַן לְמֵימַר לְקַמַּן
אֲמַר לֵיהּ רַב הוּנָא מִדִּסְקַרְתָּא לְרָבָא וּלְלֵוִי דְּאָמַר בְּכִלְיוֹ שֶׁל מַקְנֶה הָא קָא קָנֵי אַרְעָא אַגַּב גְּלִימָא אִם כֵּן הָווּ לֵיהּ נְכָסִים שֶׁיֵּשׁ לָהֶן אַחְרָיוּת וְנִקְנִין עִם נְכָסִים שֶׁאֵין לָהֶן אַחְרָיוּת וַאֲנַן אִיפְּכָא תְּנַן נְכָסִים שֶׁאֵין לָהֶן אַחְרָיוּת נִקְנִין עִם נְכָסִים שֶׁיֵּשׁ לָהֶן אַחְרָיוּת
אֲמַר לֵיהּ אִי הֲוָה לֵוִי הָכָא הֲוָה מַפֵּיק לְאַפָּךְ פּוּלְסֵי דְנוּרָא מִי סָבְרַתְּ גְּלִימָא מַקְנֵה לֵיהּ בְּהָהִיא הֲנָאָה דְּקָא מְקַבֵּל מִינֵּיהּ גָּמַר וּמַקְנֵי לֵיהּ
כְּתַנָּאֵי וְזֹאת לְפָנִים בְּיִשְׂרָאֵל עַל הַגְּאוּלָּה וְעַל הַתְּמוּרָה לְקַיֵּם כׇּל דָּבָר שָׁלַף אִישׁ נַעֲלוֹ וְנָתַן לְרֵעֵהוּ גְּאוּלָּה זוֹ מְכִירָה וְכֵן הוּא אוֹמֵר לֹא יִגָּאֵל תְּמוּרָה זוֹ חֲלִיפִין וְכֵן הוּא אוֹמֵר לֹא יַחֲלִיפֶנּוּ וְלֹא יָמִיר אוֹתוֹ
לְקַיֵּם כׇּל דָּבָר שָׁלַף אִישׁ נַעֲלוֹ וְנָתַן לְרֵעֵהוּ מִי נָתַן לְמִי בּוֹעַז נָתַן לַגּוֹאֵל רַבִּי יְהוּדָה אוֹמֵר גּוֹאֵל נָתַן לְבוֹעַז
תָּנָא קוֹנִין בִּכְלִי אַף עַל פִּי שֶׁאֵין בּוֹ שָׁוֶה פְּרוּטָה אָמַר רַב נַחְמָן לֹא שָׁנוּ אֶלָּא בִּכְלִי אֲבָל בְּפֵירֵי לָא רַב שֵׁשֶׁת אָמַר אֲפִילּוּ בְּפֵירוֹת מַאי טַעְמָא דְּרַב נַחְמָן אָמַר קְרָא נַעֲלוֹ נַעַל אִין מִידֵּי אַחֲרִינָא לָא
מַאי טַעְמֵיהּ דְּרַב שֵׁשֶׁת אָמַר קְרָא לְקַיֵּם כׇּל דָּבָר לְרַב נַחְמָן נָמֵי הָכְתִיב לְקַיֵּם כׇּל דָּבָר הַהוּא לְקַיֵּם כׇּל דָּבָר דְּנִיקְנִין בְּמִנְעָל וְרַב שֵׁשֶׁת נָמֵי הָכְתִיב נַעֲלוֹ אָמַר לְךָ רַב שֵׁשֶׁת מָה נַעֲלוֹ דָּבָר הַמְסוּיָּים אַף כׇּל דָּבָר הַמְסוּיָּים לְאַפּוֹקֵי חֲצִי רִמּוֹן וַחֲצִי אֱגוֹז דְּלָא
אָמַר רַב שֵׁשֶׁת בְּרֵיהּ דְּרַב אִידִי כְּמַאן כָּתְבִינַן הָאִידָּנָא בְּמָנָא דְּכָשַׁר לְמִקְנְיָא בֵּיהּ בְּמָנָא לְאַפּוֹקֵי מִדְּרַב שֵׁשֶׁת דְּאָמַר קוֹנִין בְּפֵירוֹת דְּכָשַׁר לְאַפּוֹקֵי מִדִּשְׁמוּאֵל דְּאָמַר קוֹנִין
<h2>דף מז:</h2>
בְּמָרוֹקָא לְמִקְנְיָא לְאַפּוֹקֵי מִדְּלֵוִי דְּאָמַר בְּכִלְיוֹ שֶׁל מַקְנֶה קָא מַשְׁמַע לַן לְמִקְנְיָא וְלָא לְ[אַ]קְנוֹיֵי בֵּיהּ רַב פָּפָּא אָמַר לְמַעוֹטֵי מַטְבֵּעַ וְרַב זְבִיד וְאִיתֵּימָא רַב אָשֵׁי אָמַר לְמַעוֹטֵי אִיסּוּרֵי הֲנָאָה
אִיכָּא דְּאָמְרִי בֵּיהּ אָמַר רַב פָּפָּא לְמַעוֹטֵי מַטְבֵּעַ דְּכָשַׁר אָמַר רַב זְבִיד וְאִיתֵּימָא רַב אָשֵׁי לְמַעוֹטֵי אִיסּוּרֵי הֲנָאָה אֲבָל מוֹרִיקָא לָא אִצְטְרִיךְ:
אֲסִימוֹן קוֹנֶה אֶת הַמַּטְבֵּעַ וְכוּ׳: מַאי אֲסִימוֹן אָמַר רַב מָעוֹת הַנִּיתָּנוֹת בְּסִימָן לְבֵית הַמֶּרְחָץ
מֵיתִיבִי אֵין מְחַלְּלִין מַעֲשֵׂר שֵׁנִי עַל אֲסִימוֹן וְלֹא עַל מָעוֹת הַנִּיתָּנוֹת בְּסִימָן לְבֵית הַמֶּרְחָץ מִכְּלַל דַּאֲסִימוֹן לָאו מָעוֹת הַנִּיתָּנוֹת בְּסִימָן לְבֵית הַמֶּרְחָץ וְכִי תֵּימָא פָּרוֹשֵׁי קָמְפָרֵשׁ וְהָא לָא תַּנָּא הָכִי מְחַלְּלִין מַעֲשֵׂר שֵׁנִי עַל אֲסִימוֹן דִּבְרֵי רַבִּי דּוֹסָא וַחֲכָמִים אוֹמְרִים אֵין מְחַלְּלִין וְשָׁוִין שֶׁאֵין מְחַלְּלִין עַל מָעוֹת הַנִּיתָּנוֹת בְּסִימָן לְבֵית הַמֶּרְחָץ
אֶלָּא אָמַר רַבִּי יוֹחָנָן מַאי אֲסִימוֹן פּוּלְסָא וְאַזְדָּא רַבִּי יוֹחָנָן לְטַעְמֵיהּ דְּאָמַר רַבִּי יוֹחָנָן רַבִּי דּוֹסָא וְרַבִּי יִשְׁמָעֵאל אָמְרוּ דָּבָר אֶחָד רַבִּי דּוֹסָא הָא דַּאֲמַרַן רַבִּי יִשְׁמָעֵאל מַאי הִיא דְּתַנְיָא וְצַרְתָּ הַכֶּסֶף בְּיָדְךָ לְרַבּוֹת כׇּל דָּבָר הַנִּצְרָר בַּיָּד דִּבְרֵי רַבִּי יִשְׁמָעֵאל רַבִּי עֲקִיבָא אוֹמֵר לְרַבּוֹת כׇּל דָּבָר שֶׁיֵּשׁ עָלָיו צוּרָה:
כֵּיצַד מָשַׁךְ הֵימֶנּוּ פֵּירוֹת וְלֹא נָתַן לוֹ מָעוֹת אֵינוֹ יָכוֹל לַחֲזוֹר בּוֹ וְכוּ׳: אָמַר רַבִּי יוֹחָנָן דְּבַר תּוֹרָה מָעוֹת קוֹנוֹת וּמִפְּנֵי מָה אָמְרוּ מְשִׁיכָה קוֹנָה גְּזֵירָה שֶׁמָּא יֹאמַר לוֹ נִשְׂרְפוּ חִטֶּיךָ בָּעֲלִיָּיה
סוֹף סוֹף מַאן דִּשְׁדָא דְּלֵיקָה בָּעֵי שַׁלּוֹמֵי אֶלָּא גְּזֵירָה שֶׁמָּא תִּפּוֹל דְּלֵיקָה בְּאוֹנֶס אִי מוֹקְמַתְּ לְהוּ בִּרְשׁוּתֵיהּ מָסַר נַפְשֵׁיהּ טָרַח וּמַצֵּיל וְאִי לָא לָא מָסַר נַפְשֵׁיהּ טָרַח וּמַצֵּיל
רֵישׁ לָקִישׁ אָמַר מְשִׁיכָה מְפוֹרֶשֶׁת מִן הַתּוֹרָה מַאי טַעְמָא דְּרֵישׁ לָקִישׁ אָמַר קְרָא וְכִי תִמְכְּרוּ מִמְכָּר לַעֲמִיתֶךָ אוֹ קָנֹה מִיַּד עֲמִיתֶךָ דָּבָר הַנִּקְנֶה מִיָּד לְיָד
וְרַבִּי יוֹחָנָן אָמַר מִיָּד לְמַעוֹטֵי קַרְקַע דְּלֵית בַּהּ אוֹנָאָה
וְרֵישׁ לָקִישׁ אִם כֵּן לִכְתּוֹב קְרָא וְכִי תִמְכְּרוּ מִמְכָּר מִיַּד עֲמִיתֶךָ אַל תּוֹנוּ אוֹ קָנֹה לְמָה לִי שְׁמַע מִינַּהּ לִמְשִׁיכָה
וְרַבִּי יוֹחָנָן אוֹ קָנֹה מַאי עָבֵיד לֵיהּ מִיבְּעֵי לֵיהּ לְכִדְתַנְיָא וְכִי תִמְכְּרוּ מִמְכָּר אַל תּוֹנוּ אֵין לִי אֶלָּא שֶׁנִּתְאַנָּה לוֹקֵחַ נִתְאַנָּה מוֹכֵר מִנַּיִן תַּלְמוּד לוֹמַר אוֹ קָנֹה אַל תּוֹנוּ
וְרֵישׁ לָקִישׁ תַּרְתֵּי גָּמַר מִינֵּיהּ
תְּנַן רַבִּי שִׁמְעוֹן אוֹמֵר כֹּל שֶׁהַכֶּסֶף בְּיָדוֹ יָדוֹ עַל הָעֶלְיוֹנָה מוֹכֵר הוּא דְּמָצֵי הָדַר בֵּיהּ לוֹקֵחַ לָא מָצֵי הָדַר בֵּיהּ אִי אָמְרַתְּ בִּשְׁלָמָא מָעוֹת קוֹנוֹת מִשּׁוּם הָכִי מוֹכֵר מָצֵי הָדַר בֵּיהּ לוֹקֵחַ לָא מָצֵי הָדַר בֵּיהּ אֶלָּא אִי אָמְרַתְּ מָעוֹת אֵינָן קוֹנוֹת לוֹקֵחַ נָמֵי לִיהְדַּר בֵּיהּ
אָמַר לָךְ רֵישׁ לָקִישׁ אַלִּיבָּא דְּרַבִּי שִׁמְעוֹן לָא קָאָמֵינָא כִּי קָאָמֵינָא אַלִּיבָּא דְּרַבָּנַן
בִּשְׁלָמָא לְרֵישׁ לָקִישׁ הַיְינוּ דְּאִיכָּא בֵּין רַבִּי שִׁמְעוֹן לְרַבָּנַן אֶלָּא לְרַבִּי יוֹחָנָן מַאי אִיכָּא בֵּין רַבִּי שִׁמְעוֹן לְרַבָּנַן אִיכָּא בֵּינַיְיהוּ דְּרַב חִסְדָּא דְּאָמַר רַב חִסְדָּא כְּדֶרֶךְ שֶׁתִּקְּנוּ מְשִׁיכָה בַּמּוֹכְרִין כָּךְ תִּקְנוּ מְשִׁיכָה בַּלָּקוֹחוֹת רַבִּי שִׁמְעוֹן לֵית לֵיהּ דְּרַב חִסְדָּא רַבָּנַן אִית לְהוּ דְּרַב חִסְדָּא
תְּנַן אֲבָל אָמְרוּ מִי שֶׁפָּרַע מִדּוֹר הַמַּבּוּל הוּא עָתִיד לִיפָּרַע מִמִּי שֶׁאֵינוֹ עוֹמֵד בְּדִיבּוּרוֹ אִי אָמְרַתְּ בִּשְׁלָמָא מָעוֹת קוֹנוֹת מִשּׁוּם הָכִי קָאֵי בַּאֲבָל אֶלָּא אִי אָמְרַתְּ מָעוֹת אֵינָן קוֹנוֹת אַמַּאי קָאֵי בַּאֲבָל מִשּׁוּם דְּבָרִים
וּבִדְבָרִים מִי קָאֵי בַּאֲבָל וְהָתַנְיָא
<h2>דף מח.</h2>
רַבִּי שִׁמְעוֹן אוֹמֵר אַף עַל פִּי שֶׁאָמְרוּ טַלִּית קוֹנָה דִּינַר זָהָב וְאֵין דִּינַר זָהָב קוֹנֶה טַלִּית מִכׇּל מָקוֹם כָּךְ הֲלָכָה אֲבָל אָמְרוּ מִי שֶׁפָּרַע מֵאַנְשֵׁי דּוֹר הַמַּבּוּל וּמֵאַנְשֵׁי דּוֹר הַפְּלַגָּה וּמֵאַנְשֵׁי סְדוֹם וַעֲמוֹרָה וּמִמִּצְרַיִם בַּיָּם הוּא עָתִיד לִיפָּרַע מִמִּי שֶׁאֵינוֹ עוֹמֵד בְּדִיבּוּרוֹ
וְהַנּוֹשֵׂא וְנוֹתֵן בִּדְבָרִים לֹא קָנָה וְהַחוֹזֵר בּוֹ אֵין רוּחַ חֲכָמִים נוֹחָה הֵימֶנּוּ
וְאָמַר רָבָא אָנוּ אֵין לָנוּ אֶלָּא אֵין רוּחַ חֲכָמִים נוֹחָה הֵימֶנּוּ דְּבָרִים וְאִיכָּא בַּהֲדַיְיהוּ מָעוֹת קָאֵי בַּאֲבָל דְּבָרִים וְלֵיכָּא בַּהֲדַיְיהוּ מָעוֹת לָא קָאֵי בַּאֲבָל
אָמַר רָבָא קְרָא וּמַתְנִיתָא מְסַיַּיע לֵיהּ לְרֵישׁ לָקִישׁ קְרָא דִּכְתִיב וְכִחֵשׁ בַּעֲמִיתוֹ בְּפִקָּדוֹן אוֹ בִתְשׂוּמֶת יָד אוֹ בְגָזֵל אוֹ עָשַׁק אֶת עֲמִיתוֹ תְּשׂוּמֶת יָד אָמַר רַב חִסְדָּא כְּגוֹן שֶׁיִּחֵד לוֹ כְּלִי לְהַלְוָאָתוֹ עָשַׁק אָמַר רַב חִסְדָּא כְּגוֹן שֶׁיִּחֵד לוֹ כְּלִי לְעׇשְׁקוֹ
וְכִי אַהְדְּרֵיהּ קְרָא כְּתִיב וְהָיָה כִּי יֶחֱטָא וְאָשֵׁם וְהֵשִׁיב אֶת הַגְּזֵלָה אֲשֶׁר גָּזָל אוֹ אֶת הָעֹשֶׁק אֲשֶׁר עָשָׁק אוֹ אֶת הַפִּקָּדוֹן אֲשֶׁר הׇפְקַד אִתּוֹ וְאִילּוּ תְּשׂוּמֶת יָד לָא אַהְדְּרֵיהּ מַאי טַעְמָא לָאו מִשּׁוּם דִּמְחַסְּרָא מְשִׁיכָה
אֲמַר לֵיהּ רַב פָּפָּא לְרָבָא אֵימָא מֵעוֹשֶׁק הוּא דְּאַהְדַּר קְרָא הָכָא בְּמַאי עָסְקִינַן כְּגוֹן שֶׁנְּטָלוֹ מִמֶּנּוּ וְחָזַר וְהִפְקִידוֹ אֶצְלוֹ
הַיְינוּ פִּקָּדוֹן תְּרֵי גַּוְנֵי פִּקָּדוֹן
אִי הָכִי תְּשׂוּמֶת יָד נָמֵי לַיהְדְּרֵיהּ וְלוֹקְמֵיהּ כְּגוֹן שֶׁנְּטָלוֹ הֵימֶנּוּ וְחָזַר וְהִפְקִידוֹ אֶצְלוֹ אִי אַהְדְּרֵיהּ קְרָא לָא תְּיוּבְתָּא וְלָא סִיַּיעְתָּא הַשְׁתָּא דְּלָא אַהְדְּרֵיהּ קְרָא מְסַיַּיע לֵיהּ
וּתְשׂוּמֶת יָד לָא אַהְדְּרֵיהּ קְרָא וְהָתַנְיָא אָמַר רַבִּי שִׁמְעוֹן מִנַּיִן לִיתֵּן אֶת הָאָמוּר לְמַעְלָה לְמַטָּה דִּכְתִיב אוֹ מִכֹּל אֲשֶׁר יִשָּׁבַע עָלָיו לַשֶּׁקֶר וְאָמַר רַב נַחְמָן אָמַר רַבָּה בַּר אֲבוּהּ אָמַר רַב לְרַבּוֹת תְּשׂוּמֶת יָד לְהִישָּׁבוֹן בְּהֶדְיָא מִיהָא לָא אַהְדְּרֵיהּ קְרָא
מַתְנִיתָא מְנָלַן דְּתַנְיָא נְתָנָהּ לְבַלָּן מָעַל וְאָמַר רַב דַּוְקָא בַּלָּן הוּא דְּלָא מְחַסְּרָא מְשִׁיכָה אֲבָל מִידֵּי אַחֲרִיתִי דִּמְחַסְּרָא מְשִׁיכָה לֹא מָעַל עַד דְּמָשֵׁיךְ
וְהָתַנְיָא נְתָנָהּ לְסַפָּר מָעַל וְסַפָּר הָא בָּעֵי לְמִמְשַׁךְ תִּסְפּוֹרֶת הָכָא בְּמַאי עָסְקִינַן בְּסַפָּר גּוֹי דְּלָאו בַּר מְשִׁיכָה הוּא
תַּנְיָא נָמֵי הָכִי נְתָנָהּ לְסַפָּר אוֹ לְסַפָּן אוֹ לְכׇל בַּעֲלֵי אוּמָּנוּת לֹא מָעַל עַד דְּמָשֵׁךְ קַשְׁיָין אַהֲדָדֵי אֶלָּא לָאו שְׁמַע מִינַּהּ כָּאן בְּסַפָּר גּוֹי כָּאן בְּסַפָּר יִשְׂרָאֵל שְׁמַע מִינַּהּ
וְכֵן אָמַר רַב נַחְמָן דְּבַר תּוֹרָה מָעוֹת קוֹנוֹת וּבַדְקַהּ לֵוִי בְּמַתְנִיתֵיהּ וְאַשְׁכַּח נְתָנָהּ לְסִיטוֹן מָעַל
<h2>דף מח:</h2>
אֶלָּא קַשְׁיָא לְרֵישׁ לָקִישׁ אָמַר לָךְ רֵישׁ לָקִישׁ הָא מַנִּי רַבִּי שִׁמְעוֹן הִיא:
אֲבָל אָמְרוּ מִי שֶׁפָּרַע וְכוּ׳: אִיתְּמַר אַבָּיֵי אָמַר אוֹדוֹעֵי מוֹדְעִינַן לֵיהּ רָבָא אָמַר מֵילָט לָיְיטִינַן לֵיהּ
אַבָּיֵי אָמַר אוֹדוֹעֵי מוֹדְעִינַן לֵיהּ דִּכְתִיב וְנָשִׂיא בְעַמְּךָ לֹא תָאֹר רָבָא אָמַר מֵילָט לָיְיטִינַן לֵיהּ דִּכְתִיב בְּעַמְּךָ בְּעוֹשֶׂה מַעֲשֵׂה עַמְּךָ
אָמַר רָבָא מְנָא אָמֵינָא לַהּ דְּרַבִּי חִיָּיא בַּר יוֹסֵף יְהַבוּ לֵיהּ זוּזֵי אַמִּלְחָא לְסוֹף אִיַּיקַּר מִלְחָא אֲתָא לְקַמֵּיהּ דְּרַבִּי יוֹחָנָן אֲמַר לֵיהּ זִיל הַב לְהוּ וְאִי לָא קַבֵּיל עֲלָיךְ מִי שֶׁפָּרַע וְאִי אָמְרַתְּ אוֹדוֹעֵי מוֹדְעִינַן לֵיהּ רַבִּי חִיָּיא בַּר יוֹסֵף בַּר אוֹדוֹעֵי הוּא וְאֶלָּא מַאי מֵילָט לָיְיטִינַן לֵיהּ רַבִּי חִיָּיא בַּר יוֹסֵף אָתֵי לְקַבּוֹלֵי עֲלֵיהּ לָטוּתָא דְרַבָּנַן
אֶלָּא רַבִּי חִיָּיא בַּר יוֹסֵף עֵרָבוֹן הוּא דְּיָהֲבִי לֵיהּ הוּא סָבַר כְּנֶגְדּוֹ הוּא קוֹנֶה וַאֲמַר לֵיהּ רַבִּי יוֹחָנָן כְּנֶגֶד כּוּלּוֹ הוּא קוֹנֶה
אִתְּמַר עֵרָבוֹן רַב אוֹמֵר כְּנֶגְדּוֹ הוּא קוֹנֶה וְרַבִּי יוֹחָנָן אָמַר כְּנֶגֶד כּוּלּוֹ הוּא קוֹנֶה
מֵיתִיבִי הַנּוֹתֵן עֵרָבוֹן לַחֲבֵירוֹ וְאָמַר לוֹ אִם אֲנִי חוֹזֵר בִּי עֶרְבוֹנִי מָחוּל לָךְ וְהַלָּה אוֹמֵר לוֹ אִם אֲנִי אֶחְזוֹר בִּי אֶכְפּוֹל לָךְ עֵרְבוֹנְךָ נִתְקַיְּימוּ הַתְּנָאִים דִּבְרֵי רַבִּי יוֹסֵי רַבִּי יוֹסֵי לְטַעְמֵיהּ דְּאָמַר אַסְמַכְתָּא קָנְיָא
רַבִּי יְהוּדָה אוֹמֵר דַּיּוֹ שֶׁיִּקְנֶה כְּנֶגֶד עֵרְבוֹנוֹ אָמַר רַבָּן שִׁמְעוֹן בֶּן גַּמְלִיאֵל בַּמֶּה דְּבָרִים אֲמוּרִים בִּזְמַן שֶׁאָמַר לוֹ עֶרְבוֹנִי יִקּוֹן אֲבָל מָכַר לוֹ בַּיִת אוֹ שָׂדֶה בְּאֶלֶף זוּז וּפָרַע לוֹ מֵהֶם חֲמֵשׁ מֵאוֹת זוּז קָנָה וּמַחֲזִיר לוֹ אֶת הַשְּׁאָר אֲפִילּוּ לְאַחַר כַּמָּה שָׁנִים מַאי לָאו הוּא הַדִּין לְמִטַּלְטְלִין (בְּדִסְתָמָא) [דְּבִסְתָמָא] קָנֵי לְהוּ לְכוּלְּהוּ
לָא מִטַּלְטְלִין בִּסְתָמָא לָא קָנֵי וּמַאי שְׁנָא קַרְקַע דִּבְכַסְפָּא קָנֵי לֵיהּ מַמָּשׁ קָנֵי לֵיהּ לְכוּלַּהּ מִטַּלְטְלֵי דְּלָא קָנֵי אֶלָּא לְקַבּוֹלֵי מִי שֶׁפָּרַע לָא קָנֵי לֵיהּ כּוּלֵּיהּ
לֵימָא כְּתַנָּאֵי הַמַּלְוֶה אֶת חֲבֵירוֹ עַל הַמַּשְׁכּוֹן וְנִכְנְסָה הַשְּׁמִיטָּה אַף עַל פִּי שֶׁאֵינוֹ שָׁוֶה אֶלָּא פְּלָג אֵינוֹ מְשַׁמֵּט דִּבְרֵי רַבָּן שִׁמְעוֹן בֶּן גַּמְלִיאֵל רַבִּי יְהוּדָה הַנָּשִׂיא אוֹמֵר אִם הָיָה מַשְׁכּוֹן כְּנֶגֶד הַלְוָאָתוֹ אֵינוֹ מְשַׁמֵּט וְאִם לָאו מְשַׁמֵּט
מַאי אֵינוֹ מְשַׁמֵּט דְּקָאָמַר רַבָּן שִׁמְעוֹן בֶּן גַּמְלִיאֵל אִילֵּימָא כְּנֶגְדּוֹ מִכְּלָל דְּרַבִּי יְהוּדָה הַנָּשִׂיא סָבַר לְהָךְ פַּלְגָא נָמֵי מְשַׁמֵּט
<h2>דף מט.</h2>
אֶלָּא מַשְׁכּוֹן דְּנָקֵיט לְמָה לֵיהּ אֶלָּא לָאו שְׁמַע מִינֵּיהּ מַאי אֵינוֹ מְשַׁמֵּט דְּקָאָמַר רַבָּן שִׁמְעוֹן בֶּן גַּמְלִיאֵל אֵינוֹ מְשַׁמֵּט בְּכוּלּוֹ וּמַאי מְשַׁמֵּט דְּקָאָמַר רַבִּי יְהוּדָה הַנָּשִׂיא לְהָךְ פַּלְגָא דְּלָא נָקֵיט עֲלֵיהּ מַשְׁכּוֹן
וּבְהָא קָמִיפַּלְגִי דְּרַבָּן שִׁמְעוֹן בֶּן גַּמְלִיאֵל סָבַר כְּנֶגֶד כּוּלּוֹ הוּא קוֹנֶה וְרַבִּי יְהוּדָה הַנָּשִׂיא סָבַר כְּנֶגְדּוֹ הוּא קוֹנֶה
לָא מַאי אֵינוֹ מְשַׁמֵּט דְּקָאָמַר רַבָּן שִׁמְעוֹן בֶּן גַּמְלִיאֵל לְהָךְ פַּלְגָא דְּנָקֵיט עֲלֵיהּ מַשְׁכּוֹן מִכְּלָל דְּרַבִּי יְהוּדָה הַנָּשִׂיא סָבַר לְהָךְ פַּלְגָא דְּנָקֵיט עֲלֵיהּ מַשְׁכּוֹן נָמֵי מְשַׁמֵּט אֶלָּא מַשְׁכּוֹן דְּנָקֵיט לְמָה לֵיהּ לְזִכְרוֹן דְּבָרִים בְּעָלְמָא
רַב כָּהֲנָא יְהַבוּ לֵיהּ זוּזֵי אַכִּיתָּנָא לְסוֹף אִיַּיקַּר כִּיתָּנָא אֲתָא לְקַמֵּיהּ דְּרַב אֲמַר לֵיהּ בְּמַאי דִּנְקִיטַתְּ זוּזֵי הַב לְהוּ וְאִידַּךְ דְּבָרִים נִינְהוּ וּדְבָרִים אֵין בָּהֶן מִשּׁוּם מְחוּסְּרֵי אֲמָנָה
דְּאִיתְּמַר דְּבָרִים רַב אָמַר אֵין בָּהֶן מִשּׁוּם מְחוּסְּרֵי אֲמָנָה וְרַבִּי יוֹחָנָן אָמַר יֵשׁ בָּהֶם מִשּׁוּם מְחוּסְּרֵי אֲמָנָה
מֵיתִיבִי רַבִּי יוֹסֵי בְּרַבִּי יְהוּדָה אוֹמֵר מָה תַּלְמוּד לוֹמַר הִין צֶדֶק וַהֲלֹא הִין בִּכְלַל אֵיפָה הָיָה אֶלָּא לוֹמַר לָךְ שֶׁיְּהֵא הֵן שֶׁלְּךָ צֶדֶק וְלָאו שֶׁלְּךָ צֶדֶק אָמַר אַבָּיֵי הָהוּא שֶׁלֹּא יְדַבֵּר אֶחָד בַּפֶּה וְאֶחָד בַּלֵּב
מֵיתִיבִי רַבִּי שִׁמְעוֹן אוֹמֵר אַף עַל פִּי שֶׁאָמְרוּ טַלִּית קוֹנָה דִּינַר זָהָב וְאֵין דִּינַר זָהָב קוֹנֶה טַלִּית מִכׇּל מָקוֹם כָּךְ הֲלָכָה אֲבָל אָמְרוּ מִי שֶׁפָּרַע מֵאַנְשֵׁי דּוֹר הַמַּבּוּל וּמֵאַנְשֵׁי דּוֹר הַפְּלַגָּה הוּא עָתִיד לִיפָּרַע מִמִּי שֶׁאֵינוֹ עוֹמֵד בְּדִיבּוּרוֹ
תַּנָּאֵי הִיא דִּתְנַן מַעֲשֶׂה בְּרַבִּי יוֹחָנָן בֶּן מַתְיָא שֶׁאָמַר לִבְנוֹ צֵא וּשְׂכוֹר לָנוּ פּוֹעֲלִים הָלַךְ וּפָסַק לָהֶם מְזוֹנוֹת וּכְשֶׁבָּא אֵצֶל אָבִיו אָמַר לוֹ בְּנִי אֲפִילּוּ אַתָּה עוֹשֶׂה לָהֶם כִּסְעוּדַת שְׁלֹמֹה בִּשְׁעָתוֹ לֹא יָצָאתָ יְדֵי חוֹבָתְךָ עִמָּהֶם שֶׁהֵן בְּנֵי אַבְרָהָם יִצְחָק וְיַעֲקֹב אֶלָּא עַד שֶׁלֹּא יַתְחִילוּ בִּמְלָאכָה צֵא וֶאֱמוֹר לָהֶם עַל מְנָת שֶׁאֵין לָכֶם עָלַי אֶלָּא פַּת וְקִטְנִית בִּלְבַד
וְאִי סָלְקָא דַעְתָּךְ דְּבָרִים יֵשׁ בָּהֶן מִשּׁוּם מְחוּסְּרֵי אֲמָנָה הֵיכִי אֲמַר לֵיהּ זִיל הֲדַר בָּךְ שָׁאנֵי הָתָם דְּפוֹעֲלִים גּוּפַיְיהוּ לָא סָמְכָא דַּעְתַּיְיהוּ מַאי טַעְמָא מִידָּע יָדְעִי דְּעַל אֲבוּהּ סָמֵךְ
אִי הָכִי אֲפִילּוּ הִתְחִילוּ בִּמְלָאכָה נָמֵי הִתְחִילוּ בִּמְלָאכָה וַדַּאי סָמְכִי דַּעְתַּיְיהוּ אֲמַרוּ מֵימָר אָמַר קַמֵּיהּ דַּאֲבוּהּ וְנִיחָא לֵיהּ
וּמִי אָמַר רַבִּי יוֹחָנָן הָכִי וְהָאָמַר רַבָּה בַּר בַּר חָנָה אָמַר רַבִּי יוֹחָנָן הָאוֹמֵר לַחֲבֵירוֹ מַתָּנָה אֲנִי נוֹתֵן לָךְ יָכוֹל לַחֲזוֹר בּוֹ יָכוֹל פְּשִׁיטָא אֶלָּא מוּתָּר לַחֲזוֹר בּוֹ אָמַר רַב פָּפָּא וּמוֹדֶה רַבִּי יוֹחָנָן בְּמַתָּנָה מוּעֶטֶת דְּסָמְכָא דַּעְתַּיְיהוּ
הָכִי נָמֵי מִסְתַּבְּרָא דְּאָמַר רַבִּי אֲבָהוּ אָמַר רַבִּי יוֹחָנָן יִשְׂרָאֵל שֶׁאָמַר לְבֶן לֵוִי כּוֹר מַעֲשֵׂר יֵשׁ לְךָ בְּיָדִי בֶּן לֵוִי רַשַּׁאי לַעֲשׂוֹתוֹ תְּרוּמַת מַעֲשֵׂר עַל מָקוֹם אַחֵר אִי אָמְרַתְּ בִּשְׁלָמָא לָא מָצֵי לְמִיהְדַּר בֵּיהּ מִשּׁוּם הָכִי רַשַּׁאי אֶלָּא אִי אָמְרַתְּ מָצֵי לְמִיהְדַּר בֵּיהּ אַמַּאי רַשַּׁאי אִישְׁתְּכַח דְּקָא אָכֵיל טְבָלִים
הָכָא בְּמַאי עָסְקִינַן כְּגוֹן שֶׁנְּטָלוֹ מִמֶּנּוּ וְחָזַר וְהִפְקִידוֹ אֶצְלוֹ
אִי הָכִי אֵימָא סֵיפָא נְתָנוֹ לְבֶן לֵוִי אַחֵר אֵין לוֹ עָלָיו אֶלָּא תַּרְעוֹמֶת וְאִי סָלְקָא דַעְתָּךְ כְּגוֹן שֶׁנְּטָלוֹ מִמֶּנּוּ וְחָזַר וְהִפְקִידוֹ אֶצְלוֹ אַמַּאי אֵין לוֹ עָלָיו אֶלָּא תַּרְעוֹמֶת כֵּיוָן דְּמַשְׁכֵיהּ מָמוֹנָא אִית לֵיהּ גַּבֵּיהּ אֶלָּא לָאו שְׁמַע מִינַּהּ בִּדְלָא נְטָלוֹ שְׁמַע מִינַּהּ
הָהוּא גַּבְרָא דִּיהַיב זוּזֵי אַשּׁוּמְשְׁמֵי לְסוֹף אִיַּיקַּר שׁוּמְשְׁמֵי הֲדַרוּ בְּהוּ וַאֲמַרוּ לֵיהּ לֵית לַן שׁוּמְשְׁמֵי שְׁקוֹל זוּזָךְ לָא שְׁקֵיל זוּזֵיהּ אִיגְּנוּב אֲתוֹ לְקַמֵּיהּ דְּרָבָא אֲמַר לֵיהּ כֵּיוָן דְּאָמְרִי לָךְ שְׁקוֹל זוּזָךְ וְלָא שְׁקַלְיתְּ לָא מִבַּעְיָא שׁוֹמֵר שָׂכָר דְּלָא הָוֵי אֶלָּא אֲפִילּוּ שׁוֹמֵר חִנָּם נָמֵי לָא הָוֵי אֲמַרוּ לֵיהּ רַבָּנַן לְרָבָא וְהָא בָּעֵי לְקַבּוֹלֵי עֲלֵיהּ מִי שֶׁפָּרַע אֲמַר לְהוּ הָכִי נָמֵי
אָמַר רַב פַּפֵּי אָמַר לִי רָבִינָא לְדִידִי אֲמַר לִי הָהוּא מֵרַבָּנַן וְרַב טָבוּת שְׁמֵיהּ וְאָמְרִי לַהּ רַב שְׁמוּאֵל בַּר זוּטְרָא שְׁמֵיהּ דְּאִי הֲווֹ יָהֲבִי לֵיהּ כֹּל חֲלָלָא דְעָלְמָא לָא (הֲוֵי קָא) [הָוֵה] מְשַׁנֵּי בְּדִבּוּרֵיהּ בְּדִידִי הֲוָה עוֹבָדָא הָהוּא יוֹמָא אַפַּנְיָא דְּמַעֲלֵי שַׁבְּתָא הֲוָה וַהֲוָה יָתֵיבְנָא וַאֲתָא הָהוּא גַּבְרָא וְקָאֵי אַבָּבָא אֲמַר לִי אִית לָךְ שׁוּמְשְׁמֵי לְזַבּוֹנֵי
<h2>דף מט:</h2>
אֲמַרִי לֵיהּ לָא אֲמַר לִי לֶיהְווֹ הָנָךְ זוּזֵי בְּפִקָּדוֹן גַּבָּךְ דְּהָא חֲשַׁכָה לִי אֲמַרִי לֵיהּ הָא בֵּיתָא קַמָּךְ אוֹתְבִינְהוּ בְּבֵיתָא וְאִיגְּנוּב אֲתָא לְקַמֵּיהּ דְּרָבָא אֲמַר לֵיהּ כֹּל הָא בֵּיתָא קַמָּךְ לָא מִיבַּעְיָא שׁוֹמֵר שָׂכָר דְּלָא הָוֵי אֶלָּא אֲפִילּוּ שׁוֹמֵר חִנָּם נָמֵי לָא הָוֵי אֲמַרִי לֵיהּ וְהָא אֲמַרוּ [לֵיהּ] רַבָּנַן לְרָבָא אִיבְּעִי לֵיהּ לְקַבּוֹלֵי עֲלֵיהּ מִי שֶׁפָּרַע וַאֲמַר לִי לֹא הָיוּ דְבָרִים מֵעוֹלָם:
רַבִּי שִׁמְעוֹן אוֹמֵר כֹּל שֶׁהַכֶּסֶף בְּיָדוֹ יָדוֹ עַל הָעֶלְיוֹנָה וְכוּ׳: תַּנְיָא אָמַר רַבִּי שִׁמְעוֹן אֵימָתַי בִּזְמַן שֶׁהַכֶּסֶף וְהַפֵּירוֹת בְּיַד מוֹכֵר אֲבָל כֶּסֶף בְּיַד מוֹכֵר וּפֵירוֹת בְּיַד לוֹקֵחַ אֵינוֹ יָכוֹל לַחֲזוֹר בּוֹ מִפְּנֵי שֶׁכַּסְפּוֹ בְּיָדוֹ בְּיָדוֹ בְּיַד מוֹכֵר הוּא אֶלָּא מִפְּנֵי שֶׁדְּמֵי כַסְפּוֹ בְּיָדוֹ
פְּשִׁיטָא אָמַר רָבָא הָכָא בְּמַאי עָסְקִינַן כְּגוֹן שֶׁהָיְתָה עֲלִיָּיה שֶׁל לוֹקֵחַ מוּשְׂכֶּרֶת בְּיַד מוֹכֵר טַעְמָא מַאי תַּקִּינוּ רַבָּנַן מְשִׁיכָה גְּזֵירָה שֶׁמָּא יֹאמַר לוֹ נִשְׂרְפוּ חִטֶּיךָ בַּעֲלִיָּיה הָכָא בִּרְשׁוּתֵיהּ דְּלוֹקֵחַ נִינְהוּ אִי נָפְלָה דְּלֵיקָה בְּאוֹנֶס אִיהוּ טָרַח וּמַיְיתֵי לַהּ
הָהוּא גַּבְרָא דִּיהַיב זוּזֵי אַחַמְרָא לְסוֹף שְׁמַע דְּקָא בָעֵי לְמִנְסְבֵיהּ דְּבֵי פַּרְזַק רוּפִילָא אֲמַר לֵיהּ הַב לִי זוּזַי לָא בָּעֵינָא חַמְרָא אֲתָא לְקַמֵּיהּ דְּרַב חִסְדָּא אֲמַר לֵיהּ כְּדֶרֶךְ שֶׁתִּיקְּנוּ מְשִׁיכָה בַּמּוֹכְרִין כָּךְ תִּיקְּנוּ מְשִׁיכָה בַּלָּקוֹחוֹת:
<strong><big>מַתְנִי׳</big></strong> הָאוֹנָאָה אַרְבָּעָה כֶּסֶף מֵעֶשְׂרִים וְאַרְבָּעָה כֶּסֶף לַסֶּלַע שְׁתוּת לְמִקָּח עַד מָתַי מוּתָּר לְהַחְזִיר עַד כְּדֵי שֶׁיַּרְאֶה לַתַּגָּר אוֹ לִקְרוֹבוֹ
הוֹרָה רַבִּי טַרְפוֹן בְּלוֹד הָאוֹנָאָה שְׁמוֹנָה כֶּסֶף מֵעֶשְׂרִים וְאַרְבַּע כֶּסֶף לַסֶּלַע שְׁלִישׁ לְמִקָּח וְשָׂמְחוּ תַּגָּרֵי לוֹד אָמַר לָהֶם כׇּל הַיּוֹם מוּתָּר לַחְזוֹר אָמְרוּ לוֹ יַנִּיחַ לָנוּ רַבִּי טַרְפוֹן בִּמְקוֹמֵינוּ וְחָזְרוּ לְדִבְרֵי חֲכָמִים:
<strong><big>גְּמָ׳</big></strong> אִתְּמַר רַב אָמַר שְׁתוּת מִקָּח שָׁנִינוּ וּשְׁמוּאֵל אָמַר שְׁתוּת מָעוֹת נָמֵי שָׁנִינוּ שָׁוֵי שִׁיתָּא בְּחַמְשָׁא שָׁוֵי שִׁיתָּא בְּשִׁבְעָה כּוּלֵּי עָלְמָא לָא פְּלִיגִי דְּבָתַר מִקָּח אָזְלִינַן וְאוֹנָאָה הָוְיָא כִּי פְּלִיגִי שָׁוֵי חַמְשָׁא בְּשִׁיתָּא וְשָׁוֵי שִׁבְעָה בְּשִׁיתָּא
לִשְׁמוּאֵל דְּאָמַר בָּתַר מָעוֹת אָזְלִינַן אִידֵּי וְאִידֵּי אוֹנָאָה הָוֵי לְרַב דְּאָמַר בָּתַר מִקָּח אָזְלִינַן שָׁוֵי חַמְשָׁא בְּשִׁיתָּא בִּיטּוּל מִקָּח הָוְיָא שָׁוֵי שִׁבְעָה בְּשִׁיתָּא מְחִילָה הָוְיָא
וּשְׁמוּאֵל אָמַר כִּי אָמְרִינַן מְחִילָה וּבִיטּוּל מִקָּח הֵיכָא דְּלֵיכָּא שְׁתוּת מִשְּׁנֵי צְדָדִים אֲבָל הֵיכָא דְּאִיכָּא שְׁתוּת מִצַּד אֶחָד אוֹנָאָה הָוְיָא
תְּנַן הָאוֹנָאָה אַרְבָּעָה כֶּסֶף מֵעֶשְׂרִים וְאַרְבָּעָה כֶּסֶף לַסֶּלַע שְׁתוּת לְמִקָּח מַאי לָאו דְּזַבֵּין שָׁוֵי עֶשְׂרִים בְּעֶשְׂרִין וְאַרְבְּעָה וּשְׁמַע מִינַּהּ שְׁתוּת מָעוֹת נָמֵי שָׁנִינוּ לָא דְּזַבֵּין שָׁוֵי עֶשְׂרִים וְאַרְבְּעָה בְּעֶשְׂרִים
מִי נִתְאַנָּה מוֹכֵר אֵימָא סֵיפָא עַד מָתַי מוּתָּר לְהַחְזִיר בִּכְדֵי שֶׁיַּרְאֶה לַתַּגָּר אוֹ לִקְרוֹבוֹ וְאָמַר רַב נַחְמָן לֹא שָׁנוּ אֶלָּא לוֹקֵחַ אֲבָל מוֹכֵר לְעוֹלָם חוֹזֵר
אֶלָּא דְּזַבֵּין שָׁוֵי עֶשְׂרִים וְאַרְבְּעָה בְּעֶשְׂרִין וּתְמָנְיָא תְּנַן הוֹרָה רַבִּי טַרְפוֹן בְּלוֹד הָאוֹנָאָה שְׁמוֹנָה כֶּסֶף מֵעֶשְׂרִים וְאַרְבָּעָה כֶּסֶף לַסֶּלַע שְׁלִישׁ לְמִקָּח מַאי לָאו דְּזַבֵּין שָׁוֵי שִׁיתַּסְרֵי בְּעֶשְׂרִים וְאַרְבְּעָה וּשְׁמַע מִינַּהּ שְׁלִישׁ מָעוֹת נָמֵי שָׁנִינוּ
לָא דְּזַבֵּין שָׁוֵי עֶשְׂרִים וְאַרְבְּעָה בְּשִׁיתְּסַר מִי נִתְאַנָּה מוֹכֵר אֵימָא סֵיפָא אָמַר לָהֶם כׇּל הַיּוֹם מוּתָּר לַחְזוֹר וְאָמַר רַב נַחְמָן לֹא שָׁנוּ אֶלָּא לוֹקֵחַ אֲבָל מוֹכֵר לְעוֹלָם חוֹזֵר אֶלָּא דְּזַבֵּין שָׁוֵי עֶשְׂרִים וְאַרְבְּעָה בִּתְלָתִין וּתְרֵין
תַּנְיָא כְּווֹתֵיהּ דִּשְׁמוּאֵל מִי שֶׁהוּטַּל עָלָיו יָדוֹ עַל הָעֶלְיוֹנָה כֵּיצַד מָכַר לוֹ שָׁוֶה חֲמִשָּׁה בְּשִׁשָּׁה מִי נִתְאַנָּה לוֹקֵחַ יָד לוֹקֵחַ עַל הָעֶלְיוֹנָה רָצָה אוֹמֵר תֵּן לִי מְעוֹתַי אוֹ תֵּן לִי מָה שֶׁאוֹנֵיתַנִי מָכַר לוֹ
<h2>דף נ.</h2>
שָׁוֶה שֵׁשׁ בְּחָמֵשׁ מִי נִתְאַנָּה מוֹכֵר יָד מוֹכֵר עַל הָעֶלְיוֹנָה רָצָה אוֹמֵר לוֹ תֵּן לִי מִקָּחִי אוֹ תֵּן לִי מַה שֶּׁאוֹנֵיתַנִי
אִיבַּעְיָא לְהוּ פָּחוֹת מִשְּׁתוּת לְרַבָּנַן לְאַלְתַּר הָוְיָא מְחִילָה אוֹ בִּכְדֵי שֶׁיַּרְאֶה לַתַּגָּר אוֹ לִקְרוֹבוֹ וְאִם תִּמְצֵי לוֹמַר בִּכְדֵי שֶׁיַּרְאֶה לַתַּגָּר אוֹ לִקְרוֹבוֹ מַאי אִיכָּא בֵּין שְׁתוּת לְפָחוֹת מִשְּׁתוּת
אִיכָּא דְּאִלּוּ שְׁתוּת יָדוֹ עַל הָעֶלְיוֹנָה רָצָה חוֹזֵר רָצָה קוֹנֶה וּמַחֲזִיר אוֹנָאָה וְאִילּוּ פָּחוֹת מִשְּׁתוּת קָנָה וּמַחְזִיר אוֹנָאָה
מַאי תָּא שְׁמַע חָזְרוּ לְדִבְרֵי חֲכָמִים
סַבְרוּהָ פָּחוֹת מִשְּׁלִישׁ לְרַבִּי טַרְפוֹן כְּפָחוֹת מִשְּׁתוּת לְרַבָּנַן דָּמֵי אִי אָמְרַתְּ בִּשְׁלָמָא פָּחוֹת מִשְּׁתוּת לְרַבָּנַן בִּכְדֵי שֶׁיַּרְאֶה לַתַּגָּר אוֹ לִקְרוֹבוֹ וּלְרַבִּי טַרְפוֹן כׇּל הַיּוֹם מִשּׁוּם הָכִי חָזְרוּ אֶלָּא אִי אָמְרַתְּ פָּחוֹת מִשְּׁתוּת לְרַבָּנַן לְאַלְתַּר הָוְיָא מְחִילָה
<h2>דף נ:</h2>
וּלְרַבִּי טַרְפוֹן נָמֵי לְאַלְתַּר הָוְיָא מְחִילָה אַמַּאי חָזְרוּ בִּדְרַבִּי טַרְפוֹן נִיחָא לְהוּ טְפֵי דְּמַאי דְּרַבָּנַן קָא מְשַׁוֵּי לְהוּ אוֹנָאָה לְרַבִּי טַרְפוֹן הָוְיָא מְחִילָה
מִי סָבְרַתְּ פָּחוֹת מִשְּׁלִישׁ לְרַבִּי טַרְפוֹן כְּפָחוֹת מִשְּׁתוּת לְרַבָּנַן דָּמֵי לָא מִשְּׁתוּת וְעַד שְׁלִישׁ לְרַבִּי טַרְפוֹן כִּשְׁתוּת עַצְמָהּ לְרַבָּנַן דָּמֵי אִי הָכִי בְּמַאי שָׂמְחוּ מֵעִיקָּרָא
תִּפְשׁוֹט דְּבִטּוּל מִקָּח לְרַבָּנַן לְעוֹלָם חוֹזֵר דְּכֵיוָן דַּאֲמַר לְהוּ רַבִּי טַרְפוֹן הָוְיָא אוֹנָאָה שָׂמְחוּ כִּי אֲמַר לְהוּ כׇּל הַיּוֹם חָזְרוּ
דְּאִי סָלְקָא דַעְתָּךְ דְּבִטּוּל מִקָּח לְרַבָּנַן בִּכְדֵי שֶׁיַּרְאֶה לַתַּגָּר אוֹ לִקְרוֹבוֹ בְּמַאי שָׂמְחוּ שָׂמְחוּ בְּשֶׁתּוּת עַצְמָהּ דִּלְרַבִּי טַרְפוֹן מְחִילָה וּלְרַבָּנַן אוֹנָאָה
אִיבַּעְיָא לְהוּ בִּטּוּל מִקָּח לְרַבָּנַן לְעוֹלָם חוֹזֵר אוֹ דִלְמָא בִּכְדֵי שֶׁיַּרְאֶה לַתַּגָּר אוֹ לִקְרוֹבוֹ וְאִם תִּמְצָא לוֹמַר בִּכְדֵי שֶׁיַּרְאֶה לַתַּגָּר אוֹ לִקְרוֹבוֹ מָה אִיכָּא בֵּין שְׁתוּת לְיָתֵר עַל שְׁתוּת אִיכָּא דְּאִילּוּ שְׁתוּת מִי שֶׁנִּתְאַנָּה חוֹזֵר וְאִילּוּ יָתֵר עַל שְׁתוּת שְׁנֵיהֶם חוֹזְרִים
מַאי תָּא שְׁמַע חָזְרוּ לְדִבְרֵי חֲכָמִים אִי אָמְרַתְּ בִּשְׁלָמָא בִּטּוּל מִקָּח לְרַבָּנַן בִּכְדֵי שֶׁיַּרְאֶה לַתַּגָּר אוֹ לִקְרוֹבוֹ וּלְרַבִּי טַרְפוֹן כׇּל הַיּוֹם מִשּׁוּם הָכִי חָזְרוּ אֶלָּא אִי אָמְרַתְּ בִּטּוּל מִקָּח לְרַבָּנַן לְעוֹלָם חוֹזֵר אַמַּאי חָזְרוּ בִּדְרַבִּי טַרְפוֹן נִיחָא לְהוּ טְפֵי דְּקָא מְשַׁוֵּי לְהוּ אוֹנָאָה כׇּל הַיּוֹם וְתוּ לָא
בִּטּוּל מִקָּח לָא שְׁכִיחַ
אָמַר רָבָא הִלְכְתָא פָּחוֹת מִשְּׁתוּת נִקְנֶה מִקָּח יוֹתֵר עַל שְׁתוּת בִּיטּוּל מִקָּח שְׁתוּת קָנָה וּמַחְזִיר אוֹנָאָה וְזֶה וָזֶה בִּכְדֵי שֶׁיַּרְאֶה לַתַּגָּר אוֹ לִקְרוֹבוֹ
תַּנְיָא כְּווֹתֵיהּ דְּרָבָא אוֹנָאָה פָּחוֹת מִשְּׁתוּת נִקְנֶה מִקָּח יָתֵר עַל שְׁתוּת בָּטֵל מִקָּח שְׁתוּת קָנָה וּמַחְזִיר אוֹנָאָה דִּבְרֵי רַבִּי נָתָן רַבִּי יְהוּדָה הַנָּשִׂיא אוֹמֵר יָד מוֹכֵר עַל הָעֶלְיוֹנָה רוֹצֶה אוֹמֵר לוֹ תֵּן לִי מִקָּחִי אוֹ תֵּן לִי מַה שֶּׁאֹנֵיתַנִי וְזֶה וָזֶה בִּכְדֵי שֶׁיַּרְאֶה לַתַּגָּר אוֹ לִקְרוֹבוֹ:
עַד מָתַי מוּתָּר לְהַחֲזִיר כּוּ׳: אָמַר רַב נַחְמָן לֹא שָׁנוּ אֶלָּא לוֹקֵחַ אֲבָל מוֹכֵר לְעוֹלָם חוֹזֵר נֵימָא מְסַיַּיע לֵיהּ חָזְרוּ לְדִבְרֵי חֲכָמִים אִי אָמְרַתְּ בִּשְׁלָמָא מוֹכֵר לְעוֹלָם חוֹזֵר
<h2>דף נא.</h2>
מִשּׁוּם הָכִי חָזְרוּ
אֶלָּא אִי אָמְרַתְּ מוֹכֵר נָמֵי כְּלוֹקֵחַ דָּמֵי מַאי נָפְקָא לְהוּ מִינַּהּ כִּי הֵיכִי דְּעָבְדִי לַיהּ רַבָּנַן תַּקַּנְתָּא לְלוֹקֵחַ הָכִי נָמֵי עָבְדִי לַיהּ רַבָּנַן תַּקַּנְתָּא לְמוֹכֵר
תַּגָּרֵי לוֹד לָא שְׁכִיחַ דְּטָעוּ
אוּשְׁפִּיזְכָנֵיהּ דְּרָמֵי בַּר חָמָא זַבֵּין חֲמָרָא וּטְעָה אַשְׁכְּחֵיהּ דַּהֲוָה עֲצִיב אֲמַר לֵיהּ אַמַּאי עֲצִיבַתְּ אֲמַר לֵיהּ זַבֵּינִי חֲמָרָא וּטְעַאי אֲמַר לֵיהּ זִיל הֲדַר בָּךְ אָמַר לֵיהּ הָא שְׁהַאי לִי יוֹתֵר מִכְּדֵי שֶׁאַרְאֶה לַתַּגָּר אוֹ לִקְרוֹבִי שַׁדְּרֵיהּ לְקַמֵּיהּ דְּרַב נַחְמָן אֲמַר לֵיהּ לֹא שָׁנוּ אֶלָּא לוֹקֵחַ אֲבָל מוֹכֵר לְעוֹלָם חוֹזֵר
מַאי טַעְמָא לוֹקֵחַ מִקָּחוֹ בְּיָדוֹ כֹּל הֵיכָא דְּאָזֵיל מַחְוִי לֵיהּ וְאָמְרִי לֵיהּ אִי טְעָה אִי לָא טְעָה מוֹכֵר דְּלָא נָקֵט מִקָּחֵיהּ בִּידֵיהּ עַד דְּמִיתְרְמֵי לֵיהּ זְבִינְתָּא כִּזְבִינְתֵּיהּ וְיָדַע אִי טְעָה וְאִי לָא טְעָה
הָהוּא גַּבְרָא דַּהֲוָה נָקֵט וַרְשְׁכֵי לְזַבּוֹנֵי קָרֵי שִׁיתָּא וְשָׁוְיָא חַמְשָׁא וְאִי הֲווֹ יָהֲבִי לֵיהּ חַמְשָׁא וּפַלְגָא הֲוָה שָׁקֵיל אֲתָא הָהוּא גַּבְרָא וְאָמַר אִי יָהֵיבְנָא לֵיהּ חַמְשָׁא וּפַלְגָא הָוְיָא מְחִילָה אֶתֵּן לֵיהּ שִׁיתָּא וְאֶתְבְּעֵיהּ לְדִינָא אֲתָא לְקַמֵּיהּ דְּרָבָא אֲמַר לֵיהּ לֹא שָׁנוּ אֶלָּא בְּלוֹקֵחַ מִן הַתַּגָּר אֲבָל בְּלוֹקֵחַ מִבַּעַל הַבַּיִת אֵין לוֹ עָלָיו אוֹנָאָה
הָהוּא גַּבְרָא דַּהֲוָה נָקֵיט כִּיפֵּי לְזַבּוֹנֵי קָרֵי שִׁתִּין וְשָׁוֵי חַמְשִׁין וְאִי הֲווֹ יָהֲבִי לֵיהּ חַמְשִׁין וְחַמְשָׁא הֲוָה שָׁקֵיל אֲתָא הָהוּא גַּבְרָא וְאָמַר אִי יָהֵיבְנָא לֵיהּ חַמְשִׁין וְחַמְשָׁא הָוְיָא מְחִילָה אֶתֵּן לֵיהּ שִׁיתִּין וְאֶתְבְּעֵיהּ לְדִינָא אֲתָא לְקַמֵּיהּ דְּרַב חִסְדָּא אֲמַר לֵיהּ לֹא שָׁנוּ אֶלָּא בְּלוֹקֵחַ מִן הַתַּגָּר אֲבָל בְּלוֹקֵחַ מִן בַּעַל הַבַּיִת אֵין לוֹ עָלָיו אוֹנָאָה
אֲמַר לֵיהּ רַב דִּימִי יִשַׁר וְכֵן אָמַר רַבִּי אֶלְעָזָר יִשַׁר וְהָא אֲנַן תְּנַן כְּשֵׁם שֶׁאוֹנָאָה לְהֶדְיוֹט כָּךְ אוֹנָאָה לַתַּגָּר מַאן הֶדְיוֹט לָאו בַּעַל הַבַּיִת אָמַר רַב חִסְדָּא בְּצַדְרְיָיתָא אֲבָל מָאנֵי תַשְׁמִישְׁתֵּיהּ דְּיַקִּירִי עֲלֵיהּ לָא מְזַבֵּין לְהוּ אִי לָאו בִּדְמֵי יַתִּירֵי:
<strong><big>מַתְנִי׳</big></strong> אֶחָד הַלּוֹקֵחַ וְאֶחָד הַמּוֹכֵר יֵשׁ לָהֶן אוֹנָאָה כְּשֵׁם שֶׁאוֹנָאָה לַהֶדְיוֹט כָּךְ אוֹנָאָה לַתַּגָּר רַבִּי יְהוּדָה אוֹמֵר אֵין אוֹנָאָה לַתַּגָּר מִי שֶׁהוּטַּל עָלָיו יָדוֹ עַל הָעֶלְיוֹנָה רָצָה אוֹמֵר לוֹ תֵּן לִי מְעוֹתַי אוֹ תֵּן לִי מַה שֶּׁאֹנֵיתַנִי:
<strong><big>גְּמָ׳</big></strong> מְנָהָנֵי מִילֵּי דְּתָנוּ רַבָּנַן וְכִי תִמְכְּרוּ מִמְכָּר לַעֲמִיתֶךָ אַל תּוֹנוּ אֵין לִי אֶלָּא שֶׁנִּתְאַנָּה לוֹקֵחַ נִתְאַנָּה מוֹכֵר מִנַּיִן תַּלְמוּד לוֹמַר אוֹ קָנֹה אַל תּוֹנוּ
וְאִיצְטְרִיךְ לְמִכְתַּב לוֹקֵחַ וְאִיצְטְרִיךְ לְמִכְתַּב מוֹכֵר דְּאִי כְּתַב רַחֲמָנָא מוֹכֵר מִשּׁוּם דְּקִים לֵיהּ בִּזְבִינְתֵּיהּ אֲבָל לוֹקֵחַ דְּלָא קִים לֵיהּ בִּזְבִינְתֵּיהּ אֵימָא לָא אַזְהֲרֵיהּ רַחֲמָנָא בְּלֹא תּוֹנוּ
וְאִי כְּתַב רַחֲמָנָא לוֹקֵחַ מִשּׁוּם דְּקָא קָנֵי דְּאָמְרִי אִינָשֵׁי זְבַנְתְּ קְנֵית אֲבָל מוֹכֵר דְּאֹבוֹדֵי קָא מוֹבֵיד דְּאָמְרִי אִינָשֵׁי זַבֵּין אוֹבֵיד אֵימָא לָא אַזְהֲרֵיהּ רַחֲמָנָא בְּלֹא תּוֹנוּ צְרִיכָא:
רַבִּי יְהוּדָה אוֹמֵר אֵין אוֹנָאָה לַתַּגָּר: מִשּׁוּם שֶׁהוּא תַּגָּר אֵין לוֹ אוֹנָאָה
אָמַר רַב נַחְמָן אָמַר רַב בְּתַגָּר סַפְסָר שָׁנוּ מַאי טַעְמָא מִידָּע יָדַע זְבִינְתֵּיהּ כַּמָּה שָׁוְיָא וְאַחוֹלֵי אַחֵיל גַּבֵּיהּ וְהַאי דְּזַבְּנַהּ הָכִי מִשּׁוּם דְּאִתְרַמְיָא לֵיהּ זְבִינְתָּא אַחֲרִיתִי
וְהַשְׁתָּא מִיהָא קָא הָדַר בֵּיהּ רַב אָשֵׁי אָמַר מַאי אֵין לַתַּגָּר אוֹנָאָה אֵינוֹ בְּתוֹרַת אוֹנָאָה שֶׁאֲפִילּוּ פָּחוֹת מִכְּדֵי אוֹנָאָה חוֹזֵר תַּנְיָא כְּווֹתֵיהּ דְּרַב נַחְמָן רַבִּי יְהוּדָה אוֹמֵר תַּגָּר אֵין לוֹ אוֹנָאָה מִפְּנֵי שֶׁהוּא בָּקִי:
מִי שֶׁהוּטַּל עָלָיו יָדוֹ עַל הָעֶלְיוֹנָה וְכוּ׳: מַנִּי מַתְנִיתִין לָא רַבִּי נָתָן וְלָא רַבִּי יְהוּדָה הַנָּשִׂיא
אִי רַבִּי נָתָן מַתְנִיתִין קָתָנֵי רָצָה וּבָרַיְיתָא לָא קָתָנֵי רָצָה אִי רַבִּי יְהוּדָה הַנָּשִׂיא מַתְנִיתִין קָתָנֵי לוֹקֵחַ בָּרַיְיתָא קָתָנֵי מוֹכֵר
(סִימָן זָב רָשׁ)
אָמַר רַבִּי אֶלְעָזָר אוֹנָאָה זוֹ אֵינִי יוֹדֵעַ מִי שְׁנָאָהּ רַבָּה אָמַר לְעוֹלָם רַבִּי נָתָן הִיא וּתְנִי נָמֵי בְּבָרַיְיתָא רָצָה רָבָא אָמַר לְעוֹלָם רַבִּי יְהוּדָה הַנָּשִׂיא הִיא וּמַאי דְּשַׁיַּיר בְּמַתְנִיתִין קָא מְפָרֵישׁ בְּבָרַיְיתָא אָמַר רַב אָשֵׁי דַּיְקָא נָמֵי דְּקָתָנֵי אֶחָד הַלּוֹקֵחַ וְאֶחָד הַמּוֹכֵר וּמְפָרֵשׁ לֵיהּ לְלוֹקֵחַ שְׁמַע מִינַּהּ שַׁיּוֹרֵיה שַׁיְּירֵיהּ לְמוֹכֵר שְׁמַע מִינַּהּ
אִיתְּמַר הָאוֹמֵר לַחֲבֵירוֹ עַל מְנָת שֶׁאֵין לְךָ עָלַי אוֹנָאָה רַב אָמַר יֵשׁ לוֹ עָלָיו אוֹנָאָה וּשְׁמוּאֵל אָמַר אֵין לוֹ עָלָיו אוֹנָאָה לֵימָא רַב דְּאָמַר כְּרַבִּי מֵאִיר וּשְׁמוּאֵל דְּאָמַר כְּרַבִּי יְהוּדָה
דְּתַנְיָא הָאוֹמֵר לְאִשָּׁה הֲרֵי אַתְּ מְקוּדֶּשֶׁת לִי עַל מְנָת שֶׁאֵין לְךָ עָלַי שְׁאֵר כְּסוּת וְעוֹנָה הֲרֵי זוֹ מְקוּדֶּשֶׁת וּתְנָאוֹ בָּטֵל דִּבְרֵי רַבִּי מֵאִיר רַבִּי יְהוּדָה אוֹמֵר בְּדָבָר שֶׁבְּמָמוֹן תְּנָאוֹ קַיָּים
אָמַר לְךָ רַב אֲנָא דַּאֲמַרִי אֲפִילּוּ לְרַבִּי יְהוּדָה עַד כָּאן לָא קָאָמַר רַבִּי יְהוּדָה הָתָם אֶלָּא דְּיָדְעָה וְקָא מָחֲלָה
<h2>דף נא:</h2>
אֲבָל הָכָא מִי יָדַע דְּמָחֵיל
וּשְׁמוּאֵל אָמַר אֲנָא דַּאֲמַרִי אֲפִילּוּ לְרַבִּי מֵאִיר עַד כָּאן לָא קָאָמַר רַבִּי מֵאִיר הָתָם אֶלָּא דְּוַדַּאי קָא עָקַר אֲבָל הָכָא מִי יֵימַר דְּקָא עָקַר מִידֵּי
אָמַר רַב עָנָן לְדִידִי מִפָּרְשָׁא לִי מִינֵּיהּ דְּמָר שְׁמוּאֵל הָאוֹמֵר לַחֲבֵירוֹ עַל מְנָת שֶׁאֵין לְךָ עָלַי אוֹנָאָה אֵין לוֹ עָלָיו אוֹנָאָה עַל מְנָת שֶׁאֵין בּוֹ אוֹנָאָה הֲרֵי יֵשׁ בּוֹ אוֹנָאָה
מֵיתִיבִי הַנּוֹשֵׂא וְהַנּוֹתֵן בַּאֲמָנָה וְהָאוֹמֵר לַחֲבֵירוֹ עַל מְנָת שֶׁאֵין לְךָ עָלַי אוֹנָאָה אֵין לוֹ עָלָיו אוֹנָאָה לְרַב דְּאָמַר אֲנָא דַּאֲמַרִי אֲפִילּוּ לְרַבִּי יְהוּדָה הָא מַנִּי
אָמַר אַבָּיֵי מְחַוַּורְתָּא רַב אָמַר כְּרַבִּי מֵאִיר וּשְׁמוּאֵל דְּאָמַר כְּרַבִּי יְהוּדָה
רָבָא אָמַר לָא קַשְׁיָא כָּאן בִּסְתָם כָּאן בִּמְפָרֵשׁ
דְּתַנְיָא בַּמֶּה דְּבָרִים אֲמוּרִים בִּסְתָם אֲבָל בִּמְפָרֵשׁ מוֹכֵר שֶׁאָמַר לַלּוֹקֵחַ חֵפֶץ זֶה שֶׁאֲנִי מוֹכֵר לָךְ בְּמָאתַיִם יוֹדֵעַ אֲנִי בּוֹ שֶׁאֵינוֹ שָׁוֶה אֶלָּא מָנֶה עַל מְנָת שֶׁאֵין לְךָ עָלַי אוֹנָאָה אֵין לוֹ עָלָיו אוֹנָאָה וְכֵן לוֹקֵחַ שֶׁאָמַר לַמּוֹכֵר חֵפֶץ זֶה שֶׁאֲנִי לוֹקֵחַ מִמְּךָ בְּמָנֶה יוֹדֵעַ אֲנִי בּוֹ שֶׁשָּׁוֶה מָאתַיִם עַל מְנָת שֶׁאֵין לְךָ עָלַי אוֹנָאָה אֵין לוֹ עָלָיו אוֹנָאָה
תָּנוּ רַבָּנַן הַנּוֹשֵׂא וְהַנּוֹתֵן בַּאֲמָנָה הֲרֵי זֶה לֹא יְחַשֵּׁב אֶת הָרַע בַּאֲמָנָה וְאֶת הַיָּפֶה בְּשָׁוֶה אֶלָּא אוֹ זֶה וָזֶה בַּאֲמָנָה אוֹ זֶה וָזֶה בְּשָׁוֶה
וְנוֹתֵן לוֹ שְׂכַר כַּתָּף שְׂכַר גַּמָּל שְׂכַר פּוּנְדָּק שְׂכַר עַצְמוֹ אֵינוֹ נוֹטֵל שֶׁכְּבָר נָתַן לוֹ שְׂכָרוֹ מִשָּׁלֵם
שְׂכָרוֹ מִשָּׁלֵם מֵהֵיכָא קָא יָהֵיב לֵיהּ אָמַר רַב פָּפָּא בְּצַדְרוֹיֵי דְּיָהֲבִי אַרְבַּע לִמְאָה:
<strong><big>מַתְנִי׳</big></strong> כַּמָּה תְּהֵא הַסֶּלַע חֲסֵירָה וְלֹא יְהֵא בָּהּ אוֹנָאָה רַבִּי מֵאִיר אוֹמֵר אַרְבַּע אִיסָּרוֹת אִיסָּר לְדִינָר וְרַבִּי יְהוּדָה אוֹמֵר אַרְבַּע פּוּנְדְּיוֹנוֹת פּוּנְדְּיוֹן לְדִינָר וְרַבִּי שִׁמְעוֹן אוֹמֵר
<h2>דף נב.</h2>
שְׁמוֹנָה פּוּנְדְּיוֹנוֹת שְׁנֵי פּוּנְדְּיוֹנוֹת לְדִינָר
עַד מָתַי מוּתָּר לְהַחְזִיר בִּכְרַכִּים עַד כְּדֵי שֶׁיַּרְאֶה לַשּׁוּלְחָנִי בִּכְפָרִים עַד עַרְבֵי שַׁבָּתוֹת אִם הָיָה מַכִּירָהּ אֲפִילּוּ לְאַחַר שְׁנֵים עָשָׂר חֹדֶשׁ מְקַבְּלָהּ הֵימֶנּוּ וְאֵין לוֹ עָלָיו אֶלָּא תַּרְעוֹמֶת
וְנוֹתְנָהּ לְמַעֲשֵׂר שֵׁנִי וְאֵינוֹ חוֹשֵׁשׁ שֶׁאֵינוֹ אֶלָּא נֶפֶשׁ רָעָה:
<strong><big>גְּמָ׳</big></strong> וּרְמִינְהִי עַד כַּמָּה תְּהֵא הַסֶּלַע חֲסֵירָה וְיִהְיֶה בָּהּ אוֹנָאָה
אָמַר רַב פָּפָּא לָא קַשְׁיָא תַּנָּא דִּידַן קָא חָשֵׁיב מִמַּטָּה לְמַעְלָה תַּנָּא בָּרָא קָא חָשֵׁיב מִלְּמַעְלָה לְמַטָּה
מַאי שְׁנָא בְּסֶלַע דִּפְלִיגִי וּמַאי שְׁנָא בְּטַלִּית דְּלָא פְּלִיגִי
אָמַר רָבָא מַאן תְּנָא טַלִּית רַבִּי שִׁמְעוֹן הִיא אַבָּיֵי אָמַר טַלִּית עַד שְׁתוּת מָחֵיל אִינִישׁ דְּאָמְרִי אִינָשֵׁי עֲשִׁיק לְגַבָּיךְ וְשָׁוֵי לִכְרֵסָיךְ סֶלַע כֵּיוָן דְּלָא סַגִּי לֵיהּ לָא מָחֵיל
גּוּפָא עַד כַּמָּה תְּהֵא הַסֶּלַע חֲסֵירָה וִיהֵא בָּהּ אוֹנָאָה רַבִּי מֵאִיר אוֹמֵר אַרְבָּעָה אִיסָּרוֹת אִיסָּר לְדִינָר רַבִּי יְהוּדָה אוֹמֵר אַרְבָּעָה פּוּנְדְּיוֹנוֹת פּוּנְדְּיוֹן לְדִינָר רַבִּי שִׁמְעוֹן אוֹמֵר שְׁמוֹנָה פּוּנְדְּיוֹנוֹת שְׁנֵי פּוּנְדְיוֹנִים לְדִינָר יָתֵר עַל כֵּן מוֹכְרָהּ בְּשׇׁוְיָהּ
עַד כַּמָּה תִּיפָּחֵת וִיהֵא רַשַּׁאי לְקַיְּימָהּ בְּסֶלַע עַד שֶׁקֶל בְּדִינָר עַד רוֹבַע פָּחוֹת מִכֵּן אִיסָּר אָסוּר לְהוֹצִיאָהּ הֲרֵי זֶה לֹא יִמְכְּרֶנָּה לֹא לַתַּגָּר וְלֹא לְחָרָם וְלֹא לְהָרָג מִפְּנֵי שֶׁמְּרַמִּין בָּהּ אֶת אֲחֵרִים אֶלָּא יִקֳּבֶנָּה וְיִתְלֶנָּה בְּצַוַּאר בְּנוֹ אוֹ בְּצַוַּאר בִּתּוֹ
אָמַר מָר בְּסֶלַע עַד שֶׁקֶל בְּדִינָר עַד רוֹבַע מַאי שְׁנָא בְּסֶלַע עַד שֶׁקֶל וּמַאי שְׁנָא בְּדִינָר עַד רוֹבַע
אָמַר אַבָּיֵי מַאי רוֹבַע דְּקָתָנֵי נָמֵי רוֹבַע שֶׁקֶל אָמַר רָבָא דַּיְקָא נָמֵי דְּקָא תָּנֵי רוֹבַע וְלָא קָתָנֵי רְבִיעַ שְׁמַע מִינַּהּ
לְמָה לֵיהּ לְמִתְלְיֵיהּ לְדִינָר בְּשֶׁקֶל מִלְּתָא אַגַּב אוֹרְחֵיהּ קָא מַשְׁמַע לַן דְּאִיכָּא דִּינָר דְּאָתֵי מִשֶּׁקֶל
מְסַיַּיע לֵיהּ לְרַבִּי אַמֵּי דְּאָמַר רַבִּי אַמֵּי דִּינָר הַבָּא מִשֶּׁקֶל מוּתָּר לְקַיְּימוֹ דִּינָר הַבָּא מִסֶּלַע אָסוּר לְקַיְּימוֹ:
פָּחוֹת מִכֵּן אִיסָּר אָסוּר לְהוֹצִיאָהּ: מַאי קָאָמַר אָמַר אַבָּיֵי הָכִי קָאָמַר פָּחֲתָה סֶלַע יוֹתֵר מִכְּדֵי אוֹנָאָה אִיסָּר אָסוּר אֲמַר לֵיהּ רָבָא אִי הָכִי אֲפִילּוּ מַשֶּׁהוּ נָמֵי אֶלָּא אָמַר רָבָא פָּחֲתָה סֶלַע אִיסָּר לְדִינָר אָסוּר וּסְתָמָא כְּרַבִּי מֵאִיר
תְּנַן הָתָם סֶלַע שֶׁנִּפְסְלָה וְהִתְקִינָהּ שֶׁיְּהֵא שׁוֹקֵל בָּהּ מִשְׁקָלוֹת טְמֵאָה עַד כַּמָּה תִּיפָּחֵת וִיהֵא רַשַּׁאי לְקַיְּימָהּ (לַסֶּלַע) שְׁנֵי דִּינָרִים פָּחוֹת מִכֵּן יָקוֹץ
יָתֵר עַל כֵּן מַאי אָמַר רַב הוּנָא פָּחוֹת מִכֵּן יָקוֹץ יָתֵר עַל כֵּן יָקוֹץ רַבִּי אַמֵּי אָמַר פָּחוֹת מִכֵּן יָקוֹץ יָתֵר עַל כֵּן יְקַיֵּים
מֵיתִיבִי
<h2>דף נב:</h2>
יָתֵר עַל כֵּן מוֹכְרָהּ בְּשׇׁוְיָהּ מַאי לָאו שֶׁפָּחֲתָה יוֹתֵר מִכְּדֵי אוֹנָאָתָהּ לָא יְתֵירָה דְּאַכַּתִּי לָא פָּחֲתָה בִּכְדֵי אוֹנָאָתָהּ מוֹכְרָהּ בְּשׇׁוְיָהּ
מֵתִיבִי עַד כַּמָּה תִּיפָּחֵת וִיהֵא רַשַּׁאי לְקַיְּימָהּ בְּסֶלַע עַד שֶׁקֶל מַאי לָאו דִּפְחַית פּוּרְתָּא פּוּרְתָּא לָא דִּנְפִיל לְנוּרָא וְאִפְּחִות בַּחֲדָא זִימְנָא
אָמַר מָר יִקֳּבֶנָּה וְיִתְלֶנָּה בְּצַוַּאר בְּנוֹ אוֹ בְּצַוַּאר בִּתּוֹ וּרְמִינְהוּ לֹא יַעֲשֶׂנָּה מִשְׁקָל בֵּין מִשְׁקְלוֹתָיו וְלֹא יִזְרְקֶנָּה בֵּין גְּרוּטוֹתָיו וְלֹא יִקֳּבֶנָּה וְיִתְלֶנָּה בְּצַוַּאר בְּנוֹ וּבְצַוַּאר בִּתּוֹ אֶלָּא אוֹ יִשְׁחוֹק אוֹ יִתּוֹךְ אוֹ יָקוֹץ אוֹ יוֹלִיךְ לְיָם הַמֶּלַח
אָמַר רַבִּי אֶלְעָזָר וְאָמְרִי לַהּ רַב הוּנָא אָמַר רַבִּי אֶלְעָזָר לָא קַשְׁיָא כָּאן בָּאֶמְצַע כָּאן מִן הַצַּד:
עַד מָתַי מוּתָּר לְהַחֲזִיר בִּכְרַכִּים עַד שֶׁיַּרְאֶה לַשּׁוּלְחָנִי בִּכְפָרִים עַד עַרְבֵי שַׁבָּתוֹת: מַאי שְׁנָא בְּסֶלַע דִּמְפַלֵּיג וּמַאי שְׁנָא בְּטַלִּית דְּלָא מְפַלֵּיג
אֲמַר אַבָּיֵי כִּי תְּנַן נָמֵי מַתְנִיתִין בְּטַלִּית בִּכְרַכִּין תְּנַן רָבָא אָמַר טַלִּית כֹּל אִינִישׁ קִים לֵיהּ בְּגַוַּהּ סֶלַע כֵּיוָן דְּלָאו כֹּל אִינִישׁ קִים לֵיהּ בְּגַוַּהּ אֶלָּא שׁוּלְחָנִי הִלְכָּךְ בִּכְרַכִּים דְּאִיכָּא שׁוּלְחָנִי עַד שֶׁיַּרְאֶה לַשּׁוּלְחָנִי בִּכְפָרִים דְּלֵיכָּא שׁוּלְחָנִי עַד עַרְבֵי שַׁבָּתוֹת דְּסָלְקִין לְשׁוּקָא:
וְאִם הָיָה מַכִּירָהּ אֲפִילּוּ לְאַחַר שְׁנֵים עָשָׂר חֹדֶשׁ כּוּ׳: הֵיכָא אִי בִּכְרַכִּין הָא אָמְרַתְּ עַד שֶׁיַּרְאֶה לַשּׁוּלְחָנִי אִי בִּכְפָרִים הָא אָמְרַתְּ עַד עַרְבֵי שַׁבָּתוֹת
אָמַר רַב חִסְדָּא מִידַּת חֲסִידוּת שָׁנוּ כָּאן אִי הָכִי אֵימָא סֵיפָא אֵין לוֹ עָלָיו אֶלָּא תַּרְעוֹמֶת לְמַאן אִי לְחָסִיד לָא קַבּוֹלֵי לִיקַבְּלַהּ מִינֵּיהּ וְלָא תַּרְעוֹמֶת תֶּיהְוֵי לֵיהּ וְאֶלָּא לְהַאיְךְ דְּקַבְּלַהּ מִינֵּיהּ וּלְבָתַר דִּמְקַבְּלַהּ מִינֵּיהּ תַּרְעוֹמֶת תֶּיהְוֵי לֵיהּ
הָכִי קָאָמַר הָא אַחֵר אַף עַל פִּי שֶׁאֵין מְקַבְּלָהּ הֵימֶנּוּ אֵין לוֹ עָלָיו אֶלָּא תַּרְעוֹמֶת:
וְנוֹתְנָהּ לְמַעֲשֵׂר שֵׁנִי וְאֵינוֹ חוֹשֵׁשׁ שֶׁאֵינוֹ אֶלָּא נֶפֶשׁ רָעָה: אָמַר רַב פָּפָּא שְׁמַע מִינַּהּ הַאי מַאן דְּמוֹקֵים אַזּוּזֵי מִיקְּרֵי נֶפֶשׁ רָעָה וְהָנֵי מִילֵּי הוּא דְּסָגֵי לְהוּ
מְסַיַּיע לֵיהּ לְחִזְקִיָּה דְּאָמַר חִזְקִיָּה בָּא לְפוֹרְטָהּ פּוֹרְטָהּ בְּשׇׁוְיָהּ בָּא לְחַלְּלָהּ מְחַלְּלָהּ בְּיָפָה
מַאי קָאָמַר הָכִי קָאָמַר אַף עַל פִּי כְּשֶׁבָּא לְפוֹרְטָהּ פּוֹרְטָהּ בְּשׇׁוְיָהּ כְּשֶׁהוּא מְחַלְּלָהּ מְחַלְּלָהּ בְּיָפָה
לְמֵימְרָא דְּסָבַר חִזְקִיָּה דִּמְזַלְזְלִינַן בְּמַעֲשֵׂר שֵׁנִי וְהָאָמַר חִזְקִיָּה מַעֲשֵׂר שֵׁנִי שֶׁאֵין בּוֹ שָׁוֶה פְּרוּטָה אוֹמֵר הוּא וְחוּמְשׁוֹ מְחוּלָּל עַל מָעוֹת הָרִאשׁוֹנוֹת לְפִי שֶׁאִי אֶפְשָׁר לוֹ לְאָדָם לְצַמְצֵם מְעוֹתָיו
מַאי בְּיָפָה בְּתוֹרַת יָפָה דִּתְרֵי זִילֵי לָא מְזַלְזְלִינַן בֵּיהּ
גּוּפָא אָמַר חִזְקִיָּה מַעֲשֵׂר שֵׁנִי שֶׁאֵין בּוֹ שָׁוֶה פְּרוּטָה אוֹמֵר הוּא וְחוּמְשׁוֹ מְחוּלָּל עַל מָעוֹת הָרִאשׁוֹנוֹת לְפִי שֶׁאִי אֶפְשָׁר לוֹ לְאָדָם לְצַמְצֵם מְעוֹתָיו
מֵיתִיבִי הַתְּרוּמָה וְהַבִּיכּוּרִים חַיָּיבִין עֲלֵיהֶן מִיתָה וָחוֹמֶשׁ
<h2>דף נג.</h2>
וַאֲסוּרִים לְזָרִים וְהֵן נִכְסֵי כֹהֵן וְעוֹלִים בְּאֶחָד וּמֵאָה וּטְעוּנִין רְחִיצַת יָדַיִם וְהֶעֱרֵב שֶׁמֶשׁ הֲרֵי אֵלּוּ בִּתְרוּמָה וּבִכּוּרִים מַה שֶּׁאֵין כֵּן בַּמַּעֲשֵׂר
מַאי מַה שֶּׁאֵין כֵּן בַּמַּעֲשֵׂר לָאו מִכְּלָל דְּמַעֲשֵׂר בָּטֵיל בְּרוּבָּא וְאִם אִיתָא דְּחִזְקִיָּה הֲוָה לֵיהּ דָּבָר שֶׁיֵּשׁ לוֹ מַתִּירִין וְכׇל דָּבָר שֶׁיֵּשׁ לוֹ מַתִּירִין אֲפִילּוּ בְּאֶלֶף לֹא בָּטֵיל
וּמִמַּאי דְּמַה שֶּׁאֵין כֵּן בַּמַּעֲשֵׂר דְּבָטֵיל בְּרוּבָּא דִּלְמָא לָא בָּטֵיל כְּלָל לָא מָצֵית אָמְרַתְּ הָכִי דִּלְגַבֵּי תְּרוּמָה חוּמְרֵי דִתְרוּמָה קָתָנֵי קוּלֵּי דִתְרוּמָה לָא קָתָנֵי וְהָא קָא תָנֵי וְהֵן נִכְסֵי כֹהֵן
לָא סָלְקָא דַּעְתָּךְ דְּתַנְיָא בְּהֶדְיָא מַעֲשֵׂר שֵׁנִי בָּטֵיל בְּרוּבָּא וּבְאֵיזֶה מַעֲשֵׂר שֵׁנִי אָמְרוּ בְּמַעֲשֵׂר שֶׁאֵין בּוֹ שָׁוֶה פְּרוּטָה וְשֶׁנִּכְנַס לִירוּשָׁלַיִם וְיָצָא וְאִם אִיתָא לִדְחִזְקִיָּה לֶיעְבֵּד לֵיהּ לִדְחִזְקִיָּה וְנִיחַלְּלֵיהּ עַל מָעוֹת הָרִאשׁוֹנוֹת דְּלָא פָּרֵיק
וְנַיְתֵי מַעֲשֵׂר דְּאִית לֵיהּ (וְנִצְטָרְפִינְהוּ) [וּנְצָרֵף] דְּאוֹרָיְיתָא וּדְרַבָּנַן לָא מִצְטָרְפִי
וְנַיְתֵי דְּמַאי דִּלְמָא אָתֵי לְאֵתוֹיֵי וַדַּאי
וְנַיְתֵי שְׁתֵּי פְרוּטוֹת וּנְחַלֵּל עֲלַיְיהוּ מַעֲשֵׂר בִּפְרוּטָה וּמֶחֱצָה וּנְחַלֵּל הַאי עַל הַיְאךְ יַתִּירָא מִי סָבְרַתְּ פְּרוּטָה וּמֶחֱצָה תָּפְסָה שְׁתֵּי פְרוּטוֹת לָא פְּרוּטָה תָּפְסָה פְּרוּטָה וַחֲצִי פְּרוּטָה לָא תָּפְסָה הֲדַר הָוְיָא לֵיהּ דְּאוֹרָיְיתָא וּדְרַבָּנַן וּדְאוֹרָיְיתָא וּדְרַבָּנַן לָא מִצְטָרְפִי
וְנַיְתֵי אִיסָּר דִּלְמָא אָתֵי לְאֵתוֹיֵי פְּרוּטוֹת
וְשֶׁנִּכְנַס לִירוּשָׁלַיִם וְיָצָא וְאַמַּאי וְלִיהְדַּר וּנְעַיְּילֵיהּ בְּשֶׁנִּטְמָא וְנִפְרְקֵיהּ דְּאָמַר רַבִּי אֶלְעָזָר מִנַּיִן לְמַעֲשֵׂר שֵׁנִי שֶׁנִּטְמָא שֶׁפּוֹדִין אוֹתוֹ
<h2>דף נג:</h2>
אֲפִילּוּ בִּירוּשָׁלַיִם שֶׁנֶּאֱמַר כִּי לֹא תוּכַל שְׂאֵתוֹ וְאֵין שְׂאֵת אֶלָּא אֲכִילָה שֶׁנֶּאֱמַר וַיִּשָּׂא מַשְׂאֹת מֵאֵת פָּנָיו
אֶלָּא בְּלָקוּחַ בְּכֶסֶף מַעֲשֵׂר שֵׁנִי לָקוּחַ בְּכֶסֶף מַעֲשֵׂר נָמֵי לִיפְרְקֵיהּ דִּתְנַן הַלָּקוּחַ בְּכֶסֶף מַעֲשֵׂר שֵׁנִי שֶׁנִּטְמָא יִפָּדֶה כְּרַבִּי יְהוּדָה דְּאָמַר יִקָּבֵר
אִי רַבִּי יְהוּדָה מַאי אִירְיָא יָצָא אֲפִילּוּ לֹא יָצָא נָמֵי אֶלָּא לְעוֹלָם בְּטָהוֹר וּמַאי יָצָא דִּנְפוּל מְחִיצוֹת
וְהָאָמַר רָבָא מְחִיצָה לֶאֱכוֹל דְּאוֹרָיְיתָא מְחִיצוֹת לִקְלוֹט דְּרַבָּנַן וְכִי גְּזַרוּ דְּרַבָּנַן כִּי אִיתַנְהוּ לִמְחִיצוֹת כִּי לֵיתַנְהוּ לִמְחִיצוֹת לָא גְּזַרוּ רַבָּנַן לָא פְּלוּג רַבָּנַן בֵּין אִיתַנְהוּ לִמְחִיצוֹת בֵּין לֵיתַנְהוּ לִמְחִיצוֹת
רַב הוּנָא בַּר יְהוּדָה אָמַר רַב שֵׁשֶׁת חֲדָא קָתָנֵי מַעֲשֵׂר שֵׁנִי שֶׁאֵין בּוֹ שָׁוֶה פְּרוּטָה שֶׁנִּכְנַס לִירוּשָׁלַיִם וְיָצָא אַמַּאי וְנִיהְדַּר וּנְעַיְּילֵיהּ וְנֵיכְלֵיהּ דִּנְפוּל מְחִיצוֹת
וְנִפְרְקֵיהּ הָאָמַר רָבָא מְחִיצָה לֶאֱכוֹל דְּאוֹרָיְיתָא מְחִיצָה לִקְלוֹט דְּרַבָּנַן וְכִי גְּזַרוּ רַבָּנַן כִּי אִיתַנְהוּ לִמְחִיצוֹת כִּי לֵיתַנְהוּ לִמְחִיצוֹת לָא גְּזַרוּ רַבָּנַן לָא פְּלוּג רַבָּנַן
אִי הָכִי מַאי אִירְיָא אֵין בּוֹ שָׁוֶה פְּרוּטָה אֲפִילּוּ יֵשׁ בּוֹ נָמֵי לָא מִיבַּעְיָא קָאָמַר לָא מִיבַּעְיָא יֵשׁ בּוֹ דְּקָלְטָן לֵיהּ מְחִיצוֹת אֲבָל אֵין בּוֹ אֵימָא לָא קְלַטוּ לֵיהּ מְחִיצוֹת קָא מַשְׁמַע לַן
תָּנוּ רַבָּנַן אִם גָּאֹל יִגְאַל אִישׁ מִמַּעַשְׂרוֹ מִמַּעַשְׂרוֹ וְלֹא כׇּל מַעַשְׂרוֹ פְּרָט לְמַעֲשֵׂר שֵׁנִי שֶׁאֵין בּוֹ שָׁוֶה פְּרוּטָה אִיתְּמַר רַב אַמֵּי אָמַר אֵין בּוֹ רַב אַסִּי אָמַר אֵין בְּחוּמְשׁוֹ רַבִּי יוֹחָנָן אָמַר אֵין בּוֹ רַבִּי שִׁמְעוֹן בֶּן לָקִישׁ אָמַר אֵין בְּחוּמְשׁוֹ
מֵיתִיבִי מַעֲשֵׂר שֵׁנִי שֶׁאֵין בּוֹ שָׁוֶה פְּרוּטָה דַּיּוֹ שֶׁיֹּאמַר הוּא וְחוּמְשׁוֹ מְחוּלָּל עַל מָעוֹת רִאשׁוֹנוֹת
בִּשְׁלָמָא לְמַאן דְּאָמַר אֵין בְּחוּמְשׁוֹ הַיְינוּ דְּקָתָנֵי דַּיּוֹ דְּאַף עַל גַּב דִּבְדִידֵיהּ אִית בֵּיהּ כֵּיוָן דִּבְחוּמְשֵׁיהּ לֵיכָּא שַׁפִּיר אֶלָּא לְמַאן דְּאָמַר אֵין בּוֹ מַאי דַּיּוֹ קַשְׁיָא
אִיבַּעְיָא לְהוּ חוּמְשָׁא מִלְּגָיו אוֹ חוּמְשָׁא מִלְּבַר אָמַר רָבִינָא תָּא שְׁמַע הַבְּעָלִים אוֹמְרִים בְּעֶשְׂרִים וְכׇל אָדָם בְּעֶשְׂרִים הַבְּעָלִים קוֹדְמִין מִפְּנֵי שֶׁמּוֹסִיפִין חוֹמֶשׁ אָמַר אֶחָד הֲרֵי עָלַי בְּעֶשְׂרִים וְאֶחָד
<h2>דף נד.</h2>
הַבְּעָלִים נוֹתְנִין עֶשְׂרִים וָשֵׁשׁ עֶשְׂרִים וּשְׁנַיִם הַבְּעָלִים נוֹתְנִין עֶשְׂרִים וָשֶׁבַע בְּעֶשְׂרִים וְשָׁלֹשׁ הַבְּעָלִים נוֹתְנִין עֶשְׂרִים וּשְׁמוֹנֶה בְּעֶשְׂרִים וְאַרְבַּע הַבְּעָלִים נוֹתְנִין עֶשְׂרִים וָתֵשַׁע
עֶשְׂרִים וְחָמֵשׁ הַבְּעָלִים נוֹתְנִין שְׁלֹשִׁים לְפִי שֶׁאֵין מוֹסִיפִין חוֹמֶשׁ עַל עִילּוּי שֶׁל זֶה שְׁמַע מִינַּהּ חוּמְשָׁא מִלְּבַר שְׁמַע מִינַּהּ
כְּתַנָּאֵי וְיָסַף חֲמִשִׁתוֹ עָלָיו שֶׁיְּהֵא הוּא וְחוּמְשׁוֹ חֲמִשָּׁה דִּבְרֵי רַבִּי יֹאשִׁיָּה רַבִּי יוֹנָתָן אוֹמֵר חֲמִישִׁיתוֹ חוּמְשׁוֹ שֶׁל קֶרֶן
אִיבַּעְיָא לְהוּ חוֹמֶשׁ מְעַכֵּב אוֹ אֵינוֹ מְעַכֵּב אַרְבְּעָה בְּאַרְבְּעָה פָּרֵיק וְאַכְּנַפְשֵׁיהּ מוֹסִיף חוֹמֶשׁ אַלְמָא חוֹמֶשׁ לָא מְעַכֵּב אוֹ דִּלְמָא אַרְבְּעָה בְּחַמְשָׁה פָּרֵיק וְחוֹמֶשׁ מְעַכֵּב
אָמַר רָבִינָא תָּא שְׁמַע הַדְּמַאי אֵין לוֹ חוֹמֶשׁ וְאֵין לוֹ בִּיעוּר
הָא קֶרֶן יֵשׁ לוֹ מַאי טַעְמָא קֶרֶן דִּמְעַכֵּב בִּדְאוֹרָיְיתָא אִיתַהּ בִּדְרַבָּנַן חוֹמֶשׁ דְּלָא מְעַכֵּב בִּדְאוֹרָיְיתָא לֵיתַהּ בִּדְרַבָּנַן
לֵימָא כְּתַנָּאֵי נָתַן אֶת הַקֶּרֶן וְלֹא נָתַן אֶת הַחוֹמֶשׁ רַבִּי אֱלִיעֶזֶר אוֹמֵר יֹאכַל רַבִּי יְהוֹשֻׁעַ אוֹמֵר לֹא יֹאכַל אָמַר רַבִּי נִרְאִין דִּבְרֵי רַבִּי אֱלִיעֶזֶר בַּשַּׁבָּת וְדִבְרֵי רַבִּי יְהוֹשֻׁעַ בַּחוֹל
מִדְּאָמַר נִרְאִין דִּבְרֵי רַבִּי אֱלִיעֶזֶר בַּשַּׁבָּת מִכְּלָל דִּפְלִיגִי אֲפִילּוּ בְּחוֹל מִדְּאָמַר נִרְאִין דִּבְרֵי רַבִּי יְהוֹשֻׁעַ בַּחוֹל מִכְּלָל דִּפְלִיגִי אֲפִילּוּ בְּשַׁבָּת
מַאי לָאו בְּהָא סְבָרָא קָמִיפַּלְגִי דְּרַבִּי אֱלִיעֶזֶר סָבַר חוֹמֶשׁ לָא מְעַכֵּב וְרַבִּי יְהוֹשֻׁעַ סָבַר חוֹמֶשׁ מְעַכֵּב
אָמַר רַב פָּפָּא לָא דְּכוּלֵּי עָלְמָא חוֹמֶשׁ לָא מְעַכֵּב וְהָכָא בְּחָיְישִׁינַן לִפְשִׁיעוּתָא קָמִיפַּלְגִי מָר סָבַר חָיְישִׁינַן לִפְשִׁיעוּתָא וּמַר סָבַר לָא חָיְישִׁינַן לִפְשִׁיעוּתָא
אָמַר רַבִּי יוֹחָנָן הַכֹּל מוֹדִים בְּהֶקְדֵּשׁ שֶׁחִילֵּל הוֹאִיל וְגִזְבָּרִין תּוֹבְעִין אוֹתוֹ בַּשּׁוּק
וּבְהֶקְדֵּשׁ לָא פְּלִיגִי וְהָתַנְיָא נָתַן אֶת הַקֶּרֶן וְלֹא נָתַן לוֹ אֶת הַחוֹמֶשׁ רַבִּי אֱלִיעֶזֶר אוֹמֵר חִילֵּל וַחֲכָמִים אוֹמְרִים לֹא חִילֵּל אָמַר רַבִּי נִרְאִין דִּבְרֵי רַבִּי אֱלִיעֶזֶר בְּהֶקְדֵּשׁ וְדִבְרֵי חֲכָמִים בְּמַעֲשֵׂר
מִדְּאָמַר נִרְאִין דִּבְרֵי רַבִּי אֱלִיעֶזֶר בְּהֶקְדֵּשׁ מִכְּלָל דִּפְלִיג אֲפִילּוּ בְּמַעֲשֵׂר מִדְּקָאָמַר נִרְאִין דְּבָרַי חֲכָמִים בְּמַעֲשֵׂר מִכְּלָל דְּאִינְהוּ פְּלִיגִי אֲפִילּוּ בְּהֶקְדֵּשׁ
אֶלָּא אִי אִתְּמַר הָכִי אִתְּמַר אָמַר רַבִּי יוֹחָנָן הַכֹּל מוֹדִים בְּשַׁבָּת בְּהֶקְדֵּשׁ שֶׁחִילֵּל חֲדָא דִּכְתִיב וְקָרָאתָ לַשַּׁבָּת עֹנֶג וְעוֹד הוֹאִיל וְגִזְבָּרִין תּוֹבְעִין אוֹתוֹ בַּשּׁוּק
אָמַר רָמֵי בַּר חָמָא הֲרֵי אָמְרוּ הֶקְדֵּשׁ אֵינוֹ מִתְחַלֵּל עַל הַקַּרְקַע דְּרַחֲמָנָא אָמַר וְנָתַן הַכֶּסֶף וְקָם לוֹ חוּמְשׁוֹ מַהוּ שֶׁיִּתְחַלֵּל עַל הַקַּרְקַע
תְּרוּמָה אֵינָהּ מִשְׁתַּלֶּמֶת אֶלָּא מִן הַחוּלִּין דְּרַחֲמָנָא אָמַר וְנָתַן לַכֹּהֵן אֶת הַקֹּדֶשׁ דָּבָר הָרָאוּי לִהְיוֹת קֹדֶשׁ חוּמְשָׁהּ מַהוּ שֶׁיִּשְׁתַּלֵּם שֶׁלֹּא מִן הַחוּלִּין
מַעֲשֵׂר אֵין מִתְחַלֵּל עַל הָאֲסִימוֹן דְּרַחֲמָנָא אָמַר וְצַרְתָּ הַכֶּסֶף בְּיָדְךָ לְרַבּוֹת כׇּל דָּבָר שֶׁיֵּשׁ עָלָיו צוּרָה חוּמְשׁוֹ מַהוּ שֶׁיִּתְחַלֵּל עַל הָאֲסִימוֹן
אִתְגַּלְגַּל מִלְּתָא וּמְטָא לְקַמֵּיהּ דְּרָבָא אֲמַר לְהוּ אָמַר קְרָא עָלָיו לְרַבּוֹת חוּמְשׁוֹ כְּמוֹתוֹ
אָמַר רָבִינָא אַף אֲנַן נָמֵי תְּנֵינָא הַגּוֹנֵב תְּרוּמָה וְלֹא אֲכָלָהּ מְשַׁלֵּם תַּשְׁלוּמֵי כֶפֶל דְּמֵי תְרוּמָה אֲכָלָהּ מְשַׁלֵּם שְׁנֵי קְרָנִים וָחוֹמֶשׁ קֶרֶן וָחוֹמֶשׁ מִן הַחוּלִּין וְהַקֶּרֶן דְּמֵי תְרוּמָה
<h2>דף נד:</h2>
שְׁמַע מִינַּהּ חוּמְשׁוֹ כְּמוֹתוֹ שְׁמַע מִינַּהּ
אָמַר רָבָא גַּבֵּי גָּזֵל כְּתִיב וַחֲמִשִׁתָיו יֹסֵף עָלָיו וּתְנַן נָתַן לוֹ אֶת הַקֶּרֶן וְנִשְׁבַּע לוֹ עַל הַחוֹמֶשׁ הֲרֵי זֶה מוֹסִיף חוֹמֶשׁ עַל חוֹמֶשׁ עַד שֶׁיִּתְמַעֵט הַקֶּרֶן פָּחוֹת מִשָּׁוֶה פְּרוּטָה
גַּבֵּי תְּרוּמָה כְּתִיב אִישׁ כִּי יֹאכַל קֹדֶשׁ בִּשְׁגָגָה וְיָסַף חֲמִשִׁיתוֹ עָלָיו וּתְנַן הָאוֹכֵל תְּרוּמָה בְּשׁוֹגֵג מְשַׁלֵּם קֶרֶן וָחוֹמֶשׁ אֶחָד הָאוֹכֵל וְאֶחָד הַשּׁוֹתֶה וְאֶחָד הַסָּךְ אֶחָד תְּרוּמָה טְהוֹרָה וְאֶחָד תְּרוּמָה טְמֵאָה מְשַׁלֵּם חוּמְשָׁהּ וְחוּמְשָׁא דְחוּמְשָׁא וְאִילּוּ גַּבֵּי מַעֲשֵׂר לָא מִכְתָּב כְּתִיב וְלָא מִיתְנָא תְּנֵא וְלָא אִיבְּעוֹיֵי אִיבַּעְיָא לַן
גַּבֵּי הֶקְדֵּשׁ כְּתִיב וְאִם הַמַּקְדִּישׁ יִגְאַל אֶת בֵּיתוֹ וְיָסַף חֲמִישִׁית כֶּסֶף עֶרְכְּךָ וּתְנַן הַפּוֹדֶה אֶת הֶקְדֵּשׁוֹ מוֹסִיף חוֹמֶשׁ חוּמְשָׁא תְּנַן חוּמְשָׁא דְחוּמְשָׁא לָא תְּנַן מַאי גַּבֵּי תְּרוּמָה כְּתִיב וְיָסַף גַּבֵּי קֹדֶשׁ נָמֵי הָא כְּתִיב וְיָסַף
אוֹ דִלְמָא גַּבֵּי תְּרוּמָה כְּתִיב וְיָסַף אִי שָׁקְלַתְּ לֵיהּ לְוָיו דִּוְיָסַף וְשָׁדֵית לֵיהּ עַל חֲמִשִּׁיתוֹ הָוֵה לֵיהּ חֲמִישִׁיתָיו גַּבֵּי הֶקְדֵּשׁ כְּתִיב וְיָסַף חֲמִישִׁית אַף עַל גַּב דְּכִי שָׁקְלַתְּ לֵיהּ לְוָיו דִּוְיָסַף וְשָׁדֵית לֵיהּ עַל חֲמִישִׁית סוֹף סוֹף הָוֵה לֵיהּ חֲמִשִׁתוֹ
וְתִיפּוֹק לֵיהּ דְּהָוֵה לֵיהּ הֶקְדֵּשׁ שֵׁנִי וְאָמַר רַבִּי יְהוֹשֻׁעַ בֶּן לֵוִי אַהֶקְדֵּשׁ רִאשׁוֹן מוֹסִיף חוֹמֶשׁ עַל הֶקְדֵּשׁ שֵׁנִי אֵין מוֹסִיף חוֹמֶשׁ אֲמַר לֵיהּ רַב פַּפִּי לְרָבִינָא הָכִי אָמַר רָבָא חוֹמֶשׁ כִּתְחִילַּת הֶקְדֵּשׁ דָּמֵי
מַאי הָוֵה עֲלַהּ אָמַר רַב טָבְיוֹמֵי מִשְּׁמֵיהּ דְּאַבָּיֵי אָמַר קְרָא וְיָסַף חֲמִישִׁית כֶּסֶף עֶרְכְּךָ מַקִּישׁ חוּמְשׁוֹ לְכֶסֶף עֶרְכּוֹ מָה כֶּסֶף עֶרְכּוֹ מוֹסִיף חוֹמֶשׁ אַף כֶּסֶף חוּמְשׁוֹ נָמֵי מוֹסִיף חוֹמֶשׁ
גּוּפָא אָמַר רַבִּי יְהוֹשֻׁעַ בֶּן לֵוִי עַל הֶקְדֵּשׁ רִאשׁוֹן מוֹסִיף חוֹמֶשׁ וְעַל הֶקְדֵּשׁ שֵׁנִי אֵין מוֹסִיף חוֹמֶשׁ אָמַר רָבָא מַאי טַעְמָא דְּרַבִּי יְהוֹשֻׁעַ בֶּן לֵוִי אָמַר קְרָא וְאִם הַמַּקְדִּישׁ יִגְאַל אֶת בֵּיתוֹ הַמַּקְדִּישׁ וְלֹא הַמַּתְפִּיס
תָּנֵי תַּנָּא קַמֵּיהּ דְּרַבִּי אֶלְעָזָר וְאִם בַּבְּהֵמָה הַטְּמֵאָה וּפָדָה בְעֶרְכֶּךָ מָה בְּהֵמָה טְמֵאָה מְיוּחֶדֶת שֶׁתְּחִילָּתָהּ הֶקְדֵּשׁ וְכוּלָּהּ לַשָּׁמַיִם וּמוֹעֲלִין בָּהּ אַף כֹּל שֶׁתְּחִילָּתָהּ הֶקְדֵּשׁ וְכוּלָּהּ לַשָּׁמַיִם מוֹעֲלִין בָּהּ
אֲמַר לֵיהּ רַבִּי אֶלְעָזָר לְתַנָּא בִּשְׁלָמָא כּוּלָּהּ לַשָּׁמַיִם לְמַעוֹטֵי קָדָשִׁים קַלִּים כֵּיוָן דְּאִית לְהוּ לִבְעָלִים בְּגַוַּיְיהוּ לֵית בְּהוּ מְעִילָה אֶלָּא תְּחִילַּת הֶקְדֵּשׁ לְמַעוֹטֵי מַאי תְּחִילַּת הֶקְדֵּשׁ הוּא דְּאִית בֵּיהּ מְעִילָה סוֹף הֶקְדֵּשׁ לֵית בֵּיהּ מְעִילָה דִּלְמָא לְעִנְיַן חוֹמֶשׁ קָאָמְרַתְּ וּכְרַבִּי יְהוֹשֻׁעַ בֶּן לֵוִי אֲמַר לֵיהּ אִין הָכִי קָאָמֵינָא
אֲמַר לֵיהּ רַב אָשֵׁי לְרָבִינָא בְּהֵמָה טְמֵאָה בִּתְחִילַּת הֶקְדֵּשׁ אִיתַאּ
<h2>דף נה.</h2>
בְּאֶמְצַע הֶקְדֵּשׁ לֵיתַאּ אֲמַר לֵיהּ לְפִי שֶׁאֵינָהּ בְּסוֹף הֶקְדֵּשׁ
אֲמַר לֵיהּ רַב אַחָא מִדִּיפְתִּי לְרָבִינָא בְּאֶמְצַע הֶקְדֵּשׁ מִיהָא אִיתַאּ וְלוֹסֵיף נָמֵי חוֹמֶשׁ אֲמַר לֵיהּ הֲרֵי הוּא כְּסוֹף הֶקְדֵּשׁ מָה סוֹף הֶקְדֵּשׁ אֵינוֹ מוֹסִיף חוֹמֶשׁ אַף אֶמְצַע הֶקְדֵּשׁ אֵינוֹ מוֹסִיף חוֹמֶשׁ
אֲמַר לֵיהּ רַב זוּטְרָא בְּרֵיהּ דְּרַב מָרִי לְרָבִינָא מַאי חָזֵית דִּמְדַמֵּית לֵיהּ לְסוֹף הֶקְדֵּשׁ נְדַמְּיֵיהּ לִתְחִילַּת הֶקְדֵּשׁ אֲמַר לֵיהּ מִסְתַּבְּרָא לְסוֹף הֶקְדֵּשׁ הֲוָה לֵיהּ לְדַמּוֹיֵי שֶׁכֵּן נִתְפָּס מִנִּתְפָּס אַדְּרַבָּה לִתְחִילַּת הֶקְדֵּשׁ הֲוָה לֵיהּ לְדַמּוֹיֵי שֶׁכֵּן דָּבָר שֶׁיֵּשׁ אַחֲרָיו קְדוּשָּׁה מִדָּבָר שֶׁיֵּשׁ אַחֲרָיו קְדוּשָּׁה
כִּדְאָמַר רָבָא הָעֹלָה עוֹלָה רִאשׁוֹנָה הָכִי נָמֵי הַטְּמֵאָה טְמֵאָה רִאשׁוֹנָה
תַּנְיָא כְּווֹתֵיהּ דְּרַבִּי יְהוֹשֻׁעַ בֶּן לֵוִי פָּרָה זוֹ תַּחַת פָּרָה שֶׁל הֶקְדֵּשׁ טַלִּית זוֹ תַּחַת טַלִּית שֶׁל הֶקְדֵּשׁ הֶקְדֵּשׁוֹ פָּדוּי וְיַד הֶקְדֵּשׁ עַל הָעֶלְיוֹנָה
פָּרָה זוֹ בְּחָמֵשׁ סְלָעִים תַּחַת פָּרָה שֶׁל הֶקְדֵּשׁ טַלִּית זוֹ בְּחָמֵשׁ סְלָעִים תַּחַת טַלִּית שֶׁל הֶקְדֵּשׁ הֶקְדֵּשׁוֹ פָּדוּי עַל הֶקְדֵּשׁ רִאשׁוֹן מוֹסִיף חוֹמֶשׁ עַל הֶקְדֵּשׁ שֵׁנִי אֵין מוֹסִיף חוֹמֶשׁ:
<strong><big>מַתְנִי׳</big></strong> הָאוֹנָאָה אַרְבָּעָה כֶּסֶף וְהַטַּעֲנָה שְׁתֵּי כֶּסֶף וְהַהוֹדָאָה שָׁוֶה פְּרוּטָה
חָמֵשׁ פְּרוּטוֹת הֵן הַהוֹדָאָה שָׁוֶה פְּרוּטָה וְהָאִשָּׁה מִתְקַדֶּשֶׁת בְּשָׁוֶה פְּרוּטָה וְהַנֶּהֱנֶה בְּשָׁוֶה פְּרוּטָה מִן הַהֶקְדֵּשׁ מָעַל וְהַמּוֹצֵא שָׁוֶה פְּרוּטָה חַיָּיב לְהַכְרִיז וְהַגּוֹזֵל אֶת חֲבֵירוֹ שָׁוֶה פְּרוּטָה וְנִשְׁבַּע לוֹ יוֹלִיכֶנּוּ אַחֲרָיו אֲפִילּוּ לְמָדַי:
<strong><big>גְּמָ׳</big></strong> תְּנֵינָא חֲדָא זִימְנָא הָאוֹנָאָה אַרְבָּעָה כֶּסֶף מֵעֶשְׂרִים וְאַרְבָּעָה כֶּסֶף לַסֶּלַע שְׁתוּת לְמִקָּח הַטַּעֲנָה שְׁתֵּי כֶּסֶף וְהַהוֹדָאָה שָׁוֶה פְּרוּטָה אִצְטְרִיכָא לֵיהּ
הָא נָמֵי תְּנֵינָא שְׁבוּעַת הַדַּיָּינִין הַטַּעֲנָה שְׁתֵּי כֶּסֶף וְהַהוֹדָאָה שָׁוֶה פְּרוּטָה סֵיפָא אִצְטְרִיכָא לֵיהּ דְּקָתָנֵי חָמֵשׁ פְּרוּטוֹת הֵן:
חָמֵשׁ פְּרוּטוֹת הֵן כּוּ׳: וְלִיתְנֵי נָמֵי הָאוֹנָאָה פְּרוּטָה אָמַר רַב כָּהֲנָא זֹאת אוֹמֶרֶת אֵין אוֹנָאָה לִפְרוּטוֹת
וְלֵוִי אָמַר יֵשׁ אוֹנָאָה לִפְרוּטוֹת וְכֵן תָּנֵי לֵוִי בְּמַתְנִיתֵיהּ חָמֵשׁ פְּרוּטוֹת הֵן הָאוֹנָאָה פְּרוּטָה וְהַהוֹדָאָה פְּרוּטָה וְקִדּוּשֵׁי אִשָּׁה בִּפְרוּטָה וְגָזֵל בִּפְרוּטָה וִישִׁיבַת הַדַּיָּינִין בִּפְרוּטָה
וְתַנָּא דִּידַן מַאי טַעְמָא לָא קָתָנֵי יְשִׁיבַת הַדַּיָּינִין תְּנָא לֵיהּ גָּזֵל
וּמִי לָא תָּנֵי גָּזֵל וְקָתָנֵי אֲבֵידָה הָנָךְ אִצְטְרִיכָא לֵיהּ גָּזֵל הַגּוֹזֵל מֵחֲבֵירוֹ שָׁוֶה פְּרוּטָה וְנִשְׁבָּע לוֹ יוֹלִיכֶנּוּ אַחֲרָיו וַאֲפִילּוּ לִמְדִי אֲבֵידָה הַמּוֹצֵא אֲבֵידָה שָׁוֶה פְּרוּטָה חַיָּיב לְהַכְרִיז וְאַף עַל גַּב דְּזַל
וְלֵוִי מַאי טַעְמָא לָא תָּנֵי אֲבֵידָה בִּפְרוּטָה תְּנָא לֵיהּ גָּזֵל
וּמִי לָא קָתָנֵי גָּזֵל וְקָתָנֵי יְשִׁיבַת הַדַּיָּינִין יְשִׁיבַת הַדַּיָּינִין אִצְטְרִיכָא לֵיהּ לְאַפּוֹקֵי מִדְּרַב קַטִּינָא דְּאָמַר רַב קַטִּינָא בֵּית דִּין נִזְקָקִין אֲפִילּוּ לְפָחוֹת מִשָּׁוֶה פְּרוּטָה
וְלֵוִי מַאי טַעְמָא לָא קָתָנֵי הֶקְדֵּשׁ בְּחוּלִּין קָמַיְירֵי בְּקָדָשִׁים לָא קָמַיְירֵי
אֶלָּא תַּנָּא דִּידַן דְּקָא מַיְירֵי בְּקָדָשִׁים נִתְנֵי מַעֲשֵׂר בִּפְרוּטָה כְּמַאן דְּאָמַר אֵין בְּחוּמְשׁוֹ פְּרוּטָה וְלִיתְנֵי חוֹמֶשׁ מַעֲשֵׂר בִּפְרוּטָה בְּקַרְנָא קָא מַיְירֵי בְּחוֹמֶשׁ לָא קָא מַיְירֵי
גּוּפָא אָמַר רַב קַטִּינָא בֵּית דִּין נִזְקָקִין אֲפִילּוּ לְפָחוֹת מִשָּׁוֶה פְּרוּטָה מֵתִיב רָבָא וְאֵת אֲשֶׁר חָטָא מִן הַקֹּדֶשׁ יְשַׁלֵּם
<h2>דף נה:</h2>
לְרַבּוֹת פָּחוֹת מִשָּׁוֶה פְּרוּטָה לְהִישָּׁבוֹן לְקֹדֶשׁ אִין אֲבָל לְהֶדְיוֹט לָא
אֶלָּא אִי אִתְּמַר הָכִי אִתְּמַר אָמַר רַב קַטִּינָא אִם הוּזְקְקוּ בֵּית דִּין לְשָׁוֶה פְּרוּטָה גּוֹמְרִין אֲפִילּוּ לְפָחוֹת מִשָּׁוֶה פְּרוּטָה תְּחִילַּת הַדִּין בָּעֵינַן פְּרוּטָה גְּמַר הַדִּין לָא בָּעֵינַן פְּרוּטָה:
<strong><big>מַתְנִי׳</big></strong> חֲמִשָּׁה חוּמְשִׁין הֵן אֵלּוּ הֵן הָאוֹכֵל תְּרוּמָה וּתְרוּמַת מַעֲשֵׂר וּתְרוּמַת מַעֲשֵׂר שֶׁל דְּמַאי וְהַחַלָּה וְהַבִּכּוּרִים מוֹסִיף חוֹמֶשׁ וְהַפּוֹדֶה נֶטַע רְבָעִי וּמַעֲשֵׂר שֵׁנִי שֶׁלּוֹ מוֹסִיף חוֹמֶשׁ הַפּוֹדֶה אֶת הֶקְדֵּשׁוֹ מוֹסִיף חוֹמֶשׁ הַנֶּהֱנֶה שָׁוֶה פְּרוּטָה מִן הַהֶקְדֵּשׁ מוֹסִיף חוֹמֶשׁ וְהַגּוֹזֵל אֶת חֲבֵירוֹ שָׁוֶה פְּרוּטָה וְנִשְׁבַּע לוֹ מוֹסִיף חוֹמֶשׁ:
<strong><big>גְּמָ׳</big></strong> אָמַר רָבָא קַשְׁיָא לֵיהּ לְרַבִּי אֶלְעָזָר תְּרוּמַת מַעֲשֵׂר שֶׁל דְּמַאי וְכִי עָשׂוּ חֲכָמִים חִיזּוּק לְדִבְרֵיהֶם כְּשֶׁל תּוֹרָה
אָמַר רַב נַחְמָן אָמַר שְׁמוּאֵל הָא מַנִּי רַבִּי מֵאִיר הִיא דְּאָמַר עָשׂוּ חֲכָמִים חִיזּוּק לְדִבְרֵיהֶם כְּשֶׁל תּוֹרָה דְּתַנְיָא הַמֵּבִיא גֵּט מִמְּדִינַת הַיָּם נְתָנוֹ לָהּ וְלֹא אָמַר לָהּ בְּפָנַי נִכְתַּב וּבְפָנַי נֶחְתַּם יוֹצִיא וְהַוָּלָד מַמְזֵר דִּבְרֵי רַבִּי מֵאִיר וַחֲכָמִים אוֹמְרִים אֵין הַוָּלָד מַמְזֵר כֵּיצַד יַעֲשֶׂה יִטְּלֶנּוּ מִמֶּנָּה וְיַחֲזוֹר וְיִתְּנֶנּוּ לָהּ בִּפְנֵי שְׁנַיִם וְיֹאמַר לָהּ בְּפָנַי נִכְתַּב וּבְפָנַי נֶחְתַּם
וּלְרַבִּי מֵאִיר מִשּׁוּם דְּלֹא אָמַר לָהּ בְּפָנַי נִכְתַּב וּבְפָנַי נֶחְתַּם יוֹצִיא וְהַוָּלָד מַמְזֵר אִין רַבִּי מֵאִיר לְטַעְמֵיהּ דְּאָמַר רַב הַמְנוּנָא מִשְּׁמֵיהּ דְּעוּלָּא אוֹמֵר הָיָה רַבִּי מֵאִיר כָּל הַמְשַׁנֶּה מִמַּטְבֵּעַ שֶׁטָּבְעוּ חֲכָמִים בְּגִיטִּין יוֹצִיא וְהַוָּלָד מַמְזֵר
מֵתִיב רַב שֵׁשֶׁת מְחַלְּלִין אוֹתוֹ כֶּסֶף עַל כֶּסֶף נְחוֹשֶׁת עַל נְחוֹשֶׁת כֶּסֶף עַל נְחוֹשֶׁת וּנְחוֹשֶׁת עַל הַפֵּירוֹת וְיַחְזוֹר וְיִפְדֶּה אֶת הַפֵּירוֹת דִּבְרֵי רַבִּי מֵאִיר וַחֲכָמִים אוֹמְרִים יַעֲלוּ פֵּירוֹת וְיֹאכְלוּ בִּירוּשָׁלַיִם
וּמִי מְחַלְּלִינַן כֶּסֶף עַל נְחוֹשֶׁת וְהָא תְּנַן סֶלַע שֶׁל מַעֲשֵׂר שֵׁנִי וְשֶׁל חוּלִּין שֶׁנִּתְעָרְבוּ מֵבִיא בְּסֶלַע מָעוֹת וְאוֹמֵר כׇּל מָקוֹם שֶׁיֶּשְׁנָהּ סֶלַע שֶׁל מַעֲשֵׂר שֵׁנִי מְחוּלֶּלֶת עַל מָעוֹת הַלָּלוּ וּבוֹרֵר אֶת הַיָּפֶה שֶׁבָּהֶן וּמְחַלְּלוֹ עָלֶיהָ
<h2>דף נו.</h2>
מִפְּנֵי שֶׁאָמְרוּ מְחַלְּלִין (אוֹתוֹ) כֶּסֶף עַל נְחֹשֶׁת מִדּוֹחַק לֹא שֶׁיְּקַיֵּים כֵּן אֶלָּא שֶׁחוֹזֵר וּמְחַלְּלָן עַל הַכֶּסֶף קָתָנֵי מִיהַת מְחַלְּלִין מִדּוֹחַק מִדּוֹחַק אִין שֶׁלֹּא מִדּוֹחַק לָא
אָמַר רַב יוֹסֵף אַף עַל פִּי שֶׁמֵּיקֵל רַבִּי מֵאִיר בְּפִדְיוֹנוֹ מַחְמִיר הוּא בַּאֲכִילָתוֹ דְּתַנְיָא לֹא הִתִּירוּ לִמְכּוֹר דְּמַאי אֶלָּא לְסִיטוֹן בִּלְבָד וּבַעַל הַבַּיִת בֵּין כָּךְ וּבֵין כָּךְ צָרִיךְ לְעַשֵּׂר דִּבְרֵי רַבִּי מֵאִיר
וַחֲכָמִים אוֹמְרִים אֶחָד הַסִּיטוֹן וְאֶחָד בַּעַל הַבַּיִת מוֹכֵר וְשׁוֹלֵחַ לַחֲבֵירוֹ וְנוֹתֵן לוֹ בְּמַתָּנָה וְאֵינוֹ חוֹשֵׁשׁ
מֵתִיב רָבִינָא הַלּוֹקֵחַ מִן הַנַּחְתּוֹם מְעַשֵּׂר מִן הַחַמָּה עַל הַצּוֹנֶנֶת וּמִן הַצּוֹנֶנֶת עַל הַחַמָּה וַאֲפִילּוּ מִדְּפוּסִים הַרְבֵּה דִּבְרֵי רַבִּי מֵאִיר
בִּשְׁלָמָא מִן הַצּוֹנֶנֶת עַל הַחַמָּה כִּדְרַבִּי אִילְעַאי דְּאָמַר רַבִּי אִילְעַאי מִנַּיִן לַתּוֹרֵם מִן הָרָעָה עַל הַיָּפָה שֶׁתְּרוּמָתוֹ תְּרוּמָה שֶׁנֶּאֱמַר וְלֹא תִשְׂאוּ עָלָיו חֵטְא בַּהֲרִימְכֶם אֶת חֶלְבּוֹ מִמֶּנּוּ אִם אֵינוֹ קֹדֶשׁ נְשִׂיאַת חֵטְא לָמָּה מִכָּאן לַתּוֹרֵם מִן הָרָעָה עַל הַיָּפָה שֶׁתְּרוּמָתוֹ תְּרוּמָה
אֶלָּא אֲפִילּוּ מִדְּפוּסִים הַרְבֵּה לֵיחוּשׁ דִּלְמָא אָתֵי לְאַפְרוֹשֵׁי מִן הַחִיּוּב עַל הַפְּטוּר וּמִן הַפְּטוּר עַל הַחִיּוּב
אָמַר אַבָּיֵי רַבִּי אֶלְעָזָר שַׁפִּיר קָא קַשְׁיָא לֵיהּ וּשְׁמוּאֵל לָא שַׁפִּיר קָא מְשַׁנֵּי לֵיהּ דְּקַשְׁיָא לֵיהּ לְרַבִּי אֶלְעָזָר מִיתָה דְּבִידֵי שָׁמַיִם וּמְשַׁנֵּי לֵיהּ שְׁמוּאֵל מִיתַת בֵּית דִּין דִּלְמָא שָׁאנֵי מִיתַת בֵּית דִּין דַּחֲמִירָא
וְרַב שֵׁשֶׁת לָא שַׁפִּיר קָא מוֹתֵיב לֵיהּ דְּקָאָמְרִי אִינְהוּ מִיתָה וּמוֹתֵיב רַב שֵׁשֶׁת לָאו דִּכְתִיב לֹא תוּכַל לֶאֱכֹל בִּשְׁעָרֶיךָ וּלְמַאי דְּמוֹתֵיב רַב שֵׁשֶׁת רַב יוֹסֵף שַׁפִּיר קָא מְשַׁנֵּי לֵיהּ
אֶלָּא רָבִינָא עַד דְּמוֹתֵיב מִנַּחְתּוֹם לְסַיַּיע לֵיהּ מִפַּלְטֵר דִּתְנַן הַלּוֹקֵחַ מִן הַפַּלְטֵר מְעַשֵּׂר מִן כׇּל דְּפוּס וּדְפוּס דִּבְרֵי רַבִּי מֵאִיר
אֶלָּא מַאי אִית לָךְ לְמֵימַר פַּלְטֵר מִתְּרֵי תְּלָתָא גַּבְרָא זָבֵין נַחְתּוֹם נָמֵי מֵחַד גַּבְרָא הוּא זָבֵין
רָבָא אָמַר שְׁמוּאֵל שַׁפִּיר קָא מְשַׁנֵּי לֵיהּ שֵׁם מִיתָה בָּעוֹלָם:
<strong><big>מַתְנִי׳</big></strong> אֵלּוּ דְּבָרִים שֶׁאֵין לָהֶם אוֹנָאָה הָעֲבָדִים וְהַשְּׁטָרוֹת וְהַקַּרְקָעוֹת וְהַהֶקְדֵּשׁוֹת אֵין לָהֶן תַּשְׁלוּמֵי כֶפֶל וְלֹא תַּשְׁלוּמֵי אַרְבָּעָה וַחֲמִשָּׁה שׁוֹמֵר חִנָּם אֵינוֹ נִשְׁבָּע וְנוֹשֵׂא שָׂכָר אֵינוֹ מְשַׁלֵּם רַבִּי שִׁמְעוֹן אוֹמֵר
<h2>דף נו:</h2>
קֳדָשִׁים שֶׁהוּא חַיָּיב בְּאַחְרָיוּתָן יֵשׁ לָהֶן אוֹנָאָה וְשֶׁאֵינוֹ חַיָּיב בְּאַחְרָיוּתָן אֵין לָהֶן אוֹנָאָה רַבִּי יְהוּדָה אוֹמֵר אַף הַמּוֹכֵר סֵפֶר תּוֹרָה בְּהֵמָה וּמַרְגָּלִית אֵין לָהֶם אוֹנָאָה אָמְרוּ לוֹ לֹא אָמְרוּ אֶלָּא אֶת אֵלּוּ:
<strong><big>גְּמָ׳</big></strong> מְנָהָנֵי מִילֵּי דְּתָנוּ רַבָּנַן וְכִי תִמְכְּרוּ מִמְכָּר לַעֲמִיתֶךָ אוֹ קָנֹה מִיַּד עֲמִיתֶךָ דָּבָר הַנִּקְנֶה מִיָּד לְיָד יָצְאוּ קַרְקָעוֹת שֶׁאֵינָן מְטַלְטְלִים יָצְאוּ עֲבָדִים שֶׁהוּקְּשׁוּ לְקַרְקָעוֹת יָצְאוּ שְׁטָרוֹת דִּכְתִיב וְכִי תִמְכְּרוּ מִמְכָּר שֶׁגּוּפוֹ מָכוּר וְגוּפוֹ קָנוּי יָצְאוּ שְׁטָרוֹת שֶׁאֵין גּוּפָן מָכוּר וְאֵין גּוּפָן קָנוּי וְאֵינָן עוֹמְדִין אֶלָּא לִרְאָיָה שֶׁבָּהֶם
מִכָּאן אָמְרוּ הַמּוֹכֵר שְׁטָרוֹתָיו לְבַשָּׂם יֵשׁ לָהֶם אוֹנָאָה פְּשִׁיטָא לְאַפּוֹקֵי מִדְּרַב כָּהֲנָא דְּאָמַר אֵין אוֹנָאָה לִפְרוּטוֹת קָא מַשְׁמַע לַן יֵשׁ אוֹנָאָה לִפְרוּטוֹת הֶקְדֵּשׁוֹת אָמַר קְרָא אָחִיו אָחִיו וְלֹא הֶקְדֵּשׁ
מַתְקֵיף לַהּ רַבָּה בַּר מֶמֶל כֹּל הֵיכָא דִּכְתִיב יָדוֹ יָדוֹ מַמָּשׁ הוּא אֶלָּא מֵעַתָּה דִּכְתִיב וַיִּקַּח אֶת כׇּל אַרְצוֹ מִיָּדוֹ הָכִי נָמֵי דְּכֹל אַרְעָא בִּידֵיהּ הֲוָה נָקֵיט לַהּ אֶלָּא מֵרְשׁוּתוֹ הָכָא נָמֵי מֵרְשׁוּתוֹ
וְכֹל הֵיכָא דִּכְתִיב יָדוֹ לָאו יָדוֹ מַמָּשׁ הוּא וְהָתַנְיָא אִם הִמָּצֵא תִמָּצֵא בְיָדוֹ אֵין לִי אֶלָּא יָדוֹ גַּגּוֹ חֲצֵירוֹ וְקַרְפֵּיפוֹ מִנַּיִן תַּלְמוּד לוֹמַר אִם הִמָּצֵא תִמָּצֵא מִכׇּל מָקוֹם
טַעְמָא דִּכְתַב רַחֲמָנָא אִם הִמָּצֵא תִמָּצֵא הָא לָאו הָכִי הֲוָה אָמֵינָא כֹּל הֵיכָא דִּכְתַב יָדוֹ יָדוֹ מַמָּשׁ הוּא וְתוּ תַּנְיָא וְנָתַן בְּיָדָהּ אֵין לִי אֶלָּא יָדָהּ גַּגָּהּ חֲצֵירָהּ וְקַרְפֵּיפָהּ מִנַּיִן תַּלְמוּד לוֹמַר וְנָתַן מִכׇּל מָקוֹם טַעְמָא דִּכְתַב רַחֲמָנָא וְנָתַן הָא לָאו הָכִי הֲוָה אָמֵינָא כֹּל הֵיכָא דִּכְתַב יָדוֹ יָדוֹ מַמָּשׁ
אֶלָּא כֹּל יָדוֹ יָדוֹ מַמָּשׁ הוּא וְשָׁאנֵי הָתָם דְּלֵיכָּא לְמֵימַר הָכִי אֶלָּא בִּרְשׁוּתוֹ
בָּעֵי רַבִּי זֵירָא שְׂכִירוּת יֵשׁ לוֹ אוֹנָאָה אוֹ אֵין לוֹ אוֹנָאָה מִמְכָּר אָמַר רַחֲמָנָא אֲבָל לֹא שְׂכִירוּת אוֹ דִלְמָא לָא שְׁנָא אֲמַר לֵיהּ אַבָּיֵי מִי כְּתִיב מִמְכָּר לְעוֹלָם מִמְכָּר סְתָמָא כְּתִיב וְהַאי נָמֵי בְּיוֹמֵיהּ מְכִירָה הִיא
בָּעֵי רָבָא חִטִּין וּזְרָעָן בַּקַּרְקַע מַהוּ יֵשׁ לָהֶם אוֹנָאָה אוֹ אֵין לָהֶם אוֹנָאָה כְּמַאן דְּשַׁדְיָין בְּכַדָּא דָּמְיָין וְיֵשׁ לָהֶם אוֹנָאָה אוֹ דִלְמָא בַּטְּלִינְהוּ עַל גַּב אַרְעָא
הֵיכִי דָמֵי אִילֵימָא דְּאָמַר אִיהוּ שְׁדַאי בַּהּ שִׁיתָּא וַאֲתוֹ סָהֲדִי וְאָמְרִי דְּלָא שְׁדָא בָּהּ אֶלָּא חַמְשָׁה וְהָאָמַר רָבָא כׇּל דָּבָר שֶׁבְּמִדָּה וְשֶׁבְּמִשְׁקָל וְשֶׁבְּמִנְיָן אֲפִילּוּ פָּחוֹת מִכְּדֵי אוֹנָאָה חוֹזֵר
אֶלָּא דְּאָמַר אִיהוּ שְׁדַאי בָּהּ כִּדְאִבְּעִי לַהּ וְאִיגַּלַּאי מִילְּתָא דְּלָא שְׁדָא בָּהּ כִּדְאִבְּעִי לַהּ יֵשׁ לָהֶם אוֹנָאָה אוֹ אֵין לָהֶם אוֹנָאָה כְּמַאן דִּשְׁדֵי בְּכַדָּא דָּמְיָין וְיֵשׁ לָהֶם אוֹנָאָה אוֹ דִּלְמָא בַּטְּלִינְהוּ אַגַּב אַרְעָא
נִשְׁבָּעִין עֲלֵיהֶן אוֹ אֵין נִשְׁבָּעִין עֲלֵיהֶן כְּמַאן דְּשַׁדְיָין בְּכַדָּא דָּמְיָין וְנִשְׁבָּעִין עֲלֵיהֶן אוֹ דִלְמָא בַּטְּלִינְהוּ אַגַּב אַרְעָא וְאֵין נִשְׁבָּעִין עֲלֵיהֶן
עוֹמֶר מַתִּירָן אוֹ אֵין עוֹמֶר מַתִּירָן הֵיכִי דָמֵי אִי דְּאַשְׁרוּשׁ תְּנֵינָא אִי דְּלָא אַשְׁרוּשׁ תְּנֵינָא דִּתְנַן אִם הִשְׁרִישׁוּ קוֹדֶם לָעוֹמֶר עוֹמֶר מַתִּירָן וְאִם לָאו אֲסוּרִין עַד שֶׁיָּבֹא עוֹמֶר הַבָּא
לָא צְרִיכָא דְּחַצְדִינְהוּ וְזַרְעִינְהוּ קוֹדֶם לָעוֹמֶר וַאֲתָא לֵיהּ עוֹמֶר וַחֲלֵיף עִילָּוַיְיהוּ וְלָא אַשְׁרוּשׁ קוֹדֶם לָעוֹמֶר
<h2>דף נז.</h2>
מַהוּ לְמִינְקַט וּמֵיכַל מִינַּיְיהוּ כְּמַאן דְּשַׁדְיָין בְּכַדָּא דָּמֵי וּשְׁרִינְהוּ עוֹמֶר אוֹ דִלְמָא בַּטְּלִינְהוּ אַגַּב אַרְעָא תֵּיקוּ
אָמַר רָבָא אָמַר רַב חַסָּא בָּעֵי רַבִּי אַמֵּי אוֹנָאָה אֵין לָהֶם בִּיטּוּל מִקָּח יֵשׁ לָהֶם אוֹ אֵין לָהֶן אָמַר רַב נַחְמָן הֲדַר אָמַר רַב חַסָּא פָּשֵׁיט רַבִּי אַמֵּי אוֹנָאָה אֵין לָהֶם בִּיטּוּל מִקָּח יֵשׁ לָהֶם רַבִּי יוֹנָה אָמַר אַהֶקְדֵּשׁוֹת רַבִּי יִרְמְיָה אָמַר אַקַּרְקָעוֹת וְתַרְוַיְיהוּ מִשְּׁמֵיהּ דְּרַבִּי יוֹחָנָן אָמְרוּ אוֹנָאָה אֵין לָהֶם בִּיטּוּל מִקָּח יֵשׁ לָהֶן
מַאן דְּאָמַר אַהֶקְדֵּשׁוֹת כׇּל שֶׁכֵּן אַקַּרְקָעוֹת מַאן דְּאָמַר אַקַּרְקָעוֹת אֲבָל אַהֶקְדֵּשׁוֹת לָא כְּדִשְׁמוּאֵל דְּאָמַר שְׁמוּאֵל הֶקְדֵּשׁ שָׁוֶה מָנֶה שֶׁחִילְּלוֹ עַל שָׁוֶה פְּרוּטָה מְחוּלָּל
תְּנַן הָתָם אִם הָיָה קוֹדֶשׁ בַּעַל מוּם יָצָא לְחוּלִּין וְצָרִיךְ לַעֲשׂוֹת לוֹ דָּמִים אָמַר רַבִּי יוֹחָנָן יָצָא לְחוּלִּין דְּבַר תּוֹרָה וְצָרִיךְ לַעֲשׂוֹת לוֹ דָּמִים מִדִּבְרֵיהֶם וְרֵישׁ לָקִישׁ אָמַר אַף צָרִיךְ לַעֲשׂוֹת לוֹ דָּמִים מִן הַתּוֹרָה
בְּמַאי עָסְקִינַן אִילֵימָא בִּכְדֵי אוֹנָאָה בְּהָא לֵימָא רֵישׁ לָקִישׁ צָרִיךְ לַעֲשׂוֹת לוֹ דָּמִים דְּבַר תּוֹרָה וְהָתְנַן אֵלּוּ דְּבָרִים שֶׁאֵין לָהֶם אוֹנָאָה הַקַּרְקָעוֹת וְהָעֲבָדִים וְהַשְּׁטָרוֹת וְהַהֶקְדֵּשׁוֹת
אֶלָּא בִּיטּוּל מִקָּח בְּהָא לֵימָא רַבִּי יוֹחָנָן צָרִיךְ לַעֲשׂוֹת לוֹ דָּמִים מִדִּבְרֵיהֶם וְהָאָמַר רַבִּי יוֹנָה אַהֶקְדֵּשׁוֹת וְרַבִּי יִרְמְיָה אָמַר אַקַּרְקָעוֹת וְתַרְוַיְיהוּ מִשְּׁמֵיהּ דְּרַבִּי יוֹחָנָן אָמְרִי אוֹנָאָה אֵין לָהֶם בִּיטּוּל מִקָּח יֵשׁ לָהֶם לְעוֹלָם בְּבִיטּוּל מִקָּח וְאֵיפוֹךְ דְּרַבִּי יוֹחָנָן לְרֵישׁ לָקִישׁ וּדְרֵישׁ לָקִישׁ לְרַבִּי יוֹחָנָן
בְּמַאי קָמִיפַּלְגִי בְּדִשְׁמוּאֵל דְּאָמַר שְׁמוּאֵל הֶקְדֵּשׁ שָׁוֶה מָנֶה שֶׁחִילְּלוֹ עַל שָׁוֶה פְּרוּטָה מְחוּלָּל מָר אִית לֵיהּ דִּשְׁמוּאֵל וּמָר לֵית לֵיהּ דִּשְׁמוּאֵל
אִיבָּעֵית אֵימָא דְּכוּלֵּי עָלְמָא אִית לְהוּ דִּשְׁמוּאֵל וְהָכָא בְּהָא קָמִיפַּלְגִי מָר סָבַר שֶׁחִילְּלוֹ אִין לְכַתְּחִילָּה לָא וּמָר סָבַר אֲפִילּוּ לְכַתְּחִלָּה
אִיבָּעֵית אֵימָא לְעוֹלָם בִּכְדֵי אוֹנָאָה וְלָא תֵּיפוֹךְ וּבִדְרַב חִסְדָּא קָמִיפַּלְגִי דְּאָמַר מַאי אֵין לָהֶם אוֹנָאָה אֵינָן בְּתוֹרַת אוֹנָאָה
<h2>דף נז:</h2>
דַּאֲפִילּוּ פָּחוֹת מִכְּדֵי אוֹנָאָה חוֹזֵר
מֵיתִיבִי רִבִּית וְאוֹנָאָה לַהֶדְיוֹט וְאֵין רִבִּית וְאוֹנָאָה לַהֶקְדֵּשׁ מִי אַלִּימָא מִמַּתְנִיתִין דְּאוֹקֵימְנָא בְּתוֹרַת אוֹנָאָה הָכִי נָמֵי רִבִּית וְדִין אוֹנָאָה לַהֶדְיוֹט וְאֵין רִבִּית וְדִין אוֹנָאָה לַהֶקְדֵּשׁ
אִי הָכִי הַיְינוּ דְּקָתָנֵי סֵיפָא זֶה חוֹמֶר בַּהֶדְיוֹט מִבַּהֶקְדֵּשׁ אַרִבִּית לִיתְנֵי נָמֵי זֶה חוֹמֶר בַּהֶקְדֵּשׁ מִבַּהֶדְיוֹט אַאוֹנָאָה
הָכִי הַשְׁתָּא בִּשְׁלָמָא זֶה חוֹמֶר בַּהֶדְיוֹט מִבַּהֶקְדֵּשׁ וְתוּ לָא אֶלָּא הֶקְדֵּשׁ זֶה חוֹמֶר וְתוּ לָא
רִבִּית דְּהֶקְדֵּשׁ הֵיכִי דָמֵי אִילֵּימָא דְּאוֹזְפֵיהּ גִּזְבָּר מֵאָה בְּמֵאָה וְעֶשְׂרִים וַהֲלֹא מָעַל הַגִּזְבָּר וְכֵיוָן שֶׁמָּעַל הַגִּזְבָּר יָצְאוּ מְעוֹתָיו לְחוּלִּין וְהָווּ לְהוּ דְּהֶדְיוֹט
אָמַר רַב הוֹשַׁעְיָא הָכָא בְּמַאי עָסְקִינַן כְּגוֹן שֶׁקִּיבֵּל עָלָיו לְסַפֵּק סְלָתוֹת מֵאַרְבַּע וְעָמְדוּ מִשָּׁלֹשׁ כִּדְתַנְיָא הַמְקַבֵּל עָלָיו לְסַפֵּק סְלָתוֹת מֵאַרְבַּע וְעָמְדוּ מִשָּׁלֹשׁ מְסַפֵּק מֵאַרְבַּע מִשָּׁלֹשׁ וְעָמְדוּ מֵאַרְבַּע מְסַפֵּק מֵאַרְבַּע שֶׁיַּד הֶקְדֵּשׁ עַל הָעֶלְיוֹנָה
רַב פָּפָּא אָמַר הָכָא בְּאַבְנֵי בִנְיָן הַמְּסוּרוֹת לְגִזְבָּר עָסְקִינַן כְּדִשְׁמוּאֵל דְּאָמַר שְׁמוּאֵל בּוֹנִין בַּחוֹל וְאַחַר כָּךְ מַקְדִּישִׁין:
אֵין בָּהֶן תַּשְׁלוּמֵי כֶפֶל וְכוּ׳: מְנָהָנֵי מִילֵּי דְּתָנוּ רַבָּנַן עַל כׇּל דְּבַר פֶּשַׁע כְּלָל עַל שׁוֹר עַל חֲמוֹר עַל שֶׂה עַל שַׂלְמָה פְּרָט עַל כׇּל אֲבֵדָה אֲשֶׁר יֹאמַר חָזַר וְכָלַל
כְּלָל וּפְרָט וּכְלָל אִי אַתָּה דָן אֶלָּא כְּעֵין הַפְּרָט מָה הַפְּרָט מְפוֹרָשׁ דָּבָר הַמִּטַּלְטֵל וְגוּפוֹ מָמוֹן אַף כׇּל דָּבָר הַמִּטַּלְטֵל וְגוּפוֹ מָמוֹן
יָצְאוּ קַרְקָעוֹת שֶׁאֵינָן מִטַּלְטְלִין יָצְאוּ עֲבָדִים שֶׁהוּקְּשׁוּ לְקַרְקָעוֹת יָצְאוּ שְׁטָרוֹת שֶׁאַף עַל פִּי שֶׁמִּטַּלְטְלִין אֵין גּוּפָן מָמוֹן הֶקְדֵּשׁוֹת אָמַר קְרָא רֵעֵהוּ רֵעֵהוּ וְלֹא הֶקְדֵּשׁ:
וְלֹא תַּשְׁלוּמֵי אַרְבָּעָה וַחֲמִשָּׁה וְכוּ׳: מַאי טַעְמָא תַּשְׁלוּמֵי אַרְבָּעָה וַחֲמִשָּׁה אָמַר רַחֲמָנָא וְלֹא תַּשְׁלוּמֵי שְׁלֹשָׁה וְאַרְבָּעָה:
שׁוֹמֵר חִנָּם אֵינוֹ נִשְׁבָּע וְכוּ׳ מְנָהָנֵי מִילֵּי דְּתָנוּ רַבָּנַן כִּי יִתֵּן אִישׁ אֶל רֵעֵהוּ כְּלָל כֶּסֶף אוֹ כֵּלִים פְּרָט וְגֻנַּב מִבֵּית הָאִישׁ חָזַר וְכָלַל
כְּלָל וּפְרָט וּכְלָל אִי אַתָּה דָן אֶלָּא כְּעֵין הַפְּרָט מָה הַפְּרָט מְפוֹרָשׁ דָּבָר הַמִּטַּלְטֵל וְגוּפוֹ מָמוֹן אַף כׇּל דָּבָר הַמִּטַּלְטֵל וְגוּפוֹ מָמוֹן
יָצְאוּ קַרְקָעוֹת שֶׁאֵינָן מִטַּלְטְלִין יָצְאוּ עֲבָדִים שֶׁהוּקְּשׁוּ לְקַרְקָעוֹת יָצְאוּ שְׁטָרוֹת שֶׁאַף עַל פִּי שֶׁמִּטַּלְטְלִין אֵין גּוּפָן מָמוֹן הֶקְדֵּשׁוֹת אָמַר קְרָא רֵעֵהוּ רֵעֵהוּ וְלֹא שֶׁל הֶקְדֵּשׁ:
נוֹשֵׂא שָׂכָר אֵינוֹ מְשַׁלֵּם וְכוּ׳ מְנָהָנֵי מִילֵּי דְּתָנוּ רַבָּנַן כִּי יִתֵּן אִישׁ אֶל רֵעֵהוּ כְּלָל חֲמוֹר אוֹ שׁוֹר אוֹ שֶׂה פָּרַט וְכׇל בְּהֵמָה לִשְׁמוֹר חָזַר וְכָלַל
כְּלָל וּפְרָט וּכְלָל אִי אַתָּה דָן אֶלָּא כְּעֵין הַפְּרָט מָה הַפְּרָט מְפוֹרָשׁ דָּבָר הַמִּטַּלְטֵל וְגוּפוֹ מָמוֹן אַף כׇּל דָּבָר הַמִּטַּלְטֵל וְגוּפוֹ מָמוֹן
יָצְאוּ קַרְקָעוֹת שֶׁאֵינָן מִטַּלְטְלִין יָצְאוּ עֲבָדִים שֶׁהוּקְּשׁוּ לְקַרְקָעוֹת יָצְאוּ שְׁטָרוֹת שֶׁאַף עַל פִּי שֶׁמִּטַּלְטְלִין אֵין גּוּפָן מָמוֹן הֶקְדֵּשׁוֹת אָמַר קְרָא רֵעֵהוּ רֵעֵהוּ וְלֹא שֶׁל הֶקְדֵּשׁ:
שׁוֹמֵר חִנָּם אֵינוֹ נִשְׁבָּע וְכוּ׳: וּרְמִינְהוּ בְּנֵי הָעִיר שֶׁשָּׁלְחוּ אֶת שִׁקְלֵיהֶן וְנִגְנְבוּ אוֹ שֶׁאָבְדוּ
אִם מִשֶּׁנִּתְרְמָה הַתְּרוּמָה
<h2>דף נח.</h2>
נִשְׁבָּעִין לַגִּזְבָּרִין וְאִם לָאו נִשְׁבָּעִין לִבְנֵי הָעִיר וּבְנֵי הָעִיר שׁוֹקְלִין אֲחֵרִים תַּחְתֵּיהֶן נִמְצְאוּ אוֹ שֶׁהֶחְזִירוּם הַגַּנָּבִים אֵלּוּ וְאֵלּוּ שְׁקָלִים הֵם וְאֵין עוֹלִין לָהֶם לַשָּׁנָה הַבָּאָה
אָמַר שְׁמוּאֵל הָכָא בְּנוֹשֵׂא שָׂכָר עָסְקִינַן וְנִשְׁבָּעִין לִיטּוֹל שְׂכָרָן אִי הָכִי נִשְׁבָּעִין לַגִּזְבָּרִין לִבְנֵי הָעִיר מִבְּעֵי לֵיהּ אָמַר רַבָּה נִשְׁבָּעִין לִבְנֵי הָעִיר בְּמַעֲמַד גִּזְבָּרִין כִּי הֵיכִי דְּלָא נִחְשְׁדִינְהוּ וְאִי נָמֵי כִּי הֵיכִי דְּלָא לִקְרוֹ לְהוּ פּוֹשְׁעִים
וְהָא נִגְנְבוּ אוֹ שֶׁאָבְדוּ קָתָנֵי וְשׁוֹמֵר שָׂכָר בִּגְנֵיבָה וַאֲבֵידָה חַיּוֹבֵי מִיחַיַּיב וְהָכָא נָמֵי נְהִי דְּשַׁלּוֹמֵי לָא מְשַׁלְּמִי אַגְרַיְיהוּ מִיהָא לַפְסֵיד
אָמַר רַבָּה נִגְנְבוּ בְּלִסְטִים מְזוּיָּין אָבְדוּ שֶׁטָּבְעָה סְפִינָתוֹ בַּיָּם
רַבִּי יוֹחָנָן אָמַר הָא מַנִּי רַבִּי שִׁמְעוֹן הִיא דְּאָמַר קָדָשִׁים שֶׁחַיָּיב בְּאַחְרָיוּתָן יֵשׁ לָהֶן אוֹנָאָה וְנִשְׁבָּעִין עֲלֵיהֶם
הָתִינַח עַד שֶׁלֹּא נִתְרְמָה הַתְּרוּמָה מִשֶּׁנִּתְרְמָה הַתְּרוּמָה קָדָשִׁים שֶׁאֵינוֹ חַיָּיב בְּאַחְרָיוּתָן נִינְהוּ דְּתַנְיָא תּוֹרְמִין עַל הָאָבוּד וְעַל הַגָּבוּי וְעַל הֶעָתִיד לִגָּבוֹת
אֶלָּא אָמַר רַבִּי אֶלְעָזָר שְׁבוּעָה זוֹ תַּקָּנַת חֲכָמִים הִיא שֶׁלֹּא יְהוּ בְּנֵי אָדָם מְזַלְזְלִים בַּהֶקְדֵּשׁוֹת:
נוֹשֵׂא שָׂכָר אֵינוֹ מְשַׁלֵּם: רָמֵי לֵיהּ רַב יוֹסֵף בַּר חָמָא לְרַבָּה תְּנַן נוֹשֵׂא שָׂכָר אֵינוֹ מְשַׁלֵּם וּרְמִינְהוּ הַשּׂוֹכֵר אֶת הַפּוֹעֵל לִשְׁמוֹר אֶת הַפָּרָה לִשְׁמוֹר אֶת הַתִּינוֹק לִשְׁמוֹר אֶת הַזְּרָעִים אֵין נוֹתְנִים לוֹ שְׂכַר שַׁבָּת לְפִיכָךְ אֵין אַחְרָיוּת שַׁבָּת עָלָיו
הָיָה שְׂכִיר שַׁבָּת שְׂכִיר חֹדֶשׁ שְׂכִיר שָׁנָה שְׂכִיר שָׁבוּעַ נוֹתְנִין לוֹ שְׂכַר שַׁבָּת לְפִיכָךְ אַחְרָיוּת שַׁבָּת עָלָיו מַאי לָאו לְשַׁלֵּם
לָא לְהַפְסִיד שְׂכָרוֹ אִי הָכִי רֵישָׁא דְּקָתָנֵי אֵין אַחְרָיוּת שַׁבָּת עָלָיו הָכִי נָמֵי דִּלְהַפְסִיד שְׂכָרוֹ וּמִי אִית לֵיהּ שְׂכַר שַׁבָּת וְהָא קָתָנֵי אֵין נוֹתְנִין לוֹ שְׂכַר שַׁבָּת אִשְׁתִּיק
אֲמַר לֵיהּ מִידֵּי שְׁמִיעַ לָךְ בְּהָא אֲמַר לֵיהּ הָכִי אָמַר רַב שֵׁשֶׁת בְּשֶׁקָּנוּ מִיָּדוֹ וְכֵן אָמַר רַבִּי יוֹחָנָן בְּשֶׁקָּנוּ מִיָּדוֹ:
רַבִּי שִׁמְעוֹן אוֹמֵר קָדָשִׁים שֶׁחַיָּיב בְּאַחְרָיוּתָן יֵשׁ לָהֶן אוֹנָאָה וְשֶׁאֵינוֹ חַיָּיב בְּאַחְרָיוּתָן אֵין לָהֶן אוֹנָאָה: תָּנֵי תַּנָּא קַמֵּיהּ דְּרַבִּי יִצְחָק בַּר אַבָּא
קָדָשִׁים שֶׁחַיָּיב בְּאַחְרָיוּתָן חַיָּיב שֶׁאֲנִי קוֹרֵא בָּהֶן בַּה׳ וְכִחֵשׁ וְשֶׁאֵינוֹ חַיָּיב בְּאַחְרָיוּתָן פָּטוּר שֶׁאֲנִי קוֹרֵא בָּהֶן בַּעֲמִיתוֹ וְכִחֵשׁ
אֲמַר לֵיהּ כְּלַפֵּי לְיָיא
<h2>דף נח:</h2>
אִיפְּכָא מִסְתַּבְּרָא אֲמַר לֵיהּ אֶיסְמְיַהּ
אֲמַר לֵיהּ לָא הָכִי קָאָמַר קָדָשִׁים שֶׁחַיָּיב בְּאַחְרָיוּתָן חַיָּיב דְּאִיתְרַבּוּ מִבַּה׳ וְכִחֵשׁ וְשֶׁאֵינוֹ חַיָּיב בְּאַחְרָיוּתָן פָּטוּר דְּאִמְּעִיט מִבַּעֲמִיתוֹ וְכִחֵשׁ:
רַבִּי יְהוּדָה אוֹמֵר אַף הַמּוֹכֵר סֵפֶר תּוֹרָה מַרְגָּלִית וּבְהֵמָה אֵין לָהֶם אוֹנָאָה: תַּנְיָא רַבִּי יְהוּדָה אוֹמֵר אַף הַמּוֹכֵר סֵפֶר תּוֹרָה אֵין לָהּ אוֹנָאָה לְפִי שֶׁאֵין קֵץ לְדָמֶיהָ בְּהֵמָה וּמַרְגָּלִית אֵין לָהֶם אוֹנָאָה מִפְּנֵי שֶׁאָדָם רוֹצֶה לְזַוְּוגָן
אָמְרוּ לוֹ וַהֲלֹא הַכֹּל אָדָם רוֹצֶה לְזַוְּוגָן וְרַבִּי יְהוּדָה הָנֵי חֲשִׁיבִי לֵיהּ וְהָנֵי לָא חֲשִׁיבִי לֵיהּ וְעַד כַּמָּה אָמַר אַמֵּימָר עַד כְּדֵי דְּמֵיהֶם
תַּנְיָא רַבִּי יְהוּדָה בֶּן בְּתֵירָא אוֹמֵר אַף הַמּוֹכֵר סוּס וְסַיִיף וַחֲטִיטוֹם בַּמִּלְחָמָה אֵין לָהֶם אוֹנָאָה מִפְּנֵי שֶׁיֵּשׁ בָּהֶן חַיֵּי נֶפֶשׁ:
<strong><big>מַתְנִי׳</big></strong> כְּשֵׁם שֶׁאוֹנָאָה בְּמִקָּח וּמִמְכָּר כָּךְ אוֹנָאָה בִּדְבָרִים לֹא יֹאמַר לוֹ בְּכַמָּה חֵפֶץ זֶה וְהוּא אֵינוֹ רוֹצֶה לִיקַּח אִם הָיָה בַּעַל תְּשׁוּבָה לֹא יֹאמַר לוֹ זְכוֹר מַעֲשֶׂיךָ הָרִאשׁוֹנִים אִם הוּא בֶּן גֵּרִים לֹא יֹאמַר לוֹ זְכוֹר מַעֲשֵׂה אֲבוֹתֶיךָ שֶׁנֶּאֱמַר וְגֵר לֹא תוֹנֶה וְלֹא תִלְחָצֶנּוּ:
<strong><big>גְּמָ׳</big></strong> תָּנוּ רַבָּנַן לֹא תוֹנוּ אִישׁ אֶת עֲמִיתוֹ בְּאוֹנָאַת דְּבָרִים הַכָּתוּב מְדַבֵּר אַתָּה אוֹמֵר בְּאוֹנָאַת דְּבָרִים אוֹ אֵינוֹ אֶלָּא בְּאוֹנָאַת מָמוֹן כְּשֶׁהוּא אוֹמֵר וְכִי תִמְכְּרוּ מִמְכָּר לַעֲמִיתֶךָ אוֹ קָנֹה מִיַּד עֲמִיתֶךָ הֲרֵי אוֹנָאַת מָמוֹן אָמוּר הָא מָה אֲנִי מְקַיֵּים לֹא תוֹנוּ אִישׁ אֶת עֲמִיתוֹ בְּאוֹנָאַת דְּבָרִים
הָא כֵּיצַד אִם הָיָה בַּעַל תְּשׁוּבָה אֵל יֹאמַר לוֹ זְכוֹר מַעֲשֶׂיךָ הָרִאשׁוֹנִים אִם הָיָה בֶּן גֵּרִים אַל יֹאמַר לוֹ זְכוֹר מַעֲשֵׂה אֲבוֹתֶיךָ אִם הָיָה גֵּר וּבָא לִלְמוֹד תּוֹרָה אַל יֹאמַר לוֹ פֶּה שֶׁאָכַל נְבֵילוֹת וּטְרֵיפוֹת שְׁקָצִים וּרְמָשִׂים בָּא לִלְמוֹד תּוֹרָה שֶׁנֶּאֶמְרָה מִפִּי הַגְּבוּרָה
אִם הָיוּ יִסּוּרִין בָּאִין עָלָיו אִם הָיוּ חֳלָאִים בָּאִין עָלָיו אוֹ שֶׁהָיָה מְקַבֵּר אֶת בָּנָיו אַל יֹאמַר לוֹ כְּדֶרֶךְ שֶׁאָמְרוּ לוֹ חֲבֵירָיו לְאִיּוֹב הֲלֹא יִרְאָתְךָ כִּסְלָתֶךָ תִּקְוָתְךָ וְתֹם דְּרָכֶיךָ זְכׇר נָא מִי הוּא נָקִי אָבָד
אִם הָיוּ חַמָּרִים מְבַקְּשִׁין תְּבוּאָה מִמֶּנּוּ לֹא יֹאמַר לָהֶם לְכוּ אֵצֶל פְּלוֹנִי שֶׁהוּא מוֹכֵר תְּבוּאָה וְיוֹדֵעַ בּוֹ שֶׁלֹּא מָכַר מֵעוֹלָם רַבִּי יְהוּדָה אוֹמֵר אַף לֹא יִתְלֶה עֵינָיו עַל הַמִּקָּח בְּשָׁעָה שֶׁאֵין לוֹ דָּמִים שֶׁהֲרֵי הַדָּבָר מָסוּר לַלֵּב וְכׇל דָּבָר הַמָּסוּר לַלֵּב נֶאֱמַר בּוֹ וְיִרְאַת מֵאֱלֹהֶיךָ
אָמַר רַבִּי יוֹחָנָן מִשּׁוּם רַבִּי שִׁמְעוֹן בֶּן יוֹחַאי גָּדוֹל אוֹנָאַת דְּבָרִים מֵאוֹנָאַת מָמוֹן שֶׁזֶּה נֶאֱמַר בּוֹ וְיָרֵאתָ מֵאֱלֹהֶיךָ וְזֶה לֹא נֶאֱמַר בּוֹ וְיָרֵאתָ מֵאֱלֹהֶיךָ וְרַבִּי אֶלְעָזָר אוֹמֵר זֶה בְּגוּפוֹ וְזֶה בְּמָמוֹנוֹ רַבִּי שְׁמוּאֵל בַּר נַחְמָנִי אָמַר זֶה נִיתַּן לְהִישָּׁבוֹן וְזֶה לֹא נִיתַּן לְהִישָּׁבוֹן
תָּנֵי תַּנָּא קַמֵּיהּ דְּרַב נַחְמָן בַּר יִצְחָק כׇּל הַמַּלְבִּין פְּנֵי חֲבֵירוֹ בָּרַבִּים כְּאִילּוּ שׁוֹפֵךְ דָּמִים אֲמַר לֵיהּ שַׁפִּיר קָא אָמְרַתְּ דְּחָזֵינָא לֵיהּ דְּאָזֵיל סוּמָּקָא וְאָתֵי חִוּוֹרָא אֲמַר לֵיהּ אַבָּיֵי לְרַב דִּימִי בְּמַעְרְבָא בְּמַאי זְהִירִי אֲמַר לֵיהּ בְּאַחְווֹרֵי אַפֵּי דְּאָמַר רַבִּי חֲנִינָא הַכֹּל יוֹרְדִין לְגֵיהִנָּם חוּץ מִשְּׁלֹשָׁה
הַכֹּל סָלְקָא דַּעְתָּךְ אֶלָּא אֵימָא כָּל הַיּוֹרְדִין לְגֵיהִנָּם עוֹלִים חוּץ מִשְּׁלֹשָׁה שֶׁיּוֹרְדִין וְאֵין עוֹלִין וְאֵלּוּ הֵן הַבָּא עַל אֵשֶׁת אִישׁ וְהַמַּלְבִּין פְּנֵי חֲבֵירוֹ בָּרַבִּים וְהַמְכַנֶּה שֵׁם רַע לַחֲבֵירוֹ מְכַנֶּה הַיְינוּ מַלְבִּין אַף עַל גַּב דְּדָשׁ בֵּיהּ בִּשְׁמֵיהּ
אָמַר רַבָּה בַּר בַּר חָנָה אָמַר רַבִּי יוֹחָנָן
<h2>דף נט.</h2>
נוֹחַ לוֹ לְאָדָם שֶׁיָּבוֹא עַל סְפֵק אֵשֶׁת אִישׁ וְאַל יַלְבִּין פְּנֵי חֲבֵירוֹ בָּרַבִּים מְנָא לַן מִדְּדָרֵשׁ רָבָא דְּדָרֵשׁ רָבָא מַאי דִּכְתִיב וּבְצַלְעִי שָׂמְחוּ וְנֶאֱסָפוּ קָרְעוּ וְלֹא דָמּוּ אָמַר דָּוִד לִפְנֵי הַקָּדוֹשׁ בָּרוּךְ הוּא רִבּוֹנוֹ שֶׁל עוֹלָם גָּלוּי וְיָדוּעַ לְפָנֶיךָ שֶׁאִם הָיוּ מְקָרְעִים בְּשָׂרִי לֹא הָיָה דָּמִי שׁוֹתֵת לָאָרֶץ
וְלֹא עוֹד אֶלָּא אֲפִילּוּ בְּשָׁעָה שֶׁעוֹסְקִין בִּנְגָעִים וְאֹהָלוֹת אוֹמְרִים לִי דָּוִד הַבָּא עַל אֵשֶׁת אִישׁ מִיתָתוֹ בַּמֶּה וַאֲנִי אוֹמֵר לָהֶם מִיתָתוֹ בְּחֶנֶק וְיֵשׁ לוֹ חֵלֶק לָעוֹלָם הַבָּא אֲבָל הַמַּלְבִּין אֶת פְּנֵי חֲבֵירוֹ בָּרַבִּים אֵין לוֹ חֵלֶק לָעוֹלָם הַבָּא
וְאָמַר מָר זוּטְרָא בַּר טוֹבִיָּה אָמַר רַב וְאָמְרִי לַהּ אָמַר רַב חָנָא בַּר בִּיזְנָא אָמַר רַבִּי שִׁמְעוֹן חֲסִידָא וְאָמְרִי לָהּ אָמַר רַבִּי יוֹחָנָן מִשּׁוּם רַבִּי שִׁמְעוֹן בֶּן יוֹחַאי נוֹחַ לוֹ לְאָדָם שֶׁיַּפִּיל עַצְמוֹ לְכִבְשַׁן הָאֵשׁ וְאַל יַלְבִּין פְּנֵי חֲבֵירוֹ בָּרַבִּים מְנָא לַן מִתָּמָר דִּכְתִיב הִיא מוּצֵאת וְהִיא שָׁלְחָה אֶל חָמִיהָ
אָמַר רַב חִנָּנָא בְּרֵיהּ דְּרַב אִידִי מַאי דִּכְתִיב וְלֹא תוֹנוּ אִישׁ אֶת עֲמִיתוֹ עַם שֶׁאִתְּךָ בְּתוֹרָה וּבַמִּצְווֹת אַל תּוֹנֵיהוּ אָמַר רַב לְעוֹלָם יְהֵא אָדָם זָהִיר בְּאוֹנָאַת אִשְׁתּוֹ שֶׁמִּתּוֹךְ שֶׁדִּמְעָתָהּ מְצוּיָה אוֹנָאָתָהּ קְרוֹבָה
אָמַר רַבִּי אֶלְעָזָר מִיּוֹם שֶׁנֶּחְרַב בֵּית הַמִּקְדָּשׁ נִנְעֲלוּ שַׁעֲרֵי תְפִילָּה שֶׁנֶּאֱמַר גַּם כִּי אֶזְעַק וַאֲשַׁוֵּעַ שָׂתַם תְּפִילָּתִי וְאַף עַל פִּי שֶׁשַּׁעֲרֵי תְפִילָּה נִנְעֲלוּ שַׁעֲרֵי דְמָעוֹת לֹא נִנְעֲלוּ שֶׁנֶּאֱמַר שִׁמְעָה תְפִלָּתִי ה׳ וְשַׁוְעָתִי הַאֲזִינָה אֶל דִּמְעָתִי אַל תֶּחֱרַשׁ
וְאָמַר רַב כׇּל הַהוֹלֵךְ בַּעֲצַת אִשְׁתּוֹ נוֹפֵל בְּגֵיהִנָּם שֶׁנֶּאֱמַר רַק לֹא הָיָה כְאַחְאָב וְגוֹ׳ אֲמַר לֵיהּ רַב פָּפָּא לְאַבָּיֵי וְהָא אָמְרִי אִינָשֵׁי אִיתְּתָךְ גּוּצָא גְּחֵין וְתִלְחוֹשׁ לָהּ לָא קַשְׁיָא הָא בְּמִילֵּי דְעָלְמָא וְהָא בְּמִילֵּי דְבֵיתָא לִישָּׁנָא אַחֲרִינָא הָא בְּמִילֵּי דִשְׁמַיָּא וְהָא בְּמִילֵּי דְעָלְמָא
אָמַר רַב חִסְדָּא כׇּל הַשְּׁעָרִים נִנְעָלִים חוּץ מִשַּׁעֲרֵי אוֹנָאָה שֶׁנֶּאֱמַר הִנֵּה ה׳ נִצָּב עַל חוֹמַת אֲנָךְ וּבְיָדוֹ אֲנָךְ אָמַר רַבִּי אֶלְעָזָר הַכֹּל נִפְרָע בִּידֵי שָׁלִיחַ חוּץ מֵאוֹנָאָה שֶׁנֶּאֱמַר וּבְיָדוֹ אֲנָךְ
אָמַר רַבִּי אֲבָהוּ שְׁלֹשָׁה אֵין הַפַּרְגּוֹד נִנְעָל בִּפְנֵיהֶם אוֹנָאָה וְגָזֵל וַעֲבוֹדָה זָרָה אוֹנָאָה דִּכְתִיב וּבְיָדוֹ אֲנָךְ גָּזֵל דִּכְתִיב חָמָס וָשֹׁד יִשָּׁמַע בָּהּ עַל פָּנַי תָּמִיד עֲבוֹדָה זָרָה דִּכְתִיב הָעָם הַמַּכְעִיסִים אוֹתִי עַל פָּנַי תָּמִיד וְגוֹ׳
אָמַר רַב יְהוּדָה לְעוֹלָם יְהֵא אָדָם זָהִיר בִּתְבוּאָה בְּתוֹךְ בֵּיתוֹ שֶׁאֵין מְרִיבָה מְצוּיָה בְּתוֹךְ בֵּיתוֹ שֶׁל אָדָם אֶלָּא עַל עִסְקֵי תְבוּאָה שֶׁנֶּאֱמַר הַשָּׂם גְּבוּלֵךְ שָׁלוֹם חֵלֶב חִטִּים יַשְׂבִּיעֵךְ אָמַר רַב פָּפָּא הַיְינוּ דְּאָמְרִי אִינָשֵׁי כְּמִשְׁלַם שְׂעָרֵי מִכַּדָּא נָקֵישׁ וְאָתֵי תִּגְרָא בְּבֵיתָא
וְאָמַר רַב חִינָּנָא בַּר פָּפָּא לְעוֹלָם יְהֵא אָדָם זָהִיר בִּתְבוּאָה בְּתוֹךְ בֵּיתוֹ שֶׁלֹּא נִקְרְאוּ יִשְׂרָאֵל דַּלִּים אֶלָּא עַל עִסְקֵי תְבוּאָה שֶׁנֶּאֱמַר וְהָיָה אִם זָרַע יִשְׂרָאֵל וְגוֹ׳ וּכְתִיב וַיַּחֲנוּ עֲלֵיהֶם וְגוֹ׳ וּכְתִיב וַיִּדַּל יִשְׂרָאֵל מְאֹד מִפְּנֵי מִדְיָן
וְאָמַר רַבִּי חֶלְבּוֹ לְעוֹלָם יְהֵא אָדָם זָהִיר בִּכְבוֹד אִשְׁתּוֹ שֶׁאֵין בְּרָכָה מְצוּיָה בְּתוֹךְ בֵּיתוֹ שֶׁל אָדָם אֶלָּא בִּשְׁבִיל אִשְׁתּוֹ שֶׁנֶּאֱמַר וּלְאַבְרָם הֵטִיב בַּעֲבוּרָהּ וְהַיְינוּ דַּאֲמַר לְהוּ רָבָא לִבְנֵי מָחוֹזָא אוֹקִירוּ לִנְשַׁיְיכוּ כִּי הֵיכִי דְּתִתְעַתְּרוּ
תְּנַן הָתָם חֲתָכוֹ חוּלְיוֹת וְנָתַן חוֹל בֵּין חוּלְיָא לְחוּלְיָא רַבִּי אֱלִיעֶזֶר מְטַהֵר וַחֲכָמִים מְטַמְּאִין
<h2>דף נט:</h2>
וְזֶה הוּא תַּנּוּר שֶׁל עַכְנַאי מַאי עַכְנַאי אָמַר רַב יְהוּדָה אָמַר שְׁמוּאֵל שֶׁהִקִּיפוּ[הוּ] דְּבָרִים כְּעַכְנָא זוֹ וְטִמְּאוּהוּ תָּנָא בְּאוֹתוֹ הַיּוֹם הֵשִׁיב רַבִּי אֱלִיעֶזֶר כׇּל תְּשׁוּבוֹת שֶׁבָּעוֹלָם וְלֹא קִיבְּלוּ הֵימֶנּוּ
אָמַר לָהֶם אִם הֲלָכָה כְּמוֹתִי חָרוּב זֶה יוֹכִיחַ נֶעֱקַר חָרוּב מִמְּקוֹמוֹ מֵאָה אַמָּה וְאָמְרִי לַהּ אַרְבַּע מֵאוֹת אַמָּה אָמְרוּ לוֹ אֵין מְבִיאִין רְאָיָה מִן הֶחָרוּב חָזַר וְאָמַר לָהֶם אִם הֲלָכָה כְּמוֹתִי אַמַּת הַמַּיִם יוֹכִיחוּ חָזְרוּ אַמַּת הַמַּיִם לַאֲחוֹרֵיהֶם אָמְרוּ לוֹ אֵין מְבִיאִין רְאָיָה מֵאַמַּת הַמַּיִם
חָזַר וְאָמַר לָהֶם אִם הֲלָכָה כְּמוֹתִי כּוֹתְלֵי בֵּית הַמִּדְרָשׁ יוֹכִיחוּ הִטּוּ כּוֹתְלֵי בֵּית הַמִּדְרָשׁ לִיפּוֹל גָּעַר בָּהֶם רַבִּי יְהוֹשֻׁעַ אָמַר לָהֶם אִם תַּלְמִידֵי חֲכָמִים מְנַצְּחִים זֶה אֶת זֶה בַּהֲלָכָה אַתֶּם מָה טִיבְכֶם לֹא נָפְלוּ מִפְּנֵי כְבוֹדוֹ שֶׁל רַבִּי יְהוֹשֻׁעַ וְלֹא זָקְפוּ מִפְּנֵי כְבוֹדוֹ שֶׁל רַבִּי אֱלִיעֶזֶר וַעֲדַיִן מַטִּין וְעוֹמְדִין
חָזַר וְאָמַר לָהֶם אִם הֲלָכָה כְּמוֹתִי מִן הַשָּׁמַיִם יוֹכִיחוּ יָצָאתָה בַּת קוֹל וְאָמְרָה מָה לָכֶם אֵצֶל רַבִּי אֱלִיעֶזֶר שֶׁהֲלָכָה כְּמוֹתוֹ בְּכׇל מָקוֹם
עָמַד רַבִּי יְהוֹשֻׁעַ עַל רַגְלָיו וְאָמַר לֹא בַשָּׁמַיִם הִיא מַאי לֹא בַּשָּׁמַיִם הִיא אָמַר רַבִּי יִרְמְיָה שֶׁכְּבָר נִתְּנָה תּוֹרָה מֵהַר סִינַי אֵין אָנוּ מַשְׁגִּיחִין בְּבַת קוֹל שֶׁכְּבָר כָּתַבְתָּ בְּהַר סִינַי בַּתּוֹרָה אַחֲרֵי רַבִּים לְהַטֹּת אַשְׁכְּחֵיהּ רַבִּי נָתָן לְאֵלִיָּהוּ אֲמַר לֵיהּ מַאי עָבֵיד קוּדְשָׁא בְּרִיךְ הוּא בְּהַהִיא שַׁעְתָּא אֲמַר לֵיהּ קָא חָיֵיךְ וְאָמַר נִצְּחוּנִי בָּנַי נִצְּחוּנִי בָּנַי
אָמְרוּ אוֹתוֹ הַיּוֹם הֵבִיאוּ כׇּל טְהָרוֹת שֶׁטִּיהֵר רַבִּי אֱלִיעֶזֶר וּשְׂרָפוּם בָּאֵשׁ וְנִמְנוּ עָלָיו וּבֵרְכוּהוּ וְאָמְרוּ מִי יֵלֵךְ וְיוֹדִיעוֹ אֲמַר לָהֶם רַבִּי עֲקִיבָא אֲנִי אֵלֵךְ שֶׁמָּא יֵלֵךְ אָדָם שֶׁאֵינוֹ הָגוּן וְיוֹדִיעוֹ וְנִמְצָא מַחְרִיב אֶת כָּל הָעוֹלָם כּוּלּוֹ
מָה עָשָׂה רַבִּי עֲקִיבָא לָבַשׁ שְׁחוֹרִים וְנִתְעַטֵּף שְׁחוֹרִים וְיָשַׁב לְפָנָיו בְּרִיחוּק אַרְבַּע אַמּוֹת אָמַר לוֹ רַבִּי אֱלִיעֶזֶר עֲקִיבָא מָה יוֹם מִיָּמִים אָמַר לוֹ רַבִּי כִּמְדוּמֶּה לִי שֶׁחֲבֵירִים בְּדֵילִים מִמֶּךָ אַף הוּא קָרַע בְּגָדָיו וְחָלַץ מִנְעָלָיו וְנִשְׁמַט וְיָשַׁב עַל גַּבֵּי קַרְקַע
זָלְגוּ עֵינָיו דְּמָעוֹת לָקָה הָעוֹלָם שְׁלִישׁ בְּזֵיתִים וּשְׁלִישׁ בְּחִטִּים וּשְׁלִישׁ בִּשְׂעוֹרִים וְיֵשׁ אוֹמְרִים אַף בָּצֵק שֶׁבִּידֵי אִשָּׁה טָפַח תָּנָא אַף גָּדוֹל הָיָה בְּאוֹתוֹ הַיּוֹם שֶׁבְּכָל מָקוֹם שֶׁנָּתַן בּוֹ עֵינָיו רַבִּי אֱלִיעֶזֶר נִשְׂרַף
וְאַף רַבָּן גַּמְלִיאֵל הָיָה בָּא בִּסְפִינָה עָמַד עָלָיו נַחְשׁוֹל לְטַבְּעוֹ אָמַר כִּמְדוּמֶּה לִי שֶׁאֵין זֶה אֶלָּא בִּשְׁבִיל רַבִּי אֱלִיעֶזֶר בֶּן הוּרְקָנוֹס עָמַד עַל רַגְלָיו וְאָמַר רִבּוֹנוֹ שֶׁל עוֹלָם גָּלוּי וְיָדוּעַ לְפָנֶיךָ שֶׁלֹּא לִכְבוֹדִי עָשִׂיתִי וְלֹא לִכְבוֹד בֵּית אַבָּא עָשִׂיתִי אֶלָּא לִכְבוֹדְךָ שֶׁלֹּא יִרְבּוּ מַחְלוֹקוֹת בְּיִשְׂרָאֵל נָח הַיָּם מִזַּעְפּוֹ
אִימָּא שָׁלוֹם דְּבֵיתְהוּ דְּרַבִּי אֱלִיעֶזֶר אֲחָתֵיהּ דְּרַבָּן גַּמְלִיאֵל הֲוַאי מֵהָהוּא מַעֲשֶׂה וְאֵילָךְ לָא הֲוָה שָׁבְקָה לֵיהּ לְרַבִּי אֱלִיעֶזֶר לְמִיפַּל עַל אַפֵּיהּ הָהוּא יוֹמָא רֵישׁ יַרְחָא הֲוָה וְאִיחַלַּף לַהּ בֵּין מָלֵא לְחָסֵר אִיכָּא דְּאָמְרִי אֲתָא עַנְיָא וְקָאֵי אַבָּבָא אַפִּיקָא לֵיהּ רִיפְתָּא
אַשְׁכַּחְתֵּיהּ דְּנָפֵל עַל אַנְפֵּיהּ אֲמַרָה לֵיהּ קוּם (קטלית לאחי) [קְטַלְיתֵּהּ לְאָח] אַדְּהָכִי נְפַק שִׁיפּוּרָא מִבֵּית רַבָּן גַּמְלִיאֵל דִּשְׁכֵיב אֲמַר לַהּ מְנָא יְדַעְתְּ אֲמַרָה לֵיהּ כָּךְ מְקוּבְּלַנִי מִבֵּית אֲבִי אַבָּא כׇּל הַשְּׁעָרִים נִנְעָלִים חוּץ מִשַּׁעֲרֵי אוֹנָאָה
תָּנוּ רַבָּנַן הַמְאַנֶּה אֶת הַגֵּר עוֹבֵר בִּשְׁלֹשָׁה לָאוִין וְהַלּוֹחֲצוֹ עוֹבֵר בִּשְׁנַיִם
מַאי שְׁנָא מְאַנֶּה דִּכְתִיבִי שְׁלֹשָׁה לָאוִין וְגֵר לֹא תוֹנֶה וְכִי יָגוּר אִתְּךָ גֵּר בְּאַרְצְכֶם לֹא תוֹנוּ אֹתוֹ וְלֹא תוֹנוּ אִישׁ אֶת עֲמִיתוֹ וְגֵר בִּכְלַל עֲמִיתוֹ הוּא לוֹחֲצוֹ נָמֵי שְׁלֹשָׁה כְּתִיבִי וְלֹא תִלְחָצֶנּוּ וְגֵר לֹא תִלְחָץ וְלֹא תִהְיֶה לוֹ כְּנֹשֶׁה וְגֵר בַּכְּלָל הוּא אֶלָּא אֶחָד זֶה וְאֶחָד זֶה בִּשְׁלֹשָׁה
תַּנְיָא רַבִּי אֱלִיעֶזֶר הַגָּדוֹל אוֹמֵר מִפְּנֵי מָה הִזְהִירָה תּוֹרָה בִּשְׁלֹשִׁים וְשִׁשָּׁה מְקוֹמוֹת וְאָמְרִי לַהּ בְּאַרְבָּעִים וְשִׁשָּׁה מְקוֹמוֹת בְּגֵר מִפְּנֵי שֶׁסּוֹרוֹ רַע
מַאי דִּכְתִיב וְגֵר לֹא תוֹנֶה וְלֹא תִלְחָצֶנּוּ כִּי גֵרִים הֱיִיתֶם בְּאֶרֶץ מִצְרָיִם תְּנֵינָא רַבִּי נָתָן אוֹמֵר מוּם שֶׁבְּךָ אַל תֹּאמַר לַחֲבֵרֶךָ וְהַיְינוּ דְּאָמְרִי אִינָשֵׁי דִּזְקִיף לֵיהּ זְקִיפָא בִּדְיוּתְקֵיהּ לָא נֵימָא לֵיהּ לְחַבְרֵיהּ זְקֵיף בִּינִיתָא:
<strong><big>מַתְנִי׳</big></strong> אֵין מְעָרְבִין פֵּירוֹת בְּפֵירוֹת אֲפִילּוּ חֲדָשִׁים בַּחֲדָשִׁים
<h2>דף ס.</h2>
וְאֵין צָרִיךְ לוֹמַר חֲדָשִׁים בִּישָׁנִים
בֶּאֱמֶת אָמְרוּ בְּיַיִן הִתִּירוּ לְעָרֵב קָשֶׁה בְּרַךְ מִפְּנֵי שֶׁהוּא מַשְׁבִּיחוֹ אֵין מְעָרְבִין שִׁמְרֵי יַיִן בְּיַיִן אֲבָל נוֹתֵן לוֹ אֶת שְׁמָרָיו
מִי שֶׁנִּתְעָרֵב מַיִם בְּיֵינוֹ לֹא יִמְכְּרֶנּוּ בַּחֲנוּת אֶלָּא אִם כֵּן הוֹדִיעוֹ וְלֹא לַתַּגָּר אַף עַל פִּי שֶׁהוֹדִיעוֹ שֶׁאֵינוֹ אֶלָּא לְרַמּוֹת בּוֹ מָקוֹם שֶׁנָּהֲגוּ לְהָטִיל מַיִם בַּיַּיִן יָטִילוּ
הַתַּגָּר נוֹטֵל מֵחָמֵשׁ גֳּרָנוֹת וְנוֹתֵן לְתוֹךְ מְגוּרָה אַחַת מֵחָמֵשׁ גִּתּוֹת וְנוֹתֵן לְתוֹךְ פִּיטוֹם אֶחָד וּבִלְבַד שֶׁלֹּא יְהֵא מִתְכַּוֵּין לְעָרֵב:
<strong><big>גְּמָ׳</big></strong> תָּנוּ רַבָּנַן אֵין צָרִיךְ לוֹמַר חֲדָשׁוֹת מֵאַרְבַּע וִישָׁנוֹת מִשָּׁלֹשׁ דְּאֵין מְעָרְבִין אֶלָּא אֲפִילּוּ חֲדָשׁוֹת מִשָּׁלֹשׁ וִישָׁנוֹת מֵאַרְבַּע אֵין מְעָרְבִין מִפְּנֵי שֶׁאָדָם רוֹצֶה לְיַשְּׁנָן:
בֶּאֱמֶת אָמְרוּ בַּיַּיִן הִתִּירוּ לְעָרֵב קָשֶׁה בְּרַךְ מִפְּנֵי שֶׁהוּא מַשְׁבִּיחוֹ וְכוּ׳: אָמַר רַבִּי אֶלְעָזָר עֲדָא אָמְרָה כֹּל בֶּאֱמֶת אָמְרוּ הֲלָכָה הִיא
אָמַר רַב נַחְמָן וּבֵין הַגִּיתּוֹת שָׁנוּ
וְהָאִידָּנָא דְּקָא מְעָרְבִי שֶׁלֹּא בֵּין הַגִּיתּוֹת אָמַר רַב פָּפָּא דְּיָדְעִי וְקָא מָחֲלִי רַב אַחָא בְּרֵיהּ דְּרַב אִיקָא אָמַר הָא מַנִּי רַבִּי אַחָא הִיא דְּתַנְיָא רַבִּי אַחָא מַתִּיר בְּדָבָר הַנִּטְעָם:
וְאֵין מְעָרְבִין שִׁמְרֵי יַיִן בְּיַיִן אֲבָל נוֹתֵן לוֹ אֶת שְׁמָרָיו וְכוּ׳: וְהָא אָמְרַתְּ רֵישָׁא אֵין מְעָרְבִין כְּלָל וְכִי תֵּימָא מַאי נוֹתֵן לוֹ אֶת שְׁמָרָיו דְּקָא מוֹדַע לֵיהּ הָא מִדְּקָתָנֵי סֵיפָא לֹא יִמְכְּרֶנּוּ בַּחֲנוּת אֶלָּא אִם כֵּן מוֹדִיעוֹ וְלֹא לַתַּגָּר אַף עַל פִּי שֶׁמּוֹדִיעוֹ מִכְּלָל דְּרֵישָׁא אַף עַל גַּב דְּלָא מוֹדַע לֵיהּ
אָמַר רַב יְהוּדָה הָכִי קָאָמַר אֵין מְעָרְבִין שְׁמָרִים שֶׁל אֶמֶשׁ בְּשֶׁל יוֹם וְלֹא שֶׁל יוֹם בְּשֶׁל אֶמֶשׁ אֲבָל נוֹתֵן לוֹ אֶת שְׁמָרָיו תַּנְיָא נָמֵי הָכִי רַבִּי יְהוּדָה אוֹמֵר הַשּׁוֹפֶה יַיִן לַחֲבֵירוֹ הֲרֵי זֶה לֹא יְעָרֵב שֶׁל אֶמֶשׁ בְּשֶׁל יוֹם וְלֹא שֶׁל יוֹם בְּשֶׁל אֶמֶשׁ אֲבָל מְעָרֵב שֶׁל אֶמֶשׁ בְּשֶׁל אֶמֶשׁ וְשֶׁל יוֹם בְּשֶׁל יוֹם:
מִי שֶׁנִּתְעָרֵב מַיִם בְּיֵינוֹ הֲרֵי זֶה לֹא יִמְכְּרֶנּוּ בַּחֲנוּת אֶלָּא אִם כֵּן מוֹדִיעוֹ וְכוּ׳: רָבָא אַיְיתוֹ לֵיהּ חַמְרָא מֵחָנוּתָא מַזְגֵיהּ טַעְמֵיהּ לָא הֲוָה בְּסִים שַׁדְּרֵיהּ לְחָנוּתָא אֲמַר לֵיהּ אַבָּיֵי וְהָא אֲנַן תְּנַן וְלֹא לַתַּגָּר אַף עַל פִּי שֶׁהוֹדִיעוֹ אֲמַר לֵיהּ מִזְגָּא דִּידִי מִידָּע יְדִיעַ וְכִי תֵּימָא דְּטָפֵי וּמְחַיְּילֵיהּ וּמְזַבֵּין לֵיהּ אִם כֵּן אֵין לַדָּבָר סוֹף:
מָקוֹם שֶׁנָּהֲגוּ לְהַטִּיל מַיִם בַּיַּיִן יָטִילוּ וְכוּ׳: תָּנָא לְמֶחֱצָה לִשְׁלִישׁ וְלִרְבִיעַ אָמַר רַב וּבֵין הַגִּיתּוֹת שָׁנוּ:
<strong><big>מַתְנִי׳</big></strong> רַבִּי יְהוּדָה אוֹמֵר לֹא יְחַלֵּק הַחֶנְוָנִי קְלָיוֹת וֶאֱגוֹזִין לַתִּינוֹקוֹת מִפְּנֵי שֶׁהוּא מַרְגִּילָן לָבֹא אֶצְלוֹ וַחֲכָמִים מַתִּירִין וְלֹא יִפְחוֹת אֶת הַשַּׁעַר וַחֲכָמִים אוֹמְרִים זָכוּר לַטּוֹב
לֹא יָבוֹר אֶת הַגְּרִיסִין דִּבְרֵי אַבָּא שָׁאוּל וַחֲכָמִים מַתִּירִין וּמוֹדִים שֶׁלֹּא יָבוֹר מֵעַל פִּי מְגוּרָה שֶׁאֵינוֹ אֶלָּא כְּגוֹנֵב אֶת הָעַיִן אֵין מְפַרְכְּסִין לֹא אֶת הָאָדָם וְלֹא אֶת הַבְּהֵמָה וְלֹא אֶת הַכֵּלִים:
<strong><big>גְּמָ׳</big></strong> מַאי טַעְמַיְיהוּ דְּרַבָּנַן דַּאֲמַר לֵיהּ אֲנָא מְפַלֵּיגְנָא אַמְגּוֹזֵי וְאַתְּ פַּלֵּיג שִׁיסְקֵי:
וְלֹא יִפְחוֹת אֶת הַשַּׁעַר וַחֲכָמִים אוֹמְרִים זָכוּר לַטּוֹב וְכוּ׳: מַאי טַעְמָא דְּרַבָּנַן
<h2>דף ס:</h2>
מִשּׁוּם דְּקָא מַרְוַוח לְתַרְעָא:
וְלֹא יָבוֹר אֶת הַגְּרִיסִין דִּבְרֵי אַבָּא שָׁאוּל וַחֲכָמִים מַתִּירִין וְכוּ׳: מַאן חֲכָמִים רַבִּי אַחָא דְּתַנְיָא רַבִּי אַחָא מַתִּיר בְּדָבָר הַנִּרְאֶה:
אֵין מְפַרְכְּסִין לֹא אֶת הָאָדָם וְכוּ׳: וְלֹא אֶת הַכֵּלִים תָּנוּ רַבָּנַן אֵין מְשַׁרְבְּטִין אֶת הַבְּהֵמָה וְאֵין נוֹפְחִין בַּקְּרָבַיִים וְאֵין שׁוֹרִין אֶת הַבָּשָׂר בַּמַּיִם מַאי אֵין מְשַׁרְבְּטִין הָכָא תַּרְגִּמוּ מַיָּא דְחִיזְרָא זְעֵירִי אָמַר רַב כָּהֲנָא מַזְקַפְתָּא
שְׁמוּאֵל שְׁרָא לְמִרְמֵא תּוּמֵי לְסַרְבָּלָא רַב יְהוּדָה שְׁרָא לְכַסְכּוֹסֵי קִרְמֵי רַבָּה שְׁרָא לְמִידַּק (צַרְדֵי) [צַדְרֵי] רָבָא שְׁרָא לְצַלּוֹמֵי גִּירֵי רַב פָּפָּא בַּר שְׁמוּאֵל שְׁרָא לְצַלּוֹמֵי דִּיקּוּלֵי וְהָא אֲנַן תְּנַן אֵין מְפַרְכְּסִין לֹא אֶת הָאָדָם וְלֹא אֶת הַבְּהֵמָה וְלֹא אֶת הַכֵּלִים לָא קַשְׁיָא הָא בְּחַדְתֵי הָא בְּעַתִּיקֵי
פִּרְכּוּס דְּאָדָם מַאי הִיא כִּי הָא דְּהָהוּא עַבְדָּא סָבָא דַּאֲזַל צַבְעֵיהּ לְרֵישֵׁיהּ וּלְדִיקְנֵיהּ אֲתָא לְקַמֵּיהּ דְּרָבָא אֲמַר לֵיהּ זִיבְנַן אֲמַר לֵיהּ יִהְיוּ עֲנִיִּים בְּנֵי בֵיתֶךָ
אֲתָא לְקַמֵּיהּ דְּרַב פָּפָּא בַּר שְׁמוּאֵל זַבְנֵיהּ יוֹמָא חַד אֲמַר לֵיהּ אַשְׁקְיַין מַיָּא אֲזַל חַוְּורֵיהּ לְרֵישֵׁיהּ וּלְדִיקְנֵיהּ אֲמַר לֵיהּ חֲזִי דַּאֲנָא קַשִּׁישׁ מֵאֲבוּךְ קָרֵי אַנַּפְשֵׁיהּ צַדִּיק מִצָּרָה נֶחֱלָץ וַיָּבֹא אַחֵר תַּחְתָּיו:
<strong><big>הֲדַרַן עֲלָךְ הַזָּהָב </big></strong>
מַתְנִי׳ <strong><big>אֵיזֶהוּ</big></strong> נֶשֶׁךְ וְאֵיזֶהוּ תַּרְבִּית
אֵיזֶהוּ נֶשֶׁךְ הַמַּלְוֶה סֶלַע בַּחֲמִשָּׁה דִּינָרִין סָאתַיִם חִטִּין בְּשָׁלֹשׁ אָסוּר מִפְּנֵי שֶׁהוּא נוֹשֵׁךְ
וְאֵיזֶהוּ תַּרְבִּית הַמַּרְבֶּה בְּפֵירוֹת כֵּיצַד לָקַח הֵימֶנּוּ חִטִּין בְּדִינַר זָהָב הַכּוֹר וְכֵן הַשַּׁעַר עָמְדוּ חִטִּין בִּשְׁלֹשִׁים דִּינָרִין
אָמַר לוֹ תֵּן לִי חִטַּי שֶׁאֲנִי רוֹצֶה לְמוֹכְרָן וְלִיקַּח בָּהֶן יַיִן אָמַר לוֹ הֲרֵי חִטֶּיךָ עֲשׂוּיוֹת עָלַי בִּשְׁלֹשִׁים וַהֲרֵי לְךָ אֶצְלִי בָּהֶן יַיִן וְיַיִן אֵין לוֹ:
<strong><big>גְּמָ׳</big></strong> מִדְּשָׁבֵיק לְרִיבִּית דְּאוֹרָיְיתָא וְקָא מְפָרֵשׁ דְּרַבָּנַן מִכְּלָל דְּאוֹרָיְיתָא (דְּ)נֶשֶׁךָ וְתַרְבִּית חֲדָא מִלְּתָא הִיא וְהָא קְרָאֵי כְּתִיבִי נֶשֶׁךְ כֶּסֶף וְרִיבִּית אוֹכֶל
וְתִיסְבְּרָא דְּאִיכָּא נֶשֶׁךְ בְּלֹא תַּרְבִּית וְתַרְבִּית בְּלֹא נֶשֶׁךְ נֶשֶׁךְ בְּלֹא תַּרְבִּית הֵיכִי דָּמֵי
אִי דְּאוֹזְפֵיהּ מְאָה בִּמְאָה וְעֶשְׂרִים מֵעִיקָּרָא קָיְימִי מְאָה בְּדַנְקָא וּלְבַסּוֹף קָיְימִי מְאָה וְעֶשְׂרִים בְּדַנְקָא נֶשֶׁךְ אִיכָּא דְּקָא נָכֵית לֵיהּ דְּקָא שָׁקֵיל מִינֵּיהּ מִידֵּי דְּלָא יָהֵיב וְתַרְבִּית לֵיכָּא דְּלֵית לֵיהּ רַוְוחָא דְּדַנְקָא אוֹזְפֵיהּ וְדַנְקָא קָא שָׁקֵיל מִינֵּיהּ
סוֹף סוֹף אִי בָּתַר מֵעִיקָּרָא אָזְלַתְּ הֲרֵי נֶשֶׁךְ וַהֲרֵי תַּרְבִּית אִי בָּתַר בְּסוֹף אָזְלַתְּ לָא נֶשֶׁךְ אִיכָּא וְלָא תַּרְבִּית אִיכָּא
וְתוּ תַּרְבִּית בְּלֹא נֶשֶׁךְ הֵיכִי דָמֵי אִי דְּאוֹזֵיף מְאָה בִּמְאָה מֵעִיקָּרָא קָיְימִי מְאָה בְּדַנְקָא וּלְבַסּוֹף מְאָה בְּחוּמְשָׁא
אִי בָּתַר מֵעִיקָּרָא אָזְלַתְּ לָא נֶשֶׁךְ אִיכָּא וְלָא תַּרְבִּית אִיכָּא אִי בָּתַר סוֹף אָזְלַתְּ הֲרֵי נֶשֶׁךְ וַהֲרֵי תַּרְבִּית
אֶלָּא אָמַר רָבָא אִי אַתָּה מוֹצֵא לֹא נֶשֶׁךְ בְּלֹא תַּרְבִּית וְלֹא תַּרְבִּית בְּלֹא נֶשֶׁךְ וְלֹא חִלְּקָן הַכָּתוּב אֶלָּא לַעֲבוֹר עָלָיו בִּשְׁנֵי לָאוִין
תָּנוּ רַבָּנַן אֶת כַּסְפְּךָ לֹא תִתֵּן לוֹ בְּנֶשֶׁךְ וּבְמַרְבִּית לֹא תִתֵּן אׇכְלֶךָ אֵין לִי אֶלָּא נֶשֶׁךְ בְּכֶסֶף וְרִבִּית בְּאוֹכֶל נֶשֶׁךְ בְּאוֹכֶל מִנַּיִן תַּלְמוּד לוֹמַר נֶשֶׁךְ אֹכֶל רִבִּית בְּכֶסֶף מִנַּיִן תַּלְמוּד לוֹמַר נֶשֶׁךְ כֶּסֶף
<h2>דף סא.</h2>
אִם אֵינוֹ עִנְיָן לְנֶשֶׁךְ כֶּסֶף שֶׁהֲרֵי כְּבָר נֶאֱמַר לֹא תַשִּׁיךְ לְאָחִיךָ תְּנֵהוּ עִנְיָן לְרִבִּית כֶּסֶף
אֵין לִי אֶלָּא בְּלֹוֶה בְּמַלְוֶה מִנַּיִן
נֶאֱמַר נֶשֶׁךְ בַּלֹּוֶה וְנֶאֱמַר נֶשֶׁךְ בַּמַּלְוֶה מָה נֶשֶׁךְ הָאָמוּר בַּלֹּוֶה לֹא חִלַּקְתָּ בּוֹ בֵּין בְּכֶסֶף בֵּין בְּאוֹכֶל בֵּין בְּנֶשֶׁךְ בֵּין בְּרִבִּית אַף נֶשֶׁךְ הָאָמוּר בַּמַּלְוֶה לֹא תַּחְלוֹק בּוֹ בֵּין בְּכֶסֶף בֵּין בְּאוֹכֶל בֵּין בְּנֶשֶׁךְ בֵּין בְּרִבִּית מִנַּיִן לְרַבּוֹת כׇּל דָּבָר תַּלְמוּד לוֹמַר נֶשֶׁךְ כׇּל דָּבָר אֲשֶׁר יִשָּׁךְ
רָבִינָא אָמַר לָא נֶשֶׁךְ בְּאוֹכֶל וְלָא רִבִּית בְּכֶסֶף צְרִיכִי קְרָא דְּאִי כְּתִיב אֶת כַּסְפְּךָ לֹא תִתֵּן לוֹ בְּנֶשֶׁךְ וְאׇכְלְךָ בְּמַרְבִּית כִּדְקָאָמְרַתְּ הַשְׁתָּא דִּכְתִיב אֶת כַּסְפְּךָ לֹא תִתֵּן לוֹ בְּנֶשֶׁךְ וּבְמַרְבִּית לֹא תִתֵּן אׇכְלֶךָ קְרִי בֵּיהּ הָכִי אֶת כַּסְפְּךָ לֹא תִתֵּן לוֹ בְּנֶשֶׁךְ וּבְמַרְבִּית וּבְנָשְׁךָ וּבְמַרְבִּית לֹא תִתֵּן אׇכְלֶךָ
וְהָא תַּנָּא נֶאֱמַר נֶאֱמַר קָאָמַר
הָכִי קָאָמַר אִילּוּ לֹא נֶאֱמַר קְרָא הָיִיתִי אוֹמֵר גְּזֵירָה שָׁוָה עַכְשָׁיו שֶׁנֶּאֱמַר קְרָא גְּזֵירָה שָׁוָה לָא צְרִיךְ אֶלָּא גְּזֵירָה שָׁוָה לְמָה לִי לְנֶשֶׁךְ כׇּל דָּבָר אֲשֶׁר יִשָּׁךְ דְּלָא כְּתִב בְּמַלְוֶה
אָמַר רָבָא לְמָה לִי דִּכְתַב רַחֲמָנָא לָאו בְּרִבִּית לָאו בְּגָזֵל לָאו בְּאוֹנָאָה
צְרִיכִי דְּאִי כְּתַב רַחֲמָנָא לָאו בְּרִבִּית מִשּׁוּם דְּחִידּוּשׁ הוּא דַּאֲפִילּוּ בְּלֹוֶה אָסְרָה רַחֲמָנָא
וְאִי כְּתַב רַחֲמָנָא לָאו בְּגָזֵל מִשּׁוּם דִּבְעַל כֻּרְחֵיהּ אֲבָל אוֹנָאָה אֵימָא לָא
וְאִי כְּתַב רַחֲמָנָא לָאו בְּאוֹנָאָה מִשּׁוּם דְּלָא יָדַע דְּמָחֵיל
חֲדָא מֵחֲדָא לָא אָתְיָא תֵּיתֵי חֲדָא מִתַּרְתֵּי הֵי תֵּיתֵי לָא לִכְתּוֹב רַחֲמָנָא לָאו בְּרִבִּית וְתֵיתֵי מֵהָנָךְ מָה לְהָנָךְ שֶׁכֵּן שֶׁלֹּא מִדַּעַת תֹּאמַר בְּרִבִּית דְּמִדַּעְתֵּיהּ
לָא לִכְתּוֹב רַחֲמָנָא לָאו בְּאוֹנָאָה וְתֵיתֵי מֵהָנָךְ מָה לְהָנָךְ שֶׁכֵּן אֵין דֶּרֶךְ מִקָּח וּמִמְכָּר בְּכָךְ
אֶלָּא לָא לִכְתּוֹב רַחֲמָנָא לָאו בְּגָזֵל וְתֵיתֵי מֵהָנָךְ דְּמַאי פָּרְכַתְּ מָה לְרִבִּית שֶׁכֵּן חִידּוּשׁ אוֹנָאָה תּוֹכִיחַ
מָה לְאוֹנָאָה שֶׁכֵּן לָא יָדַע וּמָחֵיל רִבִּית תּוֹכִיחַ
וְחָזַר הַדִּין לֹא רְאִי זֶה כִּרְאִי זֶה וְלֹא רְאִי זֶה כִּרְאִי זֶה הַצַּד הַשָּׁוֶה שֶׁבָּהֶן שֶׁכֵּן גּוֹזְלוֹ אַף אֲנִי אָבִיא גָּזֵל
אָמְרִי הָכִי נָמֵי אֶלָּא לָאו בְּגָזֵל לְמָה לִי לְכוֹבֵשׁ שְׂכַר שָׂכִיר
כּוֹבֵשׁ שְׂכַר שָׂכִיר בְּהֶדְיָא כְּתִיב בֵּיהּ לֹא תַעֲשֹׁק שָׂכִיר עָנִי וְאֶבְיוֹן לַעֲבוֹר עָלָיו בִּשְׁנֵי לָאוִין
וְלוֹקְמַהּ בְּרִבִּית וְאוֹנָאָה וְלַעֲבוֹר עָלָיו בִּשְׁנֵי לָאוִין דָּבָר הַלָּמֵד מֵעִנְיָינוֹ
<h2>דף סא:</h2>
וּבְעִנְיָינָא דְּשָׂכִיר כְּתִיב
לֹא תִּגְנֹבוּ דִּכְתַב רַחֲמָנָא לְמָה לִי לְכִדְתַנְיָא לֹא תִּגְנֹב עַל מְנָת לְמֵיקַט לֹא תִּגְנֹב עַל מְנָת לְשַׁלֵּם תַּשְׁלוּמֵי כֶפֶל
אֲמַר לֵיהּ רַב יֵימַר לְרַב אָשֵׁי לָאו דִּכְתַב רַחֲמָנָא בְּמִשְׁקָלוֹת לְמָה לִי אֲמַר לֵיהּ לְטוֹמֵן מִשְׁקְלוֹתָיו בְּמֶלַח הַיְינוּ גָּזֵל מְעַלְּיָא הוּא לַעֲבוֹר עָלָיו מִשְּׁעַת עֲשִׂיָּיה
תָּנוּ רַבָּנַן לֹא תַעֲשׂוּ עָוֶל בַּמִּשְׁפָּט בַּמִּדָּה בַּמִּשְׁקָל וּבַמְּשׂוּרָה בַּמִּדָּה זוֹ מְדִידַת קַרְקַע שֶׁלֹּא יִמְדּוֹד לְאֶחָד בִּימוֹת הַחַמָּה וּלְאֶחָד בִּימוֹת הַגְּשָׁמִים בַּמִּשְׁקָל שֶׁלֹּא יַטְמִין מִשְׁקְלוֹתָיו בְּמֶלַח וּבַמְּשׂוּרָה שֶׁלֹּא יַרְתִּיחַ
וַהֲלֹא דְּבָרִים קַל וְחוֹמֶר וּמָה מְשׂוּרָה שֶׁהִיא אֶחָד מִשְּׁלֹשִׁים וּשְׁלֹשָׁה בַּלּוֹג הִקְפִּידָה עָלָיו תּוֹרָה קַל וְחוֹמֶר לְהִין וַחֲצִי הִין וּשְׁלִישִׁית הִין וּרְבִיעִית הַהִין וְלוֹג וַחֲצִי לוֹג וּרְבִיעִית הַלּוֹג
אָמַר רָבָא לְמָה לִי דִּכְתַב רַחֲמָנָא יְצִיאַת מִצְרַיִם בְּרִבִּית יְצִיאַת מִצְרַיִם גַּבֵּי צִיצִית יְצִיאַת מִצְרַיִם בְּמִשְׁקָלוֹת
אָמַר הַקָּדוֹשׁ בָּרוּךְ הוּא אֲנִי הוּא שֶׁהִבְחַנְתִּי בְּמִצְרַיִם בֵּין טִפָּה שֶׁל בְּכוֹר לְטִפָּה שֶׁאֵינָהּ שֶׁל בְּכוֹר אֲנִי הוּא שֶׁעָתִיד לִיפָּרַע מִמִּי שֶׁתּוֹלֶה מְעוֹתָיו בְּגוֹי וּמַלְוָה אוֹתָם לְיִשְׂרָאֵל בְּרִבִּית וּמִמִּי שֶׁטּוֹמֵן מִשְׁקְלוֹתָיו בְּמֶלַח וּמִמִּי שֶׁתּוֹלֶה קָלָא אִילָן בְּבִגְדוֹ וְאוֹמֵר תְּכֵלֶת הוּא
רָבִינָא אִיקְּלַע לְסוּרָא דִפְרָת אֲמַר לֵיהּ רַב חֲנִינָא מִסּוּרָא דִּפְרָת לְרָבִינָא יְצִיאַת מִצְרַיִם דִּכְתַב רַחֲמָנָא גַּבֵּי שְׁרָצִים לְמָה לִי אֲמַר לֵיהּ אָמַר הַקָּדוֹשׁ בָּרוּךְ הוּא אֲנִי הוּא שֶׁהִבְחַנְתִּי בֵּין טִפָּה שֶׁל בְּכוֹר לְטִפָּה שֶׁאֵינָהּ שֶׁל בְּכוֹר אֲנִי עָתִיד לִיפָּרַע מִמִּי שֶׁמְּעָרֵב קִרְבֵי דָגִים טְמֵאִין בְּקִרְבֵי דָגִים טְהוֹרִין וּמוֹכְרָן לְיִשְׂרָאֵל
אֲמַר לֵיהּ אֲנָא הַמַּעֲלֶה קָא קַשְׁיָא לִי מַאי שְׁנָא הָכָא הַמַּעֲלֶה דִּכְתַב רַחֲמָנָא
אֲמַר לֵיהּ לְכִדְתָנָא דְּבֵי רַבִּי יִשְׁמָעֵאל דְּתָנָא דְּבֵי רַבִּי יִשְׁמָעֵאל אָמַר הַקָּדוֹשׁ בָּרוּךְ הוּא אִילְמָלֵא (לֹא) הֶעֱלֵיתִי אֶת יִשְׂרָאֵל מִמִּצְרָיִם אֶלָּא בִּשְׁבִיל דָּבָר זֶה שֶׁאֵין מְטַמְּאִין בִּשְׁרָצִים דַּיִּי
אֲמַר לֵיהּ וּמִי נְפִישׁ אַגְרַיְיהוּ טְפֵי מֵרִבִּית וּמִצִּיצִית וּמִמִּשְׁקָלוֹת אֲמַר לֵיהּ אַף עַל גַּב דְּלָא נְפִישׁ אַגְרַיְיהוּ טְפֵי מְאִיסִי לְמֵכְלִינְהוּ:
וְאֵיזֶהוּ תַּרְבִּית הַמַּרְבֶּה בְּפֵירוֹת כֵּיצַד לָקַח הֵימֶנּוּ חִטִּים בְּדִינַר זָהָב וְכוּ׳: אַטּוּ כֹּל הָנֵי דְּאָמְרִינַן עַד הַשְׁתָּא לָאו רִבִּית הוּא
אָמַר רַבִּי אֲבָהוּ עַד כָּאן שֶׁל תּוֹרָה מִכָּאן וְאֵילָךְ שֶׁל דִּבְרֵיהֶם וְכֵן אָמַר רָבָא עַד כָּאן שֶׁל תּוֹרָה מִכָּאן וְאֵילָךְ שֶׁל דִּבְרֵיהֶם
עַד כָּאן יָכִין רָשָׁע וְיִלְבַּשׁ צַדִּיק עַד כָּאן וְתוּ לָא אֶלָּא אֲפִילּוּ עַד כָּאן יָכִין רָשָׁע וְיִלְבַּשׁ צַדִּיק
עַד כָּאן רִבִּית קְצוּצָה מִכָּאן וְאֵילָךְ אֲבַק רִבִּית
אָמַר רַבִּי אֶלְעָזָר רִבִּית קְצוּצָה יוֹצְאָה בְּדַיָּינִין אֲבַק רִבִּית אֵינָהּ יוֹצְאָה בְּדַיָּינִין רַבִּי יוֹחָנָן אָמַר אֲפִילּוּ רִבִּית קְצוּצָה נָמֵי אֵינָהּ יוֹצְאָה בְּדַיָּינִין
אָמַר רַבִּי יִצְחָק מַאי טַעְמָא דְּרַבִּי יוֹחָנָן דְּאָמַר קְרָא בַּנֶּשֶׁךְ נָתַן וְתַרְבִּית לָקַח וָחָי לֹא יִחְיֶה אֵת כׇּל הַתֹּעֵבוֹת הָאֵלֶּה עָשָׂה לְמִיתָה נִיתַּן וְלֹא לְהִישָּׁבוֹן רַב אַדָּא בַּר אַהֲבָה אָמַר אָמַר קְרָא אֶל תִּקַּח מֵאִתּוֹ נֶשֶׁךְ וְתַרְבִּית וְיָרֵאתָ מֵאֱלֹהֶיךָ לְמוֹרָא נִיתַּן וְלֹא לְהִשָּׁבוֹן
רָבָא אָמַר מִגּוּפֵיהּ דִּקְרָא שְׁמִיעַ לֵיהּ מוֹת יוּמָת דָּמָיו בּוֹ יִהְיֶה הוּקְשׁוּ מַלְוֵי רִבִּית לְשׁוֹפְכֵי דָּמִים מָה שׁוֹפְכֵי דָּמִים לֹא נִיתְּנוּ לְהִשָּׁבוֹן אַף מַלְוֵי רִבִּית לֹא נָתְנוּ לְהִשָּׁבוֹן
אָמַר רַב נַחְמָן בַּר יִצְחָק מַאי טַעְמָא דְּרַבִּי אֶלְעָזָר דְּאָמַר קְרָא
<h2>דף סב.</h2>
וְחֵי אָחִיךָ עִמָּךְ אַהְדַּר לֵיהּ כִּי הֵיכִי דְּנֵיחֵי
וְרַבִּי יוֹחָנָן הַאי וְחֵי אָחִיךָ עִמָּךְ מַאי עָבֵיד לֵיהּ מִבְּעֵי לֵיהּ לְכִדְתַנְיָא שְׁנַיִם שֶׁהָיוּ מְהַלְּכִין בַּדֶּרֶךְ וּבְיַד אֶחָד מֵהֶן קִיתוֹן שֶׁל מַיִם אִם שׁוֹתִין שְׁנֵיהֶם מֵתִים וְאִם שׁוֹתֶה אֶחָד מֵהֶן מַגִּיעַ לַיִּשּׁוּב דָּרַשׁ בֶּן פְּטוֹרָא מוּטָב שֶׁיִּשְׁתּוּ שְׁנֵיהֶם וְיָמוּתוּ וְאַל יִרְאֶה אֶחָד מֵהֶם בְּמִיתָתוֹ שֶׁל חֲבֵירוֹ עַד שֶׁבָּא רַבִּי עֲקִיבָא וְלִימֵּד וְחֵי אָחִיךָ עִמָּךְ חַיֶּיךָ קוֹדְמִים לְחַיֵּי חֲבֵירֶךָ
מֵיתִיבִי הִנִּיחַ לָהֶם אֲבִיהֶם מָעוֹת שֶׁל רִבִּית אַף עַל פִּי שֶׁיּוֹדְעִים שֶׁהֵן שֶׁל רִבִּית אֵינָן חַיָּיבִין לְהַחְזִירָן הָא אֲבִיהֶן חַיָּיב לְהַחְזִיר
בְּדִין הוּא דַּאֲבוּהוֹן נָמֵי לָא מִיחַיַּיב לְהַחְזִיר וְאַיְּידֵי דְּקָא בָעֵי לְמִתְנֵי סֵיפָא הִנִּיחַ לָהֶן אֲבִיהֶם פָּרָה וְטַלִּית וְכׇל דָּבָר הַמְסוּיָּם חַיָּיבִין לְהַחְזִיר מִפְּנֵי כְּבוֹד אֲבִיהֶם תָּנֵי נָמֵי רֵישָׁא בְּדִידְהוּ
וְהָנֵי מִפְּנֵי כְּבוֹד אֲבִיהֶם מִי מִיחַיְּיבִי קְרִי כָּאן וְנָשִׂיא בְעַמְּךָ לֹא תָאֹר בְּעוֹשֶׂה מַעֲשֵׂה עַמְּךָ
כִּדְאָמַר רַבִּי פִּנְחָס מִשְּׁמֵיהּ דְּרָבָא בְּשֶׁעָשָׂה תְּשׁוּבָה הָכָא נָמֵי בְּשֶׁעָשָׂה תְּשׁוּבָה אִי עָשָׂה תְּשׁוּבָה מַאי בָּעֵי גַּבֵּיהּ שֶׁלֹּא הִסְפִּיק לְהַחְזִיר עַד שֶׁמֵּת
מֵיתִיבִי הַגַּזְלָנִין וּמַלְוֵי רִבִּית אַף עַל פִּי שֶׁגָּבוּ מַחְזִירִין גַּזְלָנִים מַאי אַף עַל פִּי שֶׁגָּבוּ אִיכָּא אִי גְּזוּל גְּזוּל אִי לָא גְּזוּל גַּזְלָנִין קָרֵית לְהוּ אֶלָּא אֵימָא גַּזְלָנִין מַאי נִיהוּ מַלְוֵי רִבִּית אַף עַל פִּי שֶׁגָּבוּ מַחְזִירִין
תַּנָּאֵי הִיא דְּתַנְיָא רַבִּי נְחֶמְיָה וְרַבִּי אֱלִיעֶזֶר בֶּן יַעֲקֹב פּוֹטְרִין אֶת הַמַּלְוֶה וְאֶת הֶעָרֵב מִפְּנֵי שֶׁיֵּשׁ בָּהֶן קוּם עֲשֵׂה מַאי קוּם עֲשֵׂה לָאו מִשּׁוּם דְּאָמְרִינַן לְהוּ קוּמוּ אַהֲדוּרוּ
מִכְּלָל דְּתַנָּא קַמָּא סָבַר לָאו בְּנֵי אַהְדּוֹרֵי נִינְהוּ לָא מַאי קוּם עֲשֵׂה לִקְרוֹעַ שְׁטָרָא
מַאי קָסָבַר אִי קָסָבַר שְׁטָר הָעוֹמֵד לִגְבּוֹת כְּגָבוּי דָּמֵי וְהָא עֲבַדוּ אִיסּוּרַיְיהוּ וְאִי לָאו כְּגָבוּי דָּמֵי הָא לָא עֲבוּד וְלֹא כְּלוּם
לְעוֹלָם קָסָבַר שְׁטָר הָעוֹמֵד לִגְבּוֹת לָאו כְּגָבוּי דָּמֵי וְהָא קָא מַשְׁמַע לַן דְּשׂוּמָא מִילְּתָא הִיא
הָכִי נָמֵי מִסְתַּבְּרָא דִּתְנַן וְאֵלּוּ עוֹבְרִים בְּלֹא תַעֲשֶׂה הַמַּלְוֶה וְהַלּוֹוֶה הֶעָרֵב וְהָעֵדִים בִּשְׁלָמָא כּוּלְּהוּ עֲבוּד מַעֲשֶׂה אֶלָּא עֵדִים מַאי עֲבוּד אֶלָּא לָאו שְׁמַע מִינַּהּ דְּשׂוּמָא מִילְּתָא הִיא שְׁמַע מִינַּהּ
אָמַר רַב סָפְרָא כֹּל שֶׁאִילּוּ בְּדִינֵיהֶם מוֹצִיאִים מִלֹּוֶה לְמַלְוֶה בְּדִינֵינוּ מַחְזִירִין מִמַּלְוֶה לְלֹוֶה כֹּל שֶׁאִילּוּ בְּדִינֵיהֶם אֵין מוֹצִיאִין מִלֹּוֶה לְמַלְוֶה בְּדִינֵינוּ אֵין מַחְזִירִין מִמַּלְוֶה לְלֹוֶה
אֲמַר לֵיהּ אַבָּיֵי לְרַב יוֹסֵף וּכְלָלָא הוּא וַהֲרֵי סְאָה בִּסְאָה דִּבְדִינֵיהֶם מוֹצִיאִין מִלֹּוֶה לְמַלְוֶה וּבְדִינֵינוּ אֵין מַחְזִירִין מִמַּלְוֶה לְלֹוֶה אֲמַר לֵיהּ אִינְהוּ בְּתוֹרַת פִּקָּדוֹן אֲתָא לִידֵיהּ
אֲמַר לֵיהּ רָבִינָא לְרַב אָשֵׁי וַהֲרֵי מַשְׁכַּנְתָּא בְּלָא נַכְיְיתָא דִּבְדִינֵיהֶם מוֹצִיאִין מִלֹּוֶה לְמַלְוֶה
<h2>דף סב:</h2>
וּבְדִינֵינוּ אֵין מַחְזִירִין מִמַּלְוֶה לְלֹוֶה אֲמַר לֵיהּ אִינְהוּ בְּתוֹרַת זְבִינֵי אֲתָא לִידַיְיהוּ
אֶלָּא כֹּל שֶׁאִילּוּ בְּדִינֵיהֶן דְּקָאָמַר רַב סָפְרָא מַאי אֲתָא לְאַשְׁמוֹעִינַן הָכִי אֲתָא לְאַשְׁמוֹעִינַן כֹּל שֶׁאִילּוּ בְּדִינֵיהֶן מוֹצִיאִין מִלֹּוֶה לְמַלְוֶה בְּדִינֵינוּ מַחְזִירִין מִמַּלְוֶה לְלֹוֶה וּמַאי נִיהוּ בְּרִבִּית קְצוּצָה וְכִדְרַבִּי אֶלְעָזָר
כֹּל שֶׁאִילּוּ בְּדִינֵיהֶם אֵין מוֹצִיאִין בְּדִינֵינוּ אֵין מַחְזִירִין רִבִּית מוּקְדֶּמֶת רִבִּית מְאוּחֶרֶת:
כֵּיצַד לָקַח הֵימֶנּוּ חִטִּים בְּדִינַר זָהָב הַכּוֹר וְכֵן הַשַּׁעַר וְכוּ׳: וְכִי אֵין לוֹ יַיִן מַאי הָוֵי
וְהָתַנְיָא אֵין פּוֹסְקִין עַל הַפֵּירוֹת עַד שֶׁיֵּצֵא הַשַּׁעַר יָצָא הַשַּׁעַר פּוֹסְקִין אַף עַל פִּי שֶׁאֵין לָזֶה יֵשׁ לָזֶה
אָמַר רַבָּה מַתְנִיתִין בְּבָא לָחוּב בִּדְמֵיהֶן עָסְקִינַן
וְכִדְתַנְיָא הֲרֵי שֶׁהָיָה נוֹשֶׁה בַּחֲבֵירוֹ מָנֶה וְהָלַךְ וְעָמַד עַל גּוֹרְנוֹ וְאוֹמֵר תֵּן לִי מְעוֹתַי שֶׁאֲנִי רוֹצֶה לִיקַּח בָּהֶם חִטִּים אָמַר לוֹ חִטִּים יֵשׁ לִי שֶׁאֲנִי נוֹתֵן לְךָ צֵא וַעֲשֵׂה עָלַי כְּשַׁעַר שֶׁל עַכְשָׁיו וַאֲנִי אַעֲלֶה לְךָ כׇּל שְׁנֵים עָשָׂר חֹדֶשׁ אָסוּר דְּלָאו כְּאִיסָּרוֹ הַבָּא לְיָדוֹ דָּמֵי
אֲמַר לֵיהּ אַבָּיֵי אִי דְּלָא כְּאִיסָּרוֹ הַבָּא לְיָדוֹ מַאי אִירְיָא אֵין לוֹ אֲפִילּוּ יֵשׁ לוֹ נָמֵי אֶלָּא אָמַר אַבָּיֵי מַתְנִיתִין כִּדְתָנֵי רַב סָפְרָא בְּרִבִּית דְּבֵי רַבִּי חִיָּיא
דְּתָנֵי רַב סָפְרָא בְּרִבִּית דְּבֵי רַבִּי חִיָּיא יֵשׁ דְּבָרִים שֶׁהֵם מוּתָּרִין וַאֲסוּרִין מִפְּנֵי הַעֲרָמַת רִבִּית כֵּיצַד אָמַר לוֹ הַלְוֵינִי מָנֶה אָמַר לוֹ מָנֶה אֵין לִי חִטִּין בְּמָנֶה יֵשׁ לִי שֶׁאֲנִי נוֹתֵן לָךְ נָתַן לוֹ חִטִּין בְּמָנֶה וְחָזַר וּלְקָחָן הֵימֶנּוּ בְּעֶשְׂרִים וְאַרְבַּע סֶלַע מוּתָּר וְאָסוּר לַעֲשׂוֹת כֵּן מִפְּנֵי הַעֲרָמַת רִבִּית
הָכָא נָמֵי כְּגוֹן דְּאָמַר הַלְוֵינִי שְׁלֹשִׁים דִּינָרִים אֲמַר לֵיהּ שְׁלֹשִׁים דִּינָרִים אֵין לִי חִטִּין בִּשְׁלֹשִׁים דִּינָרִים יֵשׁ לִי שֶׁאֲנִי נוֹתֵן לָךְ נָתַן לוֹ חִטִּין בִּשְׁלֹשִׁים דִּינָרִים וְחָזַר וּלְקָחָם הֵימֶנּוּ בְּדִינַר זָהָב אִי אִית לֵיהּ חַמְרָא לְלֹוֶה דְּיָהֵיב לֵיהּ בִּשְׁלֹשִׁים דִּינָר פֵּירָא הוּא דְּקָא שָׁקֵיל מִינֵּיהּ וְלֵית לַן בַּהּ וְאִי לָא כֵּיוָן דְּלֵית לֵיהּ חַמְרָא וַדַּאי מִשְׁקַל זוּזֵי מִינֵּיהּ מִחֲזֵי כְּרִבִּית
אֲמַר לֵיהּ רָבָא אִי הָכִי תֵּן לִי חִיטַּי דְּמֵי חִיטַּי מִבְּעֵי לֵיהּ תְּנִי דְּמֵי חִיטַּי שֶׁאֲנִי מוֹכְרָן שֶׁמְּכַרְתִּים לָךְ מִבַּעְיָא לֵיהּ תְּנִי שֶׁמְּכַרְתִּים לָךְ הֲרֵי חִטֶּיךָ עֲשׂוּיוֹת עָלַי בִּשְׁלֹשִׁים דִּינָרִין מֵעִיקָּרָא נָמֵי הָכִי אוֹקְמִינְהוּ עִילָּוֵיהּ הָכִי קָאָמַר לֵיהּ בִּדְמֵי חִטֶּיךָ שֶׁעָשִׂיתָ עָלַי בִּשְׁלֹשִׁים דִּינָר
הֲרֵי לָךְ אֶצְלִי בָּהֶן יַיִן וְיַיִן אֵין לוֹ וְהָא בְּדִינַר זָהָב הַכּוֹר וְכֵן הַשַּׁעַר קָתָנֵי אֶלָּא אָמַר רָבָא כִּי שָׁכֵיבְנָא רַבִּי אוֹשַׁעְיָא נְפַק לְווֹתִי
<h2>דף סג.</h2>
דִּמְתָרַצְנָא מַתְנִיתִין כְּווֹתֵיהּ
דְּתָנֵי רַבִּי אוֹשַׁעְיָא הֲרֵי שֶׁהָיָה נוֹשֶׁה בַּחֲבֵירוֹ מָנֶה וְהָלַךְ וְעָמַד עַל גּוֹרְנוֹ וְאָמַר תֵּן לִי מְעוֹתַי שֶׁאֲנִי רוֹצֶה לִיקַּח בָּהֶן חִטִּין וְאָמַר לוֹ חִטִּין יֵשׁ לִי שֶׁאֲנִי נוֹתֵן לְךָ צֵא וַעֲשָׂאֵן עָלַי כְּשַׁעַר שֶׁל עַכְשָׁיו הִגִּיעַ זְמַן חִטִּין לִמְכּוֹר אָמַר לוֹ תֵּן לִי חִטִּין שֶׁאֲנִי רוֹצֶה לְמוֹכְרָן וְלִיקַּח בָּהֶן יַיִן אָמַר לוֹ יֵשׁ לִי יַיִן שֶׁאֲנִי נוֹתֵן לְךָ צֵא וַעֲשָׂאֵן עָלַי כְּשַׁעַר שֶׁל עַכְשָׁיו
הִגִּיעַ זְמַן יַיִן לִמְכּוֹר וְאָמַר לוֹ תֵּן לִי יֵינִי שֶׁאֲנִי רוֹצֶה לְמוֹכְרוֹ וְלִיקַּח בּוֹ שֶׁמֶן אָמַר לוֹ שֶׁמֶן יֵשׁ לִי שֶׁאֲנִי נוֹתֵן לְךָ צֵא וַעֲשֵׂהוּ עָלַי כְּשַׁעַר שֶׁל עַכְשָׁיו כּוּלָּם אִם יֵשׁ לוֹ מוּתָּר אֵין לוֹ אָסוּר וּמַאי לָקַח לָקַח בְּהַלְוָאָתוֹ
אָמַר רָבָא שְׁמַע מִינַּהּ מִדְּרַבִּי אוֹשַׁעְיָא תְּלָת שְׁמַע מִינַּהּ דְּמַעֲמִידִין מִלְוֶה עַל גַּבֵּי פֵּירוֹת וְלָא אָמְרִינַן דְּלָא כְּאִיסָּרוֹ הַבָּא לְיָדוֹ הוּא וּשְׁמַע מִינַּהּ הוּא דְּיֵשׁ לוֹ וּשְׁמַע מִינַּהּ אִיתַהּ לִדְרַבִּי יַנַּאי
דְּאָמַר רַבִּי יַנַּאי מָה לִי הֵן מָה לִי דְּמֵיהֶן
דְּאִתְּמַר רַב אָמַר עוֹשִׂין אֲמָנָה בְּפֵירוֹת וְאֵין עוֹשִׂין אֲמָנָה בְּדָמִים וְרַבִּי יַנַּאי אָמַר מָה לִי הֵן וּמָה לִי דְּמֵיהֶן
מֵיתִיבִי כּוּלָּם אִם יֵשׁ לוֹ מוּתָּר אָמַר רַב הוּנָא אָמַר רַב בְּשֶׁמָּשַׁךְ אִי בְּשֶׁמָּשַׁךְ צְרִיכָא לְמֵימַר אֶלָּא כְּגוֹן שֶׁיִּחֵד לוֹ קֶרֶן זָוִית
וּשְׁמוּאֵל אָמַר הָא מַנִּי רַבִּי יְהוּדָה הִיא דְּאָמַר צַד אֶחָד בְּרִבִּית מוּתָּר
דְּתַנְיָא הֲרֵי שֶׁהָיָה נוֹשֶׁה בַּחֲבֵירוֹ מָנֶה וְעָשָׂה לוֹ שָׂדֵהוּ מֶכֶר בִּזְמַן שֶׁהַמּוֹכֵר אוֹכֵל פֵּירוֹת מוּתָּר לוֹקֵחַ אוֹכֵל פֵּירוֹת אָסוּר רַבִּי יְהוּדָה אוֹמֵר אַף בִּזְמַן שֶׁהַלּוֹקֵחַ אוֹכֵל פֵּירוֹת מוּתָּר
אָמַר לָהֶם רַבִּי יְהוּדָה מַעֲשֶׂה בְּבַיְתוֹס בֶּן זוֹנִין שֶׁעָשָׂה שָׂדֵהוּ מֶכֶר עַל פִּי רַבִּי אֶלְעָזָר בֶּן עֲזַרְיָה וְלוֹקֵחַ אוֹכֵל פֵּירוֹת הָיָה אָמְרוּ לוֹ מִשָּׁם רְאָיָה מוֹכֵר אוֹכֵל פֵּרוֹת הָיָה וְלֹא לוֹקֵחַ
מַאי בֵּינַיְיהוּ אָמַר אַבָּיֵי צַד אֶחָד בְּרִבִּית אִיכָּא בֵּינַיְיהוּ רָבָא אָמַר רִבִּית עַל מְנָת לְהַחֲזִיר אִיכָּא בֵּינַיְיהוּ
אָמַר רָבָא הַשְׁתָּא דְּאָמַר רַבִּי יַנַּאי
<h2>דף סג:</h2>
מָה לִי הֵן וּמָה לִי דְּמֵיהֶן אָמְרִינַן מָה לִי דְּמֵיהֶן וּמָה לִי הֵן נָמֵי אָמְרִינַן וּפוֹסְקִין עַל שַׁעַר שֶׁבַּשּׁוּק וְאַף עַל פִּי שֶׁאֵין לוֹ
אֵיתִיבֵיהּ רַב פָּפָּא וְרַב הוּנָא בְּרֵיהּ דְּרַב יְהוֹשֻׁעַ לְרָבָא כּוּלָּם אִם יֵשׁ לוֹ מוּתָּר אִם אֵין לוֹ אָסוּר אֲמַר לְהוּ הָתָם הַלְוָאָה הָכָא זְבִינֵי
רַבָּה וְרַב יוֹסֵף דְּאָמְרִי תַּרְוַיְיהוּ מַאי טַעְמָא אֲמַרוּ רַבָּנַן פּוֹסְקִין עַל שַׁעַר שֶׁבַּשּׁוּק וְאַף עַל פִּי שֶׁאֵין לוֹ דְּאָמַר לֵיהּ שְׁקִילָא טֵיבוּתָיךְ וְשַׁדְיָיא אַחִיזְרֵי מַאי אַהְנֵית לִי אִי הֲווֹ לִי זוּזֵי בִּידֵי הֲוָה מְזַבֵּנְינָא בְּהִינֵי וּבְשִׁילֵי בְּזוּלָא
אֲמַר לֵיהּ אַבָּיֵי לְרַב יוֹסֵף אֶלָּא מֵעַתָּה מוּתָּר לִלְוֹת סְאָה בִּסְאָה מִשּׁוּם דְּמָצֵי אֲמַר לֵיהּ שְׁקִילָא טֵיבוּתָיךְ וְשַׁדְיָיא אַחִיזְרֵי דְּאָמַר לֵיהּ חִטֵּי דְּקָדְחִי בַּאֲכַלְבַּאי אֲמַר לֵיהּ הָתָם הַלְוָאָה הָכָא זְבִינֵי
אֲמַר לֵיהּ אַדָּא בַּר אַבָּא לְרָבָא וְהָא בָּעֵי לְמִיתַּב זוּזֵי לְסַפְסֵירָא אֲמַר לֵיהּ דְּקָא יָהֵיב לֵיהּ נָמֵי רַב אָשֵׁי אָמַר זוּזֵי דְּאִינָשֵׁי אִינְהוּ עָבְדִי לֵיהּ סַפְסֵירוּתֵיהּ:
רַבָּה וְרַב יוֹסֵף דְּאָמְרִי תַּרְוַיְיהוּ הַאי מַאן דְּיָהֵיב זוּזֵי אַתַּרְעָא חֲרִיפָא צָרִיךְ לְאִיתְחֲזוֹיֵי לְבֵי דָרֵי
לְמַאי אִי לְמִקְנֵא הָא לָא קָנֵי אִי לְקַבּוֹלֵי עֲלֵיהּ מִי שֶׁפָּרַע כִּי לָא מִיתְחֲזֵי נָמֵי מְקַבֵּל עֲלֵיהּ מִי שֶׁפָּרַע
לְעוֹלָם לְקַבּוֹלֵי עֲלֵיהּ מִי שֶׁפָּרַע וּמַאן דְּיָהֵיב זוּזֵי אַתַּרְעָא [חֲרִיפָא] לְבֵי תְרֵי תְּלָתָא יָהֵיב אִי מִיתְחֲזֵי לֵיהּ סָמְכָא דַּעְתֵּיהּ וְאִי לָא אָמַר לֵיהּ אָמֵינָא דְּאַשְׁכַּחְתְּ פֵּירֵי דְּשַׁפִּירֵי מִדִּידִי וּשְׁקַלְתְּ
אָמַר רַב אָשֵׁי הַשְׁתָּא דְּאָמְרַתְּ מִשּׁוּם מִסְמָךְ דַּעְתָּא אֲפִילּוּ אַשְׁכְּחֵיהּ בְּשׁוּקָא וַאֲמַר לֵיהּ סָמְכָא דַּעְתֵּיהּ:
אָמַר רַב נַחְמָן כְּלָלָא דְרִיבִּיתָא כֹּל אֲגַר נְטַר לֵיהּ אָסוּר וְאָמַר רַב נַחְמָן הַאי מַאן דְּיָהֵיב זוּזֵי לְקִירָאָה וְקָא אָזְלִי אַרְבַּע אַרְבַּע וַאֲמַר לֵיהּ יָהֵיבְנָא לָךְ חֲמֵשׁ חֲמֵשׁ אִיתַנְהוּ גַּבֵּיהּ שְׁרֵי לֵיתַנְהוּ גַּבֵּיהּ אָסוּר
פְּשִׁיטָא לָא צְרִיכָא דְּאִית לֵיהּ אַשְׁרַאי בְּמָתָא מַהוּ דְּתֵימָא כֵּיוָן דְּאִית לֵיהּ אַשְׁרַאי בְּמָתָא כְּעַד שֶׁיָּבֹא בְּנִי אוֹ עַד שֶׁאֶמְצָא מַפְתֵּחַ דָּמֵי קָא מַשְׁמַע לַן כֵּיוָן דִּמְחַסְּרִי גּוּבְיָינָא כְּמַאן דְּלֵיתַנְהוּ דָּמֵי:
וְאָמַר רַב נַחְמָן הַאי מַאן דְּאוֹזֵיף פְּשִׁיטֵי מֵחַבְרֵיהּ וְאַשְׁכַּח בֵּיהּ טוּפְיָינָא אִי בִּכְדֵי שֶׁהַדַּעַת טוֹעָה מִיחַיַּיב לְאַהֲדוֹרֵיהּ לֵיהּ וְאִי לָאו מַתָּנָה בְּעָלְמָא הוּא דְּיָהֵיב לֵיהּ
הֵיכִי דָּמֵי בִּכְדֵי שֶׁהַדַּעַת טוֹעָה אָמַר רַב אַחָא בְּרֵיהּ דְּרַב יוֹסֵף
<h2>דף סד.</h2>
בְּעִישּׂוּרְיָיתָא וְחוּמְשְׁיָיתָא
אֲמַר לֵיהּ רַב אַחָא בְּרֵיהּ דְּרָבָא לְרַב אָשֵׁי וְאִי אִינִישׁ תַּקִּיפָא הוּא דְּלָא יָהֵיב מַתָּנָה מַאי אֲמַר לֵיהּ דִּלְמָא מִיגְזָל גַּזְלֵיהּ וְאַבְלַע לֵיהּ בְּחֶשְׁבּוֹן דְּתַנְיָא הַגּוֹזֵל אֶת חֲבֵירוֹ וְהִבְלִיעַ לוֹ בְּחֶשְׁבּוֹן יָצָא
וְאִי אִינִישׁ דְּאָתֵי מֵעָלְמָא דְּלָא שָׁקֵיל וְטָרֵי בַּהֲדֵיהּ מַאי אֲמַר לֵיהּ דִּלְמָא אִינִישׁ אַחֲרִינָא גַּזְלֵיהּ וַאֲמַר לֵיהּ כִּי יָזֵיף פְּלוֹנִי פְּשִׁיטֵי מִינָּךְ אַבְלַע לֵיהּ בְּחֶשְׁבּוֹן
אָמַר רַב כָּהֲנָא הֲוָה יָתֵיבְנָא בְּשִׁילְהֵי פִּרְקֵי דְּרַב וּשְׁמַעִית דְּקָאָמַר קָרֵי קָרֵי וְלָא יָדַעְנָא מַאי קָאָמַר בָּתַר דְּקָם רַב אָמְרִי לְהוּ מַאי קָרֵי קָרֵי דְּקָאָמַר רַב
אֲמַרוּ לִי הָכִי קָאָמַר רַב הַאי מַאן דְּיָהֵיב זוּזֵי לְגִינָּאָה אַקָּרֵי וְקָא אָזְלִי עֲשָׂרָה קָרֵי בְּנֵי זַרְתָּא וַאֲמַר לֵיהּ יָהֵבְינָא לָךְ בְּנֵי גַרְמִידָא אִיתַנְהוּ שְׁרֵי לֵיתַנְהוּ אָסוּר
פְּשִׁיטָא מַהוּ דְּתֵימָא כֵּיוָן דְּמִמֵּילָא קָא רָבוּ שַׁפִּיר דָּמֵי קָא מַשְׁמַע לַן
כְּמַאן כִּי הַאי תַּנָּא דְּתַנְיָא הַהוֹלֵךְ לַחְלוֹב אֶת עִזָּיו וְלִגְזוֹז אֶת רְחֵלָיו וְלִרְדּוֹת אֶת כַּוַּורְתּוֹ מְצָאוֹ חֲבֵירוֹ וְאָמַר לוֹ מַה שֶּׁעִזַּי חוֹלְבוֹת מָכוּר לָךְ מַה שֶּׁרְחֵלַי גּוֹזְזוֹת מָכוּר לָךְ מַה שֶּׁכַּוַּורְתִּי רוֹדָה מָכוּר לָךְ מוּתָּר
אֲבָל אִם אָמַר לוֹ מַה שֶּׁעִזַּי חוֹלְבוֹת כָּךְ וְכָךְ מָכוּר לָךְ מַה שֶּׁרְחֵלַי גּוֹזְזוֹת כָּךְ וְכָךְ מָכוּר לָךְ מַה שֶּׁכַּוַּורְתִּי רוֹדָה כָּךְ וְכָךְ מָכוּר לָךְ אָסוּר וְאַף עַל גַּב דְּמִמֵּילָא קָא רָבוּ כֵּיוָן דְּלֵיתַנְהוּ בְּהַהִיא שַׁעְתָּא אָסוּר
אִיכָּא דְּאָמְרִי אָמַר רָבָא כֵּיוָן דְּמִמֵּילָא קָא רָבוּ שַׁפִּיר דָּמֵי וְהָתַנְיָא כָּךְ וְכָךְ אָסוּר
הָתָם לָאו מִינֵּיהּ קָא רָבוּ דְּשָׁקְלִי לֵיהּ לְהַאי וְאָתֵי אַחֲרִינָא בְּדוּכְתֵּיהּ הָכָא מִינֵּיהּ קָא רָבוּ דְּכִי שָׁקְלִי לֵיהּ לְהַאי לָא אָתֵי אַחֲרִינָא בְּדוּכְתֵּיהּ
אָמַר אַבָּיֵי שָׁרֵי לֵיהּ לְאִינִישׁ לְמֵימַר לֵיהּ לְחַבְרֵיהּ הֵילָךְ אַרְבְּעָה זוּזֵי אַחָבִיתָא דְחַמְרָא אִי תָּקְפָה בִּרְשׁוּתָךְ אִי יָקְרָא אִי זִילָא בִּרְשׁוּתַי אֲמַר לֵיהּ רַב שֵׁרֵבְיָא לְאַבָּיֵי
<h2>דף סד:</h2>
הַאי קָרוֹב לְשָׂכָר וְרָחוֹק לְהֶפְסֵד הוּא אֲמַר לֵיהּ כֵּיוָן דִּמְקַבֵּל עֲלֵיהּ זוֹלָא קָרוֹב לָזֶה וְלָזֶה הוּא:
<strong><big>מַתְנִי׳</big></strong> הַמַּלְוֶה אֶת חֲבֵירוֹ לֹא יָדוּר בַּחֲצֵרוֹ חִנָּם וְלֹא יִשְׂכּוֹר מִמֶּנּוּ בְּפָחוֹת מִפְּנֵי שֶׁהוּא רִבִּית:
<strong><big>גְּמָ׳</big></strong> אָמַר רַב יוֹסֵף בַּר מִנְיוֹמֵי אָמַר רַב נַחְמָן אַף עַל פִּי שֶׁאָמְרוּ הַדָּר בַּחֲצַר חֲבֵירוֹ שֶׁלֹּא מִדַּעְתּוֹ אֵינוֹ צָרִיךְ לְהַעֲלוֹת לוֹ שָׂכָר הִלְוָהוּ וְדָר בַּחֲצֵירוֹ צָרִיךְ לְהַעֲלוֹת לוֹ שָׂכָר מַאי קָא מַשְׁמַע לַן תְּנֵינָא הַמַּלְוֶה אֶת חֲבֵירוֹ לֹא יָדוּר בַּחֲצֵירוֹ חִנָּם וְלֹא יִשְׂכּוֹר מִמֶּנּוּ בְּפָחוֹת מִפְּנֵי שֶׁהוּא רִבִּית
אִי מִמַּתְנִיתִין הֲוָה אָמֵינָא הָנֵי מִילֵּי בְּחָצֵר דְּקַיְימָא לְאַגְרָא וְגַבְרָא דַּעֲבִיד לְמֵיגַר אֲבָל חָצֵר דְּלָא קָיְימָא לְאַגְרָא וְגַבְרָא דְּלָא עֲבִיד לְמֵיגַר אֵימָא לָא קָא מַשְׁמַע לַן
אִיכָּא דְּאָמְרִי אָמַר רַב יוֹסֵף בַּר מִנְיוֹמֵי אָמַר רַב נַחְמָן אַף עַל פִּי שֶׁאָמְרוּ הַדָּר בַּחֲצַר חֲבֵירוֹ שֶׁלֹּא מִדַּעְתּוֹ אֵינוֹ צָרִיךְ לְהַעֲלוֹת לוֹ שָׂכָר הַלְוֵינִי וְדוּר בַּחֲצֵרִי צָרִיךְ לְהַעֲלוֹת לוֹ שָׂכָר
מַאן דְּאָמַר הִלְוָהוּ כׇּל שֶׁכֵּן הַלְוֵינִי וּמַאן דְּאָמַר הַלְוֵינִי אֲבָל הִלְוָהוּ לָא מַאי טַעְמָא כֵּיוָן דְּמֵעִיקָּרָא לָאו אַדַּעְתָּא דְּהָכִי אוֹזְפֵיהּ לֵית לַן בַּהּ
רַב יוֹסֵף בַּר חָמָא תָּקֵיף עַבְדֵי דְאִינָשֵׁי דְּמַסֵּיק בְּהוּ זוּזֵי וְעָבֵיד בְּהוּ עֲבִידְתָּא אֲמַר לֵיהּ רָבָא בְּרֵיהּ מַאי טַעְמָא עָבֵיד מָר הָכִי אֲמַר לֵיהּ אֲנָא כְּרַב נַחְמָן סְבִירָא לִי דְּאָמַר רַב נַחְמָן עַבְדָּא נְהוֹם כְּרֵיסֵיהּ לָא שָׁוֵי
אֲמַר לֵיהּ אֵימוֹר דְּאָמַר רַב נַחְמָן כְּגוֹן דָּארוּ עַבְדֵּיהּ דִּמְרַקֵּיד בֵּי כוּבֵי עַבְדֵי אַחֲרִינֵי מִי אָמַר אֲמַר לֵיהּ אֲנָא כִּי הָא דְּרַב דָּנִיאֵל בַּר רַב קַטִּינָא אָמַר רַב סְבִירָא לִי דְּאָמַר הַתּוֹקֵף עַבְדּוֹ שֶׁל חֲבֵירוֹ וְעָשָׂה בּוֹ מְלָאכָה פָּטוּר
<h2>דף סה.</h2>
דְּנִיחָא לֵיהּ דְּלָא נִסְתְּרֵי עַבְדֵּיהּ
אֲמַר לֵיהּ הָנֵי מִילֵּי הֵיכָא דְּלָא מַסֵּיק בֵּיהּ זוּזֵי מָר כֵּיוָן דְּמַסֵּיק בְּהוּ זוּזֵי מִחֲזֵי כְּרִבִּית דְּאָמַר רַב יוֹסֵף בַּר מִנְיוֹמֵי אָמַר רַב נַחְמָן אַף עַל פִּי שֶׁאָמְרוּ הַדָּר בַּחֲצַר חֲבֵירוֹ שֶׁלֹּא מִדַּעְתּוֹ אֵינוֹ צָרִיךְ לְהַעֲלוֹת לוֹ שָׂכָר הִלְוָהוּ וְדָר בַּחֲצֵירוֹ צָרִיךְ לְהַעֲלוֹת לוֹ שָׂכָר אֲמַר לֵיהּ הֲדַרִי בִּי
אָמַר אַבָּיֵי הַאי מַאן דְּמַסֵּיק זוּזֵי דְרִיבִּיתָא בְּחַבְרֵיהּ וְקָא אָזְלִי חִטֵּי אַרְבְּעָה גְּרִיוֵי בְּזוּזָא בְּשׁוּקָא וְיָהֵיב לֵיהּ אִיהוּ חַמְשָׁה כִּי מַפְּקִינַן מִינֵּיהּ אַרְבְּעָה מַפְּקִינַן מִינֵּיהּ אִידַּךְ אוֹזוֹלֵי הוּא דְּקָא מוֹזֵיל גַּבֵּיהּ רָבָא אָמַר חַמְשָׁה מַפְּקִינַן מִינֵּיהּ דְּמֵעִיקָּרָא בְּתוֹרַת רִיבִּיתָא אֲתַאי לִידֵיהּ
וְאָמַר אַבָּיֵי הַאי מַאן דְּמַסֵּיק אַרְבְּעָה זוּזֵי דְרִיבִּיתָא בְּחַבְרֵיהּ וְיָהֵיב לֵיהּ גְּלִימָא בְּגַוַּיְיהוּ כִּי מַפְּקִינַן מִינֵּיהּ אַרְבְּעָה מַפְּקִינַן מִינֵּיהּ גְּלִימָא לָא מַפְּקִינַן מִינֵּיהּ רָבָא אָמַר גְּלִימָא מַפְּקִינַן מִינֵּיהּ מַאי טַעְמָא כִּי הֵיכִי דְּלָא לֵימְרוּ גְּלִימָא דִּמְכַסֵּי וְקָאֵי גְּלִימָא דְרִיבִּיתָא הוּא
אָמַר רָבָא הַאי מַאן דְּמַסֵּיק תְּרֵיסַר זוּזֵי דְּרִיבִּיתָא בְּחַבְרֵיהּ וְאֹגַר לֵיהּ חָצֵר דְּמִתַּגְרָא בְּעַשְׂרָה וְאוֹגְרַיהּ נִהֲלֵיהּ בִּתְרֵיסַר כִּי מַפְּקִינַן מִינֵּיהּ תְּרֵיסַר מַפְּקִינַן מִינֵּיהּ
אֲמַר לֵיהּ רַב אַחָא מִדִּפְתִּי לְרָבִינָא וְלֵימָא לֵיהּ כִּי (אַגְרָא) [אֲגַרִי] הָכִי דַּהֲוָה קָא מִשְׁתָּרְשִׁי לִי הַשְׁתָּא דְּלָא מִשְׁתָּרְשִׁי לִי כִּדְאָגְרִי כּוּלֵּי עָלְמָא הוּא דְּאָגַרְנָא מִשּׁוּם דַּאֲמַר לֵיהּ סְבַרְתְּ וְקַבֵּלְתְּ:
<strong><big>מַתְנִי׳</big></strong> מַרְבִּין עַל הַשָּׂכָר וְאֵין מַרְבִּין עַל הַמֶּכֶר כֵּיצַד הִשְׂכִּיר לוֹ אֶת חֲצֵרוֹ וְאָמַר לוֹ אִם מֵעַכְשָׁיו אַתָּה נוֹתֵן לִי הֲרֵי הוּא לְךָ בְּעֶשֶׂר סְלָעִים לַשָּׁנָה וְאִם שֶׁל חוֹדֶשׁ בַּחוֹדֶשׁ סֶלַע לַחוֹדֶשׁ מוּתָּר מָכַר לוֹ אֶת שָׂדֵהוּ וְאָמַר לוֹ אִם מֵעַכְשָׁיו אַתָּה נוֹתֵן לִי הֲרֵי הִיא שֶׁלְּךָ בְּאֶלֶף זוּז אִם לַגּוֹרֶן בִּשְׁנֵים עָשָׂר מָנֶה אָסוּר:
<strong><big>גְּמָ׳</big></strong> מַאי שְׁנָא רֵישָׁא וּמַאי שְׁנָא סֵיפָא רַבָּה וְרַב יוֹסֵף דְּאָמְרִי תַּרְוַיְיהוּ שְׂכִירוּת אֵינָהּ מִשְׁתַּלֶּמֶת אֶלָּא בַּסּוֹף וְהַאי כֵּיוָן דְּלָא מְטָא זִמְנֵיהּ לְמִיגְבֵּא לָאו אֲגַר נְטַר לֵיהּ מִשְׁווֹא הוּא דְּהָכִי שָׁוְיָא וְהַאי דְּקָאָמַר לֵיהּ אִם מֵעַכְשָׁיו אַתָּה נוֹתֵן לִי הֲרֵי הוּא לְךָ בְּעֶשֶׂר סְלָעִים לְשָׁנָה אוֹזוֹלֵי הוּא דְּקָא מוֹזֵיל גַּבֵּיהּ
סֵיפָא כֵּיוָן דִּזְבִינֵי נִינְהוּ וּבָעֵי לְמִשְׁקַל דְּמֵי מֵעַכְשָׁיו הִלְכָּךְ אֲגַר נְטַר לֵיהּ הוּא וְאָסוּר אָמַר רָבָא דָּקוּ בַּהּ רַבָּנַן בְּהָא מִילְּתָא וְאוֹקְמוּהָ אַקְּרָא כִּשְׂכִיר שָׁנָה בְּשָׁנָה שְׂכִירוּת שֶׁל שָׁנָה זוֹ אֵינָהּ מִשְׁתַּלֶּמֶת אֶלָּא בְּשָׁנָה אַחֶרֶת:
וְאִם לַגּוֹרֶן בִּשְׁנֵים עָשָׂר מָנֶה אָסוּר: אָמַר רַב נַחְמָן טַרְשָׁא שְׁרֵי
אֵיתִיבֵיהּ רָמֵי בַּר חָמָא לְרַב נַחְמָן וְאָמְרִי לַהּ רַב עוּקְבָא בַּר חָמָא לְרַב נַחְמָן וְאִם לַגּוֹרֶן בִּשְׁנֵים עָשָׂר מָנֶה אָסוּר אֲמַר לֵיהּ הָתָם קַץ לֵיהּ הָכָא לָא קַץ לֵיהּ
אָמַר רַב פָּפָּא טַרְשָׁא דִּידִי שְׁרֵי מַאי טַעְמָא שִׁכְרַאי לָא פָּסֵיד זוּזֵי לָא צְרִיכְנָא אֲנָא הוּא דְּקָא עָבֵידְנָא מִילְּתָא גַּבֵּי לוֹקֵחַ
אֲמַר לֵיהּ רַב שֵׁשֶׁת בְּרֵיהּ דְּרַב אִידִי לְרַב פָּפָּא מַאי חָזֵי מָר דְּקָא אָזְלַתְּ בָּתַר דִּידָךְ זִיל בָּתַר דִּידְהוּ דְּאִילּוּ הֲווֹ לְהוּ זוּזֵי הֲווֹ שָׁקְלִי כִּי הַשְׁתָּא הַשְׁתָּא דְּלֵית לְהוּ זוּזֵי שָׁקְלִי כְּיוּקְרָא דִּלְקַמֵּיהּ
אָמַר רַב חָמָא טַרְשָׁא דִּידִי וַדַּאי שְׁרֵי
מַאי טַעְמָא נִיחָא לְהוּ דְּלֵיקוּ בִּרְשׁוּתִי דְּכֹל הֵיכָא דְּקָא אָזְלִי שָׁבְקִי לְהוּ מִכְסָא (וּנְקוּט) [וְנָקְטִי] לְהוּ שׁוּקָא
<h2>דף סה:</h2>
וְהִלְכְתָא כְּרַב חָמָא וְהִלְכְתָא כְּרַבִּי אֶלְעָזָר וְהִלְכְתָא כְּרַבִּי יַנַּאי דְּאָמַר מָה לִי הֵן וּמָה לִי דְּמֵיהֶן:
<strong><big>מַתְנִי׳</big></strong> מָכַר לוֹ אֶת הַשָּׂדֶה וְנָתַן לוֹ מִקְצָת דָּמִים וְאָמַר לוֹ אֵימָתַי שֶׁתִּרְצֶה הָבֵא מָעוֹת וְטוֹל אֶת שֶׁלְּךָ אָסוּר הִלְוָהוּ עַל שָׂדֵהוּ וְאָמַר לוֹ אִם אִי אַתָּה נוֹתֵן לִי מִכָּאן וְעַד שָׁלֹשׁ שָׁנִים הֲרֵי הִיא שֶׁלִּי הֲרֵי הִיא שֶׁלּוֹ וְכָךְ הָיָה בַּיְתוֹס בֶּן זוֹנִין עוֹשֶׂה עַל פִּי חֲכָמִים:
<strong><big>גְּמָ׳</big></strong> מִי אוֹכֵל פֵּירוֹת רַב הוּנָא אָמַר מוֹכֵר אוֹכֵל פֵּירוֹת רַב עָנָן אָמַר מְשַׁלְּשִׁין אֶת הַפֵּירוֹת וְלָא פְּלִיגִי הָא דְּאָמַר לְכִי מַיְיתֵית קְנִי הָא דְּאָמַר לְכִי מַיְיתֵית קְנִי מֵעַכְשָׁיו
תָּנֵי רַב סָפְרָא בְּרִבִּית דְּבֵי רַבִּי חִיָּיא פְּעָמִים שֶׁשְּׁנֵיהֶם מוּתָּרִין פְּעָמִים שֶׁשְּׁנֵיהֶם אֲסוּרִין וּפְעָמִים שֶׁהַמּוֹכֵר מוּתָּר וְלוֹקֵחַ אָסוּר וּפְעָמִים שֶׁהַלּוֹקֵחַ מוּתָּר וּמוֹכֵר אָסוּר
עָנֵי רָבָא בָּתְרֵיהּ פְּעָמִים שֶׁשְּׁנֵיהֶם מוּתָּרִין דְּאָמַר לֵיהּ קְנִי כְּשִׁיעוּר זוּזָךְ פְּעָמִים שֶׁשְּׁנֵיהֶם אֲסוּרִין דְּאָמַר לֵיהּ לְכִי מַיְיתֵית קְנִי מֵעַכְשָׁיו
פְּעָמִים מוֹכֵר מוּתָּר וְלוֹקֵחַ אָסוּר דְּאָמַר לֵיהּ לְכִי מַיְיתֵית קְנִי פְּעָמִים שֶׁהַלּוֹקֵחַ מוּתָּר וּמוֹכֵר אָסוּר דְּאָמַר לֵיהּ קְנִי מֵעַכְשָׁיו וְזוּזַאי לִהְווֹ הַלְוָאָה גַּבָּךְ
מַאן תָּנָא שְׁנֵיהֶם אֲסוּרִין אָמַר רַב הוּנָא בְּרֵיהּ דְּרַב יְהוֹשֻׁעַ דְּלָא כְּרַבִּי יְהוּדָה דְּאִי רַבִּי יְהוּדָה הָאָמַר צַד אֶחָד בְּרִבִּית מוּתָּר:
מִשְׁכֵּן לוֹ בַּיִת מִשְׁכֵּן לוֹ שָׂדֶה וְאָמַר לוֹ לִכְשֶׁתִּרְצֶה לְמוֹכְרָם לֹא תִּמְכְּרֵם אֶלָּא לִי בַּדָּמִים הַלָּלוּ אָסוּר בְּשׇׁוְיֵיהֶן מוּתָּר
מַאן תַּנָּא בַּדָּמִים הַלָּלוּ אָסוּר אָמַר רַב הוּנָא בְּרֵיהּ דְּרַב יְהוֹשֻׁעַ דְּלָא כְּרַבִּי יְהוּדָה דְּאִי רַבִּי יְהוּדָה הָאָמַר צַד אֶחָד בְּרִבִּית מוּתָּר:
מָכַר לוֹ בַּיִת מָכַר לוֹ שָׂדֶה וְאָמַר לוֹ לִכְשֶׁיִּהְיוּ לִי מָעוֹת הַחְזִירֵם לִי אָסוּר לִכְשֶׁיִּהְיוּ לְךָ מָעוֹת אַחֲזִירֵם לָךְ מוּתָּר: מַאן תַּנָּא אָמַר רַב הוּנָא בְּרֵיהּ דְּרַב יְהוֹשֻׁעַ דְּלָא כְּרַבִּי יְהוּדָה דְּאִי רַבִּי יְהוּדָה הָאָמַר צַד אֶחָד בְּרִבִּית מוּתָּר
מַאי שְׁנָא רֵישָׁא וּמַאי שְׁנָא סֵיפָא אָמַר רָבָא רֵישָׁא דְּלָא אֲמַר לֵיהּ מִדַּעְתֵּיהּ סֵיפָא דְּאָמַר לֵיהּ מִדַּעְתֵּיהּ:
הָהוּא גַּבְרָא דְּזַבֵּין לֵיהּ אַרְעָא לְחַבְרֵיהּ שֶׁלֹּא בְּאַחְרָיוּת חַזְיֵיהּ דַּהֲוָה (קָא) עֲצִיב אֲמַר לֵיהּ אַמַּאי עֲצִיבַתְּ אִי טָרְפוּ לַהּ מִינָּךְ מַגְבֵּינָא לָךְ שׁוּפְרָא שְׁבָחָא וּפֵירֵי
אָמַר אַמֵּימָר
<h2>דף סו.</h2>
פַּטּוֹמֵי מִילֵּי בְּעָלְמָא הוּא אֲמַר לֵיהּ רַב אָשֵׁי לְאַמֵּימָר טַעְמָא מַאי כֵּיוָן דְּלוֹקֵחַ בָּעֵי לְאַתְנוֹיֵי וְהָכָא מוֹכֵר קָא מַתְנֵי אָמְרַתְּ פַּטּוֹמֵי מִילֵּי בְּעָלְמָא הוּא
אֶלָּא מַתְנִיתָא דְּקָתָנֵי לִכְשֶׁיִּהְיוּ לְךָ מָעוֹת אַחְזִיר לָךְ מוּתָּר דְּמוֹכֵר הוּא דְּבָעֵי לְאַתְנוֹיֵי מוֹכֵר לָא אַתְנִי וְלוֹקֵחַ קָא מַתְנֵי
וְאָמְרִינַן מַאי שְׁנָא רֵישָׁא וּמַאי שְׁנָא סֵיפָא וְאָמַר רָבָא סֵיפָא דַּאֲמַר לֵיהּ מִדַּעְתֵּיהּ טַעְמָא דַּאֲמַר לֵיהּ מִדַּעְתֵּיהּ הָא לָא אֲמַר לֵיהּ מִדַּעְתֵּיהּ לָא אָמְרִינַן פַּטּוֹמֵי מִילֵּי בְּעָלְמָא הוּא
אֲמַר לֵיהּ נַעֲשֶׂה כְּמַאן דַּאֲמַר לֵיהּ מִדַּעְתֵּיהּ אִתְּמַר:
הָהוּא שְׁכִיב מְרַע דִּכְתַב לַהּ גִּיטָּא לִדְבֵיתְהוּ אִנְּגִיד וְאִתְּנַח אֲמַרָה לֵיהּ אַמַּאי קָא מִתְּנַחַתְּ אִי קָיְימַתְּ דִּידָךְ אֲנָא אָמַר רַב זְבִיד פַּטּוֹמֵי מִילֵּי בְּעָלְמָא הוּא
אֲמַר לֵיהּ רַב אַחָא מִדִּפְתִּי לְרָבִינָא וְאִי לָאו פַּטּוֹמֵי מִילֵּי מַאי בְּדִידַהּ קָיְימָא לְמִישְׁדֵּי תְּנָאָה בְּגִיטָּא בְּדִידֵיהּ קָיְימָא לְמִשְׁדֵּי תְּנָאָה מַהוּ דְּתֵימָא הוּא גּוּפֵיהּ אַדַּעְתָּא דִידַהּ קָא גָמֵיר וְיָהֵיב גִּיטָּא קָא מַשְׁמַע לַן:
הִלְוָהוּ עַל שָׂדֵהוּ: אָמַר רַב הוּנָא בִּשְׁעַת מַתַּן מָעוֹת קָנָה הַכֹּל לְאַחַר מַתַּן מָעוֹת לֹא קָנָה אֶלָּא כְּנֶגֶד מְעוֹתָיו וְרַב נַחְמָן אָמַר אֲפִילּוּ לְאַחַר מַתַּן מָעוֹת קָנָה הַכֹּל
עֲבַד רַב נַחְמָן עוֹבָדָא גַּבֵּי רֵישׁ גָּלוּתָא כִּשְׁמַעְתֵּיהּ קַרְעֵיהּ רַב יְהוּדָה לִשְׁטָרֵיהּ אֲמַר לֵיהּ רֵישׁ גָּלוּתָא רַב יְהוּדָה קְרַע לִשְׁטָרָךְ אֲמַר לֵיהּ דַּרְדְּקָא קַרְעֵיהּ גַּבְרָא רַבָּה קַרְעֵיהּ חֲזָא בֵּיהּ טַעְמָא וְקַרְעֵיהּ
אִיכָּא דְאָמְרִי אֲמַר לֵיהּ דַּרְדְּקָא קַרְעֵיהּ דְּכוּלֵּי עָלְמָא לְגַבֵּי דִּידִי בְּדִינָא דַּרְדְּקֵי נִינְהוּ
הֲדַר אָמַר רַב נַחְמָן אֲפִילּוּ בִּשְׁעַת מַתַּן מָעוֹת לֹא קָנָה וְלֹא כְּלוּם אֵיתִיבֵיהּ רָבָא לְרַב נַחְמָן אִם אִי אַתָּה נוֹתֵן לִי מִכָּאן וְעַד שָׁלֹשׁ שָׁנִים הֲרֵי הִיא שֶׁלִּי הֲרֵי הִיא שֶׁלּוֹ
אֲמַר לֵיהּ אֲנִי אוֹמֵר אַסְמַכְתָּא קָנְיָא וּמִנְיוֹמֵי אָמַר אַסְמַכְתָּא לָא קָנְיָא
וּלְמִנְיוֹמֵי קַשְׁיָא מַתְנִיתִין אִיבָּעֵית אֵימָא מַתְנִיתִין רַבִּי יוֹסֵי הִיא דְּאָמַר אַסְמַכְתָּא קָנְיָא
<h2>דף סו:</h2>
אִיבָּעֵית אֵימָא דַּאֲמַר לֵיהּ קְנִי מֵעַכְשָׁיו
אֲמַרוּ לֵיהּ מָר יָנוֹקָא וּמָר קַשִּׁישָׁא בְּנֵי דְּרַב חִסְדָּא לְרַב אָשֵׁי הָכִי אָמְרִי נְהַרְדְּעָאֵי מִשְּׁמֵיהּ דְּרַב נַחְמָן הַאי אַסְמַכְתָּא בְּזִמְנֵיהּ קָנְיָא בְּלָא זִמְנֵיהּ לָא קָנְיָא
אֲמַר לְהוּ כֹּל מִידֵּי בְּזִמְנֵיהּ קָנֵי בְּלָא זִמְנֵיהּ לָא קָנֵי
דִּלְמָא הָכִי קָאָמְרִיתוּ אַשְׁכְּחֵיהּ בְּגוֹ זִמְנֵיהּ וַאֲמַר לֵיהּ קְנִי קָנֵי בָּתַר זִמְנֵיהּ וַאֲמַר לֵיהּ קְנִי לָא קָנֵי מַאי טַעְמָא מֵחֲמַת כִּיסּוּפָא הוּא דְּקָאָמַר לֵיהּ
וְלָא הִיא דַּאֲפִילּוּ בְּגוֹ זִמְנֵיהּ נָמֵי לָא קָנֵי וְהַאי דְּקָאָמַר לֵיהּ קְנִי קָא סָבַר כִּי מָטֵי זִמְנֵיהּ לָא לַיְתֵי לִיטְרְדַן
אָמַר רַב פָּפָּא הַאי אַסְמַכְתָּא זִימְנִין קָנְיָא וְזִימְנִין לָא קָנְיָא אַשְׁכְּחֵיהּ דְּקָא שָׁתֵי שִׁכְרָא קָנֵי דְּקָא מְהַפֵּךְ אַזּוּזֵי לָא קָנֵי
אֲמַר לֵיהּ רַב אַחָא מִדִּפְתִּי לְרָבִינָא דִּלְמָא לְפַכּוֹחֵי פַּחְדֵּיהּ קָא שָׁתֵי אִי נָמֵי אִינִישׁ אַחֲרִינָא אַסְמְכֵיהּ אַזּוּזֵי אֶלָּא אָמַר רָבִינָא אִי קָפֵיד בִּדְמֵי וַדַּאי קָנֵי
אֲמַר לֵיהּ רַב אַחָא מִדִּפְתִּי לְרָבִינָא דִּלְמָא סָבַר כִּי הֵיכִי דְּלָא תִּיתְּזִיל אַרְעֵיהּ אֶלָּא אָמַר רַב פָּפָּא אִי קָפֵיד בְּאַרְעָא וַדַּאי קָנֵי
וְאָמַר רַב פָּפָּא אַף עַל גַּב דַּאֲמוּר רַבָּנַן אַסְמַכְתָּא לָא קָנְיָא אַפּוֹתֵיקֵי הָוְיָא לְמִיגְבֵּא מִינַּהּ
אֲמַר לֵיהּ רַב הוּנָא בְּרֵיהּ דְּרַב נָתָן לְרַב פָּפָּא מִי קָאָמַר לֵיהּ קְנִי לְגוּבְיָינָא אֲמַר לֵיהּ מָר זוּטְרָא בְּרֵיהּ דְּרַב מָרִי לְרָבִינָא וְאִי אָמַר קְנִי לְמִיגְבֵּא מִינֵּיהּ קָנֵי סוֹף סוֹף אַסְמַכְתָּא הִיא וְאַסְמַכְתָּא לָא קָנְיָא
אֶלָּא אַפּוֹתֵיקֵי דְּאָמַר רַב פָּפָּא מַאי הִיא דַּאֲמַר לֵיהּ לֹא יְהֵא לְךָ פֵּרָעוֹן אֶלָּא מִזּוֹ
הָהוּא גַּבְרָא דְּזַבֵּין לֵיהּ אַרְעָא לְחַבְרֵיהּ בְּאַחְרָיוּת אֲמַר לֵיהּ אִי טָרְפוּ לַיהּ מִנַּאי מַגְבֵּית לִי מֵעִידֵּי עִידִּית דְּאִית לָךְ אֲמַר לֵיהּ מֵעִידֵּי עִידִּית לָא מַגְבֵּינָא לָךְ דְּבָעֵינָא לְמֵיקַם קַמַּאי אֶלָּא מַגְבֵּינָא לָךְ מֵעִידִּית אַחֲרִיתִ[י] דְּאִית לִי לְסוֹף טַרְפוּהָ מִינֵּיהּ אֲתָא בִּדְקָא שְׁקֵיל לְעִידֵּי עִידִּית
סְבַר רַב פָּפָּא לְמֵימַר מֵעִידִּית אֲמַר לֵיהּ וְהָא קָיְימָא
אֲמַר לֵיהּ רַב אַחָא מִדִּפְתִּי לְרָבִינָא וְלֵימָא לֵיהּ כִּי אֲמַרִי לָךְ אֲנָא מַגְבֵּינָא לָךְ דַּהֲוָה עִידֵּי עִידִּית קָיְימָא הַשְׁתָּא קָיְימָא לֵיהּ עִידִּית בִּמְקוֹם עִידֵּי עִידִּית
רַב בַּר שְׁבָא הֲוָה מַסֵּיק בֵּיהּ רַב כָּהֲנָא זוּזֵי אֲמַר לֵיהּ אִי לָא פָּרַעְנָא לָךְ לְיוֹם פְּלוֹנִי גְּבִי מֵהַאי חַמְרָא סְבַר רַב פָּפָּא לְמֵימַר כִּי אָמְרִינַן אַסְמַכְתָּא לָא קָנְיָא הָנֵי מִילֵּי בְּאַרְעָא דְּלָאו לְזַבּוֹנֵי קָיְימָא אֲבָל חַמְרָא כֵּיוָן דִּלְזַבּוֹנֵי קָאֵי כְּזוּזֵי דָּמֵי
אֲמַר לֵיהּ רַב הוּנָא בְּרֵיהּ דְּרַב יְהוֹשֻׁעַ לְרַב פָּפָּא הָכִי אָמְרִינַן מִשְּׁמֵיהּ דְּרַבָּה כֹּל דְּאִי לָא קָנֵי
אָמַר רַב נַחְמָן הַשְׁתָּא דַּאֲמוּר רַבָּנַן אַסְמַכְתָּא לָא קָנְיָא הָדְרָא אַרְעָא וְהָדְרִי פֵּירֵי לְמֵימְרָא דְּסָבַר רַב נַחְמָן מְחִילָה בְּטָעוּת לָא הָוְיָא מְחִילָה
וְהָאִיתְּמַר הַמּוֹכֵר פֵּירוֹת דֶּקֶל לַחֲבֵירוֹ אָמַר רַב הוּנָא עַד שֶׁלֹּא בָּאוּ לָעוֹלָם יָכוֹל לַחְזוֹר בּוֹ מִשֶּׁבָּאוּ לָעוֹלָם אֵין יָכוֹל לַחְזוֹר בּוֹ וְרַב נַחְמָן אָמַר אַף מִשֶּׁבָּאוּ לָעוֹלָם יָכוֹל לַחְזוֹר בּוֹ
וְאָמַר רַב נַחְמָן מוֹדֵינָא דְּאִי שָׁמֵיט וְאָכֵיל לָא מַפְּקִינַן מִינֵּיהּ הָתָם זְבִינֵי הָכָא הַלְוָאָה
אָמַר רָבָא
<h2>דף סז.</h2>
הֲוָה יָתֵיבְנָא קַמֵּיהּ דְּרַב נַחְמָן וּבְעַי לְאוֹתֹבֵיהּ אוֹנָאָה וְאוֹדֵיק חֲזִיתַן אַיְילוֹנִית וַהֲרֵי אוֹנָאָה דִּמְחִילָה בְּטָעוּת הִיא וְלָא הָוְיָא מְחִילָה וְאוֹדֵיק חֲזִיתַן אַיְילוֹנִית הֲרֵי אַיְילוֹנִית דִּמְחִילָה בְּטָעוּת הִיא וְהָוְיָא מְחִילָה
דִּתְנַן הַמְמָאֶנֶת וְהַשְּׁנִיָּיה וְהָאַיְילוֹנִית אֵין לָהֶן לֹא כְּתוּבָּה וְלֹא פֵּירוֹת וְלֹא מְזוֹנוֹת וְלֹא בְּלָאוֹת
וְלָא הִיא לָא אוֹנָאָה הָוְיָא תְּיוּבְתֵּיהּ וְלָא אַיְילוֹנִית מְסַיַּיע לֵיהּ
לָא אוֹנָאָה תְּיוּבְתֵּיהּ דְּלָא יָדַע דְּאִיתֵיהּ אוֹנָאָה דְּמָחֵיל גַּבֵּיהּ וְלָא אַיְילוֹנִית מְסַיַּיע לֵיהּ דְּנִיחָא לַהּ (דְּתִיפּוֹק) [דְּנִיפּוֹק] עֲלַהּ שְׁמָא דְאִישׁוּת
הָהִיא אִיתְּתָא דַּאֲמַרָה לֵיהּ לְהָהוּא גַּבְרָא זִיל זְבֵין לִי אַרְעָא מִקָּרִיבַיי אֲזַל זְבַן לַהּ אֲמַר לֵיהּ אִי הָווּ לִי זוּזֵי מַהְדְּרַתְּ לַהּ נִיהֲלִי אֲמַר לֵיהּ אַתְּ וְנַוְולָא אַחֵי
אָמַר רַבָּה בַּר רַב הוּנָא כֹּל אַתְּ וְנַוְולָא אַחֵי (אָמַר) סָמְכָא דַּעְתֵּיהּ וְלָא גָּמַר וּמַקְנֵי
אַרְעָא הָדְרָה פֵּירֵי מַאי רִבִּית קְצוּצָה הָווּ וְיוֹצְאִין בְּדַיָּינִין אוֹ דִילְמָא כִּי אֲבַק רִבִּית הָווּ וְאֵין יוֹצְאִין
אָמַר רַבָּה בַּר רַב הוּנָא מִסְתַּבְּרָא כִּי אֲבַק רִבִּית הָווּ וְאֵין יוֹצְאִין בְּדַיָּינִין וְכֵן אָמַר רָבָא כִּי אֲבַק רִבִּית הָווּ וְאֵין יוֹצְאִין בְּדַיָּינִין
אֲמַר לֵיהּ אַבָּיֵי לְרַבָּה מַשְׁכַּנְתָּא מַאי הָתָם טַעְמָא מַאי מִשּׁוּם דְּלָא קַץ לֵיהּ הָכָא נָמֵי לָא קַץ לֵיהּ אוֹ דִילְמָא הָתָם זְבִינֵי הָכָא הַלְוָאָה
אֲמַר לֵיהּ הָתָם טַעְמָא מַאי מִשּׁוּם דְּלָא קַץ לֵיהּ הָכָא נָמֵי לָא קַץ לֵיהּ
אָמַר רַב פַּפִּי עֲבַד רָבִינָא עוֹבָדָא וְחַשֵּׁיב וְאַפֵּיק פֵּירֵי דְּלָא כְּרַבָּה בַּר רַב הוּנָא
אָמַר מָר בְּרֵיהּ דְּרַב יוֹסֵף מִשְּׁמֵיהּ דְּרָבָא הָא מַשְׁכַּנְתָּא בְּאַתְרָא דִּמְסַלְּקִי אֲכַל שִׁיעוּר זוּזֵי מְסַלְּקִינַן לֵיהּ
אֲכַל טְפֵי לָא מַפְּקִינַן מִינֵּיהּ וְלָא מְחַשְּׁבִינַן מִשְּׁטָרָא לִשְׁטָרָא
וּבִדְיַתְמֵי אֲכַל שִׁיעוּר זוּזֵי מְסַלְּקִינַן לֵיהּ אֲכַל טְפֵי מַפְּקִינַן מִינֵּיהּ וּמְחַשְּׁבִינַן מִשְּׁטָרָא לִשְׁטָרָא
אָמַר רַב אָשֵׁי הַשְׁתָּא דְּאָמְרַתְּ אֲכַל טְפֵי לָא מַפְּקִינַן מִינֵּיהּ אֲכַל שִׁיעוּר זוּזֵי נָמֵי לָא מְסַלְּקִינַן לֵיהּ בְּלָא זוּזֵי מַאי טַעְמָא סַלּוֹקֵי בְּלָא זוּזֵי אַפּוֹקֵי מִינֵּיהּ הוּא הָוֵי אֲבַק רִבִּית וַאֲבַק רִבִּית אֵינָהּ יוֹצְאָה בְּדַיָּינִין
עֲבַד רַב אָשֵׁי עוֹבָדָא בִּיתוֹמִים קְטַנִּים
<h2>דף סז:</h2>
כִּגְדוֹלִים
אָמַר רָבָא בְּרֵיהּ דְּרַב יוֹסֵף מִשְּׁמֵיהּ דְּרָבָא הַאי מַשְׁכַּנְתָּא בְּאַתְרָא דִּמְסַלְּקִי לָא נֵיכוֹל אֶלָּא בְּנַכְיְיתָא וְצוּרְבָּא מִדְּרַבָּנַן אֲפִילּוּ בְּנַכְיְיתָא לָא נֵיכוֹל אֶלָּא בְּמַאי נֵיכוֹל בְּקִיצּוּתָא
הָנִיחָא לְמַאן דְּאָמַר קִיצּוּתָא שַׁרְיָא אֶלָּא לְמַאן דְּאָמַר קִיצּוּתָא אֲסִירָא מַאי אִיכָּא לְמֵימַר דְּאִתְּמַר קִיצּוּתָא פְּלִיגָא בַּהּ רַב אַחָא וְרָבִינָא חַד אָמַר קִיצּוּתָא שַׁרְיָא וְחַד אָמַר קִיצּוּתָא אֲסִירָא הֵיכִי דָּמֵי קִיצּוּתָא דְּאָמַר לֵיהּ עַד חֲמֵשׁ שְׁנִין אָכֵילְנָא לַהּ בְּלָא נַכְיְיתָא מִכָּאן וְאֵילָךְ שָׁיֵימְנָא לָךְ כּוּלְּהוּ פֵּירֵי
אִיכָּא דְאָמְרִי כֹּל בְּלָא נַכְיְיתָא אָסוּר אֲבָל הֵיכִי דָּמֵי קִיצּוּתָא דְּאָמַר לֵיהּ עַד חֲמֵשׁ שְׁנִין אָכֵילְנָא בְּנַכְיְיתָא מִכָּאן וְאֵילָךְ שָׁיֵימְנָא לָךְ כּוּלְּהוּ פֵּירֵי
מַאן דְּאָסַר בְּקַמַּיְיתָא שָׁרֵי בְּבָתְרַיְיתָא מַאן דְּאָסַר בְּבָתְרַיְיתָא הֵיכִי שְׁרֵי לְמֵיכַל שְׁרֵי כִּי מַשְׁכַּנְתָּא דְסוּרָא דְּכָתְבִי בַּהּ הָכִי בְּמִשְׁלָם שְׁנַיָּא אִילֵּין תִּיפּוֹק אַרְעָא דָּא בְּלָא כְּסַף
רַב פָּפָּא וְרַב הוּנָא בְּרֵיהּ דְּרַב יְהוֹשֻׁעַ אָמְרִי תַּרְוַיְיהוּ הַאי מַשְׁכַּנְתָּא בְּאַתְרָא דִּמְסַלְּקִי אֵין בַּעַל חוֹב גּוֹבֶה הֵימֶנָּה וְאֵין הַבְּכוֹר נוֹטֵל בָּהּ פִּי שְׁנַיִם וּשְׁבִיעִית מְשַׁמַּטְתָּהּ
וּבְאַתְרָא דְּלָא מְסַלְּקִי בַּעַל חוֹב גּוֹבֶה הֵימֶנָּה וּבְכוֹר נוֹטֵל בָּהּ פִּי שְׁנַיִם וְאֵין שְׁבִיעִית מְשַׁמַּטְתָּהּ
וְאָמַר מָר זוּטְרָא מִשְּׁמֵיהּ דְּרַב פָּפָּא הַאי מַשְׁכַּנְתָּא בְּאַתְרָא דִּמְסַלְּקִי מְסַלְּקִי לֵיהּ וַאֲפִילּוּ מִתַּמְרֵי דְּאַבּוּדְיָא וְאִי אַגְבְּהִנְהוּ בְּסִיסָנֵי קְנָנְהוּ וּלְמַאן דְּאָמַר כִּלְיוֹ שֶׁל לוֹקֵחַ בִּרְשׁוּת מוֹכֵר קָנָה לוֹקֵחַ אֲפִילּוּ דְּלָא אַגְבְּהִנְהוּ בְּסִיסָנֵי קְנָנְהוּ:
פְּשִׁיטָא בְּאַתְרָא דִּמְסַלְּקִי וְאָמַר לָא מִסְתַּלַּקְנָא הָא קָאָמַר דְּלָא מִסְתַּלַּקְנָא אֶלָּא בְּאַתְרָא דְּלָא מְסַלְּקִי וְאָמַר מִסְתַּלַּקְנָא מַאי צָרִיךְ לְמִיקְנֵא מִינֵּיהּ אוֹ לָא
רַב פָּפָּא אָמַר לָא צְרִיךְ לְמִקְנֵא מִינֵּיהּ רַב שֵׁשֶׁת בְּרֵיהּ דְּרַב אִידִי אָמַר צְרִיךְ לְמִקְנֵא מִינֵּיהּ וְהִלְכְתָא צְרִיךְ לְמִקְנֵא מִינֵּיהּ
אָמַר אֵיזִיל וְאַיְיתֵי זוּזֵי לָא אָכֵיל אֵיזִיל וְאֶטְרַח וְאַיְיתֵי זוּזֵי רָבִינָא אָמַר אָכֵיל וּמָר זוּטְרָא בְּרֵיהּ דְּרַב מָרִי אָמַר לָא אָכֵיל וְהִלְכְתָא לָא אָכֵיל
רַב כָּהֲנָא וְרַב פָּפָּא וְרַב אָשֵׁי לָא אָכְלִי בְּנַכְיְיתָא רָבִינָא אָכֵיל בְּנַכְיְיתָא
אָמַר מָר זוּטְרָא מַאי טַעְמָא דְּמַאן דְּאָכֵיל בְּנַכְיְיתָא מִידֵּי דְּהָוֵה אַשְּׂדֵה אֲחוּזָּה שְׂדֵה אֲחוּזָּה לָאו אַף עַל גַּב דְּקָא אָכֵיל פֵּירֵי טוּבָא אָמַר רַחֲמָנָא
<h2>דף סח.</h2>
קָא פָרֵיק לַהּ בְּאַרְבְּעָה זוּזֵי הָכָא נָמֵי לָא שְׁנָא
וּמַאן דְּאָסַר אָמַר לָךְ שְׂדֵה אֲחוּזָּה הֶקְדֵּשׁ הִיא וְרַחֲמָנָא אוֹקְמֵיהּ אַפִּדְיוֹן הָכָא הַלְוָאָה הִיא וּמִיחֲזֵי כְּרִבִּית
אָמַר רַב אָשֵׁי אֲמַרוּ לִי סָבֵי דְּמָתָא מַחְסֵיָא סְתַם מַשְׁכַּנְתָּא שַׁתָּא לְמַאי נָפְקָא מִינַּהּ דְּאִי אָכֵיל לַהּ שַׁתָּא מָצֵי מְסַלֵּק לֵיהּ וְאִי לָא לָא מָצֵי מְסַלֵּק לֵיהּ
וְאָמַר רַב אָשֵׁי אֲמַרוּ לִי סָבֵי דְּמָתָא מַחְסֵיָא מַאי מַשְׁכַּנְתָּא דִּשְׁכוּנָה גַּבֵּיהּ לְמַאי נָפְקָא מִינַּהּ לְדִינָא דְּבַר מִצְרָא
אָמַר רָבָא לֵית הִלְכְתָא לָא כְּטַרְשֵׁי פַּפּוּנָאֵי וְלָא כִּשְׁטָרֵי מָחוֹזְנָאֵי וְלָא כַּחֲכִירֵי נַרְשָׁאֵי
כְּטַרְשֵׁי פַּפּוּנָאֵי כְּטַרְשֵׁי דְּרַב פָּפָּא
שְׁטָרֵי מָחוֹזְנָאֵי דְּזָקְפִי לֵיהּ לְרַוְוחָא אַקַּרְנָא וְכָתְבִי לֵיהּ בִּשְׁטָרָא מִי יֵימַר דְּהָוֵה רַוְוחָא
אֲמַר לֵיהּ מָר בַּר אַמֵּימָר לְרַב אָשֵׁי אַבָּא עָבֵיד הָכִי וְכִי אָתוּ לְקַמֵּיהּ מְהֵימַן לְהוּ אֲמַר לֵיהּ תִּינַח הֵיכָא דְּאִיתֵיהּ לְדִידֵיהּ אִי שָׁכֵיב וְנָפֵל שְׁטָרָא קַמֵּי יַתְמֵי מַאי הָוֵי כִּשְׁגָגָה שֶׁיֹּצָא מִלִּפְנֵי הַשַּׁלִּיט וְנָח נַפְשֵׁיהּ דְּאַמֵּימָר
חֲכִירֵי נַרְשָׁאֵי דְּכָתְבִי הָכִי מִשְׁכֵּן לֵיהּ פְּלָנְיָא אַרְעֵיהּ לִפְלָנְיָא וַהֲדַר חַכְרַהּ מִינֵּיהּ אֵימַת קְנָאָהּ דְּאַקְנְיַיהּ נִהֲלֵיהּ
וְהָאִידָּנָא דְּקָא כָתְבִי הָכִי קְנֵינָא מִינֵּיהּ וּשְׁהֵינָא כַּמָּה עִידָּנֵי וַהֲדַר חַכְרַהּ כְּדֵי שֶׁלֹּא תִּנְעוֹל דֶּלֶת בִּפְנֵי לוֹוִין שַׁפִּיר דָּמֵי וְלָאו מִלְּתָא הִיא:
<strong><big>מַתְנִי׳</big></strong> אֵין מוֹשִׁיבִין חֶנְוָנִי לְמַחֲצִית שָׂכָר וְלֹא יִתֵּן מָעוֹת לִיקַּח בָּהֶן פֵּירוֹת לְמַחֲצִית שָׂכָר אֶלָּא אִם כֵּן נוֹתֵן לוֹ שְׂכָרוֹ כְּפוֹעֵל
אֵין מוֹשִׁיבִין תַּרְנְגוֹלִין לְמֶחֱצָה וְאֵין שָׁמִין עֲגָלִין וּסְיָיחִין לְמֶחֱצָה אֶלָּא אִם כֵּן נוֹתֵן לוֹ שְׂכַר עֲמָלוֹ וּמְזוֹנוֹ
אֲבָל מְקַבְּלִין עֲגָלִין וּסְיָיחִין לְמֶחֱצָה וּמְגַדְּלִין אוֹתָן עַד שֶׁיְּהוּ מְשׁוּלָּשִׁין וַחֲמוֹר עַד שֶׁתְּהֵא טוֹעֶנֶת:
<strong><big>גְּמָ׳</big></strong> תָּנָא כְּפוֹעֵל בָּטֵל מַאי כְּפוֹעֵל בָּטֵל
<h2>דף סח:</h2>
אָמַר אַבָּיֵי כְּפוֹעֵל בָּטֵל שֶׁל אוֹתָהּ מְלָאכָה דִּבְטַל מִינַּהּ
וּצְרִיכָא דְּאִי תְּנָא חֶנְוָנִי חֶנְוָנִי הוּא דְּסַגִּי לֵיהּ כְּפוֹעֵל בָּטֵל מִשּׁוּם דְּלָא נְפִישׁ טִרְחֵיהּ אֲבָל מָעוֹת לִיקַּח בָּהֶן פֵּירוֹת דִּנְפִישׁ טִרְחֵיהּ אֵימָא לָא סַגִּי לֵיהּ כְּפוֹעֵל בָּטֵל
וְאִי תְּנָא מָעוֹת לִיקַּח בָּהֶן פֵּירוֹת הֲוָה אָמֵינָא הָתָם הוּא דְּבָעֵי כְּפוֹעֵל בָּטֵל מִשּׁוּם דִּנְפִישׁ טִרְחֵיהּ אֲבָל חֶנְוָנִי דְּלָא נְפִישׁ טִרְחֵיהּ אֵימָא סַגִּי לֵיהּ בְּמַשֶּׁהוּ בְּעָלְמָא דַּאֲפִילּוּ לֹא טִבֵּל עִמּוֹ אֶלָּא בְּצִיר וְלֹא אָכַל עִמּוֹ אֶלָּא גְּרוֹגֶרֶת אַחַת זֶהוּ שְׂכָרוֹ צְרִיכָא:
(כַּמָּה עִיזֵּי וְתַרְנְגוֹלִין מַעֲלִין סִימָן)
תָּנוּ רַבָּנַן כַּמָּה הוּא שְׂכָרוֹ בֵּין מְרוּבֶּה וּבֵין מוּעָט דִּבְרֵי רַבִּי מֵאִיר רַבִּי יְהוּדָה אוֹמֵר אֲפִילּוּ לֹא טִבֵּל עִמּוֹ אֶלָּא בְּצִיר וְלֹא אָכַל עִמּוֹ אֶלָּא גְּרוֹגֶרֶת אַחַת זֶהוּ שְׂכָרוֹ רַבִּי שִׁמְעוֹן בֶּן יוֹחַאי אוֹמֵר נוֹתֵן לוֹ שְׂכָרוֹ מְשַׁלֵּם
תָּנוּ רַבָּנַן אֵין שָׁמִין לֹא אֶת הָעִזִּים וְלֹא אֶת הָרְחֵלִים וְלֹא כׇּל דָּבָר שֶׁאֵינוֹ עוֹשֶׂה וְאוֹכֵל לְמֶחֱצָה
רַבִּי יוֹסֵי בְּרַבִּי יְהוּדָה אוֹמֵר שָׁמִין אֶת הָעִזִּים מִפְּנֵי שֶׁחוֹלְבוֹת וְאֶת הָרְחֵלִים מִפְּנֵי שֶׁגּוֹזְזוֹת וְשׁוֹטְפוֹת וּמוֹרְטוֹת וְאֶת הַתַּרְנְגוֹלֶת מִפְּנֵי שֶׁהִיא עוֹשָׂה וְאוֹכֶלֶת
וְתַנָּא קַמָּא גִּיזָּה וְחָלָב לָא סָפֵק שְׂכַר עֲמָלוֹ וּמְזוֹנוֹ בְּגִיזָּה וְחָלָב כּוּלֵּי עָלְמָא לָא פְּלִיגִי כִּי פְלִיגִי בְּנַסְיוֹבֵי וְתוּתְרֵי
תַּנָּא קַמָּא סָבַר לַהּ כְּרַבִּי שִׁמְעוֹן בֶּן יוֹחַי דְּאָמַר נוֹתֵן לוֹ שְׂכָרוֹ מִשָּׁלֵם רַבִּי יוֹסֵי בְּרַבִּי יְהוּדָה סָבַר לַהּ כַּאֲבוּהּ דְּאָמַר אֲפִילּוּ לֹא טִבֵּל עִמּוֹ אֶלָּא בְּצִיר וְלֹא אָכַל עִמּוֹ אֶלָּא גְּרוֹגֶרֶת אַחַת זֶהוּ שְׂכָרוֹ
תָּנוּ רַבָּנַן מַשְׂכֶּרֶת אִשָּׁה לַחֲבֶרְתָּהּ תַּרְנְגוֹלֶת בִּשְׁנֵי אֶפְרוֹחִין אִשָּׁה שֶׁאָמְרָה לַחֲבֶרְתָּהּ תַּרְנְגוֹלֶת שֶׁלִּי וּבֵיצִים שֶׁלִּיכִי וַאֲנִי וְאַתְּ נַחְלוֹק בָּאֶפְרוֹחִין רַבִּי יְהוּדָה מַתִּיר רַבִּי שִׁמְעוֹן אוֹסֵר
וְרַבִּי יְהוּדָה לָא בָּעֵי שְׂכַר עֲמָלוֹ וּמְזוֹנוֹ אִיכָּא בֵּיצִים מוּזָרוֹת
תָּנוּ רַבָּנַן מָקוֹם שֶׁנָּהֲגוּ לְהַעֲלוֹת שְׂכַר כַּתָּף לְמָעוֹת לִבְהֵמָה מַעֲלִין וְאֵין מְשַׁנִּין מִמִּנְהַג הַמְּדִינָה רַבָּן שִׁמְעוֹן בֶּן גַּמְלִיאֵל אוֹמֵר שָׁמִין עֵגֶל עִם אִמּוֹ וּסְיָח עִם אִמּוֹ וַאֲפִילּוּ בִּמְקוֹם שֶׁנָּהֲגוּ לְהַעֲלוֹת שְׂכַר כַּתָּף לְמָעוֹת
וְרַבָּן שִׁמְעוֹן בֶּן גַּמְלִיאֵל לָא בָּעֵי שְׂכַר עֲמָלוֹ וּמְזוֹנוֹ אִיכָּא גְּלָלִים וְאִידַּךְ גְּלָלִים אַפְקוֹרֵי מַפְקֵיר לְהוּ:
אָמַר רַב נַחְמָן הֲלָכָה כְּרַבִּי יְהוּדָה וַהֲלָכָה כְּרַבִּי יוֹסֵי בְּרַבִּי יְהוּדָה וַהֲלָכָה כְּרַבָּן שִׁמְעוֹן בֶּן גַּמְלִיאֵל
בְּנֵי רַב עִילִישׁ נְפַק עֲלַיְיהוּ הָהוּא שְׁטָרָא דַּהֲוָה כְּתִיב בֵּיהּ פַּלְגָא בַּאֲגַר פַּלְגָא בְּהֶפְסֵד אָמַר רָבָא רַב עִילִישׁ גַּבְרָא רַבָּה הוּא וְאִיסּוּרָא לְאִינָשֵׁי לָא הָוֵי סָפֵי מָה נַפְשָׁךְ אִי פַּלְגָא בַּאֲגַר תְּרֵי תִּילְתֵי בְּהֶפְסֵד
<h2>דף סט.</h2>
אִי פַּלְגָא בְּהֶפְסֵד תְּרֵי תִּילְתֵי בַּאֲגַר
אָמַר רַב כָּהֲנָא אַמְרִיתָא לִשְׁמַעְתָּא קַמֵּיהּ דְּרַב זְבִיד מִנְּהַרְדְּעָא וַאֲמַר לִי דִּלְמָא רַב עִילִישׁ טוֹבֵל עִמּוֹ בְּצִיר הֲוָה וְאָמַר רַב נַחְמָן הֲלָכָה כְּרַבִּי יְהוּדָה אֲמַר לֵיהּ לָאו הִלְכְתָא אִיתְּמַר אֶלָּא שִׁיטָה אִיתְּמַר
הָכִי נָמֵי מִסְתַּבְּרָא דְּאִי לָא תֵּימָא הָכִי לְמָה לֵיהּ לְמִיחְשַׁב וּלְמֵימַר הֲלָכָה הֲלָכָה לֵימָא הֲלָכָה כְּרַבִּי יְהוּדָה דְּמֵיקֵל מִכּוּלְּהוּ
אָמַר רַב מוֹתַר שְׁלִישׁ בִּשְׂכָרְךָ הֲרֵי זֶה מוּתָּר וּשְׁמוּאֵל אָמַר לֹא מָצָא מוֹתַר שְׁלִישׁ יֵלֵךְ לְבֵיתוֹ רֵיקָן אֶלָּא אָמַר שְׁמוּאֵל קוֹצֵץ לוֹ דִּינָר
וְסָבַר רַב אֵין קוֹצְצִין לוֹ דִּינָר וְהָאָמַר רַב רֵישׁ עִגְלָא לְפָטוֹמָא מַאי לָאו דְּאָמַר לֵיהּ מוֹתַר שְׁלִישׁ בִּשְׂכָרְךָ
לֹא דְּקָאָמַר לֵיהּ אִי מוֹתַר שְׁלִישׁ אִי רֵישׁ עִגְלָא לְפָטוֹמָא אִיבָּעֵית אֵימָא כִּי קָאָמַר רַב מוֹתַר שְׁלִישׁ בִּשְׂכָרְךָ מוּתָּר כְּגוֹן דְּאִית לֵיהּ בְּהֵמָה לְדִידֵיהּ דְּאָמְרִי אִינָשֵׁי גַּבֵּיל לְתוֹרָא גַּבֵּיל לְתוֹרֵי
רַבִּי אֶלְעָזָר מֵהַגְרוֹנְיָא זָבֵין בְּהֵמָה וְיָהֵיב לֵיהּ לַאֲרִיסֵיהּ מְפַטֵּים לֵיהּ וְיָהֵיב לֵיהּ רֵישָׁא בְּאַגְרֵיהּ וְיָהֵיב פַּלְגָא רַוְוחָא אֲמַרָה לֵיהּ דְּבֵיתְהוּ אִי מִשְׁתַּתְּפַתְּ בַּהֲדֵיהּ יָהֵיב לָךְ נָמֵי אַלְיְתָא אֲזַל זָבֵין בַּהֲדֵיהּ פְּלֵיג לֵיהּ מֵאַלְיְתָא אֲמַר לֵיהּ תָּא נִפְלְגֵיהּ לְרֵישָׁא אֲמַר לֵיהּ הַשְׁתָּא כְּמֵעִיקָּרָא נָמֵי לָא
אֲמַר לֵיהּ עַד הָאִידָּנָא זוּזֵי דִּידִי הֲווֹ אִי לָא הֲוָה יָהֵיבְנָא לָךְ טְפֵי פּוּרְתָּא מִיחֲזֵי כְּרִבִּית הַשְׁתָּא שׁוּתָּפֵי אֲנַן מַאי קָאָמְרַתְּ טָרַחְנָא טְפֵי פּוּרְתָּא אָמְרִי אִינָשֵׁי סְתַם אֲרִיסָא לְמָרֵי אַרְעָא קָמְשַׁעְבֵּד נַפְשֵׁיהּ לְאֵתוֹיֵי לֵיהּ רִעְיָא
תָּנוּ רַבָּנַן הַשָּׁם בְּהֵמָה לַחֲבֵירוֹ עַד מָתַי חַיָּיב לִטַּפֵּל בָּהּ סוֹמְכוֹס אוֹמֵר בַּאֲתוֹנוֹת שְׁמוֹנָה עָשָׂר חֹדֶשׁ בְּגוֹדְרוֹת עֶשְׂרִים וְאַרְבָּעָה חֹדֶשׁ וְאִם בָּא לַחֲלוֹק בְּתוֹךְ זְמַנּוֹ חֲבֵרוֹ מְעַכֵּב עָלָיו אֲבָל אֵינוֹ דּוֹמֶה טִיפּוּלָהּ שֶׁל שָׁנָה זוֹ לְטִיפּוּלָהּ שֶׁל שָׁנָה אַחֶרֶת
אֲבָל מַאי קָאָמַר אֶלָּא לְפִי שֶׁאֵינוֹ דּוֹמֶה טִיפּוּלָהּ שֶׁל שָׁנָה זוֹ לְטִיפּוּלָהּ שֶׁל שָׁנָה אַחֶרֶת
תַּנְיָא אִידַּךְ הַשָּׁם בְּהֵמָה לַחֲבֵירוֹ עַד מָתַי חַיָּיב לִטַּפֵּל בַּוְּלָדוֹת בַּדַּקָּה שְׁלֹשִׁים יוֹם וּבַגַּסָּה חֲמִשִּׁים יוֹם רַבִּי יוֹסֵי אוֹמֵר בַּדַּקָּה שְׁלֹשָׁה חֳדָשִׁים מִפְּנֵי שֶׁטִּיפּוּלָהּ מְרוּבֶּה מַאי טִיפּוּלָהּ מְרוּבֶּה מִפְּנֵי שֶׁשִּׁינֶּיהָ דַּקּוֹת מִכָּאן וְאֵילָךְ נוֹטֵל מֶחֱצָה שֶׁלּוֹ וַחֲצִי מֶחֱצָה בְּשֶׁל חֲבֵירוֹ
רַב מְנַשְּׁיָא בַּר גַּדָּא שְׁקַל מֶחֱצָה שֶׁלּוֹ וַחֲצִי מֶחֱצָה בְּשֶׁל חֲבֵירוֹ אֲתָא לְקַמֵּיהּ דְּאַבָּיֵי אֲמַר לֵיהּ מַאן פְּלַג לָךְ וְעוֹד מָקוֹם שֶׁנָּהֲגוּ לְגַדֵּל הוּא וּתְנַן מָקוֹם שֶׁנָּהֲגוּ לְגַדֵּל יְגַדֵּילוּ
הָנְהוּ תְּרֵי כּוּתָאֵי דַּעֲבוּד עִסְקָא בַּהֲדֵי הֲדָדֵי אֲזַל חַד מִנַּיְיהוּ פְּלַיג זוּזֵי בְּלָא דַּעְתֵּיהּ דְּחַבְרֵיהּ אֲתוֹ לְקַמֵּיהּ דְּרַב פָּפָּא אֲמַר לֵיהּ מַאי נָפְקָא מִינַּהּ הָכִי אָמַר רַב נַחְמָן זוּזֵי כְּמַאן דִּפְלִיגִי דָּמוּ
לְשָׁנָה זְבוּן חַמְרָא בַּהֲדֵי הֲדָדֵי קָם אִידַּךְ פְּלַיג לֵיהּ בְּלָא דַּעְתֵּיהּ דְּחַבְרֵיהּ אֲתוֹ לְקַמֵּיהּ דְּרַב פָּפָּא אֲמַר לֵיהּ מַאן פְּלַג לָךְ אֲמַר לֵיהּ קָא חָזֵינָא דְּבָתַר דִּידִי קָא אָתֵי מָר אֲמַר רַב פָּפָּא
<h2>דף סט:</h2>
כְּהַאי גַּוְנָא וַדַּאי צְרִיךְ לְאוֹדוֹעֵיהּ זוּזֵי מִי שָׁקֵיל טָבֵי וְשָׁבֵיק חַסִּרֵי
אֲמַר לֵיהּ לָא אֲמַר לֵיהּ חַמְרָא כּוּלֵּי עָלְמָא יָדְעִי דְּאִיכָּא דִּבְסִים וְאִיכָּא דְּלָא בְּסִים
גּוּפָא אָמַר רַב נַחְמָן זוּזֵי כְּמַאן דִּפְלִיגִי דָּמוּ הָנֵי מִילֵּי טָבֵי וְטָבֵי תְּקוּלֵי וּתְקוּלֵי אֲבָל טָבֵי וּתְקוּלֵי לָא
רַב חָמָא הֲוָה מוֹגַר זוּזֵי בִּפְשִׁיטָא בְּיוֹמָא כְּלוֹ זוּזֵי דְּרַב חָמָא הוּא סָבַר מַאי שְׁנָא מִמָּרָא וְלָא הִיא מָרָא הָדְרָא בָּעֵינָא וִידִיעַ פְּחָתֵיהּ זוּזֵי לָא הָדְרִי בְּעֵינַיְיהוּ וְלָא יְדִיעַ פְּחָתֵיהּ
אָמַר רָבָא שְׁרֵי לֵיהּ לְאִינִישׁ לְמֵימַר לֵיהּ לְחַבְרֵיהּ הֵילָךְ אַרְבְּעָה זוּזֵי וְאוֹזְפֵיהּ לִפְלָנְיָא זוּזֵי לֹא אָסְרָה תּוֹרָה אֶלָּא רִבִּית הַבָּאָה מִלֹּוֶה לְמַלְוֶה וְאָמַר רָבָא שְׁרֵי לֵיהּ לְאִינִישׁ לְמֵימַר לֵיהּ לְחַבְרֵיהּ שְׁקֹיל לָךְ אַרְבְּעָה זוּזֵי וֶאֱמוֹר לֵיהּ לִפְלוֹנִי לְאוֹזֹפַן זוּזֵי מַאי טַעְמָא שְׂכַר אֲמִירָה קָא שָׁקֵיל
כִּי הָא דְּאַבָּא מָר בְּרֵיהּ דְּרַב פָּפָּא הֲוָה שָׁקֵיל אוּגְנָא דְקִירָא מִקִּירָאֵי וַאֲמַר לֵיהּ לַאֲבוּהּ אוֹזְפִינְהוּ זוּזֵי אֲמַרוּ לֵיהּ רַבָּנַן לְרַב פָּפָּא אָכֵיל בְּרֵיהּ דְּמָר רִבִּיתָא אֲמַר לְהוּ כֹּל כִּי הַאי רִבִּיתָא נֵיכוֹל לֹא אָסְרָה תּוֹרָה אֶלָּא רִבִּית הַבָּאָה מִלֹּוֶה לְמַלְוֶה הָכָא שְׂכַר אֲמִירָה קָא שָׁקֵיל וּשְׁרֵי:
<strong><big>מַתְנִי׳</big></strong> שָׁמִין פָּרָה וַחֲמוֹר וְכׇל דָּבָר שֶׁהוּא עוֹשֶׂה וְאוֹכֵל לְמֶחֱצָה מָקוֹם שֶׁנָּהֲגוּ לַחְלוֹק אֶת הַוְּלָדוֹת מִיָּד חוֹלְקִין מָקוֹם שֶׁנָּהֲגוּ לְגַדֵּל יְגַדֵּילוּ
רַבָּן שִׁמְעוֹן בֶּן גַּמְלִיאֵל אוֹמֵר שָׁמִין עֵגֶל עִם אִמּוֹ וּסְיָח עִם אִמּוֹ וּמַפְרִיז עַל שָׂדֵהוּ וְאֵינוֹ חוֹשֵׁשׁ מִשּׁוּם רִבִּית:
<strong><big>גְּמָ׳</big></strong> תָּנוּ רַבָּנַן מַפְרִיז עַל שָׂדֵהוּ וְאֵינוֹ חוֹשֵׁשׁ מִשּׁוּם רִבִּית כֵּיצַד הַשּׂוֹכֵר אֶת הַשָּׂדֶה מֵחֲבֵירוֹ בַּעֲשָׂרָה כּוֹרִים חִטִּין לְשָׁנָה וְאוֹמֵר לוֹ תֵּן לִי מָאתַיִם זוּז וַאֲפַרְנְסֶנָּה וַאֲנִי אַעֲלֶה לְךָ שְׁנֵים עָשָׂר כּוֹרִין לְשָׁנָה מוּתָּר
אֲבָל אֵין מַפְרִיז לֹא עַל חֲנוּת וְלֹא עַל סְפִינָה
אָמַר רַב נַחְמָן אָמַר רַבָּה בַּר אֲבוּהּ פְּעָמִים שֶׁמַּפְרִיז עַל חֲנוּת לָצוֹר בָּהּ צוּרָה סְפִינָה לַעֲשׂוֹת לָהּ אִיסְקַרְיָא חֲנוּת לָצוֹר בָּהּ צוּרְתָּא דְּצָבוּ בַּהּ אִינָשֵׁי וְהָוֵי אַגְרָא טְפֵי סְפִינָה לַעֲשׂוֹת לָהּ אִיסְקַרְיָא כֵּיוָן דְּשַׁפִּירָא אִיסְקַרְיָא טְפֵי אַגְרָא טְפֵי
סְפִינְתָּא אָמַר רַב אַגְרָא וּפַגְרָא אֲמַרוּ לֵיהּ רַב כָּהֲנָא וְרַב אַסִּי לְרַב אִי אַגְרָא לָא פַּגְרָא אִי פַּגְרָא לָא אַגְרָא שְׁתֵיק רַב
אָמַר רַב שֵׁשֶׁת מַאי טַעְמָא שְׁתֵיק רַב לָא שְׁמִיעָא לֵיהּ הָא דְּתַנְיָא אַף עַל פִּי שֶׁאָמְרוּ אֵין מְקַבְּלִין צֹאן בַּרְזֶל מִיִּשְׂרָאֵל אֲבָל מְקַבְּלִין צֹאן בַּרְזֶל מִן הַגּוֹיִם אֲבָל אָמְרוּ הַשָּׁם פָּרָה לַחֲבֵירוֹ וְאָמַר לוֹ הֲרֵי פָּרָתְךָ עֲשׂוּיָה עָלַי בִּשְׁלֹשִׁים דִּינָר וַאֲנִי אַעֲלֶה לְךָ סֶלַע בְּחֹדֶשׁ מוּתָּר לְפִי שֶׁלֹּא עֲשָׂאָהּ דָּמִים
וְלֹא עֲשָׂאָהּ אָמַר רַב שֵׁשֶׁת לֹא עֲשָׂאָהּ דָּמִים מֵחַיִּים אֶלָּא לְאַחַר מִיתָה
אָמַר רַב פָּפָּא הִלְכְתָא סְפִינָה אַגְרָא וּפַגְרָא
<h2>דף ע.</h2>
וְנָהֲגוּ בְּנֵי כוּפְרָא אַגְרָא בִּשְׁעַת מְשִׁיכָה פַּגְרָא בִּשְׁעַת שְׁבִירָה אַטּוּ בְּמִנְהָגָא תַּלְיָא מִילְּתָא מִשּׁוּם דְּמַתְנִיתָא תַּנְיָא מִנְהָגָא
אָמַר רַב עָנָן אָמַר שְׁמוּאֵל מָעוֹת שֶׁל יְתוֹמִים מוּתָּר לְהַלְווֹתָן בְּרִבִּית אֲמַר לֵיהּ רַב נַחְמָן מִשּׁוּם דְּיַתְמֵי נִינְהוּ (סָפֵינָא) [סָפֵינַן] לְהוּ אִיסּוּרָא יַתְמֵי דְּאָכְלִי דְּלָאו דִּידְהוּ לֵיזְלוּ בָּתַר שָׁבְקַיְיהוּ אֲמַר לֵיהּ אֵימָא לִי אִיזִי גּוּפָא דְעוֹבָדָא הֵיכִי הֲוָה
אֲמַר לֵיהּ הָהוּא דּוּדָא דִּבְנֵי מָר עוּקְבָא דַּהֲוָה בֵּי מָר שְׁמוּאֵל תָּקֵיל וְיָהֵיב לֵיהּ תָּקֵיל וְשָׁקֵיל לֵיהּ שָׁקֵיל אַגְרָא וְשָׁקֵיל פַּחֲתָא אִי אַגְרָא לָא פַּחֲתָא וְאִי פַּחֲתָא לָא אַגְרָא
אֲמַר לֵיהּ כִּי הָא אֲפִילּוּ בְּדִקְנָנֵי נָמֵי שְׁרֵי לְמִיעְבַּד דְּהָא מְקַבְּלִי עֲלַיְיהוּ חוּסְכָא דִנְחָשָׁא דְּכַמָּה דְּמִקְּלֵי נְחָשָׁא בְּצִיר דְּמֵיהּ
אָמַר רַבָּה בַּר שֵׁילָא אָמַר רַב חִסְדָּא וְאָמְרִי לַהּ אָמַר רַבָּה בַּר יוֹסֵף בַּר חָמָא אָמַר רַב שֵׁשֶׁת מָעוֹת שֶׁל יְתוֹמִים מוּתָּר לְהַלְווֹתָן קָרוֹב לְשָׂכָר וְרָחוֹק לְהֶפְסֵד
תָּנוּ רַבָּנַן קָרוֹב לְשָׂכָר וְרָחוֹק לְהֶפְסֵד רָשָׁע קָרוֹב לְהֶפְסֵד וְרָחוֹק לְשָׂכָר חָסִיד קָרוֹב לָזֶה וְלָזֶה רָחוֹק מִזֶּה וּמִזֶּה זוֹ הִיא מִדַּת כׇּל אָדָם
אֲמַר לֵיהּ רַבָּה לְרַב יוֹסֵף הָנֵי זוּזֵי דְיַתְמֵי הֵיכִי עָבְדִינַן לְהוּ אֲמַר לֵיהּ מוֹתְבִינַן לְהוּ בֵּי דִינָא וְיָהֲבִינַן לְהוּ זוּזָא זוּזָא אֲמַר לֵיהּ וְהָא קָא כָלְיָא קַרְנָא
אֲמַר לֵיהּ מָר הֵיכִי עָבֵיד אֲמַר לֵיהּ בָּדְקִינַן גַּבְרָא דְּאִית לֵיהּ דַּהֲבָא פְּרִיכָא וְנָקְטִינַן דַּהֲבָא מִינֵּיהּ וְיָהֲבִינַן לְהוּ נִיהֲלֵיהּ קָרוֹב לְשָׂכָר וְרָחוֹק לְהֶפְסֵד אֲבָל דָּבָר מְסוּיָּם לָא דִּלְמָא פִּקָּדוֹן נִינְהוּ וְאָתֵי מָרֵיהּ יָהֵיב סִימָנִין וְשָׁקֵיל לֵיהּ
אָמַר רַב אָשֵׁי תִּינַח אִי מִשְׁתְּכַח גַּבְרָא דְּאִית לֵיהּ דַּהֲבָא פְּרִיכָא אִי לָא מִשְׁתְּכַח גַּבְרָא דְּאִית לֵיהּ דַּהֲבָא פְּרִיכָא נֵיכְלוּ זוּזֵי דְיַתְמֵי אֶלָּא אָמַר רַב אָשֵׁי חָזֵינַן גַּבְרָא דִּמְשַׁפּוּ נִכְסֵיהּ וּמְהֵימַן וְשָׁמַע דִּינָא דְאוֹרָיְיתָא וְלָא מְקַבֵּל שַׁמְתָּא דְרַבָּנַן וְיָהֲבִינַן לְהוּ נִיהֲלֵיהּ בְּבֵי דִינָא
<h2>דף ע:</h2>
<big><strong>מַתְנִי׳</strong></big> אֵין מְקַבְּלִין צֹאן בַּרְזֶל מִיִּשְׂרָאֵל מִפְּנֵי שֶׁהוּא רִבִּית אֲבָל מְקַבְּלִין צֹאן בַּרְזֶל מִן הַגּוֹיִם
וְלֹוִין מֵהֶן וּמַלְוִין אוֹתָן בְּרִבִּית וְכֵן בְּגֵר תּוֹשָׁב מַלְוֶה יִשְׂרָאֵל מְעוֹתָיו שֶׁל נׇכְרִי מִדַּעַת הַנׇּכְרִי אֲבָל לֹא מִדַּעַת יִשְׂרָאֵל:
<strong><big>גְּמָ׳</big></strong> לְמֵימְרָא דְּבִרְשׁוּתָא דִּמְקַבֵּל קָיְימָא וּרְמִינְהוּ הַמְקַבֵּל צֹאן בַּרְזֶל מִן הַגּוֹיִם וְלָדוֹת פְּטוּרִין מִן הַבְּכוֹרָה
אָמַר אַבָּיֵי לָא קַשְׁיָא הָא דִּמְקַבֵּל עֲלֵיהּ אוּנְסָא וְזוֹלָא הָא דְּלָא קַבֵּיל עֲלֵיהּ אוּנְסָא וְזוֹלָא
אֲמַר לֵיהּ רָבָא אִי דְּקַבֵּיל עֲלֵיהּ מָרַהּ אוּנְסָא וְזוֹלָא צֹאן בַּרְזֶל קָרֵית לֵיהּ
וְעוֹד אַדְּתָנֵי סֵיפָא אֲבָל מְקַבְּלִין צֹאן בַּרְזֶל מִן הַגּוֹיִם לִיפְלוֹג בְּדִידֵיהּ בַּמֶּה דְּבָרִים אֲמוּרִים דְּלָא קַבֵּיל עֲלֵיהּ אוּנְסָא וְזוֹלָא אֲבָל קַבֵּיל מָרַהּ אוּנְסָא וְזוֹלָא שַׁפִּיר דָּמֵי
אֶלָּא אָמַר רָבָא אִידֵּי וְאִידֵּי דְּלָא קַבֵּיל עֲלֵיהּ מָרַהּ אוּנְסָא וְזוֹלָא וְגַבֵּי בְּכוֹרוֹת הַיְינוּ טַעַם דִּוְלָדוֹת פְּטוּרִין מִן הַבְּכוֹרָה כֵּיוָן דְּאִי לָא יָהֵיב זוּזֵי אָתֵי גּוֹי תָּפֵיס לַהּ לִבְהֵמָה וְאִי לָא מַשְׁכַּח לַהּ לִבְהֵמָה תָּפֵיס לְהוּ לִוְלָדוֹת וְהָוֵי לַיהּ יַד גּוֹי בָּאֶמְצַע
וְכׇל יָד גּוֹי בָּאֶמְצַע פָּטוּר מִן הַבְּכוֹרָה
מַרְבֶּה הוֹנוֹ בְּנֶשֶׁךְ וְתַרְבִּית לְחוֹנֵן דַּלִּים יִקְבְּצֶנּוּ מַאי לְחוֹנֵן דַּלִּים אָמַר רַב כְּגוֹן שַׁבּוּר מַלְכָּא
אָמַר רַב נַחְמָן אָמַר לִי הוּנָא לֹא נִצְרְכָה אֶלָּא דַּאֲפִילּוּ רִבִּית דְּגוֹי אֵיתִיבֵיהּ רָבָא לְרַב נַחְמָן לַנׇּכְרִי תַשִּׁיךְ מַאי תַשִּׁיךְ לָאו תִּשּׁוֹךְ לָא תַּשִּׁיךְ
לָא סַגִּי דְּלָאו הָכִי לְאַפּוֹקֵי אָחִיךָ דְּלָא
אָחִיךָ בְּהֶדְיָא כְּתִב בֵּיהּ וּלְאָחִיךְ לֹא תַשִּׁיךְ לַעֲבוֹר עָלָיו בַּעֲשֵׂה וְלֹא תַעֲשֶׂה
אֵיתִיבֵיהּ לֹוִין מֵהֶן וּמַלְוִין אוֹתָם בְּרִבִּית וְכֵן בְּגֵר תּוֹשָׁב אָמַר רַב חִיָּיא בְּרֵיהּ דְּרַב הוּנָא לֹא נִצְרְכָה אֶלָּא
<h2>דף עא.</h2>
בִּכְדֵי חַיָּיו
רָבִינָא אָמַר הָכָא בְּתַלְמִידֵי חֲכָמִים עָסְקִינַן טַעְמָא מַאי גְּזוּר רַבָּנַן שֶׁמָּא יִלְמוֹד מִמַּעֲשָׂיו וְכֵיוָן דְּתַלְמִיד חָכָם הוּא לֹא יִלְמוֹד מִמַּעֲשָׂיו
אִיכָּא דְּמַתְנֵי לַהּ לְהָא דְּרַב הוּנָא אַהָא דְּתָנֵי רַב יוֹסֵף אִם כֶּסֶף תַּלְוֶה אֶת עַמִּי אֶת הֶעָנִי עִמָּךְ עַמִּי וְגוֹי עַמִּי קוֹדֵם עָנִי וְעָשִׁיר עָנִי קוֹדֵם עֲנִיֶּיךָ וַעֲנִיֵּי עִירֶךָ עֲנִיֶּיךָ קוֹדְמִין עֲנִיֵּי עִירֶךָ וַעֲנִיֵּי עִיר אַחֶרֶת עֲנִיֵּי עִירֶךָ קוֹדְמִין
אָמַר מָר עַמִּי וְגוֹי עַמִּי קוֹדֵם פְּשִׁיטָא אָמַר רַב נַחְמָן אָמַר לִי הוּנָא לָא נִצְרְכָא דַּאֲפִילּוּ לְגוֹי בְּרִבִּית וּלְיִשְׂרָאֵל בְּחִנָּם
תַּנְיָא אָמַר רַבִּי יוֹסֵי בֹּא וּרְאֵה סַמְיוּת עֵינֵיהֶם שֶׁל מַלְוֵי בְּרִבִּית אָדָם קוֹרֵא לַחֲבֵירוֹ רָשָׁע יוֹרֵד עִמּוֹ לְחַיָּיו וְהֵם מְבִיאִין עֵדִים וְלַבְלָר וְקוּלְמוֹס וּדְיוֹ וְכוֹתְבִין וְחוֹתְמִין פְּלוֹנִי זֶה כָּפַר בֵּאלֹהֵי יִשְׂרָאֵל
תַּנְיָא רַבִּי שִׁמְעוֹן בֶּן אֶלְעָזָר אוֹמֵר כָּל מִי שֶׁיֵּשׁ לוֹ מָעוֹת וּמַלְוֶה אוֹתָם שֶׁלֹּא בְּרִבִּית עָלָיו הַכָּתוּב אוֹמֵר כַּסְפּוֹ לֹא נָתַן בְּנֶשֶׁךְ וְשֹׁחַד עַל נָקִי לֹא לָקָח עֹשֵׂה אֵלֶּה לֹא יִמּוֹט לְעוֹלָם הָא לָמַדְתָּ שֶׁכׇּל הַמַּלְוֶה בְּרִבִּית נְכָסָיו מִתְמוֹטְטִין וְהָא קָא חָזֵינַן דְּלָא מוֹזְפִי בְּרִבִּית וְקָא מִתְמוֹטְטִין אָמַר רַבִּי אֶלְעָזָר הַלָּלוּ מִתְמוֹטְטִין וְעוֹלִין וְהַלָּלוּ מִתְמוֹטְטִין וְאֵינָן עוֹלִין
לָמָּה תַבִּיט בּוֹגְדִים תַּחֲרִישׁ כְּבַלַּע רָשָׁע צַדִּיק מִמֶּנּוּ אָמַר רַב הוּנָא צַדִּיק מִמֶּנּוּ בּוֹלֵעַ צַדִּיק גָּמוּר אֵינוֹ בּוֹלֵעַ
תַּנְיָא רַבִּי אוֹמֵר גֵּר צֶדֶק הָאָמוּר לְעִנְיַן מְכִירָה וְגֵר תּוֹשָׁב הָאָמוּר לְעִנְיַן רִבִּית אֵינִי יוֹדֵעַ מַה הוּא
גֵּר צֶדֶק הָאָמוּר לְעִנְיַן מְכִירָה דִּכְתִיב וְכִי יָמוּךְ אָחִיךָ עִמָּךְ וְנִמְכַּר לָךְ וְלֹא לְךָ אֶלָּא לְגֵר שֶׁנֶּאֱמַר לְגֵר
וְלֹא לְגֵר צֶדֶק אֶלָּא לְגֵר תּוֹשָׁב שֶׁנֶּאֱמַר לְגֵר תּוֹשָׁב מִשְׁפַּחַת גֵּר זֶה הַגּוֹי כְּשֶׁהוּא אוֹמֵר אוֹ לְעֵקֶר זֶה הַנִּמְכָּר לַעֲבוֹדָה זָרָה עַצְמָהּ
אָמַר מָר וְלֹא לְךָ אֶלָּא לְגֵר שֶׁנֶּאֱמַר לְגֵר לְמֵימְרָא דְּגֵר קָנֵי עֶבֶד עִבְרִי ורְמִינְהִי אֵין הַגֵּר נִקְנֶה בְּעֶבֶד עִבְרִי וְאֵין אִשָּׁה וְגֵר קוֹנִין עֶבֶד עִבְרִי
גֵּר לֹא נִקְנֶה בְּעֶבֶד עִבְרִי וְשָׁב אֶל מִשְׁפַּחְתּוֹ בָּעֵינַן וְהָא לֵיכָּא וְאֵין אִשָּׁה וְגֵר קוֹנִין עֶבֶד עִבְרִי אִשָּׁה לָאו אוֹרַח אַרְעָא גֵּר נָמֵי גְּמִירִי דְּמִקְּנֵי קָנֵי דְּלָא מִקְּנֵי לָא קָנֵי
אָמַר רַב נַחְמָן בַּר יִצְחָק אֵינוֹ קוֹנֶה וְדִינוֹ כְּיִשְׂרָאֵל אֲבָל קוֹנֶה וְדִינוֹ
דְּתַנְיָא הַנִּרְצָע וְהַנִּמְכָּר לְגוֹי אֵינוֹ עוֹבֵד לֹא אֶת הַבֵּן וְלֹא אֶת הַבַּת
אָמַר מָר וְאֵין אִשָּׁה וְגֵר קוֹנִין עֶבֶד עִבְרִי נֵימָא דְּלָא כְּרַבָּן שִׁמְעוֹן בֶּן גַּמְלִיאֵל דְּתַנְיָא אִשָּׁה קוֹנָה אֶת הַשְּׁפָחוֹת וְאֵינָהּ קוֹנָה אֶת הָעֲבָדִים רַבָּן שִׁמְעוֹן בֶּן גַּמְלִיאֵל אוֹמֵר אַף קוֹנָה אֶת הָעֲבָדִים אֲפִילּוּ תֵּימָא רַבָּן שִׁמְעוֹן בֶּן גַּמְלִיאֵל וְלָא קַשְׁיָא כָּאן בְּעֶבֶד עִבְרִי כָּאן בְּעֶבֶד כְּנַעֲנִי
עֶבֶד עִבְרִי צְנִיעַ לַהּ עֶבֶד כְּנַעֲנִי פְּרִיץ לַהּ
אֶלָּא הָא דְּתָנֵי רַב יוֹסֵף אַרְמַלְתָּא לָא תְּרַבֵּי כַּלְבָּא וְלָא תַּשְׁרֵי בַּר בֵּי רַב בְּאוּשְׁפִּיזָא בִּשְׁלָמָא בַּר בֵּי רַב צְנִיעַ לַהּ אֶלָּא כַּלְבָּא כֵּיוָן דִּמְסָרֵיךְ בַּהּ מִירַתְּתָא אָמְרִי כֵּיוָן דְּכִי שָׁדְיָא לֵיהּ אוּמְצָא מְסָרֵיךְ בָּתְרַהּ אָמְרִי אִינָשֵׁי מִשּׁוּם אוּמְצָא דְּשָׁדְיָא לֵיהּ הוּא דִּמְסָרֵיךְ
גֵּר תּוֹשָׁב הָאָמוּר לְעִנְיַן רִבִּית מַאי הִיא דִּכְתִיב וְכִי יָמוּךְ אָחִיךָ וּמָטָה יָדוֹ עִמָּךְ וְהֶחֱזַקְתָּ בּוֹ גֵּר וְתוֹשָׁב וָחַי עִמָּךְ אַל תִּקַּח מֵאִתּוֹ נֶשֶׁךְ וְתַרְבִּית וְיָרֵאתָ מֵאֱלֹהֶיךָ וְחֵי אָחִיךָ עִמָּךְ וּרְמִינְהִי לֹוִין מֵהֶן וּמַלְוִין אוֹתָן בְּרִבִּית וְכֵן בְּגֵר תּוֹשָׁב
אָמַר רַב נַחְמָן בַּר יִצְחָק מִי כְּתִיב אַל תִּקַּח מֵאִתָּם מֵאִתּוֹ כְּתִיב מִיִּשְׂרָאֵל
תָּנוּ רַבָּנַן אַל תִּקַּח מֵאִתּוֹ נֶשֶׁךְ וְתַרְבִּית אֲבָל אַתָּה נַעֲשֶׂה לוֹ עָרֵב
<h2>דף עא:</h2>
עָרֵב לְמַאן אִילֵימָא עָרֵב לְיִשְׂרָאֵל וְהָא תָּנָא אֵלּוּ עוֹבְרִין בְּלֹא תַּעֲשֶׂה הַמַּלְוֶה וְהַלֹּוֶה הֶעָרֵב וְהָעֵדִים
אֶלָּא לְגוֹי וְכֵיוָן דְּדִינֵיהּ דְּגוֹי דְּאָזֵיל בָּתַר עָרְבָא אִיהוּ נִיהוּ דְּקָא שָׁקֵיל מִינֵּיהּ רִבִּיתָא
אָמַר רַב שֵׁשֶׁת שֶׁקִּיבֵּל עָלָיו לָדוּן בְּדִינֵי יִשְׂרָאֵל אִי קִיבֵּל עָלָיו לָדוּן בְּדִינֵי יִשְׂרָאֵל רִבִּית נָמֵי לָא לִשְׁקוֹל אָמַר רַב שֵׁשֶׁת שֶׁקִּיבֵּל עָלָיו לָזוֹ וְלֹא קִיבֵּל עָלָיו לָזוֹ:
מַלְוֶה יִשְׂרָאֵל מְעוֹתָיו שֶׁל נׇכְרִי מִדַּעַת הַנׇּכְרִי כּוּ׳: תָּנוּ רַבָּנַן מַלְוֶה יִשְׂרָאֵל מְעוֹתָיו שֶׁל נׇכְרִי מִדַּעַת הַנׇּכְרִי אֲבָל לֹא מִדַּעַת יִשְׂרָאֵל כֵּיצַד יִשְׂרָאֵל שֶׁלָּוָה מָעוֹת מִן הַגּוֹי בְּרִבִּית וּבִיקֵּשׁ לְהַחְזִירָם לוֹ מְצָאוֹ יִשְׂרָאֵל אַחֵר וְאָמַר לוֹ תְּנֵם לִי וַאֲנִי אַעֲלֶה לָךְ כְּדֶרֶךְ שֶׁאַתָּה מַעֲלֶה לוֹ אָסוּר וְאִם הֶעֱמִידוּ אֵצֶל גּוֹי מוּתָּר
וְכֵן גּוֹי שֶׁלָּוָה מָעוֹת מִיִּשְׂרָאֵל בְּרִבִּית וּבִיקֵּשׁ לְהַחְזִירָם לוֹ מְצָאוֹ יִשְׂרָאֵל אַחֵר וְאָמַר לוֹ תְּנֵם לִי וַאֲנִי אַעֲלֶה לְךָ כְּדֶרֶךְ שֶׁאַתָּה מַעֲלֶה לוֹ מוּתָּר וְאִם הֶעֱמִידוֹ אֵצֶל יִשְׂרָאֵל אָסוּר
בִּשְׁלָמָא סֵיפָא לְחוּמְרָא אֶלָּא רֵישָׁא כֵּיוָן דְּאֵין שְׁלִיחוּת לְגוֹי אִיהוּ נִיהוּ דְּקָא שָׁקֵיל מִינֵּיהּ רִבִּיתָא
אָמַר רַב הוּנָא בַּר מָנוֹחַ מִשְּׁמֵיהּ דְּרַב אַחָא בְּרֵיהּ דְּרַב אִיקָא הָכָא בְּמַאי עָסְקִינַן כְּגוֹן דַּאֲמַר לֵיהּ הַנִּיחֵם עַל גַּבֵּי קַרְקַע וְהִיפָּטֵר אִי הָכִי מַאי לְמֵימְרָא
אֶלָּא אָמַר רַב פָּפָּא כְּגוֹן שֶׁנָּטַל וְנָתַן בַּיָּד וְאַכַּתִּי מַאי לְמֵימְרָא מַהוּ דְּתֵימָא גּוֹי גּוּפֵיהּ כִּי עָבֵיד אַדַּעְתָּא דְּיִשְׂרָאֵל קָא גָמֵיר וְיָהֵיב קָא מַשְׁמַע לַן
אָשֵׁי אָמַר כִּי אָמְרִינַן אֵין שְׁלִיחוּת לְגוֹי הָנֵי מִילֵּי בִּתְרוּמָה אֲבָל בְּכׇל הַתּוֹרָה כּוּלָּהּ יֵשׁ שְׁלִיחוּת לְגוֹי
וְהָא דְּרַב אָשֵׁי בְּרוּתָא הִיא מַאי שְׁנָא תְּרוּמָה דְּלָא דִּכְתִיב אַתֶּם גַּם אַתֶּם מָה אַתֶּם בְּנֵי בְּרִית אַף שְׁלוּחֲכֶם נָמֵי בְּנֵי בְּרִית
שְׁלִיחוּת דְּכׇל הַתּוֹרָה כּוּלָּהּ נָמֵי מִתְּרוּמָה גָּמְרִינַן לַהּ אֶלָּא דְּרַב אָשֵׁי בְּרוּתָא הִיא
אִיכָּא דְּאָמְרִי אָמַר רַב אָשֵׁי כִּי אָמְרִינַן אֵין שְׁלִיחוּת לְגוֹי הָנֵי מִילֵּי אִינְהוּ לְדִידַן אֲבָל אֲנַן לְדִידְהוּ הָוֵינָא לְהוּ שְׁלִיחַ וְהָא דְּרַב אָשֵׁי בְּרוּתָא הִיא מַאי שְׁנָא אִינְהוּ לְדִידַן דְּלָא דִּכְתִיב אַתֶּם גַּם אַתֶּם לְרַבּוֹת שְׁלוּחֲכֶם מָה אַתֶּם בְּנֵי בְרִית אַף שְׁלוּחֲכֶם בְּנֵי בְרִית
אֲנַן לְדִידְהוּ נָמֵי מָה אַתֶּם בְּנֵי בְרִית קָאָמַר אֶלָּא הָא דְּרַב אָשֵׁי בְּרוּתָא הִיא
רָבִינָא אָמַר נְהִי דִּשְׁלִיחוּת לְגוֹי לֵית לֵיהּ זְכִיָּה מִדְּרַבָּנַן אִית לֵיהּ מִידֵּי דְּהָוֵי אַקָּטָן קָטָן לָאו אַף עַל גַּב דְּלֵית לֵיהּ שְׁלִיחוּת
<h2>דף עב.</h2>
אִית לֵיהּ זְכִיָּה מִדְּרַבָּנַן הָכָא נָמֵי לָא שְׁנָא
וְלָא הִיא יִשְׂרָאֵל אָתֵי לִכְלַל שְׁלִיחוּת נׇכְרִי לָא אָתֵי לִכְלַל שְׁלִיחוּת
תָּנוּ רַבָּנַן יִשְׂרָאֵל שֶׁלָּוָה מָעוֹת מִן הַנׇּכְרִי בְּרִבִּית וּזְקָפָן עָלָיו בְּמִלְוֶה וְנִתְגַּיֵּיר אִם קוֹדֶם שֶׁנִּתְגַּיֵּיר זְקָפָן עָלָיו בְּמִלְוֶה גּוֹבֶה אֶת הַקֶּרֶן וְגוֹבֶה אֶת הָרִבִּית וְאִם לְאַחַר שֶׁנִּתְגַּיֵּיר זְקָפָן עָלָיו בְּמִלְוֶה גּוֹבֶה אֶת הַקֶּרֶן וְאֵינוֹ גּוֹבֶה אֶת הָרִבִּית
וְכֵן נׇכְרִי שֶׁלָּוָה מָעוֹת מִיִּשְׂרָאֵל בְּרִבִּית וּזְקָפָן עָלָיו בְּמִלְוֶה וְנִתְגַּיֵּיר אִם עַד שֶׁלֹּא נִתְגַּיֵּיר זְקָפָן עָלָיו בְּמִלְוֶה גּוֹבֶה אֶת הַקֶּרֶן וְגוֹבֶה אֶת הָרִבִּית אִם מִשֶּׁנִּתְגַּיֵּיר זְקָפָן עָלָיו בְּמִלְוֶה גּוֹבֶה אֶת הַקֶּרֶן וְאֵינוֹ גּוֹבֶה אֶת הָרִבִּית
רַבִּי יוֹסֵי אוֹמֵר נׇכְרִי שֶׁלָּוָה מָעוֹת מִיִּשְׂרָאֵל בְּרִבִּית בֵּין כָּךְ וּבֵין כָּךְ גּוֹבֶה אֶת הַקֶּרֶן וְגוֹבֶה אֶת הָרִבִּית אָמַר רָבָא אָמַר רַב חִסְדָּא אָמַר רַב הוּנָא הֲלָכָה כְּרַבִּי יוֹסֵי אָמַר רָבָא מַאי טַעְמָא דְּרַבִּי יוֹסֵי כְּדֵי שֶׁלֹּא יֹאמְרוּ בִּשְׁבִיל מְעוֹתָיו נִתְגַּיֵּיר זֶה
תָּנוּ רַבָּנַן שְׁטָר שֶׁכָּתוּב בּוֹ רִבִּית קוֹנְסִין אוֹתוֹ וְאֵינוֹ גּוֹבֶה לֹא אֶת הַקֶּרֶן וְלֹא אֶת הָרִבִּית דִּבְרֵי רַבִּי מֵאִיר וַחֲכָמִים אוֹמְרִים גּוֹבֶה אֶת הַקֶּרֶן וְאֵינוֹ גּוֹבֶה אֶת הָרִבִּית בְּמַאי קָמִיפַּלְגִי רַבִּי מֵאִיר סָבַר קָנְסִינַן הֶתֵּירָא מִשּׁוּם אִיסּוּרָא וְרַבָּנַן סָבְרִי לָא קָנְסִינַן הֶתֵּירָא מִשּׁוּם אִיסּוּרָא
תְּנַן הָתָם שְׁטָרֵי חוֹב הַמּוּקְדָּמִין פְּסוּלִין וְהַמְאוּחָרִין כְּשֵׁרִין מוּקְדָּמִין אַמַּאי פְּסוּלִין נְהִי דְּלָא גְּבוֹ מִזְּמַן רִאשׁוֹן נִיגְבּוֹ מִזְּמַן שֵׁנִי
אָמַר רַבִּי שִׁמְעוֹן בֶּן לָקִישׁ בְּמַחְלוֹקֶת שְׁנוּיָה וְרַבִּי מֵאִיר הִיא וְרַבִּי יוֹחָנָן אָמַר אֲפִילּוּ תֵּימָא רַבָּנַן גְּזֵירָה שֶׁמָּא יִגְבֶּה מִזְּמַן רִאשׁוֹן
הָהוּא גַּבְרָא דְּמַשְׁכֵּין לֵיהּ פַּרְדֵּיסָא לְחַבְרֵיהּ אַכְלַהּ תְּלָת שְׁנֵי אֲמַר לֵיהּ אִי מְזַבְּינַתְּ לַהּ נִיהֲלִי מוּטָב וְאִי לָא כָּבֵישְׁנָא לַהּ לִשְׁטַר מַשְׁכַּנְתָּא וְאָמֵינָא לְקוּחָה הִיא בְּיָדִי
אֲזַל קָם אַקְנְיַיהּ לִבְנוֹ קָטָן וַהֲדַר זַבְּנַהּ נִיהֲלֵיהּ
זְבִינֵי וַדַּאי לָא הָווּ זְבִינֵי זוּזֵי כְּמִלְוֶה בִּשְׁטָר דָּמוּ וְגוֹבֶה מִנְּכָסִים מְשׁוּעְבָּדִים אוֹ דִילְמָא כְּמִלְוֶה עַל פֶּה דָּמוּ וְאֵינוֹ גּוֹבֶה מִנְּכָסִים מְשׁוּעְבָּדִים אָמַר אַבָּיֵי וְלָאו הַיְינוּ דְּרַבִּי אַסִּי דְּאָמַר רַבִּי אַסִּי
<h2>דף עב:</h2>
מוֹדֶה בִּשְׁטָר שֶׁכְּתָבוֹ אֵינוֹ צָרִיךְ לְקַיְּימוֹ וְגוֹבֶה מִנְּכָסִים מְשׁוּעְבָּדִים
אֲמַר לֵיהּ רָבָא מִי דָּמֵי הָתָם נִיתַּן לְהִכָּתֵב הָכָא לֹא נִיתַּן לְהִכָּתֵב
יָתֵיב מָרִימָר וְקָאָמַר לְהָא שְׁמַעְתָּא אֲמַר לֵיהּ רָבִינָא לְמָרִימָר אֶלָּא הָא דְּאָמַר רַבִּי יוֹחָנָן גְּזֵירָה שֶׁמָּא יִגְבֶּה מִזְּמַן רִאשׁוֹן נֵימָא לֹא נִיתַּן לִיכָּתֵב אֲמַר לֵיהּ הָכִי הַשְׁתָּא הָתָם נְהִי דְּלֹא נִיתַּן לִיכָּתֵב מִזְּמַן רִאשׁוֹן אֲבָל נִיתַּן לִיכָּתֵב מִזְּמַן שֵׁנִי הָכָא לֹא נִיתַּן לִיכָּתֵב כְּלָל
אֶלָּא הָא דְּתַנְיָא לְשֶׁבַח קַרְקָעוֹת כֵּיצַד הֲרֵי שֶׁגָּזַל שָׂדֶה מֵחֲבֵירוֹ וּמְכָרָהּ לְאַחֵר וְהִשְׁבִּיחָהּ וַהֲרֵי הִיא יוֹצְאָה מִתַּחַת יָדוֹ כְּשֶׁהוּא גּוֹבֶה גּוֹבֶה אֶת הַקֶּרֶן מִנְּכָסִים מְשׁוּעְבָּדִים וְשֶׁבַח גּוֹבֶה מִנְּכָסִים בְּנֵי חוֹרִין נֵימָא לֹא נִיתַּן לִיכָּתֵב
הָכִי הַשְׁתָּא הָתָם אִי לְמַאן דְּאָמַר נִיחָא לֵיהּ דְּלָא נִיקְרְיֵיהּ גַּזְלָנָא אִי לְמַאן דְּאָמַר נִיחָא לֵיהּ דְּלֵיקוּם בְּהֵימָנוּתֵיהּ מְפַיֵּיס לֵיהּ לְמָרֵיהּ וּמוֹקֵים לֵיהּ לִשְׁטָרֵיהּ הָכָא לְאַבְרוֹחֵי מִינֵּיהּ קָמְכַוֵּין שְׁטָרָא מְקַיֵּים לֵיהּ:
<strong><big>מַתְנִי׳</big></strong> אֵין פּוֹסְקִין עַל הַפֵּירוֹת עַד שֶׁיֵּצֵא הַשַּׁעַר יָצָא הַשַּׁעַר פּוֹסְקִין וְאַף עַל פִּי שֶׁאֵין לָזֶה יֵשׁ לָזֶה
הָיָה הוּא תְּחִילָּה לַקּוֹצְרִים פּוֹסֵק עִמּוֹ עַל הַגָּדִישׁ וְעַל הֶעָבִיט שֶׁל עֲנָבִים וְעַל הַמַּעֲטָן שֶׁל זֵיתִים וְעַל הַבֵּיצִים שֶׁל יוֹצֵר וְעַל הַסִּיד מִשֶּׁשִּׁקְּעוֹ בַּכִּבְשָׁן
וּפוֹסֵק עִמּוֹ עַל הַזֶּבֶל כׇּל יְמוֹת הַשָּׁנָה רַבִּי יוֹסֵי אוֹמֵר אֵין פּוֹסְקִין עַל הַזֶּבֶל אֶלָּא אִם כֵּן הָיְתָה לוֹ זֶבֶל בָּאַשְׁפָּה וַחֲכָמִים מַתִּירִים
וּפוֹסֵק עִמּוֹ בְּשַׁעַר הַגָּבוֹהַּ רַבִּי יְהוּדָה אוֹמֵר אַף עַל פִּי שֶׁלֹּא פָּסַק עִמּוֹ בְּשַׁעַר הַגָּבוֹהַּ יָכוֹל לוֹמַר תֵּן לִי כָּזֶה אוֹ תֵּן לִי אֶת מְעוֹתַי:
<strong><big>גְּמָ׳</big></strong> אָמַר רַבִּי אַסִּי אָמַר רַבִּי יוֹחָנָן אֵין פּוֹסְקִין עַל הַשַּׁעַר שֶׁבַּשּׁוּק אֲמַר לֵיהּ רַבִּי זֵירָא לְרַבִּי אַסִּי אָמַר רַבִּי יוֹחָנָן אֲפִילּוּ כַּדּוֹרְמוּס הַזֶּה אֲמַר לֵיהּ לָא אָמַר רַבִּי יוֹחָנָן אֶלָּא בַּשּׁוּק שֶׁל עֲיָירוֹת דְּלָא קְבִיעִי תַּרְעַיְיהוּ
וּלְמַאן דִּסְלֵיק אַדַּעְתִּין מֵעִיקָּרָא דְּאָמַר רַבִּי יוֹחָנָן אֲפִילּוּ כַּדּוֹרְמוּס הַזֶּה אֶלָּא מַתְנִיתִין דְּקָתָנֵי אֵין פּוֹסְקִין עַל הַפֵּירוֹת עַד שֶׁיֵּצֵא הַשַּׁעַר יָצָא הַשַּׁעַר פּוֹסְקִין הֵיכִי מַשְׁכַּחַתְּ לַהּ מַתְנִיתִין בְּחִיטֵּי דְּאַכְלַבֵּי וְאַרְבֵי דִּמְשִׁוךְ תַּרְעַיְהוּ טְפֵי
תָּנוּ רַבָּנַן אֵין פּוֹסְקִין עַל הַפֵּירוֹת עַד שֶׁיֵּצֵא הַשַּׁעַר יָצָא הַשַּׁעַר פּוֹסְקִין אַף עַל פִּי שֶׁאֵין לָזֶה יֵשׁ לָזֶה הָיוּ חֲדָשׁוֹת מֵאַרְבַּע וִישָׁנוֹת מִשָּׁלֹשׁ אֵין פּוֹסְקִין עַד שֶׁיֵּצֵא הַשַּׁעַר לֶחָדָשׁ וְלַיָּשָׁן
הָיוּ לָקוֹטוֹת מֵאַרְבַּע וּלְכׇל אָדָם מִשָּׁלֹשׁ אֵין פּוֹסְקִין עַד שֶׁיֵּצֵא הַשַּׁעַר לַלּוֹקֵט וְלַמּוֹכֵר
אָמַר רַב נַחְמָן פּוֹסְקִין לַלָּקוֹטוֹת כְּשַׁעַר הַלָּקוֹטוֹת אֲמַר לֵיהּ רָבָא לְרַב נַחְמָן מַאי שְׁנָא לָקוֹט דְּאִי לֵית לֵיהּ יָזֵיף מִלָּקוֹט חַבְרֵיהּ בַּעַל הַבַּיִת נָמֵי יְזֵיף מִלָּקוֹט אֲמַר לֵיהּ בַּעַל הַבַּיִת זִילָא בֵּיהּ מִילְּתָא לְמֵיזַף מִלָּקוֹט אִיבָּעֵית אֵימָא מַאן דְּיָהֵיב זוּזֵי לְבַעַל הַבַּיִת אַפֵּירֵי שַׁפִּירֵי יָהֵיב
אָמַר רַב שֵׁשֶׁת אָמַר רַב הוּנָא אֵין לֹוִין עַל שַׁעַר שֶׁבַּשּׁוּק אֲמַר לֵיהּ רַב יוֹסֵף בַּר חָמָא לְרַב שֵׁשֶׁת וְאָמְרִי לַהּ רַב יוֹסֵי בַּר אַבָּא לְרַב שֵׁשֶׁת וּמִי אָמַר רַב הוּנָא הָכִי וְהָא בָּעֵי מִינֵּיהּ מֵרַב הוּנָא הָנֵי בְּנֵי בֵּי רַב דְּיָזְפִי בְּתִשְׁרִי וּפָרְעִי בְּטֵבֵת שְׁרֵי אוֹ אֲסִיר אֲמַר לְהוּ הָא חִיטֵּי בְּהִינֵי וְהָא חִיטֵּי בְּשִׁילֵי אִי בָּעֵי זָבְנִי וּפָרְעִי לֵיהּ
מֵעִיקָּרָא סָבַר רַב הוּנָא אֵין לֹוִין כֵּיוָן דְּשַׁמְעַהּ לְהָא דְּאָמַר רַבִּי שְׁמוּאֵל בַּר חִיָּיא אָמַר רַבִּי אֶלְעָזָר לֹוִין אָמַר אִיהוּ נָמֵי לֹוִין
תָּנוּ רַבָּנַן הַמּוֹלִיךְ חֲבִילָה מִמָּקוֹם לְמָקוֹם מְצָאוֹ חֲבֵירוֹ וְאָמַר לוֹ תְּנָהּ לִי וַאֲנִי אַעֲלֶה לְךָ כְּדֶרֶךְ שֶׁמַּעֲלִין לְךָ בְּאוֹתוֹ מָקוֹם
<h2>דף עג.</h2>
בִּרְשׁוּת מוֹכֵר מוּתָּר בִּרְשׁוּת לוֹקֵחַ אָסוּר
הַמּוֹלִיךְ פֵּירוֹת מִמָּקוֹם לְמָקוֹם מְצָאוֹ חֲבֵירוֹ וְאָמַר לוֹ תְּנֵם לִי וַאֲנִי אַעֲלֶה לְךָ פֵּירוֹת שֶׁיֵּשׁ לִי בְּאוֹתוֹ מָקוֹם אִם יֵשׁ לוֹ פֵּירוֹת בְּאוֹתוֹ מָקוֹם מוּתָּר וְאִם לָאו אָסוּר וְהַחַמָּרִין מַעֲלִים בִּמְקוֹם הַיּוֹקֶר כְּבִמְקוֹם הַזּוֹל וְאֵינָן חוֹשְׁשִׁין
מַאי טַעְמָא רַב פָּפָּא אָמַר נִיחָא לְהוּ דִּמְגַלּוּ לְהוּ תַּרְעָא רַב אַחָא בְּרֵיהּ דְּרַב אִיקָא אָמַר נִיחָא לְהוּ דְּמוֹזְלִי גַּבַּיְיהוּ
מַאי בֵּינַיְיהוּ אִיכָּא בֵּינַיְיהוּ תַּגָּרָא חַדְתָּא
בְּסוּרָא אָזְלִי אַרְבָּעָה אַרְבְּעָה בְּכַפְרִי אָזְלָן שִׁיתָּא שִׁיתָּא יָהֵיב רַב זוּזֵי לְחַמָּרֵי וּ[מְ]קַבֵּיל עֲלֵיהּ אוּנְסָא דְאוֹרְחָא וְשָׁקֵיל מִינַּיְיהוּ חַמְשָׁה וְנִשְׁקוֹל שִׁיתָּא אָדָם חָשׁוּב שָׁאנֵי
בְּעָא מִינֵּיהּ רַבִּי אַסִּי מֵרַבִּי יוֹחָנָן מַהוּ לַעֲשׂוֹת בִּגְרוּטָאוֹת כֵּן אֲמַר לֵיהּ בִּיקֵּשׁ רַבִּי יִשְׁמָעֵאל בְּרַבִּי יוֹסֵי לַעֲשׂוֹת כֵּן בִּכְלֵי פִשְׁתָּן וְלֹא הִנִּיחוֹ רַבִּי אִיכָּא דְּאָמְרִי בִּיקֵּשׁ רַבִּי לַעֲשׂוֹת בִּגְרוּטָאוֹת כֵּן וְלֹא הִנִּיחוֹ רַבִּי יִשְׁמָעֵאל בְּרַבִּי יוֹסֵי
פַּרְדֵּיסָא רַב אָסַר וּשְׁמוּאֵל שָׁרֵי רַב אָסַר כֵּיוָן דִּלְקַמֵּיהּ שָׁוְיָא טְפֵי מִתְחֲזֵי כִּי אֲגַר נְטַר לֵיהּ וּשְׁמוּאֵל שָׁרֵי כֵּיוָן דְּהָוֵי בֵּיהּ תִּיוְהָא לָא מִיחֲזֵי כִּי אֲגַר נְטַר לֵיהּ
אָמַר רַב שִׁימִי בַּר חִיָּיא וּמוֹדֵי רַב בְּתוֹרֵי דִּנְפִישׁ פְּסֵידַיְיהוּ
אֲמַר לְהוּ שְׁמוּאֵל לְהָנְהוּ דְּשָׁבְשִׁי שִׁבְשָׁא הֲפוֹכוּ בְּאַרְעָא כִּי הֵיכִי דִּקְנֵי לְכוּ גּוּפָא דְאַרְעָא וְאִי לָא הָוְיָא לְכוּ כְּהַלְוָאָה וְאָסוּר
אֲמַר לְהוּ רָבָא לְהָנְהוּ דִּמְנַטְּרִי בָּאגֵי פּוּקוּ הֲפוֹכוּ בְּבֵי דָרֵי כִּי הֵיכִי דְּלָא תִּשְׁתַּלַּם שְׂכִירוּת דִּידְכוּ עַד הַהִיא שַׁעְתָּא דִּשְׂכִירוּת אֵינָהּ מִשְׁתַּלֶּמֶת אֶלָּא בַּסּוֹף וְהַהִיא שַׁעְתָּא אוֹזוֹלֵי דְּקָא מוֹזְלִי גַּבַּיְיכוּ
אֲמַרוּ לֵיהּ רַבָּנַן לְרָבָא קָא אָכֵיל מָר רִבִּית דְּכוּלֵּי עָלְמָא שָׁקְלִי אַרְבְּעָה וּמְסַלְּקִי לְאָרִיסָא בְּנִיסָן מָר נָטַר לְהוּ עַד אִיָּיר וְשָׁקֵיל שִׁיתָּא
אֲמַר לְהוּ אַתּוּן קָא עָבְדִיתוּן שֶׁלֹּא כַּדִּין אַרְעָא לְאָרִיס מִשְׁתַּעְבַּד אִי אַתּוּן מְסַלְּקִיתוּ לְהוּ בְּנִיסָן מַפְסֵידְתּוּ לְהוּ בְּכַמָּה אֲנָא נָטַרְנָא לְהוּ עַד אִיָּיר וּמַרְוַוחְנָא לְהוּ בְּכַמָּה
<h2>דף עג:</h2>
רַב מָרִי בַּר רָחֵל מַשְׁכֵּן לֵיהּ הָהוּא גּוֹי בֵּיתָא הֲדַר זַבְּנֵהּ לְרָבָא נְטַר תְּרֵיסַר יַרְחֵי שַׁתָּא שְׁקַל אֲגַר בֵּיתָא אַמְטִי לֵיהּ לְרָבָא אֲמַר לֵיהּ הַאי דְּלָא אַמְטַאי לְמָר אֲגַר בֵּיתָא עַד הָאִידָּנָא דִּסְתַם מַשְׁכַּנְתָּא שַׁתָּא אִי בָּעֵי גּוֹי לְסַלֹּקֵי לָא הֲוָה מָצֵי מְסַלֵּק לִי הַשְׁתָּא לִשְׁקוֹל מָר אֲגַר בֵּיתָא
אֲמַר לֵיהּ אִי הֲוָה יָדַעְנָא דַּהֲוָה מְמוּשְׁכַּן לֵיהּ לְמָר לָא הֲוָה זָבֵינְנָא לֵיהּ הַשְׁתָּא כְּדִינֵיהֶם עָבֵידְנָא לָךְ כׇּל אֵימַת דְּלָא מְסַלְּקִי בְּזוּזֵי לָא שָׁקֵיל אֲגַר בֵּיתָא אֲנָא נָמֵי לָא שָׁקֵילְנָא מִינָּךְ אֲגַר בֵּיתָא עַד דִּמְסַלֵּקְנָא לָךְ בְּזוּזֵי
אֲמַר לֵיהּ רָבָא מִבַּרְנִישׁ לְרַב אָשֵׁי חֲזִי מָר רַבָּנַן דְּקָא אָכְלִי רִבִּיתָא דְּיָהֲבִי זוּזֵי אַחַמְרָא בְּתִשְׁרִי וּמְבַחֲרִי לֵהּ בְּטֵבֵת
אֲמַר לֵיהּ אִינְהוּ נָמֵי אַחַמְרָא קָא יָהֲבִי אַחַלָּא לָא קָא יָהֲבִי מֵעִיקָּרָא דְּחַמְרָא חַמְרָא דְּחַלָּא חַלָּא הָהִיא שַׁעְתָּא הוּא דְּקָמְבַחֲרִי
רָבִינָא הֲוָה יָהֵיב זוּזֵי לִבְנֵי אַקְרָא דְּשַׁנְווֹתָא וְשָׁפְכִי לֵיהּ טְפֵי כּוּפִיתָא אֲתָא לְקַמֵּיהּ דְּרַב אָשֵׁי אֲמַר לֵיהּ מִי שְׁרֵי אֲמַר לֵיהּ אִין אַחוֹלֵי הוּא דְּקָא מָחֲלִי גַּבָּךְ
אֲמַר לֵיהּ הָא אַרְעָא לָאו דִּידְהוּ הִיא אֲמַר לֵיהּ אַרְעָא לְטַסְקָא מְשַׁעְבְּדָא וּמַלְכָּא אָמַר מַאן דְּיָהֵיב טַסְקָא לֵיכוֹל אַרְעָא
אֲמַר לֵיהּ רַב פָּפָּא לְרָבָא חֲזִי מָר הָנֵי רַבָּנַן דְּיָהֲבִי זוּזֵי אַכְּרָגָא דְּאִינָשֵׁי וּמְשַׁעְבְּדִי בְּהוּ טְפֵי אֲמַר לֵיהּ הַשְׁתָּא אִיכּוֹ שְׁכֵיבִי לָא אֲמַרִי לְכוּ הָא מִילְּתָא הָכִי אָמַר רַב שֵׁשֶׁת מוּהְרְקַיְיהוּ דְּהָנֵי בְּטֻפְסָא דְמַלְכָּא מַנַּח וּמַלְכָּא אָמַר מַאן דְּלָא יָהֵיב כְּרָגָא לִשְׁתַּעְבַּיד לְמַאן דְּיָהֵיב כְּרָגָא
רַב סְעוּרָם אֲחוּהּ דְּרָבָא הֲוָה תָּקֵיף אִינָשֵׁי דְּלָא מְעַלּוּ וּמְעַיֵּיל לְהוּ בְּגוּהַרְקָא דְּרָבָא אֲמַר לֵיהּ רָבָא שַׁפִּיר קָא עָבְדַתְּ דִּתְנֵינָא רְאִית[וֹ] שֶׁאֵינוֹ נוֹהֵג כַּשּׁוּרָה מִנַּיִן שֶׁאַתָּה רַשַּׁאי לְהִשְׁתַּעְבֵּד בּוֹ תַּלְמוּד לוֹמַר לְעוֹלָם בָּהֶם תַּעֲבֹדוּ וּבְאַחֵיכֶם יָכוֹל אֲפִילּוּ נוֹהֵג כַּשּׁוּרָה תַּלְמוּד לוֹמַר וּבְאַחֵיכֶם בְּנֵי יִשְׂרָאֵל אִישׁ בְּאָחִיו וְגוֹ׳
אָמַר רַב חָמָא הַאי מַאן דְּיָהֵיב זוּזֵי לְחַבְרֵיהּ לְמִיזְבַּן לֵיהּ חַמְרָא וּפְשַׁע וְלָא זְבַין לֵיהּ מְשַׁלֵּם לֵיהּ כִּדְקָא אָזֵיל אַפַּרְווֹתָא דְזוּלְשְׁפָט
אָמַר אַמֵּימָר אַמְרִיתָא לִשְׁמַעְתָּא קַמֵּיהּ דְּרַב זְבִיד מִנְּהַרְדְּעָא אָמַר כִּי קָאָמַר רַב חָמָא הָנֵי מִילֵּי בְּיַיִן סְתָם אֲבָל בְּיַיִן זֶה לָא מִי יֵימַר דִּמְזַבְּנִי לֵיהּ נִיהֲלֵיהּ
רַב אָשֵׁי אָמַר אֲפִילּוּ יַיִן סְתָם נָמֵי לָא מַאי טַעְמָא אַסְמַכְתָּא הִיא וְאַסְמַכְתָּא לָא קָנְיָא
וּלְרַב אָשֵׁי מַאי שְׁנָא מֵהָא דִּתְנַן אִם אוֹבֵיר וְלָא אֶעֱבֵיד אֲשַׁלֵּם בְּמֵיטְבָא הָתָם בְּיָדוֹ
<h2>דף עד.</h2>
הָכָא לָאו בְּיָדוֹ
אָמַר רָבָא הָנֵי בֵּי תְלָתָא דְּיָהֲבִי זוּזֵי לְחַד לְמִזְבַּן לְהוּ מִידֵּי וּזְבַן לְחַד מִינַּיְיהוּ זְבַן לְכוּלְּהוּ וְלָא אֲמַרַן אֶלָּא דְּלָא צָר וַחֲתֵים אִינִישׁ אִינִישׁ לְחוֹדֵיהּ אֲבָל צָר וַחֲתֵים אִינִישׁ אִינִישׁ לְחוֹדֵיהּ לְמַאן דִּזְבַן זְבַן וּלְמַאן דְּלָא זְבַן לָא זְבַן
אָמַר רַב פַּפִּי מִשְּׁמֵיהּ דְּרָבָא הַאי סִיטוּמְתָּא קָנְיָא לְמַאי הִלְכְתָא רַב חֲבִיבָא אֲמַר לְמִקְנֵיא מַמָּשׁ
רַבָּנַן אָמְרִי לְקַבּוֹלֵי עֲלֵיהּ מִי שֶׁפָּרַע
וְהִלְכְתָא לְקַבּוֹלֵי עֲלֵיהּ מִי שֶׁפָּרַע וּבְאַתְרָא דִּנְהִיגוּ לְמִקְנֵי מַמָּשׁ קָנוּ:
הָיָה הוּא תְּחִלָּה לַקּוֹצְרִים: אָמַר רַב מְחוּסָּר שְׁתַּיִם פּוֹסֵק שָׁלֹשׁ אֵינוֹ פּוֹסֵק וּשְׁמוּאֵל אָמַר בִּידֵי אָדָם אֲפִילּוּ מֵאָה פּוֹסֵק בִּידֵי שָׁמַיִם אֲפִילּוּ אַחַת אֵינוֹ פּוֹסֵק
תְּנַן פּוֹסֵק עִמּוֹ עַל הַגָּדִישׁ וְהָא מְחוּסָּר מִשְׁדֵּא בְּחַמָּה לְמֵיבַשׁ וּלְמֵידַשׁ וּמִידְרֵא כְּגוֹן דִּשְׁדָא בְּחַמָּה וִיבַשׁ
וְלִשְׁמוּאֵל דְּאָמַר בִּידֵי שָׁמַיִם אֲפִילּוּ אַחַת אֵינוֹ פּוֹסֵק וְהָא מְחוּסָּר מִידְרֵא דְּבִידֵי שָׁמַיִם הִיא אֶפְשָׁר בְּנָפְווֹתָא:
וְעַל הֶעָבִיט שֶׁל עֲנָבִים: וְהָא מְחוּסָּר מִכְמַר וְעַיּוֹלֵי לְבֵי מַעְצַרְתָּא לְמֵידַשׁ וּלְמִנְגַּד כִּדְתָנֵי רַבִּי חִיָּיא עַל הַכּוֹמֶר שֶׁל זֵיתִים הָכָא נָמֵי עַל הַכּוֹמֶר שֶׁל עֲנָבִים
וְהָא מְחוּסְּרֵי תְּלָת בְּאַתְרָא דְּהָהוּא דְּזָבֵין הוּא דְּנָגֵיד:
וְעַל הַמַּעֲטָן שֶׁל זֵיתִים: וְהָא מְחוּסָּר מִכְמַר וְעַיּוֹלֵי לְבֵי דַפֵּי לְמֵידַשׁ וּלְמִנְגַּד תָּנֵי רַבִּי חִיָּיא עַל כּוֹמֶר שֶׁל זֵיתִים הָא אִיכָּא תְּלָת בְּאַתְרָא דְּהָהוּא דְּזָבֵין הָהוּא (מְנַגֵּיד):
וְעַל הַבֵּיצִים שֶׁל יוֹצֵר: אַמַּאי וְהָא מְחוּסָּר לָפוֹפֵי וְיַבּוֹשֵׁי עַיּוֹלֵי לְאַתּוּנָא לְמִשְׂרַף וּלְמִיפַּק כְּגוֹן דִּמְלָפְפָה וִיבִישׁוּ וְהָא אִיכָּא תְּלָת בְּאַתְרָא דְּהָהוּא דְּזָבֵין הוּא דְּמַפֵּיק:
וְעַל הַסִּיד מִשֶּׁיְּשַׁקְּעֶנּוּ בַּכִּבְשָׁן: וְהָא מְחוּסָּר מִקְלֵה וְאַפּוֹקֵי וּמֵידַק בְּאַתְרָא דְּהָהוּא דְּזָבֵין הָהוּא דָּיֵיק וְלִשְׁמוּאֵל דְּאָמַר בִּידֵי אָדָם אֲפִילּוּ מֵאָה פּוֹסֵק לְמָה לִי מִשֶּׁיְּשַׁקְּעֶנּוּ בַּכִּבְשָׁן אֵימָא מִשֶּׁרָאוּי לְשַׁקְּעוֹ בַּכִּבְשָׁן:
וְעַל הַבֵּיצִים שֶׁל יוֹצֵר: תָּנוּ רַבָּנַן אֵין פּוֹסְקִים עַל הַבֵּיצִים שֶׁל יוֹצֵר עַד שֶׁיֵּעָשׂוּ דִּבְרֵי רַבִּי מֵאִיר אָמַר רַבִּי יוֹסֵי בַּמֶּה דְּבָרִים אֲמוּרִים בְּעָפָר לָבָן אֲבָל בְּעָפָר שָׁחוֹר כְּגוֹן כְּפַר חֲנַנְיָא וְחַבְרוֹתֶיהָ כְּפַר שִׁיחִין וְחַבְרוֹתֶיהָ פּוֹסְקִין אַף עַל פִּי שֶׁאֵין לְזֶה יֵשׁ לְזֶה
אַמֵּימָר יָהֵיב זוּזֵי מִכִּי מְעַיְּילִי עַפְרָא כְּמַאן אִי כְּרַבִּי מֵאִיר הָאָמַר עַד שֶׁיֵּעָשׂוּ אִי כְּרַבִּי יוֹסֵי הָאָמַר אַף עַל פִּי שֶׁאֵין לְזֶה יֵשׁ לְזֶה לְעוֹלָם כְּרַבִּי יוֹסֵי וּבְאַתְרֵיהּ דְּאַמֵּימָר עֲשִׁיק עַפְרָא אִי דִּמְעַיְּילִי עַפְרָא סָמְכָא דַּעְתֵּיהּ וְיָהֵיב לְהוּ זוּזֵי וְאִי לָא לָא סָמְכָא דַּעְתֵּיהּ:
וּפוֹסֵק עִמּוֹ עַל הַזֶּבֶל כׇּל יְמוֹת הַשָּׁנָה חֲכָמִים הַיְינוּ תַּנָּא קַמָּא אָמַר רָבָא
<h2>דף עד:</h2>
יְמוֹת הַגְּשָׁמִים אִיכָּא בֵּינַיְיהוּ:
וּפוֹסֵק עִמּוֹ כְּשַׁעַר הַגָּבוֹהַּ:
הָהוּא גַּבְרָא דִּיהַיב זוּזֵי לִנְדוּנְיָא דְּבֵי חֲמוּהּ לְסוֹף זַל נְדוּנְיָא אֲתוֹ לְקַמֵּיהּ דְּרַב פָּפָּא אֲמַר לֵיהּ אִי פְּסַקְתְּ (עִמּוֹ) כְּשַׁעַר הַגָּבוֹהַּ שְׁקֹיל כִּהַשְׁתָּא וְאִי לָא שְׁקֹיל כִּי מֵעִיקָּרָא
אֲמַרוּ לֵיהּ רַבָּנַן לְרַב פָּפָּא וְאִי לָא פְּסַק שָׁקֵיל כְּמֵעִיקָּרָא מָעוֹת נִינְהוּ וּמָעוֹת לָא קָנוּ אֲמַר לְהוּ אֲנָא נָמֵי לְקַבּוֹלֵי עֲלֵיהּ מִי שֶׁפָּרַע קָא אָמֵינָא אִי פְּסַק כְּשַׁעַר הַגָּבוֹהַּ מוֹכֵר קָא הָדַר בֵּיהּ מְקַבֵּל עֲלֵיהּ מוֹכֵר מִי שֶׁפָּרַע אִי לָא פְּסַק לוֹקֵחַ קָא הָדַר בֵּיהּ מְקַבֵּל עֲלֵיהּ לוֹקֵחַ מִי שֶׁפָּרַע
אֲמַר לֵיהּ רָבִינָא לְרַב פָּפָּא וּמִמַּאי דְּרַבָּנַן הִיא דִּפְלִיגִי עֲלֵיהּ דְּרַבִּי שִׁמְעוֹן דְּאָמְרִי מָעוֹת לָא קָנוּ וַאֲפִילּוּ הָכִי אִי פְּסַק כְּשַׁעַר הַגָּבוֹהַּ שָׁקֵיל כִּדְהַשְׁתָּא אִי לָא פְּסַק שָׁקֵיל כִּדְמֵעִיקָּרָא
דִּלְמָא רַבִּי שִׁמְעוֹן הִיא דְּאָמַר מָעוֹת קוֹנוֹת וְכִי פְּסַק כְּשַׁעַר הַגָּבוֹהַּ שָׁקֵיל כִּי הַשְׁתָּא אִי לָא פְּסַק שָׁקֵיל כְּמֵעִיקָּרָא מִשּׁוּם דְּקָנֵי לְהוּ זוּזֵי אֲבָל לְרַבָּנַן בֵּין פְּסַק בֵּין לָא פְּסַק שָׁקֵיל כִּי הַשְׁתָּא דְּדַעְתֵּיהּ דְּאִינִישׁ אַתַּרְעָא זִילָא
אֲמַר לֵיהּ אֵימוֹר דְּאָמַר רַבִּי שִׁמְעוֹן בְּחַד תַּרְעָא בִּתְרֵי תַּרְעֵי מִי אָמַר דְּאִי לָא תֵּימָא הָכִי מִי שֶׁפָּרַע בְּלוֹקֵחַ לְרַבִּי שִׁמְעוֹן לֵית לֵיהּ
וְכִי תֵּימָא הָכִי נָמֵי וְהָתַנְיָא מִכׇּל מָקוֹם כָּךְ הֲלָכָה אֲבָל אָמְרוּ חֲכָמִים מִי שֶׁפָּרַע כּוּ׳
מַאי מִכׇּל מָקוֹם לָאו דְּלָא שְׁנָא לוֹקֵחַ וְלָא שְׁנָא מוֹכֵר מְקַבֵּל עֲלֵיהּ מִי שֶׁפָּרַע אֶלָּא כִּי קָאָמַר רַבִּי שִׁמְעוֹן בְּחַד תַּרְעָא בִּתְרֵי תַּרְעֵי לָא אָמַר
אֲמַר לֵיהּ רַב אַחָא בְּרֵיהּ דְּרָבָא לְרַב אָשֵׁי וְתִיפּוֹק לֵיהּ דְּשָׁלִיחַ שַׁוְּיֵיהּ מֵעִיקָּרָא אֲמַר לֵיהּ בְּתַגָּרָא דְּזָבֵין וּמְזַבֵּין:
<strong><big>מַתְנִי׳</big></strong> מַלְוֶה אָדָם אֶת אֲרִיסָיו חִטִּין בְּחִטִּין לְזֶרַע אֲבָל לֹא לֶאֱכוֹל שֶׁהָיָה רַבָּן גַּמְלִיאֵל מַלְוֶה אֶת אֲרִיסָיו חִטִּין בְּחִטִּין לְזֶרַע בְּיוֹקֶר וְהוּזְלוּ אוֹ בְּזוֹל וְהוּקְרוּ נוֹטֵל מֵהֶן כְּשַׁעַר הַזּוֹל וְלֹא מִפְּנֵי שֶׁהֲלָכָה כֵּן אֶלָּא שֶׁרָצָה לְהַחְמִיר עַל עַצְמוֹ:
<strong><big>גְּמָ׳</big></strong> תָּנוּ רַבָּנַן מַלְוֶה אָדָם אֶת אֲרִיסָיו חִטִּים בְּחִטִּים לְזֶרַע בַּמֶּה דְּבָרִים אֲמוּרִים שֶׁלֹּא יָרַד אֲבָל יָרַד אָסוּר מַאי שְׁנָא תַּנָּא דִּידַן דְּלָא קָא מְפַלֵּיג בֵּין יָרַד וּבֵין לֹא יָרַד וּמַאי שְׁנָא תַּנָּא בָּרָא דְּקָא מְפַלֵּיג בֵּין יָרַד וּבֵין לֹא יָרַד
אָמַר רָבָא רַבִּי אִידִי אַסְבְּרַהּ נִיהֲלִי בְּאַתְרָא דְּתַנָּא דִּידַן אֲרִיסָא יָהֵיב בִּיזְרָא בֵּין יָרַד וּבֵין לֹא יָרַד כַּמָּה דְּלָא יָהֵיב בִּיזְרָא מָצֵי מְסַלֵּיק לֵיהּ וְכִי קָא נָחֵית לִבְצִיר מֵהָכִי קָא נָחֵית
בְּאַתְרָא דְּתַנָּא בָּרָא מָרֵי אַרְעָא יָהֵיב בִּיזְרָא אִי לֹא יָרַד דְּמָצֵי מְסַלֵּיק לֵיהּ כִּי קָא נָחֵית לִבְצִיר מֵהָכִי קָא נָחֵית אִי יָרַד דְּלָא מָצֵי מְסַלֵּיק לֵיהּ אָסוּר
תָּנוּ רַבָּנַן אוֹמֵר אָדָם לַחֲבֵירוֹ
<h2>דף עה.</h2>
הַלְוֵינִי כּוֹר חִטִּין וְקוֹצֵץ לוֹ דָּמִים הוּזְלוּ נוֹתֵן לוֹ חִטִּים הוּקְרוּ נוֹתֵן דְּמֵיהֶם
וַהֲלֹא קָצַץ אָמַר רַב שֵׁשֶׁת הָכִי קָאָמַר אִם לֹא קָצַץ הוּזְלוּ נוֹטֵל חִטָּיו הוּקְרוּ נוֹתֵן דְּמֵיהֶם:
<strong><big>מַתְנִי׳</big></strong> לֹא יֹאמַר אָדָם לַחֲבֵירוֹ הַלְוֵינִי כּוֹר חִטִּין וַאֲנִי אֶתֵּן לָךְ לַגּוֹרֶן אֲבָל אוֹמֵר לוֹ הַלְוֵינִי עַד שֶׁיָּבֹא בְּנִי אוֹ עַד שֶׁאֶמְצָא מַפְתֵּחַ וְהִלֵּל אוֹסֵר וְכֵן הָיָה הִלֵּל אוֹמֵר לֹא תַּלְוֶה אִשָּׁה כִּכָּר לַחֲבֶרְתָּהּ עַד שֶׁתַּעֲשֶׂיהָ דָּמִים שֶׁמָּא יוּקְרוּ חִטִּין וְנִמְצְאוּ בָּאוֹת לִידֵי רִבִּית:
<strong><big>גְּמָ׳</big></strong> אָמַר רַב הוּנָא יֵשׁ לוֹ סְאָה לֹוֶה סְאָה סָאתַיִם לֹוֶה סָאתַיִם רַבִּי יִצְחָק אוֹמֵר אֲפִילּוּ יֵשׁ לוֹ סְאָה לֹוֶה עָלֶיהָ כַּמָּה כּוֹרִין
תָּנֵי רַבִּי חִיָּיא לְסַיּוֹעֵיהּ לְרַבִּי יִצְחָק טִיפַּת יַיִן אֵין לוֹ טִיפַּת שֶׁמֶן אֵין לוֹ הָא יֵשׁ לוֹ לֹוֶה עָלֶיהָ כַּמָּה טִיפִּין
וְהִלֵּל אוֹסֵר אָמַר רַב נַחְמָן אָמַר שְׁמוּאֵל הֲלָכָה כְּדִבְרֵי הִלֵּל וְלֵית הִלְכְתָא כְּווֹתֵיהּ
וְכֵן הָיָה הִלֵּל אוֹמֵר לֹא תַּלְוֶה אִשָּׁה [וְכוּ׳] אָמַר רַב יְהוּדָה אָמַר שְׁמוּאֵל זוֹ דִּבְרֵי הִלֵּל אֲבָל חֲכָמִים אוֹמְרִים לֹוִים סְתָם וּפוֹרְעִים סְתָם
וְאָמַר רַב יְהוּדָה אָמַר שְׁמוּאֵל בְּנֵי חֲבוּרָה הַמַּקְפִּידִין זֶה עַל זֶה עוֹבְרִין מִשּׁוּם מִדָּה וּמִשּׁוּם מִשְׁקָל וּמִשּׁוּם מִנְיָן וּמִשּׁוּם לֹוִין וּפוֹרְעִין בְּיוֹם טוֹב וּכְדִבְרֵי הִלֵּל אַף מִשּׁוּם רִבִּית
וְאָמַר רַב יְהוּדָה אָמַר שְׁמוּאֵל תַּלְמִידֵי חֲכָמִים מוּתָּרִים לִלְווֹת זֶה מִזֶּה בְּרִבִּית מַאי טַעְמָא מִידָּע יָדְעִי דְּרִבִּית אֲסוּרָה וּמַתָּנָה הוּא דְּיָהֲבִי אַהֲדָדֵי אֲמַר לֵיהּ שְׁמוּאֵל לַאֲבוּהּ בַּר אִיהִי הַלְוֵינִי מֵאָה פִּלְפְּלִין בְּמֵאָה וְעֶשְׂרִין פִּלְפְּלִין וַאֲרִיךְ
אָמַר רַב יְהוּדָה אָמַר רַב מוּתָּר לוֹ לָאָדָם לְהַלְווֹת בָּנָיו וּבְנֵי בֵיתוֹ בְּרִבִּית כְּדֵי לְהַטְעִימָן טַעַם רִבִּית וְלָאו מִילְּתָא הִיא מִשּׁוּם דְּאָתֵי לְמִיסְרַךְ
<strong><big>מַתְנִי׳</big></strong> אוֹמֵר אָדָם לַחֲבֵירוֹ נַכֵּשׁ עִמִּי וַאֲנַכֵּשׁ עִמָּךְ עֲדוֹר עִמִּי וְאֶעֱדוֹר עִמָּךְ וְלֹא יֹאמַר לוֹ נַכֵּשׁ עִמִּי וְאֶעֱדוֹר עִמָּךְ עֲדוֹר עִמִּי וַאֲנַכֵּשׁ עִמָּךְ
<h2>דף עה:</h2>
כׇּל יְמֵי גְּרִיד אֶחָד כׇּל יְמֵי רְבִיעָה אַחַת לֹא יֹאמַר לוֹ חֲרוֹשׁ עִמִּי בִּגְרִיד וַאֲנִי אֶחְרוֹשׁ עִמְּךָ בָּרְבִיעָה
רַבָּן גַּמְלִיאֵל אוֹמֵר יֵשׁ רִבִּית מוּקְדֶּמֶת וְיֵשׁ רִבִּית מְאוּחֶרֶת כֵּיצַד נָתַן עֵינָיו לִלְווֹת הֵימֶנּוּ וְהוּא מְשַׁלֵּחַ לוֹ וְאוֹמֵר בִּשְׁבִיל שֶׁתַּלְוֵנִי זוֹ הִיא רִבִּית מוּקְדֶּמֶת לָוָה הֵימֶנּוּ וְהֶחְזִיר לוֹ אֶת מְעוֹתָיו וְהוּא מְשַׁלֵּחַ לוֹ וְאוֹמֵר בִּשְׁבִיל מְעוֹתֶיךָ שֶׁהָיוּ בְּטֵילוֹת אֶצְלִי זוֹ הִיא רִבִּית מְאוּחֶרֶת
רַבִּי שִׁמְעוֹן אוֹמֵר יֵשׁ רִבִּית דְּבָרִים לֹא יֹאמַר לוֹ דַּע כִּי בָּא אִישׁ פְּלוֹנִי מִמָּקוֹם פְּלוֹנִי
וְאֵלּוּ עוֹבְרִין בְּלֹא תַעֲשֶׂה הַמַּלְוֶה וְהַלֹּוֶה וְהֶעָרֵב וְהָעֵדִים וַחֲכָמִים אוֹמְרִים אַף הַסּוֹפֵר עוֹבְרִים מִשּׁוּם לֹא תִתֵּן וּמִשּׁוּם אַל תִּקַּח מֵאִתּוֹ וּמִשּׁוּם לֹא תִהְיֶה לוֹ כְּנוֹשֶׁה וּמִשּׁוּם לֹא תְשִׂימוּן עָלָיו נֶשֶׁךְ וּמִשּׁוּם וְלִפְנֵי עִוֵּר לֹא תִתֵּן מִכְשׁוֹל וְיָרֵאתָ מֵּאֱלֹהֶיךָ אֲנִי ה׳
<strong><big>גְּמָ׳</big></strong> תַּנְיָא רַבִּי שִׁמְעוֹן בֶּן יוֹחַי אוֹמֵר מִנַּיִן לַנּוֹשֶׁה בַּחֲבֵירוֹ מָנֶה וְאֵינוֹ רָגִיל לְהַקְדִּים לוֹ שָׁלוֹם שֶׁאָסוּר לְהַקְדִּים לוֹ שָׁלוֹם תַּלְמוּד לוֹמַר נֶשֶׁךְ כׇּל דָּבָר אֲשֶׁר יִשָּׁךְ אֲפִילּוּ דִּיבּוּר אָסוּר
וְאֵלּוּ עוֹבְרִין אָמַר אַבָּיֵי מַלְוֶה עוֹבֵר בְּכוּלָּן לֹוֶה עוֹבֵר מִשּׁוּם לֹא תַשִּׁיךְ לְאָחִיךָ וּלְאָחִיךָ לֹא תַשִּׁיךְ וְלִפְנֵי עִוֵּר לֹא תִתֵּן מִכְשׁוֹל עָרֵב וְהָעֵדִים אֵין עוֹבְרִין אֶלָּא מִשּׁוּם לֹא תְשִׂימוּן עָלָיו נֶשֶׁךְ
תַּנְיָא רַבִּי שִׁמְעוֹן אוֹמֵר מַלְוֵי רִבִּית יוֹתֵר מִמַּה שֶּׁמַּרְוִיחִים מַפְסִידִים וְלֹא עוֹד אֶלָּא שֶׁמְּשִׂימִים מֹשֶׁה רַבֵּינוּ חָכָם וְתוֹרָתוֹ אֱמֶת וְאוֹמְרִין אִילּוּ הָיָה יוֹדֵעַ מֹשֶׁה רַבֵּינוּ שֶׁיִּהְיֶה רֶיוַח בַּדָּבָר לֹא הָיָה כּוֹתְבוֹ
כִּי אֲתָא רַב דִּימִי אָמַר מִנַּיִן לַנּוֹשֶׁה בַּחֲבֵירוֹ מָנֶה וְיוֹדֵעַ שֶׁאֵין לוֹ שֶׁאָסוּר לַעֲבוֹר לְפָנָיו תַּלְמוּד לוֹמַר לֹא תִהְיֶה לוֹ כְּנֹשֶׁה
רַבִּי אַמֵּי וְרַבִּי אַסִּי דְאָמְרִי תַּרְוַיְיהוּ כְּאִילּוּ דָּנוֹ בִּשְׁנֵי דִּינִין שֶׁנֶּאֱמַר הִרְכַּבְתָּ אֱנוֹשׁ לְרֹאשֵׁנוּ בָּאנוּ בָאֵשׁ וּבַמַּיִם
אָמַר רַב יְהוּדָה אָמַר רַב כָּל מִי שֶׁיֵּשׁ לוֹ מָעוֹת וּמַלְוֶה אוֹתָן שֶׁלֹּא בְּעֵדִים עוֹבֵר מִשּׁוּם וְלִפְנֵי עִוֵּר לֹא תִתֵּן מִכְשֹׁל וְרֵישׁ לָקִישׁ אָמַר גּוֹרֵם קְלָלָה לְעַצְמוֹ שֶׁנֶּאֱמַר תֵּאָלַמְנָה שִׂפְתֵי שָׁקֶר הַדּוֹבְרוֹת עַל צַדִּיק עָתָק
אֲמַרוּ לֵיהּ רַבָּנַן לְרַב אָשֵׁי קָא מְקַיֵּים רָבִינָא כֹּל מָה דַּאֲמוּר רַבָּנַן שְׁלַח לֵיהּ בַּהֲדֵי פַּנְיָא דְּמַעֲלֵי שַׁבְּתָא לִישַׁדַּר לִי מָר עַשְׂרָה זוּזֵי דְּאִתְרְמִי לִי קַטִּינָא דְּאַרְעָא לְמִזְבַּן שְׁלַח לֵיהּ נַיְתֵי מָר סָהֲדֵי וְנִכְתֹּב כְּתָבָא שְׁלַח לֵיהּ אֲפִילּוּ אֲנָא נָמֵי שְׁלַח לֵיהּ כׇּל שֶׁכֵּן מָר דִּטְרִיד בְּגִירְסֵיהּ מִשְׁתְּלֵי וְגוֹרֵם קְלָלָה לְעַצְמוֹ
תָּנוּ רַבָּנַן שְׁלֹשָׁה צוֹעֲקִין וְאֵינָן נַעֲנִין וְאֵלּוּ הֵן מִי שֶׁיֵּשׁ לוֹ מָעוֹת וּמַלְוֶה אוֹתָן שֶׁלֹּא בְּעֵדִים וְהַקּוֹנֶה אָדוֹן לְעַצְמוֹ וּמִי שֶׁאִשְׁתּוֹ מוֹשֶׁלֶת עָלָיו
קוֹנָה אָדוֹן לְעַצְמוֹ מַאי הִיא אִיכָּא דְאָמְרִי תּוֹלֶה נְכָסָיו בְּגוֹי אִיכָּא דְּאָמְרִי הַכּוֹתֵב נְכָסָיו לְבָנָיו בְּחַיָּיו אִיכָּא דְּאָמְרִי דְּבִישׁ לֵיהּ בְּהָא מָתָא וְלָא אָזֵיל לְמָתָא אַחֲרִיתִי
<strong><big>הֲדַרַן עֲלָךְ אֵיזֶהוּ נֶשֶׁךְ </big></strong>
מַתְנִי׳ <strong><big>הַשּׂוֹכֵר</big></strong> אֶת הָאוּמָּנִין וְהִטְעוּ זֶה אֶת זֶה אֵין לָהֶם זֶה עַל זֶה אֶלָּא תַּרְעוֹמֶת שָׂכַר אֶת הַחַמָּר וְאֶת הַקַּדָּר לְהָבִיא פְּרִיָיפָרִין וַחֲלִילִים לַכַּלָּה אוֹ לַמֵּת וּפוֹעֲלִין לְהַעֲלוֹת פִּשְׁתָּנוֹ מִן הַמִּשְׁרָה וְכׇל דָּבָר שֶׁאָבֵד וְחָזְרוּ בָּהֶן מָקוֹם שֶׁאֵין שָׁם אָדָם שׂוֹכֵר עֲלֵיהֶן אוֹ מַטְעָן
הַשּׂוֹכֵר אֶת הָאוּמָּנִין וְחָזְרוּ בָּהֶן יָדָם עַל הַתַּחְתּוֹנָה
<h2>דף עו.</h2>
אִם בַּעַל הַבַּיִת חוֹזֵר בּוֹ יָדוֹ עַל הַתַּחְתּוֹנָה כׇּל הַמְשַׁנֶּה יָדוֹ עַל הַתַּחְתּוֹנָה וְכׇל הַחוֹזֵר בּוֹ יָדוֹ עַל הַתַּחְתּוֹנָה
<strong><big>גְּמָ׳</big></strong> חָזְרוּ זֶה בָּזֶה לָא קָתָנֵי אֶלָּא הִטְעוּ זֶה אֶת זֶה דְּאַטְעוֹ פּוֹעֲלִים אַהֲדָדֵי הֵיכִי דָּמֵי דַּאֲמַר לֵיהּ בַּעַל הַבַּיִת זִיל אֲוגַר לִי פּוֹעֲלִים וַאֲזַל אִיהוּ וְאַטְעִינְהוּ
הֵיכִי דָּמֵי אִי דַּאֲמַר לֵיהּ בַּעַל הַבַּיִת בְּאַרְבְּעָה וַאֲזַיל אִיהוּ אֲמַר לְהוּ בִּתְלָתָא תַּרְעוֹמֶת מַאי עֲבִידְתֵּיהּ סְבוּר וְקַבֵּיל אִי דַּאֲמַר לֵיהּ בַּעַל הַבַּיִת בִּתְלָתָא וַאֲזַיל אִיהוּ אֲמַר לְהוּ בְּאַרְבְּעָה הֵיכִי דָמֵי אִי דַּאֲמַר לְהוּ שְׂכַרְכֶם עָלַי נִתֵּיב לְהוּ מִדִּידֵיהּ
דְּתַנְיָא הַשּׂוֹכֵר אֶת הַפּוֹעֵל לַעֲשׂוֹת בְּשֶׁלּוֹ וְהֶרְאָהוּ בְּשֶׁל חֲבֵירוֹ נוֹתֵן לוֹ שְׂכָרוֹ מִשָּׁלֵם וְחוֹזֵר וְנוֹטֵל מִבַּעַל הַבַּיִת מַה שֶּׁהֶהֱנָהוּ
לָא צְרִיכָא דַּאֲמַר לְהוּ שְׂכַרְכֶם עַל בַּעַל הַבַּיִת
וְלִחְזֵי פּוֹעֲלִים הֵיכִי מִיתַּגְרִי לָא צְרִיכָא דְּאִיכָּא דְּמִתְּגַר בְּאַרְבְּעָה וְאִיכָּא דְּמִתְּגַר בִּתְלָתָא דְּאָמְרוּ לֵיהּ אִי לָאו דַּאֲמַרְתְּ לַן בְּאַרְבְּעָה טָרְחִינַן וּמִתַּגְרִינַן בְּאַרְבְּעָה
אִיבָּעֵית אֵימָא הָכָא בְּבַעַל הַבַּיִת עָסְקִינַן דְּאָמְרוּ לֵיהּ אִי לָאו דַּאֲמַרְתְּ לַן בְּאַרְבְּעָה הֲוָה זִילָא בַּן מִילְּתָא לְאִתְּגוֹרֵי
אִיבָּעֵית אֵימָא לְעוֹלָם בְּפוֹעֲלִים עָסְקִינַן דְּאָמְרִי לֵיהּ כֵּיוָן דַּאֲמַרְתְּ לַן בְּאַרְבְּעָה טָרְחִינַן וְעָבְדִינַן לָךְ עֲבִידְתָּא שַׁפִּירְתָּא וְלִחְזֵי עֲבִידְתַּיְיהוּ בְּרִיפְקָא רִיפְקָא נָמֵי מִידָּע יְדִיעַ דִּמְלֵי מַיָּא וְלָא יְדִיעַ
אִיבָּעֵית אֵימָא לְעוֹלָם דַּאֲמַר לֵיהּ בַּעַל הַבַּיִת בְּאַרְבְּעָה וַאֲזַל אִיהוּ אֲמַר לְהוּ בִּתְלָתָא וּדְקָאָמְרַתְּ סְבוּר וְקַבֵּיל דְּאָמְרִי לֵיהּ לֵית לָךָ אַל תִּמְנַע טוֹב מִבְּעָלָיו
פְּשִׁיטָא אִי אֲמַר לֵיהּ בַּעַל הַבַּיִת בִּתְלָתָא וַאֲזַל אִיהוּ אֲמַר לְהוּ בְּאַרְבְּעָה וְאָמְרִי לֵיהּ כְּמוֹ שֶׁאָמַר בַּעַל הַבַּיִת דַּעְתַּיְיהוּ אַעִילּוּיָא
אֶלָּא אִי אֲמַר לֵיהּ בַּעַל הַבַּיִת בְּאַרְבְּעָה וַאֲזַל אִיהוּ אֲמַר לְהוּ בִּתְלָתָא וְאָמְרִי כְּמָה שֶׁאָמַר בַּעַל הַבַּיִת מַאי אַדִּיבּוּרָא דִּידֵיהּ קָא סָמְכִי דְּאָמְרִי לֵיהּ מְהֵימְנַתְּ לַן דְּהָכִי אָמַר בַּעַל הַבַּיִת אוֹ דִלְמָא אַדִּיבּוּרָא דְּבַעַל הַבַּיִת קָא סָמְכִי
תָּא שְׁמַע הָבֵא לִי גִּיטִּי
וְאִשְׁתְּךָ אָמְרָה הִתְקַבֵּל לִי גִּיטִּי וְהוּא אוֹמֵר הֵילָךְ כְּמָה שֶׁאָמְרָה אָמַר רַב נַחְמָן אָמַר רַבָּה בַּר אֲבוּהּ אָמַר רַב אֲפִילּוּ הִגִּיעַ גֵּט לְיָדָהּ אֵינָהּ מְגוֹרֶשֶׁת
שָׁמְעַתְּ מִינַּהּ אַדִּיבּוּרָא דִּידֵיהּ קָא סָמֵיךְ דְּאִי סָלְקָא דַעְתָּךְ דְּאַדִּיבּוּרָא דִּידַהּ קָא סָמֵיךְ מִכִּי מָטֵי גִּיטָּא לִידַהּ מִיהָא תִּיגָּרַשׁ אָמַר רַב אָשֵׁי
<h2>דף עו:</h2>
הָכִי הַשְׁתָּא בִּשְׁלָמָא אִי אִיתְּמַר אִיפְּכָא הִתְקַבֵּל לִי גִּיטִּי וְאִשְׁתְּךָ אָמְרָה הָבֵא לִי גִּיטִּי וְהוּא אוֹמֵר הֵילָךְ כְּמוֹ שֶׁאָמְרָה וְאָמַר רַב נַחְמָן אָמַר רַבָּה בַּר אֲבוּהּ אָמַר רַב מִשֶּׁיַּגִּיעַ גֵּט לְיָדוֹ מְגוֹרֶשֶׁת אַלְמָא דְּאַדִּיבּוּרָא דִּידַהּ קָא סְמִיךְ
אִי נָמֵי מִשֶּׁהִגִּיעַ גֵּט לְיָדָהּ מְגוֹרֶשֶׁת אַלְמָא דְּאַדִּיבּוּרָא דִּידֵיהּ קָא סָמֵיךְ אֶלָּא הָתָם מִשּׁוּם דְּעָקַר שָׁלִיחַ לִשְׁלִיחוּתֵיהּ לִגְמָרֵי דְּאָמַר לֵיהּ שָׁלִיחַ לְִקַבָּלָה הָוֵינָא לְהוֹלָכָה לָא הָוֵינָא
אִיבָּעֵית אֵימָא הַאי תַּנָּא חָזְרוּ נָמֵי הִטְעוּ קָרֵי לֵיהּ דְּתַנְיָא הַשּׂוֹכֵר אֶת הָאוּמָּנִין וְהִטְעוּ אֶת בַּעַל הַבַּיִת אוֹ בַּעַל הַבַּיִת הִטְעָה אוֹתָן אֵין לָהֶם זֶה עַל זֶה אֶלָּא תַּרְעוֹמֶת
בַּמֶּה דְּבָרִים אֲמוּרִים שֶׁלֹּא הָלְכוּ אֲבָל הָלְכוּ חַמָּרִים וְלֹא מָצְאוּ תְּבוּאָה פּוֹעֲלִין וּמָצְאוּ שָׂדֶה כְּשֶׁהִיא לַחָה נוֹתֵן לָהֶן שְׂכָרָן מִשָּׁלֵם אֲבָל אֵינוֹ דּוֹמֶה הַבָּא טָעוּן לַבָּא רֵיקָן עוֹשֶׂה מְלָאכָה לְיוֹשֵׁב וּבָטֵל
בַּמֶּה דְּבָרִים אֲמוּרִים שֶׁלֹּא הִתְחִילוּ בִּמְלָאכָה אֲבָל הִתְחִילוּ בִּמְלָאכָה שָׁמִין לָהֶן מַה שֶּׁעָשׂוּ כֵּיצַד קִבְּלוּ קָמָה לִקְצוֹר בִּשְׁנֵי סְלָעִים קָצְרוּ חֶצְיָהּ וְהִנִּיחוּ חֶצְיָהּ בֶּגֶד לֶאֱרוֹג בִּשְׁנֵי סְלָעִים אָרְגוּ חֶצְיוֹ וְהִנִּיחוּ חֶצְיוֹ שָׁמִין לָהֶן אֶת מַה שֶּׁעָשׂוּ
הָיָה יָפֶה שִׁשָּׁה דִּינָרִים נוֹתֵן לָהֶן סֶלַע אוֹ יִגְמְרוּ מְלַאכְתָּן וְיִטְּלוּ שְׁנֵי סְלָעִים וְאִם סֶלַע נוֹתֵן לָהֶם סֶלַע
רַבִּי דּוֹסָא אוֹמֵר שָׁמִין לָהֶן מַה שֶּׁעָתִיד לְהֵעָשׂוֹת הָיָה יָפֶה שִׁשָּׁה דִּינָרִים נוֹתֵן לָהֶם שֶׁקֶל אוֹ יִגְמְרוּ מְלַאכְתָּן וְיִטְּלוּ שְׁנֵי סְלָעִים וְאִם סֶלַע נוֹתֵן לָהֶם סֶלַע
בַּמֶּה דְּבָרִים אֲמוּרִים בְּדָבָר שֶׁאֵין אָבוּד אֲבָל בְּדָבָר הָאָבוּד שׂוֹכֵר עֲלֵיהֶן אוֹ מַטְעָן כֵּיצַד מַטְעָן אוֹמֵר לָהֶן סֶלַע קָצַצְתִּי לָכֶם בֹּאוּ וּטְלוּ שְׁתַּיִם וְעַד כַּמָּה שׂוֹכֵר עֲלֵיהֶן עַד אַרְבָּעִים וַחֲמִשִּׁים זוּז
בַּמֶּה דְּבָרִים אֲמוּרִים בִּזְמַן שֶׁאֵין שָׁם פּוֹעֲלִים לִשְׂכּוֹר אֲבָל יֵשׁ שָׁם פּוֹעֲלִים לִשְׂכּוֹר וְאָמַר צֵא וּשְׂכוֹר מֵאֵלּוּ אֵין לוֹ עֲלֵיהֶן אֶלָּא תַּרְעוֹמֶת
תָּנֵי תַּנָּא קַמֵּיהּ דְּרַב נוֹתֵן לָהֶם שְׂכָרָן מִשָּׁלֵם אֲמַר לֵיהּ חֲבִיבִי אָמַר אִילּוּ אֲנָא הֲוַאי לָא הֲוָה יָהֵיבְנָא לָהֶן אֶלָּא כְּפוֹעֵל בָּטֵל וְאַתְּ אָמְרַתְּ נוֹתֵן לָהֶם שְׂכָרָן מִשָּׁלֵם וְהָא עֲלַהּ קָתָנֵי אֵינוֹ דּוֹמֶה הַבָּא טָעוּן לְהַבָּא רֵיקָן עוֹשֶׂה מְלָאכָה לְיוֹשֵׁב וּבָטֵל לָא סַיְּימוּהָ קַמֵּיהּ
אִיכָּא דְּאָמְרִי סַיְּימוּהָ קַמֵּיהּ וְהָכִי קָאָמַר חֲבִיבִי אֲמַר אִי הֲוַאי אֲנָא לָא הֲוָה יָהֵיבְנָא לֵיהּ כְּלָל וְאַתְּ אָמְרַתְּ כְּפוֹעֵל בָּטֵל אֶלָּא קַשְׁיָא הָךְ
לָא קַשְׁיָא הָא דְּסַיְּירַהּ לְאַרְעֵיהּ מִדְּאוּרְתָּא הָא דְּלָא סַיְּירַהּ לְאַרְעֵיהּ מֵאוּרְתָּא
כִּי הָא דְּאָמַר רָבָא הַאי מַאן דַּאֲגַר אֲגִירֵי לְרִפְקָא וַאֲתָא מִטְרָא וּמַלְיַיהּ מַיָּא אִי סַיְּירַהּ לְאַרְעֵיהּ מֵאוּרְתָּא
<h2>דף עז.</h2>
פְּסֵידָא דְפוֹעֲלִים לָא סַיְּירַהּ לְאַרְעֵיהּ מֵאוּרְתָּא פְּסֵידָא דְּבַעַל הַבַּיִת וְיָהֵיב לְהוּ כְּפוֹעֵל בָּטֵל
וְאָמַר רָבָא הַאי מַאן דְּאוֹגַיר אֲגִורֵי לְדַוְולָא וַאֲתָא מִטְרָא פְּסֵידָא דְפוֹעֲלִים אֲתָא נַהֲרָא פְּסֵידָא דְּבַעַל הַבַּיִת וְיָהֵיב לְהוּ כְּפוֹעֵל בָּטֵל
וְאָמַר רָבָא הַאי מַאן דְּאוֹגַיר אֲגִורֵי לְדַוְולָא וּפְסַק נַהֲרָא בְּפַלְגָא דְיוֹמָא אִי לָא עֲבִיד דְּפָסֵיק פְּסֵידָא דְפוֹעֲלִים עֲבִיד דְּפָסֵיק אִי בְּנֵי מָתָא פְּסֵידָא דְפוֹעֲלִים לָאו בְּנֵי מָתָא פְּסֵידָא דְּבַעַל הַבַּיִת
וְאָמַר רָבָא הַאי מַאן דַּאֲגַר אֲגִורֵי לַעֲבִידְתָּא וּשְׁלִים עֲבִידְתָּא בְּפַלְגָא דְיוֹמָא אִי אִית לֵיהּ עֲבִידְתָּא דְּנִיחָא מִינַּהּ יָהֵיב לְהוּ אִי נָמֵי דִּכְוָתַהּ מְפַקֵּד לְהוּ (דקשה) [דְּקַשְׁיָא] מִינַּהּ לָא מְפַקֵּד לְהוּ וְנוֹתֵן לָהֶם שְׂכָרָן מִשָּׁלֵם
אַמַּאי וְלִיתֵּיב לְהוּ כְּפוֹעֵל בָּטֵל כִּי קָאָמַר רָבָא בְּאַכְלוֹשֵׁי דְמָחוֹזָא דְּאִי לָא עָבְדִי חָלְשִׁי
אָמַר מָר שָׁמִין לָהֶם אֶת מַה שֶּׁעָשׂוּ כֵּיצַד הָיָה יָפֶה שִׁשָּׁה דִּינָרִים נוֹתֵן לָהֶם סֶלַע קָא סָבְרִי רַבָּנַן יַד פּוֹעֵל עַל הָעֶלְיוֹנָה
אוֹ יִגְמְרוּ מְלַאכְתָּן וְיִטְּלוּ שְׁנֵי סְלָעִים פְּשִׁיטָא לָא צְרִיכָא דְּאִיַּיקַּר עֲבִידְתָּא וְאִימְּרוּ פּוֹעֲלִים וַאֲזַל בַּעַל הַבַּיִת וּפַיְּיסִינְהוּ מַהוּ דְּתֵימָא מָצוּ אָמְרִי לֵיהּ כִּי מְפַיְּיסִינַן אַדַּעְתָּא דְּטָפֵית לַן אַאַגְרָא קָא מַשְׁמַע לַן דְּאָמַר לְהוּ אַדַּעְתָּא דְּטָרַחְנָא לְכוּ בַּאֲכִילָה וּשְׁתִיָּה
סֶלַע נוֹתֵן לָהֶם סֶלַע פְּשִׁיטָא לָא צְרִיכָא דְּזַל עֲבִידְתָּא מֵעִיקָּרָא וְאַגְרִינְהוּ בִּטְפֵי זוּזָא וּלְסוֹף אִיַּיקַּר עֲבִידְתָּא וְקָם בִּטְפֵי זוּזָא
מַהוּ דְּתֵימָא אָמְרִי לֵיהּ טְפֵי זוּזָא אֲמַרְתְּ לַן טְפֵי זוּזָא הַב לַן קָא מַשְׁמַע לַן דַּאֲמַר לְהוּ כִּי אֲמַרִי לְכוּ טְפֵי זוּזָא דְּלָא הֲוָה קִים לְכוּ הַשְׁתָּא קִים לְכוּ
רַבִּי דּוֹסָא אוֹמֵר שָׁמִין לָהֶן אֶת מַה שֶּׁעָתִיד לְהֵיעָשׂוֹת הָיָה יָפֶה שִׁשָּׁה דִּינָרִים נוֹתֵן לָהֶם שֶׁקֶל קָסָבַר יַד פּוֹעֵל עַל הַתַּחְתּוֹנָה
אוֹ יִגְמְרוּ מְלַאכְתָּן וְיִטְּלוּ שְׁנֵי סְלָעִים פְּשִׁיטָא לָא צְרִיכָא דְּזַל עֲבִידְתָּא וְאִימַּר בַּעַל הַבַּיִת וַאֲזוּל פּוֹעֲלִים וּפַיְּיסוּהּ מַהוּ דְּתֵימָא מָצֵי אֲמַר לְהוּ אַדַּעְתָּא דְּבָצְרִיתוּ לִי מֵאַגְרַיי קָא מַשְׁמַע לַן דְּאָמְרִי לֵיהּ אַדַּעְתָּא דְּעָבְדִינַן לָךְ עֲבִידְתָּא שַׁפִּירְתָּא
סֶלַע נוֹתֵן לָהֶם סֶלַע פְּשִׁיטָא אָמַר רַב הוּנָא בְּרֵיהּ דְּרַב נָתָן לָא צְרִיכָא דְּאוֹזִילוּ אִינְהוּ גַּבֵּיהּ זוּזָא מֵעִיקָּרָא וּלְסוֹף זַל עֲבִידְתָּא
מַהוּ דְּתֵימָא בְּצִיר זוּזָא אַמְרִיתוּ לִי בְּצִיר זוּזָא יָהֵיבְנָא לְכוּ קָא מַשְׁמַע לַן דְּאָמְרִי לֵיהּ כִּי אֲמַרְנָא לָךְ בִּבְצִיר זוּזָא דְּלָא הֲוָה קִים לָךְ הַשְׁתָּא קִים לָךְ
אָמַר רַב הֲלָכָה כְּרַבִּי דּוֹסָא וּמִי אָמַר רַב הָכִי וְהָאָמַר רַב פּוֹעֵל יָכוֹל לַחֲזוֹר בּוֹ אֲפִילּוּ בַּחֲצִי הַיּוֹם וְכִי תֵּימָא שָׁאנֵי לֵיהּ לְרַבִּי דּוֹסָא בֵּין שְׂכִירוּת לְקַבְּלָנוּת וּמִי שָׁאנֵי לֵיהּ וְהָתַנְיָא הַשּׂוֹכֵר אֶת הַפּוֹעֵל וְלַחֲצִי הַיּוֹם שָׁמַע שֶׁמֵּת לוֹ מֵת אוֹ שֶׁאֲחָזַתּוּ חַמָּה אִם שָׂכִיר הוּא
<h2>דף עז:</h2>
נוֹתֵן לוֹ שְׂכָרוֹ אִם קַבְּלָן הוּא נוֹתֵן לוֹ קַבְּלָנוּתוֹ
מַנִּי אִילֵּימָא רַבָּנַן מַאי אִירְיָא שָׁמַע שֶׁמֵּת לוֹ מֵת אוֹ שֶׁאֲחָזַתּוּ חַמָּה דַּאֲנִיס כִּי לָא אֲנִיס נָמֵי הָא אֲמַרוּ רַבָּנַן יַד פּוֹעֵל עַל הָעֶלְיוֹנָה אֶלָּא לָאו רַבִּי דּוֹסָא הִיא וּשְׁמַע מִינַּהּ לָא שָׁאנֵי לֵיהּ לְרַבִּי דּוֹסָא בֵּין שְׂכִירוּת לְקַבְּלָנוּת
אָמַר רַב נַחְמָן בַּר יִצְחָק בְּדָבָר הָאָבוּד וְדִבְרֵי הַכֹּל
תְּנַן כׇּל הַמְשַׁנֶּה יָדוֹ עַל הַתַּחְתּוֹנָה וְכׇל הַחוֹזֵר בּוֹ יָדוֹ עַל הַתַּחְתּוֹנָה בִּשְׁלָמָא כׇּל הַמְשַׁנֶּה יָדוֹ עַל הַתַּחְתּוֹנָה דִּסְתַם לַן תַּנָּא כְּרַבִּי יְהוּדָה אֶלָּא כׇּל הַחוֹזֵר בּוֹ יָדוֹ עַל הַתַּחְתּוֹנָה לְאֵתוֹיֵי מַאי לָאו לְאֵתוֹיֵי פּוֹעֵל וּכְרַבִּי דּוֹסָא
אֶלָּא רַבִּי דּוֹסָא תַּרְתֵּי קָאָמַר וְרַב סָבַר לַהּ כְּווֹתֵיהּ בַּחֲדָא וּפָלֵיג עֲלֵיהּ בַּחֲדָא
אִיבָּעֵית אֵימָא כָּל הַחוֹזֵר בּוֹ יָדוֹ עַל הַתַּחְתּוֹנָה לְכִדְתַנְיָא כׇּל הַחוֹזֵר בּוֹ כֵּיצַד הֲרֵי שֶׁמָּכַר שָׂדֶה לַחֲבֵירוֹ בְּאֶלֶף זוּז וְנָתַן לוֹ מָעוֹת מֵהֶן מָאתַיִם זוּז בִּזְמַן שֶׁהַמּוֹכֵר חוֹזֵר בּוֹ יַד לוֹקֵחַ עַל הָעֶלְיוֹנָה
רָצָה אוֹמֵר לוֹ תֵּן לִי מְעוֹתַי אוֹ תֵּן לִי קַרְקַע כְּנֶגֶד מְעוֹתַי מֵהֵיכָן מַגְבֵּיהוּ מִן הָעִידִּית וּבִזְמַן שֶׁלּוֹקֵחַ חוֹזֵר בּוֹ יַד מוֹכֵר עַל הָעֶלְיוֹנָה רָצָה אוֹמֵר לוֹ הֵילָךְ מְעוֹתֶיךָ רָצָה אוֹמֵר הֵילָךְ קַרְקַע כְּנֶגֶד מְעוֹתֶיךָ מֵהֵיכָן מַגְבֵּיהוּ מִן הַזִּיבּוּרִית
רַבָּן שִׁמְעוֹן בֶּן גַּמְלִיאֵל אוֹמֵר מְלַמְּדִין אוֹתָן שֶׁלֹּא יַחְזְרוּ כֵּיצַד כּוֹתֵב לוֹ אֲנִי פְּלוֹנִי בֶּן פְּלוֹנִי מָכַרְתִּי שָׂדֶה פְּלוֹנִית לִפְלוֹנִי בְּאֶלֶף זוּז וְנָתַן לִי מֵהֶם מָאתַיִם זוּז וַהֲרֵינִי נוֹשֶׁה בּוֹ שְׁמוֹנֶה מֵאוֹת זוּז קָנָה וּמַחֲזִיר לוֹ אֶת הַשְּׁאָר אֲפִילּוּ לְאַחַר כַּמָּה שָׁנִים
אָמַר מָר מֵהֵיכָן מַגְבֵּיהוּ מִן הָעִידִּית קָא סָלְקָא דַּעְתָּךְ מֵעִידִּית דִּנְכָסָיו וְלֹא יְהֵא אֶלָּא בַּעַל חוֹב וּתְנַן בַּעַל חוֹב דִּינוֹ בְּבֵינוֹנִית וְעוֹד הָא אַרְעָא דְּיָהֵיב זוּזֵי
אָמַר רַבִּי נַחְמָן בַּר יִצְחָק מֵעִידִּית שֶׁבָּהּ וּמִזִּיבּוּרִית שֶׁבָּהּ
רַב אַחָא בְּרֵיהּ דְּרַב אִיקָא אָמַר אֲפִילּוּ תֵּימָא מֵעִידִּית דִּנְכָסָיו סְתַם מַאן דְּזָבֵין אַרְעָא בְּאַלְפָּא זוּזֵי אוֹזוֹלֵי מוֹזֵיל וּמְזַבֵּין נְכָסָיו וְהָוֵה לֵיהּ כְּנִיזָּק וּתְנַן הַנִּיזָּקִין שָׁמִין לָהֶן בְּעִידִּית
רַבָּן שִׁמְעוֹן בֶּן גַּמְלִיאֵל אוֹמֵר מְלַמְּדִין אוֹתָן שֶׁלֹּא יַחְזְרוּ כֵּיצַד כּוֹתֵב לוֹ אֲנִי פְּלוֹנִי בֶּן פְּלוֹנִי כּוּ׳ טַעְמָא דִּכְתַב לֵיהּ הָכִי הָא לָא כְּתַב הָכִי לָא קָנֵי
וְהָתַנְיָא הַנּוֹתֵן עֵרָבוֹן לַחֲבֵירוֹ וְאָמַר לוֹ אִם אֲנִי חוֹזֵר בִּי עֶרְבוֹנִי מָחוּל לָךְ וְהַלָּה אוֹמֵר אִם אֲנִי חוֹזֵר בִּי אֶכְפּוֹל לָךְ עֶרְבוֹנְךָ נִתְקַיְּימוּ הַתְּנָאִין דִּבְרֵי רַבִּי יוֹסֵי
רַבִּי יוֹסֵי לְטַעְמֵיהּ דְּאָמַר אַסְמַכְתָּא קָנְיָא
רַבִּי יְהוּדָה אוֹמֵר דַּיּוֹ שֶׁיִּקְנֶה כְּנֶגֶד עֶרְבוֹנוֹ אָמַר רַבָּן שִׁמְעוֹן בֶּן גַּמְלִיאֵל בַּמֶּה דְּבָרִים אֲמוּרִים בִּזְמַן שֶׁאָמַר לוֹ עֶרְבוֹנִי יִקּוֹן אֲבָל מָכַר לוֹ שָׂדֶה בְּאֶלֶף זוּז וְנָתַן לוֹ מֵהֶם חֲמֵשׁ מֵאוֹת זוּז קָנָה וּמַחְזִיר לוֹ אֶת הַשְּׁאָר אֲפִילּוּ לְאַחַר כַּמָּה שָׁנִים
לָא קַשְׁיָא הָא דְּקָא עָיֵיל וְנָפֵיק אַזּוּזֵי הָא דְּלָא קָא עָיֵיל וְנָפֵיק אַזּוּזֵי
דְּאָמַר רָבָא הַאי מַאן דְּזַבֵּין מִידֵּי לְחַבְרֵיהּ וְקָא עָיֵיל וְנָפֵיק אַזּוּזֵי לָא קָנֵי לָא קָא עָיֵיל וְנָפֵיק אַזּוּזֵי קָנֵי
וְאָמַר רָבָא הַאי מַאן דְּאוֹזְפֵיהּ מְאָה זוּזֵי לְחַבְרֵיהּ וּפַרְעֵיהּ זוּזָא זוּזָא פֵּרָעוֹן הָוֵי אֶלָּא דְּאִית לֵיהּ תַּרְעוֹמֶת גַּבֵּיהּ דְּאָמַר לֵיהּ אַפְסַדְתִּינְהוּ מִינַּאי
הָהוּא גַּבְרָא דְּזַבֵּין לֵיהּ חֲמָרָא לְחַבְרֵיהּ וּפָשׁ לֵיהּ חַד זוּזָא וְקָא עָיֵיל וְנָפֵיק אַזּוּזָא יָתֵיב רַב אָשֵׁי וְקָא מְעַיֵּין בַּהּ כִּי הַאי גַוְונָא מַאי קָנֵי אוֹ לָא קָנֵי אֲמַר לֵיהּ רַב מָרְדֳּכַי לְרַב אָשֵׁי הָכִי אָמַר אֲבִימִי מֵהַגְרוֹנְיָא מִשְּׁמֵיהּ דְּרָבָא זוּזָא כְּזוּזֵי דָּמֵי וְלָא קָנֵי
אֲמַר לֵיהּ רַב אַחָא בְּרֵיהּ דְּרַב יוֹסֵף לְרַב אָשֵׁי וְהָא אָמְרִינַן מִשְּׁמֵיהּ דְּרָבָא קָנֵי אֲמַר לֵיהּ תִּתַּרְגַּם שְׁמַעְתָּיךָ בְּמוֹכֵר שָׂדֵהוּ
<h2>דף עח.</h2>
מִפְּנֵי רָעָתָהּ
פְּשִׁיטָא בָּעֵי לְזַבּוֹנֵי בִּמְאָה וְלָא אַשְׁכַּח וְזַבֵּין בְּמָאתַיִם וְקָא עָיֵיל וְנָפֵיק אַזּוּזֵי לָא קָנֵי אֶלָּא אִי בָּעֵי לְזַבּוֹנֵי בִּמְאָה וְלָא אַשְׁכַּח וְאִי טָרַח הֲוָה מַשְׁכַּח וְלָא טְרַח וְזַבֵּין בְּמָאתַיִם וְקָא עָיֵיל וְנָפֵיק אַזּוּזֵי מַאי כְּמוֹכֵר שָׂדֵהוּ מִפְּנֵי רָעָתָהּ דָּמֵי אוֹ לָא תֵּיקוּ
שָׂכַר אֶת הַחַמָּר וְאֶת הַקַּדָּר וְכוּ׳ שׂוֹכֵר עֲלֵיהֶן אוֹ מַטְעָן עַד כַּמָּה שׂוֹכֵר עֲלֵיהֶן אָמַר רַב נַחְמָן עַד כְּדֵי שְׂכָרָן
אֵיתִיבֵיהּ רָבָא לְרַב נַחְמָן עַד אַרְבָּעִים וַחֲמִשִּׁים זוּז אָמַר לֵיהּ כִּי תַּנְיָא הָהִיא שֶׁבָּאתָה חֲבִילָה לְיָדוֹ
<strong><big>מַתְנִי׳</big></strong> הַשּׂוֹכֵר אֶת הַחֲמוֹר לְהוֹלִיכוֹ בָּהָר וְהוֹלִיכוֹ בַּבִּקְעָה בַּבִּקְעָה וְהוֹלִיכוֹ בָּהָר אֲפִילּוּ זוֹ עֶשֶׂר מִילִין וְזוֹ עֶשֶׂר מִילִין וּמֵתָה חַיָּיב הַשּׂוֹכֵר אֶת הַחֲמוֹר לְהוֹלִיכָהּ בָּהָר וְהוֹלִיכָה בַּבִּקְעָה אִם הֶחְלִיקָה פָּטוּר וְאִם הוּחֲמָה חַיָּיב לְהוֹלִיכָהּ בַּבִּקְעָה וְהוֹלִיכָה בָּהָר אִם הֶחְלִיקָה חַיָּיב וְאִם הוּחַמָּה פָּטוּר אִם מֵחֲמַת הַמַּעֲלָה חַיָּיב
הַשּׂוֹכֵר אֶת הַחֲמוֹר וְהִבְרִיקָה אוֹ שֶׁנַּעֲשֵׂית אַנְגַּרְיָא אוֹמֵר לוֹ הֲרֵי שֶׁלְּךָ לְפָנֶיךָ מֵתָה אוֹ נִשְׁבְּרָה חַיָּיב לְהַעֲמִיד [לוֹ] חֲמוֹר:
<strong><big>גְּמָ׳</big></strong> מַאי שְׁנָא רֵישָׁא דְּלָא קָא מְפַלֵּיג וּמַאי שְׁנָא סֵיפָא דְּקָא מְפַלֵּיג
אָמְרִי דְּבֵי רַבִּי יַנַּאי רֵישָׁא שֶׁמֵּתָה מֵחֲמַת אֲוִיר דְּאָמְרִינַן אַוֵּירָא דְהַר קַטְלַהּ וְאָמְרִינַן אַוֵּירָא דְבִקְעָה קַטְלַהּ רַבִּי יוֹסֵי בַּר חֲנִינָא אָמַר כְּגוֹן שֶׁמֵּתָה מֵחֲמַת אוּבְצָנָא רַבָּה אָמַר כְּגוֹן שֶׁהִכִּישָׁהּ נָחָשׁ
רַבִּי חִיָּיא בַּר אַבָּא אָמַר רַבִּי יוֹחָנָן הָא מַנִּי רַבִּי מֵאִיר הִיא דְּאָמַר כׇּל הַמַּעֲבִיר עַל דַּעַת שֶׁל בַּעַל הַבַּיִת
<h2>דף עח:</h2>
נִקְרָא גַּזְלָן
הֵי רַבִּי מֵאִיר אִילֵימָא רַבִּי מֵאִיר דְּצַבָּע דִּתְנַן הַנּוֹתֵן צֶמֶר לַצַבָּע לִצְבּוֹעַ לוֹ אָדוֹם וּצְבָעוֹ שָׁחוֹר שָׁחוֹר וּצְבָעוֹ אָדוֹם רַבִּי מֵאִיר אוֹמֵר נוֹתֵן לוֹ דְּמֵי צַמְרוֹ
רַבִּי יְהוּדָה אוֹמֵר אִם הַשֶּׁבַח יָתֵר עַל הַיְּצִיאָה נוֹתֵן לוֹ אֶת הַיְּצִיאָה וְאִם הַיְּצִיאָה יְתֵירָה עַל הַשֶּׁבַח נוֹתֵן לוֹ אֶת הַשֶּׁבַח
מִמַּאי דִּלְמָא שָׁאנֵי הָתָם דְּקַנְיֵאּ בְּשִׁינּוּי מַעֲשֶׂה
אֶלָּא הָא רַבִּי מֵאִיר דְּמִגְבַּת פּוּרִים דְּתַנְיָא מִגְבַּת פּוּרִים לְפוּרִים מִגְבַּת הָעִיר לְאוֹתָהּ הָעִיר וְאֵין מְדַקְדְּקִין בַּדָּבָר אֲבָל לוֹקְחִין אֶת הָעֲגָלִים וְשׁוֹחֲטִין וְאוֹכְלִים אוֹתָן וְהַמּוֹתָר יִפּוֹל לְכִיס שֶׁל צְדָקָה
רַבִּי אֱלִיעֶזֶר אוֹמֵר מִגְבַּת פּוּרִים לְפוּרִים וְאֵין הֶעָנִי רַשַּׁאי לִיקַּח מֵהֶן רְצוּעָה לְסַנְדָּלוֹ אֶלָּא אִם כֵּן הִתְנָה בְּמַעֲמַד אַנְשֵׁי הָעִיר דִּבְרֵי רַבִּי יַעֲקֹב שֶׁאָמַר מִשּׁוּם רַבִּי מֵאִיר וְרַבָּן שִׁמְעוֹן בֶּן גַּמְלִיאֵל מֵיקֵל
דִּלְמָא הָתָם נָמֵי דְּאַדַּעְתָּא דְפוּרִים הוּא דְּיָהֵיב לֵיהּ אַדַּעְתָּא דְּמִידֵּי אַחֲרִינָא לָא יָהֵיב לֵיהּ
אֶלָּא הָא רַבִּי מֵאִיר דְּתַנְיָא רַבִּי שִׁמְעוֹן בֶּן אֶלְעָזָר אוֹמֵר מִשּׁוּם רַבִּי מֵאִיר הַנּוֹתֵן דִּינָר לְעָנִי לִיקַּח לוֹ חָלוּק לֹא יִקַּח בּוֹ טַלִּית טַלִּית לֹא יִקַּח בּוֹ חָלוּק מִפְּנֵי שֶׁמַּעֲבִיר עַל דַּעְתּוֹ שֶׁל בַּעַל הַבַּיִת
וְדִלְמָא שָׁאנֵי הָתָם דְּאָתוּ לְמִחְשְׁדֵיהּ דְּאָמְרִי אִינָשֵׁי אֲמַר פְּלָנְיָא זָבֵנְינָא לֵיהּ לְבוּשָׁא לִפְלוֹנִי עַנְיָא וְלָא זְבַן לֵיהּ אִי נָמֵי זָבֵנְינָא לֵיהּ גְּלִימָא וְלָא זְבַן לֵיהּ
אִם כֵּן לִיתְנֵי מִפְּנֵי הַחֲשָׁד מַאי מִפְּנֵי שֶׁמַּעֲבִיר עַל דַּעְתּוֹ שֶׁל בַּעַל הַבַּיִת שְׁמַע מִינַּהּ מִשּׁוּם דְּשֵׁנִי הוּא וְכׇל הַמַּעֲבִיר עַל דַּעַת שֶׁל בַּעַל הַבַּיִת נִקְרָא גַּזְלָן
הַשּׂוֹכֵר אֶת הַחֲמוֹר וְהִבְרִיקָה מַאי וְהִבְרִיקָה הָכָא תַּרְגִּימוּ נְהוֹרִיתָא רָבָא אָמַר אַבְזְקָת
הָהוּא דַּאֲמַר לְהוּ אַבְזְקָת בְּמֵילָתָא דְּמַלְכָּא אֲמַרוּ לֵיהּ בְּמַאי בְּטַלֵּי כְסַף אוֹ בְּטַלֵּי דְהַב אִיכָּא דְּאָמְרִי בְּטַלֵּי כְסַף אֲמַר וְקַטְלוּהּ אִיכָּא דְּאָמְרִי בְּטַלֵּי דְהַב אֲמַר וְשַׁבְקוּהּ
אוֹ שֶׁנַּעֲשֵׂית אַנְגַּרְיָא אוֹמֵר לוֹ הֲרֵי שֶׁלְּךָ לְפָנֶיךָ אָמַר רַב לֹא שָׁנוּ אֶלָּא בְּאַנְגַּרְיָא חוֹזֶרֶת אֲבָל אַנְגַּרְיָא שֶׁאֵינָהּ חוֹזֶרֶת חַיָּיב לְהַעֲמִיד לוֹ חֲמוֹר
וּשְׁמוּאֵל אָמַר בֵּין אַנְגַּרְיָא חוֹזֶרֶת בֵּין אַנְגַּרְיָא שֶׁאֵינָהּ חוֹזֶרֶת אִם בְּדֶרֶךְ הֲלִיכָה נִיטְּלָה אוֹמֵר לוֹ הֲרֵי שֶׁלְּךָ לְפָנֶיךָ וְאִם לָאו בְּדֶרֶךְ הֲלִיכָתָהּ נִיטְּלָה חַיָּיב לְהַעֲמִיד לוֹ חֲמוֹר
מֵיתִיבִי הַשּׂוֹכֵר אֶת הַחֲמוֹר וְהִבְרִיקָה אוֹ שֶׁנִּשְׁתַּטְּתָה אוֹמֵר לוֹ הֲרֵי שֶׁלְּךָ לְפָנֶיךָ מֵתָה אוֹ שֶׁנַּעֲשֵׂית אַנְגַּרְיָא חַיָּיב לְהַעֲמִיד לוֹ חֲמוֹר
בִּשְׁלָמָא לְרַב לָא קַשְׁיָא כָּאן בְּאַנְגַּרְיָא חוֹזֶרֶת כָּאן בְּאַנְגַּרְיָא שֶׁאֵינָהּ חוֹזֶרֶת אֶלָּא לִשְׁמוּאֵל קַשְׁיָא
וְכִי תֵּימָא לִשְׁמוּאֵל נָמֵי לָא קַשְׁיָא כָּאן שֶׁבְּדֶרֶךְ הֲלִיכָתָהּ נִיטְּלָה כָּאן שֶׁלֹּא בְּדֶרֶךְ הֲלִיכָתָהּ נִיטְּלָה
הָא מִדְּקָתָנֵי סֵיפָא רַבִּי שִׁמְעוֹן בֶּן אֶלְעָזָר אוֹמֵר אִם בְּדֶרֶךְ הֲלִיכָתָהּ נִיטְּלָה אוֹמֵר לוֹ הֲרֵי שֶׁלְּךָ לְפָנֶיךָ וְאִם לָאו חַיָּיב לְהַעֲמִיד לוֹ חֲמוֹר מִכְּלָל דִּלְתַנָּא קַמָּא לָא שָׁאנֵי לֵיהּ
אָמַר לְךָ שְׁמוּאֵל לָאו מִי אִיכָּא רַבִּי שִׁמְעוֹן בֶּן אֶלְעָזָר דְּקָאֵי כְּווֹתִי אֲנָא דַּאֲמַרִי כְּרַבִּי שִׁמְעוֹן בֶּן אֶלְעָזָר אִיבָּעֵית אֵימָא כּוּלָּהּ רַבִּי שִׁמְעוֹן בֶּן אֶלְעָזָר הִיא וְחַסּוֹרֵי מִיחַסְּרָא וְהָכִי קָתָנֵי הַשּׂוֹכֵר אֶת הַחֲמוֹר וְהִבְרִיקָה אוֹ נִשְׁתַּטֵּית אוֹמֵר לוֹ הֲרֵי שֶׁלְּךָ לְפָנֶיךָ מֵתָה אוֹ שֶׁנַּעֲשֵׂית אַנְגַּרְיָא חַיָּיב לְהַעֲמִיד לוֹ חֲמוֹר בַּמֶּה דְּבָרִים אֲמוּרִים שֶׁלֹּא בְּדֶרֶךְ הֲלִיכָתָהּ נִיטְּלָה אֲבָל נִיטְּלָה בְּדֶרֶךְ הֲלִיכָתָהּ אוֹמֵר לוֹ הֲרֵי שֶׁלְּךָ לְפָנֶיךָ
<h2>דף עט.</h2>
דִּבְרֵי רַבִּי שִׁמְעוֹן בֶּן אֶלְעָזָר שֶׁהָיָה רַבִּי שִׁמְעוֹן בֶּן אֶלְעָזָר אוֹמֵר אִם בְּדֶרֶךְ הִילּוּכָהּ נִיטְּלָה אוֹמֵר לוֹ הֲרֵי שֶׁלְּךָ לְפָנֶיךָ וְאִם לֹא חַיָּיב לְהַעֲמִיד לוֹ חֲמוֹר
וּמִי מָצֵית מוֹקְמַתְּ לַהּ כְּרַבִּי שִׁמְעוֹן בֶּן אֶלְעָזָר וְהָא קָתָנֵי רֵישָׁא הַשּׂוֹכֵר אֶת הַחֲמוֹר וְהִבְרִיקָה אוֹ שֶׁנִּשְׁתַּטְּתָה אוֹמֵר לוֹ הֲרֵי שֶׁלְּךָ לְפָנֶיךָ וְאִילּוּ רַבִּי שִׁמְעוֹן בֶּן אֶלְעָזָר אָמַר הַשּׂוֹכֵר אֶת הַחֲמוֹר לִרְכּוֹב עָלֶיהָ וְהִבְרִיקָה אוֹ שֶׁנִּשְׁתַּטְּתָה חַיָּיב לְהַעֲמִיד לוֹ חֲמוֹר
אָמַר רַבָּה בַּר רַב הוּנָא לִרְכּוֹב עָלֶיהָ שָׁאנֵי אָמַר רַב פָּפָּא וּכְלֵי זְכוּכִית כְּלִרְכּוֹב עָלֶיהָ דְּמֵי
אָמַר רַבָּה בַּר רַב הוּנָא אָמַר רַב הַשּׂוֹכֵר אֶת הַחֲמוֹר לִרְכּוֹב עָלֶיהָ וּמֵתָה לוֹ בַּחֲצִי הַדֶּרֶךְ נוֹתֵן לוֹ שְׂכָרוֹ שֶׁל חֲצִי הַדֶּרֶךְ וְאֵין לוֹ עָלָיו אֶלָּא תַּרְעוֹמֶת
הֵיכִי דָמֵי אִי דִּשְׁכִיחַ לְאֹגוֹרֵי תַּרְעוֹמֶת מַאי עֲבִידְתֵּיהּ אִי דְּלָא שְׁכִיחַ לְאֹגוֹרֵי אַגְרָא בָּעֵי לְמֵיתַב לֵיהּ
לְעוֹלָם דְּלָא שְׁכִיחַ לְאֹגוֹרֵי וּמִשּׁוּם דְּאָמַר לֵיהּ אִילּוּ בָּעֵית לְמֵיתֵי עַד הָכָא לָאו אַגְרָא בָּעֵית לְמִיתַּב
הֵיכִי דָּמֵי אִי דַּאֲמַר לֵיהּ חֲמוֹר סְתָם הָא חַיָּיב לְהַעֲמִיד לוֹ חֲמוֹר אַחֵר אִי דַּאֲמַר לֵיהּ חֲמוֹר זֶה אִם יֵשׁ בְּדָמֶיהָ לִיקַּח יִקַּח
לָא צְרִיכָא בְּשֶׁאֵין בְּדָמֶיהָ לִיקַּח אִם יֵשׁ בְּדָמֶיהָ לִשְׂכּוֹר יִשְׂכּוֹר רַב לְטַעְמֵיהּ דְּאָמַר רַב לָא מְכַלֵּינַן קַרְנָא
דְּאִתְּמַר הַשּׂוֹכֵר אֶת הַחֲמוֹר וּמֵתָה לוֹ בַּחֲצִי הַדֶּרֶךְ אָמַר רַב אִם יֵשׁ בְּדָמֶיהָ לִיקַּח יִקַּח לִשְׂכּוֹר אַל יִשְׂכּוֹר וּשְׁמוּאֵל אָמַר אַף לִשְׂכּוֹר יִשְׂכּוֹר
בְּמַאי קָמִיפַּלְגִי רַב סָבַר לָא מְכַלֵּינַן קַרְנָא וּשְׁמוּאֵל סָבַר מְכַלֵּינַן קַרְנָא
מֵיתִיבִי יָבֵשׁ הָאִילָן אוֹ נִקְצַץ שְׁנֵיהֶם אֲסוּרִין בּוֹ כֵּיצַד יַעֲשֶׂה יִלָּקַח בּוֹ קַרְקַע וְהוּא אוֹכֵל פֵּירוֹת וְהָא הָכָא כֵּיוָן דְּכִי מָטֵי יוֹבֵל קָא הָדְרָא אַרְעָא לְמָרַהּ וְקָא כָלְיָא קַרְנָא
הָכָא בְּמַאי עָסְקִינַן דְּזַבֵּין לֵיהּ לְשִׁתִּין שְׁנִין דְּאָמַר רַב חִסְדָּא אָמַר רַב קַטִּינָא מִנַּיִן לַמּוֹכֵר שָׂדֵהוּ לְשִׁשִּׁים שָׁנָה שֶׁאֵינָהּ חוֹזֶרֶת בַּיּוֹבֵל שֶׁנֶּאֱמַר וְהָאָרֶץ לֹא תִמָּכֵר לִצְמִיתוּת מִי שֶׁאֵין שָׁם יוֹבֵל נִצְמֶתֶת יֵשׁ שָׁם יוֹבֵל אֵינָהּ נִצְמֶתֶת יָצְתָה זוֹ שֶׁאַף עַל פִּי שֶׁאֵין שָׁם יוֹבֵל אֵינָהּ נִצְמֶתֶת
סוֹף סוֹף לְכִי מָטוּ שִׁיתִּין שְׁנִין קָא הָדְרָא אַרְעָא לְמָרַהּ וְקָא כָלְיָא קַרְנָא אֶלָּא הָכָא בְּמַאי עָסְקִינַן בִּזְמַן שֶׁאֵין הַיּוֹבֵל נוֹהֵג הָכִי נָמֵי מִסְתַּבְּרָא דְּאִי סָלְקָא דַעְתָּךְ בִּזְמַן שֶׁהַיּוֹבֵל נוֹהֵג וּמְכַלֵּינַן קַרְנָא נִצְלְחֵיהּ לְצִיבֵי וְנִשְׁקְלֵיהּ
אִי מִשּׁוּם הָא לָא קַשְׁיָא זִמְנִין דְּשָׁלְמוּ שְׁנֵי מַשְׁכַּנְתָּא מִקַּמֵּי יוֹבֵל אִי נָמֵי דְּמָטוּ לֵיהּ זוּזֵי וּפָרֵיק לַהּ אַרְבַּע וְחָמֵשׁ שְׁנִין מִקַּמֵּי יוֹבֵל
תָּנוּ רַבָּנַן הַשּׂוֹכֵר אֶת הַסְּפִינָה וְטָבְעָה לָהּ בַּחֲצִי הַדֶּרֶךְ רַבִּי נָתָן אוֹמֵר אִם נָתַן לֹא יִטּוֹל וְאִם לֹא נָתַן לֹא יִתֵּן
הֵיכִי דָמֵי אִילֵּימָא בִּסְפִינָה זוֹ וְיַיִן סְתָם אִם נָתַן אַמַּאי לֹא יִטּוֹל נֵימָא לֵיהּ הַב לִי סְפִינְתָּא דַּאֲנָא מַיְיתֵינָא חַמְרָא אֶלָּא בִּסְפִינָה סְתָם וְיַיִן זֶה אִם לֹא נָתַן אַמַּאי לֹא יִתֵּן
<h2>דף עט:</h2>
נֵימָא לֵיהּ הַב לִי הָהוּא חַמְרָא וַאֲנָא מַיְיתֵינָא סְפִינְתָּא
אָמַר רַב פָּפָּא לָא מַשְׁכַּחַתְּ לַהּ אֶלָּא בִּסְפִינָה זוֹ וְיַיִן זֶה אֲבָל בִּסְפִינָה סְתָם וְיַיִן סְתָם חוֹלְקִין
תָּנוּ רַבָּנַן הַשּׂוֹכֵר אֶת הַסְּפִינָה וּפְרָקָהּ לָהּ בַּחֲצִי הַדֶּרֶךְ נוֹתֵן לוֹ שְׂכָרוֹ שֶׁל חֲצִי הַדֶּרֶךְ וְאֵין לוֹ עָלָיו אֶלָּא תַּרְעוֹמֶת הֵיכִי דָּמֵי אִילֵּימָא דְּקָא מַשְׁכַּח לְאֹגוֹרַהּ אַמַּאי אִית לֵיהּ תַּרְעוֹמֶת וְאִי דְּלָא קָא מַשְׁכַּח לְאֹגוֹרַהּ כּוּלֵּיהּ אַגְרַהּ בָּעֵי שַׁלּוֹמֵי
לְעוֹלָם דְּקָא מַשְׁכַּח לְאֹגוֹרַהּ אֶלָּא אַמַּאי אִית לֵיהּ תַּרְעוֹמֶת מִשּׁוּם רַפְסְתָא דִסְפִינְתָּא אִי הָכִי טַעַנְתָּא מְעַלַּיְיתָא הִוא וּמָמוֹנָא אִית לֵיהּ גַּבֵּיהּ
אֶלָּא מַאי פְּרָקָהּ דְּפַרְקֵהּ לְטוּעְנֵיהּ בְּגַוַּיהּ אֶלָּא מַאי תַּרְעוֹמֶת מִשּׁוּם שִׁינּוּי דַּעְתָּא אִי נָמֵי לְאַשְׁלָא יַתִּירָא
תָּנוּ רַבָּנַן הַשּׂוֹכֵר אֶת הַחֲמוֹר לִרְכּוֹב עָלֶיהָ שׂוֹכֵר מַנִּיחַ עָלֶיהָ כְּסוּתוֹ וּלְגִנוֹתוֹ וּמְזוֹנוֹת שֶׁל אוֹתָהּ הַדֶּרֶךְ מִכָּאן וְאֵילָךְ חַמָּר מְעַכֵּב עָלָיו חַמָּר מַנִּיחַ עָלָיו שְׂעוֹרִים וְתֶבֶן וּמְזוֹנוֹתָיו שֶׁל אוֹתוֹ הַיּוֹם מִכָּאן וְאֵילָךְ שׂוֹכֵר מְעַכֵּב עָלָיו
הֵיכִי דָמֵי אִי דִּשְׁכִיחַ לְמִזְבַּן חַמָּר נָמֵי לִיעַכֵּב וְאִי דְּלָא שְׁכִיחַ לְמִזְבַּן שׂוֹכֵר נָמֵי לָא לִיעַכֵּב
אָמַר רַב פָּפָּא לָא צְרִיכָא דִּשְׁכִיחַ לְמִטְרַח וּלְמִזְבַּן מֵאַוּוֹנָא לְאַוּוֹנָא חַמָּר דַּרְכֵּיהּ לְמִטְרַח וּלְמִזְבַּן שׂוֹכֵר לָאו דַּרְכֵּיהּ לְמִטְרַח וּלְמִזְבַּן
תָּנוּ רַבָּנַן הַשּׂוֹכֵר אֶת הַחֲמוֹר לִרְכּוֹב עָלֶיהָ אִישׁ לֹא תִּרְכַּב עָלֶיהָ אִשָּׁה אִשָּׁה רוֹכֵב עָלֶיהָ אִישׁ וְאִשָּׁה בֵּין גְּדוֹלָה וּבֵין קְטַנָּה אֲפִילּוּ מְעוּבֶּרֶת וַאֲפִילּוּ מְנִיקָה
הַשְׁתָּא מְנִיקָה אָמְרַתְּ מְעוּבֶּרֶת מִיבַּעְיָא אָמַר רַב פָּפָּא מְעוּבֶּרֶת וְהִיא מְנִיקָה קָאָמַר
אָמַר אַבָּיֵי שְׁמַע מִינַּהּ בִּינִיתָא אַכְּרֵסַהּ תָּקְלָה לְמַאי נָפְקָא מִינַּהּ לְמִקָּח וּמִמְכָּר
<h2>דף פ.</h2>
<strong><big>מַתְנִי׳</big></strong> הַשּׂוֹכֵר אֶת הַפָּרָה לַחֲרוֹשׁ בָּהָר וְחָרַשׁ בַּבִּקְעָה אִם נִשְׁבַּר הַקַּנְקַן פָּטוּר בַּבִּקְעָה וְחָרַשׁ בָּהָר אִם נִשְׁבַּר הַקַּנְקַן חַיָּיב לָדוּשׁ בְּקִטְנִית וְדָשׁ בִּתְבוּאָה פָּטוּר לָדוּשׁ בִּתְבוּאָה וְדָשׁ בְּקִטְנִית חַיָּיב מִפְּנֵי שֶׁהַקִּטְנִית מַחְלֶקֶת
<strong><big>גְּמָ׳</big></strong> הֵיכָא דְּלָא שַׁנִּי בָּהּ מַאן מְשַׁלֵּם אָמַר רַב פָּפָּא דְּנָקֵיט פְּרָשָׁא מְשַׁלֵּם רַב שִׁישָׁא בְּרֵיהּ דְּרַב אִידִי אָמַר דְּנָקֵיט מָנָא מְשַׁלֵּם וְהִלְכְתָא דְּנָקֵיט מָנָא מְשַׁלֵּם וְאִי דּוּכְתָּא דְּמַחְזְקִי (גּוּנְדְּרֵי) [גְּרוּנְדֵּי] תַּרְוַיְיהוּ מְשַׁלְּמִין
אָמַר רַבִּי יוֹחָנָן הַמּוֹכֵר פָּרָה לַחֲבֵירוֹ וְאָמַר לוֹ פָּרָה זוֹ נַגְחָנִית הִיא נַשְׁכָנִית הִיא בַּעֲטָנִית הִיא רַבְצָנִית הִיא וְהָיָה בָּהּ מוּם אֶחָד וּסְנָפוֹ בֵּין הַמּוּמִין הֲרֵי זֶה מִקַּח טָעוּת מוּם זֶה וּמוּם אַחֵר אֵין זֶה מִקַּח טָעוּת
תַּנְיָא נָמֵי הָכִי הַמּוֹכֵר שִׁפְחָה לַחֲבֵירוֹ וְאָמַר לוֹ שִׁפְחָה זוֹ שׁוֹטָה הִיא נִיכְפֵּית הִיא מְשׁוּעְמֶמֶת הִיא וְהָיָה בָּהּ מוּם אֶחָד וּסְנָפוֹ בֵּין הַמּוּמִין הֲרֵי זֶה מִקַּח טָעוּת מוּם זֶה וּמוּם אַחֵר אֵין זֶה מִקַּח טָעוּת
אֲמַר לֵיהּ רַב אַחָא בְּרֵיהּ דְּרָבָא לְרַב אָשֵׁי הָיוּ בָּהּ כׇּל הַמּוּמִין הַלָּלוּ מַהוּ אֲמַר לֵיהּ רַב מָרְדֳּכַי לְרַב אָשֵׁי הָכִי אָמְרִינַן מִשְּׁמֵיהּ דְּרָבָא הָיוּ בָּהּ כׇּל הַמּוּמִין הַלָּלוּ אֵין זֶה מִקַּח טָעוּת
<strong><big>מַתְנִי׳</big></strong> הַשּׂוֹכֵר אֶת הַחֲמוֹר לְהָבִיא עָלֶיהָ חִטִּין וְהֵבִיא עָלֶיהָ שְׂעוֹרִין חַיָּיב תְּבוּאָה וְהֵבִיא עָלֶיהָ תֶּבֶן חַיָּיב מִפְּנֵי שֶׁהַנֶּפַח קָשֶׁה כְּמַשּׂאוֹי לְהָבִיא לֶתֶךְ חִטִּין וְהֵבִיא לֶתֶךְ שְׂעוֹרִין פָּטוּר וְאִם מוֹסִיף עַל מַשָּׂאוֹ חַיָּיב וְכַמָּה יוֹסִיף עַל מַשָּׂאוֹ וִיהֵא חַיָּיב סוֹמְכוֹס אוֹמֵר מִשּׁוּם רַבִּי מֵאִיר סְאָה לְגָמָל שְׁלֹשָׁה קַבִּין לַחֲמוֹר
<strong><big>גְּמָ׳</big></strong> אִיתְּמַר אַבָּיֵי אָמַר קָשֶׁה כְּמַשּׂאוֹי תְּנַן רָבָא אָמַר קָשֶׁה לְמַשּׂאוֹי תְּנַן אַבָּיֵי אָמַר קָשֶׁה כְּמַשּׂאוֹי תְּנַן נִפְחָא כִּי תִקְלָא וְאִי מוֹסִיף שְׁלֹשָׁה קַבִּין חַיָּיב רָבָא אָמַר קָשֶׁה לְמַשּׂאוֹי תְּנַן תִּקְלָא כִּי תִקְלָא וְנִפְחָא הָוֵי תּוֹסֶפֶת
תְּנַן לְהָבִיא לֶתֶךְ חִטִּין וְהֵבִיא לֶתֶךְ שְׂעוֹרִין פָּטוּר וְאִם הוֹסִיף עַל מַשָּׂאוֹ חַיָּיב מַאי לָאו שְׁלֹשֶׁת קַבִּין לֹא סְאָה וְהָא עֲלַהּ קָתָנֵי וְכַמָּה יוֹסִיף עַל מַשָּׂאוֹ וִיהֵא חַיָּיב סוֹמְכוֹס אוֹמֵר מִשּׁוּם רַבִּי מֵאִיר סְאָה לְגָמָל שְׁלֹשָׁה קַבִּין לַחֲמוֹר
הָכִי קָאָמַר הֵיכָא דְּלָא שַׁנִּי חִטִּין וְהֵבִיא חִטִּין שְׂעוֹרִין וְהֵבִיא שְׂעוֹרִין כַּמָּה יוֹסִיף עַל מַשָּׂאוֹ וִיהֵא חַיָּיב סוֹמְכוֹס אוֹמֵר מִשּׁוּם רַבִּי מֵאִיר סְאָה לְגָמָל שְׁלֹשָׁה קַבִּין לַחֲמוֹר
תָּא שְׁמַע לְהָבִיא לֶתֶךְ חִטִּין וְהֵבִיא
<h2>דף פ:</h2>
שֵׁשׁ עֶשְׂרֵה שְׂעוֹרִים חַיָּיב הָא שְׁלֹשֶׁת קַבִּין פָּטוּר תַּרְגְּמַהּ אַבָּיֵי בִּמְחִיקָתָא
תָּנוּ רַבָּנַן קַב לְכַתָּף אַדְרִיב לַעֲרֵיבָה כּוֹר לִסְפִינָה שְׁלֹשֶׁת כּוֹרִים לְבוּרְנִי גְּדוֹלָה
אָמַר מָר קַב לְכַתָּף אִם אִיתָא דְּלָא מָצֵי בֵּיהּ בַּר דַּעַת הוּא לִשְׁדְּיֵהּ אָמַר אַבָּיֵי בְּשֶׁחֲבָטוֹ לְאַלְתַּר רָבָא אָמַר אֲפִילּוּ תֵּימָא בְּשֶׁלֹּא חֲבָטוֹ לְאַלְתַּר לָא צְרִיכָא אֶלָּא לְאַגְרָא יַתִּירָא רַב אָשֵׁי אָמַר הוּא סָבוּר חוּלְשָׁא הוּא דְּנָקֵיט לֵיהּ
כּוֹר לִסְפִינָה שְׁלֹשֶׁת כּוֹרִין לְבוּרְנִי גְּדוֹלָה אָמַר רַב פָּפָּא שְׁמַע מִינַּהּ סְתָם סְפִינוֹת בַּת תְּלָתִין כּוֹרִין לְמַאי נָפְקָא מִינַּהּ לְמִקָּח וּמִמְכָּר
<strong><big>מַתְנִי׳</big></strong> כׇּל הָאוּמָּנִין שׁוֹמְרֵי שָׂכָר הֵן וְכוּלָּן שֶׁאָמְרוּ טוֹל אֶת שֶׁלְּךָ וְהָבֵא מָעוֹת שׁוֹמֵר חִנָּם שְׁמוֹר לִי וְאֶשְׁמוֹר לָךְ שׁוֹמֵר שָׂכָר שְׁמוֹר לִי וְאָמַר לוֹ הַנַּח לְפָנַי שׁוֹמֵר חִנָּם
הִלְוָהוּ עַל הַמַּשְׁכּוֹן שׁוֹמֵר שָׂכָר רַבִּי יְהוּדָה אוֹמֵר הִלְוָהוּ מָעוֹת שׁוֹמֵר חִנָּם הִלְוָהוּ פֵּירוֹת שׁוֹמֵר שָׂכָר אַבָּא שָׁאוּל אוֹמֵר רַשַּׁאי אָדָם לְהַשְׂכִּיר מַשְׁכּוֹנוֹ שֶׁל עָנִי לִהְיוֹת פּוֹסֵק וְהוֹלֵךְ עָלָיו מִפְּנֵי שֶׁהוּא כְּמֵשִׁיב אֲבֵידָה
<strong><big>גְּמָ׳</big></strong> לֵימָא מַתְנִיתִין דְּלָא כְּרַבִּי מֵאִיר דְּתַנְיָא שׂוֹכֵר כֵּיצַד מְשַׁלֵּם רַבִּי מֵאִיר אוֹמֵר כְּשׁוֹמֵר חִנָּם רַבִּי יְהוּדָה אוֹמֵר כְּשׁוֹמֵר שָׂכָר
אֲפִילּוּ תֵּימָא רַבִּי מֵאִיר בְּהַהִיא הֲנָאָה דְּקָא שָׁבֵיק כּוּלֵּי עָלְמָא וְאָגַיר לֵיהּ לְדִידֵיהּ הָוֵי עִילָּוֵיהּ שׁוֹמֵר שָׂכָר אִי הָכִי שׂוֹכֵר נָמֵי בְּהַהִיא הֲנָאָה דְּקָא שָׁבֵיק כּוּלֵּי עָלְמָא וּמוֹגַר לֵיהּ לְדִידֵיהּ הָוֵי עִילָּוֵיהּ שׁוֹמֵר שָׂכָר
אֶלָּא אֲפִילּוּ תֵּימָא רַבִּי מֵאִיר בְּהַהִיא הֲנָאָה דְּקָא יָהֵיב לֵיהּ טְפֵי פּוּרְתָּא הָוֵי עִילָּוֵיהּ שׁוֹמֵר שָׂכָר
שׂוֹכֵר נָמֵי מִי לָא עָסְקִינַן דְּקָא מְשַׁוֵּי לֵיהּ טְפֵי פּוּרְתָּא אֶלָּא אֲפִילּוּ תֵּימָא רַבִּי מֵאִיר בְּהַהִיא הֲנָאָה דְּתָפֵישׂ לֵיהּ אַאַגְרֵיהּ דְּלָא בָּעֵי לְמֵיעַל וּלְמִיפַּק אַזּוּזֵי הָוֵי עֲלֵיהּ שׁוֹמֵר שָׂכָר
אִיבָּעֵית אֵימָא כִּדְמַחְלֵיף רַבָּה בַּר אֲבוּהּ וְתָנֵי שׂוֹכֵר כֵּיצַד מְשַׁלֵּם רַבִּי מֵאִיר אוֹמֵר כְּשׁוֹמֵר שָׂכָר רַבִּי יְהוּדָה אוֹמֵר כְּשׁוֹמֵר חִנָּם
וְכוּלָּן שֶׁאָמְרוּ טוֹל אֶת שֶׁלְּךָ וְהָבֵא מָעוֹת שׁוֹמֵר חִנָּם תְּנַן הָתָם אָמַר לוֹ שׁוֹאֵל שַׁלַּח וְשִׁלְּחָהּ וּמֵתָה חַיָּיב וְכֵן בְּשָׁעָה שֶׁמַּחְזִירָהּ
אָמַר רַפְרָם בַּר פָּפָּא אָמַר רַב חִסְדָּא לֹא שָׁנוּ אֶלָּא שֶׁהֶחְזִירָהּ בְּתוֹךְ יְמֵי שְׁאֵילָתָהּ אֲבָל לְאַחַר יְמֵי שְׁאֵילָתָהּ פָּטוּר מֵתִיב רַב נַחְמָן בַּר פָּפָּא וְכוּלָּן שֶׁאָמְרוּ טוֹל אֶת שֶׁלְּךָ וְהָבֵא מָעוֹת שׁוֹמֵר חִנָּם
<h2>דף פא.</h2>
הָא גְּמַרְתִּיו שׁוֹמֵר שָׂכָר לָא הָא הָבֵא מָעוֹת וְטוֹל אֶת שֶׁלְּךָ שׁוֹמֵר שָׂכָר
אֲבָל גְּמַרְתִּיו מַאי שׁוֹמֵר חִנָּם אִי הָכִי אַדְּתָנֵי וְכוּלָּן שֶׁאָמְרוּ טוֹל אֶת שֶׁלְּךָ וְהָבֵא מָעוֹת שׁוֹמֵר חִנָּם נַשְׁמְעִינַן גְּמַרְתִּיו וְכׇל שֶׁכֵּן טוֹל אֶת שֶׁלְּךָ
טוֹל אֶת שֶׁלְּךָ אִצְטְרִיכָא לֵיהּ סָלְקָא דַּעְתָּךְ אָמֵינָא שׁוֹמֵר חִנָּם נָמֵי לָא הָוֵי קָא מַשְׁמַע לַן
אִיכָּא דְּאָמְרִי אָמַר רַב נַחְמָן בַּר פָּפָּא אַף אֲנַן נָמֵי תְּנֵינָא וְכוּלָּן שֶׁאָמְרוּ טוֹל אֶת שֶׁלְּךָ וְהָבֵא מָעוֹת שׁוֹמֵר חִנָּם מַאי לָאו הוּא הַדִּין גְּמַרְתִּיו לֹא טוֹל אֶת שֶׁלְּךָ שָׁאנֵי
הוּנָא מָר בַּר מָרִימָר קַמֵּיהּ דְּרָבִינָא רָמֵי מַתְנִיתִין אַהֲדָדֵי וּמְשַׁנֵּי תְּנַן וְכוּלָּן שֶׁאָמְרוּ טוֹל אֶת שֶׁלְּךָ וְהָבֵא מָעוֹת שׁוֹמֵר חִנָּם וְהוּא הַדִּין לִגְמַרְתִּיו וּרְמִינְהוּ אָמַר לוֹ שׁוֹאֵל שַׁלַּח וְשִׁלְּחָהּ וּמֵתָה חַיָּיב וְכֵן בְּשָׁעָה שֶׁמַּחְזִירָהּ וּמְשַׁנֵּי אָמַר רַפְרָם בַּר פָּפָּא אָמַר רַב חִסְדָּא לֹא שָׁנוּ אֶלָּא שֶׁהֶחְזִיר בְּתוֹךְ יְמֵי שְׁאֵילָתָהּ אֲבָל לְאַחַר יְמֵי שְׁאֵילָתָהּ פָּטוּר
אִיבַּעְיָא לְהוּ פָּטוּר מִשּׁוֹאֵל וְחַיָּיב כְּשׁוֹמֵר שָׂכָר אוֹ דִּלְמָא שׁוֹמֵר שָׂכָר נָמֵי לָא הָוֵי אָמַר אַמֵּימָר מִסְתַּבְּרָא פָּטוּר מִשּׁוֹאֵל וְחַיָּיב כְּשׁוֹמֵר שָׂכָר הוֹאִיל וְנֶהֱנֶה מְהַנֶּה הָוֵה
תַּנְיָא כְּווֹתֵיהּ דְּאַמֵּימָר הַלּוֹקֵחַ כֵּלִים מִבֵּית הָאוּמָּן לְשַׁגְּרָן לְבֵית חָמִיו וְאָמַר לוֹ אִם מְקַבְּלִין אוֹתָן מִמֶּנִּי אֲנִי נוֹתֵן לְךָ דְּמֵיהֶן וְאִם לָאו אֲנִי נוֹתֵן לְךָ לְפִי טוֹבַת הֲנָאָה שֶׁבָּהֶן וְנֶאֶנְסוּ בַּהֲלִיכָה חַיָּיב
בַּחֲזִירָה פָּטוּר מִפְּנֵי שֶׁהוּא כְּנוֹשֵׂא שָׂכָר
הָהוּא גַּבְרָא דְּזַבֵּין לֵיהּ חֲמָרָא לְחַבְרֵיהּ אֲמַר לֵיהּ קָא מַמְטֵינָא לַיהּ לְדוּכְתָּא פְּלוֹנִי אִי מִזְדַּבְּנָא מוּטָב וְאִי לָא מַהְדַּרְנָא לַיהּ נִהֲלָיךְ אֲזַל וְלָא אִזְדַּבְּנָא וּבַהֲדֵי דְּקָא אָתֵא אִתְּנִיס אֲתָא לְקַמֵּיהּ דְּרַב נַחְמָן חַיְּיבֵיהּ
אֵיתִיבֵיהּ רַבָּה לְרַב נַחְמָן נֶאֶנְסוּ בַּהֲלִיכָה חַיָּיב וּבַחֲזָרָה פָּטוּר מִפְּנֵי שֶׁהוּא כְּנוֹשֵׂא שָׂכָר
אֲמַר לֵיהּ חֲזָרָה דְּהַאי הֲלִיכָה הִיא מַאי טַעְמָא סְבָרָה הוּא בַּחֲזִירָתוֹ אִילּוּ אַשְׁכַּח לְזַבּוֹנֵיהּ מִי לָא זַבְּנֵהּ
שְׁמוֹר לִי וְאֶשְׁמוֹר לָךְ שׁוֹמֵר שָׂכָר וְאַמַּאי שְׁמִירָה בִּבְעָלִים הִיא אָמַר רַב פָּפָּא דַּאֲמַר לֵיהּ שְׁמוֹר לִי הַיּוֹם וְאֶשְׁמוֹר לְךָ לְמָחָר
תָּנוּ רַבָּנַן שְׁמוֹר לִי וְאֶשְׁמוֹר לָךְ הַשְׁאִילֵנִי וְאַשְׁאִילֶךָ שְׁמוֹר לִי וְאַשְׁאִילֶךָ הַשְׁאִילֵנִי וְאֶשְׁמוֹר לָךְ כּוּלָּן נַעֲשׂוּ שׁוֹמְרֵי שָׂכָר זֶה לָזֶה וְאַמַּאי שְׁמִירָה בִּבְעָלִים הִיא אָמַר רַב פָּפָּא דַּאֲמַר לֵיהּ שְׁמוֹר לִי הַיּוֹם וְאֶשְׁמוֹר לְךָ לְמָחָר
הָנְהוּ אַהֲלוֹיֵי דְּכֹל יוֹמָא הֲוָה אָפֵי לְה[וּ] חַד מִינַּיְיהוּ הָהוּא יוֹמָא אֲמַרוּ לֵיהּ לְחַד מִינַּיְיהוּ זִיל אֲפִי לַן אֲמַר לְהוּ נְטַרוּ לִי גְּלִימַאי אַדַּאֲתָא פְּשַׁעוּ בֵּהּ (וְאִגְּנוּב) [וְאִגְּנִיב] אֲתוֹ לְקַמֵּיהּ דְּרַב פָּפָּא חַיְּיבִינְהוּ
אֲמַרוּ לֵיהּ רַבָּנַן לְרַב פָּפָּא אַמַּאי פְּשִׁיעָה בִּבְעָלִים הִיא אִכְּסִיף לְסוֹף אִיגַּלַּאי מִילְּתָא דְּהָהוּא שַׁעְתָּא שִׁכְרָא הֲוָה קָא שָׁתֵי
הָנִיחָא לְמַאן דְּאָמַר פְּשִׁיעָה בִּבְעָלִים פָּטוּר מִשּׁוּם הָכִי אִכְּסִיף אֶלָּא לְמַאן דְּאָמַר חַיָּיב אַמַּאי אִכְּסִיף אֶלָּא הָהוּא יוֹמָא לָאו דִּידֵיהּ הֲוָה וַאֲמַרוּ לֵיהּ לְדִידֵיהּ זִיל אֲפִי לַן אַתְּ וַאֲמַר לְהוּ בְּהָהוּא אַגְרָא דְּקָא אָפֵינָא לְכוּ נְטוּרוּ גְּלִימַאי
<h2>דף פא:</h2>
עַד דַּאֲתָא אִגְּנִיב אֲתוֹ לְקַמֵּיהּ דְּרַב פָּפָּא חַיְּיבִינְהוּ אֲמַרוּ לֵיהּ רַבָּנַן לְרַב פָּפָּא הָא שְׁמִירָה בִּבְעָלִים הִיא אִכְּסִיף לְסוֹף אִיגַּלַּאי מִילְּתָא דְּהַהִיא שַׁעְתָּא שִׁכְרָא הֲוָה שָׁתֵי
הָנְהוּ בֵּי תְרֵי דַּהֲווֹ קָא מְסַגּוּ בְּאוֹרְחָא חַד אֲרִיךְ וְחַד גּוּצָא אֲרִיכָא רְכִיב חֲמָרָא וַהֲוָה לֵיהּ סְדִינָא גּוּצָא מִיכַּסֵּי סַרְבָּלָא וְקָא מְסַגֵּי בְּכַרְעֵיהּ כִּי מְטוֹ לְנַהֲרָא שַׁקְלֵיהּ לְסַרְבָּלֵיהּ וְאוֹתְבֵיהּ עִילָּוֵי חֲמָרָא וְשַׁקְלֵיהּ לִסְדִינֵיהּ דְּהָהוּא וְאִיכַּסִּי בֵּיהּ שַׁטְפוּהּ מַיָּא לִסְדִינֵיהּ
אֲתָא לְקַמֵּיהּ דְּרָבָא חַיְּיבֵיהּ אֲמַרוּ לֵיהּ רַבָּנַן לְרָבָא אַמַּאי שְׁאֵלָה בִּבְעָלִים הִיא אִכְּסִיף לְסוֹף אִיגַּלַּאי מִילְּתָא דִּבְלָא דַּעְתֵּיהּ שַׁקְלֵיהּ וּבְלָא דַּעְתֵּיהּ אוֹתְבֵיהּ
הָהוּא גַּבְרָא דְּאוֹגַר לֵיהּ חֲמָרָא לְחַבְרֵיהּ אֲמַר לֵיהּ חֲזִי לָא תֵּיזוֹל בְּאוֹרְחָא דִּנְהַר פְּקוֹד דְּאִיכָּא מַיָּא זִיל בְּאוֹרְחָא דְנַרֶשׁ דְּלֵיכָּא מַיָּא אָזֵיל בְּאוֹרְחָא דִּנְהַר פְּקוֹד וּמִית חַמְרָא כִּי אֲתָא אָמַר אִין בְּאוֹרְחָא דִּנְהַר פְּקוֹד אֲזַלִי וּמִיהוּ לֵיכָּא מַיָּא
אֲמַר לֵיהּ רָבָא מָה לֵיהּ לְשַׁקֵּר אִי בָּעֵי אֲמַר לֵיהּ אֲנָא בְּאוֹרְחָא דְנַרֶשׁ אֲזַלִי אֲמַר לֵיהּ אַבָּיֵי מָה לִי לְשַׁקֵּר בִּמְקוֹם עֵדִים לָא אָמְרִינַן
שְׁמוֹר לִי וְאָמַר לוֹ הַנַּח לְפָנַי שׁוֹמֵר חִנָּם אָמַר רַב הוּנָא אָמַר לוֹ הַנַּח לְפָנֶיךָ אֵינוֹ לֹא שׁוֹמֵר חִנָּם וְלֹא שׁוֹמֵר שָׂכָר אִיבַּעְיָא לְהוּ הַנַּח סְתָמָא מַאי תָּא שְׁמַע שְׁמוֹר לִי וְאָמַר לוֹ הַנַּח לְפָנַי שׁוֹמֵר חִנָּם הָא סְתָמָא וְלֹא כְּלוּם
אַדְּרַבָּה מִדְּאָמַר רַב הוּנָא הַנַּח לְפָנֶיךָ הוּא דְּאֵינוֹ לֹא שׁוֹמֵר חִנָּם וְלֹא שׁוֹמֵר שָׂכָר הָא סְתָמָא שׁוֹמֵר חִנָּם הָוֵי אֶלָּא מֵהָא לֵיכָּא לְמִשְׁמַע מִינַּהּ
לֵימָא כְּתַנָּאֵי אִם הִכְנִיס בִּרְשׁוּת בַּעַל חָצֵר חַיָּיב רַבִּי אוֹמֵר בְּכוּלָּם אֵינוֹ חַיָּיב עַד שֶׁיְּקַבֵּל עָלָיו בַּעַל הַבַּיִת לִשְׁמוֹר
מִמַּאי דִּלְמָא עַד כָּאן לָא קָאָמְרִי רַבָּנַן הָתָם אֶלָּא בְּחָצֵר דְּבַת נַטּוֹרֵי הִיא וְכִי קָאָמַר לֵיהּ עַיֵּיל עַיֵּיל דְּאִינְטַר לָךְ קָאָמַר לֵיהּ אֲבָל הָכָא שׁוּקָא לָאו בַּר נַטּוֹרֵי הוּא אַנַּח וְתִיב נְטַר לָךְ קָאָמַר לֵיהּ
אִי נָמֵי עַד כָּאן לָא קָאָמַר רַבִּי הָתָם אֶלָּא בַּחֲצֵירוֹ דִּלְעַיּוֹלֵי רְשׁוּתָא קָא בָעֵי לְמִשְׁקַל מִינֵּיהּ וְכִי יָהֵיב לֵיהּ רְשׁוּתָא לְעַיּוֹלֵי תִּיב וְנַטַּר לָךְ קָאָמַר לֵיהּ אֲבָל הָכָא הַנַּח וַאֲנָא מְנַטַּרְנָא קָאָמַר לֵיהּ דְּאִי סָלְקָא דַעְתָּךְ הַנַּח וְתִיב וְנַטַּר קָאָמַר לֵיהּ אִי לְאוֹתֹבֵה רְשׁוּתָא בָּעֵי לְמִשְׁקַל מִינֵּיהּ
הִלְוָהוּ עַל הַמַּשְׁכּוֹן שׁוֹמֵר שָׂכָר לֵימָא מַתְנִיתִין דְּלָא כְּרַבִּי אֱלִיעֶזֶר דְּתַנְיָא הַמַּלְוֶה אֶת חֲבֵירוֹ עַל הַמַּשְׁכּוֹן וְאָבַד הַמַּשְׁכּוֹן יִשָּׁבַע וְיִטּוֹל מְעוֹתָיו דִּבְרֵי רַבִּי אֱלִיעֶזֶר
רַבִּי עֲקִיבָא אוֹמֵר יָכוֹל לוֹמַר לוֹ כְּלוּם הִלְוִיתַנִי אֶלָּא עַל הַמַּשְׁכּוֹן אָבַד הַמַּשְׁכּוֹן אָבְדוּ מְעוֹתֶיךָ אֲבָל הִלְוָהוּ אֶלֶף זוּז בִּשְׁטָר וְהִנִּיחַ לוֹ מַשְׁכּוֹן עֲלֵיהֶם דִּבְרֵי הַכֹּל אָבַד הַמַּשְׁכּוֹן אָבְדוּ מְעוֹתָיו
אֲפִילּוּ תֵּימָא רַבִּי אֱלִיעֶזֶר וְלָא קַשְׁיָא כָּאן שֶׁמִּשְׁכְּנוֹ בִּשְׁעַת הַלְוָאָתוֹ כָּאן שֶׁמִּשְׁכְּנוֹ שֶׁלֹּא בִּשְׁעַת הַלְוָאָתוֹ
וְהָא אִידֵּי וְאִידֵּי
<h2>דף פב.</h2>
הִלְוָהוּ עַל הַמַּשְׁכּוֹן קָתָנֵי אֶלָּא לָא קַשְׁיָא כָּאן שֶׁהִלְוָהוּ מָעוֹת כָּאן שֶׁהִלְוָהוּ פֵּירוֹת
וְהָא מִדְּקָתָנֵי סֵיפָא רַבִּי יְהוּדָה אוֹמֵר הִלְוָהוּ מָעוֹת שׁוֹמֵר חִנָּם הִלְוָהוּ פֵּירוֹת שׁוֹמֵר שָׂכָר מִכְלָל דִּלְתַנָּא קַמָּא לָא שָׁנֵי לֵיהּ
כּוּלַּהּ רַבִּי יְהוּדָה הִיא וְחַסּוֹרֵי מִיחַסְּרָא וְהָכִי קָתָנֵי הִלְוָהוּ עַל הַמַּשְׁכּוֹן שׁוֹמֵר שָׂכָר בַּמֶּה דְּבָרִים אֲמוּרִים שֶׁהִלְוָהוּ פֵּירוֹת אֲבָל הִלְוָהוּ מָעוֹת שׁוֹמֵר חִנָּם שֶׁרַבִּי יְהוּדָה אוֹמֵר הִלְוָהוּ מָעוֹת שׁוֹמֵר חִנָּם הִלְוָהוּ פֵּירוֹת שׁוֹמֵר שָׂכָר
אִי הָכִי קָמָה לַהּ מַתְנִיתִין דְּלָא כְּרַבִּי עֲקִיבָא אֶלָּא מְחַוַּורְתָּא מַתְנִיתִין דְּלָא כְּרַבִּי אֱלִיעֶזֶר
לֵימָא בִּדְלָא שָׁוֵי מַשְׁכּוֹן שִׁיעוּר זוּזֵי וּבְדִשְׁמוּאֵל קָא מִיפַּלְגִי דְּאָמַר שְׁמוּאֵל הַאי מַאן דְּאוֹזְפֵיהּ אַלְפָּא זוּזֵי לְחַבְרֵיהּ וְאַנַּח לֵיהּ קַתָּא דְמַגְּלָא עִילָּוַיְיהוּ אֲבַד קַתָּא דְמַגְּלָא אֲבַדוּ אַלְפָּא זוּזֵי
אִי בִּדְלָא שָׁוֵי מַשְׁכּוֹן שִׁיעוּר זוּזֵי דְּכוּלֵּי עָלְמָא לֵית לְהוּ דִּשְׁמוּאֵל וְהָכָא בִּדְשָׁוֵי שִׁיעוּר זוּזֵי וְקָא מִיפַּלְגִי בִּדְרַבִּי יִצְחָק
דְּאָמַר רַבִּי יִצְחָק מִנַּיִן לְבַעַל חוֹב שֶׁקּוֹנֶה מַשְׁכּוֹן שֶׁנֶּאֱמַר וּלְךָ תִּהְיֶה צְדָקָה אִם אֵינוֹ קוֹנֶה מַשְׁכּוֹן צְדָקָה מְנָא לֵיהּ מִכָּאן לְבַעַל חוֹב שֶׁקּוֹנֶה מַשְׁכּוֹן
וְתִסְבְּרָא אֵימוֹר דְּאָמַר רַבִּי יִצְחָק בְּמִשְׁכְּנוֹ שֶׁלֹּא בִּשְׁעַת הַלְוָאָתוֹ אֲבָל מִשְׁכְּנוֹ בִּשְׁעַת הַלְוָאָתוֹ מִי אָמַר
אֶלָּא מִשְׁכְּנוֹ שֶׁלֹּא בִּשְׁעַת הַלְוָאָתוֹ כּוּלֵּי עָלְמָא אִית לְהוּ דְּרַבִּי יִצְחָק וְהָכָא בְּמִשְׁכְּנוֹ בִּשְׁעַת הַלְוָאָתוֹ וּבְשׁוֹמֵר אֲבֵידָה קָא מִיפַּלְגִי דְּאִיתְּמַר שׁוֹמֵר אֲבֵידָה רַבָּה אָמַר כְּשׁוֹמֵר חִנָּם רַב יוֹסֵף אָמַר כְּשׁוֹמֵר שָׂכָר
לֵימָא דְּרַב יוֹסֵף תַּנָּאֵי הִיא לָא בְּשׁוֹמֵר אֲבֵידָה דְּכוּלֵּי עָלְמָא אִית לְהוּ דְּרַב יוֹסֵף וְהָכָא
<h2>דף פב:</h2>
בְּמִלְוֶה צָרִיךְ לְמַשְׁכּוֹן קָמִיפַּלְגִי מָר סָבַר מִצְוָה קָא עָבֵיד שֶׁהִלְוָהוּ וְהָוֵי שׁוֹמֵר שָׂכָר וּמָר סָבַר לָאו מִצְוָה קָא עָבֵיד שֶׁלַּהֲנָאָתוֹ מִתְכַּוֵּין וְהָוֵי שׁוֹמֵר חִנָּם
אַבָּא שָׁאוּל אוֹמֵר מוּתָּר לָאָדָם לְהַשְׂכִּיר מַשְׁכּוֹנוֹ שֶׁל עָנִי לִהְיוֹת פּוֹחֵת וְהוֹלֵךְ: אָמַר רַב חָנָן בַּר אַמֵּי אָמַר שְׁמוּאֵל הֲלָכָה כְּאַבָּא שָׁאוּל וְאַף אַבָּא שָׁאוּל לָא אָמַר אֶלָּא בְּמַרא וּפָסָל וְקַרְדּוֹם הוֹאִיל וּנְפִישׁ אַגְרַיְיהוּ וְזוּטַר פְּחָתַיְיהוּ:
<strong><big>מַתְנִי׳</big></strong> הַמַּעֲבִיר חָבִית מִמָּקוֹם לְמָקוֹם וּשְׁבָרָהּ בֵּין שׁוֹמֵר חִנָּם בֵּין שׁוֹמֵר שָׂכָר יִשָּׁבַע רַבִּי אֱלִיעֶזֶר אוֹמֵר זֶה וְזֶה יִשָּׁבַע וְתָמֵיהַּ אֲנִי אִם יְכוֹלִין זֶה וָזֶה לִישָּׁבַע:
<strong><big>גְּמָ׳</big></strong> תָּנוּ רַבָּנַן הַמַּעֲבִיר חָבִית לַחֲבֵירוֹ מִמָּקוֹם לְמָקוֹם וּשְׁבָרָהּ בֵּין שׁוֹמֵר חִנָּם בֵּין שׁוֹמֵר שָׂכָר יִשָּׁבַע דִּבְרֵי רַבִּי מֵאִיר רַבִּי יְהוּדָה אוֹמֵר שׁוֹמֵר חִנָּם יִשָּׁבַע נוֹשֵׂא שָׂכָר יְשַׁלֵּם: רַבִּי אֱלִיעֶזֶר אוֹמֵר זֶה וְזֶה יִשָּׁבַע וְתָמֵיהַּ אֲנִי אִם יְכוֹלִין זֶה וָזֶה לִישָּׁבַע:
לְמֵימְרָא דְּסָבַר רַבִּי מֵאִיר נִתְקַל לָאו פּוֹשֵׁעַ הוּא וְהָתַנְיָא נִשְׁבְּרָה כַּדּוֹ וְלֹא סִילְּקָהּ נָפְלָה גְּמַלּוֹ וְלֹא הֶעֱמִידָהּ רַבִּי מֵאִיר מְחַיֵּיב בְּהֶיזֵּיקָן וַחֲכָמִים אוֹמְרִים פָּטוּר מִדִּינֵי אָדָם וְחַיָּיב בְּדִינֵי שָׁמַיִם וְקַיְימָא לַן דִּבְנִתְקַל פּוֹשֵׁעַ פְּלִיגִי
אָמַר רַבִּי אֶלְעָזָר תִּבְרַהּ מִי שֶׁשָּׁנָה זוֹ לֹא שָׁנָה זוֹ וַאֲתָא רַבִּי יְהוּדָה לְמֵימַר שׁוֹמֵר חִנָּם יִשָּׁבַע נוֹשֵׂא שָׂכָר יְשַׁלֵּם הַאי כִּי דִינֵיהּ וְהַאי כִּי דִינֵיהּ וַאֲתָא רַבִּי אֱלִיעֶזֶר לְמֵימַר אִין גְּמָרָא כְּרַבִּי מֵאִיר וּמִיהוּ תָּמֵיהַּ אֲנִי אִם יְכוֹלִין זֶה וָזֶה לִישָּׁבַע
בִּשְׁלָמָא שׁוֹמֵר חִנָּם מִשְׁתְּבַע דְּלָא פְּשַׁע בַּהּ אֶלָּא שׁוֹמֵר שָׂכָר אַמַּאי מִשְׁתְּבַע כִּי לָא פְּשַׁע נָמֵי שַׁלּוֹמֵי בָּעֵי וַאֲפִילּוּ שׁוֹמֵר חִנָּם נָמֵי הָתִינַח בִּמְקוֹם מִדְרוֹן שֶׁלֹּא בִּמְקוֹם מִדְרוֹן מִי מָצֵי מִשְׁתְּבַע דְּלָא פְּשַׁע בַּהּ
<h2>דף פג.</h2>
וַאֲפִילּוּ בִּמְקוֹם מִדְרוֹן נָמֵי הֲתִינַח הֵיכָא דְּלֵיכָּא רְאָיָה אֲבָל הֵיכָא דְּאִיכָּא רְאָיָה נַיְתֵי רְאָיָה וְנִפְּטַר דְּתַנְיָא אִיסִי בֶּן יְהוּדָה אוֹמֵר אֵין רֹאֶה שְׁבֻעַת ה׳ תִּהְיֶה בֵּין שְׁנֵיהֶם הָא יֵשׁ רוֹאֶה יָבִיא רְאָיָה וְיִפָּטֵר
וְרַבִּי חִיָּיא בַּר אַבָּא אָמַר רַבִּי יוֹחָנָן שְׁבוּעָה זוֹ תַּקָּנַת חֲכָמִים הִיא שֶׁאִם אִי אַתָּה אוֹמֵר כֵּן אֵין לְךָ אָדָם הַמַּעֲבִיר חָבִית לַחֲבֵירוֹ מִמָּקוֹם לְמָקוֹם
הֵיכִי מִשְׁתְּבַע אָמַר רָבָא שְׁבוּעָה שֶׁלֹּא בְּכַוּוֹנָה שְׁבַרְתִּיהָ וַאֲתָא רַבִּי יְהוּדָה לְמֵימַר שׁוֹמֵר חִנָּם יִשָּׁבַע נוֹשֵׂא שָׂכָר יְשַׁלֵּם הַאי כְּדִינֵיהּ וְהַאי כְּדִינֵיהּ וַאֲתָא רַבִּי אֶלְעָזָר לְמֵימַר אִין גְּמָרָא כְּרַבִּי מֵאִיר וּמִיהוּ תָּמֵיהַּ אֲנִי אִם יְכוֹלִים זֶה וָזֶה לִישָּׁבַע
בִּשְׁלָמָא שׁוֹמֵר חִנָּם מִשְׁתְּבַע שֶׁלֹּא פָּשַׁע בָּהּ אֶלָּא שׁוֹמֵר שָׂכָר אַמַּאי מִשְׁתְּבַע כִּי לָא פְּשַׁע נָמֵי בָּעֵי שַׁלּוֹמֵי וַאֲפִילּוּ שׁוֹמֵר חִנָּם נָמֵי הָא תִּינַח בִּמְקוֹם מִדְרוֹן שֶׁלֹּא בִּמְקוֹם מִדְרוֹן מִי מָצֵי מִשְׁתְּבַע שֶׁלֹּא פָּשַׁע
וַאֲפִילּוּ בִּמְקוֹם מִדְרוֹן נָמֵי הָא תִּינַח הֵיכָא דְּלֵיכָּא רְאָיָה הֵיכָא דְּאִיכָּא רְאָיָה נַיְתֵי רְאָיָה וְיִפָּטֵר דְּתַנְיָא אִיסִי בֶּן יְהוּדָה אוֹמֵר אֵין רֹאֶה שְׁבֻעַת ה׳ תִּהְיֶה בֵּין שְׁנֵיהֶם הָא יֵשׁ רוֹאֶה יָבִיא רְאָיָה וְיִפָּטֵר
הָהוּא גַּבְרָא דַּהֲוָה קָא מְעַבַּר חָבִיתָא דְחַמְרָא בְּרִיסְתְּקָא דְמָחוֹזָא וְתַבְרַהּ בְּזִיזָא דְמָחוֹזָא אֲתָא לְקַמֵּיהּ דְּרָבָא אֲמַר לֵיהּ רִיסְתְּקָא דְמָחוֹזָא שְׁכִיחִי בַּהּ אִינָשֵׁי זִיל אַיְיתִי רְאָיָה וְאִיפְּטַר אֲמַר לֵיהּ רַב יוֹסֵף בְּרֵיהּ כְּמַאן כְּאִיסִי אֲמַר לֵיהּ אִין כְּאִיסִי וּסְבִירָא לַן כְּווֹתֵיהּ
הָהוּא גַּבְרָא דַּאֲמַר לֵיהּ לְחַבְרֵיהּ זִיל זְבֵין לִי אַרְבַּע מְאָה דַּנֵּי חַמְרָא אֲזַל זְבַן לֵיהּ לְסוֹף אֲתָא לְקַמֵּיהּ אֲמַר לֵיהּ זְבִינֵי לָךְ אַרְבַּע מְאָה דַּנֵּי חַמְרָא וּתְקִיפוּ לְהוּ
אֲתָא לְקַמֵּיהּ דְּרָבָא אֲמַר לֵיהּ אַרְבַּע מְאָה דַּנֵּי חַמְרָא תְּקִיפִי קָלָא אִית לַהּ לְמִילְּתָא זִיל אַיְיתִי רְאָיָה דְּמֵעִיקָּרָא כִּי מְזַבְּנַתְּ לְהוּ חַמְרָא מְעַלְּיָא הֲוָה וְאִיפְּטַר אֲמַר לֵיהּ רַב יוֹסֵף בְּרֵיהּ כְּמַאן כְּאִיסִי אֲמַר לֵיהּ אִין כְּאִיסִי וּסְבִירָא לַן כְּווֹתֵיהּ
אַתְקֵין רַב חִיָּיא בַּר יוֹסֵף בְּסִיכְרָא הָנֵי דְּדָרוּ בְּאַגְרָא וְאִיתְּבַר נְשַׁלֵּם פַּלְגָא מַאי טַעְמָא נְפִישׁ לְחַד וְזוּטַר לִתְרֵי קָרוֹב לְאוֹנֶס וְקָרוֹב לִפְשִׁיעָה בְּדִיגְלָא מְשַׁלֵּם כּוּלַּהּ
רַבָּה בַּר בַּר חָנָן תְּבַרוּ לֵיהּ הָנְהוּ שָׁקוֹלָאֵי חָבִיתָא דְחַמְרָא שְׁקַל לִגְלִימַיְיהוּ אֲתוֹ אֲמַרוּ לְרַב אֲמַר לֵיהּ הַב לְהוּ גְּלִימַיְיהוּ אֲמַר לֵיהּ דִּינָא הָכִי אֲמַר לֵיהּ אִין לְמַעַן תֵּלֵךְ בְּדֶרֶךְ טוֹבִים יְהַיב לְהוּ גְּלִימַיְיהוּ אֲמַרוּ לֵיהּ עַנְיֵי אֲנַן וְטָרְחִינַן כּוּלֵּהּ יוֹמָא וְכָפֵינַן וְלֵית לַן מִידֵּי אֲמַר לֵיהּ זִיל הַב אַגְרַיְיהוּ אֲמַר לֵיהּ דִּינָא הָכִי אֲמַר לֵיהּ אִין וְאׇרְחוֹת צַדִּיקִים תִּשְׁמֹר
<strong><big>הֲדַרַן עֲלָךְ הַשּׂוֹכֵר אֶת הָאוּמָּנִין </big></strong>
מַתְנִי׳ <strong><big>הַשּׂוֹכֵר</big></strong> אֶת הַפּוֹעֲלִים וְאָמַר לָהֶם לְהַשְׁכִּים וּלְהַעֲרִיב מָקוֹם שֶׁנָּהֲגוּ שֶׁלֹּא לְהַשְׁכִּים וְשֶׁלֹּא לְהַעֲרִיב אֵינוֹ רַשַּׁאי לְכוֹפָן מָקוֹם שֶׁנָּהֲגוּ לָזוּן יָזוּן לְסַפֵּק בִּמְתִיקָה יְסַפֵּק הַכֹּל כְּמִנְהַג הַמְּדִינָה
מַעֲשֶׂה בְּרַבִּי יוֹחָנָן בֶּן מַתְיָא שֶׁאָמַר לִבְנוֹ צֵא שְׂכוֹר לָנוּ פּוֹעֲלִין הָלַךְ וּפָסַק לָהֶם מְזוֹנוֹת
וּכְשֶׁבָּא אֵצֶל אָבִיו אָמַר לוֹ בְּנִי אֲפִילּוּ אִם אַתָּה עוֹשֶׂה לָהֶם כִּסְעוּדַת שְׁלֹמֹה בִּשְׁעָתוֹ לֹא יָצָאתָ יְדֵי חוֹבָתְךָ עִמָּהֶן שֶׁהֵן בְּנֵי אַבְרָהָם יִצְחָק וְיַעֲקֹב אֶלָּא עַד שֶׁלֹּא יַתְחִילוּ בִּמְלָאכָה צֵא וֶאֱמוֹר לָהֶם עַל מְנָת שֶׁאֵין לָכֶם עָלַי אֶלָּא פַּת וְקִטְנִית בִּלְבָד רַבָּן שִׁמְעוֹן בֶּן גַּמְלִיאֵל אוֹמֵר לֹא הָיָה צָרִיךְ לוֹמַר הַכֹּל כְּמִנְהַג הַמְּדִינָה:
<strong><big>גְּמָ׳</big></strong> פְּשִׁיטָא לָא צְרִיכָא דִּטְפָא לְהוּ אַאַגְרַיְיהוּ מַהוּ דְּתֵימָא אֲמַר לְהוּ הָא דִּטְפַאי לְכוּ אַאַגְרַיְיכוּ אַדַּעְתָּא דְּמַקְדְּמִיתוּ וּמְחַשְּׁכִיתוּ בַּהֲדַאי קָא מַשְׁמַע לַן דַּאֲמַרוּ לֵיהּ הַאי דִּטְפֵת לַן אַדַּעְתָּא דְּעָבְדִינַן לָךְ עֲבִידְתָּא שַׁפִּירְתָּא
אָמַר רֵישׁ לָקִישׁ
<h2>דף פג:</h2>
פּוֹעֵל בִּכְנִיסָתוֹ מִשֶּׁלּוֹ בִּיצִיאָתוֹ מִשֶּׁל בַּעַל הַבַּיִת שֶׁנֶּאֱמַר תִּזְרַח הַשֶּׁמֶשׁ יֵאָסֵפוּן וְאֶל מְעוֹנֹתָם יִרְבָּצוּן יֵצֵא אָדָם לְפׇעֳלוֹ וְלַעֲבֹדָתוֹ עֲדֵי עָרֶב
וְלִיחְזֵי הֵיכִי נְהִיגִי בְּעִיר חֲדָשָׁה וְנִיחְזֵי מֵהֵיכָא קָא אָתוּ בְּנָקוֹטָאֵי אִיבָּעֵית אֵימָא דְּאָמַר לְהוּ דְּאָגְרִיתוּ לִי כְּפוֹעֵל דְּאוֹרָיְיתָא
דָּרֵשׁ רַבִּי זֵירָא וְאָמְרִי לַהּ תָּנֵי רַב יוֹסֵף מַאי דִּכְתִיב תָּשֶׁת חֹשֶׁךְ וִיהִי לָיְלָה בּוֹ תִרְמֹשׂ כׇּל חַיְתוֹ יָעַר תָּשֶׁת חֹשֶׁךְ וִיהִי לָיְלָה זֶה הָעוֹלָם הַזֶּה שֶׁדּוֹמֶה לְלַיְלָה בּוֹ תִרְמֹשׂ כׇּל חַיְתוֹ יָעַר אֵלּוּ רְשָׁעִים שֶׁבּוֹ שֶׁדּוֹמִין לְחַיָּה שֶׁבַּיַּעַר
תִּזְרַח הַשֶּׁמֶשׁ יֵאָסֵפוּן וְאֶל מְעוֹנֹתָם יִרְבָּצוּן תִּזְרַח הַשֶּׁמֶשׁ לַצַּדִּיקִים יֵאָסֵפוּן רְשָׁעִים לְגֵיהִנָּם וְאֶל מְעוֹנֹתָם יִרְבָּצוּן אֵין לָךְ כׇּל צַדִּיק וְצַדִּיק שֶׁאֵין לוֹ מָדוֹר לְפִי כְבוֹדוֹ יֵצֵא אָדָם לְפׇעֳלוֹ יֵצְאוּ צַדִּיקִים לְקַבֵּל שְׂכָרָן וְלַעֲבֹדָתוֹ עֲדֵי עָרֶב בְּמִי שֶׁהִשְׁלִים עֲבוֹדָתוֹ עֲדֵי עָרֶב
רַבִּי אֶלְעָזָר בְּרַבִּי שִׁמְעוֹן אַשְׁכַּח לְהָהוּא פַּרְהַגְוָנָא דְּקָא תָפֵיס גַּנָּבֵי אֲמַר לֵיהּ הֵיכִי יָכְלַתְּ לְהוּ לָאו כְּחֵיוָתָא מְתִילִי דִּכְתִיב בּוֹ תִרְמֹשׂ כׇּל חַיְתוֹ יָעַר אִיכָּא דְּאָמְרִי מֵהַאי קְרָא קָאָמַר לֵיהּ יֶאֱרֹב בַּמִּסְתָּר כְּאַרְיֵה בְסֻכֹּה דִּלְמָא שָׁקְלַתְּ צַדִּיקֵי וְשָׁבְקַתְּ רַשִּׁיעֵי
אֲמַר לֵיהּ וּמַאי אֶעֱבֵיד הַרְמָנָא דְמַלְכָּא הוּא אֲמַר תָּא אַגְמְרָךְ הֵיכִי תַּעֲבֵיד עוּל בְּאַרְבַּע שָׁעֵי לְחָנוּתָא כִּי חָזֵית אִינִישׁ דְּקָא שָׁתֵי חַמְרָא וְקָא נָקֵיט כָּסָא בִּידֵיהּ וְקָא מְנַמְנֵם שְׁאוֹל עִילָּוֵיהּ
אִי צוּרְבָּא מֵרַבָּנַן הוּא וְנָיֵים אקַדּוֹמֵי קַדֵּים לְגִרְסֵיהּ אִי פּוֹעֵל הוּא קָדֵים קָא עָבֵיד עֲבִידְתֵּיהּ וְאִי עֲבִידְתֵּיהּ בְּלֵילְיָא רַדּוֹדֵי רַדֵּיד וְאִי לָא גַּנָּבָא הוּא וְתִפְסֵיהּ
אִישְׁתְּמַע מִילְּתָא בֵּי מַלְכָּא אֲמַרוּ קַרְיָינָא דְאִיגַּרְתָּא אִיהוּ לֶיהֱוֵי פַּרְוַנְקָא אַתְיוּהּ לְרַבִּי אֶלְעָזָר בְּרַבִּי שִׁמְעוֹן וְקָא תָפֵיס גַּנָּבֵי וְאָזֵיל שְׁלַח לֵיהּ רַבִּי יְהוֹשֻׁעַ בֶּן קׇרְחָה חוֹמֶץ בֶּן יַיִן עַד מָתַי אַתָּה מוֹסֵר עַמּוֹ שֶׁל אֱלֹהֵינוּ לַהֲרִיגָה
שְׁלַח לֵיהּ קוֹצִים אֲנִי מְכַלֶּה מִן הַכֶּרֶם שְׁלַח לֵיהּ יָבֹא בַּעַל הַכֶּרֶם וִיכַלֶּה אֶת קוֹצָיו יוֹמָא חַד פְּגַע בֵּיהּ הָהוּא כּוֹבֵס קַרְיֵיהּ חוֹמֶץ בֶּן יַיִן אָמַר מִדַּחֲצִיף כּוּלֵּי הַאי שְׁמַע מִינַּהּ רַשִּׁיעָא הוּא אֲמַר לְהוּ תִּפְסוּהּ תַּפְסוּהּ
לְבָתַר דְּנָח דַּעְתֵּיהּ אֲזַל בָּתְרֵיהּ לְפָרוֹקֵיהּ וְלָא מָצֵי קָרֵי עֲלֵיהּ שֹׁמֵר פִּיו וּלְשׁוֹנוֹ שֹׁמֵר מִצָּרוֹת נַפְשׁוֹ זַקְפוּהּ קָם תּוּתֵי זְקִיפָא וְקָא בָכֵי אֲמַרוּ לֵיהּ רַבִּי אַל יֵרַע בְּעֵינֶיךָ שֶׁהוּא וּבְנוֹ בָּעֲלוּ נַעֲרָה מְאוֹרָסָה בְּיוֹם הַכִּפּוּרִים
הִנִּיחַ יָדוֹ עַל בְּנֵי מֵעָיו אָמַר שִׂישׂוּ בְּנֵי מֵעַי שִׂישׂוּ וּמָה סְפֵיקוֹת שֶׁלָּכֶם כָּךְ וַדָּאוֹת שֶׁלָּכֶם עַל אַחַת כַּמָּה וְכַמָּה מוּבְטָח אֲנִי בָּכֶם שֶׁאֵין רִמָּה וְתוֹלֵעָה שׁוֹלֶטֶת בָּכֶם
וַאֲפִילּוּ הָכִי לָא מְיַיתְּבָא דַּעְתֵּיהּ אַשְׁקְיוּהּ סַמָּא דְשִׁינְתָּא וְעַיְּילוּהּ לְבֵיתָא דְשֵׁישָׁא וּקְרַעוּ לִכְרֵיסֵיהּ הֲווֹ מַפְּקִי מִינֵּיהּ דִּיקּוּלֵי דִּיקּוּלֵי דְּתַרְבָּא וּמוֹתְבִי בְּשִׁמְשָׁא בְּתַמּוּז וְאָב וְלָא מַסְרְחִי
כל תרבא נמי לא סריח כל תרבא לא סריח שורייקי סומקי מסריח הכא אף על גב דאיתא שורייקי סומקי לא מסריח קרי אנפשיה אף בשרי ישכן לבטח
וְאַף רַבִּי יִשְׁמָעֵאל בְּרַבִּי יוֹסֵי מְטָא
<h2>דף פד.</h2>
כִּי הַאי מַעֲשֶׂה לִידֵיהּ פְּגַע בֵּיהּ אֵלִיָּהוּ
אֲמַר לֵיהּ עַד מָתַי אַתָּה מוֹסֵר עַמּוֹ שֶׁל אֱלֹהֵינוּ לַהֲרִיגָה אֲמַר לֵיהּ מַאי אֶעֱבֵיד הַרְמָנָא דְמַלְכָּא הוּא אֲמַר לֵיהּ אֲבוּךְ עֲרַק לְאַסְיָא אַתְּ עֲרוֹק לְלוּדְקִיָּא
כִּי הֲווֹ מִקַּלְעִי רַבִּי יִשְׁמָעֵאל בְּרַבִּי יוֹסֵי וְרַבִּי אֶלְעָזָר בְּרַבִּי שִׁמְעוֹן בַּהֲדֵי הֲדָדֵי הֲוָה עָיֵיל בַּקְרָא דְתוֹרֵי בֵּינַיְיהוּ וְלָא הֲוָה נָגְעָה בְּהוּ
אֲמַרָה לְהוּ הָהִיא מַטְרוֹנִיתָא בְּנֵיכֶם אֵינָם שֶׁלָּכֶם אֲמַרוּ לַהּ שֶׁלָּהֶן גָּדוֹל מִשֶּׁלָּנוּ כׇּל שֶׁכֵּן אִיכָּא דְאָמְרִי הָכִי אֲמַרוּ לַהּ כִּי כָאִישׁ גְּבוּרָתוֹ אִיכָּא דְאָמְרִי הָכִי אֲמַרוּ לַהּ אַהֲבָה דּוֹחֶקֶת אֶת הַבָּשָׂר
וּלְמָה לְהוּ לְאַהְדּוֹרֵי לַהּ וְהָא כְּתִיב אַל תַּעַן כְּסִיל כְּאִוַּלְתּוֹ שֶׁלֹּא לְהוֹצִיא לַעַז עַל בְּנֵיהֶם
אָמַר רַבִּי יוֹחָנָן אֵיבְרֵיהּ דְּרַבִּי יִשְׁמָעֵאל [בְּרַבִּי יוֹסֵי] כְּחֵמֶת בַּת תֵּשַׁע קַבִּין אָמַר רַב פָּפָּא אִיבְרֵיהּ דְּרַבִּי יוֹחָנָן כְּחֵמֶת בַּת חֲמֵשֶׁת קַבִּין וְאָמְרִי לַהּ בַּת שְׁלֹשֶׁת קַבִּין דְּרַב פָּפָּא גּוּפֵיהּ כִּי דְקוּרֵי דְּהַרְפְּנָאֵי
אָמַר רַבִּי יוֹחָנָן אֲנָא אִשְׁתַּיַּירִי מִשַּׁפִּירֵי יְרוּשָׁלַיִם הַאי מַאן דְּבָעֵי מִחְזֵי שׁוּפְרֵיהּ דְּרַבִּי יוֹחָנָן נַיְיתֵי כָּסָא דְכַסְפָּא מִבֵּי סִלְקֵי וּנְמַלְּיֵיהּ פַּרְצִידַיָּא דְּרוּמָּנָא סוּמָּקָא וְנַהְדַּר לֵיהּ כְּלִילָא דְּוַורְדָּא סוּמָּקָא לְפוּמֵּיהּ וְנוֹתְבֵיהּ בֵּין שִׁמְשָׁא לְטוּלָּא (הָהוּא) [הָנְהוּ] זַהֲרוּרֵי מֵעֵין שׁוּפְרֵיהּ דְּרַבִּי יוֹחָנָן
אִינִי וְהָאָמַר מָר שׁוּפְרֵיהּ דְּרַב כָּהֲנָא מֵעֵין שׁוּפְרֵיהּ דְּרַבִּי אֲבָהוּ שׁוּפְרֵיהּ דְּרַבִּי אֲבָהוּ מֵעֵין שׁוּפְרֵיהּ דְּיַעֲקֹב אָבִינוּ שׁוּפְרֵיהּ דְּיַעֲקֹב אָבִינוּ מֵעֵין שׁוּפְרֵיהּ דְּאָדָם הָרִאשׁוֹן וְאִילּוּ רַבִּי יוֹחָנָן לָא קָא חָשֵׁיב לֵיהּ שָׁאנֵי רַבִּי יוֹחָנָן דְּהַדְרַת פָּנִים לָא הַוְיָא לֵיהּ
רַבִּי יוֹחָנָן הֲוָה אָזֵיל וְיָתֵיב אַשַּׁעֲרֵי טְבִילָה אֲמַר כִּי סָלְקָן בְּנוֹת יִשְׂרָאֵל מִטְּבִילַת מִצְוָה לִפְגְּעוּ בִּי כִּי הֵיכִי דְּלֶהֱווֹ לְהוּ בְּנֵי שַׁפִּירֵי כְּווֹתִי גְּמִירִי אוֹרָיְיתָא כְּווֹתִי
אֲמַרוּ לֵיהּ רַבָּנַן לָא מִסְתְּפֵי מָר מֵעֵינָא בִּישָׁא אֲמַר לְהוּ אֲנָא מִזַּרְעָא דְּיוֹסֵף קָאָתֵינָא דְּלָא שָׁלְטָא בֵּיהּ עֵינָא בִּישָׁא דִּכְתִיב בֵּן פֹּרָת יוֹסֵף בֵּן פֹּרָת עֲלֵי עָיִן וְאָמַר רַבִּי אֲבָהוּ אַל תִּקְרֵי עֲלֵי עָיִן אֶלָּא עוֹלֵי עָיִן
רַבִּי יוֹסֵי בַּר חֲנִינָא אֲמַר מֵהָכָא וְיִדְגּוּ לָרֹב בְּקֶרֶב הָאָרֶץ מָה דָּגִים שֶׁבַּיָּם מַיִם מְכַסִּים אוֹתָם וְאֵין הָעַיִן שׁוֹלֶטֶת בָּהֶן אַף זַרְעוֹ שֶׁל יוֹסֵף אֵין הָעַיִן שׁוֹלֶטֶת בָּהֶן
יוֹמָא חַד הֲוָה קָא סָחֵי רַבִּי יוֹחָנָן בְּיַרְדְּנָא חַזְיֵיהּ רֵישׁ לָקִישׁ וּשְׁוַור לְיַרְדְּנָא אַבָּתְרֵיהּ אֲמַר לֵיהּ חֵילָךְ לְאוֹרָיְיתָא אֲמַר לֵיהּ שׁוּפְרָךְ לְנָשֵׁי אֲמַר לֵיהּ אִי הָדְרַתְּ בָּךְ יָהֵיבְנָא לָךְ אֲחוֹתִי דְּשַׁפִּירָא מִינַּאי קַבֵּיל עֲלֵיהּ בָּעֵי לְמִיהְדַּר לְאֵתוֹיֵי מָאנֵיהּ וְלָא מָצֵי הָדַר
אַקְרְיֵיהּ וְאַתְנְיֵיהּ וְשַׁוְּיֵיהּ גַּבְרָא רַבָּא יוֹמָא חַד הֲווֹ מִפַּלְגִי בֵּי מִדְרְשָׁא הַסַּיִיף וְהַסַּכִּין וְהַפִּגְיוֹן וְהָרוֹמַח וּמַגַּל יָד וּמַגַּל קָצִיר מֵאֵימָתַי מְקַבְּלִין טוּמְאָה מִשְּׁעַת גְּמַר מְלַאכְתָּן
וּמֵאֵימָתַי גְּמַר מְלַאכְתָּן רַבִּי יוֹחָנָן אוֹמֵר מִשֶּׁיְּצָרְפֵם בַּכִּבְשָׁן רֵישׁ לָקִישׁ אָמַר מִשֶּׁיְּצַחְצְחֵן בְּמַיִם אֲמַר לֵיהּ לִסְטָאָה בְּלִסְטְיוּתֵיהּ יָדַע אֲמַר לֵיהּ וּמַאי אַהֲנֵית לִי הָתָם רַבִּי קָרוּ לִי הָכָא רַבִּי קָרוּ לִי אֲמַר לֵיהּ אַהֲנַאי לָךְ דַּאֲקָרְבִינָּךְ תַּחַת כַּנְפֵי הַשְּׁכִינָה
חֲלַשׁ דַּעְתֵּיהּ דְּרַבִּי יוֹחָנָן חֲלַשׁ רֵישׁ לָקִישׁ אֲתַאי אֲחָתֵיהּ קָא בָכְיָא אֲמַרָה לֵיהּ עֲשֵׂה בִּשְׁבִיל בָּנַי אֲמַר לַהּ עׇזְבָה יְתֹמֶיךָ אֲנִי אֲחַיֶּה עֲשֵׂה בִּשְׁבִיל אַלְמְנוּתִי אֲמַר לַהּ וְאַלְמְנוֹתֶיךָ עָלַי תִּבְטָחוּ
נָח נַפְשֵׁיהּ דְּרַבִּי שִׁמְעוֹן בֶּן לָקִישׁ וַהֲוָה קָא מִצְטַעַר רַבִּי יוֹחָנָן בָּתְרֵיהּ טוּבָא אֲמַרוּ רַבָּנַן מַאן לֵיזִיל לְיַתֹּבֵיהּ לְדַעְתֵּיהּ נֵיזִיל רַבִּי אֶלְעָזָר בֶּן פְּדָת דִּמְחַדְּדָין שְׁמַעְתָּתֵיהּ
אֲזַל יְתֵיב קַמֵּיהּ כֹּל מִילְּתָא דַּהֲוָה אָמַר רַבִּי יוֹחָנָן אֲמַר לֵיהּ תַּנְיָא דִּמְסַיְּיעָא לָךְ אֲמַר אַתְּ כְּבַר לְקִישָׁא בַּר לְקִישָׁא כִּי הֲוָה אָמֵינָא מִילְּתָא הֲוָה מַקְשֵׁי לִי עֶשְׂרִין וְאַרְבַּע קוּשְׁיָיתָא וּמְפָרְקִינָא לֵיהּ עֶשְׂרִין וְאַרְבְּעָה פֵּרוּקֵי וּמִמֵּילָא רָוְוחָא שְׁמַעְתָּא וְאַתְּ אָמְרַתְּ תַּנְיָא דִּמְסַיַּיע לָךְ אַטּוּ לָא יָדַעְנָא דְּשַׁפִּיר קָאָמֵינָא
הֲוָה קָא אָזֵיל וְקָרַע מָאנֵיהּ וְקָא בָכֵי וְאָמַר הֵיכָא אַתְּ בַּר לָקִישָׁא הֵיכָא אַתְּ בַּר לָקִישָׁא וַהֲוָה קָא צָוַח עַד דְּשָׁף דַּעְתֵּיהּ מִינֵּיהּ בְּעוֹ רַבָּנַן רַחֲמֵי עֲלֵיהּ וְנָח נַפְשֵׁיהּ
<h2>דף פד:</h2>
וַאֲפִילּוּ הָכִי לָא סְמַךְ רַבִּי אֶלְעָזָר בְּרַבִּי שִׁמְעוֹן אַדַּעְתֵּיהּ קַבֵּיל עֲלֵיהּ יִסּוּרֵי בְּאוּרְתָּא הֲווֹ מָיְיכִי לֵיהּ שִׁיתִּין נַמְטֵי לְצַפְרָא נָגְדִי מִתּוּתֵיהּ שִׁיתִּין מְשִׁיכְלֵי דְּמָא וְכִיבָא
לִמְחַר עֲבַדָה לֵיהּ דְּבֵיתְהוּ שִׁיתִּין מִינֵי לַפְדָּא וְאָכֵיל לְהוּ וּבָרֵי וְלָא הֲוָת שָׁבְקָא לֵיהּ דְּבֵיתְהוּ לְמִיפַּק לְבֵי מִדְרְשָׁא כִּי הֵיכִי דְּלָא לִדְחֲקוּהוּ רַבָּנַן
בְּאוּרְתָּא אֲמַר לְהוּ אַחַיי וְרֵעַי בּוֹאוּ בְּצַפְרָא אֲמַר לְהוּ זִילוּ מִפְּנֵי בִּיטּוּל תּוֹרָה יוֹמָא חַד שְׁמַעָה דְּבֵיתְהוּ אֲמַרָה לֵיהּ אַתְּ קָא מַיְיתֵית לְהוּ עִילָּוָיךְ כִּלִּיתָ מָמוֹן שֶׁל בֵּית אַבָּא אִימְּרַדָה אֲזַלָה לְבֵית נָשָׁא
סְלִיקוּ וַאֲתוֹ הָנָךְ [שִׁיתִּין] סָפוֹנָאֵי עֲיַילוּ לֵיהּ שִׁיתִּין עַבְדֵי כִּי נְקִיטִי שִׁיתִּין אַרְנָקֵי וַעֲבַדוּ לֵיהּ שִׁיתִּין מִינֵי לַפְדָּא וְאָכֵיל לְהוּ
יוֹמָא חַד אֲמַרָה לַהּ לְבַרְתַּהּ זִילִי בְּקַי בַּאֲבוּךְ מַאי קָא עָבֵיד הָאִידָּנָא אָתְיָא אֲמַר לַהּ זִילִי אֱמַרִי לְאִימִּיךְ שֶׁלָּנוּ גָּדוֹל מִשֶּׁלָּהֶם קָרֵי אַנַּפְשֵׁיהּ הָיְתָה כׇּאֳנִיּוֹת סוֹחֵר מִמֶּרְחָק תָּבִיא לַחְמָהּ אֲכַל וּשְׁתִי וּבְרִי נְפַק לְבֵי מִדְרְשָׁא
אַיְיתוֹ לְקַמֵּיהּ שִׁיתִּין מִינֵי דְּמָא טַהֲרִינְהוּ הֲוָה קָא מְרַנְּנִי רַבָּנַן וְאָמְרִי סָלְקָא דַעְתָּךְ לֵית בְּהוּ חַד סָפֵק אָמַר לְהוּ אִם כְּמוֹתִי הוּא יִהְיוּ כּוּלָּם זְכָרִים וְאִם לָאו תְּהֵא נְקֵבָה אַחַת בֵּינֵיהֶם הָיוּ כּוּלָּם זְכָרִים וְאַסִּיקוּ לְהוּ רַבִּי אֶלְעָזָר עַל שְׁמֵיהּ
תַּנְיָא אָמַר רַבִּי כַּמָּה פְּרִיָּה וּרְבִיָּה בִּיטְּלָה רְשָׁעָה זוֹ מִיִּשְׂרָאֵל
כִּי הֲוָה קָא נָיְחָא נַפְשֵׁיהּ אֲמַר לַהּ לִדְבֵיתְהוּ יָדַעְנָא בִּדְרַבָּנַן דִּרְתִיחִי עֲלַי וְלָא מִיעַסְקִי בִּי שַׁפִּיר אַוגְנְיַן בְּעִילִּיתַאי וְלָא תִּדְחֲלִין מִינַּאי אָמַר רַבִּי שְׁמוּאֵל בַּר נַחְמָנִי אִישְׁתַּעְיָא לִי אִימֵּיהּ דְּרַבִּי יוֹנָתָן דְּאִישְׁתַּעְיָא לַהּ דְּבֵיתְהוּ דְּרַבִּי אֶלְעָזָר בְּרַבִּי שִׁמְעוֹן לָא פָּחוֹת מִתַּמְנֵי סְרֵי וְלָא טְפֵי מֵעֶשְׂרִין וּתְרֵין שְׁנִין אַוגְנֵיתֵיהּ בְּעִילִּיתָא
כִּי הֲוָה סָלְיקָנָא מְעַיְּנָנָא לֵיהּ בְּמַזְיֵיהּ כִּי הֲוָה מִשְׁתַּמְטָא בִּינִיתָא מִינֵּיהּ הֲוָה אָתֵי דְּמָא יוֹמָא חַד חֲזַאי רִיחְשָׁא דְּקָא נָפֵיק מֵאוּנֵּיהּ חֲלַשׁ דַּעְתַּאי אִיתְחֲזִי לִי בְּחֶלְמָא אֲמַר לִי לָא מִידֵּי הוּא יוֹמָא חַד שָׁמְעִי בְּזִלוּתָא דְּצוּרְבָּא מֵרַבָּנַן וְלָא מַחַאי כִּדְבָעֵי לִי
כִּי הֲווֹ אָתוּ בֵּי תְרֵי לְדִינָא הֲווֹ קָיְימִי אַבָּבָא אָמַר מָר מִילְּתֵיהּ וּמַר מִילְּתֵיהּ נָפֵיק קָלָא מֵעִילִּיתֵיהּ וְאָמַר אִישׁ פְּלוֹנִי אַתָּה חַיָּיב אִישׁ פְּלוֹנִי אַתָּה זַכַּאי יוֹמָא חַד הֲוָה קָא מִינַּצְיָא דְּבֵיתְהוּ בַּהֲדֵי שִׁבָבְתָּא אֲמַרָה לַהּ תְּהֵא כְּבַעֲלַהּ שֶׁלֹּא נִיתַּן לִקְבוּרָה אָמְרִי רַבָּנַן כּוּלֵּי הַאי וַדַּאי לָאו אוֹרַח אַרְעָא
אִיכָּא דְּאָמְרִי רַבִּי שִׁמְעוֹן בֶּן יוֹחַאי אִיתְחֲזַאי לְהוּ בְּחֶלְמָא אֲמַר לְהוּ פְּרֵידָה אַחַת יֵשׁ לִי בֵּינֵיכֶם וְאִי אַתֶּם רוֹצִים לַהֲבִיאָהּ אֶצְלִי אֲזוּל רַבָּנַן לְאִעֲסוֹקֵי בֵּיהּ לָא שְׁבַקוּ בְּנֵי עַכְבְּרַיָּא דְּכֹל שְׁנֵי דַּהֲוָה נָיֵים רַבִּי אֶלְעָזָר בְּרַבִּי שִׁמְעוֹן בְּעִילִּיתֵיהּ לָא סְלִיק חַיָּה רָעָה לְמָתַיְיהוּ
יוֹמָא חַד מַעֲלֵי יוֹמָא דְכִיפּוּרֵי הֲוָה הֲווֹ טְרִידִי שַׁדַּרוּ רַבָּנַן לִבְנֵי בֵירֵי וְאַסְּקוּהוּ לְעַרְסֵיהּ וְאַמְטְיוּהּ לִמְעָרְתָּא דַאֲבוּהּ אַשְׁכְּחוּהָ לְעַכְנָא דְּהָדְרָא לַהּ לִמְעָרְתָּא אֲמַרוּ לַהּ עַכְנָא עַכְנָא פִּתְחִי פִּיךְ וְיִכָּנֵס בֵּן אֵצֶל אָבִיו פְּתַחָ[ה] לְהוּ
שָׁלַח רַבִּי לְדַבֵּר בְּאִשְׁתּוֹ שְׁלַחָה לֵיהּ כְּלִי שֶׁנִּשְׁתַּמֵּשׁ בּוֹ קוֹדֶשׁ יִשְׁתַּמֵּשׁ בּוֹ חוֹל תַּמָּן אָמְרִין בַּאֲתַר דְּמָרֵי בֵיתָא תְּלָא זְיָינֵיהּ כּוּלְבָּא רָעֲיָא קוּלְּתֵיהּ תְּלָא שְׁלַח לַהּ נְהִי דִּבְתוֹרָה גָּדוֹל מִמֶּנִּי אֲבָל בְּמַעֲשִׂים טוֹבִים מִי גָּדוֹל מִמֶּנִּי שְׁלַחָה לֵיהּ בְּתוֹרָה מִיהָא גָּדוֹל מִמְּךָ לָא יָדְעָנָא בְּמַעֲשִׂים יָדְעָנָא דְּהָא קַבֵּיל עֲלֵיהּ יִסּוּרֵי
בְּתוֹרָה מַאי הִיא דְּכִי הֲווֹ יָתְבִי רַבָּן שִׁמְעוֹן בֶּן גַּמְלִיאֵל וְרַבִּי יְהוֹשֻׁעַ בֶּן קׇרְחָה אַסַּפְסַלֵּי יָתְבִי קַמַּיְיהוּ רַבִּי אֶלְעָזָר בְּרַבִּי שִׁמְעוֹן וְרַבִּי אַאַרְעָא
מַקְשׁוּ וּמְפָרְקוּ אָמְרִי מִימֵיהֶן אָנוּ שׁוֹתִים וְהֵם יוֹשְׁבִים עַל גַּבֵּי קַרְקַע עֲבַדוּ לְהוּ סַפְסַלֵּי אַסְּקִינְהוּ
אָמַר לָהֶן רַבָּן שִׁמְעוֹן בֶּן גַּמְלִיאֵל פְּרֵידָה אַחַת יֵשׁ לִי בֵּינֵיכֶם וְאַתֶּם מְבַקְּשִׁים לְאַבְּדָהּ הֵימֶנִי אֲחֲתוּהּ לְרַבִּי אָמַר לָהֶן רַבִּי יְהוֹשֻׁעַ בֶּן קׇרְחָה מִי שֶׁיֵּשׁ לוֹ אָב יִחְיֶה וּמִי שֶׁאֵין לוֹ אָב יָמוּת אֲחֲתוּהּ נָמֵי לְרַבִּי אֶלְעָזָר בְּרַבִּי שִׁמְעוֹן חֲלַשׁ דַּעְתֵּיהּ אָמַר קָא חָשְׁבִיתוּ לֵיהּ כְּווֹתִי
עַד הָהוּא יוֹמָא כִּי הֲוָה אָמַר רַבִּי מִילְּתָא הֲוָה מְסַיַּיע לֵיהּ רַבִּי אֶלְעָזָר בְּרַבִּי שִׁמְעוֹן מִכָּאן וְאֵילָךְ כִּי הֲוָה אָמַר רַבִּי יֵשׁ לִי לְהָשִׁיב אָמַר לֵיהּ רַבִּי אֶלְעָזָר בְּרַבִּי שִׁמְעוֹן כָּךְ וְכָךְ יֵשׁ לְךָ לְהָשִׁיב זוֹ הִיא תְּשׁוּבָתְךָ הַשְׁתָּא הִיקַּפְתָּנוּ תְּשׁוּבוֹת חֲבִילוֹת שֶׁאֵין בָּהֶן מַמָּשׁ
חֲלַשׁ דַּעְתֵּיהּ דְּרַבִּי אֲתָא אֲמַר לֵיהּ לַאֲבוּהּ אֲמַר לֵיהּ בְּנֵי אַל יֵרַע לָךְ שֶׁהוּא אֲרִי בֶּן אֲרִי וְאַתָּה אֲרִי בֶּן שׁוּעָל
הַיְינוּ דְּאָמַר רַבִּי שְׁלֹשָׁה עִנְוְותָנִין הֵן וְאֵלּוּ הֵן אַבָּא
<h2>דף פה.</h2>
וּבְנֵי בְתִירָה וְיוֹנָתָן בֶּן שָׁאוּל רַבָּן שִׁמְעוֹן בֶּן גַּמְלִיאֵל הָא דַּאֲמַרַן בְּנֵי בְתִירָה דְּאָמַר מָר הוֹשִׁיבוּהוּ בָּרֹאשׁ וּמִינּוּהוּ לְנָשִׂיא עֲלֵיהֶן יוֹנָתָן בֶּן שָׁאוּל דְּקָאָמַר לֵיהּ לְדָוִד וְאַתָּה תִּמְלֹךְ עַל יִשְׂרָאֵל וַאֲנִי אֶהְיֶה לְּךָ לְמִשְׁנֶה
מִמַּאי דִּלְמָא יוֹנָתָן בֶּן שָׁאוּל דַּחֲזָא דִּגְרִיר עָלְמָא בָּתַר דָּוִד בְּנֵי בְתִירָה נָמֵי דַּחֲזוֹ לְהִלֵּל דַּעֲדִיף מִינַּיְיהוּ אֶלָּא רַבָּן שִׁמְעוֹן בֶּן גַּמְלִיאֵל וַדַּאי עִנְוְותָן הֲוָה
אָמַר רַבִּי חֲבִיבִין יִסּוּרִין קַבֵּל עֲלֵיהּ תְּלֵיסַר שְׁנֵי שֵׁית בִּצְמִירְתָּא וּשְׁבַע (בְּצַפְרִנָא) [בְּצַפְדִּינָא] וְאָמְרִי לַהּ שִׁבְעָה בִּצְמִירְתָּא וְשֵׁית (בְּצַפְרִנָא)
אַהוּרְיָירֵיהּ דְּבֵי רַבִּי הֲוָה עַתִּיר מִשַּׁבּוּר מַלְכָּא כַּד הֲוָה רָמֵי כִּיסְתָּא לְחֵיוָתָא הֲוָה אָזֵיל קָלָא בִּתְלָתָא מִילֵּי הֲוָה מְכַוֵּין דְּרָמֵי בְּהַהִיא שַׁעְתָּא דְּעָיֵיל רַבִּי לְבֵית הַכִּסֵּא וַאֲפִילּוּ הָכִי (מ)עָבַר לֵיהּ קָלֵיהּ לְקָלַיְיהוּ וְשָׁמְעוּ לֵיהּ נָחוֹתֵי יַמָּא
וַאֲפִילּוּ הָכִי יִסּוּרֵי דְּרַבִּי אֶלְעָזָר בְּרַבִּי שִׁמְעוֹן עֲדִיפִי מִדְּרַבִּי דְּאִילּוּ רַבִּי אֶלְעָזָר בְּרַבִּי שִׁמְעוֹן מֵאַהֲבָה בָּאוּ וּמֵאַהֲבָה הָלְכוּ דְּרַבִּי עַל יְדֵי מַעֲשֶׂה בָּאוּ וְעַל יְדֵי מַעֲשֶׂה הָלְכוּ
עַל יְדֵי מַעֲשֶׂה בָּאוּ מַאי הִיא דְּהָהוּא עִגְלָא דַּהֲווֹ קָא מַמְטוּ לֵיהּ לִשְׁחִיטָה אֲזַל תַּלְיֵאּ לְרֵישֵׁיהּ בְּכַנְפֵיהּ דְּרַבִּי וְקָא בָכֵי אֲמַר לֵיהּ זִיל לְכָךְ נוֹצַרְתָּ אָמְרִי הוֹאִיל וְלָא קָא מְרַחֵם לֵיתוֹ עֲלֵיהּ יִסּוּרִין
וְעַל יְדֵי מַעֲשֶׂה הָלְכוּ יוֹמָא חַד הֲוָה קָא כָנְשָׁא אַמְּתֵיהּ דְּרַבִּי בֵּיתָא הֲוָה שָׁדְיָא בְּנֵי כַּרְכּוּשְׁתָּא וְקָא כָנְשָׁא לְהוּ אֲמַר לַהּ שִׁבְקִינְהוּ כְּתִיב וְרַחֲמָיו עַל כׇּל מַעֲשָׂיו אֲמַרוּ הוֹאִיל וּמְרַחֵם נְרַחֵם עֲלֵיהּ
כּוּלְּהוּ שְׁנֵי יִסּוּרֵי דְּרַבִּי אֶלְעָזָר לָא שָׁכֵיב אִינִישׁ בְּלָא זִמְנֵיהּ כּוּלְּהוּ שְׁנֵי יִסּוּרֵי דְּרַבִּי לָא אִיצְטְרִיךְ עָלְמָא לְמִיטְרָא דְּאָמַר רַבָּה בַּר רַב שֵׁילָא קְשֵׁי יוֹמָא דְמִיטְרָא כְּיוֹמָא דְּדִינָא וְאָמַר אַמֵּימָר אִי לָאו צְרִיךְ לְעָלְמָא בָּעוּ רַבָּנַן רַחֲמֵי עֲלֵיהּ וּמְבַטְּלִי לֵיהּ אֲפִילּוּ הָכִי כִּי הֲווֹ עָקְרִי פּוּגְלָא מִמֵּשָׁרָא הֲוָה קָיְימָא בֵּירָא מַלְיָא מַיָּא
אִיקְּלַע רַבִּי לְאַתְרֵיהּ דְּרַבִּי אֶלְעָזָר בְּרַבִּי שִׁמְעוֹן אָמַר לָהֶם יֵשׁ לוֹ בֵּן לְאוֹתוֹ צַדִּיק אָמְרוּ לוֹ יֵשׁ לוֹ בֵּן וְכׇל זוֹנָה שֶׁנִּשְׂכֶּרֶת בִּשְׁנַיִם שׂוֹכַרְתּוֹ בִּשְׁמֹנָה אַתְיֵיהּ אַסְמְכֵיהּ בְּרַבִּי וְאַשְׁלְמֵיהּ לְרַבִּי שִׁמְעוֹן בֶּן אִיסִי בֶּן לָקוֹנְיָא אֲחוּהָ דְּאִמֵּיהּ
כֹּל יוֹמָא הֲוָה אָמַר לְקִרְיָיתִי אֲנָא אָזֵיל אֲמַר לֵיהּ חַכִּים עָבְדוּ יָתָךְ וְגוּלְּתָא דְּדַהֲבָא פָּרְסוּ עֲלָךְ וְרַבִּי קָרוּ לָךְ וְאַתְּ אָמְרַתְּ לְקִרְיָיתִי אֲנָא אָזֵיל אֲמַר לֵיהּ מוֹמֵי עֲזוּבָה דָּא כִּי גְדַל אֲתָא יְתֵיב בִּמְתִיבְתָּא דְרַבִּי שַׁמְעֵיהּ לְקָלֵיהּ אָמַר הָא קָלָא דָּמֵי לְקָלֵיהּ דְּרַבִּי אֶלְעָזָר בְּרַבִּי שִׁמְעוֹן אֲמַרוּ לֵיהּ בְּרֵיהּ הוּא
קָרֵי עֲלֵיהּ פְּרִי צַדִּיק עֵץ חַיִּים וְלֹקֵחַ נְפָשׁוֹת חָכָם פְּרִי צַדִּיק עֵץ חַיִּים זֶה רַבִּי יוֹסֵי בְּרַבִּי אֶלְעָזָר בְּרַבִּי שִׁמְעוֹן וְלֹקֵחַ נְפָשׁוֹת חָכָם זֶה רַבִּי שִׁמְעוֹן בֶּן אִיסִי בֶּן לָקוֹנְיָא
כִּי נָח נַפְשֵׁיהּ (אמטוהו) [אַמְטְיוּהּ] לִמְעָרְתָּא דַאֲבוּהּ הֲוָה הָדְרָא לַהּ עַכְנָא לִמְעָרְתָּא אֲמַר לֵיהּ עַכְנָא עַכְנָא פְּתַח פִּיךָ וְיִכָּנֵס בֵּן אֵצֶל אָבִיו לָא פְּתַחָא לְהוּ כִּסְבוּרִים הָעָם לוֹמַר שֶׁזֶּה גָּדוֹל מִזֶּה
יָצְתָה בַּת קוֹל וְאָמְרָה לֹא מִפְּנֵי שֶׁזֶּה גָּדוֹל מִזֶּה אֶלָּא זֶה הָיָה בְּצַעַר מְעָרָה וְזֶה לֹא הָיָה בְּצַעַר מְעָרָה
אִיקְּלַע רַבִּי לְאַתְרֵיהּ דְּרַבִּי טַרְפוֹן אֲמַר לְהוּ יֵשׁ לוֹ בֵּן לְאוֹתוֹ צַדִּיק שֶׁהָיָה מְקַפֵּחַ אֶת בָּנָיו אָמְרוּ לוֹ בֵּן אֵין לוֹ בֵּן בַּת יֵשׁ לוֹ וְכׇל זוֹנָה שֶׁנִּשְׂכֶּרֶת בִּשְׁנַיִם שׂוֹכַרְתּוֹ בִּשְׁמֹנָה
אַתְיוּהּ לְקַמֵּיהּ אֲמַר לֵיהּ אִי הָדְרַתְּ בָּךְ יָהֵיבְנָא לָךְ בַּרְתַּאי הֲדַר בֵּיהּ אִיכָּא דְּאָמְרִי נַסְבַהּ וְגָירְשַׁהּ אִיכָּא דְאָמְרִי לָא נַסְבַהּ כְּלָל כְּדֵי שֶׁלֹּא יֹאמְרוּ בִּשְׁבִיל זוֹ חָזַר זֶה
וּלְמָה לֵיהּ כּוּלֵּי הַאי דְּאָמַר רַב יְהוּדָה אָמַר רַב וְאָמְרִי לַהּ אָמַר רַבִּי חִיָּיא בַּר אַבָּא אָמַר רַבִּי יוֹחָנָן וְאָמְרִי לַהּ אָמַר רַבִּי שְׁמוּאֵל בַּר נַחְמָנִי אָמַר רַבִּי יוֹנָתָן כׇּל הַמְלַמֵּד אֶת בֶּן חֲבֵירוֹ תּוֹרָה זוֹכֶה וְיוֹשֵׁב בִּישִׁיבָה שֶׁל מַעְלָה שֶׁנֶּאֱמַר אִם תָּשׁוּב וַאֲשִׁיבְךָ לְפָנַי תַּעֲמֹד
וְכׇל הַמְלַמֵּד אֶת בֶּן עַם הָאָרֶץ תּוֹרָה אֲפִילּוּ הַקָּדוֹשׁ בָּרוּךְ הוּא גּוֹזֵר גְּזֵירָה מְבַטְּלָהּ בִּשְׁבִילוֹ שֶׁנֶּאֱמַר וְאִם תּוֹצִיא יָקָר מִזּוֹלֵל כְּפִי תִהְיֶה
אָמַר רַבִּי פַּרְנָךְ אָמַר רַבִּי יוֹחָנָן כׇּל שֶׁהוּא תַּלְמִיד חָכָם וּבְנוֹ תַּלְמִיד חָכָם וּבֶן בְּנוֹ תַּלְמִיד חָכָם שׁוּב אֵין תּוֹרָה פּוֹסֶקֶת מִזַּרְעוֹ לְעוֹלָם שֶׁנֶּאֱמַר וַאֲנִי זֹאת בְּרִיתִי וְגוֹ׳ לֹא יָמוּשׁוּ מִפִּיךָ וּמִפִּי זַרְעֲךָ וּמִפִּי זֶרַע זַרְעֲךָ אָמַר ה׳ מֵעַתָּה וְעַד עוֹלָם
מַאי אָמַר ה׳ אָמַר הַקָּדוֹשׁ בָּרוּךְ הוּא אֲנִי עָרֵב לְךָ בְּדָבָר זֶה מַאי מֵעַתָּה וְעַד עוֹלָם אָמַר רַבִּי יִרְמְיָה מִכָּאן וְאֵילָךְ תּוֹרָה מְחַזֶּרֶת עַל אַכְסַנְיָא שֶׁלָּהּ
רַב יוֹסֵף יְתֵיב אַרְבְּעִין תַּעֲנִיָּתָא וְאַקְרְיוּהּ לֹא יָמוּשׁוּ מִפִּיךָ יְתֵיב אַרְבָּעִים תַּעֲנִיָּתָא אַחֲרִינֵי וְאַקְרְיוּהוּ לֹא יָמוּשׁוּ מִפִּיךָ וּמִפִּי זַרְעֲךָ יְתֵיב (מְאָה) [אַרְבְּעִין] תַּעֲנִיָּתָא אַחְרָינְיָאתָא וְאַקְרְיוּהּ לֹא יָמוּשׁוּ מִפִּיךָ וּמִפִּי זַרְעֲךָ וּמִפִּי זֶרַע זַרְעֲךָ אָמַר מִכָּאן וְאֵילָךְ לָא צְרִיכְנָא תּוֹרָה מְחַזֶּרֶת עַל אַכְסַנְיָא שֶׁלָּהּ
רַבִּי זֵירָא כִּי סְלֵיק לְאַרְעָא דְיִשְׂרָאֵל יָתֵיב מְאָה תַּעֲנִיָּתָא דְּלִשְׁתַּכַּח תַּלְמוּדָא בַּבְלָאָה מִינֵּיהּ כִּי הֵיכִי דְּלָא נִטְרְדֵיהּ יְתֵיב מְאָה אַחְרָנְיָתָא דְּלָא לִשְׁכּוֹב רַבִּי אֶלְעָזָר בִּשְׁנֵיהּ וְנָפְלִין עִילָּוֵיהּ מִילֵּי דְצִבּוּרָא וִיתֵיב מְאָה אַחֲרִינֵי דְּלָא נִשְׁלוֹט בֵּיהּ נוּרָא דְגֵיהִנָּם
כֹּל תְּלָתִין יוֹמֵי הֲוָה בָּדֵיק נַפְשֵׁיהּ שְׁגַר תַּנּוּרָא סְלֵיק וִיתֵיב בְּגַוֵּיהּ וְלָא הֲוָה שָׁלְטָא בֵּיהּ נוּרָא יוֹמָא חַד יְהַבוּ בֵּיהּ רַבָּנַן עֵינָא וְאִיחֲרַכוּ שָׁקֵיהּ וּקְרוֹ לֵיהּ קָטִין חֲרִיךְ שָׁקֵיהּ
אָמַר רַב יְהוּדָה אָמַר רַב מַאי דִּכְתִיב מִי הָאִישׁ הֶחָכָם וְיָבֵן אֶת זֹאת וַאֲשֶׁר דִּבֶּר פִּי ה׳ אֵלָיו וְיַגִּדָהּ עַל מָה אָבְדָה הָאָרֶץ דָּבָר זֶה
<h2>דף פה:</h2>
אָמְרוּ חֲכָמִים וְלֹא פֵּירְשׁוּהוּ אָמְרוּ נְבִיאִים וְלֹא פֵּירְשׁוּהוּ עַד שֶׁפֵּירְשׁוֹ הַקָּדוֹשׁ בָּרוּךְ הוּא בְּעַצְמוֹ שֶׁנֶּאֱמַר וַיֹּאמֶר ה׳ עַל עׇזְבָם אֶת תּוֹרָתִי אֲשֶׁר נָתַתִּי לִפְנֵיהֶם אָמַר רַב יְהוּדָה אָמַר רַב שֶׁלֹּא בֵּרְכוּ בַּתּוֹרָה תְּחִילָּה
אָמַר רַב חָמָא מַאי דִּכְתִיב בְּלֵב נָבוֹן תָּנוּחַ חׇכְמָה וּבְקֶרֶב כְּסִילִים תִּוָּדֵעַ בְּלֵב נָבוֹן תָּנוּחַ חׇכְמָה זֶה תַּלְמִיד חָכָם בֶּן תַּלְמִיד חָכָם וּבְקֶרֶב כְּסִילִים תִּוָּדֵעַ זֶה תַּלְמִיד חָכָם בֶּן עַם הָאָרֶץ אָמַר עוּלָּא הַיְינוּ דְּאָמְרִי אִינָשֵׁי אִסְתֵּירָא בְּלָגִינָא קִישׁ קִישׁ קָרְיָא
אֲמַר לֵיהּ רַבִּי יִרְמְיָה לְרַבִּי זֵירָא מַאי דִּכְתִיב קָטֹן וְגָדוֹל שָׁם הוּא וְעֶבֶד חׇפְשִׁי מֵאֲדֹנָיו אַטּוּ לָא יָדְעִינַן דְּקָטֹן וְגָדוֹל שָׁם הוּא אֶלָּא כׇּל הַמַּקְטִין עַצְמוֹ עַל דִּבְרֵי תוֹרָה בָּעוֹלָם הַזֶּה נַעֲשָׂה גָּדוֹל לָעוֹלָם הַבָּא וְכׇל הַמֵּשִׂים עַצְמוֹ כְּעֶבֶד עַל דִּבְרֵי תוֹרָה בָּעוֹלָם הַזֶּה נַעֲשֶׂה חׇפְשִׁי לָעוֹלָם הַבָּא
רֵישׁ לָקִישׁ הֲוָה מְצַיֵּין מְעָרָתָא דְּרַבָּנַן כִּי מְטָא לִמְעָרְתֵּיהּ דְּרַבִּי חִיָּיא אִיעֲלַמָא מִינֵּיהּ חֲלַשׁ דַּעְתֵּיהּ אֲמַר רִבּוֹנוֹ שֶׁל עוֹלָם לֹא פִּלְפַּלְתִּי תּוֹרָה כְּמוֹתוֹ יָצְתָה בַּת קוֹל וְאָמְרָה לוֹ תּוֹרָה כְּמוֹתוֹ פִּלְפַּלְתָּ תּוֹרָה כְּמוֹתוֹ לֹא רִיבַּצְתָּ
כִּי הֲווֹ מִינְּצוּ רַבִּי חֲנִינָא וְרַבִּי חִיָּיא אֲמַר לֵיהּ רַבִּי חֲנִינָא לְרַבִּי חִיָּיא בַּהֲדֵי דִּידִי קָא מִינְּצֵית חַס וְחָלִילָה אִי מִשְׁתַּכְחָא תּוֹרָה מִיִּשְׂרָאֵל מַהְדַּרְנָא לַהּ מִפִּילְפּוּלַי אֲמַר לֵיהּ רַבִּי חִיָּיא לְרַבִּי חֲנִינָא בַּהֲדֵי דִּידִי קָא מִינְּצֵית דַּעֲבַדִי לְתוֹרָה דְּלֹא תִּשְׁתַּכַּח מִיִּשְׂרָאֵל
מַאי עָבֵידְנָא אָזֵילְנָא וְשָׁדֵינָא כִּיתָּנָא וְגָדֵילְנָא נִישְׁבֵּי וְצָיֵידְנָא טְבֵי וּמַאֲכֵילְנָא בִּשְׂרַיְיהוּ לְיַתְמֵי וְאָרֵיכְנָא מְגִילָּתָא וְכָתֵבְנָא חֲמִשָּׁה חוּמְשֵׁי וְסָלֵיקְנָא לְמָתָא וּמַקְרֵינָא חַמְשָׁה יָנוֹקֵי בְּחַמְשָׁה חוּמְשֵׁי וּמַתְנֵינָא שִׁיתָּא יָנוֹקֵי שִׁיתָּא סִדְרֵי וְאָמַרְנָא לְהוּ עַד דְּהָדַרְנָא וְאָתֵינָא אַקְרוֹ אַהֲדָדֵי וְאַתְנוֹ אַהֲדָדֵי וַעֲבַדִי לַהּ לְתוֹרָה דְּלֹא תִּשְׁתַּכַּח מִיִּשְׂרָאֵל
הַיְינוּ דְּאָמַר רַבִּי כַּמָּה גְּדוֹלִים מַעֲשֵׂי חִיָּיא אֲמַר לֵיהּ רַבִּי יִשְׁמָעֵאל בְּרַבִּי יוֹסֵי אֲפִילּוּ מִמָּר אֲמַר לֵיהּ אִין אֲפִילּוּ מֵאַבָּא אֲמַר לֵיהּ חַס וְחָלִילָה לֹא תְּהֵא כְּזֹאת בְּיִשְׂרָאֵל
אָמַר רַבִּי זֵירָא אֶמֶשׁ נִרְאָה לִי רַבִּי יוֹסֵי בְּרַבִּי חֲנִינָא אָמַרְתִּי לוֹ אֵצֶל מִי אַתָּה תָּקוּעַ אָמַר לִי אֵצֶל רַבִּי יוֹחָנָן וְרַבִּי יוֹחָנָן אֵצֶל מִי אֵצֶל רַבִּי יַנַּאי וְרַבִּי יַנַּאי אֵצֶל מִי אֵצֶל רַבִּי חֲנִינָא וְרַבִּי חֲנִינָא אֵצֶל מִי אֵצֶל רַבִּי חִיָּיא אָמַרְתִּי לוֹ וְרַבִּי יוֹחָנָן אֵצֶל רַבִּי חִיָּיא לֹא אָמַר לִי בַּאֲתַר דְּזִקּוּקִין דְּנוּרָא וּבָעוֹרִין דְּאֶשָּׁא מַאן מְעַיֵּיל בַּר נַפָּחָא לְתַמָּן
אָמַר רַב חֲבִיבָא אִשְׁתַּעִי לִי רַב חֲבִיבָא בַּר סוּרְמָקֵי חֲזֵי לֵיהּ הָהוּא מֵרַבָּנַן דַּהֲוָה שְׁכִיחַ אֵלִיָּהוּ גַּבֵּיהּ דִּלְצַפְרָא הֲווֹ שַׁפִּירָן עֵינֵיהּ וּלְאוּרְתָּא דָּמְיָין כִּדְמִיקַּלְיָן בְּנוּרָא אֲמַרִי לֵיהּ מַאי הַאי וַאֲמַר לִי דַּאֲמַרִי לֵיהּ לְאֵלִיָּהוּ אַחְוִי לִי רַבָּנַן כִּי סָלְקִי לִמְתִיבְתָּא דְּרָקִיעַ אָמַר לִי בְּכוּלְּהוּ מָצֵית אִסְתַּכּוֹלֵי בְּהוּ לְבַר מִגּוּהַרְקָא דְּרַבִּי חִיָּיא דְּלָא תִּסְתַּכֵּל בֵּיהּ מַאי סִימָנַיְיהוּ בְּכוּלְּהוּ אָזְלִי מַלְאֲכֵי כִּי סָלְקִי וְנָחֲתִי לְבַר מִגּוּהַרְקָא דְּרַבִּי חִיָּיא דְּמִנַּפְשֵׁיהּ סָלֵיק וּנְחֵית
לָא מְצַאי לְאוֹקְמָא אַנַּפְשַׁאי אִסְתַּכַּלִי בָּהּ אֲתוֹ תְּרֵי בּוּטִיטֵי דְנוּרָא וּמַחְיוּהּו לְהָהוּא גַּבְרָא וְסַמּוֹנְהוּ לְעֵינֵיהּ לִמְחַר אֲזַלִי אִשְׁתַּטַּחִי אַמְּעָרְתֵּיהּ אָמֵינָא מַתְנְיָיתָא דְּמָר מַתְנֵינָא וְאִתַּסַּאי
אֵלִיָּהוּ הֲוָה שְׁכִיחַ בִּמְתִיבְתָּא דְּרַבִּי יוֹמָא חַד רֵישׁ יַרְחָא הֲוָה נְגַהּ לֵיהּ וְלָא אֲתָא אֲמַר לֵיהּ מַאי טַעְמָא נְגַהּ לֵיהּ לְמָר אֲמַר לֵיהּ אַדְּאוֹקֵימְנָא לְאַבְרָהָם וּמָשֵׁינָא יְדֵיהּ וּמְצַלֵּי וּמַגְנֵינָא לֵיהּ וְכֵן לְיִצְחָק וְכֵן לְיַעֲקֹב וְלוֹקְמִינְהוּ בַּהֲדֵי הֲדָדֵי סָבַרי תָּקְפִי בְּרַחֲמֵי וּמַיְיתִי לֵיהּ לְמָשִׁיחַ בְּלָא זִמְנֵיהּ
אֲמַר לֵיהּ וְיֵשׁ דּוּגְמָתָן בָּעוֹלָם הַזֶּה אֲמַר לֵיהּ אִיכָּא רַבִּי חִיָּיא וּבָנָיו גְּזַר רַבִּי תַּעֲנִיתָא אַחְתִינְהוּ לְרַבִּי חִיָּיא וּבָנָיו אֲמַר מַשִּׁיב הָרוּחַ וּנְשַׁבָה זִיקָא אֲמַר מוֹרִיד הַגֶּשֶׁם וַאֲתָא מִיטְרָא כִּי מְטָא לְמֵימַר מְחַיֵּה הַמֵּתִים רְגַשׁ עָלְמָא
אָמְרִי בִּרְקִיעָא מַאן גַּלִּי רָזַיָּא בְּעָלְמָא אָמְרִי אֵלִיָּהוּ אַתְיוּהּ לְאֵלִיָּהוּ מַחְיוּהּ שִׁתִּין פּוּלְסֵי דְנוּרָא אֲתָא אִידְּמִי לְהוּ כְּדוּבָּא דְנוּרָא עָל בֵּינַיְיהוּ וְטַרְדִינְהוּ
שְׁמוּאֵל יַרְחִינָאָה אָסְיֵיהּ דְּרַבִּי הֲוָה חֲלַשׁ רַבִּי בְּעֵינֵיהּ אֲמַר לֵיהּ אֶימְלֵי לָךְ סַמָּא אֲמַר לֵיהּ לָא יָכֵילְנָא אֶשְׁטַר לָךְ מִשְׁטָר אֲמַר לֵיהּ לָא יָכֵילְנָא הֲוָה מוֹתֵיב לֵיהּ בְּגוּבְתָּא דְסַמָּנֵי תּוּתֵי בֵּי סַדְיֵיהּ וְאִיתַּסִּי
הֲוָה קָא מִצְטַעַר רַבִּי לְמִסְמְכֵיהּ וְלָא הֲוָה מִסְתַּיְּיעָא מִילְּתָא אֲמַר לֵיהּ לָא לִצְטַעַר מָר לְדִידִי חֲזֵי לִי סִיפְרָא דְּאָדָם הָרִאשׁוֹן וּכְתִיב בֵּיהּ שְׁמוּאֵל יַרְחִינָאָה
<h2>דף פו.</h2>
חַכִּים יִתְקְרֵי וְרַבִּי לָא יִתְקְרֵי וְאַסּוּ דְּרַבִּי עַל יָדוֹ תְּהֵא רַבִּי וְרַבִּי נָתָן סוֹף מִשְׁנָה רַב אָשֵׁי וְרָבִינָא סוֹף הוֹרָאָה
וְסִימָנָךְ עַד אָבוֹא אֶל מִקְדְּשֵׁי אֵל אָבִינָה לְאַחֲרִיתָם
אָמַר רַב כָּהֲנָא אִישְׁתַּעִי לִי רַב חָמָא בַּר בְּרַתֵּיה דְּחַסָּא רַבָּה בַּר נַחְמָנִי אַגַּב שְׁמָדָא נָח נַפְשֵׁיהּ אֲכַלוּ בֵּיהּ קוּרְצָא בֵּי מַלְכָּא אֲמַרוּ אִיכָּא חַד גַּבְרָא בִּיהוּדָאֵי דְּקָא מְבַטֵּל תְּרֵיסַר אַלְפֵי גַּבְרֵי מִיִּשְׂרָאֵל יַרְחָא בְּקַיְיטָא וְיַרְחָא בְּסִתְוָא מִכְּרָגָא דְּמַלְכָּא
שַׁדַּרוּ פְּרֵיסְתְּקָא דְמַלְכָּא בָּתְרֵיהּ וְלָא אַשְׁכְּחֵיהּ עֲרַק וַאֲזַל מִפּוּמְבְּדִיתָא לְאַקְרָא מֵאַקְרָא לְאַגְמָא וּמֵאַגְמָא לְשִׁחִין וּמִשִּׁחִין לִצְרִיפָא וּמִצְּרִיפָא לְעֵינָא דְמַיִם וּמֵעֵינָא דְמַיִם לְפוּמְבְּדִיתָא בְּפוּמְבְּדִיתָא אַשְׁכְּחֵיהּ אִיקְּלַע פְּרֵיסְתְּקָא דְמַלְכָּא לְהָהוּא אוּשְׁפִּיזָא דְּרַבָּה קָרִיבוּ תַּכָּא קַמֵּיהּ וְאַשְׁקוּהוּ תְּרֵי כָּסֵי וְדַלְיוּהּ לְתַכָּא מִקַּמֵּיהּ הֲדַר פַּרְצוּפֵיהּ לַאֲחוֹרֵיהּ
אֲמַרוּ לֵיהּ מַאי נַעֲבֵיד לֵיהּ גַּבְרָא דְמַלְכָּא הוּא אֲמַר לְהוּ קָרִיבוּ תַּכָּא לְקַמֵּיהּ וְאַשְׁקוּהּ חַד כָּסָא וְדַלְיוּהּ לְתַכָּא מִקַּמֵּיהּ וְלִתַּסֵּי עֲבַדוּ לֵיהּ הָכִי וְאִתַּסִּי אֲמַר מִידָּע יָדַעְנָא דְּגַבְרָא דְּקָא בָעֵינָא הָכָא הוּא בְּחֵישׁ אַבָּתְרֵיהּ וְאַשְׁכְּחֵיהּ אֲמַר אָזֵלְינָא מֵהָא אִי מִקְטָל קָטְלוּ לְהָהוּא גַּבְרָא לָא מְגַלֵּינָא וְאִי נַגֹּידֵי מְנַגְּדִין לֵיהּ מְגַלֵּינָא
אַתְיוּהּ לְקַמֵּיהּ עַיְּילֵיהּ לְאִדְּרוֹנָא וְטַרְקֵיהּ לְבָבָא בְּאַנְפֵּיהּ בְּעָא רַחֲמֵי פְּרַק אֲשִׁיתָא עֲרַק וַאֲזַל לְאַגְמָא הֲוָה יָתֵיב אַגִּירְדָּא דְּדִקּוּלָא וְקָא גָרֵיס קָא מִיפַּלְגִי בִּמְתִיבְתָּא דִרְקִיעָא אִם בַּהֶרֶת קוֹדֶמֶת לְשֵׂעָר לָבָן טָמֵא וְאִם שֵׂעָר לָבָן קוֹדֵם לַבַּהֶרֶת טָהוֹר
סָפֵק הַקָּדוֹשׁ בָּרוּךְ הוּא אוֹמֵר טָהוֹר וְכוּלְּהוּ מְתִיבְתָּא דִרְקִיעָא אָמְרִי טָמֵא וְאָמְרִי מַאן נוֹכַח נוֹכַח רַבָּה בַּר נַחְמָנִי דְּאָמַר רַבָּה בַּר נַחְמָנִי אֲנִי יָחִיד בִּנְגָעִים אֲנִי יָחִיד בְּאֹהָלוֹת
שַׁדַּרוּ שְׁלִיחָא בָּתְרֵיהּ לָא הֲוָה מָצֵי מַלְאַךְ הַמָּוֶת לְמִקְרַב לֵיהּ מִדְּלָא הֲוָה קָא פָסֵיק פּוּמֵּיהּ מִגִּרְסֵיהּ אַדְּהָכִי נְשַׁב זִיקָא וַאֲוַושׁ בֵּינֵי קְנֵי סְבַר גּוּנְדָּא דְפָרָשֵׁי הוּא אֲמַר תִּינַח נַפְשֵׁיהּ דְּהָהוּא גַּבְרָא וְלָא יִמְּסַר בִּידָא דְמַלְכוּתָא
כִּי הֲוָה קָא נָיְחָא נַפְשֵׁיהּ אֲמַר טָהוֹר טָהוֹר יָצָאת בַּת קוֹל וְאָמְרָה אַשְׁרֶיךָ רַבָּה בַּר נַחְמָנִי שֶׁגּוּפְךָ טָהוֹר וְיָצָאתָה נִשְׁמָתְךָ בְּטָהוֹר נְפַל פִּתְקָא מֵרְקִיעָא בְּפוּמְבְּדִיתָא רַבָּה בַּר נַחְמָנִי נִתְבַּקֵּשׁ בִּיְשִׁיבָה שֶׁל מַעְלָה נְפַקוּ אַבָּיֵי וְרָבָא וְכוּלְּהוּ רַבָּנַן לְאִיעֲסוֹקֵי בֵּיהּ לָא הֲווֹ יָדְעִי דּוּכְתֵּיהּ אֲזַלוּ לְאַגְמָא חֲזוֹ צִפְּרֵי דִּמְטַלְּלִי וְקָיְימִי אָמְרִי שְׁמַע מִינַּהּ הָתָם הוּא
סַפְדוּהּ תְּלָתָא יוֹמֵי וּתְלָתָא לֵילָוָתָא נְפַל פִּתְקָא כׇּל הַפּוֹרֵשׁ יְהֵא בְּנִידּוּי סַפְדוּהּ שִׁבְעָה יוֹמֵי נְפַל פִּתְקָא לְכוּ לְבֵיתְכֶם לְשָׁלוֹם
הָהוּא יוֹמָא דְּנָח נַפְשֵׁיהּ דַּלְיֵיהּ זַעְפָּא וּדְרִי לְהָהוּא טַיָּיעָא כִּי רְכִיב גַּמְלָא מֵהַאי גִּיסָא דִּנְהַר פָּפָּא וְשַׁדְיֵיהּ בְּהָךְ גִּיסָא אֲמַר מַאי הַאי אָמְרִי לֵיהּ נָח נַפְשֵׁיהּ דְּרַבָּה בַּר נַחְמָנִי אָמַר לְפָנָיו רִבּוֹנוֹ שֶׁל עוֹלָם כּוּלֵּי עָלְמָא דִּידָךְ הוּא וְרַבָּה בַּר נַחְמָנִי דִּידָךְ אַתְּ דְּרַבָּה וְרַבָּה דִּידָךְ אַמַּאי קָא מַחְרְבַתְּ לֵיהּ לְעָלְמָא נָח זַעְפָּא
רַבִּי שִׁמְעוֹן בֶּן חֲלַפְתָּא בַּעַל בָּשָׂר הֲוָה יוֹמָא חַד הֲוָה חַמִּימָא לֵיהּ הֲוָה סָלֵיק וְיָתֵיב אַשִּׁינָּא דְטוּרָא אֲמַר לַהּ לִבְרַתֵּיהּ בִּתִּי הָנִיפִי עָלַי בִּמְנִיפָא וַאֲנִי אֶתֵּן לִיךְ כִּכָּרִין דְּנֵרְדְּ אַדְּהָכִי נְשַׁבָא זִיקָא אֲמַר כַּמָּה כַּכְּרִין דְּנֵרְדְּ לְמָרֵי דֵּיכִי
הַכֹּל כְּמִנְהַג הַמְּדִינָה וְכוּ׳ הַכֹּל לְאֵתוֹיֵי מַאי לְאֵתוֹיֵי בְּאַתְרָא דִּנְהִיגִי מִכְרַךְ רִיפְתָּא וּמִשְׁתֵּה אַנְפָּקָא דְּאִי אָמַר לְהוּ קַדִּימוּ וְאַיְיתֵי לְכוּ אָמְרוּ לֵיהּ לָא כֹּל כְּמִינָךְ
מַעֲשֶׂה בְּרַבָּן יוֹחָנָן בֶּן מַתְיָא שֶׁאָמַר לִבְנוֹ צֵא וּשְׂכוֹר וְכוּ׳ מַעֲשֶׂה לִסְתּוֹר חַסּוֹרֵי מְחַסְּרָא וְהָכִי קָתָנֵי וְאִם
<h2>דף פו:</h2>
רִיבָּה לָהֶן וּמַעֲשֶׂה נָמֵי בְּרַבִּי יוֹחָנָן בֶּן מַתְיָא שֶׁאָמַר לִבְנוֹ צֵא שְׂכוֹר לָנוּ פּוֹעֲלִים הָלַךְ וּפָסַק לָהֶן מְזוֹנוֹת וּכְשֶׁבָּא אֵצֶל אָבִיו אָמַר לוֹ בְּנִי אֲפִילּוּ אַתָּה עוֹשֶׂה לָהֶן כִּסְעוּדַת שְׁלֹמֹה בִּשְׁעָתוֹ לֹא יָצָאתָ יְדֵי חוֹבָתְךָ עִמָּהֶן שֶׁהֵן בְּנֵי אַבְרָהָם יִצְחָק וְיַעֲקֹב
לְמֵימְרָא דִּסְעוּדְתָּא דְּאַבְרָהָם אָבִינוּ עֲדִיפָא מִדִּשְׁלֹמֹה וְהָכְתִיב וַיְהִי לֶחֶם שְׁלֹמֹה לְיוֹם אֶחָד שְׁלֹשִׁים כֹּר סֹלֶת וְשִׁשִּׁים כֹּר קָמַח עֲשָׂרָה בָּקָר בְּרִאִים וַעֲשָׂרָה בָּקָר רְעִי וּמֵאָה צֹאן לְבַד מֵאַיָּל וּצְבִי וְיַחְמוּר וּבַרְבֻּרִים אֲבוּסִים וְאָמַר גּוּרְיוֹן בֶּן אֲסִטְיוֹן מִשְּׁמֵיהּ דְּרַב הַלָּלוּ לַעֲמִילָן שֶׁל טַבָּחִים וְרַבִּי יִצְחָק אָמַר הַלָּלוּ לְצִיקֵי קְדֵירָה
וְאָמַר רַבִּי יִצְחָק אֶלֶף נָשִׁים הָיוּ לִשְׁלֹמֹה כׇּל אַחַת וְאַחַת עָשְׂתָה לוֹ בְּבֵיתָה כָּךְ מַאי טַעְמָא זוֹ סְבוּרָה שֶׁמָּא אֶצְלִי סוֹעֵד הַיּוֹם וְזוֹ סְבוּרָה שֶׁמָּא אֶצְלִי סוֹעֵד הַיּוֹם וְאִילּוּ גַּבֵּי אַבְרָהָם כְּתִיב וְאֶל הַבָּקָר רָץ אַבְרָהָם וַיִּקַּח בֶּן בָּקָר רַךְ וָטוֹב וְאָמַר רַב יְהוּדָה אָמַר רַב בֶּן בָּקָר אֶחָד רַךְ שְׁנַיִם וְטוֹב שְׁלֹשָׁה
הָתָם תְּלָתָא תּוֹרֵי לִתְלָתָא גַּבְרֵי הָכָא לְכׇל יִשְׂרָאֵל וִיהוּדָה שֶׁנֶּאֱמַר יְהוּדָה וְיִשְׂרָאֵל רַבִּים כַּחוֹל אֲשֶׁר עַל הַיָּם
מַאי בַּרְבּוּרִים אֲבוּסִים אָמַר רַב שֶׁאוֹבְסִים אוֹתָן בְּעַל כׇּרְחָן וּשְׁמוּאֵל אָמַר שֶׁאֲבוּסִים וְעוֹמְדִים מֵאֲלֵיהֶם וְרַבִּי יוֹחָנָן אָמַר מְבִיאִין תּוֹר מִמַּרְעִיתוֹ בִּדְלָא אֲנִיס וְתַרְנְגוֹלֶת מֵאַשְׁפָּתָהּ בִּדְלָא אֲנִיסָא
אָמַר רַבִּי יוֹחָנָן מוּבְחָר שֶׁבַּבְּהֵמוֹת שׁוֹר מוּבְחָר שֶׁבָּעוֹפוֹת תַּרְנְגוֹלֶת אָמַר אַמֵּימָר זָגְתָּא אוּכַּמְתָּא בֵּי בַטְנִיתָא דְּמִשְׁתַּכְחָא בֵּינֵי עַצְרֵי דְּלָא מָצְיָא פָּסְיָא קַנְיָא
וְאֶל הַבָּקָר רָץ אַבְרָהָם אָמַר רַב יְהוּדָה אָמַר רַב בֶּן בָּקָר אֶחָד רַךְ שְׁנַיִם וְטוֹב שְׁלֹשָׁה וְאֵימָא חַד כִּדְאָמְרִי אִינָשֵׁי רַכִּיךְ וְטָב
אִם כֵּן לִכְתּוֹב רַךְ טוֹב מַאי וָטוֹב שְׁמַע מִינַּהּ לִדְרָשָׁה אֵימָא תְּרֵי מִדְּטוֹב לִדְרָשָׁה רַךְ נָמֵי לִדְרָשָׁה
מֵתִיב רַבָּה בַּר עוּלָּא וְאִיתֵּימָא רַב הוֹשַׁעְיָא וְאִיתֵּימָא רַב נָתָן בְּרַבִּי הוֹשַׁעְיָא וַיִּתֵּן אֶל הַנַּעַר וַיְמַהֵר לַעֲשׂוֹת אֹתוֹ כֹּל חַד וְחַד יַהֲבֵיהּ לְנַעַר חַד וַיִּקַּח חֶמְאָה וְחָלָב וּבֶן הַבָּקָר אֲשֶׁר עָשָׂה וַיִּתֵּן לִפְנֵיהֶם דְּקַמָּא קַמָּא דִּמְטָיא אַיְיתִי לְקַמַּיְיהוּ
וּלְמָה לִי תְּלָתָא תִּסְגֵּי בְּחַד אָמַר רַב חָנָן בַּר רָבָא כְּדֵי לְהַאֲכִילָן שָׁלֹשׁ לְשׁוֹנוֹת בְּחַרְדָּל אָמַר רַבִּי תַּנְחוּם בַּר חֲנִילַאי לְעוֹלָם אַל יְשַׁנֶּה אָדָם מִן הַמִּנְהָג שֶׁהֲרֵי מֹשֶׁה עָלָה לַמָּרוֹם וְלֹא אָכַל לֶחֶם מַלְאֲכֵי הַשָּׁרֵת יָרְדוּ לְמַטָּה וְאָכְלוּ לֶחֶם וְאָכְלוּ סָלְקָא דַּעְתָּךְ אֶלָּא אֵימָא נִרְאוּ כְּמִי שֶׁאָכְלוּ וְשָׁתוּ
אָמַר רַב יְהוּדָה אָמַר רַב כׇּל מַה שֶּׁעָשָׂה אַבְרָהָם לְמַלְאֲכֵי הַשָּׁרֵת בְּעַצְמוֹ עָשָׂה הַקָּדוֹשׁ בָּרוּךְ הוּא לְבָנָיו בְּעַצְמוֹ וְכׇל מַה שֶּׁעָשָׂה אַבְרָהָם עַל יְדֵי שָׁלִיחַ עָשָׂה הַקָּדוֹשׁ בָּרוּךְ הוּא לְבָנָיו עַל יְדֵי שָׁלִיחַ
וְאֶל הַבָּקָר רָץ אַבְרָהָם וְרוּחַ נָסַע מֵאֵת ה׳ וַיִּקַּח חֶמְאָה וְחָלָב הִנְנִי מַמְטִיר לָכֶם לֶחֶם מִן הַשָּׁמָיִם
וְהוּא עֹמֵד עֲלֵיהֶם תַּחַת הָעֵץ הִנְנִי עֹמֵד לְפָנֶיךָ שָּׁם עַל הַצּוּר [וְגוֹ׳] וְאַבְרָהָם הֹלֵךְ עִמָּם לְשַׁלְּחָם וַה׳ הֹלֵךְ לִפְנֵיהֶם יוֹמָם
יֻקַּח נָא מְעַט מַיִם וְהִכִּיתָ בַצּוּר וְיָצְאוּ מִמֶּנּוּ מַיִם וְשָׁתָה הָעָם
וּפְלִיגָא דְּרַבִּי חָמָא בְּרַבִּי חֲנִינָא דְּאָמַר רַבִּי חָמָא בְּרַבִּי חֲנִינָא וְכֵן תָּנָא דְּבֵי רַבִּי יִשְׁמָעֵאל בִּשְׂכַר שְׁלֹשָׁה זָכוּ לִשְׁלֹשָׁה בִּשְׂכַר חֶמְאָה וְחָלָב זָכוּ לַמָּן בִּשְׂכַר וְהוּא עֹמֵד עֲלֵיהֶם זָכוּ לְעַמּוּד הֶעָנָן בִּשְׂכַר יֻקַּח נָא מְעַט מַיִם זָכוּ לִבְאֵרָהּ שֶׁל מִרְיָם
יֻקַּח נָא מְעַט מַיִם וְרַחֲצוּ רַגְלֵיכֶם אָמַר רַבִּי יַנַּאי בְּרַבִּי יִשְׁמָעֵאל אָמְרוּ לוֹ וְכִי בְּעַרְבִיִּים חֲשַׁדְתָּנוּ שֶׁהֵם מִשְׁתַּחֲוִים לַאֲבַק רַגְלֵיהֶם כְּבָר יָצָא מִמֶּנּוּ יִשְׁמָעֵאל
וַיֵּרָא אֵלָיו ה׳ בְּאֵלֹנֵי מַמְרֵא וְהוּא יֹשֵׁב פֶּתַח הָאֹהֶל כְּחֹם הַיּוֹם מַאי כְּחוֹם הַיּוֹם אָמַר רַבִּי חָמָא בְּרַבִּי חֲנִינָא אוֹתוֹ הַיּוֹם יוֹם שְׁלִישִׁי שֶׁל מִילָה שֶׁל אַבְרָהָם הָיָה וּבָא הַקָּדוֹשׁ בָּרוּךְ הוּא לִשְׁאוֹל בְּאַבְרָהָם הוֹצִיא הַקָּדוֹשׁ בָּרוּךְ הוּא חַמָּה מִנַּרְתִּיקָהּ כְּדֵי שֶׁלֹּא יַטְרִיחַ אוֹתוֹ צַדִּיק בְּאוֹרְחִים
שַׁדְּרֵיהּ לֶאֱלִיעֶזֶר לְמִיפַּק לְבָרָא נְפַק וְלָא אַשְׁכַּח אָמַר לָא מְהֵימְנָא לָךְ הַיְינוּ דְּאָמְרִי תַּמָּן לֵית הֵימָנוּתָא בְּעַבְדֵי נְפַק אִיהוּ חַזְיֵיהּ לְהַקָּדוֹשׁ בָּרוּךְ הוּא דְּקָאֵי אַבָּבָא הַיְינוּ דִּכְתִיב אַל נָא תַעֲבֹר מֵעַל עַבְדֶּךָ
כֵּיוָן דַּחֲזָא דְּקָא אָסַר וְשָׁרֵי אֲמַר לָאו אוֹרַח אַרְעָא לְמֵיקַם הָכָא הַיְינוּ דִּכְתִיב וַיִּשָּׂא עֵינָיו וַיַּרְא וְהִנֵּה שְׁלֹשָׁה אֲנָשִׁים נִצָּבִים עָלָיו וַיַּרְא וַיָּרׇץ לִקְרָאתָם מֵעִיקָּרָא אֲתוֹ קָמוּ עֲלֵיהּ כִּי חַזְיוּהּ דַּהֲוָה לֵיהּ צַעֲרָא אֲמַרוּ לָאו אוֹרַח אַרְעָא לְמֵיקַם הָכָא
מַאן נִינְהוּ שְׁלֹשָׁה אֲנָשִׁים מִיכָאֵל וְגַבְרִיאֵל וּרְפָאֵל מִיכָאֵל שֶׁבָּא לְבַשֵּׂר אֶת שָׂרָה רְפָאֵל שֶׁבָּא לְרַפֵּא אֶת אַבְרָהָם גַּבְרִיאֵל אֲזַל לְמֶהְפְּכַיהּ לִסְדוֹם וְהָא כְּתִיב וַיָּבֹאוּ שְׁנֵי הַמַּלְאָכִים סְדֹמָה בָּעֶרֶב דַּאֲזַל מִיכָאֵל בַּהֲדֵיהּ לְשֵׁזְבֵיהּ לְלוֹט דַּיְקָא נָמֵי דִּכְתִיב וַיַּהֲפֹךְ אֶת הֶעָרִים הָאֵל וְלָא כְּתִיב וַיַּהַפְכוּ שְׁמַע מִינַּהּ
מַאי שְׁנָא לְגַבֵּי אַבְרָהָם דִּכְתִיב כֵּן תַּעֲשֶׂה כַּאֲשֶׁר דִּבַּרְתָּ וּמַאי שְׁנָא לְגַבֵּי לוֹט דִּכְתִיב
<h2>דף פז.</h2>
וַיִּפְצַר בָּם מְאֹד אָמַר רַבִּי אֶלְעָזָר מִכָּאן שֶׁמְּסָרְבִין לְקָטָן וְאֵין מְסָרְבִין לַגָּדוֹל
כְּתִיב וְאֶקְחָה פַת לֶחֶם וּכְתִיב וְאֶל הַבָּקָר רָץ אַבְרָהָם אָמַר רַבִּי אֶלְעָזָר מִכָּאן שֶׁצַּדִּיקִים אוֹמְרִים מְעַט וְעוֹשִׂים הַרְבֵּה רְשָׁעִים אוֹמְרִים הַרְבֵּה וַאֲפִילּוּ מְעַט אֵינָם עוֹשִׂים
מְנָלַן מֵעֶפְרוֹן מֵעִיקָּרָא כְּתִיב אֶרֶץ אַרְבַּע מֵאוֹת שֶׁקֶל כֶּסֶף וּלְבַסּוֹף כְּתִיב וַיִּשְׁמַע אַבְרָהָם אֶל עֶפְרוֹן וַיִּשְׁקֹל אַבְרָהָם לְעֶפְרֹן אֶת הַכֶּסֶף אֲשֶׁר דִּבֶּר בְּאׇזְנֵי בְנֵי חֵת אַרְבַּע מֵאוֹת שֶׁקֶל כֶּסֶף עֹבֵר לַסֹּחֵר דְּלָא שְׁקַל מִינֵּיהּ אֶלָּא קִנְטְרֵי דְּאִיכָּא דּוּכְתָּא דְּקָרֵי לֵיהּ לְתִיקְלָא קִנְטֵירָא
כְּתִיב קֶמַח וּכְתִיב סֹלֶת אָמַר רַבִּי יִצְחָק מִכָּאן שֶׁהָאִשָּׁה צָרָה עֵינֶיהָ בְּאוֹרְחִים יוֹתֵר מִן הָאִישׁ
כְּתִיב לוּשִׁי וַעֲשִׂי עֻגוֹת וּכְתִיב וַיִּקַּח חֶמְאָה וְחָלָב וּבֶן הַבָּקָר וְאִילּוּ לֶחֶם לָא אַיְיתִי לְקַמַּיְיהוּ
אָמַר אֶפְרַיִם מִקְשָׁאָה תַּלְמִידוֹ שֶׁל רַבִּי מֵאִיר מִשְּׁמֵיהּ דְּרַבִּי מֵאִיר אַבְרָהָם אָבִינוּ אוֹכֵל חוּלִּין בְּטׇהֳרָה הָיָה וְשָׂרָה אִמֵּנוּ אוֹתוֹ הַיּוֹם פֵּירְסָה נִדָּה
וַיֹּאמְרוּ אֵלָיו אַיֵּה שָׂרָה אִשְׁתֶּךָ וַיֹּאמֶר הִנֵּה בָאֹהֶל לְהוֹדִיעַ שֶׁשָּׂרָה אִמֵּנוּ צְנוּעָה הָיְתָה אָמַר רַב יְהוּדָה אָמַר רַב וְאִיתֵּימָא רַבִּי יִצְחָק יוֹדְעִים הָיוּ מַלְאֲכֵי הַשָּׁרֵת שֶׁשָּׂרָה אִמֵּנוּ בָּאֹהֶל הָיְתָה אֶלָּא מַאי בָּאֹהֶל כְּדֵי לְחַבְּבָהּ עַל בַּעְלָהּ
רַבִּי יוֹסֵי בְּרַבִּי חֲנִינָא אָמַר כְּדֵי לְשַׁגֵּר לָהּ כּוֹס שֶׁל בְּרָכָה תָּנֵי מִשּׁוּם רַבִּי יוֹסֵי לָמָּה נָקוּד עַל אַיּוֹ שֶׁבְּאֵלָיו לִימְּדָה תּוֹרָה דֶּרֶךְ אֶרֶץ שֶׁיִּשְׁאַל אָדָם בָּאַכְסַנְיָא שֶׁלּוֹ וְהָאָמַר שְׁמוּאֵל אֵין שׁוֹאֲלִין בִּשְׁלוֹם אִשָּׁה כְּלָל עַל יְדֵי בַּעְלָהּ שָׁאנֵי
אַחֲרֵי בְלֹתִי הָיְתָה לִּי עֶדְנָה אָמַר רַב חִסְדָּא אַחַר שֶׁנִּתְבַּלָּה הַבָּשָׂר וְרַבּוּ הַקְּמָטִין נִתְעַדֵּן הַבָּשָׂר וְנִתְפַּשְּׁטוּ הַקְּמָטִין וְחָזַר הַיּוֹפִי לִמְקוֹמוֹ
כְּתִיב וַאדֹנִי זָקֵן וּכְתִיב וַאֲנִי זָקַנְתִּי דְּלָא מוֹתֵיב הַקָּדוֹשׁ בָּרוּךְ הוּא כִּדְקָאָמְרָה אִיהִי
תָּנָא דְּבֵי רַבִּי יִשְׁמָעֵאל גָּדוֹל שָׁלוֹם שֶׁאֲפִילּוּ הַקָּדוֹשׁ בָּרוּךְ הוּא שִׁינָּה בּוֹ שֶׁנֶּאֱמַר וַתִּצְחַק שָׂרָה בְּקִרְבָּהּ וְגוֹ׳ וַאדֹנִי זָקֵן וּכְתִיב וַיֹּאמֶר ה׳ אֶל אַבְרָהָם וְגוֹ׳ וַאֲנִי זָקַנְתִּי
וַתֹּאמֶר מִי מִלֵּל לְאַבְרָהָם הֵנִיקָה בָנִים שָׂרָה כַּמָּה בָּנִים הֵנִיקָה שָׂרָה אָמַר רַבִּי לֵוִי אוֹתוֹ הַיּוֹם שֶׁגָּמַל אַבְרָהָם אֶת יִצְחָק בְּנוֹ עָשָׂה סְעוּדָה גְּדוֹלָה הָיוּ כׇּל אוּמּוֹת הָעוֹלָם מְרַנְּנִים וְאוֹמְרִים רְאִיתֶם זָקֵן וּזְקֵנָה שֶׁהֵבִיאוּ אֲסוּפִי מִן הַשּׁוּק וְאוֹמְרִים בְּנֵינוּ הוּא וְלֹא עוֹד אֶלָּא שֶׁעוֹשִׂין מִשְׁתֶּה גָּדוֹל לְהַעֲמִיד דִּבְרֵיהֶם
מָה עָשָׂה אַבְרָהָם אָבִינוּ הָלַךְ וְזִימֵּן כׇּל גְּדוֹלֵי הַדּוֹר וְשָׂרָה אִמֵּנוּ זִימְּנָה אֶת נְשׁוֹתֵיהֶם וְכׇל אַחַת וְאַחַת הֵבִיאָה בְּנָהּ עִמָּהּ וּמְנִיקָתָהּ לֹא הֵבִיאָה וְנַעֲשָׂה נֵס בְּשָׂרָה אִמֵּנוּ וְנִפְתְּחוּ דַּדֶּיהָ כִּשְׁנֵי מַעֲיָינוֹת וְהֵנִיקָה אֶת כּוּלָּן וַעֲדַיִין הָיוּ מְרַנְּנִים וְאוֹמְרִים אִם שָׂרָה הֲבַת תִּשְׁעִים שָׁנָה תֵּלֵד אַבְרָהָם בֶּן מֵאָה שָׁנָה יוֹלִיד מִיָּד נֶהְפַּךְ קְלַסְתֵּר פָּנִים שֶׁל יִצְחָק וְנִדְמָה לְאַבְרָהָם פָּתְחוּ כּוּלָּם וְאָמְרוּ אַבְרָהָם הוֹלִיד אֶת יִצְחָק
עַד אַבְרָהָם לֹא הָיָה זִקְנָה מַאן דַּהֲוָה בָּעֵי (לְמִשְׁתַּעֵי) [לְאִישְׁתַּעוֹיֵי] בַּהֲדֵי אַבְרָהָם מִשְׁתַּעֵי בַּהֲדֵי יִצְחָק בַּהֲדֵי יִצְחָק מִשְׁתַּעֵי בַּהֲדֵי אַבְרָהָם אֲתָא אַבְרָהָם בְּעָא רַחֲמֵי וַהֲוָה זִקְנָה שֶׁנֶּאֱמַר וְאַבְרָהָם זָקֵן בָּא בַּיָּמִים
עַד יַעֲקֹב לָא הֲוָה חוּלְשָׁא אֲתָא יַעֲקֹב בְּעָא רַחֲמֵי וַהֲוָה חוּלְשָׁא שֶׁנֶּאֱמַר וַיֹּאמֶר לְיוֹסֵף הִנֵּה אָבִיךָ חֹלֶה עַד דַּאֲתָא אֱלִישָׁע לָא הֲוָה דְּחָלֵישׁ וְאִתְּפַח אֲתָא אֱלִישָׁע בְּעָא רַחֲמֵי וְאִתְּפַח שֶׁנֶּאֱמַר וֶאֱלִישָׁע חָלָה אֶת חׇלְיוֹ אֲשֶׁר יָמוּת בּוֹ מִכְּלָל דְּחָלָה חֹלִי אַחֲרִיתִי
תָּנוּ רַבָּנַן שְׁלֹשָׁה חֳלָאִין חָלָה אֱלִישָׁע אֶחָד שֶׁדְּחָפוֹ לְגֵיחֲזִי בִּשְׁתֵּי יָדָיו וְאֶחָד שֶׁגֵּירָה דּוּבִּין בַּתִּינוֹקוֹת וְאֶחָד שֶׁמֵּת בּוֹ שֶׁנֶּאֱמַר וֶאֱלִישָׁע חָלָה אֶת חׇלְיוֹ אֲשֶׁר יָמוּת בּוֹ:
אֶלָּא עַד שֶׁלֹּא יַתְחִילוּ בַּמְּלָאכָה צֵא וֶאֱמוֹר לָהֶם עַל מְנָת שֶׁאֵין לָכֶם עָלַי אֶלָּא פַּת וְקִטְנִית כּוּ׳: אֲמַר לֵיהּ רַב אַחָא בְּרֵיהּ דְּרַב יוֹסֵף לְרַב חִסְדָּא פַּת קִטְנִית תְּנַן אוֹ פַּת וְקִטְנִית תְּנַן אֲמַר לֵיהּ הָאֱלֹהִים צְרִיכָה וָיו כִּי מוּרְדְּיָא דְלִבְרוּת:
רַבָּן שִׁמְעוֹן בֶּן גַּמְלִיאֵל אוֹמֵר אֵינוֹ צָרִיךְ הַכֹּל כְּמִנְהַג הַמְּדִינָה: הַכֹּל לְאֵתוֹיֵי מַאי לְאֵתוֹיֵי הָא דִּתְנַן הַשּׂוֹכֵר אֶת הַפּוֹעֵל וְאָמַר לוֹ כְּאֶחָד וְכִשְׁנַיִם מִבְּנֵי הָעִיר נוֹתֵן לוֹ כַּפָּחוּת שֶׁבַּשְּׂכִירוּת דִּבְרֵי רַבִּי יְהוֹשֻׁעַ וַחֲכָמִים אוֹמְרִים מְשַׁמְּנִין בֵּינֵיהֶם:
<strong><big>מַתְנִי׳</big></strong> וְאֵלּוּ אוֹכְלִין מִן הַתּוֹרָה הָעוֹשֶׂה בִּמְחוּבָּר לַקַּרְקַע בִּשְׁעַת גְּמַר מְלָאכָה וּבְתָלוּשׁ מִן הַקַּרְקַע עַד שֶׁלֹּא נִגְמְרָה מְלַאכְתּוֹ וּבְדָבָר שֶׁגִּידּוּלוֹ מִן הָאָרֶץ וְאֵלּוּ שֶׁאֵין אוֹכְלִים הָעוֹשֶׂה בִּמְחוּבָּר לַקַּרְקַע
<h2>דף פז:</h2>
בְּשָׁעָה שֶׁאֵין גְּמַר מְלָאכָה וּבְתָלוּשׁ מִן הַקַּרְקַע מֵאַחַר שֶׁנִּגְמְרָה מְלַאכְתּוֹ וּבְדָבָר שֶׁאֵין גִּידּוּלוֹ מִן הָאָרֶץ:
<strong><big>גְּמָ׳</big></strong> מְנָא הָנֵי מִילֵּי דִּכְתִיב כִּי תָבֹא בְּכֶרֶם רֵעֶךָ וְאָכַלְתָּ אַשְׁכְּחַן כֶּרֶם כֹּל מִילֵּי מְנָא לַן
גָּמְרִינַן מִכֶּרֶם מָה כֶּרֶם מְיוּחָד דָּבָר שֶׁגִּידּוּלֵי קַרְקַע וּבִשְׁעַת גְּמַר מְלָאכָה פּוֹעֵל אוֹכֵל בּוֹ אַף כׇּל דָּבָר שֶׁגִּידּוּלֵי קַרְקַע בִּשְׁעַת גְּמַר מְלָאכָה פּוֹעֵל אוֹכֵל בּוֹ
מָה לְכֶרֶם שֶׁכֵּן חַיָּיב בְּעוֹלֵלוֹת גָּמְרִינַן מִקָּמָה קָמָה גּוּפַהּ מְנָא לַן דִּכְתִיב כִּי תָבֹא בְּקָמַת רֵעֶךָ וְקָטַפְתָּ מְלִילוֹת בְּיָדֶךָ
מָה לְקָמָה שֶׁכֵּן חַיֶּיבֶת בַּחַלָּה וּמִמַּאי דְּהַאי קָמָה קָמָה דְּמִתְחַיֶּיבֶת בְּחַלָּה הִיא דִּלְמָא כֹּל קָמָה קָאָמַר רַחֲמָנָא
אָתְיָא קָמָה קָמָה כְּתִיב הָכָא כִּי תָבֹא בְּקָמַת רֵעֶךָ וּכְתִיב הָתָם מֵהָחֵל חֶרְמֵשׁ בַּקָּמָה מָה הָתָם קָמָה דְּמִיחַיְּיבָא בְּחַלָּה אַף הָכָא נָמֵי קָמָה דְּמִיחַיְּיבָא בְּחַלָּה
אִיכָּא לְמִיפְרַךְ מָה לְקָמָה שֶׁכֵּן חַיֶּיבֶת בְּחַלָּה כֶּרֶם יוֹכִיחַ מָה לְכֶרֶם שֶׁכֵּן חַיָּיב בְּעוֹלֵלוֹת קָמָה תּוֹכִיחַ
וְחָזַר הַדִּין לֹא רְאִי זֶה כִּרְאִי זֶה הַצַּד הַשָּׁוֶה שֶׁבָּהֶן שֶׁכֵּן דָּבָר שֶׁגִּידּוּלֵי קַרְקַע וּבִשְׁעַת גְּמַר מְלָאכָה פּוֹעֵל אוֹכֵל בּוֹ אַף כׇּל דָּבָר שֶׁגִּידּוּלֵי קַרְקַע בִּשְׁעַת גְּמַר מְלָאכָה פּוֹעֵל אוֹכֵל בּוֹ
מָה לְהַצַּד הַשָּׁוֶה שֶׁבָּהֶן שֶׁכֵּן יֵשׁ בָּהֶן צַד מִזְבֵּחַ וַאֲתָא נָמֵי זַיִת דְּאִית בֵּיהּ צַד מִזְבֵּחַ
וְזַיִת בְּמָה הַצַּד אָתֵי הוּא גּוּפֵיהּ כֶּרֶם אִיקְּרִי דִּכְתִיב וַיַּבְעֵר מִגָּדִישׁ וְעַד קָמָה וְעַד כֶּרֶם זָיִת אָמַר רַב פָּפָּא כֶּרֶם זַיִת אִקְּרֵי כֶּרֶם סְתָמָא לָא אִקְּרֵי
מִכׇּל מָקוֹם קַשְׁיָא אֶלָּא אָמַר שְׁמוּאֵל אָמַר קְרָא וְחֶרְמֵשׁ לְרַבּוֹת כׇּל בַּעֲלֵי חֶרְמֵשׁ
וְהַאי חֶרְמֵשׁ מִיבְּעֵי לֵיהּ בִּשְׁעַת חֶרְמֵשׁ אֱכוֹל שֶׁלֹּא בִּשְׁעַת חֶרְמֵשׁ לָא תֵּיכוֹל
הָהוּא מִוְּאֶל כֶּלְיְךָ לֹא תִתֵּן נָפְקָא תִּינַח דְּבַר חֶרְמֵשׁ דְּלָאו בַּר חֶרְמֵשׁ מְנָא לַן
אֶלָּא אָמַר רַבִּי יִצְחָק אָמַר קְרָא קָמָה לְרַבּוֹת כׇּל בַּעֲלֵי קֹמָה וְהָא אָמְרַתְּ קָמָה קָמָה דְּמִיחַיְּיבָא בְּחַלָּה
הָנֵי מִילֵּי מִקַּמֵּי דְּנֵיתֵי חֶרְמֵשׁ הַשְׁתָּא דְּאָתֵי חֶרְמֵשׁ אִיתְרַבִּי לֵיהּ כֹּל דְּבַר חֶרְמֵשׁ וְאַף עַל גַּב דְּלָא מִיחַיַּיב בְּחַלָּה קָמָה לְמָה לִי לְרַבּוֹת כׇּל בַּעֲלֵי קֹמָה
וְהַשְׁתָּא דְּנָפְקָא לַן מֵחֶרְמֵשׁ וּמִקָּמָה כִּי תָבֹא בְּכֶרֶם רֵעֶךָ לְמָה לִי
אָמַר רָבָא לְהִלְכוֹתָיו כִּדְתַנְיָא כִּי תָבֹא נֶאֱמַר כָּאן בִּיאָה וְנֶאֱמַר לְהַלָּן לֹא תָבוֹא עָלָיו הַשֶּׁמֶשׁ מָה לְהַלָּן בְּפוֹעֵל הַכָּתוּב מְדַבֵּר אַף כָּאן בְּפוֹעֵל הַכָּתוּב מְדַבֵּר
בְּכֶרֶם רֵעֶךָ וְלֹא בְּכֶרֶם נׇכְרִי הָנִיחָא לְמַאן דְּאָמַר גֶּזֶל נׇכְרִי אָסוּר הַיְינוּ דְּאִיצְטְרִיךְ קְרָא לְמִישְׁרֵי פּוֹעֵל אֶלָּא לְמַאן דְּאָמַר גֶּזֶל נׇכְרִי מוּתָּר הַשְׁתָּא גְּזֵילָה מוּתָּר פּוֹעֵל מִיבַּעְיָא
מוֹקֵים לַהּ בְּכֶרֶם רֵעֶךָ וְלֹא שֶׁל הֶקְדֵּשׁ וְאָכַלְתָּ וְלֹא מוֹצֵץ עֲנָבִים וְלֹא עֲנָבִים וְדָבָר אַחֵר
כְּנַפְשְׁךָ כְּנֶפֶשׁ שֶׁל בַּעַל הַבַּיִת כָּךְ נַפְשׁוֹ שֶׁל פּוֹעֵל מָה נַפְשְׁךָ אוֹכֵל וּפָטוּר אַף נַפְשׁוֹ שֶׁל פּוֹעֵל אוֹכֵל וּפָטוּר
שׇׂבְעֶךָ וְלֹא אֲכִילָה גַּסָּה וְאַל כֶּלְיְךָ לֹא תִתֵּן בְּשָׁעָה שֶׁאַתָּה נוֹתֵן לְכֶלְיוֹ שֶׁל בַּעַל הַבַּיִת אַתָּה אוֹכֵל וּבְשָׁעָה שֶׁאִי אַתָּה נוֹתֵן לְכֶלְיוֹ שֶׁל בַּעַל הַבַּיִת אִי אַתָּה אוֹכֵל
אָמַר רַבִּי יַנַּאי אֵין הַטֶּבֶל מִתְחַיֵּיב בְּמַעֲשֵׂר
<h2>דף פח.</h2>
עַד שֶׁיִּרְאֶה פְּנֵי הַבַּיִת שֶׁנֶּאֱמַר בִּעַרְתִּי הַקֹּדֶשׁ מִן הַבַּיִת
וְרַבִּי יוֹחָנָן אָמַר אֲפִילּוּ חָצֵר קוֹבַעַת שֶׁנֶּאֱמַר וְאָכְלוּ בִשְׁעָרֶיךָ וְשָׂבֵעוּ
וְרַבִּי יוֹחָנָן נָמֵי הָא כְּתִיב מִן הַבַּיִת אָמַר לָךְ חָצֵר דֻּומְיָא דְּבַיִת מָה בַּיִת הַמִּשְׁתַּמֵּר אַף חָצֵר הַמִּשְׁתַּמֶּרֶת
וְרַבִּי יַנַּאי נָמֵי הָכְתִיב בִּשְׁעָרֶיךָ הָהוּא מִיבְּעֵי לֵיהּ דִּמְעַיֵּיל לֵיהּ דֶּרֶךְ שַׁעַר לְאַפּוֹקֵי דֶּרֶךְ גַּגּוֹת וְקַרְפֵּיפוֹת דְּלָא
מֵתִיב רַב חֲנִינָא חוֹזָאָה כְּנַפְשְׁךָ כָּךְ נַפְשׁוֹ שֶׁל פּוֹעֵל מָה נַפְשְׁךָ אוֹכֵל וּפָטוּר אַף נַפְשׁוֹ שֶׁל פּוֹעֵל אוֹכֵל וּפָטוּר
הָא לוֹקֵחַ חַיָּיב מַאי לָאו בַּשָּׂדֶה
אָמַר רַב פָּפָּא הָכָא בִּתְאֵנָה הָעוֹמֶדֶת בְּגִינָּה וְנוֹפָהּ נוֹטֶה לְחָצֵר עָסְקִינַן וּלְמַאן דְּאָמַר לְבַיִת לְבַיִת
אִי הָכִי בַּעַל הַבַּיִת נָמֵי נִיחַיַּיב בַּעַל הַבַּיִת עֵינָיו בִּתְאֵנָתוֹ וְלוֹקֵחַ עֵינָיו בְּמִקָּחוֹ
וְלוֹקֵחַ מִדְּאוֹרָיְיתָא מִי מִחַיַּיב וְהָתַנְיָא מִפְּנֵי מָה חָרְבוּ חֲנוּיוֹת שֶׁל בֵּית הִינוֹ שָׁלֹשׁ שָׁנִים קוֹדֶם יְרוּשָׁלַיִם מִפְּנֵי שֶׁהֶעֱמִידוּ דִּבְרֵיהֶם עַל דִּבְרֵי תוֹרָה שֶׁהָיוּ אוֹמְרִין
<h2>דף פח:</h2>
עַשֵּׂר תְּעַשֵּׂר וְאָכַלְתָּ וְלֹא מוֹכֵר תְּבוּאַת זַרְעֶךָ וְלֹא לוֹקֵחַ אֶלָּא מִדְּרַבָּנַן וּקְרָא אַסְמַכְתָּא בְּעָלְמָא
אֶלָּא כְּנַפְשְׁךָ לְמַאי אֲתָא לְכִדְתַנְיָא כְּנַפְשְׁךָ מָה נַפְשְׁךָ אִם חָסַמְתָּ פָּטוּר אַף פּוֹעֵל אִם חָסַמְתָּ פָּטוּר
מֵתִיב מָר זוּטְרָא אֵיזֶהוּ גּוֹרְנָן לְמַעַשְׂרוֹת בַּקִּישּׁוּאִים וּבַדִּלּוּעִים מִשֶּׁיְּפַקֵּסוּ וְאָמַר רַבִּי אַסִּי מִשֶּׁיִּנָּטֵל פֵּיקֶס שֶׁלָּהֶן מַאי לָאו מִשֶּׁיְּפַקֵּסוּ אֲפִילּוּ בַּשָּׂדֶה
לֹא מִשֶּׁיְּפַקְּסוּ בַּבַּיִת אִי הָכִי מִשֶּׁיְּפַקֵּסוּ עַד שֶׁיְּפַקֵּסוּ מִיבְּעֵי לֵיהּ
אִי תְּנָא עַד שֶׁיְּפַקֵּסוּ הֲוָה אָמֵינָא עַד דְּגָמַר לְפִיקּוּסַיְיהוּ קָא מַשְׁמַע לַן מִשֶּׁיְּפַקְּסוּ מִכִּי (אַתְחוֹלֵי) [מַתְחֵיל] פִּיקּוּסַיְיהוּ
מֵתִיב מָר זוּטְרָא בְּרֵיהּ דְּרַב נַחְמָן גּוֹרְנוֹ לְמַעֲשֵׂר לְחַיֵּיב עָלָיו מִשּׁוּם טֶבֶל מִשֶּׁתִּגָּמֵר מְלַאכְתָּן וְאֵיזֶהוּ גְּמַר מְלַאכְתָּן מְלֶאכֶת הַכְנָסָתָן מַאי לָאו הַכְנָסָתָן אֲפִילּוּ בַּשָּׂדֶה
לָא הַכְנָסָתָן לַבַּיִת זֶה הוּא גְּמַר מְלַאכְתָּן וְאִיבָּעֵית אֵימָא כִּי קָאָמַר רַבִּי יַנַּאי בְּזֵיתִים וַעֲנָבִים דְּלָאו בְּנֵי גוֹרֶן נִינְהוּ אֲבָל חִטִּין וּשְׂעוֹרִין גּוֹרֶן בְּהֶדְיָא כְּתִיב בֵּיהּ
אַשְׁכְּחַן אָדָם בִּמְחוּבָּר וְשׁוֹר בְּתָלוּשׁ אָדָם בְּתָלוּשׁ מְנָלַן
קַל וָחוֹמֶר מִשּׁוֹר וּמָה שׁוֹר שֶׁאֵינוֹ אוֹכֵל בִּמְחוּבָּר אוֹכֵל בְּתָלוּשׁ אָדָם שֶׁאוֹכֵל בִּמְחוּבָּר אֵינוֹ דִּין שֶׁאוֹכֵל בְּתָלוּשׁ מָה לְשׁוֹר שֶׁכֵּן אַתָּה מְצֻוֶּוה עַל חֲסִימָתוֹ תֹּאמַר בְּאָדָם שֶׁאִי אַתָּה מְצֻוֶּוה עַל חֲסִימָתוֹ
וִיהֵא אָדָם מְצֻוֶּוה עַל חֲסִימָתוֹ מִקַּל וָחוֹמֶר מִשּׁוֹר וּמָה שׁוֹר שֶׁאִי אַתָּה מְצֻוֶּוה לְהַחְיוֹתוֹ אַתָּה מְצֻוֶּוה עַל חֲסִימָתוֹ אָדָם שֶׁאַתָּה מְצֻוֶּוה לְהַחְיוֹתוֹ אֵינוֹ דִּין שֶׁאַתָּה מְצֻוֶּוה עַל חֲסִימָתוֹ
אָמַר קְרָא כְּנַפְשְׁךָ כְּנַפְשׁוֹ שֶׁל פּוֹעֵל מָה נַפְשׁוֹ אִם חֲסַמְתּוֹ פָּטוּר אַף פּוֹעֵל אִם חֲסַמְתּוֹ פָּטוּר
וְאֶלָּא אָדָם בְּתָלוּשׁ מְנָלַן אָמַר קְרָא קָמָה קָמָה שְׁתֵּי פְּעָמִים אִם אֵינוֹ עִנְיָן לְאָדָם בִּמְחוּבָּר תְּנֵהוּ עִנְיָן לְאָדָם בְּתָלוּשׁ
רַבִּי אַמֵּי אָמַר אָדָם בְּתָלוּשׁ לָא צְרִיךְ קְרָא כְּתִיב כִּי תָבֹא בְּכֶרֶם רֵעֶךָ מִי לָא עָסְקִינַן שֶׁשְּׂכָרוֹ לְכַתֵּף וְאָמַר רַחֲמָנָא לֵיכוֹל
שׁוֹר בִּמְחוּבָּר מְנָלַן קַל וָחֹמֶר מֵאָדָם וּמָה אָדָם שֶׁאֵינוֹ אוֹכֵל בְּתָלוּשׁ אוֹכֵל בִּמְחוּבָּר שׁוֹר שֶׁאוֹכֵל בְּתָלוּשׁ אֵינוֹ דִּין שֶׁאוֹכֵל בִּמְחוּבָּר מָה לְאָדָם שֶׁכֵּן אַתָּה מְצֻוֶּוה לְהַחְיוֹתוֹ תֹּאמַר בְּשׁוֹר שֶׁאִי אַתָּה מְצֻוֶּוה לְהַחְיוֹתוֹ
וִיהֵא שׁוֹר מְצֻוֶּוה לְהַחְיוֹתוֹ מִקַּל וָחוֹמֶר וּמָה אָדָם שֶׁאִי אַתָּה מְצֻוֶּוה עַל חֲסִימָתוֹ אַתָּה מְצֻוֶּוה לְהַחְיוֹתוֹ שׁוֹר שֶׁאַתָּה מְצֻוֶּוה עַל חֲסִימָתוֹ אֵינוֹ דִּין שֶׁאַתָּה מְצֻוֶּוה לְהַחְיוֹתוֹ
אָמַר קְרָא וְחֵי אָחִיךָ עִמָּךְ אָחִיךָ וְלֹא שׁוֹר וְאֶלָּא שׁוֹר בִּמְחוּבָּר מְנָלַן אָמַר קְרָא רֵעֶךָ רֵעֶךָ שְׁתֵּי פְּעָמִים אִם אֵינוֹ עִנְיָן לְאָדָם בִּמְחוּבָּר תְּנֵהוּ עִנְיָן לְשׁוֹר בִּמְחוּבָּר
רָבִינָא אָמַר לָא אָדָם בְּתָלוּשׁ וְלֹא שׁוֹר בִּמְחוּבָּר צְרִיכִי קְרָאֵי דִּכְתִיב לֹא תַחְסֹם שׁוֹר בְּדִישׁוֹ
<h2>דף פט.</h2>
מִכְּדֵי כֹּל מִילֵּי אִיתַנְהוּ בַּחֲסִימָה דְּיָלְפִינַן שׁוֹר שׁוֹר מִשַּׁבָּת אִם כֵּן לִכְתּוֹב רַחֲמָנָא לֹא תָּדוּשׁ בַּחֲסִימָה שׁוֹר דִּכְתַב רַחֲמָנָא לְמָה לִי
לְאַקּוֹשֵׁי חוֹסֵם לְנֶחְסָם וְנֶחְסָם לְחוֹסֵם מַה חוֹסֵם אוֹכֵל בִּמְחוּבָּר אַף נֶחְסָם אוֹכֵל בִּמְחוּבָּר וּמַה נֶחְסָם אוֹכֵל בְּתָלוּשׁ אַף חוֹסֵם אוֹכֵל בְּתָלוּשׁ
תָּנוּ רַבָּנַן דַּיִשׁ מָה דַּיִשׁ מְיוּחָד דָּבָר שֶׁגִּידּוּלֵי קַרְקַע וּבִשְׁעַת גְּמַר מְלָאכָה וּפוֹעֵל אוֹכֵל בּוֹ אַף כֹּל שֶׁגִּידּוּלֵי קַרְקַע פּוֹעֵל אוֹכֵל בּוֹ יָצָא הַחוֹלֵב וְהַמְחַבֵּץ וְהַמְגַבֵּן שֶׁאֵין גִּידּוּלֵי קַרְקַע וְאֵין פּוֹעֵל אוֹכֵל בּוֹ
לְמָה לִי מִכִּי תָבֹא בְּכֶרֶם רֵעֶךָ נָפְקָא אִיצְטְרִיךְ סָלְקָא דַּעְתָּךְ אָמֵינָא הוֹאִיל וּכְתִיב קָמָה לְרַבּוֹת כׇּל בַּעֲלֵי קֹמָה לְרַבּוֹת נָמֵי מִידֵּי דְּלָאו גִּדּוּלֵי קַרְקַע נִינְהוּ קָא מַשְׁמַע לַן
תַּנְיָא אִידַּךְ דַּיִשׁ מָה דַּיִשׁ מְיוּחָד דָּבָר שֶׁבִּשְׁעַת גְּמַר מְלָאכָה פּוֹעֵל אוֹכֵל בּוֹ אַף כֹּל שֶׁהוּא בִּשְׁעַת גְּמַר מְלָאכָה פּוֹעֵל אוֹכֵל בּוֹ יָצָא הַמְנַכֵּשׁ בְּשׁוּמִים וּבִבְצָלִים הוֹאִיל וְאֵין גְּמַר מְלָאכָה אֵין פּוֹעֵל אוֹכֵל בָּהֶם
לְמָה לִי מִוְּאֶל כֶּלְיְךָ לֹא תִתֵּן נָפְקָא לָא צְרִיכָא אַף עַל גַּב דְּקָא מְשַׁלֵּיף קַטִּינֵי מִבֵּינֵי אַלִּימֵי
תַּנְיָא אִידַּךְ דַּיִשׁ מָה דַּיִשׁ מְיוּחָד דָּבָר שֶׁלֹּא נִגְמְרָה מְלַאכְתּוֹ לְמַעֲשֵׂר פּוֹעֵל אוֹכֵל בּוֹ אַף כׇּל שֶׁלֹּא נִגְמְרָה מְלַאכְתּוֹ לְמַעֲשֵׂר פּוֹעֵל אוֹכֵל בּוֹ יָצָא הַבּוֹדֵל בִּתְמָרִים וּבִגְרוֹגְרוֹת הוֹאִיל וְנִגְמְרָה מְלַאכְתּוֹ לְמַעֲשֵׂר אֵין פּוֹעֵל אוֹכֵל בּוֹ
וְהָתַנְיָא הַבּוֹדֵל בִּתְמָרִים וּבִגְרוֹגְרוֹת פּוֹעֵל אוֹכֵל בּוֹ אָמַר רַב פָּפָּא כִּי תַּנְיָא הָהִיא בְּתוּחְלָנֵי
תַּנְיָא אִידַּךְ דַּיִשׁ מָה דַּיִשׁ מְיוּחָד דָּבָר שֶׁלֹּא נִגְמְרָה מְלַאכְתּוֹ לְחַלָּה וּפוֹעֵל אוֹכֵל בּוֹ אַף כׇּל דָּבָר שֶׁלֹּא נִגְמְרָה מְלַאכְתּוֹ לְחַלָּה פּוֹעֵל אוֹכֵל בּוֹ יָצָא הַלָּשׁ וְהַמְקַטֵּף וְהָאוֹפֶה שֶׁנִּגְמְרָה מְלַאכְתּוֹ לְחַלָּה דְּאֵין פּוֹעֵל אוֹכֵל בּוֹ וַהֲלֹא נִגְמְרָה מְלַאכְתּוֹ לְמַעֲשֵׂר
לָא קַשְׁיָא בְּחוּצָה לָאָרֶץ עָסְקִינַן דְּלֵיכָּא מַעֲשֵׂר אִי הָכִי חַלָּה נָמֵי לֵיכָּא אֶלָּא לְעוֹלָם בָּאָרֶץ וְלָא קַשְׁיָא בְּשֶׁבַע שֶׁכִּיבְּשׁוּ וּבְשֶׁבַע שֶׁחִילְּקוּ דְּאָמַר מָר שֶׁבַע שֶׁכִּיבְּשׁוּ וְשֶׁבַע שֶׁחִילְּקוּ נִתְחַיְּיבוּ בְּחַלָּה וְלֹא נִתְחַיְּיבוּ בְּמַעֲשֵׂר
מִידֵּי מַעֲשֵׂר קָא גָרֵים גְּמַר מְלָאכָה קָא גָרֵים
אֶלָּא אָמַר רָבִינָא כְּרוֹךְ וּתְנִי דַּיִשׁ מָה דַּיִשׁ מְיוּחָד דָּבָר שֶׁלֹּא נִגְמַר מְלַאכְתּוֹ לְמַעֲשֵׂר וּלְחַלָּה וּפוֹעֵל אוֹכֵל בּוֹ אַף כׇּל שֶׁלֹּא נִגְמַר מְלַאכְתּוֹ לְמַעֲשֵׂר וּלְחַלָּה פּוֹעֵל אוֹכֵל בּוֹ
אִיבַּעְיָא לְהוּ פּוֹעֵל מַהוּ שֶׁיְּהַבְהֵב בָּאוּר וְיֹאכַל מִי הָוֵי כַּעֲנָבִים וְדָבָר אַחֵר אוֹ לָא תָּא שְׁמַע רַשַּׁאי בַּעַל הַבַּיִת לְהַשְׁקוֹת פּוֹעֲלִים יַיִן כְּדֵי שֶׁלֹּא יֹאכְלוּ עֲנָבִים הַרְבֵּה רַשָּׁאִין פּוֹעֲלִין לְטַבֵּל פִּיתָּם בְּצִיר כְּדֵי שֶׁיֹּאכְלוּ עֲנָבִים הַרְבֵּה
<h2>דף פט:</h2>
לְאַכְשׁוֹרֵי גַּבְרָא לָא קָמִיבַּעְיָא לַן כִּי קָמִיבַּעְיָא לַן לְאַכְשׁוֹרֵי פֵּירָא מַאי תָּא שְׁמַע פּוֹעֲלִין אוֹכְלִין עֲנָבִים בְּרָאשֵׁי אוּמָּנִיּוֹת שֶׁלָּהֶם וּבִלְבַד שֶׁלֹּא יְהַבְהֲבוּ בָּאוּר
הָתָם מִשּׁוּם בִּיטּוּל מְלָאכָה כִּי קָא מִיבַּעְיָא לַן הֵיכָא דְּאִיכָּא אִשְׁתּוֹ וּבָנָיו מַאי
תָּא שְׁמַע לֹא יְהַבְהֵב בָּאוּר וְיֹאכַל וְלֹא יִכְמוֹר בַּאֲדָמָה וְיֹאכַל וְלֹא יַפְרִיךְ עַל גַּבֵּי הַסֶּלַע וְיֹאכַל אֲבָל מְפָרֵיךְ עַל יָד עַל יָד וְאוֹכֵל הָתָם מִשּׁוּם בִּיטּוּל מְלָאכָה הָכִי נָמֵי מִסְתַּבְּרָא דְּאִי סָלְקָא דַּעְתָּךְ מִשּׁוּם מַתּוֹקֵי פֵּירָא סֶלַע מַאי מַתּוֹקֵי פֵּירָא אִיכָּא אִי אֶפְשָׁר דְּלָא מְמַתֵּיק פּוּרְתָּא
תָּא שְׁמַע פּוֹעֲלִין שֶׁהָיוּ עוֹדְרִים בִּתְאֵנִים וְגוֹדְרִים בִּתְמָרִים וּבוֹצְרִים בַּעֲנָבִים וּמוֹסְקִין בְּזֵיתִים הֲרֵי אֵלּוּ אוֹכְלִים וּפְטוּרִים שֶׁהַתּוֹרָה זִיכְּתָה לָהֶם בְּפִיתָּם לֹא יֹאכְלוּ אֶלָּא אִם כֵּן נָטְלוּ רְשׁוּת מִבַּעַל הַבַּיִת וְלֹא יִסְפּוֹת בַּמֶּלַח וְיֹאכַל
מֶלַח וַדַּאי כַּעֲנָבִים וְדָבָר אַחֵר דָּמֵי
וְלֹא יִסְפּוֹת בַּמֶּלַח וְיֹאכַל וּרְמִינְהוּ הַשּׂוֹכֵר אֶת הַפּוֹעֵל לְעַדֵּר וּלְקַשְׁקֵשׁ תַּחַת הַזֵּיתִים הֲרֵי זֶה לֹא יֹאכַל שְׂכָרוֹ לִבְצוֹר שְׂכָרוֹ לִמְסוֹק שְׂכָרוֹ לְלַקֵּט הֲרֵי זֶה אוֹכֵל וּפָטוּר שֶׁהַתּוֹרָה זִיכְּתָה לָהֶן קָצַץ אַחַת וְאַחַת יֹאכַל שְׁתַּיִם שְׁתַּיִם לֹא יֹאכַל וְסוֹפֵת בַּמֶּלַח וְיֹאכַל
אַהֵיָיא אִילֵּימָא אַסֵּיפָא כֵּיוָן דְּקָצַץ כֹּל הֵיכִי דְּבָעֵי לֵיכוֹל אֶלָּא לָאו אַרֵישָׁא
אָמַר אַבָּיֵי לָא קַשְׁיָא כָּאן בָּאָרֶץ כָּאן בְּחוּצָה לָאָרֶץ בָּאָרֶץ קָבְעָא סְפִיתָא בְּחוּצָה לָאָרֶץ לָא קְבַעָא סְפֵיתָא אָמַר רָבָא מִי אִיכָּא מִידֵּי דְּבָאָרֶץ קְבַעָא סְפֵיתָא מִדְּאוֹרָיְיתָא וּבְחוּצָה לָאָרֶץ לֹא קִבְעָא סְפֵיתָא וּמוּתָּר לְכַתְּחִילָּה
אֶלָּא אָמַר רָבָא בֵּין בָּאָרֶץ בֵּין בְּחוּצָה לָאָרֶץ חֲדָא לָא קִבְעָא סְפֵיתָא תַּרְתֵּי קְבַעָא סְפֵיתָא קָצַץ בֵּין סָפַת וּבֵין לֹא סָפַת אַחַת אַחַת אוֹכֵל שְׁתַּיִם שְׁתַּיִם לֹא יֹאכַל לֹא קָצַץ וְלֹא סָפַת אוֹכֵל שְׁתַּיִם שְׁתַּיִם סָפַת אַחַת אַחַת אוֹכֵל שְׁתַּיִם שְׁתַּיִם לֹא יֹאכַל וְאַף עַל גַּב דְּנָטַל רְשׁוּת מִבַּעַל הַבַּיִת דְּאִיטְּבִיל לְהוּ לְמַעֲשֵׂר וְקָבְעָא סְפִיתָא
וְתַרְתֵּי דְּקָבְעָא סְפִיתָא מְנָא לַן אָמַר רַב מַתְנָא דְּאָמַר קְרָא כִּי קִבְּצָם כֶּעָמִיר גֹּרְנָה
תָּנוּ רַבָּנַן פָּרוֹת הַמְרַכְּסוֹת בִּתְבוּאָה
<h2>דף צ.</h2>
וְהַדָּשׁוֹת בִּתְרוּמָה וּמַעֲשֵׂר אֵינוֹ עוֹבֵר מִשּׁוּם בַּל תַּחְסוֹם אֲבָל מִפְּנֵי מַרְאִית הָעַיִן מֵבִיא בּוּל מֵאוֹתוֹ הַמִּין וְתוֹלֶה לָהּ בַּטְּרַסְקָלִין שֶׁבְּפִיהָ רַבִּי שִׁמְעוֹן בֶּן יוֹחַאי אוֹמֵר מֵבִיא כַּרְשִׁינִים וְתוֹלֶה לָהּ שֶׁהַכַּרְשִׁינִים יָפוֹת לָהּ מִן הַכֹּל
וּרְמִינְהִי פָּרוֹת הַמְרַכְּסוֹת בִּתְבוּאָה אֵינוֹ עוֹבֵר מִשּׁוּם בַּל תַּחְסוֹם וְהַדָּשׁוֹת בִּתְרוּמָה וּמַעֲשֵׂר עוֹבֵר מִשּׁוּם בַּל תַּחְסוֹם וְנׇכְרִי הַדָּשׁ בְּפָרָתוֹ שֶׁל יִשְׂרָאֵל אֵינוֹ עוֹבֵר מִשּׁוּם בַּל תַּחְסוֹם וְיִשְׂרָאֵל הַדָּשׁ בְּפָרָתוֹ שֶׁל נׇכְרִי עוֹבֵר מִשּׁוּם בַּל תַּחְסוֹם קַשְׁיָא תְּרוּמָה אַתְּרוּמָה קַשְׁיָא מַעֲשֵׂר אַמַּעֲשֵׂר
בִּשְׁלָמָא תְּרוּמָה אַתְּרוּמָה לָא קַשְׁיָא כָּאן בִּתְרוּמָה כָּאן בְּגִידּוּלֵי תְרוּמָה אֶלָּא מַעֲשֵׂר אַמַּעֲשֵׂר קַשְׁיָא
וְכִי תֵּימָא מַעֲשֵׂר אַמַּעֲשֵׂר נָמֵי לָא קַשְׁיָא כָּאן בְּמַעֲשֵׂר כָּאן בְּגִידּוּלֵי מַעֲשֵׂר בִּשְׁלָמָא גִּידּוּלֵי תְרוּמָה תְּרוּמָה אֶלָּא גִּידּוּלֵי מַעֲשֵׂר חוּלִּין נִינְהוּ דִּתְנַן גִּידּוּלֵי טֶבֶל וְגִידּוּלֵי מַעֲשֵׂר שֵׁנִי חוּלִּין
אֶלָּא לָא קַשְׁיָא הָא בְּמַעֲשֵׂר רִאשׁוֹן הָא בְּמַעֲשֵׂר שֵׁנִי וְאִיבָּעֵית אֵימָא הָא וְהָא בְּמַעֲשֵׂר שֵׁנִי וְלָא קַשְׁיָא הָא רַבִּי מֵאִיר הָא רַבִּי יְהוּדָה
הָא רַבִּי מֵאִיר דְּאָמַר מַעֲשֵׂר מָמוֹן גָּבוֹהַּ הוּא הָא רַבִּי יְהוּדָה דְּאָמַר מַעֲשֵׂר שֵׁנִי מָמוֹן הֶדְיוֹט הוּא
הֵיכִי דָּמֵי כְּגוֹן שֶׁהִקְדִּימוֹ בְּשִׁבֳּלִין
וּלְרַבִּי יְהוּדָה וְהָא בָּעֵי חוֹמָה כְּגוֹן שֶׁדָּשׁ לִפְנִים מֵחוֹמַת בֵּית פָּאגֵי
אִיבָּעֵית אֵימָא לָא קַשְׁיָא כָּאן בְּמַעֲשֵׂר וַדַּאי כָּאן בְּמַעֲשֵׂר דְּמַאי הַשְׁתָּא דְּאָתֵית לְהָכִי תְּרוּמָה אַתְּרוּמָה נָמֵי לָא קַשְׁיָא כָּאן בִּתְרוּמַת וַדַּאי כָּאן בִּתְרוּמַת דְּמַאי
בִּשְׁלָמָא מַעֲשֵׂר דְּמַאי אִיכָּא אֶלָּא תְּרוּמַת דְּמַאי מִי אִיכָּא וְהָתַנְיָא אַף הוּא בִּיטֵּל אֶת הַוִּידּוּי וְגָזַר עַל הַדְּמַאי לְפִי שֶׁשָּׁלַח בְּכֹל גְּבוּל יִשְׂרָאֵל וְרָאָה שֶׁלֹּא הָיוּ מַפְרִישִׁין אֶלָּא תְּרוּמָה גְּדוֹלָה בִּלְבָד
אֶלָּא לָא קַשְׁיָא כָּאן בִּתְרוּמַת מַעֲשֵׂר וַדַּאי כָּאן בִּתְרוּמַת מַעֲשֵׂר דְּמַאי
בְּעוֹ מִינֵּיהּ מֵרַב שֵׁשֶׁת הָיְתָה אוֹכֶלֶת וּמַתְרֶזֶת מַהוּ מִשּׁוּם דִּמְעַלֵּי לַהּ הוּא וְהָא לָא מְעַלֵּי לַהּ אוֹ דִלְמָא דְּחָזְיָא וּמִצְטַעֲרָא וְהָא חָזְיָא וּמִצְטַעֲרָא
אֲמַר לְהוּ רַב שֵׁשֶׁת תְּנֵיתוּהָ רַבִּי שִׁמְעוֹן בֶּן יוֹחַי אוֹמֵר מֵבִיא כַּרְשִׁינִים וְתוֹלֶה לָהּ שֶׁהַכַּרְשִׁינִים יָפוֹת לָהּ מִן הַכֹּל שְׁמַע מִינַּהּ מִשּׁוּם דִּמְעַלֵּי לַהּ הוּא שְׁמַע מִינַּהּ
אִיבַּעְיָא לְהוּ מַהוּ שֶׁיֹּאמַר אָדָם לְנׇכְרִי חֲסוֹם פָּרָתִי וְדוּשׁ בָּהּ מִי אָמְרִינַן כִּי אָמְרִינַן אֲמִירָה לְנׇכְרִי שְׁבוּת הָנֵי מִילֵּי לְעִנְיַן שַׁבָּת דְּאִיסּוּר סְקִילָה אֲבָל חֲסִימָה דְּאִיסּוּר לָאו לָא אוֹ דִלְמָא לָא שְׁנָא
תָּא שְׁמַע נׇכְרִי הַדָּשׁ בְּפָרָתוֹ שֶׁל יִשְׂרָאֵל אֵינוֹ עוֹבֵר מִשּׁוּם בַּל תַּחְסוֹם מִעְבָּר הוּא דְּלָא עָבַר הָא אִיסּוּרָא אִיכָּא בְּדִין הוּא דְּאִיסּוּרָא נָמֵי לֵיכָּא וְאַיְּידֵי דִּתְנָא סֵיפָא דְּיִשְׂרָאֵל הַדָּשׁ בְּפָרָתוֹ שֶׁל נׇכְרִי עוֹבֵר תְּנָא רֵישָׁא אֵינוֹ עוֹבֵר
תָּא שְׁמַע דִּשְׁלַחוּ לֵיהּ לַאֲבוּהּ דִּשְׁמוּאֵל הָלֵין תּוֹרֵי
<h2>דף צ:</h2>
דְּגָנְבִין אַרְמָאֵי וּמְגַנְּחִין יָתְהוֹן מַהוּ שְׁלַח לְהוּ הַעֲרָמָה אִתְעֲבִיד בְּהוּ אַעֲרִימוּ עֲלַיְיהוּ וְיִזְדַּבְּנוּן
אָמַר רַב פָּפָּא בְּנֵי מַעְרְבָא סָבְרִי לַהּ כְּרַבִּי חִידְקָא דְּאָמַר בְּנֵי נֹחַ מְצֻוִּוין עַל הַסֵּירוּס וְקָא עָבְרִי מִשּׁוּם וְלִפְנֵי עִוֵּר לֹא תִתֵּן מִכְשֹׁל
סְבַר רָבָא לְמֵימַר יִמָּכְרוּ לִשְׁחִיטָה אָמַר לוֹ אַבָּיֵי דַּיָּין שֶׁקָּנַסְתָּ עֲלֵיהֶם מְכִירָה
פְּשִׁיטָא בְּנוֹ גָּדוֹל כִּי אַחֵר דָּמֵי בְּנוֹ קָטָן מַאי רַב אַחַי אָסַר וְרַב אָשֵׁי שָׁרֵי מָרִימָר וּמָר זוּטְרָא וְאָמְרִי לַהּ הָנְהוּ תְּרֵי חֲסִידֵי מְחַלְּפִי אַהֲדָדֵי
בָּעֵי רָמֵי בַּר חָמָא הוֹשִׁיב לָהּ קוֹץ בְּפִיהָ מַהוּ הוֹשִׁיב לָהּ חֲסִימָה מְעַלַּיְיתָא הִיא אֶלָּא יָשַׁב לָהּ קוֹץ בְּפִיהָ מַהוּ
הִרְבִּיץ לָהּ אֲרִי מִבַּחוּץ מַהוּ הִרְבִּיץ לָהּ חֲסִימָה מְעַלַּיְיתָא הִיא אֶלָּא רָבַץ לָהּ אֲרִי מִבַּחוּץ מַהוּ הֶעֱמִיד בְּנָהּ מִבַּחוּץ מַהוּ הָיְתָה צְמֵאָה לְמַיִם מַהוּ פָּרַס לָהּ קַטְבֻלְיָא עַל גַּבֵּי דִּישָׁה מַהוּ
פְּשׁוֹט מִיהָא חֲדָא דְּתַנְיָא רַשַּׁאי בַּעַל פָּרָה לְהַרְעִיב פָּרָתוֹ כְּדֵי שֶׁתֹּאכַל מִן הַדִּישָׁה הַרְבֵּה וְרַשַּׁאי בַּעַל הַבַּיִת לְהַתִּיר פְּקִיעַ עָמִיר לִפְנֵי הַבְּהֵמָה כְּדֵי שֶׁלֹּא תֹּאכַל מִן הַדִּישָׁה הַרְבֵּה
שָׁאנֵי הָתָם דְּקָא אָכְלָה אִיבָּעֵית אֵימָא רַשַּׁאי בַּעַל הַבַּיִת לְהַתִּיר פְּקִיעַ עָמִיר לִפְנֵי בְּהֵמָה מֵעִיקָּרָא כְּדֵי שֶׁלֹּא תֹּאכַל הַרְבֵּה מִן הַדִּישָׁה
בְּעָא מִינֵּיהּ רַבִּי יוֹנָתָן מֵרַבִּי סִימַאי חֲסָמָהּ מִבַּחוּץ מַהוּ שׁוֹר בְּדִישׁוֹ אָמַר רַחֲמָנָא וְהָא לָאו בְּדִישׁוֹ הוּא אוֹ דִלְמָא לֹא תָּדוּשׁ בַּחֲסִימָה אָמַר רַחֲמָנָא
אָמַר לוֹ מִבֵּית אָבִיךָ אַתָּה לָמֵד יַיִן וְשֵׁכָר אַל תֵּשְׁתְּ אַתָּה וּבָנֶיךָ אִתָּךְ בְּבֹאֲכֶם בְּבוֹאֲכֶם הוּא דְּאָסוּר הָא מִישְׁתָּא וּמֵיעַל שְׁרֵי
וּלְהַבְדִּיל בֵּין הַקֹּדֶשׁ וּבֵין הַחֹל אָמַר רַחֲמָנָא אֶלָּא מָה הָתָם בִּשְׁעַת בִּיאָה לֹא תְּהֵא שִׁכְרוּת הָכָא נָמֵי בִּשְׁעַת דִּישָׁה לֹא תְּהֵא חֲסִימָה
תָּנוּ רַבָּנַן הַחוֹסֵם אֶת הַפָּרָה וְהַמְזַוֵּוג בְּכִלְאַיִם פָּטוּר וְאֵינוֹ לוֹקֶה אֶלָּא דָּשׁ וּמַנְהִיג בִּלְבָד
אִיתְּמַר חֲסָמָהּ בְּקוֹל וְהִנְהִיגָהּ בְּקוֹל רַבִּי יוֹחָנָן אָמַר חַיָּיב רֵישׁ לָקִישׁ אָמַר פָּטוּר רַבִּי יוֹחָנָן אָמַר חַיָּיב עֲקִימַת פִּיו הָוְיָא מַעֲשֶׂה רֵישׁ לָקִישׁ אָמַר פָּטוּר קָלָא לָא הָוֵי מַעֲשֶׂה
אֵיתִיבֵיהּ רַבִּי יוֹחָנָן לְרֵישׁ לָקִישׁ
<h2>דף צא.</h2>
לֹא שֶׁאָדָם רַשַּׁאי לְהָמִיר אֶלָּא שֶׁאִם הֵמִיר מוּמָר וְסוֹפֵג אֶת הָאַרְבָּעִים אֲמַר לֵיהּ הָא מַנִּי רַבִּי יְהוּדָה הִיא דְּאָמַר לָאו שֶׁאֵין בּוֹ מַעֲשֶׂה לוֹקִין עָלָיו
וּמִי מָצֵית מוֹקְמַתְּ לַהּ כְּרַבִּי יְהוּדָה וְהָא קָתָנֵי רֵישָׁא הַכֹּל מְמִירִין אֶחָד הָאֲנָשִׁים וְאֶחָד הַנָּשִׁים וְהָוֵינַן בָּהּ הַכֹּל לְאֵתוֹיֵי מַאי לְאֵתוֹיֵי יוֹרֵשׁ וּדְלָא כְּרַבִּי יְהוּדָה
דְּאִי כְּרַבִּי יְהוּדָה הָאָמַר יוֹרֵשׁ אֵינוֹ מֵמִיר יוֹרֵשׁ אֵינוֹ סוֹמֵךְ הַאי תַּנָּא סָבַר לַהּ כְּווֹתֵיהּ בַּחֲדָא וּפָלֵיג עֲלֵיהּ בַּחֲדָא
תָּנוּ רַבָּנַן הַחוֹסֵם אֶת הַפָּרָה וְדָשׁ בָּהּ לוֹקֶה וּמְשַׁלֵּם אַרְבָּעָה קַבִּין לְפָרָה וּשְׁלֹשָׁה קַבִּין לַחֲמוֹר וְהָא אֵינוֹ לוֹקֶה וָמֵת וְאֵינוֹ לוֹקֶה וּמְשַׁלֵּם אָמַר אַבָּיֵי הָא מַנִּי רַבִּי מֵאִיר הִיא דְּאָמַר לוֹקֶה וּמְשַׁלֵּם
רָבָא אָמַר אֶתְנַן אָסְרָה תּוֹרָה וַאֲפִילּוּ בָּא עַל אִמּוֹ
רַב פָּפָּא אָמַר מִשְּׁעַת מְשִׁיכָה אִיחַיַּיב לֵהּ בִּמְזוֹנוֹתֶיהָ וּמִילְקָא לָא לָקֵי עַד שְׁעַת חֲסִימָה
אָמַר רַב פָּפָּא הָנֵי מִילֵּי בְּעוֹ מִינַּאי דְּבֵי רַב פָּפָּא בַּר אַבָּא וּפְשַׁטִי לְהוּ לְאִיסּוּרָא חֲדָא כְּהִלְכְתָא וַחֲדָא דְּלָאו כְּהִלְכְתָא
בְּעוֹ מִינַּאי מַהוּ לָלוּשׁ אֶת הָעִיסָּה בְּחָלָב וּפְשַׁטִי לְהוּ לְאִיסּוּרָא כְּהִלְכְתָא דְּתַנְיָא אֵין לָשִׁין אֶת הָעִיסָּה בְּחָלָב וְאִם לָשׁ כׇּל הַפַּת כּוּלָּהּ אֲסוּרָה מִפְּנֵי הֶרְגֵּל עֲבֵירָה כַּיּוֹצֵא בוֹ אֵין טָשִׁין אֶת הַתַּנּוּר בְּאַלְיָה וְאִם טָשׁ כׇּל הַפַּת כּוּלָּהּ אֲסוּרָה עַד שֶׁיַּסִּיק אֶת הַתַּנּוּר
וְאִידָּךְ בְּעוֹ מִינַּאי מַהוּ לְהַכְנִיס מִין וְשֶׁאֵינוֹ מִינוֹ לַדִּיר וּפְשַׁטִי לְהוּ לְאִיסּוּרָא דְּלָאו כְּהִלְכְתָא
דְּאָמַר שְׁמוּאֵל וּבִמְנָאֲפִים עַד שֶׁיִּרְאוּ כְּדֶרֶךְ הַמְנָאֲפִים וּבְכִלְאַיִם עַד שֶׁיַּכְנִיס כְּמִכְחוֹל בַּשְּׁפוֹפֶרֶת
מֵתִיב רַב אַחָדְבוּי בַּר אַמֵּי אִילּוּ נֶאֱמַר בְּהֶמְתְּךָ לֹא תַרְבִּיעַ הָיִיתִי אוֹמֵר לֹא יֶאֱחוֹז אָדָם הַבְּהֵמָה בְּשָׁעָה שֶׁעוֹלֶה עָלֶיהָ זָכָר תַּלְמוּד לוֹמַר כִּלְאַיִם
לָאו מִכְּלָל דְּכִלְאַיִם אֲחִיזָה נָמֵי לָא מַאי אֲחִיזָה הַכְנָסָה וְאַמַּאי קָרֵי לַהּ אֲחִיזָה לִישָּׁנָא מְעַלְּיָא
אָמַר רַב יְהוּדָה מִין בְּמִינוֹ מוּתָּר לְהַכְנִיס כְּמִכְחוֹל בַּשְּׁפוֹפֶרֶת וַאֲפִילּוּ מִשּׁוּם פְּרִיצוּתָא לֵיכָּא מַאי טַעְמָא בַּעֲבִידְתֵּיהּ טְרִיד מֵתִיב רַב אַחָדְבוּי בַּר אַמֵּי
<h2>דף צא:</h2>
אִלּוּ נֶאֱמַר בְּהֶמְתְּךָ לֹא תַרְבִּיעַ הָיִיתִי אוֹמֵר לֹא יֶאֱחוֹז אָדָם אֶת הַבְּהֵמָה כְּדֵי שֶׁיַּעֲלֶה עָלֶיהָ זָכָר תַּלְמוּד לוֹמַר כִּלְאַיִם כִּלְאַיִם הוּא דְּאָסוּר הָא מִין בְּמִינוֹ שְׁרֵי
וּמִין בְּמִינוֹ נָמֵי אֲחִיזָה אִין הַכְנָסָה לָא מַאי אֲחִיזָה הַכְנָסָה וְאַמַּאי קָרֵי לֵיהּ אֲחִיזָה לִישָּׁנָא מְעַלְּיָא
אָמַר רַב אָשֵׁי הָא מִילְּתָא בְּעוֹ מִינַּאי דְּבֵי רַב נְחֶמְיָה רֵישׁ גָּלוּתָא מַהוּ לְהַכְנִיס מִין וּמִינוֹ וְשֶׁאֵינוֹ מִינוֹ לַדִּיר כֵּיוָן דְּאִיכָּא מִינֵיהּ בָּתַר מִינֵיהּ גְּרִיר אוֹ דִלְמָא אֲפִילּוּ הָכִי לָא וּפְשַׁטִי לְהוּ לְאִיסּוּרָא דְּלָא כְּהִלְכְתָא מִשּׁוּם פְּרִיצוּתָא דְּעַבְדֵי
<strong><big>מַתְנִי׳</big></strong> הָיָה עוֹשֶׂה בְּיָדָיו אֲבָל לֹא בְּרַגְלָיו בְּרַגְלָיו אֲבָל לֹא בְּיָדָיו אֲפִילּוּ בִּכְתֵיפוֹ הֲרֵי זֶה אוֹכֵל רַבִּי יוֹסֵי בְּרַבִּי יְהוּדָה אוֹמֵר עַד שֶׁיַּעֲשֶׂה בְּיָדָיו וּבְרַגְלָיו
<strong><big>גְּמָ׳</big></strong> מַאי טַעְמָא כִּי תָבֹא בְּכֶרֶם רֵעֶךָ בְּכֹל מַאי דְּעָבֵיד
רַבִּי יוֹסֵי בְּרַבִּי יְהוּדָה אוֹמֵר עַד שֶׁיַּעֲשֶׂה בְּיָדָיו וּבְרַגְלָיו מַאי טַעְמָא דְּרַבִּי יוֹסֵי בְּרַבִּי יְהוּדָה כִּי שׁוֹר מָה שׁוֹר עַד שֶׁיַּעֲשֶׂה בְּיָדָיו וּבְרַגְלָיו אַף פּוֹעֵל עַד שֶׁיַּעֲשֶׂה בְּיָדָיו וּבְרַגְלָיו
בָּעֵי רַבָּה בַּר רַב הוּנָא דָּשׁ בַּאֲווֹזִין וְתַרְנְגוֹלִים לְרַבִּי יוֹסֵי בְּרַבִּי יְהוּדָה מַהוּ בְּכׇל כֹּחוֹ בָּעֵינַן וְהָא אִיכָּא אוֹ דִלְמָא בְּיָדָיו וּבְרַגְלָיו בָּעֵינַן וְהָא לֵיכָּא תֵּיקוּ
אָמַר רַב נַחְמָן אָמַר רַבָּה בַּר אֲבוּהּ פּוֹעֲלִים עַד שֶׁלֹּא הִילְּכוּ שְׁתִי וָעֵרֶב בַּגַּת אוֹכְלִין עֲנָבִים וְאֵין שׁוֹתִין יַיִן מִשֶּׁהִילְּכוּ שְׁתִי וָעֵרֶב בַּגַּת אוֹכְלִין עֲנָבִים וְשׁוֹתִין יַיִן
<strong><big>מַתְנִי׳</big></strong> הָיָה עוֹשֶׂה בִּתְאֵנִים לֹא יֹאכַל בַּעֲנָבִים בַּעֲנָבִים לֹא יֹאכַל בִּתְאֵנִים אֲבָל מוֹנֵעַ אֶת עַצְמוֹ עַד שֶׁמַּגִּיעַ לִמְקוֹם יָפוֹת וְאוֹכֵל
וְכוּלָּן לֹא אָמְרוּ אֶלָּא בִּשְׁעַת מְלָאכָה אֲבָל מִשּׁוּם הָשֵׁב אֲבֵידָה לַבְּעָלִים אָמְרוּ פּוֹעֲלִין אוֹכְלִין בַּהֲלִיכָתָן מֵאוֹמָן לְאוֹמָן וּבַחֲזִירָתָן מִן הַגַּת וּבַחֲמוֹר כְּשֶׁהִיא פּוֹרֶקֶת
<strong><big>גְּמָ׳</big></strong> אִיבַּעְיָא לְהוּ עוֹשֶׂה בְּגֶפֶן זֶה מַהוּ שֶׁיֹּאכַל בְּגֶפֶן אַחֵר מִמִּין שֶׁאַתָּה נוֹתֵן לְכֵלָיו שֶׁל בַּעַל הַבַּיִת בָּעֵינַן וְהָא אִיכָּא אוֹ דִלְמָא מִמַּה שֶׁאַתָּה נוֹתֵן לְכֵלָיו שֶׁל בַּעַל הַבַּיִת בָּעֵינַן וְהָא לֵיכָּא
וְאִם תִּמְצֵי לוֹמַר עוֹשֶׂה בְּגֶפֶן זֶה לֹא יֹאכַל בְּגֶפֶן אַחֵר שׁוֹר בִּמְחוּבָּר הֵיכִי אָכֵיל אָמַר רַב שִׁישָׁא בְּרֵיהּ דְּרַב אִידִי בִּשְׁרָכָא
תָּא שְׁמַע הָיָה עוֹשֶׂה בִּתְאֵנִים לֹא יֹאכַל בַּעֲנָבִים הָא תְּאֵנִים וּתְאֵנִים דֻּומְיָא דִּתְאֵנִים וַעֲנָבִים אוֹכֵל וְאִי אָמְרַתְּ עוֹשֶׂה בְּגֶפֶן זֶה אֵינוֹ אוֹכֵל בְּגֶפֶן אַחֵר הֵיכִי מַשְׁכַּחַתְּ לַהּ אָמַר רַב שִׁישָׁא בְּרֵיהּ דְּרַב אִידִי בְּמוּדְלֵית
תָּא שְׁמַע אֲבָל מוֹנֵעַ אֶת עַצְמוֹ עַד שֶׁמַּגִּיעַ לִמְקוֹם הַיָּפוֹת וְאוֹכֵל וְאִי אָמְרַתְּ עוֹשֶׂה בְּגֶפֶן זֶה אוֹכֵל בְּגֶפֶן אַחֵר נֵיזִיל וְנֵיתֵי וְנֵיכוֹל הָתָם מִשּׁוּם בִּיטּוּל מְלָאכָה לָא קָא מִיבַּעְיָא לַן כִּי קָא מִבַּעְיָא לַן הֵיכָא דְּאִיכָּא אִשְׁתּוֹ וּבָנָיו מַאי
תָּא שְׁמַע וְכוּלָּם לֹא אָמְרוּ אֶלָּא בִּשְׁעַת מְלָאכָה אֲבָל מִפְּנֵי הָשֵׁב אֲבֵידָה לַבְּעָלִים אָמְרוּ פּוֹעֲלִים אוֹכְלִים בַּהֲלִיכָתָן מֵאוֹמָן לְאוֹמָן וּבַחֲזִירָתָן מִן הַגַּת
סַבְרוּהָ מְהַלֵּךְ כְּעוֹשֶׂה מַעֲשֶׂה דָּמֵי וּמִשּׁוּם הָשֵׁב אֲבֵידָה לִבְעָלִים הוּא דְּאָכֵיל מִדְּאוֹרָיְיתָא לָא אָכֵיל אַלְמָא עוֹשֶׂה בְּגֶפֶן זֶה אֵינוֹ אוֹכֵל בְּגֶפֶן אַחֵר
לָא לְעוֹלָם אֵימָא לָךְ עוֹשֶׂה בְּגֶפֶן זֶה אוֹכֵל בְּגֶפֶן אַחֵר וּמְהַלֵּךְ לָאו כְּעוֹשֶׂה מַעֲשֶׂה דָּמֵי
אִיכָּא דְּאָמְרִי סַבְרוּהָ מְהַלֵּךְ לָאו כְּעוֹשֶׂה מַעֲשֶׂה דָּמֵי וְהַיְינוּ טַעְמָא דְּמִדְּאוֹרָיְיתָא לָא אָכֵיל מִשּׁוּם דְּלָאו כְּעוֹשֶׂה מַעֲשֶׂה דָּמֵי הָא עוֹשֶׂה מַעֲשֶׂה אָכֵיל מִדְּאוֹרָיְיתָא אַלְמָא עוֹשֶׂה בְּגֶפֶן זֶה אוֹכֵל בְּגֶפֶן אַחֵר
לָא לְעוֹלָם אֵימָא לָךְ עוֹשֶׂה בְּגֶפֶן זֶה אֵינוֹ אוֹכֵל בְּגֶפֶן אַחֵר
<h2>דף צב.</h2>
וּמְהַלֵּךְ כְּעוֹשֶׂה מַעֲשֶׂה דָּמֵי:
וּבַחֲמוֹר כְּשֶׁהִיא פּוֹרֶקֶת: כְּשֶׁהִיא פּוֹרֶקֶת מֵהֵיכָן אָכְלָה אֵימָא עַד שֶׁתְּהֵא פּוֹרֶקֶת תְּנֵינָא לְהָא דְּתָנוּ רַבָּנַן חֲמוֹר וְגָמָל אוֹכְלִים מִמַּשּׂאוֹי שֶׁעַל גַּבֵּיהֶן וּבִלְבַד שֶׁלֹּא יִטּוֹל בְּיָדוֹ וְיַאֲכִילֵם
<strong><big>מַתְנִי׳</big></strong> אוֹכֵל פּוֹעֵל קִישּׁוּת אֲפִילּוּ בְּדִינָר כּוֹתֶבֶת וַאֲפִילּוּ בְּדִינָר רַבִּי אֶלְעָזָר חַסָּמָא אוֹמֵר לֹא יֹאכַל פּוֹעֵל יָתֵר עַל שְׂכָרוֹ וַחֲכָמִים מַתִּירִין אֲבָל מְלַמְּדִין אֶת הָאָדָם שֶׁלֹּא יְהֵא רַעַבְתָן וִיהֵא סוֹתֵם אֶת הַפֶּתַח בְּפָנָיו
<strong><big>גְּמָ׳</big></strong> חֲכָמִים הַיְינוּ תַּנָּא קַמָּא אִיכָּא בֵּינַיְיהוּ אֲבָל מְלַמְּדִין לְתַנָּא קַמָּא לֵית לֵיהּ מְלַמְּדִין לְרַבָּנַן אִית לְהוּ מְלַמְּדִין
אִיבָּעֵית אֵימָא אִיכָּא בֵּינַיְיהוּ דְּרַב אַסִּי דְּאָמַר רַב אַסִּי אֲפִילּוּ לֹא שְׂכָרוֹ אֶלָּא לִבְצוֹר אֶשְׁכּוֹל אֶחָד אוֹכְלוֹ וְאָמַר רַב אַסִּי אֲפִילּוּ לֹא בָּצַר אֶלָּא אֶשְׁכּוֹל אֶחָד אוֹכְלוֹ
וּצְרִיכָא דְּאִי אַשְׁמְעִינַן הָךְ קַמַּיְיתָא מִשּׁוּם דְּלָא אִיכָּא לְמִיתַּב לְכֵלָיו שֶׁל בַּעַל הַבַּיִת אֲבָל הֵיכָא דְּאִיכָּא לְמִיתַּב לְכֵלָיו שֶׁל בַּעַל הַבַּיִת אֵימָא לִיתֵּב בְּרֵישָׁא וַהֲדַר לֵיכוֹל
וְאִי אַשְׁמְעִינַן בְּהָא דְּאֶפְשָׁר לְקַיּוֹמֵי לְבַסּוֹף אֲבָל הָכָא דְּלָא אֶפְשָׁר לְקַיּוֹמֵי לְבַסּוֹף אֵימָא לָא צְרִיכָא
אִיבָּעֵית אֵימָא אִיכָּא בֵּינַיְיהוּ דְּרַב דְּאָמַר רַב מָצָאתִי מְגִילַּת סְתָרִים בֵּי רַבִּי חִיָּיא וְכָתוּב בָּהּ אִיסִי בֶּן יְהוּדָה אוֹמֵר כִּי תָבֹא בְּכֶרֶם רֵעֶךָ בְּבִיאַת כׇּל אָדָם הַכָּתוּב מְדַבֵּר
וְאָמַר רַב לָא שְׁבַק אִיסִי חַיֵּי לְכׇל בְּרִיָּה
אָמַר רַב אָשֵׁי אַמְרִיתַהּ לִשְׁמַעְתָּא קַמֵּיהּ דְּרַב כָּהֲנָא דִּלְמָא בְּעוֹשִׂין בִּסְעוּדָּתָם דְּעָבְדוּ וְאָכְלוּ אָמַר לִי אֲפִילּוּ הָכִי נִיחָא לֵיהּ לְאִינִישׁ (לְאוֹגַר אָגוֹרֵי) [דְּנוֹגַר אֲגִירֵי] וְנִיקְטְפֵיהּ לְפַרְדֵּיסֵיהּ וְלָא נֵיתוֹ כּוּלֵּי עָלְמָא (וְאָכְלוּ לֵיהּ)
אִיבַּעְיָא לְהוּ פּוֹעֵל מִשֶּׁלּוֹ הוּא אוֹכֵל אוֹ מִשֶּׁל שָׁמַיִם הוּא אוֹכֵל
לְמַאי נָפְקָא מִינַּהּ דְּאָמַר תְּנוּ לְאִשְׁתִּי וּבָנַי אִי אָמְרַתְּ מִשֶּׁלּוֹ הוּא אוֹכֵל יָהֲבִינַן לְהוּ אֶלָּא אִי אָמְרַתְּ מִשֶּׁל שָׁמַיִם הוּא אוֹכֵל לְדִידֵיהּ זַכִּי לֵיהּ רַחֲמָנָא לְאִשְׁתּוֹ וּבָנָיו לָא זַכִּי לְהוּ רַחֲמָנָא מַאי
תָּא שְׁמַע אוֹכֵל פּוֹעֵל קִישּׁוּת וַאֲפִילּוּ בְּדִינָר כּוֹתֶבֶת וַאֲפִילּוּ בְּדִינָר אִי אָמְרַתְּ מִשֶּׁלּוֹ הוּא אוֹכֵל אֲוגִיר בְּדַנְקָא אָכֵיל בְּזוּזָא וְאֶלָּא מַאי מִשֶּׁל שָׁמַיִם הוּא אוֹכֵל סוֹף סוֹף אֲוגִיר בְּדַנְקָא אָכֵיל בְּזוּזָא אֶלָּא מַאי אִית לָךְ לְמֵימַר רַחֲמָנָא זַכִּי לֵיהּ הָכָא נָמֵי רַחֲמָנָא זַכִּי לֵיהּ
תָּא שְׁמַע רַבִּי אֶלְעָזָר חַסָּמָא אוֹמֵר לֹא יֹאכַל פּוֹעֵל יוֹתֵר עַל שְׂכָרוֹ וַחֲכָמִים מַתִּירִין מַאי לָאו בְּהָא קָמִיפַּלְגִי דְּמָר סָבַר מִשֶּׁלּוֹ הוּא אוֹכֵל וּמָר סָבַר מִשֶּׁל שָׁמַיִם הוּא אוֹכֵל
לָא דְּכוּלֵּי עָלְמָא מִשֶּׁלּוֹ הוּא אוֹכֵל וְהָכָא בִּכְנַפְשְׁךָ קָמִיפַּלְגִי מָר סָבַר כְּנַפְשְׁךָ בִּדְבַר שֶׁמּוֹסֵר נַפְשׁוֹ עָלָיו
וּמָר סָבַר כְּנַפְשְׁךָ מָה נַפְשְׁךָ אִם חָסַמְתָּ פָּטוּר אַף פּוֹעֵל אִם חָסַמְתָּ פָּטוּר
תָּא שְׁמַע נָזִיר שֶׁאָמַר תְּנוּ לְאִשְׁתִּי וּבָנַי אֵין שׁוֹמְעִין לוֹ וְאִי אָמְרַתְּ מִשֶּׁלּוֹ הוּא אוֹכֵל אַמַּאי אֵין שׁוֹמְעִין לוֹ הָתָם מִשּׁוּם לָךְ לָךְ אָמְרִין נְזִירָא סְחוֹר סְחוֹר לְכַרְמָא לָא תִּקְרַב
תָּא שְׁמַע פּוֹעֵל שֶׁאָמַר תְּנוּ לְאִשְׁתִּי וּבָנַי אֵין שׁוֹמְעִין לוֹ וְאִי אָמְרַתְּ מִשֶּׁלּוֹ הוּא אוֹכֵל אַמַּאי אֵין שׁוֹמְעִין לוֹ מַאי פּוֹעֵל נָזִיר וְהָתַנְיָא נָזִיר וְהָתַנְיָא פּוֹעֵל מִידֵּי גַּבֵּי הֲדָדֵי תַּנְיָין
תָּא שְׁמַע מִנַּיִן לְפוֹעֵל שֶׁאָמַר תְּנוּ לְאִשְׁתִּי וּבָנַי שֶׁאֵין שׁוֹמְעִין לוֹ שֶׁנֶּאֱמַר וְאֶל כֶּלְיְךָ לֹא תִתֵּן וְכִי תֵּימָא הָכִי נָמֵי נָזִיר אִי הָכִי מִשּׁוּם אֶל כֶּלְיְךָ לֹא תִּתֵּן מִשּׁוּם לָךְ לָךְ אָמְרִין נְזִירָא הוּא
אִין הָכִי נָמֵי וְאַיְּידֵי דְּקָתָנֵי לַהּ בִּלְשׁוֹן פּוֹעֵל קָא נָסֵיב לֵהּ קְרָא דְּפוֹעֵל
תָּא שְׁמַע הַשּׂוֹכֵר אֶת הַפּוֹעֵל לְקַצּוֹת בִּתְאֵנִים
<h2>דף צב:</h2>
הֲרֵי זֶה אוֹכֵל וּפָטוּר מִן הַמַּעֲשֵׂר עַל מְנָת שֶׁאוֹכֵל אֲנִי וּבְנִי אוֹ שֶׁיֹּאכַל בְּנִי בִּשְׂכָרִי הוּא אוֹכֵל וּפָטוּר וּבְנוֹ אוֹכֵל וְחַיָּיב
וְאִי אָמְרַתְּ מִשֶּׁלּוֹ הוּא אוֹכֵל בְּנוֹ אַמַּאי חַיָּיב אָמַר רָבִינָא מִשּׁוּם דְּמִיחֲזֵי כְּמִקָּח
תָּא שְׁמַע הַשּׂוֹכֵר אֶת הַפּוֹעֵל לַעֲשׂוֹת בְּנֶטַע רְבָעִי שֶׁלּוֹ הֲרֵי אֵלּוּ לֹא יֹאכֵלוּ וְאִם לֹא הוֹדִיעָם פּוֹדֶה וּמַאֲכִילָן
וְאִי אָמְרַתְּ מִשֶּׁל שָׁמַיִם הוּא אוֹכֵל אַמַּאי פּוֹדֶה וּמַאֲכִילָן אִיסּוּרָא לָא זַכִּי לְהוּ רַחֲמָנָא הָתָם מִשּׁוּם דְּמִיחֲזֵי כְּמִקָּח טָעוּת
אֵימָא סֵיפָא נִתְפָּרְסוּ עִגּוּלָיו נִתְפַּתְּחוּ חָבִיּוֹתָיו הֲרֵי אֵלּוּ לֹא יֹאכֵלוּ וְאִם לֹא הוֹדִיעָן מְעַשֵּׂר וּמַאֲכִילָן וְאִי אָמְרַתְּ מִשֶּׁל שָׁמַיִם הוּא אוֹכֵל אַמַּאי מְעַשֵּׂר וּמַאֲכִילָן אִיסּוּרָא לָא זַכִּי לְהוּ רַחֲמָנָא
וְכִי תֵּימָא הָכָא נָמֵי מִשּׁוּם דְּמִיחֲזֵי כְּמִקָּח טָעוּת בִּשְׁלָמָא נִתְפָּרְסוּ עִגּוּלָיו מִיחֲזֵי כְּמִקָּח טָעוּת אֶלָּא נִתְפַּתְּחוּ חָבִיּוֹתָיו מַאי מִקָּח טָעוּת אִיכָּא מִידָּע יָדַע דְּאִיטְּבִיל לְהוּ לְמַעֲשֵׂר
אָמַר רַב שֵׁשֶׁת שֶׁנִּתְפַּתְּחוּ חָבִיּוֹתָיו לַבּוֹר וְהָתַנְיָא יַיִן מִשֶּׁיֵּרֵד לַבּוֹר
כְּרַבִּי עֲקִיבָא דְּאָמַר מִשֶּׁיְּקַפֶּה דַּאֲמַרוּ לֵיהּ לָא הֲוָה יָדְעִינַן וְנֵימָא לְהוּ אִיבְּעִי לְכוּ אַסּוֹקֵי אַדַּעְתַּיְיכוּ דִּלְמָא מְקַפֶּה בְּאַתְרָא דְּהָהוּא גַּבְרָא דְּנָגֵיד אִיהוּ מְקַפֶּה
וְהַשְׁתָּא דְּתָנֵי רַב זְבִיד בִּדְבֵי רַבִּי הוֹשַׁעְיָא יַיִן מִשֶּׁיָּרַד לַבּוֹר וִיקַפֶּה וְרַבִּי עֲקִיבָא אוֹמֵר מִשֶּׁיְּשַׁלֶּה בֶּחָבִיּוֹת אֲפִילּוּ תֵּימָא שֶׁלֹּא נִתְפַּתְּחוּ חָבִיּוֹתָיו לַבּוֹר דַּאֲמַרוּ לֵיהּ לָא הֲוָה יָדְעִינַן דִּמְשַׁלֵּי
וְנֵימָא לְהוּ אִיבְּעִי לְכוּ אַסּוֹקֵי אַדַּעְתַּיְיכוּ דִּלְמָא מְשַׁלֵּי בְּאַתְרָא דְּהָהוּא דְּשָׁרֵיק הָהוּא מְשַׁלֵּי
תָּא שְׁמַע קוֹצֵץ אָדָם עַל יְדֵי עַצְמוֹ עַל יְדֵי בְּנוֹ וּבִתּוֹ הַגְּדוֹלִים עַל יְדֵי עַבְדּוֹ וְשִׁפְחָתוֹ הַגְּדוֹלִים וְעַל יְדֵי אִשְׁתּוֹ מִפְּנֵי שֶׁיֵּשׁ בָּהֶן דַּעַת אֲבָל אֵינוֹ קוֹצֵץ לֹא עַל יְדֵי בְּנוֹ וּבִתּוֹ הַקְּטַנִּים וְלֹא עַל יְדֵי עַבְדּוֹ וְשִׁפְחָתוֹ הַקְּטַנִּים וְלֹא עַל יְדֵי בְּהֶמְתּוֹ מִפְּנֵי שֶׁאֵין בָּהֶן דַּעַת
קָא סָלְקָא דַּעְתָּךְ בְּמַעֲלֶה לָהֶן מְזוֹנוֹת אִי אָמְרַתְּ בִּשְׁלָמָא מִשֶּׁל שָׁמַיִם הוּא אוֹכֵל מִשּׁוּם הָכִי אֵינוֹ קוֹצֵץ אֶלָּא אִי אָמְרַתְּ מִשֶּׁלּוֹ הוּא אוֹכֵל קְטַנִּים נָמֵי נִקּוֹץ לְהוּ
הָכָא בְּמַאי עָסְקִינַן בְּשֶׁאֵין מַעֲלֶה לָהֶן מְזוֹנוֹת אִי הָכִי גְּדוֹלִים נָמֵי גְּדוֹלִים יָדְעִי וְקָא מָחֲלִי
וְהָא תָּנֵא רַבִּי הוֹשַׁעְיָא קוֹצֵץ אָדָם עַל יְדֵי עַצְמוֹ וְעַל יְדֵי אִשְׁתּוֹ אֲבָל לֹא עַל יְדֵי בְּהֶמְתּוֹ וְעַל יְדֵי בְּנוֹ וּבִתּוֹ הַגְּדוֹלִים אֲבָל לֹא עַל יְדֵי בְּנוֹ וּבִתּוֹ הַקְּטַנִּים וְקוֹצֵץ עַל יְדֵי עַבְדּוֹ וְשִׁפְחָתוֹ הַכְּנַעֲנִים בֵּין גְּדוֹלִים וּבֵין קְטַנִּים
מַאי לָאו אִידֵּי וְאִידֵּי בְּמַעֲלֶה לָהֶן מְזוֹנוֹת וּבְהָא קָא מִיפַּלְגִי דְּמָר סָבַר מִשֶּׁלּוֹ הוּא אוֹכֵל וּמָר סָבַר מִשֶּׁל שָׁמַיִם הוּא אוֹכֵל לָא דְּכוּלֵּי עָלְמָא מִשֶּׁלּוֹ הוּא אוֹכֵל וְלָא קַשְׁיָא כָּאן בְּשֶׁאֵין מַעֲלֶה לָהֶן מְזוֹנוֹת וּבָרַיְיתָא בְּמַעֲלֶה לָהֶן מְזוֹנוֹת
בְּמַאי אוֹקֵימְתַּהּ בְּמַעֲלֶה לָהֶן מְזוֹנוֹת אִי הָכִי קְטַנִּים נָמֵי נִקּוֹץ לְהוּ צַעֲרַיְיהוּ דִּבְנוֹ וּבִתּוֹ הַקְּטַנִּים לָא זַכִּי לֵיהּ רַחֲמָנָא
בְּמַאי אוֹקֵימְתָּא לְמַתְנִיתִין בְּשֶׁאֵין מַעֲלֶה לָהֶן מְזוֹנוֹת
<h2>דף צג.</h2>
הָנִיחָא לְמַאן דְּאָמַר אֵין הָרַב יָכוֹל לוֹמַר לָעֶבֶד עֲשֵׂה עִמִּי וְאֵינִי זָנָךְ שַׁפִּיר אֶלָּא לְמַאן דְּאָמַר יָכוֹל הָרַב לוֹמַר לָעֶבֶד עֲשֵׂה עִמִּי וְאֵינִי זָנָךְ מַאי אִיכָּא לְמֵימַר
אֶלָּא אִידֵּי וְאִידֵּי בְּשֶׁאֵין מַעֲלֶה לָהֶן מְזוֹנוֹת וּבְהָא פְּלִיגִי דְּמָר סָבַר יָכוֹל וּמַר סָבַר אֵין יָכוֹל וְרַבִּי יוֹחָנָן דְּאָמַר יָכוֹל הָרַב שָׁבֵיק מַתְנִיתִין וְעָבֵיד כְּבָרַיְיתָא
אֶלָּא דְּכוּלֵּי עָלְמָא מִשֶּׁל שָׁמַיִם הוּא אוֹכֵל וְלָא מָצֵי קָצֵיץ וּמַאי קוֹצֵץ דְּאָמַר רַבִּי הוֹשַׁעְיָא מְזוֹנוֹת
דִּכְווֹתֵיהּ גַּבֵּי בְּהֶמְתּוֹ תֶּבֶן נִקּוֹץ לַהּ אֶלָּא בְּהָא קָמִיפַּלְגִי דְּמָר סָבַר מִשֶּׁלּוֹ הוּא אוֹכֵל וּמָר סָבַר מִשֶּׁל שָׁמַיִם הוּא אוֹכֵל:
<strong><big>מַתְנִי׳</big></strong> קוֹצֵץ אָדָם עַל יְדֵי עַצְמוֹ עַל יְדֵי בְּנוֹ וּבִתּוֹ הַגְּדוֹלִים עַל יְדֵי עַבְדּוֹ וְשִׁפְחָתוֹ הַגְּדוֹלִים עַל יְדֵי אִשְׁתּוֹ מִפְּנֵי שֶׁיֵּשׁ בָּהֶן דַּעַת אֲבָל אֵינוֹ קוֹצֵץ עַל יְדֵי בְּנוֹ וּבִתּוֹ הַקְּטַנִּים וְלֹא עַל יְדֵי עַבְדּוֹ וְשִׁפְחָתוֹ הַקְּטַנִּים וְלֹא עַל יְדֵי בְּהֶמְתּוֹ מִפְּנֵי שֶׁאֵין בָּהֶן דַּעַת
הַשּׂוֹכֵר אֶת הַפּוֹעֲלִים לַעֲשׂוֹת בְּנֶטַע רְבָעִי שֶׁלּוֹ הֲרֵי אֵלּוּ לֹא יֹאכְלוּ אִם לֹא הוֹדִיעָן פּוֹדֶה וּמַאֲכִילָן נִתְפָּרְסוּ עִגּוּלָיו נִתְפַּתְּחוּ חָבִיּוֹתָיו הֲרֵי אֵלּוּ לֹא יֹאכְלוּ אִם לֹא הוֹדִיעָן מְעַשֵּׂר וּמַאֲכִילָן
שׁוֹמְרֵי פֵירוֹת אוֹכְלִין מֵהִלְכוֹת מְדִינָה אֲבָל לֹא מִן הַתּוֹרָה:
<strong><big>גְּמָ׳</big></strong> שׁוֹמְרֵי פֵירוֹת אָמַר רַב לֹא שָׁנוּ אֶלָּא שׁוֹמְרֵי גַנּוֹת וּפַרְדֵּסִין אֲבָל שׁוֹמְרֵי גִיתּוֹת וַעֲרֵימוֹת אוֹכְלִין מִן הַתּוֹרָה קָסָבַר מְשַׁמֵּר כְּעוֹשֶׂה מַעֲשֶׂה דָּמֵי
וּשְׁמוּאֵל אָמַר לֹא שָׁנוּ אֶלָּא שׁוֹמְרֵי גִיתּוֹת וַעֲרֵימוֹת אֲבָל שׁוֹמְרֵי גַנּוֹת וּפַרְדֵּסִים אֵינָן אוֹכְלִים לֹא מִן הַתּוֹרָה וְלֹא מֵהִלְכוֹת מְדִינָה קָא סָבַר מְשַׁמֵּר לָאו כְּעוֹשֶׂה מַעֲשֶׂה דָּמֵי
מֵתִיב רַב אַחָא בַּר רַב הוּנָא הַמְשַׁמֵּר אֶת הַפָּרָה מְטַמֵּא בְּגָדִים וְאִי אָמְרַתְּ מְשַׁמֵּר לָאו כְּעוֹשֶׂה מַעֲשֶׂה דָּמֵי אַמַּאי מְטַמֵּא בְּגָדִים אָמַר רַבָּה בַּר עוּלָּא גְּזֵירָה שֶׁמָּא יָזִיז בָּהּ אֵבֶר
מֵתִיב רַב כָּהֲנָא הַמְשַׁמֵּר אַרְבַּע וְחָמֵשׁ מִקְשָׁאוֹת הֲרֵי זֶה לֹא יְמַלֵּא כְּרֵסוֹ מֵאֶחָד מֵהֶן אֶלָּא מִכׇּל אֶחָד וְאֶחָד אוֹכֵל לְפִי חֶשְׁבּוֹן וְאִי אָמְרַתְּ מְשַׁמֵּר לָאו כְּעוֹשֶׂה מַעֲשֶׂה דָּמֵי אַמַּאי אוֹכֵל
אָמַר רַב שִׁימִי בַּר אָשֵׁי בַּעֲקוּרִין שָׁנוּ עֲקוּרִין וַהֲלֹא נִגְמְרָה מְלַאכְתָּן לְמַעֲשֵׂר שֶׁלֹּא נִיטַּל פֵּיקֶס שֶׁלָּהֶם
אָמַר רַב אָשֵׁי כְּווֹתֵיהּ דִּשְׁמוּאֵל מִסְתַּבְּרָא דִּתְנַן וְאֵלּוּ אוֹכְלִין מִן הַתּוֹרָה הָעוֹשֶׂה בִּמְחוּבָּר לַקַּרְקַע בִּשְׁעַת גְּמַר מְלָאכָה וּבְתָלוּשׁ כּוּ׳: מִכְּלָל דְּאִיכָּא דְּלָא קָא אָכֵיל מִן הַתּוֹרָה אֶלָּא מֵהִלְכוֹת מְדִינָה
אֵימָא סֵיפָא וְאֵלּוּ שֶׁאֵינָן אוֹכְלִין מַאי אֵינָן אוֹכְלִין אִילֵּימָא שֶׁאֵין אוֹכְלִין מִן הַתּוֹרָה אֶלָּא מֵהִלְכוֹת מְדִינָה הַיְינוּ רֵישָׁא אֶלָּא לָאו שֶׁאֵין אוֹכְלִין לֹא מִן הַתּוֹרָה וְלֹא מֵהִלְכוֹת מְדִינָה וּמַאי נִיהוּ עוֹשֶׂה בִּמְחוּבָּר לַקַּרְקַע בְּשָׁעָה שֶׁאֵין גְּמַר מְלָאכָה וְכׇל שֶׁכֵּן שׁוֹמְרֵי גַנּוֹת וּפַרְדֵּסוֹת:
<strong><big>מַתְנִי׳</big></strong> אַרְבָּעָה שׁוֹמְרִים הֵן שׁוֹמֵר חִנָּם וְהַשּׁוֹאֵל נוֹשֵׂא שָׂכָר וְהַשּׂוֹכֵר שׁוֹמֵר חִנָּם נִשְׁבָּע עַל הַכֹּל וְהַשּׁוֹאֵל מְשַׁלֵּם אֶת הַכֹּל
וְנוֹשֵׂא שָׂכָר וְהַשּׂוֹכֵר נִשְׁבָּעִים עַל הַשְּׁבוּרָה וְעַל הַשְּׁבוּיָה וְעַל הַמֵּתָה וּמְשַׁלְּמִין אֶת הָאֲבֵידָה וְאֶת הַגְּנֵיבָה:
<strong><big>גְּמָ׳</big></strong> מַאן תְּנָא אַרְבָּעָה שׁוֹמְרִים אָמַר רַב נַחְמָן אָמַר רַבָּה בַּר אֲבוּהּ רַבִּי מֵאִיר הִיא אֲמַר לֵיהּ רָבָא לְרַב נַחְמָן מִי אִיכָּא דְּלֵית לֵיהּ אַרְבָּעָה שׁוֹמְרִין אֲמַר לֵיהּ הָכִי קָאָמֵינָא לָךְ מַאן תָּנָא שׂוֹכֵר כְּנוֹשֵׂא שָׂכָר רַבִּי מֵאִיר הִיא
וְהָא רַבִּי מֵאִיר אִיפְּכָא שָׁמְעִינַן לֵיהּ דְּתַנְיָא שׂוֹכֵר כֵּיצַד מְשַׁלֵּם רַבִּי מֵאִיר אוֹמֵר כְּשׁוֹמֵר חִנָּם רַבִּי יְהוּדָה אוֹמֵר כְּשׁוֹמֵר שָׂכָר רַבָּה בַּר אֲבוּהּ אִיפְּכָא קָתָנֵי
אִי הָכִי אַרְבָּעָה שְׁלֹשָׁה נִינְהוּ אָמַר רַב נַחְמָן בַּר יִצְחָק אַרְבָּעָה שׁוֹמְרִין וְדִינֵיהֶם שְׁלֹשָׁה
הָהוּא רָעֲיָא דַּהֲוָה קָא רָעֵי חֵיוָתָא אַגּוּדָּא דִּנְהַר פָּפָּא שְׂרִיג חֲדָא מִינַּיְיהוּ וּנְפַלַת לְמַיָּא אֲתָא לְקַמֵּיהּ דְּרַבָּה וּפַטְרֵיהּ אָמַר מַאי הֲוָה לֵיהּ לְמֶעְבַּד
<h2>דף צג:</h2>
הָא נְטַר כִּדְנָטְרִי אִינָשֵׁי אֲמַר לֵיהּ אַבָּיֵי אֶלָּא מֵעַתָּה עָל לְמָתָא בְּעִידָּנָא דְּעָיְילִי אִינָשֵׁי הָכִי נָמֵי דְּפָטוּר אֲמַר לֵיהּ אִין גְּנָא פּוּרְתָּא בְּעִידָּנָא דְּגָנוּ אִינָשֵׁי הָכִי נָמֵי דְּפָטוּר אֲמַר לֵיהּ אִין
אֵיתִיבֵיהּ אֵלּוּ הֵם אוֹנָסִין שֶׁשּׁוֹמֵר שָׂכָר פָּטוּר עֲלֵיהֶן כְּגוֹן וַתִּפֹּל שְׁבָא וַתִּקָּחֵם וְאֶת הַנְּעָרִים הִכּוּ לְפִי חָרֶב אֲמַר לֵיהּ הָתָם בְּחַזָּנֵי מָתָא
אֵיתִיבֵיהּ עַד מָתַי שׁוֹמֵר שָׂכָר חַיָּיב לִשְׁמוֹר עַד כְּדֵי הָיִיתִי בַיּוֹם אֲכָלַנִי חֹרֶב וְקֶרַח בַּלַּיְלָה אֲמַר לֵיהּ הָתָם נָמֵי בְּחַזָּנֵי מָתָא אֲמַר לֵיהּ אַטּוּ יַעֲקֹב אָבִינוּ חַזַּן מָתָא הֲוָה דַּאֲמַר לֵיהּ לְלָבָן נְטַרִי לָךְ נְטִירוּתָא יַתִּירְתָּא כְּחַזָּנֵי מָתָא
אֵיתִיבֵיהּ רוֹעֶה שֶׁהָיָה רוֹעֶה וְהִנִּיחַ עֶדְרוֹ וּבָא לָעִיר בָּא זְאֵב וְטָרַף וּבָא אֲרִי וְדָרַס אֵין אוֹמְרִים אִילּוּ הָיָה שָׁם הָיָה מַצִּיל אֶלָּא אוֹמְדִין אוֹתוֹ אִם יָכוֹל לְהַצִּיל חַיָּיב אִם לָאו פָּטוּר
מַאי לָאו דְּעָל בְּעִידָּנָא דְּעָיְילִי אִינָשֵׁי לָא דְּעָל בְּעִידָּנָא דְּלָא עָיְילִי אִינָשֵׁי אִי הָכִי אַמַּאי פָּטוּר תְּחִילָּתוֹ בִּפְשִׁיעָה וְסוֹפוֹ בְּאוֹנֶס חַיָּיב
דִּשְׁמַע קָל אַרְיָה וְעָל אִי הָכִי אוֹמְדִין אוֹתוֹ מַאי הֲוָה לֵיהּ לְמֶעְבַּד הָיָה לוֹ לְקַדֵּם בְּרוֹעִים וּבְמַקְלוֹת
אִי הָכִי מַאי אִירְיָא שׁוֹמֵר שָׂכָר אֲפִילּוּ שׁוֹמֵר חִנָּם נָמֵי דְּהָא מָר הוּא דְּאָמַר שׁוֹמֵר חִנָּם שֶׁהָיָה לוֹ לְקַדֵּם בְּרוֹעִים וּבְמַקְלוֹת וְלֹא קִידֵּם חַיָּיב שׁוֹמֵר חִנָּם בְּחִנָּם שׁוֹמֵר שָׂכָר בְּשָׂכָר
וְעַד כַּמָּה עַד כְּדֵי דְמֵיהֶן וְהֵיכָן מָצִינוּ בְּשׁוֹמֵר שָׂכָר שֶׁחַיָּיב בָּאוֹנָסִין דַּהֲדַר שָׁקֵיל דְּמֵיהֶן מִבַּעַל הַבַּיִת
אֲמַר לֵיהּ רַב פָּפָּא לְאַבָּיֵי אִי הָכִי מַאי אַהֲנִי לֵיהּ מִינַּהּ נָפְקָא מִינַּהּ לְכוּשְׁרָא דְחֵיוָתָא אִי נָמֵי לְטִרְחָא יַתִּירְתָּא
רַב חִסְדָּא וְרַבָּה בַּר רַב הוּנָא לָא סְבִירָא לְהוּ הָא דְּרַבָּה דְּאָמְרִי לְהָכִי יְהַבִי לָךְ אַגְרָא לְנַטּוֹרֵי לִי נְטִירוּתָא יַתִּירְתָּא
בַּר אַדָּא סָבוֹלָאָה (הָוֵי) [הֲוָה] קָא מְעַבַּר חֵיוָתָא אַגַּמְלָא דְנַרֶשׁ דְּחַפָה חֲדָא לַחֲבֶרְתַּהּ וּשְׁדָיתַהּ בְּמַיָּא אֲתָא לְקַמֵּיהּ דְּרַב פָּפָּא חַיְּיבֵיהּ אֲמַר לֵיהּ מַאי הֲוָה לִי לְמֶעְבַּד אֲמַר לֵיהּ אִבְּעִי לָךְ לְעַבּוֹרֵי חֲדָא חֲדָא אֲמַר לֵיהּ יָדְעַתְּ בֵּיהּ בְּבַר אֲחָתָיךְ דְּמָצֵי (ל)מְעַבַּר חֲדָא חֲדָא אֲמַר לֵיהּ כְּבָר צְוַוחוּ קַמָּאֵי דְקַמָּךְ וְלָא אִיכָּא דְּאַשְׁגַּח בְּהוּ
אַיְבוּ אַפְקֵיד כִּיתָּנָא בֵּי רוּנְיָא אֲזַל שַׁבּוּ שַׁמְטֵיהּ מִינֵּיהּ לְסוֹף הוּכַּר הַגַּנָּב אֲתָא לְקַמֵּיהּ דְּרַב נַחְמָן חַיְּיבֵיהּ לֵימָא פְּלִיגָא דְּרַב הוּנָא בַּר אָבִין
דִּשְׁלַח רַב הוּנָא בַּר אָבִין נִגְנְבָה בְּאוֹנֶס וְאַחַר כָּךְ הוּכַּר הַגַּנָּב אִם שׁוֹמֵר חִנָּם הוּא רָצָה נִשְׁבָּע רָצָה עוֹשֶׂה עִמּוֹ דִּין אִם שׁוֹמֵר שָׂכָר הוּא עוֹשֶׂה עִמּוֹ דִּין וְאֵינוֹ נִשְׁבָּע
אָמַר רָבָא הָתָם גַּבְרֵי דְּפַרְמוּסְקָא הֲווֹ קָיְימִי דְּאִי רְמָא קָלָא הֲווֹ אָתוּ וּמַצְּלִין לֵיהּ:
<strong><big>מַתְנִי׳</big></strong> זְאֵב אֶחָד אֵינוֹ אוֹנֶס שְׁנֵי זְאֵבִים אוֹנֶס רַבִּי יְהוּדָה אוֹמֵר בִּשְׁעַת מִשְׁלַחַת זְאֵבִים אַף זְאֵב אֶחָד אוֹנֶס
שְׁנֵי כְלָבִים אֵינוֹ אוֹנֶס יָדוּעַ הַבַּבְלִי אוֹמֵר מִשּׁוּם רַבִּי מֵאִיר מֵרוּחַ אַחַת אֵינוֹ אוֹנֶס מִשְׁתֵּי רוּחוֹת אוֹנֶס הַלִּסְטִים הֲרֵי זֶה אוֹנֶס הָאֲרִי הַדּוֹב וְהַנָּמֵר וְהַבַּרְדְּלָס וְהַנָּחָשׁ הֲרֵי אֵלּוּ אוֹנֶס
אֵימָתַי בִּזְמַן שֶׁבָּאוּ מֵאֲלֵיהֶן אֲבָל הוֹלִיכָן לִמְקוֹם גְּדוּדֵי חַיָּה וְלִסְטִים אֵינוֹ אוֹנֶס
מֵתָה כְּדַרְכָּהּ הֲרֵי זֶה אוֹנֶס סִגְּפָהּ וָמֵתָה אֵינוֹ אוֹנֶס עָלְתָה לְרָאשֵׁי צוּקִין וְנָפְלָה הֲרֵי זֶה אוֹנֶס הֶעֱלָהּ לְרָאשֵׁי צוּקִין וְנָפְלָה וָמֵתָה אֵינוֹ אוֹנֶס:
<strong><big>גְּמָ׳</big></strong> וְהָתַנְיָא זְאֵב אֶחָד אוֹנֶס אָמַר רַב נַחְמָן בַּר יִצְחָק הָהִיא בִּשְׁעַת מִשְׁלַחַת זְאֵבִים וְרַבִּי יְהוּדָה הִיא
הַלִּסְטִים הֲרֵי זֶה אוֹנֶס אַמַּאי לוֹקֵי גַּבְרָא לַהֲדֵי גַּבְרָא אָמַר רַב בְּלִסְטִים מְזוּיָּין
אִיבַּעְיָא לְהוּ לִסְטִים מְזוּיָּין וְרוֹעֶה מְזוּיָּין מַהוּ מִי אָמְרִינַן אוֹקֵי גַּבְרָא לַהֲדֵי גַּבְרָא אוֹ דִלְמָא הַאי מָסַר נַפְשֵׁיהּ וְהַאי לָא מָסַר נַפְשֵׁיהּ מִסְתַּבְּרָא דְּהַאי מָסַר נַפְשֵׁיהּ וְהַאי לָא מָסַר נַפְשֵׁיהּ אֲמַר לֵיהּ אַבָּיֵי לְרָבָא אַשְׁכְּחֵיהּ רוֹעֶה וַאֲמַר לֵיהּ גַּנָּבָא סַרְיָא בְּדוּכְתָּא פְּלָנְיָא יְתִיבִינַן
<h2>דף צד.</h2>
כָּךְ וְכָךְ גַּבְרֵי אִיכָּא בַּהֲדַן כָּךְ וְכָךְ כַּלְבֵי אִיכָּא בַּהֲדַן כָּךְ וְכָךְ זוּקָתָא פְּסִיקָא לַן וַאֲזַל וּשְׁקַל מִינֵּיהּ מַאי אֲמַר לֵיהּ הֲרֵי הוֹלִיכָן לִמְקוֹם גְּדוּדֵי חַיָּה וְלִסְטִים:
<strong><big>מַתְנִי׳</big></strong> מַתְנֶה שׁוֹמֵר חִנָּם לִהְיוֹת פָּטוּר מִשְּׁבוּעָה וְהַשּׁוֹאֵל לִהְיוֹת פָּטוּר מִלְּשַׁלֵּם נוֹשֵׂא שָׂכָר וְהַשּׂוֹכֵר לִהְיוֹת פְּטוּרִין מִשְּׁבוּעָה וּמִלְּשַׁלֵּם כׇּל הַמַּתְנֶה עַל מַה שֶּׁכָּתוּב בַּתּוֹרָה תְּנָאוֹ בָּטֵל
וְכׇל תְּנַאי שֶׁיֵּשׁ מַעֲשֶׂה בִּתְחִילָּתוֹ תְּנָאוֹ בָּטֵל וְכׇל שֶׁאֶפְשָׁר לוֹ לְקַיְּימוֹ בְּסוֹפוֹ וְהִתְנָה עִמּוֹ מִתְּחִילָּתוֹ תְּנָאוֹ קַיָּים:
<strong><big>גְּמָ׳</big></strong> אַמַּאי מַתְנֶה עַל מַה שֶּׁכָּתוּב בַּתּוֹרָה הוּא וְכׇל הַמַּתְנֶה עַל מַה שֶּׁכָּתוּב בַּתּוֹרָה תְּנָאוֹ בָּטֵל
הָא מַנִּי רַבִּי יְהוּדָה הִיא דְּאָמַר בְּדָבָר שֶׁבְּמָמוֹן תְּנָאוֹ קַיָּים דְּתַנְיָא הָאוֹמֵר לְאִשָּׁה הֲרֵי אַתְּ מְקוּדֶּשֶׁת לִי עַל מְנָת שֶׁאֵין לִיךְ עָלַי שְׁאֵר כְּסוּת וְעוֹנָה הֲרֵי זוֹ מְקוּדֶּשֶׁת וּתְנָאוֹ בָּטֵל דִּבְרֵי רַבִּי מֵאִיר רַבִּי יְהוּדָה אוֹמֵר בְּדָבָר שֶׁבְּמָמוֹן תְּנָאוֹ קַיָּים
וּמִי מָצֵית מוֹקְמַתְּ לַהּ כְּרַבִּי יְהוּדָה אֵימָא סֵיפָא כׇּל הַמַּתְנֶה עַל מַה שֶּׁכָּתוּב בַּתּוֹרָה תְּנָאוֹ בָּטֵל אֲתָאן לְרַבִּי מֵאִיר הָא לָא קַשְׁיָא לְעוֹלָם רַבִּי יְהוּדָה הִיא וְסֵיפָא בְּדָבָר שֶׁאֵינוֹ שֶׁל מָמוֹן
אֵימָא סֵיפָא כׇּל תְּנַאי שֶׁיֵּשׁ בּוֹ מַעֲשֶׂה בִּתְחִילָּתוֹ תְּנָאוֹ בָּטֵל מַאן שָׁמְעַתְּ לֵיהּ דְּאִית לֵיהּ הָא סְבָרָא רַבִּי מֵאִיר דְּתַנְיָא אַבָּא חֲלַפְתָּא אִישׁ כְּפַר חֲנַנְיָא אָמַר מִשּׁוּם רַבִּי מֵאִיר תְּנַאי קוֹדֵם לַמַּעֲשֶׂה הֲרֵי זֶה תְּנַאי מַעֲשֶׂה קוֹדֵם לַתְּנַאי אֵינוֹ תְּנַאי
אֶלָּא כּוּלַּהּ רַבִּי מֵאִיר הִיא וְשָׁאנֵי הָכָא דְּמֵעִיקָּרָא לָא שַׁעְבֵּד נַפְשֵׁיהּ
תָּנָא וּמַתְנֶה שׁוֹמֵר שָׂכָר לִהְיוֹת כְּשׁוֹאֵל בְּמַאי בִּדְבָרִים אָמַר שְׁמוּאֵל בְּשֶׁקָּנוּ מִיָּדוֹ
וְרַבִּי יוֹחָנָן אָמַר אֲפִילּוּ תֵּימָא בְּשֶׁלֹּא קָנוּ מִיָּדוֹ בְּהָהִיא הֲנָאָה דְּקָא נָפֵיק לֵיהּ קָלָא דְּאִינִישׁ מְהֵימְנָא הוּא גָּמַיר וּמְשַׁעְבֵּד נַפְשֵׁיהּ:
וְכׇל שֶׁאֶפְשָׁר לוֹ לְקַיְּימוֹ בְּסוֹפוֹ וְכוּ׳: אָמַר רַב טַבְלָא אָמַר רַב זוֹ דִּבְרֵי רַבִּי יְהוּדָה בֶּן תֵּימָא אֲבָל חֲכָמִים אוֹמְרִים אַף עַל פִּי שֶׁאִי אֶפְשָׁר לוֹ לְקַיְּימוֹ בְּסוֹפוֹ וְהִתְנָה עָלָיו מִתְּחִילָּתוֹ תְּנָאוֹ קַיָּים
דְּתַנְיָא הֲרֵי זֶה גִּיטִּךְ עַל מְנָת שֶׁתַּעֲלִי לָרָקִיעַ עַל מְנָת שֶׁתֵּרְדִי לַתְּהוֹם עַל מְנָת שֶׁתִּבְלְעִי קָנֶה שֶׁל מֵאָה אַמָּה עַל מְנָת שֶׁתַּעַבְרִי אֶת הַיָּם הַגָּדוֹל בְּרַגְלַיִךְ נִתְקַיֵּים הַתְּנַאי הֲרֵי זֶה גֵּט לֹא נִתְקַיֵּים הַתְּנַאי אֵינוֹ גֵּט
רַבִּי יְהוּדָה בֶּן תֵּימָא אוֹמֵר כָּזֶה גֵּט כְּלָל אָמַר רַבִּי יְהוּדָה בֶּן תֵּימָא כֹּל שֶׁאִי אֶפְשָׁר לוֹ לְקַיְּימוֹ בְּסוֹפוֹ וְהִתְנָה עָלָיו מִתְּחִילָּתוֹ אֵינוֹ אֶלָּא כְּמַפְלִיגָהּ וְכָשֵׁר
אָמַר רַב נַחְמָן אָמַר רַב הֲלָכָה כְּרַבִּי יְהוּדָה בֶּן תֵּימָא אָמַר רַב נַחְמָן בַּר יִצְחָק מַתְנִיתִין נָמֵי דַּיְקָא דְּקָתָנֵי כׇּל שֶׁאֶפְשָׁר לוֹ לְקַיְּימוֹ בְּסוֹפוֹ וְהִתְנָה עָלָיו מִתְּחִילָּתוֹ תְּנָאוֹ קַיָּים הָא אִי אֶפְשָׁר לוֹ לְקַיְּימוֹ תְּנָאוֹ בָּטֵל שְׁמַע מִינַּהּ:
<strong><big>הֲדַרַן עֲלָךְ הַשּׂוֹכֵר אֶת הַפּוֹעֲלִים </big></strong>
מַתְנִי׳ <strong><big>הַשּׁוֹאֵל</big></strong> אֶת הַפָּרָה וְשָׁאַל בְּעָלֶיהָ עִמָּהּ אוֹ שָׂכַר בְּעָלֶיהָ עִמָּהּ שָׁאַל הַבְּעָלִים אוֹ שְׂכָרָן וְאַחַר כָּךְ שָׁאַל אֶת הַפָּרָה וָמֵתָה פָּטוּר שֶׁנֶּאֱמַר אִם בְּעָלָיו עִמּוֹ לֹא יְשַׁלֵּם
<h2>דף צד:</h2>
אֲבָל שָׁאַל אֶת הַפָּרָה וְאַחַר כָּךְ שָׁאַל אֶת הַבְּעָלִים אוֹ שְׂכָרָן וָמֵתָה חַיָּיב שֶׁנֶּאֱמַר בְּעָלָיו אֵין עִמּוֹ שַׁלֵּם יְשַׁלֵּם:
<strong><big>גְּמָ׳</big></strong> מִדְּקָתָנֵי סֵיפָא וְאַחַר כָּךְ שָׁאַל אֶת הַפָּרָה מִכְּלָל דְּרֵישָׁא דְּקָתָנֵי עִמָּהּ עִמָּהּ מַמָּשׁ עִמָּהּ מַמָּשׁ מִי מַשְׁכַּחַתְּ לַהּ פָּרָה בִּמְשִׁיכָה וּבְעָלִים בַּאֲמִירָה
אִיבָּעֵית אֵימָא כְּגוֹן דְּקַיְימָא פָּרָה בַּחֲצֵרוֹ דְּשׁוֹאֵל דְּלָא מְחַסְּרָא מְשִׁיכָה אִיבָּעֵית אֵימָא דַּאֲמַר לֵיהּ אַתְּ גּוּפָךְ לֹא תִּשָּׁאֵל עַד שְׁעַת מְשִׁיכַת פָּרָתְךָ
תְּנַן הָתָם אַרְבָּעָה שׁוֹמְרִים הֵם שׁוֹמֵר חִנָּם וְהַשּׁוֹאֵל נוֹשֵׂא שָׂכָר וְהַשּׂוֹכֵר
שׁוֹמֵר חִנָּם נִשְׁבָּע עַל הַכֹּל וְהַשּׁוֹאֵל מְשַׁלֵּם אֶת הַכֹּל נוֹשֵׂא שָׂכָר וְהַשּׂוֹכֵר נִשְׁבָּעִין עַל הַשְּׁבוּרָה וְעַל הַשְּׁבוּיָה וְעַל הַמֵּתָה וּמְשַׁלְּמִים אֶת הָאֲבֵידָה וְאֶת הַגְּנֵיבָה
מְנָא הָנֵי מִילֵּי דְּתָנוּ רַבָּנַן פָּרָשָׁה רִאשׁוֹנָה נֶאֶמְרָה בְּשׁוֹמֵר חִנָּם שְׁנִיָּה בְּשׁוֹמֵר שָׂכָר שְׁלִישִׁית בְּשׁוֹאֵל
בִּשְׁלָמָא שְׁלִישִׁית בְּשׁוֹאֵל מְפוֹרָשׁ וְכִי יִשְׁאַל אִישׁ מֵעִם רֵעֵהוּ וְנִשְׁבַּר אוֹ מֵת בְּעָלָיו אֵין עִמּוֹ שַׁלֵּם יְשַׁלֵּם אֶלָּא רִאשׁוֹנָה בְּשׁוֹמֵר חִנָּם שְׁנִיָּה בְּשׁוֹמֵר שָׂכָר אֵיפוֹךְ אֲנָא
מִסְתַּבְּרָא שְׁנִיָּה בְּשׁוֹמֵר שָׂכָר שֶׁכֵּן חַיָּיב בִּגְנֵיבָה וַאֲבֵידָה אַדְּרַבָּה רִאשׁוֹנָה בְּשׁוֹמֵר שָׂכָר שֶׁכֵּן מְשַׁלֵּם תַּשְׁלוּמֵי כֶפֶל בְּטוֹעֵן טַעֲנַת גַּנָּב
אֲפִילּוּ הָכִי קַרְנָא בְּלָא שְׁבוּעָה עֲדִיפָא מִכְּפֵילָא בִּשְׁבוּעָה
תִּדַּע דְּהָא שׁוֹאֵל כׇּל הֲנָאָה שֶׁלּוֹ וְאֵינוֹ מְשַׁלֵּם אֶלָּא קֶרֶן
וְהַשּׁוֹאֵל כׇּל הֲנָאָה שֶׁלּוֹ וְהָא בָּעֲיָא מְזוֹנֵי דְּקַיְימָא בַּאֲגַם וְהָא בָּעֲיָא נְטִירָה בְּנָטַר מָתָא וְאִיבָּעֵית אֵימָא לָא תֵּימָא כׇּל הֲנָאָה שֶׁלּוֹ אֶלָּא אֵימָא רוֹב הֲנָאָה שֶׁלּוֹ וְאִיבָּעֵית אֵימָא בִּשְׁאֵילַת כֵּלִים
נוֹשֵׂא שָׂכָר וְהַשּׂוֹכֵר נִשְׁבָּעִין עַל הַשְּׁבוּרָה וְעַל הַשְּׁבוּיָה וְעַל הַמֵּתָה וּמְשַׁלְּמִין אֶת הָאֲבֵידָה וְאֶת הַגְּנֵיבָה
בִּשְׁלָמָא גְּנֵיבָה דִּכְתִיב אִם גָּנוֹב יִגָּנֵב מֵעִמּוֹ יְשַׁלֵּם לִבְעָלָיו אֶלָּא אֲבֵידָה מְנָא לַן דְּתַנְיָא אִם גָּנֵב יִגָּנֵב אֵין לִי אֶלָּא גְּנֵיבָה אֲבֵידָה מִנַּיִן תַּלְמוּד לוֹמַר אִם גָּנוֹב יִגָּנֵב מִכׇּל מָקוֹם
הָנִיחָא לְמַאן דְּאָמַר לָא אָמְרִינַן דִּבְּרָה תוֹרָה כִּלְשׁוֹן בְּנֵי אָדָם אֶלָּא לְמַאן דְּאָמַר אָמְרִינַן דִּבְּרָה תוֹרָה כִלְשׁוֹן בְּנֵי אָדָם מַאי אִיכָּא לְמֵימַר
אָמְרִי בְּמַעְרְבָא קַל וָחוֹמֶר וּמָה גְּנֵיבָה שֶׁקְּרוֹבָה לְאוֹנֶס מְשַׁלֵּם אֲבֵידָה שֶׁקְּרוֹבָה לִפְשִׁיעָה לֹא כׇּל שֶׁכֵּן
וְאִידַּךְ מִילְּתָא דְּאָתְיָא בְּקַל וְחוֹמֶר טָרַח וְכָתַב לַהּ קְרָא
וְהַשּׁוֹאֵל מְשַׁלֵּם אֶת הַכֹּל בִּשְׁלָמָא שְׁבוּרָה וּמֵתָה דִּכְתִיב וְכִי יִשְׁאַל אִישׁ מֵעִם רֵעֵהוּ וְנִשְׁבַּר אוֹ מֵת אֶלָּא שְׁבוּיָה בְּשׁוֹאֵל מְנָא לַן
וְכִי תֵּימָא נֵילַף מִשְּׁבוּרָה וּמֵתָה מָה לִשְׁבוּרָה וּמֵתָה שֶׁכֵּן אוּנְסָא דְּסָלֵיק אַדַּעְתָּא הוּא תֹּאמַר בִּשְׁבוּיָה שֶׁכֵּן אוּנְסָא דְּלָא סָלֵיק אַדַּעְתָּא הוּא
אֶלָּא נֶאֶמְרָה שְׁבוּרָה וּמֵתָה בְּשׁוֹאֵל וְנֶאֶמְרָה שְׁבוּרָה וּמֵתָה בְּשׁוֹמֵר שָׂכָר מָה לְהַלָּן שְׁבוּיָה עִמּוֹ אַף כָּאן שְׁבוּיָה עִמּוֹ
אִיכָּא לְמִיפְרַךְ מָה לְשׁוֹמֵר שָׂכָר שֶׁכֵּן לִפְטוּר תֹּאמַר בַּשּׁוֹאֵל שֶׁכֵּן לְחִיּוּב
אֶלָּא כְּרַבִּי נָתָן דְּתַנְיָא רַבִּי נָתָן אוֹמֵר אוֹ לְרַבּוֹת שְׁבוּיָה
הַאי אוֹ מִיבַּעְיָא לֵיהּ לְחַלֵּק דְּסָלְקָא דַּעְתָּךְ אָמֵינָא עֵד דְּמִיתַּבְרָא וּמֵתָה לָא מְחַיֵּיב קָא מַשְׁמַע לַן
הָנִיחָא לְרַבִּי יוֹנָתָן אֶלָּא לְרַבִּי יֹאשִׁיָּה מַאי אִיכָּא לְמֵימַר
דְּתַנְיָא אִישׁ אֲשֶׁר יְקַלֵּל אֶת אָבִיו וְאֶת אִמּוֹ אֵין לִי אֶלָּא אָבִיו וְאִמּוֹ אָבִיו בְּלֹא אִמּוֹ אִמּוֹ בְּלֹא אָבִיו מִנַּיִן תַּלְמוּד לוֹמַר אָבִיו וְאִמּוֹ קִלֵּל אָבִיו קִלֵּל אִמּוֹ קִלֵּל דִּבְרֵי רַבִּי יֹאשִׁיָּה
רַבִּי יוֹנָתָן אוֹמֵר מַשְׁמַע שְׁנֵיהֶם כְּאֶחָד וּמַשְׁמַע אֶחָד בִּפְנֵי עַצְמוֹ
<h2>דף צה.</h2>
עַד שֶׁיִּפְרוֹט לְךָ הַכָּתוּב יַחְדָּו
אֲפִילּוּ תֵּימָא רַבִּי יֹאשִׁיָּה לְחַלֵּק הָכָא לָא צָרִיךְ מַאי טַעְמָא סְבָרָא הוּא מָה לִי קַטְלַהּ כּוּלָּהּ מָה לִי קַטְלַהּ פַּלְגָא
גְּנֵיבָה וַאֲבֵידָה בְּשׁוֹאֵל מְנָא לַן
וְכִי תֵּימָא נֵילַף מִשְּׁבוּרָה וּמֵתָה מָה לִשְׁבוּרָה וּמֵתָה דְּלָא אֶפְשָׁר לְמִיטְרַח וְאֵתוֹיֵי תֹּאמַר בִּגְנֵיבָה וַאֲבֵידָה דְּאֶפְשָׁר לְמִיטְרַח וְאֵתוֹיֵי
אֶלָּא כִּי הָא דְּתַנְיָא וְנִשְׁבַּר אוֹ מֵת אֵין לִי אֶלָּא שְׁבוּרָה וּמֵתָה גְּנֵיבָה וַאֲבֵידָה מִנַּיִן אָמַרְתָּ קַל וָחוֹמֶר וּמָה שׁוֹמֵר שָׂכָר שֶׁפָּטוּר מִשְּׁבוּרָה וּמֵתָה חַיָּיב בִּגְנֵיבָה וַאֲבֵידָה שׁוֹאֵל שֶׁחַיָּיב בִּשְׁבוּרָה וּמֵתָה אֵינוֹ דִּין שֶׁחַיָּיב בִּגְנֵיבָה וַאֲבֵידָה וְזֶה הוּא קַל וָחוֹמֶר שֶׁאֵין עָלָיו תְּשׁוּבָה
מַאי אֵין עָלָיו תְּשׁוּבָה וְכִי תֵּימָא אִיכָּא לְמִיפְרַךְ מָה לְשׁוֹמֵר שָׂכָר שֶׁכֵּן מְשַׁלֵּם תַּשְׁלוּמֵי כֶפֶל בְּטוֹעֵן טַעֲנַת לִסְטִים מְזוּיָּין
אֲפִילּוּ הָכִי קַרְנָא דְּשׁוֹאֵל עֲדִיפָא
אִיבָּעֵית אֵימָא קָסָבַר לִסְטִים מְזוּיָּין גַּזְלָן הוּא
אַשְׁכְּחַן לְחִיּוּב לִפְטוּר מְנָא לַן
וְכִי תֵּימָא נֵילַף מִשְּׁבוּרָה וּמֵתָה מָה לִשְׁבוּרָה וּמֵתָה שֶׁכֵּן אוֹנֶס
אֶלָּא גָּמַר מִשּׁוֹמֵר שָׂכָר וְשׁוֹמֵר שָׂכָר גּוּפֵיהּ מְנָלַן גָּמְרִי חִיּוּבָא דְּשׁוֹמֵר שָׂכָר מֵחִיּוּבָא דְּשׁוֹאֵל מָה לְהַלָּן בִּבְעָלִים פָּטוּר אַף כָּאן בִּבְעָלִים פָּטוּר
בְּמַאי גָּמַר אִי בַּמָּה מָצִינוּ אִיכָּא לְמִיפְרַךְ כִּדְפָרְכִינַן שֶׁכֵּן אוֹנֶס
אֶלָּא אָמַר קְרָא וְכִי יִשְׁאַל וָיו מוֹסִיף עַל עִנְיָן רִאשׁוֹן וְיִלְמַד עֶלְיוֹן מִתַּחְתּוֹן
וְאַכַּתִּי שׁוֹאֵל מִשּׁוֹמֵר שָׂכָר לָא גָּמַר דְּאִיכָּא לְמִיפְרַךְ מָה לְשׁוֹמֵר שָׂכָר שֶׁכֵּן פָּטוּר בִּשְׁבוּרָה וּמֵתָה תֹּאמַר בְּשׁוֹאֵל שֶׁחַיָּיב בִּשְׁבוּרָה וּמֵתָה
אֶלָּא גְּנֵיבָה וַאֲבֵידָה בְּשׁוֹאֵל לְחִיּוּבָא מְנָלַן דְּגָמַר מִשּׁוֹמֵר שָׂכָר דַּיּוֹ לַבָּא מִן הַדִּין לִהְיוֹת כַּנִּדּוֹן מָה גְּנֵיבָה וַאֲבֵידָה דְּשׁוֹמֵר שָׂכָר בִּבְעָלִים פָּטוּר אַף גְּנֵיבָה וַאֲבֵידָה דְּשׁוֹאֵל נָמֵי בִּבְעָלִים פָּטוּר
הָנִיחָא לְמַאן דְּאִית לֵיהּ דַּיּוֹ אֶלָּא לְמַאן דְּלֵית לֵיהּ דַּיּוֹ מַאי אִיכָּא לְמֵימַר
אֶלָּא אָמַר קְרָא וְכִי יִשְׁאַל וָיו מוֹסִיף עַל עִנְיָן רִאשׁוֹן וְיִלְמַד עֶלְיוֹן מִתַּחְתּוֹן וְתַחְתּוֹן מֵעֶלְיוֹן
אִיתְּמַר פְּשִׁיעָה בִּבְעָלִים פְּלִיגִי בַּהּ רַב אַחָא וְרָבִינָא חַד אָמַר חַיָּיב וְחַד אָמַר פָּטוּר
מַאן דְּאָמַר חַיָּיב קָסָבַר מִקְרָא נִדְרָשׁ לְפָנָיו וְלֹא לִפְנֵי פָנָיו
הִלְכָּךְ אִם בְּעָלָיו עִמּוֹ אַשּׁוֹמֵר חִנָּם לָא כְּתִיב וּפְשִׁיעָה נָמֵי בְּשׁוֹמֵר שָׂכָר וּבְשׁוֹאֵל לָא כְּתִיב הִלְכָּךְ בְּשׁוֹמֵר שָׂכָר וּבְשׁוֹאֵל לְחִיּוּב אָתְיָא בְּקַל וָחוֹמֶר מִשּׁוֹמֵר חִנָּם
אֲבָל בִּבְעָלִים לִפְטוּר אַף בְּשׁוֹמֵר שָׂכָר וּבְשׁוֹאֵל לָא מַאי טַעְמָא כִּי כְּתִיב אִם בְּעָלָיו עִמּוֹ לֹא יְשַׁלֵּם אַשּׁוֹאֵל וְאַשּׁוֹמֵר שָׂכָר אַהָנָךְ חִיּוּבֵי דִּכְתִיב בְּהוּ בְּהֶדְיָא הוּא דְּמִיכְּתִב
מַאן דְּאָמַר פָּטוּר קָסָבַר מִקְרָא נִדְרָשׁ לְפָנָיו וְלִפְנֵי פָנָיו וְכִי כְּתִיב אִם בְּעָלָיו עִמּוֹ אַשּׁוֹמֵר חִנָּם נָמֵי כְּתִיב
תְּנַן הַשּׁוֹאֵל הַפָּרָה וְשָׁאַל בְּעָלֶיהָ עִמָּהּ הַשּׁוֹאֵל הַפָּרָה וְשָׂכַר בְּעָלֶיהָ עִמָּהּ שָׁאַל בְּעָלֶיהָ אוֹ שְׂכָרָן וְאַחַר כָּךְ שָׁאַל הַפָּרָה וּמֵתָה פָּטוּר וְאִילּוּ שׁוֹמֵר חִנָּם לָא קָתָנֵי
וּלְטַעְמָיךְ שׁוֹמֵר שָׂכָר מִי קָתָנֵי
אֶלָּא תַּנָּא מִילְּתָא
<h2>דף צה:</h2>
דִּכְתִיבָא בְּהֶדְיָא קָתָנֵי דְּאָתְיָא מִדְּרָשָׁא לָא קָתָנֵי
תָּא שְׁמַע שְׁאָלָהּ וְשָׁאַל בְּעָלֶיהָ עִמָּהּ שְׂכָרָהּ וְשָׂכַר בְּעָלֶיהָ עִמָּהּ שְׁאֵלָה וְשָׂכַר בְּעָלֶיהָ עִמָּהּ שְׂכָרָהּ וְשָׁאַל בְּעָלֶיהָ עִמָּהּ אַף עַל פִּי שֶׁהַבְּעָלִים עוֹשִׂין מְלָאכָה בְּמָקוֹם אַחֵר וָמֵתָה פָּטוּר
סַבְרוּהָ הָא מַנִּי רַבִּי יְהוּדָה הִיא דְּאָמַר שׂוֹכֵר כְּשׁוֹמֵר שָׂכָר דָּמֵי וְהָא הַאי תַּנָּא קָתָנֵי מִילְּתָא דְּאָתְיָא מִדְּרָשָׁא וְאִילּוּ שׁוֹמֵר חִנָּם לָא קָתָנֵי
הָא מַנִּי רַבִּי מֵאִיר הִיא דְּאָמַר שׂוֹכֵר כְּשׁוֹמֵר חִנָּם דָּמֵי וְתַנָּא שׁוֹמֵר חִנָּם וְהוּא הַדִּין לְשׁוֹמֵר שָׂכָר
אִיבָּעֵית אֵימָא כִּדְמַחְלֵיף רַבָּה בַּר אֲבוּהּ וְתָנֵי שׂוֹכֵר כֵּיצַד מְשַׁלֵּם רַבִּי מֵאִיר אוֹמֵר כְּשׁוֹמֵר שָׂכָר רַבִּי יְהוּדָה אוֹמֵר כְּשׁוֹמֵר חִנָּם
אָמַר רַב הַמְנוּנָא לְעוֹלָם הוּא חַיָּיב עַד שֶׁתְּהֵא פָּרָה וְחוֹרֵשׁ בָּהּ חֲמוֹר וּמְחַמֵּר אַחֲרֶיהָ וְעַד שֶׁיְּהוּ בְּעָלִים מִשְּׁעַת שְׁאֵילָה עַד שְׁעַת שְׁבוּרָה וּמֵתָה אַלְמָא קָסָבַר בְּעָלָיו עִמּוֹ אַכּוּלַּהּ מִילְּתָא מַשְׁמַע
מֵתִיב רָבָא שְׁאָלָהּ וְשָׁאַל בְּעָלֶיהָ עִמָּהּ שְׂכָרָהּ וְשָׂכַר בְּעָלֶיהָ עִמָּהּ שְׂכָרָהּ וְשָׁאַל בְּעָלֶיהָ עִמָּהּ שְׁאָלָהּ וְשָׂכַר בְּעָלֶיהָ עִמָּהּ אַף עַל פִּי שֶׁהַבְּעָלִים עוֹשִׂין מְלָאכָה בְּמָקוֹם אַחֵר וָמֵתָה פָּטוּר מַאי לָאו בִּמְלָאכָה אַחֶרֶת
לָא בְּאוֹתָהּ מְלָאכָה אֶלָּא מַאי מָקוֹם אַחֵר דְּקָא מְרַפֵּי וְאָזֵיל קַמַּהּ
וְהָא מִדְּסֵיפָא עַל גַּבָּהּ הָוֵי רֵישָׁא בִּמְלָאכָה אַחֶרֶת דְּקָתָנֵי סֵיפָא שְׁאָלָהּ וְאַחַר כָּךְ שָׁאַל בְּעָלֶיהָ שְׂכָרָהּ וְאַחַר כָּךְ שָׂכַר בְּעָלֶיהָ עִמָּהּ אַף עַל פִּי שֶׁהַבְּעָלִים חוֹרְשִׁין עַל גַּבָּהּ וָמֵתָה חַיָּיב
אָמְרִי רֵישָׁא וְסֵיפָא בְּאוֹתָהּ מְלָאכָה וְרֵישָׁא רְבוּתָא קָא מַשְׁמַע לַן וְסֵיפָא רְבוּתָא קָא מַשְׁמַע לַן רֵישָׁא רְבוּתָא קָא מַשְׁמַע לַן דְּאַף עַל גַּב דְּלָאו עַל גַּבָּהּ אֶלָּא בְּאוֹתָהּ מְלָאכָה כֵּיוָן דַּהֲווֹ בְּעָלִים בִּשְׁעַת שְׁאֵילָה פָּטוּר וְסֵיפָא רְבוּתָא קָא מַשְׁמַע לַן דְּאַף עַל גַּב דְּעַל גַּבָּהּ כֵּיוָן דְּלָא הֲווֹ בְּעָלִים בִּשְׁעַת שְׁאֵילָה חַיָּיב
הַאי מַאי אִי אָמְרַתְּ בִּשְׁלָמָא רֵישָׁא בִּמְלָאכָה אַחֶרֶת וְסֵיפָא בְּאוֹתָהּ מְלָאכָה הַיְינוּ רְבוּתָא
אֶלָּא אִי אָמְרַתְּ רֵישָׁא וְסֵיפָא בְּאוֹתָהּ מְלָאכָה מַאי רְבוּתָא אִידֵּי וְאִידֵּי בְּאוֹתָהּ מְלָאכָה הָוֵי
וְעוֹד תַּנְיָא מִמַּשְׁמַע שֶׁנֶּאֱמַר אִם בְּעָלָיו עִמּוֹ לֹא יְשַׁלֵּם אֵינִי יוֹדֵעַ שֶׁאִם בְּעָלָיו אֵין עִמּוֹ שַׁלֵּם יְשַׁלֵּם אֶלָּא מָה תַּלְמוּד לוֹמַר בְּעָלָיו אֵין עִמּוֹ לוֹמַר לָךְ הָיָה עִמּוֹ בִּשְׁעַת שְׁאֵילָה אֵין צָרִיךְ לִהְיוֹת עִמּוֹ בִּשְׁעַת שְׁבוּרָה וּמֵתָה הָיָה עִמּוֹ בִּשְׁעַת שְׁבוּרָה וּמֵתָה צָרִיךְ לִהְיוֹת עִמּוֹ בִּשְׁעַת שְׁאֵילָה
וְתַנְיָא אִידַּךְ מִמַּשְׁמַע שֶׁנֶּאֱמַר בְּעָלָיו אֵין עִמּוֹ שַׁלֵּם יְשַׁלֵּם אֵינִי יוֹדֵעַ שֶׁאִם בְּעָלָיו עִמּוֹ לֹא יְשַׁלֵּם אֶלָּא מָה תַּלְמוּד לוֹמַר אִם בְּעָלָיו עִמּוֹ לוֹמַר לְךָ כֵּיוָן שֶׁיָּצְאָה מֵרְשׁוּת מַשְׁאִיל שָׁעָה אַחַת בִּבְעָלִים וָמֵתָה פָּטוּר תְּיוּבְתָּא דְּרַב הַמְנוּנָא תְּיוּבְתָּא
אַבָּיֵי סָבַר לַהּ כְּרַבִּי יֹאשִׁיָּה וּמְתָרֵץ לִקְרָאֵי כְּרַבִּי יֹאשִׁיָּה רָבָא סָבַר לַהּ כְּרַבִּי יוֹנָתָן וּמְתָרֵץ לִקְרָאֵי כְּרַבִּי יוֹנָתָן
אַבָּיֵי סָבַר לַהּ כְּרַבִּי יֹאשִׁיָּה וּמְתָרֵץ לִקְרָאֵי כְּרַבִּי יֹאשִׁיָּה בְּעָלָיו אֵין עִמּוֹ שַׁלֵּם יְשַׁלֵּם טַעְמָא דְּלֵיתֵיהּ בְּתַרְוַיְיהוּ הָא אִיתֵיהּ בַּחֲדָא וְלֵיתֵיהּ בַּחֲדָא פָּטוּר
וְהָא כְּתִיב אִם בְּעָלָיו עִמּוֹ לֹא יְשַׁלֵּם טַעְמָא דְּאִיתֵיהּ בְּתַרְוַיְיהוּ הָא אִי אִיתֵיהּ בַּחֲדָא וְלֵיתֵיהּ בַּחֲדָא מִחַיַּיב
לוֹמַר לָךְ הָיָה עִמּוֹ בִּשְׁעַת שְׁאֵילָה אֵינוֹ צָרִיךְ לִהְיוֹת עִמּוֹ בִּשְׁעַת שְׁבוּרָה וּמֵתָה הָיָה עִמּוֹ בִּשְׁעַת שְׁבוּרָה וּמֵתָה צָרִיךְ לִהְיוֹת עִמּוֹ בִּשְׁעַת שְׁאֵילָה
<h2>דף צו.</h2>
רָבָא סָבַר לַהּ כְּרַבִּי יוֹנָתָן וּמְתָרֵץ לִקְרָאֵי כְּרַבִּי יוֹנָתָן דְּתַנְיָא אִם בְּעָלָיו עִמּוֹ לֹא יְשַׁלֵּם מַשְׁמַע דְּאִיתֵיהּ בְּתַרְוַיְיהוּ וּמַשְׁמַע נָמֵי דְּכִי אִיתֵיהּ בַּחֲדָא וְלֵיתֵיהּ בַּחֲדָא פָּטוּר
וּכְתִיב בְּעָלָיו אֵין עִמּוֹ שַׁלֵּם יְשַׁלֵּם מַשְׁמַע דְּלֵיתֵיהּ בְּתַרְוַיְיהוּ מַשְׁמַע נָמֵי דְּכִי אִיתֵיהּ בַּחֲדָא וְלֵיתֵיהּ בַּחֲדָא חַיָּיב
לוֹמַר לָךְ הָיָה עִמּוֹ בִּשְׁעַת שְׁאֵלָה אֵין צָרִיךְ לִהְיוֹת עִמּוֹ בִּשְׁעַת שְׁבוּרָה וּמֵתָה הָיָה עִמּוֹ בִּשְׁעַת שְׁבוּרָה וּמֵתָה צָרִיךְ לִהְיוֹת עִמּוֹ בִּשְׁעַת שְׁאֵלָה
אֵיפוֹךְ אֲנָא מִסְתַּבְּרָא שְׁאֵלָה עֲדִיפָא מִשּׁוּם דְּקָא מַיְיתֵי לַהּ לִרְשׁוּתֵיהּ
אַדְּרַבָּה שְׁבוּרָה וּמֵתָה עֲדִיפָא שֶׁכֵּן חַיָּיב בָּאוֹנָסִין
אִי לָא שְׁאֵלָה שְׁבוּרָה וּמֵתָה מַאי עָבֵיד וְאִי לָאו שְׁבוּרָה וּמֵתָה שְׁאֵלָה מַאי עָבֵיד אֲפִילּוּ הָכִי שְׁאֵלָה עֲדִיפָא שֶׁכֵּן חַיָּיב בִּמְזוֹנוֹתֶיהָ
רַב אָשֵׁי אָמַר אָמַר קְרָא וְכִי יִשְׁאַל אִישׁ מֵעִם רֵעֵהוּ וְלֹא רֵעֵהוּ עִמּוֹ שַׁלֵּם יְשַׁלֵּם הָא רֵעֵהוּ עִמּוֹ פָּטוּר
אִי הָכִי בְּעָלָיו אֵין עִמּוֹ וְאִם בְּעָלָיו עִמּוֹ לְמָה לִי אִי לָאו הָנָךְ הֲוָה אָמֵינָא הַאי אוֹרְחֵיהּ דִּקְרָא הוּא
בָּעֵי רָמֵי בַּר חָמָא שְׁאָלָהּ לְרִבְעָהּ מַהוּ כִּדְשָׁיְילִי אִינָשֵׁי בָּעֵינַן וּלְהָכִי לָא שָׁיְילִי אִינָשֵׁי אוֹ דִלְמָא טַעְמָא מַאי מִשּׁוּם הֲנָאָה וְהַאי נָמֵי הָא אִית לֵיהּ הֲנָאָה
שְׁאָלָהּ לֵירָאוֹת בָּהּ מַהוּ מָמוֹנָא בָּעֵינַן וְהָאִיכָּא אוֹ דִלְמָא מָמוֹנָא דְּאִית לֵיהּ הֲנָאָה מִינֵּיהּ בָּעֵינַן וְלֵיכָּא
שְׁאָלָהּ לַעֲשׂוֹת בָּהּ פָּחוֹת מִפְּרוּטָה מַהוּ מָמוֹנָא בָּעֵינַן וְאִיכָּא אוֹ דִלְמָא כׇּל פָּחוֹת מִפְּרוּטָה לֹא כְּלוּם הִיא
שָׁאַל שְׁתֵּי פָּרוֹת לַעֲשׂוֹת בָּהֶן פְּרוּטָה מַהוּ מִי אָמְרִינַן זִיל בָּתַר שׁוֹאֵל וּמַשְׁאִיל וְאִיכָּא אוֹ דִּלְמָא זִיל בָּתַר פָּרוֹת וְכֹל חֲדָא וַחֲדָא לֵיכָּא מָמוֹנָא
שָׁאַל מִשּׁוּתָּפִין וְנִשְׁאַל לוֹ אֶחָד מֵהֶן מַהוּ כּוּלּוֹ בְּעָלָיו בָּעֵינַן וְהָא לֵיכָּא אוֹ דִלְמָא מֵהָהוּא פַּלְגָא דִּידֵיהּ מִיהָא מִיפְּטַר
שׁוּתָּפִין שֶׁשָּׁאֲלוּ וְנִשְׁאַל לְאֶחָד מֵהֶן מַהוּ כּוּלּוֹ שׁוֹאֵל בָּעֵינַן וְלֵיכָּא אוֹ דִלְמָא בְּהָהִיא פַּלְגָא דְּשַׁיְילֵיהּ מִיהַת מִיפְּטַר
שָׁאַל מֵהָאִשָּׁה וְנִשְׁאַל בַּעְלָהּ אִשָּׁה שֶׁשָּׁאֲלָה וְנִשְׁאַל לַבַּעַל מַהוּ קִנְיַן פֵּירוֹת כְּקִנְיַן גּוּף דָּמֵי אוֹ לָא
אֲמַר לֵיהּ רָבִינָא לְרַב אָשֵׁי הָאוֹמֵר לִשְׁלוּחוֹ צֵא וְהִשָּׁאֵל לִי עִם פָּרָתִי מַהוּ בְּעָלָיו מַמָּשׁ בָּעֵינַן וְלֵיכָּא אוֹ דִלְמָא שְׁלוּחוֹ שֶׁל אָדָם כְּמוֹתוֹ וְאִיכָּא
אֲמַר לֵיהּ רַב אַחָא בְּרֵיהּ דְּרַב אַוְיָא לְרַב אָשֵׁי בַּעַל פְּלוּגְתָּא דְּרַבִּי יוֹחָנָן וְרֵישׁ לָקִישׁ שָׁלִיחַ פְּלוּגְתָּא דְּרַבִּי יוֹנָתָן וְרַבִּי יֹאשִׁיָּה
בַּעַל פְּלוּגְתָּא דְּרַבִּי יוֹחָנָן וְרֵישׁ לָקִישׁ דְּאִיתְּמַר הַמּוֹכֵר שָׂדֵהוּ לַחֲבֵירוֹ לְפֵירוֹת רַבִּי יוֹחָנָן אוֹמֵר מֵבִיא וְקוֹרֵא רֵישׁ לָקִישׁ אוֹמֵר מֵבִיא וְאֵינוֹ קוֹרֵא
רַבִּי יוֹחָנָן אוֹמֵר מֵבִיא וְקוֹרֵא קִנְיַן פֵּירוֹת כְּקִנְיַן הַגּוּף דָּמֵי וְרֵישׁ לָקִישׁ אוֹמֵר מֵבִיא וְאֵינוֹ קוֹרֵא קִנְיַן פֵּירוֹת לָאו כְּקִנְיַן הַגּוּף דָּמֵי
שָׁלִיחַ פְּלוּגְתָּא דְּרַבִּי יוֹנָתָן וְרַבִּי יֹאשִׁיָּה דְּתַנְיָא הָאוֹמֵר לְאַפּוֹטְרוֹפּוֹס כׇּל נְדָרִים שֶׁתְּהֵא אִשְׁתִּי נוֹדֶרֶת מִכָּאן עַד שֶׁאָבֹא מִמָּקוֹם פְּלוֹנִי הָפֵר לָהּ וְהֵפֵיר לָהּ יָכוֹל יְהוּ מוּפָרִין תַּלְמוּד לוֹמַר אִישָׁהּ יְקִימֶנּוּ וְאִישָׁהּ יְפֵרֶנּוּ דִּבְרֵי רַבִּי יֹאשִׁיָּה רַבִּי יוֹנָתָן אוֹמֵר מָצִינוּ בְּכׇל מָקוֹם שֶׁשְּׁלוּחוֹ שֶׁל אָדָם כְּמוֹתוֹ
אֲמַר לֵיהּ רַב עִילִישׁ לְרָבָא הָאוֹמֵר לְעַבְדּוֹ צֵא וְהִשָּׁאֵל עִם פָּרָתִי מַהוּ תִּיבְּעֵי לְמַאן דְּאָמַר שְׁלוּחוֹ שֶׁל אָדָם כְּמוֹתוֹ תִּיבְּעֵי לְמַאן דְּאָמַר שְׁלוּחוֹ שֶׁל אָדָם אֵינוֹ כְּמוֹתוֹ
תִּיבְּעֵי לְמַאן דְּאָמַר שְׁלוּחוֹ שֶׁל אָדָם כְּמוֹתוֹ הָנֵי מִילֵּי שָׁלִיחַ דְּבַר מִצְוָה הוּא אֲבָל עֶבֶד דְּלָאו בַּר מִצְוָה לָא אוֹ דִלְמָא אֲפִילּוּ לְמַאן דְּאָמַר אֵין שְׁלוּחוֹ שֶׁל אָדָם כְּמוֹתוֹ הָנֵי מִילֵּי שָׁלִיחַ אֲבָל עֶבֶד יַד עֶבֶד כְּיַד רַבּוֹ דָּמְיָא
אֲמַר לֵיהּ מִסְתַּבְּרָא יַד עֶבֶד כְּיַד רַבּוֹ דָּמְיָא
בָּעֵי רָמֵי בַּר חָמָא בַּעַל בְּנִכְסֵי אִשְׁתּוֹ
<h2>דף צו:</h2>
שׁוֹאֵל הָוֵי אוֹ שׂוֹכֵר הָוֵי
אָמַר רָבָא לְפוּם חוּרְפָּא שַׁבֶּשְׁתָּא מָה נַפְשָׁךְ אִי שׁוֹאֵל הָוֵי שְׁאָלָהּ בִּבְעָלִים הִיא אִי שׂוֹכֵר הָוֵי שְׂכִירוּת בִּבְעָלִים הִיא
אֶלָּא כִּי קָמִיבַּעְיָא לֵיהּ לְרָמִי בַּר חָמָא דַּאֲגַר מִינַּהּ פָּרָה וַהֲדַר נַסְבַהּ שׁוֹאֵל הָוֵי אוֹ שׂוֹכֵר הָוֵי
שׁוֹאֵל הָוֵי וְאָתְיָא שְׁאֵלָה בִּבְעָלִים מַפְקְעָא שְׂכִירוּת שֶׁלֹּא בִּבְעָלִים אוֹ דִלְמָא שׂוֹכֵר הָוֵי וּשְׂכִירוּת כִּדְקָיְימָא קָיְימָא
וּמַאי שְׁנָא דְּאִי שׁוֹאֵל הָוֵי דְּאָתֵי שְׁאֵלָה בִּבְעָלִים מַפְקְעָא שְׂכִירוּת שֶׁלֹּא בִּבְעָלִים אִי שׂוֹכֵר נָמֵי הָוֵי תֵּיתֵי שְׂכִירוּת בִּבְעָלִים (תַּיפֵּוק) [תַּפְקַע] שְׂכִירוּת שֶׁלֹּא בִּבְעָלִים
אֶלָּא כִּי קָא מִיבַּעְיָא לְרָמֵי בַּר חָמָא כְּגוֹן דַּאֲגַרָא אִיהִי פָּרָה מֵעָלְמָא וַהֲדַר נַסְבַהּ
וְאַלִּיבָּא דְּרַבָּנַן דְּאָמְרִי שׁוֹאֵל מְשַׁלֵּם לַשּׂוֹכֵר לָא תִּיבְּעֵי לָךְ דְּוַדַּאי שְׁאֵילָה בִּבְעָלִים הִיא
כִּי תִּיבְּעֵי לָךְ אַלִּיבָּא דְּרַבִּי יוֹסֵי דְּאָמַר תַּחְזוֹר פָּרָה לַבְּעָלִים הָרִאשׁוֹנִים מַאי שׁוֹאֵל הָוֵי אוֹ שׂוֹכֵר הָוֵי
אָמַר רָבָא בַּעַל לָא שׁוֹאֵל הָוֵי וְלָא שׂוֹכֵר הָוֵי אֶלָּא לוֹקֵחַ הָוֵי מִדְּרַבִּי יוֹסֵי בְּרַבִּי חֲנִינָא דְּאָמַר רַבִּי יוֹסֵי בְּרַבִּי חֲנִינָא בְּאוּשָׁא הִתְקִינוּ הָאִשָּׁה שֶׁמָּכְרָה בְּנִכְסֵי מְלוֹג בְּחַיֵּי בַּעְלָהּ וָמֵתָה הַבַּעַל מוֹצִיא מִיַּד הַלָּקוֹחוֹת
בָּעֵי רָמֵי בַּר חָמָא בַּעַל בְּנִכְסֵי אִשְׁתּוֹ מִי מָעַל
אָמַר רָבָא מַאן לִימְעוֹל לִימְעוֹל בַּעַל דְּהֶיתֵּרָא נִיחָא לֵיהּ דְּלִיקְנֵי אִיסּוּרָא לָא נִיחָא לֵיהּ דְּלִיקְנֵי
תִּימְעוֹל אִיהִי דְּהֶיתֵּרָא נָמֵי לָא נִיחָא לַהּ דְּלִיקְנֵי
נִימְעֲלוּ בֵּית דִּין כִּי עֲבַדוּ רַבָּנַן תַּקַּנְתָּא וַאֲמַרוּ בַּעַל לוֹקֵחַ הָוֵי לְהֶיתֵּרָא לְאִיסּוּרָא לָא עֲבֻיד רַבָּנַן תַּקַּנְתָּא
אֶלָּא אָמַר רָבָא בַּעַל מָעַל לִכְשֶׁיּוֹצִיא מִידֵּי דְּהָוֵה אַמּוֹצִיא מְעוֹת הֶקְדֵּשׁ לְחוּלִּין
אִיבַּעְיָא לְהוּ כָּחַשׁ בָּשָׂר מֵחֲמַת מְלָאכָה מַאי
אֲמַר לֵיהּ הָהוּא מֵרַבָּנַן וְרַב חִלְקִיָּה בְּרֵיהּ דְּרַב אַוְיָא שְׁמֵיהּ מִכְּלָל דְּכִי מֵתָה מֵחֲמַת מְלָאכָה מְחַיֵּיב נֵימָא לָאו לְאוֹקֹמַהּ בְּכִילְּתָא שְׁאֵילְתַהּ
אֶלָּא אָמַר רָבָא לָא מִיבַּעְיָא כָּחַשׁ בָּשָׂר מֵחֲמַת מְלָאכָה דְּפָטוּר אֶלָּא אֲפִילּוּ מֵתָה מֵחֲמַת מְלָאכָה נָמֵי פָּטוּר דַּאֲמַר לֵיהּ לָאו לְאוֹקֹמַהּ בְּכִילְּתָא שְׁאֵילְתַהּ
הָהוּא גַּבְרָא דִּשְׁאֵיל נַרְגָּא מֵחַבְרֵיהּ אִיתְּבַר אֲתָא לְקַמֵּיהּ דְּרָבָא אֲמַר לֵיהּ זִיל אַיְיתִי סָהֲדִי דְּלָאו שַׁנֵּית בֵּיהּ וְאִיפְּטַר
וְאִי לֵיכָּא סָהֲדִי מַאי תָּא שְׁמַע דְּהָהוּא גַּבְרָא דִּשְׁאֵיל נַרְגָּא מֵחַבְרֵיהּ וְאִיתְּבַר אֲתָא לְקַמֵּיהּ דְּרַב אֲמַר לֵיהּ זִיל שַׁלֵּים לֵיהּ נַרְגָּא מְעַלְּיָא
אֲמַרוּ לֵיהּ רַב כָּהֲנָא וְרַב אַסִּי לְרַב
<h2>דף צז.</h2>
דִּינָא הָכִי וּשְׁתֵיק רַב
וְהִלְכְתָא כְּרַב כָּהֲנָא וְרַב אַסִּי דְּמַהְדַּר לֵיהּ תַּבְרֵיהּ וּמְמַלֵּי לֵיהּ דְּמֵי מָנָא
הָהוּא גַּבְרָא דִּשְׁאֵיל דַּוְולָא מֵחַבְרֵיהּ אִיתְּבַר אֲתָא לְקַמֵּיהּ דְּרַב פָּפָּא אֲמַר לֵיהּ אַיְיתִי סָהֲדִי דְּלָא שַׁנֵּית בֵּיהּ וְאִיפְּטַר
הָהוּא גַּבְרָא דִּשְׁאֵיל שׁוּנָרָא מֵחַבְרֵיהּ חֲבוּר עֲלֵיהּ עַכְבְּרֵי וְקַטְלוּהּ יָתֵיב רַב אָשֵׁי וְקָמִיבַּעְיָא לֵיהּ כִּי הַאי גַוְונָא מַאי כִּי מֵתָה מֵחֲמַת מְלָאכָה דָּמֵי אוֹ לָא אֲמַר לֵיהּ רַב מָרְדֳּכַי לְרַב אָשֵׁי הָכִי אָמַר אֲבִימִי מֵהַגְרוֹנְיָא מִשְּׁמֵיהּ דְּרָבָא גַּבְרָא דִּנְשֵׁי קַטְלוּהּ לָא דִּינָא וְלָא דַּיָּינָא
אִיכָּא דְּאָמְרִי אֲכַל עַכְבְּרֵי טוּבָא וַחֲבִיל וּמִית יָתֵיב רַב אָשֵׁי וְקָא מְעַיֵּין בַּהּ כְּהַאי גַּוְונָא מַאי אֲמַר לֵיהּ רַב מָרְדֳּכַי לְרַב אָשֵׁי הָכִי אָמַר אֲבִימִי מֵהַגְרוֹנְיָא גַּבְרָא דִּנְשֵׁי קַטְלוּהּ לָא דִּינָא וְלָא דַּיָּינָא
אָמַר רָבָא הַאי מַאן דְּבָעֵי לְמִישְׁאַל מִידֵּי מֵחַבְרֵיהּ וְלִיפְּטַר נֵימָא לֵיהּ אַשְׁקְיַין מַיָּא דְּהָוֵי שְׁאֵילָה בִּבְעָלִים
וְאִי פִּקֵּחַ הוּא נֵימָא לֵיהּ שְׁאֵיל בְּרֵישָׁא וַהֲדַר אַשְׁקְיָיךְ
אָמַר רָבָא מַקְרֵי דַרְדְּקֵי שַׁתָּלָא טַבָּחָא וְאוּמָּנָא סַפַּר מָתָא כּוּלְּהוֹן בְּעִידָּן עֲבִידְתַּיְיהוּ כִּשְׁאֵילָה בִּבְעָלִים דָּמוּ
אֲמַרוּ לֵיהּ רַבָּנַן לְרָבָא שְׁאִיל לַן מָר אִקְּפִיד אֲמַר לְהוּ לְאַפְקוֹעֵי מָמוֹנַאי קָא בָעֵיתוּ אַדְּרַבָּה אַתּוּן שְׁאִילְתּוּן לִי דְּאִילּוּ אֲנָא מָצֵי אִישְׁתְּמוֹטֵי לְכוּ מִמַּסֶּכְתָּא לְמַסֶּכְתָּא אַתּוּן לָא מָצֵיתוּ לְאִישְׁתְּמוֹטֵי
וְלָא הִיא אִיהוּ שְׁאִיל לְהוּ בְּיוֹמָא דְכַלָּה אִינְהוּ שְׁאִילוּ לֵיהּ בִּשְׁאָר יוֹמֵי
מָרִימָר בַּר חֲנִינָא אוֹגַר כּוּדַנְיָיתָא בֵּי חוֹזָאֵי נְפַק לְדַלּוֹיֵי טְעוּנַהּ בַּהֲדַיְיהוּ פְּשַׁעוּ בַּהּ וּמִית אֲתוֹ לְקַמֵּיהּ דְּרָבָא חַיְּיבִינְהוּ אֲמַרוּ לֵיהּ רַבָּנַן לְרָבָא פְּשִׁיעָה בִּבְעָלִים הִיא אִיכְּסִיף לְסוֹף אִיגַּלַּאי מִילְּתָא דִּלְמֵיסַר טְעוּנַהּ הוּא דִּנְפַק
הָנִיחָא לְמַאן דְּאָמַר פְּשִׁיעָה בִּבְעָלִים פָּטוּר מִשּׁוּם הָכִי אִיכְּסִיף אֶלָּא לְמַאן דְּאָמַר חַיָּיב אַמַּאי אִיכְּסִיף
לָא מִיפְשָׁע פְּשַׁעוּ בָּהּ אֶלָּא אִיגְּנוֹבֵי אִיגְּנוּב וּמֵתָה כְּדַרְכָּהּ בֵּי גַנָּב הָוֵי וַאֲתוֹ לְקַמֵּיהּ דְּרָבָא וְחַיְּיבִינְהוּ אֲמַרוּ לֵיהּ רַבָּנַן לְרָבָא גְּנֵיבָה בִּבְעָלִים הִיא אִכְּסִיף לְסוֹף אִיגַּלַּאי מִילְּתָא דִּלְמֵיסַר טְעוּנַהּ הוּא דִּנְפַק:
<strong><big>מַתְנִי׳</big></strong> הַשּׁוֹאֵל אֶת הַפָּרָה שְׁאָלָהּ חֲצִי יוֹם וּשְׂכָרָהּ חֲצִי יוֹם שְׁאָלָהּ הַיּוֹם וּשְׂכָרָהּ לְמָחָר שָׂכַר אַחַת וְשָׁאַל אַחַת וּמֵתָה הַמַּשְׁאִיל אוֹמֵר שְׁאוּלָה מֵתָה בְּיוֹם שֶׁהָיְתָה שְׁאוּלָה מֵתָה
<h2>דף צז:</h2>
בְּשָׁעָה שֶׁהָיְתָה שְׁאוּלָה מֵתָה וְהַלָּה אוֹמֵר אֵינִי יוֹדֵעַ חַיָּיב
הַשּׂוֹכֵר אוֹמֵר שְׂכוּרָה מֵתָה בְּיוֹם שֶׁהָיְתָה שְׂכוּרָה מֵתָה בְּשָׁעָה שֶׁהָיְתָה שְׂכוּרָה מֵתָה וְהַלָּה אוֹמֵר אֵינִי יוֹדֵעַ פָּטוּר
זֶה אוֹמֵר שְׁאוּלָה וְזֶה אוֹמֵר שְׂכוּרָה יִשָּׁבַע הַשּׂוֹכֵר שֶׁשְּׂכוּרָה מֵתָה
זֶה אוֹמֵר אֵינִי יוֹדֵעַ וְזֶה אוֹמֵר אֵינִי יוֹדֵעַ יַחְלוֹקוּ:
<strong><big>גְּמָ׳</big></strong> שָׁמְעַתְּ מִינַּהּ מָנֶה לִי בְּיָדְךָ וְהַלָּה אוֹמֵר אֵינִי יוֹדֵעַ חַיָּיב
לֵימָא תִּהְוֵי תְּיוּבְתָּא דְּרַב נַחְמָן דְּאִיתְּמַר מָנֶה לִי בְּיָדְךָ וְהַלָּה אוֹמֵר אֵינִי יוֹדֵעַ רַב הוּנָא וְרַב יְהוּדָה אָמְרִי חַיָּיב רַב נַחְמָן וְרַבִּי יוֹחָנָן אָמְרִי פָּטוּר
כִּדְאָמַר רַב נַחְמָן כְּגוֹן שֶׁיֵּשׁ עֵסֶק שְׁבוּעָה בֵּינֵיהֶן הָכָא נָמֵי כְּגוֹן שֶׁיֵּשׁ עֵסֶק שְׁבוּעָה בֵּינֵיהֶן
הֵיכִי דָּמֵי עֵסֶק שְׁבוּעָה כִּדְרָבָא
<h2>דף צח.</h2>
דְּאָמַר רָבָא מָנֶה לִי בְּיָדְךָ וְהַלָּה אוֹמֵר אֵין לְךָ בְּיָדִי אֶלָּא חֲמִשִּׁים וְהַשְּׁאָר אֵינִי יוֹדֵעַ מִתּוֹךְ שֶׁאֵינוֹ יָכוֹל לִישָּׁבַע מְשַׁלֵּם
מַשְׁכַּחַתְּ לַהּ רֵישָׁא בִּשְׁתַּיִם וְסֵיפָא בְּשָׁלֹשׁ
רֵישָׁא בִּשְׁתַּיִם דַּאֲמַר לֵיהּ שְׁתֵּי פָרוֹת מָסַרְתִּי לָךְ פַּלְגֵיהּ דְּיוֹמָא בִּשְׁאֵילָה וּפַלְגֵיהּ דְּיוֹמָא בִּשְׂכִירוּת אִי נָמֵי חַד יוֹמָא בִּשְׁאֵילָה וְחַד יוֹמָא בִּשְׂכִירוּת וּמֵתוּ תַּרְוַיְיהוּ בְּעִידָּן שְׁאֵילָה
וַאֲמַר לֵיהּ שׁוֹאֵל חֲדָא אִין בְּעִידָּן שְׁאֵילָה מֵתָה וְאִידַּךְ לָא יָדַעְנָא אִי בְּעִידָּן שְׁאֵילָה מֵתָה וְאִי בְּעִידָּן שְׂכִירוּת מֵתָה דְּמִתּוֹךְ שֶׁאֵינוֹ יָכוֹל לִישָּׁבַע מְשַׁלֵּם
וְסֵיפָא בְּשָׁלֹשׁ דַּאֲמַר לֵיהּ שָׁלֹשׁ פָּרוֹת נָתַתִּי לָךְ שְׁתַּיִם בִּשְׁאֵילָה וְאַחַת בִּשְׂכִירוּת וָמֵתוּ הָנֵי תַּרְתֵּי דִּשְׁאֵילָה וַאֲמַר לֵיהּ שׁוֹאֵל אִין חֲדָא דִּשְׁאֵילָה מֵתָה אִידַּךְ לָא יָדַעְנָא אִי דִּשְׁאֵילָה מֵתָה וּדְקָיְימָא דִּשְׂכִירוּת הִיא אִי דִּשְׂכִירוּת מֵתָה וְהָא דְּקָיְימָא דִּשְׁאֵילָה הִיא וּמִתּוֹךְ שֶׁאֵינוֹ יָכוֹל לִישָּׁבַע מְשַׁלֵּם
וּלְרָמֵי בַּר חָמָא דְּאָמַר אַרְבָּעָה שׁוֹמְרִים צְרִיכִין כְּפִירָה בְּמִקְצָת וְהוֹדָאָה בְּמִקְצָת מַשְׁכַּחַתְּ לַהּ רֵישָׁא בְּשָׁלֹשׁ וְסֵיפָא בְּאַרְבַּע
רֵישָׁא בְּשָׁלֹשׁ דַּאֲמַר לֵיהּ שָׁלֹשׁ פָּרוֹת נָתַתִּי לְךָ פַּלְגֵיהּ דְּיוֹמָא בִּשְׁאֵלָה וּפַלְגֵיהּ דְּיוֹמָא בִּשְׂכִירוּת אִי נָמֵי חַד יוֹמָא בִּשְׁאֵלָה וְחַד יוֹמָא בִּשְׂכִירוּת וּמֵתוּ תְּלָת כּוּלְּהוּ בְּעִידָּן שְׁאֵילָה
וַאֲמַר לֵיהּ שׁוֹאֵל חֲדָא לֹא הָיוּ דְבָרִים מֵעוֹלָם וַחֲדָא אִין בְּעִידָּן שְׁאֵילָה מֵתָה וְאִידַּךְ לָא יָדַעְנָא אִי בְּעִידָּן שְׁאֵילָה מֵתָה וְאִי בְּעִידָּן שְׂכִירוּת מֵתָה דְּמִתּוֹךְ שֶׁאֵינוֹ יָכוֹל לִישָּׁבַע מְשַׁלֵּם
סֵיפָא בְּאַרְבַּע דַּאֲמַר לֵיהּ אַרְבַּע פָּרוֹת נָתַתִּי לְךָ שָׁלֹשׁ בִּשְׁאֵלָה חֲדָא בִּשְׂכִירוּת וּמֵתוּ הָנָךְ שָׁלֹשׁ דִּשְׁאֵלָה וַאֲמַר לֵיהּ
<h2>דף צח:</h2>
שׁוֹאֵל חֲדָא לֹא הָיוּ דְבָרִים מֵעוֹלָם וַחֲדָא אִין דִּשְׁאֵלָה מֵתָה וְאִידַּךְ לָא יָדַעְנָא אִי דִּשְׂכִירוּת מֵתָה וּדְקָיְימָא דִּשְׁאֵלָה אוֹ דִּשְׁאֵלָה מֵתָה וּדְקָיְימָא דִּשְׂכִירוּת דְּמִתּוֹךְ שֶׁאֵינוֹ יָכוֹל לִישָּׁבַע מְשַׁלֵּם:
זֶה אוֹמֵר שְׁאוּלָה וְזֶה אוֹמֵר שְׂכוּרָה יִשָּׁבַע הַשּׂוֹכֵר שֶׁשְּׂכוּרָה מֵתָה:
וְאַמַּאי מַה שֶּׁטְּעָנוֹ לֹא הוֹדָה לוֹ וּמַה שֶּׁהוֹדָה לוֹ לֹא טְעָנוֹ אָמַר עוּלָּא עַל יְדֵי גִּלְגּוּל
דַּאֲמַר לֵיהּ אִישְׁתְּבַע לִי אֵיזוֹ מִיהַת דִּכְדַרְכָּהּ מֵתָה וּמִיגּוֹ דְּמִישְׁתְּבַע דִּכְדַרְכָּהּ מֵתָה מִישְׁתְּבַע נָמֵי דִּשְׂכוּרָה מֵתָה:
זֶה אוֹמֵר אֵינִי יוֹדֵעַ וְזֶה אוֹמֵר כּוּ׳: הָא מַנִּי סוֹמְכוֹס הִיא דְּאָמַר מָמוֹן הַמּוּטָּל בְּסָפֵק חוֹלְקִין
בָּעֵי רַבִּי אַבָּא בַּר מֶמֶל שְׁאָלָהּ בִּבְעָלִים שְׂכָרָהּ שֶׁלֹּא בִּבְעָלִים מַהוּ
מִי אָמְרִינַן שְׁאֵילָה לְחוֹדַהּ קָיְימָא וּשְׂכִירוּת לְחוֹדַהּ קָיְימָא אוֹ דִלְמָא שְׂכִירוּת בִּשְׁאֵלָה מֵישָׁךְ שָׁיְיכִי דְּהָא מִיחַיַּיב בִּגְנֵיבָה וַאֲבֵידָה
אִם תִּמְצָא לוֹמַר שְׂכִירָה בִּשְׁאֵלָה מֵישָׁךְ שָׁיְיכִי שְׂכָרָהּ בִּבְעָלִים שְׁאָלָהּ שֶׁלֹּא בִּבְעָלִים מַהוּ
שְׁאֵלָה בִּשְׂכִירוּת וַדַּאי לָא שָׁיְיכָא אוֹ דִלְמָא כֵּיוָן דְּשָׁיְיכָא בְּמִקְצָת כְּמַאן דְּשָׁיְיכָא בְּכוּלַּהּ דָּמֵי
אִם תִּמְצָא לוֹמַר לָא אָמְרִינַן כֵּיוָן דְּשָׁיְיכָא בְּמִקְצָת כְּמַאן דְּשָׁיְיכָא בְּכוּלַּהּ דָּמֵי שְׁאָלָהּ בִּבְעָלִים וּשְׂכָרָהּ שֶׁלֹּא בִּבְעָלִים וְחָזַר וּשְׁאָלָהּ מַהוּ
הֲדַר אָתְיָא לַהּ שְׁאֵלָה לְדוּכְתַּהּ אוֹ דִלְמָא אִפְּסִיקָא לַהּ שְׂכִירוּת בֵּינֵי וּבֵינֵי
שְׂכָרָהּ בִּבְעָלִים וּשְׁאָלָהּ וְחָזַר וּשְׂכָרָהּ מַהוּ מִי אָמְרִינַן אָתְיָא לַהּ שְׂכִירוּת לְדוּכְתַּהּ אוֹ דִלְמָא אִפְּסִיקָא לַהּ שְׁאֵלָה בֵּינֵי וּבֵינֵי
תֵּיקוּ:
<strong><big>מַתְנִי׳</big></strong> הַשּׁוֹאֵל אֶת הַפָּרָה וְשִׁלְּחָהּ לוֹ בְּיַד בְּנוֹ בְּיַד עַבְדּוֹ בְּיַד שְׁלוּחוֹ אוֹ בְּיַד בְּנוֹ בְּיַד עַבְדּוֹ בְּיַד שְׁלוּחוֹ שֶׁל שׁוֹאֵל וּמֵתָה פָּטוּר
אָמַר לוֹ הַשּׁוֹאֵל שַׁלְּחָהּ לִי בְּיַד בְּנִי בְּיַד עַבְדִּי בְּיַד שְׁלוּחִי אוֹ בְּיַד בִּנְךָ בְּיַד עַבְדְּךָ בְּיַד שְׁלוּחֶךָ אוֹ שֶׁאָמַר לוֹ הַמַּשְׁאִיל הֲרֵינִי מְשַׁלְּחָהּ לְךָ בְּיַד בְּנִי בְּיַד עַבְדִּי בְּיַד שְׁלוּחִי אוֹ בְּיַד בִּנְךָ בְּיַד עַבְדְּךָ בְּיַד שְׁלוּחֶךָ וְאָמַר לוֹ הַשּׁוֹאֵל שַׁלַּח וְשִׁלְּחָהּ וּמֵתָה חַיָּיב
וְכֵן בְּשָׁעָה שֶׁמַּחְזִירָהּ
<h2>דף צט.</h2>
<big><strong>גְּמָ׳</strong></big> בְּיַד עַבְדּוֹ חַיָּיב יַד עֶבֶד כְּיַד רַבּוֹ
אָמַר שְׁמוּאֵל בְּעֶבֶד עִבְרִי דְּלָא קְנֵי לֵיהּ גּוּפֵיהּ רַב אָמַר אֲפִילּוּ תֵּימָא בְּעֶבֶד כְּנַעֲנִי נַעֲשֶׂה כְּאוֹמֵר לֵיהּ הַכִּישָׁהּ בְּמַקֵּל וְהִיא תָּבֹא
מֵיתִיבִי הַשּׁוֹאֵל הַפָּרָה וְשִׁלְּחָהּ לוֹ בְּיַד בְּנוֹ בְּיַד שְׁלוּחוֹ חַיָּיב בְּיַד עַבְדּוֹ פָּטוּר
בִּשְׁלָמָא לִשְׁמוּאֵל מַתְנִיתִין בְּעֶבֶד עִבְרִי בָּרַיְיתָא בְּעֶבֶד כְּנַעֲנִי אֶלָּא לְרַב קַשְׁיָא
אָמַר לְךָ רַב לָא תֵּימָא נַעֲשָׂה כְּאָמַר לוֹ אֶלָּא אֵימָא בְּאָמַר לוֹ הַכִּישָׁהּ בְּמַקֵּל וְהִיא תָּבֹא
דְּאִיתְּמַר הַשְׁאִילֵנִי פָּרָתְךָ וְאָמַר לוֹ בְּיַד מִי וְאָמַר לוֹ הַכִּישָׁהּ בְּמַקֵּל וְתָבֹא אָמַר רַב נַחְמָן אָמַר רַבָּה בַּר אֲבוּהּ אָמַר רַב כֵּיוָן שֶׁיָּצָאת מֵרְשׁוּת מַשְׁאִיל וּמֵתָה חַיָּיב
נֵימָא מְסַיַּיע לֵיהּ הַשְׁאִילֵנִי פָּרָתְךָ וְאָמַר לוֹ בְּיַד מִי וְאָמַר לוֹ הַכִּישָׁהּ בְּמַקֵּל וְהִיא תָּבֹא כֵּיוָן שֶׁיָּצָאת מֵרְשׁוּת מַשְׁאִיל וּמֵתָה חַיָּיב
אָמַר רַב אָשֵׁי הָכָא בְּמַאי עָסְקִינַן כְּגוֹן שֶׁהָיְתָה חֲצֵרוֹ שֶׁל שׁוֹאֵל לִפְנִים מֵחֲצֵרוֹ שֶׁל מַשְׁאִיל דְּכִי מְשַׁלְּחָהּ לַהּ וַדַּאי לְהָתָם אָזְלָא
אִי הָכִי מַאי לְמֵימְרָא לָא צְרִיכָא דְּאִיכָּא גַּזְיָיתָא מַהוּ דְּתֵימָא לָא סָמְכָא דַּעְתֵּיהּ דִּלְמָא קָיְימָא הָתָם וְלָא אָתְיָא אָזְלָא לְהֶדְיָא קָא מַשְׁמַע לַן דְּסָמְכָא דַּעְתֵּיהּ
אָמַר רַב הוּנָא הַשּׁוֹאֵל קַרְדּוֹם מֵחֲבֵירוֹ בִּקַּע בּוֹ קְנָאוֹ לֹא בִּקַּע בּוֹ לֹא קְנָאוֹ
לְמַאי אִילֵימָא לׇאוֹנָסִין מַאי שְׁנָא פָּרָה דְּמִשְּׁעַת שְׁאֵילָה אֶלָּא לַחֲזָרָה בִּקַּע בּוֹ לָא מָצֵי הָדַר בֵּיהּ מַשְׁאִיל לֹא בִּקַּע בּוֹ מָצֵי מַשְׁאִיל הָדַר בֵּיהּ
וּפְלִיגָא דְּרַבִּי אַמֵּי דְּאָמַר רַבִּי אַמֵּי הַמַּשְׁאִיל קַרְדּוֹם שֶׁל הֶקְדֵּשׁ מָעַל לְפִי טוֹבַת הֲנָאָה שֶׁבּוֹ וַחֲבֵירוֹ מוּתָּר לְבַקֵּעַ בּוֹ לְכַתְּחִילָּה
וְאִי לֹא קְנָאוֹ אַמַּאי מָעַל וְאַמַּאי חֲבֵירוֹ מוּתָּר לְבַקֵּעַ בּוֹ לְכַתְּחִילָּה נַיהְדְּרֵיהּ וְלֹא לִיקְנְיֵיהּ וְלָא לִימְעוֹל
וּפְלִיגָא דְּרַבִּי אֶלְעָזָר דְּאָמַר רַבִּי אֶלְעָזָר כְּדֶרֶךְ שֶׁתִּקְּנוּ מְשִׁיכָה בַּלָּקוֹחוֹת כָּךְ תִּקְנוּ מְשִׁיכָה בַּשּׁוֹמְרִים
תַּנְיָא נָמֵי הָכִי כְּשֵׁם שֶׁתִּקְּנוּ מְשִׁיכָה בַּלָּקוֹחוֹת כָּךְ תִּקְנוּ מְשִׁיכָה בַּשּׁוֹמְרִים וּכְשֵׁם
<h2>דף צט:</h2>
שֶׁקַּרְקַע נִקְנֵית בְּכֶסֶף וּבִשְׁטָר וּבַחֲזָקָה כָּךְ שְׂכִירוּת נִקְנֵית בְּכֶסֶף וּבִשְׁטָר וּבַחֲזָקָה שְׂכִירוּת מַאי עֲבִידְתַּיהּ אָמַר רַב חִסְדָּא שְׂכִירוּת קַרְקַע
אָמַר שְׁמוּאֵל הַאי מַאן דְּגָזֵיל חֲבִיצָא דְתַמְרֵי מֵחַבְרֵיהּ וְאִית בַּהּ חַמְשִׁין תַּמְרֵי אַגַּב הֲדָדֵי מִזְדַּבְּנָן בְּחַמְשִׁין נְכֵי חֲדָא חֲדָא חֲדָא מִזְדַּבְּנָן בְּחַמְשִׁין
לְהֶדְיוֹט מְשַׁלֵּם חַמְשִׁין נְכֵי חֲדָא לְהֶקְדֵּשׁ מְשַׁלֵּם חַמְשִׁין וְחוּמְשַׁיְיהוּ מַה שֶּׁאֵין כֵּן בְּמַזִּיק דְּלָא מְשַׁלֵּם חוּמְשָׁא דְּאָמַר מָר וְאִישׁ כִּי יֹאכַל קֹדֶשׁ פְּרָט לְמַזִּיק
מַתְקֵיף לַהּ רַב בִּיבִי בַּר אַבָּיֵי לְהֶדְיוֹט אַמַּאי מְשַׁלֵּם חַמְשִׁין נְכֵי חֲדָא נֵימָא לֵיהּ אֲנָא חֲדָא חֲדָא הֲוָה מְזַבְּנִינָא לְהוּ
אָמַר רַב הוּנָא בְּרֵיהּ דְּרַב יְהוֹשֻׁעַ שָׁמִין בֵּית סְאָה בְּאוֹתָהּ שָׂדֶה תְּנַן
לְמֵימְרָא דְּסָבַר שְׁמוּאֵל דִּין הֶדְיוֹט לָאו כְּדִין גָּבוֹהַּ דָּמֵי וְהָתְנַן נָטַל אֶבֶן אוֹ קוֹרָה מֵהֶקְדֵּשׁ לֹא מָעַל נְתָנָהּ לַחֲבֵירוֹ הוּא מָעַל וַחֲבֵירוֹ לֹא מָעַל בְּנָאָהּ בְּתוֹךְ בֵּיתוֹ לֹא מָעַל עַד שֶׁיָּדוּר תַּחְתֶּיהָ בְּשָׁוֶה פְּרוּטָה
וִיתֵיב רַבִּי אֲבָהוּ קַמֵּיהּ דְּרַבִּי יוֹחָנָן וְיָתֵיב וְקָאָמַר מִשְּׁמֵיהּ דִּשְׁמוּאֵל זֹאת אוֹמֶרֶת הַדָּר בַּחֲצַר חֲבֵירוֹ שֶׁלֹּא מִדַּעְתּוֹ צָרִיךְ לְהַעֲלוֹת לוֹ שָׂכָר אֲמַר לֵיהּ רַבִּי יוֹחָנָן הֲדַר בֵּיהּ שְׁמוּאֵל מֵהַהִיא
וּמִמַּאי דְּמֵהַהִיא הֲדַר בֵּיהּ דִּלְמָא מֵהָא הֲדַר לָא מֵהַהִיא הֲדַר בֵּיהּ כִּדְרָבָא דְּאָמַר רָבָא הֶקְדֵּשׁ שֶׁלֹּא מִדַּעַת כְּהֶדְיוֹט מִדַּעַת דָּמֵי
אָמַר רָבָא הָנֵי שָׁקוֹלָאֵי דִּתְבַרוּ חָבִיתָא דְּחַמְרָא לְחַנְווֹאָה בְּיוֹמָא דְשׁוּקָא מִיזְדַּבְּנָא בְּחָמֵשׁ בִּשְׁאָר יוֹמֵי מִיזְדַּבְּנָא בְּאַרְבַּע אַהְדַּרוּ לֵיהּ בְּיוֹמָא דְשׁוּקָא מַהְדְּרוּ לֵיהּ חָבִיתָא דְחַמְרָא בִּשְׁאָר יוֹמֵי מַהְדְּרוּ לֵיהּ חָמֵשׁ
וְלָא אֲמַרַן אֶלָּא דְּלָא הֲוָה לֵיהּ חַמְרָא לְזַבּוֹנֵי אֲבָל הֲוָה לֵיהּ חַמְרָא לְזַבּוֹנֵי הָא אִיבְּעִי לֵיהּ לְזַבּוֹנֵי
וּמְנַכֵּי לֵיהּ אֲגַר טִירְחֵיהּ וּדְמֵי בַּרְזַנְיָיתָא:
<h2>דף ק.</h2>
<strong><big>מַתְנִי׳</big></strong> הַמַּחְלִיף פָּרָה בַּחֲמוֹר וְיָלְדָה וְכֵן הַמּוֹכֵר שִׁפְחָתוֹ וְיָלְדָה זֶה אוֹמֵר עַד שֶׁלֹּא מָכַרְתִּי וְזֶה אוֹמֵר מִשֶּׁלָּקַחְתִּי יַחְלוֹקוּ
הָיוּ לוֹ שְׁנֵי עֲבָדִים אֶחָד גָּדוֹל וְאֶחָד קָטָן וְכֵן שְׁתֵּי שָׂדוֹת אַחַת גְּדוֹלָה וְאַחַת קְטַנָּה
הַלּוֹקֵחַ אוֹמֵר גָּדוֹל לָקַחְתִּי וְהַלָּה אוֹמֵר אֵינִי יוֹדֵעַ זָכָה בַּגָּדוֹל
הַמּוֹכֵר אוֹמֵר קָטָן מָכַרְתִּי וְהַלָּה אוֹמֵר אֵינִי יוֹדֵעַ אֵין לוֹ אֶלָּא קָטָן
זֶה אוֹמֵר גָּדוֹל וְזֶה אוֹמֵר קָטָן יִשָּׁבַע הַמּוֹכֵר שֶׁהַקָּטָן מָכַר
זֶה אוֹמֵר אֵינִי יוֹדֵעַ וְזֶה אוֹמֵר אֵינִי יוֹדֵעַ יַחְלוֹקוּ:
<strong><big>גְּמָ׳</big></strong> אַמַּאי יַחְלוֹקוּ וְלִיחְזֵי בִּרְשׁוּת דְּמַאן קָיְימָא וְלֶהֱוֵי אִידַּךְ הַמּוֹצִיא מֵחֲבֵירוֹ עָלָיו הָרְאָיָה
אָמַר רַב חִיָּיא בַּר אָבִין אָמַר שְׁמוּאֵל בְּעוֹמֶדֶת בַּאֲגַם שִׁפְחָה נָמֵי דְּקָיְימָא בְּסִימְטָא
וְנוֹקְמַהּ אַחֲזָקָה דְּמָרַהּ קַמָּא וְלִיהְוֵי אִידַּךְ הַמּוֹצִיא מֵחֲבֵירוֹ עָלָיו הָרְאָיָה
הָא מַנִּי סוֹמְכוֹס הִיא דְּאָמַר מָמוֹן הַמּוּטָּל בְּסָפֵק חוֹלְקִין בְּלֹא שְׁבוּעָה
אֵימוֹר דְּאָמַר סוֹמְכוֹס בְּשֶׁמָּא וְשֶׁמָּא בְּבָרִי וּבָרִי מִי אָמַר
אָמַר רַבָּה בַּר רַב הוּנָא אֵין אָמַר סוֹמְכוֹס אֲפִילּוּ בְּבָרִי וּבָרִי
רָבָא אָמַר לְעוֹלָם כִּי אָמַר סוֹמְכוֹס שֶׁמָּא וְשֶׁמָּא אֲבָל בָּרִי וּבָרִי לָא אָמַר וּתְנִי זֶה אוֹמֵר שֶׁמָּא עַד שֶׁלֹּא מָכַרְתִּי וְזֶה אוֹמֵר שֶׁמָּא מִשֶּׁלָּקַחְתִּי
תְּנַן זֶה אוֹמֵר אֵינִי יוֹדֵעַ וְזֶה אוֹמֵר אֵינִי יוֹדֵעַ יַחְלוֹקוּ
בִּשְׁלָמָא לְרָבָא מִדְּסֵיפָא שֶׁמָּא וְשֶׁמָּא רֵישָׁא נָמֵי שֶׁמָּא וְשֶׁמָּא אֶלָּא לְרַבָּה בַּר רַב הוּנָא דְּאָמַר אִין אָמַר סוֹמְכוֹס אֲפִילּוּ בָּרִי וּבָרִי הַשְׁתָּא בָּרִי וּבָרִי אָמַר יַחְלוֹקוּ שֶׁמָּא וְשֶׁמָּא מִיבַּעְיָא
אִי מִשּׁוּם הָא לָא אִירְיָא תְּנָא סֵיפָא לְגַלּוֹיֵי רֵישָׁא שֶׁלֹּא תֹּאמַר רֵישָׁא שֶׁמָּא וְשֶׁמָּא אֲבָל בָּרִי וּבָרִי לָא תְּנָא סֵיפָא שֶׁמָּא וְשֶׁמָּא מִכְּלָל דְּרֵישָׁא בָּרִי וּבָרִי וַאֲפִילּוּ הָכִי יַחְלוֹקוּ
תְּנַן זֶה אוֹמֵר גָּדוֹל וְזֶה אוֹמֵר קָטָן יִשָּׁבַע הַמּוֹכֵר שֶׁקָּטָן מָכַר
בִּשְׁלָמָא לְרָבָא דְּאָמַר כִּי אָמַר סוֹמְכוֹס שֶׁמָּא וְשֶׁמָּא אֲבָל בָּרִי וּבָרִי לָא אָמַר מִשּׁוּם הָכִי יִשָּׁבַע אֶלָּא לְרַבָּה בַּר רַב הוּנָא דְּאָמַר אִין אָמַר סוֹמְכוֹס אֲפִילּוּ בָּרִי וּבָרִי אַמַּאי יִשָּׁבַע מוֹכֵר יַחְלוֹקוּ מִיבְּעֵי לֵיהּ
מוֹדֶה סוֹמְכוֹס הֵיכָא דְּאִיכָּא שְׁבוּעָה דְאוֹרָיְיתָא כִּדְבָעֵינַן לְמֵימַר לְקַמַּן:
הָיוּ לוֹ שְׁנֵי עֲבָדִים אֶחָד גָּדוֹל וְאֶחָד קָטָן (וְכוּ׳): אַמַּאי יִשָּׁבַע מַה שֶּׁטְּעָנוֹ לֹא הוֹדָה לוֹ וּמַה שֶּׁהוֹדָה לוֹ לֹא טְעָנוֹ
וְעוֹד הֵילָךְ הוּא
וְעוֹד אֵין נִשְׁבָּעִין עַל הָעֲבָדִים
אָמַר רַב בְּטוֹעֲנוֹ דָּמִים דְּמֵי עֶבֶד גָּדוֹל דְּמֵי עֶבֶד קָטָן דְּמֵי שָׂדֶה גְּדוֹלָה דְּמֵי שָׂדֶה קְטַנָּה
וּשְׁמוּאֵל אָמַר בְּטוֹעֲנוֹ כְּסוּת עֶבֶד גָּדוֹל כְּסוּת עֶבֶד קָטָן עוֹמְרֵי שָׂדֶה גְּדוֹלָה עוֹמְרֵי שָׂדֶה קְטַנָּה
<h2>דף ק:</h2>
כְּסוּת מַה שֶּׁטְּעָנוֹ לֹא הוֹדָה לוֹ וּמַה שֶּׁהוֹדָה לוֹ לֹא טְעָנוֹ כִּדְאָמַר רַב פָּפָּא בִּדְלַיְיפִי הָכָא נָמֵי בִּדְלַיְיפִי
קַשְׁיָא לֵיהּ לְרַבִּי הוֹשַׁעְיָא מִידֵּי כְּסוּת קָתָנֵי עֶבֶד קָתָנֵי
אֶלָּא אָמַר רַבִּי הוֹשַׁעְיָא כְּגוֹן שֶׁטְּעָנוֹ עֶבֶד בִּכְסוּתוֹ וְשָׂדֶה בָּעוֹמָרֶיהָ וְאַכַּתִּי כְּסוּת מַה שֶּׁטְּעָנוֹ לֹא הוֹדָה לוֹ וּמַה שֶּׁהוֹדָה לוֹ לֹא טְעָנוֹ אָמַר רַב פָּפָּא בִּדְלַיְיפִי
קַשְׁיָא לֵיהּ לְרַב שֵׁשֶׁת זוֹקְקִין אֲתָא לְאַשְׁמוֹעִינַן תְּנֵינָא זוֹקְקִין הַנְּכָסִים שֶׁאֵין לָהֶן אַחְרָיוּת אֶת הַנְּכָסִים שֶׁיֵּשׁ לָהֶן אַחְרָיוּת לִישָּׁבַע עֲלֵיהֶן
אֶלָּא אָמַר רַב שֵׁשֶׁת הָא מַנִּי רַבִּי מֵאִיר הִיא דְּאָמַר עַבְדָּא כְּמִטַּלְטְלִין דָּמֵי
וְאַכַּתִּי מַה שֶּׁטְּעָנוֹ לֹא הוֹדָה לוֹ וּמַה שֶּׁהוֹדָה לוֹ לֹא טְעָנוֹ סָבַר לַהּ כְּרַבָּן גַּמְלִיאֵל דִּתְנַן טְעָנוֹ חִטִּים וְהוֹדָה שְׂעוֹרִים פָּטוּר רַבָּן גַּמְלִיאֵל מְחַיֵּיב
אַכַּתִּי הֵילָךְ הוּא אָמַר רָבָא עַבְדָּא דִּקְטַע לִידֵיהּ וְשָׂדֶה שֶׁחָפַר בָּהּ בּוֹרוֹת שִׁיחִין וּמְעָרוֹת
וְהָא רַבִּי מֵאִיר אִיפְּכָא שָׁמְעִינַן לֵיהּ דִּתְנַן גָּזַל בְּהֵמָה וְהִזְקִינָה עֲבָדִים וְהִזְקִינוּ מְשַׁלֵּם כִּשְׁעַת הַגְּזֵילָה רַבִּי מֵאִיר אוֹמֵר בַּעֲבָדִים אוֹמֵר לוֹ הֲרֵי שֶׁלְּךָ לְפָנֶיךָ
הָא לָא קַשְׁיָא כִּדְמַחְלֵיף רַבָּה בַּר אֲבוּהּ וְתָנֵי רַבִּי מֵאִיר אוֹמֵר מְשַׁלֵּם כִּשְׁעַת הַגְּזֵילָה וַחֲכָמִים אוֹמְרִים אוֹמֵר לוֹ בַּעֲבָדִים הֲרֵי שֶׁלְּךָ לְפָנֶיךָ
אֶלָּא מִמַּאי דְּסָבַר רַבִּי מֵאִיר מַקְּשִׁינַן קַרְקַע לְעֶבֶד מָה עֶבֶד נִשְׁבָּעִין אַף קַרְקַע נִשְׁבָּעִין דִּלְמָא אַעֶבֶד הוּא דְּנִשְׁבָּעִין אֲבָל אַקַּרְקַע לָא
לָא סָלְקָא דַּעְתָּךְ דְּתַנְיָא הַמַּחְלִיף פָּרָה בַּחֲמוֹר וְיָלְדָה וְכֵן הַמּוֹכֵר שִׁפְחָתוֹ וְיָלְדָה
זֶה אוֹמֵר בִּרְשׁוּתִי וְזֶה שׁוֹתֵק זָכָה
זֶה אוֹמֵר אֵינִי יוֹדֵעַ וְזֶה אוֹמֵר אֵינִי יוֹדֵעַ יַחְלוֹקוּ
זֶה אוֹמֵר בִּרְשׁוּתִי וְזֶה אוֹמֵר בִּרְשׁוּתִי יִשָּׁבַע הַמּוֹכֵר שֶׁבִּרְשׁוּתוֹ יָלְדָה לְפִי שֶׁכׇּל הַנִּשְׁבָּעִין שֶׁבַּתּוֹרָה נִשְׁבָּעִין וְלֹא מְשַׁלְּמִין דִּבְרֵי רַבִּי מֵאִיר וַחֲכָמִים אוֹמְרִים אֵין נִשְׁבָּעִין לֹא עַל הָעֲבָדִים וְלֹא עַל הַקַּרְקָעוֹת
לָאו מִכְּלָל דְּרַבִּי מֵאִיר סָבַר נִשְׁבָּעִין
מִמַּאי דִּלְמָא כְּשֵׁם קָאָמְרוּ לֵיהּ כִּי הֵיכִי דְּאוֹדֵית לַן בְּקַרְקָעוֹת אוֹדִי לַן נָמֵי בַּעֲבָדִים
תִּדַּע דִּתְנַן רַבִּי מֵאִיר אוֹמֵר יֵשׁ דְּבָרִים שֶׁהֵן כַּקַּרְקַע וְאֵינָן כַּקַּרְקַע וְאֵין חֲכָמִים מוֹדִים לוֹ כֵּיצַד עֶשֶׂר גְּפָנִים טְעוּנוֹת מָסַרְתִּי לָךְ וְהַלָּה אוֹמֵר אֵינָן אֶלָּא חָמֵשׁ רַבִּי מֵאִיר מְחַיֵּיב וַחֲכָמִים אוֹמְרִים כׇּל הַמְחוּבָּר לַקַּרְקַע הֲרֵי הוּא כַּקַּרְקַע
וְאָמַר רַבִּי יוֹסֵי בַּר חֲנִינָא עֲנָבִים הָעוֹמְדוֹת לִיבָּצֵר אִיכָּא בֵּינַיְיהוּ דְּמָר סָבַר כִּבְצוּרוֹת דָּמְיָין וּמָר סָבַר לָאו כִּבְצוּרוֹת דָּמְיָין
אֶלָּא לְעוֹלָם כִּדְרַבִּי הוֹשַׁעְיָא וּדְקַשְׁיָא לָךְ זוֹקְקִין אִיצְטְרִיךְ סָלְקָא דַּעְתָּךְ אָמֵינָא כְּסוּת עֶבֶד כְּעֶבֶד דָּמֵי עוֹמְרֵי שָׂדֶה כְּשָׂדֶה דָּמֵי קָא מַשְׁמַע לַן:
זֶה אוֹמֵר אֵינִי יוֹדֵעַ וְזֶה אוֹמֵר אֵינִי יוֹדֵעַ יַחְלוֹקוּ: הָא מַנִּי סוֹמְכוֹס הִיא דְּאָמַר מָמוֹן הַמּוּטָּל בְּסָפֵק חוֹלְקִין
אֵימָא סֵיפָא זֶה אוֹמֵר בִּרְשׁוּתִי וְזֶה אוֹמֵר בִּרְשׁוּתִי יִשָּׁבַע הַמּוֹכֵר שֶׁבִּרְשׁוּתוֹ יָלְדָה וּלְרַבָּה בַּר רַב הוּנָא דְּאָמַר אִין אָמַר סוֹמְכוֹס אֲפִילּוּ בָּרִי וּבָרִי אַמַּאי יִשָּׁבַע מוֹכֵר יַחְלוֹקוּ מִיבַּעְיָא
מוֹדֶה סוֹמְכוֹס הֵיכָא דְּאִיכָּא שְׁבוּעָה דְּאוֹרָיְיתָא וּדְקַטְעַהּ לִידַהּ כִּדְרָבָא:
<strong><big>מַתְנִי׳</big></strong> הַמּוֹכֵר זֵיתָיו לְעֵצִים וְעָשׂוּ פָּחוֹת מֵרְבִיעִית לַסְּאָה הֲרֵי אֵלּוּ שֶׁל בַּעַל הַזֵּיתִים
עָשׂוּ רְבִיעִית לַסְּאָה זֶה אוֹמֵר זֵיתַי גִּדֵּלוּ וְזֶה אוֹמֵר אַרְצִי גִּדֵּלָה יַחְלוֹקוּ
שָׁטַף נָהָר זֵיתָיו וּנְתָנָם לְתוֹךְ שְׂדֵה חֲבֵירוֹ זֶה אוֹמֵר זֵיתַי גִּדֵּלוּ וְזֶה אוֹמֵר אַרְצִי גִּדֵּלָה יַחְלוֹקוּ:
<strong><big>גְּמָ׳</big></strong> הֵיכִי דָּמֵי אִי דַּאֲמַר לֵיהּ קוֹץ לְאַלְתַּר אֲפִילּוּ פָּחוֹת מֵרְבִיעִית נָמֵי לְבַעַל הַקַּרְקַע אִי דַּאֲמַר לֵיהּ כֹּל אֵימַת דְּבָעֵית קוֹץ אֲפִילּוּ רְבִיעִית נָמֵי לְבַעַל זֵיתִים
לָא צְרִיכָא דַּאֲמַר לֵיהּ סְתָמָא פָּחוֹת מֵרְבִיעִית לָא קָפְדִי אִינָשֵׁי רְבִיעִית קָפְדִי אִינָשֵׁי
אָמַר רַבִּי שִׁמְעוֹן בֶּן פַּזִּי וּרְבִיעִית שֶׁאָמְרוּ
<h2>דף קא.</h2>
חוּץ מִן הַהוֹצָאָה:
שָׁטַף נָהָר זֵיתָיו: אָמַר עוּלָּא אָמַר רֵישׁ לָקִישׁ לֹא שָׁנוּ אֶלָּא שֶׁנֶּעֶקְרוּ בְּגוּשֵׁיהֶן וּלְאַחַר שָׁלֹשׁ
אֲבָל בְּתוֹךְ שָׁלֹשׁ הַכֹּל שֶׁל בַּעַל הַזֵּיתִים דַּאֲמַר לֵיהּ אִי אַתְּ נְטַעְתְּ בְּתוֹךְ שָׁלֹשׁ מִי הֲוָה אָכְלַתְּ
וְלֵימָא לֵיהּ אִי אֲנָא נְטַעִי לְאַחַר שָׁלֹשׁ הֲוָה אָכֵילְנָא לֵיהּ כּוּלֵּיהּ הַשְׁתָּא קָאָכְלַתְּ פַּלְגָא בַּהֲדַאי
אֶלָּא כִּי אֲתָא רָבִין אָמַר רֵישׁ לָקִישׁ לֹא שָׁנוּ אֶלָּא שֶׁנֶּעֶקְרוּ בְּגוּשֵׁיהֶן וּבְתוֹךְ שָׁלֹשׁ אֲבָל לְאַחַר שָׁלֹשׁ הַכֹּל לְבַעַל הַקַּרְקַע דַּאֲמַר לֵיהּ אִי אֲנָא נְטַעִי לְאַחַר שָׁלֹשׁ מִי לָא הֲוָה אָכֵילְנָא לֵיהּ כּוּלֵּיהּ
וְלֵימָא לֵיהּ אִי אַתְּ נְטַעְתְּ בְּתוֹךְ שָׁלֹשׁ לָא הֲוָה אָכְלַתְּ הַשְׁתָּא קָא אָכְלַתְּ פַּלְגָא בַּהֲדַאי מִשּׁוּם דַּאֲמַר לֵיהּ אִי אֲנָא נְטַעִי הֲוָה קַטִּינֵי וּזְרַעְנָא תְּחוֹתַיְיהוּ סִילְקָא וְיַרְקָא
תָּנָא אָמַר הַלָּה זֵיתַיי אֲנִי נוֹטֵל אֵין שׁוֹמְעִין לוֹ מַאי טַעְמָא אָמַר רַבִּי יוֹחָנָן מִשּׁוּם יִשּׁוּב אֶרֶץ יִשְׂרָאֵל אָמַר רַבִּי יִרְמְיָה כְּגוֹן דָּא צְרִיכָא רַבָּה
תְּנַן הָתָם רַבִּי יְהוּדָה אוֹמֵר הַמְקַבֵּל שָׂדֶה אֲבוֹתָיו מִן הַנׇּכְרִי מְעַשֵּׂר וְנוֹתֵן לוֹ
סַבְרוּהָ מַאי שְׂדֵה אֲבוֹתָיו אֶרֶץ יִשְׂרָאֵל וְאַמַּאי קָרוּ לַהּ שְׂדֵה אֲבוֹתָיו שְׂדֵה אַבְרָהָם יִצְחָק וְיַעֲקֹב
וְקָסָבַר אֵין קִנְיָן לְנׇכְרִי בְּאֶרֶץ יִשְׂרָאֵל לְהַפְקִיעַ מִיַּד מַעֲשֵׂר
וּמְקַבֵּל כְּחוֹכֵר דָּמֵי מָה חוֹכֵר בֵּין עֲבַד וּבֵין לָא עֲבַד בָּעֵי עַשּׂוֹרֵי וּמִיתַּן לֵיהּ דְּכִי פּוֹרֵעַ חוֹבָתוֹ דָּמֵי אַף מְקַבֵּל נָמֵי כִּי פּוֹרֵעַ חוֹבָתוֹ דָּמֵי מְעַשֵּׂר וְנוֹתֵן לוֹ
אֲמַר לֵיהּ רַב כָּהֲנָא לְרַב פַּפִּי וְאָמְרִי לַהּ לְרַב זְבִיד אֶלָּא הָא דְּתַנְיָא רַבִּי יְהוּדָה אוֹמֵר הַמְקַבֵּל שָׂדֶה אֲבוֹתָיו מִמֵּצִיק נׇכְרִי מְעַשֵּׂר וְנוֹתֵן לוֹ מַאי אִירְיָא מֵצִיק אֲפִילּוּ אֵין מֵצִיק נָמֵי
אֶלָּא לְעוֹלָם יֵשׁ קִנְיָן לְנׇכְרִי בְּאֶרֶץ יִשְׂרָאֵל לְהַפְקִיעַ מִיַּד מַעֲשֵׂר וּמְקַבֵּל לָאו כְּחוֹכֵר דָּמֵי
וּמַאי שְׂדֵה אֲבוֹתָיו שְׂדֵה אֲבוֹתָיו מַמָּשׁ וּלְדִידֵיהּ הוּא דְּקַנְסוּהּ רַבָּנַן דְּאַיְּידֵי דַּחֲבִיבָא עֲלֵיהּ טָפֵי וְאָזֵיל מְקַבֵּל לַהּ אֲבָל אִינִישׁ דְּעָלְמָא לָא
וּלְדִידֵיהּ מַאי טַעְמָא קַנְסוּהּ רַבָּנַן אָמַר רַבִּי יוֹחָנָן כְּדֵי שֶׁתְּהֵא בָּרָה בְּיָדוֹ
אָמַר רַבִּי יִרְמְיָה כְּגוֹן דָּא צְרִיכָא רַבָּה
אִיתְּמַר הַיּוֹרֵד לְתוֹךְ שְׂדֵה חֲבֵירוֹ וּנְטָעָהּ שֶׁלֹּא בִּרְשׁוּת אָמַר רַב שָׁמִין לוֹ וְיָדוֹ עַל הַתַּחְתּוֹנָה וּשְׁמוּאֵל אָמַר אוֹמְדִין כַּמָּה אָדָם רוֹצֶה לִיתֵּן בְּשָׂדֶה זוֹ לְנוֹטְעָהּ
אָמַר רַב פָּפָּא וְלָא פְּלִיגִי כָּאן בְּשָׂדֶה הָעֲשׂוּיָה לִיטַּע כָּאן בְּשָׂדֶה שֶׁאֵינָהּ עֲשׂוּיָה לִיטַּע
וְהָא דְּרַב לָאו בְּפֵירוּשׁ אִיתְּמַר אֶלָּא מִכְּלָלָא אִיתְּמַר דְּהָהוּא דַּאֲתָא לְקַמֵּיהּ דְּרַב אֲמַר לֵיהּ זִיל שׁוּם לֵיהּ אֲמַר לֵיהּ לָא בָּעֵינָא אֲמַר לֵיהּ זִיל שׁוּם לֵיהּ וְיָדוֹ עַל הַתַּחְתּוֹנָה אֲמַר לֵיהּ לָא בָּעֵינָא
לְסוֹף חַזְיֵיהּ דְּגַדְרַהּ וְקָא מְנַטַּר לַהּ אֲמַר לֵיהּ גַּלִּית אַדַּעְתָּיךְ דְּנִיחָא לָךְ זִיל שׁוּם לֵיהּ וְיָדוֹ עַל הָעֶלְיוֹנָה
אִיתְּמַר הַיּוֹרֵד לְתוֹךְ חוּרְבָּתוֹ שֶׁל חֲבֵירוֹ וּבְנָאָהּ שֶׁלֹּא בִּרְשׁוּתוֹ וְאָמַר לוֹ עֵצַיי וַאֲבָנַיי אֲנִי נוֹטֵל רַב נַחְמָן אָמַר שׁוֹמְעִין לוֹ רַב שֵׁשֶׁת אָמַר אֵין שׁוֹמְעִין לוֹ
מֵיתִיבִי רַבָּן שִׁמְעוֹן בֶּן גַּמְלִיאֵל אוֹמֵר בֵּית שַׁמַּאי אוֹמְרִים שׁוֹמְעִין לוֹ וּבֵית הִלֵּל אוֹמְרִים אֵין שׁוֹמְעִין לוֹ לֵימָא רַב נַחְמָן דְּאָמַר כְּבֵית שַׁמַּאי
הוּא דְּאָמַר כִּי הַאי תַּנָּא דְּתַנְיָא שׁוֹמְעִין לוֹ דִּבְרֵי רַבִּי שִׁמְעוֹן בֶּן אֶלְעָזָר רַבָּן שִׁמְעוֹן בֶּן גַּמְלִיאֵל אוֹמֵר בֵּית שַׁמַּאי אוֹמְרִים שׁוֹמְעִין לוֹ וּבֵית הִלֵּל אוֹמְרִים אֵין שׁוֹמְעִין לוֹ
מַאי הָוֵי עֲלַהּ אָמַר רַבִּי יַעֲקֹב אָמַר רַבִּי יוֹחָנָן
<h2>דף קא:</h2>
בְּבַיִת שׁוֹמְעִין לוֹ בְּשָׂדֶה אֵין שׁוֹמְעִין לוֹ
בְּשָׂדֶה מַאי טַעְמָא מִשּׁוּם יִשּׁוּב אֶרֶץ יִשְׂרָאֵל אִיכָּא דְאָמְרִי מִשּׁוּם כַּחְשָׁא דְאַרְעָא מַאי בֵּינַיְיהוּ אִיכָּא בֵּינַיְיהוּ חוּצָה לָאָרֶץ:
<strong><big>מַתְנִי׳</big></strong> הַמַּשְׂכִּיר בַּיִת לַחֲבֵירוֹ בִּימוֹת הַגְּשָׁמִים אֵינוֹ יָכוֹל לְהוֹצִיאוֹ מִן הֶחָג וְעַד הַפֶּסַח בִּימוֹת הַחַמָּה שְׁלֹשִׁים יוֹם וּבַכְּרַכִּים אֶחָד יְמוֹת הַחַמָּה וְאֶחָד יְמוֹת הַגְּשָׁמִים שְׁנֵים עָשָׂר חֹדֶשׁ וּבַחֲנוּיוֹת אֶחָד עֲיָירוֹת וְאֶחָד כְּרַכִּים שְׁנֵים עָשָׂר חֹדֶשׁ רַבָּן שִׁמְעוֹן בֶּן גַּמְלִיאֵל אוֹמֵר חֲנוּת שֶׁל נַחְתּוֹמִים וְשֶׁל צַבָּעִים שָׁלֹשׁ שָׁנִים:
<strong><big>גְּמָ׳</big></strong> מַאי שְׁנָא יְמוֹת הַגְּשָׁמִים דְּכִי אָגַר אִינִישׁ בֵּיתָא בִּימוֹת הַגְּשָׁמִים אָגַר לְכוּלְּהוּ יְמוֹת הַגְּשָׁמִים יְמוֹת הַחַמָּה נָמֵי דְּכִי אָגַר אִינִישׁ בֵּיתָא לְכוּלְּהוּ יְמוֹת הַחַמָּה אָגַר אֶלָּא בִּימוֹת הַגְּשָׁמִים הַיְינוּ טַעְמָא דְּלָא שְׁכִיחַ בֵּיתָא לְמֵיגַר
אֵימָא סֵיפָא בַּכְּרַכִּים אֶחָד יְמוֹת הַחַמָּה וְאֶחָד יְמוֹת הַגְּשָׁמִים שְׁנֵים עָשָׂר חֹדֶשׁ וְאִילּוּ מְלוֹ לֵיהּ יוֹמֵי שְׂכִירוּת בִּימוֹת הַגְּשָׁמִים מַפֵּיק לֵיהּ וְאַמַּאי הָא לָא שְׁכִיחַ בֵּיתָא לְמֵיגַר
אָמַר רַב יְהוּדָה לְהוֹדִיעַ קָתָנֵי וְהָכִי קָאָמַר הַמַּשְׂכִּיר בַּיִת לַחֲבֵירוֹ סְתָם אֵין יָכוֹל לְהוֹצִיאוֹ בִּימוֹת הַגְּשָׁמִים מֵחַג וְעַד הַפֶּסַח אֶלָּא אִם כֵּן הוֹדִיעוֹ שְׁלֹשִׁים יוֹם מֵעִיקָּרָא
תַּנְיָא נָמֵי הָכִי כְּשֶׁאָמְרוּ שְׁלֹשִׁים וּכְשֶׁאָמְרוּ שְׁנֵים עָשָׂר חֹדֶשׁ לֹא אָמְרוּ אֶלָּא לְהוֹדִיעוֹ וּכְשֵׁם שֶׁמַּשְׂכִּיר צָרִיךְ לְהוֹדִיעַ כָּךְ שׂוֹכֵר צָרִיךְ לְהוֹדִיעַ דְּאָמַר לֵיהּ אִי אוֹדַעְתַּן הֲוָה טָרַחְנָא וּמוֹתֵיבְנָא בֵּיהּ אִינִישׁ מְעַלְּיָא
אָמַר רַב אַסִּי אִם נִכְנַס יוֹם אֶחָד בִּימוֹת הַגְּשָׁמִים אֵינוֹ יָכוֹל לְהוֹצִיאוֹ מִן הֶחָג עַד הַפֶּסַח וְהָא אֲנַן שְׁלֹשִׁים יוֹם קָאָמַר הָכִי קָאָמַר אִם נִכְנַס יוֹם אֶחָד בִּימוֹת הַגְּשָׁמִים מֵהָנֵי שְׁלֹשִׁים יוֹם אֵינוֹ יָכוֹל לְהוֹצִיאוֹ מִן הַחַג וְעַד הַפֶּסַח
אָמַר רַב הוּנָא וְאִם בָּא לְרַבּוֹת בְּדָמֶיהָ מְרַבֶּה אֲמַר לֵיהּ רַב נַחְמָן הַאי לִנְקְטֵיהּ בְּכוּבְסֵיהּ דְּלִשְׁבְּקֵיהּ לִגְלִימֵאּ לָא צְרִיכָא דְּאִיַּיקּוּר בָּתֵּי:
פְּשִׁיטָא נְפַל לֵיהּ בֵּיתָא אֲמַר לֵיהּ לָא עֲדִיפַתְּ מִינַּאי
זַבְּנֵיהּ אוֹ אוֹרְתֵיהּ אוֹ יַהֲבֵיהּ בְּמַתָּנָה אֲמַר לֵיהּ לָא עֲדִיפַתְּ מִגַּבְרָא דַּאֲתֵית מִינֵּיהּ
כַּלְּלֵיהּ לִבְרֵיהּ חָזֵינַן אִי הֲוָה אֶפְשָׁר לְאוֹדוֹעֵיהּ אִיבְּעִי לֵיהּ לְאוֹדוֹעֵי וְאִי לָא אָמַר לֵיהּ לָא עֲדִיפַתְּ מִינַּאי
הָהוּא גַּבְרָא דִּזְבַן אַרְבָּא דְחַמְרָא לָא אַשְׁכַּח דּוּכְתָּא לְאוֹתוֹבֵיהּ אֲמַר לֵיהּ לְהַהִיא אִיתְּתָא אִית לָךְ דּוּכְתָּא לְאוֹגוֹרַי אֲמַרָה לֵיהּ לָא אֲזַל קַדְּשַׁהּ יְהַבָה לֵיהּ דּוּכְתָּא לְעַיֹּילֵיהּ אֲזַל לְבֵיתֵיהּ כְּתַב לַהּ גִּיטָּא שַׁדַּר לַהּ אֲזַלָא אִיהִי אֲגַרָא שָׁקוֹלָאֵי מִינֵּיהּ וּבֵיהּ אַפֵּיקְתֵּיהּ וְאוֹתְבֵיהּ בִּשְׁבִילָא אָמַר רַב הוּנָא בְּרֵיהּ דְּרַב יְהוֹשֻׁעַ כַּאֲשֶׁר עָשָׂה כֵּן יֵעָשֶׂה לּוֹ גְּמוּלוֹ יָשׁוּב בְּרֹאשׁוֹ
לָא מִיבַּעְיָא חָצֵר דְּלָא קָיְימָא לְאַגְרָא אֶלָּא אֲפִילּוּ חָצֵר דְּקָיְימָא לְאַגְרָא אָמְרָה לֵיהּ לְכוּלֵּי עָלְמָא נִיחָא לִי לְאוֹגוֹרֵי וְלָךְ לָא נִיחָא לִי דְּדָמֵית עֲלַי כִּי אַרְיָא אָרְבָא:
רַבָּן שִׁמְעוֹן בֶּן גַּמְלִיאֵל אוֹמֵר שֶׁל נַחְתּוֹמִים וְשֶׁל צַבָּעִין שָׁלֹשׁ שָׁנִים: תָּנָא מִפְּנֵי שֶׁהֶקֵּיפָן מְרוּבֶּה:
<strong><big>מַתְנִי׳</big></strong> הַמַּשְׂכִּיר בַּיִת לַחֲבֵירוֹ הַמַּשְׂכִּיר חַיָּיב בַּדֶּלֶת בַּנֶּגֶר וּבַמַּנְעוּל וּבְכׇל דָּבָר שֶׁמַּעֲשֵׂה אוּמָּן אֲבָל דָּבָר שֶׁאֵינוֹ מַעֲשֵׂה אוּמָּן הַשּׂוֹכֵר עוֹשֵׂהוּ
הַזֶּבֶל שֶׁל בַּעַל הַבַּיִת וְאֵין לַשּׂוֹכֵר אֶלָּא הַיּוֹצֵא מִן הַתַּנּוּר וּמִן הַכִּירַיִם בִּלְבַד:
<strong><big>גְּמָ׳</big></strong> תָּנוּ רַבָּנַן הַמַּשְׂכִּיר בַּיִת לַחֲבֵירוֹ מַשְׂכִּיר חַיָּיב לְהַעֲמִיד לוֹ דְּלָתוֹת לִפְתּוֹחַ לוֹ חַלּוֹנוֹת לְחַזֵּק לוֹ תִּקְרָה לִסְמוֹךְ לוֹ קוֹרָה וְשׂוֹכֵר חַיָּיב לַעֲשׂוֹת לוֹ סוּלָּם לַעֲשׂוֹת לוֹ מַעֲקֶה לַעֲשׂוֹת לוֹ מַרְזֵב וּלְהָטִיחַ אֶת גַּגּוֹ
בְּעוֹ מִינֵּיהּ מֵרַב שֵׁשֶׁת מְזוּזָה עַל מִי מְזוּזָה הָאָמַר רַב מְשַׁרְשְׁיָא מְזוּזָה חוֹבַת הַדָּר הִיא אֶלָּא מְקוֹם מְזוּזָה עַל מִי
אֲמַר לְהוּ רַב שֵׁשֶׁת תְּנֵיתוּהָ דָּבָר שֶׁאֵין מַעֲשֵׂה אוּמָּן הַשּׂוֹכֵר עוֹשֵׂהוּ וְהַאי נָמֵי לָאו מַעֲשֵׂה אוּמָּן הוּא אֶפְשָׁר הוּא
<h2>דף קב.</h2>
בְּגוּבְתָּא דְּקַנְיָא
תָּנוּ רַבָּנַן הַמַּשְׂכִּיר בַּיִת לַחֲבֵירוֹ עַל הַשּׂוֹכֵר לַעֲשׂוֹת לוֹ מְזוּזָה וּכְשֶׁהוּא יוֹצֵא לֹא יִטְּלֶנָּה בְּיָדוֹ וְיֵצֵא וּמִנׇּכְרִי נוֹטְלָהּ בְּיָדוֹ וְיוֹצֵא וּמַעֲשֶׂה בְּאֶחָד שֶׁנְּטָלָהּ בְּיָדוֹ וְיָצָא וְקָבַר אִשְׁתּוֹ וּשְׁנֵי בָּנָיו
מַעֲשֶׂה לִסְתּוֹר אָמַר רַב שֵׁשֶׁת אַרֵישָׁא:
הַזֶּבֶל שֶׁל בַּעַל הַבַּיִת וְאֵין לַשּׂוֹכֵר אֶלָּא הַיּוֹצֵא מִן הַתַּנּוּר וּמִן הַכִּירַיִם בִּלְבַד: בְּמַאי עָסְקִינַן אִילֵימָא בְּחָצֵר דַּאֲגִירָ[א] לֵיהּ לְשׂוֹכֵר וְתוֹרֵי דְּשׂוֹכֵר אַמַּאי שֶׁל בַּעַל הַבַּיִת אֶלָּא בְּחָצֵר דְּלָא אֲגִירָא לְשׂוֹכֵר וְתוֹרֵי דְּמַשְׂכִּיר פְּשִׁיטָא
לָא צְרִיכָא בְּחָצֵר דְּמַשְׂכִּיר וְתוֹרֵי דְּאָתוּ מֵעָלְמָא קָמוּ בַּהּ
מְסַיַּיע לֵיהּ לְרַבִּי יוֹסֵי בְּרַבִּי חֲנִינָא דְּאָמַר רַבִּי יוֹסֵי בְּרַבִּי חֲנִינָא חֲצֵרוֹ שֶׁל אָדָם קוֹנָה לוֹ שֶׁלֹּא מִדַּעְתּוֹ
מֵיתִיבִי אִם אָמַר כׇּל מְצִיאוֹת שֶׁיָּבֹאוּ לְתוֹכוֹ הַיּוֹם תִּקְנֶה לִי חֲצֵרִי לֹא אָמַר כְּלוּם וְאִם אִיתָא לְהָא דְּאָמַר רַבִּי יוֹסֵי בְּרַבִּי חֲנִינָא חֲצֵרוֹ שֶׁל אָדָם קוֹנָה לוֹ שֶׁלֹּא מִדַּעְתּוֹ אַמַּאי לֹא אָמַר כְּלוּם
הָכָא בְּמַאי עָסְקִינַן בְּחָצֵר שֶׁאֵינָהּ מִשְׁתַּמֶּרֶת
אִי הָכִי אֵימָא סֵיפָא יָצָא לוֹ שֵׁם מְצִיאָה בָּעִיר דְּבָרָיו קַיָּימִין וְאִי בְּחָצֵר שֶׁאֵינָהּ מִשְׁתַּמֶּרֶת כִּי יָצָא לוֹ שֵׁם מְצִיאָה בָּעִיר מַאי הָוֵי
כֵּיוָן דְּיָצָא לוֹ שֵׁם מְצִיאָה בָּעִיר מִיבְדָּל בְּדִילִי אִינָשֵׁי מִינַּהּ וְהָוְיָא לַהּ כְּחָצֵר הַמִּשְׁתַּמֶּרֶת
מֵיתִיבִי זֶבֶל הַיּוֹצֵא מִן הַתַּנּוּר וּמִן הַכִּירַיִם וְהַקּוֹלֵט מִן הָאֲוִיר הֲרֵי הוּא שֶׁלּוֹ וְשֶׁבָּרֶפֶת וְשֶׁבֶּחָצֵר שֶׁל בַּעַל הַבַּיִת וְאִם אִיתָא לְהָא דְּרַבִּי יוֹסֵי בְּרַבִּי חֲנִינָא דְּאָמַר חֲצֵרוֹ שֶׁל אָדָם קוֹנָה לוֹ שֶׁלֹּא מִדַּעְתּוֹ קוֹלֵט מֵאֲוִיר אַמַּאי הֲרֵי הוּא שֶׁלּוֹ אֲוִיר חֲצֵרוֹ הוּא
אָמַר אַבָּיֵי בְּמַדְבִּיק כְּלִי בְּשׁוּלֵי פָרָה
רָבָא אָמַר אֲוִיר שֶׁאֵין סוֹפוֹ לָנוּחַ לָאו כְּמוּנָּח דָּמֵי
וּמִי פְּשִׁיטָא לֵיהּ לְרָבָא וְהָא מִיבְעֵי בָּעֵי לַהּ דְּבָעֵי רָבָא זָרַק אַרְנָקִי בְּפֶתַח זֶה וְיָצָאתָה בְּפֶתַח זֶה מַהוּ אֲוִיר שֶׁאֵין סוֹפוֹ לָנוּחַ כְּמוּנָּח דָּמֵי אוֹ לָאו כְּמוּנָּח דָּמֵי
הָתָם לָא מַיפְסֵק וְלָא מִידֵּי הָכָא מַיפְסֵק כְּלִי
וְשֶׁבָּרֶפֶת וְשֶׁבֶּחָצֵר הֲרֵי אֵלּוּ שֶׁל בַּעַל הַבַּיִת תַּרְתֵּי
אָמַר אַבָּיֵי הָכִי קָאָמַר וְשֶׁבָּרֶפֶת שֶׁבֶּחָצֵר הֲרֵי אֵלּוּ שֶׁל בַּעַל הַבַּיִת אָמַר רַב אָשֵׁי זֹאת אוֹמֶרֶת הַמַּשְׂכִּיר חֲצֵירוֹ סְתָם לֹא הִשְׂכִּיר רֶפֶת שֶׁבָּהּ
מֵיתִיבִי יוֹנֵי שׁוֹבָךְ וְיוֹנֵי עֲלִיָּיה חַיָּיבוֹת בְּשִׁילּוּחַ וַאֲסוּרוֹת בְּגָזֵל מִפְּנֵי דַּרְכֵי שָׁלוֹם
וְאִם אִיתָא לְהָא דְּאָמַר רַבִּי יוֹסֵי בְּרַבִּי חֲנִינָא חֲצֵרוֹ שֶׁל אָדָם קוֹנָה לוֹ שֶׁלֹּא מִדַּעְתּוֹ קְרִי כָּאן כִּי יִקָּרֵא פְּרָט לִמְזוּמָּן
אָמַר רָבָא בֵּיצָה בִּיצִיאַת רוּבָּהּ הוּא דְּאִיחַיַּיבָה לַהּ בְּשִׁילּוּחַ וּמִיקְנָא לָא קַנְיָא עַד דְּנָפְלָה לַחֲצֵרוֹ וְכִי קָתָנֵי חַיָּיבוֹת בְּשִׁילּוּחַ מִקַּמֵּי דְּתִיפּוֹל לַחֲצֵירוֹ
אִי הָכִי אַמַּאי אֲסוּרוֹת מִשּׁוּם גָּזֵל אַאִמָּן
וְאִיבָּעֵית אֵימָא לְעוֹלָם אַבֵּיצִים וּמִדְּנָפֵיק רוּבַּהּ דַּעְתֵּיהּ עִילָּוַהּ
וְהַשְׁתָּא דְּאָמַר רַב יְהוּדָה אָמַר רַב אָסוּר לִזְכּוֹת בַּבֵּיצִים כׇּל זְמַן שֶׁהָאֵם רוֹבֶצֶת עֲלֵיהֶם שֶׁנֶּאֱמַר שַׁלֵּחַ תְּשַׁלַּח אֶת הָאֵם וַהֲדַר אֶת הַבָּנִים תִּקַּח לָךְ אֲפִילּוּ תֵּימָא דִּנְפַלָה לַהּ לַחֲצֵרוֹ כֹּל הֵיכָא דְּאִיהוּ מָצֵי זָכֵי לֵיהּ חֲצֵרוֹ זָכְיָא לֵיהּ וְכֹל הֵיכָא דְּאִיהוּ לָא מָצֵי זָכֵי לֵיהּ חֲצֵרוֹ נָמֵי לָא זָכְיָא לֵיהּ
אִי הָכִי אֲסוּרוֹת בְּגָזֵל מִפְּנֵי דַּרְכֵי שָׁלוֹם אִי דְּשַׁלְּחַהּ גָּזֵל מְעַלְּיָא הוּא אִי דְּלָא שַׁלְּחַהּ הָא בָּעֵי שַׁלּוֹחַהּ
בְּקָטָן דְּלָאו בַּר שִׁילּוּחַ הוּא קָטָן בַּר דַּרְכֵי שָׁלוֹם הוּא הָכִי קָאָמַר אָבִיו שֶׁל קָטָן חַיָּיב לְהַחְזִיר לוֹ מִפְּנֵי דַּרְכֵי שָׁלוֹם:
<strong><big>מַתְנִי׳</big></strong> הַמַּשְׂכִּיר בַּיִת לַחֲבֵירוֹ לְשָׁנָה נִתְעַבְּרָה הַשָּׁנָה נִתְעַבְּרָה לַשּׂוֹכֵר הִשְׂכִּיר לוֹ לָחֳדָשִׁים נִתְעַבְּרָה הַשָּׁנָה נִתְעַבְּרָה לַמַּשְׂכִּיר
מַעֲשֶׂה בְּצִיפּוֹרִי בְּאֶחָד שֶׁשָּׂכַר מֶרְחָץ מֵחֲבֵירוֹ בִּשְׁנֵים עָשָׂר זָהָב לְשָׁנָה מִדִּינַר זָהָב לְחֹדֶשׁ
<h2>דף קב:</h2>
וּבָא מַעֲשֶׂה לִפְנֵי רַבָּן שִׁמְעוֹן בֶּן גַּמְלִיאֵל וְלִפְנֵי רַבִּי יוֹסֵי וְאָמְרוּ יַחְלוֹקוּ אֶת חֹדֶשׁ הָעִיבּוּר:
<strong><big>גְּמָ׳</big></strong> מַעֲשֶׂה לִסְתּוֹר חַסּוֹרֵי מְחַסְּרָא וְהָכִי קָתָנֵי וְאִם אָמַר לוֹ בִּשְׁנֵים עָשָׂר זְהוּבִים לְשָׁנָה מִדִּינַר זָהָב לְחֹדֶשׁ יַחְלוֹקוּ וּמַעֲשֶׂה נָמֵי בְּצִיפּוֹרִי בְּאֶחָד שֶׁשָּׂכַר מֶרְחָץ מֵחֲבֵירוֹ בִּשְׁנֵים עָשָׂר זְהוּבִים לְשָׁנָה מִדִּינַר זָהָב לְחֹדֶשׁ וּבָא מַעֲשֶׂה לִפְנֵי רַבָּן שִׁמְעוֹן בֶּן גַּמְלִיאֵל וְלִפְנֵי רַבִּי יוֹסֵי וְאָמְרוּ יַחְלוֹקוּ אֶת חֹדֶשׁ הָעִיבּוּר
אָמַר רַב אִי הֲוַאי הָתָם הֲוָה יָהֵיבְנָא לֵיהּ כּוּלֵּיהּ לְמַשְׂכִּיר
מַאי קָא מַשְׁמַע לַן תְּפוֹס לָשׁוֹן אַחֲרוֹן
הָא אָמַר רַב חֲדָא זִימְנָא דְּאָמַר רַב הוּנָא אָמְרִי בֵּי רַב אִסְתֵּירָא מְאָה מָעֵי מְאָה מָעֵי מְאָה מָעֵי אִסְתֵּירָא אִסְתֵּירָא
אִי מֵהָתָם הֲוָה אָמֵינָא פָּרוֹשֵׁי קָא מְפָרֵשׁ קָמַשְׁמַע לַן
וּשְׁמוּאֵל אָמַר בָּבָא בְּאֶמְצַע חֹדֶשׁ עָסְקִינַן אֲבָל בָּא בִּתְחִלַּת חֹדֶשׁ כּוּלֵּיהּ לְמַשְׂכִּיר בָּא בְּסוֹף חֹדֶשׁ כּוּלֵּיהּ לְשׂוֹכֵר
מֵי אָמַר שְׁמוּאֵל לָא אָמְרִינַן תְּפוֹס לָשׁוֹן אַחֲרוֹן וְהָא רַב וּשְׁמוּאֵל דְּאָמְרִי תַּרְוַיְיהוּ כּוֹר בִּשְׁלֹשִׁים אֲנִי מוֹכֵר לָךְ יָכוֹל לַחֲזוֹר בּוֹ אֲפִילּוּ בִּסְאָה אַחֲרוֹנָה כּוֹר בִּשְׁלֹשִׁים סְאָה בְּסֶלַע אֲנִי מוֹכֵר לָךְ רִאשׁוֹן רִאשׁוֹן קָנָה
הָתָם טַעְמָא מַאי מִשּׁוּם דְּתָפֵיס הָכָא נָמֵי קָא תָפֵיס
וְרַב נַחְמָן אָמַר קַרְקַע בְּחֶזְקַת בְּעָלֶיהָ קַיֶּימֶת מַאי קָא מַשְׁמַע לַן תְּפוֹס לָשׁוֹן אַחֲרוֹן הַיְינוּ דְּרַב אַף עַל גַּב דְּאָפֵיךְ מֵיפָךְ
בְּעוֹ מִינֵּיהּ מֵרַבִּי יַנַּאי שׂוֹכֵר אָמַר נָתַתִּי וּמַשְׂכִּיר אָמַר לֹא נָטַלְתִּי עַל מִי לְהָבִיא רְאָיָה
אֵימַת אִי בְּתוֹךְ זְמַנּוֹ תְּנֵינָא אִי לְאַחַר זְמַנּוֹ תְּנֵינָא דִּתְנַן מֵת הָאָב בְּתוֹךְ שְׁלֹשִׁים יוֹם בְּחֶזְקַת שֶׁלֹּא נִפְדָּה עַד שֶׁיָּבִיא רְאָיָה שֶׁנִּפְדָּה לְאַחַר שְׁלֹשִׁים יוֹם בְּחֶזְקַת שֶׁנִּפְדָּה עַד שֶׁיֹּאמְרוּ לוֹ שֶׁלֹּא נִפְדָּה
לָא צְרִיכָא בְּיוֹמָא דְּמִשְׁלַם זִמְנֵיהּ מִי עֲבִיד אִינִישׁ דְּפָרַע בְּיוֹמָא דְּמִשְׁלַם זִמְנֵיהּ אוֹ לָא
אֲמַר לְהוּ רַבִּי יוֹחָנָן תְּנֵיתוּהָ
<h2>דף קג.</h2>
שָׂכִיר בִּזְמַנּוֹ נִשְׁבָּע וְנוֹטֵל
שָׂכִיר הוּא דִּרְמוֹ רַבָּנַן שְׁבוּעָה עֲלֵיהּ מִשּׁוּם דְּבַעַל הַבַּיִת טָרוּד בְּפוֹעֲלָיו אֲבָל הָכָא שׂוֹכֵר מְהֵימַן בִּשְׁבוּעָה
אָמַר רָבָא אָמַר רַב נַחְמָן הַאי מַאן דְּאוֹגַר לֵיהּ בֵּיתָא לְחַבְרֵיהּ לַעֲשַׂר שְׁנִין וּכְתַב לֵיהּ שְׁטָרָא וַאֲמַר לֵיהּ נְקִיטַתְּ חֲמֵשׁ שְׁנִין מְהֵימַן אֲמַר לֵיהּ רַב אַחָא מִדִּפְתִּי לְרָבִינָא אֶלָּא מֵעַתָּה אוֹזְפֵיהּ מְאָה זוּזֵי בִּשְׁטָרָא וַאֲמַר לֵיהּ פְּרַעְתִּיךָ פַּלְגָא הָכִי נָמֵי דִּמְהֵימַן
אֲמַר לֵיהּ הָכִי הַשְׁתָּא הָתָם שְׁטַר לְגוּבְיָינָא קָאֵי אִם אִיתָא דְּפַרְעֵיהּ אִיבְּעִי לֵיהּ לְמִכְתַּבא אַגַּבֵּיהּ אִי נָמֵי מִיכְתַּב עֲלֵיהּ תְּבָרָא אֲבָל הָכָא אָמַר לֵיהּ הַאי דִּכְתַיבִי לָךְ שְׁטָרָא כִּי הֵיכִי דְּלָא תַּחְזֵק עֲלֵיהּ
אָמַר רַב נַחְמָן שׁוֹאֵל אָדָם בְּטוּבוֹ לְעוֹלָם
אָמַר רַב מָרִי בְּרַהּ דְּבַת שְׁמוּאֵל וְהוּא (דִּקְנֵי) [דִּקְנוֹ] מִינֵּיהּ
אָמַר רַב מָרִי בְּרֵיהּ דְּרַב אָשֵׁי וּמַהְדַּר לֵיהּ קַתֵּיהּ
אָמַר רָבָא הַאי מַאן דַּאֲמַר לֵיהּ לְחַבְרֵיהּ אוֹשְׁלַן מָרָא לְמִירְפַּק בֵּיהּ הַאי פַּרְדֵּיסָא רָפֵיק בֵּיהּ הָהוּא פַּרְדֵּיסָא פַּרְדֵּיסָא רָפֵיק בֵּיהּ כֹּל פַּרְדֵּיסָא דְּבָעֵי פַּרְדֵּיסֵי רָפֵיק וְאָזֵיל כֹּל פַּרְדֵּיסֵי דְּאִית לֵיהּ וּמַהְדַּר לֵיהּ קַתֵּיהּ
אָמַר רַב פָּפָּא הַאי מַאן דְּאָמַר לֵיהּ לְחַבְרֵיהּ אוֹשְׁלַן הַאי גַּרְגּוּתָא וְנָפְלָה לָא בָּנֵי לַהּ גַּרְגּוּתָא וְנָפְלָה בָּנֵי לַהּ בֵּי גַרְגּוּתָא כָּרֵי וְאָזֵיל כַּמָּה גַּרְגּוּתֵי בְּאַרְעֵיהּ עַד דְּמִתְרְמֵי לֵיהּ וְצָרִיךְ לְמִיקְנֵי מִינֵּיהּ:
<strong><big>מַתְנִי׳</big></strong> הַמַּשְׂכִּיר בַּיִת לַחֲבֵירוֹ וְנָפַל חַיָּיב לְהַעֲמִיד לוֹ בַּיִת הָיָה קָטָן לֹא יַעֲשֶׂנּוּ גָּדוֹל גָּדוֹל לֹא יַעֲשֶׂנּוּ קָטָן אֶחָד לֹא יַעֲשֶׂנּוּ שְׁנַיִם שְׁנַיִם לֹא יַעֲשֶׂנּוּ אֶחָד לֹא יִפְחוֹת מִן הַחַלּוֹנוֹת וְלֹא יוֹסִיף עֲלֵיהֶם אֶלָּא מִדַּעַת שְׁנֵיהֶם:
<strong><big>גְּמָ׳</big></strong> הֵיכִי דָּמֵי אִי דַּאֲמַר לֵיהּ בַּיִת זֶה נְפַל אֲזַל לֵיהּ אִי דַּאֲמַר לֵיהּ בַּיִת סְתָם אֶחָד אַמַּאי לֹא יַעֲשֶׂנּוּ שְׁנַיִם קָטָן אַמַּאי לֹא יַעֲשֶׂנּוּ גָּדוֹל
אָמַר רֵישׁ לָקִישׁ דַּאֲמַר לֵיהּ בַּיִת שֶׁאֲנִי מַשְׂכִּיר לְךָ מִדַּת אׇרְכּוֹ כָּךְ וְכָךְ
אִי הָכִי מַאי לְמֵימְרָא
אֶלָּא כִּי אֲתָא רָבִין אָמַר רֵישׁ לָקִישׁ דְּאָמַר לֵיהּ בֵּית כָּזֶה אֲנִי מַשְׂכִּיר לָךְ וְאַכַּתִּי מַאי לְמֵימְרָא לָא צְרִיכָא דְּקָאֵי אַגּוּדָּא דְנַהְרָא מַהוּ דְּתֵימָא מַאי כָּזֶה דְּקָאֵי אַגּוּדָּא דְנַהְרָא קָא מַשְׁמַע לַן:
<strong><big>הֲדַרַן עֲלָךְ הַשּׁוֹאֵל </big></strong>
מַתְנִי׳ <strong><big>הַמְקַבֵּל</big></strong> שָׂדֶה מֵחֲבֵירוֹ מָקוֹם שֶׁנָּהֲגוּ לִקְצוֹר יִקְצוֹר לַעֲקוֹר יַעֲקוֹר לַחְרוֹשׁ אַחֲרָיו יַחְרוֹשׁ הַכֹּל כְּמִנְהַג הַמְּדִינָה כְּשֵׁם שֶׁחוֹלְקִין בַּתְּבוּאָה כָּךְ חוֹלְקִין בַּתֶּבֶן וּבַקַּשׁ כְּשֵׁם שֶׁחוֹלְקִין בַּיַּיִן כָּךְ חוֹלְקִין
<h2>דף קג:</h2>
בַּזְּמוֹרוֹת וּבַקָּנִים וּשְׁנֵיהֶם מְסַפְּקִין אֶת הַקָּנִים:
<strong><big>גְּמָ׳</big></strong> תָּנָא מְקוֹם שֶׁנָּהֲגוּ לִקְצוֹר אֵינוֹ רַשַּׁאי לַעֲקוֹר לַעֲקוֹר אֵינוֹ רַשַּׁאי לִקְצוֹר וּשְׁנֵיהֶם מְעַכְּבִין זֶה עַל זֶה
לִקְצוֹר אֵינוֹ רַשַּׁאי לַעֲקוֹר הַאי אָמַר בָּעֵינָא דְּתִתַּבַּן לִי אַרְעַאי וְהַאי אָמַר לָא מָצֵינָא לַעֲקוֹר אֵינוֹ רַשַּׁאי לִקְצוֹר הַאי אָמַר בָּעֵינָא דְּתִינַּקַּר אַרְעַאי וְהַאי אָמַר בָּעֵינָא תִּיבְנָא
וּשְׁנֵיהֶם מְעַכְּבִין זֶה עַל זֶה לְמָה לִי מַה טַּעַם קָאָמַר מַה טַּעַם לִקְצוֹר אֵינוֹ רַשַּׁאי לַעֲקוֹר לַעֲקוֹר אֵינוֹ רַשַּׁאי לִקְצוֹר מִשּׁוּם דִּשְׁנֵיהֶם מְעַכְּבִין זֶה עַל זֶה:
לַחְרוֹשׁ אַחֲרָיו יַחְרֹשׁ: פְּשִׁיטָא לָא צְרִיכָא בְּאַתְרָא דְּלָא מְנַכְּשִׁי וַאֲזַל אִיהוּ וְנַכֵּישׁ מַהוּ דְּתֵימָא אֲמַר לֵיהּ הַאי דְּנַכֵּישְׁנָא אַדַּעְתָּא דְּלָא כָּרֵיבְנָא לַהּ קָא מַשְׁמַע לַן דְּאִיבְּעִי לֵיהּ לְפָרוֹשֵׁי לֵיהּ:
הַכֹּל כְּמִנְהַג הַמְּדִינָה: הַכֹּל לְאֵתוֹיֵי מַאי לְאֵתוֹיֵי הָא דְּתָנוּ רַבָּנַן מָקוֹם שֶׁנָּהֲגוּ לְהַשְׂכִּיר אִילָנוֹת עַל גַּבֵּי קַרְקַע מַשְׂכִּירִין מָקוֹם שֶׁאֵין נָהֲגוּ לְהַשְׂכִּיר אֵין מַשְׂכִּירִין
מָקוֹם שֶׁנָּהֲגוּ לְהַשְׂכִּיר מַשְׂכִּירִין פְּשִׁיטָא לָא צְרִיכָא דְּכוּלֵּי עָלְמָא יָהֲבִי בְּתִילְתָּא וַאֲזַל אִיהוּ וְיַהֲבֵיהּ בְּרִיבְעָא מַהוּ דְּתֵימָא דַּאֲמַר לֵיהּ הַאי דִּבְצַרִי לָךְ אַדַּעְתָּא דְּלָא יָהֵיבְנָא לָךְ בָּאִילָנוֹת קָא מַשְׁמַע לַן דְּאִיבְּעִי לֵיהּ לְפָרוֹשֵׁי לֵיהּ:
מָקוֹם שֶׁנָּהֲגוּ שֶׁלֹּא לְהַשְׂכִּיר אֵין מַשְׂכִּירִין: פְּשִׁיטָא לָא צְרִיכָא דְּכוּלֵּי עָלְמָא מְקַבְּלִי בְּרִיבְעָא וַאֲזַל אִיהוּ וְקַיבְּלַהּ בְּתִילְתָּא מַהוּ דְּתֵימָא אֲמַר לֵיהּ הַאי דִּטְפַאי לָךְ אַדַּעְתָּא דִּיהַבְתְּ לִי בְּאִילָנוֹת קָא מַשְׁמַע לַן דְּאִיבְּעִי לֵיהּ לְפָרוֹשֵׁי לֵיהּ:
כְּשֵׁם שֶׁחוֹלְקִין בִּתְבוּאָה כָּךְ חוֹלְקִין בְּתֶבֶן וּבְקַשׁ: אָמַר רַב יוֹסֵף בְּבָבֶל נְהִיגוּ דְּלָא יָהֲבִי תִּיבְנָא לַאֲרִיסָא לְמַאי נָפְקָא מִינַּהּ דְּאִי אִיכָּא אִינִישׁ דְּיָהֵיב עַיִן יָפָה הוּא וְלָא גָּמְרִינַן מִינֵּיהּ
אָמַר רַב יוֹסֵף בּוּכְרָא וְטָפְתָא וְאַרְכַּבְתָּא וּקְנֵי דְחִיזְרָא דְּבַעַל הַבַּיִת וְחִזְרָא גּוּפֵיהּ דַּאֲרִיסָא כְּלָלָא דְמִילְּתָא כֹּל עִיקַּר בְּלָמָא דְּבַעַל הַבַּיִת נְטִירוּתָא יַתִּירְתָּא דַּאֲרִיסָא וְאָמַר רַב יוֹסֵף מָרָא וּזְבִילָא וְדַוְולָא וְזַרְנוּקָא דְּבַעַל הַבַּיִת אֲרִיסָא עָבֵיד בֵּי יְאוֹרֵי:
כְּשֵׁם שֶׁחוֹלְקִין בַּיַּיִן כָּךְ חוֹלְקִין בַּזְּמוֹרוֹת וּבַקָּנִים: קָנִים מַאי עֲבִידְתַּיְיהוּ אָמְרִי דְּבֵי רַבִּי יַנַּאי קָנִים הַמּוּחְלָקִין שֶׁבָּהֶן מַעֲמִידִין אֶת הַגְּפָנִים:
וּשְׁנֵיהֶם מְסַפְּקִין אֶת הַקָּנִים: לְמָה לִי מָה טַעַם קָאָמַר מָה טַעַם שְׁנֵיהֶם חוֹלְקִין בַּקָּנִים מִשּׁוּם דִּשְׁנֵיהֶם מְסַפְּקִין אֶת הַקָּנִים:
<strong><big>מַתְנִי׳</big></strong> הַמְקַבֵּל שָׂדֶה מֵחֲבֵירוֹ וְהִיא בֵּית הַשְּׁלָחִין אוֹ בֵּית הָאִילָן יָבַשׁ הַמַּעְיָן וְנִקְצַץ הָאִילָן אֵינוֹ מְנַכֶּה לוֹ מִן חֲכוֹרוֹ אִם אָמַר לוֹ חֲכוֹר לִי שָׂדֶה בֵּית הַשְּׁלָחִין זוֹ אוֹ שְׂדֵה בֵּית הָאִילָן זֶה יָבַשׁ הַמַּעְיָן וְנִקְצַץ הָאִילָן מְנַכֶּה לוֹ מֵחֲכוֹרוֹ:
<strong><big>גְּמָ׳</big></strong> הֵיכִי דָמֵי אִילֵּימָא דִּיבַשׁ נַהֲרָא רַבָּה אַמַּאי אֵינוֹ מְנַכֶּה לוֹ מִן חֲכוֹרוֹ נֵימָא לֵיהּ מַכַּת מְדִינָה הִיא אָמַר רַב פָּפָּא דִּיבַשׁ נַהֲרָא זוּטָא דְּאָמַר לֵיהּ
<h2>דף קד.</h2>
אִיבְּעִי לָךְ לְאֵתוֹיֵי בְּדַוְולָא
אָמַר רַב פָּפָּא הָנֵי תַּרְתֵּי מַתְנְיָתָא קַמָּיָיתָא מַשְׁכַּחַתְּ לַהּ בֵּין בְּחַכְרָנוּתָא בֵּין בְּקַבְּלָנוּתָא מִכָּאן וְאֵילָךְ דְּאִיתַהּ בְּקַבְּלָנוּתָא לֵיתַהּ בְּחַכְרָנוּתָא וּדְאִיתַהּ בְּחַכְרָנוּתָא לֵיתַהּ בְּקַבְּלָנוּתָא:
אִם אָמַר לוֹ חֲכוֹר לִי שְׂדֵה בֵּית הַשְּׁלָחִין זֶה [וְכוּ׳]: וְאַמַּאי לֵימָא לֵיהּ שְׁמָא בְּעָלְמָא אֲמַרִי לָךְ מִי לָא תַּנְיָא הָאוֹמֵר לַחֲבֵירוֹ בֵּית כּוֹר עָפָר אֲנִי מוֹכֵר לָךְ אַף עַל פִּי שֶׁאֵין בּוֹ אֶלָּא לֶתֶךְ הִגִּיעוֹ שֶׁלֹּא מָכַר לוֹ אֶלָּא שְׁמָא וְהוּא דְּמִתְקְרֵי בֵּית כּוֹר
כַּרְמָא אֲנִי מוֹכֵר לָךְ אַף עַל פִּי שֶׁאֵין בּוֹ גְּפָנִים הִגִּיעוֹ שֶׁלֹּא מָכַר לוֹ אֶלָּא שְׁמָא וְהוּא דְּמִתְקְרֵי כַּרְמָא פַּרְדֵּס אֲנִי מוֹכֵר לָךְ אַף עַל פִּי שֶׁאֵין בּוֹ רִמּוֹנִים הִגִּיעוֹ שֶׁלֹּא מָכַר לוֹ אֶלָּא שְׁמָא וְהוּא דְּמִתְקְרֵי פַּרְדֵּסָא אַלְמָא אָמַר לֵיהּ שְׁמָא בְּעָלְמָא אֲמַרִי לָךְ הָכִי נָמֵי נֵימָא לֵיהּ שְׁמָא בְּעָלְמָא אֲמַרִי לָךְ
אָמַר שְׁמוּאֵל לָא קַשְׁיָא הָא דַּאֲמַר לֵיהּ מַחְכִּיר לְחוֹכֵר הָא דַּאֲמַר לֵיהּ חוֹכֵר לְמַחְכִּיר אֲמַר לֵיהּ מַחְכִּיר לְחוֹכֵר שְׁמָא בְּעָלְמָא אֲמַר לֵיהּ אֲמַר לֵיהּ חוֹכֵר לְמַחְכִּיר קְפֵידָא
רָבִינָא אָמַר אִידֵּי וְאִידִי דַּאֲמַר לֵיהּ מַחְכִּיר לְחוֹכֵר מִדְּקָאָמַר זֶה מִכְּלַל דְּקָאֵי בְּגַוַּהּ עָסְקִינַן בֵּית הַשְּׁלָחִין לְמָה לֵיהּ לְמֵימַר דְּקָאָמַר לֵיהּ בֵּית הַשְּׁלָחִין כִּדְקָיְימָא הַשְׁתָּא:
<strong><big>מַתְנִי׳</big></strong> הַמְקַבֵּל שָׂדֶה מֵחֲבֵירוֹ וְהוֹבִירָהּ שָׁמִין אוֹתָהּ כַּמָּה רְאוּיָה לַעֲשׂוֹת וְנוֹתֵן לוֹ שֶׁכָּךְ כּוֹתֵב לוֹ אִם אוֹבִיר וְלָא אֶעֱבֵיד אֲשַׁלֵּם בְּמֵיטְבָא:
<strong><big>גְּמָ׳</big></strong> רַבִּי מֵאִיר הָיָה דּוֹרֵשׁ לְשׁוֹן הֶדְיוֹט דְּתַנְיָא רַבִּי מֵאִיר אוֹמֵר אִם אוֹבִיר וְלָא אֶעֱבֵיד אֲשַׁלֵּם בְּמֵיטְבָא
רַבִּי יְהוּדָה הָיָה דּוֹרֵשׁ לְשׁוֹן הֶדְיוֹט דְּתַנְיָא רַבִּי יְהוּדָה אוֹמֵר אָדָם מֵבִיא קׇרְבַּן עָשִׁיר עַל אִשְׁתּוֹ וְכֵן כׇּל קׇרְבָּן וְקׇרְבָּן שֶׁהִיא חַיֶּיבֶת שֶׁכָּךְ כּוֹתֵב לָהּ אַחְרָיוּת דְּאִית לִיךְ עֲלַי מִן קַדְמַת דְּנָא
הִלֵּל הַזָּקֵן הָיָה דּוֹרֵשׁ לְשׁוֹן הֶדְיוֹט דְּתַנְיָא אַנְשֵׁי אֲלֶכְּסַנְדְּרִיָּא הָיוּ מְקַדְּשִׁין אֶת נְשׁוֹתֵיהֶם וּבִשְׁעַת כְּנִיסָתָן לַחוּפָּה בָּאִין אֲחֵרִים וְחוֹטְפִים אוֹתָם מֵהֶן וּבִקְּשׁוּ חֲכָמִים לַעֲשׂוֹת בְּנֵיהֶם מַמְזֵרִים
אָמַר לָהֶן הִלֵּל הַזָּקֵן הָבִיאוּ לִי כְּתוּבַּת אִמְּכֶם הֵבִיאוּ לוֹ כְּתוּבַּת אִמָּן וּמָצָא שֶׁכָּתוּב בָּהֶן לִכְשֶׁתִּכָּנְסִי לַחוּפָּה הֱוַי לִי לְאִינְתּוּ וְלֹא עָשׂוּ בְּנֵיהֶם מַמְזֵרִים
רַבִּי יְהוֹשֻׁעַ בֶּן קׇרְחָה הָיָה דּוֹרֵשׁ לְשׁוֹן הֶדְיוֹט דְּתַנְיָא רַבִּי יְהוֹשֻׁעַ בֶּן קׇרְחָה אוֹמֵר הַמַּלְוֶה אֶת חֲבֵירוֹ לֹא יְמַשְׁכְּנֶנּוּ יוֹתֵר מֵחוֹבוֹ שֶׁכָּךְ כּוֹתֵב לוֹ תַּשְׁלוּמְתָּא דְּאִית לְךָ עָלַי כֹּל קֳבֵל דֵּיכִי
טַעְמָא דִּכְתַב לֵיהּ הָכִי הָא אִי לָא כְּתַב לֵיהּ הָכִי לָא קַנְיֵהּ וְהָא אָמַר רַבִּי יוֹחָנָן מִשְׁכְּנוֹ וְהֵשִׁיב לוֹ הַמַּשְׁכּוֹן וָמֵת שׁוֹמְטוֹ מֵעַל גַּבֵּי בָּנָיו
<h2>דף קד:</h2>
אַהֲנַי כְּתִיבָה לְגֵירָעוֹן
רַבִּי יוֹסֵי הָיָה דּוֹרֵשׁ לְשׁוֹן הֶדְיוֹט דְּתַנְיָא רַבִּי יוֹסֵי אוֹמֵר מָקוֹם שֶׁנָּהֲגוּ לַעֲשׂוֹת כְּתוּבָּה מִלְוָה גּוֹבֶה מִלְוָה לִכְפּוֹל גּוֹבֶה מֶחֱצָה
נְהַרְבְּלָאֵי גָּבוּ תִּילְתָּא מָרִימָר מַגְבֵּי נָמֵי שְׁבָחָא
אֲמַר לֵיהּ רָבִינָא לְמָרִימָר וְהָתַנְיָא לִכְפּוֹל גּוֹבֶה מֶחֱצָה לָא קַשְׁיָא הָא (דִּקְנֵי) [דִּקְנוֹ] מִינֵּיהּ הָא דְּלָא (קָנֵי) [קְנוֹ] מִינֵּיהּ
רָבִינָא מַשְׁבַּח וְכָתֵיב לִבְרַתֵּיהּ אֲמַרוּ לֵיהּ נִקְנֵי מִינֵּיהּ דְּמָר אֲמַר לְהוּ אִי מִקְנֵא לָא מִיכְפַּל אִי מִיכְפַּל לָא מִיקְנֵא
הָהוּא גַּבְרָא דַּאֲמַר לְהוּ הַבוּ לָהּ אַרְבַּע מְאָה זוּזֵי לִבְרַתִּי בִּכְתוּבְּתַהּ שְׁלַח רַב אַחָא בְּרֵיהּ דְּרַב אַוְיָא לְקַמֵּיהּ דְּרַב אָשֵׁי אַרְבַּע מְאָה דְּאִינּוּן תַּמְנֵי מְאָה אוֹ אַרְבַּע מְאָה זוּזֵי דְּאִינּוּן מָאתַן אָמַר רַב אָשֵׁי חָזֵינַן אִי אֲמַר הַבוּ לַהּ אַרְבַּע מְאָה זוּזֵי דְּאִינּוּן תַּמְנֵי מְאָה אִי אֲמַר כְּתוֹבוּ לַהּ אַרְבַּע מְאָה זוּזֵי דְּאִינּוּן מָאתַן
אִיכָּא דְּאָמְרִי אָמַר רַב אָשֵׁי חָזֵינַן אִי אֲמַר לִכְתוּבְּתַהּ אַרְבַּע מְאָה זוּזֵי דְּאִינּוּן תַּמְנֵי מְאָה וְאִי אֲמַר בִּכְתוּבְּתַהּ אַרְבַּע מְאָה זוּזֵי דְּאִינּוּן מָאתַן
וְלָא הִיא לָא שְׁנָא דְּאָמַר לִכְתוּבְּתַהּ וְלָא שְׁנָא דְּאָמַר בִּכְתוּבְּתַהּ אַרְבַּע מְאָה זוּזֵי דְּאִינּוּן מָאתַן עַד דְּאָמַר הַבוּ לַהּ סְתָמָא
הָהוּא גַּבְרָא דְּקַבֵּל אַרְעָא מֵחַבְרֵיהּ אֲמַר אִי מוֹבַרְנָא לַהּ יָהֵיבְנָא לָךְ אַלְפָּא זוּזֵי אוֹבַיר תִּילְתָּא אָמְרִי נְהַרְדָּעֵי דִּינָא הוּא דְּיָהֵיב לֵיהּ תְּלָת מְאָה וּתְלָתִין וּתְלָתָא וְתִילְתָּא רָבָא אָמַר אַסְמַכְתָּא הִיא וְאַסְמַכְתָּא לָא קָנְיָא
וּלְרָבָא מַאי שְׁנָא מֵהָא דִּתְנַן אִם אוֹבִיר וְלָא אֶעֱבֵיד אֲשַׁלֵּם בְּמֵיטְבָא הָתָם לָא קָא גָזֵים הָכָא כֵּיוָן דְּקָאָמַר מִילְּתָא יַתִּירְתָּא גּוּזְמָא בְּעָלְמָא הוּא דְּקָגָזֵים
הָהוּא גַּבְרָא דְּקַבֵּיל אַרְעָא לְשׁוּמְשְׁמֵי זַרְעַהּ חִיטֵּי עֲבַדָא חִיטֵּי כְּשׁוּמְשְׁמֵי סְבַר רַב כָּהֲנָא לְמֵימַר מְנַכֵּי לֵיהּ כַּחְשָׁא דְאַרְעָא
אֲמַר לֵיהּ רַב אָשֵׁי לְרַב כָּהֲנָא אָמְרִי אִינָשֵׁי (כָּחֲשָׁא) [תִּכְחוֹשׁ] אַרְעָא וְלָא לִכְחוֹשׁ מָרַהּ
הָהוּא גַּבְרָא דְּקַבֵּיל אַרְעָא לְשׁוּמְשְׁמֵי זַרְעָא חִיטֵּי עֲבַדָא חִיטֵּי טְפֵי מִן שׁוּמְשְׁמֵי סְבַר רָבִינָא לְמֵימַר יָהֵיב לֵיהּ שְׁבָחָא דְּבֵינֵי בֵּינֵי אֲמַר לֵיהּ רַב אַחָא מִדִּפְתִּי לְרָבִינָא אַטּוּ הוּא אַשְׁבַּח אַרְעָא לָא אַשְׁבַּחָה
אָמְרִי נְהַרְדָּעֵי הַאי עִיסְקָא פַּלְגָא מִלְוָה וּפַלְגָא פִּקָּדוֹן עֲבוּד רַבָּנַן מִילְּתָא דְּנִיחָא לֵיהּ לְלֹוֶה וְנִיחָא לֵיהּ לְמַלְוֶה
הַשְׁתָּא דְּאָמְרִינַן פַּלְגָא מִלְוָה אִי בָּעֵי לְמִשְׁתֵּי בֵּיהּ שִׁכְרָא שַׁפִּיר דָּמֵי רָבָא אָמַר לְהָכִי קָרוּ לֵיהּ עִיסְקָא דַּאֲמַר לֵיהּ כִּי יָהֲבִינָא לָךְ לְאִיעֲסוֹקֵי בֵּיהּ וְלָא לְמִשְׁתֵּי בֵּיהּ שִׁכְרָא
אָמַר רַב אִידִי בַּר אָבִין וְאִם מֵת נַעֲשֶׂה מִטַּלְטְלִין אֵצֶל בָּנָיו רָבָא אָמַר לְהָכִי קָרוּ לֵיהּ עִיסְקָא דְּאִם מֵת לֹא יֵעָשֶׂה מִטַּלְטְלִין אֵצֶל בָּנָיו
אָמַר רָבָא חֲדָא עִיסְקָא וּתְרֵי שְׁטָרֵי פְּסֵידָא דְמַלְוֶה
<h2>דף קה.</h2>
תְּרֵי עִיסְקֵי וְחַד שְׁטָרָא פְּסֵידָא דְּלֹוֶה
וְאָמַר רָבָא הַאי מַאן דְּקַבֵּיל עִיסְקָא מִן חַבְרֵיהּ וּפְסֵיד טְרַח וּמַלְּיֵיהּ וְלָא אוֹדְעֵיהּ לָא מָצֵי אֲמַר לֵיהּ דְּרִי מֵהַיְאךְ פְּסֵידָא בַּהֲדַאי מִשּׁוּם דַּאֲמַר לֵיהּ לְהָכִי טְרַחְתְּ (לְמַלָּיוֹתֵיהּ) [וּמַלֵּיתֵיהּ] כִּי הֵיכִי דְּלָא לִיקְרוֹ לָךְ מַפְסֵיד עִיסְקֵי
וְאָמַר רָבָא הָנֵי בֵּי תְרֵי דְּעָבְדִי עִיסְקָא בַּהֲדֵי הֲדָדֵי וּרְוַוח וַאֲמַר לֵיהּ חַד לְחַבְרֵיהּ תָּא לִיפְלוֹג אִי אֲמַר לֵיהּ אִידַּךְ נַרְוַוח טְפֵי דִּינָא הוּא דִּמְעַכֵּב וְאִי אָמַר לֵיהּ הַב לִי פַּלְגָא דְּרַוְוחָא אָמַר לֵיהּ רַוְוחָא לְקַרְנָא מִשְׁתַּעְבֵּד
וְאִי אָמַר לֵיהּ הַב לִי פַּלְגָא רַוְוחָא וּפַלְגָא קַרְנָא אָמַר לֵיהּ עִיסְקָא לַהֲדָדֵי מְשׁוּעְבַּד וְאִי אָמַר לֵיהּ נִפְלוֹג רַוְוחָא וְנִפְלוֹג קַרְנָא וְאִי מָטֵי לָךְ פְּסֵידָא דָּרֵינָא בַּהֲדָךְ אָמַר לֵיהּ לָא מַזָּלָא דְּבֵי תְרֵי עָדִיף:
<strong><big>מַתְנִי׳</big></strong> הַמְקַבֵּל שָׂדֶה מֵחֲבֵירוֹ וְלֹא רָצָה לְנַכֵּשׁ וְאָמַר לוֹ מָה אִיכְפַּת לְךָ הוֹאִיל וַאֲנִי נוֹתֵן לְךָ אֶת חֲכִירָךְ אֵין שׁוֹמְעִין לוֹ מִפְּנֵי שֶׁיָּכוֹל לוֹמַר לוֹ לְמָחָר אַתָּה יוֹצֵא מִמֶּנָּה וּמַעֲלֵת לְפָנַי עֲשָׂבִים:
<strong><big>גְּמָ׳</big></strong> אִי אָמַר לֵיהּ לְבָתַר הָכִי כָּרֵיבְנָא לַהּ אָמַר לֵיהּ חִטֵּי מְעַלְּיָיתָא בָּעֵינָא וְאִי אָמַר לֵיהּ זָבֵינְנָא לָךְ חִטֵּי מִשּׁוּקָא אָמַר לֵיהּ חִטֵּי דְּאַרְעַאי בָּעֵינָא וְאִי אָמַר לֵיהּ מְנַכֵּישְׁנָא לָךְ שִׁיעוּר מְנָתָיךְ אָמַר לֵיהּ קָא מַנְסְבַתְּ שֵׁם רַע לְאַרְעַאי
וְהָתְנַן מִפְּנֵי שֶׁמַּעֲלֵת לְפָנַי עֲשָׂבִים אֶלָּא מִשּׁוּם דְּאָמַר לֵיהּ בִּזְרָא דִּנְפַל נְפַל:
<strong><big>מַתְנִי׳</big></strong> הַמְקַבֵּל שָׂדֶה מֵחֲבֵירוֹ וְלֹא עָשְׂתָה אִם יֵשׁ בָּהּ כְּדֵי לְהַעֲמִיד כְּרִי חַיָּיב לִטַּפֵּל בָּהּ אָמַר רַבִּי יְהוּדָה מַאי קִצְבָה בִּכְרִי אֶלָּא אִם יֵשׁ בָּהּ כְּדֵי נְפִילָה:
<strong><big>גְּמָ׳</big></strong> תָּנוּ רַבָּנַן הַמְקַבֵּל שָׂדֶה מֵחֲבֵירוֹ וְלֹא עָשְׂתָה אִם יֵשׁ בָּהּ כְּדֵי לְהַעֲמִיד כְּרִי חַיָּיב לִטַּפֵּל בָּהּ שֶׁכָּךְ כּוֹתֵב לוֹ אֲנָא אֵוקֹים וְאֵנוּר וְאֶזְרַע וְאֶחְצוֹד וַאֲעַמַּר וְאֵדוּשׁ וְאֶידְרֵי וְאוֹקֵים כַּרְיָא קׇדָמָךְ וְתֵיתֵי אַנְתְּ וְתִיטּוֹל פַּלְגָא וַאֲנָא בְּעַמְלִי וּבְנַפְקוּת יְדַי פַּלְגָא
וְכַמָּה כְּדֵי לְהַעֲמִיד בָּהּ כְּרִי אָמַר רַבִּי יוֹסֵי בְּרַבִּי חֲנִינָא כְּדֵי שֶׁתַּעֲמוֹד בּוֹ הָרַחַת אִיבַּעְיָא לְהוּ רַחַת הַיּוֹצֵא מֵהַאי גִּיסָא לְהַאי גִּיסָא מַאי
תָּא שְׁמַע אָמַר רַבִּי אֲבָהוּ לְדִידִי מִפָּרְשָׁא לִי מִינֵּיהּ דְּרַבִּי יוֹסֵי בְּרַבִּי חֲנִינָא כֹּל שֶׁאֵין כּוֹנֵס שֶׁלּוֹ רוֹאֶה פְּנֵי הַחַמָּה אִיתְּמַר לֵוִי אָמַר שָׁלֹשׁ סְאִין דְּבֵי רַבִּי יַנַּאי אָמְרִי סָאתַיִם אָמַר רֵישׁ לָקִישׁ סָאתַיִם שֶׁאָמְרוּ חוּץ מִן הַהוֹצָאָה
תְּנַן הָתָם פָּרִיצֵי זֵיתִים וַעֲנָבִים בֵּית שַׁמַּאי מְטַמְּאִין וּבֵית הִלֵּל מְטַהֲרִין
מַאי פָּרִיצֵי זֵיתִים אָמַר רַב הוּנָא רִשְׁעֵי זֵיתִים אָמַר רַב יוֹסֵף וּמַאי קְרָאָה [וּבְנֵי] פָּרִיצֵי עַמְּךָ יִנַּשְּׂאוּ לְהַעֲמִיד חֲזוֹן וְנִכְשָׁלוּ רַב נַחְמָן בַּר יִצְחָק אָמַר מֵהָכָא וְהוֹלִיד בֵּן פָּרִיץ שֹׁפֵךְ דָּם
וְכַמָּה פָּרִיצֵי זֵיתִים רַבִּי אֶלְעָזָר אָמַר אַרְבַּעַת קַבִּין לַקּוֹרָה דְּבֵי רַבִּי יַנַּאי אָמְרִי סָאתַיִם לַקּוֹרָה
וְלָא פְּלִיגִי הָא בְּאַתְרָא דִּמְעַיְּילִי כּוֹרָא בְּאוֹלָלָא הָא בְּאַתְרָא דִּמְעַיְּילִי תְּלָתָא כּוֹרִין בְּאוֹלָלָא
תָּנוּ רַבָּנַן
<h2>דף קה:</h2>
עָלוּ בְּאִילָן שֶׁכּוֹחוֹ רַע וּבְסוֹכָה שֶׁכּוֹחָהּ רַע טָמֵא
הֵיכִי דָּמֵי אִילָן שֶׁכּוֹחוֹ רַע אָמְרִי דְּבֵי רַבִּי יַנַּאי כֹּל שֶׁאֵין בְּעִיקָּרוֹ לָחוֹק רוֹבַע הֵיכִי דָּמֵי סוֹכָה שֶׁכּוֹחָהּ רַע אָמַר רֵישׁ לָקִישׁ כֹּל שֶׁנֶּחְבֵּאת בְּחֶזְיוֹנָהּ
תְּנַן הָתָם הַמְהַלֵּךְ בְּבֵית הַפְּרָס עַל גַּבֵּי אֲבָנִים שֶׁיָּכוֹל לְהָסִיט עַל הָאָדָם וְעַל הַבְּהֵמָה שֶׁכּוֹחָן רַע טָמֵא
הֵיכִי דָּמֵי אָדָם שֶׁכּוֹחוֹ רַע אָמַר רֵישׁ לָקִישׁ כֹּל שֶׁרוֹכְבוֹ וְאַרְכֻבּוֹתָיו נוֹקְשׁוֹת הֵיכִי דָּמֵי בְּהֵמָה שֶׁכּוֹחָהּ רַע אָמְרִי דְּבֵי רַבִּי יַנַּאי כֹּל שֶׁרוֹכְבָהּ [וּ]מְטִילָה גְּלָלִים
אָמְרִי דְּבֵי רַבִּי יַנַּאי לִתְפִלָּה וְלִתְפִילִּין אַרְבָּעָה קַבִּין
לִתְפִלָּה מַאי הִיא דְּתַנְיָא הַנּוֹשֵׂא מַשּׂאוֹי עַל כְּתֵיפוֹ וְהִגִּיעַ זְמַן תְּפִלָּה פָּחוֹת מֵאַרְבָּעָה קַבִּין מַפְשִׁילָין לַאֲחוֹרָיו וּמִתְפַּלֵּל אַרְבָּעָה קַבִּין מַנִּיחַ עַל גַּבֵּי קַרְקַע וּמִתְפַּלֵּל
לִתְפִילִּין מַאי הִיא דְּתַנְיָא הָיָה נוֹשֵׂא מַשּׂאוֹי עַל רֹאשׁוֹ וּתְפִילִּין בְּרֹאשׁוֹ אִם הָיוּ תְּפִילִּין רוֹצְצוֹת אָסוּר וְאִם לָאו מוּתָּר בְּאֵיזוֹ מַשּׂאוֹי אָמְרוּ בְּמַשּׂאוֹי שֶׁל אַרְבַּעַת קַבִּין
תָּנֵי רַבִּי חִיָּיא הַמּוֹצִיא זֶבֶל עַל רֹאשׁוֹ וּתְפִילִּין בְּרֹאשׁוֹ הֲרֵי זֶה לֹא יְסַלְּקֵם לִצְדָדִין וְלֹא יִקְשְׁרֵם בְּמׇתְנָיו מִפְּנֵי שֶׁהוּא נוֹהֵג בָּהֶן מִנְהַג בִּזָּיוֹן אֲבָל קוֹשְׁרָם עַל זְרוֹעוֹ בִּמְקוֹם תְּפִילִּין
מִשּׁוּם רַבִּי שֵׁילָא אָמְרוּ אֲפִילּוּ מִטְפַּחַת שֶׁלָּהֶן אָסוּר לְהַנִּיחַ עַל הָרֹאשׁ שֶׁיֵּשׁ בּוֹ תְּפִילִּין וְכַמָּה אָמַר אַבָּיֵי אֲפִילּוּ רִבְעָא דְּרִבְעָא דְּפוּמְבְּדִיתָא:
אָמַר רַבִּי יְהוּדָה מַאי קִצְבָה בִּכְרִי אֶלָּא אִם יֵשׁ בּוֹ כְּדֵי נְפִילָה: וְכַמָּה כְּדֵי נְפִילָה רַבִּי אַמֵּי אָמַר רַבִּי יוֹחָנָן אַרְבַּעה סְאִין לְכוֹר רַבִּי אַמֵּי דִּילֵיהּ אָמַר שְׁמוֹנַת סְאִין לְכוֹר אֲמַר לֵיהּ הָהוּא סָבָא לְרַב חָמָא בְּרֵיהּ דְּרַבָּה בַּר אֲבוּהּ אַסְבְּרַהּ לָךְ בִּשְׁנֵי דְּרַבִּי יוֹחָנָן הֲוָה שַׁמִּינָא אַרְעָא בִּשְׁנֵי דְּרַבִּי אַמֵּי הֲוָה כְּחִישָׁא אַרְעָא
תְּנַן הָתָם הָרוּחַ שֶׁפִּיזְּרָה אֶת הָעוֹמָרִין אוֹמְדִים אוֹתָהּ כַּמָּה לֶקֶט רְאוּיָה לַעֲשׂוֹת וְנוֹתֵן לַעֲנִיִּים רַבָּן שִׁמְעוֹן בֶּן גַּמְלִיאֵל אוֹמֵר נוֹתֵן לַעֲנִיִּים כְּדֵי נְפִילָה
וְכַמָּה כְּדֵי נְפִילָה כִּי אֲתָא רַב דִּימִי אָמַר רַבִּי אֶלְעָזָר וְאִיתֵּימָא רַבִּי יוֹחָנָן אַרְבַּעַת קַבִּין לְכוֹר בָּעֵי רַבִּי יִרְמְיָה לְכוֹר זֶרַע אוֹ לְכוֹר תְּבוּאָה לְמַפּוֹלֶת יָד אוֹ לְמַפּוֹלֶת שְׁווֹרִים
תָּא שְׁמַע דְּכִי אֲתָא רָבִין אָמַר רַבִּי אֲבוּהּ אָמַר רַבִּי אֶלְעָזָר וְאָמְרִי לָהּ אָמַר רַבִּי יוֹחָנָן אַרְבַּעַת קַבִּין לְכוֹר זֶרַע וַעֲדַיִין תִּבְּעֵי לָךְ לְמַפּוֹלֶת יָד אוֹ לְמַפּוֹלֶת שְׁווֹרִים תֵּיקוּ:
<strong><big>מַתְנִי׳</big></strong> הַמְקַבֵּל שָׂדֶה מֵחֲבֵירוֹ וַאֲכָלָהּ חָגָב אוֹ נִשְׁדְּפָה אִם מַכַּת מְדִינָה הִיא מְנַכֶּה לוֹ מִן חֲכוֹרוֹ אִם אֵינָהּ מַכַּת מְדִינָה אֵין מְנַכֶּה לוֹ מִן חֲכוֹרוֹ רַבִּי יְהוּדָה אוֹמֵר אִם קִיבְּלָהּ הֵימֶנּוּ בְּמָעוֹת בֵּין כָּךְ וּבֵין כָּךְ אֵינוֹ מְנַכֶּה לוֹ מֵחֲכוֹרוֹ:
<strong><big>גְּמָ׳</big></strong> הֵיכִי דָמֵי מַכַּת מְדִינָה אָמַר רַב יְהוּדָה כְּגוֹן דְּאִישְׁתְּדוּף רוּבָּא דְבָאגָא עוּלָּא אָמַר כְּגוֹן שֶׁנִּשְׁתַּדְּפוּ אַרְבַּע שָׂדוֹת מֵאַרְבַּע רוּחוֹתֶיהָ
אָמַר עוּלָּא בָּעוּ בְּמַעְרְבָא נִשְׁדַּף תֶּלֶם אֶחָד עַל פְּנֵי כּוּלָּהּ מַאי נִשְׁתַּיֵּיר תֶּלֶם אֶחָד עַל פְּנֵי כּוּלָּהּ מַהוּ אִפְּסִיקא בְּיָרָא מַאי אַסְפַּסְתָּא
<h2>דף קו.</h2>
מַאי זֶרַע אַחֵר מַאי חִיטֵּי לְגַבֵּי (שְׂעוֹרִים) [שְׂעָרֵי] כְּזֶרַע אַחֵר דָּמֵי אוֹ לָא כָּל הָעוֹלָם כּוּלּוֹ בְּשִׁדָּפוֹן וְשֶׁלּוֹ בְּיֵרָקוֹן אִי נָמֵי כָּל הָעוֹלָם כּוּלּוֹ בְּיֵרָקוֹן וְשֶׁלּוֹ בְּשִׁדָּפוֹן מַאי תֵּיקוּ
אֲמַר לֵיהּ זִרְעַהּ חִיטֵּי וַאֲזַל הוּא וְזַרְעַהּ שְׂעָרֵי וְאִשְׁתְּדוּף רוּבָּא דְבָאגָא וְאִשְׁתְּדוּף נָמֵי הָנָךְ שְׂעָרֵי דִּילֵיהּ מַאי מִי אָמְרִינַן דְּאָמַר לֵיהּ אִילּוּ זְרַעְתַּהּ חִיטֵּי הֲוָה נָמֵי מִשְׁתַּדְפָא אוֹ דִלְמָא מָצֵי אֲמַר לֵיהּ אִילּוּ זְרַעְתַּהּ חִיטֵּי הֲוָה מִקַּיַּים בִּי וְתִגְזַר אֹמֶר וְיָקׇם לָךְ
מִסְתַּבְּרָא דְּאָמַר לֵיהּ אִי זְרַעְתַּהּ חִיטֵּי הֲוָה מִקַּיַּים בִּי וְתִגְזַר אֹמֶר וְיָקׇם לָךְ וְעַל דְּרָכֶיךָ נָגַהּ אוֹר
נִשְׁתַּדְפוּ כׇּל שְׂדוֹתָיו שֶׁל מַחְכִּיר וְאִשְׁתְּדוּף נָמֵי הָא בַּהֲדַיְיהוּ וְלָא אִשְׁתְּדוּף רוּבָּא דְבָאגָא מַאי מִי אָמְרִינַן כֵּיוָן דְּלָא אִשְׁתְּדוּף רוּבָּא דְבָאגָא לָא מְנַכֵּי לֵיהּ אוֹ דִלְמָא כֵּיוָן דְּאִשְׁתְּדוּף כּוּלְּהוּ אַרְעָתֵיהּ מָצֵי אֲמַר לֵיהּ הַאי מִשּׁוּם לַתָּךְ דִּידָךְ הוּא דְּהָא (מִשְׁתַּדְפוּ) [נִשְׁתַּדְפוּ] כָּל שְׂדוֹתֶיךָ
מִסְתַּבְּרָא דְּאָמַר לֵיהּ אִי מִשּׁוּם לַתַּאי דִּידִי הֲוָה מִשְׁתַּיַּיר לִי פּוּרְתָּא כְּדִכְתִיב כִּי נִשְׁאַרְנוּ מְעַט מֵהַרְבֵּה
נִשְׁתַּדְפוּ כׇּל שְׂדוֹתָיו שֶׁל חוֹכֵר וְאִשְׁתְּדוּף רוּבָּא דְבָאגָא וְאִשְׁתְּדוּף נָמֵי הָא בַּהֲדַיְיהוּ מַאי מִי אָמְרִינַן כֵּיוָן דְּאִשְׁתְּדוּף רוּבָּא דְבָאגָא מְנַכֵּי לֵיהּ אוֹ דִלְמָא כֵּיוָן דְּאִשְׁתְּדוּף כּוּלְּהוּ אַרְעָתֵיהּ מָצֵי אֲמַר לֵיהּ מִשּׁוּם לַתָּךְ דִּידָךְ הוּא דְּהָא (מִשְׁתַּדְפוּ) [נִשְׁתַּדְפוּ] כָּל שְׂדוֹתֶיךָ מִסְתַּבְּרָא דְּאָמַר לֵיהּ מִשּׁוּם לַתָּאךְ הוּא
אַמַּאי הָכָא נָמֵי נֵימָא לֵיהּ אִי מִשּׁוּם לַתַּאי דִּידִי הוּא הֲוָה מִשְׁ[תַּ]יַּיר לִי פּוּרְתָּא דַּהֲוָה מִקַּיַּים בִּי כִּי נִשְׁאַרְנוּ מְעַט מֵהַרְבֵּה מִשּׁוּם דַּאֲמַר לֵיהּ אִי הֲוָה חֲזֵית לְאִישְׁתַּיּוֹרֵי לָךְ מִידֵּי הֲוָה מִשְׁתַּיַּיר לָךְ מִדְּנַפְשָׁךְ
מֵיתִיבִי הָיְתָה שְׁנַת שִׁדָּפוֹן וְיֵרָקוֹן אוֹ שְׁבִיעִית אוֹ שֶׁהָיוּ שָׁנִים כִּשְׁנֵי אֵלִיָּהוּ אֵינוֹ עוֹלֶה לוֹ מִן הַמִּנְיָן
קָתָנֵי שִׁדָּפוֹן וְיֵרָקוֹן דּוּמְיָא דְּשָׁנִים כִּשְׁנֵי אֵלִיָּהוּ מָה שְׁנֵי אֵלִיָּהוּ דְּלָא הֲוַי תְּבוּאָה כְּלָל אַף הָכָא נָמֵי דְּלָא הֲוַי תְּבוּאָה כְּלָל אֲבָל דְּאִיכָּא תְּבוּאָה סָלְקָא לֵיהּ וְלָא קָאָמְרִינַן מַכַּת מְדִינָה הִיא
אָמַר רַב נַחְמָן בַּר יִצְחָק שָׁאנֵי הָתָם דְּאָמַר קְרָא בְּמִסְפַּר שְׁנֵי תְבוּאֹת יִמְכׇּר לָךְ שָׁנִים שֶׁיֵּשׁ בָּהֶן תְּבוּאָה בָּעוֹלָם
אֲמַר לֵיהּ רַב אָשֵׁי לְרַב כָּהֲנָא אֶלָּא מֵעַתָּה שְׁבִיעִית תַּעֲלֶה לוֹ מִן הַמִּנְיָן דְּהָא אִיכָּא תְּבוּאָה בְּחוּצָה לָאָרֶץ אֲמַר לֵיהּ שְׁבִיעִית אַפְקַעְתָּא דְמַלְכָּא הִיא
אֲמַר לֵיהּ מָר זוּטְרָא בְּרֵיהּ דְּרַב מָרִי לְרָבִינָא אֶלָּא מֵעַתָּה שְׁבִיעִית לֹא תַּעֲלֶה לוֹ מִן הַגֵּירוּעַ אַלְּמָה תְּנַן נוֹתֵן סֶלַע וּפוּנְדְּיוֹן לְשָׁנָה אֲמַר לֵיהּ שָׁאנֵי הָתָם דְּחַזְיָא לְמִישְׁטַחא בַּהּ פֵּירֵי
אָמַר שְׁמוּאֵל לֹא שָׁנוּ אֶלָּא שֶׁזְּרָעָהּ וְצִמְּחָה וַאֲכָלָהּ חָגָב אֲבָל לֹא זְרָעָהּ כְּלָל לָא דְּאָמַר לֵיהּ אִילּוּ זְרַעְתַּהּ הֲוָה מִקַּיַּים בִּי לֹא יֵבֹשׁוּ בְּעֵת רָעָה וּבִימֵי רְעָבוֹן יִשְׂבָּעוּ
מֵתִיב רַב שֵׁשֶׁת רוֹעֶה שֶׁהָיָה רוֹעֶה וְהִנִּיחַ עֶדְרוֹ וּבָא לָעִיר וּבָא זְאֵב וְטָרַף וּבָא אֲרִי וְדָרַס אֵין אוֹמְרִים אִילּוּ הָיָה שָׁם הָיָה מַצִּיל אֶלָּא אוֹמְדִין אוֹתוֹ אִם יָכוֹל לְהַצִּיל חַיָּיב וְאִם לָאו פָּטוּר וְאַמַּאי נֵימָא לֵיהּ אִי הֲוֵית הָתָם הֲוָה מִקַּיַּים בִּי גַּם אֶת הָאֲרִי גַּם הַדּוֹב הִכָּה עַבְדֶּךָ
מִשּׁוּם דַּאֲמַר לֵיהּ אִי הֲוֵית חֲזֵית לְאִיתְרְחוֹשֵׁי לָךְ נִיסָּא הֲוָה (אִיתְרְחִישׁ) [מִיתְרְחִישׁ] לָךְ נִיסָּא כְּרַבִּי חֲנִינָא בֶּן דּוֹסָא דְּמֵתְיָין עִיזֵּי דּוּבֵּי בְּקַרְנַיְיהוּ וְנֵימָא לֵיהּ נְהִי דִּלְנִיסָּא רַבָּה לָא הֲוָה חֲזֵינָא לְנִיסָּא זוּטָא
<h2>דף קו:</h2>
חֲזֵינָא קַשְׁיָא
תָּנֵי חֲדָא פַּעַם רִאשׁוֹנָה וּשְׁנִיָּה זוֹרְעָהּ וּשְׁלִישִׁית אֵינוֹ זוֹרְעָהּ וְתַנְיָא אִידַּךְ שְׁלִישִׁית זוֹרְעָהּ רְבִיעִית אֵינוֹ זוֹרְעָהּ לָא קַשְׁיָא הָא כְּרַבִּי הָא כְּרַבָּן שִׁמְעוֹן בֶּן גַּמְלִיאֵל
הָא כְּרַבִּי דְּאָמַר בִּתְרֵי זִימְנֵי הָוְיָ[א] חֲזָקָה הָא כְּרַבָּן שִׁמְעוֹן בֶּן גַּמְלִיאֵל דְּאָמַר בִּתְלָת זִימְנֵי הָוְיָ[א] חֲזָקָה
אָמַר רֵישׁ לָקִישׁ לֹא שָׁנוּ אֶלָּא שֶׁזְּרָעָהּ וְצִמְּחָה וַאֲכָלָהּ חָגָב אֲבָל זְרָעָהּ וְלֹא צִמְּחָה מָצֵי אֲמַר לֵיהּ בַּעַל הַקַּרְקַע כׇּל יְמֵי זֶרַע זְרַעא לַהּ וֶאֱזִיל וְעַד אֵימַת אָמַר רַב פָּפָּא עַד דְּאָתוּ אֲרִיסֵי מִדַּבְרָא וְקָיְימָא כִּימָה אַרֵישַׁיְיהוּ
מֵיתִיבִי רַבָּן שִׁמְעוֹן בֶּן גַּמְלִיאֵל מִשּׁוּם רַבִּי מֵאִיר אוֹמֵר וְכֵן הָיָה רַבִּי שִׁמְעוֹן בֶּן מְנַסְיָא אוֹמֵר כִּדְבָרָיו חֲצִי תִשְׁרֵי מְרַחְשְׁוָן וַחֲצִי כִסְלֵיו זֶרַע
חֲצִי כִסְלֵיו טֵבֵת וַחֲצִי שְׁבָט חוֹרֶף חֲצִי שְׁבָט אֲדָר וַחֲצִי נִיסָן קוֹר חֲצִי נִיסָן אִיָּיר וַחֲצִי סִיוָן קָצִיר חֲצִי סִיוָן תַּמּוּז וַחֲצִי אָב קַיִץ חֲצִי אָב אֱלוּל וַחֲצִי תִּשְׁרֵי חוֹם
רַבִּי יְהוּדָה מוֹנֶה מִתִּשְׁרִי רַבִּי שִׁמְעוֹן מוֹנֶה מִמְּרַחְשְׁוָן
מַאן מֵיקֵל בְּכוּלְּהוּ רַבִּי שִׁמְעוֹן וְכוּלֵּי הַאי לָא קָאָמַר לָא קַשְׁיָא הָא דְּקַבְּלַהּ מִינֵּיהּ בְּחָרְפֵי הָא דְּקַבְּלֵהּ מִינֵּיהּ בְּאַפְלֵי:
רַבִּי יְהוּדָה אוֹמֵר אִם קִבְּלָה מִמֶּנּוּ בְּמָעוֹת: הָהוּא גַּבְרָא דְּקַבֵּיל אַרְעָא לְמִיזְרַעה בַּהּו תּוּמֵי אַגּוּדָּא דִּנְהַר מַלְכָּא סָבָא בְּזוּזֵי אִיסְתְּכַר נְהַר מַלְכָּא סָבָא אֲתָא לְקַמֵּיהּ דְּרָבָא אֲמַר לֵיהּ נְהַר מַלְכָּא סָבָא לָא עֲבִיד דְּמִיסְתְּכַר מַכַּת מְדִינָה הִיא זִיל נַכֵּי לֵיהּ
אֲמַרוּ לֵיהּ רַבָּנַן לְרָבָא הָא אֲנַן תְּנַן רַבִּי יְהוּדָה אוֹמֵר אִם קִבְּלָה הֵימֶנּוּ בְּמָעוֹת בֵּין כָּךְ וּבֵין כָּךְ אֵינוֹ מְנַכָּה לוֹ מִן חֲכוֹרוֹ אֲמַר לְהוּ לֵית דְּחָשׁ לַהּ לִדְרַבִּי יְהוּדָה:
<strong><big>מַתְנִי׳</big></strong> הַמְקַבֵּל שָׂדֶה מֵחֲבֵירוֹ בַּעֲשָׂרָה כּוֹר חִטִּים לְשָׁנָה וְלָקְתָה נוֹתֵן לוֹ מִתּוֹכָהּ הָיוּ חִטֶּיהָ יָפוֹת לֹא יֹאמַר לוֹ הֲרֵינִי לוֹקֵחַ מִן הַשּׁוּק אֶלָּא נוֹתֵן לוֹ מִתּוֹכָהּ:
<strong><big>גּמ׳</big></strong> הָהוּא גַּבְרָא דְּקַבֵּיל אַרְעָא לְאַסְפַּסְתָּא בְּכוֹרֵי דִשְׂעָרֵי עֲבַדָא אַסְפַּסְתָּא וְחַרְשַׁהּ וְזַרְעַהּ שְׂעָרֵי וּלְקוֹ הָנֵי שְׂעָרֵי שַׁלְחַהּ רַב חֲבִיבָא מִסּוּרָא דִפְרָת לְקַמֵּיהּ דְּרָבִינָא כִּי הַאי גַּוְנָא מַאי כִּי לָקְתָה נוֹתֵן לוֹ מִתּוֹכָהּ דָּמֵי אוֹ לָא
אֲמַר לֵיהּ מִי דָּמֵי הָתָם לָא עֲבַדָא אַרְעָא שְׁלִיחוּתָא דְּמָרַהּ הָכָא עֲבַדָא אַרְעָא שְׁלִיחוּתָא דְּמָרַהּ
הָהוּא גַּבְרָא דְּקַבֵּל פַּרְדֵּס מֵחַבְרֵיהּ בַּעֲשַׂר דַּנֵּי חַמְרָא תְּקֵיף הָהוּא חַמְרָא סְבַר רַב כָּהֲנָא לְמֵימַר הַיְינוּ מַתְנִיתִין לָקְתָה נוֹתֵן לוֹ מִתּוֹכָהּ אָמַר לֵיהּ רַב אָשֵׁי מִי דָּמֵי הָתָם לָא עֲבַדָא אַרְעָא שְׁלִיחוּתָא הָכָא עֲבַדָא אַרְעָא שְׁלִיחוּתָא
וּמוֹדֶה רַב אָשֵׁי בְּעִינְּבֵי דִּכְדוּם וּבְשָׂדֶה שֶׁלָּקְתָה בָּעוֹמָרֶיהָ:
<strong><big>מַתְנִי׳</big></strong> הַמְקַבֵּל שָׂדֶה מֵחֲבֵירוֹ לְזׇרְעָהּ שְׂעוֹרִים לֹא יִזְרָעֶנָּה חִטִּים חִטִּים יִזְרָעֶנָּה שְׂעוֹרִים רַבָּן שִׁמְעוֹן בֶּן גַּמְלִיאֵל אוֹסֵר תְּבוּאָה לֹא יִזְרָעֶנָּה קִטְנִית קִטְנִית יִזְרָעֶנָּה תְּבוּאָה וְרַבָּן שִׁמְעוֹן בֶּן גַּמְלִיאֵל אוֹסֵר:
<strong><big>גְּמָ׳</big></strong> אָמַר רַב חִסְדָּא מַאי טַעְמָא דְּרַבָּן שִׁמְעוֹן בֶּן גַּמְלִיאֵל דִּכְתִיב שְׁאֵרִית יִשְׂרָאֵל לֹא יַעֲשׂוּ עַוְלָה וְלֹא יְדַבְּרוּ כָזָב וְלֹא יִמָּצֵא בְּפִיהֶם לְשׁוֹן תַּרְמִית
מֵיתִיבִי מִגְבַּת פּוּרִים לְפוּרִים וְאֵין מְדַקְדְּקִין בַּדָּבָר וְאֵין הֶעָנִי רַשַּׁאי לִיקַּח מֵהֶן רְצוּעָה לְסַנְדָּלוֹ אֶלָּא אִם כֵּן הִתְנָה בְּמַעֲמַד אַנְשֵׁי הָעִיר דִּבְרֵי רַבִּי יַעֲקֹב שֶׁאָמַר מִשּׁוּם רַבִּי מֵאִיר רַבָּן שִׁמְעוֹן בֶּן גַּמְלִיאֵל
<h2>דף קז.</h2>
מֵיקֵל
אָמַר אַבָּיֵי טַעְמָא דְּרַבָּן שִׁמְעוֹן כִּדְמָר דְּאָמַר מָר הַאי מַאן דְּנִיחָא לֵיהּ דְּתִתְבַּיַּר אַרְעֵיהּ לִיזְרְעַהּ שַׁתָּא חִטֵּי וְשַׁתָּא שְׂעָרֵי שַׁתָּא שְׁתִי וְשַׁתָּא עֵרֶב
וְלָא אֲמַרַן אֶלָּא דְּלָא כָּרֵיב וְתָנֵי אֲבָל כָּרֵיב וְתָנֵי לֵית לַן בַּהּ:
תְּבוּאָה לֹא יִזְרָעֶנָּה קִטְנִית [וְכוּ׳]: מַתְנֵי לֵיהּ רַב יְהוּדָה לְרָבִין תְּבוּאָה יִזְרָעֶנָּה קִטְנִית אֲמַר לֵיהּ וְהָא אֲנַן תְּנַן תְּבוּאָה לֹא יִזְרָעֶנָּה קִטְנִית אֲמַר לֵיהּ לָא קַשְׁיָא הָא לַן וְהָא לְהוּ
אֲמַר לֵיהּ רַב יְהוּדָה לְרָבִין בַּר רַב נַחְמָן רָבִין אֲחִי הָנֵי תַּחְלֵי דְּבֵי כִתָּנָא אֵין בָּהֶן מִשּׁוּם גָּזֵל עוֹמְדוֹת עַל גְּבוּלִין יֵשׁ בָּהֶן מִשּׁוּם גָּזֵל
וְאִם הוּקְשׁוּ לְזֶרַע אֲפִילּוּ דְּבֵי כִתָּנָא נָמֵי יֵשׁ בָּהֶם מִשּׁוּם גָּזֵל מַאי טַעְמָא מַאי דְּאַפְסֵיד אַפְסֵיד
אֲמַר לֵיהּ רַב יְהוּדָה לְרָבִין בַּר רַב נַחְמָן רָבִין אַחִי הָנֵי דִּילִי דִּילָךְ וְדִילָךְ דִּילִי נְהוּג בְּנֵי מִצְרָא אִילָן הַנּוֹטֶה לְכָאן לְכָאן וְהַנּוֹטֶה לְכָאן לְכָאן
דְּאִיתְּמַר אִילָן הָעוֹמֵד עַל הַמֶּיצֶר אָמַר רַב הַנּוֹטֶה לְכָאן לְכָאן וְהַנּוֹטֶה לְכָאן לְכָאן וּשְׁמוּאֵל אָמַר חוֹלְקִין
מֵיתִיבִי אִילָן הָעוֹמֵד עַל הַמֶּיצֶר יַחְלוֹקוּ תְּיוּבְתָּא דְּרַב תַּרְגְּמָא שְׁמוּאֵל אַלִּיבָּא דְּרַב בִּמְמַלֵּא כָּל הַמֶּיצֶר כּוּלּוֹ
אִי הָכִי מַאי לְמֵימְרָא לָא צְרִיכָא דִּתְלֵי טוּנֵיהּ לְחַד גִּיסָא וְאַכַּתִּי מַאי לְמֵימְרָא מַהוּ דְּתֵימָא דְּאָמַר לֵיהּ פְּלוֹג הָכִי קָא מַשְׁמַע לַן דְּאָמַר לֵיהּ מַאי חָזֵית דְּפָלְגַתְּ הָכִי פְּלוֹג הָכִי
אֲמַר לֵיהּ רַב יְהוּדָה לְרָבִין בַּר רַב נַחְמָן רָבִין אֲחִי לָא תִּזְבֹּין אַרְעָא דִּסְמִיכָא לְמָתָא דְּאָמַר רַבִּי אֲבָהוּ אָמַר רַב הוּנָא אָמַר רַב אָסוּר לוֹ לְאָדָם שֶׁיַּעֲמוֹד עַל שְׂדֵה חֲבֵירוֹ בְּשָׁעָה שֶׁעוֹמֶדֶת בְּקָמוֹתֶיהָ
אִינִי וְהָא אַשְׁכְּחִינְהוּ רַבִּי אַבָּא לְתַלְמִידֵיהּ דְּרַב אֲמַר לְהוּ מַאי אָמַר רַב בְּהָנֵי קְרָאֵי בָּרוּךְ אַתָּה בָּעִיר וּבָרוּךְ אַתָּה בַּשָּׂדֶה בָּרוּךְ אַתָּה בְּבֹאֶךָ וּבָרוּךְ אַתָּה בְּצֵאתֶךָ
וַאֲמַרוּ לֵיהּ הָכִי אָמַר רַב בָּרוּךְ אַתָּה בָּעִיר שֶׁיְּהֵא בֵּיתְךָ סָמוּךְ לְבֵית הַכְּנֶסֶת בָּרוּךְ אַתָּה בַּשָּׂדֶה שֶׁיְּהוּ נְכָסֶיךָ קְרוֹבִים לָעִיר בָּרוּךְ אַתָּה בְּבֹאֶךָ שֶׁלֹּא תִּמְצָא אִשְׁתְּךָ סְפֵק נִדָּה בִּשְׁעַת בִּיאָתְךָ מִן הַדֶּרֶךְ בָּרוּךְ אַתָּה בְּצֵאתֶךָ שֶׁיְּהוּ צֶאֱצָאֵי מֵעֶיךָ כְּמוֹתְךָ
וַאֲמַר לְהוּ רַבִּי יוֹחָנָן לָא אָמַר הָכִי אֶלָּא בָּרוּךְ אַתָּה בָּעִיר שֶׁיְּהֵא בֵּית הַכִּסֵּא סָמוּךְ לְשׁוּלְחָנְךָ אֲבָל בֵּית הַכְּנֶסֶת לָא וְרַבִּי יוֹחָנָן לְטַעְמֵיהּ דְּאָמַר שְׂכַר פְּסִיעוֹת יֵשׁ
בָּרוּךְ אַתָּה בַּשָּׂדֶה שֶׁיְּהוּ נְכָסֶיךָ מְשׁוּלָּשִׁין שְׁלִישׁ בִּתְבוּאָה שְׁלִישׁ בְּזֵיתִים וּשְׁלִישׁ בִּגְפָנִים בָּרוּךְ אַתָּה בְּבֹאֶךָ וּבָרוּךְ אַתָּה בְּצֵאתֶךָ שֶׁתְּהֵא יְצִיאָתְךָ מִן הָעוֹלָם כְּבִיאָתְךָ לְעוֹלָם מָה בִּיאָתְךָ לְעוֹלָם בְּלֹא חֵטְא אַף יְצִיאָתְךָ מִן הָעוֹלָם בְּלֹא חֵטְא
<h2>דף קז:</h2>
לָא קַשְׁיָא הָא דִּמְהַדַּר לֵיהּ שׁוּרָא וְרִתְקָא הָא דְּלָא מְהַדַּר לֵיהּ שׁוּרָא וְרִתְקָא
וְהֵסִיר ה׳ מִמְּךָ כׇּל חֹלִי אָמַר רַב זוֹ [הָ]עַיִן רַב לְטַעְמֵיהּ דְּרַב סָלֵיק לְבֵי קִבְרֵי עֲבַד מַאי דַּעֲבַד אֲמַר תִּשְׁעִין וְתִשְׁעָה בְּעַיִן רָעָה וְאֶחָד בְּדֶרֶךְ אֶרֶץ
וּשְׁמוּאֵל אָמַר זֶה הָרוּחַ שְׁמוּאֵל לְטַעְמֵיהּ דְּאָמַר שְׁמוּאֵל הַכֹּל בָּרוּחַ וְלִשְׁמוּאֵל הָא אִיכָּא הֲרוּגֵי מַלְכוּת הָנָךְ נָמֵי אִי לָאו זִיקָא עָבְדִי לְהוּ סַמָּא וְחָיֵי
רַבִּי חֲנִינָא אָמַר זוֹ צִינָּה דְּאָמַר רַבִּי חֲנִינָא הַכֹּל בִּידֵי שָׁמַיִם חוּץ מִצִּנִּים פַּחִים שֶׁנֶּאֱמַר צִנִּים פַּחִים בְּדֶרֶךְ עִקֵּשׁ שׁוֹמֵר נַפְשׁוֹ יִרְחַק מֵהֶם
רַבִּי יוֹסֵי בַּר חֲנִינָא אָמַר זוֹ צוֹאָה דְּאָמַר מָר צוֹאַת הַחוֹטֶם וְצוֹאַת הָאוֹזֶן רוּבָּן קָשֶׁה וּמִיעוּטָן יָפֶה
רַבִּי אֶלְעָזָר אָמַר זוֹ מָרָה תַּנְיָא נָמֵי הָכִי מַחֲלָה זוֹ מָרָה וְלָמָּה נִקְרָא שְׁמָהּ מַחֲלָה שֶׁהִיא מַחֲלָה כׇּל גּוּפוֹ שֶׁל אָדָם דָּבָר אַחֵר מַחֲלָה שֶׁשְּׁמוֹנִים וּשְׁלֹשָׁה חֳלָאִים תְּלוּיִן בַּמָּרָה וְכוּלָּן פַּת שַׁחֲרִית בְּמֶלַח וְקִיתוֹן שֶׁל מַיִם מְבַטַּלְתָּן
תָּנוּ רַבָּנַן שְׁלֹשָׁה עָשָׂר דְּבָרִים נֶאֶמְרוּ בְּפַת שַׁחֲרִית מַצֶּלֶת מִן הַחַמָּה וּמִן הַצִּנָּה וּמִן הַזִּיקִין וּמִן הַמַּזִּיקִין וּמַחְכִּימַת פֶּתִי וְזוֹכֶה בַּדִּין לִלְמוֹד תּוֹרָה וּלְלַמֵּד וּדְבָרָיו נִשְׁמָעִין וְתַלְמוּדוֹ מִתְקַיֵּים בְּיָדוֹ
וְאֵין בְּשָׂרוֹ מַעֲלֶה הֶבֶל וְנִזְקָק לְאִשְׁתּוֹ וְאֵינוֹ מִתְאַוֶּה לְאִשָּׁה אַחֶרֶת וְהוֹרֶגֶת כִּינָּה שֶׁבִּבְנֵי מֵעַיִם וְיֵשׁ אוֹמְרִים אַף מוֹצִיאָ[ה] אֶת הַקִּנְאָה וּמַכְנֶיסֶ[ת] אֶת הָאַהֲבָה
אֲמַר לֵיהּ רַבָּה לְרָבָא בַּר מָרִי מְנָא הָא מִילְּתָא דְאָמְרִי אִינָשֵׁי שִׁיתִּין רָהֹיטֵי רְהוּט וְלָא מְטוֹ לְגַבְרָא דְּמִצַּפְרָא כְּרַךְ וַאֲמַרוּ רַבָּנַן הַשְׁכֵּם וֶאֱכוֹל בְּקַיִץ מִפְּנֵי הַחַמָּה וּבַחוֹרֶף מִפְּנֵי הַצִּינָּה
אֲמַר לֵיהּ דִּכְתִיב לֹא יִרְעָבוּ וְלֹא יִצְמָאוּ וְלֹא יַכֵּם שָׁרָב וָשָׁמֶשׁ לֹא יַכֵּם שָׁרָב וָשָׁמֶשׁ כֵּיוָן דְּלָא יִרְעָבוּ וְלֹא יִצְמָאוּ
אֲמַר לֵיהּ אַתְּ אָמְרַתְּ לִי מֵהָתָם וַאֲנָא אָמֵינָא לָךְ מֵהָכָא וַעֲבַדְתֶּם אֵת ה׳ אֱלֹהֵיכֶם וּבֵרַךְ אֶת לַחְמְךָ וְאֶת מֵימֶיךָ וַעֲבַדְתֶּם אֵת ה׳ אֱלֹהֵיכֶם זוֹ קְרִיאַת שְׁמַע וּתְפִלָּה וּבֵרַךְ אֶת לַחְמְךָ וְאֶת מֵימֶיךָ זוֹ פַּת בַּמֶּלַח וְקִיתוֹן שֶׁל מַיִם מִכָּאן וְאֵילָךְ וַהֲסִרֹתִי מַחֲלָה מִקִּרְבֶּךָ
אֲמַר לֵיהּ רַב יְהוּדָה לְרַב אַדָּא מָשׁוֹחָאָה לָא תְּזַלְזֵל בְּמִשְׁחֲתָא דְּכֹל פּוּרְתָּא וּפוּרְתָּא חֲזִי לְכוּרְכְּמָא רִישְׁקָא אֲמַר לֵיהּ רַב יְהוּדָה לְרַב אַדָּא מָשׁוֹחָאָה אַרְבַּע אַמּוֹת דְּאַנִּיגְרָא זַלְזֵל בְּהוּ דְּאַנַּהֲרָא לָא תִּמְשְׁחִנְהוּ כְּלָל
רַב יְהוּדָה לְטַעְמֵיהּ דְּאָמַר רַב יְהוּדָה אַרְבַּע אַמּוֹת דְּאַנִּיגְרָא לִבְנֵי אנִיגְרָא דְּאַנַּהֲרָא דְּכוּלֵּי עָלְמָא
מַכְרִיז רַבִּי אַמֵּי מְלֵא כַּתְפֵי נַגָּדֵי בִּתְרֵי עֶבְרֵי נַהֲרָא קוּצוּ רַב נָתָן בַּר הוֹשַׁעְיָא קַץ שִׁיתְּסַר אַמְּתָא אֲתוֹ עֲלֵיהּ בְּנֵי מַשְׁרוֹנְיָא דַּפְנוּהּ הוּא סָבַר כִּרְשׁוּת הָרַבִּים וְלָא הִיא הָתָם בָּעֵינַן כּוּלֵּי הַאי הָכָא מִשּׁוּם אַמְתּוֹחֵי (אַשְׁלֵיהֶן) [אַשְׁלַיְהוּ] הוּא כִּמְלֵא כַּתְפֵי נַגָּדֵי סַגִּי
רַבָּה בַּר רַב הוּנָא הֲוָה לֵיהּ הָהוּא אִבָּא אַגּוּדָּא דְנַהֲרָא אֲמַרוּ לֵיהּ נִיקּוֹץ מָר אֲמַר לְהוּ קוּצוּ עִילָּאֵי וְתַתָּאֵי וַהֲדַר נִיקּוֹץ אֲנָא הֵיכִי עָבֵיד הָכִי וְהָכְתִיב הִתְקוֹשְׁשׁוּ וָקוֹשּׁוּ וְאָמַר רֵישׁ לָקִישׁ קְשׁוֹט עַצְמְךָ וְאַחַר כָּךְ קְשׁוֹט אֲחֵרִים
הָתָם אִבָּא דְּבֵי פַרְזַק רוּפִילָא הֲוָה וְאָמַר אִי קָיְיצוּ קָיֵיצְנָא וְאִי לָא קָיְיצוּ אַמַּאי אִיקּוֹץ דְּאִי מִמַּתְחִי לְהוּ אַשְׁלַיְיהוּ מִסְתַּגִּי לְהוּ
<h2>דף קח.</h2>
וְאִי לָא לָא מִיסְתַּגֵּי לְהוּ
רַבָּה בַּר רַב נַחְמָן הֲוָה קָא אָזֵיל בְּאַרְבָּא חֲזָא הָהוּא אִבָּא דְּקָאֵי אַגּוּדָּא דְנַהְרָא אֲמַר לְהוּ דְּמַאן אֲמַרוּ לֵיהּ דְּרַבָּה בַּר רַב הוּנָא אָמַר וְיַד הַשָּׂרִים וְהַסְּגָנִים הָיְתָה בַּמַּעַל הַזֶּה רִאשׁוֹנָה אֲמַר לְהוּ קוּצוּ קַצּוּ
אֲתָא רַבָּה בַּר רַב הוּנָא אַשְׁכְּחֵיהּ דְּקַיִיץ אֲמַר מַאן קַצְיֵיהּ תִּקּוֹץ עַנְפֵיהּ אָמְרִי כּוּלְּהוּ שְׁנֵי דְּרַבָּה בַּר רַב הוּנָא לָא אִקַּיַּים לֵיהּ זַרְעָא לְרַבָּה בַּר רַב נַחְמָן
אָמַר רַב יְהוּדָה הַכֹּל לְאִיגְלֵי גַפָּא וַאֲפִילּוּ מִיַּתְמֵי אֲבָל רַבָּנַן לָא מַאי טַעְמָא רַבָּנַן לָא צְרִיכִי נְטִירוּתָא לְכַרְיָא דְפַתְיָא וַאֲפִילּוּ מֵרַבָּנַן
וְלָא אֲמַרַן אֶלָּא דְּלָא נָפְקִי בְּכָלוֹזָא אֲבָל לְכָלוֹזָא לָא דְּרַבָּנַן לָאו בְּנֵי מִיפַּק בְּכָלוֹזָא נִינְהוּ
אָמַר רַב יְהוּדָה לְכַרְיָא דְנַהְרָא תַּתָּאֵי מְסַיְּיעִי עִילָּאֵי עִילָּאֵי לָא מְסַיְּיעִי תַּתָּאֵי וְחִילּוּפָא בְּמַיָּא דְמִיטְרָא
תַּנְיָא נָמֵי הָכִי חָמֵשׁ גַּנּוֹת הַמִּסְתַּפְּקוֹת מַיִם מִמַּעְיָן אֶחָד וְנִתְקַלְקֵל הַמַּעְיָין כּוּלָּם מְתַקְּנוֹת עִם הָעֶלְיוֹנָה נִמְצֵאת הַתַּחְתּוֹנָה מְתַקֶּנֶת עִם כּוּלָּן וּמְתַקֶּנֶת לְעַצְמָהּ וְכֵן חָמֵשׁ חֲצֵרוֹת שֶׁהָיוּ מְקַלְּחוֹת מַיִם לְבִיב אֶחָד וְנִתְקַלְקֵל הַבִּיב כּוּלָּן מְתַקְּנוֹת עִם הַתַּחְתּוֹנָה נִמְצֵאת הָעֶלְיוֹנָה מְתַקֶּנֶת עִם כּוּלָּן וּמְתַקֶּנֶת לְעַצְמָהּ
אָמַר שְׁמוּאֵל הַאי מַאן דְּאַחְזֵיק בְּרַקְתָּא דְנַהְרָא חֲצִיפָא הָוֵי סַלּוֹקֵי לָא מְסַלְּקִינַן לֵיהּ וְהָאִידָּנָא דְּקָא כָּתְבִי פָּרְסָאֵי קְנֵי לָךְ עַד מְלֵי צַוְּארֵי סוּסְיָא מַיָּא סַלּוֹקֵי נָמֵי מְסַלְּקִינַן לֵיהּ
אָמַר רַב יְהוּדָה אָמַר רַב הַאי מַאן דְּאַחְזֵיק בֵּינֵי אַחֵי וּבֵינֵי שׁוּתָּפֵי חֲצִיפָא הָוֵי סַלּוֹקֵי לָא מְסַלְּקִינַן לֵיהּ וְרַב נַחְמָן אָמַר נָמֵי מְסַלְּקִינַן וְאִי מִשּׁוּם דִּינָא דְּבַר מִצְרָא לָא מְסַלְּקִינַן לֵיהּ
נְהַרְדָּעֵי אָמְרִי אֲפִילּוּ מִשּׁוּם דִּינָא דְּבַר מִצְרָא מְסַלְּקִינַן לֵיהּ מִשּׁוּם שֶׁנֶּאֱמַר וְעָשִׂיתָ הַיָּשָׁר וְהַטּוֹב בְּעֵינֵי ה׳
אֲתָא אִימְּלִיךְ בֵּיהּ אֲמַר לֵיהּ אֵיזִיל אֶיזְבּוֹן וַאֲמַר לֵיהּ זִיל זְבוֹן צְרִיךְ לְמִיקְנֵא מִינֵּיהּ אוֹ לָא רָבִינָא אָמַר לָא צְרִיךְ לְמִיקְנֵא מִינֵּיהּ נְהַרְדָּעֵי אָמְרִי צְרִיךְ לְמִיקְנֵא מִינֵּיהּ וְהִלְכְתָא צְרִיךְ לְמִיקְנֵא מִינֵּיהּ
הַשְׁתָּא דְּאָמְרַתְּ צְרִיךְ לְמִיקְנֵא מִינֵּיהּ אִי לָא קְנוֹ מִינֵּיהּ אִיַּיקּוּר וְזוּל בִּרְשׁוּתֵיהּ
זְבַן בִּמְאָה וְשָׁוֵי מָאתַן (חָזֵינָא) [חָזֵינַן] אִי לְכוּלֵּי עָלְמָא קָא מוֹזֵילא וּמְזַבֵּין יָהֵיב לֵיהּ מְאָה וְשָׁקֵיל לֵיהּ וְאִי לָא יָהֵיב לֵיהּ מָאתַן וְשָׁקֵיל לֵיהּ
זְבַן בְּמָאתַן וְשָׁוְיָא מְאָה סְבוּר מִינָּה מָצֵי אָמַר לֵיהּ לְתַקּוֹנֵי שַׁדַּרְתָּיךָ וְלָא לְעַוּוֹתֵי אֲמַר לֵיהּ מָר קַשִּׁישָׁא בְּרֵיהּ דְּרַב חִסְדָּא לְרַב אָשֵׁי הָכִי אָמְרִי נְהַרְדָּעֵי מִשּׁוּם דְּרַב נַחְמָן אֵין אוֹנָאָה לְקַרְקָעוֹת
זַבֵּין לֵיהּ גְּרִיוָא דְּאַרְעָא בְּמִיצְעָא נִכְסֵיהּ חָזֵינַן אִי עִידִּית הִיא אִי זִיבּוּרִית הִיא זְבִינֵיהּ זְבִינֵי
<h2>דף קח:</h2>
וְאִי לָא אִיעָרוֹמֵי קָא מַעֲרֵים
מַתָּנָה לֵית בָּהּ מִשּׁוּם דִּינָא דְּבַר מִצְרָא אָמַר אַמֵּימָר אִי כְּתַב לֵיהּ אַחְרָיוּת אִית בָּהּ מִשּׁוּם דִּינָא דְּבַר מִצְרָא
מָכַר כׇּל נְכָסָיו לְאֶחָד לֵית בַּהּ מִשּׁוּם דִּינָא דְּבַר מִצְרָא לִבְעָלִים הָרִאשׁוֹנִים לֵית בַּהּ מִשּׁוּם דִּינָא דְּבַר מִצְרָא זְבַן מִגּוֹי וְזַבֵּין לְגוֹי לֵית בַּהּ מִשּׁוּם דִּינָא דְּבַר מִצְרָא
זְבַן מִגּוֹי דַּאֲמַר לֵיהּ אֲרִי אַבְרַחִי לָךְ מִמִּצְרָךְ זַבֵּין לְגוֹי גּוֹי וַדַּאי לָאו בַּר וְעָשִׂיתָ הַיָּשָׁר וְהַטּוֹב הוּא שַׁמּוֹתֵי וַדַּאי מְשַׁמְּתִינַן לֵיהּ עַד דִּמְקַבֵּל עֲלֵיהּ כֹּל אוּנְסֵי דְּאָתֵי לֵיהּ מֵחֲמָתֵיהּ
מַשְׁכַּנְתָּא לֵית בַּהּ מִשּׁוּם דִּינָא דְּבַר מִצְרָא דְּאָמַר רַב אָשֵׁי אֲמַרוּ לִי סָבֵי דְּמָתָא מַחְסֵיָא מַאי מַשְׁכַּנְתָּא דִּשְׁכוּנָה גַּבֵּיהּ מַאי נָפְקָא מִינַּהּ לְדִינָא דְּבַר מִצְרָא
לִמְכּוֹר בְּרָחוֹק וְלִגְאוֹל בְּקָרוֹב בְּרַע וְלִגְאוֹל בְּיָפֶה לֵית בַּהּ מִשּׁוּם דִּינָא דְּבַר מִצְרָא
לִכְרָגָא וְלִמְזוֹנֵי וְלִקְבוּרָה לֵית בַּהּ מִשּׁוּם דִּינָא דְּבַר מִצְרָא דְּאָמְרִי נְהַרְדְּעָאֵי לִכְרָגָא לִמְזוֹנֵי וְלִקְבוּרָה מְזַבְּנִינַן בְּלָא אַכְרַזְתָּא לְאִשָּׁה וּלְיַתְמֵי וּלְשׁוּתָּפֵי לֵית בַּהּ מִשּׁוּם דִּינָא דְּבַר מִצְרָא
שְׁכֵינֵי הָעִיר וּשְׁכֵינֵי שָׂדֶה שְׁכֵינֵי הָעִיר קוֹדְמִין
שָׁכֵן וְתַלְמִיד חָכָם תַּלְמִיד חָכָם קוֹדֵם קָרוֹב וְתַלְמִיד חָכָם תַּלְמִיד חָכָם קוֹדֵם אִיבַּעְיָא לְהוּ שָׁכֵן וְקָרוֹב מַאי תָּא שְׁמַע טוֹב שָׁכֵן קָרוֹב מֵאָח רָחוֹק
הָנֵי זוּזֵי טָבֵי וְהָנֵי זוּזֵי תְּקוּלֵי לֵית בֵּיהּ מִשּׁוּם דִּינָא דְּבַר מִצְרָא הָנֵי צַיְירִי וְהָנֵי שְׁרוּ לֵית בֵּיהּ מִשּׁוּם דִּינָא דְּבַר מִצְרָא
אָמַר אֵיזִיל וְאֶטְרַח וְאַיְיתֵי זוּזֵי לָא נָטְרִינַן לֵיהּ אָמַר אֵיזִיל אַיְיתֵי זוּזֵי חָזֵינַן אִי גַּבְרָא דַּאֲמִיד הוּא דְּאָזֵיל וּמַיְיתֵי זוּזֵי נָטְרִינַן לֵיהּ וְאִי לָא לָא נָטְרִינַן לֵיהּ
אַרְעָא דְּחַד וּבָתֵּי דְּחַד מָרֵי אַרְעָא מְעַכֵּב אַמָּרֵי בָּתֵּי מָרֵי בָּתֵּי לָא מְעַכֵּב אַמָּרֵי דְּאַרְעָא אַרְעָא דְּחַד וְדִיקְלֵי דְּחַד מָרֵי דְּאַרְעָא מָצֵי מְעַכֵּב אַמָּרֵי דִּקְלֵי מָרֵי דִּיקְלֵי לָא מָצֵי מְעַכֵּב אַמָּרֵי דְּאַרְעָא
אַרְעָא לְבָתֵּי וְאַרְעָא לְזַרְעָא יִשּׁוּב עֲדִיף וְלֵית בַּהּ מִשּׁוּם דִּינָא דְּבַר מִצְרָא
אַפְסֵיק מְשׁוּנִּיתָא אוֹ רִיכְבָּא דְּדִיקְלָא (חָזֵינָא) [חָזֵינַן] אִם יָכוֹל לְהַכְנִיס בָּהּ אֲפִילּוּ תֶּלֶם אֶחָד אִית בַּהּ מִשּׁוּם דִּינָא דְּבַר מִצְרָא וְאִי לָא לֵית בַּהּ מִשּׁוּם דִּינָא דְּבַר מִצְרָא
הָנֵי אַרְבָּעָה בְּנֵי מִצְרָנֵי דְּקָדֵים חַד מִינַּיְיהוּ וְזָבֵין זְבִינֵיהּ זְבִינֵי וְאִי כּוּלְּהוּ אָתוּ בַּהֲדֵי הֲדָדֵי פָּלְגוּ לַהּ בְּקַרְנְזִיל:
<h2>דף קט.</h2>
<strong><big>מַתְנִי׳</big></strong> הַמְקַבֵּל שָׂדֶה מֵחֲבֵירוֹ לְשָׁנִים מוּעָטוֹת לֹא יִזְרָעֶנָּה פִּשְׁתָּן וְאֵין לוֹ בְּקוֹרוֹת שִׁקְמָה קִיבְּלָהּ הֵימֶנּוּ לְשֶׁבַע שָׁנִים שָׁנָה רִאשׁוֹנָה יִזְרָעֶנָּה פִּשְׁתָּן וְיֵשׁ לוֹ בְּקוֹרוֹת שִׁקְמָה:
<strong><big>גְּמָ׳</big></strong> אָמַר אַבָּיֵי בְּקוֹרוֹת שִׁקְמָה אֵין לוֹ בִּשְׁבַח שִׁקְמָה יֵשׁ לוֹ וְרָבָא אָמַר אֲפִילּוּ בִּשְׁבַח שִׁקְמָה נָמֵי אֵין לוֹ
מֵיתִיבִי הַמְקַבֵּל שָׂדֶה מֵחֲבֵירוֹ וְהִגִּיעַ זְמַנּוֹ לָצֵאת שָׁמִין לוֹ מַאי לָאו שָׁמִין לוֹ בִּשְׁבַח שִׁקְמָה לָא שָׁמִין לוֹ יַרְקָא וְסִילְקָא
יַרְקָא וְסִילְקָא נַעֲקוֹר וְנִשְׁקוֹל בִּדְלָא מְטָא יוֹמָא דְשׁוּקָא
תָּא שְׁמַע הַמְקַבֵּל שָׂדֶה מֵחֲבֵירוֹ וְהִגִּיעַ שְׁבִיעִית שָׁמִין לוֹ שְׁבִיעִית מִי קָא מַפְקְעָא אַרְעָא אֶלָּא אֵימָא הַמְקַבֵּל שָׂדֶה מֵחֲבֵירוֹ וְהִגִּיעַ יוֹבֵל שָׁמִין לוֹ
וְאַכַּתִּי יוֹבֵל מִי מַפְקְעָא קַבְּלָנוּת לִצְמִיתֻת אָמַר רַחֲמָנָא אֶלָּא אֵימָא הַלּוֹקֵחַ שָׂדֶה מֵחֲבֵירוֹ וְהִגִּיעַ יוֹבֵל שָׁמִין לוֹ
וְכִי תֵּימָא הָכִי נָמֵי שָׁמִין לוֹ בְּיַרְקָא וְסִילְקָא סִילְקָא וְיַרְקָא בְּיוֹבֵל הֶפְקֵירָא הוּא אֶלָּא לָאו שְׁבַח שִׁקְמָה
תַּרְגְּמַהּ אַבָּיֵי אַלִּיבָּא דְּרָבָא שָׁאנֵי הָתָם דְּאָמַר קְרָא וְיָצָא מִמְכַּר בַּיִת מִמְכָּר חוֹזֵר שֶׁבַח אֵינוֹ חוֹזֵר וְנִגְמַר מִינֵּיהּ הָתָם זְבִינֵי מְעַלְּיָא הוּא וְיוֹבֵל אַפְקַעְתָּא דְּמַלְכָּא הִיא
רַב פָּפָּא קַבֵּיל אַרְעָא לְאַסְפַּסְתָּא קְדַחוּ בַּהּ תָּאלֵי כִּי קָא מִסְתַּלַּק אֲמַר לְהוּ הַבוּ לִי שְׁבָחָא אֲמַר לֵיהּ רַב שִׁישָׁא בְּרֵיהּ דְּרַב אִידִי לְרַב פָּפָּא אֶלָּא מֵעַתָּה דִּיקְלָא וַאֲלֵים הָכִי נָמֵי דְּבָעֵי מָר שְׁבָחֵיהּ אֲמַר לֵיהּ הָתָם לָאו אַדַּעְתָּא דְּהָכִי נָחֵית אֲנָא הָכָא אַדַּעְתָּא דְּהָכִי נְחֵיתְנָא
כְּמַאן כְּאַבַּיֵּי דְּאָמַר בִּשְׁבַח שִׁקְמָה יֵשׁ לוֹ אֲפִילּוּ תֵּימָא כְּרָבָא הָתָם לֵית לֵיהּ פְּסֵידָא הָכָא אִיכָּא פְּסֵידָא
אָמַר לֵיהּ מַאי פְּסֵדָיךְ יְדָא דְּאַסְפַּסְתָּא שְׁקוֹל יְדָא דְאַסְפַּסְתָּא וְזִיל אָמַר לֵיהּ אֲנָא כּוּרְכְּמָא רִישְׁקָא רַבַּאי אָמַר לֵיהּ גַּלֵּית אַדַּעְתָּךְ דִּלְמִשְׁקַל וְאִסְתַּלּוֹקֵי עֲבַדְתְּ שְׁקֹל כּוּרְכְּמָא רִישְׁקָא וְזִיל אֵין לְךָ אֶלָּא דְּמֵי עֵצִים בִּלְבַד
רַב בִּיבִי בַּר אַבָּיֵי קַבֵּיל אַרְעָא וְאַהְדַּר לֵיהּ מְשׁוּנִּיתָא קְדַחוּ בֵּיהּ זַרְדָּתָא כִּי קָא מִיסְתַּלַּק אֲמַר לְהוּ הַבוּ לִי שְׁבָחַאי אָמַר רַב פַּפֵּי מִשּׁוּם דְּאָתֵיתוּ מִמּוּלָאֵי אָמְרִיתוּ מִילֵּי מוּלְיָיתָא אֲפִילּוּ רַב פָּפָּא לָא אֲמַר אֶלָּא דְּאִית לֵיהּ פְּסֵידָא הָכָא מַאי פְּסֵידָא אִית לָךְ:
רַב יוֹסֵף הֲוָה לֵיהּ הָהוּא שַׁתָּלָא שְׁכֵיב וּשְׁבַק חַמְשָׁה חַתְנָווֹתָא אֲמַר עַד הָאִידָּנָא חַד הַשְׁתָּא חַמְשָׁה עַד הָאִידָּנָא לָא הֲווֹ סָמְכוּ אַהֲדָדֵי וְלָא מַפְסְדוּ לִי הַשְׁתָּא חַמְשָׁה סָמְכוּ אַהֲדָדֵי וּמַפְסְדוּ לִי אֲמַר לְהוּ אִי שָׁקְלִיתוּ שְׁבָחַיְיכוּ וּמִסְתַּלְּקִיתוּ מוּטָב וְאִי לָא מְסַלֵּיקְנָא לְכוּ בְּלָא שְׁבָחָא
דְּאָמַר רַב יְהוּדָה וְאִיתֵּימָא רַב הוּנָא וְאִיתֵּימָא רַב נַחְמָן הַאי שַׁתָּלָא דִּשְׁכֵיב יוֹרְשִׁין דִּילֵיהּ (מִסְתַּלְּקִין) [מְסַלְּקִינַן] לְהוּ בְּלָא שְׁבָחָא וְלָאו מִילְּתָא הִיא
הָהוּא שַׁתָּלָא דַּאֲמַר לְהוּ אִי מַפְסֵדְינָא מִסְתַּלַּקְנָא אַפְסֵיד אָמַר רַב יְהוּדָה מִסְתַּלַּק בְּלָא שְׁבָחָא רַב כָּהֲנָא אָמַר מִסְתַּלַּק וְשָׁקֵיל שְׁבָחָא וּמוֹדֶה רַב כָּהֲנָא דְּאִי אָמַר אִי [מַ]פְסֵידְנָא מִסְתַּלַּקְנָא בְּלָא שְׁבָחָא מִסְתַּלַּק בְּלָא שְׁבָחָא רָבָא אָמַר אַסְמַכְתָּא הִיא וְאַסְמַכְתָּא לָא קָנְיָא
וּלְרָבָא מַאי שְׁנָא מֵהָא דִּתְנַן אִם אוֹבִיר וְלָא אַעֲבֵיד אֲשַׁלֵּם בְּמֵיטְבָא הָתָם מַאי דְּאַפְסֵיד מְשַׁלֵּם הָכָא מַאי דְּאַפְסֵיד מְנַכֵּינַן לֵיהּ וְאִידַּךְ יָהֲבִינַן לֵיהּ
רוּנְיָא שַׁתָּלָא דְרָבִינָא הֲוָה אַפְסֵיד סַלְּקֵיהּ אֲתָא לְקַמֵּיהּ דְּרָבָא אֲמַר לֵיהּ חֲזִי מָר מַאי קָא עָבֵיד לִי אֲמַר לֵיהּ שַׁפִּיר עֲבַיד אֲמַר לֵיהּ הָא לֹא הִתְרָה בִּי אֲמַר לֵיהּ לָא (צְרִיכָא לְהַתְרוֹת) [צְרִיכַתְּ לְאַתְרוֹיֵי] רָבָא לְטַעְמֵיהּ דְּאָמַר רָבָא מַקְרֵי דַרְדְּקֵי שַׁתָּלָא טַבָּחָא וְאוּמָּנָא
<h2>דף קט:</h2>
וְסָפַר מָתָא כּוּלָּן כְּמוּתְרִין וְעוֹמְדִין דָּמֵי כְּלָלָא דְּמִילְּתָא כֹּל פְּסֵידָא דְּלָא הָדַר כְּמוּתְרִין וְעוֹמְדִין דָּמֵי
הָהוּא שַׁתָּלָא דַּאֲמַר לְהוּ הַבוּ לִי שְׁבָחַאי דְּבָעֵינָא לְמִיסַּק לְאַרְעָא דְיִשְׂרָאֵל אֲתָא לְקַמֵּיהּ דְּרַב פָּפָּא בַּר שְׁמוּאֵל אֲמַר לְהוּ הַבוּ לֵיהּ שְׁבָחֵיהּ אֲמַר לֵיהּ רָבָא אִיהוּ אַשְׁבַּח אַרְעָא לָא אַשְׁבַּח אֲמַר לֵיהּ אֲנָא פַּלְגָא דִּשְׁבָחָא קָאָמֵינָא לָךְ אֲמַר לֵיהּ עַד הָאִידָּנָא הֲוָה שָׁקֵיל בַּעַל הַבַּיִת פַּלְגָא וְשַׁתָּלָא פַּלְגָא הַשְׁתָּא בָּעֵי לְמִיתַּב מְנָתָא לַאֲרִיסָא אֲמַר לֵיהּ רִיבְעָא דִשְׁבָחָא קָאָמֵינָא
סְבַר רַב אָשֵׁי לְמֵימַר רִיבְעָא דְּהוּא דַּנְקָא דְּאָמַר רַב מִנְיוֹמֵי בְּרֵיהּ דְּרַב נְחוּמִי בְּאַתְרָא דְּשָׁקֵיל שַׁתָּלָא פַּלְגָא וַאֲרִיסָא תִּילְתָּא הַאי שַׁתָּלָא דְּבָעֵי לְאִסְתַּלּוֹקֵי יָהֲבִינַן לֵיהּ שְׁבָחָא וּמְסַלְּקִינַן לֵיהּ כִּי הֵיכִי דְּלָא נִמְטְיֵיהּ הֶפְסֵד לְבַעַל הַבַּיִת
אִי אָמְרַתְּ בִּשְׁלָמָא רִיבְעָא דְּהוּא דַּנְקָא שַׁפִּיר אֶלָּא אִי אָמְרַתְּ רִיבְעָא מַמָּשׁ קָא מָטֵי לֵיהּ פְּסֵידָא לְבַעַל הַבַּיִת פַּלְגָא דַּנְקָא
אֲמַר לֵיהּ רַב אַחָא בְּרֵיהּ דְּרַב יוֹסֵף לְרַב אָשֵׁי וְלֵימָא לֵיהּ אַנְתְּ מְנָתָא דִּילָךְ הַב לֵיהּ לַאֲרִיסָא וַאֲנָא מְנָתָא דִּילִי מַאי דְּבָעֵינָא עָבֵידְנָא בֵּיהּ אָמַר כִּי מָטֵית לִשְׁחִיטַת קֳדָשִׁים תָּא וְאַקְשִׁי לִי
גּוּפָא אָמַר רַב מִנְיוֹמֵי בְּרֵיהּ דְּרַב נְחוּמִי בְּאַתְרָא דְּשָׁקֵיל שַׁתָּלָא פַּלְגָא וַאֲרִיסָא תִּילְתָּא הַאי שַׁתָּלָא דְּבָעֵי אִיסְתַּלּוֹקֵי יָהֲבִינַן לֵיהּ שְׁבָחֵיהּ וּמְסַלְּקִינַן לֵיהּ כִּי הֵיכִי דְּלָא לִיפְסוֹד בַּעַל הַבַּיִת אָמַר רַב מִנְיוֹמֵי בְּרֵיהּ דְּרַב נְחוּמִי קוֹפָא סָבָא פַּלְגָא שַׁטְפַהּ נַהֲרָא רִיבְעָא
הָהוּא גַּבְרָא דְּמַשְׁכֵּין פַּרְדֵּיסָא לְחַבְרֵיהּ לַעֲשַׂר שְׁנִין וְקַשׁ לַחֲמֵשׁ שְׁנִין אַבָּיֵי אָמַר פֵּירָא הָוֵי רָבָא אָמַר קַרְנָא הָוֵי וְיִלָּקַח בּוֹ קַרְקַע וְהוּא אוֹכֵל פֵּירוֹת
מֵיתִיבִי יָבַשׁ הָאִילָן אוֹ נִקְצַץ שְׁנֵיהֶם אֲסוּרִים בּוֹ כֵּיצַד יַעֲשׂוּ יִמָּכְרוּ לְעֵצִים וְיִלָּקַח בָּהֶן קַרְקַע וְהוּא אוֹכֵל פֵּירוֹת מַאי לָאו יָבַשׁ דֻּומְיָא דְּנִקְצַץ מָה נִקְצַץ בִּזְמַנּוֹ אַף יָבַשׁ בִּזְמַנּוֹ וְקָתָנֵי יִלָּקַח בָּהֶן קַרְקַע וְהוּא אוֹכֵל פֵּירוֹת אַלְמָא קַרְנָא הָוֵי
לָא נִקְצַץ דֻּומְיָא דְּיָבַשׁ מָה יָבַשׁ בְּלֹא זְמַנּוֹ אַף נִקְצַץ בְּלֹא זְמַנּוֹ
תָּא שְׁמַע נָפְלוּ לָהּ גְּפָנִים וְזֵיתִים זְקֵנִים
<h2>דף קי.</h2>
יִמָּכְרוּ לְעֵצִים וְיִלָּקַח בָּהֶן קַרְקַע וְהוּא אוֹכֵל פֵּירוֹת אֵימָא וְהִזְקִינוּ
וְאִיבָּעֵית אֵימָא לָאו מִי אוֹקֵימְנָא לְהַהִיא כְּגוֹן שֶׁנָּפְלוּ לָהּ בְּשָׂדֶה אַחֶרֶת דְּקָא כָלְיָא קַרְנָא:
הָהוּא שְׁטָרָא דַּהֲוָה כְּתִיב בֵּיהּ שְׁנִין סְתָמָא מַלְוֶה אָמַר שָׁלֹשׁ לֹוֶה אָמַר שְׁתַּיִם קְדֵים מַלְוֶה וְאַכְלִינְהוּ לְפֵירֵי מִי נֶאֱמָן רַב יְהוּדָה אָמַר קַרְקַע בְּחֶזְקַת בְּעָלֶיהָ קָיְימָא רַב כָּהֲנָא אָמַר פֵּירוֹת בְּחֶזְקַת אוֹכְלֵיהֶן קָיְימִי
וְהִלְכְתָא כְּווֹתֵיהּ דְּרַב כָּהֲנָא דְּאָמַר פֵּירוֹת בְּחֶזְקַת אוֹכְלֵיהֶן קָיְימִי וְהָא קַיְימָא לַן דְּהִלְכְתָא כְּווֹתֵיהּ דְּרַב נַחְמָן דְּאָמַר קַרְקַע בְּחֶזְקַת בְּעָלֶיהָ עוֹמֶדֶת
הָתָם מִילְּתָא דְּלָא עֲבִידָא לְאִיגַּלּוֹיֵי הִיא הָכָא מִילְּתָא דַּעֲבִידָא לְאִיגַּלּוֹיֵי הִיא וְאַטְרוֹחֵי בֵּי דִינָא תְּרֵי זִמְנֵי לָא מַטְרְחִינַן
מַלְוֶה אוֹמֵר חָמֵשׁ לֹוֶה אוֹמֵר שָׁלֹשׁ אָמַר לֵיהּ אַיְיתִי לִי שְׁטָרָךְ אָמַר לֵיהּ שְׁטָרָא אִירְכַס לִי אָמַר רַב יְהוּדָה מַלְוֶה נֶאֱמָן מִגּוֹ דְּאִי בָּעֵי אָמַר לְקוּחָה הִיא בְּיָדִי
אֲמַר לֵיהּ רַב פָּפָּא לְרַב אָשֵׁי רַב זְבִיד וְרַב עַוִּירָא לָא סְבִירָא לְהוּ הָא דְּרַב יְהוּדָה מַאי טַעְמָא הַאי שְׁטָרָא כֵּיוָן דִּלְגוּבְיָינָא קָאֵי מִיזְהָר זְהִיר בֵּיהּ וּמִיכְבָּשׁ הוּא דְּכַבְשֵׁיהּ לִשְׁטָרֵיהּ סָבַר אוֹכְלַהּ תַּרְתֵּין שְׁנִין יַתִּירְתָּא
אֲמַר לֵיהּ רָבִינָא לְרַב אָשֵׁי אֶלָּא מֵעַתָּה הַאי מַשְׁכַּנְתָּא דְסוּרָא דְּכָתְבִי הָכִי בְּמִישְׁלַם שְׁנַיָּא אִלֵּין תִּיפּוֹק אַרְעָא דָּא בְּלָא כְּסַף הֵיכָא דְּכַבְשֵׁיהּ לִשְׁטַר מַשְׁכַּנְתָּא וְאָמַר לְקוּחָה הִיא בְּיָדִי הָכִי נָמֵי דִּמְהֵימַן וְכִי מְתַקְּנִי רַבָּנַן מִילְּתָא דְּאָתֵי בַּהּ [לִידֵי] פְּסֵידָא אֲמַר לֵיהּ הָתָם תַּקִּינוּ לֵיה רַבָּנַן דְּמָרֵי אַרְעָא יָהֵיב טַסְקָא וְכָרֵי כַּרְיָא
אַרְעָא דְּלֵית לַהּ כַּרְיָא וְלָא יָהֵיב טַסְקָא מַאי אֲמַר לֵיהּ אִיבְּעִי לֵיהּ לְמַחוֹיֵי לָא (אִימְּחָא) [מַחִי] מַאי אִיהוּ הוּא דְּאַפְסֵיד אַנַּפְשֵׁיהּ
אָרִיס אוֹמֵר לְמֶחֱצָה יָרַדְתִּי וּבַעַל הַבַּיִת אוֹמֵר לִשְׁלִישׁ הוֹרַדְתִּיו מִי נֶאֱמָן רַב יְהוּדָה אָמַר בַּעַל הַבַּיִת נֶאֱמָן רַב נַחְמָן אָמַר הַכֹּל כְּמִנְהַג הַמְּדִינָה
סְבוּר מִינַּהּ לָא פְּלִיגִי הָא בְּאַתְרָא דְּשָׁקֵיל אֲרִיסָא פַּלְגָא הָא בְּאַתְרָא דְּשָׁקֵיל אֲרִיסָא תִּילְתָּא
אֲמַר לְהוּ רַב מָרִי בְּרַהּ דְּבַת שְׁמוּאֵל הָכִי אָמַר אַבָּיֵי אֲפִילּוּ בְּאַתְרָא דְּשָׁקֵיל אֲרִיסָא פַּלְגָא פְּלִיגִי רַב יְהוּדָה אָמַר בַּעַל הַבַּיִת נֶאֱמָן דְּאִי בָּעֵי אָמַר שְׂכִירִי וּלְקִיטִי הוּא:
יְתוֹמִים אוֹמְרִים אָנוּ הִשְׁבַּחְנוּ וּבַעַל חוֹב אוֹמֵר אֲבִיכֶם הִשְׁבִּיחַ עַל מִי לְהָבִיא רְאָיָה
<h2>דף קי:</h2>
סָבַר רַבִּי חֲנִינָא לְמֵימַר אַרְעָא בְּחֶזְקַת יַתְמֵי קָיְימָא וְעַל בַּעַל חוֹב לְהָבִיא רְאָיָה אֲמַר לְהוּ הַהוּא סָבָא הָכִי אָמַר רַבִּי יוֹחָנָן עַל הַיְּתוֹמִים לְהָבִיא רְאָיָה מַאי טַעְמָא אַרְעָא כֵּיוָן דִּלְגוּבְיָינָא קָיְימָא כְּמַאן דְּגַבְיָא דָּמְיָא וְעַל הַיְּתוֹמִין לְהָבִיא רְאָיָה
אָמַר אַבָּיֵי אַף אֲנַן נָמֵי תְּנֵינָא סָפֵק זֶה קָדַם וְסָפֵק זֶה קָדַם קוֹצֵץ וְאֵינוֹ נוֹתֵן דָּמִים
אַלְמָא כֵּיוָן דִּלְמִיקָּץ קָיְימָא אָמְרִינַן לֵיהּ אַיְיתִי רְאָיָה וּשְׁקוֹל הָכִי נָמֵי הַאי שְׁטָרָא כֵּיוָן דִּלְגוּבְיָינָא קָיְימָא כְּמַאן דְּגַבְיָא דָּמְיָא וְעַל הַיְּתוֹמִים לְהָבִיא רְאָיָה
אַיְיתוֹ יַתְמֵי רְאָיָה דְּאִינְהוּ אַשְׁבַּחוּ סָבַר רַבִּי חֲנִינָא לְמֵימַר כִּי מְסַלְּקִינַן לְהוּ בְּאַרְעָא מְסַלְּקִינַן לְהוּ
וְלָא הִיא בִּדְמֵי מְסַלְּקִינַן לְהוּ מִדְּרַב נַחְמָן דְּאָמַר רַב נַחְמָן אָמַר שְׁמוּאֵל שְׁלֹשָׁה שָׁמִין לָהֶם אֶת הַשֶּׁבַח וּמַעֲלִין אוֹתָן בְּדָמִים וְאֵלּוּ הֵן בְּכוֹר לְפָשׁוּט
וּבַעַל חוֹב וּכְתוּבַּת אִשָּׁה לִיתוֹמִים וּבַעַל חוֹב לְלָקוֹחוֹת
אֲמַר לֵיהּ רָבִינָא לְרַב אָשֵׁי לְמֵימְרָא דְּסָבַר שְׁמוּאֵל בַּעַל חוֹב לְלָקוֹחוֹת וּמַאי אִית לֵיהּ שְׁבָחָא לְלוֹקֵחַ וְהָאָמַר שְׁמוּאֵל בַּעַל חוֹב גּוֹבֶה אֶת הַשֶּׁבַח וְכִי תֵּימָא לָא קַשְׁיָא כָּאן בְּשֶׁבַח הַמַּגִּיעַ לִכְתֵפַיִם כָּאן בְּשֶׁבַח שֶׁאֵין מַגִּיעַ לַכְּתֵפַיִם וְהָא מַעֲשִׂים בְּכׇל יוֹם וְקָא מַגְבֵּי שְׁמוּאֵל אֲפִילּוּ בְּשֶׁבַח הַמַּגִּיעַ לִכְתֵפַיִם
לָא קַשְׁיָא הָא דְּמַסֵּיק בֵּיהּ כְּשִׁיעוּר אַרְעָא וּשְׁבָחָא הָא דְּלָא מַסֵּיק בֵּיהּ שִׁיעוּר אַרְעָא וּשְׁבָחָא
וְכִי לָא מַסֵּיק שִׁיעוּר אַרְעָא וּשְׁבָחָא דְּיָהֵיב לֵיהּ זוּזֵי לְלוֹקֵחַ וּמְסַלֵּק לֵיהּ הָנִיחָא לְמַאן דְּאָמַר אִי אִית לֵיהּ זוּזֵי לְלוֹקֵחַ לָא מָצֵי מְסַלֵּק לֵיהּ לְבַעַל חוֹב שַׁפִּיר אֶלָּא לְמַאן דְּאָמַר אִית לֵיהּ זוּזֵי לְלוֹקֵחַ מָצֵי מְסַלֵּק לֵיהּ לְבַעַל חוֹב וְנִימָא לֵיהּ אִי הֲווֹ לִי זוּזֵי הֲוָה מְסַלֵּיקְנָא לָךְ מִכּוּלַּאּ אַרְעָא הַשְׁתָּא דְּלֵית לִי זוּזֵי הַב לִי גְּרִיוָא דְּאַרְעָא בְּאַרְעַאי שִׁיעוּר שְׁבָחַאי
הָכָא בְּמַאי עָסְקִינַן כְּגוֹן דְּשַׁוְּיַאּ נִיהֲלֵיהּ אַפּוֹתֵיקֵי דַּאֲמַר לֵיהּ לֹא יְהֵא לְךָ פֵּרָעוֹן אֶלָּא מִזּוֹ:
<strong><big>מַתְנִי׳</big></strong> הַמְקַבֵּל שָׂדֶה מֵחֲבֵירוֹ לְשָׁבוּעַ אֶחָד בִּשְׁבַע מֵאוֹת זוּז הַשְּׁבִיעִית מִן הַמִּנְיָן קִבְּלָהּ הֵימֶנּוּ שֶׁבַע שָׁנִים בִּשְׁבַע מֵאוֹת זוּז אֵין הַשְּׁבִיעִית מִן הַמִּנְיָן
שְׂכִיר יוֹם גּוֹבֶה כׇּל הַלַּיְלָה שְׂכִיר לַיְלָה גּוֹבֶה כׇּל הַיּוֹם שְׂכִיר שָׁעוֹת גּוֹבֶה כׇּל הַלַּיְלָה וְכׇל הַיּוֹם שְׂכִיר שַׁבָּת שְׂכִיר חֹדֶשׁ שְׂכִיר שָׁנָה שְׂכִיר שָׁבוּעַ יָצָא בַּיּוֹם גּוֹבֶה כׇּל הַיּוֹם יָצָא בַּלַּיְלָה גּוֹבֶה כׇּל הַלַּיְלָה וְכׇל הַיּוֹם:
<strong><big>גְּמָ׳</big></strong> תָּנוּ רַבָּנַן מִנַּיִן לִשְׂכִיר יוֹם שֶׁגּוֹבֶה כׇּל הַלַּיְלָה תַּלְמוּד לוֹמַר לֹא תָלִין פְּעֻלַּת שָׂכִיר אִתְּךָ עַד בֹּקֶר וּמִנַּיִן לִשְׂכִיר לַיְלָה שֶׁגּוֹבֶה כׇּל הַיּוֹם שֶׁנֶּאֱמַר בְּיוֹמוֹ תִתֵּן שְׂכָרוֹ
וְאֵימָא אִיפְּכָא שְׂכִירוּת אֵינָהּ מִשְׁתַּלֶּמֶת אֶלָּא בַּסּוֹף
תָּנוּ רַבָּנַן מִמַּשְׁמַע שֶׁנֶּאֱמַר לֹא תָלִין פְּעֻלַּת שָׂכִיר אִתְּךָ אֵינִי יוֹדֵעַ שֶׁעַד בֹּקֶר מָה תַּלְמוּד לוֹמַר עַד בֹּקֶר מְלַמֵּד שֶׁאֵינוֹ עוֹבֵר אֶלָּא עַד בֹּקֶר רִאשׁוֹן בִּלְבַד
מִכָּאן וְאֵילָךְ מַאי אָמַר רַב עוֹבֵר מִשּׁוּם בַּל תְּשַׁהֶא אָמַר רַב יוֹסֵף מַאי קְרָאָה אַל תֹּאמַר לְרֵעֲךָ לֵךְ וָשׁוּב וּמָחָר אֶתֵּן וְיֵשׁ אִתָּךְ
תָּנוּ רַבָּנַן הָאוֹמֵר לַחֲבֵירוֹ צֵא שְׂכוֹר לִי פּוֹעֲלִים שְׁנֵיהֶן אֵין עוֹבְרִין מִשּׁוּם בַּל תָּלִין זֶה לְפִי שֶׁלֹּא שְׂכָרָן
<h2>דף קיא.</h2>
וְזֶה לְפִי שֶׁאֵין פְּעוּלָּתוֹ אֶצְלוֹ הֵיכִי דָמֵי אִי דַּאֲמַר לְהוּ שְׂכַרְכֶם עָלַי שְׂכָרוֹ עָלָיו הוּא דְּתַנְיָא הַשּׂוֹכֵר אֶת הַפּוֹעֵל לַעֲשׂוֹת בְּשֶׁלּוֹ וְהֶרְאָהוּ בְּשֶׁל חֲבֵירוֹ נוֹתֵן לוֹ שְׂכָרוֹ מִשָּׁלֵם וְחוֹזֵר וְנוֹטֵל מִבַּעַל הַבַּיִת מַה שֶּׁהֶהֱנָה אוֹתוֹ
לָא צְרִיכָא דַּאֲמַר לְהוּ שְׂכַרְכֶם עַל בַּעַל הַבַּיִת
יְהוּדָה בַּר מָרִימָר אֲמַר לֵיהּ לְשַׁמָּעֵיהּ זִיל אֱגוֹר לִי פּוֹעֲלִים וְאֵימָא לְהוּ שְׂכַרְכֶם עַל בַּעַל הַבַּיִת מָרִימָר וּמַר זוּטְרָא אָגְרִי לַהֲדָדֵי
אָמַר רַבָּה בַּר רַב הוּנָא הָנֵי שׁוּקָאֵי דְּסוּרָא לָא עָבְרִי מִשּׁוּם בַּל תָּלִין מִידָּע יָדְעִי דְּעַל יוֹמָא דְשׁוּקָא סְמִיכִי אֲבָל מִשּׁוּם בַּל תְּשַׁהֶא וַדַּאי עוֹבֵר:
שְׂכִיר שָׁעוֹת גּוֹבֶה כׇּל הַלַּיְלָה וְכׇל הַיּוֹם: אָמַר רַב שְׂכִיר שָׁעוֹת דְּיוֹם גּוֹבֶה כׇּל הַיּוֹם שְׂכִיר שָׁעוֹת דְּלַיְלָה גּוֹבֶה כׇּל הַלַּיְלָה וּשְׁמוּאֵל אָמַר שְׂכִיר שָׁעוֹת דְּיוֹם גּוֹבֶה כׇּל הַיּוֹם וּשְׂכִיר שָׁעוֹת דְּלַיְלָה גּוֹבֶה כׇּל הַלַּיְלָה וְכׇל הַיּוֹם
תְּנַן שְׂכִיר שָׁעוֹת גּוֹבֶה כׇּל הַלַּיְלָה וְכׇל הַיּוֹם תְּיוּבְתָּא דְּרַב אָמַר לְךָ רַב לִצְדָדִין קָתָנֵי שְׂכִיר שָׁעוֹת דְּיוֹם גּוֹבֶה כׇּל הַיּוֹם שְׂכִיר שָׁעוֹת דְּלַיְלָה גּוֹבֶה כׇּל הַלַּיְלָה
תְּנַן הָיָה שְׂכִיר שַׁבָּת שְׂכִיר חֹדֶשׁ שְׂכִיר שָׁנָה שְׂכִיר שָׁבוּעַ יוֹצֵא בַּיּוֹם גּוֹבֶה כׇּל הַיּוֹם יוֹצֵא בַּלַּיְלָה גּוֹבֶה כׇּל הַלַּיְלָה וְכׇל הַיּוֹם
אָמַר לְךָ רַב תַּנָּאֵי הִיא דְּתַנְיָא שְׂכִיר שָׁעוֹת דְּיוֹם גּוֹבֶה כׇּל הַיּוֹם שְׂכִיר שָׁעוֹת דְּלַיְלָה גּוֹבֶה כׇּל הַלַּיְלָה דִּבְרֵי רַבִּי יְהוּדָה רַבִּי שִׁמְעוֹן אוֹמֵר שְׂכִיר שָׁעוֹת דְּיוֹם גּוֹבֶה כׇּל הַיּוֹם שְׂכִיר שָׁעוֹת דְּלַיְלָה גּוֹבֶה כׇּל הַלַּיְלָה וְכׇל הַיּוֹם
מִכָּאן אָמְרוּ כׇּל הַכּוֹבֵשׁ שְׂכַר שָׂכִיר עוֹבֵר בַּחֲמִשָּׁה שֵׁמוֹת הַלָּלוּ וַעֲשֵׂה מִשּׁוּם בַּל תַּעֲשֹׁק אֶת רֵעֲךָ וּמִשּׁוּם בַּל תִּגְזֹל וּמִשּׁוּם בַּל תַּעֲשֹׁק שָׂכִיר עָנִי וּמִשּׁוּם בַּל תָּלִין וּמִשּׁוּם בְּיוֹמוֹ תִּתֵּן שְׂכָרוֹ וּמִשּׁוּם לֹא תָבֹא עָלָיו הַשֶּׁמֶשׁ
הָנֵי דְּאִיכָּא בִּימָמָא לֵיכָּא בְּלֵילְיָא דְּאִיכָּא בְּלֵילְיָא לֵיכָּא בִּימָמָא אָמַר רַב חִסְדָּא שֵׁם שְׂכִירוּת בְּעָלְמָא
אֵיזֶה הוּא עוֹשֶׁק וְאֵיזֶהוּ גָּזֵל אָמַר רַב חִסְדָּא לֵךְ וָשׁוּב לֵךְ וָשׁוּב זֶה הוּא עוֹשֶׁק יֵשׁ לְךָ בְּיָדִי וְאֵינִי נוֹתֵן לְךָ זֶה הוּא גָּזֵל
מַתְקֵיף לַהּ רַב שֵׁשֶׁת אֵיזֶהוּ עוֹשֶׁק שֶׁחִיְּיבָה עָלָיו תּוֹרָה קׇרְבָּן דּוּמְיָא דְּפִקָּדוֹן דְּקָא כָפַר לֵיהּ מָמוֹנָא אֶלָּא אָמַר רַב שֵׁשֶׁת נְתַתִּיו לָךְ זֶהוּ עוֹשֶׁק יֵשׁ לְךָ בְּיָדִי וְאֵינִי נוֹתֵן לָךְ זֶה הוּא גָּזֵל
מַתְקֵיף לַהּ אַבָּיֵי אֵיזֶה הוּא גָּזֵל שֶׁחִיְּיבָה עָלָיו תּוֹרָה קׇרְבָּן דּוּמְיָא דְּפִקָּדוֹן בָּעֵינַן דְּקָא כָפַר לֵיהּ מָמוֹנָא אֶלָּא אָמַר אַבָּיֵי לֹא שְׂכַרְתִּיךָ מֵעוֹלָם זֶה הוּא עוֹשֶׁק נְתַתִּיו לָךְ זֶה הוּא גָּזֵל
וּלְרַב שֵׁשֶׁת מַאי שְׁנָא עוֹשֶׁק דְּקַשְׁיָא לֵיהּ וּמַאי שְׁנָא גָּזֵל דְּלָא קַשְׁיָא לֵיהּ אָמַר לָךְ גָּזֵל דְּגַזְלֵיהּ וַהֲדַר כַּפְרֵיהּ
אִי הָכִי אֲפִילּוּ עוֹשֶׁק נָמֵי דַּהֲדַר כַּפְרֵיהּ הָכִי הַשְׁתָּא בִּשְׁלָמָא הָתָם כְּתִיב אוֹ בְגָזֵל מִכְּלָל דְּאוֹדִי לֵיהּ מֵעִיקָּרָא אֲבָל גַּבֵּי עוֹשֶׁק מִי כְּתִיב אוֹ בְעוֹשֶׁק אוֹ עָשַׁק כְּתִיב שֶׁעֲשָׁקוֹ כְּבָר
רָבָא אָמַר זֶה הוּא עוֹשֶׁק זֶהוּ גָּזֵל וְלָמָּה חִלְּקָן הַכָּתוּב לַעֲבוֹר עָלָיו בִּשְׁנֵי לָאוִין:
<strong><big>מַתְנִי׳</big></strong> אֶחָד שְׂכַר אָדָם וְאֶחָד שְׂכַר בְּהֵמָה וְאֶחָד שְׂכַר כֵּלִים יֵשׁ בּוֹ מִשּׁוּם בְּיוֹמוֹ תִּתֵּן שְׂכָרוֹ וְיֵשׁ בּוֹ מִשּׁוּם לֹא תָלִין פְּעֻלַּת שָׂכִיר אִתְּךָ עַד בֹּקֶר אֵימָתַי בִּזְמַן שֶׁתְּבָעוֹ לֹא תְּבָעוֹ אֵינוֹ עוֹבֵר עָלָיו הִמְחָהוּ אֵצֶל חֶנְוָנִי אוֹ אֵצֶל שׁוּלְחָנִי אֵינוֹ עוֹבֵר עָלָיו
שָׂכִיר בִּזְמַנּוֹ נִשְׁבָּע וְנוֹטֵל עָבַר זְמַנּוֹ אֵינוֹ נִשְׁבָּע וְנוֹטֵל אִם יֵשׁ עֵדִים שֶׁתְּבָעוֹ בִּזְמַנּוֹ הֲרֵי זֶה נִשְׁבָּע וְנוֹטֵל
גֵּר תּוֹשָׁב יֵשׁ בּוֹ מִשּׁוּם בְּיוֹמוֹ תִּתֵּן שְׂכָרוֹ וְאֵין בּוֹ מִשּׁוּם לֹא תָלִין פְּעוּלַּת שָׂכִיר אִתְּךָ עַד בֹּקֶר:
<strong><big>גְּמָ׳</big></strong> מַנִּי מַתְנִיתִין לָא תַּנָּא קַמָּא דְּמֵאַחֶיךָ וְלָא רַבִּי יוֹסֵי בְּרַבִּי יְהוּדָה מַאי הִיא דְּתַנְיָא
<h2>דף קיא:</h2>
מֵאַחֶיךָ פְּרָט לַאֲחֵרִים גֵּרְךָ זֶה גֵּר צֶדֶק בִּשְׁעָרֶיךָ זֶה אוֹכֵל נְבֵילוֹת
אֵין לִי אֶלָּא שְׂכַר אָדָם מִנַּיִן לְרַבּוֹת בְּהֵמָה וְכֵלִים תַּלְמוּד לוֹמַר בְּאַרְצְךָ כׇּל שֶׁבְּאַרְצְךָ וְכוּלָּן עוֹבְרִים בְּכׇל הַשֵּׁמוֹת הַלָּלוּ
מִכָּאן אָמְרוּ אֶחָד שְׂכַר אָדָם וְאֶחָד שְׂכַר בְּהֵמָה וְאֶחָד שְׂכַר כֵּלִים יֵשׁ בּוֹ מִשּׁוּם בְּיוֹמוֹ תִתֵּן שְׂכָרוֹ וְיֵשׁ בָּהֶן מִשּׁוּם בַּל תָּלִין פְּעֻלַּת שָׂכִיר רַבִּי יוֹסֵי בְּרַבִּי יְהוּדָה אוֹמֵר גֵּר תּוֹשָׁב יֵשׁ בּוֹ מִשּׁוּם בְּיוֹמוֹ תִּתֵּן שְׂכָרוֹ וְאֵין בּוֹ מִשּׁוּם לֹא תָלִין בְּהֵמָה וְכֵלִים אֵין בָּהֶן אֶלָּא מִשּׁוּם בַּל תַּעֲשֹׁק בִּלְבַד
מַנִּי אִי תַּנָּא קַמָּא דְּמֵאַחֶיךָ קַשְׁיָא גֵּר תּוֹשָׁב אִי רַבִּי יוֹסֵי קַשְׁיָא בְּהֵמָה וְכֵלִים
אָמַר רָבָא הַאי תַּנָּא תַּנָּא דְּבֵי רַבִּי יִשְׁמָעֵאל הוּא דְּתָנָא דְּבֵי רַבִּי יִשְׁמָעֵאל אֶחָד שְׂכַר אָדָם וְאֶחָד שְׂכַר בְּהֵמָה וְאֶחָד שְׂכַר כֵּלִים יֵשׁ בּוֹ מִשּׁוּם בְּיוֹמוֹ תִתֵּן שְׂכָרוֹ וּמִשּׁוּם לֹא תָלִין גֵּר תּוֹשָׁב יֵשׁ בּוֹ מִשּׁוּם בְּיוֹמוֹ תִתֵּן שְׂכָרוֹ וְאֵין בּוֹ מִשּׁוּם בַּל תָּלִין
מַאי טַעְמָא דְּתַנָּא קַמָּא דְּמֵאַחֶיךָ גָּמַר שָׂכִיר שָׂכִיר וְרַבִּי יוֹסֵי בְּרַבִּי יְהוּדָה לָא גָּמַר שָׂכִיר שָׂכִיר
נְהִי דְּלָא גָּמַר שָׂכִיר שָׂכִיר בְּהֵמָה וְכֵלִים מִשּׁוּם בְּיוֹמוֹ תִתֵּן שְׂכָרוֹ נָמֵי נִיחַיַּיב תָּנֵי רַבִּי חֲנַנְיָא אָמַר קְרָא וְלֹא תָבֹא עָלָיו הַשֶּׁמֶשׁ כִּי עָנִי הוּא מִי שֶׁהֵן בָּאִין לִידֵי עֲנִיּוּת וַעֲשִׁירוּת יָצְאוּ בְּהֵמָה וְכֵלִים שֶׁאֵינָן בָּאִין לִידֵי עֲנִיּוּת וַעֲשִׁירוּת
וְתַנָּא קַמָּא הַאי כִּי עָנִי הוּא מַאי עָבֵיד לֵיהּ הַהוּא מִיבְּעֵי לְהַקְדִּים עָנִי לְעָשִׁיר וְרַבִּי יוֹסֵי בְּרַבִּי יְהוּדָה הָהוּא מִלֹּא תַעֲשֹׁק שָׂכִיר עָנִי וְאֶבְיוֹן נָפְקָא
וְתַנָּא קַמָּא חַד לְהַקְדִּים עָנִי לְעָשִׁיר וְחַד לְהַקְדִּים עָנִי לְאֶבְיוֹן
וּצְרִיכָא דְּאִי אַשְׁמְעִינַן אֶבְיוֹן מִשּׁוּם דְּלָא כְּסִיף לְמִתְבְּעֵיהּ אֲבָל עָשִׁיר דִּכְסִיף לְמִתְבְּעֵיהּ אֵימָא לָא וְאִי אַשְׁמְעִינַן עָשִׁיר מִשּׁוּם דְּלָא צְרִיךְ לֵיהּ אֲבָל אֶבְיוֹן דִּצְרִיךְ לֵיהּ אֵימָא לָא צְרִיכָא
וְתַנָּא דִּידַן מָה נַפְשָׁךְ אִי יָלֵיף שָׂכִיר שָׂכִיר אֲפִילּוּ גֵּר תּוֹשָׁב נָמֵי אִי לָא יָלֵיף שָׂכִיר שָׂכִיר בְּהֵמָה וְכֵלִים מְנָא לֵיהּ
לְעוֹלָם לָא יָלֵיף שָׂכִיר שָׂכִיר וְשָׁאנֵי הָתָם דְּאָמַר קְרָא וְלֹא תָלִין פְּעֻלַּת שָׂכִיר אִתְּךָ עַד בֹּקֶר כֹּל שֶׁפְּעוּלָּתוֹ אִתְּךָ אִי הָכִי אֲפִילּוּ גֵּר תּוֹשָׁב נָמֵי אָמַר קְרָא רֵעֲךָ רֵעֲךָ וְלֹא גֵּר תּוֹשָׁב
אִי הָכִי אֲפִילּוּ בְּהֵמָה וְכֵלִים נָמֵי הָא כְּתִיב אִתְּךָ מָה רָאִיתָ לְרַבּוֹת בְּהֵמָה וְכֵלִים וּלְהוֹצִיא גֵּר תּוֹשָׁב מִסְתַּבְּרָא בְּהֵמָה וְכֵלִים הֲוָה לֵיהּ לְרַבּוֹת שֶׁכֵּן יֶשְׁנָן בִּכְלַל מָמוֹן רֵעֲךָ גֵּר תּוֹשָׁב אֵינוֹ בִּכְלַל מָמוֹן רֵעֲךָ
ותנא קמא דמאחיך האי רעך מאי עבדי ליה ההוא מיבעי ליה לכדתניא רעך ולא נכרי נכרי מאחיך נפקא
וְחַד לְמִשְׁרֵא גְּזֵלוֹ וְקָא סָבַר גֶּזֶל גּוֹי מוּתָּר וּצְרִיכִי דְּאִי אַשְׁמְעִינַן גְּזֵלוֹ מִשּׁוּם דְּלָא טָרַח בֵּיהּ אֲבָל עוֹשְׁקוֹ דְּטָרַח בֵּיהּ אֵימָא לָא וְאִי אַשְׁמְעִינַן עוֹשְׁקוֹ מִשּׁוּם דְּלָא אֲתָא לִידֵיהּ אֲבָל גְּזֵלוֹ דַּאֲתָא לִידֵיהּ אֵימָא לָא צְרִיכָא
וְרַבִּי יוֹסֵי בְּרַבִּי יְהוּדָה הַאי לֹא תָלִין פְּעֻלַּת שָׂכִיר אִתְּךָ עַד בֹּקֶר מַאי עָבֵיד לֵיהּ מִיבַּעְיָא לֵיהּ לְכִדְרַב אַסִּי דְּאָמַר רַב אַסִּי אֲפִילּוּ לֹא שְׂכָרוֹ אֶלָּא לִבְצוֹר לוֹ אֶשְׁכּוֹל אֶחָד שֶׁל עֲנָבִים עוֹבֵר מִשּׁוּם בַּל תָּלִין
וְאִידַּךְ מִוְּאֵלָיו הוּא נֹשֵׂא אֶת נַפְשׁוֹ נָפְקָא דָּבָר הַמּוֹסֵר נַפְשׁוֹ עָלָיו
<h2>דף קיב.</h2>
וְאִידַּךְ הַהוּא מִיבְּעֵי לֵיהּ לְכִדְתַנְיָא וְאֵלָיו הוּא נֹשֵׂא אֶת נַפְשׁוֹ מִפְּנֵי מָה עָלָה זֶה בַּכֶּבֶשׁ וְנִתְלָה בָּאִילָן וּמָסַר אֶת עַצְמוֹ לְמִיתָה לֹא עַל שְׂכָרוֹ
דָּבָר אַחֵר וְאֵלָיו הוּא נֹשֵׂא אֶת נַפְשׁוֹ כָּל הַכּוֹבֵשׁ שְׂכַר שָׂכִיר כְּאִילּוּ נוֹטֵל נַפְשׁוֹ מִמֶּנּוּ רַב הוּנָא וְרַב חִסְדָּא חַד אָמַר נַפְשׁוֹ שֶׁל גַּזְלָן וְחַד אָמַר נַפְשׁוֹ שֶׁל נִגְזָל
מַאן דְּאָמַר נַפְשׁוֹ שֶׁל גַּזְלָן דִּכְתִיב אַל תִּגְזׇל דַּל כִּי דַל הוּא וְאַל תְּדַכֵּא עָנִי בַשָּׁעַר וּכְתִיב כִּי ה׳ יָרִיב רִיבָם וְקָבַע אֶת קֹבְעֵיהֶם נָפֶשׁ וּמַאן דְּאָמַר נַפְשׁוֹ שֶׁל נִגְזָל דִּכְתִיב כֵּן אׇרְחוֹת כׇּל בּוֹצֵעַ בָּצַע אֶת נֶפֶשׁ בְּעָלָיו יִקָּח
וְאִידַּךְ נָמֵי הָכְתִיב אֶת נֶפֶשׁ בְּעָלָיו יִקָּח בְּעָלָיו דְּהַשְׁתָּא וְאִידַּךְ נָמֵי הָכְתִיב וְקָבַע אֶת קֹבְעֵיהֶם נָפֶשׁ מָה טַעַם קָאָמַר מָה טַעַם קָבַע אֶת קֹבְעֵיהֶם מִשּׁוּם דְּנָטְלוּ נָפֶשׁ:
אֵימָתַי בִּזְמַן שֶׁתְּבָעוֹ לֹא תְּבָעוֹ אֵינוֹ עוֹבֵר עָלָיו: תָּנוּ רַבָּנַן לֹא תָלִין פְּעֻלַּת שָׂכִיר יָכוֹל אֲפִילּוּ לֹא תְּבָעוֹ תַּלְמוּד לוֹמַר אִתְּךָ לְדַעְתְּךָ
יָכוֹל אֲפִילּוּ אֵין לוֹ תַּלְמוּד לוֹמַר אִתְּךָ שֶׁיֵּשׁ אִתְּךָ יָכוֹל אֲפִילּוּ הִמְחָהוּ אֵצֶל חֶנְוָנִי וְאֵצֶל שׁוּלְחָנִי תַּלְמוּד לוֹמַר אִתְּךָ וְלֹא שֶׁהִמְחָהוּ אֵצֶל חֶנְוָנִי וְאֵצֶל שׁוּלְחָנִי:
הִמְחָהוּ אֵצֶל חֶנְוָנִי וְאֵצֶל שׁוּלְחָנִי אֵינוֹ עוֹבֵר: אִיבַּעְיָא לְהוּ חוֹזֵר אוֹ אֵינוֹ חוֹזֵר רַב שֵׁשֶׁת אָמַר אֵינוֹ חוֹזֵר וְרַבָּה אָמַר חוֹזֵר
אָמַר רַבָּה מְנָא אָמֵינָא לַהּ מִדְּקָתָנֵי אֵינוֹ עוֹבֵר עָלָיו מִעְבָּר הוּא דְּלָא עָבַר הָא מִיהְדָּר הָדַר וְרַב שֵׁשֶׁת אָמַר מַאי אֵינוֹ עוֹבֵר אֵינוֹ בְּתוֹרַת לַעֲבוֹר:
בְּעוֹ מִינֵּיהּ מֵרַב שֵׁשֶׁת קַבְּלָנוּת עוֹבֵר עָלָיו מִשּׁוּם בַּל תָּלִין אוֹ אֵין עוֹבֵר מִשּׁוּם בַּל תָּלִין
אוּמָּן קוֹנֶה בִּשְׁבַח כְּלִי וְהַלְוָאָה הִיא אוֹ אֵין אוּמָּן קוֹנֶה בִּשְׁבַח כְּלִי וּשְׂכִירוּת הִיא
אֲמַר לְהוּ רַב שֵׁשֶׁת עוֹבֵר וְהָתַנְיָא אֵינוֹ עוֹבֵר הָתָם שֶׁהִמְחָהוּ אֵצֶל חֶנְוָנִי וְאֵצֶל שׁוּלְחָנִי
נֵימָא מְסַיְּיעָא לֵיהּ הַנּוֹתֵן טַלִּיתוֹ לְאוּמָּן גְּמָרָהּ וְהוֹדִיעוֹ אֲפִילּוּ מִכָּאן וְעַד עֲשָׂרָה יָמִים אֵינוֹ עוֹבֵר מִשּׁוּם בַּל תָּלִין נְתָנָהּ לוֹ בַּחֲצִי הַיּוֹם מִשֶּׁשָּׁקְעָה עָלָיו חַמָּה עוֹבֵר מִשּׁוּם בַּל תָּלִין
וְאִי אָמְרַתְּ אוּמָּן קוֹנֶה בִּשְׁבַח כְּלִי אַמַּאי עוֹבֵר
אָמַר רַב מָרִי בְּרֵיהּ דְּרַב כָּהֲנָא בִּגְרָדָא דְּסַרְבָּלָא לְמַאי יַהֲבֵהּ נִיהֲלֵיהּ לְרַכּוֹכֵי הַיְינוּ שְׁבָחֵיהּ
לָא צְרִיכָא דְּקָא אַגְרֵיהּ (מִינֵּיהּ) לְבַטּוֹשֵׁי בִּטְשָׁא וּבִטְשָׁא בְּמָעֲתָא:
<h2>דף קיב:</h2>
שָׂכִיר בִּזְמַנּוֹ נִשְׁבָּע וְנוֹטֵל וְכוּ׳: שָׂכִיר אַמַּאי תַּקִּינוּ לֵיה רַבָּנַן (לְמִשְׁתְּבַע) [דְּמִשְׁתְּבַע] וְשָׁקֵיל
אָמַר רַב יְהוּדָה אָמַר שְׁמוּאֵל הֲלָכוֹת גְּדוֹלוֹת שָׁנוּ כָּאן הָנֵי הִלְכְתָא נִינְהוּ הָנֵי תַּקָּנוֹת נִינְהוּ אֶלָּא אָמַר רַב יְהוּדָה אָמַר שְׁמוּאֵל תַּקָּנוֹת גְּדוֹלוֹת שָׁנוּ כָּאן גְּדוֹלוֹת מִכְּלָל דְּאִיכָּא קְטַנּוֹת
אֶלָּא אָמַר רַב נַחְמָן אָמַר שְׁמוּאֵל תַּקָּנוֹת קְבוּעוֹת שָׁנוּ כָּאן שְׁבוּעָה דְּבַעַל הַבַּיִת הִיא וְעַקְרוּהָ רַבָּנַן לִשְׁבוּעָה דְּבַעַל הַבַּיִת וְשַׁדְיוּהָ אַשָּׂכִיר מִשּׁוּם כְּדֵי חַיָּיו דְּשָׂכִיר וּמִשּׁוּם כְּדֵי חַיָּיו דְּשָׂכִיר (מַפְסֵדְנָא) [מַפְסְדִינַן] לֵיהּ לְבַעַל הַבַּיִת
בַּעַל הַבַּיִת גּוּפֵיהּ נִיחָא לֵיהּ דְּמִשְׁתְּבַע שָׂכִיר וְשָׁקֵיל כִּי הֵיכִי דְּלִיתַּגְרוּ לֵיהּ פּוֹעֲלִים שָׂכִיר גּוּפֵיהּ נִיחָא לֵיהּ דְּמִשְׁתְּבַע בַּעַל הַבַּיִת וְנִפְקַע כִּי הֵיכִי דְּלִיגְרוּהּ בַּעַל הַבַּיִת עַל כֻּרְחֵיהּ אָגַר שָׂכִיר נָמֵי בְּעַל כֻּרְחֵיהּ (אִיתְּגַר)
אֶלָּא בַּעַל הַבַּיִת טָרוּד בְּפוֹעֲלִים הוּא אִי הָכִי נִיתֵּב לֵיהּ בְּלָא שְׁבוּעָה כְּדֵי לְהָפִיס דַּעְתּוֹ שֶׁל בַּעַל הַבַּיִת
וְנִיתֵּב לֵיהּ בְּעֵדִים טְרִיחָא לְהוּ מִילְּתָא וְנִיתֵּב לֵיהּ מֵעִיקָּרָא שְׁנֵיהֶם רוֹצִים בְּהַקָּפָה
אִי הָכִי אֲפִילּוּ קָצַץ נָמֵי אַלְּמָה תַּנְיָא אוּמָּן אוֹמֵר שְׁתַּיִם קָצַצְתָּ לִי וְהַלָּה אוֹמֵר לֹא קָצַצְתִּי לְךָ אֶלָּא אַחַת הַמּוֹצִיא מֵחֲבֵירוֹ עָלָיו הָרְאָיָה קְצִיצָה וַדַּאי מִידְכָּר דְּכִירִי לַהּ אִינָשֵׁי
אִי הָכִי אֲפִילּוּ עָבַר זְמַנּוֹ נָמֵי אַלְּמָה תְּנַן עָבַר זְמַנּוֹ אֵינוֹ נִשְׁבָּע וְנוֹטֵל חֲזָקָה אֵין בַּעַל הַבַּיִת עוֹבֵר מִשּׁוּם בַּל תָּלִין
וְהָא אָמְרַתְּ בַּעַל הַבַּיִת טָרוּד בְּפוֹעֲלָיו הוּא הָנֵי מִילֵּי מִקַּמֵּי דְּלִימְטְיֵיהּ זְמַן חִיּוּבֵיהּ
<h2>דף קיג.</h2>
אֲבָל מְטָא זְמַן חִיּוּבֵיהּ רָמֵי אַנַּפְשֵׁיהּ וּמִידְּכַר
וְכִי שָׂכִיר עוֹבֵר מִשּׁוּם בַּל תִּגְזֹל הָתָם תְּרֵי חֲזָקֵי הָכָא חֲדָא חֲזָקָה גַּבֵּי בַּעַל הַבַּיִת אִיכָּא תְּרֵי חֲזָקֵי חֲדָא דְּאֵין בַּעַל הַבַּיִת עוֹבֵר מִשּׁוּם בַּל תָּלִין וַחֲדָא דְּאֵין שָׂכִיר מְשַׁהֶא שְׂכָרוֹ וְהָכָא חֲדָא חֲזָקָה:
אם יש עדים שתבעו הרי זה נשבע ונוטל: והא קתבעו לקמן אמר רבי אסי שתבעו בזמנו ודלמא לבתר הכי פרע אמר אביי שתבעו כל זמנו
וּלְעוֹלָם לָא פָּרַע לֵיהּ אָמַר רַב חָמָא בַּר עוּקְבָא כְּנֶגֶד אוֹתוֹ הַיּוֹם שֶׁל תְּבִיעָה:
<strong><big>מַתְנִי׳</big></strong> הַמַּלְוֶה אֶת חֲבֵירוֹ לֹא יְמַשְׁכְּנֶנּוּ אֶלָּא בְּבֵית דִּין וְלֹא יִכָּנֵס לְבֵיתוֹ לִיטּוֹל מַשְׁכּוֹנוֹ שֶׁנֶּאֱמַר בַּחוּץ תַּעֲמֹד הָיוּ לוֹ שְׁנֵי כֵלִים נוֹטֵל אֶחָד וּמַנִּיחַ אֶחָד
וּמַחְזִיר אֶת הַכַּר בַּלַּיְלָה וְאֶת הַמַּחְרֵישָׁה בַּיּוֹם וְאִם מֵת אֵינוֹ מַחְזִיר לְיוֹרְשָׁיו רַבָּן שִׁמְעוֹן בֶּן גַּמְלִיאֵל אוֹמֵר אַף לְעַצְמוֹ אֵינוֹ מַחְזִיר אֶלָּא עַד שְׁלֹשִׁים יוֹם וּמִשְּׁלֹשִׁים יוֹם וּלְהַלָּן מוֹכְרָן בְּבֵית דִּין:
<strong><big>גְּמָ׳</big></strong> אָמַר שְׁמוּאֵל שְׁלִיחַ בֵּית דִּין מְנַתַּח נַתּוֹחֵי אִין אֲבָל מַשְׁכּוֹנֵי לָא וְהָתְנַן הַמַּלְוֶה אֶת חֲבֵירוֹ לֹא יְמַשְׁכְּנֶנּוּ אֶלָּא בְּבֵית דִּין מִכְּלָל דִּבְבֵית דִּין מְמַשְׁכְּנִין
אָמַר לָךְ שְׁמוּאֵל אֵימָא לֹא יְנַתְּחֶנּוּ אֶלָּא בְּבֵית דִּין הָכִי נָמֵי מִסְתַּבְּרָא דְּקָתָנֵי סֵיפָא לֹא יִכָּנֵס לְבֵיתוֹ לִיטּוֹל מַשְׁכּוֹנוֹ מַנִּי אִילֵּימָא בַּעַל חוֹב מֵרֵישָׁא שָׁמְעַתְּ מִינַּהּ אֶלָּא לָאו שְׁלִיחַ בֵּית דִּין
אִי מִשּׁוּם הָא לָא אִירְיָא הָכִי קָאָמַר הַמַּלְוֶה אֶת חֲבֵירוֹ לֹא יְמַשְׁכְּנֶנּוּ אֶלָּא בְּבֵית דִּין מִכְּלָל דִּבְבֵית דִּין מְמַשְׁכְּנִים וּבַעַל חוֹב אֲפִילּוּ נַתּוֹחֵי נָמֵי לָא שֶׁלֹּא יִכָּנֵס לְבֵיתוֹ לִיטּוֹל מַשְׁכּוֹנוֹ
מֵתִיב רַב יוֹסֵף לָא יַחֲבֹל רֵיחַיִם וָרָכֶב הָא דְּבָרִים אֲחֵרִים חֲבֹל לֹא תַחֲבֹל בֶּגֶד אַלְמָנָה הָא שֶׁל אֲחֵרִים תַּחְבֹּל מַאן אִי נֵימָא בַּעַל חוֹב הָא כְּתִיב לֹא תָבֹא אֶל בֵּיתוֹ לַעֲבֹט עֲבֹטוֹ אֶלָּא לָאו שְׁלִיחַ בֵּית דִּין
תַּרְגְּמַהּ רַב פָּפָּא בְּרֵיהּ דְּרַב נַחְמָן קַמֵּיהּ דְּרַב יוֹסֵף וְאָמְרִי לַהּ רַב פָּפָּא בְּרֵיהּ דְּרַב יוֹסֵף קַמֵּיהּ דְּרַב יוֹסֵף לְעוֹלָם בְּבַעַל חוֹב וְלַעֲבוֹר עָלָיו בִּשְׁנֵי לָאוִין
תָּא שְׁמַע מִמַּשְׁמַע שֶׁנֶּאֱמַר בַּחוּץ תַּעֲמֹד אֵינִי יוֹדֵעַ שֶׁהָאִישׁ אֲשֶׁר אַתָּה נוֹשֶׁה בוֹ יוֹצִיא אֶלָּא מָה תַּלְמוּד לוֹמַר וְהָאִישׁ לְרַבּוֹת שְׁלִיחַ בֵּית דִּין מַאי לָאו שְׁלִיחַ בֵּית דִּין כְּלֹוֶה
<h2>דף קיג:</h2>
לָא שְׁלִיחַ בֵּית דִּין כְּמַלְוֶה
תָּא שְׁמַע אִם חָבֹל תַּחְבֹּל שַׂלְמַת רֵעֶךָ בִּשְׁלִיחַ בֵּית דִּין הַכָּתוּב מְדַבֵּר אַתָּה אוֹמֵר בִּשְׁלִיחַ בֵּית דִּין הַכָּתוּב מְדַבֵּר אוֹ אֵינוֹ אֶלָּא בְּבַעַל חוֹב כְּשֶׁהוּא אוֹמֵר לֹא תָבֹא אֶל בֵּיתוֹ לַעֲבֹט עֲבֹטוֹ הֲרֵי בַּעַל חוֹב אָמוּר הָא מָה אֲנִי מְקַיֵּים אִם חָבֹל תַּחְבֹּל שַׂלְמַת רֵעֶךָ בִּשְׁלִיחַ בֵּית דִּין הַכָּתוּב מְדַבֵּר
תַּנָּאֵי הִיא דְּתַנְיָא שְׁלִיחַ בֵּית דִּין שֶׁבָּא לְמַשְׁכְּנוֹ לֹא יִכָּנֵס לְבֵיתוֹ לְמַשְׁכְּנוֹ אֶלָּא עוֹמֵד מִבַּחוּץ וְהַלָּה מוֹצִיא לוֹ מַשְׁכּוֹן שֶׁנֶּאֱמַר בַּחוּץ תַּעֲמֹד וְהָאִישׁ
וְתַנְיָא אִידַּךְ בַּעַל חוֹב שֶׁבָּא לְמַשְׁכְּנוֹ לֹא יִכָּנֵס לְבֵיתוֹ לְמַשְׁכְּנוֹ אֶלָּא עוֹמֵד בַּחוּץ וְהַלָּה נִכְנָס וּמוֹצִיא לוֹ מַשְׁכּוֹנוֹ שֶׁנֶּאֱמַר בַּחוּץ תַּעֲמֹד וּשְׁלִיחַ בֵּית דִּין שֶׁבָּא לְמַשְׁכְּנוֹ הֲרֵי זֶה נִכְנָס לְבֵיתוֹ וּמְמַשְׁכְּנוֹ
וְלֹא יְמַשְׁכְּנֶנּוּ דְּבָרִים שֶׁעוֹשִׂין בָּהֶן אוֹכֶל נֶפֶשׁ וְנוֹתֵן מִטָּה וּמִטָּה וּמַצָּע לְעָשִׁיר מִטָּה וּמִטָּה וּמַפָּץ לְעָנִי לוֹ אֲבָל לֹא לְאִשְׁתּוֹ וְלֹא לְבָנָיו וְלִבְנוֹתָיו
כְּדֶרֶךְ שֶׁמְּסַדְּרִין לְבַעַל חוֹב כָּךְ מְסַדְּרִין בַּעֲרָכִין כְּלַפֵּי לְיָיא עִיקַּר סִידּוּר בַּעֲרָכִין כְּתִיב אֶלָּא אֵימָא כְּדֶרֶךְ שֶׁמְּסַדְּרִין בַּעֲרָכִין כָּךְ מְסַדְּרִין בְּבַעַל חוֹב
אָמַר מָר נוֹתֵן מִטָּה וּמִטָּה וּמַצָּע לְעָשִׁיר מִטָּה וּמִטָּה וּמַפָּץ לְעָנִי לְמַאן אִילֵימָא לְאִשְׁתּוֹ וּלְבָנָיו וְלִבְנוֹתָיו הָא אָמְרַתְּ לוֹ אֲבָל לֹא לְאִשְׁתּוֹ וּלְבָנָיו וְלִבְנוֹתָיו אֶלָּא אִידֵּי וְאִידֵּי לְדִידֵיהּ
תַּרְתֵּי לְמָה לִי חֲדָא דְּאָכֵיל עֲלַהּ וַחֲדָא דְּזָג עֲלַהּ כְּדִשְׁמוּאֵל דְּאָמַר שְׁמוּאֵל כֹּל מִילֵּי יָדַעְנָא אָסוּתַיְיהוּ לְבַר מֵהָנֵי תְּלָת מַאן דְּאָכֵיל אֲהִינָא מְרִירָא אַלִּיבָּא רֵיקָנָא מַאן דְּאָסַר מִיתְנָא דְּכִיתָּנָא רַטִּיבָא אַחַרְצֵיהּ וּמַאן דְּאָכֵיל נַהֲמָא וְלָא מְסַגֵּי אַרְבְּעָה גַּרְמִידֵי
תָּנֵי תַּנָּא קַמֵּיהּ דְּרַב נַחְמָן כְּדֶרֶךְ שֶׁמְּסַדְּרִין בַּעֲרָכִין כָּךְ מְסַדְּרִין בְּבַעַל חוֹב אֲמַר לֵיהּ הַשְׁתָּא זַבּוֹנֵי מְזַבְּנִינַן לֵיהּ סַדּוֹרֵי מְסַדְּרִינַן לֵיהּ וּמִי מְזַבְּנִינַן לֵיהּ וְהָתְנַן מַחְזִיר אֶת הַכַּר בַּלַּיְלָה וְאֶת הַמַּחְרֵישָׁה בַּיּוֹם
תַּנָּא כְּרַבָּן שִׁמְעוֹן בֶּן גַּמְלִיאֵל תַּנָּא קַמֵּיהּ וְהָכִי קָאָמַר לֵיהּ הַשְׁתָּא לְרַבָּן שִׁמְעוֹן בֶּן גַּמְלִיאֵל זַבּוֹנֵי מְזַבְּנִינַן לֵיהּ סַדּוֹרֵי מְסַדְּרִינַן לֵיהּ דִּתְנַן רַבָּן שִׁמְעוֹן בֶּן גַּמְלִיאֵל אוֹמֵר אַף לְעַצְמוֹ אֵינוֹ מַחְזִיר אֶלָּא עַד שְׁלֹשִׁים יוֹם מִכָּאן וְאֵילָךְ מוֹכְרָן בְּבֵית דִּין
וּמִמַּאי דְּכִי קָאָמַר רַבָּן שִׁמְעוֹן בֶּן גַּמְלִיאֵל זַבּוֹנֵי לִגְמָרֵי קָאָמַר דִּלְמָא הָכִי קָאָמַר עַד שְׁלֹשִׁים יוֹם [מַ]הְדַּר לֵיהּ בְּעֵינֵיהּ מִכָּאן וְאֵילָךְ מַיהְדַּר לֵיהּ לְמַאי דַּחֲזֵי לֵיהּ וּמְזַבְּנִינַן מַאי דְּלָא חֲזֵי לֵיהּ
אִי סָלְקָא דַעְתָּךְ אִית לֵיהּ לְרַבָּן שִׁמְעוֹן בֶּן גַּמְלִיאֵל הַאי סְבָרָא לֵיכָּא מִידֵּי דְּלָא חֲזֵי לֵיהּ דְּאָמַר אַבָּיֵי רַבָּן שִׁמְעוֹן בֶּן גַּמְלִיאֵל וְרַבִּי שִׁמְעוֹן וְרַבִּי יִשְׁמָעֵאל וְרַבִּי עֲקִיבָא כּוּלְּהוּ סְבִירָא לְהוּ כׇּל יִשְׂרָאֵל בְּנֵי מְלָכִים הֵן
רַבָּן שִׁמְעוֹן בֶּן גַּמְלִיאֵל דִּתְנַן לֹא אֶת הַלּוּף וְלָא אֶת הַחַרְדָּל רַבָּן שִׁמְעוֹן בֶּן גַּמְלִיאֵל מַתִּיר בַּלּוּף מִפְּנֵי שֶׁהוּא מַאֲכָל לְעוֹרְבִין
רַבִּי שִׁמְעוֹן דִּתְנַן בְּנֵי מְלָכִים סָכִין שֶׁמֶן וֶורֶד עַל גַּבֵּי מַכּוֹתֵיהֶן בְּשַׁבָּת שֶׁכֵּן דַּרְכָּן לָסוּךְ בַּחוֹל רַבִּי שִׁמְעוֹן אוֹמֵר כׇּל יִשְׂרָאֵל בְּנֵי מְלָכִים הֵן
רַבִּי יִשְׁמָעֵאל וְרַבִּי עֲקִיבָא דְּתַנְיָא הֲרֵי שֶׁהָיוּ נוֹשִׁין בּוֹ אֶלֶף זוּז וְלָבוּשׁ אִיצְטְלָא בַּת מֵאָה מָנֶה מַפְשִׁיטִין אוֹתָהּ מִמֶּנּוּ וּמַלְבִּישִׁים אוֹתוֹ אִיצְטְלָא הָרְאוּיָה לוֹ וְתָנָא מִשּׁוּם רַבִּי יִשְׁמָעֵאל וְתָנָא מִשּׁוּם רַבִּי עֲקִיבָא כׇּל יִשְׂרָאֵל רְאוּיִן לְאוֹתָהּ אִיצְטְלָא
וּלְמַאי דִּסְלֵיק אַדַּעְתִּין מֵעִיקָּרָא דְּיָהֵיב לֵיהּ מַאי דַּחֲזֵי לֵיהּ וּמְזַבְּנִינַן מַאי דְּלָא חֲזֵי לֵיהּ בִּשְׁלָמָא כַּר וָכֶסֶת חֲזֵי לֵיהּ דְּבֵינֵי בֵּינֵי אֶלָּא מַחְרֵישָׁה לְמַאי חַזְיָא אָמַר רָבָא בַּר רַבָּה מַחְרֵישָׁה דְּכַסְפָּא
מַתְקֵיף לַהּ רַב חַגָּא וְלֵימָא לֵיהּ לָאו עֲלַי קָרְמֵית אָמַר לֵיהּ אַבָּיֵי
<h2>דף קיד.</h2>
אִיבְרָא עֲלֵיהּ קָרְמֵי מִשּׁוּם שֶׁנֶּאֱמַר וּלְךָ תִּהְיֶה צְדָקָה
אִיבַּעְיָא לְהוּ מַהוּ שֶׁיְּסַדְּרוּ בְּבַעַל חוֹב מִי גָמַר מִיכָה מִיכָה מֵעֲרָכִין אוֹ לָא
תָּא שְׁמַע דִּשְׁלַח רָבִין בְּאִגַּרְתֵּיהּ דָּבָר זֶה שָׁאַלְתִּי לְכׇל רַבּוֹתַי וְלֹא אָמְרוּ לִי דָּבָר בְּרַם כָּךְ הָיְתָה שְׁאֵלָה הָאוֹמֵר הֲרֵי עָלַי מָנֶה לְבֶדֶק הַבַּיִת מַהוּ שֶׁיְּסַדְּרוּ
רַבִּי יַעֲקֹב מִשְּׁמֵיהּ דְּבַר פַּדָּא וְרַבִּי יִרְמְיָה מִשְּׁמֵיהּ דְּאִילְפָא אָמְרִי קַל וָחוֹמֶר מִבַּעַל חוֹב וּמָה בַּעַל חוֹב שֶׁמַּחְזִירִין אֵין מְסַדְּרִין הֶקְדֵּשׁ שֶׁאֵין מַחְזִירִין אֵינוֹ דִּין שֶׁאֵין מְסַדְּרִין וְרַבִּי יוֹחָנָן אָמַר נֶדֶר בְּעֶרְכְּךָ כְּתִיב מָה עֲרָכִין מְסַדְּרִין אַף הֶקְדֵּשׁ מְסַדְּרִין
וְאִידַּךְ הַהוּא לְנִידּוֹן בִּכְבוֹדוֹ הוּא דַּאֲתָא מָה עֲרָכִין נִידּוֹן בִּכְבוֹדוֹ אַף הֶקְדֵּשׁ נִידּוֹן בִּכְבוֹדוֹ
וִיסַדְּרוּ בְּבַעַל חוֹב קַל וָחוֹמֶר מֵעֲרָכִין וּמָה עֲרָכִין שֶׁאֵין מַחְזִירִין מְסַדְּרִין בַּעַל חוֹב שֶׁמַּחְזִירִין אֵינוֹ דִּין שֶׁמְּסַדְּרִין אָמַר קְרָא וְאִם מָךְ הוּא מֵעֶרְכֶּךָ הוּא וְלֹא בַּעַל חוֹב
וְאִידַּךְ הַאי עַד שֶׁיְּהֵא בְּמָכוּתוֹ מִתְּחִילָּתוֹ וְעַד סוֹפוֹ
וְיַחְזִירוּ בְּהֶקְדֵּשׁ קַל וָחוֹמֶר מִבַּעַל חוֹב וּמָה בַּעַל חוֹב שֶׁאֵין מְסַדְּרִין מַחְזִירִין הֶקְדֵּשׁ שֶׁמְּסַדְּרִין אֵינוֹ דִּין שֶׁמַּחְזִירִין אָמַר קְרָא וְשָׁכַב בְּשַׂלְמָתוֹ וּבֵרְכֶךָּ יָצָא הֶקְדֵּשׁ שֶׁאֵין צָרִיךְ בְּרָכָה
וְלָא וְהָכְתִיב וְאָכַלְתָּ וְשָׂבָעְתָּ וּבֵרַכְתָּ וְגוֹ׳ אֶלָּא אָמַר קְרָא וּלְךָ תִּהְיֶה צְדָקָה מִי שֶׁצָּרִיךְ צְדָקָה יָצָא הֶקְדֵּשׁ שֶׁאֵין צָרִיךְ צְדָקָה
אַשְׁכְּחֵיהּ רַבָּה בַּר אֲבוּהּ לְאֵלִיָּהוּ דְּקָאֵי בְּבֵית הַקְּבָרוֹת שֶׁל גּוֹיִם אֲמַר לֵיהּ מַהוּ שֶׁיְּסַדְּרוּ בְּבַעַל חוֹב אֲמַר לֵיהּ גָּמַר מִיכָה מִיכָה מֵעֲרָכִין גַּבֵּי עֲרָכִין כְּתִיב וְאִם מָךְ הוּא מֵעֶרְכֶּךָ גַּבֵּי בַּעַל חוֹב כְּתִיב וְכִי יָמוּךְ אָחִיךָ
<h2>דף קיד:</h2>
מִנַּיִן לְעָרוֹם שֶׁלֹּא יִתְרוֹם דִּכְתִיב וְלֹא יִרְאֶה בְךָ עֶרְוַת דָּבָר
אֲמַר לֵיהּ לָאו כֹּהֵן הוּא מָר מַאי טַעְמָא קָאֵי מָר בְּבֵית הַקְּבָרוֹת אֲמַר לֵיהּ לָא מַתְנֵי מָר טְהָרוֹת דְּתַנְיָא רַבִּי שִׁמְעוֹן בֶּן יוֹחַי אוֹמֵר קִבְרֵיהֶן שֶׁל נׇכְרִים אֵין מְטַמְּאִין שֶׁנֶּאֱמַר וְאַתֵּן צֹאנִי צֹאן מַרְעִיתִי אָדָם אַתֶּם אַתֶּם קְרוּיִין אָדָם וְאֵין נׇכְרִים קְרוּיִין אָדָם
אֲמַר לֵיהּ בְּאַרְבְּעָה לָא מָצֵינָא בְּשִׁיתָּא מָצֵינָא אֲמַר לֵיהּ וְאַמַּאי אֲמַר לֵיהּ דְּחִיקָא לִי מִילְּתָא דַּבְרֵיהּ וְעַיְּילֵיהּ לְגַן עֵדֶן אֲמַר לֵיהּ פְּשׁוֹט גְּלִימָךְ סְפִי שְׁקוֹל מֵהָנֵי טַרְפֵי סְפָא שְׁקַל
כִּי הֲוָה נָפֵיק שְׁמַע דְּקָאָמַר מַאן קָא אָכֵיל לְעָלְמֵיהּ כְּרַבָּה בַּר אֲבוּהּ נְפַץ שְׁדָנְהוּ אֲפִילּוּ הָכִי אַתְיֵיהּ לִגְלִימֵיהּ סְחַט גְּלִימָא רֵיחָא זַבְּנֵיהּ בִּתְרֵיסַר אַלְפֵי דִּינָרֵי פַּלְגִינְהוּ לְחַתְנָווֹתֵיהּ
תָּנוּ רַבָּנַן וְאִם אִישׁ עָנִי הוּא לֹא תִשְׁכַּב בַּעֲבֹטוֹ הָא עָשִׁיר שְׁכַיב מַאי קָאָמַר אָמַר רַב שֵׁשֶׁת הָכִי קָאָמַר וְאִם אִישׁ עָנִי הוּא לֹא תִשְׁכַּב וַעֲבוֹטוֹ אֶצְלְךָ הָא עָשִׁיר שְׁכַב וַעֲבוֹטוֹ אֶצְלְךָ
תָּנוּ רַבָּנַן הַמַּלְוֶה אֶת חֲבֵירוֹ אֵינוֹ רַשַּׁאי לְמַשְׁכְּנוֹ וְאֵינוֹ חַיָּיב לְהַחְזִיר לוֹ וְעוֹבֵר בְּכׇל הַשֵּׁמוֹת הַלָּלוּ מַאי קָאָמַר אָמַר רַב שֵׁשֶׁת הָכִי קָאָמַר הַמַּלְוֶה אֶת חֲבֵירוֹ אֵינוֹ רַשַּׁאי לְמַשְׁכְּנוֹ וְאִם מִשְׁכְּנוֹ חַיָּיב לְהַחְזִיר לוֹ וְעוֹבֵר בְּכׇל הַשֵּׁמוֹת הַלָּלוּ אַסֵּיפָא
רָבָא אָמַר הָכִי קָאָמַר הַמַּלְוֶה אֶת חֲבֵירוֹ אֵינוֹ רַשַּׁאי לְמַשְׁכְּנוֹ וְאִם מִשְׁכְּנוֹ חַיָּיב לְהַחְזִיר לוֹ בַּמֶּה דְּבָרִים אֲמוּרִים שֶׁמִּשְׁכְּנוֹ שֶׁלֹּא בִּשְׁעַת הַלְוָאָתוֹ אֲבָל מִשְׁכְּנוֹ בִּשְׁעַת הַלְוָאָתוֹ אֵינוֹ חַיָּיב לְהַחְזִיר לוֹ וְעוֹבֵר בְּכׇל הַשֵּׁמוֹת הַלָּלוּ אַרֵישָׁא
תָּנֵי רַב שֵׁיזְבִי קַמֵּיהּ דְּרָבָא עַד בֹּא הַשֶּׁמֶשׁ תְּשִׁיבֶנּוּ לוֹ זוֹ כְּסוּת לַיְלָה הָשֵׁב תָּשִׁיב לוֹ אֶת הַעֲבוֹט כְּבוֹא הַשֶּׁמֶשׁ זוֹ כְּסוּת יוֹם אֲמַר לֵיהּ דִּימָמָא בְּלֵילְיָא לְמָה לִי וּדְלֵילְיָא בִּימָמָא לְמָה לִי
אֲמַר לֵיהּ אִיסְמְיַיהּ אֲמַר לֵיהּ לָא הָכִי קָאָמַר עַד בֹּא הַשֶּׁמֶשׁ תְּשִׁיבֶנּוּ לוֹ זוֹ כְּסוּת יוֹם שֶׁנִּיתְּנָה לַחֲבוֹל בַּלַּיְלָה הָשֵׁב תָּשִׁיב לוֹ אֶת הַעֲבוֹט כְּבוֹא הַשֶּׁמֶשׁ זוֹ כְּסוּת לַיְלָה שֶׁנִּיתְּנָה לַחֲבוֹל בַּיּוֹם
אָמַר רַבִּי יוֹחָנָן מִשְׁכְּנוֹ וּמֵת שׁוֹמְטוֹ מֵעַל גַּבֵּי בָנָיו מֵיתִיבִי אָמַר רַבִּי מֵאִיר וְכִי מֵאַחַר שֶׁמְּמַשְׁכְּנִין לָמָּה מַחְזִירִין לָמָּה מַחְזִירִין רַחֲמָנָא אָמַר אַהְדַּר אֶלָּא מֵאַחַר שֶׁמַּחְזִירִין
<h2>דף קטו.</h2>
לָמָּה חוֹזְרִין וּמְמַשְׁכְּנִין שֶׁלֹּא תְּהֵא שְׁבִיעִית מְשַׁמַּטְתּוֹ וְלֹא יֵעָשֶׂה מִטַּלְטְלִין אֵצֶל בָּנָיו
טַעְמָא דַּהֲדַר וּמַשְׁכְּנֵיהּ הָא לָא הֲדַר וּמַשְׁכְּנֵיהּ לָא
אָמַר רַב אַדָּא בַּר מַתְנָא וְלָאו תָּרוֹצֵי קָא מְתָרְצַתְּ לַהּ תָּרֵיץ הָכִי וְכִי מֵאַחַר שֶׁמַּחְזִירִין לָמָּה מְמַשְׁכְּנִין מֵעִיקָּרָא שֶׁלֹּא תְּהֵא שְׁבִיעִית מְשַׁמַּטְתּוֹ וְלֹא יֵעָשֶׂה מִטַּלְטְלִין אֵצֶל בָּנָיו
תָּנוּ רַבָּנַן לֹא תָבֹא אֶל בֵּיתוֹ לַעֲבֹט עֲבֹטוֹ לְבֵיתוֹ אִי אַתָּה נִכְנָס אֲבָל אַתָּה נִכְנָס לְבֵיתוֹ שֶׁל עָרֵב וְכֵן הוּא אוֹמֵר לְקַח בִּגְדוֹ כִּי עָרַב זָר וְגוֹ׳
וְאוֹמֵר בְּנִי אִם עָרַבְתָּ לְרֵעֶךָ תָּקַעְתָּ לַזָּר כַּפֶּיךָ נוֹקַשְׁתָּ בְאִמְרֵי פִיךָ נִלְכַּדְתָּ בְּאִמְרֵי פִיךָ עֲשֵׂה זֹאת אֵפוֹא בְּנִי וְהִנָּצֵל כִּי בָאתָ בְכַף רֵעֶךָ לֵךְ הִתְרַפֵּס וּרְהַב רֵעֶיךָ
אִם מָמוֹן יֵשׁ לוֹ בְּיָדֶךָ הַתֵּר לוֹ פִּיסַּת יָד וְאִם לָאו הַרְבֵּה עָלָיו רֵעִים
לְצַד שֵׁנִי לְבֵיתוֹ אִי אַתָּה נִכְנָס אֲבָל אַתָּה נִכְנָס לִשְׂכַר כַּתָּף לִשְׂכַר חַמָּר לִשְׂכַר פּוּנְדָּק לִשְׂכַר דְּיוֹקְנָאוֹת יָכוֹל אֲפִילּוּ זְקָפָן עָלָיו בְּמִלְוֶה תַּלְמוּד לוֹמַר מַשַּׁאת מְאוּמָה:
<strong><big>מַתְנִי׳</big></strong> אַלְמָנָה בֵּין שֶׁהִיא עֲנִיָּיה בֵּין שֶׁהִיא עֲשִׁירָה אֵין מְמַשְׁכְּנִין אוֹתָהּ שֶׁנֶּאֱמַר וְלֹא תַחֲבֹל בֶּגֶד אַלְמָנָה:
<strong><big>גְּמָ׳</big></strong> תָּנוּ רַבָּנַן אַלְמָנָה בֵּין שֶׁהִיא עֲנִיָּיה בֵּין שֶׁהִיא עֲשִׁירָה אֵין מְמַשְׁכְּנִין אוֹתָהּ דִּבְרֵי רַבִּי יְהוּדָה
רַבִּי שִׁמְעוֹן אוֹמֵר עֲשִׁירָה מְמַשְׁכְּנִין אוֹתָהּ עֲנִיָּיה אֵין מְמַשְׁכְּנִין אוֹתָהּ שֶׁאַתָּה חַיָּיב לְהַחֲזִיר לַהּ וְאַתָּה מַשִּׂיאָהּ שֵׁם רַע בִּשְׁכֵנוֹתֶיהָ
לְמֵימְרָא דְּרַבִּי יְהוּדָה לָא דָּרֵישׁ טַעְמָא דִקְרָא וְרַבִּי שִׁמְעוֹן דָּרֵישׁ טַעְמָא דִקְרָא וְהָא אִיפְּכָא שָׁמְעִינַן לְהוּ
דְּתַנְיָא וְלֹא יַרְבֶּה לּוֹ נָשִׁים רַבִּי יְהוּדָה אוֹמֵר מַרְבֶּה הוּא וּבִלְבַד שֶׁלֹּא יְהוּ מְסִירוֹת אֶת לִבּוֹ רַבִּי שִׁמְעוֹן אוֹמֵר אֲפִילּוּ אַחַת וְהִיא מְסִירָה אֶת לִבּוֹ הֲרֵי זֶה לֹא יִשָּׂאֶנָּה אִם כֵּן מָה תַּלְמוּד לוֹמַר וְלֹא יַרְבֶּה לּוֹ נָשִׁים אֲפִילּוּ כַּאֲבִיגַיִל
לְעוֹלָם רַבִּי יְהוּדָה לָא דָּרֵישׁ טַעְמָא דִקְרָא וְשָׁאנֵי הָכָא דִּמְפָרֵשׁ קְרָא וְלֹא יַרְבֶּה לּוֹ נָשִׁים וְלֹא יָסוּר מַאי טַעְמָא לֹא יַרְבֶּה לוֹ נָשִׁים מִשּׁוּם דְּלֹא יָסוּר
וְרַבִּי שִׁמְעוֹן מִכְּדֵי בְּעָלְמָא דָּרְשִׁינַן טַעְמָא דִקְרָא לִכְתּוֹב רַחֲמָנָא לֹא יַרְבֶּה וְלָא בָּעֵינַן לֹא יָסוּר וַאֲנָא יָדַעְנָא מַאי טַעְמָא לֹא יַרְבֶּה מִשּׁוּם דְּלֹא יָסוּר לֹא יָסוּר דִּכְתַב רַחֲמָנָא לְמָה לִי אֲפִילּוּ אַחַת וּמְסִירָה אֶת לִבּוֹ הֲרֵי זֶה לֹא יִשָּׂאֶנָּה:
<strong><big>מַתְנִי׳</big></strong> הַחוֹבֵל אֶת הָרֵיחַיִם עוֹבֵר מִשּׁוּם לֹא תַעֲשֶׂה וְחַיָּיב מִשּׁוּם שְׁנֵי כֵּלִים שֶׁנֶּאֱמַר לֹא יַחֲבֹל רֵיחַיִם וָרָכֶב וְלֹא רֵיחַיִם וָרֶכֶב בִּלְבַד אָמְרוּ אֶלָּא כׇּל דָּבָר שֶׁעוֹשִׂין בּוֹ אוֹכֶל נֶפֶשׁ שֶׁנֶּאֱמַר כִּי נֶפֶשׁ הוּא חֹבֵל:
<strong><big>גְּמָ׳</big></strong> אָמַר רַב הוּנָא חָבַל רֵיחַיִם לוֹקֶה שְׁתַּיִם מִשּׁוּם רֵיחַיִם וּמִשּׁוּם כִּי נֶפֶשׁ הוּא חֹבֵל רֵיחַיִם וָרֶכֶב לוֹקֶה שָׁלֹשׁ מִשּׁוּם רֵחַיִם וָרֶכֶב וּמִשּׁוּם כִּי נֶפֶשׁ הוּא חֹבֵל
וְרַב יְהוּדָה אָמַר חָבַל רֵיחַיִם לוֹקֶה אַחַת וְרֶכֶב לוֹקֶה אַחַת רֵיחַיִם וָרֶכֶב לוֹקֶה שְׁתַּיִם כִּי נֶפֶשׁ הוּא חֹבֵל
<h2>דף קטו:</h2>
לִשְׁאָר דְּבָרִים הוּא דַּאֲתָא
לֵימָא אַבָּיֵי וְרָבָא בִּפְלוּגְתָּא דְּרַב הוּנָא וְרַב יְהוּדָה קָמִיפַּלְגִי
דְּאָמַר רָבָא אָכַל נָא לוֹקֶה שְׁתַּיִם מִשּׁוּם נָא וּמִשּׁוּם כִּי אִם צְלִי אֵשׁ מְבוּשָּׁל לוֹקֶה שְׁתַּיִם מִשּׁוּם מְבוּשָּׁל וּמִשּׁוּם כִּי אִם צְלִי אֵשׁ נָא וּמְבוּשָּׁל לוֹקֶה שָׁלֹשׁ מִשּׁוּם נָא וּמִשּׁוּם מְבוּשָּׁל וּמִשּׁוּם לֹא תֹּאכְלֶנּוּ כִּי אִם צְלִי אֵשׁ
אַבָּיֵי אָמַר אֵין לוֹקִין עַל לָאו שֶׁבִּכְלָלוֹת לֵימָא אַבָּיֵי דְּאָמַר כְּרַב יְהוּדָה וְרָבָא דְּאָמַר כְּרַב הוּנָא
אָמַר לָךְ רָבָא אֲנָא דַּאֲמַרִי אֲפִילּוּ כְּרַב יְהוּדָה עַד כָּאן לָא קָאָמַר רַב יְהוּדָה הָתָם אֶלָּא דְּכִי נֶפֶשׁ הוּא חֹבֵל לָא מַשְׁמַע רֵיחַיִם וָרֶכֶב הִלְכָּךְ לִשְׁאָר דְּבָרִים הוּא דַּאֲתָא
אֲבָל הָכָא כִּי אִם צְלִי אֵשׁ לְמַאי אֲתָא שְׁמַע מִינַּהּ לְלָאו
וְאַבָּיֵי אָמַר לָךְ אֲנָא דַּאֲמַרִי אֲפִילּוּ לְרַב הוּנָא עַד כָּאן לָא קָאָמַר רַב הוּנָא הָתָם אֶלָּא דְּכִי נֶפֶשׁ הוּא חֹבֵל
<h2>דף קטז.</h2>
יַתִּירָא הוּא כֵּיוָן דְּיַתִּירָא הוּא שִׁדְיֵיהּ אַרֵיחַיִם וָרָכֶב
אֲבָל הָכָא כִּי אִם צְלִי אֵשׁ לָאו יַתִּירָא הוּא דְּמִבְּעֵי לֵיהּ לְכִדְתַנְיָא בְּשָׁעָה שֶׁיֶּשְׁנוֹ בְּקוּם אֱכוֹל צָלִי יֶשְׁנוֹ בְּבַל תֹּאכַל נָא בְּשָׁעָה שֶׁאֵינוֹ בְּקוּם אֱכוֹל צָלִי אֵינוֹ בְּבַל תֹּאכַל נָא
תַּנְיָא כְּווֹתֵיהּ דְּרַב יְהוּדָה חָבַל זוּג שֶׁל סַפָּרִים וְצֶמֶד שֶׁל פָּרוֹת חַיָּיב שְׁתַּיִם זֶה בְּעַצְמוֹ וְזֶה בְּעַצְמוֹ אֵינוֹ חַיָּיב אֶלָּא אַחַת
וְתַנְיָא אִידַּךְ חָבַל זוּג שֶׁל סַפָּרִים וְצֶמֶד שֶׁל פָּרוֹת יָכוֹל לֹא יְהֵא חַיָּיב אֶלָּא אַחַת תַּלְמוּד לוֹמַר לֹא יַחֲבֹל רֵיחַיִם וָרָכֶב מָה רֵיחַיִם וָרֶכֶב שֶׁהֵן מְיוּחָדִין שְׁנֵי כֵּלִים וְעוֹשִׂין מְלָאכָה אַחַת וְחַיָּיב עַל זֶה בִּפְנֵי עַצְמוֹ וְעַל זֶה בִּפְנֵי עַצְמוֹ אַף כׇּל דְּבָרִים שֶׁהֵן שְׁנֵי כֵּלִים מְיוּחָדִים וְעוֹשִׂין מְלָאכָה אַחַת חַיָּיב עַל זֶה בִּפְנֵי עַצְמוֹ וְעַל זֶה בִּפְנֵי עַצְמוֹ
הָהוּא גַּבְרָא דַּחֲבַל סַכִּינָא דְּאַשְׁכַּבְתָּא מֵחַבְרֵיהּ אֲתָא לְקַמֵּיהּ דְּאַבָּיֵי אֲמַר לֵיהּ זִיל אַהְדְּרֵיהּ דְּהָוֵי לֵיהּ כְּלִי שֶׁעוֹשִׂים בּוֹ אוֹכֶל נֶפֶשׁ וְתָא קוּם בְּדִינָא עֲלֵהּ רָבָא אָמַר לָא צְרִיךְ לְמֵיקַם בְּדִינָא עֲלֵהּ וְיָכוֹל לִטְעוֹן עַד כְּדֵי דְּמֵיהֶן
וְאַבָּיֵי לֵית לֵיהּ הָהִיא סְבָרָא מַאי שְׁנָא מֵהָנְהוּ עִיזֵּי דְּאָכְלִי חוּשְׁלָא בִּנְהַרְדְּעָא וַאֲתָא מָרָא דְחוּשְׁלָא וּתְפַס לְהוּ וְקָא טָעֵין טוּבָא וַאֲמַר אֲבוּהּ דִּשְׁמוּאֵל יָכוֹל לִטְעוֹן עַד כְּדֵי דְּמֵיהֶן
הָתָם לָאו מִידֵּי (דַּעֲבִדָא) [דַּעֲבִיד] לְאוֹשׁוֹלֵי וּלְאוֹגוֹרֵי הוּא הָכָא מִידֵּי דַּעֲבִיד לְאוֹשׁוֹלֵי וּלְאוֹגוֹרֵי הוּא דִּשְׁלַח רַב הוּנָא בַּר אָבִין דְּבָרִים הָעֲשׂוּיִין לְהַשְׁאִיל וּלְהַשְׂכִּיר וְאָמַר לְקוּחִין הֵן בְּיָדִי אֵינוֹ נֶאֱמָן
וְרָבָא לֵית לֵיהּ הַאי סְבָרָא וְהָא רָבָא אַפֵּיק זוּגָא דְסַרְבָּלָא וְסִפְרָא דְאַגָּדְתָּא מִיַּתְמֵי בִּדְבָרִים הָעֲשׂוּיִין לְהַשְׁאִיל וּלְהַשְׂכִּיר אָמַר לָךְ רָבָא הַאי נָמֵי כֵּיוָן דְּמִיפַּגְמָא קָפְדִי אִינָשֵׁי וְלָא מוֹשְׁלִי:
<strong><big>הֲדַרַן עֲלָךְ הַמְקַבֵּל </big></strong>
<h2>דף קטז:</h2>
מַתְנִי׳ <strong><big>הַבַּיִת</big></strong> וְהָעֲלִיָּיה שֶׁל שְׁנַיִם שֶׁנָּפְלוּ שְׁנֵיהֶם חוֹלְקִין בָּעֵצִים וּבָאֲבָנִים וּבֶעָפָר וְרוֹאִין אֵלּוּ אֲבָנִים הָעֲשׂוּיוֹת לְהִשְׁתַּבֵּר אִם הָיָה אֶחָד מֵהֶן מַכִּיר מִקְצָת אֲבָנָיו נוֹטְלָן וְעוֹלוֹת לוֹ מִן הַחֶשְׁבּוֹן:
<strong><big>גְּמָ׳</big></strong> מִדְּקָתָנֵי רוֹאִין מִכְּלָל דְּאִיכָּא לְמֵיקַם עֲלַיְיהוּ אִי בְּחַבְסָא נְפִיל אִי בְּחַבְטָא נְפִיל
אִי הָכִי רֵישָׁא אַמַּאי חוֹלְקִין נֶחְזֵי אִי בְּחַבְטָא נְפִיל עִלָּיָיתָא אִיתְּבוּר אִי בְּחַבְסָא נְפִיל תַּתָּיָיתָא אִיתְּבוּר
לָא צְרִיכָא דִּנְפִיל בְּלֵילְיָא וְלֶחְזִינְהוּ בְּצַפְרָא דְּפַנִּינְהוּ וְלִיחְזֵי מַאן פַּנִּינְהוּ וּלְשַׁיְילֵיהּ דְּפַנִּינְהוּ בְּנֵי רְשׁוּת הָרַבִּים וַאֲזַלוּ לְעָלְמָא
וְלִיחְזֵי בִּרְשׁוּתָ[א] דְּמַאן יָתְבָן וְלִיהְוֵי אִידַּךְ הַמּוֹצִיא מֵחֲבֵירוֹ עָלָיו הָרְאָיָה לָא צְרִיכָא דְּיָיתְבָן בְּחָצֵר דְּתַרְוַיְיהוּ אִי נָמֵי בִּרְשׁוּת הָרַבִּים וְאִיבָּעֵית אֵימָא שׁוּתָּפִין בְּכִי הַאי גַּוְונָא לָא קָפְדִי אַהֲדָדֵי:
אִם הָיָה אֶחָד מֵהֶן מַכִּיר כּוּ׳: וְהַלָּה מָה טוֹעֵן אִי דְּקָאָמַר אִין פְּשִׁיטָא וְאִי לָא אָמַר אִין לָמָּה נוֹטֵל אֶלָּא דְּאָמַר לֵיהּ אֵינִי יוֹדֵעַ
לֵימָא תִּהְוֵי תְּיוּבְתָּא דְּרַב נַחְמָן דְּאִיתְּמַר מָנֶה לִי בְּיָדְךָ וְהַלָּה אוֹמֵר אֵינִי יוֹדֵעַ רַב הוּנָא וְרַב יְהוּדָה אָמְרִי חַיָּיב רַב נַחְמָן וְרַבִּי יוֹחָנָן אָמְרִי פָּטוּר
כִּדְאָמַר רַב נַחְמָן כְּגוֹן שֶׁיֵּשׁ עֵסֶק שְׁבוּעָה בֵּינֵיהֶן הָכָא נָמֵי כְּגוֹן שֶׁיֵּשׁ עֵסֶק שְׁבוּעָה בֵּינֵיהֶן
הֵיכִי דָּמֵי עֵסֶק שְׁבוּעָה כִּדְרָבָא דְּאָמַר רָבָא מָנֶה לִי בְּיָדְךָ וְהַלָּה אוֹמֵר אֵין לְךָ בְּיָדִי אֶלָּא חֲמִשִּׁים וְהַשְּׁאָר אֵינִי יוֹדֵעַ מִתּוֹךְ שֶׁאֵינוֹ יָכוֹל לִישָּׁבַע יְשַׁלֵּם:
וְעוֹלוֹת לוֹ מִן הַחֶשְׁבּוֹן: סָבַר רָבָא לְמֵימַר לְפִי חֶשְׁבּוֹן שְׁבוּרוֹת אַלְמָא כֵּיוָן דְּאָמַר אֵינִי יוֹדֵעַ רִיעַ טְפֵי
אֲמַר לֵיהּ אַבָּיֵי אַדְּרַבָּה הָא רִיעַ טְפֵי מִדְּהָנֵי יָדַע טְפֵי לָא יָדַע תּוּ לֵית לֵיהּ וְאִידַּךְ כּוּלְּהוּ דְּהַיְאךְ נִינְהוּ
אֶלָּא אָמַר אַבָּיֵי לְפִי חֶשְׁבּוֹן שְׁלֵימוֹת אִי הָכִי מַאי קָמְהַנֵּי לֵיהּ לְמַלְבְּנָא רַוְוחָא אִי נָמֵי טִינָא דִּמְעַבְּדָא:
<strong><big>מַתְנִי׳</big></strong> הַבַּיִת וְהָעֲלִיָּיה נִפְחֲתָה הָעֲלִיָּיה וְאֵין בַּעַל הַבַּיִת רוֹצֶה לְתַקֵּן הֲרֵי בַּעַל הָעֲלִיָּיה יוֹרֵד וְדָר לְמַטָּה עַד שֶׁיְּתַקֵּן לוֹ אֶת הָעֲלִיָּיה
רַבִּי יוֹסֵי אוֹמֵר הַתַּחְתּוֹן נוֹתֵן אֶת הַתִּקְרָה וְהָעֶלְיוֹן אֶת הַמַּעֲזִיבָה:
<strong><big>גְּמָ׳</big></strong> נִפְחֲתָה בְּכַמָּה רַב אָמַר בְּרוּבָּהּ וּשְׁמוּאֵל אָמַר בְּאַרְבָּעָה
רַב אָמַר בְּרוּבָּהּ אֲבָל בְּאַרְבָּעָה לֹא אָדָם דָּר חֶצְיוֹ לְמַטָּה וְחֶצְיוֹ לְמַעְלָה וּשְׁמוּאֵל אָמַר בְּאַרְבָּעָה אֵין אָדָם דָּר חֶצְיוֹ לְמַטָּה וְחֶצְיוֹ לְמַעְלָה
הֵיכִי דָמֵי אִי דְּאָמַר עֲלִיָּיה זוֹ אֲזַדָא אֶלָּא דַּאֲמַר לֵיהּ עֲלִיָּיה סְתָם לוֹגַר לֵיהּ אַחֲרִיתִי
אָמַר רָבָא לָא צְרִיכָא דַּאֲמַר לֵיהּ עֲלִיָּיה זוֹ שֶׁאֲנִי מַשְׂכִּיר לָךְ כִּי סָלְקָא סְלֵיק בַּהֲדַהּ וְכִי נָחֲיתָ[א] חוּת בַּהֲדַהּ אִי הָכִי מַאי לְמֵימְרָא
אֶלָּא אָמַר רַב אָשֵׁי דַּאֲמַר לֵיהּ עֲלִיָּיה זוֹ שֶׁעַל גַּבֵּי בַּיִת זֶה אֲנִי מַשְׂכִּיר לָךְ דְּהָא שַׁעְבֵּיד בַּיִת לַעֲלִיָּיה
הָא דְּאָמַר רָבִין בַּר רַב אַדָּא אָמַר רַבִּי יִצְחָק מַעֲשֶׂה בְּאֶחָד שֶׁאָמַר לַחֲבֵירוֹ דָּלִית שֶׁעַל גַּבֵּי פַּרְסֵק זֶה אֲנִי מוֹכֵר לָךְ וְנֶעֱקַר הַפַּרְסֵק וּבָא מַעֲשֶׂה לִפְנֵי רַבִּי חִיָּיא וְאָמַר חַיָּיב אַתָּה לְהַעֲמִיד לוֹ פַּרְסֵק כׇּל זְמַן שֶׁהַדָּלִית קַיֶּימֶת
בָּעֵי רַבִּי אַבָּא בַּר מֶמֶל
<h2>דף קיז.</h2>
כְּשֶׁהוּא דָּר לְבַדּוֹ הוּא דָּר כִּדְמֵעִיקָּרָא אוֹ דִלְמָא שְׁנֵיהֶם דָּרִין דַּאֲמַר לֵיהּ אַדַּעְתָּא לְאַפֹּקִינַן לָא אֹגַרִי לָךְ
אִם תִּמְצָא לוֹמַר שְׁנֵיהֶם דָּרִין בּוֹ כְּשֶׁהוּא מִשְׁתַּמֵּשׁ דֶּרֶךְ פְּתָחִים מִשְׁתַּמֵּשׁ אוֹ דֶּרֶךְ גַּגִּין מִשְׁתַּמֵּשׁ מִי אָמַר כִּדְמֵעִיקָּרָא מָה מֵעִיקָּרָא דֶּרֶךְ גַּגִּין הַשְׁתָּא נָמֵי דֶּרֶךְ גַּגִּין אוֹ דִלְמָא מָצֵי אֲמַר לֵיהּ עֲלִיָּיה קַבֵּילִי עֲלַאי עֲלִיָּיה וִירִידָה לָא קַבֵּילִי עֲלַאי
אִם תִּמְצָא לוֹמַר מָצֵי אֲמַר לֵיהּ עֲלִיָּיה וִירִידָה לָא קַבֵּילִי עֲלַאי שְׁתֵּי עֲלִיּוֹת זוֹ עַל גַּב זוֹ מַהוּ אִיפְּחִית עֶלְיוֹנָה נָחֵית וְדָר בְּתַחְתּוֹנָה אִיפְּחִית תַּחְתּוֹנָה מַהוּ לְמִיסְלַק לִגְמָרֵי בְּעֶלְיוֹנָה
מִי אָמְרִינַן דַּאֲמַר לֵיהּ שֵׁם עֲלִיָּיה קַבֵּילְיתְּ עֲלָךְ אוֹ דִלְמָא חַד עֲלִיָּיה קַבֵּיל עֲלֵיהּ שְׁתֵּי עֲלִיּוֹת לָא קַבֵּיל עֲלֵיהּ תֵּיקוּ:
רַבִּי יוֹסֵי אוֹמֵר הַתַּחְתּוֹן נוֹתֵן אֶת הַתִּקְרָה כּוּ׳: מַאי תִּקְרָה רַבִּי יוֹסֵי בַּר חֲנִינָא אָמַר קִינִּים וּסְנָאִין וְ[יוּ]סְטִינִי אָמַר רַבִּי שִׁמְעוֹן בֶּן לָקִישׁ לְווֹחִים וְלָא פְּלִיגִי מָר כִּי אַתְרֵיהּ וּמָר כִּי אַתְרֵיהּ
הָנְהוּ בֵּי תְרֵי דַּהֲווֹ דָּיְירִי חַד עִילַּאי וְחַד תַּתַּאי אִיפְּחִית מַעֲזִיבָה כִּי מָשֵׁי מַיָּא עִילַּאי אָזְלִי וּמַזְּקִי לְתַתַּאי מִי מְתַקֵּן רַבִּי חִיָּיא בַּר אַבָּא אָמַר הָעֶלְיוֹן מְתַקֵּן וְרַבִּי אִלְעַי מִשּׁוּם רַבִּי חִיָּיא בְּרַבִּי יוֹסֵי אָמַר הַתַּחְתּוֹן מְתַקֵּן וְסִימָן וְיוֹסֵף הוּרַד מִצְרָיְמָה
לֵימָא רַבִּי חִיָּיא בַּר אַבָּא וְרַבִּי אִלְעַי בִּפְלוּגְתָּא דְּרַבִּי יוֹסֵי וְרַבָּנַן קָמִיפַּלְגִי לְמַאן דְּאָמַר הָעֶלְיוֹן מְתַקֵּן קָסָבַר עַל הַמַּזִּיק לְהַרְחִיק אֶת עַצְמוֹ מִן הַנִּיזָּק וּמַאן דְּאָמַר תַּחְתּוֹן מְתַקֵּן קָסָבַר עַל הַנִּיזָּק לְהַרְחִיק אֶת עַצְמוֹ מִן הַמַּזִּיק
וְתִיסְבְּרָא רַבִּי יוֹסֵי וְרַבָּנַן לְעִנְיַן נְזָקִין פְּלִיגִי וְהָא אִיפְּכָא שָׁמְעִינַן לְהוּ דִּתְנַן מַרְחִיקִין אֶת הָאִילָן מִן הַבּוֹר עֶשְׂרִים וְחָמֵשׁ אַמָּה וּבֶחָרוּב וּבַשִּׁקְמָה חֲמִשִּׁים אַמָּה בֵּין מִלְּמַעְלָה בֵּין מִן הַצַּד אִם הַבּוֹר קָדַם קוֹצֵץ וְנוֹתֵן דָּמִים אִם הָאִילָן קָדַם לֹא יָקוֹץ סָפֵק זֶה קָדַם סָפֵק זֶה קָדַם לֹא יָקוֹץ
רַבִּי יוֹסֵי אוֹמֵר אַף עַל פִּי שֶׁהַבּוֹר קוֹדֶמֶת לָאִילָן לֹא יָקוֹץ שֶׁזֶּה חוֹפֵר בְּתוֹךְ שֶׁלּוֹ וְזֶה נוֹטֵעַ בְּתוֹךְ שֶׁלּוֹ אַלְמָא רַבִּי יוֹסֵי סָבַר עַל הַנִּיזָּק לְהַרְחִיק אֶת עַצְמוֹ וְרַבָּנַן סָבְרִי עַל הַמַּזִּיק לְהַרְחִיק אֶת עַצְמוֹ
אֶלָּא אִי אִיכָּא לְמֵימַר פְּלִיגִי בִּפְלוּגְתָּא דְּרַבִּי יוֹסֵי וְרַבָּנַן דְּהָתָם קָמִיפַּלְגִי
וְרַבִּי יוֹסֵי וְרַבָּנַן דְּהָכָא בְּמַאי פְּלִיגִי בְּחוֹזֶק תִּקְרָה קָמִיפַּלְגִי רַבָּנַן סָבְרִי מַעֲזִיבָה אַחְזוֹקֵי תִּקְרָה הוּא וְאַחְזוֹקֵי תִּקְרָה (עַל הַ)תַּחְתּוֹן בָּעֵי (לְ)אַחְזוֹקֵי וְרַבִּי יוֹסֵי סָבַר מַעֲזִיבָה אַשְׁווֹיֵי גּוּמּוֹת הוּא וְאַשְׁווֹיֵי גּוּמּוֹת (עַל הָעֶלְיוֹן לְאַשְׁווֹיֵי)
אִינִי וְהָאָמַר רַב אָשֵׁי כִּי הֲוֵינָא בֵּי רַב כָּהֲנָא הֲוָה אָמְרִינַן מוֹדֶה רַבִּי יוֹסֵי בְּגִירֵי דִּילֵיהּ
דְּפָסְקִי מַיָּא וַהֲדַר נָפְלִי:
<strong><big>מַתְנִי׳</big></strong> הַבַּיִת וְהָעֲלִיָּיה שֶׁל שְׁנַיִם שֶׁנָּפְלוּ אָמַר בַּעַל הָעֲלִיָּיה לְבַעַל הַבַּיִת לִבְנוֹת וְהוּא אֵינוֹ רוֹצֶה לִבְנוֹת הֲרֵי בַּעַל הָעֲלִיָּיה בּוֹנֶה אֶת הַבַּיִת וְדָר בְּתוֹכָהּ עַד שֶׁיִּתֵּן לוֹ אֶת יְצִיאוֹתָיו
רַבִּי יְהוּדָה אוֹמֵר אַף זֶה דָּר בְּתוֹךְ שֶׁל חֲבֵירוֹ צָרִיךְ לְהַעֲלוֹת לוֹ שָׂכָר אֶלָּא בַּעַל הָעֲלִיָּיה בּוֹנֶה אֶת הַבַּיִת וְאֶת הָעֲלִיָּיה [וּ]מְקָרֶה אֶת הָעֶלְיוֹנָה וְיוֹשֵׁב בַּבַּיִת עַד שֶׁיִּתֵּן לוֹ אֶת יְצִיאוֹתָיו:
<h2>דף קיז:</h2>
<strong><big>גְּמָ׳</big></strong> אָמַר רַבִּי יוֹחָנָן בִּשְׁלֹשָׁה מְקוֹמוֹת שָׁנָה לָנוּ רַבִּי יְהוּדָה אָסוּר לְאָדָם שֶׁיֵּהָנֶה מִמָּמוֹן חֲבֵירוֹ חֲדָא הָא דִּתְנַן
אִידַּךְ מָה הִיא דִּתְנַן הַנּוֹתֵן צֶמֶר לַצַבָּע לִצְבּוֹעַ לוֹ אָדוֹם וּצְבָעוֹ שָׁחוֹר שָׁחוֹר וּצְבָעוֹ אָדוֹם רַבִּי מֵאִיר אוֹמֵר נוֹתֵן לוֹ דְּמֵי צַמְרוֹ רַבִּי יְהוּדָה אוֹמֵר אִם הַשֶּׁבַח יוֹתֵר עַל הַהוֹצָאָה נוֹתֵן לוֹ הַיְּצִיאָה וְאִם הַהוֹצָאָה יְתֵירָה עַל הַשֶּׁבַח נוֹתֵן לוֹ אֶת הַשֶּׁבַח
וְאִידַּךְ מַאי הִיא דִּתְנַן מִי שֶׁפָּרַע מִקְצָת חוֹבוֹ וְהִשְׁלִישׁ אֶת שְׁטָרוֹ וְאָמַר לוֹ אִם אֵין אֲנִי נוֹתֵן לְךָ מִכָּאן וְעַד זְמַן פְּלוֹנִי תֵּן לוֹ שְׁטָרוֹ הִגִּיעַ זְמַן וְלֹא נָתַן רַבִּי יוֹסֵי אוֹמֵר יִתֵּן רַבִּי יְהוּדָה אוֹמֵר לֹא יִתֵּן
אַמַּאי דִּלְמָא עַד כָּאן לָא קָאָמַר רַבִּי יְהוּדָה הָכָא אֶלָּא מִשּׁוּם דְּאִיכָּא שַׁחְרוּרִיתָא
אִי נָמֵי לִצְבּוֹעַ לוֹ אָדוֹם וּצְבָעוֹ שָׁחוֹר מִשּׁוּם דְּקָא מְשַׁנֶּה וְהָתְנַן כׇּל הַמְשַׁנֶּה יָדוֹ עַל הַתַּחְתּוֹנָה
וּמִי שֶׁפָּרַע מִקְצָת חוֹבוֹ נָמֵי הָוֵי אַסְמַכְתָּא וְשָׁמְעִינַן לֵיהּ לְרַבִּי יְהוּדָה דְּאָמַר לָא קָנֵי
אָמַר רַב אַחָא בַּר אַדָּא מִשְּׁמֵיהּ דְּעוּלָּא תַּחְתּוֹן הַבָּא לְשַׁנּוֹת בִּגְוִיל שׁוֹמְעִין לוֹ בְּגָזִית אֵין שׁוֹמְעִין לוֹ
בִּכְפִיסִין שׁוֹמְעִין לוֹ בִּלְבֵנִים אֵין שׁוֹמְעִין לוֹ לְסַכֵּךְ בַּאֲרָזִים שׁוֹמְעִין לוֹ בְּשִׁקְמִים אֵין שׁוֹמְעִין לוֹ
לְמַעֵט בְּחַלּוֹנוֹת שׁוֹמְעִין לוֹ לְהַרְבּוֹת בְּחַלּוֹנוֹת אֵין שׁוֹמְעִין לוֹ לְהַגְבִּיהַּ אֵין שׁוֹמְעִין לוֹ לְמַעֵט שׁוֹמְעִין לוֹ
עֶלְיוֹן שֶׁבָּא לְשַׁנּוֹת בְּגָזִית שׁוֹמְעִין לוֹ בִּגְוִיל אֵין שׁוֹמְעִין לוֹ
בִּכְפִיסִין אֵין שׁוֹמְעִין לוֹ בִּלְבֵנִים שׁוֹמְעִין לוֹ בַּאֲרָזִים אֵין שׁוֹמְעִין לוֹ בְּשִׁקְמָה שׁוֹמְעִין לוֹ לְרַבּוֹת בְּחַלּוֹנוֹת שׁוֹמְעִין לוֹ לְמַעֵט בְּחַלּוֹנוֹת אֵין שׁוֹמְעִין לוֹ לְהַגְבִּיהַּ אֵין שׁוֹמְעִין לוֹ לְמַעֵט שׁוֹמְעִין לוֹ
אֵין לוֹ לָזֶה וְלֹא לָזֶה מַאי תַּנְיָא אֵין לוֹ לֹא לָזֶה וְלֹא לָזֶה אֵין לוֹ לְבַעַל עֲלִיָּיה בַּקַּרְקַע כְּלוּם
תַּנְיָא רַבִּי נָתָן אוֹמֵר תַּחְתּוֹן נוֹטֵל שְׁנֵי חֲלָקִים וְהָעֶלְיוֹן שְׁלִישׁ וַאֲחֵרִים אוֹמְרִים תַּחְתּוֹן נוֹטֵל שְׁלֹשָׁה חֲלָקִים וְהָעֶלְיוֹן נוֹטֵל רְבִיעַ אָמַר רַבָּה נְקוֹט דְּרַבִּי נָתָן בִּידָךְ דְּדַיָּינָא הוּא וְנָחֵית לְעוּמְקָא דְּדִינָא קָא סָבַר כַּמָּה מַפְסֵיד עֲלִיָּיה בַּבַּיִת תִּילְתָּא הִלְכָּךְ אִית לֵיהּ תִּילְתָּא:
<strong><big>מַתְנִי׳</big></strong> וְכֵן בֵּית הַבַּד שֶׁהוּא בָּנוּי בַּסֶּלַע וְגִינָּה אַחַת עַל גַּבָּיו וְנִפְחַת הֲרֵי בַּעַל הַגִּינָּה יוֹרֵד וְזוֹרֵעַ לְמַטָּה עַד שֶׁיַּעֲשֶׂה לְבֵית בַּדּוֹ כִּיפִּין
הַכּוֹתֶל וְהָאִילָן שֶׁנָּפְלוּ לִרְשׁוּת הָרַבִּים וְהִזִּיקוּ פָּטוּר מִלְּשַׁלֵּם נָתְנוּ לוֹ זְמַן לָקוֹץ אֶת הָאִילָן וְלִסְתּוֹר אֶת הַכּוֹתֶל וְנָפְלוּ בְּתוֹךְ הַזְּמַן פָּטוּר לְאַחַר הַזְּמַן חַיָּיב
מִי שֶׁהָיָה כּוֹתְלוֹ סָמוּךְ לְגִינַּת חֲבֵירוֹ וְנָפַל וְאָמַר לוֹ פַּנֵּה אֲבָנֶיךָ וְאָמַר לוֹ
<h2>דף קיח.</h2>
הִגִּיעוּךָ אֵין שׁוֹמְעִין לוֹ מִשֶּׁקִּבֵּל עָלָיו אָמַר לוֹ הֵילָךְ אֶת יְצִיאוֹתֶיךָ וַאֲנִי אֶטּוֹל אֶת שֶׁלִּי אֵין שׁוֹמְעִין לוֹ
הַשּׂוֹכֵר אֶת הַפּוֹעֵל לַעֲשׂוֹת עִמּוֹ בַּתֶּבֶן וּבַקַּשׁ וְאָמַר לוֹ תֵּן לִי שְׂכָרִי וְאָמַר לוֹ טוֹל מַה שֶּׁעָשִׂית בִּשְׂכָרְךָ אֵין שׁוֹמְעִין לוֹ מִשֶּׁקִּבֵּל עָלָיו וְאָמַר לוֹ הֵילָךְ שְׂכָרְךָ וַאֲנִי אֶטּוֹל אֶת שֶׁלִּי אֵין שׁוֹמְעִין לוֹ:
<big><strong>גְּמָ׳</strong></big> נִפְחֲתָה רַב אָמַר בְּרוּבָּהּ וּשְׁמוּאֵל אָמַר בְּאַרְבַּע רַב אָמַר בְּרוּבָּהּ אֲבָל בְּאַרְבַּע אָדָם זוֹרֵעַ חֶצְיוֹ לְמַטָּה וְחֶצְיוֹ לְמַעְלָה וּשְׁמוּאֵל אָמַר בְּאַרְבַּע אֵין אָדָם זוֹרֵעַ חֶצְיוֹ לְמַטָּה וְחֶצְיוֹ לְמַעְלָה
וּצְרִיכָא דְּאִי אַשְׁמְועִינַן דִּירָה בְּהָא קָאָמַר שְׁמוּאֵל מִשּׁוּם דְּלָא עֲבִידִי אִינָשֵׁי דְּדָיְירִי פּוּרְתָּא הָכָא וּפוּרְתָּא הָכָא אֲבָל לְעִנְיַן זְרִיעָה עֲבִידִי אִינָשֵׁי דְּזָרְעִי הָכָא פּוּרְתָּא וְהָכָא פּוּרְתָּא אֵימָא מוֹדֶה לֵיהּ לְרַב וְאִי אִיתְּמַר בְּהָךְ בְּהָךְ קָאָמַר רַב אֲבָל בְּהָא אֵימָא מוֹדֶה לֵיהּ לִשְׁמוּאֵל צְרִיכָא:
נָתְנוּ לוֹ זְמַן: וְכַמָּה זְמַן בֵּית דִּין אָמַר רַבִּי יוֹחָנָן שְׁלֹשִׁים יוֹם:
מִי שֶׁהָיָה כּוֹתְלוֹ כּוּ׳: הָא מִדְּקָתָנֵי סֵיפָא הֵילָךְ יְצִיאוֹתֶיךָ מִכְּלָל דְּפַנִּינְהוּ עָסְקִינַן טַעְמָא דְּפַנִּינְהוּ הָא לָא פַּנִּינְהוּ לָא
אַמַּאי וְתִקְנֶה לֵיהּ שָׂדֵהוּ דְּאָמַר רַבִּי יוֹסֵי בְּרַבִּי חֲנִינָא חֲצֵירוֹ שֶׁל אָדָם קוֹנָה לוֹ שֶׁלֹּא מִדַּעְתּוֹ
הָנֵי מִילֵּי הֵיכָא דְּקָא מִיכַּוֵּין לְאַקְנוֹיֵי לֵיהּ אֲבָל הָכָא אִישְׁתְּמוֹטֵי הוּא דְּקָא מִישְׁתְּמִיט לֵיהּ:
הַשּׂוֹכֵר לַעֲשׂוֹת עִמּוֹ בְּתֶבֶן כּוּ׳: וּצְרִיכָא
דְּאִי אַשְׁמוֹעִינַן לְהָךְ קַמַּיְיתָא דְּכִי קָאָמַר לֵיהּ הִגִּיעוּךְ אֵין שׁוֹמְעִין לוֹ מִשּׁוּם דְּלֵית לֵיהּ אַגְרָא גַּבֵּיהּ אֲבָל הָכָא דְּאִית לֵיהּ אַגְרָא גַּבֵּיהּ אֵימָא שׁוֹמְעִין לוֹ דְּאָמְרִי אִינָשֵׁי מִמָּרֵי רַשְׁוָתָיךְ פָּארֵי אִפְּרַע
וְאִי אַשְׁמְועִינַן הָכָא הָכָא שֶׁמִּשֶּׁקִּבֵּל עָלָיו אֵין שׁוֹמְעִין לוֹ מִשּׁוּם דְּאִית לֵיהּ אַגְרָא גַּבֵּיהּ אֲבָל הָכָא דְּלֵית לֵיהּ אַגְרָא גַּבֵּיהּ אֵימָא שׁוֹמְעִין לוֹ צְרִיכָא:
אֵין שׁוֹמְעִין לוֹ: וְהָתַנְיָא שׁוֹמְעִין לוֹ אָמַר רַב נַחְמָן לָא קַשְׁיָא כָּאן בְּשֶׁלּוֹ כָּאן בְּשֶׁל חֲבֵירוֹ
אֲמַר לֵיהּ רָבָא לְרַב נַחְמָן בְּשֶׁלּוֹ מַאי טַעְמָא דַּאֲמַר לֵיהּ אַגְרָא עֲלָךְ בְּשֶׁל חֲבֵירוֹ נָמֵי שְׂכָרוֹ עָלָיו דְּתַנְיָא הַשּׂוֹכֵר אֶת הַפּוֹעֵל לַעֲשׂוֹת בְּשֶׁלּוֹ וְהֶרְאָהוּ בְּשֶׁל חֲבֵירוֹ נוֹתֵן לוֹ שְׂכָרוֹ מִשָּׁלֵם וְחוֹזֵר וְנוֹטֵל מִבַּעַל הַבַּיִת מַה שֶּׁהֶהֱנָה אוֹתוֹ
אֶלָּא אָמַר רַב נַחְמָן לָא קַשְׁיָא כָּאן בְּשֶׁלּוֹ כָּאן בְּשֶׁל הֶפְקֵר
אֵיתִיבֵיהּ רָבָא לְרַב נַחְמָן מְצִיאַת פּוֹעֵל לְעַצְמוֹ אֵימָתַי בִּזְמַן שֶׁאָמַר לוֹ בַּעַל הַבַּיִת נַכֵּשׁ עִמִּי הַיּוֹם אוֹ עֲדוֹר עִמִּי הַיּוֹם אֲבָל אִם אָמַר לוֹ עֲשֵׂה עִמִּי מְלָאכָה הַיּוֹם מְצִיאָתוֹ לְבַעַל הַבַּיִת
אֶלָּא אָמַר רַב נַחְמָן לָא קַשְׁיָא כָּאן בְּהַגְבָּהָה כָּאן בְּהַבָּטָה
אָמַר רַבָּה הַבָּטָה בְּהֶפְקֵר תַּנָּאֵי הִיא דִּתְנַן שׁוֹמְרֵי סְפִיחֵי שְׁבִיעִית נוֹטְלִין שְׂכָרָן מִתְּרוּמַת הַלִּשְׁכָּה רַבִּי יוֹסֵי אוֹמֵר הָרוֹצֶה מִתְנַדֵּב הוּא וְשׁוֹמֵר חִנָּם אָמְרוּ לוֹ אַתָּה אוֹמֵר כֵּן אֵין בָּאִין מִשֶּׁל צִבּוּר
מַאי לָאו בְּהָא קָמִיפַּלְגִי דְּתַנָּא קַמָּא סָבַר הַבָּטָה בְּהֶפְקֵר קָנֵי וְאִי יָהֲיבִי לֵיהּ אַגְרָא אִין וְאִי לָא לָא וְרַבִּי יוֹסֵי סָבַר הַבָּטָה בְּהֶפְקֵר לָא קָנֵי וְכִי אָזְלִי צִבּוּר וּמַיְיתִי הַשְׁתָּא הוּא דְּקָא זָכֵי בֵּיהּ
וּמָה אַתָּה אוֹמֵר הָכִי קָאָמְרִי לֵיהּ מִדְּבָרֶיךָ לִדְבָרֵינוּ אֵין עוֹמֶר וּשְׁתֵּי לֶחֶם בָּאִין מִשֶּׁל צִבּוּר
אָמַר רָבָא לָא דְּכוּלֵּי עָלְמָא הַבָּטָה בְּהֶפְקֵר קָנֵי וְהָכָא חָיְישִׁינַן שֶׁמָּא לֹא יִמְסְרֵם יָפֶה יָפֶה קָמִיפַּלְגִי דְּרַבָּנַן סָבְרִי יָהֲבִינַן לֵיהּ אַגְרָא וְאִי לָא חָיְישִׁינַן שֶׁמָּא לֹא יִמְסְרֵם יָפֶה יָפֶה
רַבִּי יוֹסֵי סָבַר לָא חָיְישִׁינַן שֶׁמָּא לֹא יִמְסְרֵם יָפֶה יָפֶה וּמָה אַתָּה אוֹמֵר הָכִי קָאָמְרִי לֵיהּ מִדְּבָרֶיךָ לִדְבָרֵינוּ דְּחָיְישִׁינַן שֶׁמָּא לֹא יִמְסְרֵם יָפֶה יָפֶה אֵין עוֹמֶר וּשְׁתֵּי [הַ]לֶּחֶם בָּאִין מִשֶּׁל צִבּוּר
אִיכָּא דְאָמְרִי רָבָא אָמַר דְּכוּלֵּי עָלְמָא הַבָּטָה בְּהֶפְקֵר לָא קָנֵי וְהָכָא בְּחָיְישִׁינַן לְבַעֲלֵי זְרוֹעוֹת קָמִיפַּלְגִי דְּתַנָּא קַמָּא סָבַר דְּתַקִּינוּ רַבָּנַן לְמִיתַּב לֵיהּ אַרְבַּע זוּזֵי כִּי הֵיכִי דְּלִישְׁמְעוּ בַּעֲלֵי זְרוֹעוֹת וְלִיפְרְשׁוּ מִינַּיְיהוּ וְרַבִּי יוֹסֵי סָבַר לָא תַּקִּינוּ
<h2>דף קיח:</h2>
וּמָה אַתָּה אוֹמֵר הָכִי קָאָמְרִי לֵיהּ מִדְּבָרֶיךָ לִדְבָרֵינוּ אֵין [תְּמִידִין וּמוּסָפִין] בָּאִין מִשֶּׁל צִבּוּר וְכֵן כִּי אֲתָא רָבִין אָמַר רַבִּי יוֹחָנָן חוֹשְׁשִׁין לְבַעֲלֵי זְרוֹעוֹת אִיכָּא בֵּינַיְיהוּ:
<strong><big>מַתְנִי׳</big></strong> הַמּוֹצִיא זֶבֶל לִרְשׁוּת הָרַבִּים הַמּוֹצִיא מוֹצִיא וְהַמְזַבֵּל מְזַבֵּל אֵין שׁוֹרִין טִיט בִּרְשׁוּת הָרַבִּים וְאֵין לוֹבְנִים לְבֵנִים אֲבָל גּוֹבְלִין טִיט בִּרְשׁוּת הָרַבִּים אֲבָל לֹא לְבֵנִים
הַבּוֹנֶה בִּרְשׁוּת הָרַבִּים הַמֵּבִיא אֲבָנִים מֵבִיא וְהַבּוֹנֶה בּוֹנֶה וְאִם הִזִּיק מְשַׁלֵּם מַה שֶּׁהִזִּיק רַבָּן שִׁמְעוֹן בֶּן גַּמְלִיאֵל אוֹמֵר אַף מְתַקֵּן הוּא אֶת מְלַאכְתּוֹ לִפְנֵי שְׁלֹשִׁים יוֹם:
<strong><big>גְּמָ׳</big></strong> לֵימָא מַתְנִיתִין דְּלָא כְּרַבִּי יְהוּדָה דְּתַנְיָא רַבִּי יְהוּדָה אוֹמֵר בִּשְׁעַת הוֹצָאַת זְבָלִים אָדָם מוֹצִיא זִבְלוֹ לִרְשׁוּת הָרַבִּים וְצוֹבְרוֹ כׇּל שְׁלֹשִׁים יוֹם כְּדֵי שֶׁיְּהֵא נִישּׁוֹף בְּרַגְלֵי אָדָם וּבְרַגְלֵי בְּהֵמָה שֶׁעַל מְנָת כֵּן הִנְחִיל יְהוֹשֻׁעַ לְיִשְׂרָאֵל אֶת הָאָרֶץ
אֲפִילּוּ תֵּימָא רַבִּי יְהוּדָה מוֹדֶה רַבִּי יְהוּדָה שֶׁאִם הִזִּיק חַיָּיב לְשַׁלֵּם וְהָתְנַן מוֹדֶה רַבִּי יְהוּדָה בְּנֵר חֲנוּכָּה שֶׁהוּא פָּטוּר מִפְּנֵי שֶׁהוּא עוֹשֶׂה בִּרְשׁוּת מַאי לָאו רְשׁוּת דְּבֵית דִּין לָא רְשׁוּת דְּמִצְוָה
וְהָתַנְיָא כׇּל אֵלּוּ שֶׁאָמְרוּ מוּתָּרִין לְקַלְקֵל בִּרְשׁוּת הָרַבִּים אִם הִזִּיק חַיָּיב לְשַׁלֵּם וְרַבִּי יְהוּדָה פּוֹטֵר אֶלָּא מְחַוַּורְתָּא מַתְנִיתִין דְּלָא כְּרַבִּי יְהוּדָה
אָמַר אַבָּיֵי רַבִּי יְהוּדָה וְרַבָּן שִׁמְעוֹן בֶּן גַּמְלִיאֵל וְרַבִּי שִׁמְעוֹן כּוּלְּהוּ סְבִירָא לְהוּ כׇּל מָקוֹם שֶׁנָּתְנוּ לוֹ חֲכָמִים רְשׁוּת וְהִזִּיק פָּטוּר רַבִּי יְהוּדָה הָא דַּאֲמַרַן רַבָּן שִׁמְעוֹן בֶּן גַּמְלִיאֵל דִּתְנַן רַבָּן שִׁמְעוֹן בֶּן גַּמְלִיאֵל אוֹמֵר אַף מְתַקֵּן הוּא אֶת מְלַאכְתּוֹ לִפְנֵי שְׁלֹשִׁים יוֹם
רַבִּי שִׁמְעוֹן דִּתְנַן הָיָה מַעֲמִידוֹ בַּעֲלִיָּיה צָרִיךְ שֶׁיְּהֵא תַּחְתָּיו מַעֲזִיבָה שְׁלֹשָׁה טְפָחִים וּבַכִּירָה טֶפַח וְאִם הִזִּיק מְשַׁלֵּם מַה שֶּׁהִזִּיק רַבִּי שִׁמְעוֹן אוֹמֵר לֹא אָמְרוּ כׇּל הַשִּׁעוּרִים הַלָּלוּ אֶלָּא שֶׁאִם הִזִּיק פָּטוּר מִלְּשַׁלֵּם
תָּנוּ רַבָּנַן הַחַצָּב שֶׁמָּסַר לַסַּתָּת הַסַּתָּת חַיָּיב הַסַּתָּת שֶׁמָּסַר לַחַמָּר הַחַמָּר חַיָּיב הַחַמָּר שֶׁמָּסַר לַכַּתָּף הַכַּתָּף חַיָּיב הַכַּתָּף שֶׁמָּסַר לַבַּנַּאי הַבַּנַּאי חַיָּיב הַבַּנַּאי שֶׁמָּסַר לָאַדְרִיכָל אַדְרִיכָל חַיָּיב וְאִם הִנִּיחַ אֶבֶן עַל הַדִּימוֹס וְהִזִּיקָה כּוּלָּן חַיָּיבִין לְשַׁלֵּם
וְהָתַנְיָא אַחֲרוֹן חַיָּיב וְכוּלָּן פְּטוּרִים לָא קַשְׁיָא כָּאן בִּשְׂכִירוּת כָּאן בְּקַבְּלָנוּת:
<strong><big>מַתְנִי׳</big></strong> שְׁתֵּי גַּנּוֹת זוֹ עַל גַּב זוֹ וְהַיָּרָק בֵּינְתַיִם רַבִּי מֵאִיר אוֹמֵר שֶׁל עֶלְיוֹן רַבִּי יְהוּדָה אוֹמֵר שֶׁל תַּחְתּוֹן אָמַר רַבִּי מֵאִיר אִם יִרְצֶה הָעֶלְיוֹן לִיקַּח אֶת עֲפָרוֹ אֵין כָּאן יָרָק אָמַר רַבִּי יְהוּדָה אִם יִרְצֶה הַתַּחְתּוֹן לְמַלֹּאות אֶת גִּנָּתוֹ אֵין כָּאן יָרָק
אָמַר רַבִּי מֵאִיר מֵאַחַר שֶׁשְּׁנֵיהֶן יְכוֹלִין לְמַחוֹת זֶה עַל זֶה רוֹאִין מֵהֵיכָן יָרָק זֶה חַי אָמַר רַבִּי שִׁמְעוֹן כׇּל שֶׁהָעֶלְיוֹן יָכוֹל לִפְשׁוֹט אֶת יָדוֹ וְלִיטּוֹל הֲרֵי הוּא שֶׁלּוֹ וְהַשְּׁאָר שֶׁל תַּחְתּוֹן:
<strong><big>גְּמָ׳</big></strong> אָמַר רָבָא בְּעִיקָּרוֹ כּוּלֵּי עָלְמָא לָא פְּלִיגִי דְּעֶלְיוֹן הָוֵי כִּי פְּלִיגִי בְּנוֹפוֹ רַבִּי מֵאִיר סָבַר שְׁדִי נוֹפוֹ בָּתַר עִיקָּרוֹ וְרַבִּי יְהוּדָה סָבַר לָא אָמְרִינַן שְׁדִי נוֹפוֹ בָּתַר עִיקָּרוֹ
וְאַזְדָּא לְטַעְמַיְיהוּ דְּתַנְיָא הַיּוֹצֵא מִן הַגֶּזַע וּמִן הַשׇּׁרָשִׁין הֲרֵי אֵלּוּ שֶׁל בַּעַל הַקַּרְקַע דִּבְרֵי רַבִּי מֵאִיר רַבִּי יְהוּדָה אוֹמֵר מִן הַגֶּזַע שֶׁל בַּעַל הָאִילָן וּמִן הַשׇּׁרָשִׁין שֶׁל בַּעַל הַקַּרְקַע
<h2>דף קיט.</h2>
וּתְנַן נָמֵי גַּבֵּי עָרְלָה כִּי הַאי גַוְונָא אִילָן הַיּוֹצֵא מִן הַגֶּזַע וּמִן הַשָּׁרָשִׁין חַיָּיב בְּעָרְלָה דִּבְרֵי רַבִּי מֵאִיר רַבִּי יְהוּדָה אוֹמֵר מִן הַגֶּזַע פָּטוּר מִן הַשָּׁרָשִׁין חַיָּיב
וּצְרִיכִי דְּאִי אַשְׁמוֹעִינַן קַמַּיְיתָא בְּהָא קָאָמַר רַבִּי יְהוּדָה מִשּׁוּם דְּמָמוֹנָא אֲבָל גַּבֵּי עָרְלָה דְּאִיסּוּרָא אֵימָא מוֹדֵי לֵיהּ לְרַבִּי מֵאִיר וְאִי אִיתְּמַר בְּהָא בְּהָא קָאָמַר רַבִּי מֵאִיר אֲבָל בְּהַהִיא אֵימָא מוֹדֵי לֵיהּ לְרַבִּי יְהוּדָה צְרִיכִי:
אָמַר רַבִּי שִׁמְעוֹן כֹּל שֶׁהָעֶלְיוֹן יָכוֹל לִפְשׁוֹט [וְכוּ׳]: אָמְרִי דְּבֵי רַבִּי יַנַּאי וּבִלְבַד שֶׁלֹּא יֵאָנֵס
בָּעֵי רַב עָנָן וְאִיתֵּימָא רַבִּי יִרְמְיָה מַגִּיעַ לְנוֹפוֹ וְאֵין מַגִּיעַ לְעִיקָּרוֹ מַגִּיעַ לְעִיקָּרוֹ וְאֵין מַגִּיעַ לְנוֹפוֹ מַאי תֵּיקוּ:
אָמַר אֶפְרַיִם סָפְרָא תַּלְמִידוֹ שֶׁל רֵישׁ לָקִישׁ מִשּׁוּם רֵישׁ לָקִישׁ הֲלָכָה כְּרַבִּי שִׁמְעוֹן אַמְרוּהָ קַמֵּיהּ דְּשַׁבּוּר מַלְכָּא אֲמַר לְהוּ אָפְרִין נִמְטְיֵיהּ לְרַבִּי שִׁמְעוֹן:
<strong><big>הֲדַרַן עֲלָךְ הַבַּיִת וְהָעֲלִיָּיה וּסְלִיקָא לַהּ מַסֶּכֶת בָּבָא מְצִיעָא </big></strong>
